晉書卷五十八 列傳第二十八

周處  子圮　圮子勰　圮弟札　札兄子莚

周處字子隱, 義興陽羨人也. 父魴, 吳鄱陽太守. 處少孤, 未弱冠, 膂力絕人, 好馳騁田獵, 不脩細行, 縱情肆慾, 州曲患之. 處自知為人所惡, 乃慨然有改勵之志, 謂父老曰：「今時和歲豐, 何苦而不樂耶？」父老歎曰：「三害未除, 何樂之有！」處曰：「何謂也？」答曰：「南山白額猛獸, 長橋下蛟, 并子為三矣.」處曰：「若此為患, 吾能除之.」父老曰：「子若除之, 則一郡之大慶, 非徒去害而已.」處乃入山射殺猛獸, 因投水搏蛟, 蛟或沈或浮, 行數十里, 而處與之俱, 經三日三夜, 人謂死, [一]皆相慶賀. 處果殺蛟而反, 聞鄉里相慶, 始知人患己之甚, 乃入吳尋二陸. 時機不在, 見雲, 具以情告, 曰：「欲自修而年已蹉跎, 恐將無及.」雲曰：「古人貴朝聞夕改, 君前塗尚可, 且患志之不立, 何憂名之不彰！」處遂勵志好學, 有文思, 志存義烈, 言必忠信克己. 期年, 州府交辟. 仕吳為東觀左丞. 孫皓末, 為無難督.

及吳平, 王渾登建鄴宮釃酒, 既酣, 謂吳人曰：「諸君亡國之餘, 得無慼乎？」處對曰：「漢末分崩, 三國鼎立, 魏滅於前, 吳亡於後, 亡國之慼, 豈惟一人！」渾有慚色.

入洛, 稍遷新平太守, 撫和戎狄, 叛羌歸附, 雍土美之. 轉廣漢太守. 郡多滯訟, 有經三十年而不決者, 處詳其枉直, 一朝決遣. 以母老罷歸. 尋除楚內史, 未之官, 徵拜散騎常侍. 處曰：「古人辭大不辭小.」乃先之楚. 而郡既經喪亂, 新舊雜居, 風俗未一, 處敦以教義, 又檢尸骸無主及白骨在野收葬之, 然始就徵, [二]遠近稱歎.

及居近侍, 多所規諷. 遷御史中丞, 凡所糾劾, 不避寵戚. 梁王肜違法, 處深文案之. 及氐人齊萬年反, 朝臣惡處強直, 皆曰：「處, 吳之名將子也, 忠烈果毅.」乃使隸夏侯駿西征. 伏波將軍孫秀知其將死, 謂之曰：「卿有老母, 可以此辭也.」處曰：「忠孝之道, 安得兩全！既辭親事君, 父母復安得而子乎？今日是我死所也.」萬年聞之, 曰：「周府君昔臨新平, 我知其為人, 才兼文武, 若專斷而來, 不可當也. 如受制於人, 此成擒耳.」既而梁王肜為征西大將軍、都督關中諸軍事. 處知肜不平, 必當陷己, 自以人臣盡節, 不宜辭憚, 乃悲慨即路, 志不生還. 中書令陳準知肜將逞宿憾, 乃言於朝曰：「駿及梁王皆是貴戚, 非將率之才, 進不求名, 退不畏咎. 周處吳人, 忠勇果勁, 有怨無援, 將必喪身. 宜詔孟觀以精兵萬人, 為處前鋒, 必能殄寇. 不然, 肜當使處先驅, 其敗必也.」朝廷不從. 時賊屯梁山, 有眾七萬, 而駿逼處以五千兵擊之. 處曰：「軍無後繼, 必至覆敗, 雖在亡身, 為國取恥.」肜復命處進討, 乃與振威將軍盧播、雍州刺史解系攻萬年於六陌. 將戰, 處軍人未食, 肜促令速進, 而絕其後繼. 處知必敗, 賦詩曰：「去去世事已, 策馬觀西戎. 藜藿甘粱黍, 期之克令終.」言畢而戰, 自旦及暮, 斬首萬計. 弦絕矢盡, 播、系不救. 左右勸退, 處按劍曰：「此是吾效節授命之日, 何退之為！且古者良將受命, 鑿凶門以出, [三]蓋有進無退也. 今諸軍負信, 勢必不振. 我為大臣, 以身徇國, 不亦可乎！」遂力戰而沒. 追贈平西將軍, 賜錢百萬, 葬地一頃, 京城地五十畝為第, 又賜王家近田五頃. 詔曰：「處母年老, 加以遠人, 朕每愍念, 給其醫藥酒米, 賜以終年.」

處著默語三十篇及風土記, 并撰集吳書. 時潘岳奉詔作關中詩曰：「周徇師令, 身膏齊斧. 人之云亡, 貞節克舉.」又西戎校尉閻纘亦上詩云：「周全其節, 令問不已. 身雖云沒, 書名良史.」及元帝為晉王, 將加處策諡, 太常賀循議曰：「處履德清方, 才量高出；歷守四郡, 安人立政；入司百僚, 貞節不撓；在戎致身, 見危授命：此皆忠賢之茂實, 烈士之遠節. 案諡法執德不回曰孝.」遂以諡焉. 有三子：□、靖、札. 靖早卒, □、札並知名.

□字宣佩. 強毅沈斷有父風, 而文學不及. 閉門潔己, 不妄交遊, 士友咸望風敬憚焉, 故名重一方. 弱冠, 州郡命, 不就. [四]刺史初到, 召為別駕從事, 虛己備禮, 方始應命. 累薦名宰府, 舉秀才, 除議郎.

太安初, 妖賊張昌、丘沈等聚眾於江夏, 百姓從之如歸. 惠帝使監軍華宏討之, 敗于障山. 昌等浸盛, 殺平南將軍羊伊, 鎮南大將軍、新野王歆等, 所在覆沒. 昌別率封雲攻徐州, 石冰攻揚州, 刺史陳徽出奔, 冰遂略有揚土. □密欲討冰, 潛結前南平內史王矩, 共推吳興太守顧祕都督揚州九郡軍事, 及江東人士同起義兵, 斬冰所置吳興太守區山及諸長史. 冰遣其將羌毒領數萬人距□, □臨陣斬毒. 時右將軍陳敏自廣陵率眾助□, 斬冰別率趙□於蕪湖, 因與□俱前攻冰於建康. 冰北走投封雲, 雲司馬張統斬雲、冰以降, 徐揚並平. □不言功賞, 散眾還家.

陳敏反于揚州, 以□為安豐太守, 加四品將軍. □稱疾不行, 密遣使告鎮東將軍劉準, 令發兵臨江, 己為內應, 翦髮為信. 準在壽春, 遣督護衡彥率眾而東. 時敏弟昶為廣武將軍、歷陽內史, 以吳興錢廣為司馬. □密諷廣殺昶. □與顧榮、甘卓等以兵攻敏, 敏眾奔潰, 單馬北走, 獲之於江乘界, 斬之於建康, 夷三族. 東海王越聞其名, 召為參軍. 詔補尚書郎、散騎郎, 並不行. 元帝初鎮江左, 以□為倉曹屬.

初, 吳興人錢璯亦起義兵討陳敏, 越命為建武將軍, 使率其屬會于京都. 璯至廣陵, 聞劉聰逼洛陽, 畏懦不敢進. 帝促以軍期, 璯乃謀反. 時王敦遷尚書, 當應徵與璯俱西. 璯陰欲殺敦, 藉以舉事. 敦聞之, 奔告帝. 璯遂殺度支校尉陳豐, 焚燒邸閣, 自號平西大將軍、八州都督, 劫孫皓子充, 立為吳王, 既而殺之. 來寇□縣. 帝遣將軍郭逸、都尉宋典等討之, 並以兵少未敢前. □復率合鄉里義眾, 與逸等俱進, 討璯, 斬之, 傳首于建康.

□三定江南, 開復王略, 帝嘉其勳, 以□行建威將軍、吳興太守, 封烏程縣侯. 吳興寇亂之後, 百姓饑饉, 盜賊公行. □甚有威惠, 百姓敬愛之. 期年之間, 境內寧謐. 帝以□頻興義兵, 勳誠並茂, 乃以陽羨及長城之西鄉、丹楊之永世別為義興郡, 以彰其功焉.

□宗族強盛, 人情所歸, 帝疑憚之. 于時中州人士佐佑王業, 而□自以為不得調, 內懷怨望, 復為刁協輕之, 恥恚愈甚. 時鎮東將軍祭酒東萊王恢亦為周顗所侮, 乃與□陰謀誅諸執政, 推□及戴若思與諸南士共奉帝以經緯世事. 先是, 流人帥夏鐵等寓于淮泗, 恢陰書與鐵, 令起兵, 己當與□以三吳應之. 建興初, 鐵已聚眾數百人, 臨淮太守蔡豹斬鐵以聞. 恢聞鐵死, 懼罪, 奔于□, □殺之, 埋于豕牢. 帝聞而祕之, 召□為鎮東司馬, 未到, 復改授建武將軍、南郡太守. □既南行, 至蕪湖, 又下令曰：「□奕世忠烈, 義誠顯著, 孤所欽喜. 今以為軍諮祭酒, 將軍如故, 進爵為公, 祿秩僚屬一同開國之例.」□忿於迴易, 又知其謀泄, 遂憂憤發背而卒, 時年五十六. 將卒, 謂子勰曰：「殺我者諸傖子, 能復之, 乃吾子也.」吳人謂中州人曰「傖」, 故云耳. 贈輔國將軍, 諡曰忠烈. 子勰嗣.

勰字彥和. 常緘父言. 時中國亡官失守之士避亂來者, 多居顯位, 駕御吳人, 吳人頗怨. 勰因之欲起兵, 潛結吳興郡功曹徐馥. 馥家有部曲, 勰使馥矯稱叔父札命以合眾, 豪俠樂亂者翕然附之, 以討王導、刁協為名. 孫皓族人弼亦起兵於廣德以應之. 馥殺吳興太守袁琇, 有眾數千, 將奉札為主. 時札以疾歸家, 聞而大驚, 乃告亂於義興太守孔侃. 勰知札不同, 不敢發兵. 馥黨懼, 攻馥, 殺之. 孫弼眾亦潰, 宣城太守陶猷滅之. 元帝以周氏奕世豪望, 吳人所宗, 故不窮治, 撫之如舊. 勰為札所責, 失志歸家, 淫侈縱恣, 每謂人曰：「人生幾時, 但當快意耳.」終於臨淮太守.

勰弟彝, 少知名, 元帝辟為丞相掾, 早亡.

札字宣季. 性矜險好利, 外方內荏, 少以豪右自處, 州郡辟命皆不就. 察孝廉, 除郎中、大司馬齊王冏參軍. 出補句容令, 遷吳國上軍將軍. 辟東海王越參軍, 不就. 以討錢璯功, 賜爵漳浦亭侯. 元帝為丞相, 表札為寧遠將軍、歷陽內史, 不之職, 轉從事中郎. 徐馥平, 以札為奮武將軍、吳興內史, 錄前後功, 改封東遷縣侯, 進號征虜將軍、監揚州江北軍事、東中郎將, 鎮涂中, 未之職, 轉右將軍、都督石頭水陸軍事. 札腳疾, 不堪拜, 固讓經年, 有司彈奏, 不得已乃視職. 加散騎常侍.

王敦舉兵攻石頭, 札開門應敦, 故王師敗績. 敦轉札為光祿勳, 尋補尚書. 頃之, 遷右將軍、會稽內史. 時札兄靖子懋晉陵太守、清流亭侯, 懋弟莚征虜將軍、[五]吳興內史, 莚弟贊大將軍從事中郎、武康縣侯, 贊弟縉太子文學、都鄉侯, 次兄子勰臨淮太守、烏程公. 札一門五侯, 並居列位, 吳士貴盛, 莫與為比, 王敦深忌之. 後莚喪母, 送者千數, 敦益憚焉. 及敦疾, 錢鳳以周氏宗強, 與沈充權勢相侔, 欲自託於充, 謀滅周氏, 使充得專威揚土, 乃說敦曰：「夫有國者患於強逼, 自古釁難恒必由之. 今江東之豪莫強周、沈, 公萬世之後, 二族必不靜矣. 周強而多俊才, 宜先為之所, 後嗣可安, 國家可保耳.」敦納之. 時有道士李脫者, 妖術惑眾, 自言八百歲, 故號李八百. 自中州至建鄴, 以鬼道療病, 又署人官位, 時人多信事之. 弟子李弘養徒灊山, 云應讖當王. 故敦使廬江太守李恒告札及其諸兄子與脫謀圖不軌. 時莚為敦諮議參軍, 即營中殺莚及脫、弘, 又遣參軍賀鸞就沈充盡掩殺札兄弟子, 既而進軍會稽, 襲札. 札先不知, 卒聞兵至, 率麾下數百人出距之, 兵散見殺. 札性貪財好色, 惟以業產為務. 兵至之日, 庫中有精杖, 外白以配兵, 札猶惜不與, 以弊者給之, 其鄙吝如此, 故士卒莫為之用.

及敦死, 札、莚故吏並詣闕訟周氏之冤, 宜加贈諡. 事下八坐, 尚書卞壼議以「札石頭之役開門延寇, 遂使賊敦恣亂, 札之責也. 追贈意所未安. 懋、莚兄弟宜復本位.」司徒王導議以「札在石頭, 忠存社稷, 義在亡身. 至於往年之事, 自臣等有識以上, 與札情豈有異！此言實貫於聖鑒. 論者見姦逆既彰, 便欲徵往年已有不臣之漸. 即復使爾, 要當時眾所未悟. 既悟其姦萌, 札與臣等便以身許國, 死而後已, 札亦尋取梟夷. 朝廷檄命既下, 大事既定, 便正以為逆黨. 邪正失所, 進退無據, 誠國體所宜深惜. 臣謂宜與周顗、戴若思等同例.」尚書令郗鑒議曰：「夫褒貶臧否, 宜令體明例通. 今周、戴以死節復位, 周札以開門同例, 事異賞均, 意所疑惑. 如司徒議, 謂往年之事自有識以上皆與札不異, 此為邪正坦然有在. 昔宋文失禮, 華樂荷不臣之罰；齊靈嬖孽, 高厚有從昏之戮. 以古況今, 譙王、周、戴宜受若此之責, 何加贈復位之有乎！今據已顯復, 則札宜貶責明矣.」導重議曰：「省令君議, 必札之開門與譙王、周、戴異. 今札開門, 直出風言, 竟實事邪？便以風言定褒貶, 意莫若原情考徵也. 論者謂札知隗、協亂政, 信敦匡救, 苟匡救信, 姦佞除, 即所謂流四凶族以隆人主巍巍之功耳. 如此, 札所以忠於社稷也. 後敦悖謬出所不圖, 札亦闔門不同, 以此滅族, 是其死於為義也. 夫信敦當時之匡救, 不圖將來之大逆, 惡隗、協之亂政, 不失為臣之貞節者, 于時朝士豈惟周札邪！若盡謂不忠, 懼有誣乎譙王、周、戴. 各以死衛國, 斯亦人臣之節也. 但所見有同異, 然期之於必忠, 故宜申明耳. 即如令君議, 宋華、齊高其在隗、協矣. 昔子糾之難, 召忽死之, 管仲不死. 若以死為賢, 則管仲當貶；若以不死為賢, 則召忽死為失. 先典何以兩通之？明為忠之情同也. 死雖是忠之一目, 亦不必為忠皆當死也. 漢祖遺約, 非劉氏不王, 非功臣不侯, 違命天下共誅之. 後呂后王諸呂, 周勃從之, 王陵廷爭, 可不謂忠乎？周勃誅呂尊文, 安漢社稷, 忠莫尚焉, 則王陵又何足言, 而前史兩為美談. 固知死與不死, 爭與不爭, 苟原情盡意, 不可定於一概也. 且札闔棺定諡, 違逆黨順, 受戮凶邪, 不負忠義明矣.」鑒又駁不同, 而朝廷竟從導議, 追贈札衛尉, 遣使者祠以少牢.

札長子澹, 太宰府掾. 次子稚, 察孝廉, 不行.

莚卓犖有才幹, 拜征虜將軍、吳興太守, 遷黃門侍郎. 徐馥之役, 莚族兄續亦聚眾應之. 元帝議欲討之, 王導以為「兵少則不足制寇, 多遣則根本空虛. 黃門侍郎周莚忠烈至到, 為一郡所敬. 意謂直遣莚, 足能殺續」. 於是詔以力士百人給莚, 使輕騎還陽羨. 莚即日取道, 晝夜兼行. 既至郡, 將入, 遇續於門, 莚謂續曰：「宜與君共詣孔府君, 有所論.」續不肯入, 莚逼牽與俱. 坐定, 莚謂太守孔侃曰：「府君何以置賊在坐？」續衣裏帶小刀, 便操刃逼莚, 莚叱郡傳教吳曾：「何不舉手！」曾有膽力, 便以刀環築續, 殺之. 莚因欲誅勰, 札拒不許, 委罪於從兄邵, 誅之. 莚不歸家省母, 遂長驅而去, 母狼狽追之. 其忠公如此.

遷太子右衛率. 及王敦作難, 加冠軍將軍、都督會稽吳興義興晉陵東陽軍事, 率水軍三千人討沈充, 未發而王師敗績. 莚聞札開城納敦, 憤吒慷慨形于辭色. 尋遇害. 敦平後, 與札同被復官.

初, 莚於姑孰立屋五間, 而六梁一時躍出墮地, 衡獨立柱頭零節之上, 甚危, 雖以人功, 不能然也. 後竟覆族.

莚弟縉, 少無行檢, 嘗在建康烏衣道中逢孔氏婢, 時與同僚二人共載, 便令左右捉婢上車, 其強暴若此.

周訪子撫　撫子楚　楚子瓊　瓊子虓　撫弟光　光子仲孫

周訪字士達, 本汝南安城人也. 漢末避地江南, 至訪四世. 吳平, 因家廬江尋陽焉. 祖纂, 吳威遠將軍. 父敏, 左中郎將. 訪少沈毅, 謙而能讓, 果於斷割, 周窮振乏, 家無餘財. 為縣功曹, 時陶侃為散吏, 訪薦為主簿, 相與結友, 以女妻侃子瞻. 訪察孝廉, 除郎中、上甲令, 皆不之官. 鄉人盜訪牛於冢間殺之, 訪得之, 密埋其肉, 不使人知.

及元帝渡江, 命參鎮東軍事. 時有與訪同姓名者, 罪當死, 吏誤收訪, 訪奮擊收者, 數十人皆散走, 而自歸於帝, 帝不之罪. 尋以為揚烈將軍, 領兵一千二百, 屯尋陽鄂陵, 與甘卓、趙誘討華軼. 所統厲武將軍丁乾與軼所統武昌太守馮逸交通, 訪收斬之. 逸來攻訪, 訪率眾擊破之. 逸遁保柴桑, 訪乘勝進討. 軼遣其黨王約、傅札等萬餘人助逸, 大戰於湓口, 約等又敗. 訪與甘卓等會於彭澤, 與軼水軍將朱矩等戰, 又敗之. 軼將周廣燒城以應訪, 軼眾潰, 訪執軼, 斬之, 遂平江州.

帝以訪為振武將軍、尋陽太守, 加鼓吹、曲蓋. 復命訪與諸軍共征杜弢. 弢作桔槔打官軍船艦, 訪作長岐棖以距之, 桔槔不得為害. 而賊從青草湖密抄官軍, 又遣其將張彥陷豫章, 焚燒城邑. 王敦時鎮湓口, 遣督護繆蕤、李恒受訪節度, 共擊彥. 蕤於豫章石頭, 與彥交戰, 彥軍退走, 訪率帳下將李午等追彥, 破之, 臨陣斬彥. 時訪為流矢所中, 折前兩齒, 形色不變. 及暮, 訪與賊隔水, 賊眾數倍, 自知力不能敵, 乃密遣人如樵採者而出, 於是結陣鳴鼓而來, 大呼曰：「左軍至！」士卒皆稱萬歲. 至夜, 令軍中多布火而食, 賊謂官軍益至, 未曉而退. 訪謂諸將曰：「賊必引退, 然終知我無救軍, 當還掩人, 宜促渡水北.」既渡, 斷橋訖, 而賊果至, 隔水不得進, 於是遂歸湘州. 訪復以舟師造湘城, 軍達富口, 而弢遣杜弘出海昏. 時湓口騷動, 訪步上柴桑, 偷渡, 與賊戰, 斬首數百. 賊退保廬陵, 訪追擊敗之, 賊嬰城自守. 尋而軍糧為賊所掠, 退住巴丘. 糧廩既至, 復圍弘於廬陵. 弘大擲寶物於城外, 軍人競拾之, 弘因陣亂突圍而出. 訪率軍追之, 獲鞍馬鎧杖不可勝數. 弘入南康, 太守將率兵逆擊, 又破之, 奔于臨賀. 帝又進訪龍驤將軍. 王敦表為豫章太守. 加征討都督, 賜爵尋陽縣侯.

時梁州刺史張光卒, 愍帝以侍中第五猗為征南大將軍, 監荊、梁、益、寧四州, 出自武關. 賊率杜曾、摯瞻、胡混等並迎猗, 奉之, 聚兵數萬, 破陶侃於石城, 攻平南將軍荀崧於宛, 不克, 引兵向江陵. 王敦以從弟廙為荊州刺史, 令督護征虜將軍趙誘、襄陽太守朱軌、陵江將軍黃峻等討曾, 而大敗於女觀湖, 誘、軌並遇害. 曾遂逐廙, 徑造沔口, 大為寇害, 威震江沔. 元帝命訪擊之. 訪有眾八千, 進至沌陽. 曾等銳氣甚盛, 訪曰：「先人有奪人之心, 軍之善謀也.」使將軍李恒督左甄, 許朝督右甄, 訪自領中軍, 高張旗幟. 曾果畏訪, 先攻左右甄. 曾勇冠三軍, 訪甚惡之, 自於陣後射雉以安眾心. 令其眾曰：「一甄敗, 鳴三鼓；兩甄敗, 鳴六鼓.」趙胤領其父餘兵屬左甄, 力戰, 敗而復合. 胤馳馬告訪, 訪怒, 叱令更進. 胤號哭還戰, 自旦至申, 兩甄皆敗. 訪聞鼓音, 選精銳八百人, 自行酒飲之, 敕不得妄動, 聞鼓音乃進. 賊未至三十步, 訪親鳴鼓, 將士皆騰躍奔赴, 曾遂大潰, 殺千餘人. 訪夜追之, 諸將請待明日, 訪曰：「曾驍勇能戰, 向之敗也, 彼勞我逸, 是以克之. 宜及其衰乘之, 可滅.」鼓行而進, 遂定漢沔. 曾等走固武當. 訪以功遷南中郎將、督梁州諸軍、梁州刺史, 屯襄陽. 訪謂其僚佐曰：「昔城濮之役, 晉文以得臣不死而有憂色, 今不斬曾, 禍難未已.」於是出其不意, 又擊破之, 曾遁走. 訪部將蘇溫收曾詣軍, 并獲第五猗、胡混、摯瞻等, 送於王敦. 又白敦, 說猗逼於曾, 不宜殺. 敦不從而斬之. 進位安南將軍、持節, 都督、刺史如故.

初, 王敦懼杜曾之難, 謂訪曰：「擒曾, 當相論為荊州刺史.」及是而敦不用. 至王廙去職, 詔以訪為荊州. 敦以訪名將, 勳業隆重, 有疑色. 其從事中郎郭舒說敦曰：「鄙州雖遇寇難荒弊, 實為用武之國, 若以假人, 將有尾大之患, 公宜自領, 訪為梁州足矣.」敦從之. 訪大怒. 敦手書譬釋, 并遺玉環玉碗以申厚意. 訪投碗于地曰：「吾豈賈豎, 可以寶悅乎！」陰欲圖之. 既在襄陽, 務農訓卒, 勤于採納, 守宰有缺輒補, 然後言上. 敦患之, 而憚其強, 不敢有異. 訪威風既著, 遠近悅服, 智勇過人, 為中興名將. 性謙虛, 未嘗論功伐. 或問訪曰：「人有小善, 鮮不自稱. 卿功勳如此, 初無一言何也？」訪曰：「朝廷威靈, 將士用命, 訪何功之有！」士以此重之. 訪練兵簡卒, 欲宣力中原, 與李矩、郭默相結, 慨然有平河洛之志. 善於撫納, 士眾皆為致死. 聞敦有不臣之心, 訪恒切齒. 敦雖懷逆謀, 故終訪之世未敢為非.

初, 訪少時遇善相者廬江陳訓, 謂訪與陶侃曰：「二君皆位至方嶽, 功名略同, 但陶得上壽, 周當下壽, 優劣更由年耳.」訪小侃一歲, 太興三年卒, 時年六十一. 帝哭之甚慟, 詔贈征西將軍, 諡曰壯, 立碑於本郡. 二子：撫、光.

撫字道和. 強毅有父風, 而將御不及. 元帝辟為丞相掾, 父喪去官. 服闋, 襲爵, 除鷹揚將軍、武昌太守. 王敦命為從事中郎, 與鄧嶽俱為敦爪牙. 甘卓遇害, 敦以撫為沔北諸軍事、[六]南中郎將, 鎮沔中. 及敦作逆, 撫領二千人從之. 敦敗, 撫與嶽俱亡走. 撫弟光將資遺其兄, 而陰欲取嶽. 撫怒曰：「我與伯山同亡, 何不先斬我！」會嶽至, 撫出門遙謂之曰：「何不速去！今骨肉尚欲相危, 況他人乎！」嶽迴船而走, 撫遂共入西陽蠻中, 蠻酋向蠶納之. 初, 嶽為西陽, 欲伐諸蠻, 及是諸蠻皆怨, 將殺之. 蠶不聽, 曰：「鄧府君窮來歸我, 我何忍殺之！」由是俱得免. 明年, 詔原敦黨, 嶽、撫詣闕請罪, 有詔禁錮之.

咸和初, 司徒王導以撫為從事中郎, 出為寧遠將軍、江夏相. 蘇峻作逆, 率所領從溫嶠討之. 峻平, 遷監沔北軍事、南中郎將, 鎮襄陽. 石勒將郭敬率騎攻撫, 撫不能守, 率所領奔于武昌, 坐免官. 尋遷振威將軍、豫章太守, 後代毌丘奧監巴東諸軍事、益州刺史、假節, 將軍如故. 尋進征虜將軍, 加督寧州諸軍事.

永和初, 桓溫征蜀, 進撫督梁州之漢中巴西梓潼陰平四郡軍事, 鎮彭模. 撫擊破蜀餘寇隗文、鄧定等, 斬偽尚書僕射王誓、平南將軍王潤, 以功遷平西將軍. 隗文、鄧定等復反, 立范賢子賁為帝. 初, 賢為李雄國師, 以左道惑百姓, 人多事之, 賁遂有眾一萬. 撫與龍驤將軍朱燾擊破斬之, [七]以功進爵建城縣公.

征西督護蕭敬文作亂, 殺征虜將軍楊謹, [八]據涪城, 自號益州牧. 桓溫使督護鄧遐助撫討之, 不能拔, 引退. 溫又令梁州刺史司馬勳等會撫伐之. 敬文固守, 自二月至于八月, 乃出降, 撫斬之, 傳首京師.

升平中, 進鎮西將軍. 在州三十餘年, 興寧三年卒, 贈征西將軍, 諡曰襄. 子楚嗣.

楚字元孫. 起家參征西軍事, 從父入蜀, 拜鷹揚將軍、犍為太守. 父卒, 以楚監梁益二州、假節, 襲爵建城公. 世在梁益, 甚得物情. 時梁州刺史司馬勳作逆, 楚與朱序討平之, 進冠軍將軍. 太和中, 蜀盜李金銀、[九]廣漢妖賊李弘並聚眾為寇, 偽稱李勢子, 當以聖道王, 年號鳳皇. 又隴西人李高詐稱李雄子, 破涪城. 梁州刺史楊亮失守, 楚遣其子討平之. 是歲, 楚卒, 諡曰定. 子瓊嗣.

瓊勁烈有將略, 歷數郡, 代楊亮為梁州刺史、建武將軍, 領西戎校尉. 初, 氐人竇衝求降, 朝廷以為東羌校尉. 後衝反, 欲入漢中, 安定人皇甫釗、京兆人周勳等謀納衝, 瓊密知之, 收釗、勳等斬之. 尋卒. 子虓嗣.

虓字孟威. 少有節操. 州召為祭酒, 後歷位至西夷校尉, 領梓潼太守.

寧康初, 苻堅將楊安寇梓潼, 虓固守涪城, 遣步騎數千, 送母妻從漢水將抵江陵, 為堅將朱肜邀而獲之, 虓遂降于安. 堅欲以為尚書郎, 虓曰：「蒙國厚恩, 以至今日. 但老母見獲, 失節於此. 母子獲全, 秦之惠也. 雖公侯之貴, 不以為榮, 況郎任乎！」堅乃止. 自是每入見堅, 輒箕踞而坐, 呼之為氐賊. 堅不悅. 屬元會, 威儀甚整, 堅因謂虓曰：「晉家元會何如此？」虓攘袂厲聲曰：「戎狄集聚, 譬猶犬羊相群, 何敢比天子！」及呂光征西域, 堅出餞之, 戎士二十萬, 旌旗數百里, 又問虓曰：「朕眾力何如？」虓曰：「戎狄已來, 未之有也.」堅黨以虓不遜, 屢請除之. 堅待之彌厚. 虓乃密書與桓沖, 說賊姦計. 太元三年, 虓潛至漢中, 堅追得之. 後又與堅兄子苞謀襲堅, [一０]事泄, 堅引虓問其狀, 虓曰：「昔漸離、豫讓, 燕、智之微臣, 猶漆身吞炭, 不忘忠節. 況虓世荷晉恩, 豈敢忘也. 生為晉臣, 死為晉鬼, 復何問乎！」堅曰：「今殺之, 適成其名矣.」遂撻之, 徙于太原. 後堅復陷順陽、魏興, 獲二守, 皆執節不撓, 堅歎曰：「周孟威不屈於前, 丁彥遠潔己於後, 吉祖沖不食而死, 皆忠臣也.」

虓竟以病卒於太原. 其子興迎致其喪, 冠軍將軍謝玄親臨哭之, 因上疏曰：「臣聞旌善表功, 崇義明節, 所以振揚聲教, 垂美來葉. 故西夷校尉、梓潼太守周虓, 執心忠烈, 厲節寇庭, 遂嬰禍荒裔, 痛窴泉壤. 臣每悲其志, 以為蘇武之賢, 不復過也. 前宣告并州, 訪求虓喪, 并索其家. 負荷數千, 始得來至. 即以資送, 還其舊隴. 伏願聖朝追其志心, [一一]表其殊節, 使負霜之志不墜於地, 則榮慰存亡, 惠被幽顯矣.」孝武帝詔曰：「虓厲志貞亮, 無愧古烈. 未及拔身, 奄隕厥命. 甄表義節, 國之典也. 贈龍驤將軍、益州刺史, 賻錢二十萬, 布百匹.」又贍賜其家.

光少有父風, 年十一, 見王敦, 敦謂曰：「貴郡未有將, 誰可用者？」光曰：「明公不恥下問, 竊謂無復見勝.」敦笑以為寧遠將軍、尋陽太守. 及敦舉兵, 光率千餘人赴之. 既至, 敦已死, 光未之知, 求見敦. 王應祕不言, 以疾告. 光退曰：「今我遠來而不得見王公, 公其死乎？」遽見其兄撫曰：「王公已死, 兄何為與錢鳳作賊？」眾並愕然. 其夕, 眾散, 錢鳳走出, 至闔廬洲, 光捕鳳, 詣闕贖罪, 故得不廢. 蘇峻作逆, 隨溫嶠力戰有功. 峻平, 賜爵曲江男, 卒官.

子仲孫, 興寧初督寧州軍事、振武將軍、寧州刺史. 在州貪暴, 人不堪命. 桓溫以梁益多寇, 周氏世有威稱, 復除仲孫監益、豫、梁州之三郡. 寧康初, 楊安寇蜀, 仲孫失守, 免官. 後徵為光祿勳, 卒.

初, 陶侃微時, 丁艱, 將葬, 家中忽失牛而不知所在. 遇一老父, 謂曰：「前崗見一牛眠山汙中, 其地若葬, 位極人臣矣.」又指一山云：「此亦其次, 當世出二千石.」言訖不見. 侃尋牛得之, 因葬其處, 以所指別山與訪. 訪父死, 葬焉, 果為刺史, 著稱寧益, 自訪以下, 三世為益州四十一年, 如其所言云.

史臣曰：夫仁義豈有常, 蹈之即君子, 背之即小人. 周子隱以跅弛之材, 負不羈之行, 比凶蛟猛獸, 縱毒鄉閭, 終能克己厲精, 朝聞夕改, 輕生重義, 徇國亡軀, 可謂志節之士也. 宣佩奮茲忠勇, 屢殄妖氛, 威略冠於本朝, 庸績書於王府. 既而結憾朝宰, 潛構異圖, 忿不思難, 斯為隘矣. 終於憤恚, 豈不惜哉！札莚等負俊逸之材, 以雄豪自許, 始見疑於朝廷, 終獲戾於權右, 強弗如弱, 信有徵矣. 而札受委扞城, 乃開門揖盜, 去順效逆, 彼實有之. 後雖假手凶徒, 可謂罪人斯得. 朝廷議加榮贈, 不其僭乎！有晉之刑政陵夷, 用此道也. 周訪器兼文武, 任在折衝, 戡定湘羅, 克清江漢, 謀孫翼子, 杖節擁旄, 西蜀仰其威風, 中興推為名將, 功成名立, 不亦美乎！孟威陷跡虜廷, 抗辭偽主, 雖圖史所載, 何以加焉！

贊曰：平西果勁, 始邪末正. 勇足除殘, 忠能致命. 宣佩懋功, 三定江東. 札雖啟敵, 筵實懷忠. 尋陽緯武, 擁旄持斧. 曰子曰孫, 重規疊矩. 孟威抗烈, 心存舊主.

校勘記

[一]人謂死　御覽四三五、冊府八九七「謂」下有「已」字.

[二]然始就徵　通志一二四下「始」作「後」.

[三]鑿凶門以出　原無「鑿」字. 李校：「凶門」上當脫一「鑿」字. 斠注：類聚二０、御覽四一七引周處別傳「凶」上有「鑿」字. 按：御覽三一二引晉書正有「鑿」字. 語出淮南子兵略, 當有「鑿」字, 今據補.

[四]州郡命不就　通志一二四下「命」上有「辟」字.

[五]懋弟莚　「莚」, 各本作「筵」, 今從宋本. 通鑑九二、九三、通志三四下亦作「莚」. 下同.

[六]以撫為沔北諸軍事　通鑑九二「為」作「督」.

[七]朱燾　原作「朱壽」, 穆帝紀及庾翼、毛穆之、朱序等傳、通鑑九八、建康實錄八均作「朱燾」, 今據改.

[八]楊謹　勞校：本紀作「楊謙」. 按：通鑑九七亦作「楊謙」.

[九]李金銀　周校：廢帝紀作「李金根」.

[一０]堅兄子苞　勞校：載記「苞」作「陽」.

[一一]追其志心　李校：「志心」疑是「忠心」之誤. 按：冊府一三七正作「忠心」.

晉書卷五十九 　列傳第二十九

自古帝王之臨天下也, 皆欲廣樹藩屏, 崇固維城. 唐虞以前, 憲章蓋闕, 夏殷以後, 遺跡可知. 然而玉帛會于塗山, 雖云萬國, 至於分疆胙土, 猶或未詳. 洎乎周室, 粲焉可觀, 封建親賢, 並為列國. 當其興也, 周召贊其升平；及其衰也, 桓文輔其危亂. 故得卜世之祚克昌, 卜年之基惟永. 逮王赧即世, 天祿已終, 虛位無主, 三十餘載. 爰及暴秦, 并吞天下, 戒衰周之削弱, 忽帝業之遠圖, 謂王室之陵遲, 由諸侯之強大. 於是罷侯置守, 獨尊諸己, 至乎子弟, 並為匹夫, 惟欲肆虐陵威, 莫顧謀孫翼子. 枝葉微弱, 宗祏孤危, 內無社稷之臣, 外闕藩維之助. 陳項一呼, 海內沸騰, 隕身於望夷, 繫頸於軹道. 事不師古, 二世而滅. 漢祖勃興, 爰革斯弊. 於是分王子弟, 列建功臣, 錫之山川, 誓以帶礪. 然而矯枉過直, 懲羹吹齏, 土地封疆, 踰越往古. 始則韓彭菹醢, 次乃吳楚稱亂. 然雖克滅權偪, 猶足維翰王畿. 洎成哀之後, 戚藩陵替, 君臣乘茲間隙, [一]竊位偷安. 光武雄略緯天, 慷慨下國, 遂能除兇靜亂, 復禹配天, 休祉盛於兩京, 鼎祚隆於四百, 宗支繼絕之力, 可得而言. 魏武忘經國之宏規, 行忌刻之小數, 功臣無立錐之地, 子弟君不使之人, 徒分茅社, 實傳虛爵, 本根無所庇廕, 遂乃三葉而亡.

有晉思改覆車, 復隆盤石, 或出擁旄節, 蒞嶽牧之榮；入踐台階, 居端揆之重. 然而付託失所, 授任乖方, 政令不恒, 賞罰斯濫. 或有材而不任, 或無罪而見誅, 朝為伊周, 夕為莽卓. 機權失於上, 禍亂作於下. 楚趙諸王, 相仍構釁, 徒興晉陽之甲, 竟匪勤王之師. 始則為身擇利, 利未加而害及；初迺無心憂國, 國非憂而奚拯！遂使昭陽興廢, 有甚弈棋；乘輿幽縶, 更同羑里. 胡羯陵侮, 宗廟丘墟, 良可悲也.

夫為國之有藩屏, 猶濟川之有舟楫, 安危成敗, 義實相資. 舟楫且完, 波濤不足稱其險；藩屏式固, 禍亂何以成其階！向使八王之中, 一藩繄賴, 如梁王之禦大敵, 若朱虛之除大憝, 則外寇焉敢憑陵, 內難奚由竊發！縱令天子暗劣, 鼎臣奢放, 雖或顛沛, 未至土崩. 何以言之？琅邪譬彼諸王, 權輕眾寡, 度長絜大, 不可同年. 遂能匹馬濟江, 奄有吳會, 存重宗社, [二]百有餘年. 雖曰天時, 抑亦人事. 豈如趙倫、齊冏之輩, 河間、東海之徒, 家國俱亡, 身名並滅. 善惡之數, 此非其效歟！西晉之政亂朝危, 雖由時主, 然而煽其風, 速其禍者, 咎在八王, 故序而論之, 總為其傳云耳.

汝南王亮子粹　矩　羕　宗　熙　矩子祐

汝南文成王亮字子翼, 宣帝第四子也. 少清警有才用, 仕魏為散騎侍郎、萬歲亭侯, 拜東中郎將, 進封廣陽鄉侯. 討諸葛誕於壽春, 失利, 免官. 頃之, 拜左將軍, 加散騎常侍、假節, 出監豫州諸軍事. 五等建, 改封祁陽伯, 轉鎮西將軍. 武帝踐阼, 封扶風郡王, 邑萬戶, 置騎司馬, 增參軍掾屬, 持節、都督關中雍涼諸軍事. 會秦州刺史胡烈為羌虜所害, 亮遣將軍劉旂、騎督敬琰赴救, 不進, 坐是貶為平西將軍. 旂當斬, 亮與軍司曹冏上言, 節度之咎由亮而出, 乞丐旂死. 詔曰：「高平困急, 計城中及旂足以相拔, 就不能徑至, 尚當深進. 今奔突有投, 而坐視覆敗, 故加旂大戮. 今若罪不在旂, 當有所在.」有司又奏免亮官, 削爵土. 詔惟免官. 頃之, 拜撫軍將軍. 是歲, 吳將步闡來降, 假亮節都督諸軍事以納之. 尋加侍中之服.

咸寧初, 以扶風池陽四千一百戶為太妃伏氏湯沐邑, 置家令丞僕, 後改食南郡枝江. 太妃嘗有小疾, 祓於洛水, 亮兄弟三人侍從, 並持節鼓吹, 震耀洛濱. 武帝登陵雲臺望見, 曰：「伏妃可謂富貴矣.」其年進號衛將軍, 加侍中. 時宗室殷盛, 無相統攝, 乃以亮為宗師, 本官如故, 使訓導觀察, 有不遵禮法, 小者正以義方, 大者隨事聞奏.

三年, 徙封汝南, 出為鎮南大將軍、都督豫州諸軍事、開府、假節, 之國, 給追鋒車、皁輪犢車, 錢五十萬. 頃之, 徵亮為侍中、撫軍大將軍, 領後軍將軍, 統冠軍、步兵、射聲、長水等營, 給兵五百人, 騎百匹. 遷太尉、錄尚書事、領太子太傅, 侍中如故.

及武帝寢疾, 為楊駿所排, 乃以亮為侍中、大司馬、假黃鉞、大都督、督豫州諸軍事, 出鎮許昌, 加軒懸之樂, 六佾之舞. 封子羕為西陽公. 未發, 帝大漸, 詔留亮委以後事. 楊駿聞之, 從中書監華廙索詔視, 遂不還. 帝崩, 亮懼駿疑己, 辭疾不入, 於大司馬門外敘哀而已, 表求過葬. 駿欲討亮, 亮知之, 問計於廷尉何勖. 勖曰：「今朝廷皆歸心於公, 公何不討人而懼為人所討！」或說亮率所領入廢駿, 亮不能用, 夜馳赴許昌, 故得免. 及駿誅, 詔曰：「大司馬、汝南王亮體道沖粹, 通識政理, 宣翼之績顯於本朝, 二南之風流于方夏, 將憑遠猷, 以康王化. 其以亮為太宰、錄尚書事, 入朝不趨, 劍履上殿, 增掾屬十人, 給千兵百騎, 與太保衛瓘對掌朝政.」亮論賞誅楊駿之功過差, 欲以苟悅眾心, 由是失望.

楚王瑋有勳而好立威, 亮憚之, 欲奪其兵權. 瑋甚憾, 乃承賈后旨, 誣亮與瓘有廢立之謀, 矯詔遣其長史公孫宏與積弩將軍李肇夜以兵圍之. 帳下督李龍白外有變, 請距之, 亮不聽. 俄然楚兵登牆而呼, 亮驚曰：「吾無二心, 何至於是！若有詔書, 其可見乎？」宏等不許, 促兵攻之. 長史劉準謂亮曰：「觀此必是姦謀, 府中俊乂如林, 猶可盡力距戰.」又弗聽, 遂為肇所執, 而歎曰：「我之忠心可破示天下也, 如何無道, 枉殺不辜！」是時大熱, 兵人坐亮于車下, 時人憐之, 為之交扇. 將及日中, 無敢害者. 瑋出令曰：「能斬亮者, 賞布千匹.」遂為亂兵所害, 投于北門之壁, 鬢髮耳鼻皆悉毀焉. 及瑋誅, 追復亮爵位, 給東園溫明祕器, 朝服一襲, 錢三百萬, 布絹三百匹, 喪葬之禮如安平獻王孚故事, 廟設軒懸之樂. 有五子：粹、矩、羕、宗、熙.

粹字茂弘. 早卒.

矩字延明. 拜世子, 為屯騎校尉, 與父亮同被害. 追贈典軍將軍, 諡懷王. 子祐立, 是為威王.

祐字永猷. 永安中, 從惠帝北征. 帝遷長安, 祐反國. 及帝還洛, 以征南兵八百人給之, 特置四部牙門. 永興初, 率眾依東海王越, 討劉喬有功, 拜揚武將軍, 以江夏雲杜益封, 并前二萬五千戶. 越征汲桑, 表留祐領兵三千守許昌, 加鼓吹、麾旗. 越還, 祐歸國. 永嘉末, 以寇賊充斥, 遂南渡江, 元帝命為軍諮祭酒. 建武初, 為鎮軍將軍. 太興末, 領左軍將軍. 太寧中, 進號衛將軍, 加散騎常侍. 咸和元年, 薨, 贈侍中、特進.

子恭王統立, 以南頓王宗謀反, 被廢. 其後成帝哀亮一門殄絕, 詔統復封, 累遷祕書監、侍中. 薨, 追贈光祿勳. 子義立, [三]官至散騎常侍. 薨, 子遵之立. 義熙初, 梁州刺史劉稚謀反, 推遵之為主, 事泄, 伏誅. 弟楷之子蓮扶立. 宋受禪, 國除.

羕字延年. 太康末, 封西陽縣公, 拜散騎常侍. 亮之被害也, 羕時年八歲, 鎮南將軍裴楷與之親姻, 竊之以逃, 一夜八遷, 故得免. 及瑋誅, 進爵為王, 歷步兵校尉、左軍驍騎將軍. 元康初, 進封郡王. 永興初, 拜侍中. 以長沙王乂黨, 廢為庶人. 惠帝還洛, 復羕封, 為撫軍將軍, 又以汝南期思、西陵益其國. 永嘉初, 拜鎮軍將軍, 加散騎常侍, 領後軍將軍, 復以邾、蘄春益之, 并前三萬五千戶. 隨東海王越東出鄄城, 遂南渡江.

元帝承制, 更拜撫軍大將軍、開府, 給千兵百騎. 詔與南頓王宗統流人以實中州, 江西荒梗, 復還. 及元帝踐阼, 進位侍中、太保. 以羕屬尊, 元會特為設床. 太興初, 錄尚書事, 尋領大宗師, 加羽葆、斧鉞, 班劍六十人, 進位太宰. 及王敦平, 領太尉. 明帝即位, 以羕宗室元老, 特為之拜. 羕放縱兵士劫鈔, 所司奏免羕官, 詔不問. 及帝寢疾, 羕與王導同受顧命輔成帝. 時帝幼沖, 詔羕依安平獻王孚故事, 設床帳於殿上, 帝親迎拜. 咸和初, 坐弟南頓王宗免官, 降為弋陽縣王. 及蘇峻作亂, 羕詣峻稱述其勳, 峻大悅, 矯詔復羕爵位. 峻平, 賜死. 世子播、播弟充及息崧並伏誅, 國除. 咸康初, 復其屬籍, 以羕孫□為奉車都尉、奉朝請.

宗字延祚. 元康中, 封南頓縣侯, 尋進爵為公. 討劉喬有功, 進封王, 增邑五千, 并前萬戶, 為征虜將軍. 與兄羕俱過江. 元帝承制, 拜散騎常侍. 愍帝之在西都, 以宗為平東將軍. 元帝即位, 拜撫軍將軍, 領左將軍. 明帝踐阼, 加長水校尉, 轉左衛將軍. 與虞胤俱為帝所昵, 委以禁旅.

宗與王導、庾亮志趣不同, 連結輕俠, 以為腹心, 導、亮並以為言. 帝以宗戚屬, 每容之. 及帝疾篤, 宗、胤密謀為亂, 亮排闥入, 升御床, 流涕言之, 帝始悟. 轉為驃騎將軍. 胤為大宗正. 宗遂怨望形於辭色. 咸和初, 御史中丞鍾雅劾宗謀反, 庾亮使右衛將軍趙胤收之. 宗以兵距戰, 為胤所殺, 貶其族為馬氏, 徙妻子于晉安, 既而原之. 三子：綽、超、演, 廢為庶人. 咸康中, 復其屬籍. 綽為奉車都尉、奉朝請.

熙初封汝陽公, 討劉喬有功, 進爵為王. 永嘉末, 沒於石勒.

楚王瑋

楚隱王瑋字彥度, 武帝第五子也. 初封始平王, 歷屯騎校尉. 太康末, 徙封於楚, 出之國, 都督荊州諸軍事、平南將軍, 轉鎮南將軍. 武帝崩, 入為衛將軍, 領北軍中候, 加侍中、行太子少傅.

楊駿之誅也, 瑋屯司馬門. 瑋少年果銳, 多立威刑, 朝廷忌之. 汝南王亮、太保衛瓘以瑋性很戾, 不可大任, 建議使與諸王之國, 瑋甚忿之. 長史公孫宏、舍人岐盛並薄於行, 為瑋所昵. 瓘等惡其為人, 慮致禍亂, 將收盛. 盛知之, 遂與宏謀, 因積弩將軍李肇矯稱瑋命, 譖亮、瓘於賈后. 而后不之察, 使惠帝為詔曰：「太宰、太保欲為伊霍之事, 王宜宣詔, 令淮南、長沙、成都王屯宮諸門, 廢二公.」夜使黃門齎以授瑋. 瑋欲覆奏, 黃門曰：「事恐漏泄, 非密詔本意也.」瑋乃止. 遂勒本軍, 復矯詔召三十六軍, 手令告諸軍曰：「天禍晉室, 凶亂相仍. 間者楊駿之難, 實賴諸君克平禍亂. 而二公潛圖不軌, 欲廢陛下以絕武帝之祀. 今輒奉詔, 免二公官. 吾今受詔都督中外諸軍. 諸在直衛者皆嚴加警備, 其在外營, 便相率領, 徑詣行府. 助順討逆, 天所福也. 懸賞開封, 以待忠效. 皇天后土, 實聞此言.」又矯詔使亮、瓘上太宰太保印綬、侍中貂蟬, 之國, 官屬皆罷遣之. 又矯詔赦亮、瓘官屬曰「二公潛謀, 欲危社稷, 今免還第. 官屬以下, 一無所問. 若不奉詔, 便軍法從事. 能率所領先出降者, 封侯受賞. 朕不食言」. 遂收亮、瓘, 殺之.

岐盛說瑋, 可因兵勢誅賈模、郭彰, 匡正王室, 以安天下. 瑋猶豫未決. 會天明, 帝用張華計, 遣殿中將軍王宮齎騶虞幡麾眾曰：「楚王矯詔.」眾皆釋杖而走. 瑋左右無復一人, 窘迫不知所為, 惟一奴年十四, 駕牛車將赴秦王柬. 帝遣謁者詔瑋還營, 執之於武賁署, 遂下廷尉. 詔以瑋矯制害二公父子, 又欲誅滅朝臣, 謀圖不軌, 遂斬之, 時年二十一. 其日大風, 雷雨礔□. 詔曰：「周公決二叔之誅, 漢武斷昭平之獄, 所不得已者. 廷尉奏瑋已伏法, 情用悲痛, 吾當發哀.」瑋臨死, 出其懷中青紙詔, 流涕以示監刑尚書劉頌曰：「受詔而行, 謂為社稷, 今更為罪. 託體先帝, 受枉如此, 幸見申列.」頌亦歔欷不能仰視. 公孫宏、岐盛並夷三族.

瑋性開濟好施, 能得眾心, 及此莫不隕淚, 百姓為之立祠. 賈后先惡瓘、亮, 又忌瑋, 故以計相次誅之. 永寧元年, 追贈驃騎將軍, 封其子範為襄陽王, 拜散騎常侍, 後為石勒所害.

趙王倫

趙王倫字子彝, 宣帝第九子也, 母曰柏夫人. 魏嘉平初, 封安樂亭侯. 五等建, 改封東安子, 拜諫議大夫.

武帝受禪, 封琅邪郡王. 坐使散騎將劉緝買工所將盜御裘, 廷尉杜友正緝棄市, 倫當與緝同罪. 有司奏倫爵重屬親, 不可坐. 諫議大夫劉毅駁曰：「王法賞罰, 不阿貴賤, 然後可以齊禮制而明典刑也. 倫知裘非常, 蔽不語吏, 與緝同罪, 當以親貴議減, 不得闕而不論. 宜自於一時法中, 如友所正.」帝是毅駁, 然以倫親親故, 下詔赦之. 及之國, 行東中郎將、宣威將軍. 咸寧中, 改封於趙, 遷平北將軍、督鄴城守事, 進安北將軍. 元康初, 遷征西將軍、開府儀同三司, 鎮關中. 倫刑賞失中, 氐羌反叛, 徵還京師. 尋拜車騎將軍、太子太傅. 深交賈、郭, 諂事中宮, 大為賈后所親信. 求錄尚書, 張華、裴頠固執不可. 又求尚書令, 華、頠復不許.

愍懷太子廢, 使倫領右軍將軍. 時左衛司馬督司馬雅及常從督許超, 並嘗給事東宮, 二人傷太子無罪, 與殿中中郎士猗等謀廢賈后, 復太子, 以華、頠不可移, 難與圖權, 倫執兵之要, 性貪冒, 可假以濟事, 乃說倫嬖人孫秀曰：「中宮凶妒無道, 與賈謐等共廢太子. 今國無嫡嗣, 社稷將危, 大臣將起大事. 而公名奉事中宮, 與賈、郭親善, 太子之廢, 皆云豫知, 一朝事起, 禍必相及. 何不先謀之乎？」秀許諾, 言於倫, 倫納焉. 遂告通事令史張林及省事張衡、殿中侍御史殷渾、右衛司馬督路始, 使為內應. 事將起, 而秀知太子聰明, 若還東宮, 將與賢人圖政, 量己必不得志, 乃更說倫曰：「太子為人剛猛, 不可私請. 明公素事賈后, 時議皆以公為賈氏之黨. 今雖欲建大功於太子, 太子含宿怒, 必不加賞於明公矣. 當謂逼百姓之望, 翻覆以免罪耳. 此乃所以速禍也. 今且緩其事, 賈后必害太子, 然後廢后, 為太子報讎, 亦足以立功, 豈徒免禍而已.」倫從之. 秀乃微泄其謀, 使謐黨頗聞之. 倫、秀因勸謐等早害太子, 以絕眾望.

太子既遇害, 倫、秀之謀益甚, 而超、雅懼後難, 欲悔其謀, 乃辭疾. 秀復告右衛佽飛督閭和, 和從之, 期四月三日丙夜一籌, 以鼓聲為應. 至期, 乃矯詔敕三部司馬曰：「中宮與賈謐等殺吾太子, 今使車騎入廢中宮. 汝等皆當從命, 賜爵關中侯. 不從, 誅三族.」於是眾皆從之. 倫又矯詔開門夜入, 陳兵道南, 遣翊軍校尉、齊王冏將三部司馬百人, 排閤而入. 華林令駱休為內應, 迎帝幸東堂. 遂廢賈后為庶人, 幽之于建始殿. 收吳太妃、趙粲及韓壽妻賈午等, 付暴室考竟. 詔尚書以廢后事, 仍收捕賈謐等, 召中書監、侍中、黃門侍郎、八坐, 皆夜入殿, 執張華、裴頠、解結、杜斌等, 於殿前殺之. 尚書始疑詔有詐, 郎師景露版奏請手詔. 倫等以為沮眾, 斬之以徇. 明日, 倫坐端門, 屯兵北向, 遣尚書和郁持節送賈庶人于金墉. 誅趙粲叔父中護軍趙浚及散騎侍郎韓豫等, 內外群官多所黜免. 倫尋矯詔自為使持節、大都督、督中外諸軍事、相國, 侍中、王如故, 一依宣文輔魏故事, 置左右長史、司馬、從事中郎四人、參軍十人, 掾屬二十人、兵萬人. 以其世子散騎常侍荂領冗從僕射；子馥前將軍, 封濟陽王；虔黃門郎, 封汝陰王；詡散騎侍郎, 封霸城侯. 孫秀等封皆大郡, 並據兵權, 文武官封侯者數千人, 百官總己聽於倫.

倫素庸下, 無智策, 復受制於秀, 秀之威權振於朝廷, 天下皆事秀而無求於倫. 秀起自琅邪小史, 累官於趙國, 以諂媚自達. 既執機衡, 遂恣其姦謀, 多殺忠良, 以逞私欲. 司隸從事游顥與殷渾有隙, 渾誘顥奴晉興, 偽告顥有異志. 秀不詳察, 即收顥及襄陽中正李邁, 殺之, 厚待晉興, 以為己部曲督. 前衛尉石崇、黃門郎潘岳皆與秀有嫌, 並見誅. 於是京邑君子不樂其生矣.

淮南王允、齊王冏以倫、秀驕僭, 內懷不平. 秀等亦深忌焉, 乃出冏鎮許, 奪允護軍. 允發憤, 起兵討倫. 允既敗滅, 倫加九錫, 增封五萬戶. 倫偽為飾讓, 詔遣百官詣府敦勸, 侍中宣詔, 然後受之. 加荂撫軍將軍、領軍將軍, 馥鎮軍將軍、領護軍將軍, 虔中軍將軍、領右衛將軍, 詡為侍中. 又以孫秀為侍中、輔國將軍、相國司馬, 右率如故. 張林等並居顯要. 增相府兵為二萬人, 與宿衛同, 又隱匿兵士, 眾過三萬. 起東宮三門四角華櫓, 斷宮東西道為外徼. 或謂秀曰：「散騎常侍楊準、黃門侍郎劉逵欲奉梁王肜以誅倫.」會有星變, 乃徙肜為丞相, 居司徒府, 轉準、逵為外官.

倫無學, 不知書；秀亦以狡黠小才, 貪淫昧利. 所共立事者, 皆邪佞之徒, 惟競榮利, 無深謀遠略. 荂淺薄鄙陋, 馥、虔闇很強戾, 詡愚嚚輕訬, 而各乖異, 互相憎毀. 秀子會, 年二十, 為射聲校尉, 尚帝女河東公主. 公主母喪未期, 便納聘禮. 會形貌短陋, 奴僕之下者, 初與富室兒於城西販馬, 百姓忽聞其尚主, 莫不駭愕.

倫、秀並惑巫鬼, 聽妖邪之說. 秀使牙門趙奉詐為宣帝神語, 命倫早入西宮. 又言宣帝於北芒為趙王佐助, 於是別立宣帝廟於芒山. 謂逆謀可成. 以太子詹事裴劭、左軍將軍卞粹等二十人為從事中郎, 掾屬又二十人. 秀等部分諸軍, 分布腹心, 使散騎常侍、義陽王威兼侍中, 出納詔命, 矯作禪讓之詔, 使使持節、尚書令滿奮, 僕射崔隨為副, 奉皇帝璽綬以禪位于倫. 倫偽讓不受. 於是宗室諸王、群公卿士咸假稱符瑞天文以勸進, 倫乃許之. 左衛王輿與前軍司馬雅等率甲士入殿, 譬喻三部司馬, 示以威賞, 皆莫敢違. 其夜, 使張林等屯守諸門. 義陽王威及駱休等逼奪天子璽綬. 夜漏未盡, 內外百官以乘輿法駕迎倫. 惠帝乘雲母車, 鹵簿數百人, 自華林西門出居金墉城. 尚書和郁, 兼侍中、散騎常侍、琅邪王睿, 中書侍郎陸機從, 到城下而反. 使張衡衛帝, 實幽之也.

倫從兵五千人, 入自端門, 登太極殿, 滿奮、崔隨、樂廣進璽綬於倫, 乃僭即帝位, 大赦, 改元建始. 是歲, 賢良方正直言、秀才、孝廉、良將皆不試；計吏及四方使命之在京邑者, 太學生年十六以上及在學二十年, 皆署吏；郡縣二千石令長赦日在職者, 皆封侯；郡綱紀並為孝廉, 縣綱紀為廉吏. 以世子荂為太子, 馥為侍中、大司農、領護軍、京兆王, 虔為侍中、大將軍領軍、廣平王, 詡為侍中、撫軍將軍、霸城王, 孫秀為侍中、中書監、驃騎將軍、儀同三司, 張林等諸黨皆登卿將, 並列大封. 其餘同謀者咸超階越次, 不可勝紀, 至於奴卒冢役亦加以爵位. 每朝會, 貂蟬盈坐, 時人為之諺曰：「貂不足, 狗尾續.」而以苟且之惠取悅人情, 府庫之儲不充於賜, 金銀冶鑄不給於印, 故有白版之侯, 君子恥服其章, 百姓亦知其不終矣.

倫親祠太廟, 還, 遇大風, 飄折麾蓋. 孫秀既立非常之事, 倫敬重焉. 秀住文帝為相國時所居內府, 事無巨細, 必諮而後行. 倫之詔令, 秀輒改革, 有所與奪, 自書青紙為詔, 或朝行夕改者數四, 百官轉易如流矣. 時有雉入殿中, 自太極東階上殿, 驅之, 更飛西鍾下, 有頃, 飛去. 又倫於殿上得異鳥, 問皆不知名, 累日向夕, 宮西有素衣小兒言是服劉鳥. 倫使錄小兒并鳥閉置牢室, 明旦開視, 戶如故, 並失人鳥所在. 倫目上有瘤, 時以為妖焉.

時齊王冏、河間王顒、成都王穎並擁強兵, 各據一方. 秀知冏等必有異圖, 乃選親黨及倫故吏為三王參佐及郡守.

秀本與張林有隙, 雖外相推崇, 內實忌之. 及林為衛將軍, 深怨不得開府, 潛與荂牋, 具說秀專權, 動違眾心, 而功臣皆小人, 撓亂朝廷, 可一時誅之. 荂以書白倫, 倫以示秀. 秀勸倫誅林, 倫從之. 於是倫請宗室會於華林園, 召林、秀及王輿入, 因收林, 殺之, 誅三族.

及三王起兵討倫檄至, 倫、秀始大懼, 遣其中堅孫輔為上軍將軍, 積弩李嚴為折衝將軍, 率兵七千自延壽關出, 征虜張泓、左軍蔡璜、前軍閭和等率九千人自堮阪關出, 鎮軍司馬雅、揚威莫原等率八千人自成皋關出. 召東平王楙為使持節、衛將軍, 都督諸軍以距義師. 使楊珍晝夜詣宣帝別廟祈請, 輒言宣帝謝陛下, 某日當破賊. 拜道士胡沃為太平將軍, 以招福祐. 秀家日為淫祀, 作厭勝之文, 使巫祝選擇戰日. 又令近親於嵩山著羽衣, 詐稱仙人王喬, 作神仙書, 述倫祚長久以惑眾. 秀欲遣馥、虔領兵助諸軍戰, 馥、虔不肯. 虔素親愛劉輿, 秀乃使輿說虔, 虔然後率眾八千為三軍繼援. 而泓、雅等連戰雖勝, 義軍散而輒合, 雅等不得前. 許超等與成都王穎軍戰于黃橋, 殺傷萬餘人. 泓徑造陽翟, 又於城南破齊王冏輜重, 殺數千人, 遂據城保邸閣. 而冏軍已在潁陰, 去陽翟四十里. 冏分軍渡潁, 攻泓等不利. 泓乘勝至于潁上, 夜臨潁而陣. 冏縱輕兵擊之, 諸軍不動, 而孫輔、徐建軍夜亂, 徑歸洛自首. 輔、建之走也, 不知諸軍督尚存, 乃云：「齊王兵盛, 不可當, 泓等已沒.」倫大震, 祕之, 而召虔及超還. 會泓敗冏露布至, 倫大喜, 乃復遣超, 而虔還已至庾倉. 超還濟河, 將士疑阻, 銳氣內挫. 泓等悉其諸軍濟潁, 進攻冏營, 冏出兵擊其別率孫髦、司馬譚、孫輔, 皆破之, 士卒散歸洛陽, 泓等收眾還營. 秀等知三方日急, 詐傳破冏營, 執得冏, 以誑惑其眾, 令百官皆賀, 而士猗、伏胤、孫會皆杖節各不相從. 倫復授太子詹事劉琨節, 督河北將軍, 率步騎千人催諸軍戰. 會等與義軍戰于激水, [四]大敗, 退保河上, 劉琨燒斷河橋.

自義兵之起, 百官將士咸欲誅倫、秀以謝天下. 秀知眾怒難犯, 不敢出省. 及聞河北軍悉敗, 憂懣不知所為. 義陽王威勸秀至尚書省與八坐議征戰之備, 秀從之. 使京城四品以下子弟年十五以上, 皆詣司隸, 從倫出戰. 內外諸軍悉欲劫殺秀, 威懼, 自崇禮闥走還下舍. 許超、士猗、孫會等軍既並還, 乃與秀謀, 或欲收餘卒出戰, 或欲焚燒宮室, 誅殺不附己者, 挾倫南就孫旂、孟觀等, 或欲乘船東走入海, 計未決. 王輿反之, 率營兵七百餘人自南掖門入, 敕宮中兵各守衛諸門, 三部司馬為應於內. 輿自往攻秀, 秀閉中書南門. 輿放兵登牆燒屋, 秀及超、猗遽走出, 左衛將軍趙泉斬秀等以徇. 收孫奇於右衛營, [五]付廷尉誅之. 執前將軍謝惔、黃門令駱休、司馬督王潛, 皆於殿中斬之. 三部司馬兵於宣化闥中斬孫弼以徇. 時司馬馥在秀坐, 輿使將士囚之于散騎省, 以大戟守省閤. 八坐皆入殿中, 坐東除樹下. 王輿屯雲龍門, 使倫為詔曰：「吾為孫秀等所誤, 以怒三王. 今已誅秀, 其迎太上復位, 吾歸老于農畝.」傳詔以騶虞幡敕將士解兵. 文武官皆奔走, 莫敢有居者. 黃門將倫自華林東門出, 及荂皆還汶陽里第. 於是以甲士數千迎天子于金墉, 百姓咸稱萬歲. 帝自端門入, 升殿, 御廣室, 送倫及荂等付金墉城.

初, 秀懼西軍至, 復召虔還. 是日宿九曲, 詔遣使者免虔官, 虔懼, 棄軍將數十人歸于汶陽里.

梁王肜表倫父子凶逆, 宜伏誅. 百官會議于朝堂, 皆如肜表. 遣尚書袁敞持節賜倫死, 飲以金屑苦酒. 倫慚, 以巾覆面, 曰：「孫秀誤我！孫秀誤我！」於是收荂、馥、虔、詡付廷尉獄, 考竟. 馥臨死謂虔曰：「坐爾破家也！」百官是倫所用者, 皆斥免之, 臺省府衛僅有存者. 自兵興六十餘日, 戰所殺害僅十萬人.

凡與倫為逆豫謀大事者：張林為秀所殺；許超、士猗、孫弼、謝惔、殷渾與秀為王輿所誅；張衡、閭和、孫髦、高越自陽翟還, 伏胤戰敗還洛陽, 皆斬于東市；蔡璜自陽翟降齊王冏, 還洛自殺；王輿以功免誅, 後與東萊王蕤謀殺冏, 又伏法.

齊王冏鄭方

齊武閔王冏字景治, 獻王攸之子也. 少稱仁惠, 好振施, 有父風. 初, 攸有疾, 武帝不信, 遣太醫診候, 皆言無病. 及攸薨, 帝往臨喪, 冏號踊訴父病為醫所誣, 詔即誅醫. 由是見稱, 遂得為嗣.

元康中, 拜散騎常侍, 領左軍將軍、翊軍校尉. 趙王倫密與相結, 廢賈后, 以功轉游擊將軍. 冏以位不滿意, 有恨色. 孫秀微覺之, 且憚其在內, 出為平東將軍、假節, 鎮許昌. 倫篡, 遷鎮東大將軍、開府儀同三司, 欲以寵安之.

冏因眾心怨望, 潛與離狐王盛、潁川王處穆謀起兵誅倫. 倫遣腹心張烏覘之, 烏反, 曰：「齊無異志.」冏既有成謀未發, 恐事泄, 乃與軍司管襲殺處穆, 送首於倫, 以安其意. 謀定, 乃收襲殺之. 遂與豫州刺史何勖、龍驤將軍董艾等起軍, 遣使告成都、河間、常山、新野四王, 移檄天下征鎮、州郡縣國, 咸使聞知. 揚州刺史郗隆承檄, 猶豫未決, 參軍王邃斬之, 送首于冏. 冏屯軍陽翟, 倫遣其將閭和、張泓、孫輔出堮阪, 與冏交戰. 冏軍失利, 堅壘自守. 會成都軍破倫眾於黃橋, 冏乃出軍攻和等, 大破之. 及王輿廢倫, 惠帝反正, 冏誅討賊黨既畢, 率眾入洛, 頓軍通章署, 甲士數十萬, 旌旗器械之盛, 震於京都. 天子就拜大司馬, 加九錫之命, 備物典策, 如宣、景、文、武輔魏故事.

冏於是輔政, 居攸故宮, 置掾屬四十人. 大築第館, 北取五穀市, 南開諸署, 毀壞廬舍以百數, 使大匠營制, 與西宮等. 鑿千秋門牆以通西閣, 後房施鍾懸, 前庭舞八佾, 沈于酒色, 不入朝見. 坐拜百官, 符敕三臺, 選舉不均, 惟寵親昵. 以車騎將軍何勖領中領軍. 封葛旟為牟平公, 路秀小黃公, [六]衛毅陰平公, [七]劉真安鄉公, 韓泰封丘公, 號曰「五公」, 委以心膂. 殿中御史桓豹奏事, 不先經冏府, 即考竟之. 於是朝廷側目, 海內失望矣. 南陽處士鄭方露版極諫, 主簿王豹屢有箴規, 冏並不能用, 遂奏豹殺之. 有白頭公入大司馬府大呼, 言有兵起, 不出甲子旬. 即收殺之.

冏驕恣日甚, 終無悛志. 前賊曹屬孫惠復上諫曰：

惠聞天下五難, 四不可, 而明公皆以居之矣. 捐宗廟之主, 忽千乘之重, 躬貫甲冑, 犯冒鋒刃, 此一難也. 奮三百之卒, 決全勝之策, 集四方之眾, 致英豪之士, 此二難也. 舍殿堂之尊, 居單幕之陋, 安囂塵之慘, 同將士之勞, 此三難也. 驅烏合之眾, 當凶強之敵, 任神武之略, 無疑阻之懼, 此四難也. 檄六合之內, 著盟信之誓, 升幽宮之帝, 復皇祚之業, 此五難也. 大名不可久荷, 大功不可久任, 大權不可久執, 大威不可久居. 未有行其五難而不以為難, 遺其不可而謂之為可. 惠竊所不安也.

自永熙以來, 十有一載, [八]人不見德, 惟戮是聞. 公族構篡奪之禍, 骨肉遭梟夷之刑, 群王被囚檻之困, 妃主有離絕之哀. 歷觀前代, 國家之禍, 至親之亂, 未有今日之甚者也. 良史書過, 後嗣何觀！天下所以不去於晉, 符命長存於世者, 主無嚴虐之暴, 朝無酷烈之政, 武帝餘恩, 獻王遺愛, 聖慈惠和, 尚經人心. [九]四海所係, 實在於茲.

今明公建不世之義, 而未為不世之讓, 天下惑之, 思求所悟. 長沙、成都, 魯衛之密, 國之親親, 與明公計功受賞, 尚不自先. 今公宜放桓文之勳, 邁臧札之風, 芻狗萬物, 不仁其化, 崇親推近, 功遂身退, 委萬機於二王, 命方嶽於群后, 燿義讓之旗, 鳴思歸之鑾, 宅大齊之墟, 振泱泱之風, 垂拱青徐之域, 高枕營丘之藩. 金石不足以銘高, 八音不足以贊美, 姬文不得專聖於前, 太伯不得獨賢於後. 今明公忘亢極之悔, 忽窮高之凶, 棄五嶽之安, 居累卵之危, 外以權勢受疑, 內以百揆損神. 雖處高臺之上, 逍遙重仞之墉, 及其危亡之憂, 過於潁翟之慮. 群下竦戰, 莫之敢言.

惠以衰亡之餘, 遭陽九之運, 甘矢石之禍, 赴大王之義, 脫褐冠冑, 從戎于許. 契闊戰陣, 功無可記, 當隨風塵, 待罪初服. 屈原放斥, 心存南郢；樂毅適趙, 志戀北燕. 況惠受恩, 偏蒙識養, 雖復暫違, 情隆二臣, 是以披露血誠, 冒昧干迕. 言入身戮, 義讓功舉, 退就鈇鑕, 此惠之死賢於生也.

冏不納, 亦不加罪.

翊軍校尉李含奔于長安, 詐云受密詔, 使河間王顒誅冏, 因導以利謀. 顒從之, 上表曰：

王室多故, 禍難罔已. 大司馬冏雖唱義有興復皇位之功, 而定都邑, 克寧社稷, 實成都王之勳力也. 而冏不能固守臣節, 實協異望. 在許昌營有東西掖門, 官置治書侍御史, 長史、司馬直立左右, 如侍臣之儀. 京城大清, 篡逆誅夷, 而率百萬之眾來繞洛城. 阻兵經年, 不一朝覲, 百官拜伏, 晏然南面. 壞樂官市署, 用自增廣. 輒取武庫秘杖, 嚴列不解. 故東萊王蕤知其逆節, 表陳事狀, 而見誣陷, 加罪黜徙. 以樹私黨, 僭立官屬. 幸妻嬖妾, 名號比之中宮. 沈湎酒色, 不恤群黎. 董艾放縱, 無所畏忌, 中丞按奏, 而取退免. 張偉□恫, 擁停詔可；葛旟小豎, 維持國命. 操弄王爵, 貨賂公行. 群姦聚黨, 擅斷殺生. 密署腹心, 實為貨謀. 斥罪忠良, 伺闚神器.

臣受重任, 蕃衛方嶽, 見冏所行, 實懷激憤. 即日翊軍校尉李含乘驛密至, 宣騰詔旨. 臣伏讀感切, 五情若灼. 春秋之義, 君親無將. 冏擁強兵, 樹置私黨, 權官要職, 莫非腹心. 雖復重責之誅, 恐不義服. 今輒勒兵, 精卒十萬, 與州征並協忠義, 共會洛陽. 驃騎將軍長沙王乂, 同奮忠誠, 廢冏還第. 有不順命, 軍法從事. 成都王穎明德茂親, 功高勳重, 往歲去就, 允合眾望, 宜為宰輔, 代冏阿衡之任.

顒表既至, 冏大懼, 會百僚曰：「昔孫秀作逆, 篡逼帝王, 社稷傾覆, 莫能禦難. 孤糾合義眾, 掃除元惡, 臣子之節, 信著神明. 二王今日聽信讒言, 造構大難, 當賴忠謀以和不協耳.」司徒王戎、司空東海王越說冏委權崇讓. 冏從事中郎葛旟怒曰：「趙庶人聽任孫秀, 移天易日, 當時喋喋, 莫敢先唱. 公蒙犯矢石, 躬貫甲冑, 攻圍陷陣, 得濟今日. 計功行封, 事殷未遍. 三臺納言不恤王事, 賞報稽緩, 責不在府. 讒言僭逆, 當共誅討, 虛承偽書, 令公就第. 漢魏以來, 王侯就第寧有得保妻子者乎！議者可斬.」於是百官震悚, 無不失色.

長沙王乂徑入宮, 發兵攻冏府. 冏遣董艾陳兵宮西. 乂又遣宋洪等放火燒諸觀閣及千秋、神武門. 冏令黃門令王湖悉盜騶虞幡, 唱云：「長沙王矯詔.」乂又稱：「大司馬謀反, 助者誅五族.」是夕, 城內大戰, 飛矢雨集, 火光屬天. 帝幸上東門, 矢集御前. 群臣救火, 死者相枕. 明日, 冏敗, 乂擒冏至殿前, 帝惻然, 欲活之. 乂叱左右促牽出, 冏猶再顧, 遂斬於閶闔門外, 徇首六軍. 諸黨屬皆夷三族. 幽其子淮陵王超、樂安王冰、濟陽王英于金墉. 暴冏尸於西明亭, 三日而莫敢收斂. 冏故掾屬荀闓等表乞殯葬, 許之.

初, 冏之盛也, 有一婦人詣大司馬府求寄產. 吏詰之, 婦人曰：「我截齊便去耳.」識者聞而惡之. 時又謠曰：「著布袙腹, 為齊持服.」俄而冏誅.

永興初, 詔以冏輕陷重刑, 前勳不宜堙沒, 乃赦其三子超、冰、英還第, 封超為縣王, 以繼冏祀, 歷員外散騎常侍. 光熙初, 追冊冏曰：「咨故大司馬、齊王冏：王昔以宗藩穆胤紹世, 緒于東國, 作翰許京, 允鎮靜我王室. 誕率義徒, 同盟觸澤, 克成元勳, 大濟潁東. 朕用應嘉茂績, 謂篤爾勞, 俾式先典, 以疇茲顯懿. 廓土殊分, 跨兼吳楚, 崇禮備物, 寵侔蕭霍, 庶憑翼戴之重, 永隆邦家之望. 而恭德不建, 取侮二方, 有司過舉, 致王于戮. 古人有言曰：『用其法, 猶思其人. 』況王功濟朕身, 勳存社稷, 追惟既往, 有悼於厥心哉！今復王本封, 命嗣子還紹厥緒, 禮秩典度, 一如舊制. 使使持節、大鴻臚即墓賜策, 祠以太牢. 魂而有靈, 祗服朕命, 肆寧爾心, 嘉茲寵榮.」子超嗣爵.

永嘉中, 懷帝下詔, 重述冏唱義元勳, 還贈大司馬, 加侍中、假節, 追諡. 及洛陽傾覆, 超兄弟皆沒于劉聰, 冏遂無後.

太元中, 詔以故南頓王宗子柔之襲封齊王, [一０]紹攸、冏之祀, 歷散騎常侍. 元興初, 會稽王道子將討桓玄, 詔柔之兼侍中, 以騶虞幡宣告江、荊二州, 至姑孰, 為玄前鋒所害. 贈光祿勳. 子建之立. 宋受禪, 國除.

鄭方者, 字子回. 慷慨有志節, 博涉史傳, 卓犖不常, 鄉閭有識者歎其奇, 而未能薦達.

及冏輔政專恣, 方發憤步詣洛陽, 自稱荊楚逸民, 獻書於冏曰：「方聞聖明輔世, 夙夜祗懼, 泰而不驕, 所以長守貴也. 今大王安不慮危, 耽于酒色, 燕樂過度, 其失一也. 大王檄命, 當使天下穆如清風, 宗室骨肉永無纖介, 今則不然, 其失二也. 四夷交侵, 邊境不靜, 大王自以功業興隆, 不以為念, 其失三也. 大王興義, 群庶競赴, 天下雖寧, 人勞窮苦, 不聞大王振救之令, 其失四也. 又與義兵歃血而盟, 事定之後, 賞不踰時, 自清泰已來, 論功未分, 此則食言, 其失五也. 大王建非常之功, 居宰相之任, 謗聲盈塗, 人懷忿怨, 方以狂愚, 冒死陳誠.」冏含忍答之云：「孤不能致五闕, 若無子, 則不聞其過矣.」未幾而敗焉.

長沙王乂

長沙厲王乂字士度, 武帝第六子也. 太康十年受封, 拜員外散騎常侍. 及武帝崩, 乂時年十五, 孺慕過禮. 會楚王瑋奔喪, 諸王皆近路迎之, 乂獨至陵所, 號慟以俟瑋. 拜步兵校尉. 及瑋之誅二公也, 乂守東掖門. 會騶虞幡出, 乂投弓流涕曰：「楚王被詔, 是以從之, 安知其非！」瑋既誅, 乂以同母, 貶為常山王, 之國.

乂身長七尺五寸, 開朗果斷, 才力絕人, 虛心下士, 甚有名譽. 三王之舉義也, 乂率國兵應之, 過趙國, 房子令距守, 乂殺之, 進軍為成都後係. 常山內史程恢將貳於乂, 乂到鄴, 斬恢及其五子. 至洛, 拜撫軍大將軍, 領左軍將軍. 頃之, 遷驃騎將軍、開府, 復本國.

乂見齊王冏漸專權, 嘗與成都王穎俱拜陵, 因謂穎曰：「天下者, 先帝之業也, 王宜維之.」時聞其言者皆憚之. 及河間王顒將誅冏, 傳檄以乂為內主. 冏遣其將董艾襲乂, 乂將左右百餘人, 手斫車幰, 露乘馳赴宮, 閉諸門, 奉天子與冏相攻, 起火燒冏府. 連戰三日, 冏敗, 斬之, 并誅諸黨與二千餘人.

顒本以乂弱冏強, 冀乂為冏所擒, 然後以乂為辭, 宣告四方共討之, 因廢帝立成都王, 己為宰相, 專制天下. 既而乂殺冏, 其計不果, 乃潛使侍中馮蓀、河南尹李含、中書令卞粹等襲乂. 乂並誅之. 顒遂與穎同伐京都. 穎遣刺客圖乂, 時長沙國左常侍王矩侍直, 見客色動, 遂殺之. 詔以乂為大都督以距顒. 連戰自八月至十月, 朝議以乂、穎兄弟, 可以辭說而釋, 乃使中書令王衍行太尉, 光祿勳石陋行司徒, 使說穎, 令與乂分陝而居, 穎不從. 乂因致書於穎曰：「先帝應乾撫運, 統攝四海, 勤身苦己, 克成帝業, 六合清泰, 慶流子孫. 孫秀作逆, 反易天常, 卿興義眾, 還復帝位. 齊王恃功, 肆行非法, 上無宰相之心, 下無忠臣之行, 遂其讒惡, 離逖骨肉, 主上怨傷, 尋已蕩除. 吾之與卿, 友于十人, 同產皇室, 受封外都, 各不能闡敷王教, 經濟遠略. 今卿復與太尉共起大眾, 阻兵百萬, 重圍宮城. 群臣同忿, 聊即命將, 示宣國威, 未擬摧殄. 自投溝澗, 蕩平山谷, 死者日萬, 酷痛無罪. 豈國恩之不慈, 則用刑之有常. 卿所遣陸機不樂受卿節鉞, 將其所領, 私通國家. 想來逆者, 當前行一尺, 卻行一丈. 卿宜還鎮, 以寧四海, 令宗族無羞, 子孫之福也. 如其不然, 念骨肉分裂之痛, 故復遣書.」

穎復書曰：「文景受圖, 武皇乘運, 庶幾堯舜, 共康政道, 恩隆洪業, 本枝百世. 豈期骨肉豫禍, 后族專權, 楊賈縱毒, 齊趙內篡. 幸以誅夷, 而未靜息. 每憂王室, 心悸肝爛. 羊玄之、皇甫商等恃寵作禍, 能不興慨！於是征西羽檄, 四海雲應. 本謂仁兄同其所懷, 便當內擒商等, 收級遠送. 如何迷惑, 自為戎首！上矯君詔, 下離愛弟, 推移輦轂, 妄動兵威, 還任豺狼, 棄戮親善. 行惡求福, 如何自勉！前遣陸機董督節鉞, 雖黃橋之退, 而溫南收勝, 一彼一此, 未足增慶也. 今武士百萬, 良將銳猛, 要當與兄整頓海內. 若能從太尉之命, 斬商等首, 投戈退讓, 自求多福, 穎亦自歸鄴都, 與兄同之. 奉覽來告, 緬然慷慨. 慎哉大兄, 深思進退也！」

乂前後破穎軍, 斬獲六七萬人. 戰久糧乏, 城中大饑, 雖曰疲弊, 將士同心, 皆願效死. 而乂奉上之禮未有虧失, 張方以為未可克, 欲還長安. 而東海王越慮事不濟, 潛與殿中將收乂送金墉城. 乂表曰：「陛下篤睦, 委臣朝事. 臣小心忠孝, 神祇所鑒. 諸王承謬, 率眾見責, 朝臣無正, 各慮私困, 收臣別省, 送臣幽宮. 臣不惜軀命, 但念大晉衰微, 枝黨欲盡, 陛下孤危. 若臣死國寧, 亦家之利. 但恐快凶人之志, 無益於陛下耳.」

殿中左右恨乂功垂成而敗, 謀劫出之, 更以距穎. 越懼難作, 欲遂誅乂. 黃門郎潘滔勸越密告張方, 方遣部將郅輔勒兵三千, 就金墉收乂, 至營, 炙而殺之. 乂冤痛之聲達於左右, 三軍莫不為之垂涕. 時年二十八.

乂將殯於城東, 官屬莫敢往, 故掾劉佑獨送之, 步持喪車, 悲號斷絕, 哀感路人. 張方以其義士, 不之問也. 初, 乂執權之始, 洛下謠曰：「草木萌牙殺長沙.」乂以正月二十五日廢, 二十七日死, 如謠言焉. 永嘉中, 懷帝以乂子碩嗣, 拜散騎常侍, 後沒于劉聰.

成都王穎

成都王穎字章度, 武帝第十六子也. 太康末受封, 邑十萬戶. 後拜越騎校尉, 加散騎常侍、車騎將軍.

賈謐嘗與皇太子博, 爭道. 穎在坐, 厲聲呵謐曰：「皇太子, 國之儲君, 賈謐何得無禮！」謐懼, 由此出穎為平北將軍, 鎮鄴. 轉鎮北大將軍.

趙王倫之篡也, 進征北大將軍, 加開府儀同三司. 及齊王冏舉義, 穎發兵應冏, 以鄴令盧志為左長史, 頓丘太守鄭琰為右長史, [一一]黃門郎程牧為左司馬, 陽平太守和演為右司馬. 使兗州刺史王彥, 冀州刺史李毅, 督護趙驤、石超等為前鋒. 羽檄所及, 莫不響應. 至朝歌, 眾二十餘萬. 趙驤至黃橋, 為倫將士猗、許超所敗, 死者八千餘人, 士眾震駭. 穎欲退保朝歌, 用盧志、王彥策, 又使趙驤率眾八萬, 與王彥俱進. 倫復遣孫會、劉琨等率三萬人, 與猗、超合兵距驤等, 精甲耀日, 鐵騎前驅. 猗既戰勝, 有輕驤之心. 未及溫十餘里, 復大戰, 猗等奔潰. 穎遂過河, 乘勝長驅. 左將軍王輿殺孫秀[一二], 幽趙王倫, 迎天子反正. 及穎入京都, 誅倫. 使趙驤、石超等助齊王冏攻張泓於陽翟, 泓等遂降. 冏始率眾入洛, 自以首建大謀, 遂擅威權. 穎營于太學, 及入朝, 天子親勞焉. 穎拜謝曰：「此大司馬臣冏之勳, 臣無豫焉.」見訖, 即辭出, 不復還營, 便謁太廟, 出自東陽城門, 遂歸鄴. 遣信與冏別, 冏大驚, 馳出送穎, 至七里澗及之. 穎住車言別, 流涕, 不及時事, 惟以太妃疾苦形於顏色, 百姓觀者莫不傾心.

至鄴, 詔遣兼太尉王粹加九錫殊禮, 進位大將軍、都督中外諸軍事、假節、加黃鉞、錄尚書事, 入朝不趨, 劍履上殿. 穎拜受徽號, 讓殊禮九錫. 表論興義功臣盧志、和演、董洪、王彥、趙驤等五人, 皆封開國公侯. 又表稱：「大司馬前在陽翟, 與強賊相持既久, 百姓創痍, 饑餓凍餒, 宜急振救. 乞差發郡縣車, 一時運河北邸閣米十五萬斛, 以振陽翟饑人.」盧志言於穎曰：「黃橋戰亡者有八千餘人, 既經夏暑, 露骨中野, 可為傷惻. 昔周王葬枯骨, 故詩云『行有死人, 尚或墐之』. 況此等致死王事乎！」穎乃造棺八千餘枚, 以成都國秩為衣服, 斂祭, 葬於黃橋北, 樹枳籬為之塋域. 又立都祭堂, 刊石立碑, 紀其赴義之功, 使亡者之家四時祭祀有所. 仍表其門閭, 加常戰亡二等. 又命河內溫縣埋藏趙倫戰死士卒萬四千餘人. [一三]穎形美而神昏, 不知書, 然器性敦厚, 委事於志, 故得成其美焉.

及齊王冏驕侈無禮, 於是眾望歸之. 詔遣侍中馮蓀、中書令卞粹喻穎入輔政, 并使受九錫. 穎猶讓不拜. 尋加太子太保. 穎嬖人孟玖不欲還洛, 又程太妃愛戀鄴都, 以此議久不決. 留義募將士既久, 咸怨曠思歸, 或有輒去者, 乃題鄴城門云：「大事解散蠶欲遽. 請且歸, 赴時務. 昔以義來, 今以義去. 若復有急更相語.」穎知不可留, 因遣之, 百姓乃安. 及冏敗, 穎懸執朝政, 事無巨細, 皆就鄴諮之. 後張昌擾亂荊土, 穎拜表南征, 所在響赴. 既恃功驕奢, 百度弛廢, 甚於冏時.

穎方恣其欲, 而憚長沙王乂在內, 遂與河間王顒表請誅后父羊玄之、左將軍皇甫商等, 檄乂使就第. 乃與顒將張方伐京都, 以平原內史陸機為前鋒都督、前將軍、假節. 穎次朝歌, 每夜矛戟有光若火, 其壘井中皆有龍象. 進軍屯河南, 阻清水為壘, 造浮橋以通河北, 以大木函盛石, 沈之以繫橋, 名曰石鱉. 陸機戰敗, 死者甚眾, 機又為孟玖所譖, 穎收機斬之, 夷其三族, 語在機傳. 於是進攻京城. 時常山人王輿合眾萬餘, 欲襲穎. 會乂被執, 其黨斬輿降. 穎既入京師, 復旋鎮于鄴, 增封二十郡, 拜丞相. 河間王顒表穎宜為儲副, 遂廢太子覃, 立穎為皇太弟, 丞相如故, 制度一依魏武故事, 乘輿服御皆遷于鄴. 表罷宿衛兵屬相府, 更以王官宿衛. 僭侈日甚, 有無君之心, 委任孟玖等, 大失眾望.

永興初, 左衛將軍陳眕, 殿中中郎逯苞、成輔及長沙故將上官巳等, 奉大駕討穎, 馳檄四方, 赴者雲集. 軍次安陽, 眾十餘萬, 鄴中震懼. 穎欲走, 其掾步熊有道術, 曰：「勿動！南軍必敗.」穎會其眾問計, 東安王繇乃曰：「天子親征, 宜罷甲, 縞素出迎請罪.」司馬王混、參軍崔曠勸穎距戰, 穎從之, 乃遣奮武將軍石超率眾五萬, 次于蕩陰. 眕二弟匡、規自鄴赴王師, 云：「鄴中皆已離散.」由是不甚設備. 超眾奄至, 王師敗績, 矢及乘輿, 侍中嵇紹死於帝側, 左右皆奔散, 乃棄天子於□中. 超遂奉帝幸鄴. 穎改元建武, 害東安王繇, 署置百官, 殺生自己, 立郊於鄴南.

安北將軍王浚、[一四]寧北將軍東嬴公騰殺穎所置幽州刺史和演, 穎徵浚, 浚屯冀州不進, 與騰及烏丸、羯朱襲穎. [一五]候騎至鄴, 穎遣幽州刺史王斌及石超、李毅等距浚, 為羯朱等所敗. 鄴中大震, 百僚奔走, 士卒分散. 穎懼, 將帳下數十騎, 擁天子, 與中書監盧志單車而走, 五日至洛. 羯朱追至朝歌, 不及而還. 河間王顒遣張方率甲卒二萬救穎, 至洛, 方乃挾帝, 擁穎及豫章王并高光、盧志等歸于長安. 顒廢穎歸藩, 以豫章王為皇太弟.

穎既廢, 河北思之, 鄴中故將公師藩、汲桑等起兵以迎穎, 眾情翕然. 顒復拜穎鎮軍大將軍、都督河北諸軍事, 給兵千人, 鎮鄴. 穎至洛, 而東海王越率眾迎大駕, 所在鋒起. 穎以北方盛強, 懼不可進, 自洛陽奔關中. 值大駕還洛, 穎自華陰趨武關, 出新野. 帝詔鎮南將軍劉弘、南中郎將劉陶收捕穎, 於是棄母妻, 單車與二子廬江王普、中都王廓渡河赴朝歌, 收合故將士數百人, 欲就公師藩. 頓丘太守馮嵩執穎及普、廓送鄴, 范陽王虓幽之, 而無他意. 屬虓暴薨, 虓長史劉輿見穎為鄴都所服, 慮為後患, 祕不發喪, 偽令人為臺使, 稱詔夜賜穎死. 穎謂守者田徽曰：「范陽王亡乎？」徽曰：「不知.」穎曰：「卿年幾？」徽曰：「五十.」穎曰：「知天命不？」徽曰：「不知.」穎曰：「我死之後, 天下安乎不安乎？我自放逐, 於今三年, 身體手足不見洗沐, 取數斗湯來！」其二子號泣, 穎敕人將去. 乃散髮東首臥, 命徽縊之, 時年二十八. 二子亦死. 鄴中哀之.

穎之敗也, 官屬並奔散, 惟盧志隨從不怠, 論者稱之. 其後汲桑害東嬴公騰, 稱為穎報讎, 遂出穎棺, 載之於軍中, 每事啟靈, 以行軍令. 桑敗, 棄棺於故井中. 穎故臣收之, 改葬於洛陽, 懷帝加以縣王禮.

穎死後數年, 開封間有傳穎子年十餘歲, 流離百姓家, 東海王越遣人殺之. 永嘉中, 立東萊王蕤子遵為穎嗣, 封華容縣王. 後沒於賊, 國除.

河間王顒

河間王顒字文載, 安平獻王孚孫, 太原烈王瑰之子也. 初襲父爵, 咸寧二年就國. 三年, 改封河間. 少有清名, 輕財愛士. 與諸王俱來朝, 武帝歎顒可以為諸國儀表. 元康初, 為北中郎將, 監鄴城. 九年, 代梁王肜為平西將軍, 鎮關中. 石函之制, 非親親不得都督關中, 顒於諸王為疏, 特以賢舉.

及趙王倫篡位, 齊王冏謀討之. 前安西參軍夏侯奭自稱侍御史, 在始平合眾, 得數千人, 以應冏, 遣信要顒. 顒遣主簿房陽、河間國人張方討擒奭, 及其黨十數人, 於長安市腰斬之. 及冏檄至, 顒執冏使, 送之於倫. 倫徵兵於顒, 顒遣方率關右健將赴之. 方至華陰, 顒聞二王兵盛, 乃加長史李含龍驤將軍, 領督護席薳等追方軍迴, 以應二王. 義兵至潼關, 而倫、秀已誅, 天子反正, 含、方各率眾還. 及冏論功, 雖怒顒初不同, 而終能濟義, 進位侍中、太尉, 加三賜之禮.

後含為翊軍校尉, 與冏參軍皇甫商、司馬趙驤等有憾, 遂奔顒, 詭稱受密詔伐冏, 因說利害. 顒納之, 便發兵, 遣使邀成都王穎. 以含為都督, 率諸軍屯陰盤, 前鋒次于新安, 去洛百二十里. 檄長沙王乂討冏. 及冏敗, 顒以含為河南尹, 使與馮蓀、卞粹等潛圖害乂. 商知含前矯妄及與顒陰謀, 具以告乂. 乂乃誅含等. 顒聞含死, 即起兵以討商為名, 使張方為都督, 領精卒七萬向洛. 方攻商, 商距戰而潰, 方遂進攻西明門. 乂率中軍左右衛擊之, 方眾大敗, 死者五千餘人. 方初於駃水橋西為營, 於是築壘數重, 外引廩穀, 以足軍資. 乂復從天子出攻方, 戰輒不利. 及乂死, 方還長安. 詔以顒為太宰、大都督、雍州牧. 顒廢皇太子覃, 立成都王穎為太弟, 改年, 大赦.

左衛將軍陳眕奉天子伐穎, 顒又遣方率兵二萬救鄴. 天子已幸鄴. 方屯兵洛陽. 及王浚等伐穎, 穎挾天子歸洛陽. 方將兵入殿中, 逼帝幸其壘, 掠府庫, 將焚宮廟以絕眾心. 盧志諫, 乃止. 方又逼天子幸長安. 顒乃選置百官, 改秦州為定州. 及東海王越起兵徐州, 西迎大駕, 關中大懼, 方謂顒曰：「方所領猶有十餘萬眾, 奉送大駕還洛宮, 使成都王反鄴, 公自留鎮關中, 方北討博陵. 如此, 天下可小安, 無復舉手者.」顒慮事大難濟, 不許. 乃假劉喬節, 進位鎮東大將軍, 遣成都王穎總統樓褒、[一六]王闡等諸軍, 據河橋以距越. 王浚遣督護劉根, 將三百騎至河上. 闡出戰, 為根所殺. 穎頓軍張方故壘, 范陽王虓遣鮮卑騎與平昌、博陵眾襲河橋, 樓褒西走, 追騎至新安, 道路死者不可勝數.

初, 越以張方劫遷車駕, 天下怨憤, 唱義與山東諸侯剋期奉迎, 先遣說顒, 令送帝還都, 與顒分陝而居. 顒欲從之, 而方不同. 及東軍大捷, 成都等敗, 顒乃令方親信將郅輔夜斬方, 送首以示東軍. 尋變計, 更遣刁默守潼關, 乃咎輔殺方, 又斬輔. 顒先遣將呂朗等據滎陽, 范陽王虓司馬劉琨以方首示朗, 於是朗降. 時東軍既盛, 破刁默以入關, 顒懼, 又遣馬瞻、郭偉於霸水禦之, 瞻等戰敗散走. 顒乘單馬, 逃于太白山. 東軍入長安, 大駕旋, 以太弟太保梁柳為鎮西將軍, 守關中. 馬瞻等出詣柳, 因共殺柳於城內. 瞻等與始平太守梁邁合從, 迎顒於南山. 顒初不肯入府, 長安令蘇眾、記室督朱永勸顒表稱柳病卒, 輒知方事. 弘農太守裴廙、秦國內史賈龕、安定太守賈疋等起義討顒, 斬馬瞻、梁邁等. 東海王越遣督護麋晃率國兵伐顒. 至鄭, 顒將牽秀距晃, 晃斬秀, 并其二子. 義軍據有關中, 顒保城而已.

永嘉初, 詔書以顒為司徒, 乃就徵. 南陽王模遣將梁臣於新安雍谷車上扼殺之, 并其三子. 詔以彭城元王植子融為顒嗣, 改封樂成縣王. 薨, 無子. 建興中, 元帝又以彭城康王釋子欽為融嗣.

東海王越

東海孝獻王越字元超, 高密王泰之次子也. [一七]少有令名, 謙虛持布衣之操, 為中外所宗. 初以世子為騎都尉, 與駙馬都尉楊邈及琅邪王□子繇俱侍講東宮, 拜散騎侍郎, 歷左衛將軍, 加侍中. 討楊駿有功, 封五千戶侯. 遷散騎常侍、輔國將軍、尚書右僕射, 領游擊將軍. 復為侍中, 加奉車都尉, 給溫信五十人, [一八]別封東海王, 食六縣. 永康初, 為中書令, 徙侍中, 遷司空, 領中書監.

成都王穎攻長沙王乂, 乂固守洛陽, 殿中諸將及三部司馬疲於戰守, 密與左衛將軍朱默夜收乂別省, 逼越為主, 啟惠帝免乂官. 事定, 越稱疾遜位. 帝不許, 加守尚書令. 太安初, [一九]帝北征鄴, 以越為大都督. 六軍敗, 越奔下邳, 徐州都督、東平王楙不納, 越徑還東海. 成都王穎以越兄弟宗室之美, 下寬令招之, 越不應命. 帝西幸, 以越為太傅, 與太宰顒夾輔朝政, 讓不受. 東海中尉劉洽勸越發兵以備穎, 越以洽為左司馬, 尚書曹馥為軍司. 既起兵, 楙懼, 乃以州與越. 越以司空領徐州都督, 以楙領兗州刺史. 越三弟並據方任征伐, 輒選刺史守相, 朝士多赴越. 而河間王顒挾天子, 發詔罷越等, 皆令就國. 越唱義奉迎大駕, 還復舊都, 率甲卒三萬, 西次蕭縣. 豫州刺史劉喬不受越命, 遣子祐距之, [二０]越軍敗. 范陽王虓遣督護田徽以突騎八百迎越, 遇祐於譙, 祐眾潰, 越進屯陽武. 山東兵盛, 關中大懼, 顒斬送張方首求和, 尋變計距越. 越率諸侯及鮮卑許扶歷、駒次宿歸等步騎迎惠帝反洛陽. 詔越以太傅錄尚書, 以下邳、濟陽二郡增封.

及懷帝即位, 委政於越. 吏部郎周穆, 清河王覃舅, 越之姑子也, 與其妹夫諸葛玫共說越曰：「主上之為太弟, 張方意也. 清河王本太子, 為群凶所廢. 先帝暴崩, 多疑東宮. 公盍思伊霍之舉, 以寧社稷乎？」言未卒, 越曰：「此豈宜言邪！」遂叱左右斬之. 以玫、穆世家, 罪止其身, 因此表除三族之法. 帝始親萬機, 留心庶事, 越不悅, 求出藩, 帝不許. 越遂出鎮許昌.

永嘉初, 自許昌率苟晞及冀州刺史丁劭討汲桑, [二一]破之. 越還于許, 長史潘滔說之曰：「兗州天下樞要, 公宜自牧.」乃轉苟晞為青州刺史, 由是與晞有隙.

尋詔越為丞相, 領兗州牧, 督兗、豫、司、冀、幽、并六州. 越辭丞相不受, 自許遷于鄄城. 越恐清河王覃終為儲副, 矯詔收付金墉城, 尋害之.

王彌入許, 越遣左司馬王斌率甲士五千人入衛京都. 鄄城自壞, 越惡之, 移屯濮陽, 又遷于滎陽. 召田甄等六率, [二二]甄不受命, 越遣監軍劉望討甄. 初, 東嬴公騰之鎮鄴也, 攜并州將田甄、甄弟蘭、任祉、祁濟、李惲、薄盛等部眾萬餘人至鄴, 遣就穀冀州, 號為乞活. 及騰敗, 甄等邀破汲桑於赤橋, 越以甄為汲郡, 蘭為鉅鹿太守. 甄求魏郡, 越不許, 甄怒, 故吾不至. 望既渡河, 甄退. 李惲、薄盛斬田蘭, 率其眾降, 甄、祉、濟棄軍奔上黨.

越自滎陽還洛陽, 以太學為府. 疑朝臣貳己, 乃誣帝舅王延等為亂, 遣王景率甲士三千人入宮收延等, [二三]付廷尉殺之. 越解兗州牧, 領司徒. 越既與苟晞構怨, 又以頃興事多由殿省, 乃奏宿衛有侯爵者皆罷之. 時殿中武官並封侯, 由是出者略盡, 皆泣涕而去. 乃以東海國上軍將軍何倫為右衛將軍, 王景為左衛將軍, 領國兵數百人宿衛.

越自誅王延等, 大失眾望, 而多有猜嫌. 散騎侍郎高韜有憂國之言, 越誣以訕謗時政害之, 而不自安. 乃戎服入見, 請討石勒, 且鎮集兗豫以援京師. 帝曰：「今逆虜侵逼郊畿, 王室蠢蠢, 莫有固心. 朝廷社稷, 倚賴於公, 豈可遠出以孤根本！」對曰：「臣今率眾邀賊, 勢必滅之. 賊滅則不逞消殄, 已東諸州職貢流通. 此所以宣暢國威, 藩屏之宜也. 若端坐京輦以失機會, 則釁弊日滋, 所憂逾重.」遂行. 留妃裴氏, 世子、鎮軍將軍毗, 及龍驤將軍李惲并何倫等守衛京都. 表以行臺隨軍, 率甲士四萬東屯于項, 王公卿士隨從者甚眾. 詔加九錫. 越乃羽檄四方曰：「皇綱失御, 社稷多難, 孤以弱才, 備當大任. 自頃胡寇內逼, 偏裨失利, 帝鄉便為戎州, 冠帶奄成殊域, 朝廷上下, 以為憂懼. 皆由諸侯蹉□, 遂及此難. 投袂忘履, 討之已晚. 人情奉本, 莫不義奮. 當須合會之眾, 以俟戰守之備. 宗廟主上, 相賴匡救. 檄至之日, 便望風奮發, 忠臣戰士效誠之秋也.」所徵皆不至. 而苟晞又表討越, 語在晞傳. 越以豫州刺史馮嵩為左司馬, 自領豫州牧.

越專擅威權, 圖為霸業, 朝賢素望, 選為佐吏, 名將勁卒, 充于己府, 不臣之跡, 四海所知. 而公私罄乏, 所在寇亂, 州郡攜貳, 上下崩離, 禍結釁深, 遂憂懼成疾. 永嘉五年, 薨于項. 祕不發喪. 以襄陽王範為大將軍, 統其眾. 還葬東海. 石勒追及於苦縣甯平城, 將軍錢端出兵距勒, 戰死, 軍潰. 勒命焚越柩曰：「此人亂天下, 吾為天下報之, 故燒其骨以告天地.」於是數十萬眾, 勒以騎圍而射之, 相踐如山. 王公士庶死者十餘萬. 王彌弟璋焚其餘眾, 并食之. 天下歸罪於越. 帝發詔貶越為縣王.

何倫、李惲聞越之死, 祕不發喪, 奉妃裴氏及毗出自京邑, 從者傾城, 所經暴掠. 至洧倉, 又為勒所敗, 毗及宗室三十六王俱沒于賊. 李惲殺妻子奔廣宗, 何倫走下邳. 裴妃為人所略, 賣於吳氏, 太興中, 得渡江, 欲招魂葬越. 元帝詔有司詳議, 博士傅純曰：「聖人制禮, 以事緣情, 設冢槨以藏形, 而事之以凶；立廟祧以安神, 而奉之以吉. 送形而往, 迎精而還. 此墓廟之大分, 形神之異制也. 至於室廟寢廟祊祭非一處, 所以廣求神之道, 而獨不祭於墓, 明非神之所處也. 今亂形神之別, 錯廟墓之宜, 違禮制義, 莫大於此.」於是下詔不許. 裴妃不奉詔, 遂葬越於廣陵. 太興末, 墓毀, 改葬丹徒.

初, 元帝鎮建鄴, 裴妃之意也, 帝深德之, 數幸其第, 以第三子沖奉越後. 薨, 無子, 成帝以少子弈繼之. 哀帝徙弈為琅邪王, 而東海無嗣. 隆安初, 安帝更以會稽忠王次子彥璋為東海王, 繼沖為曾孫. 為桓玄所害, 國除.

史臣曰：昔高辛撫運, 釁起參商；宗周嗣曆, 禍纏管蔡. 詳觀曩冊, 逖聽前古, 亂臣賊子, 昭鑒在焉. 有晉鬱興, 載崇藩翰, 分茅錫瑞, 道光恒典；儀台飾袞, 禮備彝章. 汝南以純和之姿, 失於無斷；楚隱習果銳之性, 遂成凶很. 或位居朝右, 或職參近禁, 俱為女子所詐, 相次受誅, 雖曰自貽, 良可哀也！倫實庸璅, 見欺孫秀, 潛構異圖, 煽成姦慝. 乃使元良遘怨酷, 上宰陷誅夷, 乾耀以之暫傾, 皇綱於焉中圮. 遂裂冠毀冕, 幸百六之會；綰璽揚纛, 窺九五之尊. 夫神器焉可偷安, 鴻名豈容妄假！而欲託茲淫祀, 享彼天年, 凶闇之極, 未之有也. 冏名父之子, 唱義勤王, 摧偽業於既成, 拯皇輿於已墜, 策勳考績, 良足可稱. 然而臨禍忘憂, 逞心縱欲, 曾不知樂不可極, 盈難久持, 笑古人之未工, 忘己事之已拙. 向若採王豹之奇策, 納孫惠之嘉謀, 高謝袞章, 永表東海, 雖古之伊霍, 何以加焉！長沙材力絕人, 忠概邁俗, 投弓掖門, 落落標壯夫之氣；馳車魏闕, 懍懍懷烈士之風. 雖復陽九數屯, 在三之情無奪. 撫其遺節, 終始可觀. 穎既入總大權, 出居重鎮, 中臺藉以成務, 東夏資其宅心, 乃協契河間, 共圖進取. 而顒任李含之狙詐, 杖張方之陵虐, 遂使武閔喪元, 長沙授首, 逞其無君之志, 矜其不義之強. 鑾駕北巡, 異乎有征無戰；乘輿西幸, 非由望秩觀風. 若火燎原, 猶可撲滅, 矧茲安忍, 能無及乎！東海糾合同盟, 創為義舉, 匡復之功未立, 陵暴之釁已彰, 罄彼車徒, 固求出鎮. 既而帝京寡弱, 狡寇憑陵, 遂令神器劫遷, 宗社顛覆, 數十萬眾並垂餌於豺狼, 三十六王咸隕身於鋒刃. 禍難之極, 振古未聞. 雖及焚如, 猶為幸也. 自惠皇失政, 難起蕭牆, 骨肉相殘, 黎元塗炭, 胡塵驚而天地閉, 戎兵接而宮廟隳, 支屬肇其禍端, 戎羯乘其間隙, 悲夫！詩所謂「誰生厲階, 至今為梗」, 其八王之謂矣.

贊曰：亮總朝政, 瑋懷職競. 讒巧乘間, 艷妻過聽. 構怨連禍, 遞遭非命. 倫實下愚, 敢竊龍圖, 亂常奸位, 遄及嚴誅. 偉哉武閔！首創宏謨. 德之不建, 良可悲夫！長沙奉國, 始終靡慝；功虧一簣, 奄罹殘賊. 章度勤王, 效立名揚；合從關右, 犯順爭強, 事窮勢蹙, 俱為亂亡. 元超作輔, 出征入撫, 敗國喪師, 無君震主. 焚如之變, 抑惟自取.

校勘記

[一]君臣乘茲間隙　商榷：「君臣」當作「巨君」, 王莽字.

[二]存重宗社　李校：「存重」當是「重存」二字誤倒.

[三]子義立　勞校：孝武紀「義」作「羲」.

[四]激水　周校：惠紀作「湨水」. 按：通鑑八四亦作「湨水」. 湨水見爾雅釋地郭注、左傳襄公十六年及杜注、水經溫水注. 舉正云：紀作「湨水」為是.

[五]孫奇　校文：「奇」是「會」之訛, 即孫秀子也.

[六]路秀小黃公　惠紀「路秀」作「路季」. 通鑑八四從冏傳作「路秀」.

[七]衛毅陰平公　舉正：紀「陰平」作「平陰」. 平陰屬河南郡, 當是.

[八]十有一載　「一」字疑誤, 實經十三年.

[九]尚經人心　冊府七二三「經」作「結」.

[一０]南頓王宗子柔之　勞校：頓傳云「三子綽、超、演」, 無柔之名. 南史孝義司馬嵩傳云, 「高祖柔之以南頓王孫紹齊王攸後」, 則「子」字當是「孫」字之誤.

[一一]鄭琰　鄭袤傳作「鄭球」.

[一二]左將軍王輿　勞校：「左」下脫「衛」字. 按：惠紀及淮陵元王□、齊獻王攸傳皆有「衛」字.

[一三]趙倫戰死士卒　通鑑八四及通志八０「趙」下並有「王」字.

[一四]安北將軍王浚　「安北」原作「平北」, 今據王浚傳、惠紀、懷紀、劉淵載記改.

[一五]羯朱　勞校：水經濁漳水注作「渴末」. 按：王浚傳亦作「渴末」.

[一六]樓褒　周校：惠紀「褒」作「裒」.

[一七]高密王泰之次子也　李校：高密王泰傳言泰四子越、騰、略、模, 是越為長子. 按：李說是. 越字元超, 下文又謂越「初以世子為騎都尉」, 則越為長子, 就本傳亦可證.

[一八]給溫信五十人　李校：「溫信」當作「恩信」, 王戎傳「給恩信五十人」, 正與此同.

[一九]太安初　周校：宜作「永安」, 即永興元年.

[二０]遣子祐距之　越子未聞有名祐者. 據本卷汝南王傳, 汝南威王名祐, 「永興初, 率眾依東海王越, 討劉喬有功」云云. 「子」字疑誤.

[二一]丁劭　勞校：「劭」當作「紹」. 按：良吏傳、石勒載記、通鑑八六並作「紹」. 南陽王模傳則作「邵」.

[二二]田甄　石勒載記「甄」作「禋」.

[二三]王景　見卷四三校記.

晉書卷六十 列傳第三十

解系  弟結　結弟育

解系字少連, 濟南著人也. 父脩, 魏琅邪太守、梁州刺史, 考績為天下第一. 武帝受禪, 封梁鄒侯.

系及二弟結、育並清身潔己, 甚得聲譽. 時荀勖門宗強盛, 朝野畏憚之. 勖諸子謂系等曰：「我與卿為友, 應向我公拜.」勖又曰：「我與尊先使君親厚.」系曰：「不奉先君遺教. 公若與先君厚, 往日哀頓, 當垂書問. 親厚之誨, 非所敢承.」勖父子大慚, 當世壯之. 後辟公府掾, 歷中書黃門侍郎、散騎常侍、豫州刺史, 遷尚書, 出為雍州刺史、揚烈將軍、西戎校尉、假節.

會氐羌叛, 與征西將軍趙王倫討之. 倫信用佞人孫秀, 與系爭軍事, 更相表奏. 朝廷知系守正不撓, 而召倫還. 系表殺秀以謝氐羌, 不從. 倫、秀譖之, 系坐免官, 以白衣還第, 闔門自守. 及張華、裴頠之被誅也, 倫、秀以宿憾收系兄弟. 梁王肜救系等, 倫怒曰：「我於水中見蟹且惡之, 況此人兄弟輕我邪！此而可忍, 孰不可忍！」肜苦爭之不得, 遂害之, 并戮其妻子.

後齊王冏起義時, 以裴、解為冤首. 倫、秀既誅, 冏乃奏曰：「臣聞興微繼絕, 聖主之高政；貶惡嘉善, 春秋之美談. 是以武王封比干之墓, 表商容之閭, 誠幽明之故有以相通也. 孫秀逆亂, 滅佐命之國, 誅骨鯁之臣, 以斲喪王室, 肆其虐戾, 功臣之後, 多見泯滅. 至如張華、裴頠, 各以見憚取誅於時, 系、結同以羔羊被害, 歐陽建等無罪而死, 百姓憐之. 陛下更日月之光照, 布惟新之明命, 然此等未蒙恩理. 昔欒郤降在皁隸, 而春秋傳其人；幽王絕功臣之後, 棄賢者子孫, 而詩人以為刺. 臣備忝右職, 思竭股肱, 獻納愚誠. 若合聖意, 可群官通議.」八坐議以「系等清公正直, 為姦邪所疾, 無罪橫戮, 冤痛已甚. 如大司馬所啟, 彰明枉直, 顯宣當否, 使冤魂無愧無恨, 為恩大矣.」永寧二年, 追贈光祿大夫, 改葬, 加弔祭焉.

結字叔連, 少與系齊名. 辟公府掾, 累遷黃門侍郎, 歷散騎常侍、豫州刺史、魏郡太守、御史中丞.

時孫秀亂關中, 結在都, 坐議秀罪應誅, 秀由是致憾. 及系被害, 結亦同戮. 女適裴氏, 明日當嫁, 而禍起, 裴氏欲認活之, 女曰：「家既若此, 我何活為！」亦坐死. 朝廷遂議革舊制, 女不從坐, 由結女始也. 後贈結光祿大夫, 改葬, 加弔祭.

結弟育, 字稚連, 名亞二兄. 歷公府掾、太子洗馬、尚書郎、衛軍長史、弘農太守, 與二兄俱被害, 妻子徙邊.

孫旂

孫旂字伯旗, 樂安人也. 父歷, 魏晉際為幽州刺史、右將軍. 旂潔靜, 少自修立. 察孝廉, 累遷黃門侍郎, 出為荊州刺史, 名位與二解相亞. 永熙中, 徵拜太子詹事, 轉衛尉, 坐武庫火, 免官. 歲餘, 出為兗州刺史, 遷平南將軍、假節.

旂子弼及弟子髦、輔、琰四人, 並有吏材, 稱於當世, 遂與孫秀合族. 及趙王倫起事, 夜從秀開神武門下觀閱器械. 兄弟旬月相次為公府掾、尚書郎. 弼又為中堅將軍, 領尚書左丞, 轉為上將軍, 領射聲校尉. 髦為武衛將軍, 領太子詹事. 琰為武威將軍, 領太子左率. 皆賜爵開國郡侯. 推崇旂為車騎將軍、開府.

初, 旂以弼等受署偽朝, 遣小息回責讓弼等以過差之事, 必為家禍. 弼等終不從, 旂制之不可, 但慟哭而已. 及齊王冏起義, 四子皆伏誅. 襄陽太守宗岱承冏檄斬旂, [一]夷三族.

弟尹, 字文旗, 歷陳留、陽平太守, 早卒.

孟觀

孟觀字叔時, 渤海東光人也. 少好讀書, 解天文. 惠帝即位, 稍遷殿中中郎. 賈后悖婦姑之禮, 陰欲誅楊駿而廢太后, 因駿專權, 數言之於帝, 又使人諷觀. 會楚王瑋將討駿, 觀受賈后旨宣詔, 頗加誣其事. 及駿誅, 以觀為黃門侍郎, 特給親信四十人. 遷積弩將軍, 封上谷郡公.

氐帥齊萬年反於關中, 眾數十萬, 諸將覆敗相繼. 中書令陳準、監張華, 以趙、梁諸王在關中, 雍容貴戚, 進不貪功, 退不懼罪, 士卒雖眾, 不為之用, 周處喪敗, 職此之由, 上下離心, 難以勝敵. 以觀沈毅, 有文武材用, 乃啟觀討之. 觀所領宿衛兵, 皆趫捷勇悍, 并統關中士卒, 身當矢石, 大戰十數, 皆破之, 生擒萬年, 威慴氐羌. 轉東羌校尉, 徵拜右將軍.

趙王倫篡位, 以觀所在著績, 署為安南將軍、監河北諸軍事[二]、假節, 屯宛. 觀子平為淮南王允前鋒將軍, 討倫, 戰死. 孫秀以觀杖兵在外, 假言平為允兵所害, 贈積弩將軍以安觀. 義軍既起, 多勸觀應齊王冏, 觀以紫宮帝坐無他變, 謂倫應之, 遂不從眾議而為倫守. 及帝反正, 永饒冶令空桐機斬觀首, [三]傳于洛陽, 遂夷三族.

牽秀

牽秀字成叔, 武邑觀津人也. 祖招, 魏雁門太守. 秀博辯有文才, 性豪俠, 弱冠得美名, 為太保衛瓘、尚書崔洪所知. 太康中, 調補新安令, 累遷司空從事中郎. 與帝舅王愷素相輕侮, 愷諷司隸荀愷奏秀夜在道中載高平國守士田興妻. 秀即表訴被誣, 論愷穢行, 文辭亢厲, 以譏抵外戚. 于時朝臣雖多證明其行, 而秀盛名美譽由是而損, 遂坐免官. 後司空張華請為長史.

秀任氣, 好為將帥. 張昌作亂, 長沙王乂遣秀討昌, 秀出關, 因奔成都王穎. 穎伐乂, 以秀為冠軍將軍, 與陸機、王粹等共為河橋之役. 機戰敗, 秀證成其罪, 又諂事黃門孟玖, 故見親於穎. 惠帝西幸長安, 以秀為尚書. 秀少在京輦, 見司隸劉毅奏事而扼腕慷慨, 自謂居司直之任, 當能激濁揚清, 處鼓鞞之間, 必建將帥之勳. 及在常伯納言, 亦未曾有規獻弼違之奇也.

河間王顒甚親任之. 關東諸軍奉迎大駕, 以秀為平北將軍, 鎮馮翊. 秀與顒將馬瞻等將輔顒以守關中, 顒密遣使就東海王越求迎, 越遣將麋晃等迎顒. [四]時秀擁眾在馮翊, 晃不敢進. 顒長史楊騰前不應越軍, 懼越討之, 欲取秀以自效, 與馮翊大姓諸嚴詐稱顒命, 使秀罷兵, 秀信之, 騰遂殺秀於萬年.

繆播從弟胤

繆播字宣則, 蘭陵人也. 父悅, 光祿大夫. 播才思清辯, 有意義. 高密王泰為司空, 以播為祭酒, 累遷太弟中庶子.

惠帝幸長安, 河間王顒欲挾天子令諸侯. 東海王越將起兵奉迎天子, 以播父時故吏, 委以心膂. 播從弟右衛率胤, 顒前妃之弟也. 越遣播、胤詣長安說顒, 令奉帝還洛, 約與顒分陝為伯. 播、胤素為顒所敬信, 既相見, 虛懷從之. 顒將張方自以罪重, 懼為誅首, 謂顒曰：「今據形勝之地, 國富兵強, 奉天子以號令, 誰敢不服！」顒惑方所謀, 猶豫不決. 方惡播、胤為越游說, 陰欲殺之. 播等亦慮方為難, 不敢復言. 時越兵鋒甚盛, 顒深憂之, 播、胤乃復說顒, 急斬方以謝, 可不勞而安. 顒從之, 於是斬方以謝山東諸侯. 顒後悔之, 又以兵距越, 屢為越所敗. 帝反舊都, 播亦從太弟還洛, 契闊艱難, 深相親狎.

及帝崩, 太弟即帝位, 是為懷帝, 以播為給事黃門侍郎. 俄轉侍中, 徙中書令, 任遇日隆, 專管詔命. 時越威權自己, 帝力不能討, 心甚惡之. 以播、胤等有公輔之量, 又盡忠於國, 故委以心膂. 越懼為己害, 因入朝, 以兵入宮, 執播等於帝側. 帝歎曰：「姦臣賊子無世無之, 不自我先, 不自我後, 哀哉！」起執播等手, 涕泗歔欷不能自禁. 越遂害之. 朝野憤惋, 咸曰：「善人, 國之紀也, 而加虐焉, 其能終乎！」及越薨, 帝贈播衛尉, 祠以少牢.

胤字休祖, 安平獻王外孫也, 與播名譽略齊. 初為尚書郎, 後遷太弟左衛率, 轉魏郡太守. 及王浚軍逼鄴, 石超等大敗, 胤奔東海王越於徐州, 越使胤與播俱入關, 而所說得行, 大駕東還. 越以胤為冠軍將軍、南陽太守. 胤從藍田出武關, 之南陽, 前守衛展距胤不受, 胤乃還洛. 懷帝即位, 拜胤左衛將軍, 轉散騎常侍、太僕卿. 既而與播及帝舅王延、尚書何綏、太史令高堂沖並參機密, 為東海王越所害.

皇甫重

皇甫重字倫叔, 安定朝□人也. 性沈果, 有才用, 為司空張華所知, 稍遷新平太守. 元康中, 華版為秦州刺史.

齊王冏輔政, 以重弟商為參軍. 冏誅, 長沙王乂又以為參軍. 時河間王顒鎮關中, 其將李含先與商、重有隙, 每銜之, 及此, 說顒曰：「商為乂所任, 重終不為人用, 宜急除之, 以去一方之患. 可表遷重為內職, 因其經長安, 乃執之.」重知其謀, 乃露檄上尚書, 以顒信任李含, 將欲為亂, 召集隴上士眾, 以討含為名. 乂以兵革累興, 今始寧息, 表請遣使詔重罷兵, 徵含為河南尹. 含既就徵, 重不奉詔, 顒遣金城太守游楷、隴西太守韓稚等四郡兵攻之.

頃之, 成都王穎與顒起兵共攻乂, 以討后父尚書僕射羊玄之及商為名. 乂以商為左將軍、河東太守, 領萬餘人於闕門距張方, 為方所破, 顒軍遂進. 乂既屢敗, 乃使商間行齎帝手詔, 使游楷盡罷兵, 令重進軍討顒. 商行過長安, 至新平, 遇其從甥, 從甥素憎商, 以告顒, 顒捕得商, 殺之.

乂既敗, 重猶堅守, 閉塞外門, 城內莫知, 而四郡兵築土山攻城, 重輒以連弩射之. 所在為地窟以防外攻, 權變百端, 外軍不得近城, 將士為之死戰. 顒知不可拔, 乃上表求遣御史宣詔喻之令降. 重知非朝廷本意, 不奉詔. 獲御史騶人問曰：「我弟將兵來, 欲至未？」騶云：「已為河間王所害.」重失色, 立殺騶. 於是城內知無外救, 遂共殺重.

先是, 重被圍急, 遣養子昌請救於東海王越, 越以顒新廢成都王穎, 與山東連和, 不肯出兵. 昌乃與故殿中人楊篇詐稱越命, 迎羊后於金墉城入宮, 以后令發兵討張方, 奉迎大駕. 事起倉卒, 百官初皆從之, 俄而又共誅昌.

張輔

張輔字世偉, 南陽西鄂人, 漢河間相衡之後也. 少有幹局, 與從母兄劉喬齊名.

初補藍田令, 不為豪強所屈. 時強弩將軍龐宗, 西州大姓, 護軍趙浚, 宗婦族也, 故僮僕放縱, 為百姓所患. 輔繩之, 殺其二奴, 又奪宗田二百餘頃以給貧戶, 一縣稱之. 轉山陽令, 太尉陳準家僮亦暴橫, 輔復擊殺之. 累遷尚書郎, 封宜昌亭侯.

轉御史中丞. 時積弩將軍孟觀與明威將軍郝彥不協, 而觀因軍事害彥, 又賈謐、潘岳、石崇等共相引重, 及義陽王威有詐冒事, 輔並糾劾之. 梁州刺史楊欣有姊喪, 未經旬, 車騎長史韓預強聘其女為妻. 輔為中正, 貶預以清風俗, 論者稱之. 及孫秀執權, 威構輔於秀, 秀惑之, 將繩輔以法. 輔與秀牋曰：「輔徒知希慕古人, 當官而行, 不復自知小為身計. 今義陽王誠弘恕, 不以介意. 然輔母年七十六, 常見憂慮, 恐輔將以怨疾獲罪. 願明公留神省察輔前後行事, 是國之愚臣而已.」秀雖凶狡, 知輔雅正, 為威所誣, 乃止.

後遷馮翊太守. 是時長沙王乂以河間王顒專制關中, 有不臣之跡, 言於惠帝, 密詔雍州刺史劉沈、秦州刺史皇甫重使討顒. 於是沈等與顒戰於長安, 輔遂將兵救顒, 沈等敗績. 顒德之, 乃以輔代重為秦州刺史. 當赴顒之難, 金城太守游楷亦皆有功, 轉梁州刺史, 不之官. 楷聞輔之還, 不時迎輔, 陰圖之. 又殺天水太守封尚, 欲揚威西土. 召隴西太守韓稚會議, 未決. 稚子朴有武幹, 斬異議者, 即收兵伐輔. 輔與稚戰於遮多谷口, 輔軍敗績, 為天水故帳下督富整所殺.

初, 輔嘗著論云：「管仲不若鮑叔, 鮑叔知所奉, 知所投. 管仲奉主而不能濟, 所奔又非濟事之國, 三歸反坫, 皆鮑不為.」又論班固、司馬遷云：「遷之著述, 辭約而事舉, 敘三千年事唯五十萬言；班固敘二百年事乃八十萬言, 煩省不同, 不如遷一也. 良史述事, 善足以獎勸, 惡足以監誡, 人道之常. 中流小事, 亦無取焉, 而班皆書之, 不如二也. 毀貶晁錯, 傷忠臣之道, 不如三也. 遷既造創, 固又因循, 難易益不同矣. 又遷為蘇秦、張儀、范睢、蔡澤作傳, 逞辭流離, 亦足以明其大才. 故述辯士則辭藻華靡, 敘實錄則隱核名檢, 此所以遷稱良史也.」又論魏武帝不及劉備, 樂毅減於諸葛亮, 詞多不載.

李含

李含字世容, 隴西狄道人也. 僑居始平. 少有才幹, 兩郡並舉孝廉. 安定皇甫商州里年少, 少恃豪族, 以含門寒微, 欲與結交, 含距而不納, 商恨焉, 遂諷州以短檄召含為門亭長. 會州刺史郭奕素聞其賢, 下車擢含為別駕, 遂處群僚之右. 尋舉秀才, 薦之公府, 自太保掾轉秦國郎中令. 司徒選含領始平中正. 秦王柬薨, 含依臺儀, 葬訖除喪. 尚書趙浚有內寵, 疾含不事己, 遂奏含不應除喪. 本州大中正傅祗以名義貶含. 中丞傅咸上表理含曰：

臣州秦國郎中令始平李含, 忠公清正, 才經世務, 實有史魚秉直之風. 雖以此不能協和流俗, 然其名行峻厲, 不可得掩, 二郡並舉孝廉異行. 尚書郭奕臨州, 含寒門少年, 而奕超為別駕. 太保衛瓘辟含為掾, 每語臣曰：「李世容當為晉匪躬之臣.」

秦王之薨, 悲慟感人, 百僚會喪, 皆所目見. 而今以含俯就王制, 謂之背戚居榮, 奪其中正. 天王之朝, 既葬不除, 藩國之喪, 既葬而除. 藩國欲同不除, 乃當責引尊準卑, 非所宜言耳. 今天朝告于上, 欲令藩國服于下, 此為藩國之義隆, 而天朝之禮薄也. 又云諸王公皆終喪, 禮寧盡乃敘, 明以喪制宜隆, 務在敦重也. 夫寧盡乃敘, 明以哀其病耳. 異於天朝, 制使終喪, 未見斯文. 國制既葬而除, 既除而祔. 爰自漢魏迄于聖晉, 文皇升遐, 武帝崩殂, 世祖過哀, 陛下毀頓, 銜疚諒闇, 以終三年, 率土臣妾豈無攀慕遂服之心, 實以國制不可而踰, 故於既葬不敢不除. 天王之喪, 釋除於上, 藩國之臣, 獨遂于下, 此不可安. 復以秦王無後, 含應為喪主, 而王喪既除而祔, 則應吉祭. 因曰王未有廟, 主不應除服. 秦王始封, 無所連祔, 靈主所居, 即便為廟. 不問國制云何, 而以無廟為貶. 以含今日之所行, 移博士使案禮文, 必也放勳之殂, 遏密三載, 世祖之崩, 數旬即吉, 引古繩今, 闔世有貶, 何但李含不應除服. 今也無貶, 王制故也. 聖上諒闇, 哀聲不輟, 股肱近侍, 猶宜心喪, 不宜便行婚娶歡樂之事, 而莫云者, 豈不以大制不可而曲邪？且前以含有王喪, 上為差代. 尚書敕王葬日在近, 葬訖, 含應攝職, 不聽差代. 葬訖, 含猶躊躇, 司徒屢罰訪問, 踧含攝職, 而隨擊之, 此為臺敕府符陷含於惡. 若謂臺府為傷教義, 則當據正, 不正符敕, 唯含是貶, 含之困躓尚足惜乎！國制不可偏耳.

又含自以隴西人, 雖戶屬始平, 非所綜悉. 自初見使為中正, 反覆言辭, 說非始平國人, 不宜為中正. 後為郎中令, 又自以選官引臺府為比, 以讓常山太守蘇韶, 辭意懇切, 形于文墨. 含之固讓, 乃在王未薨之前, 葬後躊躇, 窮於對罰而攝職耳. 臣從弟祗為州都, [五]意在欲隆風教, 議含已過, 不良之人遂相扇動, 冀挾名義, 法外致案, 足有所邀, 中正龐騰便割含品. 臣雖無祁大夫之德, 見含為騰所侮, 謹表以聞, 乞朝廷以時博議, 無令騰得妄弄刀尺.

帝不從, 含遂被貶, 退割為五品. 歸長安, 歲餘, 光祿差含為壽城邸閣督. 司徒王戎表含曾為大臣, 雖見割削, 不應降為此職. 詔停. 後為始平令.

及趙王倫篡位, 或謂孫秀曰：「李含有文武大才, 無以資人.」秀以為東武陽令. 河間王顒表請含為征西司馬, 甚見信任. 頃之, 轉為長史. 顒誅夏侯奭, 送齊王冏使與趙王倫, 遣張方率眾赴倫, 皆含謀也. 後顒聞三王兵盛, [六]乃加含龍驤將軍, 統席薳等鐵騎, 迴遣張方軍以應義師. 天子反正, 含至潼關而還.

初, 梁州刺史皇甫商為趙王倫所任, 倫敗, 去職詣顒, 顒慰撫之甚厚. 含諫顒曰：「商, 倫之信臣, 懼罪至此, 不宜數與相見.」商知而恨之. 及商當還都, 顒置酒餞行, 商因與含忿爭, 顒和釋之. 後含被徵為翊軍校尉. 時商參齊王冏軍事, 而夏侯奭兄在冏府, 稱奭立義, 被西藩枉害. 含心不自安. 冏右司馬趙驤又與含有隙, 冏將閱武, 含懼驤因兵討之, 乃單馬出奔于顒, 矯稱受密詔. 顒即夜見之, 乃說顒曰：「成都王至親, 有大功, 還藩, 甚得眾心. 齊王越親而專執威權, 朝廷側目. 今檄長沙王令討齊, 使先聞於齊, 齊必誅長沙, 因傳檄以加齊罪, 則冏可擒也. 既去齊, 立成都, 除逼建親, 以安社稷, 大勳也.」顒從之, 遂表請討冏, 拜含為都督, 統張方等率諸軍以向洛陽. 含屯陰盤, 而長沙王乂誅冏, 含等旋師.

初, 含之本謀欲并去乂、冏, 使權歸於顒, 含因得肆其宿志. 既長沙勝齊, 顒、穎猶各守藩, 志望未允. 顒表含為河南尹. 時商復被乂任遇, 商兄重時為秦州刺史, 含疾商滋甚, 復與重構隙. 顒自含奔還之後, 委以心膂, 復慮重襲己, 乃使兵圍之, 更相表罪. 侍中馮蓀黨顒, 請召重還. 商說乂曰：「河間之奏, 皆李含所交構也. 若不早圖, 禍將至矣. 且河間前舉, 由含之謀.」乂乃殺含.

張方

張方, 河間人也. 世貧賤, 以材勇得幸於河間王顒, 累遷兼振武將軍. 永寧中, 顒表討齊王冏, 遣方領兵二萬為前鋒. 及冏被長沙王乂所殺, 顒及成都王穎復表討乂, 遣方率眾自函谷入屯河南. 惠帝遣左將軍皇甫商距之, 方以潛軍破商之眾, 遂入城. 乂奉帝討方于城內, 方軍望見乘輿, 於是小退, 方止之不得, 眾遂大敗, 殺傷滿于衢巷. 方退壁于十三里橋, 人情挫衄, 無復固志, 多勸方夜遁. 方曰：「兵之利鈍是常, 貴因敗以為成耳. 我更前作壘, 出其不意, 此用兵之奇也.」乃夜潛進逼洛城七里. 乂既新捷, 不以為意, 忽聞方壘成, 乃出戰, 敗績. 東海王越等執乂, 送于金墉城. 方使郅輔取乂還營, 炙殺之. 於是大掠洛中官私奴婢萬餘人, 而西還長安. 顒加方右將軍、馮翊太守.

蕩陰之役, 顒又遣方鎮洛陽, 上官巳、苗願等距之, 大敗而退. 清河王覃夜襲巳、願, 巳、願出奔, 方乃入洛陽. 覃於廣陽門迎方而拜, 方馳下車扶止之. 於是復廢皇后羊氏. 及帝自鄴還洛, 方遣息羆以三千騎奉迎. 將渡河橋, 方又以所乘陽燧車、青蓋素升三百人為小鹵簿, [七]迎帝至芒山下. 方自帥萬餘騎奉雲母輿及旌旗之飾, 衛帝而進. 初, 方見帝將拜, 帝下車自止之.

方在洛既久, 兵士暴掠, 發哀獻皇女墓. 軍人喧喧, 無復留意, 議欲西遷, 尚匿其跡, 欲須天子出, 因劫移都. 乃請帝謁廟, 帝不許. 方遂悉引兵入殿迎帝, 帝見兵至, 避之於竹林中, 軍人引帝出, 方於馬上稽首曰：「胡賊縱逸, 宿衛單少, 陛下今日幸臣壘, 臣當捍禦寇難, 致死無二.」於是軍人便亂入宮閤, 爭割流蘇武帳而為馬帴. 方奉帝至弘農, 顒遣司馬周弼報方, 欲廢太弟, 方以為不可.

帝至長安, 以方為中領軍、錄尚書事, 領京兆太守. 時豫州刺史劉喬檄稱潁川太守劉輿迫脅范陽王虓距逆詔命, 及東海王越等起兵於山東, 乃遣方率步騎十萬往討之. 方屯兵霸上, 而劉喬為虓等所破. 顒聞喬敗, 大懼, 將罷兵, 恐方不從, 遲疑未決.

初, 方從山東來, 甚微賤, 長安富人郅輔厚相供給. 及貴, 以輔為帳下督, 甚昵之. 顒參軍畢垣, 河間冠族, 為方所侮, 忿而說顒曰：「張方久屯霸上, 聞山東賊盛, 盤桓不進, 宜防其未萌. 其親信郅輔具知其謀矣.」而繆播等先亦構之, 顒因使召輔, 垣迎說輔曰：「張方欲反, 人謂卿知之. 王若問卿, 何辭以對？」輔驚曰：「實不聞方反, 為之若何？」垣曰：「王若問卿, 但言爾爾. 不然, 必不免禍.」輔既入, 顒問之曰：「張方反, 卿知之乎？」輔曰：「爾.」顒曰：「遣卿取之可乎？」又曰：「爾.」顒於是使輔送書於方, 因令殺之. 輔既昵於方, 持刀而入, 守閤者不疑, 因火下發函, 便斬方頭. 顒以輔為安定太守. 初, 繆播等議斬方, 送首與越, 冀東軍可罷. 及聞方死, 更爭入關, 顒頗恨之, 又使人殺輔.

史臣曰：晉氏之禍難荐臻, 實始藩翰. 解系等以干時之用, 處危亂之辰, 並託跡府朝, 參謀王室. 或抗忠盡節, 或飾詐懷姦. 雖邪正殊途, 而咸至誅戮, 豈非時艱政紊, 利深禍速者乎！古人所以危邦不入, 亂邦不居, 戒懼於此也.

閻鼎

閻鼎字台臣, 天水人也. 初為太傅東海王越參軍, 轉卷令, 行豫州刺史事, 屯許昌. 遭母喪, 乃於密縣間鳩聚西州流人數千, 欲還鄉里. 值京師失守, 秦王出奔密中, 司空荀藩、藩弟司隸校尉組, 及中領軍華恒、河南尹華薈, 在密縣建立行臺, 以密近賊, 南趣許潁. 司徒左長史劉疇在密為塢主, 中書令李□、[八]太傅參軍騶捷劉蔚、鎮軍長史周顗、司馬李述皆來赴疇. 僉以鼎有才用, 且手握強兵, 勸藩假鼎冠軍將軍、豫州刺史, 蔚等為參佐.

鼎少有大志, 因西土人思歸, 欲立功鄉里, 乃與撫軍長史王毗、司馬傅遜懷翼戴秦王之計, 謂疇、捷等曰：「山東非霸王處, 不如關中.」河陽令傅暢遺鼎書, 勸奉秦王過洛陽, 謁拜山陵, 徑據長安, 綏合夷晉, 興起義眾, 克復宗廟, 雪社稷之恥. 鼎得書, 便欲詣洛, 流人謂北道近河, 懼有抄截, 欲南自武關向長安. 疇等皆山東人, 咸不願西入, 荀藩及疇、捷等並逃散. 鼎追藩不及, □等見殺, 唯顗、述走得免. 遂奉秦王行, 止上洛, 為山賊所襲, 殺百餘人, 率餘眾西至藍田. 時劉聰向長安, 為雍州刺史賈疋所逐, 走還平陽. 疋遣人奉迎秦王, 遂至長安, 而與大司馬南陽王保、衛將軍梁芬、京兆尹梁綜等並同心推戴, 立王為皇太子, 登壇告天, 立社稷宗廟, 以鼎為太子詹事, 總攝百揆.

梁綜與鼎爭權, 鼎殺綜, 以王毗為京兆尹. 鼎首建大謀, 立功天下. 始平太守麴允、撫夷護軍索綝並害其功, 且欲專權, 馮翊太守梁緯、北地太守梁肅, 並綜母弟綝之姻也, 謀欲除鼎, 乃證其有無君之心, 專戮大臣, 請討之, 遂攻鼎. 鼎出奔雍, 為氐竇首所殺, 傳首長安.

索靖子綝

索靖字幼安, 敦煌人也. 累世官族, 父湛, 北地太守. 靖少有逸群之量, 與鄉人氾衷、張甝、索紾、索永俱詣太學, 馳名海內, 號稱「敦煌五龍」. 四人並早亡, 唯靖該博經史, 兼通內緯. 州辟別駕, 郡舉賢良方正, 對策高第. 傅玄、張華與靖一面, 皆厚與之相結.

拜駙馬都尉, 出為西域戊己校尉長史. 太子僕同郡張勃特表, 以靖才藝絕人, 宜在臺閣, 不宜遠出邊塞. 武帝納之, 擢為尚書郎. 與襄陽羅尚、河南潘岳、吳郡顧榮同官, 咸器服焉.

靖與尚書令衛瓘俱以善草書知名, 帝愛之. 瓘筆勝靖, 然有楷法, 遠不能及靖.

靖在臺積年, 除雁門太守, 遷魯相, 又拜酒泉太守. 惠帝即位, 賜爵關內侯.

靖有先識遠量, 知天下將亂, 指洛陽宮門銅駝, 歎曰：「會見汝在荊棘中耳！」

元康中, 西戎反叛, 拜靖大將軍梁王肜左司馬, 加蕩寇將軍, 屯兵粟邑, 擊賊, 敗之. 遷始平內史. 及趙王倫篡位, 靖應三王義舉, 以左衛將軍討孫秀有功, 加散騎常侍, 遷後將軍. 太安末, 河間王顒舉兵向洛陽, 拜靖使持節、監洛城諸軍事、遊擊將軍, 領雍、秦、涼義兵, 與賊戰, 大破之, 靖亦被傷而卒, 追贈太常, 時年六十五. 後又贈司空, 進封安樂亭侯, 諡曰莊.

靖著五行三統正驗論, 辯理陰陽氣運. 又撰索子、晉詩各二十卷. 又作草書狀, 其辭曰：

聖皇御世, 隨時之宜. 倉頡既生, 書契是為. 科斗鳥篆, 類物象形. 叡哲變通, 意巧茲生. 損之隸草, 以崇簡易. 百官畢修, 事業並麗. 蓋草書之為狀也, 婉若銀鉤, 漂若驚鸞. 舒翼未發, 若舉復安；虫蛇虯蟉, 或往或還. 類阿那以羸形, 欻奮釁而桓桓. 及其逸遊肸嚮, 乍正乍邪. 騏驥暴怒逼其轡, 海水窊隆揚其波. 芝草蒲陶還相繼, 棠棣融融載其華. 玄熊對踞于山嶽, 飛燕相追而差池. 舉而察之, 又似乎和風吹林, 偃草扇樹. 枝條順氣, 轉相比附, 窈嬈廉苫, 隨體散布. 紛擾擾以猗靡, 中持疑而猶豫. 玄螭狡獸嬉其間, 騰猿飛□相奔趣. 凌魚奮尾, 蛟龍反據. 投空自竄, 張設牙距. 或若登高望其類, 或若既往而中顧, 或若俶儻而不群, 或若自檢於常度.

於是多才之英, 篤藝之彥, 役心精微, 耽此文憲. 守道兼權, 觸類生變. 離析八體, 靡形不判. 去繁存微, 大象未亂. 上理開元, 下周謹案. 騁辭放手, 雨行冰散. 高音翰厲, 溢越流漫. 忽班班而成章, 信奇妙之煥爛. 體磥落而壯麗, 姿光潤以粲粲. 命杜度運其指, 使伯英迴其腕. 著絕勢於紈素, 垂百世之殊觀.

先時, 靖行見姑臧城南石地, 曰：「此後當起宮殿.」至張駿, 於其地立南城, 起宗廟, 建宮殿焉.

靖有五子：鯁、綣、璆、聿、綝, 皆舉秀才. 聿, 安昌鄉侯, 卒. 少子綝最知名.

綝字巨秀, 少有逸群之量, 靖每曰：「綝廊廟之才, 非簡札之用, 州郡吏不足汙吾兒也.」舉秀才, 除郎中. 嘗報兄讎, 手殺三十七人, 時人壯之. 俄轉太宰參軍, 除好畤令, 入為黃門侍郎, 出參征西軍事, 轉長安令, 在官有稱.

及成都王穎劫遷惠帝幸鄴, 穎為王浚所破, 帝遂播越. 河間王顒使張方及綝東迎乘輿, 以功拜鷹揚將軍, 轉南陽王模從事中郎. 劉聰侵掠關東, 以綝為奮威將軍以禦之, 斬聰將呂逸, 又破聰黨劉豐, 遷新平太守. 聰將蘇鐵、劉五斗等劫掠三輔, 除綝安西將軍、馮翊太守. 綝有威恩, 華夷嚮服, 賊不敢犯.

及懷帝蒙塵, 長安又陷, 模被害, 綝泣曰：「與其俱死, 寧為伍子胥.」乃赴安定, 與雍州刺史賈疋、扶風太守梁綜、安夷護軍麴允等糾合義眾, 頻破賊黨, 修復舊館, 遷定宗廟. 進救新平, 小大百戰, 綝手擒賊帥李羌, 與閻鼎立秦王為皇太子, 及即尊位, 是為愍帝. 綝遷侍中、太僕, 以首迎大駕、升壇授璽之功, 封弋居伯. 又遷前將軍、尚書右僕射、領吏部、京兆尹, 加平東將軍, 進號征東. 尋又詔曰：「朕昔遇厄運, 遭家不造, 播越宛楚, 爰失舊京. 幸宗廟寵靈, 百辟宣力, 得從藩衛, 託乎群公之上. 社稷之不隕, 實公是賴, 宜贊百揆, 傅弼朕躬. 其授衛將軍, 領太尉, 位特進, 軍國之事悉以委之.」

及劉曜侵逼王城, 以琳為都督征東大將軍, 持節討之. 破曜呼日逐王呼延莫, 以功封上洛郡公, 食邑萬戶, 拜夫人荀氏為新豐君, 子石元為世子, 賜子弟二人鄉亭侯. 劉曜入關芟麥苗, 綝又擊破之. 自長安伐劉聰, 聰將趙染杖其累捷, [九]有自矜之色, 帥精騎數百與綝戰, 大敗之, 染單馬而走. 轉驃騎大將軍、尚書左僕射、錄尚書, 承制行事.

劉曜復率眾入馮翊, 帝累徵兵於南陽王保, 保左右議曰：「蝮蛇在手, 壯士解其腕. 且斷隴道, 以觀其變.」從事中郎裴詵曰：「蛇已螫頭, 頭可截不?」保以胡崧行前鋒都督, 須諸軍集, 乃當發. 麴允欲挾天子趣保, 綝以保必逞私欲, 乃止. 自長安以西, 不復奉朝廷. 百官饑乏, 採□自存. [一０]時三秦人尹桓、解武等數千家, 盜發漢霸、杜二陵, 多獲珍寶. 帝問綝曰：「漢陵中物何乃多邪?」綝對曰：「漢天子即位一年而為陵, 天下貢賦, 三分之一供宗廟, 一供賓客, 一充山陵. 漢武帝饗年久長, 比崩而茂陵不復容物, 其樹皆已可拱. 赤眉取陵中物不能減半, 于今猶有朽帛委積, 珠玉未盡. 此二陵是儉者耳, 亦百世之誡也.」

後劉曜又率眾圍京城, 綝與麴允固守長安小城. 胡崧承檄奔命, 破曜于靈臺. 崧慮國家威舉, 則麴、索功盛, 乃案兵渭北, 遂還槐里. 城中饑窘, 人相食, 死亡逃奔不可制, 唯涼州義眾千人守死不移. 帝使侍中宋敞送牋降于曜. [一一]綝潛留敞, 使其子說曜曰：「今城中食猶足支一歲, 未易可克也. 若許綝以車騎、儀同、萬戶郡公者, 請以城降.」曜斬而送之曰：「帝王之師, 以義行也. 孤將軍十五年, 未嘗以譎詭敗人, 必窮兵極勢, 然後取之. 今索綝所說如是, 天下之惡一也, 輒相為戮之. 若審兵食未盡者, 便可勉強固守. 如其糧竭兵微, 亦宜早悟天命. 孤恐霜威一震, 玉石俱摧.」及帝出降, 綝隨帝至平陽, 劉聰以其不忠於本朝, 戮之於東市.

賈疋

賈疋字彥度, 武威人, 魏太尉詡之曾孫也. 少有志略, 器望甚偉, 見之者莫不悅附, 特為武夫之所瞻仰, 願為致命. 初辟公府, 遂歷顯職, 遷安定太守. 雍州刺史丁綽, 貪橫失百姓心, 乃譖疋于南陽王模, 模以軍司謝班伐之. [一二]疋奔瀘水, [一三]與胡彭蕩仲及氐竇首結為兄弟, 聚眾攻班. 綽奔武都, 疋復入安定, 殺班. 愍帝以疋為驃騎將軍、[一四]雍州刺史, 封酒泉公.

時諸郡百姓饑饉, 白骨蔽野, 百無一存. 疋帥戎晉二萬餘人, 將伐長安, 西平太守竺恢亦固守. [一五]劉粲聞之, 使劉曜、劉雅及趙染距疋, 先攻恢, 不克, 疋邀擊, 大敗之, 曜中流矢, 退走. 疋追之, 至于甘泉. 旋自渭橋襲蕩仲, 殺之. 遂迎秦王, 奉為皇太子. 後蕩仲子夫護帥群胡攻之, [一六]疋敗走, 夜墮于澗, 為夫護所害. 疋勇略有志節, 以匡復晉室為己任, 不幸顛墜, 時人咸痛惜之.

史臣曰：自永嘉蕩覆, 宇內橫流, 億兆靡依, 人神乏主. 于時武皇之胤, 惟有建興, 眾望攸歸, 曾無與二. 閻鼎等忠存社稷, 志在經綸, 乃契闊艱難, 扶持幼孺, 遂得纂堯承緒, 祀夏配天, 校績論功, 有足稱矣. 然而抗滔天之巨寇, 接彫弊之餘基, 威略未申, 尋至傾覆. 昔宗周遭犬戎而東徙, 有晉違獷狄而西遷, 彼既靈慶悠長, 此則禍難遄及, 豈愍皇地非奧主, 將綝允材謝輔臣, 何修短之殊途, 而成敗之異數者也?

贊曰：懷惠不競, 戚藩力爭. 狙詐參謀, 憑凶亂政. 為惡不已, 並罹非命. 解繆忠肅, 無聞餘慶. 愍皇纂戎, 實賴群公. 鼎圖福始, 綝遂凶終.

校勘記

[一]宗岱　惠紀、李特載記作「宋岱」.

[二]監河北諸軍事　勞校：「河北」當作「沔北」. 按：通鑑八四作「沔北」.

[三]永饒冶　「冶」, 各本作「治」, 今從殿本. 通鑑八四亦作「冶」. 據顧祖禹讀史方輿紀要五一, 永饒冶在今河南南陽市南.

[四]越遣將麋晃等迎顒　河間王顒傳「迎」作「伐」, 通鑑八六作「擊」, 以下文所敘觀之, 顒傳、通鑑是. 此「迎」字疑涉上文「求迎」而誤.

[五]臣從弟祗為州都　各本「州都」下有「督」字, 李校：「州都」下「督」字衍, 晉人稱本州大中正為州都. 按：宋本正無「督」字, 今從之.

[六]後顒聞三王兵盛　周校：三王者, 齊、成都、河間也. 河間所聞當云二王, 顒傳作「二王」.

[七]素升　周校：「升」未詳, 疑「弁」字之誤.

[八]中書令李□　愍紀作「中書郎李昕」, 王浚傳及通鑑八七又作「李□」.

[九]趙染　愍紀、劉琨傳作「趙冉」.

[一０]採□自存　「□」原作「梠」, 據通鑑八九、通志一二五改.

[一一]宋敞　通鑑八九作「宗敞」.

[一二]模以軍司謝班伐之　「伐」, 各本作「代」, 今從殿本. 模伐疋, 見南陽王模傳.

[一三]瀘水　南陽王模傳作「盧水」.

[一四]愍帝以疋為驃騎將軍　周校：「愍帝」當作「懷帝」. 本傳疋後破劉曜, 迎秦王, 奉為皇太子, 秦王後立為愍帝, 此時不得先有愍帝.

[一五]西平太守　周校：「新平」誤「西平」, 據麴允傳、劉聰載記.

[一六]夫護　通鑑八八及八七胡注「夫護」皆作「天護」.

晉書卷六十一 列傳第三十一

周浚  子嵩　謨　從父弟馥

周浚字開林, 汝南安成人也. 父裴, [一]少府卿. 浚性果烈, 以才理見知, 有人倫鑒識. 鄉人史曜素微賤, 眾所未知, 浚獨引之為友, 遂以妹妻之, 曜竟有名於世.

浚初不應州郡之辟, 後仕魏為尚書郎. 累遷御史中丞, 拜折衝將軍、揚州刺史, 封射陽侯. 隨王渾伐吳, 攻破江西屯戍, 與孫皓中軍大戰, 斬偽丞相張悌等首級數千, 俘馘萬計, 進軍屯于橫江.

時聞龍驤將軍王濬既破上方, 別駕何惲說浚曰：「張悌率精銳之卒, 悉吳國之眾, 殄滅於此, 吳之朝野莫不震懾. 今王龍驤既破武昌, 兵威甚盛, 順流而下, 所向輒克, 土崩之勢見矣. 竊謂宜速渡江, 直指建鄴, 大軍卒至, 奪其膽氣, 可不戰而擒.」浚善其謀, 便使白渾. 惲曰：「渾闇於事機, 而欲慎己免咎, 必不我從.」浚固使白之, 渾果曰：「受詔但令江北抗衡吳軍, 不使輕進. 貴州雖武, 豈能獨平江東！今者違命, 勝不足多；若其不勝, 為罪已重. 且詔令龍驤受我節度, 但當具君舟楫, 一時俱濟耳.」惲曰：「龍驤克萬里之寇, 以既濟之功來受節度, 未之聞也. 且握兵之要, 可則奪之, 所謂受命不受辭也. 今渡江必全克獲, 將有何慮?若疑於不濟, 不可謂智；知而不行, 不可謂忠, 實鄙州上下所以恨恨也.」渾執不聽. 居無何而濬至, 渾召之不來, 乃直指三山, [二]孫皓遂降於濬. 渾深恨之, 而欲與濬爭功. 惲牋與浚曰：「書貴克讓, 易大謙光, 斯古文所詠, 道家所崇. 前破張悌, 吳人失氣, 龍驤因之, 陷其區宇. 論其前後, 我實緩師, 動則為傷, 事則不及. 而今方競其功. 彼既不吞聲, 將虧雍穆之弘, 興矜爭之鄙, 斯愚情之所不取也.」浚得牋, 即諫止渾, 渾不能納, 遂相表奏.

浚既濟江, 與渾共行吳城壘, 綏撫新附, 以功進封成武侯, 食邑六千戶, 賜絹六千匹. 明年, 移鎮秣陵. 時吳初平, 屢有逃亡者, 頻討平之. 賓禮故老, 搜求俊乂, 甚有威德, 吳人悅服.

初, 吳之未平也, 浚在弋陽, 南北為互市, 而諸將多相襲奪以為功. 吳將蔡敏守于沔中, 其兄珪為將在秣陵, 與敏書曰：「古者兵交, 使在其間, 軍國固當舉信義以相高. 而聞疆埸之上, 往往有襲奪互市, 甚不可行, 弟慎無為小利而忘大備也.」候者得珪書以呈浚, 浚曰：「君子也.」及渡江, 求珪, 得之, 問其本, 曰：「汝南人也.」浚戲之曰：「吾固疑吳無君子, 而卿果吾鄉人.」

遷侍中. 武帝問浚：「卿宗後生, 稱誰為可?」答曰：「臣叔父子恢, 稱重臣宗；從父子馥, 稱清臣宗.」帝並召用. 浚轉少府, 以本官領將作大匠. 改營宗廟訖, 增邑五百戶. 後代王渾為使持節、都督揚州諸軍事、安東將軍, 卒于位. 三子：顗、嵩、謨. 顗嗣爵[三], 別有傳云.

嵩字仲智, 狷直果俠, 每以才氣陵物. 元帝作相, 引為參軍. 及帝為晉王, 又拜奉朝請. 嵩上疏曰：「臣聞取天下者, 常以無事. 及其有事, 不足以取天下. 故古之王者, 必應天順時, 義全而後取, 讓成而後得, 是以享世長久, 重光萬載也. 今議者以殿下化流江漢, 澤被六州, 功濟蒼生, 欲推崇尊號. 臣謂今梓宮未反, 舊京未清, 義夫泣血, 士女震動；宜深明周公之道, 先雪社稷大恥, 盡忠言嘉謀之助, 以時濟弘仁之功, 崇謙謙之美, 推後己之誠；然後揖讓以謝天下, 誰敢不應, 誰敢不從！」由是忤旨, 出為新安太守.

嵩怏怏不悅, 臨發, 與散騎郎張嶷在侍中戴邈坐, 褒貶朝士, 又詆毀邈, 邈密表之. 帝召嵩入, 面責之曰：「卿矜豪傲慢, 敢輕忽朝廷, 由吾不德故耳.」嵩跪謝曰：「昔唐虞至聖, 四凶在朝. 陛下雖聖明御世, 亦安能無碌碌之臣乎！」帝怒, 收付廷尉. 廷尉華恒以嵩大不敬棄市論, 嶷以扇和減罪除名. 時顗方貴重, 帝隱忍. 久之, 補廬陵太守, 不之職, 更拜御史中丞.

是時帝以王敦勢盛, 漸疏忌王導等. 嵩上疏曰：

臣聞明君思隆其道, 故賢智之士樂在其朝；忠臣將明其節, 故量時而後仕. 樂在其朝, 故無過任之譏；將明其節, 故無過寵之謗. 是以君臣並隆, 功格天地. 近代以來, 德廢道衰, 君懷術以御臣, 臣挾利以事君, 君臣交利而禍亂相尋, 故得失之跡難可詳言. 臣請較而明之.

夫傅說之相高宗, 申召之輔宣王, 管仲之佐齊桓, 衰范之翼晉文, 或宗師其道, 垂拱受成, 委以權重, 終致匡主, 未有憂其逼己, 還為國蠹者也. 始田氏擅齊, [四]王莽篡漢, 皆藉封土之強, 假累世之寵, 因闇弱之主, 資母后之權, 樹比周之黨, 階絕滅之勢, 然後乃能行其私謀, 以成篡奪之禍耳. 豈遇立功之主, 為天人所相, 而能運其姦計, 以濟其不軌者哉！光武以王族奮於閭閻, 因時之望, 收攬英奇, 遂續漢業, 以美中興之功. 及天下既定, 頗廢黜功臣者, 何哉?武力之士不達國體, 以立一時之功, 不可久假以權勢, 其興廢之事, 亦可見矣. 近者三國鼎峙, 並以雄略之才, 命世之能, 皆委賴俊哲, 終成功業, 貽之後嗣, 未有愆失遺方來之恨者也.

今王導、王廙等, 方之前賢, 猶有所後. 至於忠素竭誠, 義以輔上, 共隆洪基, 翼成大業, 亦昔之亮也. 雖陛下乘奕世之德, 有天人之會, 割據江東, 奄有南極, 龍飛海嵎, 興復舊物, 此亦群才之明, 豈獨陛下之力也. 今王業雖建, 羯寇未梟, 天下蕩蕩, 不賓者眾, 公私匱竭, 倉庾未充, 梓宮沈淪, 妃后不反, 正委賢任能推轂之日也. 功業垂就, 晉祚方隆, 而一旦聽孤臣之言, 惑疑似之說, 乃更以危為安, 以疏易親, 放逐舊德, 以佞伍賢, 遠虧既往之明, 顧傷伊管之交, 傾巍巍之望, 喪如山之功, 將令賢智杜心, 義士喪志, 近招當時之患, 遠遺來世之笑. 夫安危在號令, 存亡在寄任, 以古推今, 豈可不寒心而哀歎哉！

臣兄弟受遇, 無彼此之嫌, 而臣干犯時諱, 觸忤龍鱗者何?誠念社稷之憂, 欲報之於陛下也. 古之明王, 思聞其過, 悟逆旅之言, [五]以明成敗之由, 故採納愚言, 以考虛實, 上為宗廟無窮之計, 下收億兆元元之命. 臣不勝憂憤, 竭愚以聞.

疏奏, 帝感悟, 故導等獲全.

王敦既害顗而使人弔嵩, 嵩曰：「亡兄天下人, 為天下人所殺, 復何所弔！」敦甚銜之, 懼失人情, 故未加害, 用為從事中郎. 嵩, 王應嫂父也, 以顗橫遇禍, 意恒憤憤, 嘗眾中云：「應不宜統兵.」敦密使妖人李脫誣嵩及周莚潛相署置, 遂害之. 嵩精於事佛, 臨刑猶於市誦經云.

謨以顗故, 頻居顯職. 王敦死後, 詔贈戴若思、譙王承等, 而未及顗. 時謨為後軍將軍, 上疏曰：

臣亡兄顗, 昔蒙先帝顧眄之施, 特垂表啟, 以參戎佐, 顯居上列, 遂管朝政, 並與群后共隆中興, 仍典選曹, 重蒙寵授, 忝位師傅, 得與陛下揖讓抗禮, 恩結特隆. 加以鄙族結婚帝室, 義深任重, 庶竭股肱, 以報所受. 凶逆所忌, 惡直醜正. 身陷極禍, 忠不忘君, 守死善道, 有隕無二. 顗之云亡, 誰不痛心, 況臣同生, 能不哀結！

王敦無君, 由來實久, 元惡之甚, 古今無二. 幸賴陛下聖聰神武, 故能摧破凶強, 撥亂反正, 以寧區宇. 前軍事之際, 聖恩不遺, 取顗息閔, 得充近侍. 臣時面啟, 欲令閔還襲臣亡父侯爵. 時卞壼、庾亮並侍御坐, 壼云：「事了當論顯贈.」時未淹久, 言猶在耳. 至於譙王承、甘卓, 已蒙清復, 王澄久遠, 猶在論議. 況顗忠以衛主, 身死王事, 雖嵇紹之不違難, 何以過之！至今不聞復封加贈褒顯之言, 不知顗有餘責, 獨負殊恩, 為朝廷急於時務, 不暇論及?此臣所以痛心疾首, 重用哀歎者也. 不勝辛酸, 冒陳愚款.

疏奏, 不報. 謨復重表, 然後追贈顗官.

謨歷少府、丹楊尹、侍中、中護軍, 封西平侯. 卒贈金紫光祿大夫, 諡曰貞.

馥字祖宣, 浚從父弟也. 父蕤, 安平太守. 馥少與友人成公簡齊名, 俱起家為諸王文學, 累遷司徒左西屬. [六]司徒王渾表「馥理識清正, 兼有才幹, 主定九品, 檢括精詳. 臣委任責成, 褒貶允當, 請補尚書郎」. 許之. 稍遷司徒左長史、吏部郎, 選舉精密, 論望益美. 轉御史中丞、侍中, 拜徐州刺史, 加冠軍將軍、假節. 徵為廷尉.

惠帝幸鄴, 成都王穎以馥守河南尹. 陳眕、上官巳等奉清河王覃為太子, 加馥衛將軍、錄尚書, 馥辭不受. 覃令馥與上官巳合軍, 馥以巳小人縱暴, 終為國賊, 乃共司隸滿奮等謀共除之, 謀泄, 為巳所襲, 奮被害, 馥走得免. 及巳為張方所敗, 召馥還攝河南尹. 暨東海王越迎大駕, 以馥為中領軍, 未就, 遷司隸校尉, 加散騎常侍、假節, 都督諸軍事於澠池. 帝還宮, 出為平東將軍、都督揚州諸軍事, 代劉準為鎮東將軍, 與周□等討陳敏, 滅之, 以功封永寧伯.

馥自經世故, 每欲維正朝廷, 忠情懇至. 以東海王越不盡臣節, 每言論厲然, 越深憚之. 馥睹群賊孔熾, 洛陽孤危, 乃建策迎天子遷都壽春. 永嘉四年, 與長史吳思、司馬殷識上書曰：「不圖厄運遂至於此！戎狄交侵, 畿甸危逼. 臣輒與祖納、裴憲、華譚、孫惠等三十人伏思大計, 僉以殷人有屢遷之事, 周王有岐山之徙, 方今王都罄乏, 不可久居, 河朔蕭條, 崤函險澀, 宛都屢敗, 江漢多虞, 於今平夷, 東南為愈. 淮揚之地, 北阻塗山, 南抗靈嶽, 名川四帶, 有重險之固. 是以楚人東遷, 遂宅壽春, 徐、邳、東海, 亦足戍禦. 且運漕四通, 無患空乏. 雖聖上神聰, 元輔賢明, 居儉守約, 用保宗廟, 未若相土遷宅, 以享永祚. 臣謹選精卒三萬, 奉迎皇駕. 輒檄前北中郎將裴憲行使持節、監豫州諸軍事、東中郎將, 風馳即路. 荊、湘、江、揚各先運四年米租十五萬斛, 布絹各十四萬匹, 以供大駕. 令王浚、苟晞共平河朔, 臣等戮力以啟南路. 遷都弭寇, 其計並得. 皇輿來巡, 臣宜轉據江州, 以恢王略. 知無不為, 古人所務, 敢竭忠誠, 庶報萬分. 朝遂夕隕, 猶生之願.」

越與苟晞不協, 馥不先白於越, 而直上書, 越大怒. 先是, 越召馥及淮南太守裴碩, 馥不肯行, 而令碩率兵先進. 碩貳於馥, 乃舉兵稱馥擅命, 已奉越密旨圖馥, 遂襲之, 為馥所敗. 碩退保東城, 求救於元帝. 帝遣揚威將軍甘卓、建威將軍郭逸攻馥于壽春. 安豐太守孫惠帥眾應之, 使謝摛為檄. 摛, 馥之故將也. 馥見檄, 流涕曰：「必謝摛之辭.」摛聞之, 遂毀草. 旬日而馥眾潰, 奔于項, 為新蔡王確所拘, 憂憤發病卒.

初, 華譚之失廬江也, 往壽春依馥, 及馥軍敗, 歸于元帝. 帝問曰：「周祖宣何至於反?」譚對曰：「周馥雖死, 天下尚有直言之士. 馥見寇賊滋蔓, 王威不振, 故欲移都以紓國難. 方伯不同, 遂致其伐. 曾不踰時, 而京都淪沒. 若使從馥之謀, 或可後亡也. 原情求實, 何得為反！」帝曰：「馥位為征鎮, 握兵方隅, 召而不入, 危而不持, 亦天下之罪人也.」譚曰：「然. 馥振纓中朝, 素有俊彥之稱；出據方嶽, 實有偏任之重, 而高略不舉, 往往失和, 危而不持, 當與天下共受其責. 然謂之反, 不亦誣乎！」帝意始解.

馥有二子：密、矯. 密字泰玄, 性虛簡, 時人稱為清士, 位至尚書郎. 矯字正玄, 亦有才幹.

成公簡

成公簡字宗舒, 東郡人也. 家世二千石. 性朴素, 不求榮利, 潛心味道, 罔有干其志者. 默識過人. 張茂先每言：「簡清靜比楊子雲, 默識擬張安世.」

後為中書郎. 時馥已為司隸校尉, 遷鎮東將軍. 簡自以才高而在馥之下, 謂馥曰：「楊雄為郎, 三世不徙, 而王莽、董賢位列三司, 古今一揆耳.」馥甚慚之. 官至太子中庶子、散騎常侍. 永嘉末, 奔苟晞, 與晞同沒.

苟晞

苟晞字道將, 河內山陽人也. 少為司隸部從事, 校尉石鑒深器之. 東海王越為侍中, 引為通事令史, 累遷陽平太守. 齊王冏輔政, 晞參冏軍事, 拜尚書右丞, 轉左丞, 廉察諸曹, 八坐以下皆側目憚之. 及冏誅, 晞亦坐免. 長沙王乂為驃騎將軍, 以晞為從事中郎. 惠帝征成都王穎, 以為北軍中候. 及帝還洛陽, 晞奔范陽王虓, 虓承制用晞行兗州刺史.

汲桑之破鄴也, 東海王越出次官渡以討之, 命晞為前鋒. 桑素憚之, 於城外為柵以自守. 晞將至, 頓軍休士, 先遣單騎示以禍福. 桑眾大震, 棄柵宵遁, 嬰城固守. 晞陷其九壘, 遂定鄴而還. 西討呂朗等, 滅之. 後高密王泰討青州賊劉根, 破汲桑故將公師藩, [七]敗石勒於河北, 威名甚盛, 時人擬之韓白. 進位撫軍將軍、假節、都督青兗諸軍事, 封東平郡侯, 邑萬戶.

晞練於官事, 文簿盈積, 斷決如流, 人不敢欺. 其從母依之, 奉養甚厚. 從母子求為將, 晞距之曰：「吾不以王法貸人, 將無後悔邪?」固欲之, 晞乃以為督護. 後犯法, 晞杖節斬之, 從母叩頭請救, 不聽. 既而素服哭之, 流涕曰：「殺卿者兗州刺史, 哭弟者苟道將.」其杖法如此.

晞見朝政日亂, 懼禍及己, 而多所交結, 每得珍物, 即貽都下親貴. 兗州去洛五百里, 恐不鮮美, 募得千里牛, 每遣信, 旦發暮還.

初, 東海王越以晞復其讎恥, 甚德之, 引升堂, 結為兄弟. 越司馬潘滔等說曰：「兗州要衝, 魏武以之輔相漢室. 苟晞有大志, 非純臣, 久令處之, 則患生心腹矣. 若遷于青州, 厚其名號, 晞必悅. 公自牧兗州, 經緯諸夏, 藩衛本朝, 此所謂謀之於未有, 為之於未亂也.」越以為然, 乃遷晞征東大將軍、開府儀同三司, 加侍中、假節、都督青州諸軍事, 領青州刺史, 進為郡公. 晞乃多置參佐, 轉易守令, 以嚴刻立功, 日加斬戮, 流血成川, 人不堪命, 號曰「屠伯」.

頓丘太守魏植為流人所逼, 眾五六萬, 大掠兗州. 晞出屯無鹽, 以弟純領青州, 刑殺更甚於晞, 百姓號「小苟酷於大苟」. 晞尋破植.

時潘滔及尚書劉望等共誣陷晞, 晞怒, 表求滔等首, 又請越從事中郎劉洽為軍司, 越皆不許. 晞於是昌言曰：「司馬元超為宰相不平, 使天下淆亂, 苟道將豈可以不義使之?韓信不忍衣食之惠, 死於婦人之手. 今將誅國賊, 尊王室, 桓文豈遠哉！」乃移告諸州, 稱己功伐, 陳越罪狀.

時懷帝惡越專權, 乃詔晞曰：「朕以不德, 戎車屢興, 上懼宗廟之累, 下愍兆庶之困, 當賴方嶽, 為國藩翰. 公威震赫然, 梟斬藩、桑, 走降喬、朗, 魏植之徒復以誅除, 豈非高識明斷, 朕用委成. 加王彌、石勒為社稷之憂, 故有詔委統六州. 而公謙分小節, [八]稽違大命, 非所謂與國同憂也. 今復遣詔, 便施檄六州, 協同大舉, 翦除國難, 稱朕意焉.」晞復移諸征鎮州郡曰：「天步艱險, 禍難殷流, 劉元海造逆於汾陰, 石世龍階亂於三魏, 荐食畿甸, 覆喪鄴都, 結壘近郊, 仍震兗豫, 害三刺史, 殺二都督, 郡守官長, 堙沒數十, 百姓流離, 肝腦塗地. 晞以虛薄, 負荷國重, 是以弭節海隅, 援枹曹衛. 猥被中詔, 委以關東, 督統諸軍, 欽承詔命. 剋今月二日, 當西經濟黎陽, 即日得滎陽太守丁嶷白事, 李惲、陳午等救懷諸軍與羯大戰, 皆見破散. 懷城已陷, 河內太守裴整為賊所執. 宿衛闕乏, 天子蒙難, 宗廟之危, 甚於累卵. 承問之日, 憂歎累息. 晞以為先王選建明德, 庸以服章, 所以藩固王室, 無俾城壞. 是以舟楫不固, 齊桓責楚；襄王逼狄, 晉文致討. 夫翼獎皇家, 宣力本朝, 雖陷湯火, 大義所甘. 加諸方牧, 俱受榮寵, 義同畢力, 以報國恩. 晞雖不武, 首啟戎行, 秣馬裹糧, 以俟方鎮. 凡我同盟, 宜同赴救. 顯立名節, 在此行矣.」

會王彌遣曹嶷破琅邪, 北攻齊地. 苟純城守, 嶷眾轉盛, 連營數十里. 晞還, 登城望之, 有懼色, 與賊連戰, 輒破之. 後簡精銳, 與賊大戰, 會大風揚塵, 晞遂敗績, 棄城夜走. 嶷追至東山, 部眾皆降嶷. 晞單騎奔高平, 收邸閣, 募得數千人.

帝又密詔晞討越, 晞復上表曰：「殿中校尉李初至, 奉被手詔, 肝心若裂. 東海王越得以宗臣遂執朝政, 委任邪佞, 寵樹姦黨, 至使前長史潘滔、從事中郎畢邈、主簿郭象等操弄天權, 刑賞由己. 尚書何綏、中書令繆播、太僕繆胤、黃門侍郎應紹, 皆是聖詔親所抽拔, 而滔等妄構, 陷以重戮. 帶甲臨宮, 誅討后弟, 翦除宿衛, 私樹國人. 崇獎魏植, 招誘逋亡, 覆喪州郡. 王塗圮隔, 方貢乖絕, 宗廟闕蒸嘗之饗, 聖上有約食之匱. 鎮東將軍周馥、豫州刺史馮嵩、前北中郎將裴憲, 並以天朝空曠, 權臣專制, 事難之興, 慮在旦夕, 各率士馬, 奉迎皇輿, 思隆王室, 以盡臣禮. 而滔、邈等劫越出關, 矯立行臺, 逼徙公卿, 擅為詔令, 縱兵寇抄, 茹食居人, 交尸塞路, 暴骨盈野. 遂令方鎮失職, 城邑蕭條, 淮豫之萌, 陷離塗炭. 臣雖憤懣, 守局東嵎, 自奉明詔, 三軍奮厲, 卷甲長驅, 次于倉垣. 即日承司空、博陵公浚書, 稱殿中中郎劉權齎詔, 敕浚與臣共克大舉. 輒遣前鋒征虜將軍王讚徑至項城, 使越稽首歸政, 斬送滔等. 伏願陛下寬宥宗臣, 聽越還國. 其餘逼迫, 宜蒙曠蕩. 輒寫詔宣示征鎮, 顯明義舉. 遣揚烈將軍閻弘步騎五千, 鎮衛宗廟.」

五年, 帝復詔晞曰：「太傅信用姦佞, 阻兵專權, 內不遵奉皇憲, 外不協比方州, 遂令戎狄充斥, 所在犯暴. 留軍何倫抄掠宮寺, 劫剝公主, 殺害賢士, 悖亂天下, 不可忍聞. 雖惟親親, 宜明九伐. 詔至之日, 其宣告天下, 率齊大舉, 桓文之績, 一以委公. 其思盡諸宜, 善建弘略. 道澀, 故練寫副, 手筆示意.」晞表曰：「奉被手詔, 委臣征討, 喻以桓文, 紙練兼備, 伏讀跪歎, 五情惶怛. 自頃宰臣專制, 委杖佞邪, 內擅朝威, 外殘兆庶, 矯詔專征, 遂圖不軌, 縱兵寇掠, 陵踐宮寺. 前司隸校尉劉暾、御史中丞溫畿、右將軍杜育, 並見攻劫. 廣平、武安公主, 先帝遺體, 咸被逼辱. 逆節虐亂, 莫此之甚. 輒祗奉前詔, 部分諸軍, 遣王讚率陳午等將兵詣項, 龔行天罰.」

初, 越疑晞與帝有謀, 使遊騎於成皋間, 獲晞使, 果得詔令及朝廷書, 遂大構疑隙. 越出牧豫州以討晞, 復下檄說晞罪惡, 遣從事中郎楊瑁為兗州, 與徐州刺史裴盾共討晞. 晞使騎收河南尹潘滔, 滔夜遁, 及執尚書劉曾、侍中程延, 斬之. 會越薨, 盾敗, 詔晞為大將軍大都督、督青徐兗豫荊揚六州諸軍事, 增邑二萬戶, 加黃鉞, 先官如故.

晞以京邑荒饉日甚, 寇難交至, 表請遷都, 遣從事中郎劉會領船數十艘, 宿衛五百人, 獻穀千斛以迎帝. 朝臣多有異同. 俄而京師陷, 晞與王讚屯倉垣. 豫章王端及和郁等東奔晞, 晞率群官尊端為皇太子, 置行臺. 端承制以晞領太子太傅、都督中外諸軍、錄尚書, 自倉垣徙屯蒙城, 讚屯陽夏.

晞出於孤微, 位至上將, 志頗盈滿, 奴婢將千人, 侍妾數十, 終日累夜不出戶庭, 刑政苛虐, 縱情肆欲. 遼西閻亨以書固諫, 晞怒, 殺之. 晞從事中郎明預有疾居家, 聞之, 乃轝病諫晞曰：「皇晉遭百六之數, 當危難之機, 明公親稟廟算, 將為國家除暴. 閻亨美士, 奈何無罪一旦殺之！」晞怒曰：「我自殺閻亨, 何關人事, 而轝病來罵我！」左右為之戰慄, 預曰：「以明公以禮見進, 預欲以禮自盡. 今明公怒預, 其若遠近怒明公何！昔堯舜之在上也, 以和理而興；桀紂之在上也, 以惡逆而滅. 天子且猶如此, 況人臣乎！願明公且置其怒而思預之言.」晞有慚色. 由是眾心稍離, 莫為致用, 加以疾疫饑饉, 其將溫畿、傅宣皆叛之. 石勒攻陽夏, 滅王讚, 馳襲蒙城, 執晞, 署為司馬, 月餘乃殺之. 晞無子, 弟純亦遇害.

華軼

華軼字彥夏, 平原人, 魏太尉歆之曾孫也. 祖表, 太中大夫. 父澹, 河南尹. 軼少有才氣, 聞於當世, 汎愛博納, 眾論美之. 初為博士, 累遷散騎常侍. 東海王越牧兗州, 引為留府長史. 永嘉中, 歷振威將軍、江州刺史. 雖逢喪亂, 每崇典禮, 置儒林祭酒以弘道訓, 乃下教曰：「今大義穨替, 禮典無宗, 朝廷滯議, 莫能攸正, 常以慨然, 宜特立此官, 以弘其事. 軍諮祭酒杜夷, 棲情玄遠, 確然絕俗, 才學精博, 道行優備, 其以為儒林祭酒.」俄被越檄使助討諸賊, 軼遣前江夏太守陶侃為揚武將軍, 率兵三千屯夏口, 以為聲援. 軼在州甚有威惠, 州之豪士接以友道, 得江表之歡心, 流亡之士赴之如歸.

時天子孤危, 四方瓦解, 軼有匡天下之志, 每遣貢獻入洛, 不失臣節. 謂使者曰：「若洛都道斷, 可輸之琅邪王, 以明吾之為司馬氏也.」軼自以受洛京所遣, 而為壽春所督, 時洛京尚存, 不能祗承元帝教命, 郡縣多諫之, 軼不納, 曰：「吾欲見詔書耳.」時帝遣揚烈將軍周訪率眾屯彭澤以備軼, 訪過姑孰, 著作郎干寶見而問之, 訪曰：「大府受分, 令屯彭澤, 彭澤, 江州西門也. 華彥夏有憂天下之誠, 而不欲碌碌受人控御, 頃來紛紜, 粗有嫌隙. 今又無故以兵守其門, 將成其釁. 吾當屯尋陽故縣, 既在江西, 可以扞禦北方, 又無嫌於相逼也.」尋洛都不守, 司空荀藩移檄, 而以帝為盟主. 既而帝承制改易長吏, 軼又不從命, 於是遣左將軍王敦都督甘卓、周訪、宋典、趙誘等討之. 軼遣別駕陳雄屯彭澤以距敦, 自為舟軍以為外援. 武昌太守馮逸次于湓口, 訪擊逸, 破之. 前江州刺史衛展不為軼所禮, 心常怏怏. 至是, 與豫章太守周廣為內應, 潛軍襲軼, 軼眾潰, 奔于安城, 追斬之, 及其五子, 傳首建鄴.

初, 廣陵高悝寓居江州, 軼辟為西曹掾, 尋而軼敗, 悝藏匿軼二子及妻, 崎嶇經年. 既而遇赦, 悝攜之出首, 帝嘉而宥之.

劉喬孫耽　耽子柳

劉喬字仲彥, 南陽人也. 其先漢宗室, 封安眾侯, 傳襲歷三代. 祖廙, 魏侍中. 父阜, 陳留相. 喬少為祕書郎, 建威將軍王戎引為參軍. 伐吳之役, 戎使喬與參軍羅尚濟江, 破武昌, 還授滎陽令, 遷太子洗馬. 以誅楊駿功, 賜爵關中侯, 拜尚書右丞. 豫誅賈謐, 封安眾男, 累遷散騎常侍.

齊王冏為大司馬, 初, 嵇紹為冏所重, 每下階迎之. 喬言於冏曰：「裴、張之誅, 朝臣畏憚孫秀, 故不敢不受財物. 嵇紹今何所逼忌, 故畜裴家車牛、張家奴婢邪?樂彥輔來, 公未嘗下床, 何獨加敬於紹?」冏乃止. 紹謂喬曰：「大司馬何故不復迎客?」喬曰：「似有正人言, 以卿不足迎者.」紹曰：「正人為誰?」喬曰：「其則不遠.」紹默然.

頃之, 遷御史中丞. 冏腹心董艾勢傾朝廷, 百僚莫敢忤旨. 喬二旬之中, 奏劾艾罪釁者六. 艾諷尚書右丞苟晞免喬官, 復為屯騎校尉. 張昌之亂, 喬出為威遠將軍、豫州刺史, 與荊州刺史劉弘共討昌, 進左將軍.

惠帝西幸長安, 喬與諸州郡舉兵迎大駕. 東海王越承制轉喬安北將軍、冀州刺史, 以范陽王虓領豫州刺史. 喬以虓非天子命, 不受代, 發兵距之. 潁川太守劉輿昵於虓, 喬上尚書列輿罪惡. 河間王顒得喬所上, 乃宣詔使鎮南將軍劉弘、征東大將軍劉準、平南將軍彭城王釋與喬并力攻虓於許昌. [九]輿弟琨率眾救虓, 未至而虓敗, 虓乃與琨俱奔河北. 未幾, 琨率突騎五千濟河攻喬, 喬劫琨父蕃, 以檻車載之, 據考城以距虓, 眾不敵而潰.

喬復收散卒, 屯于平氏. 河間王顒進喬鎮東將軍、假節, 以其長子祐為東郡太守, 又遣劉弘、劉準、彭城王釋等率兵援喬. 弘與喬牋曰：「適承范陽欲代明使君. 明使君受命本朝, 列居方伯, 當官而行, 同獎王室, 橫見遷代, 誠為不允. 然古人有言, 牽牛以蹊人之田, 信有罪矣, 而奪之牛, 罰亦重矣. 明使君不忍亮直狷介之忿, 甘為戎首, 竊以為過. 何者?至人之道, 用行舍藏. 跨下之辱, 猶宜俯就, 況於換代之嫌, 纖介之釁哉！范陽國屬, 使君庶姓, 周之宗盟, 疏不間親, 曲直既均, 責有所在. 廉藺區區戰國之將, 猶能升降以利社稷, 況命世之士哉！今天下紛紜, 主上播越, 正是忠臣義士同心戮力之時. 弘實闇劣, 過蒙國恩, 願與使君共戴盟主, 雁行下風, 掃除凶寇, 救蒼生之倒懸, 反北辰於太極. 此功未立, 不宜乖離. 備蒙顧遇, 情隆於常, 披露丹誠, 不敢不盡. 春秋之時, 諸侯相伐, 復為和親者多矣. 願明使君迴既往之恨, 追不二之蹤, 解連環之結, 修如初之好. 范陽亦將悔前之失, 思崇後信矣.」

東海王越將討喬, 弘又與越書曰：「適聞以吾州將擅舉兵逐范陽, 當討之, 誠明同異、懲禍亂之宜. 然吾竊謂不可. 何者?今北辰遷居, 元首移幸, 群后抗義以謀王室, 吾州將荷國重恩, 列位方伯, 亦伐鼓即戎, 戮力致命之秋也. 而范陽代之, 吾州將不從, 由代之不允, 但矯枉過正, 更以為罪耳. 昔齊桓赦射鉤之讎而相管仲, 晉文忘斬袪之怨而親勃鞮, 方之於今, 當何有哉！且君子躬自厚而薄責於人, 今姦臣弄權, 朝廷困逼, 此四海之所危懼, 宜釋私嫌, 共存公義, 含垢匿瑕, 忍所難忍, 以大逆為先, 奉迎為急, 不可思小怨忘大德也. 苟崇忠恕, 共明分局, 連旗推鋒, 各致臣節, 吾州將必輸寫肝膽, 以報所蒙, 實不足計一朝之謬, 發赫然之怒, 使韓盧東郭相困而為豺狼之擒也. 吾雖庶姓, 負乘過分, 實願足下率齊內外, 以康王室, 竊恥同儕自為蠹害. 貪獻所懷, 惟足下圖之.」又上表曰：「范陽王虓欲代豫州刺史喬, 喬舉兵逐虓, 司空、東海王越以喬不從命討之. 臣以為喬忝受殊恩, 顯居州司, 自欲立功於時, 以徇國難, 無他罪闕, 而范陽代之, 代之為非. 然喬亦不得以虓之非, 專威輒討, 誠應顯戮以懲不恪. 然自頃兵戈紛亂, 猜禍鋒生, 恐疑隙構於群王, 災難延于宗子, 權柄隆於朝廷, 逆順效於成敗, 今夕為忠, 明旦為逆, 翩其反而, 互為戎首, 載籍以來, 骨肉之禍未有如今者也. 臣竊悲之, 痛心疾首. 今邊陲無備豫之儲, 中華有杼軸之困, 而股肱之臣不惟國體, 職競尋常, 自相楚剝, 為害轉深, 積毀銷骨. 萬一四夷乘虛為變, 此亦猛獸交鬥, 自效於卞莊者矣. 臣以為宜速發明詔, 詔越等令兩釋猜嫌, 各保分局. 自今以後, 其有不被詔書擅興兵馬者, 天下共伐之. 詩云：『誰能執熱, 逝不以濯?』若誠濯之, 必無灼爛之患, 永有泰山之固矣.」

時河間王顒方距關東, 倚喬為助, 不納其言. 東海王越移檄天下, 帥甲士三萬, 將入關迎大駕, 軍次于蕭, 喬懼, 遣子祐距越於蕭縣之靈壁. 劉琨分兵向許昌, 許昌人納之. 琨自滎陽率兵迎越, 遇祐, 眾潰見殺. [一０]喬眾遂散, 與五百騎奔平氏.

帝還洛陽, 大赦, 越復表喬為太傅軍諮祭酒. 越薨, 復以喬為都督豫州諸軍事、鎮東將軍、豫州刺史. 卒於官, 時年六十三. 愍帝末, 追贈司空. 子挺, 潁川太守. 挺子耽.

耽字敬道. 少有行檢, 以義尚流稱, 為宗族所推. 博學, 明習詩、禮、三史. 歷度支尚書, 加散騎常侍. 在職公平廉慎, 所蒞著績. 桓玄, 耽女婿也. 及玄輔政, 以耽為尚書令, 加侍中, 不拜, 改授特進、金紫光祿大夫. 尋卒, 追贈左光祿大夫、開府. 耽子柳.

柳字叔惠, 亦有名譽. 少登清官, 歷尚書左右僕射. 時右丞傅迪好廣讀書而不解其義, 柳唯讀老子而已, 迪每輕之. 柳云：「卿讀書雖多, 而無所解, 可謂書簏矣.」時人重其言. 出為徐、兗、江三州刺史. 卒, 贈右光祿大夫、開府儀同三司. 喬弟乂, 始安太守. 乂子成, 丹楊尹.

史臣曰：周浚人倫鑒悟, 周馥理識精詳, 華軼動顧禮經, 劉喬志存諒直, 用能歷官內外, 咸著勳庸. 而祖宣獻策遷都, 乖忤於東海, 彥夏係心宸極, 獲罪於琅邪, 乃被以惡名, 加其顯戮, 豈不哀哉！向若違左衽於伊川, 建右社於淮服, 據方城之險, 藉全楚之資, 簡練吳越之兵, 漕引淮海之粟, 縱未能祈天永命, 猶足以紓難緩亡. 嗟乎！「不用其良, 覆俾我悖」, 其此之謂也. 苟晞擢自庸微, 位居上將, 釋位之功未立, 貪暴之釁已彰, 假手世龍, 以至屠戮, 斯所謂「殺人多矣, 能無及此乎」！

贊曰：開林才理, 爰登貴仕, 績著折衝, 化行江汜. 軼既尊主, 馥亦勤王, 背時獲戾, 違天不祥. 喬為戎首, 未識行藏. 道將鞠旅, 威名克舉, 貪虐有聞, 忠勤未取.

校勘記

[一]父裴　勞校：「裴」當作「斐」. 斐著汝南先賢傳五卷, 見隋書經籍志.

[二]三山　原作「三江山」. 勞校：「江」字衍. 按：勞說是, 今據王濬傳刪.

[三]顗嗣爵　「顗」, 各本誤作「覬」, 今從宋本. 事亦見顗傳.

[四]始田氏擅齊　冊府五二八「始」作「如」.

[五]悟逆旅之言　冊府五二八「逆旅」作「逆耳」.

[六]累遷司徒左西屬　御覽二０九引作「遷司徒左曹椽」.

[七]後高密王泰至破汲桑故將公師藩　讀書記疑：「後高密王泰」五字疑誤. 泰卒於元康九年, 不與苟晞同時. 校文：「後」下疑奪「從」字. 周校：當作「破汲桑及成都王穎故將公師藩」.

[八]謙分小節　冊府四一五「分」作「介」.

[九]彭城王釋　「釋」, 各本作「繹」. 通鑑考異云, 喬傳「釋」作「繹」, 帝紀、宗室傳皆作「釋」, 蓋喬傳誤. 今據改. 下同.

[一０]遇祐眾潰見殺　周校：當重「祐」字, 作「遇祐, 祐眾潰見殺」, 與下「喬眾遂散」句乃合.

晉書卷六十二 列傳第三十二

劉琨  子群　琨兄輿　輿子演

劉琨字越石, 中山魏昌人, 漢中山靖王勝之後也. [一]祖邁, 有經國之才, 為相國參軍、散騎常侍. 父蕃, 清高沖儉, 位至光祿大夫. 琨少得俊朗之目, 與范陽祖納俱以雄豪著名. 年二十六, 為司隸從事. 時征虜將軍石崇河南金谷澗中有別廬, 冠絕時輩, 引致賓客, 日以賦詩. 琨預其間, 文詠頗為當時所許. 祕書監賈謐參管朝政, 京師人士無不傾心. [二]石崇、歐陽建、陸機、陸雲之徒, 並以文才降節事謐, 琨兄弟亦在其間, 號曰「二十四友」. 太尉高密王泰辟為掾, 頻遷著作郎、太學博士、尚書郎.

趙王倫執政, 以琨為記室督, 轉從事中郎. 倫子荂, 即琨姊婿也, 故琨父子兄弟並為倫所委任. 及篡, 荂為皇太子, 琨為荂詹事. 三王之討倫也, 以琨為冠軍、假節, 與孫秀子會率宿衛兵三萬距成都王穎, 戰于黃橋, [三]琨大敗而還, 焚河橋以自固. 及齊王冏輔政, 以其父兄皆有當世之望, 故特宥之, 拜兄輿為中書郎, 琨為尚書左丞, 轉司徒左長史. 冏敗, 范陽王虓鎮許昌, 引為司馬.

及惠帝幸長安, 東海王越謀迎大駕, 以琨父蕃為淮北護軍、豫州刺史. 劉喬攻范陽王虓於許昌也, 琨與汝南太守杜育等率兵救之, 未至而虓敗, 琨與虓俱奔河北, 琨之父母遂為劉喬所執. 琨乃說冀州刺史溫羨, 使讓位于虓. 及虓領冀州, 遣琨詣幽州, 乞師於王浚, 得突騎八百人, 與虓濟河, 共破東平王楙於廩丘, 南走劉喬, 始得其父母. 又斬石超, 降呂朗, 因統諸軍奉迎大駕於長安. 以勳封廣武侯, 邑二千戶.

永嘉元年, [四]為并州刺史, 加振威將軍, 領匈奴中郎將. 琨在路上表曰：「臣以頑蔽, 志望有限, 因緣際會, 遂忝過任. 九月末得發, 道嶮山峻, 胡寇塞路, 輒以少擊眾, 冒險而進, 頓伏艱危, 辛苦備嘗, 即日達壺口關. 臣自涉州疆, 目睹困乏, 流移四散, 十不存二, 攜老扶弱, 不絕於路. 及其在者, 鬻賣妻子, 生相捐棄, 死亡委危, [五]白骨橫野, 哀呼之聲, 感傷和氣. 群胡數萬, 周匝四山, 動足遇掠, 開目睹寇. 唯有壺關, 可得告糴. 而此二道, 九州之險, 數人當路, 則百夫不敢進, 公私往反, 沒喪者多. 嬰守窮城, 不得薪采, 耕牛既盡, 又乏田器. 以臣愚短, 當此至難, 憂如循環, 不遑寢食. 臣伏思此州雖云邊朔, 實邇皇畿, 南通河內, 東連司冀, 北捍殊俗, 西禦強虜, 是勁弓良馬勇士精銳之所出也. 當須委輸, 乃全其命. 今上尚書, 請此州穀五百萬斛, 絹五百萬匹, 綿五百萬斤. 願陛下時出臣表, 速見聽處.」朝廷許之.

時東嬴公騰自晉陽鎮鄴, 并土饑荒, 百姓隨騰南下, 餘戶不滿二萬, 寇賊縱橫, 道路斷塞. 琨募得千餘人, 轉鬥至晉陽. 府寺焚毀, 僵尸蔽地, 其有存者, 飢羸無復人色, 荊棘成林, 豺狼滿道. 琨翦除荊棘, 收葬枯骸, 造府朝, 建市獄. 寇盜互來掩襲, 恒以城門為戰場, 百姓負楯以耕, 屬鞬而耨. 琨撫循勞徠, 甚得物情. 劉元海時在離石, 相去三百許里. 琨密遣離間其部雜虜, 降者萬餘落. 元海甚懼, 遂城蒲子而居之. 在官未期, 流人稍復, 雞犬之音復相接矣. 琨父蕃自洛赴之, 人士奔迸者多歸於琨. 琨善於懷撫, 而短於控御, 一日之中, 雖歸者數千, 去者亦以相繼. 然素奢豪, 嗜聲色, 雖暫自矯勵, 而輒復縱逸.

河南徐潤者, 以音律自通, 遊于貴勢, 琨甚愛之, 署為晉陽令. 潤恃寵驕恣, 干預琨政. 奮威護軍令狐盛性亢直, 數以此為諫, 并勸琨除潤, 琨不納. 初, 單于猗□以救東嬴公騰之功, 琨表其弟猗盧為代郡公, 與劉希合眾於中山. 王浚以琨侵己之地, 數來擊琨, 琨不能抗, 由是聲實稍損. 徐潤又譖令狐盛於琨曰：「盛將勸公稱帝矣.」琨不之察, 便殺之. 琨母曰：「汝不能弘經略, 駕豪傑, 專欲除勝己以自安, 當何以得濟！如是, 禍必及我.」不從. 盛子泥奔于劉聰, 具言虛實. 聰大喜, 以泥為鄉導. 屬上黨太守襲醇降于聰, [六]雁門烏丸復反, 琨親率精兵出禦之. 聰遣子粲及令狐泥乘虛襲晉陽, 太原太守高喬以郡降聰, 琨父母並遇害. 琨引猗盧并力攻粲, 大敗之, 死者十五六. 琨乘勝追之, 更不能克. 猗盧以為聰未可滅, 遺琨牛羊車馬而去, 留其將箕澹、[七]段繁等戍晉陽. 琨志在復讎, 而屈於力弱, 泣血尸立, 撫慰傷痍, 移居陽邑城, [八]以招集亡散.

愍帝即位, 拜大將軍、都督并州諸軍事, 加散騎常侍、假節. 琨上疏謝曰：

陛下略臣大愆, 錄臣小善, 猥蒙天恩, 光授殊寵, 顯以蟬冕之榮, 崇以上將之位. 伏省詔書, 五情飛越.

臣聞晉文以郤縠為元帥而定霸功, 高祖以韓信為大將而成王業, 咸有敦詩閱禮之德, 戎昭果毅之威, 故能振豐功於荊南, 拓洪基於河北. 況臣凡陋, 擬蹤前哲, 俯懼折鼎, 慮在覆餗. 昔曹沫三北, 而收功於柯盟；馮異垂翅, 而奮翼於澠池, 皆能因敗為成, 以功補過. 陛下宥過之恩已隆, 而臣自新之善不立. 臣雖不逮, 預聞前訓, 恭讓之節, 臣猶庶幾. 所以冒承寵命者, 實欲沒身報國, 輒死自效, 要以致命寇場, 盡其臣節. 至於寵榮之施, 非言辭所謝. 又謁者史蘭、殿中中郎王春等繼至, 奉詔, 臣俯尋聖旨, 伏紙飲淚.

臣聞夷險流行, 古今代有, 靈厭皇德, 曾未悔禍. 蟻狄縱毒於神州, 夷裔肆虐於上國, 七廟闕禋祀之饗, 百官喪彝倫之序, 梓宮淪辱, 山陵未兆, 率土永慕, 思同考妣. 陛下龍姿日茂, 叡質彌光, 升區宇於既穨, 崇社稷於已替, 四海之內, 肇有上下, 九服之萌, 復睹典制. 伏惟陛下蒙塵于外, 越在秦郊, 蒸嘗之敬在心, 桑梓之思未克. 臣備位歷年, 才質駑下, 丘山之釁已彰, 豪釐之效未著. 頃以時宜, 權假位號, 竟無殪戎之績, 而有負乘之累, 當肆刑書, 以明黜陟. 是以臣前表上聞, 敢緣愚款, 乞奉先朝之班, 苟存偏師之職, 赦其三敗之愆, 收其一功之用, 得騁志虜場, 快意大逆, 雖身膏野草, 無恨黃墟. [九]陛下偏恩過隆, 曲蒙擢拔, 遂授上將, 位兼常伯, 征討之務, 得從事宜. 拜命驚惶, 五情戰悸, 懼於隕越, 以為朝羞. 昔申胥不徇伯舉, 而成公婿之勳；伍員不從城父, 而濟入郢之庸. 臣雖頑凶, 無覬古人, 其於被堅執銳, 致身寇讎, 所謂天地之施, 群生莫謝不勝. 受恩至深, 謹拜表陳聞. 及麴允敗, 劉曜斬趙冉, [一０]琨又表曰：

逆胡劉聰, 敢率犬羊, 馮陵輦轂, 人神發憤, 遐邇奮怒. 伏省詔書, 相國、南陽王保, 太尉、涼州刺史軌, 糾合二州, 同恤王室, 冠軍將軍允、護軍將軍綝, 總齊六軍, 戮力國難, 王旅大捷, 俘馘千計, 旌旗首於晉路, 金鼓振於河曲, 崤函無虔劉之警, 汧隴有安業之慶, 斯誠宗廟社稷陛下神武之所致. 含氣之類, 莫不引領, 況臣之心, 能無踊躍.

臣前表當與鮮卑猗盧剋今年三月都會平陽, 會匈羯石勒以三月三日徑掩薊城, 大司馬、博陵公浚受其偽和, 為勒所虜, 勒勢轉盛, 欲來襲臣. 城塢駭懼, 志在自守. 又猗盧國內欲生姦謀, 幸盧警慮, 尋皆誅滅. 遂使南北顧慮, 用愆成舉, 臣所以泣血宵吟, 扼腕長歎者也. 勒據襄國, 與臣隔山, 寇騎朝發, 夕及臣城, 同惡相求, 其徒實繁. 自東北八州, 勒滅其七, 先朝所授, 存者唯臣. 是以勒朝夕謀慮, 以圖臣為計, 闚伺間隙, 寇抄相尋, 戎士不得解甲, 百姓不得在野. 天網雖張, 靈澤未及, 唯臣孑然與寇為伍. 自守則稽聰之誅, 進討則勒襲其後, 進退唯谷, 首尾狼狽. 徒懷憤踊, 力不從願, 慚怖征營, 痛心疾首, 形留所在, 神馳寇庭. 秋穀既登, 胡馬已肥, 前鋒諸軍並有至者, 臣當首啟戎行, 身先士卒. 臣與二虜, 勢不並立, 聰、勒不梟, 臣無歸志. 庶憑陛下威靈, 使微意獲展, 然後隕首謝國, 沒而無恨.

三年, 帝遣兼大鴻臚趙廉持節拜琨為司空、都督并冀幽三州諸軍事. 琨上表讓司空, 受都督, 剋期與猗盧討劉聰. 尋猗盧父子相圖, 盧及兄子根皆病死, [一一]部落四散. 琨子遵先質於盧, 眾皆附之. 及是, 遵與箕澹等帥盧眾三萬人, 馬牛羊十萬, 悉來歸琨, 琨由是復振, 率數百騎自平城撫納之. 屬石勒攻樂平, 太守韓據請救於琨, 而琨自以士眾新合, 欲因其銳以威勒. 箕澹諫曰：「此雖晉人, 久在荒裔, 未習恩信, 難以法御. 今內收鮮卑之餘穀, 外抄殘胡之牛羊, 且閉關守險, 務農息士, 既服化感義, 然後用之, 則功可立也.」琨不從, 悉發其眾, 命澹領步騎二萬為前驅, 琨自為後繼. 勒先據險要, 設伏以擊澹, 大敗之, 一軍皆沒, 并土震駭. 尋又炎旱, 琨窮蹙不能復守. 幽州刺史鮮卑段匹磾數遣信要琨, 欲與同獎王室. 琨由是率眾赴之, 從飛狐入薊. 匹磾見之, 甚相崇重, 與琨結婚, 約為兄弟.

是時西都不守, 元帝稱制江左, 琨乃令長史溫嶠勸進, 於是河朔征鎮夷夏一百八十人連名上表, 語在元紀. 令報曰：「豺狼肆毒, 荐覆社稷, 億兆顒顒, 延首罔繫. 是以居于王位, 以答天下, 庶以克復聖主, 掃蕩讎恥, 豈可猥當隆極, 此孤之至誠著於遐邇者也. 公受奕世之寵, 極人臣之位, 忠允義誠, 精感天地. 實賴遠謀, 共濟艱難. 南北迥邈, 同契一致, 萬里之外, 心存咫尺. 公其撫寧華戎, 致罰醜類. 動靜以聞.」

建武元年, 琨與匹磾期討石勒, 匹磾推琨為大都督, 喢血載書, 檄諸方守, 俱集襄國. 琨、匹磾進屯固安, 以俟眾軍. 匹磾從弟末波納勒厚賂, 獨不進, 乃沮其計. 琨、匹磾以勢弱而退. 是歲, 元帝轉琨為侍中、太尉, 其餘如故, 并贈名刀. 琨答曰：「謹當躬自執佩, 馘截二虜.」

匹磾奔其兄喪, 琨遣世子群送之, 而末波率眾要擊匹磾而敗走之, 群為末波所得. 末波厚禮之, 許以琨為幽州刺史, 共結盟而襲匹磾, 密遣使齎群書請琨為內應, 而為匹磾邏騎所得. 時琨別屯故征北府小城, 不之知也. 因來見匹磾, 匹磾以群書示琨曰：「意亦不疑公, 是以白公耳.」琨曰：「與公同盟, 志獎王室, 仰憑威力, 庶雪國家之恥. 若兒書密達, 亦終不以一子之故負公忘義也.」匹磾雅重琨, 初無害琨志, 將聽還屯. 其中弟叔軍好學有智謀, 為匹磾所信, 謂匹磾曰：「吾胡夷耳, 所以能服晉人者, 畏吾眾也. 今我骨肉構禍, 是其良圖之日, 若有奉琨以起, 吾族盡矣.」匹磾遂留琨. 琨之庶長子遵懼誅, 與琨左長史楊橋、并州治中如綏閉門自守. 匹磾諭之不得, 因縱兵攻之. 琨將龍季猛迫於乏食, 遂斬橋、綏而降.

初, 琨之去晉陽也, 慮及危亡而大恥不雪, 亦知夷狄難以義伏, 冀輸寫至誠, 僥倖萬一. 每見將佐, 發言慷慨, 悲其道窮, 欲率部曲死於賊壘. 斯謀未果, 竟為匹磾所拘. 自知必死, 神色怡如也. 為五言詩贈其別駕盧諶曰：

握中有懸璧, 本是荊山球. 惟彼太公望, 昔是渭濱叟. 鄧生何感激, 千里來相求. 白登幸曲逆, 鴻門賴留侯. 重耳憑五賢, 小白相射鉤. 能隆二伯主, 安問黨與讎！中夜撫枕歎, 想與數子遊. 吾衰久矣夫, 何其不夢周?誰云聖達節, 知命故無憂. 宣尼悲獲麟, 西狩泣孔丘. 功業未及建, 夕陽忽西流. 時哉不我與, 去矣如雲浮. 朱實隕勁風, 繁英落素秋. 狹路傾華蓋, 駭駟摧雙輈. 何意百鍊剛, 化為繞指柔. 琨詩託意非常, 攄暢幽憤, 遠想張陳, 感鴻門、白登之事, 用以激諶. 諶素無奇略, 以常詞酬和, 殊乖琨心, 重以詩贈之, 乃謂琨曰：「前篇帝王大志, 非人臣所言矣.」

然琨既忠於晉室, 素有重望, 被拘經月, 遠近憤歎. 匹磾所署代郡太守辟閭嵩, 與琨所署雁門太守王據、後將軍韓據連謀, 密作攻具, 欲以襲匹磾. 而韓據女為匹磾兒妾, 聞其謀而告之匹磾, 於是執王據、辟閭嵩及其徒黨悉誅之. 會王敦密使匹磾殺琨, 匹磾又懼眾反己, 遂稱有詔收琨. 初, 琨聞敦使至, 謂其子曰：「處仲使來而不我告, 是殺我也. 死生有命, 但恨讎恥不雪, 無以下見二親耳.」因歔欷不能自勝. 匹磾遂縊之, 時年四十八. 子姪四人俱被害. [一二]朝廷以匹磾尚強, 當為國討石勒, 不舉琨哀.

三年, 琨故從事中郎盧諶、崔悅等上表理琨曰：

臣聞經國之體, 在於崇明典刑；立政之務, 在於固慎關塞. 況方岳之臣, 殺生之柄, 而可不正其枉直, 以杜其姦邪哉！

竊見故司空、廣武侯琨, 在惠帝擾攘之際, 值群后鼎沸之難, 戮力皇家, 義誠彌厲, 躬統華夷, 親受矢石, 石超授首, 呂朗面縛, 社稷克寧, 鑾輿反駕, 奉迎之勳, 琨實為隆, 此琨效忠之一驗也. 其後并州刺史、東嬴公騰以晉川荒匱, 移鎮臨漳, 太原、西河盡徙三魏. 琨受任并州, 屬承其弊, 到官之日, 遺戶無幾, 當易危之勢, 處難濟之土, 鳩集傷痍, 撫和戎狄, 數年之間, 公私漸振. 會京都失守, 群逆縱逸, 邊萌頓仆, 苟懷宴安, 咸以為并州之地四塞為固, 且可閉關守險, 畜資養徒, 抗辭厲聲, 忠亮奮發, 以為天子沈辱而不隕身死節, 情非所安, 遂乃跋履山川, 東西征討. 屠各乘虛, 晉陽沮潰, 琨父母罹屠戮之殃, 門族受殲夷之禍. 向使琨從州人之心, 為自守之計, 則聖朝未必加誅, 而族黨可以不喪. 及猗盧敗亂, 晉人歸奔琨於平城, 納其初附. 將軍箕澹又以為此雖晉人, 久在荒裔, 難以法整, 不可便用. 琨又讓之, 義形於色. 假從澹議, 偷於苟存, 則晏然於并土, 必不亡身於燕薊也. 琨自以備位方嶽, 綱維不舉, 無緣虛荷大任, 坐居三司, 是以陛下登阼, 便引愆告遜, 前後章表, 具陳誠款. 尋令從事中郎臣續澹以章綬節傳奉還本朝, 與匹磾使榮邵期一時俱發. 又匹磾以琨王室大臣, 懼奪己威重, 忌琨之形, 漸彰於外. 琨知其如此, 慮不可久, 欲遣妻息大小盡詣京城, 以其門室一委陛下. 有征舉之會, 則身充一卒；若匹磾縱凶慝, 則妻息可免. 具令臣澹密宣此旨, 求詔敕路次, 令相迎衛. 會王成從平陽逃來, 說南陽王保稱號隴右, 士眾甚盛, 當移關中. 匹磾聞此, 私懷顧望, 留停榮邵, 欲遣前兼鴻臚邊邈奉使詣保, 懼澹獨南, 言其此事, 遂不許引路. 丹誠赤心, 卒不上達. 匹磾兄眷喪亡, 嗣子幼弱, 欲因奔喪奪取其國. 又自以欺國陵家, 懷邪樂禍, 恐父母宗黨不容其罪, 是以卷甲櫜弓, 陰圖作亂, 欲害其從叔驎、從弟末波等, 以取其國. 匹磾親信密告驎、波, 驎、波乃遣人距之, 匹磾僅以身免. 百姓謂匹磾已沒, 皆憑向琨. 若琨于時有害匹磾之情, 則居然可擒, 不復勞於人力. 自此之後, 上下並離, 匹磾遂欲盡勒胡晉, 徙居上谷. 琨深不然之, 勸移厭次, 南憑朝廷. 匹磾不能納, 反禍害父息四人, 從兄二息同時并命. 琨未遇害, 知匹磾必有禍心, 語臣等云：「受國厚恩, 不能克報, 雖才略不及, 亦由遇此厄運. 人誰不死, 死生命也. 唯恨下不能效節於一方, 上不得歸誠於陛下.」辭旨慷慨, 動於左右. 匹磾既害琨, 橫加誣謗, 言琨欲闚神器, 謀圖不軌. 琨免述囂頑凶之思, 又無信布懼誅之情, 踦□亂亡之際, 夾肩異類之間, 而有如此之心哉！雖臧獲之愚, 冢養之智, 猶不為之, 況在國士之列, 忠節先著者乎！

匹磾之害琨, 稱陛下密詔. 琨信有罪, 陛下加誅, 自當肆諸市朝, 與眾棄之, 不令殊俗之豎戮台輔之臣, 亦已明矣. 然則擅詔有罪, 雖小必誅；矯制有功, 雖大不論, 正以興替之根咸在於此, 開塞之由不可不閉故也. 而匹磾無所顧忌, 怙亂專殺, 虛假王命, 虐害鼎臣, 辱諸夏之望, 敗王室之法, 是可忍也, 孰不可忍！若聖朝猶加隱忍, 未明大體, 則不逞之人襲匹磾之跡, 殺生自由, 好惡任意, 陛下將何以誅之哉！折衝厭難, 唯存戰勝之將；除暴討亂, 必須知略之臣. 故古語云「山有猛獸, 藜藿為之不採」, 非虛言矣. 自河以北, 幽并以南, 醜類有所顧憚者, 唯琨而已. 琨受害之後, 群凶欣欣, 莫不得意, 鼓行中州, 曾無纖介, 此又華夷小大所以長歎者也.

伏惟陛下叡聖之隆, 中興之緒, 方將平章典刑, 以經序萬國. 而琨受害非所, 冤痛已甚, 未聞朝廷有以甄論. 昔壺關三老訟衛太子之罪, 谷永、劉向辨陳湯之功, 下足以明功罪之分, 上足以悟聖主之懷. 臣等祖考以來, 世受殊遇, 入侍翠幄, 出簪彤管, 弗克負荷, 播越遐荒, 與琨周旋, 接事終始, 是以仰慕三臣在昔之義, 謹陳本末, 冒以上聞, 仰希聖朝曲賜哀察.

太子中庶子溫嶠又上疏理之, 帝乃下詔曰：「故太尉、廣武侯劉琨忠亮開濟, 乃誠王家, 不幸遭難, 志節不遂, 朕甚悼之. 往以戎事, 未加弔祭. 其下幽州, 便依舊弔祭.」贈侍中、太尉, 諡曰愍.

琨少負志氣, 有縱橫之才, 善交勝己, 而頗浮誇. 與范陽祖逖為友, 聞逖被用, 與親故書曰：「吾枕戈待旦, 志梟逆虜, 常恐祖生先吾著鞭.」其意氣相期如此. 在晉陽, 嘗為胡騎所圍數重, 城中窘迫無計, 琨乃乘月登樓清嘯, 賊聞之, 皆悽然長歎. 中夜奏胡笳, 賊又流涕歔欷, 有懷土之切. 向曉復吹之, 賊並棄圍而走. 子群嗣.

群字公度, 少拜廣武侯世子. 隨父在晉陽, 遭逢寇亂, 數領偏軍征討. 性清慎, 有裁斷, 得士類歡心. 及琨為匹磾所害, 琨從事中郎盧諶等率餘眾奉群依末波. 溫嶠前後表稱：「姨弟劉群, 內弟崔悅、盧諶等, 皆在末波中, 翹首南望. 愚謂此等並有文思, 於人之中少可愍惜. 如蒙錄召, 繼絕興亡, 則陛下更生之恩, 望古無二.」咸康二年, 成帝詔徵群等, 為末波兄弟愛其才, 託以道險不遣.

石季龍滅遼西, 群及諶、悅同沒胡中, 季龍皆優禮之, 以群為中書令. 至冉閔敗後, 群遇害. 時勒及季龍得公卿人士多殺之, 其見擢用, 終至大官者, 唯有河東裴憲, 渤海石璞, [一三]滎陽鄭系, 潁川荀綽, 北地傅暢及群、悅、諶等十餘人而已.

輿字慶孫. 雋朗有才局, 與琨並尚書郭奕之甥, 名著當時. 京都為之語曰：「洛中奕奕, 慶孫、越石.」辟宰府尚書郎. 兄弟素侮孫秀, 及趙王倫輔政, 孫秀執權, 並免其官. 妹適倫世子荂, 荂與秀不協, 復以輿為散騎侍郎. 齊王冏輔政, 以輿為中書侍郎.

東海王越、范陽王虓之舉兵也, 以輿為潁川太守. 及河間王顒檄劉喬討虓於許昌, 矯詔曰：「潁川太守劉輿迫脅范陽王虓, 距逆詔命, 多樹私黨, 擅劫郡縣, 合聚兵眾. 輿兄弟昔因趙王婚親, 擅弄權勢, 凶狡無道, 久應誅夷, 以遇赦令, 得全首領. 小人不忌, 為惡日滋, 輒用苟晞為兗州, 斷截王命. 鎮南大將軍弘, 平南將軍、彭城王釋, [一四]征東大將軍準, 各勒所領, 徑會許昌, 與喬并力. 今遣右將軍張方為大都督, 督建威將軍呂朗、陽平太守刁默, 率步騎十萬, 同會許昌, 以除輿兄弟. 敢有舉兵距違王命, 誅及五族. 能殺輿兄弟送首者, 封三千戶縣侯, 賜絹五千匹.」

虓之敗, 輿與之俱奔河北. 虓既鎮鄴, 以輿為征虜將軍、魏郡太守.

虓薨, 東海王越將召之, 或曰：「輿猶膩也, 近則污人.」及至, 越疑而御之. 輿密視天下兵簿及倉庫、牛馬、器械、水陸之形, 皆默識之. 是時軍國多事, 每會議, 自潘滔以下, 莫知所對. 輿既見越, 應機辯畫, 越傾膝酬接, 即以為左長史. 越既總錄, 以輿為上佐, 賓客滿筵, 文案盈机, 遠近書記日有數千, 終日不倦, 或以夜繼之, 皆人人歡暢, 莫不悅附. 命議如流, 酬對款備, 時人服其能, 比之陳遵. 時稱越府有三才：潘滔大才, 劉輿長才, 裴邈清才. 越誅繆播、王延等, 皆輿謀也. 延愛妾荊氏有音伎, 延尚未殮, 輿便娉之. 未及迎, 又為太傅、從事中郎王雋所爭奪. 御史中丞傅宣劾奏, 越不問輿, 而免雋官. 輿乃說越, 遣琨鎮并州, 為越北面之重. 洛陽未敗, 病指疽卒, 時年四十七. 追贈驃騎將軍. 先有功封定襄侯, 諡曰貞. 子演嗣.

演字始仁. 初辟太尉掾, 除尚書郎, 以父憂去職. 服闋, 襲爵, 太傅、東海王越引為主簿. 遷太子中庶子, 出為陽平太守. 自洛奔琨, 琨以為輔國將軍、魏郡太守. 琨將討石勒, 以演領勇士千人, 行北中郎將、兗州刺史, 鎮廩丘. 演斬王桑, 走趙固, 得眾七千人. 為石勒所攻, 演距戰, 勒退. 元帝拜為都督、後將軍, 假節. 後為石季龍所圍, 求救於邵續、段鴦, 鴦騎救之, 季龍走, 隨鴦屯厭次, 被害.

弟胤為琨引兵, 路逢烏桓賊, 戰沒. 胤弟挹初為太傅、東海王越掾, 與琨俱被害. 挹弟啟, 啟弟述, 與琨子群俱在末波中, 後並入石季龍. 啟為季龍尚書僕射, 後歸國, 穆帝拜為前將軍, 加給事中. 永和九年, 隨中軍將軍殷浩北伐, 為姚襄所敗, 啟戰沒. 述為季龍侍中, 隨啟歸國, 拜驍騎將軍.

祖逖兄納

祖逖字士稚, 范陽遒人也. 世吏二千石, 為北州舊姓. 父武, 晉王掾、上谷太守. 逖少孤, 兄弟六人. 兄該、納等並開爽有才幹. 逖性豁蕩, 不修儀檢, 年十四五猶未知書, 諸兄每憂之. 然輕財好俠, 慷慨有節尚, 每至田舍, 輒稱兄意, 散穀帛以賙貧乏, 鄉黨宗族以是重之. 後乃博覽書記, 該涉古今, 往來京師, 見者謂逖有贊世才具. 僑居陽平. 年二十四, 陽平辟察孝廉, 司隸再辟舉秀才, 皆不行. 與司空劉琨俱為司州主簿, 情好綢繆, 共被同寢. 中夜聞荒雞鳴, 蹴琨覺曰：「此非惡聲也.」因起舞. 逖、琨並有英氣, 每語世事, 或中宵起坐, 相謂曰：「若四海鼎沸, 豪傑並起, 吾與足下當相避于中原耳.」

辟齊王冏大司馬掾、長沙王乂驃騎祭酒, 轉主簿, 累遷太子中舍人、豫章王從事中郎. 從惠帝北伐, 王師敗績於蕩陰, 遂退還洛. 大駕西幸長安, 關東諸侯范陽王虓、高密王略、平昌公模等競召之, 皆不就. 東海王越以逖為典兵參軍、濟陰太守, 母喪不之官.

及京師大亂, 逖率親黨數百家避地淮泗, 以所乘車馬載同行老疾, 躬自徒步, 藥物衣糧與眾共之, 又多權略, 是以少長咸宗之, 推逖為行主. 達泗口, 元帝逆用為徐州刺史, 尋徵軍諮祭酒, 居丹徒之京口.

逖以社稷傾覆, 常懷振復之志. 賓客義徒皆暴桀勇士, 逖遇之如子弟. 時揚土大饑, 此輩多為盜竊, 攻剽富室, 逖撫慰問之曰：「比復南塘一出不?」或為吏所繩, 逖輒擁護救解之. 談者以此少逖, 然自若也. 時帝方拓定江南, 未遑北伐, 逖進說曰：「晉室之亂, 非上無道而下怨叛也. 由藩王爭權, 自相誅滅, 遂使戎狄乘隙, 毒流中原. 今遺黎既被殘酷, 人有奮擊之志. 大王誠能發威命將, 使若逖等為之統主, 則郡國豪傑必因風向赴, 沈溺之士欣於來蘇, 庶幾國恥可雪, 願大王圖之.」帝乃以逖為奮威將軍、豫州刺史, 給千人□, 布三千匹, 不給鎧仗, 使自招募. 仍將本流徙部曲百餘家渡江, 中流擊楫而誓曰：「祖逖不能清中原而復濟者, 有如大江！」辭色壯烈, 眾皆慨歎. 屯于江陰, [一五]起冶鑄兵器, 得二千餘人而後進.

初, 北中郎將劉演距于石勒也, 流人塢主張平、樊雅等在譙, 演署平為豫州刺史, 雅為譙郡太守. 又有董瞻、于武、謝浮等十餘部, 眾各數百, 皆統屬平. 逖誘浮使取平, 浮譎平與會, 遂斬以獻逖. 帝嘉逖勳, 使運糧給之, 而道遠不至, 軍中大饑. 進據太丘. 樊雅遣眾夜襲逖, 遂入壘, 拔戟大呼, 直趣逖幕, 軍士大亂. 逖命左右距之, 督護董昭與賊戰, 走之. 逖率眾追討, 而張平餘眾助雅攻逖. 蓬陂塢主陳川, 自號寧朔將軍、陳留太守. 逖遣使求救於川, 川遣將李頭率眾援之, 逖遂克譙城.

初, 樊雅之據譙也, 逖以力弱, 求助於南中郎將王含, 含遣桓宣領兵助逖. 逖既克譙, 宣等乃去. 石季龍聞而引眾圍譙, 含又遣宣救逖, 季龍聞宣至而退. 宣遂留, 助逖討諸屯塢未附者.

李頭之討樊雅也, 力戰有勳. 逖時獲雅駿馬, 頭甚欲之而不敢言, 逖知其意, 遂與之. 頭感逖恩遇, 每歎曰：「若得此人為主, 吾死無恨.」川聞而怒, 遂殺頭. 頭親黨馮寵率其屬四百人歸于逖, 川益怒, 遣將魏碩掠豫州諸郡, 大獲子女車馬. 逖遣將軍衛策邀擊於谷水, 盡獲所掠者, 皆令歸本, 軍無私焉. 川大懼, 遂以眾附石勒. 逖率眾伐川, 石季龍領兵五萬救川, 逖設奇以擊之, 季龍大敗, 收兵掠豫州, 徙陳川還襄國, 留桃豹等守川故城, 住西臺. 逖遣將韓潛等鎮東臺. 同一大城, 賊從南門出入放牧, 逖軍開東門, 相守四旬. 逖以布囊盛土如米狀, 使千餘人運上臺, 又令數人擔米, 偽為疲極而息于道, 賊果逐之, 皆棄擔而走. 賊既獲米, 謂逖士眾豐飽, 而胡戍饑久, 益懼, 無復膽氣. 石勒將劉夜堂以驢千頭運糧以饋桃豹, 逖遣韓潛、馮鐵等追擊於汴水, 盡獲之. 豹宵遁, 退據東燕城, 逖使潛進屯封丘以逼之. 馮鐵據二臺, 逖鎮雍丘, 數遣軍要截石勒, 勒屯戍漸蹙. 候騎常獲濮陽人, 逖厚待遣歸, 咸感逖恩德, 率鄉里五百家降逖. 勒又遣精騎萬人距逖, 復為逖所破, 勒鎮戍歸附者甚多. 時趙固、上官巳、李矩、[一六]郭默等各以詐力相攻擊, 逖遣使和解之, 示以禍福, 遂受逖節度. 逖愛人下士, 雖疏交賤隸, 皆恩禮遇之, 由是黃河以南盡為晉土. 河上堡固先有任子在胡者, 皆聽兩屬, 時遣游軍偽抄之, 明其未附. 諸塢主感戴, 胡中有異謀, 輒密以聞. 前後克獲, 亦由此也. 其有微功, 賞不踰日. 躬自儉約, 勸督農桑, 克己務施, 不畜資產, 子弟耕耘, 負擔樵薪, 又收葬枯骨, 為之祭醊, 百姓感悅. 嘗置酒大會, 耆老中坐流涕曰：「吾等老矣！更得父母, 死將何恨！」乃歌曰：「幸哉遺黎免俘虜, 三辰既朗遇慈父. 玄酒忘勞甘瓠脯, 何以詠恩歌且舞.」其得人心如此. 故劉琨與親故書, 盛贊逖威德. 詔進逖為鎮西將軍.

石勒不敢窺兵河南, 使成皋縣修逖母墓, 因與逖書, 求通使交市. 逖不報書, 而聽互市, 收利十倍, 於是公私豐贍, 士馬日滋. 方當推鋒越河, 掃清冀朔, 會朝廷將遣戴若思為都督, 逖以若思是吳人, 雖有才望, 無弘致遠識, 且已翦荊棘, 收河南地, 而若思雍容, 一旦來統之, 意甚怏怏. 且聞王敦與劉隗等構隙, 慮有內難, 大功不遂. 感激發病, 乃致妻孥汝南大木山下. 時中原士庶咸謂逖當進據武牢, 而反置家險阨, 或諫之, 不納. 逖雖內懷憂憤, 而圖進取不輟, 營繕武牢城, 城北臨黃河, 西接成皋, 四望甚遠. 逖恐南無堅壘, 必為賊所襲, 乃使從子汝南太守濟率汝陽太守張敞、新蔡內史周閎率眾築壘. 未成, 而逖病甚. 先是, 華譚、庾闡問術人戴洋, 洋曰：「祖豫州九月當死.」初有妖星見於豫州之分, 歷陽陳訓又謂人曰：「今年西北大將當死.」逖亦見星, 曰：「為我矣！方平河北, 而天欲殺我, 此乃不祐國也.」俄卒於雍丘, 時年五十六. 豫州士女若喪考妣, 譙梁百姓為之立祠. 冊贈車騎將軍. 王敦久懷逆亂, 畏逖不敢發, 至是始得肆意焉. 尋以逖弟約代領其眾. 約別有傳. 逖兄納.

納字士言, 最有操行, 能清言, 文義可觀. 性至孝, 少孤貧, 常自炊爨以養母. 平北將軍王敦聞之, [一七]遺其二婢, 辟為從事中郎. 有戲之曰：「奴價倍婢.」納曰：「百里奚何必輕於五羖皮邪！」轉尚書三公郎, 累遷太子中庶子. 歷官多所駁正, 有補於時.

齊王冏建義, 趙王倫收冏弟北海王寔及前黃門郎弘農董祚弟艾, 與冏俱起, 皆將害之, 納上疏救焉, 並見宥.

後為中護軍、太子詹事, 封晉昌公. 以洛下將亂, 乃避地東南. 元帝作相, 引為軍諮祭酒. 納好弈棋, 王隱謂之曰：「禹惜寸陰, 不聞數棋.」對曰：「我亦忘憂耳.」隱曰：「蓋聞古人遭逢, 則以功達其道, 若其不遇, 則以言達其道. 古必有之, 今亦宜然. 當晉未有書, 而天下大亂, 舊事蕩滅, 君少長五都, [一八]遊宦四方, 華裔成敗, 皆當聞見, 何不記述而有裁成?應仲遠作風俗通, 崔子真作政論, 蔡伯喈作勸學篇, 史游作急就章, 猶皆行於世, 便成沒而不朽. 僕雖無才, 非志不立, 故疾沒世而無聞焉, 所以自強不息也. 況國史明乎得失之跡, 俱取散愁, 此可兼濟, 何必圍棋然後忘憂也！」納喟然歎曰：「非不悅子之道, 力不足耳.」乃言之於帝曰：「自古小國猶有史官, 況於大府, 安可不置.」因舉隱, 稱「清純亮直, 學思沈敏, 五經群史多所綜悉, 且好學不倦, 從善如流. 若使修著一代之典, 褒貶與奪, 誠一時之俊也.」帝以問記室參軍鍾雅, 雅曰：「納所舉雖有史才, 而今未能立也.」事遂停. 然史官之立, 自納始也.

初, 弟約與逖同母, 偏相親愛, 納與約異母, 頗有不平, 乃密以啟帝, 稱「約懷陵上之性, 抑而使之可也. 今顯侍左右, 假其權勢, 將為亂階.」人謂納與約異母, 忌其寵貴, 乃露其表以示約, 約憎納如讎, 朝廷因此棄納. 納既閑居, 但清談、披閱文史而已. 及約為逆, 朝野歎納有鑒裁焉. 溫嶠以納州里父黨, 敬而拜之. 嶠既為時用, 盛言納有名理, 除光祿大夫.

納嘗問梅陶曰：「君鄉里立月旦評, 何如?」陶曰：「善褒惡貶, 則佳法也.」納曰：「未益.」時王隱在坐, 因曰：「尚書稱『三載考績, 三考黜陟幽明』, 何得一月便行褒貶！」陶曰：「此官法也. 月旦, 私法也.」隱曰：「易稱『積善之家必有餘慶, 積不善之家必有餘殃』, 稱家者豈不是官?必須積久, 善惡乃著, 公私何異！古人有言, 貞良而亡, 先人之殃；酷烈而存, 先人之勳. 累世乃著, 豈但一月！若必月旦, 則顏回食埃, 不免貪污；盜蹠引少, 則為清廉. 朝種暮穫, 善惡未定矣.」時梅陶及鍾雅數說餘事, 納輒困之, 因曰：「君汝潁之士, 利如錐；我幽冀之士, 鈍如槌. 持我鈍槌, 捶君利錐, 皆當摧矣.」陶、雅並稱「有神錐, 不可得槌」. 納曰：「假有神錐, 必有神槌.」雅無以對. 卒於家.

史臣曰：劉琨弱齡, 本無異操, 飛纓賈謐之館, 借箸馬倫之幕, 當于是日, 實佻巧之徒歟！祖逖散穀周貧, 聞雞暗舞, 思中原之燎火, 幸天步之多艱, 原其素懷, 抑為貪亂者矣. 及金行中毀, 乾維失統, 三后流亡, 遞縈居彘之禍, 六戎橫噬, 交肆長蛇之毒, 於是素絲改色, 跅弛易情, 各運奇才, 並騰英氣, 遇時屯而感激, 因世亂以驅馳, 陳力危邦, 犯疾風而表勁, 勵其貞操, 契寒松而立節, 咸能自致三鉉, 成名一時. 古人有言曰：「世亂識忠良.」蓋斯之謂矣. 天不祚晉, 方啟戎心, 越石區區, 獨禦鯨鯢之銳, 推心異類, 竟終幽圄, 痛哉！士稚協跡中興, 克復九州之半, 而災星告釁, 笠轂徒招, 惜矣！

贊曰：越石才雄, 臨危效忠. 枕戈長息, 投袂徼功. 踦□汾晉, 契闊獯戎. 見欺段氏, 于嗟道窮！祖生烈烈, 夙懷奇節. 扣楫中流, 誓清凶孽. 鄰醜景附, 遺萌載悅. 天妖是徵, 國恥奚雪！

校勘記

[一]中山靖王　「靖」, 各本皆作「靜」, 惟局本作「靖」, 蓋據史記五宗世家改, 今從之.

[二]京師人士　「士」, 各本作「事」, 今從殿本.

[三]戰于黃橋　成都王穎傳謂此戰于溫, 惠紀謂戰于湨水, 此云「黃橋」, 似誤.

[四]永嘉元年　通鑑八六載于光熙元年, 以懷紀永嘉元年四月琨保晉陽及下文琨表「九月末得發」推之, 琨受任當在永嘉元年之前, 通鑑較確.

[五]死亡委危　宋本、毛本、殿本及御覽三二０引、冊府四二九「危」作「厄」. 然「委危」「委厄」, 詞皆晦澀.

[六]襲醇　勞校：懷紀作「龐淳」. 按：通鑑考異引劉琨答太傅府書作「龐惇」.

[七]箕澹　斠注：劉聰、石勒載記、魏書衛操傳、敦煌石室本晉紀均作「姬澹」.

[八]陽邑城　周校：懷紀、劉聰載記「陽邑」皆作「陽曲」. 按：通鑑八八、八九亦皆作「陽曲」. 陽曲在晉陽（今太原市）北四十五里, 今曰陽曲鎮；陽邑即今太谷東之陽邑鎮.

[九]黃墟　冊府三七０引「墟」作「壚」. 黃壚出淮南子覽冥.

[一０]趙冉　斠注：麴允傳、劉聰載記均作「趙染」.

[一一]盧及兄子根皆病死　猗盧為其子六脩所殺, 不得云「病死」. 根即魏書、北史魏本紀之普根. 通鑑八八、八九亦作「普根」.

[一二]子姪四人俱被害　據下盧諶、崔悅表云「禍害父息四人, 從兄二息同時並命」, 敦煌石室本晉紀亦云「害琨父息四人, 兄息、從兄息二人」, 則此傳「四人」當作「六人」.

[一三]石璞　斠注：石崇傳「璞」作「樸」. 按：石勒載記亦作「樸」.

[一四]彭城王釋　見卷六十一校記.

[一五]屯于江陰　逖既北渡, 不得再屯江陰. 建康實錄五、通志一二五及御覽三０七、冊府四一三皆作「淮陰」, 疑是.

[一六]李矩　「矩」, 各本誤作「距」, 今從宋本.

[一七]平北將軍王敦　考異：敦未嘗為平北將軍, 世說德行注以為王乂. 王衍傳, 乂為平北將軍.

[一八]五都　王隱傳「五」作「王」, 疑是.

晉書卷六十三 列傳第三十三

邵續

邵續字嗣祖, 魏郡安陽人也. 父乘, 散騎侍郎. 續朴素有志烈, 博覽經史, 善談理義, 妙解天文. 初為成都王穎參軍, 穎將討長沙王乂, 續諫曰：「續聞兄弟如左右手, 今明公當天下之敵, 而欲去一手乎？續竊惑之.」穎不納. 後為苟晞參軍, 除沁水令.

時天下漸亂, 續去縣還家, 糾合亡命, 得數百人. 王浚假續綏集將軍、樂陵太守, 屯厭次, 以續子乂為督護. 續綏懷流散, 多歸附之. 石勒既破浚, 遣乂還招續, 續以孤危無援, 權附於勒, 勒亦以乂為督護. 既而段匹磾在薊, 遣書要續俱歸元帝, [一]續從之. 其下諫曰：「今棄勒歸匹磾, 任子危矣.」續垂泣曰：「我出身為國, 豈得顧子而為叛臣哉！」遂絕於勒, 勒乃害乂. 續懼勒攻, 先求救於匹磾, 匹磾遣弟文鴦救續. 文鴦未至, 勒已率八千騎圍續. 勒素畏鮮卑, 及聞文鴦至, 乃棄攻具東走. 續與文鴦追勒至安陵, 不及, 虜勒所署官, 并驅三千餘家, 又遣騎入散勒北邊, [二]掠常山, 亦二千家而還.

匹磾既殺劉琨, 夷晉多怨叛, 遂率其徒依續. 勒南和令趙領等率廣川、渤海千餘家背勒歸續. 而帝以續為平原樂安太守、右將軍、冀州刺史, 進平北將軍、假節, 封祝阿子. 續遣兄子武邑內史存與文鴦率匹磾眾就食平原, 為石季龍所破. 續先與曹嶷亟相侵掠, 嶷因存等敗, 乃破續屯田, 又抄其戶口. 續首尾相救, 疲於奔命. 太興初, 續遣存及文鴦屯濟南黃巾固, 因以逼嶷, 嶷懼, 求和. 俄而匹磾率眾攻段末杯, 石勒知續孤危, 遣季龍乘虛圍續. 季龍騎至城下, 掠其居人, 續率眾出救, 季龍伏騎斷其後, 遂為季龍所得, 使續降其城. 續呼其兄子竺等曰：「吾志雪國難, 以報所受, 不幸至此. 汝等努力自勉, 便奉匹磾為主, 勿有二心.」

時帝既聞續沒, 下詔曰：「邵續忠烈在公, 義誠慷慨, 綏集荒餘, 憂國亡身. 功勳未遂, 不幸陷沒, 朕用悼恨于懷. 所統任重, 宜時有代. 其部曲文武, 已共推其息緝為營主. 續之忠誠, 著于公私, 今立其子, 足以安眾, 一以續本位即授緝, 使總率所統, 效節國難, 雪其家仇.」

季龍遣使送續於勒, 勒使使徐光讓之曰：[三]「國家應符撥亂, 八表宅心, 遺晉怖威, 遠竄揚越. 而續蟻封海阿, 跋扈王命, 以夷狄不足為君邪？何無上之甚也！國有常刑, 於分甘乎？」續對曰：「晉末饑亂, 奔控無所, 保合鄉宗, 庶全老幼. 屬大王龍飛之始, 委命納質, 精誠無感, 不蒙慈恕. 言歸遺晉, 仍荷寵授, 誓盡忠節, 實無二心. 且受彼厚榮, 而復二三其趣者, 恐亦不容於明朝矣. 周文生于東夷, 大禹出於西羌, 帝王之興, 蓋惟天命所屬, 德之所招, 當何常邪！伏惟大王聖武自天, 道隆虞夏, 凡在含生, 孰不延首神化, 恥隔皇風, 而況囚乎！使囚去真即偽, 不得早叩天門者, 大王負囚, 囚不負大王也. 釁鼓之刑, 囚之恒分, 但恨天實為之, 謂之何哉！」勒曰：「其言慨至, 孤愧之多矣. 夫忠于其君者, 乃吾所求也.」命張賓延之于館, 厚撫之, 尋以為從事中郎. 令自後諸克敵擒俊, 皆送之, 不得輒害, 冀獲如續之流.

初, 季龍之攻續也, 朝廷有王敦之逼, 不遑救恤. 續既為勒所執, 身灌園鬻菜, 以供衣食. 勒屢遣察之, 歎曰：「此真高人矣. 不如是, 安足貴乎！」嘉其清苦, 數賜穀帛. 每臨朝嗟歎, 以勵群官.

續被獲之後, 存及竺、緝等與匹磾嬰城距寇, 而帝又假存揚武將軍、武邑太守. 勒屢遣季龍攻之, 戰守疲苦, 不能自立. 久之, 匹磾及其弟文鴦與竺、緝等悉見獲, 惟存得潰圍南奔, 在道為賊所殺. 續竟亦遇害.

李矩

李矩字世迴, 平陽人也. 童齔時, 與群兒聚戲, 便為其率, 計畫指授, 有成人之量. 及長, 為吏, 送故縣令於長安, 征西將軍梁王肜以為牙門. 伐氐齊萬年有殊功, 封東明亭侯. 還為本郡督護. 太守宋冑欲以所親吳畿代之, 矩謝病去. 畿恐矩復還, 陰使人刺矩, 會有人救之, 故得免. 屬劉元海攻平陽, 百姓奔走, 矩素為鄉人所愛, 乃推為塢主, 東屯滎陽, 後移新鄭.

矩勇毅多權略, 志在立功, 東海王越以為汝陰太守. 永嘉初, 使矩與汝南太守袁孚率眾修洛陽千金堨, 以利運漕. 及洛陽不守, 太尉荀藩奔陽城, 衛將軍華薈奔成皋. 時大饑, 賊帥侯都等每略人而食之, 藩、薈部曲多為所啖. 矩討都等滅之, 乃營護藩、薈, 各為立屋宇, 輸穀以給之. 及藩承制, 建行臺, 假矩滎陽太守. 矩招懷離散, 遠近多附之.

石勒親率大眾襲矩, 矩遣老弱入山, 令所在散牛馬, 因設伏以待之. 賊爭取牛馬, 伏發, 齊呼, 聲動山谷, 遂大破之, 斬獲甚眾, 勒乃退. 藩表元帝, 加矩冠軍將軍, 軺車幢蓋, 進封陽武縣侯, 領河東、平陽太守. 時饑饉相仍, 又多疫癘, 矩垂心撫恤, 百姓賴焉. 會長安群盜東下, 所在多虜掠, 矩遣部將擊破之, 盡得賊所略婦女千餘人. 諸將以非矩所部, 欲遂留之. 矩曰：「俱是國家臣妾, 焉有彼此！」乃一時遣之.

時劉琨所假河內太守郭默為劉元海所逼, [四]乞歸於矩, 矩將使其甥郭誦迎致之, 而不敢進. 會劉琨遣參軍張肇, 率鮮卑范勝等五百餘騎往長安, 屬默被圍, 道路不通, 將還依邵續. 行至矩營, 矩謂肇曰：「默是劉公所授, 公家之事, 知無不為.」屠各舊畏鮮卑, 遂邀肇為聲援, 肇許之. 賊望見鮮卑, 不戰而走. 誦潛遣輕舟濟河, 使勇士夜襲懷城, 掩賊留營, 又大破之. 默遂率其屬歸于矩. 後劉聰遣從弟暢步騎三萬討矩, 屯于韓王故壘, 相去七里, 遣使招矩. 時暢卒至, 矩未暇為備, 遣使奉牛酒詐降于暢, 潛匿精勇, 見其老弱. 暢不以為虞, 大饗渠帥, 人皆醉飽. 矩謀夜襲之, 兵士以賊眾, 皆有懼色. 矩令郭誦禱鄭子產祠曰：「君昔相鄭, 惡鳥不鳴. 凶胡臭羯, 何得過庭！」使巫揚言：「東里有教, 當遣神兵相助.」將士聞之, 皆踴躍爭進. 乃使誦及督護楊璋等選勇敢千人, 夜掩暢營, 獲鎧馬甚多, 斬首數千級, 暢僅以身免.

先是, 郭默聞矩被攻, 遣弟芝率眾援之. 既而聞破暢, 芝復馳來赴矩. 矩乃與芝馬五百匹, 分軍為三道, 夜追賊, 復大獲而旋.

先是, 聰使其將趙固鎮洛陽, 長史周振與固不協, 密陳固罪. 矩之破暢也, 帳中得聰書, 敕暢平矩訖, 過洛陽, 收固斬之, 便以振代固. 矩送以示固, 固即斬振父子, 遂率騎一千來降, 矩還令守洛. 後數月, 聰遣其太子粲率劉雅生等步騎十萬屯孟津北岸, [五]分遣雅生攻趙固於洛. 固奔陽城山, 遣弟告急, 矩遣郭誦屯洛口以救之. 誦使將張皮簡精卒千人夜渡河. 粲候者告有兵至, 粲恃其眾, 不以為虞. 既而誦等奄至, 十道俱攻, 粲眾驚擾, 一時奔潰, 殺傷太半, 因據其營, 獲其器械軍資不可勝數. 及旦, 粲見皮等人少, 更與雅生悉餘眾攻之, 苦戰二十餘日不能下. 矩進救之, 使壯士三千泛舟迎皮. 賊臨河列陣, 作長鉤以鉤船, 連戰數日不得渡. 矩夜遣部將格增潛濟入皮壘, 與皮選精騎千餘, 而殺所獲牛馬, 焚燒器械, 夜突圍而出, 奔武牢. 聰追之, 不及而退. 聰因憤恚, 發病而死. 帝嘉其功, 除矩都督河南三郡軍事、安西將軍、滎陽太守, 封脩武縣侯.

及劉粲嗣位, 昏虐日甚, 其將靳準乃起兵殺粲, 并其宗族, 發聰冢, 斬其尸, 遣使歸矩, 稱「劉元海屠各小醜, 因大晉事故之際, 作亂幽并, 矯稱天命, 至令二帝幽沒虜庭. 輒率眾扶侍梓宮, 因請上聞」. 矩馳表于帝, 帝遣太常韓胤等奉迎梓宮, 未至而準已為石勒、劉曜所沒. 矩以眾少不足立功, 每慷慨憤歎. 及帝踐阼, 以為都督司州諸軍事、司州刺史, 改封平陽縣侯, 將軍如故. 時弘農太守尹安、振威將軍宋始等四軍並屯洛陽, 各相疑阻, 莫有固志. 矩、默各遣千騎至洛以鎮之. 安等乃同謀告石勒, 勒遣石生率騎五千至洛陽, 矩、默軍皆退還. 俄而四將復背勒, 遣使乞迎, 默又遣步卒五百人入洛. 石生以四將相謀, 不能自安, 乃虜宋始一軍, 渡河而南. 百姓相率歸矩, 於是洛中遂空. [六]矩乃表郭誦為揚武將軍、陽翟令, 阻水築壘, 且耕且守, 為滅賊之計. 屬趙固死, 石生遣騎襲誦, 誦多計略, 賊至, 輒設伏破之, 虜掠無所得. 生怒, 又自率四千餘騎暴掠諸縣, 因攻誦壘, 接戰須臾, 退軍堮阪. 誦率勁勇五百追及生於磐脂故亭, 又大破之. 矩以誦功多, 表加赤幢曲蓋, 封吉陽亭侯.

郭默欲侵祖約, 矩禁之不可, 遂為約所破. 石勒遣其養子□襲默, 默懼後患未已, 將降於劉曜, 遣參軍鄭雄詣矩謀之, 矩距而不許. 後勒遣其將石良率精兵五千襲矩, 矩逆擊不利. 郭誦弟元復為賊所執, 賊遣元以書說矩曰：「去年東平曹嶷, 西賓猗盧, 矩如牛角, 何不歸命？」矩以示誦, 誦曰：「昔王陵母在賊, 猶不改意, 弟當何論！」勒復遺誦麈尾馬鞭, 以示殷勤, 誦不答. 勒將石生屯洛陽, 大掠河南, 矩、默大饑, 默因復說矩降曜. 矩既為石良所破, 遂從默計, 遣使於曜. 曜遣從弟岳軍于河陰, 欲與矩謀攻石生. 勒遣將圍岳, 岳閉門不敢出. 默後為石□所敗, [七]自密南奔建康. 矩聞之大怒, 遣其將郭誦等齎書與默, 又敕誦曰：「汝識脣亡之談不？迎接郭默, 皆由於卿, 臨難逃走, 其必留之.」誦追及襄城, 默自知負矩, 棄妻子而遁. 誦擁其餘眾而歸, 矩待其妻子如初. 劉岳以外援不至, 降于石季龍. [八]

矩所統將士有陰欲歸勒者, 矩知之而不能討, 乃率眾南走, 將歸朝廷, 眾皆道亡, 惟郭誦及參軍郭方, 功曹張景, 主簿苟遠, 將軍騫韜、江霸、梁志、司馬尚、季弘、李瑰、段秀等百餘人棄家送矩. 至於魯陽縣, 矩墜馬卒, 葬襄陽之峴山.

段匹磾

段匹磾, 東部鮮卑人也. 種類勁健, 世為大人. 父務勿塵, 遣軍助東海王越征討有功, 王浚表為親晉王, 封遼西公, 嫁女與務勿塵, 以結鄰援. 懷帝即位, 以務勿塵為大單于, 匹磾為左賢王, 率眾助國征討, 假撫軍大將軍. 務勿塵死, 弟涉復辰以務勿塵子疾陸眷襲號.

劉曜逼洛陽, 王浚遣督護王昌等率疾陸眷及弟文鴦、從弟末杯攻石勒於襄國. 勒敗還壘, 末杯追入壘門, 為勒所獲. 勒質末杯, 遣使求和於疾陸眷. 疾陸眷將許之, 文鴦諫曰：「受命討勒, 寧以末杯一人, 故縱成擒之寇？既失浚意, 且有後憂, 必不可許.」疾陸眷不聽, 以鎧馬二百五十匹、金銀各一簏贖末杯. 勒歸之, 又厚以金寶綵絹報疾陸眷. 疾陸眷令文鴦與石季龍同盟, 約為兄弟, 遂引騎還. 昌等不能獨守, 亦還.

建武初, 匹磾推劉琨為大都督, 結盟討勒, 并檄涉復辰、疾陸眷、末杯等三面俱集襄國, 琨、匹磾進屯固安, 以候眾軍. 勒懼, 遣間使厚賂末杯. 然末杯既思報其舊恩, 且因匹磾在外, 欲襲奪其國, 乃間匹磾於涉復辰、疾陸眷曰：「以父兄而從子弟邪？雖一旦有功, 匹磾獨收之矣.」涉復辰等以為然, 引軍而還. 匹磾亦止. 會疾陸眷病死, 匹磾自薊奔喪, 至於右北平. 末杯宣言匹磾將篡, 出軍擊敗之. 末杯遂害涉復辰及其子弟黨與二百餘人, 自立為單于.

及王浚敗, 匹磾領幽州刺史, 劉琨自并州依之, 復與匹磾結盟, 俱討石勒. 匹磾復為末杯所敗, 士眾離散, 懼琨圖己, 遂害之, 於是晉人離散矣. 匹磾不能自固, 北依邵續, 末杯又攻敗之. 匹磾被瘡, 謂續曰：「吾夷狄慕義, 以至破家, 君若不忘舊要, 與吾進討, 君之惠也.」續曰：「賴公威德, 續得效節. 今公有難, 豈敢不俱！」遂并力追末杯, 斬獲略盡. 又令文鴦北討末杯弟於薊城, 及還, 去城八十里, 聞續已沒, 眾懼而散, 復為石季龍所遮, 文鴦以其親兵數百人力戰破之, 始得入城. 季龍復抄城下, 文鴦登城臨見, 欲出擊之, 匹磾不許. 文鴦曰：「我以勇聞, 故百姓杖我. 見人被略而不救, 非丈夫也. 令眾失望, 誰復為我致死乎！」遂將壯士數十騎出戰, 殺胡甚多. 遇馬乏, 伏不能起. 季龍呼曰：「大兄與我俱是戎狄, 久望共同. 天不違願, 今日相見, 何故復戰？請釋杖.」文鴦罵曰：「汝為寇虐, 久應合死. 吾兄不用吾計, 故令汝得至此. 吾寧死, 不為汝擒.」遂下馬苦戰, 槊折, 執刀力戰不已. 季龍軍四面解馬羅披自鄣, 前捉文鴦. 文鴦戰自辰至申, 力極而後被執. 城內大懼.

匹磾欲單騎歸朝, 續弟樂安內史洎勒兵不許. 洎復欲執臺使王英送於季龍, 匹磾正色責之曰：「卿不能遵兄之志, 逼吾不得歸朝, 亦以甚矣, 復欲執天子使者, 我雖胡夷, 所未聞也.」因謂英曰：「匹磾世受重恩, 不忘忠孝. 今日事逼, 欲歸罪朝廷, 而見逼迫, 忠款不遂. 若得假息, 未死之日, 心不忘本.」遂渡黃河南. 匹磾著朝服, 持節, 賓從出見季龍曰：「我受國恩, 志在滅汝. 不幸吾國自亂, 以至於此. 既不能死, 又不能為汝敬也.」勒及季龍素與匹磾結為兄弟, 季龍起而拜之. 匹磾到襄國, 又不為勒禮, 常著朝服, 持晉節. 經年, 國中謀推匹磾為主, 事露, 被害. 文鴦亦遇鴆而死, 惟末波存焉. 及死, 弟牙立. 牙死, 其後從祖就陸眷之孫遼立.

自務勿塵已後, 值晉喪亂, 自稱位號, 據有遼西之地, 而臣御晉人. 其地西盡幽州, 東界遼水. 然所統胡晉可三萬餘家, 控弦可四五萬騎, 而與石季龍遞相侵掠, 連兵不息, 竟為季龍所破, 徙其遺黎數萬家於司雍之地. 其子蘭復聚兵, 與季龍為患久之. 及石氏之亡, 末波之子勤鳩集胡羯得萬餘人, 保枉人山, 自稱趙王, 附于慕容雋. 俄為冉閔所敗, 徙于繹幕, 僭即尊號. 雋遣慕容恪擊之, 勤懼而降.

魏浚族子該

魏浚, 東郡東阿人也, 寓居關中. 初為雍州小吏, 河間王顒敗亂之際, [九]以為武威將軍. 後為度支校尉, 有幹用. 永嘉末, 與流人數百家東保河陰之硤石. 時京邑荒儉, 浚劫掠得穀麥, 獻之懷帝, 帝以為揚威將軍、平陽太守, 度支如故. 以亂不之官.

及洛陽陷, 屯于洛北石梁塢, 撫養遺眾, 漸修軍器. 其附賊者, 皆先解喻, 說大晉運數靈長, 行已建立, 歸之者甚眾. 其有恃遠不從命者, 遣將討之, 服從而已, 不加侵暴. 於是遠近感悅, 襁負至者漸眾. [一０]

劉琨承制, 假浚河南尹. 時太尉荀藩建行臺在密縣, 浚詣藩諮謀軍事, 藩甚悅, 要李矩同會. 矩將夜赴之, 矩官屬以浚不可信, 不宜夜往. 矩曰：「忠臣同心, 將何疑乎！」及會, 客主盡歡, 浚因與矩相結而去.

劉曜忌浚得眾, 率眾軍圍之. 劉演、郭默遣軍來救, 曜分兵逆于河北, 乃伏兵深隱處, 以邀演、默軍, 大破之, 盡虜演等騎. 浚夜遁走, 為曜所得, 遂死之. 追贈平西將軍. 族子該領其眾.

該一名亥, 本僑居京兆陰磐. [一一]河間王顒之伐趙王倫, 以該為將兵都尉. 及劉曜攻洛陽, 隨浚赴難, 先領兵守金墉城, 故得無他. 曜引去, 餘眾依之.

時杜預子尹為弘農太守, 屯宜陽界一泉塢, 數為諸賊所抄掠. 尹要該共距之, 該遣其將馬瞻將三百人赴尹. 瞻知其無備, 夜襲尹殺之, 迎該據塢. 塢人震懼, 並服從之. 乃與李矩、郭默相結以距賊. 荀藩即以該為武威將軍, 統城西雍涼人, 使討劉曜. 元帝承制, 加冠軍將軍、河東太守, 督護河東、河南、平陽三郡.

曜嘗攻李矩, 該破之. 及矩將迎郭默, 該遣軍助之, 又與河南尹任愔相連結. 後漸饑弊, 曜寇日至, 欲率眾南徙, 眾不從, 該遂單騎走至南陽. 帝又以為前鋒都督、平北將軍、雍州刺史. 馬瞻率該餘眾降曜. 曜徵發既苦, 瞻又驕虐, 部曲遣使呼該, 該密往赴之, 其眾殺瞻而納該. 該遷於新野, 率眾助周訪討平杜曾, 詔以該為順陽太守.

王敦之反也, 梁州刺史甘卓不從, 欲觀該去就, 試以敦旨動之. 該曰：「我本去賊, 惟忠於國. 今王公舉兵向天子, 非吾所宜與也.」遂距而不應. 及蘇峻反, 率眾救臺, 軍次石頭, 受陶侃節度. 峻未平, 該病篤還屯, 卒於道, 葬于武陵. 從子雄統其眾.

郭默

郭默, 河內懷人. 少微賤, 以壯勇事太守裴整, 為督將. 永嘉之亂, 默率遺眾自為塢主, 以漁舟抄東歸行旅, 積年遂致巨富, 流人依附者漸眾. 撫循將士, 甚得其歡心.

默婦兄同郡陸嘉取官米數石餉妹, 默以為違制, 將殺嘉, 嘉懼, 奔石勒. 默乃自射殺婦, 以明無私. 遣使謁劉琨, 琨加默河內太守. 劉元海遣從子曜討默, 曜列三屯圍之, 欲使餓死. 默送妻子為質, 并請糴焉. 糴畢, 設守. 曜怒, 沈默妻子于河而攻之. 默遣弟芝求救于劉琨, 琨知默狡猾, 留之而緩其救. 默更遣人告急. 會芝出城浴馬, 使強與俱歸. 默乃遣芝質於石勒, 勒以默多詐, 封默書與劉曜. 默使人伺得勒書, 便突圍投李矩. 後與矩并力距劉、石, 事見矩傳.

太興初, 除潁川太守. 默與石□戰敗, 矩轉蹙弱, 默深憂懼, 解印授其參軍殷嶠, 謂之曰：「李使君遇吾甚厚, 今遂棄去, 無顏謝之, 三日可白吾去也.」乃奔陽翟. 矩聞之, 大怒, 遣其將郭誦追默, 至襄城, 及之. 默棄家人, 單馬馳去. 默至京都, 明帝授征虜將軍. 劉遐卒, 以默為北中郎將、監淮北軍事、假節. 遐故部曲李龍等謀反, 詔默與右衛將軍趙胤討平之.

朝廷將徵蘇峻, 懼其為亂, 召默拜後將軍, 領屯騎校尉. 初戰有功, 及六軍敗績, 南奔. 郗鑒議於曲阿北大業里作壘, 以分賊勢, 使默守之. 峻遣韓晃等攻默甚急, 壘中頗乏水, 默懼, 分人馬出外, 乃潛從南門盪出, 留人堅守. 會峻死, 圍解, 徵為右軍將軍.

默樂為邊將, 不願宿衛, 及赴召, 謂平南將軍劉胤曰：「我能禦胡而不見用. 右軍主禁兵, 若疆埸有虞, 被使出征, 方始配給, 將卒無素, 恩信不著, 以此臨敵, 少有不敗矣. 時當為官擇才, 若人臣自擇官, 安得不亂乎！」胤曰：「所論事雖然, 非小人所及也.」當發, 求資於胤. 時胤被詔免官, 不即歸罪, 方自申理, 而驕侈更甚, 遠近怪之.

初, 默之被徵距蘇峻也, 下次尋陽, 見胤, 胤參佐張滿等輕默, 裸露視之, 默常切齒. 至是, 胤臘日餉默酒一器, 肫一頭, 默對信投之水中, 忿憤益甚. 又僑人蓋肫先略取祖煥所殺孔煒女為妻, 煒家求之, 張滿等使還其家, 肫不與, 因與胤、滿有隙. 至是, 肫謂默曰：「劉江州不受免, 密有異圖, 與長史司馬張滿、荀楷等日夜計謀, 反逆已形, 惟忌郭侯一人, 云當先除郭侯而後起事. 禍將至矣, 宜深備之.」默既懷恨, 便率其徒候旦門開襲胤. 胤將吏欲距默, 默呴之曰：「我被詔有所討, 動者誅及三族.」遂入至內寢. 胤尚與妾臥, 默牽下斬之. 出取胤僚佐張滿、荀楷等, 誣以大逆. 傳胤首于京師, 詐作詔書, 宣視內外. 掠胤女及諸妾, 并金寶還船. 初云下都, 俄而還, 停胤故府, 招桓宣、王愆期. 愆期懼逼, 勸默為平南、江州, 默從之. 愆期因逃廬山, 桓宣固守不應.

司徒王導懼不可制, 乃大赦天下, 梟胤首于大航, 以默為西中郎將、豫州刺史. [一二]武昌太守鄧嶽馳白太尉陶侃, [一三]侃聞之, 投袂起曰：「此必詐也.」即日率眾討默, 上疏陳默罪惡. 導聞之, 乃收胤首, 詔庾亮助侃討默. 默欲南據豫章, 而侃已至城下, 築土山以臨之. 諸軍大集, 圍之數重. 侃惜默驍勇, 欲活之, 遣郭誦見默, 默許降, 而默將張丑、宋侯等恐為侃所殺, [一四]故致進退, 不時得出. 攻之轉急, 宋侯遂縛默求降, 即斬于軍門, 同黨死者四十人, 傳首京師.

史臣曰：邵、李、魏、郭等諸將, 契闊喪亂之辰, 驅馳戎馬之際, 威懷足以容眾, 勇略足以制人, 乃保據危城, 折衝千里, 招集義勇, 抗禦仇讎, 雖艱阻備嘗, 皆乃心王室. 而矩能以少擊眾, 戰勝獲多, 遂使玄明憤恚, 世龍挫衄. 惜其寡弱, 功虧一簣. 方之數子, 其最優乎！默既拔跡危亡, 參陪朝伍, 忿因眥睚, 禍及誅夷, 非夫狂悖, 豈宜至此！段匹磾本自遐方, 而係心朝廷, 始則盡忠國難, 終乃抗節虜廷, 自蘇子卿以來, 一人而已. 越石之見誅段氏, 實以威名；匹磾之取戮世龍, 亦由眾望：禍福之應, 何其速哉！詩云：「無言不酬, 無德不報」, 此之謂也.

贊曰：邵李諸將, 實惟忠壯. 蒙犯艱危, 驅馳亭鄣. 力小任重, 功虧身喪. 匹磾勁烈, 隕身全節. 默實凶殘, 自貽罪戾.

校勘記

[一]遣書要續　周校：「遺」誤「遣」. 按：通志一二五作「遺」.

[二]又遣騎入散勒北邊　通志一二五「入散」作「入抄」.

[三]勒使使徐光讓之　通志一二五不重「使」字.

[四]郭默為劉元海所逼　舉正：此時劉元海已死, 當云劉曜. 按：通鑑八九正作「曜」.

[五]劉雅生　劉聰、劉粲、劉曜載記皆作「劉雅」, 無「生」字.

[六]乃虜宋始一軍渡河而南至洛中遂空　通鑑九一敘此事云：「石生虜宋始一軍, 北渡河. 於是河南之民皆相帥歸矩, 洛陽遂空.」較明確.

[七]石□　石勒載記「□」作「聰」. 下同.

[八]劉岳以外援不至降于石季龍　石勒、石季龍載記及通鑑九三俱謂劉岳為石季龍所擒, 非降. 疑是.

[九]敗亂之際　「際」, 各本作「後」, 今從宋本. 通志一二五亦作「際」.

[一０]襁負至者漸眾　「漸」, 各本作「甚」, 今從宋本. 通志一二五亦作「漸」.

[一一]陰磐　周校：地理志作「陰般」.

[一二]豫州刺史　舉正：「豫」當為「江」, 時庾亮為豫州刺史. 按：陶侃傳及通鑑九四並作「江州」.

[一三]武昌太守鄧嶽　舉正：桓宣傳嶽乃西陽太守, 武昌則劉詡. 按：通鑑九四、建康實錄七同宣傳.

[一四]宋侯　勞校：陶侃傳作「宗侯」.

晉書卷六十四 列傳第三十四

武十三王

武帝二十六男：楊元后生毗陵悼王軌、惠帝、秦獻王柬. 審美人生城陽懷王景、楚隱王瑋、長沙厲王乂. 徐才人生城陽殤王憲. 匱才人生東海沖王祗. 趙才人生始平哀王裕. 趙美人生代哀王演. 李夫人生淮南忠壯王允、吳孝王晏. 嚴保林生新都懷王該. 陳美人生清河康王遐. 諸姬生汝陰哀王謨. 程才人生成都王穎. 王才人生孝懷帝. 楊悼后生渤海殤王恢. 餘八子不顯母氏, 並早夭, 又無封國及追諡, 今並略之. 其瑋、乂、穎自有傳.

毗陵悼王軌字正則, 初拜騎都尉, 年二歲而夭. 太康十年, 追加封諡, 以楚王瑋子義嗣. [一]

秦獻王柬字弘度, 沈敏有識量. 泰始六年, 封汝南王. 咸寧初, 徙封南陽王, 拜左將軍、領右軍將軍、散騎常侍. 武帝嘗幸宣武場, 以三十六軍兵簿令柬料校之, 柬一省便擿脫謬, 帝異之, 於諸子中尤見寵愛. 以左將軍居齊獻王故府, 甚貴寵, 為天下所屬目. 性仁訥, 無機辯之譽. 太康十年, 徙封於秦, 邑八萬戶. 于時諸王封中土者皆五萬戶, 以柬與太子同產, 故特加之. 轉鎮西將軍、西戎校尉、假節, 與楚、淮南王俱之國.

及惠帝即位, 來朝, 拜驃騎將軍、開府儀同三司, 加侍中、錄尚書事, 進位大將軍. 時楊駿伏誅, 柬既痛舅氏覆滅, 甚有憂危之慮, 屢述武帝旨, 請還藩, 而汝南王亮留柬輔政. 及亮與楚王瑋被誅, 時人謂柬有先識.

元康元年薨, 時年三十, 朝野痛惜之. 葬禮如齊獻文王攸故事, [二]廟設軒懸之樂. 無子, 以淮南王允子郁為嗣, 與允俱被害. 永寧二年, 追諡曰悼. 又以吳王晏子鄴嗣. 懷帝崩, 鄴入纂帝位, [三]國絕.

城陽懷王景字景度, 出繼叔父城陽哀王兆後. 泰始五年受封, 六年薨.

東海沖王祗字敬度, 泰始九年五月受封. 殤王薨, 復以祗繼兆, 其年薨, 時年三歲.

始平哀王裕字濬度, 咸寧三年受封, 其年薨, 年七歲. 無子, 以淮南王允子迪為嗣. 太康十年, 改封漢王, 為趙王倫所害.

淮南忠壯王允字欽度, 咸寧三年, 封濮陽王, 拜越騎校尉. 太康十年, 徙封淮南, 仍之國, 都督揚江二州諸軍事、鎮東大將軍、假節. 元康九年入朝.

初, 愍懷之廢, 議者將立允為太弟. 會趙王倫廢賈后, 詔遂以允為驃騎將軍、開府儀同三司、侍中, 都督如故, 領中護軍. 允性沈毅, 宿衛將士皆敬服之.

倫既有篡逆志, 允陰知之, 稱疾不朝, 密養死士, 潛謀誅倫. 倫甚憚之, 轉為太尉, 外示優崇, 實奪其兵也. 允稱疾不拜. 倫遣御史逼允, 收官屬以下, 劾以大逆. 允恚, 視詔, 乃孫秀手書也. 大怒, 便收御史, 將斬之, 御史走而獲免, 斬其令史二人. 厲色謂左右曰：「趙王欲破我家！」遂率國兵及帳下七百人直出, 大呼曰：「趙王反, 我將攻之, 佐淮南王者左袒.」於是歸之者甚眾. 允將赴宮, 尚書左丞王輿閉東掖門, 允不得入, 遂圍相府. 允所將兵, 皆淮南奇才劍客也. 與戰, 頻敗之, 倫兵死者千餘人. 太子左率陳徽勒東宮兵鼓譟於內以應, 允結陳於承華門前, 弓弩齊發, 射倫, 飛矢雨下. 主書司馬畦祕以身蔽倫, [四]箭中其背而死. 倫官屬皆隱樹而立, 每樹輒中數百箭, 自辰至未. 徽兄淮時為中書令, [五]遣麾騶虞幡以解鬥. 倫子虔為侍中, 在門下省, 密要壯士, 約以富貴. 於是遣司馬督護伏胤領騎四百從宮中出, 舉空版, 詐言有詔助淮南王允. 允不之覺, 開陳納之, 下車受詔, 為胤所害, 時年二十九. 初, 倫兵敗, 皆相傳曰：「已擒倫矣.」百姓大悅. 既而聞允死, 莫不歎息. 允三子皆被害, 坐允夷滅者數千人.

及倫誅, 齊王冏上表理允曰：「故淮南王允忠孝篤誠, 憂國忘身, 討亂奮發, 幾於克捷. 遭天凶運, 奄至隕沒, 逆黨遘惡, 并害三子, 冤魂酷毒, 莫不悲酸. 洎興義兵, 淮南國人自相率領, 眾過萬人, 人懷慷愾, 愍國統滅絕, 發言流涕. 臣輒以息超繼允後, 以慰存亡.」有詔改葬, 賜以殊禮, 追贈司徒. 冏敗, 超被幽金墉城. 後更以吳王晏子祥為嗣, 拜散騎常侍. 洛京傾覆, 為劉聰所害.

代哀王演字宏度, 太康十年受封. 少有廢疾, 不之國, 演常止于宮中. 薨, 無子, 以成都王穎子廓為嗣, 改封中都王, 後與穎俱死.

新都王該字玄度, 咸寧三年受封, 太康四年薨, 時年十二. 無子, 國除.

清河康王遐字深度, 美容儀, 有精彩, 武帝愛之. 既受封, 出繼叔父城陽哀王兆. 太康十年, 增封渤海郡, 歷右將軍、散騎常侍、前將軍. 元康初, 進撫軍將軍, 加侍中. 遐長而懦弱, 無所是非. 性好內, 不能接士大夫. 及楚王瑋之舉兵也, 使遐收衛瓘, 而瓘故吏榮晦遂盡殺瓘子孫, 遐不能禁, 為世所尤. 永康元年薨, 時年二十八. 四子：覃、籥、銓、端. [六]覃嗣立.

及沖太孫薨, 齊王冏表曰：「東宮曠然, 冢嗣莫繼. 天下大業, 帝王神器, 必建儲副, 以固洪基. 今者後宮未有孕育, 不可庶幸將來而虛天緒, 非祖宗之遺志, 社稷之長計也. 禮, 兄弟之子猶子, 故漢成無嗣, 繼由定陶；孝和之絕, 安以紹興. 此先王之令典, 往代之成式也. 清河王覃神姿岐嶷, 慧智早成, 康王正妃周氏所生, 先帝眾孫之中, 於今為嫡. 昔薄姬賢明, 文則承位. 覃外祖恢世載名德, 覃宜奉宗廟之重, 統無窮之祚, 以寧四海顒顒之望. 覃兄弟雖並出紹, 可簡令淑還為國胤, 不替其嗣. 輒諮大將軍穎及群公卿士, 咸同大願. 請具禮儀, 擇日迎拜.」遂立覃為皇太子. 既而河間王顒脅遷大駕, 表成都王穎為皇太弟, 廢覃復為清河王. 初, 覃為清河世子, 所佩金鈴欻生隱起如麻粟, 祖母陳太妃以為不祥, 毀而賣之. 占者以金是晉行大興之祥, 覃為皇胤, 是其瑞也. 毀而賣之, 象覃見廢不終之驗也. 永嘉初, 前北軍中候任城呂雍、度支校尉陳顏等謀立覃為太子, 事覺, 幽於金墉城. 未幾, 被害, 時年十四, 葬以庶人禮.

籥初封新蔡王, 覃薨, 還封清河王.

銓初封上庸王, 懷帝即位, 更封豫章王. 二年, 立為皇太子. 洛京傾覆, 沒于劉聰.

端初封廣川王, 銓之為皇太子也, 轉封豫章, 禮秩如皇子, 拜散騎常侍、平南將軍、都督江州諸軍事、假節. 當之國, 會洛陽陷沒, 端東奔苟晞於蒙. 晞立為皇太子, 七十日, 為石勒所沒.

汝陰哀王謨字令度, 太康七年薨, 時年十一. 無後, 國除.

吳敬王晏字平度, [七]太康十年受封, 食丹楊、吳興并吳三郡, 歷射聲校尉、後軍將軍. 與兄淮南王允共攻趙王倫, 允敗, 收晏付廷尉, 欲殺之. 傅祗於朝堂正色而爭, 於是群官並諫, 倫乃貶為賓徒縣王. 後徙封代王. 倫誅, 詔復晏本封, 拜上軍大將軍、開府, 加侍中. 長沙王乂、成都王穎之相攻也, 乂以晏為前鋒都督, 數交戰. 永嘉中, 為太尉、大將軍.

晏為人恭愿, 才不及中人, 於武帝諸子中最劣. 又少有風疾, 視瞻不端, 後轉增劇, 不堪朝覲. 及洛京傾覆, 晏亦遇害, 時年三十一. 愍帝即位, 追贈太保. 五子, 長子不顯名, 與晏同沒. 餘四子：祥、鄴、固、衍. [八]祥嗣淮南王允. 鄴即愍帝. 固初封漢王, 改封濟南. 衍初封新都王, 改封濟陰, 為散騎常侍. 皆沒于賊.

渤海殤王恢字思度, 太康五年薨, 時年二歲, 追加封諡.

元四王

元帝六男：宮人荀氏生明帝及琅邪孝王裒. 石婕妤生東海哀王沖. 王才人生武陵威王晞. 鄭夫人生琅邪悼王煥及簡文帝.

琅邪孝王裒字道成, 母荀氏, 以微賤入宮, 元帝命虞妃養之. 裒初繼叔父長樂亭侯渾, 後徙封宣城郡公, 拜後將軍. 及帝為晉王, 有司奏立太子, 帝以裒有成人之量, 過於明帝, 從容謂王導曰：「立子以德不以年.」導曰：「世子、宣城俱有朗俊之目, 固當以年.」於是太子位遂定. 更封裒琅邪, 嗣恭王後, 改食會稽、宣城邑五萬二千戶, 拜散騎常侍、使持節、都督青徐兗三州諸軍事、車騎將軍, 徵還京師. 建武元年薨, 年十八, 贈車騎大將軍, 加侍中. 及妃山氏薨, 祔葬, 穆帝更贈裒太保. 子哀王安國立, 未踰年薨.

東海哀王沖字道讓. 元帝以東海王越世子毗沒于石勒, 不知存亡, 乃以沖繼毗後, 稱東海世子, 以毗陵郡增本封邑萬戶, 又改食下邳、蘭陵, 以越妃裴氏為太妃, 拜長水校尉. 高選僚佐, 以沛國劉耽為司馬, 潁川庾懌為功曹, 吳郡顧和為主簿. 永昌初, 遷中軍將軍, 加散騎常侍. 及東海太妃薨, 因發毗喪. 沖即王位, 以滎陽益東海國, 轉車騎將軍, 徙驃騎將軍. 咸康七年薨, 年三十一, 贈侍中、驃騎大將軍、儀同三司, 無子.

成帝臨崩, 詔曰：「哀王無嗣, 國統將絕, 朕所哀怛. 其以小晚生弈繼哀王為東海王.」以道遠, 罷滎陽, 更以臨川郡益東海. 及哀帝以琅邪王即尊位, 徙弈為琅邪王, 東海國闕, 無嗣. 弈後入纂大業, 桓溫廢之, 復為東海王, 既而貶為海西公, 東海國又闕嗣. 隆安三年, 安帝詔以會稽忠王次子彥璋為東海王, [九]繼哀王為曾孫, 改食吳興郡. 為桓玄所害, 國除.

武陵威王晞字道叔, 出繼武陵王□後, 太興元年受封. 咸和初, 拜散騎常侍. 後以湘東增武陵國, 除左將軍, 遷鎮軍將軍, 加散騎常侍. 康帝即位, 加侍中、特進. 建元初, 領祕書監. 穆帝即位, 轉鎮軍大將軍, 遷太宰. 太和初, 加羽葆鼓吹, 入朝不趨, 贊拜不名, 劍履上殿. 固讓.

晞無學術而有武幹, 為桓溫所忌. 及簡文帝即位, 溫乃表晞曰：「晞體自皇極, 故寵靈光世, 不能率由王度, 修己慎行, 而聚納輕剽, 苞藏亡命. 又息綜矜忍, [一０]虐加于人. 袁真叛逆, 事相連染. 頃自猜懼, 將成亂階. 請免晞官, 以王歸藩, 免其世子綜官, 解子□散騎常侍.」□以梁王隨晞, 晞既見黜, 送馬八十五匹、三百人杖以歸溫. 溫又逼新蔡王晃使自誣與晞、綜及著作郎殷涓、太宰長史庾倩、[一一]掾曹秀、舍人劉彊等謀逆, 遂收付廷尉, 請誅之. 簡文帝不許, 溫於是奏徙新安郡, 家屬悉從之, 而族誅殷涓等, 廢晃徙衡陽郡.

太元六年, 晞卒于新安, 時年六十六. 孝武帝三日臨于西堂, 詔曰：「感惟摧慟, 便奉迎靈柩, 并改移妃應氏及故世子梁王諸喪, 家屬悉還.」復下詔曰：「故前武陵王體自皇極, 克己思愆. 仰惟先朝仁宥之旨, 豈可情禮靡寄！其追封新寧郡王, 邑千戶.」晞三子：綜、□、遵. 以遵嗣. 追贈綜給事中, □散騎郎. 十二年, 追復晞武陵國, 綜、□各復先官, □還繼梁國.

梁王□字賢明, 出繼梁王翹, 官至永安太僕, 與父晞俱廢. 薨, 子龢嗣. 太元中復國. 薨, 子珍之嗣. 桓玄篡位, 國人孔樸奉珍之奔于壽陽. [一二]桓玄敗, 珍之歸朝廷. 大將軍武陵王令曰：「梁王珍之理悟貞立, 蒙險違難, 撫義懷順, 載奔闕庭. 值壽陽擾亂, 在危克固, 且可通直散騎郎.」累遷游擊將軍、左衛、太常. 劉裕伐姚泓, 請為諮議參軍. 裕將弱王室, 誣其罪害之.

忠敬王遵字茂遠. 初襲封新寧, 時年十二, 受拜流涕, 哀感左右. 右將軍桓伊嘗詣遵, 遵曰：「門何為通桓氏？」左右曰：「伊與桓溫疏宗, 相見無嫌.」遵曰：「我聞人姓木邊, 便欲殺之, 況諸桓乎！」由是少稱聰慧.

及晞追復封武陵王, 以遵嗣, 歷位散騎常侍、祕書監、太常、中領軍. 桓玄用事, 拜金紫光祿大夫. 玄篡, 貶為彭澤侯, 遣之國. 行次石頭, 夜濤水入淮, 船破, 未得發. 會義旗興, 復還國第. 朝廷稱受密詔, 使遵總攝萬機, 加侍中、大將軍, 移入東宮, 內外畢敬. 遷轉百官, 稱制書；又教稱令書. 安帝反正, 更拜太保, 加班劍二十人. 義熙四年薨, 時年三十五, 詔賜東園溫明祕器, 朝服一具, 衣一襲, 錢百萬, 布千匹, 策贈太傅, 葬加殊禮. 子定王季度立, 拜散騎侍郎. 薨, 子球之立. 宋興, 國除.

琅邪悼王煥字耀祖. 母有寵, 元帝特所鍾愛. 初繼帝弟長樂亭侯渾, 後封顯義亭侯. 尚書令刁協奏：「昔魏臨淄侯以邢顒為家丞, 劉楨為庶子. 今侯幼弱, 宜選明德.」帝令曰：「臨淄萬戶封, 又植少有美才, 能同遊田蘇者. 今晚生矇弱, 何論於此！間封此兒, 不以寵稚子也. 亡弟當應繼嗣, 不獲已耳. 家丞、庶子, 足以攝祠祭而已, 豈宜屈賢才以受無用乎！」及煥疾篤, 帝為之徹膳, 乃下詔封為琅邪王, 嗣恭王後. 俄而薨, 年二歲.

帝悼念無已, 將葬, 以煥既封列國, 加以成人之禮, 詔立凶門柏歷, 備吉凶儀服, 營起陵園, 功役甚眾. 琅邪國右常侍會稽孫霄上疏諫曰：

臣聞法度典制, 先王所重, 吉凶之禮, 事貴不過. 是以世豐不使奢放, 凶荒必務約殺. 朝聘嘉會, 足以展庠序之儀；殯葬送終, 務以稱哀榮之情. 上無奢泰之謬, 下無匱竭之困. 故華元厚葬, 君子謂之不臣；嬴博至儉, 仲尼稱其合禮. 明傷財害時, 古人之所譏；節省簡約, 聖賢之所嘉也. 語曰, 上之化下, 如風靡草. 京邑翼翼, 四方所則, 明教化法制, 不可不慎也. 陛下龍飛踐阼, 興微濟弊, 聖懷勞謙, 務從簡儉, 憲章舊制, 猶欲節省, 禮典所無, 而反尚飾, 此臣愚情竊所不安也. 棺槨輿服旒翣之屬, 禮典舊制, 不可廢闕. 凶門柏歷, 禮典所無, 天晴可不用, 遇雨則無益, 此至宜節省者也. 若琅邪一國一時所用, 不為大費, 臣在機近, 義所不言. 今天臺所居, 王公百僚聚在都輦, 凡有喪事, 皆當供給材木百數、竹薄千計, 凶門兩表, 衣以細竹及材, 價直既貴, 又非表凶哀之宜, 如此過飾, 宜從粗簡.

又案禮記, 國君之葬, 棺槨之間容柷, 大夫容壺, 士容甒. 以壺甒為差, 則柷財大於壺明矣, 槨周於棺, 槨不甚大也. 語曰, 葬者藏也, 藏欲其深而固也. 槨大則難為堅固, 無益於送終, 而有損於財力. 凶荒殺禮, 經國常典, 既減殺而猶過舊, 此為國之所厚惜也. 又禮, 將葬, 遷柩于廟祖而行, 及墓即窆, 葬之日即反哭而虞. 如此, 則柩不宿於墓上也. 聖人非不哀親之在土而無情於丘墓, 蓋以墓非安神之所, 故修虞於殯宮. 始則營草宮於山陵, 遷神柩於墓側, 又非典也. 非禮之事, 不可以訓萬國.

臣至愚至賤, 忽求革前之非, 可謂狂瞽不知忌諱. 然今天下至弊, 自古所希, 宗廟社稷, 遠託江表半州之地, 凋殘以甚. 加之荒旱, 百姓困瘁, 非但不足, 死亡是懼. 此乃陛下至仁之所矜愍, 可憂之至重也. 正是匡矯末俗, 改張易調之時, 而猶當竭已罷之人, 營無益之事, 殫已困之財, 修無用之費, 此固臣之所不敢安也. 今琅邪之於天下, 國之最大, 若割損非禮之事, 務遵古典, 上以彰聖朝簡易之至化, 下以表萬世無窮之規則, 此芻蕘之言有補萬一, 塵露之微有增山海.

表寢不報.

永昌元年, 立煥母弟昱為琅邪王, 即簡文帝也. 咸和二年, 徙封會稽, 以康帝為琅邪王. 康帝即位, 哀帝為琅邪王. 哀帝即位, 廢帝為琅邪王. 廢帝即位, 又以簡文帝攝行琅邪王國祀. 簡文登阼, 國遂無嗣. 帝臨崩, 封少子道子為琅邪王. 太元十七年, 道子為會稽王, 更以恭帝為琅邪王. 恭帝即位, 於是琅邪國除.

簡文三子

簡文帝七子：王皇后生會稽思世子道生、皇子俞生. 胡淑儀生臨川獻王郁、皇子朱生. 王淑儀生皇子天流. 李夫人生孝武帝、會稽文孝王道子. 俞生、朱生、天流並早夭, 今並略之.

會稽思世子道生字延長. 帝為會稽王, 立道生為世子, 拜散騎侍郎、給事中. 性疏躁, 不修行業, 多失禮度, 竟以幽廢而卒, 時年二十四, 無後. 及孝武帝即位, 嘗晝日見道生及臨川獻王郁, 郁曰：「大郎饑乏辛苦.」言竟不見. 帝傷感, 因以西陽王羕玄孫珣之為後. 珣之歷吳興太守. 劉裕之伐關中, 以為諮議參軍. 時帝道方謝, 珣之為宗室之美, 與梁王珍之俱被害.

臨川獻王郁字深仁, 幼而敏慧. 道生初以無禮失旨, 郁數勸以敬慎之道. 道生不納, 郁為之流涕, 簡文帝深器異之. 年十七而薨. 久之, 追諡獻世子. 寧康初, 贈左將軍, 加散騎常侍, 追封郡王, 以武陵威王曾孫寶為嗣, [一三]追尊其母胡淑儀為臨川太妃.

寶字弘文, 歷祕書監、太常、左將軍、散騎常侍、護軍將軍. 宋興, 以為金紫光祿大夫, 降為西豐侯, 食邑千戶.

會稽文孝王道子字道子. 出後琅邪孝王, 少以清澹為謝安所稱. 年十歲, 封琅邪王, 食邑一萬七千六百五十一戶, 攝會稽國五萬九千一百四十戶. 太元初, 拜散騎常侍、中軍將軍, 進驃騎將軍. 後公卿奏：「道子親賢莫二, 宜正位司徒.」固讓不拜. 使錄尚書六條事, 尋加開府, 領司徒. 及謝安薨, 詔曰：「新喪哲輔, 華戎未一, 自非明賢懋德, 莫能綏御內外. 司徒、琅邪王道子體道自然, 神識穎遠, 實當旦奭之重, 宜總二南之任, 可領揚州刺史、錄尚書、假節、都督中外諸軍事. 衛府文武, 一以配驃騎府.」讓不受. 數年, 領徐州刺史、太子太傅. 公卿又奏：「宜進位丞相、揚州牧、假黃鉞, 羽葆鼓吹.」並讓不受.

于時孝武帝不親萬機, 但與道子酣歌為務, 姏姆尼僧, 尤為親暱, 並竊弄其權. 凡所幸接, 皆出自小豎. 郡守長吏, 多為道子所樹立. 既為揚州總錄, 勢傾天下, 由是朝野奔湊. 中書令王國寶性卑佞, 特為道子所寵昵. 官以賄遷, 政刑謬亂. 又崇信浮屠之學, 用度奢侈, 下不堪命. 太元以後, 為長夜之宴, 蓬首昏目, 政事多闕. 桓玄嘗候道子, 正遇其醉, 賓客滿坐, 道子張目謂人曰：「桓溫晚塗欲作賊, 云何？」玄伏地流汗不得起. 長史謝重舉板答曰：「故宣武公黜昏登聖, 功超伊霍, 紛紜之議, 宜裁之聽覽.」道子頷曰：「儂知儂知.」因舉酒屬玄, 玄乃得起. 由是玄益不自安, 切齒於道子.

于時朝政既紊, 左衛領營將軍會稽許榮上疏曰：「今臺府局吏、直衛武官及僕隸婢兒取母之姓者, 本臧獲之徒, 無鄉邑品第, 皆得命議, 用為郡守縣令, 並帶職在內, 委事於小吏手中；僧尼乳母, 競進親黨, 又受貨賂, 輒臨官領眾. 無衛霍之才, 而比方古人, 為患一也. 臣聞佛者清遠玄虛之神, 以五誡為教, 絕酒不淫. 而今之奉者, 穢慢阿尼, 酒色是耽, 其違二矣. 夫致人于死, 未必手刃害之. 若政教不均, 暴濫無罪, 必夭天命, 其違三矣. 盜者未必躬竊人財, 江乙母失布, 罪由令尹. 今禁令不明, 劫盜公行, 其違四矣. 在上化下, 必信為本. 昔年下書, 敕使盡規, 而眾議兼集, 無所採用, 其違五矣. 尼僧成群, 依傍法服. 五誡粗法, 尚不能遵, 況精妙乎！而流惑之徒, 競加敬事, 又侵漁百姓, 取財為惠, 亦未合布施之道也.」又陳「太子宜出臨東宮, 克獎德業」. 疏奏, 並不省. 中書郎范甯亦深陳得失, 帝由是漸不平於道子, 然外每優崇之. 國寶即甯之甥, 以諂事道子, 甯奏請黜之. 國寶懼, 使陳郡袁悅之因尼妙音致書與太子母陳淑媛, [一四]說國寶忠謹, 宜見親信. 帝因發怒, 斬悅之. 國寶甚懼, 復譖甯於帝. 帝不獲已, 流涕出甯為豫章太守. 道子由是專恣.

嬖人趙牙出自優倡, 茹千秋本錢塘捕賊吏, 因賂諂進, 道子以牙為魏郡太守, 千秋驃騎諮議參軍. 牙為道子開東第, 築山穿池, 列樹竹木, 功用鉅萬. 道子使宮人為酒肆, 沽賣於水側, 與親昵乘船就之飲宴, 以為笑樂. 帝嘗幸其宅, 謂道子曰：「府內有山, 因得遊矚, 甚善也. 然修飾太過, 非示天下以儉.」道子無以對, 唯唯而已, 左右侍臣莫敢有言. 帝還宮, 道子謂牙曰：「上若知山是板築所作, 爾必死矣.」牙曰：「公在, 牙何敢死！」營造彌甚. 千秋賣官販爵, 聚資貨累億.

又道子既為皇太妃所愛, 親遇同家人之禮, 遂恃寵乘酒, 時失禮敬. 帝益不能平, 然以太妃之故, 加崇禮秩. 博平令吳興聞人奭上疏曰：「驃騎諮議參軍茹千秋協輔宰相, 起自微賤, 竊弄威權, 衒賣天官. 其子壽齡為樂安令, 贓私狼藉, 畏法奔逃, 竟無罪罰, 傲然還縣. 又尼姏屬類, 傾動亂時. 穀賤人饑, 流殣不絕, 由百姓單貧, 役調深刻. 又振武將軍庾恒鳴角京邑, 主簿戴良夫苦諫被囚, 殆至沒命. 而恒以醉酒見怒, 良夫以執忠廢棄. 又權寵之臣, 各開小府, 施置吏佐, 無益於官, 有損於國.」疏奏, 帝益不平, 而逼於太妃, 無所廢黜, 乃出王恭為兗州, 殷仲堪為荊州, 王珣為僕射, 王雅為太子少傅, 以張王室, 而潛制道子也. 道子復委任王緒, 由是朋黨競扇, 友愛道盡. 太妃每和解之, 而道子不能改.

中書郎徐邈以國之至親, 唯道子而已, 宜在敦穆, 從容言於帝曰：「昔漢文明主, 猶悔淮南；世祖聰達, 負愧齊王. 兄弟之際, 實宜深慎.」帝納之, 復委任道子如初.

時有人為雲中詩以指斥朝廷曰：「相王沈醉, 輕出教命. 捕賊千秋, 干豫朝政. 王愷守常, 國寶馳競. 荊州大度, 散誕難名；盛德之流, 法護、王甯；仲堪、仙民, 特有言詠；東山安道, 執操高抗, 何不徵之, 以為朝匠？」荊州, 謂王忱也；法護, 即王珣；甯, 即王恭；仙民, 即徐邈字；安道, 戴逵字也.

及恭帝為琅邪王, 道子受封會稽國, 并宣城為五萬九千戶. 安帝踐阼, 有司奏：「道子宜進位太傅、揚州牧、中書監、假黃鉞, 備殊禮.」固辭不拜, 又解徐州. 詔內外眾事, 動靜諮之. 帝既冠, 道子稽首歸政, 王國寶始總國權, 勢傾朝廷. 王恭乃舉兵討之. 道子懼, 收國寶付廷尉, 并其從弟琅邪內史緒悉斬之, 以謝於恭, 恭即罷兵. 道子乞解中外都督、錄尚書以謝方岳, 詔不許.

道子世子元顯, 時年十六, 為侍中, 心惡恭, 請道子討之. 乃拜元顯為征虜將軍, 其先衛府及徐州文武悉配之. 屬道子妃薨, 帝下詔曰：「會稽王妃尊賢莫二, 朕義同所親. 今葬加殊禮, 一依琅邪穆太妃故事. 元顯夙令光懋, 乃心所寄, 誠孝性蒸蒸, 至痛難奪. 然不以家事辭王事, 陽秋之明義；不以私限違公制, 中代之變禮. 故閔子腰絰, 山王逼屈. 良以至慼由中, 軌容著外, [一五]有禮無時, 賢哲斯順. 須妃葬畢, 可居職如故.」

于時王恭威振內外, 道子甚懼, 復引譙王尚之以為腹心. 尚之說道子曰：「藩伯強盛, 宰相權輕, 宜密樹置, 以自藩衛.」道子深以為然, 乃以其司馬王愉為江州刺史以備恭, 與尚之等日夜謀議, 以伺四方之隙. 王恭知之, 復舉兵以討尚之為名. 荊州刺史殷仲堪、豫州刺史庾楷、廣州刺史桓玄並應之. 道子使人說楷曰：「本情相與, 可謂斷金. 往年帳中之飲, 結帶之言, 寧可忘邪！卿今棄舊交, 結新援, 忘王恭疇昔陵侮之恥乎, 若乃欲委體而臣之. 若恭得志, 以卿為反覆之人, 必不相信, 何富貴可保, 禍敗亦旋及矣！」楷怒曰：「王恭昔赴山陵, 相王憂懼無計, 我知事急, 即勒兵而至. 去年之事, 亦俟命而奮. 我事相王, 無相負者. 既不能距恭, 反殺國寶. 自爾已來, 誰復敢攘袂於君之事乎！庾楷實不能以百口助人屠滅, 當與天下同舉, 誅鉏姦臣, 何憂府不開, 爵不至乎！」時楷已應恭檄, 正徵士馬. 信反, 朝廷憂懼, 於是內外戒嚴. 元顯攘袂慷慨謂道子曰：「去年不討王恭, 致有今役. 今若復從其欲, 則太宰之禍至矣.」道子日飲醇酒, 而委事於元顯. 元顯雖年少, 而聰明多涉, 志氣果銳, 以安危為己任. 尚之為之羽翼. 時相傅會者, 皆謂元顯有明帝神武之風. 於是以為征討都督、假節, 統前將軍王珣、[一六]左將軍謝琰及將軍桓之才、毛泰、高素等伐恭, [一七]滅之.

既而楊佺期、桓玄、殷仲堪等復至石頭, 元顯於竹里馳還京師, 遣丹楊尹王愷、鄱陽太守桓放之、新蔡內史何嗣、潁川太守溫詳、新安太守孫泰等, 發京邑士庶數萬人, 據石頭以距之. 道子將出頓中堂, 忽有驚馬蹂藉軍中, 因而擾亂, 赴江而死者甚眾. 仲堪既知王恭敗死, 狼狽西走, 與桓玄屯于尋陽. 朝廷嚴兵相距, 內外騷然. 詔元顯甲杖百人入殿, 尋加散騎常侍、中書令, 又領中領軍, 持節、都督如故.

會道子有疾, 加以昏醉, 元顯知朝望去之, 謀奪其權, 諷天子解道子揚州、司徒, 而道子不之覺. 元顯自以少年頓居權重, 慮有譏議, 於是以琅邪王領司徒, 元顯自為揚州刺史. 既而道子酒醒, 方知去職, 於是大怒, 而無如之何. 廬江太守會稽張法順以刀筆之才, 為元顯謀主, 交結朋援, 多樹親黨, 自桓謙以下, 諸貴遊皆斂衽請交. 元顯性苛刻, 生殺自己, 法順屢諫, 不納. 又發東土諸郡免奴為客者, 號曰「樂屬」, 移置京師, 以充兵役, 東土囂然, 人不堪命, 天下苦之矣. 既而孫恩乘釁作亂, 加道子黃鉞, 元顯為中軍以討之. 又加元顯錄尚書事. 然道子更為長夜之飲, 政無大小, 一委元顯. 時謂道子為東錄, 元顯為西錄. 西府車騎填湊, 東第門下可設雀羅矣. 元顯無良師友, 正言弗聞, 諂譽日至, 或以為一時英傑, 或謂為風流名士, 由是自謂無敵天下, 故驕侈日增. 帝又以元顯有翼亮之功, 加其所生母劉氏為會稽王夫人, 金章紫綬. 會洛陽覆沒, 道子以山陵幽辱, 上疏送章綬, 請歸藩, 不許. 及太皇太后崩, 詔道子乘輿入殿. 元顯因諷禮官下議, 稱己德隆望重, 既錄百揆, 內外群僚皆應盡敬. 於是公卿皆拜. 于時軍旅荐興, 國用虛竭, 自司徒已下, 日□七升, 而元顯聚斂不已, 富過帝室. 及謝琰為孫恩所害, 元顯求領徐州刺史, 加侍中、後將軍、開府儀同三司、都督十六州諸軍事, 封其子彥璋為東海王. 尋以星變, 元顯解錄, 復加尚書令.

會孫恩至京口, 元顯柵斷石頭, 率兵距戰, 頻不利. 道子無他謀略, 唯日禱蔣侯廟為厭勝之術. 既而孫恩遁于北海, 桓玄復據上流, 致牋於道子曰：「賊造近郊, 以風不得進, 以雨不致火, 食盡故去耳, 非力屈也. 昔國寶卒後, 王恭不乘此威入統朝政, 足見其心非侮於明公也, 而謂之非忠. 今之貴要腹心, 有時流清望者誰乎？豈可云無佳勝, 直是不能信之耳. 用理之人, 然後可以信義相期, 求利之徒, 豈有所惜而更委信邪？爾來一朝一夕, 遂成今日之禍矣. 阿衡之重, 言何容易, 求福則立至, 干忤或致禍. 在朝君子, 豈不有懷, 但懼害及身耳. 玄忝任在遠, 是以披寫事實.」元顯覽而大懼. 張法順謂之曰：「桓玄承籍門資, 素有豪氣, 既并殷、楊, 專有荊楚. 然桓氏世在西藩, 人或為用, 而第下之所控引, 止三吳耳. 孫恩為亂, 東土塗地, 編戶饑饉, 公私不贍, 玄必乘此縱其姦兇, 竊用憂之.」元顯曰：「為之柰何？」法順曰：「玄始據荊州, 人情未輯, 方就綏撫, 未遑他計. 及其如此, 發兵誅之, 使劉牢之為前鋒, 而第下以大軍繼進, 桓玄之首必懸於麾下矣.」元顯以為然, 遣法順至京口, 謀於牢之, 而牢之有疑色. 法順還, 說元顯曰：「觀牢之顏色, 必貳於我, 未若召入殺之. 不爾, 敗人大事.」元顯不從.

道子尋拜侍中、太傅, 置左右長史、司馬、從事中郎四人, 崇異之儀, 備盡盛典. 其驃騎將軍僚佐文武, 即配太傅府. 加元顯侍中、驃騎大將軍、開府、征討大都督、十八州諸軍事、[一八]儀同三司, 加黃鉞, 班劍二十人, 以伐桓玄, 竟以牢之為前鋒. 法順又言於元顯曰：「自舉大事, 未有威斷, 桓謙兄弟每為上流耳目, 斬之, 以孤荊楚之望. 且事之濟不, 繼在前軍, 而牢之反覆, 萬一有變, 則禍敗立至. 可令牢之殺謙兄弟, 以示不貳. 若不受命, 當逆為其所.」元顯曰：「非牢之無以當桓玄. 且始事而誅大將, 人情必動, 二三不可.」于時揚土饑虛, 運漕不繼, 玄斷江路, 商旅遂絕. 於是公私匱乏, 士卒唯給□橡.

大軍將發, 玄從兄驃騎長史石生馳使告玄. 玄進次尋陽, 傳檄京師, 罪狀元顯. 俄而玄至西陽, 帝戎服餞元顯于西池, 始登舟而玄至新亭. 元顯棄船退屯國子學堂. 明日, 列陣于宣陽門外, 元顯佐吏多散走. 或言玄已至大桁, 劉牢之遂降于玄. 元顯迴入宣陽門, 牢之參軍張暢之率眾逐之, 眾潰. 元顯奔入相府, 唯張法順隨之. 問計於道子, 道子對之泣. 玄遣太傅從事中郎毛泰收元顯送于新亭, 縛於舫前而數之. 元顯答曰：「為王誕、張法順所誤.」於是送付廷尉, 并其六子皆害之. 玄又奏：「道子酣縱不孝, 當棄市.」詔徙安成郡, 使御史杜竹林防衛, 竟承玄旨酖殺之, 時年三十九. 帝三日哭於西堂.

及玄敗, 大將軍、武陵王遵承旨下令曰：「故太傅公阿衡二世, 契闊皇家, 親賢之重, 地無與二. 驃騎大將軍內總朝維, 外宣威略, 志蕩世難, 以寧國祚. 天未靜亂, 禍酷備鍾, 悲動區宇, 痛貫人鬼, 感惟永往, 心情崩隕. 今皇祚反正, 幽顯式敘, 宜崇明國體, 以述舊典. 便可追崇太傅為丞相, 加殊禮, 一依安平獻王故事. 追贈驃騎為太尉, 加羽葆鼓吹. 丞相墳塋翳然, 飄薄非所, 須南道清通, 便奉迎神柩. 太尉宜便遷改. 可下太史詳吉日, 定宅兆.」於是遣通直常侍司馬珣之迎道子柩于安成. 時寇賊未平, 喪不時達. 義熙元年, 合葬於王妃陵. 追諡元顯曰忠. 以臨川王寶子脩之為道子嗣, 尊妃王氏為太妃. 義熙中, 有稱元顯子秀熙避難蠻中而至者, 太妃請以為嗣, 於是脩之歸于別第. 劉裕意其詐而案驗之, 果散騎郎滕羨奴勺藥也, 竟坐棄市. 太妃不悟, 哭之甚慟. 脩之復為嗣. 薨, 諡悼王, 無子, 國除.

史臣曰：泰始之受終也, 乃憲章往昔, 稽古前王, 廣誓山河, 大開藩屏, 文昭武穆, 方駕於魯、衛、應、韓；磐石犬牙, 連衡於吳、楚、齊、代. 然而作法於亂, 付託非才, 何曾歎經國之無謀, 郭欽識危亡之有兆. 及宮車晏駕, 墳土未乾, 國難荐臻, 朝章弛廢. 重以八王繼亂, 九服沸騰, 戎羯交馳, 乘輿幽逼, 瑤枝瓊萼, 隨鋒鏑而消亡；朱芾綠車, 與波塵而殄瘁. 遂使茫茫禹跡, 咸窟穴於豺狼；惵惵周餘, 竟沈淪於塗炭. 嗚呼！運極數窮, 一至于此！詳觀載籍, 未或前聞. 道子地則親賢, 任惟元輔, 耽荒麴糱, 信惑讒諛. 遂使尼媼竊朝權, 姦邪制國命, 始則彝倫攸斁, 終則宗社淪亡. 元顯以童丱之年, 受棟梁之寄, 專制朝廷, 陵蔑君親, 奮庸瑣之常材, 抗姦凶之巨寇, 喪師殄國, 不亦宜乎！斯則元顯為安帝之孫強, 道子實晉朝之宰嚭者也. 列代之崇建維城, 用藩王室；有晉之分封子弟, 實樹亂階. 詩云：「懷德惟寧, 宗子維城. 無俾城壞, 無獨斯畏.」城既壞矣, 畏也宜哉！典午之喪亂弘多, 實此之由矣.

贊曰：帝子分封, 嬰此鞠凶. 札瘥繼及, 禍難仍鍾. 秦獻聰悟, 清河內顧. 淮南忠勇, 宣城識度. 道子昏凶, 遂傾國祚.

校勘記

[一]以楚王瑋子義嗣　武紀「義」作「儀」. 義, 與扶風王義同名, 武紀作「儀」, 蓋是.

[二]葬禮如齊獻文王攸故事　周校：「文」衍文.

[三]鄴入纂帝位　「纂」, 各本作「篹」, 今從殿本.

[四]畦祕　斠注：王應麟姓氏急就篇注曰晉眭秘, 是宋本作「眭」, 不作「畦」. 按：通鑑八三、姓□「畦」並作「眭」.

[五]徽兄淮　勞校：「淮」當作「準」, 即廣陵公陳準也.

[六]覃籥銓端　考異：懷紀, 「立豫章王詮為皇太子」, 即銓. 按：元紀、王彌傳均作「詮」.

[七]吳敬王晏　勞校：上文「李夫人生吳孝王晏」, 愍紀亦作「孝王」, 傳云「敬王」, 疑誤.

[八]祥鄴固衍　勞校：惠紀「固」作「國」.

[九]彥璋為東海王　何無忌傳、魏書司馬叡傳「璋」並作「章」.

[一０]息綜　簡文紀「綜」作「總」. 世說黜免注引司馬晞傳作「琮」.

[一一]太宰長史庾倩　「倩」, 各本均作「藉」. 周校：「藉」當作「倩」, 照庾冰傳. 按：世說雅量、賢媛注引中興書、賞譽注引徐廣晉紀、世說人名譜、通鑑一０三並作「倩」, 「藉」誤, 今據改.

[一二]國人孔樸　梁王彤傳「國人」作「國臣」, 「孔樸」作「孔璞」, 世說豪爽注引中興書亦作「孔璞」.

[一三]以武陵威王曾孫寶為嗣　周校：孝武紀作「武陵王孫寶」. 簡文、武陵兄弟, 不當以武陵曾孫嗣簡文子. 按：周校是. 疑「曾」字衍文.

[一四]妙音　王國寶傳作「支妙音」.

[一五]軌容著外　「著」, 各本作「者」, 今從殿本. 冊府八六二亦作「著」.

[一六]前將軍王珣　「珣」, 各本作「恂」, 今從宋本. 安紀、珣傳、王恭傳與宋本同.

[一七]桓之才　張森楷云：桓伊傳有弟不才, 討孫恩有功, 疑即此人. 「之」疑「不」之訛. 按：桓不才亦見朱序傳及通鑑一一一.

[一八]十八州諸軍事　「十」上當有「督」字.

晉書卷六十五 列傳第三十五

王導  子悅　恬　洽　協　劭　薈　洽子珣　□　劭子謐

王導字茂弘, 光祿大夫覽之孫也. 父裁, 鎮軍司馬. 導少有風鑒, 識量清遠. 年十四, 陳留高士張公見而奇之, 謂其從兄敦曰：「此兒容貌志氣, 將相之器也.」初襲祖爵即丘子. 司空劉寔尋引為東閤祭酒, 遷祕書郎、太子舍人、尚書郎, 並不行. 後參東海王越軍事.

時元帝為琅邪王, 與導素相親善. 導知天下已亂, 遂傾心推奉, 潛有興復之志. 帝亦雅相器重, 契同友執. 帝之在洛陽也, 導每勸令之國. 會帝出鎮下邳, 請導為安東司馬, 軍謀密策, 知無不為. 及徙鎮建康, 吳人不附, 居月餘, 士庶莫有至者, 導患之. 會敦來朝, 導謂之曰：「琅邪王仁德雖厚, 而名論猶輕. 兄威風已振, 宜有以匡濟者.」會三月上巳, 帝親觀禊, 乘肩轝, 具威儀, 敦、導及諸名勝皆騎從. 吳人紀瞻、顧榮, 皆江南之望, 竊覘之, 見其如此, 咸驚懼, 乃相率拜於道左. 導因進計曰：「古之王者, 莫不賓禮故老, 存問風俗, 虛己傾心, 以招俊乂. 況天下喪亂, 九州分裂, 大業草創, 急於得人者乎！顧榮、賀循, 此土之望, 未若引之以結人心. 二子既至, 則無不來矣.」帝乃使導躬造循、榮, 二人皆應命而至, 由是吳會風靡, 百姓歸心焉. 自此之後, 漸相崇奉, 君臣之禮始定.

俄而洛京傾覆, 中州士女避亂江左者十六七, 導勸帝收其賢人君子, 與之圖事. 時荊揚晏安, 戶口殷實, 導為政務在清靜, 每勸帝克己勵節, 匡主寧邦. 於是尤見委杖, 情好日隆, 朝野傾心, 號為「仲父」. 帝嘗從容謂導曰：「卿, 吾之蕭何也.」對曰：「昔秦為無道, 百姓厭亂, 巨猾陵暴, 人懷漢德, 革命反正, 易以為功. 自魏氏以來, 迄于太康之際, 公卿世族, 豪侈相高, 政教陵遲, 不遵法度, 群公卿士, 皆饜於安息, 遂使姦人乘釁, 有虧至道. 然否終斯泰, 天道之常. 大王方立命世之勳, 一匡九合, 管仲、樂毅, 於是乎在, 豈區區國臣所可擬議！願深弘神慮, 廣擇良能. 顧榮、賀循、紀贍、周□, 皆南土之秀, 願盡優禮, 則天下安矣.」帝納焉.

永嘉末, 遷丹楊太守, 加輔國將軍. 導上牋曰：「昔魏武, 達政之主也；荀文若, 功臣之最也, 封不過亭侯. 倉舒, 愛子之寵, 贈不過別部司馬. 以此格萬物, 得不局跡乎！今者臨郡, 不問賢愚豪賤, 皆加重號, 輒有鼓蓋, 動見相準. 時有不得者, 或為恥辱. 天官混雜, 朝望穨毀. 導忝荷重任, 不能崇浚山海, 而開導亂源, 饕竊名位, 取紊彝典, 謹送鼓蓋加崇之物, 請從導始. 庶令雅俗區別, 群望無惑.」帝下令曰：「導德重勳高, 孤所深倚, 誠宜表彰殊禮. 而更約己沖心, 進思盡誠, 以身率眾, 宜順其雅志, 式允開塞之機.」拜寧遠將軍, 尋加振威將軍. 愍帝即位, 徵吏部郎, 不拜.

晉國既建, 以導為丞相軍諮祭酒. 桓彝初過江, 見朝廷微弱, 謂周顗曰：「我以中州多故, 來此欲求全活, 而寡弱如此, 將何以濟！」憂懼不樂. 往見導, 極談世事, 還, 謂顗曰：「向見管夷吾, 無復憂矣.」過江人士, 每至暇日, 相要出新亭飲宴. 周顗中坐而歎曰：「風景不殊, 舉目有江河之異.」皆相視流涕. 惟導愀然變色曰：「當共戮力王室, 克復神州, 何至作楚囚相對泣邪！」眾收淚而謝之. 俄拜右將軍、揚州刺史、監江南諸軍事, 遷驃騎將軍, 加散騎常侍、都督中外諸軍、領中書監、錄尚書事、假節, 刺史如故. 導以敦統六州, 固辭中外都督. 後坐事除節.

于時軍旅不息, 學校未修, 導上書曰：

夫風化之本在於正人倫, 人倫之正存乎設庠序. 庠序設, 五教明, 德禮洽通, 彝倫攸敘, 而有恥且格, 父子兄弟夫婦長幼之序順, 而君臣之義固矣. 易所謂「正家而天下定」者也. 故聖王蒙以養正, 少而教之, 使化霑肌骨, 習以成性, 遷善遠罪而不自知, 行成德立, 然後裁之以位. 雖王之世子, 猶與國子齒, 使知道而後貴. 其取才用士, 咸先本之於學. 故周禮, 卿大夫獻賢能之書于王, [一]王拜而受之, 所以尊道而貴士也. 人知士之貴由道存, 則退而修其身以及家, 正其家以及鄉, 學於鄉以登朝, 反本復始, 各求諸己, 敦樸之業著, 浮偽之競息, 教使然也. 故以之事君則忠, 用之蒞下則仁. 孟軻所謂「未有仁而遺其親, 義而後其君者也」.

自頃皇綱失統, 頌聲不興, 于今將二紀矣. 傳曰「三年不為禮, 禮必壞；三年不為樂, 樂必崩」, 而況如此之久乎！先進忘揖讓之容, 後生惟金鼓是聞, 干戈日尋, 俎豆不設, 先王之道彌遠, 華偽之俗遂滋, 非所以端本靖末之謂也. 殿下以命世之資, 屬陽九之運, 禮樂征伐, 翼成中興. 誠宜經綸稽古, 建明學業, 以訓後生, 漸之教義, 使文武之道墜而復興, 俎豆之儀幽而更彰. 方今戎虜扇熾, 國恥未雪, 忠臣義夫所以扼腕拊心. 苟禮儀膠固, 淳風漸著, 則化之所感者深而德之所被者大. 使帝典闕而復補, 皇綱弛而更張, 獸心革面, 饕餮檢情, 揖讓而服四夷, 緩帶而天下從. 得乎其道, 豈難也哉！故有虞舞干戚而化三苗, 魯僖作泮宮而服淮夷. 桓文之霸, 皆先教而後戰. 今若聿遵前典, 興復道教, 擇朝之子弟並入于學, 選明博修禮之士而為之師, 化成俗定, 莫尚於斯.

帝甚納之.

及帝登尊號, 百官陪列, 命導升御床共坐. 導固辭, 至于三四, 曰：「若太陽下同萬物, 蒼生何由仰照！」帝乃止. 進驃騎大將軍、儀同三司. 以討華軼功, 封武岡侯. 進位侍中、司空、假節、錄尚書, 領中書監. 會太山太守徐龕反, 帝訪可以鎮撫河南者, 導舉太子左衛率羊鑒. 既而鑒敗, 抵罪. 導上疏曰：「徐龕叛戾, 久稽天誅, 臣創議征討, 調舉羊鑒. 鑒闇懦覆師, 有司極法. 聖恩降天地之施, 全其首領. 然臣受重任, 總錄機衡, 使三軍挫衄, 臣之責也. 乞自貶黜, 以穆朝倫.」詔不許. 尋代賀循領太子太傅. 時中興草創, 未置史官, 導始啟立, 於是典籍頗具. 時孝懷太子為胡所害, 始奉諱, 有司奏天子三朝舉哀, 群臣一哭而已. 導以為皇太子副貳宸極, 普天有情, 宜同三朝之哀. 從之. 及劉隗用事, 導漸見疏遠, 任真推分, 澹如也. 有識咸稱導善處興廢焉.

王敦之反也, 劉隗勸帝悉誅王氏, 論者為之危心. 導率群從昆弟子姪二十餘人, 每旦詣臺待罪. 帝以導忠節有素, 特還朝服, 召見之. 導稽首謝曰：「逆臣賊子, 何世無之, 豈意今者近出臣族！」帝跣而執之曰：「茂弘, 方託百里之命於卿, 是何言邪！」乃詔曰：「導以大義滅親, 可以吾為安東時節假之.」及敦得志, 加導守尚書令. 初, 西都覆沒, 海內思主, 群臣及四方並勸進於帝. 時王氏強盛, 有專天下之心, 敦憚帝賢明, 欲更議所立, 導固爭乃止. 及此役也, 敦謂導曰：「不從吾言, 幾致覆族.」導猶執正議, 敦無以能奪.

自漢魏已來, 賜諡多由封爵, 雖位通德重, 先無爵者, 例不加諡. 導乃上疏, 稱「武官有爵必諡, 卿校常伯無爵不諡, 甚失制度之本意也」. 從之. 自後公卿無爵而諡, 導所議也.

初, 帝愛琅邪王裒, 將有奪嫡之議, 以問導. 導曰：「夫立子以長, 且紹又賢, 不宜改革.」帝猶疑之. 導日夕陳諫, 故太子卒定.

及明帝即位, 導受遺詔輔政, 解揚州, 遷司徒, 一依陳群輔魏故事. 王敦又舉兵內向. 時敦始寢疾, 導便率子弟發哀, 眾聞, 謂敦死, 咸有奮志. 及帝伐敦, 假導節, 都督諸軍, 領揚州刺史. 敦平, 進封始興郡公, 邑三千戶, 賜絹九千匹, 進位太保, 司徒如故, 劍履上殿, 入朝不趨, 讚拜不名. 固讓. 帝崩, 導復與庾亮等同受遺詔, 共輔幼主, 是為成帝. 加羽葆鼓吹, 班劍二十人. 及石勒侵阜陵, 詔加導大司馬、假黃鉞, 出討之. 軍次江寧, 帝親餞于郊. 俄而賊退, 解大司馬.

庾亮將徵蘇峻, 訪之於導. 導曰：「峻猜險, 必不奉詔. 且山藪藏疾, 宜包容之.」固爭不從. 亮遂召峻. 既而難作, 六軍敗績, 導入宮侍帝. 峻以導德望, 不敢加害, 猶以本官居己之右. 峻又逼乘輿幸石頭, 導爭之不得. 峻日來帝前肆醜言, 導深懼有不測之禍. 時路永、匡術、賈寧並說峻, 令殺導, 盡誅大臣, 更樹腹心. 峻敬導, 不納, 故永等貳於峻. 導使參軍袁耽潛諷誘永等, 謀奉帝出奔義軍. 而峻衛御甚嚴, 事遂不果. 導乃攜二子隨永奔于白石.

及賊平, 宗廟宮室並為灰燼, 溫嶠議遷都豫章, 三吳之豪請都會稽, 二論紛紜, 未有所適. 導曰：「建康, 古之金陵, 舊為帝里, 又孫仲謀、劉玄德俱言王者之宅. 古之帝王不必以豐儉移都, 苟弘衛文大帛之冠, 則無往不可. 若不績其麻, 則樂土為虛矣. 且北寇游魂, 伺我之隙, 一旦示弱, 竄於蠻越, 求之望實, 懼非良計. 今特宜鎮之以靜, 群情自安.」由是嶠等謀並不行.

導善於因事, 雖無日用之益, 而歲計有餘. 時帑藏空竭, 庫中惟有綀數千端, 鬻之不售, 而國用不給. 導患之, 乃與朝賢俱制綀布單衣, 於是士人翕然競服之, 綀遂踴貴. 乃令主者出賣, 端至一金. 其為時所慕如此.

六年冬, 蒸, 詔歸胙於導, 曰：「無下拜.」導辭疾不敢當. 初, 帝幼沖, 見導, 每拜. 又嘗與導書手詔, 則云「惶恐言」, 中書作詔, 則曰「敬問」, 於是以為定制. 自後元正, 導入, 帝猶為之興焉.

時大旱, 導上疏遜位. 詔曰：「夫聖王御世, 動合至道, 運無不周, 故能人倫攸敘, 萬物獲宜. 朕荷祖宗之重, 託於王公之上, 不能仰陶玄風, 俯洽宇宙, 亢陽踰時, 兆庶胥怨, 邦之不臧, 惟予一人. 公體道明哲, 弘猶深遠, 勳格四海, 翼亮三世, 國典之不墜, 實仲山甫補之. 而猥崇謙光, 引咎克讓, 元首之愆, 寄責宰輔, 祇增其闕. 博綜萬機, 不可一日有曠. 公宜遺履謙之近節, 遵經國之遠略. 門下速遣侍中以下敦喻.」導固讓. 詔累逼之, 然後視事.

導簡素寡欲, 倉無儲穀, 衣不重帛. 帝知之, 給布萬匹, 以供私費. 導有羸疾, 不堪朝會, 帝幸其府, 縱酒作樂, 後令輿車入殿, 其見敬如此.

石季龍掠騎至歷陽, 導請出討之. 加大司馬、假黃鉞、中外諸軍事, [二]置左右長史、司馬, 給布萬匹. 俄而賊退, 解大司馬, 復轉中外大都督, 進位太傅, 又拜丞相, 依漢制罷司徒官以并之. 冊曰：「朕夙罹不造, 肆陟帝位, 未堪多難, 禍亂旁興. 公文貫九功, 武經七德, 外緝四海, 內齊八政, 天地以平, 人神以和, 業同伊尹, 道隆姬旦. 仰思唐虞, 登庸雋乂, 申命群官, 允釐庶績. 朕思憑高謨, 弘濟遠猷, 維稽古建爾于上公, 永為晉輔. 往踐厥職, 敬敷道訓, 以亮天工. 不亦休哉！公其戒之！」

是歲, 妻曹氏卒, 贈金章紫綬. 初, 曹氏性妒, 導甚憚之, 乃密營別館, 以處眾妾. 曹氏知, 將往焉. 導恐妾被辱, 遽令命駕, 猶恐遲之, 以所執麈尾柄驅牛而進. 司徒蔡謨聞之, 戲導曰：「朝廷欲加公九錫.」導弗之覺, 但謙退而已. 謨曰：「不聞餘物, 惟有短轅犢車, 長柄麈尾.」導大怒, 謂人曰：「吾往與群賢共游洛中, 何曾聞有蔡克兒也.」

于時庾亮以望重地逼, 出鎮於外. 南蠻校尉陶稱間說亮當舉兵內向, 或勸導密為之防. 導曰：「吾與元規休慼是同, 悠悠之談, 宜絕智者之口. 則如君言, 元規若來, 吾便角巾還第, 復何懼哉！」又與稱書, 以為庾公帝之元舅, 宜善事之. 於是讒間遂息. 時亮雖居外鎮, 而執朝廷之權, 既據上流, 擁強兵, 趣向者多歸之. 導內不能平, 常遇西風塵起, 舉扇自蔽, 徐曰：「元規塵污人.」

自漢魏以來, 群臣不拜山陵. 導以元帝睠同布衣, 匪惟君臣而已, 每一崇進, 皆就拜, 不勝哀戚. 由是詔百官拜陵, 自導始也.

咸康五年薨, [三]時年六十四. 帝舉哀於朝堂三日, 遣大鴻臚持節監護喪事, 賵襚之禮, 一依漢博陸侯及安平獻王故事. 及葬, 給九游轀輬車、黃屋左纛、前後羽葆鼓吹、武賁班劍百人, 中興名臣莫與為比. 冊曰：「蓋高位以酬明德, 厚爵以答懋勳；至乎闔棺標跡, 莫尚號諡, 風流百代, 於是乎在. 惟公邁達沖虛, 玄鑒劭邈；夷淡以約其心, 體仁以流其惠；棲遲務外, 則名雋中夏, 應期濯纓, 則潛算獨運. 昔我中宗、肅祖之基中興也, 下帷委誠而策定江左, 拱己宅心而庶績咸熙. 故能威之所振, 寇虐改心, 化之所鼓, 檮杌易質；調陰陽之和, 通彝倫之紀；遼隴承風, 丹穴景附. 隆高世之功, 復宣武之績, 舊物不失, 公協其猷. 若乃荷負顧命, 保朕沖人, 遭遇艱圮, 夷險委順；拯其淪墜而濟之以道, 扶其顛傾而弘之以仁, 經緯三朝而蘊道彌曠. 方賴高謨, 以穆四海, 昊天不弔, 奄忽薨殂, 朕用震慟于心. 雖有殷之殞保衡, 有周之喪二南, 曷諭茲懷！今遣使持節、謁者僕射任瞻錫諡曰文獻, 祠以太牢. 魂而有靈, 嘉茲榮寵！」

二弟：穎、敞, 少與導俱知名, 時人以穎方溫太真, 以敞比鄧伯道, 並早卒. 導六子：悅、恬、洽、協、劭、薈.

悅字長豫, 弱冠有高名, 事親色養, 導甚愛之. 導嘗共悅弈棋, 爭道, 導笑曰：「相與有瓜葛, □得為爾邪！」導性儉節, 帳下甘果爛敗, 令棄之, 云：「勿使大郎知.」

悅少侍講東宮, 歷吳王友、中書侍郎, 先導卒, 諡貞世子. 先是, 導夢人以百萬錢買悅, 潛為祈禱者備矣. 尋掘地, 得錢百萬, 意甚惡之, 一皆藏閉. 及悅疾篤, 導憂念特至, 不食積日. 忽見一人形狀甚偉, 被甲持刀, 導問：「君是何人？」曰：「僕是蔣侯也. 公兒不佳, 欲為請命, 故來耳. 公勿復憂.」因求食, 遂噉數升. 食畢, 勃然謂導曰：「中書患, 非可救者.」言訖不見, 悅亦殞絕. 悅與導語, 恒以慎密為端. 導還臺, 及行, 悅未嘗不送至車後, 又恒為母曹氏襞斂箱篋中物. 悅亡後, 導還臺, 自悅常所送處哭至臺門, 其母長封作篋, 不忍復開.

悅無子, 以弟恬子琨為嗣, 襲導爵丹楊尹, 卒, 贈太常. 子嘏嗣, 尚鄱陽公主, 歷中領軍、尚書. 卒, 子恢嗣, 義熙末, 為游擊將軍.

恬字敬豫. 少好武, 不為公門所重. 導見悅輒喜, 見恬便有怒色. 州辟別駕, 不行, 襲爵即丘子.

性傲誕, 不拘禮法. 謝萬嘗造恬, 既坐, 少頃, 恬便入內. 萬以為必厚待己, 殊有喜色. 恬久之乃沐頭散髮而出, 據胡床於庭中曬髮, 神氣傲邁, 竟無賓主之禮. 萬悵然而歸. 晚節更好士, 多技藝, 善弈棋, 為中興第一.

遷中書郎. 帝欲以為中書令, 導固讓, 從之. 除後將軍、魏郡太守, 加給事中, 領兵鎮石頭. 導薨, 去官. 俄起為後將軍, 復鎮石頭. 轉吳國、會稽內史, 加散騎常侍. 卒, 贈中軍將軍, 諡曰憲.

洽字敬和, 導諸子中最知名, 與荀羨俱有美稱. 弱冠, 歷散騎、中書郎、中軍長史、司徒左長史、建武將軍、吳郡內史. 徵拜領軍, [四]尋加中書令, 固讓, 表疏十上. 穆帝詔曰：「敬和清裁貴令, 昔為中書郎, 吾時尚小, 數呼見, 意甚親之. 今所以用為令, 既機任須才, 且欲時時相見, 共講文章, 待以友臣之義. 而累表固讓, 甚違本懷. 其催洽令拜.」苦讓, 遂不受. 升平二年卒於官, 年三十六. 二子：珣、□.

珣字元琳. 弱冠與陳郡謝玄為桓溫掾, 俱為溫所敬重, 嘗謂之曰：「謝掾年四十, 必擁旄杖節. 王掾當作黑頭公. 皆未易才也.」珣轉主簿. 時溫經略中夏, 竟無寧歲, 軍中機務並委珣焉. 文武數萬人, 悉識其面. 從討袁真, 封東亭侯, 轉大司馬參軍、琅邪王友、中軍長史、給事黃門侍郎.

珣兄弟皆謝氏婿, 以猜嫌致隙. 太傅安既與珣絕婚, 又離□妻, 由是二族遂成仇釁. 時希安旨, 乃出珣為豫章太守, 不之官. 除散騎常侍, 不拜. 遷祕書監. 安卒後, 遷侍中, 孝武深杖之. 轉輔國將軍、吳國內史, 在郡為士庶所悅. 徵為尚書右僕射, 領吏部, 轉左僕射, 加征虞將軍, 復領太子詹事.

時帝雅好典籍, 珣與殷仲堪、徐邈、王恭、郗恢等並以才學文章見昵於帝. 及王國寶自媚於會稽王道子, 而與珣等不協, 帝慮晏駕後怨隙必生, 故出恭、恢為方伯, 而委珣端右. 珣夢人以大筆如椽與之, 既覺, 語人云：「此當有大手筆事.」俄而帝崩, 哀冊諡議, 皆珣所草.

隆安初, 國寶用事, 謀黜舊臣, 遷珣尚書令. 王恭赴山陵, 欲殺國寶, 珣止之曰：「國寶雖終為禍亂, 要罪逆未彰, 今便先事而發, 必大失朝野之望. 況擁強兵, 竊發於京輦, 誰謂非逆！國寶若遂不改, 惡布天下, 然後順時望除之, 亦無憂不濟也.」恭迺止. 既而謂珣曰：「比來視君, 一似胡廣.」珣曰：「王陵廷爭, 陳平慎默, 但問歲終何如耳.」恭尋起兵, 國寶將殺珣等, 僅而得免, 語在國寶傳. 二年, 恭復舉兵, 假珣節, 進衛將軍、都督琅邪水陸軍事. 事平, 上所假節, 加散騎常侍.

四年, 以疾解職. 歲餘, 卒, 時年五十二. 追贈車騎將軍、開府, 諡曰獻穆. 桓玄與會稽王道子書曰：「珣神情朗悟, 經史明徹, 風流之美, 公私所寄. 雖逼嫌謗, 才用不盡；然君子在朝, 弘益自多. 時事艱難, 忽爾喪失, 歎懼之深, 豈但風流相悼而已！其崎嶇九折, 風霜備經, 雖賴明公神鑒, 亦識會居之故也. 卒以壽終, 殆無所哀. 但情發去來, 置之未易耳.」玄輔政, 改贈司徒.

初, 珣既與謝安有隙, 在東聞安薨, 便出京師, 詣族弟獻之, 曰：「吾欲哭謝公.」獻之驚曰：「所望於法護.」於是直前哭之甚慟. 法護, 珣小字也. 珣五子：弘、虞、柳、[五]孺、曇首, 宋世並有高名.

□字季琰. 少有才藝, 善行書, 名出珣右. 時人為之語曰：「法護非不佳, 僧彌難為兄.」僧彌, □小字也. 時有外國沙門, 名提婆, 妙解法理, 為珣兄弟講毗曇經. □時尚幼, 講未半, 便云已解, 即於別室與沙門法綱等數人自講. 法綱歎曰：「大義皆是, 但小未精耳.」辟州主簿, 舉秀才, 不行. 後歷著作、散騎郎、國子博士、黃門侍郎、侍中, 代王獻之為長兼中書令. 二人素齊名, 世謂獻之為「大令」, □為「小令」. 太元十三年卒, 時年三十八, 追贈太常. 二子：朗、練. 義熙中, 並歷侍中.

協字敬祖, 元帝撫軍參軍, [六]襲爵武岡侯, 早卒, 無子, 以弟劭子謐為嗣.

謐字稚遠. 少有美譽, 與譙國桓胤、太原王綏齊名. 拜祕書郎, 襲父爵, 遷祕書丞, 歷中軍長史、黃門郎、侍中. 及桓玄舉兵, 詔謐銜命詣玄, 玄深敬昵焉. 拜建威將軍、吳國內史, 未至郡, 玄以為中書令、領軍將軍、吏部尚書, 遷中書監, 加散騎常侍, 領司徒. 及玄將篡, 以謐兼太保, 奉璽冊詣玄. 玄篡, 封武昌縣開國公, 加班劍二十人.

初, 劉裕為布衣, 眾未之識也, 惟謐獨奇貴之, 嘗謂裕曰：「卿當為一代英雄.」及裕破桓玄, 謐以本官加侍中, 領揚州刺史、錄尚書事. 謐既受寵桓氏, 常不自安. 護軍將軍劉毅嘗問謐曰：「璽綬何在？」謐益懼. 會王綏以桓氏甥自疑, 謀反, 父子兄弟皆伏誅. 謐從弟諶, 少驍果輕俠, 欲誘謐還吳, 起兵為亂, 乃說謐曰：「王綏無罪, 而義旗誅之, 是除時望也. 兄少立名譽, 加位地如此, 欲不危, 得乎！」謐懼而出奔. 劉裕牋詣大將軍. 武陵王遵, 遣人追躡. 謐既還, 委任如先, 加謐班劍二十人. 義熙三年卒, 時年四十八. 追贈侍中、司徒, 諡曰文恭. 三子：瓘、球、琇. 入宋, 皆至大官.

劭字敬倫, 歷東陽太守、吏部郎、司徒左長史、丹陽尹. 劭美姿容, 有風操, 雖家人近習, 未嘗見其墮替之容. 桓溫甚器之. 遷吏部尚書、尚書僕射, 領中領軍, 出為建威將軍、吳國內史. 卒, 贈車騎將軍, 諡曰簡. 三子：穆、默、恢. 穆, 臨海太守. 默, 吳國內史, 加二千石. 恢, 右衛將軍. 穆三子：簡、智、超. 默二子：鑒、惠. 義熙中, 並歷顯職.

薈字敬文. 恬虛守靖, 不競榮利, 少歷清官, 除吏部郎、侍中、建威將軍、吳國內史. 時年饑粟貴, 人多餓死, 薈以私米作饘粥, 以飴餓者, 所濟活甚眾. 徵補中領軍, 不拜. 徙尚書, 領中護軍, 復為征虜將軍、吳國內史. 頃之, 桓沖表請薈為江州刺史, 固辭不拜. 轉督浙江東五郡、左將軍、會稽內史, 進號鎮軍將軍, 加散騎常侍. 卒於官, 贈衛將軍.

子廞, 歷太子中庶子、司徒左長史. 以母喪, 居于吳. 王恭舉兵, 假廞建武將軍、吳國內史, 令起軍, 助為聲援. 廞即墨絰合眾, 誅殺異己, 仍遣前吳國內史虞嘯父等入吳興、義興聚兵, 輕俠赴者萬計. 廞自謂義兵一動, 勢必未寧, 可乘間而取富貴. 而曾不旬日, 國寶賜死, 恭罷兵符, 廞去職. 廞大怒, 迴眾討恭. 恭遣司馬劉牢之距戰于曲阿, 廞眾潰奔走, 遂不知所在. 長子泰為恭所殺, 少子華以不知廞存亡, 憂毀布衣蔬食. 後從兄謐言其死所, 華始發喪, 入仕.

初, 導渡淮, 使郭璞筮之, 卦成, 璞曰：「吉, 無不利. 淮水絕, 王氏滅.」其後子孫繁衍, 竟如璞言.

史臣曰：飛龍御天, 故資雲雨之勢；帝王興運, 必俟股肱之力. 軒轅, 聖人也, 杖師臣而授圖；商湯, 哲后也, 託負鼎而成業. 自斯已降, 罔不由之. 原夫典午發蹤, 本于陵寡, 金行撫運, 無德在時. 九土未宅其心, 四夷已承其弊. 既而中原蕩覆, 江左嗣興, 兆著玄石之圖, 乖少康之祀夏；時無思晉之士, 異文叔之興劉；輔佐中宗, 艱哉甚矣！茂弘策名枝屏, 協情交好, 負其才智, 恃彼江湖, 思建克復之功, 用成翌宣之道. 於是王敦內侮, 憑天邑而狼顧；蘇峻連兵, 指宸居而隼擊. 實賴元宰, 固懷匪石之心；潛運忠謨, 竟翦吞沙之寇. 乃誠貫日, 主垂餌以終全；貞志陵霜, 國綴旒而不滅. 觀其開設學校, 存乎沸鼎之中, 爰立章程, 在乎櫛風之際；雖則世道多故, 而規模弘遠矣. 比夫蕭曹弼漢, 六合為家；奭望匡周, 萬方同軌, 功未半古, 不足為儔. 至若夷吾體仁, 能相小國；孔明踐義, 善翊新邦, 撫事論情, 抑斯之類也. 提挈三世, 終始一心, 稱為「仲父」, 蓋其宜矣. 恬珣踵德, 副呂虔之贈刀；謐乃隤聲, 慚劉毅之徵璽. 語曰：「深山大澤, 有龍有蛇.」實斯之謂也.

贊曰：贙嘯猋馳, 龍升雲映. 武岡矯矯, 匡時緝政. 懿績克宣, 忠規靡競. 契協三主, 榮逾九命. 貽刀表祥, 筮水流慶. 赫矣門族, 重光斯盛.

校勘記

[一]卿大夫獻賢能之書于王　周校：「鄉」誤「卿」. 按：此用周禮地官文, 周說是.

[二]中外諸軍事　據成紀、通鑑九五, 「中外諸軍事」上當脫「都督」二字.

[三]咸康五年薨　「咸康」原作「咸和」. 勞校：「咸和」當作「咸康」. 按：勞說是, 今據成紀、通鑑九六、建康實錄七改.

[四]徵拜領軍　世說賞譽注引中興書作「中領軍」. 洽以吳郡太守轉, 資淺, 似有「中」字是.

[五]柳　斠注：宋書王弘傳「柳」作「抑」.

[六]元帝撫軍參軍　姚鼐惜抱軒筆記：協安能上接元帝, 蓋簡文為撫軍將軍, 協為其參軍耳. 勞校：元帝未嘗為撫軍, 疑是簡文之誤.

晉書卷六十六 列傳第三十六

劉弘

劉弘字和季, 沛國相人也. 祖馥, 魏揚州刺史. 父靖, 鎮北將軍. 弘有幹略政事之才, 少家洛陽, 與武帝同居永安里, 又同年, 共研席. 以舊恩起家太子門大夫, 累遷率更令, 轉太宰長史. 張華甚重之. 由是為寧朔將軍、假節、監幽州諸軍事, 領烏丸校尉, 甚有威惠, 寇盜屏跡, 為幽朔所稱. 以勳德兼茂, 封宣城公.

太安中, 張昌作亂, 轉使持節、南蠻校尉、荊州刺史, 率前將軍趙驤等討昌, 自方城至宛、新野, 所向皆平. 及新野王歆之敗也, 以弘代為鎮南將軍、都督荊州諸軍事, 餘官如故. 弘遣南蠻長史陶侃為大都護, 參軍蒯恒為義軍督護, [一]牙門將皮初為都戰帥, 進據襄陽. 張昌并軍圍宛, 敗趙驤軍, 弘退屯梁. 侃、初等累戰破昌, 前後斬首數萬級. 及到官, 昌懼而逃, 其眾悉降, 荊土平.

初, 弘之退也, 范陽王虓遣長水校尉張奕領荊州. 弘至, 奕不受代, 舉兵距弘. 弘遣軍討奕, 斬之, 表曰：「臣以凡才, 謬荷國恩, 作司方州, 奉辭伐罪, 不能奮揚雷霆, 折衝萬里, 軍良於宛, 分受顯戮. 猥蒙含宥, 被遣之職, 即進達所鎮. 而范陽王虓先遣前長水校尉張奕領荊州, 臣至, 不受節度, 擅舉兵距臣. 今張昌姦黨初平, 昌未梟擒, 益梁流人蕭條猥集, 無賴之徒易相扇動, 飆風駭蕩, 則滄海橫波, 苟患失之, 無所不至. 比須表上, 慮失事機, 輒遣軍討奕, 即梟其首. 奕雖貪亂, 欲為荼毒, 由臣劣弱, 不勝其任, 令奕肆心, 以勞資斧, 敢引覆餗之刑, 甘受專輒之罪.」詔曰：「將軍文武兼資, 前委方夏, 宛城不守, 咎由趙驤. 將軍所遣諸軍, 克滅群寇, 張奕貪禍, 距違詔命. 將軍致討, 傳首闕庭, 雖有不請之嫌, 古人有專之之義. 其恢宏奧略, 鎮綏南海, 以副推轂之望焉.」張昌竄于下雋山[二], 弘遣軍討昌, 斬之, 悉降其眾.

時荊部守宰多闕, 弘請補選, 帝從之. 弘迺敘功銓德, 隨才補授, 甚為論者所稱. 乃表曰：「被中詔, 敕臣隨資品選, 補諸缺吏. 夫慶賞刑威, 非臣所專, 且知人則哲, 聖帝所難, 非臣闇蔽所能斟酌. 然萬事有機, 豪氂宜慎, 謹奉詔書, 差所應用. 蓋崇化莫若貴德, 則所以濟屯, 故太上立德, 其次立功也. 頃者多難, 淳朴彌凋, 臣輒以徵士伍朝補零陵太守, 庶以懲波蕩之弊, 養退讓之操. 臣以不武, 前退於宛, 長史陶侃、參軍蒯恒、牙門皮初, 戮力致討, 蕩滅姦凶, 侃恒各以始終軍事, 初為都戰帥, 忠勇冠軍, 漢沔清肅, 實初等之勳也. 司馬法「賞不踰時」, 欲人知為善之速福也. 若不超報, [三]無以勸徇功之士, 慰熊羆之志. 臣以初補襄陽太守, 侃為府行司馬, 使典論功事, 恒為山都令. 詔惟令臣以散補空缺, 然沶鄉令虞潭忠誠烈正, 首唱義舉, 舉善以教, 不能者勸, 臣輒特轉潭補醴陵令. 南郡廉吏仇勃, 母老疾困, 賊至守衛不移, 以致拷掠, 幾至隕命. 尚書令史郭貞, 張昌以為尚書郎, 欲訪以朝議, 遁逃不出, 昌質其妻子, 避之彌遠. 勃孝篤著於臨危, 貞忠厲於強暴, 雖各四品, 皆可以訓獎臣子, 長益風教. 臣輒以勃為歸鄉令, 貞為信陵令. 皆功行相參, 循名校實, 條列行狀, 公文具上.」朝廷以初雖有功, 襄陽又是名郡, 名器宜慎, 不可授初, 乃以前東平太守夏侯陟為襄陽太守, 餘並從之. 陟, 弘之婿也. 弘下教曰：「夫統天下者, 宜與天下一心；化一國者, 宜與一國為任. 若必姻親然後可用, 則荊州十郡, 安得十女婿然後為政哉！」乃表「陟姻親, 舊制不得相監. 皮初之勳宜見酬報」. 詔聽之.

弘於是勸課農桑, 寬刑省賦, 歲用有年, 百姓愛悅. 弘嘗夜起, 聞城上持更者歎聲甚苦, 遂呼省之. 兵年過六十, 羸疾無襦. 弘愍之, 乃謫罰主者, 遂給韋袍複帽, 轉以相付. 舊制, 峴方二山澤中不聽百姓捕魚, 弘下教曰：「禮, 名山大澤不封, 與共其利. 今公私并兼, 百姓無復厝手地, 當何謂邪！速改此法.」又「酒室中云齊中酒、聽事酒、猥酒, 同用麴米, 而優劣三品. 投醪當與三軍同其薄厚, 自今不得分別」. 時益州刺史羅尚為李特所敗, [四]遣使告急, 請糧. 弘移書贍給, 而州府綱紀以運道懸遠, 文武匱乏, 欲以零陵一運米五千斛與尚. 弘曰：「諸君未之思耳. 天下一家, 彼此無異, 吾今給之, 則無西顧之憂矣.」遂以零陵米三萬斛給之. 尚賴以自固. 于時流人在荊州十餘萬戶, 羈旅貧乏, 多為盜賊. 弘乃給其田種糧食, 擢其賢才, 隨資敘用. 時總章太樂伶人, 避亂多至荊州, 或勸可作樂者. 弘曰：「昔劉景升以禮壞樂崩, 命杜夔為天子合樂, 樂成, 欲庭作之. 夔曰：『為天子合樂而庭作之, 恐非將軍本意. 』吾常為之歎息. 今主上蒙塵, 吾未能展效臣節, 雖有家伎, 猶不宜聽, 況御樂哉！」乃下郡縣, 使安慰之, 須朝廷旋返, 送還本署. 論平張昌功, 應封次子一人縣侯, 弘上疏固讓, 許之. 進拜侍中、鎮南大將軍、開府儀同三司.

惠帝幸長安, 河間王顒挾天子, 詔弘為劉喬繼援. 弘以張方殘暴, 知顒必敗, 遣使受東海王越節度. 時天下大亂, 弘專督江漢, 威行南服. 前廣漢太守辛冉說弘以從橫之事, [五]弘大怒, 斬之. 河間王顒使張光為順陽太守, 南陽太守衛展說弘曰：「彭城王前東奔, 有不善之言. 張光, 太宰腹心, 宜斬光以明向背.」弘曰：「宰輔得失, 豈張光之罪！危人自安, 君子弗為也.」展深恨之.

陳敏寇揚州, 引兵欲西上. 弘乃解南蠻, 以授前北軍中候蔣超, 統江夏太守陶侃、武陵太守苗光, 以大眾屯于夏口. 又遣治中何松領建平、宜都、襄陽三郡兵, 屯巴東, 為羅尚後繼. 又加南平太守應詹寧遠將軍, 督三郡水軍, 繼蔣超. 侃與敏同郡, 又同歲舉吏, 或有間侃者, 弘不疑之. 乃以侃為前鋒督護, 委以討敏之任. 侃遣子及兄子為質, 弘遣之曰：「賢叔征行, 君祖母年高, 便可歸也. 匹夫之交尚不負心, 何況大丈夫乎！」陳敏竟不敢闚境. 永興三年, 詔進號車騎將軍, 開府及餘官如故.

弘每有興廢, 手書守相, 丁寧款密, 所以人皆感悅, 爭赴之, 咸曰：「得劉公一紙書, 賢於十部從事.」及東海王越奉迎大駕, 弘遣參軍劉盤為督護, 率諸軍會之. 盤既旋, 弘自以老疾, 將解州及校尉, 適分授所部, 未及表上, 卒于襄陽. 士女嗟痛, 若喪所親矣.

初, 成都王穎南奔, 欲之本國, 弘距之. 及弘卒, 弘司馬郭勱欲推穎為主, 弘子璠追遵弘志, 於是墨絰率府兵討勱, 戰於濁水, 斬之, 襄沔肅清. 初, 東海王越疑弘與劉喬貳于己, 雖下節度, 心未能安. 及弘距穎, 璠又斬勱, 朝廷嘉之. 越手書與璠贊美之, 表贈弘新城郡公, 諡曰元.

以高密王略代鎮, 寇盜不禁, 詔起璠為順陽內史, 江漢之間翕然歸心. 及略薨, 山簡代之. 簡至, 知璠得眾心, 恐百姓逼以為主, 表陳之, 由是徵璠為越騎校尉. 璠亦深慮逼迫, 被書, 便輕至洛陽, 然後遣迎家累. 僑人侯脫、路難等相率衛送至都, 然後辭去. 南夏遂亂. 父老追思弘, 雖甘棠之詠召伯, 無以過也.

陶侃子洪　瞻　夏　琦　旗　斌　稱　範　岱　兄子臻　臻弟輿

陶侃字士行, 本鄱陽人也. 吳平, 徙家廬江之尋陽. 父丹, 吳揚武將軍. 侃早孤貧, 為縣吏. 鄱陽孝廉范逵嘗過侃, 時倉卒無以待賓, 其母乃截髮得雙髲, 以易酒肴, 樂飲極歡, 雖僕從亦過所望. 及逵去, 侃追送百餘里. 逵曰：「卿欲仕郡乎？」侃曰：「欲之, 困於無津耳！」逵過廬江太守張夔, 稱美之. 夔召為督郵, 領樅陽令. 有能名, 遷主簿. 會州部從事之郡, 欲有所按, 侃閉門部勒諸吏, 謂從事曰：「若鄙郡有違, 自當明憲直繩, 不宜相逼. 若不以禮, 吾能禦之.」從事即退. 夔妻有疾, 將迎醫於數百里. 時正寒雪, 諸綱紀皆難之, 侃獨曰：「資於事父以事君. 小君, 猶母也, 安有父母之疾而不盡心乎！」乃請行. 眾咸服其義. 長沙太守萬嗣過廬江, 見侃, 虛心敬悅, 曰：「君終當有大名.」命其子與之結友而去.

夔察侃為孝廉, 至洛陽, 數詣張華. 華初以遠人, 不甚接遇. 侃每往, 神無忤色. 華後與語, 異之. 除郎中. 伏波將軍孫秀以亡國支庶, 府望不顯, 中華人士恥為掾屬, 以侃寒宦, 召為舍人. 時豫章國郎中令楊□, 侃州里也, 為鄉論所歸. 侃詣之, □曰：「易稱『貞固足以幹事』, 陶士行是也.」與同乘見中書郎顧榮, 榮甚奇之. 吏部郎溫雅謂□曰：「奈何與小人共載？」□曰：「此人非凡器也.」尚書樂廣欲會荊揚士人, 武庫令黃慶進侃於廣. 人或非之, 慶曰：「此子終當遠到, 復何疑也！」慶後為吏部令史, 舉侃補武岡令. 與太守呂岳有嫌, 棄官歸, 為郡小中正.

會劉弘為荊州刺史, 將之官, 辟侃為南蠻長史, 遣先向襄陽討賊張昌, 破之. 弘既至, 謂侃曰：「吾昔為羊公參軍, 謂吾其後當居身處. 今相觀察, 必繼老夫矣.」後以軍功封東鄉侯, 邑千戶.

陳敏之亂, 弘以侃為江夏太守, 加鷹揚將軍. 侃備威儀, 迎母官舍, 鄉里榮之. 敏遣其弟恢來寇武昌, 侃出兵禦之. 隨郡內史扈瑰間侃於弘曰：[六]「侃與敏有鄉里之舊, 居大郡, 統強兵, 脫有異志, 則荊州無東門矣.」弘曰：「侃之忠能, 吾得之已久, 豈有是乎！」侃潛聞之, 遽遣子洪及兄子臻詣弘以自固. 弘引為參軍, 資而遣之. 又加侃為督護, 使與諸軍并力距恢. 侃乃以運船為戰艦, 或言不可, 侃曰：「用官物討官賊, 但須列上有本末耳.」於是擊恢, 所向必破. 侃戎政齊肅, 凡有虜獲, 皆分士卒, 身無私焉. 後以母憂去職. 嘗有二客來弔, 不哭而退, 化為雙鶴, 沖天而去, 時人異之.

服闋, 參東海王越軍事. 江州刺史華軼表侃為揚武將軍, 使屯夏口, 又以臻為參軍. 軼與元帝素不平, 臻懼難作, 託疾而歸, 白侃曰：「華彥夏有憂天下之志, 而才不足, 且與琅邪不平, 難將作矣.」侃怒, 遣臻還軼. 臻遂東歸於帝. 帝見之, 大悅, 命臻為參軍, 加侃奮威將軍, 假赤幢曲蓋軺車、鼓吹. 侃乃與華軼告絕.

頃之, 遷龍驤將軍、武昌太守. 時天下饑荒, 山夷多斷江劫掠. 侃令諸將詐作商船以誘之. 劫果至, 生獲數人, 是西陽王羕之左右. 侃即遣兵逼羕, 令出向賊, 侃整陣於釣臺為後繼. 羕縛送帳下二十人, 侃斬之. 自是水陸肅清, 流亡者歸之盈路, 侃竭資振給焉. 又立夷市於郡東, 大收其利. 而帝使侃擊杜弢, 令振威將軍周訪、廣武將軍趙誘受侃節度. 侃令二將為前鋒, 兄子輿為左甄, 擊賊, 破之. 時周顗為荊州刺史, 先鎮潯水城, 賊掠其良口. 侃使部將朱伺救之, 賊退保泠口. 侃謂諸將曰：「此賊必更步向武昌, 吾宜還城, 晝夜三日行可至. 卿等誰能忍饑鬥邪？」部將吳寄曰：「要欲十日忍饑, 晝當擊賊, 夜分捕魚, 足以相濟.」侃曰：「卿健將也.」賊果增兵來攻, 侃使朱伺等逆擊, 大破之, 獲其輜重, 殺傷甚眾. 遣參軍王貢告捷于王敦, 敦曰：「若無陶侯, 便失荊州矣. 伯仁方入境, 便為賊所破, 不知那得刺史？」貢對曰：「鄙州方有事難, 非陶龍驤莫可.」敦然之, 即表拜侃為使持節、寧遠將軍、南蠻校尉、荊州刺史, 領西陽、江夏、武昌, 鎮于沌口, 又移入沔江. 遣朱伺等討江夏賊, 殺之. 賊王沖自稱荊州刺史, 據江陵. 王貢還, 至竟陵, 矯侃命, 以杜曾為前鋒大督護, 進軍斬沖, 悉降其眾. 侃召曾不到, 貢又恐矯命獲罪, 遂與曾舉兵反, 擊侃督護鄭攀於沌陽, 破之, 又敗朱伺於沔口. 侃欲退入溳中, 部將張奕將貳於侃, 詭說曰：「賊至而動, 眾必不可.」侃惑之而不進. 無何, 賊至, 果為所敗. 賊鉤侃所乘艦, 侃窘急, 走入小船. 朱伺力戰, 僅而獲免. 張奕竟奔于賊. 侃坐免官. 王敦表以侃白衣領職.

侃復率周訪等進軍入湘, 使都尉楊舉為先驅, 擊杜弢, 大破之, 屯兵于城西. 侃之佐史辭詣王敦曰：「州將陶使君孤根特立, 從微至著, 忠允之功, 所在有效. 出佐南夏, 輔翼劉征南, 前遇張昌, 後屬陳敏, 侃以偏旅, 獨當大寇, 無征不克, 群醜破滅. 近者王如亂北, 杜弢跨南, 二征奔走, 一州星馳, 其餘郡縣, 所在土崩. 侃招攜以禮, 懷遠以德, 子來之眾, 前後累至. 奉承指授, 獨守危阨, 人往不動, 人離不散. 往年董督, 徑造湘城, 志陵雲霄, 神機獨斷. 徒以軍少糧懸, 不果獻捷. 然杜弢慴懼, 來還夏口, 未經信宿, 建平流人迎賊俱叛. 侃即迴軍溯流, 芟夷醜類, 至使西門不鍵, 華圻無虞者, 侃之功也. 明將軍愍此荊楚, 救命塗炭, 使侃統領窮殘之餘, 寒者衣之, 饑者食之, 比屋相慶, 有若挾纊. 江濱孤危, 地非重險, 非可單軍獨能保固, 故移就高莋, 以避其衝. 賊輕易先至, 大眾在後, 侃距戰經日, 殺其名帥. 賊尋犬羊相結, 并力來攻, 侃以忠臣之節, 義無退顧, 被堅執銳, 身當戎行, 將士奮擊, 莫不用命. 當時死者不可勝數. 賊眾參伍, 更息更戰. 侃以孤軍一隊, 力不獨禦, 量宜取全, 以俟後舉. 而主者責侃, 重加黜削. 侃性謙沖, 功成身退, 今奉還所受, 唯恐稽遲. 然某等區區, 實恐理失於內, 事敗於外, 豪氂之差, 將致千里, 使荊蠻乖離, 西嵎不守, 脣亡齒寒, 侵逼無限也.」敦於是奏復侃官.

弢將王貢精卒三千, [七]出武陵江, 誘五谿夷, 以舟師斷官運, 徑向武昌. 侃使鄭攀及伏波將軍陶延夜趣巴陵, 潛師掩其不備, 大破之, 斬千餘級, 降萬餘口. 貢遁還湘城. 賊中離阻, 杜弢遂疑張奕而殺之, 眾情益懼, 降者滋多. 王貢復挑戰, 侃遙謂之曰：「杜弢為益州吏, 盜用庫錢, 父死不奔喪. 卿本佳人, 何為隨之也？天下寧有白頭賊乎！」貢初橫腳馬上, 侃言訖, 貢斂容下腳, 辭色甚順. 侃知其可動, 復令諭之, 截髮為信, 貢遂來降. 而弢敗走. 進克長沙, 獲其將毛寶、高寶、梁堪而還.

王敦深忌侃功. 將還江陵, 欲詣敦別, 皇甫方回及朱伺等諫, 以為不可. 侃不從. 敦果留侃不遣, 左轉廣州刺史、平越中郎將, 以王廙為荊州. 侃之佐吏將士詣敦請留侃. 敦怒, 不許. 侃將鄭攀、蘇溫、馬雋等不欲南行, [八]遂西迎杜曾以距廙. 敦意攀承侃風旨, 被甲持矛, 將殺侃, 出而復迴者數四. 侃正色曰：「使君之雄斷, 當裁天下, 何此不決乎！」因起如廁. 諮議參軍梅陶、長史陳頒言於敦曰：「周訪與侃親姻, 如左右手, 安有斷人左手而右手不應者乎！」敦意遂解, 於是設盛饌以餞之. 侃便夜發. 敦引其子瞻為參軍. 侃既達豫章, 見周訪, 流涕曰：「非卿外援, 我殆不免！」侃因進至始興.

先是, 廣州人背刺史郭訥, 迎長沙人王機為刺史. 機復遣使詣王敦, 乞為交州. 敦從之, 而機未發. 會杜弘據臨賀, 因機乞降, 勸弘取廣州, [九]弘遂與溫邵及交州秀才劉沈俱謀反. 或勸侃且住始興, 觀察形勢. 侃不聽, 直至廣州. 弘遣使偽降. 侃知其詐, 先於封口起發石車. 俄而弘率輕兵而至, 知侃有備, 乃退. 侃追擊破之, 執劉沈於小桂. 又遣部將許高討機, 斬之, 傳首京都. 諸將皆請乘勝擊溫邵, 侃笑曰：「吾威名已著, 何事遣兵, 但一函紙自足耳.」於是下書諭之. 邵懼而走, 追獲於始興. 以功封柴桑侯, 食邑四千戶.

侃在州無事, 輒朝運百甓於齋外, 暮運於齋內. 人問其故, 答曰：「吾方致力中原, 過爾優逸, 恐不堪事.」其勵志勤力, 皆此類也.

太興初, 進號平南將軍, 尋加都督交州軍事. 及王敦舉兵反, 詔侃以本官領江州刺史, 尋轉都督、湘州刺史. 敦得志, 上侃復本職, 加散騎常侍. 時交州刺史王諒為賊梁碩所陷, 侃遣將高寶進擊平之. 以侃領交州刺史. 錄前後功, 封次子夏為都亭侯, 進號征南大將軍、開府儀同三司. 及王敦平, 遷都督荊、雍、益、梁州諸軍事, 領護南蠻校尉、征西大將軍、荊州刺史, 餘如故. 楚郢士女莫不相慶.

侃性聰敏, 勤於吏職, 恭而近禮, 愛好人倫. 終日斂膝危坐, 閫外多事, 千緒萬端, 罔有遺漏. 遠近書疏, 莫不手答, 筆翰如流, 未嘗壅滯. 引接疏遠, 門無停客. 常語人曰：「大禹聖者, 乃惜寸陰, 至於眾人, 當惜分陰, 豈可逸遊荒醉, 生無益於時, 死無聞於後, 是自棄也.」諸參佐或以談戲廢事者, 乃命取其酒器、蒱博之具, 悉投之于江, 吏將則加鞭扑, 曰：「樗蒱者, 牧□奴戲耳！老莊浮華, 非先王之法言, 不可行也. 君子當正其衣冠, 攝其威儀, 何有亂頭養望自謂宏達邪！」有奉饋者, 皆問其所由. 若力作所致, 雖微必喜, 慰賜參倍；若非理得之, 則切厲訶辱, 還其所饋. 嘗出遊, 見人持一把未熟稻, 侃問：「用此何為？」人云：「行道所見, 聊取之耳.」侃大怒曰：「汝既不田, 而戲賊人稻！」執而鞭之. 是以百姓勤於農殖, 家給人足. 時造船, 木屑及竹頭悉令舉掌之, 咸不解所以. 後正會, 積雪始晴, 聽事前餘雪猶溼, 於是以屑布地. 及桓溫伐蜀, 又以侃所貯竹頭作丁裝船. 其綜理微密, 皆此類也.

暨蘇峻作逆, 京都不守, 侃子瞻為賊所害, 平南將軍溫嶠要侃同赴朝廷. 初, 明帝崩, 侃不在顧命之列, 深以為恨, 答嶠曰：「吾疆埸外將, 不敢越局.」嶠固請之, 因推為盟主. 侃乃遣督護龔登率眾赴嶠, 而又追迴. 嶠以峻殺其子, 重遣書以激怒之. 侃妻龔氏亦固勸自行. 於是便戎服登舟, 星言兼邁, 瞻喪至不臨. 五月, 與溫嶠、庾亮等俱會石頭. 諸軍即欲決戰, 侃以賊盛, 不可爭鋒, 當以歲月智計擒之. 累戰無功, 諸將請於查浦築壘. 監軍部將李根建議, 請立白石壘. 侃不從, 曰：「若壘不成, 卿當坐之.」根曰：「查浦地下, 又在水南, 唯白石峻極險固, [一０]可容數千人, 賊來攻不便, 滅賊之術也.」侃笑曰：「卿良將也.」乃從根謀, 夜修曉訖. 賊見壘大驚. 賊攻大業壘, 侃將救之, 長史殷羨曰：「若遣救大業, 步戰不如峻, 則大事去矣. 但當急攻石頭, 峻必救之, 而大業自解.」侃又從羨言. 峻果棄大業而救石頭. 諸軍與峻戰陳陵東, [一一]侃督護竟陵太守李陽部將彭世斬峻於陣, 賊眾大潰. 峻弟逸復聚眾. 侃與諸軍斬逸於石頭.

初, 庾亮少有高名, 以明穆皇后之兄受顧命之重, 蘇峻之禍, 職亮是由. 及石頭平, 懼侃致討, 亮用溫嶠謀, 詣侃拜謝. 侃遽止之, 曰：「庾元規乃拜陶士行邪！」王導入石頭城, 令取故節, 侃笑曰：「蘇武節似不如是！」導有慚色, 使人屏之.

侃旋江陵, 尋以為侍中、太尉, 加羽葆鼓吹, 改封長沙郡公, 邑三千戶, 賜絹八千匹, 加都督交、廣、寧七州軍事. 以江陵偏遠, 移鎮巴陵. 遣諮議參軍張誕討五谿夷, 降之.

屬後將軍郭默矯詔襲殺平南將軍劉胤, 輒領江州. 侃聞之曰：「此必詐也.」遣將軍宋夏、陳脩率兵據湓口, 侃以大軍繼進. 默遣使送妓婢絹百匹, 寫中詔呈侃. 參佐多諫曰：「默不被詔, 豈敢為此事. 若進軍, 宜待詔報.」侃厲色曰：「國家年小, 不出胸懷. 且劉胤為朝廷所禮, 雖方任非才, 何緣猥加極刑！郭默虓勇, 所在暴掠, 以大難新除, 威網寬簡, 欲因隙會騁其從橫耳.」發使上表討默. 與王導書曰：「郭默殺方州, 即用為方州；害宰相, 便為宰相乎？」導答曰：「默居上流之勢, 加有船艦成資, 故苞含隱忍, 使其有地. 一月潛嚴, 足下軍到, 是以得風發相赴, 豈非遵養時晦以定大事者邪！」侃省書笑曰：「是乃遵養時賊也.」侃既至, 默將宗侯縛默父子五人及默將張丑詣侃降, [一二]侃斬默等. 默在中原, 數與石勒等戰, 賊畏其勇, 聞侃討之, 兵不血刃而擒也, 益畏侃. 蘇峻將馮鐵殺侃子奔于石勒, 勒以為戍將. 侃告勒以故, 勒召而殺之. 詔侃都督江州, 領刺史, 增置左右長史、司馬、從事中郎四人, 掾屬十二人. 侃旋于巴陵, 因移鎮武昌.

侃命張夔子隱為參軍, 范逵子珧為湘東太守, 辟劉弘曾孫安為掾屬, 表論梅陶, 凡微時所荷, 一餐咸報.

遣子斌與南中郎將桓宣西伐樊城, 走石勒將郭敬. 使兄子臻、竟陵太守李陽等共破新野, 遂平襄陽. 拜大將軍, 劍履上殿, 入朝不趨, 讚拜不名. 上表固讓, 曰：「臣非貪榮於疇昔, 而虛讓於今日. 事有合於時宜, 臣豈敢與陛下有違；理有益於聖世, 臣豈與朝廷作異. 臣常欲除諸浮長之事, 遣諸虛假之用, 非獨臣身而已. 若臣杖國威靈, 梟雄斬勒, 則又何以加！」

咸和七年六月疾篤, [一三]又上表遜位曰：

臣少長孤寒, 始願有限. 過蒙聖朝歷世殊恩、陛下睿鑒, 寵靈彌泰. 有始必終, 自古而然. 臣年垂八十, 位極人臣, 啟手啟足, 當復何恨！但以陛下春秋尚富, 餘寇不誅, 山陵未反, 所以憤愾兼懷, 不能已已. 臣雖不知命, 年時已邁, 國恩殊特, 賜封長沙, 隕越之日, 當歸骨國土. 臣父母舊葬, 今在尋陽, 緣存處亡, 無心分違, 已勒國臣修遷改之事, 刻以來秋, 奉迎窀穸, 葬事訖, 乃告老下藩. 不圖所患, 遂爾綿篤, 伏枕感結, 情不自勝. 臣間者猶為犬馬之齒尚可小延, 欲為陛下西平李雄, 北吞石季龍, 是以遣毌丘奧於巴東, 授桓宣於襄陽. 良圖未敘, 於此長乖！此方之任, 內外之要, 願陛下速選臣代使, 必得良才, 奉宣王猷, 遵成臣志, 則臣死之日猶生之年.

陛下雖聖姿天縱, 英奇日新, 方事之殷, 當賴群雋. 司徒導鑒識經遠, 光輔三世；司空鑒簡素貞正, 內外惟允；平西將軍亮雅量詳明, 器用周時, 即陛下之周召也. 獻替疇諮, 敷融政道, 地平天成, 四海幸賴. 謹遣左長史殷羨奉送所假節麾、幢曲蓋、侍中貂蟬、太尉章、荊江州刺史印傳棨戟. 仰戀天恩, 悲酸感結.

以後事付右司馬王愆期, 加督護, 統領文武.

侃輿車出臨津就船, 明日, 薨于樊谿, 時年七十六. 成帝下詔曰：「故使持節、侍中、太尉、都督荊江雍梁交廣益寧八州諸軍事、荊江二州刺史、長沙郡公經德蘊哲, 謀猷弘遠. 作藩于外, 八州肅清；勤王于內, 皇家以寧. 乃者桓文之勳, 伯舅是憑. 方賴大猷, 俾屏予一人. 前進位大司馬, 禮秩策命, 未及加崇. 昊天不弔, 奄忽薨殂, 朕用震悼于厥心. 今遣兼鴻臚追贈大司馬, 假蜜章, 祠以太牢. 魂而有靈, 嘉茲寵榮.」又策諡曰桓, 祠以太牢. 侃遺令葬國南二十里, [一四]故吏刊石立碑畫像於武昌西.

侃在軍四十一載, 雄毅有權, 明悟善決斷. 自南陵迄于白帝數千里中, 路不拾遺. 蘇峻之役, 庾亮輕進失利. 亮司馬殷融詣侃謝曰：「將軍為此, 非融等所裁.」將軍王章至, 曰：「章自為之, 將軍不知也.」侃曰：「昔殷融為君子, 王章為小人；今王章為君子, 殷融為小人.」侃性纖密好問, 頗類趙廣漢. 嘗課諸營種柳, 都尉夏施盜官柳植之於己門. 侃後見, 駐車問曰：「此是武昌西門前柳, 何因盜來此種？」施惶怖謝罪. 時武昌號為多士, 殷浩、庾翼等皆為佐吏. 侃每飲酒有定限, 常歡有餘而限已竭, 浩等勸更少進, 侃悽懷良久曰：「年少曾有酒失, 亡親見約, 故不敢踰.」議者以武昌北岸有邾城, 宜分兵鎮之. 侃每不答, 而言者不已, 侃迺渡水獵, 引將佐語之曰：「我所以設險而禦寇, 正以長江耳. 邾城隔在江北, 內無所倚, 外接群夷. 夷中利深, 晉人貪利, 夷不堪命, 必引寇虜, 迺致禍之由, 非禦寇也. 且吳時此城乃三萬兵守, 今縱有兵守之, 亦無益於江南. 若羯虜有可乘之會, 此又非所資也.」後庾亮戍之, 果大敗. 季年懷止足之分, 不與朝權. 未亡一年, 欲遜位歸國, 佐吏等苦留之. 及疾篤, 將歸長沙, 軍資器仗牛馬舟船皆有定簿, 封印倉庫, 自加管鑰, 以付王愆期, 然後登舟, 朝野以為美談. 將出府門, 顧謂愆期曰：「老子婆娑, 正坐諸君輩.」尚書梅陶與親人曹識書曰：「陶公機神明鑒似魏武, 忠順勤勞似孔明, 陸抗諸人不能及也.」謝安每言「陶公雖用法, 而恒得法外意」. 其為世所重如此. 然媵妾數十, 家僮千餘, 珍奇寶貨富於天府. 或云「侃少時漁於雷澤, 網得一織梭, 以挂于壁. 有頃雷雨, 自化為龍而去」. 又夢生八翼, 飛而上天, 見天門九重, 已登其八, 唯一門不得入. 閽者以杖擊之, 因墜地, 折其左翼. 及寤, 左腋猶痛. 又嘗如廁, 見一人朱衣介幘, 斂板曰：「以君長者, 故來相報. 君後當為公, 位至八州都督.」有善相者師圭謂侃曰：「君左手中指有豎理, 當為公. 若徹於上, 貴不可言.」侃以針決之見血, 灑壁而為「公」字, 以紙裛手, 「公」字愈明. 及都督八州, 據上流, 握強兵, 潛有窺窬之志, 每思折翼之祥, 自抑而止.

侃有子十七人, 唯洪、瞻、夏、琦、旗、斌、稱、範、岱見舊史, 餘者並不顯.

洪辟丞相掾, 早卒.

瞻字道真, 少有才器, 歷廣陵相, 廬江、建昌二郡太守, 遷散騎常侍、都亭侯. 為蘇峻所害, 追贈大鴻臚, 諡愍悼世子. 以夏為世子. 及送侃喪還長沙, 夏與斌及稱各擁兵數千以相圖. 既而解散, 斌先往長沙, 悉取國中器仗財物. 夏至, 殺斌. 庾亮上疏曰：「斌雖醜惡, 罪在難忍, 然王憲有制, 骨肉至親, 親運刀鋸以刑同體, 傷父母之恩, 無惻隱之心, 應加放黜, 以懲暴虐.」亮表未至都, 而夏病卒. 詔復以瞻息弘襲侃爵, 仕至光祿勳. 卒, 子綽之嗣. 綽之卒, 子延壽嗣. 宋受禪, 降為吳昌侯, 五百戶.

琦司空掾.

旗歷位散騎常侍、郴縣開國伯. 咸和末, 為散騎侍郎. 性甚凶暴. 卒, 子定嗣. 卒, 子襲之嗣. 卒, 子謙之嗣. 宋受禪, 國除.

斌尚書郎.

稱東中郎將、南平太守、南蠻校尉、假節. 性虓勇不倫, 與諸弟不協. 後加建威將軍. 咸康五年, 庾亮以稱為監江夏隨義陽三郡軍事、南中郎將、江夏相, 以本所領二千人自隨. 到夏口, 輕將二百人下見亮. [一五]亮大會吏佐, 責稱前後罪惡, 稱拜謝, 因罷出. 亮使人於閤外收之, 棄市. 亮上疏曰：「案稱, 大司馬侃之孽子, 父亡不居喪位, 荒耽于酒, 昧利偷榮, 擅攝五郡, 自謂監軍, 輒召王官, 聚之軍府. 故車騎將軍劉弘曾孫安寓居江夏, 及將楊恭、趙韶, 並以言色有忤, 稱放聲當殺, 安、恭懼, 自赴水而死, 韶於獄自盡. 將軍郭開從稱往長沙赴喪, 稱疑開附其兄弟, 乃反縛懸頭於帆檣, 仰而彈之, 鼓棹渡江二十餘里, 觀者數千, 莫不震駭. 又多藏匿府兵, 收坐應死. 臣猶未忍直上, 且免其司馬. 稱肆縱醜言, 無所顧忌, 要結諸將, 欲阻兵構難. 諸將惶懼, 莫敢酬答, 由是姦謀未即發露. 臣以侃勳勞王室, 是以依違容掩, 故表為南中郎將, 與臣相近, 思欲有以匡救之. 而稱豺狼愈甚, 發言激切, 不忠不孝, 莫此之甚. 苟利社稷, 義有專斷, 輒收稱伏法.」

範最知名, 太元初, 為光祿勳.

岱散騎侍郎.

臻字彥遐, 有勇略智謀, 賜爵當陽亭侯. 咸和中, 為南郡太守、領南蠻校尉、假節. 卒官, 追贈平南將軍, 諡曰肅.

臻弟輿, 果烈善戰, 以功累遷武威將軍. 初, 賊張奕本中州人, 元康中被差西征, 遇天下亂, 遂留蜀. 至是, 率三百餘家欲就杜弢, 為侃所獲. 諸將請殺其丁壯, 取其妻息, 輿曰：「此本官兵, 數經戰陣, 可赦之以為用.」侃赦之, 以配輿. 及侃與杜弢戰敗, 賊以桔槔打沒官軍船艦, 軍中失色. 輿率輕舸出其上流以擊之, 所向輒克. 賊又率眾將焚侃輜重, 輿又擊破之. 自是每戰輒克, 賊望見輿軍, 相謂曰：「避陶武威.」無敢當者. 後與杜弢戰, 輿被重創, 卒. 侃哭之慟, 曰：「喪吾家寶！」三軍皆為之垂泣. 詔贈長沙太守.

史臣曰：古者明王之建國也, 下料疆宇, 列為九州, 輔相玄功, 咨于四岳. 所以仰希齊政, 俯寄宣風. 備連率之儀, 威騰閫外；總頒條之務, 禮縟區中. 委稱其才, 甘棠以之流詠；據非其德, 讎餉以是興嗟. 中朝叔世, 要荒多阻, 分符建節, 並紊天綱. 和季以同里之情, 申盧綰之契, 居方牧之地, 振吳起之風. 自幽徂荊, 亟斂豺狼之跡；舉賢登善, 窮掇孔翠之毛. 由是吏民畢力, 華夷順命, 一州清晏, 恬波於沸海之中；百城安堵, 靜祲於稽天之際. 猶獨稱善政, 何其寡歟！易云「貞固足以幹事」, 於征南見之矣. [一六]士行望非世族, 俗異諸華, 拔萃陬落之間, 比肩髦雋之列, 超居外相, 宏總上流. 布澤懷邊, 則嚴城靜柝；釋位匡主, 則淪鼎再寧. 元規以戚里之崇, 挹其膺而下拜；茂弘以保衡之貴, 服其言而動色. 望隆分陝, 理則宜然. 至於時屬雲屯, 富逾天府, 潛有包藏之志, 顧思折翼之祥, 悖矣！夫子曰「人無求備」, 斯言之信, 於是有徵.

贊曰：和季承恩, 建旟南服. 威靜荊塞, 化揚江澳. 戮力天朝, 匪忘忠肅. 長沙勤王, 擁旆戎場. 任隆三事, 功宣一匡. 繄賴之重, 匪伊舟航.

校勘記

[一]蒯恒　張昌傳作「蒯桓」. 下同.

[二]下雋山　「雋」原作「俊」, 今據地理志下改.

[三]若不超報　冊府六七一「超報」作「超拔」.

[四]時益州刺史羅尚為李特所敗　舉正：此時特已死, 尚為雄所敗耳.

[五]前廣漢太守辛冉　「辛冉」原作「羊冉」. 斠注：魏志劉馥傳注引晉陽秋作「辛冉」. 按：辛冉事詳華陽國志八. 通鑑八六亦作「辛冉」. 辛冉又見張華傳. 「辛」「羊」形近易誤, 今據改.

[六]扈瑰　斠注：元和姓纂作「扈懷」. 按：通鑑八六亦作「扈懷」.

[七]弢將王貢　周校：細檢愍紀及杜弢傳, 此皆王真事, 非王貢也. 「貢」「真」形近相亂. 斠注：御覽一三七、三七二引王隱晉書亦作「王真」. 按：御覽七六八引王隱晉書同作「王真」. 周說是.

[八]馬雋　「雋」, 王廙傳作「俊」, 通鑑八九、九一作「雋」.

[九]勸弘取廣州　勞校：「廣州」, 機傳作「交州」, 是也.

[一０]峻極險固　「險」, 各本作「顯」, 今從吳本. 冊府四二一亦作「險」.

[一一]陳陵東　蘇峻傳、通鑑九四作「白木陂」. 通鑑胡注云「白木陂在東陵東」, 則東陵東即白木陂. 卞壼傳謂「峻至東陵口」, 桓玄傳云「何澹之屯東陵」. 疑此「陳陵」為「東陵」之誤.

[一二]宗侯　周校：郭默傳兩見皆作「宋侯」.

[一三]咸和七年六月疾篤　「七年」, 成紀、通鑑九五作「九年」.

[一四]葬國南二十里　「二」, 各本作「一」. 局本注云「元作二」. 宋本作「二」, 通志一二六亦作「二」. 元和郡縣圖志云, 陶侃墓在長沙縣南二十三里. 今從宋本.

[一五]輕將二百人下見亮　冊府四０一「輕」作「徑」.

[一六]於征南見之矣　周校：「征南」當作「鎮南」.

晉書卷六十七 列傳第三十七

溫嶠

溫嶠字太真, 司徒羨弟之子也. 父憺, 河東太守. 嶠性聰敏, 有識量, 博學能屬文, 少以孝悌稱於邦族. 風儀秀整, 美於談論, 見者皆愛悅之. 年十七, 州郡辟召, 皆不就. 司隸命為都官從事. 散騎常侍庾敳有重名, 而頗聚斂, 嶠舉奏之, 京都振肅. 後舉秀才、灼然. 司徒辟東閤祭酒, 補上黨潞令.

平北大將軍劉琨妻, 嶠之從母也. 琨深禮之, 請為參軍. 琨遷大將軍, 嶠為從事中郎、上黨太守, 加建威將軍、督護前鋒軍事. 將兵討石勒, 屢有戰功. 琨遷司空, 以嶠為右司馬. 于時并土荒殘, 寇盜群起, 石勒、劉聰跨帶疆埸, 嶠為之謀主, 琨所憑恃焉.

屬二都傾覆, 社稷絕祀, 元帝初鎮江左, 琨誠繫王室, 謂嶠曰：「昔班彪識劉氏之復興, 馬援知漢光之可輔. 今晉祚雖衰, 天命未改, 吾欲立功河朔, 使卿延譽江南, 子其行乎？」對曰：「嶠雖無管張之才, 而明公有桓文之志, 欲建匡合之功, 豈敢辭命.」乃以為左長史, 檄告華夷, 奉表勸進. 嶠既至, 引見, 具陳琨忠誠, 志在效節, 因說社稷無主, 天人係望, 辭旨慷慨. 舉朝屬目, 帝器而嘉焉. 王導、周顗、謝鯤、[一]庾亮、桓彝等並與親善. 于時江左草創, 綱維未舉, 嶠殊以為憂. 及見王導共談, 歡然曰：「江左自有管夷吾, 吾復何慮！」屢求反命, 不許. 會琨為段匹磾所害, 嶠表琨忠誠, 雖勳業不遂, 然家破身亡, 宜在褒崇, 以慰海內之望. 帝然之.

除散騎侍郎. 初, 嶠欲將命, 其母崔氏固止之, 嶠絕裾而去. 其後母亡, 嶠阻亂不獲歸葬, 由是固讓不拜, 苦請北歸. 詔三司、八坐議其事, 皆曰：「昔伍員志復私讎, 先假諸侯之力, 東奔闔閭, 位為上將, 然後鞭荊王之尸. 若嶠以母未葬沒在胡虜者, 乃應竭其智謀, 仰憑皇靈, 使逆寇冰消, 反哀墓次, 豈可稍以乖嫌廢其遠圖哉！」嶠不得已, 乃受命.

後歷驃騎王導長史, 遷太子中庶子. 及在東宮, 深見寵遇, 太子與為布衣之交. 數陳規諷, 又獻侍臣箴, 甚有弘益. 時太子起西池樓觀, 頗為勞費, 嶠上疏以為朝廷草創, 巨寇未滅, 宜應儉以率下, 務農重兵, 太子納焉. 王敦舉兵內向, 六軍敗績, 太子將自出戰, 嶠執鞚諫曰：「臣聞善戰者不怒, 善勝者不武, 如何萬乘儲副而以身輕天下！」太子乃止.

明帝即位, 拜侍中, 機密大謀皆所參綜, 詔命文翰亦悉豫焉. 俄轉中書令. 嶠有棟梁之任, 帝親而倚之, 甚為王敦所忌, 因請為左司馬. 敦阻兵不朝, 多行陵縱, 嶠諫敦曰：「昔周公之相成王, 勞謙吐握, 豈好勤而惡逸哉！誠由處大任者不可不爾. 而公自還輦轂, 入輔朝政, 闕拜覲之禮, 簡人臣之儀, 不達聖心者莫不於邑. 昔帝舜服事唐堯, 伯禹竭身虞庭, 文王雖盛, 臣節不□. 故有庇人之大德, 必有事君之小心, 俾芳烈奮乎百世, 休風流乎萬祀. 至聖遺軌, 所不宜忽. 願思舜、禹、文王服事之勤, 惟公旦吐握之事, 則天下幸甚.」敦不納. 嶠知其終不悟, 於是謬為設敬, 綜其府事, 干說密謀, 以附其欲. 深結錢鳳, 為之聲譽, 每曰：「錢世儀精神滿腹.」嶠素有知人之稱, 鳳聞而悅之, 深結好於嶠. 會丹楊尹缺, 嶠說敦曰：「京尹輦轂喉舌, 宜得文武兼能, 公宜自選其才. 若朝廷用人, 或不盡理.」敦然之, 問嶠誰可作者. 嶠曰：「愚謂錢鳳可用.」鳳亦推嶠, 嶠偽辭之. 敦不從, 表補丹楊尹. 嶠猶懼錢鳳為之姦謀, 因敦餞別, 嶠起行酒, 至鳳前, 鳳未及飲, 嶠因偽醉, 以手版擊鳳幘墜, 作色曰：「錢鳳何人, 溫太真行酒而敢不飲！」敦以為醉, 兩釋之. 臨去言別, 涕泗橫流, 出閤復入, 如是再三, 然後即路. 及發後, 鳳入說敦曰：「嶠於朝廷甚密, 而與庾亮深交, 未必可信.」敦曰：「太真昨醉, 小加聲色, 豈得以此便相讒貳.」由是鳳謀不行, 而嶠得還都, 乃具奏敦之逆謀, 請先為之備.

及敦構逆, 加嶠中壘將軍、持節、都督東安北部諸軍事. 敦與王導書曰：「太真別來幾日, 作如此事！」表誅姦臣, 以嶠為首. 募生得嶠者, 當自拔其舌. 及王含、錢鳳奄至都下, 嶠燒朱雀桁以挫其鋒, 帝怒之, 嶠曰：「今宿衛寡弱, 徵兵未至, 若賊豕突, 危及社稷, 陛下何惜一橋.」賊果不得渡. 嶠自率眾與賊夾水戰, 擊王含, 敗之, 復督劉遐追錢鳳於江寧. 事平, 封建寧縣開國公, 賜絹五千四百匹, 進號前將軍.

時制王敦綱紀除名, 參佐禁固, 嶠上疏曰：「王敦剛愎不仁, 忍行殺戮, 親任小人, 疏遠君子, 朝廷所不能抑, 骨肉所不能間. 處其朝者恒懼危亡, 故人士結舌, 道路以目, 誠賢人君子道窮數盡, 遵養時晦之辰也. 且敦為大逆之日, 拘錄人士, 自免無路, 原其私心, 豈遑晏處, 如陸玩、羊曼、劉胤、蔡謨、郭璞常與臣言, 備知之矣. 必其凶悖, 自可罪人斯得；如其枉入姦黨, 宜施之以寬. 加以玩等之誠, 聞於聖聽, 當受同賊之責, 實負其心. 陛下仁聖含弘, 思求允中；臣階緣博納, 干非其事, 誠在愛才, 不忘忠益.」帝從之.

是時天下凋弊, 國用不足, 詔公卿以下詣都坐論時政之所先, 嶠因奏軍國要務. 其一曰：「祖約退舍壽陽, 有將來之難. 今二方守禦, 為功尚易. 淮泗都督, 宜竭力以資之. 選名重之士, 配征兵五千人, 又擇一偏將, 將二千兵, 以益壽陽, 可以保固徐豫, 援助司土.」其二曰：「一夫不耕, 必有受其饑者. 今不耕之夫, 動有萬計. 春廢勸課之制, 冬峻出租之令, 下未見施, 惟賦是聞. 賦不可以已, 當思令百姓有以殷實. 司徒置田曹掾, 州一人, 勸課農桑, 察吏能否, 今宜依舊置之. 必得清恪奉公, 足以宣示惠化者, 則所益實弘矣.」其三曰：「諸外州郡將兵者及都督府非臨敵之軍, 且田且守. 又先朝使五校出田, 今四軍五校有兵者, 及護軍所統外軍, 可分遣二軍出, 并屯要處. 緣江上下, 皆有良田, 開荒須一年之後即易. 且軍人累重者在外, 有樵採蔬食之人, 於事為便.」其四曰：「建官以理世, 不以私人也. 如此則官寡而材精. 周制六卿蒞事, 春秋之時, 入作卿輔, 出將三軍. 後代建官漸多, 誠由事有煩簡耳. 然今江南六州之土, 尚又荒殘, 方之平日, 數十分之一耳. 三省軍校無兵者, 九府寺署可有并相領者, 可有省半者, 粗計閑劇, 隨事減之. 荒殘之縣, 或同在一城, 可并合之. 如此選既可精, 祿俸可優, 令足代耕, 然後可責以清公耳.」其五曰：「古者親耕藉田以供粢盛, 舊置藉田、廩犧之官. 今臨時市求, 既上黷至敬, 下費生靈, 非所以虔奉宗廟蒸嘗之旨. 宜如舊制, 立此二官.」其六曰：「使命愈遠, 益宜得才, 宣揚王化, 延譽四方. 人情不樂, 遂取卑品之人, 虧辱國命, 生長患害. 故宜重其選, 不可減二千石見居二品者.」其七曰：「罪不相及, 古之制也. 近者大逆, 誠由凶戾. 凶戾之甚, 一時權用. 今遂施行, 非聖朝之令典, 宜如先朝除三族之制.」議奏, 多納之.

帝疾篤, 嶠與王導、郗鑒、庾亮、陸曄、卞壼等同受顧命. 時歷陽太守蘇峻藏匿亡命, 朝廷疑之. 征西將軍陶侃有威名於荊楚, 又以西夏為虞, 故使嶠為上流形援. 咸和初, 代應詹為江州刺史、持節、都督、平南將軍, 鎮武昌, 甚有惠政, 甄異行能, 親祭徐孺子之墓. 又陳「豫章十郡之要, 宜以刺史居之. 尋陽濱江, 都督應鎮其地. 今以州帖府, 進退不便. 且古鎮將多不領州, 皆以文武形勢不同故也. 宜選單車刺史別撫豫章, 專理黎庶.」詔不許. 在鎮見王敦畫像, 曰：「敦大逆, 宜加斲棺之戮, 受崔杼之刑. 古人闔棺而定諡, 春秋大居正, 崇王父之命, 未有受戮於天子而圖形於群下.」命削去之.

嶠聞蘇峻之徵也, 慮必有變, 求還朝以備不虞, 不聽. 未幾而蘇峻果反. 嶠屯尋陽, 遣督護王愆期、西陽太守鄧嶽、鄱陽內史紀瞻等率舟師赴難. [二]及京師傾覆, 嶠聞之號慟. 人有候之者, 悲哭相對. 俄而庾亮來奔, 宣太后詔, 進嶠驃騎將軍、開府儀同三司. 嶠曰：「今日之急, 殄寇為先, 未效勳庸而逆受榮寵, 非所聞也, 何以示天下乎！」固辭不受. 時亮雖奔敗, 嶠每推崇之, 分兵給亮. 遣王愆期等要陶侃同赴國難, 侃恨不受顧命, 不許. 嶠初從之, 後用其部將毛寶說, 復固請侃行, 語在寶傳. 初, 嶠與庾亮相推為盟主, 嶠從弟充言於嶠曰：「征西位重兵強, 宜共推之.」嶠於是遣王愆期奉侃為盟主. 侃許之, 遣督護龔登率兵詣嶠. 嶠於是列上尚書, 陳峻罪狀, 有眾七千, 灑泣登舟, 移告四方征鎮曰：

賊臣祖約、蘇峻同惡相濟, 用生邪心. 天奪其魄, 死期將至. 譴負天地, 自絕人倫. 寇不可縱, 宜增軍討撲, 輒屯次湓口. 即日護軍庾亮至, 宣太后詔, 寇逼宮城, 王旅撓敗, 出告藩臣, 謀寧社稷. 後將軍郭默、冠軍將軍趙胤、奮武將軍龔保與嶠督護王愆期、西陽太守鄧嶽、鄱陽內史紀瞻, 率其所領, 相尋而至. 逆賊肆凶, 陵蹈宗廟, 火延宮掖, 矢流太極, 二御幽逼, 宰相困迫, 殘虐朝士, 劫辱子女. 承問悲惶, 精魂飛散. 嶠闇弱不武, 不能徇難, 哀恨自咎, 五情摧隕, 慚負先帝託寄之重, 義在畢力, 死而後已. 今躬率所統, 為士卒先, 催進諸軍, 一時電擊. 西陽太守鄧嶽、尋陽太守褚誕等連旗相繼, 宣城內史桓彝已勒所屬屯濱江之要, 江夏相周撫乃心求征, 軍已向路.

昔包胥楚國之微臣, 重趼致誠, 義感諸侯. 藺相如趙邦之陪隸, 恥君之辱, 按劍秦庭. 皇漢之季, 董卓作亂, 劫遷獻帝, 虐害忠良, 關東州郡相率同盟. 廣陵功曹臧洪, 郡之小吏耳, 登壇喢血, 涕淚橫流, 慷慨之節, 實厲群后. 況今居台鼎, 據方州, 列名邦, 受國恩者哉！不期而會, 不謀而同, 不亦宜乎！

二賊合眾, 不盈五千, 且外畏胡寇, 城內饑乏, 後將軍郭默即於戰陣俘殺賊千人. 賊今雖殘破都邑, 其宿衛兵人即時出散, 不為賊用. 且祖約情性褊阨, 忌克不仁, 蘇峻小子, 惟利是視, 殘酷驕猜, 權相假合. 江表興義, 以抗其前, 強胡外寇, 以躡其後, 運漕隔絕, 資食空懸, 內乏外孤, 勢何得久！

群公征鎮, 職在禦侮. 征西陶公, 國之耆德, 忠肅義正, 勳庸弘著. 諸方鎮州郡咸齊斷金, 同稟規略, 以雪國恥, 苟利社稷, 死生以之. 嶠雖怯劣, 忝據一方, 賴忠賢之規, 文武之助, 君子竭誠, 小人盡力, 高操之士被褐而從戎, 負薪之徒匍匐而赴命, 率其私僕, 致其私杖, 人士之誠, 竹帛不能載也. 豈嶠無德而致之哉？士稟義風, 人感皇澤. 且護軍庾公, 帝之元舅, 德望隆重, 率郭後軍、趙、龔三將, 與嶠戮力, 得有資憑, 且悲且慶, 若朝廷之不泯也. 其各明率所統, 無後事機. 賞募之信, 明如日月. 有能斬約峻者, 封五等侯, 賞布萬匹. 夫忠為令德, 為仁由己, 萬里一契, 義不在言也. 時陶侃雖許自下而未發, 復追其督護龔登. 嶠重與侃書曰：

僕謂軍有進而無退, 宜增而不可減. 近已移檄遠近, 言於盟府, 剋後月半大舉, 南康、建安、晉安三郡軍並在路次, 同赴此會, 惟須仁公所統至, 便齊進耳. 仁公今召軍還, 疑惑遠近, 成敗之由, 將在於此.

僕才輕任重, 實憑仁公篤愛, 遠稟成規. 至於首啟戎行, 不敢有辭, 僕與仁公當如常山之蛇, 首尾相衛, 又脣齒之喻也. 恐惑者不達高旨, 將謂仁公緩於討賊, 此聲難追. 僕與仁公並受方嶽之任, 安危休慼, 理既同之. 且自頃之顧, 綢繆往來, 情深義重, 著於人士之口, 一旦有急, 亦望仁公悉眾見救, 況社稷之難！

惟僕偏當一州, 州之文武莫不翹企. 假令此州不守, 約峻樹置官長於此, 荊楚西逼強胡, 東接逆賊, 因之以饑饉, 將來之危乃當甚於此州之今日也. 以大義言之, 則社稷顛覆, 主辱臣死. 公進當為大晉之忠臣, 參桓文之義, 開國承家, 銘之天府；退當以慈父雪愛子之痛.

約峻凶逆無道, 囚制人士, 裸其五形. 近日來者, 不可忍見. 骨肉生離, 痛感天地, 人心齊一, 咸皆切齒. 今之進討, 若以石投卵耳！今出軍既緩, 復召兵還, 人心乖離, 是為敗於幾成也. 願深察所陳, 以副三軍之望.

峻時殺侃子瞻, 由是侃激勵, 遂率所統與嶠、亮同赴京師, 戎卒六萬, 旌旗七百餘里, 鉦鼓之聲震於百里, 直指石頭, 次于蔡洲. 侃屯查浦, 嶠屯沙門浦. 時祖約據歷陽, 與峻為首尾, 見嶠等軍盛, 謂其黨曰：「吾本知嶠能為四公子之事, 今果然矣.」

峻聞嶠將至, 逼大駕幸石頭. 時峻軍多馬, 南軍杖舟楫, 不敢輕與交鋒. 用將軍李根計, 據白石築壘以自固, 使庾亮守之. 賊步騎萬餘來攻, 不下而退, 追斬二百餘級. 嶠又於四望磯築壘以逼賊, 曰：「賊必爭之, 設伏以逸待勞, 是制賊之一奇也.」是時義軍屢戰失利, 嶠軍食盡, 陶侃怒曰：「使君前云不憂無將士, 惟得老僕為主耳. 今數戰皆北, 良將安在？荊州接胡蜀二虜, 倉廩當備不虞, 若復無食, 僕便欲西歸, 更思良算. 但今歲計, 殄賊不為晚也.」嶠曰：「不然. 自古成監, 師克在和. 光武之濟昆陽, 曹公之拔官渡, 以寡敵眾, 杖義故也. 峻、約小豎, 為海內所患, 今日之舉, 決在一戰. 峻勇而無謀, 藉驕勝之勢, 自謂無前, 今挑之戰, 可一鼓而擒也. 奈何捨垂立之功, 設進退之計！且天子幽逼, 社稷危殆, 四海臣子, 肝腦塗地, 嶠等與公並受國恩, 是致命之日. 事若克濟, 則臣主同祚；如其不捷, 身雖灰滅, 不足以謝責於先帝. 今之事勢, 義無旋踵, 騎猛獸, 安可中下哉！公若違眾獨反, 人心必沮. 沮眾敗事, 義旗將迴指於公矣.」侃無以對, 遂留不去.

嶠於是創建行廟, 廣設壇場, 告皇天后土祖宗之靈, 親讀祝文, 聲氣激揚, 流涕覆面, 三軍莫能仰視. 其日侃督水軍向石頭, 亮、嶠等率精勇一萬從白石以挑戰. 時峻勞其將士, 因醉, 突陣馬礩, 為侃將所斬. 峻弟逸及子碩嬰城自固. 嶠乃立行臺, 布告天下, 凡故吏二千石、臺郎御史以下, 皆令赴臺. 於是至者雲集. 司徒王導因奏嶠、侃錄尚書, 遣間使宣旨, 並讓不受. 賊將匡術以臺城來降, 為逸所擊, 求救於嶠. 江州別駕羅洞曰：「今水暴長, 救之不便, 不如攻榻杭. 榻杭軍若敗, 術圍自解.」嶠從之, 遂破賊石頭軍. 奮威長史滕含抱天子奔于嶠船. 時陶侃雖為盟主, 而處分規略一出於嶠, 及賊滅, 拜驃騎將軍、開府儀同三司, 加散騎常侍, 封始安郡公, 邑三千戶.

初, 峻黨路永、匡術、賈寧中塗悉以眾歸順, 王導將褒顯之, 嶠曰：「術輩首亂, 罪莫大焉. 晚雖改悟, 未足以補前失. 全其首領, 為幸已過, 何可復寵授哉！」導無以奪.

朝議將留輔政, 嶠以導先帝所任, 固辭還藩. 復以京邑荒殘, 資用不給, 嶠借資蓄, 具器用, 而後旋于武昌. 至牛渚磯, 水深不可測, 世云其下多怪物, 嶠遂燬犀角而照之. 須臾, 見水族覆火, 奇形異狀, 或乘馬車著赤衣者. 嶠其夜夢人謂己曰：「與君幽明道別, 何意相照也？」意甚惡之. 嶠先有齒疾, 至是拔之, 因中風, 至鎮未旬而卒, 時年四十二. 江州士庶聞之, 莫不相顧而泣. 帝下冊書曰：「朕以眇身, 纂承洪緒, 不能光闡大道, 化洽時雍, 至乃狂狡滔天, 社稷危逼. 惟公明鑒特達, 識心經遠, 懼皇綱之不維, 忿凶寇之縱暴, 唱率群后, 五州響應, 首啟戎行, 元惡授馘. 王室危而復安, 三光幽而復明, 功格宇宙, 勳著八表. 方賴大猷以拯區夏, 天不憖遺, 早世薨殂, 朕用痛悼于厥心. 夫褒德銘勳, 先王之明典, 今追贈公侍中、大將軍、持節、都督、刺史, 公如故, 賜錢百萬, 布千匹, 諡曰忠武, 祠以太牢.」

初葬于豫章, 後朝廷追嶠勳德, 將為造大墓於元明二帝陵之北, 陶侃上表曰：「故大將軍嶠忠誠著于聖世, 勳義感于人神, 非臣筆墨所能稱陳. 臨卒之際, 與臣書別, 臣藏之篋笥, 時時省視, 每一思述, 未嘗不中夜撫膺, 臨飯酸噎. 『人之云亡』, 嶠實當之. 謹寫嶠書上呈, 伏惟陛下既垂御省, 傷其情旨, 死不忘忠, 身沒黃泉, 追恨國恥, 將臣戮力, 救濟艱難, 使亡而有知, 抱恨結草, 豈樂今日勞費之事. 願陛下慈恩, 停其移葬, 使嶠棺柩無風波之危, 魂靈安於后土.」詔從之. 其後嶠後妻何氏卒, 子放之便載喪還都. 詔葬建平陵北, 并贈嶠前妻王氏及何氏始安夫人印綬.

放之嗣爵, 少歷清官, 累至給事黃門侍郎. 以貧, 求為交州, 朝廷許之. 王述與會稽王牋曰：「放之溫嶠之子, 宜見優異, 而投之嶺外, 竊用愕然. 願遠存周禮, 近參人情, 則望實惟允.」時竟不納. 放之既至南海, 甚有威惠. 將征林邑, 交阯太守杜寶、別駕阮朗並不從, 放之以其沮眾, 誅之, 勒兵而進, 遂破林邑而還. 卒于官.

弟式之, 新建縣侯, 位至散騎常侍.

郗鑒子愔　愔子超　愔弟曇　曇子恢　鑒叔父隆

郗鑒字道徽, 高平金鄉人, 漢御史大夫慮之玄孫也. 少孤貧, 博覽經籍, 躬耕隴畝, 吟詠不倦. 以儒雅著名, 不應州命. 趙王倫辟為掾, 知倫有不臣之跡, 稱疾去職. 及倫篡, 其黨皆至大官, 而鑒閉門自守, 不染逆節. 惠帝反正, 參司空軍事, 累遷太子中舍人、中書侍郎. 東海王越辟為主簿, 舉賢良, 不行. 征東大將軍苟晞檄為從事中郎. 晞與越方以力爭, 鑒不應其召. 從兄旭, 晞之別駕, 恐禍及己, 勸之赴召, 鑒終不迴, 晞亦不之逼也. 及京師不守, 寇難鋒起, 鑒遂陷於陳午賊中. 邑人張寔先求交於鑒, 鑒不許. 至是, 寔於午營來省鑒疾, 既而卿鑒. 鑒謂寔曰：「相與邦壤, 義不及通, 何可怙亂至此邪！」寔大慚而退. 午以鑒有名於世, 將逼為主, 鑒逃而獲免. 午尋潰散, 鑒得歸鄉里. 于時所在饑荒, 州中之士素有感其恩義者, 相與資贍. 鑒復分所得, 以□宗族及鄉曲孤老, 賴而全濟者甚多, 咸相謂曰：「今天子播越, 中原無伯, 當歸依仁德, 可以後亡.」遂共推鑒為主, 舉千餘家俱避難於魯之嶧山.

元帝初鎮江左, 承制假鑒龍驤將軍、兗州刺史, 鎮鄒山. 時荀藩用李述, 劉琨用兄子演, 並為兗州, 各屯一郡, 以力相傾, 闔州編戶, 莫知所適. 又徐龕、石勒左右交侵, 日尋干戈, 外無救援, 百姓饑饉, 或掘野鼠蟄燕而食之, 終無叛者. 三年間, 眾至數萬. 帝就加輔國將軍、都督兗州諸軍事.

永昌初, 徵拜領軍將軍, 既至, 轉尚書, 以疾不拜. 時明帝初即位, 王敦專制, 內外危逼, 謀杖鑒為外援, 由是拜安西將軍、兗州刺史、都督揚州江西諸軍、假節, 鎮合肥. 敦忌之, 表為尚書令, 徵還. 道經姑孰, 與敦相見, 敦謂曰：「樂彥輔短才耳. 後生流宕, 言違名檢, 考之以實, 豈勝滿武秋邪？」鑒曰：「擬人必于其倫. 彥輔道韻平淡, 體識沖粹, 處傾危之朝, 不可得而親疏. 及愍懷太子之廢, 可謂柔而有正. 武秋失節之士, 何可同日而言！」敦曰：「愍懷廢徙之際, 交有危機之急, 人何能以死守之乎！以此相方, 其不減明矣.」鑒曰：「丈夫既潔身北面, 義同在三, 豈可偷生屈節, 靦顏天壤邪！苟道數終極, 固當存亡以之耳.」敦素懷無君之心, 聞鑒言, 大忿之, 遂不復相見, 拘留不遣. 敦之黨與譖毀日至, 鑒舉止自若, 初無懼心. 敦謂錢鳳曰：「郗道徽儒雅之士, 名位既重, 何得害之！」乃放還臺. 鑒遂與帝謀滅敦.

既而錢鳳攻逼京都, 假鑒節, 加衛將軍、都督從駕諸軍事. 鑒以無益事實, 固辭不受軍號. 時議者以王含、錢鳳眾力百倍, 苑城小而不固, 宜及軍勢未成, 大駕自出距戰. 鑒曰：「群逆縱逸, 其勢不可當, 可以算屈, 難以力競. 且含等號令不一, 抄盜相尋, 百姓懲往年之暴, 皆人自為守. 乘逆順之勢, 何往不克！且賊無經略遠圖, 惟恃豕突一戰, 曠日持久, 必啟義士之心, 令謀猷得展. 今以此弱力敵彼強寇, 決勝負於一朝, 定成敗於呼吸, 雖有申胥之徒, 義存投袂, 何補於既往哉！」帝從之. 鑒以尚書令領諸屯營.

及鳳等平, 溫嶠上議, 請宥敦佐吏, 鑒以為先王崇君臣之教, 故貴伏死之節；昏亡之主, 故開待放之門. 王敦佐吏雖多逼迫, 然居逆亂之朝, 無出關之操, 準之前訓, 宜加義責. 又奏錢鳳母年八十, 宜蒙全宥. 乃從之. 封高平侯, 賜絹四千八百匹. 帝以其有器望, 萬機動靜輒問之, 乃詔鑒特草上表疏, 以從簡易. 王導議欲贈周札官, 鑒以為不合, 語在札傳. 導不從. 鑒於是駁之曰：「敦之逆謀, 履霜日久, 緣札開門, 令王師不振. 若敦前者之舉, 義同桓文, 則先帝可為幽厲邪？」朝臣雖無以難, 而不能從. 俄而遷車騎將軍、都督徐兗青三州軍事、兗州刺史、假節, 鎮廣陵. 尋而帝崩, 鑒與王導、卞壼、溫嶠、庾亮、陸曄等並受遺詔, 輔少主, 進位車騎大將軍、開府儀同三司, 加散騎常侍.

咸和初, 領徐州刺史. 及祖約、蘇峻反, 鑒聞難, 便欲率所領東赴. 詔以北寇不許. 於是遣司馬劉矩領三千人宿衛京都. 尋而王師敗績, 矩遂退還. 中書令庾亮宣太后口詔, 進鑒為司空. 鑒去賊密邇, 城孤糧絕, 人情業業, 莫有固志, 奉詔流涕, 設壇場, 刑白馬, 大誓三軍曰：「賊臣祖約、蘇峻不恭天命, 不畏王誅, 凶戾肆逆, 干國之紀, 陵汨五常, 侮弄神器, 遂制脅幽主, 拔本塞原, 殘害忠良, 禍虐黎庶, 使天地神祇靡所依歸. 是以率土怨酷, 兆庶泣血, 咸願奉辭罰罪, 以除元惡. 昔戎狄泯周, 齊桓糾盟；董卓陵漢, 群后致討. 義存君親, 古今一也. 今主上幽危, 百姓倒懸, 忠臣正士志存報國. 凡我同盟, 既盟之後, 戮力一心, 以救社稷. 若二寇不梟, 義無偷安. 有渝此盟, 明神殛之！」鑒登壇慷慨, 三軍爭為用命. 乃遣將軍夏侯長等間行, 謂平南將軍溫嶠曰：「今賊謀欲挾天子東入會稽, 宜先立營壘, 屯據要害, 既防其越逸, 又斷賊糧運, 然後靜鎮京口, 清壁以待賊. 賊攻城不拔, 野無所掠, 東道既斷, 糧運自絕, 不過百日, 必自潰矣.」嶠深以為然.

及陶侃為盟主, 進鑒都督揚州八郡軍事. 時撫軍將軍王舒、輔軍將軍虞潭皆受鑒節度, [三]率眾渡江, 與侃會于茄子浦. 鑒築白石壘而據之. 會舒、潭戰不利, 鑒與後將軍郭默還丹徒, 立大業、曲阿、庱亭三壘以距賊. 而賊將張健來攻大業, 城中乏水, 郭默窘迫, 遂突圍而出, 三軍失色. 參軍曹納以為大業京口之扞, 一旦不守, 賊方軌而前, 勸鑒退還廣陵以俟後舉. 鑒乃大會僚佐, 責納曰：「吾蒙先帝厚顧, 荷託付之重, 正復捐軀九泉不足以報. 今強寇在郊, 眾心危迫, 君腹心之佐, 而生長異端, 當何以率先義眾, 鎮一三軍邪！」將斬之, 久而乃釋. 會峻死, 大業圍解. 及蘇逸等走吳興, 鑒遣參軍李閎追斬之, 降男女萬餘口. 拜司空, 加侍中, 解八郡都督, 更封南昌縣公, 以先爵封其子曇.

時賊帥劉徵聚眾數千, 浮海抄東南諸縣. 鑒遂城京口, 加都督揚州之晉陵吳郡諸軍事, 率眾討平之. 進位太尉.

後以寢疾, 上疏遜位曰：「臣疾彌留, 遂至沈篤, 自忖氣力, 差理難冀. 有生有死, 自然之分. 但忝位過才, 曾無以報, 上慚先帝, 下愧日月. 伏枕哀歎, 抱恨黃泉. 臣今虛乏, 救命朝夕, 輒以府事付長史劉遐, 乞骸骨歸丘園. 惟願陛下崇山海之量, 弘濟大猷, 任賢使能, 事從簡易, 使康哉之歌復興於今, 則臣雖死, 猶生之日耳. 臣所統錯雜, 率多北人, 或逼遷徙, 或是新附, 百姓懷土, 皆有歸本之心. 臣宣國恩, 示以好惡, 處與田宅, 漸得少安. 聞臣疾篤, 眾情駭動, 若當北渡, 必啟寇心. 太常臣謨, 平簡貞正, 素望所歸, 謂可以為都督、徐州刺史. 臣亡兄息晉陵內史邁, 謙愛養士, 甚為流亡所宗, 又是臣門戶子弟, 堪任兗州刺史. 公家之事, 知無不為, 是以敢希祁奚之舉.」疏奏, 以蔡謨為鑒軍司. 鑒尋薨, 時年七十一. 帝朝晡哭于朝堂, 遣御史持節護喪事, 贈一依溫嶠故事. 冊曰：「惟公道德沖邃, 體識弘遠, 忠亮雅正, 行為世表, 歷位內外, 勳庸彌著. 乃者約峻狂狡, 毒流朝廷, 社稷之危, 賴公以寧. 功侔古烈, 勳邁桓文. 方倚大猷, 藩翼時難, 昊天不弔, 奄忽薨殂, 朕用震悼于厥心. 夫爵以顯德, 諡以表行, 所以崇明軌跡, 丕揚徽劭. 今贈太宰, 諡曰文成, 祠以太牢. 魂而有靈, 嘉茲寵榮.」

初, 鑒值永嘉喪亂, 在鄉里甚窮餒, 鄉人以鑒名德, 傳共飴之. 時兄子邁、外甥周翼並小, 常攜之就食. 鄉人曰：「各自饑困, 以君賢, 欲共相濟耳, 恐不能兼有所存.」鑒於是獨往, 食訖, 以飯著兩頰邊, 還吐與二兒, 後並得存, 同過江. 邁位至護軍, 翼為剡縣令. 鑒之薨也, 翼追撫育之恩, 解職而歸, 席苫心喪三年. 二子：愔、曇.

愔字方回. 少不交競, 弱冠, 除散騎侍郎, 不拜. 性至孝, 居父母憂, 殆將滅性. 服闋, 襲爵南昌公, 徵拜中書侍郎. 驃騎何充輔政, 征北將軍褚裒鎮京口, 皆以愔為長史. 再遷黃門侍郎. 時吳郡守闋, 欲以愔為太守. 愔自以資望少, 不宜超蒞大郡, 朝議嘉之. 轉為臨海太守. 會弟曇卒, 益無處世意, 在郡優游, 頗稱簡默, 與姊夫王羲之、高士許詢並有邁世之風, [四]俱棲心絕穀, 修黃老之術. 後以疾去職, 乃築宅章安, 有終焉之志. 十許年間, 人事頓絕.

簡文帝輔政, 與尚書僕射江虨等薦愔, 以為執德存正, 識懷沈敏, 而辭職遺榮, 有不拔之操, 成務須才, 豈得遂其獨善, 宜見徵引, 以參政術. 於是徵為光祿大夫, 加散騎常侍. 既到, 更除太常, 固讓不拜. 深抱沖退, 樂補遠郡, 從之, 出為輔國將軍、會稽內史. 大司馬桓溫以愔與徐兗有故義, 乃遷愔都督徐兗青幽揚州之晉陵諸軍事、領徐兗二州刺史、假節. 雖居藩鎮, 非其好也.

俄屬桓溫北伐, 愔請督所部出河上, 用其子超計, 以己非將帥才, 不堪軍旅, 又固辭解職, 勸溫并領己所統. 轉冠軍將軍、會稽內史.

及帝踐阼, 就加鎮軍、都督浙江東五郡軍事. 久之, 以年老乞骸骨, 因居會稽. 徵拜司空, 詔書優美, 敦獎殷勤, 固辭不起. 太元九年卒, 時年七十二. 追贈侍中、司空, 諡曰文穆. 三子：超、融、沖. 超最知名.

超字景興, 一字嘉賓. 少卓犖不羈, 有曠世之度, 交游士林, 每存勝拔, 善談論, 義理精微. 愔事天師道, 而超奉佛. 愔又好聚斂, 積錢數千萬, 嘗開庫, 任超所取. 超性好施, 一日中散與親故都盡. 其任心獨詣, 皆此類也.

桓溫辟為征西大將軍掾. 溫遷大司馬, 又轉為參軍. 溫英氣高邁, 罕有所推, 與超言, 常謂不能測, 遂傾意禮待. 超亦深自結納. 時王珣為溫主簿, 亦為溫所重. 府中語曰：「髯參軍, 短主簿, 能令公喜, 能令公怒.」超髯, 珣短故也. 尋除散騎侍郎. 時愔在北府, 徐州人多勁悍, 溫恒云「京口酒可飲, 兵可用」, 深不欲愔居之. 而愔暗於事機, 遣牋詣溫, 欲共獎王室, 修復園陵. 超取視, 寸寸毀裂, 乃更作牋, 自陳老病, 甚不堪人間, 乞閑地自養. 溫得牋大喜, 即轉愔為會稽太守. 溫懷不軌, 欲立霸王之基, 超為之謀. 謝安與王坦之嘗詣溫論事, 溫令超帳中臥聽之, 風動帳開, 安笑曰：「郗生可謂入幕之賓矣.」

太和中, 溫將伐慕容氏於臨漳, 超諫以道遠, 汴水又淺, 運道不通. 溫不從, 遂引軍自濟入河, 超又進策於溫曰：「清水入河, 無通運理. 若寇不戰, 運道又難, 因資無所, 實為深慮也. 今盛夏, 悉力徑造鄴城, 彼伏公威略, 必望陣而走, 退還幽朔矣. 若能決戰, 呼吸可定. 設欲城鄴, 難為功力. 百姓布野, 盡為官有. 易水以南, 必交臂請命. 但恐此計輕決, 公必務其持重耳. 若此計不從, 使當頓兵河濟, 控引糧運, 令資儲充備, 足及來夏, 雖如賒遲, 終亦濟克. 若舍此二策而連軍西進, 進不速決, 退必愆乏. 賊因此勢, 日月相引, 僶俛秋冬, 船道澀滯, 且北土早寒, 三軍裘褐者少, 恐不可以涉冬. 此大限閡, 非惟無食而已.」溫不從, 果有枋頭之敗, 溫深慚之. 尋而有壽陽之捷, 問超曰：「此足以雪枋頭之恥乎？」超曰：「未厭有識之情也.」既而超就溫宿, 中夜謂溫曰︰「明公都有慮不？」溫曰：「卿欲有所言邪？」超曰：「明公既居重任, 天下之責將歸於公矣. 若不能行廢立大事、為伊霍之舉者, 不足鎮壓四海, 震服宇內, 豈可不深思哉！」溫既素有此計, 深納其言, 遂定廢立, 超始謀也.

遷中書侍郎. 謝安嘗與王文度共詣超, 日旰未得前, 文度便欲去, 安曰：「不能為性命忍俄頃邪！」其權重當時如此. 轉司徒左長史, 母喪去職. 常謂其父名公之子, 位遇應在謝安右, 而安入掌機權, 愔優游而已, 恒懷憤憤, 發言慷慨, 由是與謝氏不穆. 安亦深恨之. 服闋, 除散騎常侍, 不起. 以為臨海太守, 加宣威將軍, 不拜. 年四十二, 先愔卒.

初, 超雖實黨桓氏, 以愔忠於王室, 不令知之. 將亡, 出一箱書, 付門生曰：「本欲焚之恐公年尊, 必以傷愍為弊. 我亡後, 若大損眠食, 可呈此箱. 不爾, 便燒之.」愔後果哀悼成疾, 門生依旨呈之, 則悉與溫往反密計. 愔於是大怒曰：「小子死恨晚矣！」更不復哭. 凡超所交友, 皆一時秀美, 雖寒門後進, 亦拔而友之. 及死之日, 貴賤操筆而為誄者四十餘人, 其為眾所宗貴如此. 王獻之兄弟, 自超未亡, 見愔, 常躡履問訊, 甚修舅甥之禮. 及超死, 見愔慢怠, 屐而候之, 命席便遷延辭避. 愔每慨然曰：「使嘉賓不死, 鼠子敢爾邪！」性好聞人棲遁, 有能辭榮拂衣者, 超為之起屋宇, 作器服, 畜僕豎, 費百金而不吝. 又沙門支遁以清談著名于時, 風流勝貴, 莫不崇敬, 以為造微之功, 足參諸正始. 而遁常重超, 以為一時之俊, 甚相知賞. 超無子, 從弟儉之以子僧施嗣.

僧施字惠脫, 襲爵南昌公. 弱冠, 與王綏、桓胤齊名, 累居清顯, 領宣城內史, 入補丹楊尹. 劉毅鎮江陵, 請為南蠻校尉、假節. 與毅俱誅, 國除.

曇字重熙, 少賜爵東安縣開國伯. 司徒王導辟祕書郎. 朝論以曇名臣之子, 每逼以憲制, 年三十, 始拜通直散騎侍郎, 遷中書侍郎. 簡文帝為撫軍, 引為司馬. 尋除尚書吏部郎, 拜御史中丞. 時北中郎荀羨有疾, 朝廷以曇為羨軍司, 加散騎常侍. 頃之, 羨徵還, 仍除北中郎將、都督徐兗青幽揚州之晉陵諸軍事、領徐兗二州刺史、假節, 鎮下邳. 後與賊帥傅末波等戰失利, 降號建威將軍. 尋卒, 年四十二. 追贈北中郎, 諡曰簡. 子恢嗣.

恢字道胤, 少襲父爵, 散騎侍郎, 累遷給事黃門侍郎, 領太子右衛率. 恢身長八尺, 美鬚髯, 孝武帝深器之, 以為有藩伯之望. 會朱序自表去職, 擢恢為梁秦雍司荊揚并等州諸軍事、建威將軍、雍州刺史、假節, 鎮襄陽. 恢甚得關隴之和, 降附者動有千計.

初, 姚萇將竇衝來降, 拜東羌校尉. 衝後舉兵反, 入漢川, 襲梁州. 時關中有巴蜀之眾, 皆背萇, 據弘農以結苻登. 而登署衝為左丞相, 徙屯華陰. 河南太守楊佺期遣上黨太守荀靜戍皇天塢以距之. 衝數來攻, 恢遣將軍趙睦守金墉城, 而佺期率眾次湖城, 討衝, 走之.

尋而慕容垂圍慕容永於潞川, 永窮蹙, 遣其子弘求救於恢, 并獻玉璽一紐. 恢獻璽於臺, 又陳「垂若并永, 其勢難測. 今於國計, 謂宜救永. 永垂並存, 自為仇讎, 連雞不棲, 無能為患. 然後乘機雙斃, 則河北可平.」孝武帝以為然, 詔王恭、庾楷救之, 未及發而永沒. 楊佺期以疾去職.

恢以隨郡太守夏侯宗之為河南太守, 戍洛陽. 姚萇遣其子略攻湖城及上洛, 又使其將楊佛嵩圍洛陽. 恢遣建武將軍辛恭靖救洛陽[五], 梁州刺史王正胤率眾出子午谷, 以為聲援. 略懼而退. 恢以功進征虜將軍, 又領秦州刺史, 加督隴上軍.

時魏氏強盛, 山陵危逼, 恢遣江夏相鄧啟方等以萬人距之, 與魏主拓跋珪戰於滎陽, 大敗而還.

及王恭討王國寶, 桓玄、殷仲堪皆舉兵應恭, 恢與朝廷掎角玄等. 襄陽太守夏侯宗之、府司馬郭毗並以為不可, 恢皆殺之. 既而玄等退守尋陽. 以恢為尚書, 將家還都, 至楊口, 仲堪陰使人於道殺之, 及其四子, 託以群蠻所殺. 喪還京師, 贈鎮軍將軍. 子循嗣.

隆字弘始, 蹇亮有匪躬之節. 初為尚書郎, 轉左丞, 在朝為百僚所憚, 坐漏洩事免. 頃之, 為吏部郎, 復免. 補東郡太守.

隆少為趙王倫所善, 及倫專擅, 召為散騎常侍. 倫之篡也, 以為揚州刺史. 僚屬有犯, 輒依臺閣峻制繩之, 遠近咸怨. 尋加寧東將軍, 未拜, 而齊王冏檄至, 中州人在軍者皆欲赴義, 隆以兄子鑒為趙王掾, 諸子悉在京洛, 故猶豫未決. 主簿趙誘、前秀才虞潭白隆曰：「當今上計, 明使君自將精兵徑赴齊王；中計, 明使君可留督攝, 速遣猛將率精兵疾赴；下計, 示遣兵將助, 而稱背倫.」隆素敬別駕顧彥, 密與謀之. 彥曰：「趙誘下計, 乃上策也.」西曹留承聞彥言[六], 請見, 曰：「不審明使君當今何施？」隆曰：「我俱受二帝恩, 無所偏助, 惟欲守州而已.」承曰：「天下者, 世祖皇帝之天下也. 太上承代已積十年, 今上取四海不平, 齊王應天順時, 成敗之事可見. 使君若顧二帝, 自可不行, 宜急下檄文, 速遣精兵猛將. 若其疑惑, 此州豈可得保也！」隆無所言, 而停檄六日. 時寧遠將軍陳留王邃領東海都尉, 鎮石頭, 隆軍人西赴邃甚眾. 隆遣從事於牛渚禁之, 不得止. 將士憤怒, 夜扶邃為主而攻之, 隆父子皆死, 顧彥亦被害, 誣隆聚合遠近, 圖為不軌. 隆之死也, 時議莫不痛惜焉.

史臣曰：忠臣本乎孝子, 奉上資乎愛親, 自家刑國, 於斯極矣. 太真性履純深, 譽流邦族, 始則承顏候色, 老萊弗之加也；既而辭親蹈義, 申胥何以尚焉！封狐萬里, 投軀而弗顧；猰窳千群, 探穴而忘死. 竟能宣力王室, 揚名本朝, 負荷受遺, 繼之全節. 言念主辱, 義聲動於天地；祗赴國屯, 信誓明於日月. 枕戈雨泣, 若雪分天之仇；皇輿旋軫, 卒復夷庚之躅. 微夫人之誠懇, 大盜幾移國乎！道徽儒雅, 柔而有正, 協德始安, 頗均連璧. 方回踵武, 奕世登台. 露冕為飾, 援高人以同志, 抑惟大隱者歟！愛子云亡, 省遺文而輟泣, 殊有大義之風矣.

贊曰：太真懷貞, 勤宣乃誠. 謀敦翦峻, 奮節摛名. 道徽忠勁, 高芬遠映. 愔克負荷, 超慚雅正.

校勘記

[一]謝鯤　「鯤」原作「琨」, 據鯤傳及通志一二六改.

[二]鄱陽內史紀瞻　勞校：成紀、鄧嶽傳「紀瞻」作「紀睦」. 紀瞻卒於明帝時, 距咸和三年已四年矣, 且瞻亦未嘗為鄱陽內史.

[三]輔軍將軍虞潭　潭傳及通志一二六「輔軍」作「輔國」.

[四]許詢　「詢」原作「恂」. 本書各傳皆作「詢」, 世說言語注引續晉陽秋、賞譽注引許氏譜皆作「詢」, 今據改.

[五]辛恭靖　「恭靖」原作「恭靜」, 今依恭靖傳及通鑑一一一改.

[六]西曹留承　校文：趙誘傳作「治中留寶」.

晉書卷六十八 列傳第三十八

顧榮

顧榮字彥先, 吳國吳人也, 為南土著姓. 祖雍, 吳丞相. 父穆, 宜都太守. 榮機神朗悟, 弱冠仕吳, 為黃門侍郎、太子輔義都尉. 吳平, 與陸機兄弟同入洛, 時人號為「三俊」. 例拜為郎中, 歷尚書郎、太子中舍人、廷尉正. 恒縱酒酣暢, 謂友人張翰曰：「惟酒可以忘憂, 但無如作病何耳.」

會趙王倫誅淮南王允, 收允僚屬付廷尉, 皆欲誅之, 榮平心處當, 多所全宥. 及倫篡位, 倫子虔為大將軍, 以榮為長史. 初, 榮與同僚宴飲, 見執炙者貌狀不凡, 有欲炙之色, 榮割炙啗之. 坐者問其故, 榮曰：「豈有終日執之而不知其味！」及倫敗, 榮被執, 將誅, 而執炙者為督率, 遂救之, 得免.

齊王冏召為大司馬主簿. 冏擅權驕恣, 榮懼及禍, 終日昏酣, 不綜府事, 以情告友人長樂馮熊. 熊謂冏長史葛旟曰：「以顧榮為主簿, 所以甄拔才望, 委以事機, 不復計南北親疏, 欲平海內之心也. 今府大事殷, 非酒客之政.」旟曰：「榮江南望士, 且居職日淺, 不宜輕代易之.」熊曰：「可轉為中書侍郎, 榮不失清顯, 而府更收實才.」旟然之, 白冏, 以為中書侍郎. 在職不復飲酒. 人或問之曰：「何前醉而後醒邪？」榮懼罪, 乃復更飲. 與州里楊彥明書曰：「吾為齊王主簿, 恒慮禍及, 見刀與繩, 每欲自殺, 但人不知耳.」及冏誅, 榮以討葛旟功, 封嘉興伯, 轉太子中庶子.

長沙王乂為驃騎, 復以榮為長史. 乂敗, 轉成都王穎丞相從事中郎. 惠帝幸臨漳, 以榮兼侍中, 遣行園陵. 會張方據洛, 不得進, 避之陳留. 及帝西遷長安, 徵為散騎常侍, 以世亂不應, 遂還吳. 東海王越聚兵於徐州, 以榮為軍諮祭酒.

屬廣陵相陳敏反, 南渡江, 逐揚州刺史劉機、丹楊內史王曠[一], 阻兵據州, 分置子弟為列郡, 收禮豪桀, 有孫氏鼎峙之計. 假榮右將軍、丹楊內史. 榮數踐危亡之際, 恒以恭遜自勉. 會敏欲誅諸士人, 榮說之曰：「中國喪亂, 胡夷內侮, 觀太傅今日不能復振華夏, 百姓無復遺種. 江南雖有石冰之寇, 人物尚全. 榮常憂無竇氏、孫、劉之策, [二]有以存之耳. 今將軍懷神武之略, 有孫吳之能, 功勳效於已著, 勇略冠於當世, 帶甲數萬, 舳艫山積, 上方雖有數州, 亦可傳檄而定也. 若能委信君子, 各得盡懷, 散蔕芥之恨, 塞讒諂之口, 則大事可圖也.」敏納其言, 悉引諸豪族委任之. 敏仍遣甘卓出橫江, 堅甲利器, 盡以委之. 榮私於卓曰：「若江東之事可濟, 當共成之. 然卿觀事勢當有濟理不？敏既常才, 本無大略, 政令反覆, 計無所定, 然其子弟各已驕矜, 其敗必矣. 而吾等安然受其官祿, 事敗之日, 使江西諸軍函首送洛, 題曰逆賊顧榮、甘卓之首, 豈惟一身顛覆, 辱及萬世, 可不圖之！」卓從之. 明年, 周□與榮及甘卓、紀瞻潛謀起兵攻敏. 榮廢橋斂舟於南岸, 敏率萬餘人出, 不獲濟, 榮麾以羽扇, 其眾潰散. 事平, 還吳. 永嘉初, 徵拜侍中, 行至彭城, 見禍難方作, 遂輕舟而還, 語在紀瞻傳.

元帝鎮江東, 以榮為軍司, 加散騎常侍, 凡所謀畫, 皆以諮焉. 榮既南州望士, 躬處右職, 朝野甚推敬之. 時帝所幸鄭貴嬪有疾, 以祈禱頗廢萬機, 榮上牋諫曰：「昔文王父子兄弟乃有三聖, 可謂窮理者也. 而文王日昃不暇食, 周公一沐三握髮, 何哉？誠以一日萬機, 不可不理；一言蹉跌, 患必及之故也. 當今衰季之末, 屬亂離之運, 而天子流播, 豺狼塞路, 公宜露營野次, 星言夙駕, 伏軾怒蛙以募勇士, 懸膽於庭以表辛苦. 貴嬪未安, 藥石實急；禱祀之事, 誠復可修；豈有便塞參佐白事, 斷賓客問訊？今強賊臨境, 流言滿國, 人心萬端, 去就紛紜. 願沖虛納下, 廣延俊彥, 思畫今日之要, 塞鬼道淫祀, 弘九合之勤, 雪天下之恥, 則群生有賴, 開泰有期矣.」

時南土之士未盡才用, 榮又言：「陸士光貞正清貴, 金玉其質；甘季思忠款盡誠, 膽幹殊快；殷慶元質略有明規, 文武可施用；榮族兄公讓明亮守節, 困不易操；會稽楊彥明、謝行言皆服膺儒教, 足為公望；賀生沈潛, 青雲之士；陶恭兄弟才幹雖少, 實事極佳. 凡此諸人, 皆南金也.」書奏, 皆納之.

六年, 卒官. 帝臨喪盡哀, 欲表贈榮, 依齊王功臣格. 吳郡內史殷祐牋曰：

「昔賊臣陳敏憑寵藉權, 滔天作亂, 兄弟姻婭盤固州郡, 威逼士庶以為臣僕, 于時賢愚計無所出. 故散騎常侍、安東軍司、嘉興伯顧榮經德體道, 謀猷弘遠, 忠貞之節, 在困彌厲. 崎嶇艱險之中, 逼迫姦逆之下, 每惟社稷, 發憤慷愾. 密結腹心, 同謀致討. 信著群士, 名冠東夏, 德聲所振, 莫不響應, 荷戈駿奔, 其會如林. 榮躬當矢石, 為眾率先, 忠義奮發, 忘家為國, 歷年逋寇, 一朝土崩, 兵不血刃, 蕩平六州, 勳茂上代, 義彰天下.

伏聞論功依故大司馬齊王格, 不在帷幕密謀參議之例, 下附州征野戰之比, 不得進爵拓土, 賜拜子弟, 遐邇同歎, 江表失望. 齊王親則近屬, 位為方嶽, 杖節握兵, 都督近畿, 外有五國之援, 內有宗室之助, 稱兵彌時, 役連天下, 元功雖建, 所喪亦多. 榮眾無一旅, 任非藩翰, 孤絕江外, 王命不通, 臨危獨斷, 以身徇國, 官無一金之費, 人無終朝之勞. 元惡既殄, 高尚成功, 封閉倉廩, 以俟大軍, 故國安物阜, 以義成俗, 今日匡霸事舉, 未必不由此而隆也. 方之於齊, 強弱不同, 優劣亦異. 至於齊府參佐, 扶義助強, 非創謀之主, 皆錫珪受瑞, 或公或侯. 榮首建密謀, 為方面盟主, 功高元帥, 賞卑下佐, 上虧經國紀功之班, 下孤忠義授命之士.

夫考績幽明, 王教所崇, 況若榮者, 濟難寧國, 應天先事, 歷觀古今, 未有立功若彼, 酬報如此者也.」

由是贈榮侍中、驃騎將軍、開府儀同三司, 諡曰元. 及帝為晉王, 追封為公, 開國, 食邑.

榮素好琴, 及卒, 家人常置琴於靈座. 吳郡張翰哭之慟, 既而上床鼓琴數曲, 撫琴而歎曰：「顧彥先復能賞此不？」因又慟哭, 不弔喪主而去. 子毗嗣, 官至散騎侍郎.

紀瞻

紀瞻字思遠, 丹楊秣陵人也. 祖亮, 吳尚書令. 父陟, 光祿大夫. 瞻少以方直知名. 吳平, 徙家歷陽郡. 察孝廉, 不行.

後舉秀才, 尚書郎陸機策之曰：「昔三代明王, 啟建洪業, 文質殊制, 而令名一致. 然夏人尚忠, 忠之弊也朴, 救朴莫若敬. 殷人革而修焉, 敬之弊也鬼, 救鬼莫若文. 周人矯而變焉, 文之弊也薄, 救薄則又反之於忠. 然則王道之反覆其無一定邪, 亦所祖之不同而功業各異也？自無聖王, 人散久矣. 三代之損益, 百姓之變遷, 其故可得而聞邪？今將反古以救其弊, 明風以蕩其穢, 三代之制將何所從？太古之化有何異道？」瞻對曰：「瞻聞有國有家者, 皆欲邁化隆政, 以康庶績, 垂歌億載, 永傳于後. 然而俗變事弊, 得不隨時, 雖經聖哲, 無以易也. 故忠弊質野, 敬失多儀. 周鑒二王之弊, 崇文以辯等差, 而流遁者歸薄而無款誠, 款誠之薄, 則又反之於忠. 三代相循, 如水濟火, 所謂隨時之義, 救弊之術也. 羲皇簡朴, 無為而化；後聖因承, 所務或異. 非賢聖之不同, 世變使之然耳. 今大晉闡元, 聖功日隮, 承天順時, 九有一貫, 荒服之君, 莫不來同. 然而大道既往, 人變由久, 謂當今之政宜去文存朴, 以反其本, 則兆庶漸化, 太和可致也.」

又問：「在昔哲王象事備物, 明堂所以崇上帝, 清廟所以寧祖考, 辟雍所以班禮教, 太學所以講藝文, 此蓋有國之盛典, 為邦之大司. 亡秦廢學, 制度荒闕. 諸儒之論, 損益異物. 漢氏遺作, 居為異事, 而蔡邕月令謂之一物. 將何所從？」對曰：「周制明堂, 所以宗其祖以配上帝, 敬恭明祀, 永光孝道也. 其大數有六. 古者聖帝明王南面而聽政, 其六則以明堂為主. 又其正中, 皆云太廟, 以順天時, 施行法令, 宗祀養老, 訓學講肄, 朝諸侯而選造士, 備禮辯物, 一教化之由也. 故取其宗祀之類, 則曰清廟；取其正室之貌, 則曰太廟；取其室, 則曰太室；取其堂, 則曰明堂；取其四門之學, 則曰太學；取其周水圜如璧, 則曰璧雍. 異名同事, 其實一也. 是以蔡邕謂之一物.」

又問：「庶明亮采, 故時雍穆唐；有命既集, 而多士隆周. 故書稱明良之歌, 易貴金蘭之美. 此長世所以廢興, 有邦所以崇替. 夫成功之君勤於求才, 立名之士急於招世, 理無世不對, 而事千載恒背. 古之興王何道而如彼？後之衰世何闕而如此？」對曰：「興隆之政務在得賢, 清平之化急於拔才, 故二八登庸, 則百揆序；有亂十人, 而天下泰. 武丁擢傅巖之徒, 周文攜渭濱之士, 居之上司, 委之國政, 故能龍奮天衢, 垂勳百代. 先王身下白屋, 搜揚仄陋, 使山無扶蘇之才, 野無伐檀之詠. 是以化厚物感, 神祇來應, 翔鳳飄颻, 甘露豐墜, 醴泉吐液, 朱草自生, 萬物滋茂, 日月重光, 和氣四塞, 大道以成；序君臣之義, 敦父子之親, 明夫婦之道, 別長幼之宜, 自九州, 被八荒, 海外移心, 重譯入貢, 頌聲穆穆, 南面垂拱也. 今貢賢之塗已闓, 而教學之務未廣, 是以進競之志恒銳, 而務學之心不修. 若闢四門以延造士, 宣五教以明令德, 考績殿最, 審其優劣, 厝之百僚, 置之群司, 使調物度宜, 節宣國典, 必協濟康哉, 符契往代, 明良來應, 金蘭復存也.」

又問：「昔唐虞垂五刑之教, 周公明四罪之制, 故世歎清問而時歌緝熙. 姦宄既殷, 法物滋有. 叔世崇三辟之文, 暴秦加族誅之律, 淫刑淪胥, 虐濫已甚. 漢魏遵承, 因而弗革. 亦由險泰不同, 而救世異術, 不得已而用之故也. 寬克之中, 將何立而可？族誅之法足為永制與不？」對曰：「二儀分則兆庶生, 兆庶生則利害作. 利害之作, 有由而然也. 太古之時, 化道德之教, 賤勇力而貴仁義. 仁義貴則強不陵弱, 眾不暴寡. 三皇結繩而天下泰, 非惟象刑緝熙而已也. 且太古知法, 所以遠獄. 及其末, 不失有罪, 是以獄用彌繁, 而人彌暴, 法令滋章, 盜賊多有. 書曰：『惟敬五刑, 以成三德. 』叔世道衰, 既興三辟, 而文公之弊, 又加族誅, 淫刑淪胥, 感傷和氣, 化染後代, 不能變改. 故漢祖指麾而六合響應, 魏承漢末, 因而未革, 將以俗變由久, 權時之宜也. 今四海一統, 人思反本, 漸尚簡樸, 則貪夫不競；尊賢黜否, 則不仁者遠. 爾則斟參夷之刑, 除族誅之律, 品物各順其生, 緝熙異世而偕也.」

又問曰：「夫五行迭代, 陰陽相須, 二儀所以陶育, 四時所以化生. 易稱『在天成象, 在地成形』. 形象之作, 相須之道也. 若陰陽不調, 則大數不得不否；一氣偏廢, 則萬物不得獨成. 此應同之至驗, 不偏之明證也. 今有溫泉而無寒火, 其故何也？思聞辯之, 以釋不同之理.」對曰：「蓋聞陰陽升降, 山澤通氣, 初九純卦, 潛龍勿用, 泉源所託, 其溫宜也. 若夫水潤下, 火炎上, 剛柔燥溼, 自然之性, 故陽動而外, 陰靜而內. 內性柔弱, 以含容為質；外動剛直, 以外接為用. 是以金水之明內鑒, 火日之光外輝, 剛施柔受, 陽勝陰伏. 水之受溫, 含容之性也.」

又問曰：「夫窮神知化, 才之盡稱；備物致用, 功之極目. 以之為政, 則黃羲之規可踵；以之革亂, 則玄古之風可紹. 然而唐虞密皇人之闊網, 夏殷繁帝者之約法, 機心起而日進, 淳德往而莫返. 豈太樸一離, 理不可振, 將聖人之道稍有降殺邪？」對曰：「政因時以興, 機隨物而動, 故聖王究窮通之源, 審始終之理, 適時之宜, 期於濟世. 皇代質朴, 禍難不作, 結繩為信, 人知所守. 大道既離, 智惠擾物, 夷險不同, 否泰異數, 故唐虞密皇人之網, 夏殷繁帝者之法, 皆廢興有由, 輕重以節, 此窮神之道, 知化之術, 隨時之宜, 非有降殺也.」

永康初, 州又舉寒素, 大司馬辟東閤祭酒. 其年, 除鄢陵公國相, 不之官. 明年, 左降松滋侯相. 太安中, 棄官歸家, 與顧榮等共誅陳敏, 語在榮傳.

召拜尚書郎, 與榮同赴洛, 在塗共論易太極. 榮曰：「太極者, 蓋謂混沌之時曚昧未分, 日月含其輝, 八卦隱其神, 天地混其體, 聖人藏其身. 然後廓然既變, 清濁乃陳, 二儀著象, 陰陽交泰, 萬物始萌, 六合闓拓. 老子云『有物混成, 先天地生』, 誠易之太極也. 而王氏云『太極天地』, 愚謂未當. 夫兩儀之謂, 以體為稱, 則是天地；以氣為名, 則名陰陽. 今若謂太極為天地, 則是天地自生, 無生天地者也. 老子又云『天地所以能長且久者, 以其不自生, 故能長久』, 『一生二, 二生三, 三生萬物』, 以資始沖氣以為和. 原元氣之本, 求天地之根, 恐宜以此為準也.」瞻曰：「昔庖犧畫八卦, 陰陽之理盡矣. 文王、仲尼係其遺業, 三聖相承, 共同一致, 稱易準天, 無復其餘也. 夫天清地平, 兩儀交泰, 四時推移, 日月輝其間, 自然之數, 雖經諸聖, 孰知其始. 吾子云『曚昧未分』, 豈其然乎！聖人, 人也, 安得混沌之初能藏其身於未分之內！老氏先天之言, 此蓋虛誕之說, 非易者之意也. 亦謂吾子神通體解, 所不應疑. 意者直謂太極極盡之稱, 言其理極, 無復外形；外形既極, 而生兩儀. 王氏指向可謂近之. 古人舉至極以為驗, 謂二儀生於此, 非復謂有父母. 若必有父母, 非天地其孰在？」榮遂止. 至徐州, 聞亂日甚, 將不行. 會刺史裴盾得東海王越書, 若榮等顧望, 以軍禮發遣, 乃與榮及陸玩等各解船棄車牛, 一日一夜行三百里, 得還揚州.

元帝為安東將軍, 引為軍諮祭酒, 轉鎮東長史. 帝親幸瞻宅, 與之同乘而歸. 以討周馥、華軼功, 封都鄉侯. 石勒入寇, 加揚威將軍、都督京口以南至蕪湖諸軍事, 以距勒. 勒退, 除會稽內史. 時有詐作大將軍府符收諸暨令, 令已受拘, 瞻覺其詐, 便破檻出之, 訊問使者, 果伏詐妄. 尋遷丞相軍諮祭酒. 論討陳敏功, 封臨湘縣侯. 西臺除侍中, 不就.

及長安不守, 與王導俱入勸進. 帝不許. 瞻曰：「陛下性與天道, 猶復役機神於史籍, 觀古人之成敗, 今世事舉目可知, 不為難見. 二帝失御, 宗廟虛廢, 神器去晉, 于今二載, 梓宮未殯, 人神失御. 陛下膺籙受圖, 特天所授. 使六合革面, 遐荒來庭, 宗廟既建, 神主復安, 億兆向風, 殊俗畢至, 若列宿之綰北極, 百川之歸巨海, 而猶欲守匹夫之謙, 非所以闡七廟, 隆中興也. 但國賊宜誅, 當以此屈己謝天下耳. 而欲逆天時, 違人事, 失地利, 三者一去, 雖復傾匡於將來, 豈得救祖宗之危急哉！適時之宜萬端, 其可綱維大業者, 惟理與當. 晉祚屯否, 理盡於今. 促之則得, 可以隆中興之祚；縱之則失, 所以資姦寇之權；此所謂理也. 陛下身當厄運, 纂承帝緒, 顧望宗室, 誰復與讓！當承大位, 此所謂當也. 四祖廓開宇宙, 大業如此. 今五都燔爇, 宗廟無主, 劉載竊弄神器於西北, 陛下方欲高讓於東南, 此所謂揖讓而救火也. 臣等區區, 尚所不許, 況大人與天地合德, 日月並明, 而可以失機後時哉！」帝猶不許, 使殿中將軍韓績徹去御坐. 瞻叱績曰︰「帝坐上應星宿, 敢有動者斬！」帝為之改容.

及帝踐位, 拜侍中, 轉尚書, 上疏諫諍, 多所匡益, 帝甚嘉其忠烈. 會久疾, 不堪朝請, 上疏曰：

臣疾疢不痊, 曠廢轉久, 比陳誠款, 未見哀察. 重以尸素, 抱罪枕席, 憂責之重, 不知垂沒之餘當所投厝. 臣聞易失者時, 不再者年, 故古之志士義人負鼎趣走, 商歌於市, 誠欲及時效其忠規, 名傳不朽也. 然失之者億萬, 得之者一兩耳. 常人之情, 貪求榮利. 臣以凡庸, 邂逅遭遇, 勞無負鼎, 口不商歌, 橫逢大運, 頻煩饕竊. 雖思慕古人自效之志, 竟無豪氂報塞之效, 而犬馬齒衰, 眾疾廢頓, 僵臥救命, 百有餘日, 叩棺曳衾, 日頓一日. 如復天假之年, 蒙陛下行葦之惠, 適可薄存性命, 枕息陋巷, 亦無由復廁八坐, 升降臺閣也. 臣目冥齒墮, 胸腹冰冷, 創既不差, 足復偏跛, 為病受困, 既以荼毒. 七十之年, 禮典所遺, 衰老之徵, 皎然露見. 臣雖欲勤自藏護, 隱伏何地！

臣之職掌, 戶口租稅, 國之所重. 方今六合波盪, 人未安居, 始被大化, 百度草創, 發卒轉運, 皆須人力. 以臣平強, 兼以晨夜, 尚不及事, 今俟命漏刻, 而當久停機職, 使王事有廢. 若朝廷以之廣恩, 則憂責日重；以之序官, 則官廢事弊；須臣差, 則臣日月衰退. 今以天慈, 使官曠事滯, 臣受偏私之宥, 於大望亦有虧損. 今萬國革面, 賢俊比跡, 而當虛停好爵, 不以縻賢, 以臣穢病之餘, 妨官固職, 誠非古今黜進之急. 惟陛下割不已之仁, 賜以敝帷, 隕仆之日, 得以藉尸；時銓俊乂, 使官修事舉, 臣免罪戮, 死生厚幸！

因以疾免. 尋除尚書右僕射, 屢辭不聽, 遂稱病篤, 還第, 不許.

時郗鑒據鄒山, 屢為石勒等所侵逼. 瞻以鑒有將相之材, 恐朝廷棄而不恤, 上疏請徵之, 曰：「臣聞皇代之興, 必有爪牙之佐, 扞城之用, 帝王之利器也. 故虞舜舉十六相而南面垂拱. 伏見前輔國將軍郗鑒, 少立高操, 體清望峻, 文武之略, 時之良幹. 昔與戴若思同辟, 推放荒地, 所在孤特, 眾無一旅, 救援不至. 然能綏集殘餘, 據險歷載, 遂使凶寇不敢南侵. 但士眾單寡, 無以立功, 既統名州, 又為常伯. 若使鑒從容臺闥, 出內王命, 必能盡抗直之規, 補袞職之闕. 自先朝以來, 諸所授用, 已有成比. 戴若思以尚書為六州都督、征西將軍, 復加常侍, 劉隗鎮北, 陳眕鎮東. 以鑒年時, 則與若思同；以資, 則俱八坐. 況鑒雅望清重, 一代名器. 聖朝以至公臨天下, 惟平是與, 是以臣寢頓陋巷, 思盡聞見, 惟開聖懷, 垂問臣導, 冀有豪氂萬分之一.」

明帝嘗獨引瞻於廣室, 慨然憂天下, 曰：「社稷之臣, 欲無復十人, 如何？」[三]因屈指曰：「君便其一.」瞻辭讓. 帝曰：「方欲與君善語, 復云何崇謙讓邪！」瞻才兼文武, 朝廷稱其忠亮雅正. 俄轉領軍將軍, 當時服其嚴毅. 雖恒疾病, 六軍敬憚之. 瞻以久病, 請去官, 不聽, 復加散騎常侍. 及王敦之逆, 帝使謂瞻曰：「卿雖病, 但為朕臥護六軍, 所益多矣.」乃賜布千匹. 瞻不以歸家, 分賞將士. 賊平, 復自表還家, 帝不許, 固辭不起. 詔曰：「瞻忠亮雅正, 識局經濟, 屢以年耆病久, 逡巡告誠. 朕深明此操, 重違高志, 今聽所執, 其以為驃騎將軍, 常侍如故. 服物制度, 一按舊典.」遣使就拜, 止家為府. 尋卒, 時年七十二. 冊贈本官、開府儀同三司, 諡曰穆, 遣御史持節監護喪事. 論討王含功, 追封華容子, 降先爵二等, 封次子一人亭侯.

瞻性靜默, 少交遊, 好讀書, 或手自抄寫, 凡所著述, 詩賦牋表數十篇. 兼解音樂, 殆盡其妙. 厚自奉養, 立宅於烏衣巷, 館宇崇麗, 園池竹木, 有足賞翫焉. 慎行愛士, 老而彌篤. 尚書閔鴻、太常薛兼、廣川太守河南褚沈、給事中宣城章遼、歷陽太守沛國武嘏, 並與瞻素疏, 咸藉其高義, 臨終託後於瞻. 瞻悉營護其家, 為起居宅, 同於骨肉焉. 少與陸機兄弟親善, 及機被誅, 贍卹其家周至, 及嫁機女, 資送同於所生. 長子景早卒. 景子友嗣, 官至廷尉. 景弟鑒, 太子庶子、大將軍從事中郎, 先瞻卒.

賀循楊方

賀循字彥先, 會稽山陰人也. 其先慶普, 漢世傳禮, 世所謂慶氏學. 族高祖純, 博學有重名, 漢安帝時為侍中, 避安帝父諱, 改為賀氏. 曾祖齊, 仕吳為名將. 祖景, 滅賊校尉. 父邵, 中書令, 為孫皓所殺, 徙家屬邊郡.

循少嬰家難, 流放海隅, 吳平, 乃還本郡. 操尚高厲, 童齔不群, 言行進止, 必以禮讓. 國相丁乂請為五官掾. 刺史嵇喜舉秀才, 除陽羨令, 以寬惠為本, 不求課最. 後為武康令, 俗多厚葬, 及有拘忌迴避歲月, 停喪不葬者, 循皆禁焉. 政教大行, 鄰城宗之. 然無援於朝, 久不進序. 著作郎陸機上疏薦循曰：「伏見武康令賀循德量邃茂, 才鑒清遠, 服膺道素, 風操凝峻, 歷試二城, 刑政肅穆. 前蒸陽令郭訥風度簡曠, 器識朗拔, 通濟敏悟, 才足幹事. 循守下縣, 編名凡悴；訥歸家巷, 棲遲有年. 皆出自新邦, 朝無知己, 居在遐外, 志不自營, 年時倏忽, 而邈無階緒, 實州黨愚智所為恨恨. 臣等伏思臺郎所以使州, 州有人, 非徒以均分顯路, 惠及外州而已. 誠以庶士殊風, 四方異俗, 壅隔之害, 遠國益甚. 至于荊、揚二州, 戶各數十萬, 今揚州無郎, 而荊州江南乃無一人為京城職者, 誠非聖朝待四方之本心. 至於才望資品, 循可尚書郎, 訥可太子洗馬、舍人. 此乃眾望所積, 非但企及清塗, 苟充方選也. 謹條資品, 乞蒙簡察.」久之, 召補太子舍人.

趙王倫篡位, 轉侍御史, 辭疾去職. 後除南中郎長史, 不就. 會逆賊李辰起兵江夏, 征鎮不能討, 皆望塵奔走. 辰別帥石冰略有揚州, 逐會稽相張景, 以前寧遠護軍程超代之, 以其長史宰與領山陰令. 前南平內史王矩、吳興內史顧祕、前秀才周□等唱義, 傳檄州郡以討之, 循亦合眾應之. 冰大將抗寵有眾數千, 屯郡講堂. 循移檄於寵, 為陳逆順, 寵遂遁走, 超、與皆降, 一郡悉平. 循迎景還郡, 即謝遣兵士, 杜門不出, 論功報賞, 一無豫焉.

及陳敏之亂, 詐稱詔書, 以循為丹楊內史. 循辭以腳疾, 手不制筆, 又服寒食散, 露髮袒身, 示不可用, 敏竟不敢逼. 是時州內豪傑皆見維縶, 或有老疾, 就加秩命, 惟循與吳郡朱誕不豫其事. 及敏破, 征東將軍周馥上循領會稽相, 尋除吳國內史, 公車徵賢良, 皆不就.

元帝為安東將軍, 復上循為吳國內史, 與循言及吳時事, 因問曰：「孫皓嘗燒鋸截一賀頭, 是誰邪？」循未及言, 帝悟曰：「是賀邵也.」循流涕曰：「先父遭遇無道, 循創巨痛深, 無以上答.」帝甚愧之, 三日不出. 東海王越命為參軍, 徵拜博士, 並不起.

及帝遷鎮東大將軍, 以軍司顧榮卒, 引循代之. 循稱疾篤, 牋疏十餘上. 帝遺之書曰：

夫百行不同, 故出處道殊, 因性而用, 各任其真耳. 當宇宙清泰, 彝倫攸序, 隨運所遇, 動默在己. 或有遐棲高蹈, 輕舉絕俗, 逍遙養和, 恬神自足, 斯蓋道隆人逸, 勢使其然. 若乃時運屯弊, 主危國急, 義士救時, 驅馳拯世, 燭之武乘縋以入秦, 園綺彈冠而匡漢, 豈非大雅君子卷舒合道乎！

虛薄寡德, 忝備近親, 謬荷寵位, 受任方鎮, 餐服玄風, 景羨高矩, 常願棄結駟之軒軌, 策柴篳而造門, 徒有其懷, 而無從賢之實者何？良以寇逆殷擾, 諸夏分崩, 皇居失御, 黎元荼毒, 是以日夜憂懷, 慷慨發憤, 志在竭節耳.

前者顧公臨朝, 深賴高算. 元凱既登, 巢許獲逸. 至於今日, 所謂道之云亡, 邦國殄悴, 群望顒顒, 實在君侯. 苟義之所在, 豈得讓勞居逸！想達者亦一以貫之也. 庶稟徽猷, 以弘遠規. 今上尚書, 屈德為軍司, 謹遣參軍沈禎銜命奉授, 望必屈臨, 以副傾遲.

循猶不起.

及帝承制, 復以為軍諮祭酒. 循稱疾, 敦逼不得已, 乃轝疾至. 帝親幸其舟, 因諮以政道. 循羸疾不堪拜謁, 乃就加朝服, 賜第一區, 車馬床帳衣褥等物. 循辭讓, 一無所受.

廷尉張闓住在小市, 將奪左右近宅以廣其居, 乃私作都門, 早閉晏開, 人多患之, 訟於州府, 皆不見省. 會循出, 至破岡, 連名詣循質之. 循曰：「見張廷尉, 當為言及之.」闓聞而遽毀其門, 詣循致謝. 其為世所敬服如此.

時江東草創, 盜賊多有, 帝思所以防之, 以問於循. 循答曰：「江道萬里, 通涉五州, 朝貢商旅之所來往也. 今議者欲出宣城以鎮江渚, 或欲使諸縣領兵. 愚謂令長威弱, 而兼才難備, 發憚役之人, 而御之不肅, 恐未必為用. 以循所聞, 江中劇地惟有闔廬一處, 地勢險奧, 亡逃所聚. 特宜以重兵備戍, 隨勢討除, 絕其根蔕. 沿江諸縣各有分界, 分界之內, 官長所任, 自可度土分力, 多置亭候, 恒使徼行, 峻其綱目, 嚴其刑賞, 使越常科, 勤則有殊榮之報, 墮則有一身之罪, 謂於大理不得不肅. 所給人以時番休, 役不至困, 代易有期. 案漢制十里一亭, 亦以防禁切密故也. 當今縱不能爾, [四]要宜籌量, 使力足相周. 若寇劫強多, 不能獨制者, 可指其蹤跡, 言所在都督尋當致討. 今不明部分, 使所在百姓與軍家雜其徼備, 兩情俱墮, 莫適任負, 故所以徒有備名而不能為益者也.」帝從之.

及愍帝即位, 徵為宗正. 元帝在鎮, 又表為侍中, 道險不行. 以討華軼功, 將封鄉侯, 循自以臥疾私門, 固讓不受. 建武初, 為中書令, 加散騎常侍, 又以老疾固辭. 帝下令曰：「孤以寡德, 忝當大位, 若涉巨川, 罔知所憑. 循言行以禮, 乃時之望, 俗之表也. 實賴其謀猷, 以康萬機. 疾患有素, 猶望臥相規輔, 而固守撝謙, 自陳懇至, 此賢履信思順, 苟以讓為高者也. 今從其所執.」於是改拜太常, 常侍如故. 循以九卿舊不加官, 今又疾患, 不宜兼處此職, 惟拜太常而已.

時宗廟始建, 舊儀多闕, 或以惠懷二帝應各為世, 則潁川世數過七, 宜在迭毀. 事下太常. 循議以為：

禮, 兄弟不相為後, 不得以承代為世. 殷之盤庚不序陽甲, 漢之光武不繼成帝, 別立廟寢, 使臣下祭之, 此前代之明典, 而承繼之著義也. 惠帝無後, 懷帝承統, 弟不後兄, 則懷帝自上繼世祖, 不繼惠帝, 當同殷之陽甲, 漢之成帝. 議者以聖德沖遠, 未便改舊. 諸如此禮, 通所未論. 是以惠帝尚在太廟, 而懷帝復入, 數則盈八. 盈八之理, 由惠帝不出, 非上祖宜遷也. 下世既升, 上世乃遷, 遷毀對代, 不得相通, 未有下升一世而上毀二世者也. 惠懷二帝俱繼世祖, 兄弟旁親, 同為一世, 而上毀二為一世. 今以惠帝之崩已毀豫章, 懷帝之入復毀潁川, 如此則一世再遷, 祖位橫折, 求之古義, 未見此例. 惠帝宜出, 尚未輕論, 況可輕毀一祖而無義例乎？潁川既無可毀之理, 則見神之數居然自八, 此盡有由而然, 非謂數之常也. 既有八神, 則不得不於七室之外權安一位也. 至尊於惠懷俱是兄弟, 自上後世祖, 不繼二帝, 則二帝之神行應別出, 不為廟中恒有八室也. 又武帝初成太廟時, 正神止七, 而楊元后之神亦權立一室. 永熙元年, 告世祖諡於太廟八室, 此是苟有八神, 不拘於七之舊例也.

又議者以景帝俱已在廟, 則惠懷一例. 景帝盛德元功, 王基之本, 義著祖宗, 百世不毀, 故所以特在本廟, 且亦世代尚近, 數得相容, 安神而已, 無逼上祖, 如王氏昭穆既滿, 終應別廟也. 以今方之, 既輕重義異, 又七廟七世之親；昭穆, 父子位也. 若當兄弟旁滿, 輒毀上祖, 則祖位空懸, 世數不足, 何取於三昭三穆與太祖之廟然後成七哉！今七廟之義, 出於王氏. 從禰以上至於高祖, 親廟四世, 高祖以上復有五世六世無服之祖, 故為三昭三穆并太祖而七也. 故世祖郊定廟禮, 京兆、潁川曾、高之親, 豫章五世, 征西六世, 以應此義. 今至尊繼統, 亦宜有五六世之祖, 豫章六世, 潁川五世, 俱不應毀. 今既云豫章先毀, 又當重毀潁川, 此為廟中之親惟從高祖已下, 無復高祖以上二世之祖, 於王氏之義, 三昭三穆廢闕其二, 甚非宗廟之本所據承, 又違世祖祭征西、豫章之意, 於一王定禮所闕不少.

時尚書僕射刁協與循異議, 循答義深備, 辭多不載, 竟從循議焉. 朝廷疑滯皆諮之於循, 循輒依經禮而對, 為當世儒宗.

其後帝以循清貧, 下令曰：「循冰清玉潔, 行為俗表, 位處上卿, 而居身服物蓋周形而已, 屋室財庇風雨. 孤近造其廬, 以為慨然. 其賜六尺床薦席褥并錢二十萬, 以表至德, 暢孤意焉.」循又讓, 不許, 不得已留之, 初不服用. 及帝踐位, 有司奏琅邪恭王宜稱皇考, 循又議曰：「案禮, 子不敢以己爵加父.」帝納之. 俄以循行太子太傅, 太常如故.

循自以枕疾廢頓, 臣節不修, 上隆降尊之義, 下替交敘之敬, 懼非垂典之教也, 累表固讓. 帝以循體德率物, 有不言之益, 敦厲備至, 期於不許, 命皇太子親往拜焉. 循有羸疾, 而恭於接對；詔斷賓客, 其崇遇如此. 疾漸焉, 表乞骸骨, 上還印綬, 改授左光祿大夫、開府儀同三司. 帝臨軒, 遣使持節, 加印綬. 循雖口不能言, 指麾左右, 推去章服. 車駕親幸, 執手流涕. 太子親臨者三焉, 往還皆拜, 儒者以為榮. 太興二年卒, 時年六十. 帝素服舉哀, 哭之甚慟. 贈司空, 諡曰穆. 將葬, 帝又出臨其柩, 哭之盡哀, 遣兼侍御史持節監護. 皇太子追送近塗, 望船流涕.

循少玩篇籍, 善屬文, 博覽眾書, 尤精禮傳. 雅有知人之鑒, 拔同郡楊方於卑陋, 卒成名於世. 子隰, 康帝時官至臨海太守.

楊方字公回. 少好學, 有異才. 初為郡鈴下威儀, 公事之暇, 輒讀五經, 鄉邑未之知. 內史諸葛恢見而奇之, 待以門人之禮, 由是始得周旋貴人間. 時虞喜兄弟以儒學立名, 雅愛方, 為之延譽. 恢嘗遣方為文, 薦郡功曹主簿. 虞預稱美之, 送以示循. 循報書曰：「此子開拔有志, 意只言異於凡猥耳, 不圖偉才如此. 其文甚有奇分, 若出其胸臆, 乃是一國所推, 豈但牧豎中逸群邪！聞處舊黨之中, 好有謙沖之行, 此亦立身之一隅. 然世衰道喪, 人物凋弊, 每聞一介之徒有向道之志, 冀之願之. 如方者乃荒萊之特苗, 鹵田之善秀, 姿質已良, 但沾染未足耳；移植豐壤, 必成嘉穀. 足下才為世英, 位為朝右, 道隆化立, 然後為貴. 昔許子將拔樊仲昭於賈豎, 郭林宗成魏德公於畎畝. 足下志隆此業, 二賢之功不為難及也.」循遂稱方於京師. 司徒王導辟為掾, 轉東安太守, 遷司徒參軍事.

方在都邑, 搢紳之士咸厚遇之, 自以地寒, 不願久留京華, 求補遠郡, 欲閑居著述. 導從之, 上補高梁太守. 在郡積年, 著五經鉤枕, 更撰吳越春秋, 并雜文筆, 皆行於世. 以年老, 棄郡歸. 導將進之臺閣, 固辭還鄉里, 終于家.

薛兼

薛兼字令長, 丹楊人也. 祖綜, 仕吳為尚書僕射. 父瑩, 有名吳朝. 吳平, 為散騎常侍. 兼清素有器宇, 少與同郡紀瞻、廣陵閔鴻、吳郡顧榮、會稽賀循齊名, 號為「五俊」.

初入洛, 司空張華見而奇之, 曰：「皆南金也.」察河南孝廉, 辟公府, 除比陽相, 蒞任有能名. 歷太子洗馬、散騎常侍、懷令. 司空、東海王越引為參軍, 轉祭酒, 賜爵安陽亭侯. 元帝為安東將軍, 以為軍諮祭酒, 稍遷丞相長史. 甚勤王事, 以上佐祿優, 每自約損, 取周而已. 進爵安陽鄉侯, 拜丹楊太守. 中興建, 轉尹, 加秩中二千石, 遷尚書, 領太子少傅. 自綜至兼, 三世傅東宮, 談者美之.

永昌初, 王敦表兼為太常. 明帝即位, 加散騎常侍. 帝以東宮時師傅, 猶宜盡敬, 乃下詔曰：「朕以不德, 夙遭閔凶. 猥以眇身, 託于王公之上. 哀煢在疚, 靡所諮仰, 憂懷惴惴, 如臨于谷. 孔子有云：『故雖天子, 必有尊也. 』朕將祗奉先師之禮, 以諮有德. 太宰西陽王秩尊望重, 在貴思降. 丞相武昌公、司空即丘子體道高邈, 勳德兼備, 先帝執友, 朕之師傅. 太常安陽鄉侯訓保朕躬, 忠肅篤誠. 夫崇親尊賢, 先帝所重, 朕見四君及書疏儀體, 一如東宮故事.」是歲, 卒. 詔曰：「太常、安陽鄉侯兼履德沖素, 盡忠恪己. 方賴德訓, 弘濟政道, 不幸殂殞, 痛于厥心！今遣持節侍御史贈左光祿大夫、開府儀同三司. 魂而有靈, 嘉茲榮寵.」及葬, 屬王敦作逆, 朝廷多故, 不得議諡, 直遣使者祭以太牢. 子顒, 先兼卒, 無後.

史臣曰：元帝樹基淮海, 百度權輿, 夢想群材, 共康庶績. 顧、紀、賀、薛等並南金東箭, 世冑高門, 委質霸朝, 豫聞邦政；典憲資其刊輯, 帷幄佇其謀猷；望重搢紳, 任惟元凱, 官成名立, 光國榮家. 非惟感會所鍾, 抑亦材能斯至. 而循位登保傅, 朝望特隆, 遂使鑾蹕降臨, 承明下拜. 雖西漢之恩崇張禹, 東都之禮重桓榮, 弗是過也.

贊曰：彥先通識, 思遠方直. 薛既清貞, 賀惟學植. 逢時遇主, 摶風矯翼.

校勘記

[一]王曠　陳敏傳作「王廣」.

[二]榮常憂無竇氏孫劉之策　通鑑八六作「榮常憂無孫劉之主」, 較合上下文意.

[三]欲無復十人如何　冊府一四八作「殆無復十人如何」.

[四]當今縱不能爾　「爾」, 各本作「耳」, 今從殿本.

晉書卷六十九 列傳第三十九

劉隗  孫波

劉隗字大連, 彭城人, 楚元王交之後也. 父砥, 東光令. 隗少有文翰, 起家祕書郎, 稍遷冠軍將軍、彭城內史. 避亂渡江, 元帝以為從事中郎.

隗雅習文史, 善求人主意, 帝深器遇之. 遷丞相司直, 委以刑憲. 時建康尉收護軍士, 而為府將篡取之, 隗奏免護軍將軍戴若思官. 世子文學王籍之居叔母喪而婚, 隗奏之, 帝下令曰：「詩稱『殺禮多婚, 以會男女之無夫家』, 正今日之謂也, 可一解禁止. 自今以後, 宜為其防.」東閤祭酒顏含在叔父喪嫁女, 隗又奏之. 廬江太守梁龕明日當除婦服, 今日請客奏伎, 丞相長史周顗等三十餘人同會, 隗奏曰：「夫嫡妻長子皆杖居廬, 故周景王有三年之喪, 既除而宴, 春秋猶譏, 況龕匹夫, 暮宴朝祥, 慢服之愆, 宜肅喪紀之禮. 請免龕官, 削侯爵. 顗等知龕有喪, 吉會非禮, 宜各奪俸一月, 以肅其違.」從之. 丞相行參軍宋挺, 本揚州刺史劉陶門人, 陶亡後, 挺娶陶愛妾以為小妻. 建興中, 挺又割盜官布六百餘匹, 正刑棄市, 遇赦免. 既而奮武將軍阮抗請為長史. 隗劾奏曰：「挺蔑其死主而專其室, 悖在三之義, 傷人倫之序, 當投之四裔以禦魑魅. 請除挺名, 禁錮終身. 而奮武將軍、太山太守阮抗請為長史. 抗緯文經武, 剖符東藩, 當庸勳忠良, 昵近仁賢, 而褒求贓污, 舉頑用嚚. 請免抗官, 下獄理罪.」奏可, 而挺病死. 隗又奏：「符旨：挺已喪亡, 不復追貶. 愚蠢意闇, 未達斯義. 昔鄭人斲子家之棺, 漢明追討史遷, 經傳褒貶, 皆追書先世數百年間, 非徒區區欲釐當時, 亦將作法垂於來世, 當朝亡夕沒便無善惡也. 請曹如前追除挺名為民, 錄妾還本, 顯證惡人, 班下遠近.」從之. 南中郎將王含以族強顯貴, 驕傲自恣, 一請參佐及守長二十許人, 多取非其才. 隗劾奏文致甚苦, 事雖被寢, 王氏深忌疾之. 而隗之彈奏不畏強禦, 皆此類也.

建興中, 丞相府斬督運令史淳于伯而血逆流, 隗又奏曰：「古之為獄必察五聽, 三槐九棘以求民情. 雖明庶政, 不敢折獄. 死者不得復生, 刑者不可復續, 是以明王哀矜用刑. 曹參去齊, 以市獄為寄. 自頃蒸荒, 殺戮無度, 罪同斷異, 刑罰失宜. 謹按行督運令史淳于伯刑血著柱, 遂逆上終極柱末二丈三尺, 旋復下流四尺五寸. 百姓諠譁, 士女縱觀, 咸曰其冤. 伯息忠訴辭稱枉, 云伯督運訖去二月, 事畢代還, 無有稽乏. 受賕使役, 罪不及死. 軍是戍軍, 非為征軍, 以乏軍興論, 於理為枉. 四年之中, 供給運漕, 凡諸徵發租調百役, 皆有稽停, 而不以軍興論, 至於伯也, 何獨明之？捶楚之下, 無求不得, 囚人畏痛, 飾辭應之. 理曹, 國之典刑, 而使忠等稱冤明時. 謹按從事中郎周莚、法曹參軍劉胤屬李匡幸荷殊寵, 並登列曹, 當思敦奉政道, 詳法慎殺, 使兆庶無枉, 人不稱訴. 而令伯枉同周青, 冤魂哭於幽都, 訴靈恨於黃泉, 嗟嘆甚於杞梁, 血妖過於崩城, 故有隕霜之人, 夜哭之鬼. 伯有晝見, 彭生為豕, 刑殺失中, 妖眚並見, 以古況今, 其揆一也. 皆由莚等不勝其任, 請皆免官.」於是右將軍王導等上疏引咎, 請解職. 帝曰：「政刑失中, 皆吾闇塞所由. 尋示愧懼, 思聞忠告, 以補其闕. 而引過求退, 豈所望也！」由是導等一無所問.

晉國既建, 拜御史中丞. 周嵩嫁女, 門生斷道解廬, 斫傷二人, 建康左尉赴變, 又被斫. 隗劾嵩兄顗曰：「顗幸荷殊寵, 列位上僚, 當崇明憲典, 協和上下, 刑于左右, 以御于家邦. 而乃縱肆小人, 群為兇害, 公于廣都之中白日刃尉, 遠近□嚇, 百姓諠譁, 虧損風望, 漸不可長. 既無大臣檢御之節, 不可對揚休命. 宜加貶黜, 以肅其違.」顗坐免官.

太興初, 長兼侍中, 賜爵都鄉侯, 尋代薛兼為丹楊尹, 與尚書令刁協並為元帝所寵, 欲排抑豪強. 諸刻碎之政, 皆云隗、協所建. 隗雖在外, 萬機祕密皆豫聞之. 拜鎮北將軍、都督青徐幽平四州軍事、假節, 加散騎常侍, 率萬人鎮泗口.

初, 隗以王敦威權太盛, 終不可制, 勸帝出腹心以鎮方隅, 故以譙王承為湘州, 續用隗及戴若思為都督. 敦甚惡之, 與隗書曰：「頃承聖上顧眄足下, 今大賊未滅, 中原鼎沸, 欲與足下周生之徒戮力王室, 共靜海內. 若其泰也, 則帝祚於是乎隆；若其否也, 則天下永無望矣.」隗答曰：「魚相忘於江湖, 人相忘於道術. 竭股肱之力, 效之以忠貞, 吾之志也.」敦得書甚怒. 及敦作亂, 以討隗為名, 詔徵隗還京師, 百官迎之於道, 隗岸幘大言, 意氣自若. 及入見, 與刁協奏請誅王氏, 不從, 有懼色, 率眾屯金城. 及敦克石頭, 隗攻之不拔, 入宮告辭, 帝雪涕與之別. 隗至淮陰, 為劉遐所襲, 攜妻子及親信二百餘人奔于石勒, 勒以為從事中郎、太子太傅. 卒年六十一. 子綏, 初舉秀才, 除駙馬都尉、奉朝請. 隨隗奔勒, 卒. 孫波嗣.

波字道則. 初為石季龍冠軍將軍王洽參軍, 及季龍死, 洽與波俱降. 穆帝以波為襄城太守, 累遷桓沖中軍諮議參軍. 大司馬桓溫西征袁真, [一]朝廷空虛, 以波為建威將軍、淮南內史, 領五千人鎮石頭. 壽陽平, 除尚書左丞, 不拜, 轉冠軍將軍、南郡相. 時苻堅弟融圍雍州刺史朱序於襄陽, [二]波率眾八千救之, 以敵強不敢進, 序竟陷沒. 波以畏懦免官. 後復以波為冠軍將軍, 累遷散騎常侍.

苻堅敗, 朝廷欲鎮靖北方, 出波督淮北諸軍、冀州刺史, 以疾未行. 上疏曰：

臣聞天地以弘濟為仁, 君道以惠下為德, 是以禹湯有身勤之績, 唐虞有在予之誥, 用能惠被蒼生, 勳流後葉. 宣帝開拓洪圖, 始基成命；爰及文武, 曆數在躬, 而猶虛心側席, 卑己崇物. 然後知積累之功重, 勤王之業艱, 先君之德弘, 貽厥之賜厚. 惠皇不懷, 委政內任, 遂使神器幽淪, 三光翳曜；園陵懷九泉之感, 宮廟集胡馬之跡；所謂肉食失之於朝, 黎庶暴骸於外也. 賴元皇帝神武應期, 祚隆淮海, 振乾綱於已墜, 紐絕維而更張. 陛下承宣帝開始之宏基, 受元帝克終之成烈, 保大定功, 戢兵靜亂. 故使負鱗橫海之鯨, 僭位滔天之寇, 望雲旗而宵潰, 睹太陽而霧散, 巍巍蕩蕩, 人無名焉. 而頃年已來, 天文違錯, 妖怪屢生. 會稽先帝本封, 而地動經年. 昔周之文武有魚烏之瑞, 君臣猶懷震悚, 況今災變眾集, 曾莫之疑. 公旦有勿休之誡, 賈誼有積薪之喻. 臣鑒先徵, 竊惟今事, 是以敢肆狂瞽, 直言無諱.

往者先帝以玄風御世, 責成群后, 坐運天綱, 隨化委順, 故忘日計之功, 收歲成之用. 今禮樂征伐自天子出, 相王賢俊, 協和百揆, 六合承風, 天下響振, 而鈞臺之詠弗聞, 景亳之命未布. 將群臣之不稱, 陛下用之不盡乎？

凡聖王之化, 莫不敦崇忠信, 存正棄邪. 傷化毀俗者, 雖親雖貴, 必疏而遠之；清公貞修者, 雖微雖賤, 必親而近之. 今則不然. 此風既替, 利競滋甚, 朋黨比周, 毀譽交興, 鑽求苟進, 人希分外. 見賢而居其上, 受祿每過其量, 希旨承意者以為奉公, 共相讚白者以為忠節. 舉世見之, 誰敢正言. 陛下不明必行之法以絕穿鑿之源者, 恐脫因疲倦以誤視聽. 且苻堅滅亡, 於今五年, 舊京殘毀, 山陵無衛, 百姓塗炭, 未蒙拯接. 伏願遠觀漢魏衰滅之由, 近覽西朝傾覆之際, 超然易慮, 為於未有, 則靈根永固, 社稷無虞. 臣豈誣一朝之人皆無忠節, 但任非其才, 求之不至耳.

今政煩役殷, 所在凋弊, 倉廩空虛, 國用傾竭, 下民侵削, 流亡相屬. 略計戶口, 但咸安已來, 十分去三. 百姓懷浮游之歎, 下泉興周京之思. 昔漢宣有云：「與我共治天下者, 其惟良二千石乎！」是以臨下有方者就加璽贈, 法苛政亂者恤刑不赦, 事簡於上, 人悅於下. 今則不然. 告時乞職者以家弊為辭, 振窮恤滯者以公爵為施. 古者為百姓立君, 使之司牧；今者以百姓恤君, 使之蠶食, 至乃貪汙者謂之清勤, 慎法者謂之怯劣. 何反古道一至於此！

陛下雖躬自節儉, 哀矜於上, 而群僚肆欲, 縱心於下, 六司垂翼, 三事拱默, 故有識者睹人事以歎息, 觀妖眚而大懼. 昔宋景退熒惑之災, 殷宗消鼎雉之異. 伏願陛下仰觀大禹過門之志, 俯察商辛沈湎之失, 遠思國風恭公之刺, 深惟定姜小臣之喻. 暫迴聖恩, 大詢群后, 延納眾賢, 訪以得失；令百僚率職, 人言損益. 察其所由, 觀其所以, 審識群才, 助鼎和味. 克念作聖, 以答天休. 則四海宅心, 天下幸甚.

臣亡祖先臣隗, 昔荷殊寵, 匪躬之操, 猶存舊史, 有志無時, 懷恨黃泉. 及臣凡劣, 復蒙罔極之眷, 恩隆累世, 實非糜身傾宗所能上報. 前作此表, 未及得通. 暴嬰篤疾, 恐命在奄忽, 貪及視息, 望達愚情. 氣力惙然, 不能自宣.

疏奏而卒. 追贈前將軍. 子淡嗣. 元熙初, 為廬江太守.

隗伯父訥, 字令言, 有人倫鑒識. 初入洛, 見諸名士而歎曰：「王夷甫太鮮明, 樂彥輔我所敬, 張茂先我所不解, 周弘武巧於用短, 杜方叔拙於用長.」終於司隸校尉.

子疇, 字王喬, 少有美譽, 善談名理. 曾避亂塢壁, 賈胡百數欲害之, 疇無懼色, 援笳而吹之, 為出塞、入塞之聲, 以動其游客之思. 於是群胡皆垂泣而去之. 永嘉中, 位至司徒左長史, 尋為閻鼎所殺. 司空蔡謨每歎曰：「若使劉王喬得南渡, 司徒公之美選也.」又王導初拜司徒, 謂人曰：「劉王喬若過江, 我不獨拜公也.」其為名流之所推服如此.

疇兄子劭, 有才幹, 辟琅邪王丞相掾. 咸康世, 歷御史中丞、侍中、尚書、豫章太守, 秩中二千石.

劭族子黃老, 太元中, 為尚書郎, 有義學, 注慎子、老子, 並傳於世.

刁協子彝　彝子逵

刁協字玄亮, 渤海饒安人也. 祖恭, 魏齊郡太守. 父攸, 武帝時御史中丞. 協少好經籍, 博聞強記, 釋褐濮陽王文學, 累轉太常博士、本郡大中正. 成都王穎請為平北司馬, 後歷趙王倫相國參軍, 長沙王乂驃騎司馬. 及東嬴公騰鎮臨漳, 以協為長史, 轉潁川太守. 永嘉初, 為河南尹, 未拜, 避難渡江. 元帝以為鎮東軍諮祭酒, 轉長史. 愍帝即位, 徵為御史中丞, 例不行. 元帝為丞相, 以協為左長史. 中興建, 拜尚書左僕射. 于時朝廷草創, 憲章未立, 朝臣無習舊儀者. 協久在中朝, 諳練舊事, 凡所制度, 皆稟於協焉, 深為當時所稱許. 太興初, 遷尚書令, 在職數年, 加金紫光祿大夫, 令如故.

協性剛悍, 與物多忤, 每崇上抑下, 故為王氏所疾. 又使酒放肆, 侵毀公卿, 見者莫不側目. 然悉力盡心, 志在匡救, 帝甚信任之. 以奴為兵, 取將吏客使轉運, 皆協所建也, 眾庶怨望之.

及王敦構逆, 上疏罪協, 帝使協出督六軍. 既而王師敗績, 協與劉隗俱侍帝於太極東除, 帝執協、隗手, 流涕嗚咽, 勸令避禍. 協曰：「臣當守死, 不敢有貳.」帝曰：「今事逼矣, 安可不行！」乃令給協、隗人馬, 使自為計. 協年老, 不堪騎乘, 素無恩紀, 募從者, 皆委之行. 至江乘, 為人所殺, 送首於敦, 敦聽刁氏收葬之. 帝痛協不免, 密捕送協首者而誅之.

敦平後, 周顗、戴若思等皆被顯贈, 惟協以出奔不在其例. 咸康中, 協子彝上疏訟之. 在位者多以明帝之世褒貶已定, 非所得更議, 且協不能抗節隕身, 乃出奔遇害, 不可復其官爵也. 丹楊尹殷融議曰：「王敦惡逆, 罪不容誅, 則協之善亦不容賞. 若以忠非良圖, 謀事失算, 以此為責者, 蓋在於譏議之間耳. 即凶殘之誅以為國刑, 將何以沮勸乎！當敦專逼之時, 慶賞威刑專自己出, 是以元帝慮深崇本, 以協為比, 事由國計, 蓋不為私. 昔孔寧、儀行父從君於昏, 楚復其位者, 君之黨故也. 況協之比君, 在於義順. 且中興四佐, 位為朝首. 于時事窮計屈, 奉命違寇, 非為逃刑. 謂宜顯贈, 以明忠義.」時庾冰輔政, 疑不能決. 左光祿大夫蔡謨與冰書曰：

夫爵人者, 宜顯其功；罰人者, 宜彰其罪, 此古今之所慎也. 凡小之人猶尚如此, 刁令中興上佐, 有死難之名, 天下不聞其罪, 而見其貶, 致令刁氏稱冤, 此乃為王敦復讎也. 內沮忠臣之節, 論者惑之. 若實有大罪, 宜顯其事, 令天下知之, 明聖朝不貶死難之臣. 春秋之義, 以功補過. 過輕功重者, 得以加封；功輕過重者, 不免誅絕；功足贖罪者無黜. 雖先有邪佞之罪, 而臨難之日黨於其君者, 不絕之也. 孔寧、儀行父親與靈公淫亂於朝, 君殺國滅, 由此二臣, 而楚尚納之. 傳稱有禮不絕其位者, 君之黨也. 若刁令有罪, 重于孔儀, 絕之可也. 若無此罪, 宜見追論.

或謂明帝之世已見寢廢, 今不宜復改, 吾又以為不然. 夫大道宰世, 殊塗一致. 萬機之事, 或異或同, 同不相善, 異不相譏. 故堯抑元凱而舜舉之, 堯不為失, 舜不為非, 何必前世所廢便不宜改乎？漢蕭何之後坐法失侯, 文帝不封而景帝封之, 後復失侯, 武昭二帝不封而宣帝封之. 近去元年, 車駕釋奠, 拜孔子之坐, 此亦元明二帝所不行也. 又刁令但是明帝所不贈耳, 非誅之也. 王平子、第五猗皆元帝所誅, 而今日所贈, 豈以改前為嫌乎！凡處事者, 當上合古義, 下準今例, 然後談者不惑, 受罪者無怨耳. 案周僕射、戴征西本非王敦唱檄所讎也, 事定後乃見害耳；周莚、郭璞等並亦非為主禦難也, 自平居見殺耳, 皆見褒贈. 刁令事義豈輕於此乎？自頃員外散騎尚得追贈, 況刁令位亞三司. 若先自壽終, 不失員外散騎之例也. 就不蒙贈, 不失以本官殯葬也. 此為一人之身, 壽終則蒙贈, 死難則見絕, 豈所以明事君之道, 厲為臣之節乎！宜顯評其事, 以解天下疑惑之論.

又聞談者亦多謂宜贈. 凡事不允當, 而得眾助者, 若以善柔得眾, 而刁令粗剛多怨；若以貴也, 刁氏今賤；若以富也, 刁氏今貧. 人士何故反助寒門而此言之？足下宜察此意.

冰然之. 事奏, 成帝詔曰：「協情在忠主, 而失為臣之道, 故令王敦得託名公義, 而實肆私忌, 遂令社稷受屈, 元皇銜恥致禍之原, 豈不有由！若極明國典, 則曩刑非重. 今正當以協之勤有可書, 敦之逆命不可長, 故議其事耳. 今可復協本位, 加之冊祭, 以明有忠於君者纖介必顯, 雖於貶裁未盡, 然或足有勸矣.」於是追贈本官, 祭以太牢.

彝字大倫. 少遭家難. 王敦誅後, 彝斬讎人黨, 以首祭父墓, 詣廷尉請罪, 朝廷特宥之, 由是知名. 歷尚書吏部郎、吳國內史, 累遷北中郎將、徐兗二州刺史、假節, 鎮廣陵, 卒於官.

子逵, 字伯道；逵弟暢, 字仲遠；次子弘, 字叔仁, 並歷顯職. 隆安中, 逵為廣州刺史, 領平越中郎將、假節；暢為始興相；弘為冀州刺史. 兄弟子姪並不拘名行, 以貨殖為務, 有田萬頃, 奴婢數千人, 餘資稱是.

桓玄篡位, 以逵為西中郎將、豫州刺史, 鎮歷陽；暢右衛將軍；弘撫軍桓脩司馬. 劉裕起義, 斬桓脩, 時暢、弘謀起兵襲裕, 裕遣劉毅討之, 暢伏誅；弘亡, 不知所在. 逵在歷陽執劉裕參軍諸葛長民, 檻車送于桓玄, 至當利而玄敗, 送人共破檻出長民, 遂趣歷陽. 逵棄城而走, 為下人所執, 斬於石頭. 子姪無少長皆死, 惟小弟騁被宥, 為給事中, 尋謀反伏誅, 刁氏遂滅. 刁氏素殷富, 奴客縱橫, 固吝山澤, 為京口之蠹. 裕散其資蓄, 令百姓稱力而取之, 彌日不盡. 時天下饑弊, 編戶賴之以濟焉.

戴若思弟邈

戴若思, 廣陵人也, 名犯高祖廟諱. 祖烈, 吳左將軍. 父昌, 會稽太守. 若思有風儀, 性閑爽, 少好遊俠, 不拘操行. 遇陸機赴洛, 船裝甚盛, 遂與其徒掠之. 若思登岸, 據胡床, 指麾同旅, 皆得其宜. 機察見之, 知非常人, 在舫屋上遙謂之曰：「卿才器如此, 乃復作劫邪！」若思感悟, 因流涕, 投劍就之. 機與言, 深加賞異, 遂與定交焉.

若思後舉孝廉, 入洛, 機薦之於趙王倫曰：「蓋聞繁弱登御, 然後高墉之功顯；孤竹在肆, 然後降神之曲成. 是以高世之主必假遠邇之器, 蘊櫝之才思託太音之和. 伏見處士廣陵戴若思, 年三十, 清沖履道, 德量允塞；思理足以研幽, 才鑒足以辯物；安窮樂志, 無風塵之慕, 砥節立行, 有井渫之潔；誠東南之遺寶, 宰朝之奇璞也. 若得託跡康衢, 則能結軌驥騄；曜質廊廟, 必能垂光璵璠矣. 惟明公垂神採察, 不使忠允之言以人而廢.」倫乃辟之, 除沁水令, 不就, 遂往武陵省父. 時同郡人潘京素有理鑒, 名知人, 其父遣若思就京與語, 既而稱若思有公輔之才. 累轉東海王越軍諮祭酒, 出補豫章太守, 加振威將軍, 領義軍都督. 以討賊有功, 賜爵秣陵侯, 遷治書侍御史、驃騎司馬, 拜散騎侍郎.

元帝召為鎮東右司馬. 將征杜弢, 加若思前將軍, 未發而弢滅. 帝為晉王, 以為尚書. 中興建, 為中護軍, 轉護軍將軍、尚書僕射, 皆辭不拜. 出為征西將軍、都督兗豫幽冀雍并六州諸軍事、假節, 加散騎常侍. 發投刺王官千人為軍吏, 調揚州百姓家奴萬人為兵配之, 以散騎常侍王遐為軍司, 鎮壽陽, [三]與劉隗同出. 帝親幸其營, 勞勉將士, 臨發祖餞, 置酒賦詩.

若思至合肥, 而王敦舉兵, 詔追若思還鎮京都, 進驃騎將軍, 與右衛將軍郭逸夾道築壘於大桁之北. 尋而石頭失守, 若思與諸軍攻石頭, 王師敗績. 若思率麾下百餘人赴宮受詔, 與公卿百官於石頭見敦. 敦問若思曰：「前日之戰有餘力乎？」若思不謝而答曰：「豈敢有餘, 但力不足耳.」又曰：「吾此舉動, 天下以為如何？」若思曰：「見形者謂之逆, 體誠者謂之忠.」敦笑曰：「卿可謂能言.」敦參軍呂猗昔為臺郎, 有刀筆才, 性尤姦諂, 若思為尚書, 惡其為人, 猗亦深憾焉. 至是, 乃說敦曰：「周顗、戴若思皆有高名, 足以惑眾, 近者之言曾無愧色. 公若不除, 恐有再舉之患, 為將來之憂耳.」敦以為然, 又素忌之, 俄而遣鄧嶽、繆坦收若思而害之. 若思素有重望, 四海之士莫不痛惜焉. 賊平, 冊贈右光祿大夫、儀同三司, 諡曰簡.

邈字望之. 少好學, 尤精史漢, [四]才不逮若思, 儒博過之. 弱冠舉秀才, 尋遷太子洗馬, 出補西陽內史. 永嘉中, 元帝版行邵陵內史、丞相軍諮祭酒, 出為征南軍司. 于時凡百草創, 學校未立, 邈上疏曰：

臣聞天道之所大, 莫大於陰陽；帝王之至務, 莫重於禮學. 是以古之建國, 有明堂辟雍之制, 鄉有庠序黌校之儀, 皆所以抽導幽滯, 啟廣才思. 蓋以六四有困蒙之吝, 君子大養正之功也. 昔仲尼列國之大夫耳, 興禮修學於洙泗之間, 四方髦俊斐然向風, 身達者七十餘人. 自茲以來, 千載絕塵. 豈天下小於魯衛, 賢哲乏於曩時？勵與不勵故也.

自頃國遭無妄之禍, 社稷有綴旒之危, 寇羯飲馬於長江, 兇狡鴟張於萬里, 遂使神州蕭條, 鞠為茂草, 四海之內, 人跡不交. 霸主有旰食之憂, 黎元懷荼毒之苦, 戎首交拜于中原, 何遽籩豆之事哉！然三年不為禮, 禮必壞；三年不為樂, 樂必崩, 況曠載累紀如此之久邪！今末進後生目不睹揖讓升降之儀, 耳不聞鐘鼓管絃之音, 文章散滅, 圖讖無遺, 此蓋聖達之所深悼, 有識之所嗟歎也. 夫平世尚文, 遭亂尚武, 文武遞用, 長久之道, 譬之天地昏明之迭, 自古以來未有不由之者也.

今或以天下未一, 非興禮學之時, 此言似之而不其然. 夫儒道深奧, 不可倉卒而成. 古之俊乂必三年而通一經, 比天下平泰然後修之, 則功成事定, 誰與制禮作樂者哉？又貴遊之子未必有斬將搴旗之才, 亦未有從軍征戍之役, 不及盛年講肄道義, 使明珠加磨瑩之功, 荊璞發採琢之榮, 不亦良可惜乎！

臣愚以世喪道久, 人情玩於所習；純風日去, 華競日彰, 猶火之消膏而莫之覺也. 今天地告始, 萬物權輿, 聖朝以神武之德, 值革命之運, 蕩近世之流弊, 繼千載之絕軌, 篤道崇儒, 創立大業. 明主唱之於上, 宰輔督之於下. 夫上之所好, 下必有過之者焉, 是故雙劍之節崇, 而飛白之俗成；挾琴之容飾, 而赴曲之和作；君子之德風, 小人之德草, 實在感之而已. 臣以闇淺, 不能遠識格言；奉誦明令, 慷慨下風, 謂宜以三時之隙漸就修建.

疏奏, 納焉, 於是始修禮學.

代劉隗為丹楊尹. 王敦作逆, 加左將軍. 及敦得志, 而若思遇害, 邈坐免官. 敦誅後, 拜尚書僕射. 卒官, 贈衛將軍, 諡曰穆. 子謐嗣, 歷義興太守、大司農.

周顗子閔

周顗字伯仁, 安東將軍浚之子也. 少有重名, 神彩秀徹, 雖時輩親狎, 莫能媟也. 司徒掾同郡賁嵩有清操, 見顗, 嘆曰：「汝潁固多奇士！自頃雅道陵遲, 今復見周伯仁, 將振起舊風, 清我邦族矣.」廣陵戴若思東南之美, 舉秀才, 入洛, 素聞顗名, 往候之, 終坐而出, 不敢顯其才辯. 顗從弟穆亦有美譽, 欲陵折顗, 顗陶然弗與之校, 於是人士益宗附之. 州郡辟命皆不就. 弱冠, 襲父爵武城侯, 拜祕書郎, 累遷尚書吏部郎. 東海王越子毗為鎮軍將軍, 以顗為長史.

元帝初鎮江左, 請為軍諮祭酒, 出為寧遠將軍、荊州刺史、領護南蠻校尉、假節. 始到州, 而建平流入傅密等叛迎蜀賊杜弢, 顗狼狽失據. 陶侃遣將吳寄以兵救之, 故顗得免, 因奔王敦於豫章. 敦留之. 軍司戴邈曰：「顗雖退敗, 未有蒞眾之咎, 德望素重, 宜還復之.」敦不從. 帝召為揚威將軍、兗州刺史. 顗還建康, 帝留顗不遣, 復以為軍諮祭酒, 尋轉右長史. 中興建, 補吏部尚書. 頃之, 以醉酒為有司所糾, 白衣領職. 復坐門生斫傷人, 免官.

太興初, 更拜太子少傅, 尚書如故. 顗上疏讓曰：「臣退自循省, 學不通一經, 智不效一官, 止足良難, 未能守分, 遂忝顯任, 名位過量. 不悟天鑒忘臣頑弊, 乃欲使臣內管銓衡, 外忝傅訓, 質輕蟬翼, 事重千鈞, 此之不可, 不待識而明矣. 若臣受負乘之責, 必貽聖朝惟塵之恥, 俯仰愧懼, 不知所圖.」詔曰：「紹幼沖便居儲副之貴, 當賴軌匠以袪蒙蔽. 望之儼然, 斯不言之益, 何學之習邪, 所謂與田蘇遊忘其鄙心者. 便當副往意, 不宜沖讓.」轉尚書左僕射, 領吏部如故.

庾亮嘗謂顗曰：「諸人咸以君方樂廣.」顗曰：「何乃刻畫無鹽, 唐突西施也.」帝讌群公于西堂, 酒酣, 從容曰：「今日名臣共集, 何如堯舜時邪？」顗因醉厲聲曰：「今雖同人主, 何得復比聖世！」帝大怒而起, 手詔付廷尉, 將加戮, 累日方赦之. 及出, 諸公就省, 顗曰：「近日之罪固知不至于死.」尋代戴若思為護軍將軍. 尚書紀瞻置酒請顗及王導等, 顗荒醉失儀, 復為有司所奏. 詔曰：「顗參副朝右, 職掌銓衡, 當敬慎德音, 式是百辟. 屢以酒過, 為有司所繩. 吾亮其極歡之情, 然亦是濡首之誡也. 顗必能克己復禮者, 今不加黜責.」

初, 顗以雅望獲海內盛名, 後頗以酒失, 為僕射, 略無醒日, 時人號為「三日僕射」. 庾亮曰：「周侯末年, 所謂鳳德之衰也.」顗在中朝時, 能飲酒一石, 及過江, 雖日醉, 每稱無對. 偶有舊對從北來, 顗遇之欣然, 乃出酒二石共飲, 各大醉. 及顗醒, 使視客, 已腐脅而死.

顗性寬裕而友愛過人, 弟嵩嘗因酒瞋目謂顗曰：「君才不及弟, 何乃橫得重名！」以所燃蠟燭投之. 顗神色無忤, 徐曰：「阿奴火攻, 固出下策耳.」王導甚重之, 嘗枕顗膝而指其腹曰：「此中何所有也？」答曰：「此中空洞無物, 然足容卿輩數百人.」導亦不以為忤. 又於導坐傲然嘯詠, 導云：「卿欲希嵇、阮邪？」顗曰：「何敢近捨明公, 遠希嵇、阮.」

及王敦構逆, 溫嶠謂顗曰：「大將軍此舉似有所在, 當無濫邪？」顗曰：「君少年未更事. 人主自非堯舜, 何能無失, 人臣豈可得舉兵以脅主！共相推戴, 未能數年, 一旦如此, 豈云非亂乎！處仲剛愎強忍, 狼抗無上, 其意寧有限邪！」既而王師敗績, 顗奉詔詣敦, 敦曰：「伯仁, 卿負我！」顗曰：「公戎車犯順, 下官親率六軍, 不能其事, 使王旅奔敗, 以此負公.」敦憚其辭正, 不知所答. 帝召顗於廣室, 謂之曰：「近日大事, 二宮無恙, 諸人平安, 大將軍故副所望邪？」顗曰：「二宮自如明詔, 於臣等故未可知.」護軍長史郝嘏等勸顗避敦, 顗曰：「吾備位大臣, 朝廷喪敗, 寧可復草間求活, 外投胡越邪！」俄而與戴若思俱被收, 路經太廟, 顗大言曰：「天地先帝之靈：賊臣王敦傾覆社稷, 枉殺忠臣, 陵虐天下, 神祇有靈, 當速殺敦, 無令縱毒, 以傾王室.」語未終, 收人以戟傷其口, 血流至踵, 顏色不變, 容止自若, 觀者皆為流涕. 遂於石頭南門外石上害之, 時年五十四.

顗之死也, 敦坐有一參軍摴蒱, 馬於博頭被殺, 因謂敦曰：「周家奕世令望, 而位不至公, 及伯仁將登而墜, 有似下官此馬.」敦曰：「伯仁總角於東宮相遇, 一面披襟, 便許之三事, 何圖不幸自貽王法.」敦素憚顗, 每見顗輒面熱, 雖復冬月, 扇面手不得休. 敦使繆坦籍顗家, 收得素簏數枚, 盛故絮而已, 酒五甕, 米數石, 在位者服其清約. 敦卒後, 追贈左光祿大夫、儀同三司, 諡曰康, 祀以少牢.

初, 敦之舉兵也, 劉隗勸帝盡除諸王, 司空導率群從詣闕請罪, 值顗將入, 導呼顗謂曰：「伯仁, 以百口累卿！」顗直入不顧. 既見帝, 言導忠誠, 申救甚至, 帝納其言. 顗喜飲酒, 致醉而出. 導猶在門, 又呼顗. 顗不與言, 顧左右曰：「今年殺諸賊奴, 取金印如斗大繫肘.」既出, 又上表明導, 言甚切至. 導不知救己, 而甚銜之. 敦既得志, 問導曰：「周顗、戴若思南北之望, 當登三司, 無所疑也.」導不答. 又曰：「若不三司, 便應令僕邪？」又不答. 敦曰：「若不爾, 正當誅爾.」導又無言. 導後料檢中書故事, 見顗表救己, 殷勤款至. 導執表流涕, 悲不自勝, 告其諸子曰：「吾雖不殺伯仁, 伯仁由我而死. 幽冥之中, 負此良友！」顗三子：閔、恬、頤.

閔字子騫, 方直有父風. 歷衡陽、建安、臨川太守, 侍中, 中領軍, 吏部尚書, 尚書左僕射, 加中軍將軍, 轉護軍, 領祕書監. 卒, 追贈金紫光祿大夫, 諡曰烈. 無子, 以弟頤長子琳為嗣. 琳仕至東陽太守. 恬、頤並歷卿守. 琳少子文, 驃騎諮議參軍.

史臣曰：夫太剛則折, 至察無徒, 以之為政, 則害于而國；用之行己, 則凶于乃家. 誠以器乖容眾, 非先王之道也. 大連司憲, 陰候主情, 當約法之秋, 獻斲棺之議. 玄亮剛愎, 與物多違, 雖有崇上之心, 專行刻下之化, 同薄相濟, 並運天機. 是使賢宰見疏, 致物情於解體；權臣發怒, 借其名以誓師. 既而謀人之國, 國危而苟免；見昵於主, 主辱而圖生. 自取流亡, 非不幸也. 若思閑爽, 照理研幽. 伯仁凝正, 處腴能約. 咸以高才雅道, 參豫疇咨. 及京室淪胥, 抗言無撓, 甘赴鼎而全操, 蓋事君而盡節者歟！顗招時論, 尤其酒德, 禮經曰「瑕不掩瑜」, 未足韜其美也.

贊曰：劉刁亮直, 志奉興王. 姦回醜正, 終致奔亡. 周戴英爽, 忠謨允塞. 道屬屯蒙, 禍罹兇慝.

校勘記

[一]桓溫西征袁真　據海西公紀及桓溫傳, 桓溫所征伐者乃袁真之子袁瑾. 此時袁真已死.

[二]時苻堅弟融圍雍州刺史朱序於襄陽　校文：據堅載記及朱序傳, 圍襄陽乃苻丕, 非融. 周校：「梁州」誤「雍州」.

[三]出為征西將軍都督兗豫幽冀雍并六州諸軍事至鎮壽陽　勞校：元紀云「司兗豫并冀雍六州諸軍事、司州刺史, 鎮合肥」, 當是時劉隗督幽州, 疑是傳誤. 按：下文云「若思至合肥」, 是作「合肥」者是. 通鑑九一亦可證.

[四]尤精史漢　「史漢」, 各本作「漢史」, 今從宋本. 通志一二六亦作「史漢」.

晉書卷七十 列傳第四十

應詹

應詹字思遠, 汝南南頓人, 魏侍中璩之孫也. 詹幼孤, 為祖母所養. 年十餘歲, 祖母又終, 居喪毀頓, 杖而後起, 遂以孝聞. 家富於財, 年又稚弱, 乃請族人共居, 委以資產, 情若至親, 世以此異焉. 弱冠知名, 性質素弘雅, 物雖犯而弗之校, 以學藝文章稱. 司徒何劭見之曰：「君子哉若人！」

初辟公府, 為太子舍人. 趙王倫以為征東長史. 倫誅, 坐免. 成都王穎辟為掾. 時驃騎從事中郎諸葛玫委長沙王乂奔鄴, 盛稱乂之非. 玫浮躁有才辯, 臨漳人士無不詣之. 詹與玫有舊, 歎曰：「諸葛仁林何與樂毅之相詭乎！」卒不見之. 玫聞甚愧. 鎮南大將軍劉弘, 詹之祖舅也, 請為長史, 謂之曰：「君器識弘深, 後當代老子於荊南矣.」仍委以軍政. 弘著績漢南, 詹之力也. 遷南平太守.

王澄為荊州, 假詹督南平、天門、武陵三郡軍事. 及洛陽傾覆, 詹攘袂流涕, 勸澄赴援. 澄使詹為檄, 詹下筆便成, 辭義壯烈, 見者慷慨, 然竟不能從也. 天門、武陵谿蠻並反, 詹討降之. 時政令不一, 諸蠻怨望, 並謀背叛. 詹召蠻酋, 破銅券與盟, 由是懷詹, 數郡無虞. 其後天下大亂, 詹境獨全. 百姓歌之曰：「亂離既普, 殆為灰朽. 僥倖之運, 賴茲應后. 歲寒不凋, 孤境獨守. 拯我塗炭, 惠隆丘阜. 潤同江海, 恩猶父母.」鎮南將軍山簡復假詹督五郡軍事. 會蜀賊杜疇作亂, 來攻詹郡, 力戰摧之. 尋與陶侃破杜弢於長沙, 賊中金寶溢目, 詹一無所取, 唯收圖書, 莫不歎之. 元帝假詹建武將軍, 王敦又上詹監巴東五郡軍事, 賜爵潁陽鄉侯. 陳人王沖擁眾荊州, 素服詹名, 迎為刺史. 詹以沖等無賴, 棄還南平, 沖亦不怨. 其得人情如此. 遷益州刺史, 領巴東監軍. 詹之出郡也, 士庶攀車號泣, 若戀所生.

俄拜後軍將軍. 詹上疏陳便宜, 曰：「先王設官, 使君有常尊, 臣有定卑, 上無苟且之志, 下無覬覦之心. 下至亡秦, 罷侯置守, 本替末陵, 綱紀廢絕. 漢興, 雖未能興復舊典, 猶雜建侯守, 故能享年享世, 殆參古跡. 今大荒之後, 制度改創, 宜因斯會, 釐正憲則, 先舉盛德元功以為封首, 則聖世之化比隆唐虞矣.」又曰：「性相近, 習相遠, 訓導之風, 宜慎所好. 魏正始之間, 蔚為文林. 元康以來, 賤經尚道, 以玄虛宏放為夷達, 以儒術清儉為鄙俗. 永嘉之弊, 未必不由此也. 今雖有儒官, 教養未備, 非所以長育人材, 納之軌物也. 宜修辟雍, 崇明教義, 先令國子受訓, 然後皇儲親臨釋奠, 則普天尚德, 率土知方矣.」元帝雅重其才, 深納之.

頃之, 出補吳國內史, 以公事免. 鎮北將軍劉隗出鎮, 以詹為軍司. 加散騎常侍, 累遷光祿勳. 詹以王敦專制自樹, 故優游諷詠, 無所標明. 及敦作逆, 明帝問詹計將安出. 詹厲然慷慨曰：「陛下宜奮赫斯之威, 臣等當得負戈前驅, 庶憑宗廟之靈, 有征無戰. 如其不然, 王室必危.」帝以詹為都督前鋒軍事、護軍將軍、假節, 都督朱雀橋南. 賊從竹格渡江, 詹與建威將軍趙胤等擊敗之, 斬賊率杜發, 梟首數千級. 賊平, 封觀陽縣侯, 食邑一千六百戶, 賜絹五千匹. 上疏讓曰：「臣聞開國承家, 光啟土宇, 唯令德元功乃宜封錫. 臣雖忝當一隊, 策無微略, 勞不汗馬. 猥以疏賤, 倫亞親密, 暫廁被練, 列勤司勳. 乞迴謬恩, 聽其所守.」不許.

遷使持節、都督江州諸軍事、平南將軍、江州刺史. 詹將行, 上疏曰：

夫欲用天下之智力者, 莫若使天下信之也. 商鞅移木, 豈禮也哉？有由而然. 自經荒弊, 綱紀穨陵, 清直之風既澆, 糟秕之俗猶在, 誠宜濯以滄浪之流, 漉以吞舟之網, 則幽顯明別, 於變時雍矣.

弘濟茲務, 在乎官人. 今南北雜錯, 屬託者無保負之累, 而輕舉所知, 此博采所以未精, 職理所以多闕. 今凡有所用, 宜隨其能否而與舉主同乎褒貶, 則人有慎舉之恭, 官無廢職之吝. 昔冀缺有功, 胥臣蒙先茅之賞；子玉敗軍, 子文受蒍賈之責. 古既有之, 今亦宜然. 漢朝使刺史行部, 乘傳奏事, 猶恐不足以辨彰幽明, 弘宣政道, 故復有繡衣直指. 今之艱弊, 過於往昔, 宜分遣黃、散若中書郎等循行天下, 觀採得失, 舉善彈違, 斷截苟且, 則人不敢為非矣. 漢宣帝時, 二千石有居職修明者, 則入為公卿；其不稱職免官者, 皆還為平人. 懲勸必行, 故歷世長久. 中間以來, 遷不足競, 免不足懼. 或有進而失意, 退而得分. 蒞官雖美, 當以素論降替；在職實劣, 直以舊望登敘. 校游談為多少, 不以實事為先後. 以此責成, 臣未見其兆也. 今宜峻左降舊制, 可二千石免官, 三年乃得敘用, 長史六年, 戶口折半, 道里倍之. 此法必明, 使天下知官難得而易失, 必人慎其職, 朝無惰官矣. 都督可課佃二十頃, 州十頃, 郡五頃, 縣三頃. 皆取文武吏醫卜, 不得撓亂百姓. 三臺九府, 中外諸軍, 有可減損, 皆令附農. 市息末伎, 道無游人, 不過一熟, 豐穰可必. 然後重居職之俸, 使祿足以代耕.

頃大事之後, 遐邇皆想宏略, 而寂然未副, 宜早振綱領, 肅起群望.

時王敦新平, 人情未安, 詹撫而懷之, 莫不得其歡心, 百姓賴之.

疾篤, 與陶侃書曰：「每憶密計, 自沔入湘, 頡頏繾綣, 齊好斷金. 子南我東, 忽然一紀, 其間事故, 何所不有. 足下建功嶠南, 旋鎮舊楚. 吾承乏幸會, 來忝此州, 圖與足下進共竭節本朝, 報恩幼主, 退以申尋平生, 纏綿舊好. 豈悟時不我與, 長即幽冥, 永言莫從, 能不慨悵！今神州未夷, 四方多難, 足下年德並隆, 功名俱盛, 宜務建洪範, 雖休勿休, 至公至平, 至謙至順, 即自天祐之, 吉無不利. 人之將死, 其言也善, 足下察吾此誠.」以咸和六年卒, [一]時年五十三. 冊贈鎮南大將軍、儀同三司, 諡曰烈, 祠以太牢. 子玄嗣, 位至散騎侍郎. 玄弟誕, 有器榦, 歷六郡太守、龍驤將軍, 追贈冀州刺史.

初, 京兆韋泓喪亂之際, 親屬遇饑疫並盡, 客遊洛陽, 素聞詹名, 遂依託之. 詹與分甘共苦, 情若弟兄. 遂隨從積年, 為營伉儷, 置居宅, 并薦之於元帝曰：「自遭喪亂, 人士易操, 至乃任運固窮, 耿介守節者尟矣. 伏見議郎韋泓, 年三十八, 字元量, 執心清沖, 才識備濟, 躬耕隴畝, 不煩人役, 靜默居常, 不豫政事. 昔年流移, 來在詹境, 經寇喪資, 一身特立, 短褐不掩形, 菜蔬不充朝, 而抗志彌厲, 不遊非類. 顏回稱不改其樂, 泓有其分. 明公輔亮皇室, 恢維宇宙, 四門開闢, 英彥鳧藻, 收春華於京輦, 採秋實於巖藪. 而泓抱璞荊山, 未剖和璧. 若蒙銓召, 付以列曹, 必能協隆鼎味, 緝熙庶績者也.」帝即辟之. 自後位至少府卿. 既受詹生成之惠, 詹卒, 遂製朋友之服, 哭止宿草, 追趙氏祀程嬰、杵臼之義, 祭詹終身.

甘卓鄧騫

甘卓字季思, 丹楊人, 秦丞相茂之後也. 曾祖寧, 為吳將. 祖述, 仕吳為尚書. 父昌, 太子太傅. 吳平, 卓退居自守. 郡命主簿、功曹, 察孝廉, 州舉秀才, 為吳王常侍. 討石冰, 以功賜爵都亭侯. 東海王越引為參軍, 出補離狐令. 卓見天下大亂, 棄官東歸, 前至歷陽, 與陳敏相遇. 敏甚悅, 共圖縱橫之計, 遂為其子景娶卓女, 共相結託. 會周□唱義, 密使錢廣攻敏弟昶, 敏遣卓討廣, 頓朱雀橋南. 會廣殺昶, □告丹楊太守顧榮共邀說卓. 卓素敬服榮, 且以昶死懷懼, 良久乃從之. 遂詐疾迎女, 斷橋, 收船南岸, 共滅敏, 傳首于京都.

元帝初渡江, 授卓前鋒都督、揚威將軍、歷陽內史. 其後討周馥, 征杜弢, 屢經苦戰, 多所擒獲. 以前後功, 進爵南鄉侯, 拜豫章太守. 尋遷湘州刺史, 將軍如故. 復進爵于湖侯.

中興初, 以邊寇未靜, 學校陵遲, 特聽不試孝廉, 而秀才猶依舊策試. 卓上疏以為：「答問損益, 當須博通古今, 明達政體, 必求諸墳索, 乃堪其舉. 臣所忝州往遭寇亂, 學校久替, 人士流播, 不得比之餘州. 策試之由, 當藉學功, 謂宜同孝廉例, 申與期限.」疏奏, 朝議不許. 卓於是精加隱括, 備禮舉桂陽谷儉為秀才. 儉辭不獲命, 州厚禮遣之. 諸州秀才聞當考試, 皆憚不行, 惟儉一人到臺, 遂不復策試. 儉恥其州少士, 乃表求試, 以高第除中郎.

儉少有志行, 寒苦自立, 博涉經史. 于時南土凋荒, 經籍道息, 儉不能遠求師友, 唯在家研精. 雖所得實深, 未有名譽, 又恥衒耀取達, 遂歸, 終身不仕, 卒于家.

卓尋遷安南將軍、梁州刺史、假節、督沔北諸軍, 鎮襄陽. 卓外柔內剛, 為政簡惠, 善於綏撫, 估稅悉除, 市無二價. 州境所有魚池, 先恒責稅, 卓不收其利, 皆給貧民, 西土稱為惠政.

王敦稱兵, 遣使告卓. 卓乃偽許, 而心不同之. 及敦升舟, 而卓不赴, 使參軍孫雙詣武昌諫止敦. 敦聞雙言, 大驚曰：「甘侯前與吾語云何, 而更有異！正當慮吾危朝廷邪？吾今下唯除姦凶耳. 卿還言之, 事濟當以甘侯作公.」雙還報卓, 卓不能決. 或說卓且偽許敦, 待敦至都而討之. 卓曰：「昔陳敏之亂, 吾亦先從後圖, 而論者謂懼逼而謀之. 雖吾情本不爾, 而事實有似, 心恒愧之. 今若復爾, 誰能明我！」時湘州刺史譙王承遣主簿鄧騫說卓曰：「劉大連雖乘權寵, 非有害於天下也. 大將軍以其私憾稱兵象魏, 雖託討亂之名, 實失天下之望, 此忠臣義士匡救之時也. 昔魯連匹夫, 猶懷蹈海之志, 況受任方伯, 位同體國者乎！今若因天人之心, 唱桓文之舉, 杖大順以掃逆節, 擁義兵以勤王室, 斯千載之運, 不可失也.」卓笑曰：「桓文之事, 豈吾所能. 至於盡力國難, 乃其心也. 當共詳思之.」參軍李梁說卓曰：「昔隗囂亂隴右, 竇融保河西以歸光武, 今日之事, 有似於此. 將軍有重名於天下, 但當推亡固存, 坐而待之. 使大將軍勝, 方當崇將軍以方面之重；如其不勝, 朝廷必以將軍代之. 何憂不富貴, 而釋此廟勝, 決存亡於一戰邪！」騫謂梁曰：「光武創業, 中國未平, 故隗囂斷隴右, 竇融兼河西, 各據一方, 鼎足之勢, 故得文服天子, 從容顧望. 及海內已定, 君臣正位, 終於隴右傾覆, 河西入朝. 何則？向之文服, 義所不容也. 今將軍之於本朝, 非竇融之喻也. 襄陽之於大府, 非河西之固也. 且人臣之義, 安忍國難而不陳力, 何以北面於天子邪！使大將軍平劉隗, 還武昌, 增石城之守, 絕荊湘之粟, 將軍安歸乎？勢在人手, 而曰我處廟勝, 未之聞也.」卓尚持疑未決, 騫又謂卓曰：「今既不義舉, 又不承大將軍檄, 此必至之禍, 愚智所見也. 且議者之所難, 以彼強我弱, 是不量虛實者也. 今大將軍兵不過萬餘, 其留者不能五千, 而將軍見眾既倍之矣. 將軍威名天下所聞也, 此府精銳, 戰勝之兵也. 擁強眾, 藉威名, 杖節而行, 豈王含所能御哉！溯流之眾, 勢不自救, 將軍之舉武昌, 若摧枯拉朽, 何所顧慮乎！武昌既定, 據其軍實, 鎮撫二州, 施惠士卒, 使還者如歸, 此呂蒙所以克敵也. 如是, 大將軍可不戰而自潰. 今釋必勝之策, 安坐以待危亡, 不可言知計矣. 願將軍熟慮之.」

時敦以卓不至, 慮在後為變, 遣參軍樂道融苦要卓俱下. 道融本欲背敦, 因說卓襲之, 語在融傳. 卓既素不欲從敦, 得道融說, 遂決曰：「吾本意也.」乃與巴東監軍柳純、南平太守夏侯承、宜都太守譚該等十餘人, 俱露檄遠近, 陳敦肆逆, 率所統致討. 遣參軍司馬讚、孫雙奉表詣臺, 參軍羅英至廣州, 與陶侃剋期, 參軍鄧騫、虞沖至長沙, 令譙王承堅守. 征西將軍戴若思在江西, 先得卓書, 表上之, 臺內皆稱萬歲. 武昌大驚, 傳卓軍至, 人皆奔散. 詔書遷卓為鎮南大將軍、侍中、都督荊梁二州諸軍事、荊州牧, 梁州刺史如故, 陶侃得卓信, 即遣參軍高寶率兵下.

卓雖懷義正, 而性不果毅, 且年老多疑, 計慮猶豫, 軍次豬口, 累旬不前. 敦大懼, 遣卓兄子行參軍卬求和, 謝卓曰：「君此自是臣節, 不相責也. 吾家計急, 不得不爾. 想便旋軍襄陽, 當更結好.」時王師敗績, 敦求臺騶虞幡駐卓. 卓聞周顗、戴若思遇害, 流涕謂卬曰：「吾之所憂, 正謂今日. 每得朝廷人書, 常以胡寇為先, 不悟忽有蕭牆之禍. 且使聖上元吉, 太子無恙, 吾臨敦上流, 亦未敢便危社稷. 吾適徑據武昌, 敦勢逼, 必劫天子以絕四海之望. 不如還襄陽, 更思後圖.」即命旋軍. 都尉秦康說卓曰：「今分兵取敦不難, 但斷彭澤, 上下不得相赴, 自然離散, 可一戰擒也. 將軍既有忠節, 中道而廢, 更為敗軍將, 恐將軍之下亦各便求西還, 不可得守也.」卓不能從. 樂道融亦日夜勸卓速下. 卓性先寬和, 忽便強塞, 徑還襄陽, 意氣騷擾, 舉動失常, 自照鏡不見其頭, 視庭樹而頭在樹上, 心甚惡之. 其家金櫃鳴, 聲似槌鏡, 清而悲. 巫云：「金櫃將離, 是以悲鳴.」主簿何無忌及家人皆勸令自警. 卓轉更很愎, 聞諫輒怒. 方散兵使大佃, 而不為備. 功曹榮建固諫, 不納. 襄陽太守周慮等密承敦意, 知卓無備, 詐言湖中多魚, 勸卓遣左右皆捕魚, 乃襲害卓于寢, 傳首于敦. 四子散騎郎蕃等皆被害. 太寧中, 追贈驃騎將軍, 諡曰敬.

鄧騫字長真, 長沙人. 少有志氣, 為鄉鄰所重. 常推誠行己, 能以正直全於多難之時. 刺史譙王承命為主簿, 便說甘卓. 卓留為參軍, 欲與同行, 以母老辭卓而反.

承為魏乂所敗, 以虞悝兄弟為承黨, 乂盡誅之, 而求騫甚急. 鄉人皆為之懼, 騫笑曰：「欲用我耳. 彼新得州, 多殺忠良, 是其求賢之時, 豈以行人為罪！」乃往詣乂. 乂喜曰：「君所謂古之解揚也.」以為別駕.

騫有節操忠信, 兼識量弘遠, 善與人交, 久而益敬. 太尉庾亮稱之, 以為長者. 歷武陵、始興太守, 遷大司農, 卒於官.

卞壼從父兄敦

卞壼字望之, 濟陰冤句人也. 祖統, 琅邪內史. 父粹, 以清辯鑒察稱. 兄弟六人並登宰府, 世稱「卞氏六龍, 玄仁無雙」. 玄仁, 粹字也. 弟裒, 嘗忤其郡將. 郡將怒訐其門內之私, 粹遂以不訓見譏議, 陵遲積年. 惠帝初, 為尚書郎. 楊駿執政, 人多附會, 而粹正直不阿. 及駿誅, 超拜右丞, 封成陽子, 稍遷至右軍將軍. 張華之誅, 粹以華婿免官. 齊王冏輔政, 為侍中、中書令, 進爵為公. 及長沙王乂專權, 粹立朝正色, 乂忌而害之. 初, 粹如廁, 見物若兩眼, 俄而難作.

壼弱冠有名譽司、兗二州. 齊王冏辟皆不就. 遇家禍, 還鄉里. 永嘉中, 除著作郎, 襲父爵. 征東將軍周馥請為從事中郎, 不就. 遭本州傾覆, 東依妻兄徐州刺史裴盾. 盾以壼行廣陵相.

元帝鎮建鄴, 召為從事中郎, 委以選舉, 甚見親杖. 出為明帝東中郎長史. 遭繼母憂, 既葬, 起復舊職, 累辭不就. 元帝遣中使敦逼, 壼牋自陳曰：

壼天性狷狹, 不能和俗, 退以情事, 欲畢志家門. 亡父往為中書令, 時壼蒙大例, 望門見辟, 信其所執, 得不祗就. 門戶遇禍, 迸竄易名, 得存視息, 私志有素. 加嬰極難, 流寄蘭陵, 為苟晞所召, 恐見逼迫, 依下邳裴盾, 又見假授, 思暫之郡, 規得託身. 尋蒙見召, 為從事中郎, 豈曰貪榮, 直欲自致, 規暫恭命, 行當乞退. 屬華軼之難, 不敢自陳. 軼既梟懸, 壼亦嬰病, 具自歸聞, 未蒙恕遣. 世子北征, 選寵顯望, 復以無施, 忝充元佐. 榮則榮矣, 實非素懷. 顧以命重人輕, 不敢辭憚. 聞西臺召壼為尚書郎, 實欲因此以避賢路, 未及陳誠, 奄丁窮罰.

壼年九歲, 為先母弟表所見孤背. 十二, 蒙亡母張所見覆育. 壼以陋賤, 不能榮親, 家產屢空, 養道多闕, 存無歡娛, 終不備禮, 拊心永恨, 五內抽割. 於公無效如彼, 私情艱苦如此, 實無情顏昧冒榮進. 若廢壼一人, 江北便有傾危之慮, 壼居事之日功績以隆者, 誠不得私其身. 今東中郎岐嶷自然, 神明日茂, 軍司馬、諸參佐並以明德宣力王事, 壼之去留, 曾無損益. 賀循、謝端、顧景、丁琛、傅晞等皆荷恩命, 高枕家門. 壼委質二府, 漸冉五載, 考效則不能已彰, 論心則頻累恭順, 柰何哀孤之日不見愍恕哉！

帝以其辭苦, 不奪其志.

服闋, 為世子師. 壼前後居師佐之任, 盡匡輔之節, 一府貴而憚焉. 中興建, 補太子中庶子, 轉散騎常侍, 侍講東宮. 遷太子詹事, 以公事免. 尋復職, 轉御史中丞. 忠於事上, 權貴屏跡.

時淮南小中正王式繼母, 前夫終, 更適式父. 式父終, 喪服訖, 議還前夫家. 前夫家亦有繼子, 奉養至終, 遂合葬於前夫. 式自云：「父臨終, 母求去, 父許諾.」於是制出母齊衰期. 壼奏曰：「就如式父臨終許諾, 必也正名, 依禮為無所據. 若夫有命, 須顯七出之責, 當存時棄之, 無緣以絕義之妻留家制服. 若式父臨困謬亂, 使去留自由者, 此必為相要以非禮, 則存亡無所得從, 式宜正之以禮. 魏顆父命不從其亂, 陳乾昔欲以二婢子殉, 其子以非禮不從, 春秋、禮記善之. 並以妾媵, 猶正以禮, 況其母乎！式母於夫, 生事奉終, 非為既絕之妻. 夫亡制服, 不為無義之婦. 自云守節, 非為更嫁. 離絕之斷, 在夫沒之後. 夫之既沒, 是其從子之日, 而式以為出母, 此母以子出也. 致使存無所容居, 沒無所託也. 寄命於他人之門, 埋尸於無名之冢. 若式父亡後, 母尋沒於式家, 必不以為出母明矣. 許諾之命一耳, 以為母于同居之時, 至沒前子之門而不以為母, 此為制離絕於二居, 裁出否於意斷. 離絕之斷, 非式而誰！假使二門之子皆此母之生, 母戀前子, 求去求絕, 非禮於後家, 還反又非禮於前門, 去不可去, 還不可還, 則為無寄之人也. 式必內盡匡諫, 外極防閑, 不絕明矣. 何至守不移於至親, 略情禮於假繼乎！繼母如母, 聖人之教. 式為國士, 閨門之內犯禮違義, 開闢未有, 於父則無追亡之善, 於母則無孝敬之道, 存則去留自由, 亡則合葬路人, 可謂生事不以禮, 死葬不以禮者也. 虧損世教, 不可以居人倫詮正之任. 案侍中、司徒、臨潁公組敷宣五教, 實在任人, 而含容違禮, 曾不貶黜；揚州大中正、侍中、平望亭侯曄, [二]淮南大中正、散騎侍郎弘, 顯執邦論, 朝野取信, 曾不能率禮正違, 崇孝敬之教, 並為不勝其任. 請以見事免組、曄、弘官, 大鴻臚削爵土, 廷尉結罪.」疏奏, 詔特原組等, 式付鄉邑清議, 廢棄終身. 壼遷吏部尚書. 王含之難, 加中軍將軍. 含滅, 以功封建興縣公, 尋遷領軍將軍.

明帝不豫, 領尚書令, 與王導等俱受顧命輔幼主. 復拜右將軍, 加給事中、尚書令. 帝崩, 成帝即位, 群臣進璽, 司徒王導以疾不至. 壼正色於朝曰：「王公豈社稷之臣邪！大行在殯, 嗣皇未立, 寧是人臣辭疾之時！」導聞之, 乃輿疾而至. 皇太后臨朝, 壼與庾亮對直省中, 共參機要. 時召南陽樂謨為郡中正, 潁川庾怡為廷尉評. 謨、怡各稱父命不就. 壼奏曰：「人無非父而生, 職無非事而立. 有父必有命, 居職必有悔. 有家各私其子, 此為王者無人, 職不軌物, 官不立政. 如此則先聖之言廢, 五教之訓塞, 君臣之道散, 上下之化替矣. 樂廣以平夷稱, 庾□以忠篤顯, 受寵聖世, 身非己有, 況及後嗣而可專哉！所居之職若順夫群心, 則戰戍者之父母皆當以命子, 不以處也. 若順謨父之意, 則人皆不為郡中正, 人倫廢矣. 順怡父之意, 人皆不為獄官, 則刑辟息矣. 凡如是者, 其可聽歟？若不可聽, 何以許謨、怡之得稱父命乎！此為謨以名父子可以虧法, 怡是親戚可以自專. 以此二塗服人示世, 臣所未悟也. 宜一切班下, 不得以私廢公. 絕其表疏, 以為永制.」朝議以為然. 謨、怡不得已, 各居所職. 是時王導稱疾不朝, 而私送車騎將軍郗鑒, 壼奏以導虧法從私, 無大臣之節. 御史中丞鍾雅阿撓王典, 不加準繩, 並請免官. 雖事寢不行, 舉朝震肅. 壼斷裁切直, 不畏強禦, 皆此類也.

壼榦實當官, 以褒貶為己任, 勤於吏事, 欲軌正督世, 不肯苟同時好. 然性不弘裕, 才不副意, 故為諸名士所少, 而無卓爾優譽. 明帝深器之, 於諸大臣而最任職. 阮孚每謂之曰：「卿恒無閑泰, 常如含瓦石, 不亦勞乎？」壼曰：「諸君以道德恢弘, 風流相尚, 執鄙吝者, 非壼而誰！」時貴游子弟多慕王澄、謝鯤為達, 壼厲色於朝曰：「悖禮傷教, 罪莫斯甚！中朝傾覆, 實由於此.」欲奏推之. 王導、庾亮不從, 乃止, 然而聞者莫不折節. 時王導以勳德輔政, 成帝每幸其宅, 嘗拜導婦曹氏. 侍中孔坦密表不宜拜. [三]導聞之曰：「王茂弘駑痾耳, 若卞望之之巖巖, 刁玄亮之察察, 戴若思之峰岠, 當敢爾邪！」壼廉潔儉素, 居甚貧約. 息當婚, 詔特賜錢五十萬, 固辭不受. 後患面創, 累乞解職.

拜光祿大夫, 加散騎常侍. 時庾亮將徵蘇峻, 言於朝曰：「峻狼子野心, 終必為亂. 今日徵之, 縱不順命, 為禍猶淺. 若復經年, 為惡滋蔓, 不可復制. 此是朝錯勸漢景帝早削七國事也.」當時議者無以易之. 壼固爭, 謂亮曰：「峻擁強兵, 多藏無賴, 且逼近京邑, 路不終朝, 一旦有變, 易為蹉跌. 宜深思遠慮, 恐未可倉卒.」亮不納. 壼知必敗, 與平南將軍溫嶠書曰：「元規召峻意定, 懷此於邑. 溫生足下, 柰此事何！吾今所慮, 是國之大事. 且峻已出狂意, 而召之更速, 必縱其群惡以向朝廷. 朝廷威力誠桓桓, 交須接鋒履刃, 尚不知便可即擒不？王公亦同此情. 吾與之爭甚懇切, 不能如之何. 本出足下為外藩任, 而今恨出足下在外. 若卿在內俱諫, 必當相從. 今內外戒嚴, 四方有備, 峻凶狂必無所至耳, 恐不能使無傷, 如何？」壼司馬任台勸壼宜畜良馬, 以備不虞. 壼笑曰：「以順逆論之, 理無不濟. 若萬一不然, 豈須馬哉！」峻果稱兵. 壼復為尚書令、右將軍、領右衛將軍, 餘官如故.

峻至東陵口, 詔以壼都督大桁東諸軍事、假節, 復加領軍將軍、給事中. 壼率郭默、趙胤等與峻大戰於西陵, 為峻所破. 壼與鍾雅皆退還, 死傷者以千數. 壼、雅並還節, 詣闕謝罪. 峻進攻青溪, 壼與諸軍距擊, 不能禁. 賊放火燒宮寺, 六軍敗績. 壼時發背創, 猶未合, 力疾而戰, 率厲散眾及左右吏數百人, 攻賊麾下, 苦戰, 遂死之, 時年四十八. 二子眕、盱見父沒, 相隨赴賊, 同時見害.

峻平, 朝議贈壼左光祿大夫, 加散騎常侍. 尚書郎弘訥議以為「死事之臣古今所重, 卞令忠貞之節, 當書于竹帛. 今之追贈, 實未副眾望, 謂宜加鼎司之號, 以旌忠烈之勳.」司徒王導見議, 進贈驃騎將軍, 加侍中. 訥重議曰：「夫事親莫大於孝, 事君莫尚於忠. 唯孝也, 故能盡敬竭誠；唯忠也, 故能見危授命. 此在三之大節, 臣子之極行也. 案壼委質三朝, 盡規翼亮, 遭世險難, 存亡以之. 受顧託之重, 居端右之任, 擁衛至尊, 則有保傅之恩；正色在朝, 則有匪躬之節. 賊峻造逆, 戮力致討, 身當矢旝, 再對賊鋒, 父子并命, 可謂破家為國, 守死勤事. 昔許男疾終, 猶蒙二等之贈, 況壼伏節國難者乎！夫賞疑從重, 況在不疑！謂可上準許穆, 下同嵇紹, 則允合典謨, 克厭眾望.」於是改贈壼侍中、驃騎將軍、開府儀同三司, 諡曰忠貞, 祠以太牢. 贈世子眕散騎侍郎, 眕弟盱奉車都尉. 眕母裴氏撫二子尸哭曰：「父為忠臣, 汝為孝子, 夫何恨乎！」徵士翟湯聞之歎曰：「父死於君, 子死於父, 忠孝之道, 萃于一門.」眕子誕嗣.

咸康六年, 成帝追思壼, 下詔曰：「壼立朝忠恪, 喪身兇寇, 所封懸遠, 租秩薄少, 妻息不贍, 以為慨然！可給實口廩.」其後盜發壼墓, 尸僵, 鬢髮蒼白, 面如生, 兩手悉拳, 爪甲穿達手背. 安帝詔給錢十萬, 以修塋兆.

壼第三子瞻, 位至廣州刺史. 瞻弟眈, 尚書郎.

敦字仲仁. 父俊, 清真有檢識, 以名理著稱. 其鄉人郤詵恃才陵傲俊兄弟, 俊等亦以門盛輕詵, 相視如讎. 詵以楊駿故吏被繫, 俊時為尚書郎, 案其獄, 詵懼不免, 俊平心斷決正之, 詵卒以免, 而猶不悛. 後為左丞, 復奏陷卞氏. 俊歷位汝南相、廷尉卿.

敦弱冠仕州郡, 辟司空府, 稍遷太子舍人、尚書郎, 朝士多稱之. 東海王越聞, 召以為主簿. 王彌逼洛, 敦及胡毋輔之勸越擊王彌, 而王衍、潘滔共執不聽, 敦庭爭苦至, 眾咸壯之. 出補汝南內史. 元帝之為鎮東, 請為軍諮祭酒, 不就. 征南將軍山簡以為司馬. 尋而王如、杜曾相繼為亂, 簡乃使敦監沔北七郡軍事、振威將軍、領江夏相, 戍夏口. 敦攻討沔中皆平. 既而杜弢寇湘中, 加敦征討大都督. 伐弢有功, 賜爵安陵亭侯. 鎮東大將軍王敦請為軍司.

中興建, 拜太子左衛率. 時石勒侵逼淮泗, 帝備求良將可以式遏邊境者, 公卿舉敦, 除征虜將軍、徐州刺史, 鎮泗口. 及勒寇彭城, 敦自度力不能支, 與征北將軍王邃退保盱眙, 賊勢遂張, 淮北諸郡多為所陷, 竟以畏懦貶秩三等, 為鷹揚將軍. 徵拜大司農. 王敦表為征虜將軍、都督石頭軍事. 明帝之討王敦也, 以為鎮南將軍、假節. 事平, 更拜尚書, 以功封益陽侯. 徙光祿勳, 出為都督安南將軍、湘州刺史、假節. 尋進征南將軍, 固辭不拜.

蘇峻反, 溫嶠、庾亮移檄征鎮同赴京師. 敦擁兵不下, 又不給軍糧, 唯遣督護荀璲領數百人隨大軍而已. 時朝野莫不怪歎, 獨陶侃亦切齒忿之. [四]峻平, 侃奏敦阻軍顧望, 不赴國難, 無大臣之節, 請檻車收付廷尉. 丞相王導以喪亂之後宜加寬宥, 轉安南將軍、廣州刺史. 病不之職. 徵為光祿大夫, 領少府. 敦既不討蘇峻, 常懷愧恥, 名論自此虧矣. 尋以憂卒, 追贈本官, 加散騎常侍, 諡曰敬. 子滔嗣.

劉超

劉超字世瑜, 琅邪臨沂人, 漢城陽景王章之後也. 章七世孫封臨沂縣慈鄉侯, 子孫因家焉. 父和, 為琅邪國上軍將軍. 超少有志尚, 為縣小吏, 稍遷琅邪國記室掾. 以忠謹清慎為元帝所拔, 恒親侍左右, 遂從渡江, 轉安東府舍人, 專掌文檄. 相府建, 又為舍人. 于時天下擾亂, 伐叛討貳, 超自以職在近密, 而書跡與帝手筆相類, 乃絕不與人交書. 時出休沐, 閉門不通賓客, 由是漸得親密. 以左右勤勞, 賜爵原鄉亭侯, 食邑七百戶, 轉行參軍.

中興建, 為中書舍人, 拜騎都尉、奉朝請. 時臺閣初建, 庶績未康, 超職典文翰, 而畏慎靜密, 彌見親待. 加以處身清苦, 衣不重帛, 家無儋石之儲. 每帝所賜, 皆固辭曰：「凡陋小臣, 橫竊賞賜, 無德而祿, 殃咎足懼.」帝嘉之, 不奪其志. 尋出補句容令, 推誠於物, 為百姓所懷. 常年賦稅, 主者常自四出結評百姓家貲. 至超, 但作大函, □別付之, 使各自書家產, 投函中訖, 送還縣. 百姓依實投上, 課輸所入, 有踰常年. 入為中書通事郎. 以父憂去官. 既葬, 屬王敦稱兵, 詔超復職, 又領安東上將軍. 尋六軍敗散, 唯超案兵直衛, 帝感之, 遣歸終喪禮. 及錢鳳構禍, 超招合義士, 從明帝征鳳. 事平, 以功封零陵伯. 超家貧, 妻子不贍, 帝手詔褒之, 賜以魚米, 超辭不受. 超後須純色牛, 市不可得, 啟買官外廄牛, 詔便以賜之. 出為義興太守. 未幾, 徵拜中書侍郎. 拜受往還, 朝廷莫有知者. 會帝崩, 穆后臨朝, 遷射聲校尉. 時軍校無兵, 義興人多義隨超, 因統其眾以宿衛, 號為「君子營」. 咸和初, 遭母憂去官, 衰服不離身, 朝夕號泣, 朔望輒步至墓所, 哀感路人.

及蘇峻謀逆, 超代趙胤為左衛將軍. 時京邑大亂, 朝士多遣家人入東避難. 義興故吏欲迎超家, 而超不聽, 盡以妻孥入處宮內. 及王師敗績, 王導以超為右衛將軍, 親侍成帝. 屬太后崩, 軍衛禮章損闕, 超躬率將士奉營山陵. 峻遷車駕石頭, 時天大雨, 道路沈陷, 超與侍中鍾雅步侍左右, 賊給馬不肯騎, 而悲哀慷慨. 峻聞之, 甚不平, 然未敢加害, 而以其所親信許方等補司馬督、殿中監, 外託宿衛, 內實防禦超等. 時饑饉米貴, 峻等問遺, 一無所受, 繾綣朝夕, 臣節愈恭. 帝時年八歲, 雖幽厄之中, 超猶啟授孝經、論語. 溫嶠等至, 峻猜忌朝士, 而超為帝所親遇, 疑之尤甚. 後王導出奔, 超與懷德令匡術、建康令管旆等密謀, 將欲奉帝而出. 未及期, 事泄, 峻使任讓將兵入收超及鍾雅. [五]帝抱持悲泣曰：「還我侍中、右衛！」任讓不奉詔, 因害之. 及峻平, 任讓與陶侃有舊, 侃欲特不誅之, 乃請於帝. 帝曰：「讓是殺我侍中、右衛者, 不可宥.」由是遂誅讓. 及超將改葬, 帝痛念之不已, 詔遷高顯近地葬之, 使出入得瞻望其墓. 追贈衛尉, 諡曰忠.

超天性謙慎, 歷事三帝, 恒在機密, 並蒙親遇, 而不敢因寵驕諂, 故士人皆安而敬之.

子訥嗣, 謹飭有石慶之風, 歷中書侍郎、下邳內史. 訥子享, 亦清慎, 為散騎郎.

鍾雅

鍾雅字彥冑, 潁川長社人也. 父□, 公府掾, 早終. 雅少孤, 好學有才志, 舉四行, 除汝陽令, 入為佐著作郎. 母憂去官, 服闋復職. 東海王越請為參軍, 遷尚書郎.

避亂東渡, 元帝以為丞相記室參軍, 遷臨淮內史、振威將軍. 頃之, 徵拜散騎侍郎, 轉尚書右丞. 時有事於太廟, 雅奏曰：「陛下繼承世數, 於京兆府君為玄孫, 而今祝文稱曾孫, 恐此因循之失, 宜見改正. 又禮, 祖之昆弟, 從祖父也. 景皇帝自以功德為世宗, 不以伯祖而登廟, 亦宜除伯祖之文.」詔曰：「禮, 事宗廟, 自曾孫已下皆稱曾孫, 此非因循之失也. 義取於重孫, 可歷世共其名, 無所改也. 稱伯祖不安, 如所奏.」轉北軍中候. 大將軍王敦請為從事中郎, 補宣城內史. 錢鳳作逆, 加廣武將軍, 率眾屯青弋. 時廣德縣人周□為鳳起兵攻雅, 雅退據涇縣, 收合士庶, 討□, 斬之. 鳳平, 徵拜尚書左丞.

明帝崩, 遷御史中丞. 時國喪未期, 而尚書梅陶私奏女妓, 雅劾奏曰：「臣聞放勛之殂, 八音遏密, 雖在凡庶, 猶能三載. 自茲以來, 歷代所同. 肅祖明皇帝崩背萬國, 當期來月. 聖主縞素, 泣血臨朝, 百僚慘愴, 動無歡容. 陶無大臣忠慕之節, 家庭侈靡, 聲妓紛葩, 絲竹之音, 流聞衢路, 宜加放黜, 以整王憲. 請下司徒, 論正清議.」穆后臨朝, 特原不問. 雅直法繩違, 百僚皆憚之.

北中郎將劉遐卒, 遐部曲作亂, 詔郭默討之, 以雅監征討軍事、假節. 事平, 拜驍騎將軍.

蘇峻之難, 詔雅為前鋒監軍、假節, 領精勇千人以距峻. 雅以兵少, 不敢擊, 退還. 拜侍中. 尋王師敗績, 雅與劉超並侍衛天子. 或謂雅曰：「見可而進, 知難而退, 古之道也. 君性亮直, 必不容於寇讎, 何不隨時之宜而坐待其斃.」雅曰：「國亂不能匡, 君危不能濟, 各遜遁以求免, 吾懼董狐執簡而至矣.」庾亮臨去, 顧謂雅曰：「後事深以相委.」雅曰：「棟折榱崩, 誰之責也？」亮曰：「今日之事, 不容復言, 卿當期剋復之效耳.」雅曰：「想足下不愧荀林父耳.」及峻逼遷車駕幸石頭, 雅、超流涕步從. 明年, 並為賊所害. 賊平, 追贈光祿勳. 其後以家貧, 詔賜布帛百匹. 子誕, 位至中軍參軍, 早卒.

史臣曰：應詹行業聿修, 文史足用, 入居列位, 則嘉謀屢陳；出撫藩條, 則惠政斯洽. 甘卓伐暴寧亂, 庸績克宣, 作鎮扞城, 威略具舉. 及兇渠犯順, 志在勤王. 既而人撓其謀, 天奪其鑒, 疑留不斷, 自取誅夷. 卞壼束帶立朝, 以匡正為己任；褰裳衛主, 蹈忠義以成名. 遂使臣死於君, 子死於父, 惟忠與孝, 萃其一門. 古稱社稷之臣, 忠貞之謂矣. 劉超勤肅奉上, 鍾雅正直當官. 屬巨猾滔天, 幼君危逼, 乃崎嶇寇難, 契闊艱虞, 匪石為心, 寒松比操, 貞軌皆沒, 亮跡雙升. 雖高赫在難彌恭, 荀息繼之以死, 方之二子, 曾何足云！

贊曰：卓臨南服, 詹蒞西州. [六]政刑克舉, 威惠兼修. 應嗟運促, 甘斃疑留. 望之徇義, 處死為易. 惟子惟臣, 名節斯寄. 鍾劉入仕, 忠貞攸履. 竭其股肱, 繼之以死.

校勘記

[一]以咸和六年卒　成紀、通鑑九三俱云其卒在元年, 「六」疑「元」字之形近誤.

[二]平望亭侯曄　「曄」原作「□」. 周校：此陸曄也, 宜照本傳作「曄」. 按：通典九四亦作「陸曄」, 今據改. 下同.

[三]孔坦　原作「孔恒」, 今據孔坦傳改.

[四]獨陶侃亦切齒忿之　校文：「獨」字衍文. 按：通志一二六無「獨」字.

[五]峻使任讓將兵入收超及鍾雅　舉正：時峻已死, 當云蘇逸. 按：通鑑九四作「逸」.

[六]卓臨南服詹蒞西州　周校：應詹為江州刺史, 在南；甘卓為梁州刺史, 在西. 又本傳詹前卓後. 「卓」「詹」二字宜互易上下.

晉書卷七十一 列傳第四十一

孫惠

孫惠字德施, 吳國富陽人, 吳豫章太守賁曾孫也. 父祖並仕吳. 惠口訥, 好學有才識, 州辟不就, 寓居蕭沛之間. 永寧初, 赴齊王冏義, 討趙王倫, 以功封晉興縣侯, 辟大司馬戶曹掾, 轉東曹屬. 冏驕矜僭侈, 天下失望. 惠獻言於冏, 諷以五難、四不可, 勸令歸藩, 辭甚切至. 冏不納. 惠懼罪, 辭疾去. 頃之, 冏果敗. 成都王穎薦惠為大將軍參軍、領奮威將軍、白沙督. 是時, 穎將征長沙王乂, 以陸機為前鋒都督. 惠與機同鄉里, 憂其致禍, 勸機讓都督於王粹. 及機兄弟被戮, 惠甚傷恨之. 時惠又擅殺穎牙門將梁雋, 懼罪, 因改姓名以遁.

後東海王越舉兵下邳, 惠乃詭稱南嶽逸士秦祕之, 以書干越曰：

天禍晉國, 遘茲厄運. 歷觀危亡, 其萌有漸, 枝葉先零, 根株乃斃. 伏惟明公資叡哲之才, [一]應神武之略, 承衰亂之餘, 當傾險之運, 側身昏讒之俗, 跼蹐凶諂之間. 執夷正立, 則取疾姦佞；抱忠懷直, 則見害賊臣. 餔糟非聖性所堪, 苟免非英雄之節, 是以感激於世, 發憤忘身. 抗辭金門, 則謇諤之言顯；扶翼皇家, 則匡主之功著. 事雖未集, 大命有在. 夫以漢祖之賢, 猶有彭城之恥；[二]魏武之能, 亦有濮陽之失. 孟明三退, 終於致果；句踐喪眾, 期於擒吳. 今明公名著天下, 聲振九域, 公族歸美, 萬國宗賢. 加以四王齊聖, 仁明篤友, 急難之感, 同獎王室, 股肱爪牙, 足相維持. 皇穹無親, 惟德是輔；惡盈福謙, 鬼神所讚. 以明公達存亡之符, 察成敗之變, 審所履之運, 思天人之功, 武視東夏之藩, 龍躍海嵎之野. 西諮河間, 南結征鎮, 東命勁吳銳卒之富, 北有幽并率義之旅, 宣喻青徐, 啟示群王, 旁收雄俊, 廣延秀傑, 糾合攜貳, 明其賞信. 仰惟天子蒙塵鄴宮, 外矯詔命, 擅誅無辜, 豺狼篡噬, 其事無遠. 夫心火傾移, 喪亂可必, 太白橫流, 兵家攸杖, 歲鎮所去, 天厭其德. 玄象著明, 謫譴彰見. 違天不祥, 奉時必克. 明公思安危人神之應, 慮禍敗前後之徵, 弘勞謙日昃之德, 躬吐握求賢之義, 傾府竭庫以振貧乏, 將有濟世之才, 渭濱之士, 含奇謨於朱脣, 握神策於玉掌, 逍遙川嶽之上, 以俟真人之求. 目想不世之佐, 耳聽非常之輔, 舉而任之, 則元勳建矣.

祕之不天, 值此衰運, 竊慕墨翟、申包之誠, 跋涉荊棘, 重繭而至, 櫛風沐雨, 來承禍難. 思以管穴毗佐大猷, 道險時吝, 未敢自顯. 伏在川泥, 繫情宸極, 謹先白箋, 以啟天慮. 若猶沈吟際會, 徘徊二端, 徼倖在險, 請從恕宥之例.

明公今旋軫臣子之邦, 宛轉名義之國, 指麾則五嶽可傾, 呼□則江湖可竭. 況履順討逆, 執正伐邪, 是烏獲摧冰, 賁育拉朽, 猛獸吞狐, 泰山壓卵, 因風燎原, 未足方也. 今時至運集, 天與神助, 復不能鵲起於慶命之會, 拔劍於時哉之機, 恐流濫之禍不在一人. 自先帝公王, 海內名士, 近者死亡, 皆如蟲獸, 尸元曳於糞壤, 形骸捐於溝澗, 非其口無忠貞之辭, 心無義正之節, 皆希目下之小生而惑終焉之大死. 凡人知友, 猶有刎頸之報, 朝廷之內, 而無死命之臣. 非獨祕之所恥, 惜乎晉世之無人久矣. 今天下喁喁, 四海注目. 社稷危而復安, 宗廟替而復紹, 惟明公兄弟能弘濟皇猷. 國之存亡, 在斯舉矣.

祕之以不才之姿, 而值危亂之運, 竭其狗馬之節, 加之忠貞之心, 左屬平亂之鞬, 右握滅逆之矢, 控馬鵠立, 計日俟命. 時難獲而易失, 機速變而成禍, 介如石焉, 實無終日, 自求多福, 惟君裁之！

越省書, 榜道以求之, 惠乃出見. 越即以為記室參軍, 專職文疏, 豫參謀議. 除散騎郎、太子中庶子, 復請補司空從事中郎. 越誅周穆等, 夜召參軍王廙造表, 廙戰懼, 壞數紙不成. 時惠不在, 越歎曰：「孫中郎在, 表久就矣.」越遷太傅, 以惠為軍諮祭酒, 數諮訪得失. 每造書檄, 越或驛馬催之, 應命立成, 皆有文釆. 除祕書監, 不拜. 轉彭城內史、廣陵相, 遷廣武將軍、安豐內史. 以迎大駕之功, 封臨湘縣公.

元帝遣甘卓討周馥於壽陽, 惠乃率眾應卓, 馥敗走. 廬江何銳為安豐太守, 惠權留郡境. 銳以他事收惠下人推之, 惠既非南朝所授, 常慮讒間, 因此大懼, 遂攻殺銳, 奔入蠻中. 尋病卒, 時年四十七. 喪還鄉里, 朝廷明其本心, 追加弔賻.

熊遠

熊遠字孝文, 豫章南昌人也. 祖翹, 嘗為石崇蒼頭, 而性廉直, 有士風. 黃門郎潘岳見而稱異, 勸崇免之, 乃還鄉里. 遠有志尚, 縣召為功曹, 不起, 強與衣幘, 扶之使謁. 十餘日薦於郡, 由是辟為文學掾. 遠曰：「辭大不辭小也.」固請留縣. 太守察遠孝廉. 屬太守討氐羌, 遠遂不行, 送至隴右而還. 後太守會稽夏靜辟為功曹. 及靜去職, 遠送至會稽以歸. 州辟主簿、別駕, 舉秀才, 除監軍華軼司馬、領武昌太守、寧遠護軍.

元帝作相, 引為主簿. 時傳北陵被發, 帝將舉哀, 遠上疏曰：「園陵既不親行, 承傳言之者未可為定. 且園陵非一, 而直言侵犯, 遠近弔問, 答之宜當有主. 謂應更遣使攝河南尹案行, 得審問, 然後可發哀. 即宜命將至洛, 修復園陵, 討除逆類. 昔宋殺無畏, 莊王奮袂而起, 衣冠相追於道, 軍成宋城之下. 況此酷辱之大恥, 臣子奔馳之日！夫修園陵, 至孝也；討逆叛, 至順也；救社稷, 至義也；卹遺黎, 至仁也. 若修此四道, 則天下響應, 無思不服矣. 昔項羽殺義帝以為罪, 漢祖哭之以為義, 劉項存亡, 在此一舉. 群賊豺狼, 弱於往日；惡逆之甚, 重於丘山. 大晉受命, 未改於上；兆庶謳吟, 思德於下. 今順天下之心, 命貔貅之士, 鳴檄前驅, 大軍後至, 威風赫然, 聲振朔野, 則上副西土義士之情, 下允海內延頸之望矣.」屬有杜弢之難, 不能從.

時江東草創, 農桑弛廢, 遠建議曰：「立春之日, 天子祈穀于上帝, 乃擇元辰, 載耒耜, 帥三公、九卿、諸侯、大夫, 躬耕帝藉, 以勸農功. 詩云：『弗躬弗親, 庶人不信. 』自喪亂以來, 農桑不修, 遊食者多, 皆由去本逐末故也.」時議美之.

建興初, 正旦將作樂, 遠諫曰：「謹案尚書, 堯崩, 四海遏密八音. 禮云, 凶年, 天子徹樂減膳. 孝懷皇帝梓宮未反, 豺狼當塗, 人神同忿. 公明德茂親, 社稷是賴. 今杜弢蟻聚湘川, 比歲征行, 百姓疲弊, 故使義眾奉迎未舉. 履端元日, 正始之初, 貢士鱗萃, 南北雲集, 有識之士於是觀禮. 公與國同體, 憂容未歇. 昔齊桓貫澤之會, 有憂中國之心, 不召而至者數國. 及葵丘自矜, 叛者九國. 人心所歸, 惟道與義. 將紹皇綱於既往, 恢霸業於來今, 表道德之軌, 闡忠孝之儀, 明仁義之統, 弘禮樂之本, 使四方之士退懷嘉則. 今榮耳目之觀, 崇戲弄之好, 懼違雲、韶、雅、頌之美, 非納軌物, 有塵大教. 謂宜設饌以賜群下而已.」元帝納之.

轉丞相參軍. 是時琅邪國侍郎王鑒勸帝親征杜弢, 遠又上疏曰：「皇綱失統, 中夏多故, 聖主肇祚, 遠奉西都. 梓宮外次, 未反園陵, 逆寇遊魂, 國賊未夷. 明公憂勞, 乃心王室, 伏讀聖教, 人懷慷慨. 杜弢小豎, 寇抄湘川, 比年征討, 經載不夷. 昔高宗伐鬼方, 三年乃克, 用兵之難, 非獨在今. 伏以古今之霸王遭時艱難, 亦有親征以隆大勳, 亦有遣將以平小寇. 今公親征, 文武將吏、度支籌量、舟輿器械所出若足用者, 然後可征. 愚謂宜如前遣五千人, 徑與水軍進征, 既可得速, 必不後時. 昔齊用穰苴, 燕晉退軍；秦用王翦, 克平南荊. 必使督護得才, 即賊不足慮也.」會弢已平, 轉從事中郎, 累遷太子中庶子、尚書左丞、散騎常侍. 帝每嘆其忠公, 謂曰：「卿在朝正色, 不茹柔吐剛, 忠亮至到, [三]可謂王臣也. 吾所欣賴, 卿其勉之！」

及中興建, 帝欲賜諸吏投刺勸進者加位一等, 百姓投刺者賜司徒吏, 凡二十餘萬. 遠以為「秦漢因赦賜爵, 非長制也. 今案投刺者不獨近者情重, 遠者情輕, 可依漢法例, 賜天下爵, 於恩為普, 無偏頗之失. 可以息檢覈之煩, 塞巧偽之端」. 帝不從.

轉御史中丞. 時尚書刁協用事, 眾皆憚之. 尚書郎廬綝將入直, 遇協于大司馬門外. 協醉, 使綝避之, 綝不迴. 協令威儀牽捽綝墮馬, 至協車前而後釋. 遠奏免協官.

時冬雷電, 且大雨, 帝下書責躬引過, 遠復上疏曰：

被庚午詔書, 以雷電震, 暴雨非時, 深自克責. 雖禹湯罪己, 未足以喻. 臣闇於天道, 竊以人事論之. 陛下節儉敦朴, 愷悌流惠, 而王化未興者, 皆群公卿士不能夙夜在公, 以益大化, 素餐負乘, 秕穢明時之責也.

今逆賊猾夏, 暴虐滋甚, 二帝幽殯, 梓宮未反, 四海延頸, 莫不東望. 而未能遣軍北討, 讎賊未報, 此一失也. 昔齊侯既敗, 七年不飲酒食肉, 況此恥尤大. 臣子之責, 宜在枕戈為王前驅. 若此志未果者, 當上下克儉, 恤人養士, 徹樂減膳, 惟修戎事. 陛下憂勞於上, 而群官未同戚容於下, 每有會同, 務在調戲酒食而已, 此二失也. 選官用人, 不料實德, 惟在白望, 不求才幹, 鄉舉道廢, 請託交行. 有德而無力者退, 修望而有助者進；稱職以違俗見譏, 虛資以從容見貴. 是故公正道虧, 私塗日開, 強弱相陵, 冤枉不理. 今當官者以理事為俗吏, 奉法為苛刻, 盡禮為諂諛, 從容為高妙, 放蕩為達士, 驕蹇為簡雅, 此三失也.

世所謂三失者, 公法加其身；私議貶其非；轉見排退, 陸沈泥滓. 時所謂三善者, 王法所不加；清論美其賢；漸相登進, 仕不輟官, 攀龍附鳳, 翱翔雲霄. 遂使世人削方為圓, 撓直為曲, 豈待顧道德之清塗, 踐仁義之區域乎！是以萬機未整, 風俗偽薄, 皆此之由. 不明其黜陟, 以審能否, 此則俗未可得而變也.

今朝廷群司以從順為善, 相違見貶, 不復論才之曲直, 言之得失也. 時有言者, 或不見用, 是以朝少辯爭之臣, 士有祿仕之志焉. 郭翼上書, 武帝擢為屯留令, 又置諫官, 所以容受直言, 誘進將來, 故人得自盡, 言無隱諱. 任官然後爵之, 位定然後祿之. 敷奏以言, 明試以功, 車服以庸. 舜猶歷試諸難, 而今先祿不試, 甚違古義, 亂之所由也. 求才急於疏賤, 用刑先於親貴, 然後令行禁止, 野無遺滯. 堯取舜於仄陋, 舜拔賢於巖穴, 姬公不曲繩於天倫, 叔向不虧法於孔懷. 今朝廷法吏多出於寒賤, 是以章書日奏而不足以懲物, 官人選才而不足以濟事. 宜招賢良於屠釣, 聘耿介於丘園. 若此道不改, 雖并官省職, 無救弊亂也. 能哲而惠, 何憂乎驩兜, 何遷乎有苗, 何畏乎巧言令色孔壬！此官得其人之益也.

累遷侍中, 出補會稽內史. 時王敦作逆, 沈充舉兵應之, 加遠將軍, 距而不受, 不輸軍資於充, 保境安眾為務. 敦至石頭, 諷朝廷徵遠, 乃拜太常卿, 加散騎常侍. 敦深憚其正而有謀, 引為長史, 數月病卒.

遠弟縉, 名亞於遠, 為王敦主簿, 終於鄱陽太守. 縉子鳴鵠, 位至武昌太守.

王鑒

王鑒字茂高, 堂邑人也. 父濬, 御史中丞. 鑒少以文筆著稱, 初為元帝琅邪國侍郎. 時杜弢作逆, 江湘流弊, 王敦不能制, 朝廷深以為憂. 鑒上疏勸帝征之, 曰：

天禍晉室, 四海顛覆, 喪亂之極, 開闢未有. 明公遭曆運之厄, 當陽九之會, 聖躬負伊周之重, 朝廷延匡合之望. 方將振長轡而御八荒, 掃河漢而清天塗. 所藉之資, 江南之地, 蓋九州之隅角, 垂盡之餘人耳. 而百越鴟視於五嶺, 蠻蜀狼顧於湘漢, 江州蕭條, 白骨塗地, 豫章一郡, 十殘其八. 繼以荒年, 公私虛匱, 倉庫無旬月之儲, 三軍有絕乏之色. 賦斂搜奪, 周而復始, 卒散人流, 相望於道. 殘弱之源日深, 全勝之勢未舉. 鑒懼雲旗反旆, 元戎凱入, 未在旦夕也. 昔齊旅未期而申侯懼其老, 況暴甲三年, 介冑生蟣蝨, 而可不深慮者哉！江揚本六郡之地, 一州封域耳. 若兵不時戢, 人不堪命, 三江受敵, 彭蠡振搖, 是賊踰我垣牆之內, 闚我室家之好. 黷武之眾易動, 驚弓之鳥難安, 鑒之所甚懼也. 去年已來, 累喪偏將, 軍師屢失, 送死之寇, 兵厭奔命, 賊量我力矣. 雖繼遣偏裨, 懼未足成功也. 愚謂尊駕宜親幸江州, 然後方召之臣, 其力可得而宣；熊羆之士, 其銳可得而奮. 進左軍於武昌, 為陶侃之重；建名將於安成, 連甘卓之壘. 南望交廣, 西撫蠻夷. 要害之地, 勒勁卒以保之；深溝堅壁, 按精甲而守之. 六軍既贍, 戰士思奮, 爾乃乘隙騁奇, 擾其窟穴, 顯示大信, 開以生塗, 杜弢之頸固已鎖於麾下矣.

議者將以大舉役重, 人不可擾. 鑒謂暫擾以制敵, 愈於放敵而常擾也. 夫四體者, 人之所甚愛, 苟宜伐病, 則削肌刮骨矣. 然守不可虛, 鑒謂王導可委以蕭何之任. 或以小賊方斃, 不足動千乘之重. 鑒見王彌之初, 亦小寇也, 官軍不重其威, 狡逆得肆其變, 卒令溫懷不守, 三河傾覆, 致有今日之弊, 此已然之明驗也. 蔓草猶不可長, 況狼兕之寇乎！當五霸之世, 將非不良, 士非不勇, 征伐之役, 君必親之, 故齊桓免冑於邵陵, 晉文擐甲於城濮. 昔漢高、光武二帝, 征無遠近, 敵無大小, 必手振金鼓, 身當矢石, 櫛風沐雨, 壺漿不贍, 馳騖四方, 匪遑寧處, 然後皇基克構, 元勳以融. 今大弊之極, 劇於曩代, 崇替之命, 繫我而已. 欲使鑾旂無野次之役, 聖躬遠風塵之勞, 而大功坐就, 鑒未見其易也. 魏武既定中國, 親征柳城, 揚旍盧龍之嶺, 頓轡重塞之表, 非有當時烽燧之虞, 蓋一日縱敵, 終己之患, 雖戎輅蒙嶮, 不以為勞, 況急於此者乎！劉玄德躬登漢山, 而夏侯之鋒摧；吳偽祖親泝長江, 而關羽之首懸；袁紹猶豫後機, 挫衄三分之勢；劉表臥守其眾, 卒亡全楚之地. 歷觀古今撥亂之主, 雖聖賢, 未有高拱閑居不勞而濟者也. 前鑒不遠, 可謂蓍龜.

議者或以當今暑夏, 非出軍之時. 鑒謂今宜嚴戒, 須秋而動. 高風啟塗, 龍舟電舉, 曾不十日, 可到豫章. 豫章去賊尚有千里之限, 但臨之以威靈, 則百勝之理濟矣. 既掃清湘野, 滌蕩楚郢, 然後班爵序功, 酬將士之勞；卷甲韜旗, 廣農桑之務, 播愷悌之惠, 除煩苛之賦. 比及數年, 國富兵強, 龍驤虎步, 以威天下, 何思而不服, 何往而不濟, 桓文之功不難懋也. 今惜一舉之勞, 而緩垂死之寇, 誠國家之大恥, 臣子之深憂也.

鑒以凡瑣, 謬蒙獎育, 思竭愚忠以補萬一. 芻蕘之言, 聖王不棄, 戍卒之謀, 先后採之. 乞留神鑒, 思其所陳.

疏奏, 帝深納之, 即命中外戒嚴, 將自征弢. 會弢已平, 故止.

中興建, 拜駙馬都尉、奉朝請, 出補永興令. 大將軍王敦請為記室參軍, 未就而卒, 時年四十一. 文集傳于世.

鑒弟濤及弟子戭, 並有才筆. 濤字茂略, 歷著作郎、無錫令. 戭字庭堅, 亦為著作. 並早卒.

陳頵

陳頵字延思, 陳國苦人也. 少好學, 有文義. 父訢立宅起門, 頵曰：「當使容馬車.」訢笑而從之. 仕為郡督郵, 檢獲隱匿者三千人, 為一州尤最. 太守劉享拔為主簿, 州辟部從事, 乘馬車還家, 宗黨榮之.

劾案沛王韜獄, 未竟, 會解結代楊準為刺史, 韜因河間王顒屬結. 結至大會, 問主簿史鳳曰：「沛王貴藩, 州據何法而擅拘邪？」時頵在坐, 對曰：「甲午詔書, 刺史銜命, 國之外臺, 其非所部而在境者, 刺史并糾. 事徵文墨, 前後列上, 七被詔書. 如州所劾, 無有違謬.」結曰：「眾人之言不可妄聽, 宜依法窮竟.」又問僚佐曰：「河北白壤膏粱, 何故少人士, 每以三品為中正？」答曰：「詩稱『維嶽降神, 生甫及申』. 夫英偉大賢多出於山澤, 河北土平氣均, 蓬蒿裁高三尺, 不足成林故也.」結曰：「張彥真以為汝潁巧辯, 恐不及青徐儒雅也.」頵曰：「彥真與元禮不協, 故設過言. 老子、莊周生陳梁, 伏羲、傅說、師曠、大項出陽夏, 漢魏二祖起於沛譙, 準之眾州, 莫之與比.」結甚異之, 曰：「豫州人士常半天下, 此言非虛.」會結遷尚書, 結恨不得盡其才用.

元康中, 舉孝廉, 而州將留之. 頵薦同縣焦保曰：「保出自寒素, 稟質清沖, 若得參嘉命, 必能光贊大猷, 允清朝望, 使黃憲之徒不乏於豫土, 令頵庶免臧文之責.」州乃辟保.

齊王冏起義, 州遣頵將兵赴之, 拜駙馬都尉. 遭賊避難于江西. 歷陽內史朱彥引為參軍. 鎮東從事中郎袁琇薦頵於元帝, 遷鎮東行參軍事, 典法兵二曹. 頵與王導書曰：「中華所以傾弊, 四海所以土崩者, 正以取才失所, 先白望而後實事, 浮競驅馳, 互相貢薦, 言重者先顯, 言輕者後敘, 遂相波扇, 乃至陵遲. 加有莊老之俗傾惑朝廷, 養望者為弘雅, 政事者為俗人, 王職不恤, 法物墜喪. 夫欲制遠, 先由近始, 故出其言善, 千里應之. 今宜改張, 明賞信罰, 拔卓茂於密縣, 顯朱邑於桐鄉, 然後大業可舉, 中興可冀耳.」

建興初制, 版補錄事參軍. 參佐掾屬多設解故以避事任. 頵議：「諸僚屬乘昔西臺養望餘弊, 小心恭肅, 更以為俗, 偃蹇倨慢, 以為優雅. 至今朝士縱誕, 臨事遊行, 漸弊不革, 以至傾國. 故百尋之屋突直而燎焚, 千里之隄蟻垤而穿敗, 古人防小以全大, 慎微以杜萌. 自今臨使稱疾, 須催乃行者, 皆免官.」

初, 趙王倫篡位, 三王起義, 制己亥格, 其後論功雖小, 亦皆依用. 頵意謂不宜以為常式, 駁之曰：「聖王懸爵賞功, 制罰糾違, 斯道苟明, 人赴水火. 且名器之實, 不可妄假, 非才謂之致寇, 寵厚戒在斯亡. 昔孫秀口唱篡逆, 手弄天機, 惠皇失御, 九服無戴. 三王建議, [四]席卷四海, 合起義之眾, 結天下之心, 故設己亥義格以權濟難. 此自一切之法, 非常倫之格也. 其起義以來, 依格雜猥, 遭人為侯, 或加兵伍, 或出皁僕, 金紫佩士卒之身, 符策委庸隸之門, 使天官降辱, 王爵黷賤, 非所以正皇綱重名器之謂也. 請自今以後宜停之.」頵以孤寒, 數有奏議, 朝士多惡之, 出除譙郡太守.

太興初, 以疾徵. 久之, 白衣兼尚書, 因陳時務, 以為「昔江外初平, 中州荒亂, 故貢舉不試. 宜漸循舊, 搜揚隱逸, 試以經策. 又馬隆、孟觀雖出貧賤, 勳濟甚大, 以所不習, 而統戎事, 鮮能以濟. 宜開舉武略任將率者, 言問核試, 盡其所能, 然後隨才授任. 舉十得一, 猶勝不舉, 況或十得二三. 日磾降虜, 七世內侍；由余戎狄, 入為秦相. 豈藉華宗之族, 見齒於奔競之流乎！宜引幽滯之雋, 抑華校實, 則天清地平, 人神感應」.

後拜天門太守, 殊俗安之. 選腹心之吏為荊州參軍, 若有調發, 動靜馳白, 故恒得宿辦. 陶侃征還, 頵先至巴陵上禮. 侃以為能, 表為梁州刺史. 綏懷荒弊, 甚有威惠. 梁州大姓互相嫉妒, 說頵年老耳聾. 侃召頵還, 以西陽太守蔣巽代之. 年六十九卒.

高崧

高崧字茂琰, 廣陵人也. 父悝, 少孤, 事母以孝聞. 年十三, 值歲饑, 悝菜蔬不饜, 每致甘肥於母. 撫幼弟以友愛稱. 寓居江州, 刺史華軼辟為西曹書佐. 及軼敗, 悝藏匿軼子經年, 會赦乃出. 元帝嘉而宥之, 以為參軍, 遂歷顯位, 至丹楊尹、光祿大夫, 封建昌伯.

崧少好學, 善史書. 總角時, 司空何充稱其明惠. 充為揚州, 引崧為主簿, 益相欽重. 轉驃騎主簿, 舉州秀才, 除太學博士, 父艱去職. 初, 悝以納妾致訟被黜, 及終, 崧乃自繫廷尉訟冤, 遂停喪五年不葬, 表疏數十上. 帝哀之, 乃下詔曰：「悝備位大臣, 違憲被黜, 事已久判. 其子崧求直無已, 今特聽傳侯爵.」由是見稱. 拜中書郎、黃門侍郎.

簡文帝輔政, 引為撫軍司馬. 時桓溫擅威, 率眾北伐, 軍次武昌, 簡文患之. 崧曰：「宜致書喻以禍福, 自當反旆. 如其不爾, [五]便六軍整駕, 逆順於茲判矣. 若有異計, 請先釁鼓.」便於坐為簡文書草曰：「寇難宜平, 時會宜接, 此實為國遠圖, 經略大算. 能弘斯會, 非足下而誰！但以此興師動眾, 要當以資實為本. 運轉之艱, 古人之所難, 不可易之於始而不熟慮, 頃所以深用惟疑, [六]在乎此耳. 然異常之舉, 眾之所駭, 遊聲噂□, 想足下亦少聞之. 苟患失之, 無所不至. 或能望風振擾, 一時崩散. 如其不然者, 則望實並喪, 社稷之事去矣. 皆由吾闇弱, 德信不著, 不能鎮靜群庶, 保固維城, 所以內愧於心, 外慚良友. 吾與足下雖職有內外, 安社稷, 保家國, 其致一也. 天下安危, 繫之明德. 先存寧國, 而後圖其外, 使王基克隆, 大義弘著, 所望於足下. 區區誠懷, 豈可復顧嫌而不盡哉！」溫得書, 還鎮.

崧累遷侍中. 是時謝萬為豫州都督, 疲於親賓相送, 方臥在室. 崧徑造之, 謂曰：「卿今疆理西藩, 何以為政？」萬粗陳其意. 崧便為敘刑政之要數百言. 萬遂起坐, 呼崧小字曰：「阿酃！故有才具邪！」哀帝雅好服食, 崧諫以為「非萬乘所宜. 陛下此事, 實日月之一食也」. 後以公事免, 卒於家. 子耆, 官至散騎常侍.

史臣曰：昔張良拙說項氏, 巧謀於沛公；孫惠沮計齊王, 耀奇於東海, 終而誓甘之旅炎運載昌, 稱狩之師金行不競. 豈遭時之會斯蹇, 將謀國之道未通？迷於委質之貞, 闇於所修之慮, 本既顛矣, 何以能終！熊遠、王鑒有毗濟之道, 比之大廈, 其榱桷之佐乎！崧之詆溫, 頵之距結, 挫其勞役之策, 申其汝潁之論, 採郭嘉之風旨, 挹朱育之餘波, 故桓溫輟許攸之謀, 解結欽王朗之跡. 緝之時典, 用此道歟！

贊曰：臨湘游藝, 才識英發. 詭名違穎, 陳書干越. 孝文忠謇, 嘉言斯踐. 茂高器鑒, 彫章尤善. 侯爵崧傳, 高門頵顯.

校勘記

[一]資叡哲之才　「資」, 各本皆作「咨」, 唯宋本作「資」, 今從宋本.

[二]猶有彭城之恥　冊府九００「彭城」作「平城」, 當從之.

[三]忠亮至到　斠注：初學記一二引王隱晉書「至到」作「至勁」. 按：御覽二二六引晉書亦作「至勁」.

[四]三王建議　通志一二七及冊府七一七「議」作「義」, 與上「三王起義」句合.

[五]如其不爾　「爾」, 各本作「耳」, 今從殿本.

[六]頃所以深用惟疑　「頃」, 各本作「須」, 今從宋本. 冊府七二０亦作「頃」.

晉書卷七十二 列傳第四十二

郭璞

郭璞字景純, 河東聞喜人也. 父瑗, 尚書都令史. 時尚書杜預有所增損, 瑗多駁正之, 以公方著稱. 終於建平太守. 璞好經術, 博學有高才, 而訥於言論, 詞賦為中興之冠. 好古文奇字, 妙於陰陽算曆. 有郭公者, 客居河東, 精於卜筮, 璞從之受業. 公以青囊中書九卷與之, 由是遂洞五行、天文、卜筮之術, 攘災轉禍, 通致無方, 雖京房、管輅不能過也. 璞門人趙載嘗竊青囊書, 未及讀, 而為火所焚.

惠懷之際, 河東先擾. 璞筮之, 投策而嘆曰：「嗟乎！黔黎將湮於異類, 桑梓其翦為龍荒乎！」於是潛結姻昵及交遊數十家, 欲避地東南. 抵將軍趙固, 會固所乘良馬死, 固惜之, 不接賓客. 璞至, 門吏不為通. 璞曰：「吾能活馬.」吏驚入白固. 固趨出, 曰：「君能活吾馬乎？」璞曰：「得健夫二三十人, 皆持長竿, 東行三十里, 有丘林社廟者, 便以竿打拍, 當得一物, 宜急持歸. 得此, 馬活矣.」固如其言, 果得一物似猴, 持歸. 此物見死馬, [一]便噓吸其鼻. 頃之馬起, 奮迅嘶鳴. 食如常, 不復見向物. 固奇之, 厚加資給.

行至廬江, 太守胡孟康被丞相召為軍諮祭酒. 時江淮清宴, 孟康安之, 無心南渡. 璞為占曰「敗」. 康不之信. 璞將促裝去之, 愛主人婢, 無由而得, 乃取小豆三斗, 繞主人宅散之. 主人晨見赤衣人數千圍其家, 就視則滅, 甚惡之, 請璞為卦. 璞曰：「君家不宜畜此婢, 可於東南二十里賣之, 慎勿爭價, 則此妖可除也.」主人從之. 璞陰令人賤買此婢. 復為符投於井中, 數千赤衣人皆反縛, 一一自投於井, 主人大悅. 璞攜婢去. 後數旬而廬江陷.

璞既過江, 宣城太守殷祐引為參軍. 時有物大如水牛, 灰色卑腳. 腳類象, 胸前尾上皆白, 大力而遲鈍, 來到城下, 眾咸異焉. 祐使人伏而取之, 令璞作卦, 遇遯之蠱, 其卦曰：「艮體連乾, 其物壯巨. 山潛之畜, 匪兕匪武. [二]身與鬼并, 精見二午. 法當為禽, 兩靈不許. 遂被一創, 還其本墅. 按卦名之, 是為驢鼠.」卜適了, 伏者以戟刺之, 深尺餘, 遂去不復見. 郡綱紀上祠, 請殺之. 巫云：「廟神不悅, 曰：『此是□亭驢山君鼠, 使詣荊山, 暫來過我, 不須觸之. 』」其精妙如此. 祐遷石頭督護, 璞復隨之. 時有鼯鼠出延陵, 璞占之曰：「此郡東當有妖人欲稱制者, 尋亦自死矣. 後當有妖樹生, 然若瑞而非瑞, 辛螫之木也. 儻有此者, 東南數百里必有作逆者, 期明年矣.」無錫縣欻有茱萸四株交枝而生, 若連理者, 其年盜殺吳興太守袁琇. 或以問璞, 璞曰：「卯爻發而沴金, 此木不曲直而成災也.」

王導深重之, 引參己軍事. 嘗令作卦, 璞言：「公有震厄, 可命駕西出數十里, 得一柏樹, 截斷如身長, 置常寢處, 災當可消矣.」導從其言. 數日果震, 柏樹粉碎.

時元帝初鎮建鄴, 導令璞筮之, 遇咸之井, 璞曰：「東北郡縣有『武』名者. 當出鐸, 以著受命之符. 西南郡縣有『陽』名者, 井當沸.」其後晉陵武進縣人於田中得銅鐸五枚, 歷陽縣中井沸, 經日乃止. 及帝為晉王, 又使璞筮, 遇豫之睽, 璞曰：「會稽當出鍾, 以告成功, 上有勒銘, 應在人家井泥中得之. 繇辭所謂『先王以作樂崇德, 殷薦之上帝』者也.」及帝即位, 太興初, 會稽剡縣人果於井中得一鍾, 長七寸二分, 口徑四寸半, 上有古文奇書十八字, 云「會稽嶽命」, 餘字時人莫識之. 璞曰：「蓋王者之作, 必有靈符, 塞天人之心, 與神物合契, 然後可以言受命矣. 觀五鐸啟號於晉陵, 棧鍾告成於會稽, 瑞不失類, 出皆以方, 豈不偉哉！若夫鐸發其響, 鍾徵其象, 器以數臻, 事以實應, 天人之際不可不察.」帝甚重之.

璞著江賦, 其辭甚偉, 為世所稱. 後復作南郊賦, 帝見而嘉之, 以為著作佐郎. 于時陰陽錯繆, 而刑獄繁興, 璞上疏曰：

臣聞春秋之義, 貴元慎始, 故分至啟閉以觀雲物, 所以顯天人之統, 存休咎之徵. 臣不揆淺見, 輒依歲首粗有所占, 卦得解之既濟. 案爻論思, 方涉春木王龍德之時, 而為廢水之氣來見乘, 加升陽未布, 隆陰仍積, 坎為法象, 刑獄所麗, 變坎加離, 厥象不燭. 以義推之, 皆為刑獄殷繁, 理有壅濫. [三]又去年十二月二十九日, 太白蝕月. 月者屬坎, 群陰之府, 所以照察幽情, 以佐太陽者也. 太白, 金行之星, 而來犯之. 天意若曰刑理失中, 自壞其所以為法者也. 臣術學庸近, 不練內事, 卦理所及, 敢不盡言. 又去秋以來, 沈雨跨年, 雖為金家涉火之祥, 然亦是刑獄充溢, 怨歎之氣所致. 往建興四年十二月中, 行丞相令史淳于伯刑於市, 而血逆流長摽. 伯者小人, 雖罪在未允, 何足感動靈變, 致若斯之怪邪！明皇天所以保祐金家, 子愛陛下, 屢見災異, 殷勤無已. 陛下宜側身思懼, 以應靈譴. 皇極之謫, 事不虛降. 不然, 恐將來必有愆陽苦雨之災, 崩震薄蝕之變. 狂狡蠢戾之妖, 以益陛下旰食之勞也.

臣謹尋按舊經, 尚書有五事供禦之術, 京房易傳有消復之救, 所以緣咎而致慶, 因異而邁政. 故木不生庭, 太戊無以隆；雉不鳴鼎, 武丁不為宗. 夫寅畏者所以饗福, 怠傲者所以招患, 此自然之符應, 不可不察也. 案解卦繇云：「君子以赦過宥罪.」既濟云：「思患而豫防之.」臣愚以為宜發哀矜之詔, 引在予之責, 蕩除瑕釁, 贊陽布惠, 使幽斃之人應蒼生以悅育, 否滯之氣隨谷風而紓散. 此亦寄時事以制用, 藉開塞而曲成者也.

臣竊觀陛下貞明仁恕, 體之自然, 天假其祚, 奄有區夏, 啟重光於已昧, 廓四祖之遐武, 祥靈表瑞, 人鬼獻謀, 應天順時, 殆不尚此. 然陛下即位以來, 中興之化未闡, 雖躬綜萬機, 勞逾日昃, 玄澤未加於群生, 聲教未被乎宇宙, 臣主未寧于上, 黔細未輯于下, 鴻鴈之詠不興, 康哉之歌不作者, [四]何也？杖道之情未著, 而任刑之風先彰, 經國之略未震, 而軌物之跡屢遷. 夫法令不一則人情惑, 職次數改則覬覦生, 官方不審則秕政作, 懲勸不明則善惡渾, 此有國者之所慎也. 臣竊為陛下惜之. 夫以區區之曹參, 猶能遵蓋公之一言, 倚清靖以鎮俗, 寄市獄以容非, 德音不忘, 流詠于今. 漢之中宗, 聰悟獨斷, 可謂令主, 然厲意刑名, 用虧純德. 老子以禮為忠信之薄, 況刑又是禮之糟粕者乎！夫無為而為之, 不宰以宰之, 固陛下之所體者也. 恥其君不為堯舜者, 亦豈惟古人！是以敢肆狂瞽, 不隱其懷. 若臣言可採, 或所以為塵露之益；若不足採, 所以廣聽納之門. 願陛下少留神鑒, 賜察臣言.

疏奏, 優詔報之.

其後日有黑氣, 璞復上疏曰：

臣以頑昧, 近者冒陳所見, 陛下不遺狂言, 事蒙御省. 伏讀聖詔, 歡懼交戰, 臣前云升陽未布, 隆陰仍積, 坎為法象, 刑獄所麗, 變坎加離, 厥象不燭, 疑將來必有薄蝕之變也. 此月四日, 日出山六七丈, 精光潛昧, 而色都赤, 中有異物大如雞子, 又有青黑之氣共相薄擊, 良久方解. 案時在歲首純陽之月, 日在癸亥全陰之位, 而有此異, 殆元首供禦之義不顯, 消復之理不著之所致也. 計去微臣所陳, 未及一月, 而便有此變, 益明皇天留情陛下懇懇之至也.

往年歲末, 太白蝕月, 今在歲始, 日有咎謫. 曾未數旬, 大眚再見, 日月告釁, 見懼詩人, 無曰天高, 其鑒不遠. 故宋景言善, 熒惑退次；光武寧亂, 呼沱結冰. 此明天人之懸符, 有若形影之相應. 應之以德, 則休祥臻；酬之以怠, 則咎徵作. 陛下宜恭承靈譴, 敬天之怒, 施沛然之恩, 諧玄同之化, 上所以允塞天意, 下所以弭息群謗.

臣聞人之多幸, 國之不幸. 赦不宜數, 實如聖旨. 臣愚以為子產之鑄刑書, 非政事之善, 然不得不作者, 須以救弊故也. 今之宜赦, 理亦如之. 隨時之宜, 亦聖人所善者. 此國家大信之要, 誠非微臣所得干豫. 今聖朝明哲, 思弘謀猷, 方闢四門以亮采, 訪輿誦於群心, 況臣蒙珥筆朝末, 而可不竭誠盡規哉！

頃之, 遷尚書郎. 數言便宜, 多所匡益. 明帝之在東宮, 與溫嶠、庾亮並有布衣之好, 璞亦以才學見重, 埒於嶠、亮, 論者美之. 然性輕易, 不修威儀, 嗜酒好色, 時或過度. 著作郎干寶常誡之曰：「此非適性之道也.」璞曰：「吾所受有本限, 用之恒恐不得盡, 卿乃憂酒色之為患乎！」

璞既好卜筮, 縉紳多笑之. 又自以才高位卑, 乃著客傲, 其辭曰：

客傲郭生曰：「玉以兼城為寶, 士以知名為賢. 明月不妄映, 蘭葩豈虛鮮. 今足下既以拔文秀於叢薈, 蔭弱根於慶雲, 陵扶搖而竦翮, 揮清瀾以濯鱗, 而響不徹於一皋, 價不登乎千金. 傲岸榮悴之際, 頡頏龍魚之間, 進不為諧隱, 退不為放言, 無沈冥之韻, 而希風乎嚴先, 徒費思於鑽味, 摹洞林乎連山, 尚何名乎！夫攀驪龍之髯, 撫翠禽之毛, [五]而不得絕霞肆、跨天津者, 未之前聞也.」

郭生粲然而笑曰：「鷦鷯不可與論雲翼, 井蛙難與量海鼇. 雖然, 將袪子之惑, 訊以未悟, 其可乎？

「乃者地維中絕, 乾光墜采, 皇運暫迴, 廓祚淮海. 龍德時乘, 群才雲駭, 藹若鄧林之會逸翰, 爛若溟海之納奔濤, 不煩咨嗟之訪, 不假蒲帛之招, 羈九有之奇駿, 咸總之于一朝, 豈惟豐沛之英, 南陽之豪！昆吾挺鋒, 驌驦軒髦, 杞梓競敷, 蘭荑爭翹, 嚶聲冠於伐木, 援類繁乎拔茅. 是以水無浪士, 巖無幽人, 刈蘭不暇, 爨桂不給, 安事錯薪乎！

「且夫窟泉之潛不思雲翬, 熙冰之采不羨旭晞, 混光耀於埃藹者, 亦曷願滄浪之深, 秋陽之映乎！登降紛於九五, 淪湧懸乎龍津. 蚓蛾以不才陸槁, 蟒蛇以騰騖暴鱗. 連城之寶藏於褐裏, 三秀雖艷, 糜于麗采. 香惡乎芬？賈惡乎在？是以不塵不冥, 不驪不騂, 支離其神, 蕭悴其形. 形廢則神王, 跡粗而名生. 體全者為犧, 至獨者不孤, 傲俗者不得以自得, 默覺者不足以涉無. 故不恢心而形遺, 不外累而智喪, 無巖穴而冥寂, 無江湖而放浪. 玄悟不以應機, 洞鑒不以昭曠. 不物物我我, 不是是非非. 忘意非我意, 意得非我懷. 寄群籟乎無象, 域萬殊于一歸. 不壽殤子, 不夭彭涓, 不壯秋豪, 不小太山. 蚊淚與天地齊流, 蜉蝣與大椿齒年. 然一闔一開, 兩儀之跡, 一沖一溢, 懸象之節, 渙沍期於寒暑, 凋蔚要乎春秋, 青陽之翠秀, 龍豹之委穎, 駿狼之長暉, 玄陸之短景. 故皋壤為悲欣之府, 胡蝶為物化之器矣.

「夫欣黎黃之音者, 不顰蟪蛄之吟；豁雲臺之觀者, 必閟帶索之歡. 縱蹈而詠採薺, 擁璧而歎抱關. 戰機心以外物, 不能得意於一弦. 悟往復於嗟歎, 安可與言樂天者乎！若乃莊周偃蹇於漆園, 老萊婆娑於林窟, 嚴平澄漠於塵肆, 梅真隱淪乎市卒, 梁生吟嘯而矯跡, 焦先混沌而槁杌, [六]阮公昏酣而賣傲, 翟叟遁形以倏忽. 吾不能幾韻於數賢, 故寂然玩此員策與智骨.」

永昌元年, 皇孫生, 璞上疏曰：

有道之君未嘗不以危自持, 亂世之主未嘗不以安自居. 故存而不忘亡者, 三代之所以興也；亡而自以為存者, 三季之所以廢也. 是以古之令主開納忠讜, 以弼其違；摽顯切直, 用攻其失. 至乃聞一善則拜, 見規誡則懼. 何者？蓋不私其身, 處天下以至公也. 臣竊惟陛下符運至著, 勳業至大, 而中興之祚不隆、聖敬之風未躋者, 殆由法令太明, 刑教太峻. 故水至清則無魚, 政至察則眾乖, 此自然之勢也.

臣去春啟事, 以囹圄充斥, 陰陽不和, 推之卦理, 宜困郊祀作赦, 以蕩滌瑕穢. 不然, 將來必有愆陽苦雨之災, 崩震薄蝕之變, 狂狡蠢戾之妖. 其後月餘, 日果薄鬥. 去秋以來, 諸郡並有暴雨, 水皆洪潦, 歲用無年. 適聞吳興復欲有構妄者, 咎徵漸成, 臣甚惡之. 頃者以來, 役賦轉重, 獄犴日結, 百姓困擾, 甘亂者多, 小人愚嶮, 共相扇惑. 雖勢無所至, 然不可不虞. 案洪範傳, 君道虧則日蝕, 人憤怨則水涌溢, 陰氣積則下代上. 此微理潛應已著實於事者也. 假令臣遂不幸謬中, 必貽陛下側席之憂.

今皇孫載育, 天固靈基, 黔首顒顒, 實望惠潤. 又歲涉午位, 金家所忌. 宜於此時崇恩布澤, 則火氣潛消, 災譴不生矣. 陛下上承天意, 下順物情, 可因皇孫之慶大赦天下. 然後明罰敕法, 以肅理官, 克厭天心, 慰塞人事, 兆庶幸甚, 禎祥必臻矣.

臣今所陳, 暫而省之, 或未允聖旨；久而尋之, 終亮臣誠. 若所啟上合, 願陛下勿以臣身廢臣之言. 臣言無隱, 而陛下納之, 適所以顯君明臣直之義耳.

疏奏, 納焉, 即大赦改年.

時暨陽人任谷因耕息於樹下, 忽有一人著羽衣就淫之, 既而不知所在, 谷遂有娠. 積月將產, 羽衣人復來, 以刀穿其陰下, 出一蛇子便去. 谷遂成宦者. 後詣闕上書, 自云有道術. 帝留谷于宮中. 璞復上疏曰：「任谷所為妖異, 無有因由. 陛下玄鑒廣覽, 欲知其情狀, 引之禁內, 供給安處. 臣聞為國以禮正, 不聞以奇邪. 所聽惟人, 故神降之吉. 陛下簡默居正, 動遵典刑. 案周禮, 奇服怪人不入宮, 況谷妖詭怪人之甚者, 而登講肆之堂, 密邇殿省之側, 塵點日月, 穢亂天聽, 臣之私情竊所以不取也. 陛下若以谷信為神靈所憑者, 則應敬而遠之. 夫神, 聰明正直, 接以人事. 若以谷為妖蠱詐妄者, 則當投畀裔土, 不宜令褻近紫闈. 若以谷或是神祇告譴、為國作眚者, 則當克己修禮以弭其妖, 不宜令谷安然自容, 肆其邪變也. 臣愚以為陰陽陶烝, 變化萬端, 亦是狐貍魍魎憑假作慝. 願陛下採臣愚懷, 特遣谷出. 臣以人乏, 忝荷史任, 敢忘直筆, 惟義是規.」其後元帝崩, 谷因亡走.

璞以母憂去職, 卜葬地於暨陽, 去水百步許. 人以近水為言, 璞曰：「當即為陸矣.」其後沙漲, 去墓數十里皆為桑田. 未期, 王敦起璞為記室參軍. 是時潁川陳述為大將軍掾, 有美名, 為敦所重, 未幾而沒. 璞哭之哀甚, 呼曰：「嗣祖, 嗣祖, 焉知非福！」未幾而敦作難. 時明帝即位踰年, 未改號, 而熒惑守房. 璞時休歸, 帝乃遣使齎手詔問璞. 會暨陽縣復上言曰赤烏見. 璞乃上疏請改年肆赦, 文多不載. 璞嘗為人葬, 帝微服往觀之, 因問主人何以葬龍角, 此法當滅族. 主人曰：「郭璞云此葬龍耳, 不出三年當致天子也.」帝曰：「出天子邪？」答曰：「能致天子問耳.」帝甚異之. 璞素與桓彝友善, 彝每造之, 或值璞在婦間, 便入. 璞曰：「卿來, 他處自可徑前, 但不可廁上相尋耳. 必客主有殃.」彝後因醉詣璞, 正逢在廁, 掩而觀之, 見璞裸身被髮, 銜刀設醊. 璞見彝, 撫心大驚曰：「吾每屬卿勿來, 反更如是！非但禍吾, 卿亦不免矣. 天實為之, 將以誰咎！」璞終嬰王敦之禍, 彝亦死蘇峻之難.

王敦之謀逆也, 溫嶠、庾亮使璞筮之, 璞對不決. 嶠、亮復令占己之吉凶, 璞曰：「大吉.」嶠等退, 相謂曰：「璞對不了, 是不敢有言, 或天奪敦魄. 今吾等與國家共舉大事, 而璞云大吉, 是為舉事必有成也.」於是勸帝討敦. 初, 璞每言「殺我者山宗」, 至是果有姓崇者構璞於敦. 敦將舉兵, 又使璞筮. 璞曰：「無成.」敦固疑璞之勸嶠、亮, 又聞卦凶, 乃問璞曰：「卿更筮吾壽幾何？」答曰：「思向卦, 明公起事, 必禍不久. 若住武昌, 壽不可測.」敦大怒曰：「卿壽幾何？」曰：「命盡今日日中.」敦怒, 收璞, 詣南岡斬之. 璞臨出, 謂行刑者欲何之. 曰：「南岡頭.」璞曰：「必在雙柏樹下.」既至, 果然. 復云：「此樹應有大鵲巢.」眾索之不得. 璞更令尋覓, 果於枝間得一大鵲巢, 密葉蔽之. 初, 璞中興初行經越城, 間遇一人, 呼其姓名, 因以□褶遺之. 其人辭不受, 璞曰：「但取, 後自當知.」其人遂受而去. 至是, 果此人行刑. 時年四十九. 及王敦平, 追贈弘農太守.

初, 庾翼幼時嘗令璞筮公家及身, 卦成, 曰：「建元之末丘山傾, 長順之初子凋零.」及康帝即位, 將改元為建元, 或謂庾冰曰：「子忘郭生之言邪？丘山上名, 此號不宜用.」冰撫心歎恨. 及帝崩, 何充改元為永和, 庾翼歎曰：「天道精微, 乃當如是. 長順者, 永和也, 吾庸得免乎！」其年翼卒. 冰又令筮其後嗣, 卦成, 曰：「卿諸子並當貴盛, 然有白龍者, 凶徵至矣. 若墓碑生金, 庾氏之大忌也.」後冰子蘊為廣州刺史, 妾房內忽有一新生白狗子, 莫知所由來, 其妾祕愛之, 不令蘊知. 狗轉長大, 蘊入, 見狗眉眼分明, 又身至長而弱, 異於常狗, 蘊甚怪之. 將出, 共視在眾人前, 忽失所在. 蘊慨然曰：「殆白龍乎！庾氏禍至矣.」又墓碑生金. 俄而為桓溫所滅, 終如其言. 璞之占驗, 皆如此類也.

璞撰前後筮驗六十餘事, 名為洞林. 又抄京、費諸家要最, 更撰新林十篇、卜韻一篇. 注釋爾雅, 別為音義、圖譜. 又注三蒼、方言、穆天子傳、山海經及楚辭、子虛、上林賦數十萬言, 皆傳於世. 所作詩賦誄頌亦數萬言. 子驁, 官至臨賀太守.

葛洪

葛洪字稚川, 丹楊句容人也. 祖系, 吳大鴻臚. 父悌, 吳平後入晉, 為邵陵太守. 洪少好學, 家貧, 躬自伐薪以貿紙筆, 夜輒寫書誦習, 遂以儒學知名. 性寡欲, 無所愛翫, 不知棋局幾道, 摴蒲齒名. 為人木訥, 不好榮利, 閉門卻掃, 未嘗交游. 於餘杭山見何幼道、郭文舉, 目擊而已, 各無所言. 時或尋書問義, 不遠數千里崎嶇冒涉, 期於必得, 遂究覽典籍, 尤好神仙導養之法. 從祖玄, 吳時學道得仙, 號曰葛仙公, 以其鍊丹祕術授弟子鄭隱. 洪就隱學, 悉得其法焉. 後師事南海太守上黨鮑玄. [七]玄亦內學, 逆占將來, 見洪深重之, 以女妻洪. 洪傳玄業, 兼綜練醫術, 凡所著撰, 皆精覈是非, 而才章富贍.

太安中, 石冰作亂, 吳興太守顧祕為義軍都督, 與周□等起兵討之, 祕檄洪為將兵都尉, 攻冰別率, 破之, 遷伏波將軍. 冰平, 洪不論功賞, 徑至洛陽, 欲搜求異書以廣其學.

洪見天下已亂, 欲避地南土, 乃參廣州刺史嵇含軍事. 及含遇害, 遂停南土多年, 征鎮檄命一無所就. 後還鄉里, 禮辟皆不赴. 元帝為丞相, 辟為掾. 以平賊功, 賜爵關內侯. 咸和初, 司徒導召補州主簿, 轉司徒掾, 遷諮議參軍. 干寶深相親友, 薦洪才堪國史, 選為散騎常侍, 領大著作, 洪固辭不就. 以年老, 欲鍊丹以祈遐壽, 聞交阯出丹, 求為句□令. 帝以洪資高, 不許. 洪曰：「非欲為榮, 以有丹耳.」帝從之. 洪遂將子姪俱行. 至廣州, 刺史鄧嶽留不聽去, 洪乃止羅浮山煉丹. 嶽表補東官太守, 又辭不就. 嶽乃以洪兄子望為記室參軍. 在山積年, 優游閑養, 著述不輟. 其自序曰：

洪體乏進趣之才, 偶好無為之業. 假令奮翅則能陵厲玄霄, 騁足則能追風躡景, 猶欲戢勁翮於鷦鷃之群, 藏逸跡於跛驢之伍, 豈況大塊稟我以尋常之短羽, 造化假我以至駑之蹇足？自卜者審, 不能者止, 又豈敢力蒼蠅而慕沖天之舉, 策跛鱉而追飛兔之軌；飾嫫母之篤陋, [八]求媒陽之美談；推沙礫之賤質, 索千金於和肆哉！夫僬僥之步而企及夸父之蹤, 近才所以躓礙也；要離之羸而強赴扛鼎之勢, 秦人所以斷筋也. 是以望絕於榮華之途, 而志安乎窮圮之域；藜藿有八珍之甘, 蓬蓽有藻梲之樂也. 故權貴之家, 雖咫尺弗從也；知道之士, 雖艱遠必造也. 考覽奇書, 既不少矣, 率多隱語, 難可卒解, 自非至精不能尋究, 自非篤勤不能悉見也.

道士弘博洽聞者寡, 而意斷妄說者眾. 至於時有好事者, 欲有所修為, 倉卒不知所從, 而意之所疑又無足諮. 今為此書, 粗舉長生之理. 其至妙者不得宣之於翰墨, 蓋粗言較略以示一隅, 冀悱憤之徒省之可以思過半矣. 豈謂闇塞必能窮微暢遠乎, 聊論其所先覺者耳. 世儒徒知服膺周孔, 莫信神仙之書, 不但大而笑之, 又將謗毀真正. 故予所著子言黃白之事, 名曰內篇, 其餘駁難通釋, 名曰外篇, 大凡內外一百一十六篇. 雖不足藏諸名山, 且欲緘之金匱, 以示識者. 自號抱朴子, 因以名書. 其餘所著碑誄詩賦百卷, 移檄章表三十卷, 神仙、良吏、隱逸、集異等傳各十卷, 又抄五經、史、漢、百家之言、方技雜事三百一十卷, 金匱藥方一百卷, 肘後要急方四卷.

洪博聞深洽, 江左絕倫. 著述篇章富於班馬, 又精辯玄賾, 析理入微. 後忽與嶽疏云：「當遠行尋師, 剋期便發.」嶽得疏, 狼狽往別. 而洪坐至日中, 兀然若睡而卒, 嶽至, 遂不及見. 時年八十一. 視其顏色如生, 體亦柔軟, 舉尸入棺, 甚輕, 如空衣, 世以為尸解得仙云.

史臣曰：景純篤志綈緗, 洽聞強記, 在異書而畢綜, 瞻往滯而咸釋；情源秀逸, 思業高奇；襲文雅於西朝, 振辭鋒於南夏, 為中興才學之宗矣. 夫語怪徵神, 伎成則賤, 前修貽訓, 鄙乎茲道. 景純之探策定數, 考往知來, 邁京管於前圖, 軼梓灶於遐篆. 而宦微於世, 禮薄於時, 區區然寄客傲以申懷, 斯亦伎成之累也. 若乃大塊流形, 玄天賦命, 吉凶修短, 定乎自然. 雖稽象或通, 而厭勝難恃, 稟之有在, 必也無差, 自可居常待終, 穨心委運, 何至銜刀被髮, 遑遑於幽穢之間哉！晚抗忠言, 無救王敦之逆；初慚智免, 竟斃「山宗」之謀. 仲尼所謂攻乎異端, 斯害也已, 悲夫！稚川束髮從師, 老而忘倦. 紬奇冊府, 總百代之遺編；紀化仙都, 窮九丹之祕術. 謝浮榮而捐雜藝, 賤尺寶而貴分陰, 游德棲真, 超然事外. 全生之道, 其最優乎！

贊曰：景純通秀, 夙振宏材. 沈研鳥冊, 洞曉龜枚. 匪寧國釁, 坐致身災. 稚川優洽, 貧而樂道. 載範斯文, 永傳洪藻.

校勘記

[一]此物見死馬　「死馬」, 各本作「馬死」, 今從宋本. 通志一二七、冊府八七六及搜神記皆作「死馬」.

[二]匪兕匪武　「武」本作「虎」, 蓋唐人避諱改.

[三]理有壅濫　「理」下各本衍「者」字, 今從宋本. 冊府五二八亦無「者」字.

[四]康哉之歌　「康哉」, 各本作「康衢」, 今從宋本. 通志一二七及冊府五二八均作「康哉」, 用書「庶事康哉」之義. 康衢謠固見列子, 然晚出, 似以「康哉」為確.

[五]撫翠禽之毛　各本「毛」下衍一「者」字, 今依殿本刪.

[六]焦先混沌而槁杌　「焦先」, 各本誤作「焦光」, 今從宋本.

[七]南海太守上黨鮑玄　鮑靚傳云, 靚字太玄, 為南海太守. 則此「玄」字上脫「太」字, 或雙名單稱.

[八]飾嫫母之篤陋　魯藩刻本抱朴子「篤陋」作「陋醜」.

晉書卷七十三 列傳第四十三

庾亮  子彬　羲　龢　弟懌　冰　條　翼

庾亮字元規, 明穆皇后之兄也. 父琛, 在外戚傳. 亮美姿容, 善談論, 性好莊老, 風格峻整, 動由禮節, 閨門之內不肅而成, 時人或以為夏侯太初、陳長文之倫也. 年十六, 東海王越辟為掾, 不就, 隨父在會稽, 嶷然自守. 時人皆憚其方儼, 莫敢造之.

元帝為鎮東時, 聞其名, 辟西曹掾. 及引見, 風情都雅, 過於所望, 甚器重之. 由是聘亮妹為皇太子妃, 亮固讓, 不許. 轉丞相參軍. 預討華軼功, 封都亭侯, 轉參丞相軍事, 掌書記. 中興初, 拜中書郎, 領著作, 侍講東宮. 其所論釋, 多見稱述. 與溫嶠俱為太子布衣之好. 時帝方任刑法, 以韓子賜皇太子, 亮諫以申韓刻薄傷化, 不足留聖心, 太子甚納焉. 累遷給事中、黃門侍郎、散騎常侍. 時王敦在蕪湖, 帝使亮詣敦籌事. 敦與亮談論, 不覺改席而前, 退而歎曰︰「庾元規賢於裴頠遠矣！」因表為中領軍.

明帝即位, 以為中書監, 亮上書讓曰：

臣凡庸固陋, 少無殊操, 昔以中州多故, 舊邦喪亂, 隨侍先臣遠庇有道, 爰容逃難, 求食而已. 不悟徼時之褔, 遭遇嘉運. 先帝龍興, 垂異常之顧, 既眷同國士, 又申以婚姻, 遂階親寵, 累忝非服. 弱冠濯纓, 沐浴芳風, 頻煩省闥, 出總六軍, 十餘年間, 位超先達. 無勞受遇, 無與臣比. 小人祿薄, 褔過災生, 止足之分, 臣所宜守. 而偷榮昧進, 日爾一日, 謗讟既集, 上塵聖朝. 始欲自聞, 而先帝登遐, 區區微誠, 竟未上達.

陛下踐阼, 聖政惟新, 宰輔賢明, 庶僚咸允, 康哉之歌實存于至公. 而國恩不已, 復以臣領中書. 臣領中書, 則示天下以私矣. 何者？臣於陛下, 后之兄也. 姻婭之嫌, 與骨肉中表不同. 雖太上至公, 聖德無私, 然世之喪道, 有自來矣. 悠悠六合, 皆私其姻, 人皆有私, 則天下無公矣. 是以前後二漢, 咸以抑后黨安, 進婚族危. 向使西京七族、東京六姓皆非姻族, 各以平進, 縱不悉全, 決不盡敗. 今之盡敗, 更由姻昵.

臣歷觀庶姓在世, 無黨於朝, 無援於時, 植根之本輕也薄也. 苟無大瑕, 猶或見容. 至於外戚, 憑託天地, 連勢四時, 根援扶疏, 重矣大矣. 而或居權寵, 四海側目, 事有不允, 罪不容誅. 身既招殃, 國為之弊. 其故何邪？由姻媾之私群情之所不能免, 是以疏附則信, 姻進則疑. 疑積於百姓之心, 則禍成於重閨之內矣. 此皆往代成鑒, 可為寒心者也. 夫萬物之所不通, 聖賢因而不奪. 冒親以求一寸之用, 未若防嫌以明至公. 今以臣之才, [一]兼如此之嫌, 而使內處心膂, 外總兵權, 以此求治, 未之聞也；以此招禍, 可立待也. 雖陛下二相明其愚款, 朝士百僚頗識其情, 天下之人安可門到戶說使皆坦然邪！

夫富貴榮寵, 臣所不能忘也；刑罰貧賤, 臣所不能甘也. 今恭命則愈, 違命則苦, 臣雖不達, 何事背時違上, 自貽患責邪？實仰覽殷鑒, 量己知弊, 身不足惜, 為國取悔, 是以悾悾屢陳丹款. 而微誠淺薄, 未垂察諒, 憂惶屏營不知所措. 願陛下垂天地之鑒, 察臣之愚, 則臣雖死之日, 猶生之年矣.

疏奏, 帝納其言而止.

王敦既有異志, 內深忌亮, 而外崇重之. 亮憂懼, 以疾去官. 復代王導為中書監. 及敦舉兵, 加亮左衛將軍, 與諸將距錢鳳. 及沈充之走吳興也, 又假亮節、都督東征諸軍事, 追充. 事平, 以功封永昌縣開國公, 賜絹五千四百匹, 固讓不受. 轉護軍將軍.

及帝疾篤, 不欲見人, 群臣無得進者. 撫軍將軍、南頓王宗, 右衛將軍虞胤等, 素被親愛, 與西陽王羕將有異謀. 亮直入臥內見帝, 流涕不自勝, 既而正色陳羕與宗等謀廢大臣, 規共輔政, 社稷安否, 將在今日, 辭旨切至. 帝深感悟, 引亮升御座, 遂與司徒王導受遺詔輔幼主. 加亮給事中, 徙中書令. 太后臨朝, 政事一決於亮.

先是, 王導輔政, 以寬和得眾, 亮任法裁物, 頗以此失人心. 又先帝遺詔褒進大臣, 而陶侃、祖約不在其例, [二]侃、約疑亮刪除遺詔, 並流怨言. 亮懼亂, 於是出溫嶠為江州以廣聲援, 修石頭以備之. 會南頓王宗復謀廢執政, 亮殺宗而廢宗兄羕. 宗, 帝室近屬, 羕, 國族元老, 又先帝保傅, 天下咸以亮翦削宗室.

琅邪人卞咸, 宗之黨也, 與宗俱誅. 咸兄闡亡奔蘇峻, 亮符峻送闡, 而峻保匿之. 峻又多納亡命, 專用威刑, 亮知峻必為禍亂, 徵為大司農. 舉朝謂之不可, 平南將軍溫嶠亦累書止之, 皆不納. 峻遂與祖約俱舉兵反. 溫嶠聞峻不受詔, 便欲下衛京都, 三吳又欲起義兵, 亮並不聽, 而報嶠書曰：「吾憂西陲過於歷陽, 足下無過雷池一步也.」既而峻將韓晃寇宣城, 亮遣距之, 不能制, 峻乘勝至于京都. 詔假亮節、都督征討諸軍事, 戰于建陽門外. [三]軍未及陣, 士眾棄甲而走. 亮乘小船西奔, 亂兵相剝掠, 亮左右射賊, 誤中柂工, 應弦而倒, 船上咸失色欲散. 亮不動容, 徐曰：「此手何可使著賊！」眾心乃安.

亮攜其三弟懌、條、翼南奔溫嶠, 嶠素欽重亮, 雖在奔敗, 猶欲推為都統. 亮固辭, 乃與嶠推陶侃為盟主. 侃至尋陽, 既有憾於亮, 議者咸謂侃欲誅執政以謝天下. 亮甚懼, 及見侃, 引咎自責, 風止可觀. 侃不覺釋然, 乃謂亮曰：「君侯修石頭以擬老子, 今曰反見求耶！」便談宴終日. 亮噉薤, 因留白. 侃問曰：「安用此為？」亮云：「故可以種.」侃於是尤相稱歎云：「非惟風流, 兼有為政之實.」

既至石頭, 亮遣督護王彰討峻黨張曜, 反為所敗. 亮送節傳以謝侃, 侃答曰：「古人三敗, 君侯始二. 當今事急, 不宜數耳.」又曰：「朝政多門, 用生國禍. 喪亂之來, 豈獨由峻也！」亮時以二千人守白石壘, 峻步兵萬餘, 四面來攻, 眾皆震懼. 亮激厲將士, 並殊死戰, 峻軍乃退, 追斬數百級.

峻平, 帝幸溫嶠舟, 亮得進見, 稽顙鯁噎, 詔群臣與亮俱升御坐. 亮明日又泥首謝罪, 乞骸骨, 欲闔門投竄山海. 帝遣尚書、侍中手詔慰喻：「此社稷之難, 非舅之責也.」亮上疏曰：

臣凡鄙小人, 才不經世, 階緣戚屬, 累忝非服, 叨竊彌重, 謗議彌興. 皇家多難, 未敢告退, 遂隨牒展轉, 便煩顯任. 先帝不豫, 臣參侍醫藥, 登遐顧命, 又豫聞後事, 豈云德授, 蓋以親也. 臣知其不可, 而不敢逃命, 實以田夫之交猶有寄託, 況君臣之義, 道貫自然, 哀悲眷戀, 不敢違距. 且先帝謬顧, 情同布衣, 既今恩重命輕, 遂感遇忘身. 加以陛下初在諒闇, 先后親覽萬機, 宣通外內, 臣當其地, 是以激節驅馳, 不敢依違. 雖知無補, 志以死報. 而才下位高, 知進忘退, 乘寵驕盈, 漸不自覺. 進不能撫寧外內, 退不能推賢宗長, 遂使四海側心, 謗議沸騰.

祖約、蘇峻不堪其憤, 縱肆兇逆, 事由臣發. 社稷傾覆, 宗廟虛廢, 先后以憂逼登遐, 陛下旰食踰年, 四海哀惶, 肝腦塗地, 臣之招也, 臣之罪也. 朝廷寸斬之, 屠戮之. 不足以謝祖宗七廟之靈；臣灰身滅族, 不足以塞四海之責. 臣負國家, 其罪莫大, 實天所不覆, 地所不載. 陛下矜而不誅, 有司縱而不戮. 自古及今, 豈有不忠不孝如臣之甚！不能伏劍北闕, 偷存視息, 雖生之日, 亦猶死之年, 朝廷復何理齒臣於人次, 臣亦何顏自次於人理！

臣欲自投草澤, 思□之心也, 而明詔謂之獨善其身. 聖旨不垂矜察, 所以重其罪也. 願陛下覽先朝謬授之失, 雖垂寬宥, 全其首領, 猶宜棄之, 任其自存自沒, 則天下粗知勸戒之綱矣.

疏奏, 詔曰：

省告懇惻, 執以感歎, 誠是仁舅處物宗之責, 理亦盡矣. 若大義既不開塞, 舅所執理勝, 何必區區其相易奪！

賊峻姦逆, 書契所未有也. 是天地所不容, 人神所不宥. 今年不反, 明年當反, 愚智所見也. 舅與諸公勃然而召, 正是不忍見無禮於君者也. 論情與義, 何得謂之不忠乎！若以己總率征討, 事至敗喪, 有司宜明直繩, 以肅國體, 誠則然矣. 且舅遂上告方伯, 席卷來下, 舅躬貫甲冑, 賊峻梟懸. 大事既平, 天下開泰, 衍得反正, 社稷乂安, 宗廟有奉, 豈非舅二三方伯忘身陳力之勳邪！方當策勳行賞, 豈復議既往之咎乎！

且天下大弊, 死者萬計, 而與桀寇對岸. 舅且當上奉先帝顧託之旨, 弘濟艱難, 使衍沖人永有憑賴, 則天下幸甚.

亮欲遁逃山海, 自暨陽東出. 詔有司錄奪舟船. 亮乃求外鎮自效, 出為持節、都督豫州揚州之江西宣城諸軍事、平西將軍、假節、豫州刺史, 領宣城內史. 亮遂受命, 鎮蕪湖.

頃之, 後將軍郭默據湓口以叛, 亮表求親征, 於是以本官加征討都督, 率將軍路永、毛寶、趙胤、匡術、劉仕等步騎二萬, 會太尉陶侃俱討破之. 亮還蕪湖, 不受爵賞. 侃移書曰：「夫賞罰黜陟, 國之大信, 竊怪矯然獨為君子.」亮曰：「元帥指撝, 武臣效命, 亮何功之有！」遂苦辭不受. 進號鎮西將軍, 又固讓. 初, 以誅王敦功, 封永昌縣公. 亮比陳讓, 疏數十上, 至是許之. 陶侃薨, 遷亮都督江、荊、豫、益、梁、雍六州諸軍事, 領江、荊、豫三州刺史, 進號征西將軍、開府儀同三司、假節. 亮固讓開府, 乃遷鎮武昌.

時王導輔政, 主幼時艱, 務存大綱, 不拘細目, 委任趙胤、賈寧等諸將, 並不奉法, 大臣患之. 陶侃嘗欲起兵廢導, 而郗鑒不從, 乃止. 至是, 亮又欲率眾黜導, 又以諮鑒, 而鑒又不許. 亮與鑒牋曰：

昔於蕪湖反覆謂彼罪雖重, 而時弊國危, 且令方嶽道勝, 亦足有所鎮壓, 故共隱忍, 解釋陶公. 自茲迄今, 曾無悛改.

主上自八九歲以及成人, 入則在宮人之手, 出則唯武官小人, 讀書無從受音句, 顧問未嘗遇君子. 侍臣雖非俊士, 皆時之良也, 知今古顧問, 豈與殿中將軍、司馬督同年而語哉！不云當高選侍臣, 而云高選將軍、司馬督, 豈合賈生願人主之美, 習以成德之意乎！秦政欲愚其黔首, 天下猶知不可, 況乃欲愚其主哉！主之少也, 不登進賢哲以輔導聖躬. 春秋既盛, 宜復子明辟. 不稽首歸政, 甫居師傅之尊；成人之主, 方受師臣之悖. 主上知君臣之道不可以然, 而不得不行殊禮之事. 萬乘之君, 寄坐上九, 亢龍之爻, 有位無人. 挾震主之威以臨制百官, 百官莫之敢忤. 是先帝無顧命之臣, 勢屈于驕姦而遵養之也. 趙賈之徒有無君之心, 是而可忍, 孰不可忍！

且往日之事, 含容隱忍, 謂其罪可宥, 良以時弊國危, 兵甲不可屢動, 又冀其當謝往釁, 懼而修己. 如頃日之縱, 是上無所忌, 下無所憚, 謂多養無賴足以維持天下. 公與下官並蒙先朝厚顧, 荷託付之重, 大姦不掃, 何以見先帝於地下！願公深惟安國家、固社稷之遠算, 次計公之與下官負荷輕重, 量其所宜.

鑒又不許, 故其事得息.

時石勒新死, 亮有開復中原之謀, 乃解豫州授輔國將軍毛寶, 使與西陽太守樊峻精兵一萬, [四]俱戍邾城. 又以陶稱為南中郎將、江夏相, 率部曲五千人入沔中. 亮弟翼為南蠻校尉、南郡太守, 鎮江陵. 以武昌太守陳囂為輔國將軍、梁州刺史, 趣子午. 又遣偏軍伐蜀, 至江陽, 執偽荊州刺史李閎、[五]巴郡太守黃植, 送于京都. 亮當率大眾十萬, 據石城, [六]為諸軍聲援, 乃上疏曰：「蜀胡二寇凶虐滋甚, 內相誅鋤, 眾叛親離. 蜀甚弱而胡尚強, 並佃並守, 修進取之備. 襄陽北接宛許, 南阻漢水, 其險足固, 其土足食. 臣宜移鎮襄陽之石城下, 并遣諸軍羅布江沔. 比及數年, 戎士習練, 乘釁齊進, 以臨河洛. 大勢一舉, 眾知存亡, 開反善之路, 宥逼脅之罪, 因天時, 順人情, 誅逋逆, 雪大恥, 實聖朝之所先務也. 願陛下許其所陳, 濟其此舉. 淮泗壽陽所宜進據, 臣輒簡練部分. 乞槐棘參議, 以定經略.」帝下其議. 時王導與亮意同, 郗鑒議以資用未備, 不可大舉. 亮又上疏, 便欲遷鎮. 會寇陷邾城, 毛寶赴水而死. 亮陳謝, 自貶三等, 行安西將軍. 有詔復位. 尋拜司空, 餘官如故, 固讓不拜.

亮自邾城陷沒, 憂慨發疾. 會王導薨, 徵亮為司徒、揚州刺史、錄尚書事, 又固辭, 帝許之. 咸康六年薨, 時年五十二. 追贈太尉, 諡曰文康. 喪至, 車駕親臨. 及葬, 又贈永昌公印綬. 亮弟冰上疏曰：「臣謹詳先事, 亦曾聞臣亮對臣等之言, 懇懇於斯事. 是以屢自陳請, 將迄十年. 豈直好讓而不肅恭, 顧曩時之釁近出宇下, 加先帝神武, 算略兼該, 是以役不踰時, 而凶強馘滅. 計之以事, 則功歸聖主；推之於運, 則勝非人力. 至如亮等, 因聖略之弘, 得效所職, 事將何論！功將何賞！及後傷蹶, 責踰先功, 是以陛下優詔聽許. 亮實思自效以報天德, 何悟身潛聖世, 微志長絕, 存亡哀恨, 痛貫心膂. 願陛下發明詔, 遂先恩, 則臣亮死且不朽.」帝從之. 亮將葬, 何充會之, 歎曰：「埋玉樹於土中, 使人情何能已.」

初, 亮所乘馬有的顱, 殷浩以為不利於主, 勸亮賣之. 亮曰：「曷有己之不安而移之於人！」浩慚而退. 亮在武昌, 諸佐吏殷浩之徒, 乘秋夜往共登南樓, 俄而不覺亮至, 諸人將起避之. 亮徐曰：「諸君少住, 老子於此處興復不淺.」便據胡床與浩等談詠竟坐. 其坦率行己, 多此類也. 三子：彬、羲、龢.

彬年數歲, 雅量過人. 溫嶠嘗隱暗怛之, 彬神色恬如也, 乃徐跪謂嶠曰：「君侯何至於此！」論者謂不減於亮. 蘇峻之亂, 遇害.

羲少有時譽, 初為吳國內史. 時穆帝頗愛文義, 羲至郡獻詩, 頗存諷諫. 因上表曰：「陛下以聖明之德, 方隆唐虞之化, 而事役殷曠, 百姓凋殘. 以數州之資, 經贍四海之務, 其為勞弊, 豈可具言！昔漢文居隆盛之世, 躬自儉約, 斷獄四百, 殆致刑厝. 賈誼歎息, 猶有積薪之言. 以古況今, 所以益其憂懼. 陛下明鑒天挺, 無幽不燭, 弘濟之道, 豈待瞽言. 臣受恩奕世, 思盡絲髮. 受任到東, 親臨所見, 敢緣弘政, 獻其丹愚. 伏願聽斷之暇, 少垂察覽.」其詩文多不載. 羲方見授用而卒.

子準, 太元中, 自侍中代桓石虔為豫州刺史、西中郎將, 鎮歷陽, 卒官. 準子悅, 義熙中江州刺史. 準弟楷, 自有傳.

龢字道季, 好學, 有文章. 叔父翼將遷襄陽, 龢年十五, 以書諫曰：「承進據襄陽, 耀威荊楚, 且田且戍, 漸臨河洛, 使向化之萌懷德而附, 凶愚之徒畏威反善, 太平之基, 便在於旦夕. 昔殷伐鬼方, 三年而克；樂生守齊, 遂至歷載. 今皇朝雖隆, 無有殷之盛；凶羯雖衰, 猶醜類有徒. 而沔漢之水, 無萬仞之固；方城雖峻, 無千尋之險. 加以運漕供繼有泝流之艱, 征夫勤役有勞來之歎. 若窮寇慮逼, 送死一決, 東西互出, 首尾俱進, 則廩糧有抄截之患, 遠略乏率然之勢. 進退惟思, 不見其可. 此明闇所共見, 賢愚所共聞, 況於臨事者乎！願迴師反旆, 詳擇全勝, 修城池, 立壘壁, 勤耕農, 練兵甲. 若凶運有極, 天亡此虜, 則可泛舟北濟, 方軌齊進, 水陸騁邁, 亦不踰旬朔矣. 願詳思遠猷, 算其可者.」翼甚奇之.

升平中, 代孔嚴為丹楊尹, 表除重役六十餘事. [七]太和初, 代王恪為中領軍, 卒於官. 子恒, 尚書僕射, 贈光祿大夫.

懌字叔預, 少以通簡為兄亮所稱. 弱冠, 西陽王羕辟, 不就. 東海王沖為長水校尉, 清選綱紀, 以懌為功曹, 除暨陽令, 又為沖中軍司馬, 轉散騎侍郎, 遷左衛將軍. 以討蘇峻功, 封廣饒男, 出補臨川太守, 歷監梁、雍二州軍事, 轉輔國將軍、梁州刺史、假節, 鎮魏興. 時兄亮總統六州, 以懌寬厚容眾, 故授以遠任, 為東西勢援. 尋進監秦州氐羌諸軍事. 懌遣牙門霍佐迎將士妻子, 佐驅三百餘口亡入石季龍. 亮表上, 貶懌為建威將軍. 朝議欲召還, 亮上疏曰：「懌御眾簡而有惠, 州戶雖小, 賴其寬政. 佐等同惡, 大數不多. 且懌名號大, 不可以小故輕議進退. 其文武之心轉已安定, 賊帥艾秀遣使歸誠, 上洛附賊降者五百餘口, 冀一安隱, 無復怵惕.」從之. 後以所鎮險遠, 糧運不繼, 詔懌以將軍率所領還屯半洲. 尋遷輔國將軍、豫州刺史, 進號西中郎將、監宣城廬江歷陽安豐四郡軍事、假節, 鎮蕪湖.

懌嘗以白羽扇獻成帝, 帝嫌其非新, 反之. 侍中劉劭曰：「柏梁雲構, 大匠先居其下；管弦繁奏, 夔牙先聆其音. 懌之上扇, 以好不以新.」後懌聞之, 曰：「此人宜在帝之左右.」又嘗以毒酒餉江州刺史王允之. 王允之覺其有毒, 飲犬, 犬斃, 乃密奏之. 帝曰：「大舅已亂天下, 小舅復欲爾邪！」懌聞, 遂飲鴆而卒, 時年五十. 贈侍中、衛將軍, [八]諡曰簡. 子統嗣.

統字長仁, 少有令名, 司空、太尉辟, 皆不就. 調補撫軍、會稽王司馬, 出為建威將軍、寧夷護軍、尋陽太守. 年二十九, 卒, 時人稱其才器, 甚痛惜之. 子玄之, 官至宣城內史.

冰字季堅. 兄亮以名德流訓, 冰以雅素垂風, 諸弟相率莫不好禮, 為世論所重, 亮常以為庾氏之寶. 司徒辟, 不就, 徵祕書郎. 預討華軼功, 封都鄉侯. 王導請為司徒右長史, 出補吳國內史. [九]

會蘇峻作逆, 遣兵攻冰, 冰不能禦, 便棄郡奔會稽. 會稽內史王舒以冰行奮武將軍, 距峻別率張健於吳中. 時健黨甚眾, 諸將莫敢先進. 冰率眾擊健走之, 於是乘勝西進, 赴于京都. 又遣司馬滕含攻賊石頭城, 拔之. 冰勳為多, 封新吳縣侯, 固辭不受. 遷給事黃門侍郎, 又讓不拜. 司空郗鑒請為長史, 不就. 出補振威將軍、會稽內史. 徵為領軍將軍, 又辭. 尋入為中書監、揚州刺史、都督揚豫兗三州軍事、征虜將軍、假節.

是時王導新喪, 人情恇然. 冰兄亮既固辭不入, 眾望歸冰. 既當重任, 經綸時務, 不捨夙夜, 賓禮朝賢, 升擢後進, 由是朝野注心, 咸曰賢相. 初, 導輔政, 每從寬惠, 冰頗任威刑. 殷融諫之, 冰曰：「前相之賢, 猶不堪其弘, 況吾者哉！」范汪謂冰曰：「頃天文錯度, 足下宜盡消禦之道.」冰曰；「玄象豈吾所測, 正當勤盡人事耳.」又隱實戶口, 料出無名萬餘人, 以充軍實. 詔復論前功, 冰上疏曰：「臣門戶不幸, 以短才贊務, 釁及天庭, 殃流邦族, 若晉典休明, 夷戮久矣. 而于時顛沛, 刑憲暫墜, 遂令臣等復得為時陳力. 徇國之臣, 因之而奮, 立功於大罪之後, 建義於顛覆之餘, 此是臣等所以復得視息於天壤, 王憲不復必明於往□也. 此之厚幸, 可謂弘矣, 豈復得計勞納封, 受賞司勳哉！願陛下曲降靈澤, 哀恕由中, 申命有司, 惠臣所乞, 則愚臣之願於此畢矣.」許之.

成帝疾篤, 時有妄為尚書符, [一０]敕宮門宰相不得前, 左右皆失色. 冰神氣自若, 曰：「是必虛妄.」推問, 果詐, 眾心乃定. 進號左將軍. 康帝即位, 又進車騎將軍. 冰懼權盛, 乃求外出. 會弟翼當伐石季龍, 於是以本號除都督江荊寧益梁交廣七州豫州之四郡軍事、領江州刺史、假節, 鎮武昌, 以為翼援. 冰臨發, 上疏曰：

臣因循家寵, 冠冕當世, 而志無殊操, 量不及遠. 頃皇家多難, 釁故頻仍, 朝望國器, 與時殲落, 遂令天眷下墜, 降及臣身. 俯仰伏事, 於今五年. 上不能光贊聖猷, 下不能緝熙政道, 而陛下遇之過分, 求之不已, 復策敗駕之駟, 以冀萬里之功, 非天眷之隆, 將何以至此！是以敢竭狂瞽, 以獻血誠, 願陛下暫屏旒纊, 以弘聽納.

今強寇未殄, 戎車未戢, 兵弱於郊, 人疲於內, 寇之侵逸, 未可量也；黎庶之困, 未之安也；群才之用, 未之盡也. 而陛下崇高, 事與下隔, 視聽察覽, 必寄之群下. 群下宜忠, 不引不進；百司宜勤, 不督不勸. 是以古之帝王勤於降納, 雖日總萬機, 猶兼聽將相；或借訟輿人, 或求謗芻蕘, 良有以也. 況今日之弊, 開闢之極, 而陛下曆數屬當其運, 否剝之難嬰之聖躬, 普天所以痛心於既往而傾首於將來者也. 實冀否終而泰, 屬運在今. 誠願陛下弘天覆之量, 深地載之厚, 宅沖虛以為本, 勤訓督以為務. 廣引時彥, 詢於政道, 朝之得失必關聖聽, 人之情偽必達天聰. 然後覽其大當, 以總國綱, 躬儉節用, 堯舜豈遠！大布之衣, 衛文何人！是以古人有云：「非知之難, 行之難；非行之難, 安之難也.」願陛下既思日側於勞謙, 納其起予之情, 則天下幸甚矣. 臣朝夕伏膺, 猶不能暢, 臨疏徘徊, 不覺辭盡.

頃之, 獻皇后臨朝, 徵冰輔政, 冰辭以疾篤. 尋而卒, 時年四十九. 冊贈侍中、司空, 諡曰忠成, 祠以太牢.

冰天性清慎, 常以儉約自居. 中子襲嘗貸官絹十匹, 冰怒, 捶之, 市絹還官. 臨卒, 謂長史江虨曰：「吾將逝矣, 恨報國之志不展, 命也如何！死之日, 斂以時服, 無以官物也.」及卒, 無絹為衾. 又室無妾媵, 家無私積, 世以此稱之. 冰七子：希、襲、友、蘊、倩、邈、柔.

希字始彥. 初拜祕書郎, 累遷司徒右長史、黃門侍郎、建安太守, 未拜, 復為長史兼右衛將軍, 遷侍中, 出為輔國將軍、吳國內史. 希既后之戚屬, 冰女又為海西公妃, 故希兄弟並顯貴. 太和中, [二]希為北中郎將、徐兗二州刺史, 蘊為廣州刺史, 並假節, 友東陽太守, 倩太宰長史, 邈會稽王參軍, 柔散騎常侍. 倩最有才器, 桓溫深忌之.

初, 慕容厲圍梁父, 斷澗水, 太山太守諸葛攸奔鄒山, 魯、高平等數郡皆沒, 希坐免官. 頃之, 徵為護軍將軍. 希怒, 固辭. 希初免時, 多盜北府軍資, 溫諷有司劾之, 復以罪免, 遂客於晉陵之暨陽. 初, 郭璞筮冰云：「子孫必有大禍, 唯用三陽可以有後.」故希求鎮山陽, 友為東陽, 家于暨陽.

及海西公廢, 桓溫陷倩及柔以武陵王黨, 殺之. 希聞難, 便與弟邈及子攸之逃于海陵陂澤中. 蘊於廣州飲鴆而死. 及友當伏誅, 友子婦, 桓祕女也, 請溫, 故得免. 故青州刺史武沈, 希之從母兄也, 潛餉給希經年. 溫後知之, 遣兵捕希. 武沈之子遵與希聚眾于海濱, 略漁人船, 夜入京口城. 平北司馬卞耽踰城奔曲阿, 吏士皆散走. 希放城內囚徒數百人, 配以器杖, 遵於外聚眾, 宣令云逆賊桓溫廢帝殺王, 稱海西公密旨, 誅除凶逆. 京都震擾, 內外戒嚴, 屯備六門. 平北參軍劉奭與高平太守郗逸之、遊軍督護郭龍等集眾距之. 卞耽又與曲阿人弘戎發諸縣兵二千, 并力屯新城以擊希. 希戰敗, 閉城自守. 溫遣東海太守周少孫討之, 城陷, 被擒. 希、邈及子姪五人斬于建康市, 遵及黨與並伏誅, 唯友及蘊諸子獲全.

友子叔宣, 右衛將軍. 蘊子廓之, 東陽太守.

條字幼序. 初辟太宰府, 累遷黃門郎、豫章太守. 徵拜祕書監, 賜爵鄉亭侯, 出為冠軍將軍、臨川太守. 豫章黃韜自稱孝神皇帝, 臨川人李高為相, 聚黨數百人, 乘犢車, 衣皁袍, 攻郡縣, 條討平之. 條於兄弟最凡劣, 故祿位不至. 卒官, 贈左將軍.

翼字稚恭. 風儀秀偉, 少有經綸大略. 京兆杜乂、陳郡殷浩並才名冠世, 而翼弗之重也, 每語人曰：「此輩宜束之高閣, 俟天下太平, 然後議其任耳.」見桓溫總角之中, 便期之以遠略, 因言於成帝曰：「桓溫有英雄之才, 願陛下勿以常人遇之, 常婿畜之, 宜委以方邵之任, 必有弘濟艱難之勳.」

蘇峻作逆, 翼時年二十二, 兄亮使白衣領數百人, 備石頭. 亮敗, 與翼俱奔. 事平, 始辟太尉陶侃府, 轉參軍, 累遷從事中郎. 在公府, 雍容諷議. 頃之, 除振威將軍、鄱陽太守. 轉建威將軍、西陽太守. 撫和百姓, 甚得歡心. 遷南蠻校尉, 領南郡太守, 加輔國將軍、假節. 及邾城失守, 石城被圍, 翼屢設奇兵, 潛致糧杖. 石城得全, 翼之勳也. 賜爵都亭侯.

及亮卒, 授都督江荊司雍梁益六州諸軍事、安西將軍、荊州刺史、假節, 代亮鎮武昌. 翼以帝舅, 年少超居大任, 遐邇屬目, 慮其不稱. 翼每竭志能, 勞謙匪懈, 戎政嚴明, 經略深遠, 數年之中, 公私充實, 人情翕然, 稱其才幹. 由是自河以南皆懷歸附, 石季龍汝南太守戴開率數千人詣翼降. 又遣使東至遼東, 西到涼州, 要給二方, 欲同大舉. 慕容皝、張駿並報使請期. 翼雅有大志, 欲以滅胡平蜀為己任, 言論慷慨, 形于辭色. 將兵都尉錢頎陳事合旨, 翼拔為五品將軍, 賜穀二百斛. 時東土多賦役, 百姓乃從海道入廣州, 刺史鄧嶽大開鼓鑄, 諸夷因此知造兵器. 翼表陳東境國家所資, 侵擾不已, 逃逸漸多, 夷人常伺隙, 若知造鑄之利, 將不可禁.

時殷浩徵命無所就, 而翼請為司馬及軍司, 並不肯赴. 翼遺浩書, 因致其意. 先是, 浩父羨為長沙, 在郡貪殘, 兄冰與翼書屬之. 翼報曰：「殷君始往, 雖多驕豪, 實有風力之益, 亦似由有佳兒、弟, 故不令物情難之. 自頃以來, 奉公更退, 私累日滋, 亦不稍以此寥蕭之也. 既雅敬洪遠, 又與浩親善, 其父兄得失, 豈以小小計之. 大較江東政, 以傴□豪強, 以為民蠹, 時有行法, 輒施之寒劣. 如往年偷石頭倉米一百萬斛, 皆是豪將輩, 而直打殺倉督監以塞責. 山遐作餘姚半年, 而為官出二千戶, 政雖不倫, 公強官長也, 而群共驅之, 不得安席. 紀睦、徐寧奉王使糾罪人, 船頭到渚, 桓逸還復, 而二使免官. 雖皆前宰之惛謬, 江東事去, 實此之由也. 兄弟不幸, 橫陷此中, 自不能拔腳於風塵之外, 當共明目而治之. 荊州所統一二十郡, 唯長沙最惡. 惡而不黜, 與殺督監者復何異耶！」翼有風力格裁, 發言立論皆如此.

康帝即位, 翼欲率眾北伐, 上疏曰：「賊季龍年已六十, 奢淫理盡, 醜類怨叛, 又欲決死遼東. 皝雖驍果, 未必能固. 若北無掣手之虜, 則江南將不異遼左矣. 臣所以輒發良人, 不顧忿咎. 然東西形援未必齊舉, 且欲北進, 移鎮安陸, 入沔五百, 溳水通流. 輒率南郡太守王愆期、江夏相謝尚、尋陽太守袁真、西陽太守曹據等精銳三萬, 風馳上道, 并勒平北將軍桓宣撲取黃季, 欲并丹水, 搖蕩秦雍. 御以長轡, 用逸待勞, 比及數年, 興復可冀. 臣既臨許洛, 竊謂桓溫可渡戍廣陵, 何充可移據淮泗赭圻, 路永進屯合肥. 伏願表御之日便決聖聽, 不可廣詢同異, 以乖事會. 兵聞拙速, 不聞工之久也.」於是並發所統六州奴及車牛驢馬, 百姓嗟怨. 時欲向襄陽, 慮朝廷不許, 故以安陸為辭. 帝及朝士皆遣使譬止, 車騎參軍孫綽亦致書諫. 翼不從, 遂違詔輒行. 至夏口, 復上表曰：

臣近以胡寇有弊亡之勢, 暫率所統, 致討山北, 並分見眾, 略復江夏數城. 臣等以九月十九日發武昌, 以二十四日達夏口, 輒簡卒搜乘停當上道. 而所調借牛馬, 來處皆遠, 百姓所蓄, 穀草不充, 並多羸瘠, 難以涉路. 加以向冬, 野草漸枯, 往反二千, 或容躓頓, 輒便隨事籌量, 權停此舉. 又山南諸城, 每至秋冬, 水多燥涸, 運漕用功, 實為艱阻.

計襄陽, 荊楚之舊, 西接益梁, 與關隴咫尺, 北去洛河, 不盈千里, 土沃田良, 方城險峻, 水路流通, 轉運無滯, 進可以掃盪秦趙, 退可以保據上流. 臣雖不武, 意略淺短, 荷國重恩, 志存立效. 是以受任四年, 唯以習戎為務, 實欲上憑聖朝威靈高略, 下藉士民義慨之誠, 因寇衰弊, 漸臨逼之. 而八年春上表請據樂鄉, 廣農蓄穀, 以伺二寇之釁, 而值天高聽邈, 未垂察照, 朝議紛紜, 遂令微誠不暢.

自爾以來, 上參天人之徵, 下採降俘之言, 胡寇衰滅, 其日不遠. 臣雖未獲長驅中原, 馘截凶醜, 亦不可以不進據要害, 思攻取之宜. 是以輒量宜入沔, 徙鎮襄陽. 其謝尚、王愆期等, 悉令還據本戍, 須到所在, 馳遣啟聞.

翼時有眾四萬, 詔加都督征討軍事. [一二]師次襄陽, 大會僚佐, 陳旌甲, 親授弧矢, 曰：「我之行也, 若此射矣.」遂三起三疊, 徒眾屬目, 其氣十倍. 初, 翼遷襄陽, 舉朝謂之不可, 議者或謂避衰, 唯兄冰意同, 桓溫及譙王無忌贊成其計. 至是, 冰求鎮武昌, 為翼繼援. 朝議謂冰不宜出, 冰乃止. 又進翼征西將軍, 領南蠻校尉. 胡賊五六百騎出樊城, 翼遣冠軍將軍曹據追擊於撓溝北, 破之, 死者近半, 獲馬百匹. 翼綏來荒遠, 務盡招納之宜, 立客館, 置典賓參軍. 桓宣卒, 翼以長子方之為義成太守, [一三]代領宣眾, 司馬應誕為龍驤將軍、襄陽太守, 參軍司馬勳為建威將軍、梁州刺史, 戍西城. 康帝崩, 兄冰卒, 以家國情事, 留方之戍襄陽, 還鎮夏口, 悉取冰所領兵自配, 以兄子統為尋陽太守. 詔使翼還督江州, 又領豫州刺史, 辭豫州. 復欲移鎮樂鄉, 詔不許. 繕修軍器, 大佃積穀, 欲圖後舉. 遣益州刺史周撫、西陽太守曹據伐蜀, 破蜀將李桓於江陽. [一四]

翼如廁, 見一物如方相, 俄而疽發背. 疾篤, 表第二子爰之行輔國將軍、荊州刺史, 司馬朱燾為南蠻校尉, 以千人守巴陵. 永和元年卒, 時年四十一. 追贈車騎將軍, 諡曰肅. 翼卒未幾, 部將干瓚[一五]、戴羲等作亂, 殺將軍曹據. 翼長史江虨、司馬朱燾、將軍袁真等共誅之.

爰之有翼風, 尋為桓溫所廢. 溫既廢爰之, 又以征虜將軍劉惔監沔中軍事, 領義成太守, 代方之. 而方之、爰之並遷徙于豫章.

史臣曰：外戚之家, 連輝椒掖, 舅氏之族, 同氣蘭閨, 靡不憑藉寵私, 階緣險謁. 門藏金穴, 地使其驕；馬控龍媒, 勢成其逼. 古者右賢左戚, 用杜溺私之路, 愛而知惡, 深慎滿覆之災, 是以厚贈瓊瑰, 罕升津要. 塗山在夏, 靡與□稷同驅；姒氏居周, 不預燕齊等列. 聖人慮遠, 殊有旨哉！晉昵元規, 參聞顧命. 然其筆敷華藻, 吻縱濤波, 方駕搢紳, 足為翹楚. 而智小謀大, 昧經邦之遠圖；才高識寡, 闕安國之長算. 璿萼見誅, 物議稱其拔本；牙尺垂訓, 帝念深於負芒. 是使蘇祖尋戈, 宗祧殆覆. 已而猜嫌上宰, 謀黜負圖. 向使郗鋻協從, 必且戎車犯順, 則與夫台、產、安、桀, [一六]亦何以異哉！幸漏吞舟, 免淪昭憲, 是庾宗之大福, 非晉政之不綱明矣. 懌恣凶懷, 鴆加連率, 再世之後, 三陽僅存, 餘殃所及, 蓋其宜也.

贊曰：元規矯跡, 寵階椒掖. 識闇釐道, 亂由乘隙. 下拜長沙, 有慚忠益. 季堅清貞, 毓德馳名. 處泰逾約, 居權戒盈. 稚恭慷慨, 亦擅雄聲.

校勘記

[一]今以臣之才　冊府三０五「才」上有「不」字, 似是.

[二]不在其例　通志一二七及冊府三三八「例」作「列」.

[三]戰于建陽門外　斠注：成帝紀云亮敗于宣陽門, 此「建」字為「宣」之訛.

[四]樊峻　成紀「峻」作「俊」.

[五]李閎　石季龍載記作「李宏」.

[六]據石城　原作「據石頭城」. 商榷：下文亮上疏言「臣宜移鎮襄陽之石城下」, 時亮欲北伐, 石城在襄陽, 故足為諸軍聲援. 按：王說是. 蔡謨傳、通鑑九六、建康實錄七並作「石城」, 今據刪「頭」字.

[七]表除重役六十餘事　宋本及通志一二七「重」作「眾」.

[八]贈侍中衛將軍　各本脫「中」字, 今據殿本補.

[九]吳國內史　局本、殿本等「吳國」作「吳興」, 今從宋本. 通志一二七、冊府三三０、三五０、通鑑九四並作「吳國」.

[一０]妄為尚書符　「尚書符」, 局本、殿本等作「中書符」, 今從宋本. 通鑑九七、通志一二七、冊府三二０亦均作「尚書符」.

[一一]太和中　周校：「太和中」當作「隆和初」.

[一二]都督征討軍事　通鑑九七、御覽七四四引「軍事」上有「諸」字.

[一三]義成太守　「義成」, 各本作「義城」, 今從殿本. 義成立郡見桓宣傳.

[一四]李桓　勞校：康紀作「李恒」.

[一五]部將于瓚　「干瓚」, 各本誤作「于瓚」, 今從宋本.

[一六]桀　「桀」, 各本誤作「傑」, 據漢書昭紀、上官皇后傳等改.

晉書卷七十四 列傳第四十四

桓彝  子雲　雲弟豁　豁子石虔　虔子振　虔弟石秀　石民　石生　石綏石康　豁弟祕　祕弟沖　沖子嗣　嗣子胤　嗣弟謙　謙弟脩　徐寧

桓彝字茂倫, 譙國龍亢人, 漢五更榮之九世孫也. 父顥, 官至郎中. 彝少孤貧, 雖簞瓢, 處之晏如. 性通朗, 早獲盛名. 有人倫識鑒, 拔才取士, 或出於無聞, 或得之孩抱, 時人方之許、郭. 少與庾亮深交, 雅為周顗所重. 顗嘗歎曰：「茂倫嶔崎歷落, 固可笑人也.」起家州主簿. 赴齊王冏義, 拜騎都尉. 元帝為安東將軍, 版行逡遒令. 尋辟丞相中兵屬, 累遷中書郎、尚書吏部郎, 名顯朝廷.

於時王敦擅權, 嫌忌士望, 彝以疾去職. 嘗過輿縣, 縣宰徐寧字安期, 通朗博涉, 彝遇之, 欣然停留累日, 結交而別. 先是, 庾亮每屬彝覓一佳吏部, 及至都, 謂亮曰：「為卿得一吏部矣.」亮問所在, 彝曰：「人所應有而不必有, 人所應無而不必無. 徐寧真海岱清士.」因為敘之. 即遷吏部郎, 竟歷顯職.

明帝將伐王敦, 拜彝散騎常侍, 引參密謀. 及敦平, 以功封萬寧縣男. 丹楊尹溫嶠上言：「宣城阻帶山川, 頻經變亂, 宜得望實居之, 竊謂桓彝可充其選.」帝手詔曰：「適得太真表如此. 今大事新定, 朝廷須才, 不有君子, 其能國乎！方今外務差輕, 欲停此事.」彝上疏深自撝挹, 內外之任並非所堪, 但以墳柏在此郡, 欲暫結名義, 遂補彝宣城內史. 在郡有惠政, 為百姓所懷.

蘇峻之亂也, 彝糾合義眾, 欲赴朝廷. 其長史裨惠以郡兵寡弱, 山人易擾, 可案甲以須後舉. 彝厲色曰：「夫見無禮於其君者, 若鷹鸇之逐鳥雀. 今社稷危逼, 義無晏安.」乃遣將軍朱綽討賊別帥於蕪湖, 破之. 彝尋出石硊. 會朝廷遣將軍司馬流先據慈湖, 為賊所破, 遂長驅逕進. 彝以郡無堅城, 遂退據廣德. 尋王師敗績, 彝聞而慷慨流涕, 進屯涇縣. 時州郡多遣使降峻, 裨惠又勸彝偽與通和, 以紓交至之禍. 彝曰：「吾受國厚恩, 義在致死, 焉能忍垢蒙辱與醜逆通問！如其不濟, 此則命也.」遣將軍俞縱守蘭石. 峻遣將韓晃攻之. 縱將敗, 左右勸縱退軍. 縱曰：「吾受桓侯厚恩, 本以死報. 吾之不可負桓侯, 猶桓侯之不負國也.」遂力戰而死. 晃因進軍攻彝. 彝固守經年, 勢孤力屈. 賊曰：「彝若降者, 當待以優禮.」將士多勸彝偽降, 更思後舉. 彝不從, 辭氣壯烈, 志節不撓. 城陷, 為晃所害, 年五十三. 時賊尚未平, 諸子並流迸, 宣城人紀世和率義故葬之. 賊平, 追贈廷尉, 諡曰簡. 咸安中, 改贈太常. 俞縱亦以死節, 追贈興古太守.

初, 彝與郭璞善, 嘗令璞筮. 卦成, 璞以手壞之. 彝問其故. 曰：「卦與吾同. 丈夫當此非命, 如何！」竟如其言. 有五子：溫、雲、豁、祕、沖. 溫別有傳.

雲字雲子. 初為驃騎何充參軍、尚書郎, 不拜. 襲爵萬寧男, 歷位建武將軍、義成太守. [一]遭母憂去職. 葬畢, 起為江州刺史, 稱疾, 廬於墓次. 詔書敦逼, 固辭不行, 服闋, 然後蒞職. 加都督司豫二州軍事、領鎮蠻護軍、西陽太守、假節. 雲招集眾力, 志在足兵, 多所枉濫, 眾皆嗟怨. 時溫執權, 有司不敢彈劾.

升平四年卒, 贈平南將軍, 諡曰貞. 子序嗣, 官至宣城內史.

豁字朗子. 初辟司徒府、祕書郎, 皆不就. 簡文帝召為撫軍從事中郎, 除吏部郎, 以疾辭. 遷黃門郎, 未拜. 時謝萬敗於梁濮, 許昌、潁川諸城相次陷沒, 西藩騷動. 溫命豁督沔中七郡軍事、建威將軍、新野義成二郡太守, 擊慕容屈塵, [二]破之, 進號右將軍. 溫既內鎮, 以豁監荊揚雍州軍事、領護南蠻校尉、荊州刺史、假節, 將軍如故. 時梁州刺史司馬勳以梁益叛, 豁使其參軍桓羆討之. 而南陽督護趙弘、趙憶等逐太守桓淡, [三]據宛城以叛, 豁與竟陵太守羅崇討破之. 又攻偽南中郎將趙盤於宛, 盤退走, 豁追至魯陽, 獲之, 送於京師, 置戍而旋. 又監寧益軍事. 溫薨, 遷征西將軍, 進督交廣并前五州軍事.

苻堅寇蜀, 豁遣江夏相竺瑤距之. [四]廣漢太守趙長等戰死, 瑤引軍退. 頃之, 堅又寇涼州, 弟沖遣輔國將軍朱序與豁子江州刺史石秀泝流就路, 稟節度. 豁遣督護桓羆與序等游軍沔漢, 為涼州聲援. 俄而張天錫陷沒, 詔遣中書郎王尋之詣豁, 諮謀邊事. 豁表以梁州刺史毛憲祖監沔北軍事, 兗州刺史朱序為南中郎將、監沔中軍事, 鎮襄陽, 以固北鄙.

太元初, 遷征西大將軍、開府. 豁上疏固讓曰：「臣聞三台麗天, 辰極以之增耀；論道作弼, 王猷以之時邕. 必將仰參神契, 對揚成務, 弘易簡以翼化, 暢玄風於宗極. 故宜明揚仄陋, 登庸賢雋, 使版築有沖天之舉, 渭濱無垂竿之逸. 用乃功濟蒼生, 道光千載. 是以德非時望, 成典所不虛授；功微賞厚, 賢達不以擬心. 臣實凡人, 量無遠致, 階藉門寵, 遂叨非據. 進不能闡揚皇風, 贊明其政道；退不能宣力所蒞, 混一華戎. 尸素積載, 庸績莫紀. 是以敢冒成命, 歸陳丹款. 伏願陛下迴神玄覽, 追收謬眷, 則具瞻革望, 臣知所免.」竟不許. 及苻堅陷仇池, 豁以新野太守吉挹行魏興太守、督護梁州五郡軍事, 戍梁州. 堅陷涪城, 梁州刺史楊亮、益州刺史周仲孫並委戍奔潰. 豁以威略不振, 所在覆敗, 又上疏陳謝, 固辭, 不拜開府. 尋卒, 時年五十八. 贈司空, 本官如故, 諡曰敬. 贈錢五十萬, 布五百匹, 使者持節監護喪事. 豁時譽雖不及沖, 而甚有器度. 但遇強寇, 故功業不建.

初, 豁聞苻堅國中有謠云：「誰謂爾堅石打碎.」有子二十人, 皆以「石」為名以應之. 唯石虔、石秀、石民、石生、石綏、石康知名.

石虔小字鎮惡. 有才幹, 趫捷絕倫. 從父在荊州, 於獵圍中見猛獸被數箭而伏, 諸督將素知其勇, 戲令拔箭. 石虔因急往, 拔得一箭, 猛獸跳, 石虔亦跳, 高於獸身, 猛獸伏, 復拔一箭以歸. 從溫入關. 沖為苻健所圍, 垂沒, 石虔躍馬赴之, 拔沖於數萬眾之中而還, 莫敢抗者. 三軍歎息, 威震敵人. 時有患瘧疾者, 謂曰「桓石虔來」以怖之, 病者多愈, 其見畏如此.

初, 袁真以壽陽叛, 石虔以寧遠將軍、南頓太守帥諸將攻之, 克其南城. 又擊苻堅將王鑒於石橋, 獲馬五百匹. 除竟陵太守, 以父憂去職. 尋而苻堅又寇淮南, 詔曰：「石虔文武器幹, 御戎有方. 古人絕哭, 金革弗避, 況在餘哀, 豈得辭事！可授奮威將軍、南平太守.」尋進冠軍將軍. 苻堅荊州刺史梁成、[五]襄陽太守閻震率眾入寇竟陵, [六]石虔與弟石民距之. 賊阻滶水, 屯管城. 石虔設計夜渡水, 既濟, 賊始覺, 力戰破之, 進克管城, 擒震, 斬首七千級, 俘獲萬人, 馬數百匹, 牛羊千頭, 具裝鎧三百領. 成以輕騎走保襄陽. 石虔復領河東太守, 進據樊城, 逐堅兗州刺史張崇, 納降二千家而還. 沖卒, 石虔以冠軍將軍監豫州揚州五郡軍事、豫州刺史. 尋以母憂去職. 服闋, 復本位. 久之, 命移鎮馬頭, 石虔求停歷陽, 許之.

太元十三年卒, 追贈右將軍. 追論平閻震功, 進爵作塘侯. [七]第五子誕嗣. 誕長兄洪, 襄城太守. 洪弟振.

振字道全. 少果銳, 而無行. 玄為荊州, 以振為揚武將軍、淮南太守. 轉江夏相, 以兇橫見黜.

及玄之敗也, 桓謙匿於沮中, 振逃於華容之涌中. 玄先令將軍王稚徽戍巴陵, 稚徽遣人報振云：「桓欽已克京邑, [八]馮稚等復平尋陽, 劉毅諸軍並敗於中路.」振大喜. 時安帝在江陵, 振乃聚黨數十人襲江陵. 比至城, 有眾二百. 謙亦聚眾而出, 遂陷江陵, 迎帝於行宮. 振聞桓昇死, 大怒, 將肆逆於帝, 謙苦禁之, 乃止. 遂命群臣, 辭以楚祚不終, 百姓之心復歸於晉, 更奉進璽綬, 以琅邪王領徐州刺史, 振為都督八州、鎮西將軍、荊州刺史. 帝侍御左右, 皆振之腹心. 既而歎曰：「公昔早不用我, 遂致此敗. 若使公在, 我為前鋒, 天下不足定. 今獨作此, 安歸乎！」遂肆意酒色, 暴虐無道, 多所殘害.

振營於江津. 南陽太守魯宗之自襄陽破振將溫楷於柞溪, 進屯紀南. 振聞楷敗, 留其將馮該守營, 自率眾與宗之大戰. 振勇冠三軍, 眾莫能禦, 宗之敗績. 振追奔, 遇宗之單騎於道, 弗之識也, 乃問宗之所在. 紿曰：「已前走矣.」宗之於是自後而退. [九]尋而劉毅等破馮該, 平江陵. 振聞該敗, 眾潰而走. 後與該子宏出自溳城, 軍劉懷肅率寧遠將軍索邈, 與振戰於沙橋. 振兵雖少, 左右皆力戰, 每軍劉懷肅率寧遠將軍索邈, 與振戰於沙橋. 振兵雖少, 左右皆力戰, 每一合, 振輒瞋目奮擊, 眾莫敢當. 振時醉, 且中流矢, 廣武將軍唐興臨陣斬之.

石秀, 幼有令名, 風韻秀徹, 博涉群書, 尤善老莊. 常獨處一室, 簡於應接, 時人方之庾純. 甚為簡文帝所重, 豁為荊州, 請為鷹揚將軍、竟陵太守, 非其好也. 尋代叔父沖為寧遠將軍、江州刺史、領鎮蠻護軍、西陽太守, 居尋陽. 性放曠, 常弋釣林澤, 不以榮爵嬰心. 善騎射, 發則命中. 嘗從沖獵, 登九井山, 徒旅甚盛, 觀者傾坐, 石秀未嘗屬目, 止嘯詠而已. 謝安嘗訪以世務, 默然不答, 安甚怪之. 他日, 安以語其從弟嗣, 嗣以問之, 石秀曰：「世事此公所諳, 吾又何言哉！」在州五年, 以疾去職. 年四十三卒於家, 朝野悼惜之. 追贈後將軍, 後改贈太常. 子稚玉嗣. 玄之篡也, 以石秀一門之令, 封稚玉為臨沅王.

石民, 弱冠知名, 衛將軍謝安引為參軍. 叔父沖上疏, 版督荊江豫三州之十郡軍事、振武將軍, 領襄城太守, 戍夏口, 與石虔攻苻堅荊州刺史梁成等於竟陵. 明年, 又與隨郡太守夏侯澄之破苻堅將慕容垂、姜成等於漳口. 復領譙國內史、梁郡太守. 沖薨, 詔以石民監荊州軍事、西中郎將、荊州刺史. 桓氏世蒞荊土, 石民兼以才望, 甚為人情所仰.

初, 沖遣竟陵太守趙統伐襄陽. 至是, 石民復遣兵助之. 尋而苻堅敗於淮肥, 石民遣南陽太守高茂衛山陵. 時堅雖破敗, 而慕容垂等復盛. 石民遣將軍晏謙伐弘農, 賊東中郎將慕容夔降之. 始置湖陝二戍. 獲關中擔幢伎, 以充太樂. 時苻堅子丕僭號於河北, 謀襲洛陽. 石民遣將軍馮該討之, 臨陣斬丕, 及其左僕射王孚、吏部尚書苟操等, 傳首京都. 而丁零翟遼復侵逼山陵, [一０]石民使河南太守馮遵討之. 時乞活黃淮自稱并州刺史, 與遼共攻長社, 眾數千人. 石民復遣南平太守郭銓、松滋太守王遐之擊淮, 斬之, 遼走河北. 以前後功, 進左將軍. 卒, 無子.

石生, 隆安中以司徒左長史遷侍中, 歷驃騎、太傅長史. 會稽世子元顯將伐桓玄, 石生馳書報玄, 玄甚德之. 及玄用事, 以為前將軍、江州刺史. 尋卒於官.

石綏, 元顯時為司徒左長史. 玄用事, 拜黃門郎、左衛將軍. 玄敗, 石綏走江西塗中, [一一]聚眾攻歷陽, 後為梁州刺史傅歆之所殺. [一二]

石康, 偏為玄所親愛, 玄為荊州, 以為振威將軍. 累遷荊州刺史. 討庾仄功, 討武陵王, 事具玄傳.

祕字穆子. 少有才氣, 不倫於俗. 初拜祕書郎, 兄溫抑而不用. 久之, 為輔國將軍、宣城內史. 時梁州刺史司馬勳叛入蜀, 祕以本官監梁益二州征討軍事、假節. 勳平, 還郡. 後為散騎常侍, 徙中領軍. 孝武帝初即位, 妖賊盧竦入宮, [一三]祕與左衛將軍殷康俱入擊之. 溫入朝, 窮考竦事, 收尚書陸始等, 罹罪者甚眾. 祕亦免官, 居于宛陵, 每憤憤有不平之色. 溫疾篤, 祕與溫子熙、濟等謀共廢沖. 沖密知之, 不敢入. 頃溫氣絕, 先遣力士拘錄熙、濟, 而後臨喪. 祕於是廢棄, 遂居於墓所, 放志田園, 好遊山水. 後起為散騎常侍, 凡三表自陳. 詔曰：「祕受遇先朝, 是以延之, 而頻有讓表, 以棲尚告誠, 兼有疾疢, 省用增歎. 可順其所執.」祕素輕沖, 沖時貴盛, 祕恥常侍位卑, 故不應朝命. 與謝安書及詩十首, 辭理可觀, 其文多引簡文帝之眄遇. 先沖卒. 長子蔚, 官至散騎常侍、游擊將軍. 玄篡, 以為醴陵王.

沖字幼子, 溫諸弟中最淹識, 有武幹, 溫甚器之. 弱冠, 太宰、武陵王晞辟, 不就. 除鷹揚將軍、鎮蠻護軍、西陽太守. 從溫征伐有功, 遷督荊州之南陽襄陽新野義陽順陽雍州之京兆揚州之義成七郡軍事、寧朔將軍、義成新野二郡太守, 鎮襄陽. 又從溫破姚襄. 及虜周成, 進號征虜將軍, 賜爵豐城公. 尋遷振威將軍、江州刺史、領鎮蠻護軍、西陽譙二郡太守. 溫之破姚襄也, 獲襄將張駿、楊凝等, 徙于尋陽. 沖在江陵, 未及之職, 而駿率其徒五百人殺江州督護趙毗, 掠武昌府庫, 將妻子北叛. 沖遣將討獲之, 遽還所鎮.

初, 彝亡後, 沖兄弟並少, 家貧, 母患, 須羊以解, 無由得之, 溫乃以沖為質. 羊主甚富, 言不欲為質, 幸為養買德郎. 買德郎, 沖小字也. 及沖為江州, 出射, 羊主於堂邊看, 沖識之, 謂曰：「我買德也.」遂厚報之. 頃之, 進監江荊豫三州之六郡軍事、南中郎將、假節, 州郡如故.

在江州凡十三年而溫薨. 孝武帝詔沖為中軍將軍、都督揚江豫三州軍事、揚豫二州刺史、假節. 時詔賻溫錢布漆蠟等物, 而不及大殮. 沖上疏陳溫素懷每存清儉, 且私物足舉凶事, 求還官庫. 詔不許, 沖猶固執不受. 初, 溫執權, 大辟之罪皆自己決. 沖既蒞事, 上疏以為生殺之重, 古今所慎, 凡諸死罪, 先上, 須報. 沖既代溫居任, 盡忠王室. 或勸沖誅除時望, 專執權衡, 沖不從.

謝安以時望輔政, 為群情所歸, 沖懼逼, 寧康三年, 乃解揚州, 自求外出. 桓氏黨與以為非計, 莫不扼腕苦諫, 郗超亦深止之. 沖皆不納, 處之澹然, 不以為恨, 忠言嘉謀, 每盡心力. 於是改授都督徐兗豫青揚五州之六郡軍事、車騎將軍、徐州刺史, 以北中郎府并中軍, 鎮京口, 假節. 又詔沖及謝安並加侍中, 以甲杖五十人入殿. 時丹楊尹王蘊以后父之重昵於安, 安意欲出蘊為方伯, 乃復解沖徐州, 直以車騎將軍都督豫江二州之六郡軍事, 自京口遷鎮姑熟.

既而苻堅寇涼州, 沖遣宣城內史朱序、豫州刺史桓伊率眾向壽陽, 淮南太守劉波汎舟淮泗, 乘虛致討, 以救涼州, 乃表曰：

氐賊自并東胡, 醜類實繁, 而蜀漢寡弱, 西涼無備, 斯誠暴與疾顛, 衹速其亡. 然而天未剿絕, 屢為國患. 臣聞勝於無形, 功立事表, 伐謀之道, 兵之上略. 況此賊陸梁, 終必越逸. 北狄陵縱, 常在秋冬. 今日月迅邁, 高風行起, 臣輒較量畿甸, 守衛重複, 又淮泗通流, 長江如海, 荊楚偏遠, 密邇寇讎, 方城、漢水無天險之實, 而過備之重勢在西門.

臣雖凡庸, 識乏武略, 然猥荷重任, 思在投袂. 請率所統, 徑進南郡, 與征西將軍臣豁參同謀猷. 賊若果驅犬羊, 送死沔漢, 庶仰憑正順, 因致人利, 一舉乘風, 掃清氛穢, 不復重勞王師, 有事三秦, 則先帝盛業永隆於聖世, 宣武遺志無恨於在昔. 如其懾憚皇威, 闚□計屈, 則觀兵伺釁, 更議進取, 振旅旋旆, 遲速唯宜. 伏願陛下覽臣所陳, 特垂聽許.

詔答曰：「醜類違天, 比年縱肆, 梁益不守, 河西傾喪. 每惟宇內未一, 憤歎盈懷. 將軍經略深長, 思算重復, 忠國之誠, 形於義旨. 覽省未周, 以感以慨. 寇雖乘間竊利, 而以無道臨之, 黷武窮兇, 虐用其眾, 滅亡之期, 勢何得久！然備豫不虞, 軍之善政. 輒詢于群后, 敬從高算. 想與征西協參令圖, 嘉謀遠猷, 動靜以聞.」會張天錫陷沒, 於是罷兵. 俄而豁卒, 遷都督江荊梁益寧交廣七州揚州之義成雍州之京兆司州之河東軍事、領護南蠻校尉、荊州刺史、持節, 將軍、侍中如故. 又以其子嗣為江州刺史. 沖將之鎮, 帝餞於西堂, 賜錢五十萬. 又以酒三百四十石、牛五十頭犒賜文武. 謝安送至溧洲.

沖既到江陵, 時苻堅強盛, 沖欲移阻江南, 乃上疏曰：「自中興以來, 荊州所鎮, 隨宜迴轉. 臣亡兄溫以石季龍死, 經略中原, 因江陵路便, 即而鎮之. 事與時遷, 勢無常定. 且兵者詭道, 示之以弱, 今宜全重江南, 輕戍江北. 南平孱陵縣界, 地名上明, 田土膏良, 可以資業軍人. 在吳時樂鄉城以上四十餘里, 北枕大江, 西接三峽. 若狂狡送死, 則舊郢以北堅壁不戰, 接會濟江, 路不云遠, 乘其疲墮, 撲翦為易. 臣司存閫外, 輒隨宜處分.」於是移鎮上明, 使冠軍將軍劉波守江陵, 諮議參軍楊亮守江夏. 詔以荊州水旱饑荒, 又沖新移草創, 歲運米三十萬斛以供軍資, 須年豐乃止.

堅遣其將苻融寇樊、鄧, 石越寇魯陽, 姚萇寇南鄉, 韋鍾寇魏興, 所在陷沒. 沖遣江夏相劉奭、南中郎將朱序擊之, 而奭畏懦不進, 序又為賊所擒. 沖深自咎責, 上疏送章節, 請解職, 不許. 遣左衛將軍張玄之詣沖諮謀軍事. 沖率前將軍劉波及兄子振威將軍石民、冠軍將軍石虔等伐苻堅, 拔堅筑陽. 攻武當, 走堅兗州刺史張崇. 堅遣慕容垂、毛當寇鄧城, 苻熙、石越寇新野. 沖既憚堅眾, 又以疾疫, 還鎮上明. 表以「夏口江沔衝要, 密邇強寇, 兄子石民堪居此任, 輒版督荊江十郡軍事、振武將軍、襄城太守. 尋陽北接強蠻, 西連荊郢, 亦一任之要. 今府州既分, 請以王薈補江州刺史.」詔從之. 時薈始遭兄劭喪, [一四]將葬, 辭不欲出. 於是衛將軍謝安更以中領軍謝輶代之. 沖聞之而怒, 上疏以為輶文武無堪, 求自領江州, 帝許之. 沖使石虔伐堅襄陽太守閻震, 擒之, 及大小帥二十九人, 送於京都, 詔歸沖府. 以平震功, 封次子謙宜陽侯. 堅使其將郝貴守襄陽, [一五]沖使揚威將軍朱綽討之, 遂焚燒沔北田稻, 拔六百餘戶而還. 又遣上庸太守郭寶伐堅魏興太守褚垣、上庸太守段方, 並降之. 新城太守麴常遁走, 三郡皆平. 詔賜錢百萬, 袍表千端.

初, 沖之西鎮, 以賊寇方強, 故移鎮上明, 謂江東力弱, 正可保固封疆, 自守而已. 又以將相異宜, 自以德望不逮謝安, 故委之內相, 而四方鎮扞, 以為己任. 又與朱序款密. 俄而序沒於賊, 沖深用愧惋. 既而苻堅盡國內侵, 沖深以根本為慮, 乃遣精銳三千來赴京都. 謝安謂三千人不足以為損益, 而欲外示閑暇, 聞軍在近, 固不聽. 報云：「朝廷處分已定, 兵革無闕, 西藩宜以為防.」時安已遣兄子玄及桓伊等諸軍, 沖謂不足以為廢興, 召佐吏, 對之歎曰：「謝安乃有廟堂之量, 不閑將略. 今大敵垂至, 方遊談不暇, 雖遣諸不經事少年, 眾又寡弱, 天下事可知, 吾其左衽矣！」俄而聞堅破, 大勳克舉, 又知朱序因以得還, 沖本疾病, 加以慚恥, 發病而卒, 時年五十七. 贈太尉, 本官如故, 諡曰宣穆. 賻錢五十萬, 布五百匹.

沖性儉素, 而謙虛愛士. 嘗浴後, 其妻送以新衣, 沖大怒, 促令持去. 其妻復送之, 而謂曰：「衣不經新, 何緣得故！」沖笑而服之. 命處士南陽劉驎之為長史, 驎之不屈, 親往迎之, 禮之甚厚. 又辟處士長沙鄧粲為別駕, 備禮盡恭. 粲感其好賢, 乃起應命. 初, 郗鑒、庾亮、庾翼臨終皆有表, 樹置親戚, 唯沖獨與謝安書云：「妙靈、靈寶尚小, 亡兄寄託不終, 以此為恨！」言不及私, 論者益嘉之. 及喪下江陵, 士女老幼皆臨江瞻送, 號哭盡哀. 後玄篡位, 追贈太傅、宣城王. 有七子：嗣、謙、脩、崇、弘、羨、怡.

嗣字恭祖. 少有清譽, 與豁子石秀並為桓氏子姪之冠. 沖既代豁西鎮, 詔以嗣督荊州之三郡豫州之四郡軍事、建威將軍、江州刺史. 蒞事簡約, 修所住齋, 應作版檐, 嗣命以茅代之, 版付船官. 轉西陽、襄城二郡太守, 鎮夏口. 後領江夏相, 卒官. 追贈南中郎將, 諡曰靖. 子胤嗣.

胤字茂遠. 少有清操, 雖奕世華貴, 甚以恬退見稱. 初拜祕書丞, 累遷中書郎、祕書監. 玄甚欽愛之, 遷中書令. 玄篡位, 為吏部尚書, 隨玄西奔. 玄死, 歸降. 詔曰：「夫善著則祚遠, 勳彰故事殊. 以宣孟之忠, 蒙後晉國；子文之德, 世嗣獲存. 故太尉沖, 昔藩陝西, 忠誠王室. 諸子染凶, 自貽罪戮. 念沖遺勤, 用悽於懷. 其孫胤宜見矜宥, 以獎為善. 可特全生命, 徙于新安.」及東陽太守殷仲文、永嘉太守駱球等謀反, [一六]陰欲立胤為玄嗣, 事覺, 伏誅.

謙字敬祖, 詳正有器望. 初以父功封宜陽縣開國侯, 累遷輔國將軍、吳國內史. 孫恩之亂, 謙出奔無錫. 徵拜尚書, 驃騎大將軍元顯引為諮議參軍, 轉司馬. 元興初, 朝廷將伐玄, 以桓氏世在陝西, 謙父沖有遺惠於荊楚, 懼人情向背, 乃用謙為持節、都督荊益寧梁四州諸軍事、西中郎將、荊州刺史、假節, 以安荊楚.

玄既用事, 以謙為尚書左僕射, 領吏部, 加中軍將軍. 謙兄弟顯列, 玄甚倚杖之, 而內不能善也. 改封謙為寧都侯, 拜尚書令, 加散騎常侍. 遷侍中、衛將軍、開府、錄尚書事. 玄篡位, 復領揚州刺史, 本官如故, 封新安王.

及桓振作亂, 謙保護乘輿, 頗有功焉. 然而暗懦, 尤不可以造事. 初, 勸振率軍下戰, 己守江陵. 振既輕謙用事, 故不從. 及振敗, 謙奔於姚興. 先是, 譙縱稱藩於姚興, 縱與盧循通使, 潛相影響, 乃表興請謙共順流東下. 興問謙, 謙曰：「臣門著恩荊楚, 從弟玄末雖篡位, 皆是逼迫, 人神所明. 今臣與縱東下, 百姓自應駭動.」興曰：「小水不容大舟, 若縱才力足以濟事, 亦不假君為鱗翼. 宜自求多福.」遂遣之. 謙至蜀, 欲虛懷引士, 縱疑之, 乃置謙於龍格, 使人守之. 謙向諸弟泣曰：「姚主言神矣！」後與縱引譙道福俱下, 謙於道占募, 百姓感沖遺惠, 投者二萬人. 劉道規破謙, 斬之.

脩字承祖. 尚簡文帝女武昌公主, 歷吏部郎, 稍遷左衛將軍. 王恭將伐譙王尚之, 先遣何澹之、孫無終向句容. 脩以左衛領振武將軍, 與輔國將軍陶無忌距之. 脩次句容. 俄而恭敗, 無終遣書求降. 脩既旋軍, 而楊佺期已至石頭, 時朝廷無備, 內外崩駭. 脩進說曰：「殷、桓之下, 專恃王恭, 恭既破滅, 莫不失色. 今若優詔用玄, 玄必內喜, 則能制仲堪、佺期, 使並順命.」朝廷納之. 以脩為龍驤將軍、荊州刺史、假節, 權領左衛文武之鎮. 又令劉牢之以千人送之. 轉仲堪為廣州. 脩未及發, 而玄等盟於尋陽, 求誅牢之. 尚之并訴仲堪無罪, 獨被降黜. 於是詔復仲堪荊州. 御史中丞江績奏脩承受楊佺期之言, 交通信命, 宣傳不盡, 以為身計, 疑誤朝算, 請收付廷尉. 特詔免官. 尋代王凝之為中護軍. 頃之, 玄破仲堪、佺期, 詔以脩為征虜將軍、江州刺史. 尋復為中護軍.

玄執政, 以脩都督六州、右將軍、徐兗二州刺史、假節. 尋進撫軍將軍, 加散騎常侍. 玄篡, 以為撫軍大將軍, 封安成王. 劉裕義旗起, 斬之.

徐寧者, 東海郯人也. 少知名, 為輿縣令. 時廷尉桓彝稱有人倫鑒識, 彝嘗去職, 至廣陵尋親舊, 還遇風, 停浦中, 累日憂悒, 因上岸, 見一室宇, 有似廨署, 訪之, 云是輿縣. 彝乃造之. 寧清惠博涉, 相遇欣然, 因留數夕. 彝大賞之, 結交而別. 至都, 謂庾亮曰：「吾為卿得一佳吏部郎.」語在彝傳. 即遷吏部郎、左將軍、江州刺史, 卒官.

史臣曰：醨風潛煽, 醇源浸竭, 遺道德於情性, 顯忠信於名教. 首陽高節, 求仁而得仁；泗上微言, 朝聞而夕死. 原軫免冑, 懍然於往策；季路絕纓, 邈矣於前志. 況交霜雪於杪歲, 晦風雨於將晨, 喈響或以變其音, 貞柯罕能全其性. 桓茂倫抱中和之氣, 懷不撓之節, 邁周庾之清塵, 遵許郭之遐軌. 懼臨危於取免, 知處死之為易, 揚芬千載之上, 淪骨九泉之下. 仁者之勇, 不其然乎！至夫基構迭汙隆, 龍蛇俱山澤, 沖逡巡於內輔, 豁陵厲於上游, 虔振北門之威, 秀坦西陽之務, 外有扞城之用, 裏無末大之嫌, 求之名臣, 抑亦可算. 而溫為亢極之資, 玄遂履霜之業, 是知敬仲之美不息檀臺之亂, 寧俞之忠無救弈棋之禍. 子文之不血食, 悲夫！

贊曰：矯矯宣城, 貞心莫陵. 身隨露夭, 名與雲興. 虔豁重世, 沖秀雙美. 國賴忠臣, 家推才子. 振武謙文, 尋邑為群. 歸之篡亂, 曷足之云.

校勘記

[一]義成太守　「義成」原作「義城」. 地理志無義成郡. 前後文均作「義成」, 今據改. 參卷七三校記.

[二]慕容屈塵　哀紀、通鑑一０一並作「慕容塵」.

[三]桓淡　海西公紀、通鑑一０一作「桓澹」.

[四]竺瑤　「瑤」, 各本均作「瑗」, 今據海西公紀、苻堅載記上、桓溫傳及通鑑一０二、一０三改. 下同.

[五]荊州刺史梁成　舉正：「梁成」, 堅載記作「都貴」. 按：孝武紀、通鑑一０四並作「都貴」. 貴以秦建元十六年十二月為荊州刺史.

[六]閻震　苻堅載記上作「閻振」.

[七]作塘侯　斠注：「塘」當從地理志為「唐」.

[八]桓欽　通鑑一一三作「桓歆」. 歆, 溫子, 又見桓玄傳. 疑「欽」為誤字.

[九]宗之於是自後而退　局本、殿本等無「宗之」二字, 今從宋本. 通志一二七句首亦有「宗之」二字.

[一０]翟遼　見卷九校記.

[一一]塗中　商榷：「塗」當作「涂」. 涂中即今滁縣.

[一二]傅歆之　通鑑一一五作「傅韶」. 勞校：宋書傅弘之傳作「傅韶」.

[一三]盧竦　孝武紀、毛安之傳及通鑑一０三「竦」並作「悚」.

[一四]始遭兄劭喪　「劭」, 各本作「邵」, 今從宋本及王劭傳.

[一五]郝貴　勞校：孝武紀作「都貴」. 按：通鑑一０四亦作「都貴」. 疑「郝」「都」形近誤.

[一六]駱球　「球」, 各本作「□」, 今從南監本. 安紀、殷仲文傳、通志一二七、宋書武帝紀上亦均作「球」.

晉書卷七十五 列傳第四十五

王湛  子承　承子述　述子坦之　禕之　坦之子愷　愉　國寶　忱　愉子綏承族子嶠　袁悅之　祖台之

王湛字處沖, 司徒渾之弟也. 少有識度. 身長七尺八寸, 龍顙大鼻, 少言語. 初有隱德, 人莫能知, 兄弟宗族皆以為癡, 其父昶獨異焉. 遭父喪, 居於墓次. 服闋, 闔門守靜, 不交當世, 沖素簡淡, 器量隤然, 有公輔之望.

兄子濟輕之, 所食方丈盈前, 不以及湛. 湛命取菜蔬, 對而食之. 濟嘗詣湛, 見床頭有周易, 問曰：「叔父何用此為？」湛曰：「體中不佳時, 脫復看耳.」濟請言之. 湛因剖析玄理, 微妙有奇趣, 皆濟所未聞也. 濟才氣抗邁, 於湛略無子姪之敬. 既聞其言, 不覺慄然, 心形俱肅. 遂留連彌日累夜, 自視缺然, 乃歎曰：「家有名士, 三十年而不知, 濟之罪也.」既而辭去, 湛送至門. 濟有從馬絕難乘, 濟問湛曰：「叔頗好騎不？」湛曰：「亦好之.」因騎此馬, 姿容既妙, 迴策如縈, 善騎者無以過之. 又濟所乘馬, 甚愛之, 湛曰：「此馬雖快, 然力薄不堪苦行. 近見督郵馬當勝, 但芻秣不至耳.」濟試養之, 而與己馬等. 湛又曰：「此馬任重方知之, 平路無以別也.」於是當蟻封內試之, 濟馬果躓, 而督郵馬如常. 濟益歎異, 還白其父, 曰：「濟始得一叔, 乃濟以上人也.」武帝亦以湛為癡, 每見濟, 輒調之曰：「卿家癡叔死未？」濟常無以答. 及是, 帝又問如初, 濟曰：「臣叔殊不癡.」因稱其美. 帝曰：「誰比？」濟曰：「山濤以下, 魏舒以上.」時人謂湛上方山濤不足, 下比魏舒有餘. 湛聞曰：「欲處我於季孟之間乎？」

湛少仕歷秦王文學、太子洗馬、尚書郎、太子中庶子, 出為汝南內史. 元康五年卒, 年四十七. 子承嗣.

承字安期. 清虛寡欲, 無所修尚. 言理辯物, 但明其指要而不飾文辭, 有識者服其約而能通. 弱冠知名. 太尉王衍雅貴異之, 比南陽樂廣焉.

永寧初, 為驃騎參軍. 值天下將亂, 乃避難南下. 遷司空從事中郎. 豫迎大駕, 賜爵藍田縣侯. 遷尚書郎, 不就. 東海王越鎮許, 以為記室參軍, 雅相知重, 敕其子毗曰：「夫學之所益者淺, 體之所安者深. 閑習禮度, 不如式瞻儀形；諷味遺言, 不若親承音旨. 王參軍人倫之表, 汝其師之.」在府數年, 見朝政漸替, 辭以母老, 求出. 越不許. 久之, 遷東海太守, 政尚清淨, 不為細察. 小吏有盜池中魚者, 綱紀推之, 承曰：「文王之囿與眾共之, 池魚復何足惜耶！」有犯夜者, 為吏所拘, 承問其故, 答曰：「從師受書, 不覺日暮.」承曰：「鞭撻甯越以立威名, 非政化之本.」使吏送令歸家. 其從容寬恕若此.

尋去官, 東渡江. 是時道路梗澀, 人懷危懼, 承每遇艱險, 處之夷然, 雖家人近習, 不見其憂喜之色. 既至下邳, 登山北望, 歎曰：「人言愁, 我始欲愁矣.」及至建鄴, 為元帝鎮東府從事中郎, 甚見優禮. 承少有重譽, 而推誠接物, 盡弘恕之理, 故眾咸親愛焉. 渡江名臣王導、衛玠、周顗、庾亮之徒皆出其下, 為中興第一. 年四十六卒, 朝野痛惜之. 自昶至承, 世有高名, 論者以為祖不及孫, 孫不及父. 子述嗣.

述字懷祖. 少孤, 事母以孝聞. 安貧守約, 不求聞達. 性沈靜, 每坐客馳辨, 異端競起, 而述處之恬如也. 少襲父爵. 年三十, 尚未知名, 人或謂之癡. 司徒王導以門地辟為中兵屬. 既見, 無他言, 惟問以江東米價. 述但張目不答. 導曰：「王掾不癡, 人何言癡也？」嘗見導每發言, 一坐莫不贊美, 述正色曰：「人非堯舜, 何得每事盡善！」導改容謝之. 謂庾亮曰：「懷祖清貞簡貴, 不減祖父, 但曠淡微不及耳.」

康帝為驃騎將軍, 召補功曹, 出為宛陵令. 太尉、司空頻辟, 又除尚書吏部郎, 並不行. 歷庾冰征虜長史. 時庾翼鎮武昌, 以累有妖怪, 又猛獸入府, 欲移鎮避之. 述與冰牋曰：

竊聞安西欲移鎮樂鄉, 不審此為算邪, 將為情邪？若謂為算, 則彼去武昌千有餘里, 數萬之眾造創移徙, 方當興立城壁, 公私勞擾. 若信要害之地, 所宜進據, 猶當計移徙之煩, 權二者輕重, 況此非今日之要邪！方今強胡陸梁, 當蓄力養銳, 而無故遷動, 自取非算. 又江州當泝流數千, 供繼軍府, 力役增倍, 疲曳道路. 且武昌實是江東鎮戍之中, 非但扞禦上流而已. 急緩赴告, 駿奔不難. 若移樂鄉, 遠在西陲, 一朝江渚有虞, 不相接救. 方嶽取重將, 故當居要害之地, 為內外形勢, 使闚□之心不知所向. 若是情邪, 則天道玄遠, 鬼神難言, 妖祥吉凶, 誰知其故！是以達人君子直道而行, 不以情失. 昔秦忌「亡胡」之讖, 卒為劉項之資；周惡□弧之謠, 而成褒姒之亂. 此既然矣. 歷觀古今, 鑒其遺事, 妖異速禍敗者, 蓋不少矣. 禳避之道, 苟非所審, 且當擇人事之勝理, 思社稷之長計, 斯則天下幸甚, 令名可保矣.

若安西盛意已耳, 不能安於武昌, 但得近移夏口, 則其次也. 樂鄉之舉, 咸謂不可. 願將軍體國為家, 固審此舉.

時朝議亦不允, 翼遂不移鎮.

述出補臨海太守, 遷建威將軍、會稽內史. 蒞政清肅, 終日無事. 母憂去職. 服闋, 代殷浩為揚州刺史, 加征虜將軍. 初至, 主簿請諱. 報曰：「亡祖先君, 名播海內, 遠近所知；內諱不出門；餘無所諱.」尋加中書監, 固讓, 經年不拜. 復加征虜將軍, 進都督揚州徐州之琅邪諸軍事、衛將軍、并冀幽平四州大中正, 刺史如故. 尋遷散騎常侍、尚書令, 將軍如故.

述每受職, 不為虛讓, 其有所辭, 必於不受. 至是, 子坦之諫, 以為故事應讓. 述曰：「汝謂我不堪邪？」坦之曰：「非也. 但克讓自美事耳.」述曰：「既云堪, 何為復讓！人言汝勝我, 定不及也.」坦之為桓溫長史. 溫欲為子求婚於坦之. 及還家省父, 而述愛坦之, 雖長大, 猶抱置膝上. 坦之因言溫意. 述大怒, 遽排下, 曰：「汝竟癡邪！詎可畏溫面而以女妻兵也.」坦之乃辭以他故. 溫曰：「此尊君不肯耳.」遂止. 簡文帝每言述才既不長, 直以真率便敵人耳. 謝安亦歎美之.

初, 述家貧, 求試宛陵令, 頗受贈遺, 而修家具, 為州司所檢, 有一千三百條. 王導使謂之曰：「名父之子不患無祿, 屈臨小縣, 甚不宜耳.」述答曰：「足自當止, 時人未之達也.」比後屢居州郡, 清潔絕倫, 祿賜皆散之親故, 宅宇舊物不革於昔, 始為當時所歎. 但性急為累. 嘗食雞子, 以箸刺之, 不得, 便大怒擲地. 雞子圓轉不止, 便下床以屐齒踏之, 又不得. 瞋甚, 掇內口中, 齧破而吐之. 既躋重位, 每以柔克為用. 謝奕性粗, 嘗忿述, 極言罵之. 述無所應, 面壁而已. 居半日, 奕去, 始復坐. 人以此稱之.

太和二年, 以年迫懸車, 上疏乞骸骨, 曰：「臣曾祖父魏司空昶白牋於文皇帝曰：『昔與南陽宗世林共為東宮官屬. 世林少得好名, 州里瞻敬. 及其年老, 汲汲自勵, 恐見廢棄, 時人咸共笑之. 若天假其壽, 致仕之年, 不為此公婆娑之事. 』情旨慷慨, 深所鄙薄. 雖是牋書, 乃實訓誡. 臣忝端右, 而以疾患禮敬廢替, 猶謂可有差理. 日復一日, 而年衰疾痼, 永無復瞻華幄之期. 乞奉先誡, 歸老丘園.」不許. 述竟不起. 三年卒, 時年六十六.

初, 桓溫平洛陽, 議欲遷都, 朝廷憂懼, 將遣侍中止之. 述曰：「溫欲以虛聲威朝廷, 非事實也. 但從之, 自無所至.」事果不行. 又議欲移洛陽鍾虡, 述曰：「永嘉不競, 暫都江左. 方當蕩平區宇, 旋軫舊京. 若其不耳, 宜改遷園陵, 不應先事鍾虡.」溫竟無以奪之. 追贈侍中、驃騎將軍、開府, 諡曰穆, 以避穆帝, 改曰簡. 子坦之嗣.

坦之字文度. 弱冠與郗超俱有重名, 時人為之語曰：「盛德絕倫郗嘉賓, 江東獨步王文度.」嘉賓, 超小字也. 僕射江虨領選, 將擬為尚書郎. 坦之聞曰：「自過江來, 尚書郎正用第二人, 何得以此見擬！」虨遂止. 簡文帝為撫軍將軍, 辟為掾. 累遷參軍、從事中郎, 仍為司馬, 加散騎常侍. 出為大司馬桓溫長史. 尋以父憂去職. 服闋, 徵拜侍中, 襲父爵. 時卒士韓悵逃亡歸首, 云「失牛故叛」. 有司劾悵偷牛, 考掠服罪. 坦之以為悵束身自歸, 而法外加罪, 懈怠失牛, 事或可恕, 加之木石, 理有自誣, 宜附罪疑從輕之例, 遂以見原. 海西公廢, 領左衛將軍.

坦之有風格, 尤非時俗放蕩, 不敦儒教, 頗尚刑名學, 著廢莊論曰：

荀卿稱莊子「蔽於天而不知人」, 楊雄亦曰「莊周放蕩而不法」, 何晏云「鬻莊軀, 放玄虛, 而不周乎時變」. 三賢之言, 遠有當乎！夫獨構之唱, 唱虛而莫和；無感之作, 義偏而用寡. 動人由於兼忘, 應物在乎無心. 孔父非不體遠, 以體遠故用近；顏子豈不具德, 以德備故膺教. 胡為其然哉？不獲已而然也.

夫自足者寡, 故理懸於羲農；徇教者眾, 故義申於三代. 道心惟微, 人心惟危, 吹萬不同, 孰知正是！雖首陽之情, 三黜之智, 摩頂之甘, 落毛之愛, 枯槁之生, 負石之死, 格諸中庸, 未入乎道, 而況下斯者乎！先王知人情之難肆, 懼違行以致訟, 悼司徹之貽悔, 審褫帶之所緣, 故陶鑄群生, 謀之未兆, 每攝其契, 而為節焉. 使夫敦禮以崇化, 日用以成俗, 誠存而邪忘, 利損而競息, 成功遂事, 百姓皆曰我自然. 蓋善闇者無怪, 故所遇而無滯, 執道以離俗, 孰踰於不達！語道而失其為者, 非其道也；辯德而有其位者, 非其德也. 言默所未究, 況揚之以為風乎！且即濠以尋魚, 想彼之我同；推顯以求隱, 理得而情昧. 若夫莊生者, 望大庭而撫契, 仰彌高於不足, 寄積想於三篇, 恨我懷之未盡, 其言詭譎, 其義恢誕. 君子內應, 從我游方之外, 眾人因藉之, 以為弊薄之資. 然則天下之善人少, 不善人多, 莊子之利天下也少, 害天下也多. 故曰魯酒薄而邯鄲圍, 莊生作而風俗穨. 禮與浮雲俱征, 偽與利蕩並肆, 人以克己為恥, 士以無措為通, 時無履德之譽, 俗有蹈義之愆. 驟語賞罰不可以造次, 屢稱無為不可與適變. 雖可用於天下, 不足以用天下人.

昔漢陰丈人修渾沌之術, 孔子以為識其一不識其二, 莊生之道, 無乃類乎！與夫如愚之契, 何殊間哉！若夫利而不害, 天之道也；為而不爭, 聖之德也. 群方所資而莫知誰氏, 在儒而非儒, 非道而有道, 彌貫九流, 玄同彼我, 萬物用之而不既, 亹亹日新而不朽, 昔吾孔老固已言之矣.

又領本州大中正. 簡文帝臨崩, 詔大司馬溫依周公居攝故事. 坦之自持詔入, 於帝前毀之. 帝曰：「天下, 儻來之運, 卿何所嫌！」坦之曰：「天下, 宣元之天下, 陛下何得專之！」帝乃使坦之改詔焉.

溫薨, 坦之與謝安共輔幼主, 遷中書令, 領丹楊尹. 俄授都督徐兗青三州諸軍事、北中郎將、徐兗二州刺史, 鎮廣陵. 將之鎮, 上表曰：

臣聞人君之道以孝敬為本, 臨御四海以委任為貴. 恭順無為, 則盛德日新；親杖賢能, 則政道邕睦. 昔周成、漢昭, 並以幼年纂承大統. 當時天下未為無難, 終能顯揚祖考, 保安社稷, 蓋尊尊親親, 信納大臣之所致也.

伏維陛下誕奇秀之姿, 稟生知之量, 春秋尚富, 涉道未廣, 方須訓導以成天德. 皇太后仁淑之體, 過於三母, 先帝奉事積年, 每稱聖明. 臣願奉事之心, 便當自同孝宗；太后慈愛之隆, 亦不必異所生. [一]琅邪王、餘姚主及諸皇女, 宜朝夕定省, 承受教誨, 導習儀刑, 以成景仰恭敬之美, 不可以屬非至親, 自為疏疑. 昔肅祖崩殂, 成康幼沖, 事無大小, 必諮丞相導, 所以克就聖德, 實此之由. 今僕射臣安、中軍臣沖, 人望具瞻, 社稷之臣. 且受遇先帝, 綢繆繾綣, 並志竭忠貞, 盡心盡力, 歸誠陛下, 以報先帝. 愚謂周旋舉動, 皆應諮此二臣. 二臣之於陛下, 則周之旦奭, 漢之霍光, 顯宗之於王導. 沖雖在外, 路不云遠, 事容信宿, 必宜參詳, 然後情聽獲盡, 庶事可畢.

又天聽雖聰, 不啟不廣；群情雖忠, 不引不盡. 宜數引侍臣, 詢求讜言. 平易之世, 有道之主猶尚誡懼, 日昃不倦；況今艱難理盡, 慮經安危, 祖宗之基繫之陛下, 不可不精心務道, 以申先帝堯舜之風. 可不敬修至德, 以保宣元天地之祚？

表奏, 帝納之.

初, 謝安愛好聲律, 期功之慘, 不廢妓樂, 頗以成俗. 坦之非而苦諫之. 安遺坦之書曰：「知君思相愛惜之至. 僕所求者聲, 謂稱情義, 無所不可為, 聊復以自娛耳. 若絜軌跡, 崇世教, 非所擬議, 亦非所屑. 常謂君粗得鄙趣者, 猶未悟之濠上邪！故知莫逆, 未易為人.」坦之答曰：「具君雅旨, 此是誠心而行, 獨往之美, 然恐非大雅中庸之謂. 意者以為人之體韻猶器之方圓, 方圓不可錯用, 體韻豈可易處！各順其方, 以弘其業, 則歲寒之功必有成矣. 吾子少立德行, 體議淹允, 加以令地, 優游自居, 僉曰之談, 咸以清遠相許. 至於此事, 實有疑焉. 公私二三, 莫見其可. 以此為濠上, 悟之者得無鮮乎！且天下之寶, 故為天下所惜, 天下之所非, 何為不可以天下為心乎？想君幸復三思.」書往反數四, 安竟不從.

坦之又嘗與殷康子書論公謙之義曰：

夫天道以無私成名, 二儀以至公立德. 立德存乎至公, 故無親而非理；成名在乎無私, 故在當而忘我. 此天地所以成功, 聖人所以濟化. 由斯論之, 公道體於自然, 故理泰而愈降；謙義生於不足, 故時弊而義著. 故大禹、咎繇稱功言惠而成名於彼, 孟反、范燮殿軍後入而全身於此. 從此觀之, 則謙公之義固以殊矣.

夫物之所美, 己不可收；人之所貴, 我不可取. 誠患人惡其上, 眾不可蓋, 故君子居之, 而每加損焉. 隆名在於矯伐, 而不在於期當；匿跡在於違顯, 而不在於求是. 於是謙光之義與矜競而俱生, 卑挹之義與夸伐而並進. 由親譽生於不足, 未若不知之有餘；良藥效於瘳疾, 未若無病之為貴也.

夫乾道確然, 示人易矣；坤道隤然, 示人簡矣. 二象顯於萬物, 兩德彰於群生, 豈矯枉過直而失其所哉！由此觀之, 則大通之道公坦於天地, 謙伐之義險巇於人事. 今存公而廢謙, 則自伐者託至公以生嫌, 自美者因存黨以致惑. 此王生所謂同貌而實異, 不可不察者也. 然理必有源, 教亦有主. 苟探其根, 則玄指自顯；若尋其末, 弊無不至. 豈可以嫌似而疑至公, 弊貪而忘於諒哉！

康子及袁宏並有疑難, 坦之標章擿句, 一一申而釋之, 莫不厭服. 又孔嚴著通葛論, 坦之與書贊美之. 其忠公慷慨, 標明賢勝, 皆此類也.

初, 坦之與沙門竺法師甚厚, 每共論幽明報應, 便要先死者當報其事. 後經年, 師忽來云：「貧道已死, 罪福皆不虛. 惟當勤修道德, 以升濟神明耳.」言訖不見. 坦之尋亦卒, 時年四十六. 臨終, 與謝安、桓沖書, 言不及私, 惟憂國家之事, 朝野甚痛惜之. 追贈安北將軍, 諡曰獻.

禕之字文邵. 少知名, 尚尋陽公主, 歷中書侍郎. 年未三十而卒, 贈散騎常侍.

坦之四子：愷、愉、國寶、忱.

愷字茂仁, 愉字茂和, 並少踐清階. 愷襲父爵, 愉稍遷驃騎司馬, 加輔國將軍. 愷太元末為侍中, 領右衛將軍, 多所獻替. 兄弟貴盛, 當時莫比.

及王恭等討國寶, 愷、愉並請解職. 以與國寶異生, 又素不協, 故得免禍. 國寶既死, 出愷為吳郡內史, 愉為江州刺史、都督豫州四郡、輔國將軍、假節. 未幾, 徵愷為丹楊尹. 及桓玄等至江寧, 愷領兵守石頭. [二]俄而玄等走, 復為吳郡. 病卒, 追贈太常.

愉至鎮, 未幾, 殷仲堪、桓玄、楊佺期舉兵應王恭, 乘流奄至. 愉既無備, 惶遽奔臨川, 為玄所得. 玄盟于尋陽, 以愉置壇所, 愉甚恥之. 及事解, 除會稽內史. 玄篡位, 以為尚書僕射. 劉裕義旗建, 加前將軍. 愉既桓氏婿, 父子寵貴, 又嘗輕侮劉裕, 心不自安, 潛結司州刺史溫詳, 謀作亂, 事泄, 被誅, 子孫十餘人皆伏法.

國寶少無士操, 不修廉隅. 婦父謝安惡其傾側, 每抑而不用. 除尚書郎. 國寶以中興膏腴之族, 惟作吏部, 不為餘曹郎, 甚怨望, 固辭不拜. 從妹為會稽王道子妃, 由是與道子游處, 遂間毀安焉.

及道子輔政, 以為祕書丞. 俄遷琅邪內史, 領堂邑太守, 加輔國將軍. 入補侍中, 遷中書令、中領軍, 與道子持威權, 扇動內外. 中書郎范甯, 國寶舅也, 儒雅方直, 疾其阿諛, 勸孝武帝黜之. 國寶乃使陳郡袁悅之因尼支妙音致書與太子母陳淑媛, 說國寶忠謹, 宜見親信. 帝知之, 託以他罪殺悅之. 國寶大懼, 遂因道子譖毀甯, 甯由是出為豫章太守. 及弟忱卒, 國寶自表求解職迎母, 并奔忱喪. 詔特賜假, 而盤桓不時進發, 為御史中丞褚粲所奏. 國寶懼罪, 衣女子衣, 託為王家婢, 詣道子告其事. 道子言之於帝, 故得原. 後驃騎參軍王徽請國寶同讌, 國寶素驕貴使酒, 怒尚書左丞祖台之, 攘袂大呼, 以盤醆樂器擲台之, 台之不敢言, 復為粲所彈. 詔以國寶縱肆情性, 甚不可長, 台之懦弱, 非監司體, 並坐免官. 頃之, 復職, 愈驕蹇不遵法度. 起齋侔清暑殿, 帝惡其僭侈. 國寶懼, 遂諂媚於帝, 而頗疏道子. 道子大怒, 嘗於內省面責國寶, 以劍擲之, 舊好盡矣.

是時王雅亦有寵, 薦王珣於帝. 帝夜與國寶及雅宴, 帝微有酒, 令召珣, 將至, 國寶自知才出珣下, 恐至, 傾其寵, 因曰：「王珣當今名流, 不可以酒色見.」帝遂止, 而以國寶為忠. 將納國寶女為琅邪王妃, 未婚, 而帝崩.

安帝即位, 國寶復事道子, 進從祖弟緒為琅邪內史, 亦以佞邪見知. 道子復惑之, 倚為心腹, 並為時之所疾. 國寶遂參管朝權, 威震內外. 遷尚書左僕射, 領選, 加後將軍、丹楊尹, 道子悉以東宮兵配之.

時王恭與殷仲堪並以才器, 各居名藩. 恭惡道子、國寶亂政, 屢有憂國之言. 道子等亦深忌憚之, 將謀去其兵. 未及行, 而恭檄至, 以討國寶為名, 國寶惶遽不知所為. 緒說國寶, 令矯道子命, 召王珣、車胤殺之, 以除群望, 因挾主相以討諸侯. 國寶許之. 珣、胤既至, 而不敢害, 反問計於珣. 珣勸國寶放兵權以迎恭, 國寶信之. 語在珣傳. 又問計於胤, 胤曰：「南北同舉, 而荊州未至, 若朝廷遣軍, 恭必城守. 昔桓公圍壽陽, 彌時乃克. 若京城未拔, 而上流奄至, 君將何以待之？」國寶尤懼, 遂上疏解職, 詣闕待罪. 既而悔之, 詐稱詔復其本官, 欲收其兵距王恭.

道子既不能距諸侯, 欲委罪國寶, 乃遣譙王尚之收國寶, 付廷尉, 賜死, 并斬緒於市, 以謝王恭. 國寶貪縱聚斂, 不知紀極, 後房伎妾以百數, 天下珍玩充滿其室. 及王恭伏法, 詔追復國寶本官. 元興初, 桓玄得志, 表徙其家屬於交州.

忱字元達. 弱冠知名, 與王恭、王珣俱流譽一時. 歷位驃騎長史. 嘗造其舅范甯, 與張玄相遇, 甯使與玄語. 玄正坐斂衽, 待其有發, 忱竟不與言, 玄失望便去. 甯讓忱曰：「張玄, 吳中之秀, 何不與語？」忱笑曰：「張祖希欲相識, 自可見詣.」甯謂曰：「卿風流雋望, 真後來之秀.」忱曰：「不有此舅, 焉有此甥！」既而甯使報玄, 玄束帶造之, 始為賓主.

太元中, 出為荊州刺史、都督荊益寧三州軍事、建武將軍、假節. 忱自恃才氣, 放酒誕節, 慕王澄之為人, 又年少居方伯之任, 談者憂之. 及鎮荊州, 威風肅然, 殊得物和. 桓玄時在江陵, 既其本國, 且奕葉故義, 常以才雄駕物. 忱每裁抑之. 玄嘗詣忱, 通人未出, 乘轝直進. 忱對玄鞭門幹, 玄怒, 去之, 忱亦不留. 嘗朔日見客, 仗衛甚盛, 玄言欲獵, 借數百人, 忱悉給之, 玄憚而服焉.

性任達不拘, 末年尤嗜酒, 一飲連月不醒, 或裸體而游, 每歎三日不飲, 便覺形神不相親. 婦父嘗有慘, 忱乘醉弔之, 婦父慟哭, 忱與賓客十許人, 連臂被髮裸身而入, 繞之三匝而出. 其所行多此類. 數年卒官, 追贈右將軍, 諡曰穆.

綏字彥猷. 少有美稱, 厚自矜邁, 實鄙而無行. 愉為殷、桓所捕, 綏未測存亡, 在都有憂色, 居處飲食, 每事貶降, 時人每謂為「試守孝子」.

桓玄之為太尉, 綏以桓氏甥甚見寵待, 為太尉右長史. 及玄篡, 遷中書令. 劉裕建義, 以為冠軍將軍. 其家夜中梁上無故有人頭墮於床, 而流血滂沱. 俄拜荊州刺史、假節. 坐父愉之謀, 與弟納並被誅.

初, 綏與王謐、桓胤齊名, 為後進之秀. 謐位官既極, 保身而終. 胤以從坐誅, 聲稱猶全. 綏身死, 名論殆盡, 亦以薄行矜峭而尚人故也. 自昶父漢雁門太守澤已有名稱, 忱又秀出, 綏亦著稱, 八葉繼軌, 軒冕莫與為比焉.

嶠字開山. 祖默, 魏尚書. 父佑, 以才智稱, 為楊駿腹心. 駿之排汝南王亮, 退衛瓘, 皆佑之謀也. 位至北軍中候. 嶠少有風尚, 并、司二州交辟, 不就. 永嘉末, 攜其二弟避亂渡江. 時元帝鎮建鄴, 教曰：「王佑三息始至, 名德之冑, 並有操行, 宜蒙飾敘. 且可給錢三十萬, 帛三百匹, 米五十斛, 親兵二十人.」尋以嶠參世子東中郎軍事, 不就. 愍帝徵拜著作郎, 右丞相南陽王保辟, 皆以道險不行. 元帝作相, 以為水曹屬, 除長山令, 遷太子中舍人, 以疾不拜. 王敦請為參軍, 爵九原縣公.

敦在石頭, 欲禁私伐蔡洲荻, [三]以問群下. 時王師新敗, 士庶震懼, 莫敢異議. 嶠獨曰：「中原有菽, 庶人採之. 百姓不足, 君孰與足！若禁人樵伐, 未知其可.」敦不悅. 敦將殺周顗、戴若思, 嶠於坐諫曰：「濟濟多士, 文王以寧. 安可戮諸名士, 以自全生！」敦大怒, 欲斬嶠, 賴謝鯤以免. 敦猶銜之, 出為領軍長史. 敦平後, 除中書侍郎, 兼大著作, 固辭. 轉越騎校尉, 頻遷吏部郎、御史中丞、祕書監, 領本州大中正.

咸和初, 朝議欲以嶠為丹楊尹. 嶠以京尹望重, 不宜以疾居之, 求補廬陵郡, 乃拜嶠廬陵太守. 以嶠家貧, 無以上道, 賜布百匹, 錢十萬. 尋卒官, 諡曰穆. 子淡嗣, 歷位右衛將軍、侍中、中護軍、尚書、廣州刺史. 淡子度世, 驍騎將軍.

袁悅之字元禮, [四]陳郡陽夏人也. 父朗, 給事中. 悅之能長短說, 甚有精理. 始為謝玄參軍, 為玄所遇, 丁憂去職. 服闋還都, 止齎戰國策, 言天下要惟此書. 後甚為會稽王道子所親愛, 每勸道子專覽朝權, [五]道子頗納其說. 俄而見誅.

祖台之字元辰, 范陽人也. 官至侍中、光祿大夫. 撰志怪書行於世.

荀崧子蕤　羨

荀崧字景猷, 潁川臨潁人, [六]魏太尉彧之玄孫也. 父頵, 羽林右監、安陵鄉侯, 與王濟、何劭為拜親之友. 崧志操清純, 雅好文學. 齠齔時, 族曾祖顗見而奇之, 以為必興頵門. 弱冠, 太原王濟甚相器重, 以方其外祖陳郡袁侃, 謂侃弟奧曰：「近見荀監子, 清虛名理, [七]當不及父, 德性純粹, 是賢兄輩人也.」其為名流所賞如此.

泰始中, 詔以崧代兄襲父爵, 補濮陽王允文學. 與王敦、顧榮、陸機等友善. 趙王倫引為相國參軍. 倫篡, 轉護軍司馬、給事中, 稍遷尚書吏部郎、太弟中庶子, 累遷侍中、中護軍.

王彌入洛, 崧與百官奔于密, 未至而母亡. 賊追將及, 同旅散走, 崧被髮從車, 守喪號泣. 賊至, 棄其母尸於地, 奪車而去. 崧被四創, 氣絕, 至夜方蘇. 葬母於密山. 服闋, 族父藩承制, 以崧監江北軍事、南中郎將、後將軍、假節、襄城太守. [八]時山陵發掘, 崧遣主簿石覽將兵入洛, 修復山陵. 以勳進爵舞陽縣公, 遷都督荊州江北諸軍事、平南將軍, 鎮宛, 改封曲陵公. 為賊杜曾所圍. 石覽時為襄城太守, 崧力弱食盡, 使其小女灌求救於覽及南中郎將周訪. 訪即遣子撫率兵三千人會石覽, 俱救崧. 賊聞兵至, 散走. 崧既得免, 乃遣南陽中部尉王國、劉願等潛軍襲穰縣, 獲曾從兄偽新野太守保, 斬之.

元帝踐阼, 徵拜尚書僕射, 使崧與刁協共定中興禮儀. 從弟馗早亡, 二息序、廞, 年各數歲, 崧迎與共居, 恩同其子. 太尉、臨淮公荀顗國胤廢絕, 朝廷以崧屬近, 欲以崧子襲封. 崧哀序孤微, 乃讓封與序, 論者稱焉. 轉太常. 時方修學校, 簡省博士, 置周易王氏、尚書鄭氏、古文尚書孔氏、毛詩鄭氏、周官禮記鄭氏、春秋左傳杜氏服氏、論語孝經鄭氏博士各一人, 凡九人, 其儀禮、公羊、穀梁及鄭易皆省不置. 崧以為不可, 乃上疏曰：

自喪亂以來, 儒學尤寡, 今處學則闕朝廷之秀, 仕朝則廢儒學之俊. 昔咸寧、太康、永嘉之中, 侍中、常侍、黃門通洽古今、行為世表者, 領國子博士. 一則應對殿堂, 奉酬顧問；二則參訓國子, 以弘儒訓；三則祠、儀二曹及太常之職, 以得質疑. 今皇朝中興, 美隆往初, 宜憲章令軌, 祖述前典. 世祖武皇帝應運登禪, 崇儒興學. 經始明堂, 營建辟雍, 告朔班政, 鄉飲大射. 西閣東序, 河圖祕書禁籍. 臺省有宗廟太府金墉故事, 太學有石經古文先儒典訓. 賈、馬、鄭、杜、服、孔、王、何、顏、尹之徒, 章句傳注眾家之學, 置博士十九人. 九州之中, 師徒相傳, 學士如林, 猶選張華、劉寔居太常之官, 以重儒教.

傳稱「孔子沒而微言絕, 七十二子終而大義乖」. 自頃中夏殄瘁, 講誦遏密, 斯文之道, 將墮於地. 陛下聖哲龍飛, 恢崇道教, 樂正雅頌, 於是乎在. 江、揚二州, 先漸聲教, 學士遺文, 於今為盛. 然方疇昔, 猶千之一. 臣學不章句, 才不弘通, 方之華寔, [九]儒風殊邈. 思竭駑駘, 庶增萬分. 願斯道隆於百世之上, 搢紳詠於千載之下.

伏聞節省之制, 皆三分置二. 博士舊置十九人, 今五經合九人, 準古計今, 猶未能半, 宜及節省之制, 以時施行. 今九人以外, 猶宜增四. 願陛下萬機餘暇, 時垂省覽. 宜為鄭易置博士一人, 鄭儀禮博士一人, 春秋公羊博士一人, 穀梁博士一人.

昔周之衰, 下陵上替, 上無天子, 下無方伯, 善者誰賞, 惡者誰罰, 孔子懼而作春秋. 諸侯諱妒, 懼犯時禁, 是以微辭妙旨, 義不顯明, 故曰「知我者其惟春秋, 罪我者其惟春秋」. 時左丘明、子夏造膝親受, 無不精究. 孔子既沒, 微言將絕, 於是丘明退撰所聞, 而為之傳. 其書善禮, 多膏腴美辭, 張本繼末, 以發明經意, 信多奇偉, 學者好之. 稱公羊高親受子夏, 立於漢朝, 辭義清雋, 斷決明審, 董仲舒之所善也. 穀梁赤師徒相傳, 暫立於漢世. 向歆, 漢之碩儒, 猶父子各執一家, 莫肯相從. 其書文清義約, 諸所發明, 或是左氏、公羊所不載, 亦足有所訂正. 是以三傳並行於先代, 通才未能孤廢. 今去聖久遠, 其文將墮, 與其過廢, 寧與過立. 臣以為三傳雖同曰春秋, 而發端異趣, 案如三家異同之說, 此乃義則戰爭之場, 辭亦劍戟之鋒, 於理不可得共. 博士宜各置一人, 以博其學. [一０]

元帝詔曰：「崧表如此, 皆經國之務, 為政所由. 息馬投戈, 猶可講藝, 今雖日不暇給, 豈忘本而遺存邪！可共博議者詳之.」議者多請從崧所奏. 詔曰：「穀梁膚淺, 不足置博士, 餘如奏.」會王敦之難, 不行.

敦表以崧為尚書左僕射. 及帝崩, 群臣議廟號, 王敦遣使謂曰：「豺狼當路, 梓宮未反, 祖宗之號, 宜別思詳.」崧議以為「禮, 祖有功, 宗有德. 元皇帝天縱聖哲, 光啟中興, 德澤侔於太戊, 功惠邁於漢宣, 臣敢依前典, 上號曰中宗」. 既而與敦書曰：「承以長蛇未翦, 別詳祖宗. 先帝應天受命, 以隆中興；中興之主, 寧可隨世數而遷毀！敢率丹直, 詢之朝野, 上號中宗. 卜日有期, 不及重請, 專輒之愆, 所不敢辭.」初, 敦待崧甚厚, 欲以為司空, 於此銜之而止.

太寧初, 加散騎常侍, 後領太子太傅. 以平王敦功, 更封平樂伯. 坐使威儀為猛獸所食, 免職. 後拜金紫光祿大夫、錄尚書事, 散騎常侍如故. 遷右光祿大夫、開府儀同三司, 錄尚書如故. 又領祕書監, 給親兵百二十人. 年雖衰老, 而孜孜典籍, 世以此嘉之.

蘇峻之役, 崧與王導、陸曄共登御床擁衛帝, 及帝被逼幸石頭, 崧亦侍從不離帝側. 賊平, 帝幸溫嶠舟, 崧時年老病篤, 猶力步而從. 咸和三年薨, [一一]時年六十七. 贈侍中, 諡曰敬.

其後著作郎虞預與丞相王導牋曰：「伏見前祕書、光祿大夫荀公, 生於積德之族, 少有儒雅之稱, 歷位內外, 在貴能降. 蘇峻肆虐, 乘輿失幸, 公處嫌忌之地, 有累卵之危, 朝士為之寒心, 論者謂之不免. 而公將之以智, 險而不懾, 扶侍至尊, 繾綣不離. 雖無扶迎之勳, 宜蒙守節之報. 且其宣慈之美, 早彰遠近, 朝野之望, 許以台司, 雖未正位, 已加儀同. 至守終純固, 名定闔棺, 而薨卒之日, 直加侍中. 生有三槐之望, 沒無鼎足之名, 寵不增於前秩, 榮不副於本望, 此一時愚智所慷慨也. 今承大弊之後, 淳風穨散, 苟有一介之善, 宜在旌表之例, 而況國之元老, 志節若斯者乎！」不從. 升平四年, 崧改葬, 詔賜錢百萬, 布五千匹. 有二子：蕤、羨. 蕤嗣.

蕤字令遠. 起家祕書郎, 稍遷尚書左丞. 蕤有儀操風望, 雅為簡文帝所重. 時桓溫平蜀, 朝廷欲以豫章郡封溫. 蕤言於帝曰：「若溫復假王威, 北平河洛, 修復園陵, 將何以加此！」於是乃止. 轉散騎常侍、少府, 不拜, 出補東陽太守. 除建威將軍、吳國內史. 卒官. 子籍嗣位, 至散騎常侍、大長秋.

羨字令則. 清和有準. 纔年七歲, 遇蘇峻難, 隨父在石頭, 峻甚愛之, 恒置膝上. 羨陰白其母, 曰：「得一利刀, 子足以殺賊.」母掩其口, 曰：「無妄言！」年十五, 將尚尋陽公主, 羨不欲連婚帝室, 仍遠遁去. 監司追, 不獲已, 乃出尚公主, 拜駙馬都尉. 弱冠, 與琅邪王洽齊名, 沛國劉惔、太原王濛、陳郡殷浩並與交好.

驃騎將軍何充出鎮京口, 請為參軍. 穆帝又以為撫軍參軍, 徵補太常博士, 皆不就. 後拜祕書丞、義興太守. 征北將軍褚裒以為長史. 既到, 裒謂佐吏曰：「荀生資逸群之氣, 將有沖天之舉, 諸君宜善事之.」尋遷建威將軍、吳國內史. 除北中郎將、徐州刺史、監徐兗二州揚州之晉陵諸軍事、假節. 殷浩以羨在事有能名, 故居以重任. 時年二十八, 中興方伯, 未有如羨之少者. 羨至鎮, 發二州兵, 使參軍鄭襲戍淮陰. 羨尋北鎮淮陰, 屯田於東陽之石鱉. 尋加監青州諸軍事, 又領兗州刺史, 鎮下邳. 羨自鎮來朝, 時蔡謨固讓司徒, 不起, 中軍將軍殷浩欲加大辟, 以問於羨. 羨曰：「蔡公今日事危, 明日必有桓文之舉.」浩乃止.

及慕容雋攻段蘭於青州, [一二]詔使羨救之. 雋將王騰、趙盤寇琅邪、鄄城, 北境騷動. 羨討之, 擒騰, 盤迸走. 軍次琅邪, 而蘭已沒, 羨退還下邳, 留將軍諸葛攸、高平太守劉莊等三千人守琅邪, 參軍戴□、蕭□二千人守泰山. 是時, 慕容蘭以數萬眾屯汴城, [一三]甚為邊害. 羨自光水引汶通渠, [一四]至于東阿以征之, 臨陣, 斬蘭. 帝將封之, 羨固辭不受.

先是, 石季龍死, 胡中大亂, 羨撫納降附, 甚得眾心. 以疾篤解職. 後除右軍將軍, 加散騎常侍, 讓不拜. 升平二年卒, [一五]時年三十八. 帝聞之, 歎曰：「荀令則、王敬和相繼凋落, 股肱腹心將復誰寄乎！」追贈驃騎將軍.

范汪子甯　汪叔堅

范汪字玄平, 雍州刺史晷之孫也. 父稚, 蚤卒. 汪少孤貧, 六歲過江, 依外家新野庾氏. 荊州刺史王澄見而奇之, 曰：「興范族者, 必是子也.」年十三, 喪母, 居喪盡禮, 親鄰哀之. 及長, 好學. 外氏家貧, 無以資給, 汪乃廬於園中, 布衣蔬食, 然薪寫書, 寫畢, 誦讀亦遍, 遂博學多通, 善談名理.

弱冠, 至京師, 屬蘇峻作難, 王師敗績, 汪乃遁逃西歸. 庾亮、溫嶠屯兵尋陽, 時行李斷絕, 莫知峻之虛實, 咸恐賊強, 未敢輕進. 及汪至, 嶠等訪之, 汪曰：「賊政令不一, 貪暴縱橫, 滅亡已兆, 雖強易弱. 朝廷有倒懸之急, 宜時進討.」嶠深納之. 是日, 護軍、平南二府禮命交至, 始解褐, 參護軍事. 賊平, 賜爵都鄉侯. 復為庾亮平西參軍, 從討郭默, 進爵亭侯. 辟司空郗鑒掾, 除宛陵令. 復參亮征西軍事, 轉州別駕. 汪為亮佐吏十有餘年, 甚相欽待. 轉鷹揚將軍、安遠護軍、武陵內史, 徵拜中書侍郎.

時庾翼將悉郢漢之眾以事中原, 軍次安陸, 尋轉屯襄陽. 汪上疏曰：

臣伏思安西將軍翼今至襄陽, 倉卒攻討, 凡百草創, 安陸之調, 不復為襄陽之用. 而玄冬之月, 沔漢乾涸, 皆當魚貫而行, 排推而進. 設一處有急, 勢不相救. 臣所至慮一也. 又既至之後, 桓宣當出. 宣往, 實翦豺狼之林, 招攜貳之眾, 待之以至寬, 御之以無法. 田疇墾闢, 生產始立, 而當移之, 必有嗷然, 悔吝難測. 臣所至慮二也. 襄陽頓益數萬口, 奉師之費, 皆當出於江南. 運漕之難, 船人之力, 不可不熟計. 臣之所至慮三也. 且申伯之尊, 而與邊將並驅. 又東軍不進, 殊為孤懸. 兵書云：「知彼知此, 百戰不殆. 知彼不知此, 一勝一負.」賊誠衰弊, 然得臣猶在；我雖方隆, 今實未暇. 而連兵不解, 患難將起. 臣所至慮四也.

翼豈不知兵家所患常在於此, 顧以門戶事任, 憂責莫大, 晏然終年, 非心情所安, 是以抗表輒行, 畢命原野. 以翼宏規經略, 文武用命, 忽遇釁會, 大事便濟. 然國家之慮, 常以萬全, 非至安至審, 王者不舉. 臣謂宜嚴詔諭翼, 還鎮養銳, 以為後圖. 若少合聖聽, 乞密出臣表, 與車騎臣冰等詳共集議.

尋而驃騎將軍何充輔政, 請為長史. 桓溫代翼為荊州, 復以汪為安西長史. 溫西征蜀, 委以留府. 蜀平, 進爵武興縣侯. 而溫頻請為長史、江州刺史, 皆不就. 自請還京, 求為東陽太守. 溫甚恨焉. 在郡大興學校, 甚有惠政. 頃之, 召入, 頻遷中領軍、本州大中正. 時簡文帝作相, 甚相親昵, 除都督徐兗青冀四州揚州之晉陵諸軍事、安北將軍、徐兗二州刺史、假節.

既而桓溫北伐, 令汪率文武出梁國, 以失期, 免為庶人. 朝廷憚溫不敢執, 談者為之歎恨. 汪屏居吳郡, 從容講肆, 不言枉直. 後至姑孰, 見溫. 溫時方起屈滯以傾朝廷, 謂汪遠來詣己, 傾身引望, 謂袁宏曰：「范公來, 可作太常邪？」汪既至, 纔坐, 溫謝其遠來意. 汪實來造溫, 恐以趨時致損, 乃曰：「亡兒瘞此, 故來視之.」溫殊失望而止. 時年六十五, 卒於家. 贈散騎常侍, 諡曰穆. 長子康嗣, 早卒. 康弟甯, 最知名.

甯字武子. 少篤學, 多所通覽. 簡文帝為相, 將辟之, 為桓溫所諷, 遂寢不行. 故終溫之世, 兄弟無在列位者.

時以浮虛相扇, 儒雅日替, 甯以為其源始於王弼、何晏, 二人之罪深於桀紂, 乃著論曰：

或曰：「黃唐緬邈, 至道淪翳, 濠濮輟詠, 風流靡託, 爭奪兆於仁義, 是非成於儒墨. 平叔神懷超絕, 輔嗣妙思通微, 振千載之穨綱, 落周孔之塵網. 斯蓋軒冕之龍門, 濠梁之宗匠. 嘗聞夫子之論, 以為罪過桀紂, 何哉？」

答曰：「子信有聖人之言乎？夫聖人者, 德侔二儀, 道冠三才, 雖帝皇殊號, 質文異制, 而統天成務, 曠代齊趣. 王何蔑棄典文, 不遵禮度, 游辭浮說, 波蕩後生, 飾華言以翳實, 騁繁文以惑世. 搢紳之徒, 翻然改轍, 洙泗之風, 緬焉將墜. 遂令仁義幽淪, 儒雅蒙塵, 禮壞樂崩, 中原傾覆. 古之所謂言偽而辯, 行僻而堅者, 其斯人之徒歟！昔夫子斬少正於魯, 太公戮華士於齊, 豈非曠世而同誅乎！桀紂暴虐, 正足以滅身覆國, 為後世鑒戒耳, 豈能迴百姓之視聽哉！王何叨海內之浮譽, 資膏粱之傲誕, 畫螭魅以為巧, 扇無檢以為俗. 鄭聲之亂樂, 利口之覆邦, 信矣哉！吾固以為一世之禍輕, 歷代之罪重, 自喪之釁小, 迷眾之愆大也.」

甯崇儒抑俗, 率皆如此.

溫薨之後, 始解褐為餘杭令, 在縣興學校, 養生徒, 潔己修禮, 志行之士莫不宗之. 期年之後, 風化大行. 自中興已來, 崇學敦教, 未有如甯者也. 在職六年, 遷臨淮太守, 封陽遂鄉侯. 頃之, 徵拜中書侍郎. 在職多所獻替, 有益政道. 時更營新廟, 博求辟雍、明堂之制, 甯據經傳奏上, 皆有典證. 孝武帝雅好文學, 甚被親愛, 朝廷疑議, 輒諮訪之. 甯指斥朝士, 直言無諱.

王國寶, 甯之甥也, 以諂媚事會稽王道子, 懼為甯所不容, 乃相驅扇, 因被疏隔. 求補豫章太守, 帝曰：「豫章不宜太守, 何急以身試死邪？」甯不信卜占, 固請行. 臨發, 上疏曰：「臣聞道尚虛簡, 政貴平靜, 坦公亮於幽顯, 流子愛於百姓, 然後可以經夷險而不憂, 乘休否而常夷. 先王所以致太平, 如此而已. 今四境晏如, 烽燧不舉, 而倉庾虛秏, 帑藏空匱. 古者使人, 歲不過三日, 今之勞擾, 殆無三日休停, 至有殘刑翦髮, 要求復除, 生兒不復舉養, 鰥寡不敢妻娶. 豈不怨結人鬼, 感傷和氣. 臣恐社稷之憂, 積薪不足以為喻. 臣久欲粗啟所懷, 日復一日. 今當永離左右, 不欲令心有餘恨. 請出臣啟事, 付外詳擇.」帝詔公卿牧守普議得失, 甯又陳時政曰：

古者分土割境, 以益百姓之心；聖王作制, 籍無黃白之別. 昔中原喪亂, 流寓江左, 庶有旋反之期, 故許其挾注本郡. 自爾漸久, 人安其業, 丘壟墳柏, 皆已成行, 雖無本邦之名, 而有安土之實. 今宜正其封疆, 以土斷人戶, 明考課之科, 修閭伍之法. 難者必曰：「人各有桑梓, 俗自有南北. 一朝屬戶, 長為人隸, 君子則有土風之慨, 小人則懷下役之慮.」斯誠并兼者之所執, 而非通理者之篤論也. 古者失地之君, 猶臣所寓之主, 列國之臣, 亦有違適之禮. 隨會仕秦, 致稱春秋；樂毅宦燕, 見褒良史. 且今普天之人, 原其氏出, 皆隨世遷移, 何至於今而獨不可？

凡荒郡之人, 星居東西, 遠者千餘, 近者數百, 而舉召役調, 皆相資須, 期會差違, 輒致嚴坐, 人不堪命, 叛為盜賊. 是以山湖日積, 刑獄愈滋. 今荒小郡縣, 皆宜并合, 不滿五千戶, 不得為郡, 不滿千戶, 不得為縣. 守宰之任, 宜得清平之人. 頃者選舉, 惟以卹貧為先, 雖制有六年, 而富足便退. 又郡守長吏, 牽置無常, 或兼臺職, 或帶府官. 夫府以統州, 州以監郡, 郡以蒞縣, 如令互相領帖, 則是下官反為上司, 賦調役使無復節限. 且牽曳百姓, 營起廨舍, 東西流遷, 人人易處, 文書簿籍, 少有存者. 先之室宇, 皆為私家, 後來新官, 復應修立. 其為弊也, 胡可勝言！

又方鎮去官, 皆割精兵器仗以為送, 故米布之屬不可稱計. 監司相容, 初無彈糾. 其中或有清白, 亦復不見甄異. 送兵多者至有千餘家, 少者數十戶. 既力入私門, 復資官廩布. 兵役既竭, 枉服良人, 牽引無端, 以相充補. 若是功勳之臣, 則已享裂土之祚, 豈應封外復置吏兵乎！謂送故之格宜為節制, 以三年為斷. 夫人性無涯, 奢儉由勢. 今并兼之士亦多不贍, 非力不足以厚身, 非祿不足以富家, 是得之有由, 而用之無節. 蒱酒永日, 馳騖卒年, 一宴之饌, 費過十金, 麗服之美, 不可貲算, 盛狗馬之飾, 營鄭衛之音, 南畝廢而不墾, 講誦闕而無聞, 凡庸競馳, 傲誕成俗. 謂宜驗其鄉黨, 考其業尚, 試其能否, 然後升進. 如此, 匪惟家給人足, 賢人豈不繼踵而至哉！

官制謫兵, 不相襲代. 頃者小事, 便以補役, 一愆之違, 辱及累世, 親戚傍支, 罹其禍毒, 戶口減秏, 亦由於此. 皆宜料遣, 以全國信. 禮, 十九為長殤, 以其未成人也. 十五為中殤, 以為尚童幼也. 今以十六為全丁, 則備成人之役矣. 以十三為半丁, 所任非復童幼之事矣. 豈可傷天理, 違經典, 困苦萬姓, 乃至此乎！今宜修禮文, 以二十為全丁, 十六至十九為半丁, 則人無夭折, 生長滋繁矣.

帝善之.

初, 甯之出, 非帝本意, 故所啟多合旨. 甯在郡又大設庠序, 遣人往交州採磬石, 以供學用, 改革舊制, 不拘常憲. 遠近至者千餘人, 資給眾費, 一出私祿. [一六]并取郡四姓子弟, 皆充學生, 課讀五經. 又起學臺, 功用彌廣. 江州刺史王凝之上言曰：「豫章郡居此州之半. 太守臣甯入參機省, 出宰名郡, 而肆其奢濁, 所為狼籍. 郡城先有六門, 甯悉改作重樓, 復更開二門, 合前為八. 私立下舍七所. 臣伏尋宗廟之設, 各有品秩, 而甯自置家廟. 又下十五縣, 皆使左宗廟, 右社稷, 準之太廟, 皆資人力, 又奪人居宅, 工夫萬計. 甯若以古制宜崇, 自當列上, 而敢專輒, 惟在任心. 州既聞知, 即符從事, 制不復聽. 而甯嚴威屬縣, 惟令速立. 願出臣表下太常, 議之禮典.」詔曰：「漢宣云：『可與共治天下者, 良二千石也. 』若范甯果如凝之所表者, 豈可復宰郡乎！」以此抵罪. 子泰時為天門太守, 棄官稱訴. 帝以甯所務惟學, 事久不判. 會赦, 免.

初, 甯嘗患目痛, 就中書侍郎張湛求方, 湛因嘲之曰：「古方, 宋陽里子少得其術, 以授魯東門伯, 魯東門伯以授左丘明, 遂世世相傳. 及漢杜子夏鄭康成、魏高堂隆、晉左太沖, 凡此諸賢, 並有目疾, 得此方云：用損讀書一, 減思慮二, 專內視三, 簡外觀四, 旦晚起五, 夜早眠六. 凡六物熬以神火, 下以氣簁, 蘊於胸中七日, 然後納諸方寸. 修之一時, 近能數其目睫, 遠視尺捶之餘. 長服不已, 洞見牆壁之外. 非但明目, 乃亦延年.」既免官, 家於丹楊, 猶勤經學, 終年不輟. 年六十三, 卒于家.

初, 甯以春秋穀梁氏未有善釋, 遂沈思積年, 為之集解. 其義精審, 為世所重. 既而徐邈復為之注, 世亦稱之.

子泰, 元熙中, 為護軍將軍.

堅字子常. 博學善屬文. 永嘉中, 避亂江東, 拜佐著作郎、撫軍參軍. 討蘇峻, 賜爵都亭侯. 累遷尚書右丞.

時廷尉奏殿中帳吏邵廣盜官幔三張, 合布三十匹, 有司正刑棄市. 廣二子, 宗年十三, 雲年十一, 黃幡撾登聞鼓乞恩, [一七]辭求自沒為奚官奴, 以贖父命. 尚書郎朱映議以為天下之人父, 無子者少, 一事遂行, 便成永制, 懼死罪之刑, 於此而弛. 堅亦同映議. 時議者以廣為鉗徒, 二兒沒入, 既足以懲, 又使百姓知父子之道, 聖朝有垂恩之仁. 可特聽減廣死罪為五歲刑, 宗等付奚官為奴, 而不為永制. 堅駁之曰：「自淳朴澆散, 刑辟仍作, 刑之所以止刑, 殺之所以止殺. 雖時有赦過宥罪, 議獄緩死, 未有行小不忍而輕易典刑者也. 且既許宗等, 宥廣以死, 若復有宗比而不求贖父者, 豈得不擯絕人倫, 同之禽獸邪！案主者今奏云, 惟特聽宗等而不為永制. 臣以為王者之作, 動關盛衰, 嚬笑之間, 尚慎所加, 況於國典, 可以徒虧！今之所以宥廣, 正以宗等耳. 人之愛父, 誰不如宗？今既居然許宗之請, 將來訴者, 何獨匪民！特聽之意, 未見其益；不以為例, 交興怨讟. 此為施一恩於今, 而開萬怨於後也.」成帝從之, 正廣死刑. 後遷護軍長史, 卒官.

子啟, 字榮期, 雖經學不及堅, 而以才義顯於當世. 於時清談之士庾龢、韓伯、袁宏等, 並相知友. 為祕書郎, 累居顯職, 終於黃門侍郎. 父子並有文筆傳於世.

劉惔

劉惔字真長, 沛國相人也. 祖宏, 字終嘏, 光祿勳. 宏兄粹, 字純嘏, 侍中. 宏弟潢, 字沖嘏, 吏部尚書. 並有名中朝. 時人語曰：「洛中雅雅有三嘏.」父耽, 晉陵太守, 亦知名.

惔少清遠, 有標奇, 與母任氏寓居京口, 家貧, 織芒屩以為養, 雖蓽門陋巷, 晏如也. 人未之識, 惟王導深器之. 後稍知名, 論者比之袁羊. 惔喜, 還告其母. 其母, 聰明婦人也, 謂之曰：「此非汝比, 勿受之.」又有方之范汪者. 惔復喜, 母又不聽. 及惔年德轉升, 論者遂比之荀粲. 尚明帝女廬陵公主. 以惔雅善言理, 簡文帝初作相, 與王濛並為談客, 俱蒙上賓禮. 時孫盛作易象妙於見形論, 帝使殷浩難之, 不能屈. 帝曰：「使真長來, 故應有以制之.」乃命迎惔. 盛素敬服惔, 及至, 便與抗答, 辭甚簡至, 盛理遂屈. 一坐撫掌大笑, 咸稱美之.

累遷丹楊尹. 為政清整, 門無雜賓. 時百姓頗有訟官長者, 諸郡往往有相舉正, 惔歎曰：「夫居下訕上, 此弊道也. 古之善政, 司契而已, 豈不以其敦本正源, 鎮靜流末乎！君雖不君, 下安可以失禮. 若此風不革, 百姓將往而不反.」遂寢而不問.

性簡貴, 與王羲之雅相友善. 郗愔有傖奴善知文章, 羲之愛之, 每稱奴於惔. 惔曰：「何如方回邪？」羲之曰：「小人耳, 何比郗公！」惔曰：「若不如方回, 故常奴耳.」桓溫嘗問惔：「會稽王談更進邪？」惔曰：「極進, 然故第二流耳.」[一八]溫曰：「第一復誰？」惔曰：「故在我輩.」其高自標置如此.

惔每奇溫才, 而知其有不臣之跡. 及溫為荊州, 惔言於帝曰：「溫不可使居形勝地, 其位號常宜抑之.」勸帝自鎮上流, 而己為軍司, 帝不納. 又請自行, 復不聽. 及溫伐蜀, 時咸謂未易可制, 惟惔以為必克. 或問其故. 云：「以蒱博驗之, 其不必得, 則不為也. 恐溫終專制朝廷.」及後竟如其言. 嘗薦吳郡張憑, 憑卒為美士, 眾以此服其知人.

尤好老莊, 任自然趣. 疾篤, 百姓欲為之祈禱, 家人又請祭神, 惔曰：「丘之禱久矣.」年三十六, 卒官. 孫綽為之誄云：「居官無官官之事, 處事無事事之心.」時人以為名言. 後綽嘗詣褚裒, 言及惔, 流涕曰：「可謂人之云亡, 邦國殄瘁.」裒大怒曰：「真長生平何嘗相比數, 而卿今日作此面向人邪！」其為名流所敬重如此.

張憑

張憑字長宗. 祖鎮, 蒼梧太守. 憑年數歲, 鎮謂其父曰：「我不如汝有佳兒.」憑曰：「阿翁豈宜以子戲父邪！」及長, 有志氣, 為鄉閭所稱. 舉孝廉, 負其才, 自謂必參時彥. 初, 欲詣惔, 鄉里及同舉者共笑之. 既至, 惔處之下坐, 神意不接, 憑欲自發而無端. 會王濛就惔清言, 有所不通, 憑於末坐判之, 言旨深遠, 足暢彼我之懷, 一坐皆驚. 惔延之上坐, 清言彌日, 留宿至旦遣之. 憑既還船, 須臾, 惔遣傳教覓張孝廉船, 便召與同載, 遂言之於簡文帝. 帝召與語, 歎曰：「張憑勃窣為理窟.」官至吏部郎、御史中丞.

韓伯

韓伯字康伯, 潁川長社人也. 母殷氏, 高明有行. 家貧窶, 伯年數歲, 至大寒, 母方為作襦, 令伯捉熨斗, 而謂之曰：「且著襦, 尋當作複褌.」伯曰：「不復須.」母問其故. 對曰：「火在斗中, 而柄尚熱, 今既著襦, 下亦當煖.」母甚異之. 及長, 清和有思理, 留心文藝. 舅殷浩稱之曰：「康伯能自標置, 居然是出群之器.」潁川庾龢名重一時, 少所推服, 常稱伯及王坦之曰：「思理倫和, 我敬韓康伯；志力強正, 吾愧王文度. 自此以還, 吾皆百之矣.」

舉秀才, 徵佐著作郎, 並不就. 簡文帝居藩, 引為談客, 自司徒左西屬轉撫軍掾、中書郎、散騎常侍、豫章太守, 入為侍中. 陳郡周勰為謝安主簿, 居喪廢禮, 崇尚莊老, 脫落名教. 伯領中正, 不通勰, 議曰：「拜下之敬, 猶違眾從禮. 情理之極, 不宜以多比為通.」時人憚焉. 識者謂伯可謂澄世所不能澄, 而裁世所不能裁者矣, 與夫容己順眾者, 豈得同時而共稱哉！

王坦之又嘗著公謙論, 袁宏作論以難之. 伯覽而美其辭旨, 以為是非既辯, 誰與正之, 遂作辯謙以折中曰：

夫尋理辯疑, 必先定其名分所存. 所存既明, 則彼我之趣可得而詳也. 夫謙之為義, 存乎降己者也. 以高從卑, 以賢同鄙, 故謙名生焉. 孤寡不穀, 人之所惡, 而侯王以自稱, 降其貴者也. 執御執射, 眾之所賤, 而君子以自目, 降其賢者也. 與夫山在地中之象, 其致豈殊哉！捨此二者, 而更求其義, 雖南轅求冥, 終莫近也.

夫有所貴, 故有降焉；夫有所美, 故有謙焉. 譬影響之與形聲, 相與而立. 道足者, 忘貴賤而一賢愚；體公者, 乘理當而均彼我. 降挹之義, 於何而生！則謙之為美, 固不可以語至足之道, 涉乎大方之家矣. 然君子之行己, 必尚於至當, 而必造乎匿善. 至理在乎無私, 而動之於降己者何？誠由未能一觀於能鄙, 則貴賤之情立；非忘懷於彼我, 則私己之累存. 當其所貴在我則矜, 值其所賢能之則伐. 處貴非矜, 而矜己者常有其貴；言善非伐, 而伐善者驟稱其能. 是以知矜貴之傷德者, 故宅心於卑素；悟驟稱之虧理者, 故情存於不言. 情存於不言, 則善斯匿矣；宅心於卑素, 則貴斯降矣. 夫所況君子之流, 苟理有未盡, 情有未夷, 存我之理未冥於內, 豈不同心於降挹洗之所滯哉！[一九]體有而擬無者, 聖人之德；有累而存理者, 君子之情. 雖所滯不同, 其於遣情之累緣有弊而用, [二０]降己之道由私我而存, 一也. 故懲忿窒欲, 著於損象；卑以自牧, 實繫謙爻. 皆所以存其所不足, 拂其所有餘者也.

王生之談, 以至理無謙, 近得之矣. 云人有爭心, 善不可收, 假後物之跡, 以逃動者之患, 以語聖賢則可, 施之於下斯者, 豈惟逃患於外, 亦所以洗心於內也.

轉丹楊尹、吏部尚書、領軍將軍. 既疾病, 占候者云：「不宜此官.」朝廷改授太常, 未拜, 卒, 時年四十九. 即贈太常. 子璯, 官至衡陽太守.

史臣曰：王湛門資台鉉, 地處膏腴, 識表鄰機, 才惟王佐. 協宣尼之遠契, 翫道韋編；遵伯陽之幽旨, 含虛牝谷. 所謂天質不雕, 合於大朴者也. 安期英姿挺秀, 籍甚一時. 朝野挹其風流, 人倫推其表燭. 雖崇勳懋績有闕於旂常, 素德清規足傳於汗簡矣. 懷祖鑒局夷遠, 沖衿玉粹. 坦之牆宇凝曠, 逸操金貞. 騰諷庾之良箋, 情嗤語怪；演廢莊之宏論, 道煥崇儒. 或寄重文昌, 允釐於袞職；或任華綸閣, 密勿於王言. 咸能克著徽音, [二一]保其榮秩, 美矣！國寶檢行無聞, 坐升彼相, 混暗識於心鏡, 開險路於情田. 於時疆埸多虞, 憲章罕備, 天子居綴旒之運, 人臣微覆餗之憂. 於是竊勢擁權, 黷明王之彝典；窮奢縱侈, 假凶豎之餘威. 繡桷雕楹, 陵跨於宸極；驪珍冶質, 充牣於帷房. 亦猶犬彘腴肥, 不知禍之將及. 告盡私室, 固其宜哉！荀景猷履孝居忠, 無慚往烈. 范玄平陳謀獻策, 有會時機. 崧則思業該通, 緝遺經於已紊. 汪則風飆直亮, 抗高節於將顛. 揚榷而言, 俱為雅士. 劉韓俊爽, 標置軼群, 勝氣籠霄, 飛談卷霧, 並蘭芬菊耀, 無絕於終古矣.

贊曰：處沖純懿, 是稱奇器. 養素虛庭, 同塵下位. 雅道雖屈, 高風不墜. 猗歟後胤, 世傳清德. 帝室馳芬, 士林揚則. 國寶庸暗, 託意驕奢. 既豐其屋, 終蔀其家. 荀范令望, 金聲遠暢. 劉韓秀士, 珠談間起. 異術同華, 葳蕤青史.

校勘記

[一]亦不必異所生　周校：「必不」誤倒.

[二]領兵守石頭　「石頭」, 各本作「石城」, 今從宋本. 通志一二七亦作「石頭」.

[三]蔡洲　「洲」, 各本誤作「州」, 今據通志一二七改正.

[四]袁悅之　王恭傳、世說讒險及注引袁世譜並無「之」字.

[五]專覽朝權　通志一二七「覽」作「攬」.

[六]臨潁人　勞校：魏志荀彧傳云潁陰人. 按：本書荀勗傳亦曰潁陰人.

[七]清虛名理　「名」, 局本、殿本作「明」, 今從宋本. 通志一二七亦作「名」.

[八]襄城太守　「襄城」, 各本作「襄陽」, 今從宋本. 通鑑八七、通志一二七皆作「襄城」.

[九]華寔　「寔」, 各本作「實」, 今從宋本. 華、寔指張華、劉寔, 俱曾為太常, 此時荀崧亦正為太常, 故云.

[一０]以博其學　宋書禮志一、通典五三引「博」並作「傳」, 疑是.

[一一]咸和三年薨　上文云「帝幸溫嶠舟, 崧猶力步而從」, 此事在咸和四年二月, 則崧死固當在其後. 「三年」之「三」字疑誤.

[一二]段蘭　校文：當從穆紀及載記作「段龕」, 下同. 按：通鑑一００亦作「龕」. 蘭已死于永和六年.

[一三]汴城　斠注：通鑑胡注曰：「汴」當作「卞」. 惜抱軒筆記曰：魯郡有卞縣, 與汶水東阿近, 故右軍有一帖云, 荀侯定居下邳, 復遣兵取卞城, 正指此事.

[一四]光水　水經汶水、泗水及洙水注、讀史方輿紀要並作「洸水」, 汶水支流也.

[一五]升平二年卒　「二」當為「三」字之誤. 勞、周、吳並有校.

[一六]一出私祿　「祿」, 各本誤作「錄」, 今從宋本. 御覽一七七引亦作「祿」.

[一七]黃幡撾登聞鼓乞恩　御覽六四六引「黃幡」上有「操」字.

[一八]然故第二流耳　「二」, 各本作「三」, 今從吳本. 世說品藻、冊府九一七皆作「二」.

[一九]豈不同心於降挹洗之所滯哉　周校：句末有脫誤.

[二０]其於遣情之累　各本無「情」字「累」字, 殿本有, 今從之.

[二一]咸能克著徽音　「咸」, 各本誤作「或」, 今從宋本.

晉書卷七十六 列傳第四十六

王舒 子允之

王舒字處明, 丞相導之從弟也. 父會, 侍御史. 舒少為從兄敦所知, 以天下多故, 不營當時名, 恒處私門, 潛心學植. 年四十餘, 州禮命, 太傅辟, 皆不就. 及敦為青州, 舒往依焉. 時敦被徵為祕書監, 以寇難路險, 輕騎歸洛陽, 委棄公主. 時輜重金寶甚多, 親賓無不競取, 惟舒一無所眄, 益為敦所賞.

及元帝鎮建康, 因與諸父兄弟俱渡江委質焉. 參鎮東軍事, 出補溧陽令. 明帝之為東中郎將, 妙選上佐, 以舒為司馬. 轉後將軍、宣城公褚裒諮議參軍, [一]遷軍司, 固辭不受. 裒鎮廣陵, 復以舒為車騎司馬. 頻領望府, 咸稱明練. 裒薨, 遂代裒鎮, 除北中郎將、監青徐二州軍事. 頃之, 徵國子博士, 加散騎常侍, 未拜, 轉少府. 太寧初, 徙廷尉. 敦表舒為鷹揚將軍、荊州刺史、領護南蠻校尉、監荊州沔南諸軍事. 及敦敗, 王含父子俱奔舒, 舒遣軍逆之, 並沈於江. 進都督荊州、平西將軍、假節. 尋以陶侃代舒, 遷舒為安南將軍、廣州刺史. 舒疾病, 不樂越嶺, 朝議亦以其有功, 不應遠出, 乃徙為湘州刺史, 將軍、都督、持節如故. 徵代鄧攸為尚書僕射.

時將徵蘇峻, 司徒王導欲出舒為外援, 乃授撫軍將軍、會稽內史, 秩中二千石. 舒上疏辭以父名, 朝議以字同音異, 於禮無嫌. 舒復陳音雖異而字同, 求換他郡. 於是改「會」字為「鄶」. 舒不得已而行. 在郡二年而蘇峻作逆, 乃假舒節都督, 行揚州刺史事. 時吳國內史庾冰棄郡奔舒, 舒移告屬郡, [二]以吳王師虞□為軍司, 御史中丞謝藻行龍驤將軍、監前鋒征討軍事, 率眾一萬, 與庾冰俱渡浙江. 前義興太守顧眾、護軍參軍顧颺等, 皆起義軍以應舒. 舒假眾揚威將軍、督護吳中軍事, 颺監晉陵軍事, 於御亭築壘. 峻聞舒等兵起, 乃赦庾亮諸弟, 以悅東軍. 舒率眾次郡之西江, 為冰、藻後繼. 冰、颺等遣前鋒進據無錫, 遇賊將張健等數千人, 交戰, 大敗, 奔還御亭, 復自相驚擾, 冰、颺等並退于錢唐, 藻守嘉興. 賊遂入吳, 燒府舍, 掠諸縣, 所在塗地. 舒以輕進奔敗, 斬二軍主者, 免冰、颺督護, 以白衣行事. 更以顧眾督護吳晉陵軍, 屯兵章埭. 吳興太守虞潭率所領討健, 屯烏苞亭, 並不敢進. 時暴雨大水, 賊管商乘船旁出, 襲潭及眾. 潭等奔敗. 潭還保吳興, 眾退守錢唐. 舒更遣將軍陳孺率精銳千人增戍海浦, 所在築壘. 或勸舒宜還都, [三]使謝藻守西陵, 扶海立柵. 舒不聽, 留藻守錢唐, 使眾、颺守紫壁[四]. 於是賊轉攻吳興, 潭諸軍復退. 賊復掠東遷、餘杭、武康諸縣. 舒遣子允之行揚烈將軍, 與將軍徐遜、陳孺及揚烈司馬朱燾, 以精銳三千, 輕邀賊於武康, 出其不意, 遂破之, 斬首數百級, 賊悉委舟步走. 允之收其器械, 進兵助潭. 時賊韓晃既破宣城, 轉入故鄣、長城. 允之遣朱燾、何準等擊之, 戰於于湖. 潭以強弩射之, 晃等退走, 斬首千餘級, 納降二千人. 潭由是得保郡. 是時臨海、新安諸山縣並反應賊, 舒分兵悉討平之. 會陶侃等至京都, 舒、潭等並以屢戰失利, 移書盟府, 自貶去節. 侃遣使敦喻, 不聽. 及侃立行臺, 上舒監浙江東五郡軍事, 允之督護吳郡、義興、晉陵三郡征討軍事. 既而晃等南走, 允之追躡於長塘湖, 復大破之. 賊平, 以功封彭澤縣侯, 尋卒官, 贈車騎大將軍、儀同三司, 諡曰穆.

長子晏之, 蘇峻時為護軍參軍, 被害. 晏之子崑之嗣. 卒, 子陋之嗣. 宋受禪, 國除. 晏之弟允之最知名.

允之字深猷. [五]總角, 從伯敦謂為似己, 恒以自隨, 出則同輿, 入則共寢. 敦嘗夜飲, 允之辭醉先臥. 敦與錢鳳謀為逆, 允之已醒, 悉聞其言, 慮敦或疑己, 便於臥處大吐, 衣面並污. 鳳既出, 敦果照視, 見允之臥吐中, 以為大醉, 不復疑之. 時父舒始拜廷尉, 允之求還定省, 敦許之. 至都, 以敦、鳳謀議事白舒, 舒即與導俱啟明帝.

舒為荊州, 允之隨在西府. 及敦平, 帝欲令允之仕, 舒請曰：「臣子尚少, 不樂早官.」帝許隨舒之會稽. 及蘇峻反, 允之討賊有功, 封番禺縣侯, 邑千六百戶, 除建武將軍、錢唐令, 領司鹽都尉. 舒卒, 去職. 既葬, 除義興太守, 以憂哀不拜. 從伯導與其書曰：「太保、安豐侯以孝聞天下, 不得辭司隸；和長輿海內名士, 不免作中書令. 吾群從死亡略盡, 子弟零落, 遇汝如親, 如其不爾, 吾復何言！」允之固不肯就. 咸和末, 除宣城內史、監揚州江西四郡事、[六]建武將軍, 鎮于湖. 咸康中, 進號西中郎將、假節. 尋遷南中郎將、江州刺史. 蒞政甚有威惠. 時王恬服闋, 除豫章郡. 允之聞之驚愕, 以為恬丞相子, 應被優遇, 不可出為遠郡, 乃求自解州, 欲與庾冰言之. 冰聞甚愧, 即以恬為吳郡, 而以允之為衛將軍、會稽內史. 未到, 卒, 年四十. 諡曰忠.

子晞之嗣. 卒, 子肇之嗣.

王廙弟彬　彬子彪之　彬從兄棱

王廙字世將, 丞相導從弟, 而元帝姨弟也. 父正, 尚書郎. 廙少能屬文, 多所通涉, 工書畫, 善音樂、射御、博弈、雜伎. 辟太傅掾, 轉參軍. 豫迎大駕, 封武陵縣侯, 拜尚書郎, 出為濮陽太守. 元帝作鎮江左, 廙棄郡過江. 帝見之大悅, 以為司馬. 頻守廬江、鄱陽二郡. 豫討周馥、杜弢, 以功累增封邑, 除冠軍將軍, 鎮石頭, 領丞相軍諮祭酒. 王敦啟為寧遠將軍、荊州刺史.

及帝即位, 廙奏中興賦, 上疏曰：

臣託備肺腑, 幼蒙洪潤, 爰自齠齔, 至於弱冠, 陛下之所撫育, 恩侔於兄弟, 義同於交友, 思欲攀龍鱗附鳳翼者, 有年矣. 是以昔忝濮陽, 棄官遠跡, 扶持老母, 攜將細弱, 越長江歸陛下者, 誠以道之所存, 願託餘蔭故也. 天誘其願, 遇陛下中興. 當大明之盛, 而守局遐外, 不得奉瞻大禮, 聞問之日, 悲喜交集. 昔司馬相如不得睹封禪之事, 慷慨發憤, 況臣情則骨肉, 服膺聖化哉！

又臣昔嘗侍坐於先后, 說陛下誕育之日, 光明映室, 白毫生於額之左, 相者謂當王有四海. 又臣以壬申歲見用為鄱陽內史, 七月, 四星聚于牽牛. 又臣郡有枯樟更生. 及臣後還京都, 陛下見臣白兔, 命臣作賦. 時琅邪郡又獻甘露, 陛下命臣嘗之. 又驃騎將軍導向臣說晉陵有金鐸之瑞, 郭璞云必致中興. 璞之爻筮, 雖京房、管輅不過也. 明天之曆數在陛下矣.

臣少好文學, 志在史籍, 而飄放遐外, 嘗與桀寇為對. 臣犬馬之年四十三矣, 未能上報天施, 而負屢彰. 恐先朝露, 填溝壑, 令微情不得上達, 謹竭其頑, 獻中興賦一篇. 雖未足以宣揚盛美, 亦是詩人嗟歎詠歌之義也.

文多不載.

初, 王敦左遷陶侃, 使廙代為荊州. 將吏馬俊、[七]鄭攀等上書請留侃, 敦不許. 廙為俊等所襲, 奔於江安. 賊杜曾與俊、攀北迎第五猗以距廙. 廙督諸軍討曾, 又為曾所敗. 敦命湘州刺史甘卓、豫章太守周廣等助廙擊曾, 曾眾潰, 廙得到州. 廙性雋率, 嘗從南下, 旦自尋陽, 迅風飛帆, 暮至都, 倚舫樓長嘯, 神氣甚逸. 王導謂庾亮曰：「世將為傷時識事.」亮曰：「正足舒其逸氣耳.」廙在州大誅戮侃時將佐, 及徵士皇甫方回. 於是大失荊土之望, 人情乖阻. 帝乃徵廙為輔國將軍, 加散騎常侍. 以母喪去職. 服闋, 拜征虜將軍, 進左衛將軍.

及王敦構禍, 帝遣廙喻敦, 既不能諫其悖逆, 乃為敦所留, 受任助亂. 敦得志, 以廙為平南將軍、領護南蠻校尉、荊州刺史. 尋病卒. 帝猶以親故, 深痛愍之. 喪還京都, 皇太子親臨拜柩, 如家人之禮. 贈侍中、驃騎將軍, 諡曰康. 明帝與大將軍溫嶠書曰：「痛謝鯤未絕於口, 世將復至於此. 並盛年雋才, 不遂其志, 痛切於心. 廙明古多通, 鯤遠有識致. 其言雖未足令人改聽, 然味之不倦, 近未易有也. 坐相視盡, 如何！」

子頤之嗣, 仕至東海內史. 頤之弟胡之, 字修齡, 弱冠有聲譽, 歷郡守、侍中、丹楊尹. 素有風眩疾, 發動甚數, 而神明不損. 石季龍死, 朝廷欲綏輯河洛, 以胡之為西中郎將、司州刺史、假節, 以疾固辭, 未行而卒. 子茂之亦有美譽, 官至晉陵太守. 子敬弘, 義熙末為尚書.

彬字世儒. 少稱雅正, 弱冠, 不就州郡之命. 光祿大夫傅祗辟為掾. 後與兄廙俱渡江, 為揚州刺史劉機建武長史. 元帝引為鎮東賊曹參軍, 轉典兵參軍. 豫討華軼功, 封都亭侯. 愍帝召為尚書郎, 以道險不就. 遷建安太守, 徙義興內史, 未之職, 轉軍諮祭酒.

中興建, 稍遷侍中. 從兄敦舉兵入石頭, 帝使彬勞之. 會周顗遇害, 彬素與顗善, 先往哭顗, 甚慟. 既而見敦, 敦怪其有慘容, 而問其所以. 彬曰：「向哭伯仁, 情未能已.」敦怒曰：「伯仁自致刑戮, 且凡人遇汝, 復何為者哉！」彬曰：「伯仁長者, 君之親友, 在朝雖無謇諤, 亦非阿黨, 而赦後加以極刑, 所以傷惋也.」因勃然數敦曰：「兄抗旌犯順, 殺戮忠良, 謀圖不軌, 禍及門戶.」音辭慷慨, 聲淚俱下. 敦大怒, 厲聲曰：「爾狂悖乃可至此, 為吾不能殺汝邪！」時王導在坐, 為之懼, 勸彬起謝. 彬曰：「有腳疾已來, 見天子尚欲不拜, 何跪之有！此復何所謝！」敦曰：「腳痛孰若頸痛？」彬意氣自若, 殊無懼容. 後敦議舉兵向京師, 彬諫甚苦. 敦變色目左右, 將收彬, 彬正色曰：「君昔歲害兄, 今又殺弟邪？」先是, 彬從兄豫章太守棱為敦所害, [八]敦以彬親故容忍之. 俄而以彬為豫章太守. 彬為人樸素方直, 乏風味之好, 雖居顯貴, 常布衣蔬食. 遷前將軍、江州刺史.

及敦死, 王含欲投王舒, 王應勸含投彬. 含曰：「大將軍平素與江州云何, 汝欲歸之？」應曰：「此乃所以宜往也. 江州當人強盛時, 能立同異, 此非常人所及. 睹衰厄, 必興愍惻. 荊州守文, 豈能意外行事！」含不從, 遂共投舒, 舒果沈含父子於江. 彬聞應來, 密具船以待之. 既不至, 深以為恨.

敦平, 有司奏彬及兄子安成太守籍之, 並是敦親, 皆除名. 詔曰：「司徒導以大義滅親, 其後昆雖或有違, 猶將百世宥之, 況彬等公之近親.」乃原之. 徵拜光祿勳, 轉度支尚書.

蘇峻平後, 改築新宮, 彬為大匠. 以營創勳勞, 賜爵關內侯, 遷尚書右僕射. 卒官, 年五十九. 贈特進、衛將軍, 加散騎常侍, 諡曰肅. 長子彭之嗣, 位至黃門郎. 次彪之, 最知名.

彪之字叔武. [九]年二十, 鬚鬢皓白, 時人謂之王白鬚. 初除佐著作郎、東海王文學. 從伯導謂曰：「選官欲以汝為尚書郎, 汝幸可作諸王佐邪！」彪之曰：「位之多少既不足計, 自當任之於時. 至於超遷, 是所不願.」遂為郎. 鎮軍將軍、武陵王晞以為司馬, 累遷尚書左丞、司徒左長史、御史中丞、侍中、廷尉.

時永嘉太守謝毅, 赦後殺郡人周矯, 矯從兄球詣州訴冤. 揚州刺史殷浩遣從事收毅, 付廷尉. 彪之以球為獄主, 身無王爵, 非廷尉所料, 不肯受, 與州相反覆. 穆帝發詔令受之. 彪之又上疏執據, 時人比之張釋之. 時當南郊, 簡文帝為撫軍, 執政, 訪彪之應有赦不. 答曰：「中興以來, 郊祀往往有赦, 愚意嘗謂非宜. 何者？黎庶不達其意, 將謂郊祀必赦, 至此時, 凶愚之輩復生心於僥倖矣.」遂從之.

轉吏部尚書. 簡文有命用秣陵令曲安遠補句容令, 殿中侍御史奚朗補湘東郡. 彪之執不從, 曰：「秣陵令三品縣耳, 殿下昔用安遠, 談者紛然. 句容近畿, 三品佳邑, 豈可處卜術之人無才用者邪！湘東雖復遠小, 所用未有朗比, 談者謂頗兼卜術得進. 殿下若超用寒悴, 當令人才可拔. 朗等凡器, 實未足充此選.」

太尉桓溫欲北伐, 屢詔不許. 溫輒下武昌, 人情震懼. 或勸殷浩引身告退, 彪之言於簡文曰：「此非保社稷為殿下計, 皆自為計耳. 若殷浩去職, 人情崩駭, 天子獨坐. 既爾, 當有任其責者, 非殿下而誰！」又謂浩曰：「彼抗表問罪, 卿為其首. 事任如此, 猜釁已構, 欲作匹夫, 豈有全地邪？且當靜以待之. 令相王與手書, 示以款誠, 陳以成敗, 當必旋旆. 若不順命, 即遣中詔. 如復不奉, 乃當以正義相裁. 無故□□, 先自猖蹶.」浩曰：「決大事正自難, 頃日來欲使人悶, 聞卿此謀, 意始得了.」溫亦奉帝旨, 果不進.

時眾官漸多, 而遷徙每速, 彪之上議曰：

為政之道, 以得賢為急, 非謂雍容廊廟, 標的而已, 固將蒞任贊時, 職思其憂也. 得賢之道, 在於蒞任；蒞任之道, 在於能久；久於其道, 天下化成. 是以三載考績, 三考黜陟, 不收一切之功, 不採速成之譽. 故勳格辰極, 道融四海, 風流遐邈, 聲冠百代. 凡庸之族眾, 賢能之才寡, 才寡於世而官多於朝, 焉得不賢鄙共貫, 清濁同官！官眾則闕多, 闕多則遷速, 前後去來, 更相代補, 非為故然, 理固然耳. 所以職事未修, 朝風未澄者也. 職事之修, 在於省官；朝風之澄, 在於并職. 官省則選清而得久, 職并則吏簡而俗靜；選清則勝人久於其事, 事久則中才猶足有成.

今內外百官, 較而計之, 固應有并省者矣. 六卿之任, 太常望雅而職重, 然其所司, 義高務約. 宗正所統蓋尟, 可以并太常. 宿衛之重, 二衛任之, 其次驍騎、左軍各有所領, 無兵軍校皆應罷廢. 四軍皆罷, 則左軍之名不宜獨立, 宜改游擊以對驍騎. 內官自侍中以下, 舊員皆四, 中興之初, 二人而已. 二人對直, 或有不周, 愚謂三人, 於事則無闕也. 凡餘諸官, 無綜事實者, 可令大官隨才位所帖而領之. 若未能頓廢, 自可因缺而省之. 委之以職分, 責之以有成, 能否因考績而著, 清濁隨黜陟而彰. 雖緝熙之隆、康哉之歌未可, 使庶官之選差清, 蒞職之日差久, 無奉祿之虛費, 簡吏寺之煩役矣.

永和末, 多疾疫. 舊制, 朝臣家有時疾, 染易三人以上者, 身雖無病, 百日不得入宮. 至是, 百官多列家疾, 不入. 彪之又言：「疾疫之年, 家無不染. 若以之不復入宮, 則直侍頓闕, 王者宮省空矣.」朝廷從之.

既而長安人雷弱兒、梁安等詐云殺苻健、苻眉, 請兵應接. 時殷浩鎮壽陽, 便進據洛, 營復山陵. 屬彪之疾歸, 上簡文帝牋, 陳弱兒等容有詐偽, 浩未應輕進. 尋而弱兒果詐, 姚襄反叛, 浩大敗, 退守譙城. 簡文笑謂彪之曰：「果如君言. 自頃以來, 君謀無遺策, 張、陳復何以過之！」

轉領軍將軍, 遷尚書僕射, 以疾病, 不拜. 徙太常, 領崇德衛尉. 時或謂簡文曰：「武陵第中大修器杖, 將謀非常也.」簡文以問彪之. 彪之曰：「武陵王志意盡於馳騁田獵耳. 願深靜之, 以懷異同者.」或復以此為言, 簡文甚悅.

復轉尚書僕射. 時豫州刺史謝弈卒, 簡文遽使彪之舉可以代弈者. 對曰：「當今時賢, 備簡高監.」簡文曰：「人有舉桓雲者, 君謂如何？」彪之曰：「雲不必非才, 然溫居上流, 割天下之半, 其弟復處西藩, 兵權盡出一門, 亦非深根固蔕之宜也. 人才非可豫量, 但當令不與殿下作異者耳.」簡文頷曰：「君言是也.」

後以彪之為鎮軍將軍、會稽內史, 加散騎常侍. 居郡八年, 豪右斂跡, 亡戶歸者三萬餘口. 桓溫下鎮姑孰, 威勢震主, 四方修敬, 皆遣上佐綱紀. 彪之獨曰：「大司馬誠為富貴, 朝廷既有宰相, 動靜之宜自當諮稟. 修敬若遣綱紀, 致貢天子復何以過之！」竟不遣. 溫以山陰縣折布米不時畢, 郡不彈糾, 上免彪之. 彪之去郡, 郡見罪謫未上州臺者, 皆原散之. 溫復以為罪, 乃檻收下吏. 會赦, 免, 左降為尚書.

頃之, 復為僕射. 是時溫將廢海西公, 百僚震慄, 溫亦色動, 莫知所為. 彪之既知溫不臣跡已著, 理不可奪, 乃謂溫曰：「公阿衡皇家, 便當倚傍先代耳.」命取霍光傳. 禮度儀制, 定於須臾, 曾無懼容. 溫歎曰：「作元凱不當如是邪！」時廢立之儀既絕於曠代, 朝臣莫有識其故典者. 彪之神彩毅然, 朝服當階, 文武儀準莫不取定, 朝廷以此服之. 溫又廢武陵王遵, [一０]以事示彪之. 彪之曰：「武陵親尊, 未有顯罪, 不可以猜嫌之間, 便相廢徙. 公建立聖明, 遐邇歸心, 當崇獎王室, 伊周同美. 此大事, 宜更深詳.」溫曰：「此已成事, 卿勿復言.」

及簡文崩, 群臣疑惑, 未敢立嗣. 或云, 宜當須大司馬處分. 彪之正色曰：「君崩, 太子代立, 大司馬何容得異！若先面諮, 必反為所責矣.」於是朝議乃定. 及孝武帝即位, 太皇太后令以帝沖幼, 加在諒闇, 令溫依周公居攝故事. 事已施行, 彪之曰：「此異常大事, 大司馬必當固讓, 使萬機停滯, 稽廢山陵, 未敢奉令. 謹具封還內, 請停.」事遂不行.

溫遇疾, 諷朝廷求九錫. 袁宏為文, 以示彪之. 彪之視訖, 歎其文辭之美, 謂宏曰：「卿固大才, 安可以此示人！」時謝安見其文, 又頻使宏改之, 宏遂逡巡其事. 既屢引日, 乃謀於彪之. 彪之曰：「聞彼病日增, 亦當不復支久, 自可更小遲迴.」宏從之. 溫亦尋薨.

時桓沖及安夾輔朝政, 安以新喪元輔, 主上未能親覽萬機, 太皇太后宜臨朝. 彪之曰：「先代前朝, 主在襁抱, 母子一體, 故可臨朝. 太后亦不能決政事, 終是顧問僕與君諸人耳. 今上年出十歲, 垂婚冠, 反令從嫂臨朝, 示人君幼弱, 豈是翼戴讚揚立德之謂乎！二君必行此事, 豈僕所制, 所惜者大體耳.」時安不欲委任桓沖, 故使太后臨朝決政, 獻替專在乎己. 彪之不達安旨, 故以為言. 安竟不從.

尋遷尚書令, 與安共掌朝政. 安每曰：「朝之大事, 眾不能決者, 諮王公無不得判.」以年老, 上疏乞骸骨, 詔不許. 轉拜護軍將軍, 加散騎常侍. 安欲更營宮室, 彪之曰：「中興初, 即位東府, 殊為儉陋, 元明二帝亦不改制. 蘇峻之亂, 成帝止蘭臺都坐, 殆不蔽寒暑, 是以更營修築. 方之漢魏, 誠為儉狹, 復不至陋, 殆合豐約之中, 今自可隨宜增益修補而已. 強寇未殄, 正是休兵養士之時, 何可大興功力, 勞擾百姓邪！」安曰：「宮室不壯, 後世謂人無能.」彪之曰：「任天下事, 當保國寧家, 朝政惟允, 豈以修屋宇為能邪！」安無以奪之. 故終彪之之世, 不改營焉.

加光祿大夫、儀同三司, 未拜. 疾篤, 帝遣黃門侍郎問所苦, 賜錢三十萬以營醫藥. 太元二年卒, 年七十三. 即以光祿為贈, 諡曰簡. 二子：越之, 撫軍參軍；臨之, 東陽太守.

棱字文子, 彬季父國子祭酒琛之子也. 少歷清官. 渡江, 為元帝丞相從事中郎. 從兄導以棱有政事, 宜守大郡, 乃出為豫章太守, 加廣武將軍. 棱知從兄敦驕傲自負, 有罔上心, 日夕諫諍, 以為宜自抑損, 推崇盟主, 且群從一門, 並相與服事, 應務相崇高, 以隆勳業. 每言苦切. 敦不能容, 潛使人害之.

弟侃, 亦知名, 少歷顯職, 位至吳國內史.

虞潭孫嘯父　兄子□

虞潭字思奧, 會稽餘姚人, 吳騎都尉翻之孫也. 父忠, 仕至宜都太守. 吳之亡也, 堅壁不降, 遂死之. 潭清貞有檢操, 州辟從事、主簿, 舉秀才, 大司馬、齊王冏請為祭酒, 除祁鄉令, [一一]徙醴陵令. 值張昌作亂, 郡縣多從之, 潭獨起兵斬昌別率鄧穆等. 襄陽太守華恢上潭領建平太守, 以疾固辭. 遂周旋征討, 以軍功賜爵都亭侯.

陳敏反, 潭東下討敏弟讚於江州. 廣州刺史王矩上潭領廬陵太守. 綏撫荒餘, 咸得其所. 又與諸軍共平陳恢, 仍轉南康太守, 進爵東鄉侯.

尋被元帝檄, 使討江州刺史華軼. 潭至廬陵, 會軼已平, 而湘川賊杜弢猶盛. 江州刺史衛展上潭并領安成太守. 時甘卓屯宜陽, 為弢所逼. 潭進軍救卓, 卓上潭領長沙太守, 固辭不就. 王敦版潭為湘東太守, 復以疾辭. 弢平後, 元帝召補丞相軍諮祭酒, 轉琅邪國中尉.

帝為晉王, 除屯騎校尉, 徙右衛將軍, 遷宗正卿, 以疾告歸. 會王含、沈充等攻逼京都, 潭遂於本縣招合宗人, 及郡中大姓, 共起義軍, 眾以萬數, 自假明威將軍. 乃進赴國難, 至上虞. 明帝手詔潭為冠軍將軍, 領會稽內史. 潭即受命, 義眾雲集. 時有野鷹飛集屋梁, 眾咸懼. 潭曰：「起大義, 而剛鷙之鳥來集, 破賊必矣.」遣長史孔坦領前鋒過浙江, 追躡充. 潭次於西陵, 為坦後繼. 會充已擒, 罷兵. 徵拜尚書, 尋補右衛將軍, 加散騎常侍.

成帝即位, 出為吳興太守, 秩中二千石, 加輔國將軍. 以討充功, 進爵零陵縣侯. 蘇峻反, 加潭督三吳、晉陵、宣城、義興五郡軍事. 會王師敗績, 大駕逼遷, 潭勢弱, 不能獨振, 乃固守以俟四方之舉. 會陶侃等下, 潭與郗鑒、王舒協同義舉. 侃等假潭節、監揚州浙江西軍事. 潭率眾與諸軍并勢, 東西掎角. 遣督護沈伊距管商於吳縣, 為商所敗, 潭自貶還節.

尋而峻平, 潭以母老, 輒去官還餘姚. 詔轉鎮軍將軍、吳國內史. 復徙會稽內史, 未發, 還復吳郡. 以前後功, 進爵武昌縣侯, 邑一千六百戶. 是時軍荒之後, 百姓饑饉, 死亡塗地, 潭乃表出倉米振救之, 又修滬瀆壘, 以防海抄, 百姓賴之.

咸康中, 進衛將軍. 潭貌雖和弱, 而內堅明, 有膽決, 雖屢統軍旅, 而尟有傾敗. 以母憂去職. 服闋, 以侍中、衛將軍徵. 既至, 更拜右光祿大夫、開府儀同三司, 給親兵三百人, 侍中如故. 年七十九, 卒於位. 追贈左光祿大夫, 開府、侍中如故, 諡曰孝烈. 子仡嗣, 官至右將軍司馬. 仡卒, 子嘯父嗣.

嘯父少歷顯位, 後至侍中, 為孝武帝所親愛. 嘗侍飲宴, 帝從容問曰：「卿在門下, 初不聞有所獻替邪？」嘯父家近海, 謂帝有所求, 對曰：「天時尚溫, □魚蝦鮓未可致, 尋當有所上獻.」帝大笑. 因飲大醉, 出, 拜不能起, 帝顧曰：「扶虞侍中.」嘯父曰：「臣位未及扶, 醉不及亂, 非分之賜, 所不敢當.」帝甚悅.

隆安初, 為吳國內史. 徵補尚書, 未發, 而王廞舉兵, 版嘯父行吳興太守. 嘯父即入吳興應廞. 廞敗, 有司奏嘯父與廞同謀, 罪應斬. 詔以祖潭舊勳, 聽以疾贖為庶人. 四年, 復拜尚書. 桓玄用事, 以為太尉左司馬. 尋遷護軍將軍, 出為會稽內史. 義熙初, 去職, 卒於家.

□字思行, 潭之兄子也. 雖機幹不及於潭, 然而素行過之. 與譙國桓彝俱為吏部郎, 情好甚篤. 彝遣溫拜□, □使子谷拜彝. 歷吳興太守、金紫光祿大夫. 王導嘗謂□曰：「孔愉有公才而無公望, 丁潭有公望而無公才, 兼之者, 其在卿乎！」官未達而喪, 時人惜之. 子谷, 位至吳國內史.

顧眾

顧眾字長始, 吳郡吳人, 驃騎將軍榮之族弟也. 父祕, 交州刺史, 有文武才幹. 眾出後伯父, 早終, 事伯母以孝聞. 光祿朱誕器之. 州辟主簿, 舉秀才, 除餘杭、秣陵令, 並不行. 元帝為鎮東將軍, 命為參軍. 以討華軼功, 封東鄉侯, 辟丞相掾.

祕卒, 州人立眾兄壽為刺史, 尋為州人所害. 眾往交州迎喪, 值杜弢之亂, 崎嶇六年乃還. 祕曾蒞吳興, 吳興義故以眾經離寇難, 共遺錢二百萬, 一無所受.

及帝踐阼, 徵拜駙馬都尉、奉朝請, 轉尚書郎. 大將軍王敦請為從事中郎, 上補南康太守. 會詔除鄱陽太守, 加廣武將軍. 眾徑之鄱陽, 不過敦, 敦甚怪焉. 及敦構逆, 令眾出軍, 眾遲迴不發. 敦大怒, 以軍期召眾還, 詰之, 聲色甚厲. 眾不為動容, 敦意漸釋. 時敦又怒宣城內史陸喈, 眾又辨明之. 敦長史陸玩在坐, 代眾危懼, 出謂眾曰：「卿真所謂剛亦不吐, 柔亦不茹, 雖仲山甫何以加之！」敦事捷, 欲以眾為吳興內史. 眾固辭, 舉吏部郎桓彝, 彝亦讓眾, 事並不行. 敦鎮姑孰, 復以眾為從事中郎. 敦平, 除太子中庶子, 為義興太守, 加揚威將軍.

蘇峻反, 王師敗績, 眾還吳, 潛圖義舉. 時吳國內史庾冰奔於會稽, 峻以蔡謨代之. 前陵江將軍張悊為峻收兵於吳, 眾遣人喻悊, 悊從之. 眾乃遣郎中徐機告謨曰：「眾已潛合家兵, 待時而奮, 又與張悊剋期效節.」謨乃檄眾為本國督護, 揚威將軍仍舊, 眾從弟護軍將軍颺為威遠將軍、[一二]前鋒督護. 吳中人士同時響應.

峻遣將弘徽領甲卒五百, 鼓行而前. 眾與颺、悊要擊徽, 戰於高莋, 大破之, 收其軍實. 謨以冰當還任, 故便去郡. 眾遣颺率諸軍屯無錫. 冰至, 鎮御亭, 恐賊從海虞道入, 眾自往備之. 而賊率張健、馬流攻無錫, 颺等大敗, 庾冰亦失守, 健等遂據吳城. 眾自海虞由婁縣東倉與賊別率交戰, 破之, 義軍又集進屯烏苞. 會稽內史王舒、吳興內史虞潭並檄眾為五郡大督護, 統諸義軍討健. 潭遣將姚休為眾前鋒, 與賊戰沒. 眾還守紫壁.

時賊黨方銳, 義軍沮退, 人咸勸眾過浙江. 眾曰：「不然. 今保固紫壁, 可得全錢唐以南五縣. 若越他境, 便為寓軍, 控引無所, 非長計也.」臨平人范明亦謂眾曰：「此地險要, 可以制寇, 不可委也.」眾乃版明為參軍. 明率宗黨五百人, 合諸軍, 凡四千人, 復進討健. 健退于曲阿, 留錢弘為吳令. 軍次路丘, 即斬弘首. 眾進住吳城, 遣督護朱祈等九軍, 與蘭陵太守李閎共守庱亭. 健遣馬流、陶陽等往攻之. 閎與祈等逆擊, 大破之, 斬首二千餘級.

峻平, 論功, 眾以承檄奮義, 推功於謨, 謨以眾唱謀, 非己之力, 俱表相讓, 論者美之. 封鄱陽縣伯, 除平南軍司, 不就. 更拜丹楊尹、本國大中正, 入為侍中, 轉尚書. 咸康末, 遷領軍將軍、揚州大中正, 固讓不拜. 以母憂去職.

穆帝即位, 何充執政, 復徵眾為領軍, 不起. 服闋, 乃就. 是時充與武陵王不平, 眾會通其間, 遂得和釋. 充崇信佛教, 眾議其糜費, 每以為言. 嘗與充同載, 經佛寺, 充要眾入門, 眾不下車. 充以眾州里宿望, 每優遇之.

以年老, 上疏乞骸骨, 詔書不許. 遷尚書僕射. 永和二年卒, 時年七十三. 追贈特進、光祿大夫, 諡曰靖. 長子昌嗣, 為建康令. 第三子會, 中軍諮議參軍. 時稱美士.

張闓

張闓字敬緒, 丹楊人, 吳輔吳將軍昭之曾孫也. 少孤, 有志操. 太常薛兼進之於元帝, 言闓才幹貞固, 當今之良器. 即引為安東參軍, 甚加禮遇. 轉丞相從事中郎, 以母憂去職. 既葬, 帝強起之, 闓固辭疾篤. 優命敦逼, 遂起視事. 及帝為晉王, 拜給事黃門侍郎, 領本郡大中正. 以佐翼勳, 賜爵丹楊縣侯, 遷侍中.

帝踐阼, 出補晉陵內史, 在郡甚有威惠. 帝下詔曰：「夫二千石之任, 當勉勵其德, 綏齊所蒞, 使寬而不縱, 嚴而不苛, 其於勤功督察, 便國利人, 抑強扶弱, 使無雜濫, 真太守之任也. 若聲過其實, 古人所不取, 攻乎異端, 為政之甚害, 蓋所貴者本也.」闓遵而行之. 時所部四縣並以旱失田, 闓乃立曲阿新豐塘, 溉田八百餘頃, 每歲豐稔. 葛洪為其頌. 計用二十一萬一千四百二十功, 以擅興造免官. 後公卿並為之言曰：「張闓興陂溉田, 可謂益國, 而反被黜, 使臣下難復為善.」帝感悟, 乃下詔曰：「丹楊侯闓昔以勞役部人免官, 雖從吏議, 猶未掩其忠節之志也. 倉□國之大本, 宜得其才. 今以闓為大司農.」闓陳黜免始爾, 不宜便居九列. 疏奏, 不許, 然後就職. 帝晏駕, 以闓為大匠卿, 營建平陵, 事畢, 遷尚書.

蘇峻之役, 闓與王導俱入宮侍衛. 峻使闓持節權督東軍. 王導潛與闓謀, 密宣太后詔於三吳, 令速起義軍. 陶侃等至, 假闓節, 行征虜將軍, 與振威將軍陶回共督丹楊義軍. 闓到晉陵, 使內史劉耽盡以一部穀, 并遣吳郡度支運四部穀, 以給車騎將軍郗鑒. 又與吳郡內史蔡謨、前吳興內史虞潭、會稽內史王舒等招集義兵, 以討峻. 峻平, 以尚書加散騎常侍, 賜爵宜陽伯. 遷廷尉, 以疾解職, 拜金紫光祿大夫. 尋卒, 時年六十四. 子混嗣. 闓牋表文議傳於世.

史臣曰：季孫行父稱見有禮於其君者, 如孝子之養父母；無禮於其君者, 如鷹鸇之逐鳥雀. 是以石碏戮厚, 叔向誅鮒, 前史以為美譚. 王敦之惡, 不足矜其類. 然而朱家容布, 為大俠之首；酈寄載呂, 興賣友之譏. 亦所以激揚風俗, 弘長名教. 王彬艤船而厚其所薄, 王舒沈江而薄其所厚, 較之優劣, 斷乎可知. 思行、彪之厲風規於多僻之日, 虞潭、顧眾徇貞心於危蹙之辰. 龍筦為出納之端, [一三]□魚非獻替之術, 嘯父之對, 何其鄙歟！

贊曰：處明夙令, 聲穨暮年. 允之騂角, 無棄山川. 廙稱多藝, 綢繆哲后. 二三其德, 亦孔之醜. 世儒憤發, 慟顗陵敦. 彪之不撓, 寧浩旋溫. 顧實南金, 虞惟東箭. 銑質無改, 筠心不變. 公望公才, □為其選.

校勘記

[一]宣城公褚裒　錢大昕諸史拾遺：宣城公裒, 元帝子也. 此「褚」字蓋校書者妄增. 按：錢說是. 以各本皆如是, 姑仍之.

[二]舒移告屬郡　「郡」, 局本、殿本等作「縣」, 今從宋本. 通志一二八、冊府三五０亦作「郡」.

[三]或勸舒宜還都　冊府三五０「都」作「郡」, 疑是.

[四]紫壁　斠注：漢地理志曰柴辟, 故就李鄉. 讀史方輿紀耍云, 闞駰曰, 由拳故城今謂之柴辟, 即古檇李也. 或作「紫壁」, 誤. 顧眾傳亦誤作「紫壁」.

[五]允之字深猷　斠注：御覽三九六、四三二引晉中興書作「淵猷」. 唐人避諱改「深」.

[六]監揚州江西四郡事　舉正：「四郡」下少「諸軍」二字.

[七]馬俊　陶侃傳、杜曾傳作「馬雋」, 通鑑八九、九一作「馬雋」.

[八]棱　宋本、毛本、殿本及通鑑八九、世說人名譜皆作「稜」, 今從局本. 本傳同, 不具校.

[九]字叔武　斠注：御覽二一五引晉中興書、淳化閣帖七均作「叔虎」. 按：御覽五一三及通志一二八、世說人名譜亦作「叔虎」, 「武」蓋唐人避諱改.

[一０]溫又廢武陵王遵　張森楷云：簡文紀, 溫廢武陵王晞, 非遵.

[一一]祁鄉令　勞校：劉弘傳作「沶鄉令」. 斠注：地理志荊州有沶鄉, 無祁鄉, 此「祁」字當為「沶」之誤.

[一二]眾從弟護軍將軍颺　勞校：「護軍將軍」當依王舒傳作「護軍參軍」. 是時庾亮為護軍將軍, 颺蓋亮之參軍也. 按：勞說是. 冊府三五０正作「護軍參軍」.

[一三]龍筦為出納之端　「筦」, 各本誤作「莞」, 今從殿本. 考證云, 漢書谷永傳「昔龍筦納言而帝命惟允」, 此以喻虞嘯父為門下侍郎事.

晉書卷七十七 列傳第四十七

陸曄  弟玩　玩子納

陸曄字士光, 吳郡吳人也. 伯父喜, 吳吏部尚書. 父英, 高平相, 員外散騎常侍. 曄少有雅望, 從兄機每稱之曰：「我家世不乏公矣.」居喪, 以孝聞. 同郡顧榮與鄉人書曰：「士光氣息裁屬, 慮其性命, 言之傷心矣.」

後察孝廉, 除永世、烏江二縣令, 皆不就. 元帝初鎮江左, 辟為祭酒, 尋補振威將軍、義興太守, 以疾不拜. 預討華軼功, 封平望亭侯, 累遷散騎常侍、本郡大中正. 太興元年, 遷太子詹事. 時帝以侍中皆北士, 宜兼用南人, 曄以清貞著稱, 遂拜侍中, 徙尚書, 領州大中正.

明帝即位, 轉光祿勳, 遷太常, 代紀瞻為尚書左僕射, 領太子少傅, 尋加金紫光祿大夫, 代卞壼為領軍將軍. 以平錢鳳功, 進爵江陵伯. 帝不豫, 曄與王導、卞壼、庾亮、溫嶠、郗鑒並受顧命, 輔皇太子, 更入殿將兵直宿. 遺詔曰：「曄清操忠貞, 歷職顯允, 且其兄弟事君如父, 憂國如家, 歲寒不凋, 體自門風. 既委以六軍, 可錄尚書事, 加散騎常侍.」

成帝踐阼, 拜左光祿大夫、開府儀同三司, 給親兵百人, 常侍如故. 蘇峻之難, 曄隨帝在石頭, 舉動方正, 不以凶威變節. 峻以曄吳士之望, 不敢加害, 使守留臺. 匡術以苑城歸順, 時共推曄督宮城軍事. 峻平, 加衛將軍, 給千兵百騎, 以勳進爵為公, 封次子嘏新康子.

咸和中, 求歸鄉里拜墳墓. 有司奏, 舊制假六十日. 侍中顏含、黃門侍郎馮懷駁曰：「曄內蘊至德, 清一其心, 受託付之重, 居台司之位, 既蒙詔許歸省墳塋, 大臣之義本在忘己, 豈容有期而反, 無期必違. 愚謂宜還自還, 不須制日.」帝從之, 曄因歸. 以疾卒, 時年七十四. 追贈侍中、車騎大將軍, 諡曰穆. 子諶, 散騎常侍.

玩字士瑤. 器量淹雅, 弱冠有美名, 賀循每稱其清允平當. 郡檄綱紀, 東海王越辟為掾, 皆不就. 元帝引為丞相參軍. 時王導初至江左, 思結人情, 請婚於玩. 玩對曰：「培塿無松柏, 薰蕕不同器. 玩雖不才, 義不能為亂倫之始.」導乃止. 玩嘗詣導食酪, 因而得疾. 與導牋曰：「僕雖吳人, 幾為傖鬼.」其輕易權貴如此.

累加奮武將軍, 徵拜侍中, 以疾辭. 王敦請為長史, 逼以軍期, 不得已, 乃從命. 敦平, 尚書令郗鑒議敦佐吏不能匡正姦惡, 宜皆免官禁錮. 會溫嶠上表申理, 得不坐. 復拜侍中, 遷吏部尚書, 領會稽王師, 讓不拜. 轉尚書左僕射, 領本州大中正. 及蘇峻反, 遣玩與兄曄俱守宮城. 玩潛說匡術歸順, 以功封興平伯. 轉尚書令. 又詔曰：「玩體道清純, 雅量弘遠, 歷位內外, 風績顯著. 宜居台司, 以允眾望. 授左光祿大夫、開府儀同三司, 加散騎常侍, 餘如故.」玩頻自表, 優詔褒揚. 重復自陳曰：「臣實凡短, 風操不立, 階緣嘉會, 便蕃榮顯, 遂總括憲臺, 豫聞政道. 竟不能敷融玄風, 清一朝序, 咎責之來, 於臣已重. 誠以身許國, 義忘曲讓. 而慺慺所守, 終於陳訴者, 特以端右機耍, 事務殷多, 臣已盈六十之年, 智力有限, 疾患深重, 體氣日弊, 朝夕自勵, 非復所堪. 若偃息苟免, 職事並廢, 則莫大之悔, 天下將謂臣何！乞陛下披豁聖懷, 霈然垂允.」詔不許. 玩重表曰：「臣比披誠款, 不足上暢天聰, 聖恩徘徊, 厲以體國. 臣聞至公之道, 上下玄同, 用才不負其長, 量力不受其短. 雖加官重祿無世不有, 皆庸勳親賢, 時所須賴, 兼統以濟世務, 非優崇以榮一人. 臣受遇三世, 恩隆寵厚, 豈敢辭職事之勞, 求沖讓之譽. 徒以端右耍重, 興替所存, 久以無任, 妨賢曠職. 臣猶自知不可, 況天下之人乎！今復外參論道, 內統百揆, 不堪之名, 有如皎日. 願陛下少垂哀矜, 使四海知官不可以私於人, 人不可以私取官, 則天工弘坦, 誰不謂允！」猶不許. 尋而王導、郗鑒、庾亮相繼而薨, 朝野咸以為三良既沒, 國家殄瘁. 以玩有德望, 乃遷侍中、司空, 給羽林四十人. 玩既拜, 有人詣之, 索盃酒, 瀉置柱梁之間, □曰：「當今乏材, 以爾為柱石, 莫傾人梁棟邪！」玩笑曰：「戢卿良箴.」[一]既而歎息, 謂賓客曰：「以我為三公, 是天下為無人.」談者以為知言.

玩雖登公輔, 謙讓不辟掾屬. 成帝聞而勸之. 玩不得已而從命, 所辟皆寒素有行之士. 玩翼亮累世, 常以弘重為人主所貴, 加性通雅, 不以名位格物, 誘納後進, 謙若布衣, 由是搢紳之徒莫不廕其德宇. 後疾甚, 上表曰：「臣嬰遘疾疢, 沈頓歷月, 不蒙痊損, 而日夕漸篤, 自省微綿, 無復生望. 荷恩不報, 孤負已及, 仰瞻天覆, 伏枕霣涕. 臣年向中壽, 窮極寵榮, 終身歸全, 將復何恨！惟願陛下崇明聖德, 弘敷洪化, 曾構祖宗之基, 道濟群生之命. 臣不勝臨命遺戀之情, 貪及視息, 上表以聞.」薨年六十四. 諡曰康, 給兵千人, 守冢七十家. 太元中, 功臣普被減削, 司空何充等止得六家, 以玩有佐命之勳, 先陪陵而葬, 由是特置興平伯官屬以衛墓. 子始嗣, 歷侍中、尚書.

納字祖言. 少有清操, 貞厲絕俗. 初辟鎮軍大將軍、武陵王掾, 州舉秀才. 太原王述雅敬重之, 引為建威長史. 累遷黃門侍郎、本州別駕、尚書吏部郎, 出為吳興太守. 將之郡, 先至姑孰辭桓溫, 因問溫曰：「公致醉可飲幾酒？食肉多少？」溫曰：「年大來飲三升便醉, 白肉不過十臠. 卿復云何？」納曰：「素不能飲, 止可二升, 肉亦不足言.」後伺溫閑, 謂之曰：「外有微禮, 方守遠郡, 欲與公一醉, 以展下情.」溫欣然納之. 時王坦之、刁彝在坐, 及受禮, 唯酒一斗, 鹿肉一柈, 坐客愕然. 納徐曰：「明公近云飲酒三升, 納止可二升, 今有一斗, 以備杯杓餘瀝.」溫及賓客並歎其率素, 更敕中廚設精饌, 酣飲極歡而罷. 納至郡, 不受俸祿. 頃之, 徵拜左民尚書, 領州大中正. 將應召, 外白宜裝幾船？納曰：「私奴裝糧食來, 無所復須也.」臨發, 止有被襆而已, 其餘並封以還官. 遷太常, 徙吏部尚書, 加奉車都尉、衛將軍. 謝安嘗欲詣納, 而納殊無供辦. 其兄子俶不敢問之, 乃密為之具. 安既至, 納所設唯茶果而已. 俶遂陳盛饌, 珍羞畢具. 客罷, 納大怒曰：「汝不能光益父叔, 乃復穢我素業邪！」於是杖之四十. 其舉措多此類.

後以愛子長生有疾, 求解官營視, 兄子禽又犯法應刑, 乞免官謝罪. 詔特許輕降. 頃長生小佳, 喻還攝職. 尋遷尚書僕射, 轉左僕射, 加散騎常侍. 俄拜尚書令, 常侍如故. 恪勤貞固, 始終不渝. 時會稽王道子以少年專政, 委任群小, 納望闕而歎曰：「好家居, 纖兒欲撞壞之邪！」朝士咸服其忠亮. 尋除左光祿大夫、開府儀同三司, 未拜而卒, 即以為贈. 長生先卒, 無子, 以弟子道隆嗣, 元熙中, 為廷尉.

何充

何充字次道, 廬江灊人, 魏光祿大夫禎之曾孫也. [二]祖惲, 豫州刺史. 父叡, 安豐太守. 充風韻淹雅, 文義見稱. 初辟大將軍王敦掾, 轉主簿. 敦兄含時為廬江郡, 貪汙狼藉, 敦嘗於座中稱曰：「家兄在郡定佳, 廬江人士咸稱之.」充正色曰：「充即廬江人, 所聞異於此.」敦默然. 傍人皆為之不安, 充晏然自若. 由是忤敦, 左遷東海王文學. 尋屬敦敗, 累遷中書侍郎.

充即王導妻之姊子, 充妻, 明穆皇后之妹也, 故少與導善, 早歷顯官. 嘗詣導, 導以麈尾指床呼充共坐, 曰：「此是君坐也.」導繕揚州解舍, 顧而言曰：「正為次道耳.」明帝亦友昵之.

成帝即位, 遷給事黃門侍郎. 蘇峻作亂, 京都傾覆, 導從駕在石頭, 充東奔義軍. 其後導奔白石, 充亦得還. 賊平, 封都鄉侯, 拜散騎常侍, 出為東陽太守, 仍除建威將軍、會稽內史. 在郡甚有德政, 薦徵士虞喜, 拔郡人謝奉、魏顗等以為佐吏. 後以墓被發去郡. 詔徵侍中, 不拜. 改葬畢, 除建威將軍、丹楊尹. 王導、庾亮並言於帝曰：「何充器局方概, 有萬夫之望, 必能總錄朝端, 為老臣之副. 臣死之日, 願引充內侍, 則外譽唯緝, 社稷無虞矣.」由是加吏部尚書, 進號冠軍將軍, 又領會稽王師. 及導薨, 轉護軍將軍, 與中書監庾冰參錄尚書事. 詔充、冰各以甲杖五十人至止車門. 尋遷尚書令, 加左將軍. 充以內外統任, 宜相糾正, 若使事綜一人, 於課對為嫌, 乃上疏固讓. 許之. 徙中書令, 加散騎常侍, 領軍如故. 又領州大中正, 以州有先達宿德, 固讓不拜.

庾冰兄弟以舅氏輔王室, 權侔人主, 慮易世之後, 戚屬轉疏, 將為外物所攻, 謀立康帝, 即帝母弟也. 每說帝以國有強敵, 宜須長君, 帝從之. 充建議曰：「父子相傳, 先王舊典, 忽妄改易, 懼非長計. 故武王不授聖弟, 即其義也. 昔漢景亦欲傳祚梁王, 朝臣咸以為虧亂典制, 據而弗聽. 今琅邪踐阼, 如孺子何！社稷宗廟, 將其危乎！」冰等不從. 既而康帝立, 帝臨軒, 冰、充侍坐. 帝曰：「朕嗣鴻業, 二君之力也.」充對曰：「陛下龍飛, 臣冰之力也. 若如臣議, 不睹升平之世.」帝有慚色.

建元初, 出為驃騎將軍、都督徐州揚州之晉陵諸軍事、假節, 領徐州刺史, 鎮京口, 以避諸庾. 頃之, 庾翼將北伐, 庾冰出鎮江州, 充入朝, 言於帝曰：「臣冰舅氏之重, 宜居宰相, 不應遠出.」朝議不從. 於是徵充入為都督揚豫徐州之琅邪諸軍事、假節, 領揚州刺史, 將軍如故. 先是, 翼悉發江、荊二州編戶奴以充兵役, 士庶嗷然. 充復欲發揚州奴以均其謗. 後以中興時已發三吳, 今不宜復發而止.

俄而帝疾篤, 冰、翼意在簡文帝, 而充建議立皇太子, 奏可. 及帝崩, 充奉遺旨, 便立太子, 是為穆帝, 冰、翼甚恨之. 獻后臨朝, 詔曰：「驃騎任重, 可以甲杖百人入殿.」又加中書監、錄尚書事. 充自陳既錄尚書, 不宜復監中書, 許之. 復加侍中, 羽林騎十人.

冰、翼等尋卒, 充專輔幼主. 翼臨終, 表以後任委息爰之. 于時論者並以諸庾世在西藩, 人情所歸, 宜依翼所請, 以安物情. 充曰：「不然. 荊楚國之西門, 戶口百萬, 北帶強胡, 西鄰勁蜀, 經略險阻, 周旋萬里. 得賢則中原可定, 勢弱則社稷同憂, 所謂陸抗存則吳存, 抗亡則吳亡者, 豈可以白面年少猥當此任哉！桓□英略過人, 有文武識度, 西夏之任, 無出溫者.」議者又曰：「庾爰之肯避溫乎？如令阻兵, 恥懼不淺.」充曰：「溫足能制之, 諸君勿憂.」乃使溫西. 爰之果不敢爭. 充以衛將軍褚裒皇太后父, 宜綜朝政, 上疏薦裒參錄尚書. 裒以地逼, 固求外出. 充每曰：「桓溫、褚裒為方伯, 殷浩居門下, 我可無勞矣.」

充居宰相, 雖無澄正改革之能, 而強力有器局, 臨朝正色, 以社稷為己任, 凡所選用, 皆以功臣為先, 不以私恩樹親戚, 談者以此重之. 然所昵庸雜, 信任不得其人, 而性好釋典, 崇修佛寺, 供給沙門以百數, 糜費巨億而不吝也. 親友至於貧乏, 無所施遺, 以此獲譏於世. 阮裕嘗戲之曰：「卿志大宇宙, 勇邁終古.」充問其故. 裕曰：「我圖數千戶郡尚未能得, 卿圖作佛, 不亦大乎！」于時郗愔及弟曇奉天師道, 而充與弟準崇信釋氏, 謝萬譏之云：「二郗諂於道, 二何佞於佛.」充能飲酒, 雅為劉惔所貴. 惔每云：「見次道飲, 令人欲傾家釀.」言其能溫克也.

永和二年卒, 時年五十五. 贈司空, 諡曰文穆. 無子, 弟子放嗣. 卒, 又無子, 又以兄孫松嗣, 位至驃騎諮議參軍. 充弟準, 見外戚傳.

褚翜

褚翜字謀遠, 太傅裒之從父兄也. 父頠, 少知名, 早卒. 翜以才藝楨幹稱. 襲爵關內侯, 補冠軍參軍. 于時長沙王乂擅權, 成都、河間阻兵于外, 翜知內難方作, 乃棄官避地幽州. 後河北有寇難, 復還鄉里. 河南尹舉翜行本縣事.

及天下鼎沸, 翜招合同志, 將圖過江, 先移住陽城界. 潁川庾敳, 即翜之舅也, 亦憂世亂, 以家付翜. 翜道斷, 不得前. 東海王越以為參軍, 辭疾不就.

尋洛陽覆沒, 與滎陽太守郭秀共保萬氏臺. 秀不能綏眾, 與將陳撫、郭重等構怨, 遂相攻擊. 翜懼禍及, 謂撫等曰：「以諸君所以在此, 謀逃難也. 今宜共戮力以備賊, 幸無外難, 而內自相擊, 是避坑落井也. 郭秀誠為失理, 應且容之. 若遂所忿, 城內自潰, 胡賊聞之, 指來掩襲, 諸君雖得殺秀, 無解胡虜矣. 累弱非一, 宜深思之.」撫等悔悟, 與秀交和. 時數萬口賴翜獲全.

明年, 率數千家將謀東下, 遇道險, 不得進, 因留密縣. 司隸校尉荀組以為參軍、廣威將軍, 復領本縣, 率邑人三千, 督新城、梁、陽城三郡諸營事. [三]頃之, 遷司隸司馬, 仍督營事. 率眾進至汝水柴肥口, 復阻賊. 翜乃單馬至許昌, 見司空荀藩, 以為振威將軍, 行梁國內史.

建興初, 復為豫州司馬, 督司州軍事. 太傅參軍王玄代翜為郡. 時梁國部曲將耿奴甚得人情, 而專勢, 翜常優遇之. 玄為政既急, 翜知其不能容奴, 因戒之曰：「卿威殺已多, 而人情難一, 宜深慎之.」玄納翜言, 外羈縻奴, 而內懷憤. 會遷為陳留, 將發, 乃收奴斬之. 奴餘黨聚眾殺玄. 梁郡既有內難, 而徐州賊張平等欲掩襲之. 郡人遑惑, 將以郡歸平. 荀組遣翜往撫之, 眾心乃定. 頃之, 組舉翜為吏部郎, 不應召, 遂東過江.

元帝為晉王, 以翜為散騎郎, 轉太子中庶子, 出為奮威將軍、淮南內史. 永昌初, 王敦構逆, 征西將軍戴若思令翜出軍赴難, 翜遣將領五百人從之. 明帝即位, 徵拜屯騎校尉, 遷太子左衛率.

成帝初, 為左衛將軍. 蘇峻之役, 朝廷戒嚴, 以翜為侍中, 典征討軍事. 既而王師敗績, 司徒王導謂翜曰：「至尊當御正殿, 君可啟令速出.」翜即入上閤, 躬自抱帝登太極前殿. 導升御床抱帝, 翜及鍾雅、劉超侍立左右. 時百官奔散, 殿省蕭然. 峻兵既入, 叱翜令下. 翜正立不動, 呵之曰：「蘇冠軍來覲至尊, 軍人豈得侵逼！」由是兵士不敢上殿. 及峻執政, 猶以為侍中, 從乘輿幸石頭. 明年, 與光祿大夫陸曄等出據苑城. 蘇逸、任讓圍之, 翜等固守. 賊平, 以功封長平縣伯, 遷丹楊尹. 時京邑焚蕩, 人物凋殘, 翜收集散亡, 甚有惠政.

代庾亮為中護軍, 鎮石頭. 尋為領軍, 徙五兵尚書, 加奉車都尉, 監新宮事. 遷尚書右僕射, 轉左僕射, 加散騎常侍. 久之, 代何充為護軍將軍, 常侍如故.

咸康七年卒, 時年六十七. 贈衛將軍, 諡曰穆. 子希嗣, 官至豫章太守.

蔡謨

蔡謨字道明, 陳留考城人也. 世為著姓. 曾祖睦, 魏尚書. 祖德, 樂平太守.

父克, 少好學, 博涉書記, 為邦族所敬. 性公亮守正, 行不合己, 雖富貴不交也. 高平劉整恃才縱誕, 服飾詭異, 無所拘忌. 嘗行造人, 遇克在坐, 整終席慚不自安. 克時為處士, 而見憚如此. 後為成都王穎大將軍記室督. 穎為丞相, 擢為東曹掾.

克素有格量, 及居選官, 苟進之徒望風畏憚. 初, 克未仕時, 河內山簡嘗與琅邪王衍書曰：「蔡子尼今之正人.」衍以書示眾曰：「山子以一字拔人, 然未易可稱.」後衍聞克在選官, 曰：「山子正人之言, 驗於今矣.」陳留時為大郡, 號稱多士, 琅邪王澄行經其界, 太守呂豫遣吏迎之. 澄入境, 問吏曰：「此郡人士為誰?」吏曰：「有蔡子尼、江應元.」是時郡人多居大位者, 澄以其姓名問曰：「甲乙等, 非君郡人邪?」吏曰：「是也.」曰：「然則何以但稱此二人?」吏曰：「向謂君侯問人, 不謂問位.」澄笑而止. 到郡, 以吏言謂豫曰：「舊名此郡有風俗, 果然小吏亦知如此.」

克以朝政日弊, 遂絕不仕. 東嬴公騰為車騎將軍, 鎮河北, 以克為從事中郎, 知必不就, 以軍期致之. 克不得已, 至數十日, 騰為汲桑所攻, 城陷, 克見害.

謨弱冠察孝廉, 州辟從事, 舉秀才, 東海王越召為掾, 皆不就. 避亂渡江. 時明帝為東中郎將, 引為參軍. 元帝拜丞相, 復辟為掾, 轉參軍, 後為中書侍郎, 歷義興太守、大將軍王敦從事中郎、司徒左長史, 遷侍中.

蘇峻構逆, 吳國內史庾冰出奔會稽, 乃以謨為吳國內史. 謨既至, 與張闓、顧眾、顧颺等共起義兵, 迎冰還郡. 峻平, 復為侍中, 遷五兵尚書, 領琅邪王師. 謨上疏讓曰：「八坐之任, 非賢莫居, 前後所用, 資名有常. 孔愉、諸葛恢並以清節令才, 少著名望. 昔愉為御史中丞, 臣尚為司徒長史；恢為會稽太守, 臣為尚書郎；恢尹丹楊, 臣守小郡. 名輩不同, 階級殊懸. 今猥以輕鄙, 超倫踰等, 上亂聖朝貫魚之序, 下違群士準平之論. 豈惟微臣其亡之誡, 實招聖政惟塵之累. 且左長史一超而侍帷幄, 再登而廁納言, 中興已來, 上德之舉所未嘗有. 臣何人斯, 而猥當之！是以叩心自忖, 三省愚身, 與其苟進以穢清塗, 寧受違命狷固之罪.」疏奏, 不許. 轉掌吏部. 以平蘇峻勳, 賜爵濟陽男, 又讓, 不許.

冬蒸, 謨領祠部, 主者忘設明帝位, 與太常張泉俱免, 白衣領職. 頃之, 遷太常, 領祕書監, 以疾不堪親職, 上疏自解, 不聽. 成帝臨軒, 遣使拜太傅、太尉、司空. 會將作樂, 宿懸於殿庭, 門下奏, 非祭祀燕饗則無設樂之制. 事下太常. 謨議臨軒遣使宜有金石之樂, 遂從之. 臨軒作樂, 自此始也. 彭城王紘上言, 樂賢堂有先帝手畫佛象, 經歷寇難, 而此堂猶存, 宜敕作頌. 帝下其議. 謨曰：「佛者, 夷狄之俗, 非經典之制. 先帝量同天地, 多才多藝, 聊因臨時而畫此象, 至於雅好佛道, 所未承聞也. 盜賊奔突, 王都隳敗, 而此堂塊然獨存, 斯誠神靈保祚之徵, 然未是大晉盛德之形容, 歌頌之所先也. 人臣睹物興義, 私作賦頌可也. 今欲發王命, 敕史官, 上稱先帝好佛之志, 下為夷狄作一象之頌, 於義有疑焉.」於是遂寢.

時征西將軍庾亮以石勒新死, 欲移鎮石城, 為滅賊之漸. 事下公卿. 謨議曰：

時有否泰, 道有屈伸. 暴逆之寇雖終滅亡, 然當其強盛, 皆屈而避之. 是以高祖受黜於巴漢, 忍辱於平城也. 若爭強於鴻門, 則亡不終日. 故蕭何曰「百戰百敗, 不死何待」也. 原始耍終, 歸於大濟而已. 豈與當亡之寇爭遲速之間哉！夫惟鴻門之不爭, 故垓下莫能與之爭. 文王身圮於羑里, [四]故道泰於牧野；句踐見屈於會稽, 故威申於強吳. 今日之事, 亦由此矣. 賊假息之命垂盡, 而豺狼之力尚強, 宜抗威以待時.

或曰：「抗威待時, 時已可矣.」愚以為時之可否在賊之強弱, 賊之強弱在季龍之能否. 季龍之能否, 可得而言矣. 自勒初起, 則季龍為爪牙, 百戰百勝, 遂定中國, 境土所據, 同於魏世. 及勒死之日, 將相內外欲誅季龍. 季龍獨起於眾異之中, 殺嗣主, 誅寵臣. 內難既定, 千里遠出, 一攻而拔金墉, 再戰而斬石生, 禽彭彪, 殺石聰, 滅郭權, 還據根本, 內外並定, 四方鎮守, 不失尺土. 詳察此事, 豈能乎, 將不能也？假令不能者為之, 其將濟乎, 將不濟也？賊前攻襄陽而不能拔, 誠有之矣. 不信百戰之效, 而執一攻之驗, 棄多從少, 於理安乎？譬若射者, 百發而一不中, 可謂之拙乎？且不拔襄陽者, 非季龍身也. 桓平北, 守邊之將耳. 賊前攻之, 爭疆埸耳, 得之為善, 不得則止, 非其所急也. 今征西之往, 則異於是. 何者？重鎮也, 名賢也, 中國之人所聞而歸心也. 今而西度, 實有席卷河南之勢, 賊所大懼, 豈與桓宣同哉！季龍必率其精兵, 身來距爭. 若欲與戰, 戰何如石生？若欲城守, 守何如金墉？若欲阻沔, 沔何如大江？蘇峻何如季龍？凡此數者, 宜詳校之.

愚謂石生猛將, 關中精兵, 征西之戰不能勝也. 金墉險固, 劉曜十萬所不能拔, 今征西之守不能勝也. 又是時兗州、洛陽、關中皆舉兵擊季龍. 今此三處反為其用, 方之於前, 倍半之覺也. 若石生不能敵其半, 而征西欲當其倍, 愚所疑也. 蘇峻之強, 不及季龍, 沔水之險, 不及大江. 大江不能禦蘇峻, 而以沔水禦季龍, 又所疑也. 昔祖士稚在譙, 佃於城北, 慮賊來攻, 因以為資, 故豫安軍屯, 以禦其外. 穀將熟, 賊果至. 丁夫戰於外, 老弱穫於內, 多持炬火, 急則燒穀而走. 如此數年, 竟不得其利. 是時賊唯據沔北, 方之於今, 四分之一耳. 士稚不能捍其一, 而征西欲禦其四, 又所疑也. 或云：「賊若多來, 則必無糧.」然致糧之難, 莫過崤函. 而季龍昔涉此險, 深入敵國, 平關中而後還. 今至襄陽, 路既無險, 又行其國內, 自相供給, 方之於前, 難易百倍. 前已經至難, 而謂今不能濟其易, 又所疑也.

然此所論, 但說征西既至之後耳, 尚未論道路之慮也. 自沔以西, 水急岸高, 魚貫泝流, 首尾百里. 若賊無宋襄之義, 及我未陣而擊之, 將如之何？今王士與賊, 水陸異勢, 便習不同. 寇若送死, 雖開江延敵, 以一當千, 猶吞之有餘, 宜誘而致之, 以保萬全. 棄江遠進, 以我所短擊彼所長, 懼非廟勝之算.

朝議同之, 故亮不果移鎮.

初, 皇后每年拜陵, 勞費甚多, 謨建議曰：「古者皇后廟見而已, 不拜陵也.」由是遂止.

及太尉郗鑒疾篤, 出謨為太尉軍司, 加侍中. 鑒卒, 即拜謨為征北將軍、都督徐兗青三州揚州之晉陵豫州之沛郡諸軍事、領徐州刺史、假節. 時左衛將軍陳光上疏請伐胡, 詔令攻壽陽, 謨上疏曰：

今壽陽城小而固. 自壽陽至琅邪, 城壁相望, 其間遠者裁百餘里, 一城見攻, 眾城必救. 且王師在路五十餘日, 劉仕一軍早已入淮, 又遣數部北取堅壁, 大軍未至, 聲息久聞. 而賊之郵驛, 一日千里, 河北之騎足以來赴, 非惟鄰城相救而已. 夫以白起、韓信、項籍之勇, 猶發梁焚舟, 背水而陣. 今欲停船水渚, 引兵造城, 前對堅敵, 顧臨歸路, 此兵法之所誡也. 若進攻未拔, 胡騎卒至, 懼桓子不知所為, 而舟中之指可掬.

今征軍五千, 皆王都精銳之眾, 又光為左衛, 遠近聞之, 名為殿中之軍, 宜令所向有征無戰. 而頓之堅城之下, 勝之不武, 不勝為笑. 今以國之上駟擊寇之下邑, 得之則利薄而不足損敵, 失之則害重而足以益寇, 懼非策之長者. 臣愚以為聞寇而致討, 賊退而振旅, 於事無失. 不勝管見, 謹冒陳聞.

季龍於青州造船數百, 掠緣海諸縣, 所在殺戮, 朝廷以為憂. 謨遣龍驤將軍徐玄等守中洲, 并設募, 若得賊大白船者, 賞布千匹, 小船百匹. 是時謨所統七千餘人, 所戍東至土山, 西至江乘, 鎮守八所, 城壘凡十一處, 烽火樓望三十餘處, 隨宜防備, 甚有算略. 先是, 郗鑒上部下有勳勞者凡一百八十人, 帝並酬其功, 未卒而鑒薨, 斷不復與. 謨上疏以為先已許鑒, 今不宜斷. 且鑒所上者皆積年勳效, 百戰之餘, 亦不可不報. 詔聽之.

康帝即位, 徵拜左光祿大夫、開府儀同三司, 領司徒. 代殷浩為揚州刺史. 又錄尚書事, 領司徒如故. [五]初, 謨沖讓不辟僚佐, 詔屢敦逼之, 始取掾屬.

石季龍死, 中國大亂. 時朝野咸謂當太平復舊, 謨獨謂不然, 語所親曰：「胡滅, 誠大慶也, 然將貽王室之憂.」或曰：「何哉？」謨曰：「夫能順天而奉時, 濟六合於草昧, 若非上哲, 必由英豪. 度德量力, 非時賢所及. 必將經營分表, 疲人以逞志. 才不副意, 略不稱心, 財單力竭, 智勇俱屈, 此韓盧、東郭所以雙斃也.」

遷侍中、司徒. 上疏讓曰：「伏自惟省, 昔階謬恩, 蒙忝非據, 尸素累積而光寵更崇, 謗讟彌興而榮進復加, 上虧聖朝棟隆之舉, 下增微臣覆餗之釁, 惶懼戰灼, 寄顏無所. 乞垂天鑒, 回恩改謬, 以允群望.」皇太后詔報不許. 謨猶固讓, 謂所親曰：「我若為司徒, 將為後代所哂, 義不敢拜也.」皇太后遣使喻意, 自四年冬至五年末, 詔書屢下, 謨固守所執. 六年, 復上疏, 以疾病乞骸骨, 上左光祿大夫、領司徒印綬. 章表十餘上. 穆帝臨軒, 遣侍中紀璩、[六]黃門郎丁纂徵謨. 謨陳疾篤, 使主簿謝攸對曰：「臣謨不幸有公族穆子之疾, 天威不違顏咫尺, 不敢奉詔, 寢伏待罪.」自旦至申, 使者十餘反, 而謨不至. 時帝年八歲, 甚倦, 問左右曰：「所召人何以至今不來？臨軒何時當竟？」君臣俱疲弊. 皇太后詔：「必不來者, 宜罷朝.」中軍將軍殷浩奏免吏部尚書江虨官. 簡文時為會稽王, 命曹曰：「蔡公傲違上命, 無人臣之禮. 若人主卑屈於上, 大義不行於下, 亦不知復所以為政矣.」於是公卿奏曰：「司徒謨頃以常疾, 久逋王命, 皇帝臨軒, 百僚齊立, 俯僂之恭, 有望於謨. 若志存止退, 自宜致辭闕庭, 安有人君卑勞終日而人臣曾無一酬之禮！悖慢傲上, 罪同不臣. 臣等參議, 宜明國憲, 請送廷尉以正刑書.」謨懼, 率子弟素服詣闕稽顙, 躬到廷尉待罪. 皇太后詔曰：「謨先帝師傅, 服事累世. 且歸罪有司, 內訟思愆. 若遂致之于理, 情所未忍. 可依舊制免為庶人.」

謨既被廢, 杜門不出, 終日講誦, 教授子弟. 數年, 皇太后詔曰：「前司徒謨以道素著稱, 軌行成名, 故歷事先朝, 致位台輔. 以往年之失, 用致黜責. 自爾已來, 闔門思愆, 誠合大臣罪己之義. 以謨為光祿大夫、開府儀同三司.」於是遣謁者僕射孟洪就加冊命. 謨上疏陳謝曰：「臣以頑薄, 昔忝殊寵, 尸素累紀, 加違慢詔命, 當肆市朝. 幸蒙寬宥, 不悟天施復加光飾, 非臣隕越所能上報. 臣寢疾未損, 不任詣闕. 不勝仰感聖恩, 謹遣拜章.」遂以疾篤, 不復朝見. 詔賜几杖, 門施行馬. 十二年, 卒, 時年七十六. 賵贈之禮, 一依太尉陸玩故事. 詔贈侍中、司空, 諡曰文穆.

謨博學, 於禮儀宗廟制度多所議定. 文筆論議, 有集行於世. 總應劭以來注班固漢書者, 為之集解. 謨初渡江, 見彭蜞, 大喜曰：「蟹有八足, 加以二螯.」令烹之. 既食, 吐下委頓, 方知非蟹. 後詣謝尚而說之. 尚曰：「卿讀爾雅不熟, 幾為勸學死.」[七]謨性方雅. 丞相王導作女伎, 施設床席. 謨先在坐, 不悅而去, 導亦不止之. 性尤篤慎, 每事必為過防. 故時人云：「蔡公過浮航, 脫帶腰舟.」長子邵, 永嘉太守. 少子系, 有才學文義, 位至撫軍長史.

諸葛恢

諸葛恢字道明, 琅邪陽都人也. 祖誕, 魏司空, 為文帝所誅. 父靚, 奔吳, 為大司馬. 吳平, 逃竄不出. 武帝與靚有舊, 靚姊又為琅邪王妃, 帝知靚在姊間, 因就見焉. 靚逃於廁, 帝又逼見之, 謂曰：「不謂今日復得相見.」靚流涕曰：「不能漆身皮面, 復睹聖顏！」詔以為侍中, 固辭不拜, 歸於鄉里, 終身不向朝廷而坐.

恢弱冠知名, 試守即丘長, 轉臨沂令, 為政和平. 值天下大亂, 避地江左, 名亞王導、庾亮. 導嘗謂曰：「明府當為黑頭公.」及導拜司空, 恢在坐, 導指冠謂曰：「君當復著此.」導嘗與恢戲爭族姓, 曰：「人言王葛, 不言葛王也.」恢曰：「不言馬驢, 而言驢馬, 豈驢勝馬邪！」其見親狎如此. 于時潁川荀闓字道明、陳留蔡謨字道明, 與恢俱有名譽, 號曰「中興三明」, 人為之語曰：「京都三明各有名, 蔡氏儒雅荀葛清.」

元帝為安東將軍, 以恢為主簿, 再遷江寧令. 討周馥有功, 封博陵亭侯, 復為鎮東參軍. 與卞壼並以時譽遷從事中郎, 兼統記室. 時四方多務, 牋疏殷積, 恢斟酌酬答, 咸稱折中. 于時王氏為將軍, 而恢兄弟及顏含並居顯耍, 劉超以忠謹掌書命, 時人以帝善任一國之才. 愍帝即位, 徵用四方賢雋, 召恢為尚書郎, 元帝以經緯須才, 上疏留之, 承制調為會稽太守. 臨行, 帝為置酒, 謂曰：「今之會稽, 昔之關中, 足食足兵, 在於良守. 以君有蒞任之方, 是以相屈. 四方分崩, 當匡振圮運. 政之所先, 君為言之.」恢陳謝, 因對曰：「今天下喪亂, 風俗陵遲, 宜尊五美, 屏四惡, 進忠實, 退浮華.」帝深納焉. 太興初, 以政績第一, 詔曰：「自頃多難, 官長數易, 益有諸弊, 雖聖人猶久於其道, 然後化成, 況其餘乎！漢宣帝稱『與我共安天下者, 其惟良二千石』, 斯言信矣. 是以黃霸等或十年, 或二十年而不徙, 所以能濟其中興之勳也. 賞罰黜陟, 所以明政道也. 會稽內史諸葛恢蒞官三年, 政清人和, 為諸郡首, 宜進其位班, 以勸風教. 今增恢秩中二千石.」

頃之, 以母憂去官. 服闋, 拜中書令. 王敦上恢為丹楊尹, 以久疾免. 明帝征敦, 以恢為侍中, 加奉車都尉. 討王含有功, 進封建安伯, 以先爵賜次子虪為關內侯. 又拜恢後將軍、會稽內史. 徵為侍中, 遷左民尚書、武陵王師、吏部尚書. 累遷尚書右僕射, 加散騎常侍、銀青光祿大夫、領選本州大中正、尚書令, 常侍、吏部如故. 成帝踐阼, 加侍中、金紫光祿大夫. [八]卒, 年六十二. 贈左光祿大夫、儀同三司. 賵贈之禮, 一依太尉興平伯故事. 諡曰敬, 祠以太牢. 子甝嗣, 位至散騎常侍.

恢兄頤, 字道回, 亦為元帝所器重, 終於太常.

殷浩顧悅之　蔡裔

殷浩字深源, [九]陳郡長平人也. 父羨, 字洪喬, 為豫章太守, 都下人士因其致書者百餘函, 行次石頭, 皆投之水中, 曰：「沈者自沈, 浮者自浮, 殷洪喬不為致書郵.」其資性介立如此. 終於光祿勳.

浩識度清遠, 弱冠有美名, 尤善玄言, 與叔父融俱好老易. 融與浩口談則辭屈, 著篇則融勝, 浩由是為風流談論者所宗. 或問浩曰：「將蒞官而夢棺, 將得財而夢糞, 何也？」浩曰：「官本臭腐, 故將得官而夢尸. 錢本糞土, 故將得錢而夢穢.」時人以為名言.

三府辟, 皆不就. 征西將軍庾亮引為記室參軍, 累遷司徒左長史. 安西庾翼復請為司馬. 除侍中、安西軍司, 並稱疾不起. 遂屏居墓所, 幾將十年, 于時擬之管、葛. 王濛、謝尚猶伺其出處, 以卜江左興亡, 因相與省之, 知浩有確然之志. 既反, 相謂曰：「深源不起, 當如蒼生何！」庾翼貽浩書曰：「當今江東社稷安危, 內委何、褚諸君, 外託庾、桓數族, 恐不得百年無憂, 亦朝夕而弊. 足下少標令名, 十餘年間, 位經內外, 而欲潛居利貞, 斯理難全. 且夫濟一時之務, 須一時之勝, 何必德均古人, 韻齊先達邪！王夷甫, 先朝風流士也, 然吾薄其立名非真, 而始終莫取. 若以道非虞夏, 自當超然獨往, 而不能謀始, 大合聲譽, 極致名位, 正當抑揚名教, 以靜亂源. 而乃高談莊老, 說空終日, 雖云談道, 實長華競. 及其末年, 人望猶存, 思安懼亂, 寄命推務. 而甫自申述, 徇小好名, 既身囚胡虜, 棄言非所. 凡明德君子, 遇會處際, 寧可然乎？而世皆然之. 益知名實之未定, 弊風之未革也.」浩固辭不起.

建元初, 庾冰兄弟及何充等相繼卒. 簡文帝時在藩, 始綜萬幾, 衛將軍褚裒薦浩, 徵為建武將軍、揚州刺史. 浩上疏陳讓, 并致牋於簡文, 具自申敘. 簡文答之曰：「屬當厄運, 危弊理盡, 誠賴時有其才, 不復遠求版築. 足下沈識淹長, 思綜通練, 起而明之, 足以經濟. 若復深存挹退, 苟遂本懷, 吾恐天下之事於此去矣. 今紘領不振, 晉網不綱, 願蹈東海, 復可得邪！由此言之, 足下去就即是時之廢興, 時之廢興則家國不異. 足下弘思之, 靜算之, 亦將有以深鑒可否. 望必廢本懷, 率群情也.」浩頻陳讓, 自三月至七月, 乃受拜焉.

時桓溫既滅蜀, 威勢轉振, 朝廷憚之. 簡文以浩有盛名, 朝野推伏, 故引為心膂, 以抗於溫, 於是與溫頗相疑貳. 會遭父憂, 去職, 時以蔡謨攝揚州, 以俟浩. 服闋, 徵為尚書僕射, 不拜. 復為建武將軍、揚州刺史, 遂參綜朝權. 潁川荀羨少有令聞, 浩擢為義興、吳郡, 以為羽翼. 王羲之密說浩、羨, 令與桓溫和同, 不宜內構嫌隙, 浩不從.

及石季龍死, 胡中大亂, 朝廷欲遂蕩平關河, 於是以浩為中軍將軍、假節、都督揚豫徐兗青五州軍事. 浩既受命, 以中原為己任, 上疏北征許洛. 將發, 墜馬, 時咸惡之. 既而以淮南太守陳逵、兗州刺史蔡裔為前鋒, 安西將軍謝尚、北中郎將荀羨為督統, 開江西□田千餘頃, 以為軍儲.

師次壽陽, 潛誘苻健大臣梁安、雷弱兒等, 使殺健, 許以關右之任. 初, 降人魏脫卒, [一０]其弟憬代領部曲. 姚襄殺憬, 以并其眾. 浩大惡之, 使龍驤將軍劉啟守譙, 遷襄於梁. 既而魏氏子弟往來壽陽, 襄益猜懼. 俄而襄部曲有欲歸浩者, 襄殺之, 浩於是謀誅襄. 會苻健殺其大臣, 健兄子眉自洛陽西奔, 浩以為梁安事捷, 意苻健已死, 請進屯洛陽, 修復園陵, 使襄為前驅, 冠軍將軍劉洽鎮鹿臺, 建武將軍劉遯據倉垣, 又求解揚州, 專鎮洛陽, 詔不許. 浩既至許昌, 會張遇反, 謝尚又敗績, 浩還壽陽. 後復進軍, 次山桑, 而襄反, 浩懼, 棄輜重, 退保譙城, 器械軍儲皆為襄所掠, 士卒多亡叛. 浩遣劉啟、王彬之擊襄於山桑, 並為襄所殺.

桓溫素忌浩, 及聞其敗, 上疏罪浩曰：

案中軍將軍浩過蒙朝恩, 叨竊非據, 寵靈超卓, 再司京輦, 不能恭慎所任, 恪居職次, 而侵官離局, 高下在心. 前司徒臣謨執義履素, 位居台輔, 師傅先帝, 朝之元老, 年登七十, 以禮請退, 雖臨軒固辭, 不順恩旨, 適足以明遜讓之風, 弘優賢之禮. 而浩虛生狡說, 疑誤朝聽, 獄之有司, 將致大辟. 自羯胡夭亡, 群凶殄滅, 而百姓塗炭, 企遲拯接. 浩受專征之重, 無雪恥之志, 坐自封植, 妄生風塵, 遂使寇讎稽誅, 姦逆並起, 華夏鼎沸, 黎元殄悴. 浩懼罪將及, 不容於朝, 外聲進討, 內求苟免. 出次壽陽, 頓甲彌年, 傾天府之資, 竭五州之力, 收合無賴, 以自強衛, 爵命無章, 猜害罔顧. 故范豐之屬反叛於芍陂, 奇德、龍會作變於肘腋. 羌帥姚襄率眾歸化, 遣其母弟入質京邑, 浩不能撫而用之, 陰圖殺害, 再遣刺客, 為襄所覺. 襄遂惶懼, 用致逆命. 生長亂階, 自浩始也. 復不能以時掃滅, 縱放小豎, 鼓行毒害, 身狼狽於山桑, 軍破碎於梁國, 舟車焚燒, 輜重覆沒, 三軍積實, 反以資寇, 精甲利器, 更為賊用. 神怒人怨, 眾之所棄, 傾危之憂, 將及社稷. 臣所以忘寢屏營, 啟處無地.

夫率正顯義, 所以致訓, 明罰敕法, 所以齊眾, 伏願陛下上追唐堯放命之刑, 下鑒春秋無君之典. 若聖上含弘, 未忍誅殛, 且宜遐棄, 擯之荒裔. 雖未足以塞山海之責, 粗可以宣誡於將來矣.

竟坐廢為庶人, 徙于東陽之信安縣.

浩少與溫齊名, 而每心競. 溫嘗問浩：「君何如我？」浩曰：「我與君周旋久, 寧作我也.」溫既以雄豪自許, 每輕浩, 浩不之憚也. 至是, 溫語人曰：「少時吾與浩共騎竹馬, 我棄去, 浩輒取之, 故當出我下也.」又謂郗超曰：「浩有德有言, 向使作令僕, 足以儀刑百揆, 朝廷用違其才耳.」

浩雖被黜放, 口無怨言, 夷神委命, 談詠不輟, 雖家人不見其有流放之慼. 但終日書空, 作「咄咄怪事」四字而已. 浩甥韓伯, 浩素賞愛之, 隨至徙所. 經歲還都, 浩送至渚側, 詠曹顏遠詩云：「富貴他人合, 貧賤親戚離.」因而泣下. 後溫將以浩為尚書令, 遺書告之, 浩欣然許焉. 將答書, 慮有謬誤, 開閉者數十, 竟達空函, 大忤溫意, 由是遂絕. 永和十二年卒.

子涓, 亦有美名. 咸安初, 桓溫廢太宰、武陵王晞, 誣涓及庾倩與晞謀反, 害之.

浩後將改葬, 其故吏顧悅之上疏訟浩曰：

伏見故中軍將軍、揚州刺史殷浩體德沈粹, 識理淹長, 風流雅勝, 聲蓋當時. 再臨神州, 萬里肅清, 勳績茂著, 聖朝欽嘉, 遂授分陝推轂之任. 戎旗既建, 出鎮壽陽, 驅其豺狼, 翦其荊棘, 收羅向義, 廣開屯田, 沐雨櫛風, 等勤臺僕. 仰憑皇威, 群醜革面, 進軍河洛, 修復園陵. 不虞之變, 中路猖蹶, 遂令為山之功崩於垂成, 忠款之志於是而廢. 既受削黜, 自擯山海, 杜門終身, 與世兩絕, 可謂克己復禮, 窮而無怨者也.

尋浩所犯, 蓋負敗之常科, 非即情之永責. 論其名德深誠則如彼, 察其補過罪己則如此, 豈可棄而不卹, 使法有餘冤！方今宅兆已成, 埏隧已開, 懸棺而窆, 禮同庶人, 存亡有非命之分, 九泉無自訴之期, 仰感三良, 昊天罔極. 若使明詔爰發, 旌我善人, 崇復本官, 遠彰幽昧, 斯則國家威恩有兼濟之美, 死而可作, 無負心之恨.

疏奏, 詔追復浩本官.

顧悅之字君叔, 少有義行. 與簡文同年, 而髮早白. 帝問其故. 對曰：「松柏之姿, 經霜猶茂；蒲柳常質, 望秋先零.」簡文悅其對. 始將抗表訟浩, 浩親故多謂非宜, 悅之決意以聞, 又與朝臣爭論, 故眾無以奪焉. 時人咸稱之. 為州別駕, 歷尚書右丞, 卒. 子凱之, [一一]別有傳.

蔡裔者, 有勇氣, 聲若雷震. 嘗有二偷入室, 裔拊床一呼, 而盜俱隕, 故浩委以軍鋒焉.

史臣曰：陸曄等並以時望國華, 效彰歷試, 迭居端揆, 參掌機衡. 然皆率由舊章, 得免祗悔. 而充抗言孺子, 雖屈壓於權臣, 翊奉儲君, 竟導揚於末命, 頻參大議, 屢畫嘉謀, 可謂忠貞在斯而已. 殷浩清徽雅量, 眾議攸歸, 高秩厚禮, 不行而至, 咸謂教義由其興替, 社稷俟以安危. 及其入處國鈞, 未有嘉謀善政, 出總戎律, 唯聞蹙國喪師, 是知風流異貞固之才, 談論非奇正之要. 違方易任, 以致播遷, 悲夫！蔡謨度德而處, 弘斯止足, 置以刑書, 斯為過矣.

贊曰：士光時望, 士瑤允當. 政既弟兄, 任惟台相. 祖言簡率, 遺風可尚. 蔡葛知名, 或雅或清. 次道方概, 謀遠忠貞. 中軍鑒局, 譽光雅俗. 夷曠有餘, 經綸不足. 舍長任短, 功虧名辱.

校勘記

[一]戢卿良箴　通志一二八及冊府八六七「戢」作「感」.

[二]魏光祿大夫禎　斠注：武紀、四夷傳、魏志管寧傳注引文士傳「禎」均作「楨」. 按：楨字元幹, 用「國之楨幹」義. 類聚五六引文士傳亦作「楨」.

[三]督新城梁陽城三郡　斠注：地理志, 新城、梁、陽城三縣皆屬司州河南郡, 此「三郡」乃「三縣」之訛.

[四]文王身圮於羑里　冊府六二四「圮」作「阨」.

[五]康帝即位至領司徒如故　李校：「康帝」當作「穆帝」. 按：據穆紀及殷浩傳, 李說是.

[六]紀璩　通鑑九八作「紀據」.

[七]幾為勸學死　「勸」, 各本均作「勤」. 諸史考異：世說紕漏作「幾為勸學死」, 劉注引大戴勸學篇. 按：此作「勤學」是淺人所改. 李校同. 今據改.

[八]成帝踐阼加侍中金紫光祿大夫　周校：成帝崩, 恢受顧命. 「康」誤作「成」. 按：加侍中等官當在康帝建元時或永和之初, 周說是.

[九]字深源　斠注：「深源」, 書鈔六三引晉中興書、世說政事注引浩別傳均作「淵源」. 按：御覽二四九引晉中興書亦作「淵源」. 浩本字淵源, 唐人避諱改作「深源」.

[一０]魏脫　冉閔載記、通鑑九九作「魏統」.

[一一]凱之　當從本傳作「愷之」.

晉書卷七十八 列傳第四十八

孔愉  子汪　安國　弟祗　從子坦　嚴　從弟群　群子沈

孔愉字敬康, 會稽山陰人也. 其先世居梁國. 曾祖潛, 太子少傅, 漢末避地會稽, 因家焉. 祖竺, 吳豫章太守. 父恬, 湘東太守. 從兄侃, 大司農. 俱有名江左. 愉年十三而孤, 養祖母以孝聞, 與同郡張茂字偉康、丁潭字世康齊名, 時人號曰「會稽三康」.

吳平, 愉遷于洛. 惠帝末, 歸鄉里, 行至江淮間, 遇石冰、封雲為亂, 雲逼愉為參軍, 不從, 將殺之, 賴雲司馬張統營救獲免. 東還會稽, 入新安山中, 改姓孫氏, 以稼穡讀書為務, 信著鄉里. 後忽捨去, 皆謂為神人, 而為之立祠. 永嘉中, 元帝始以安東將軍鎮揚土, 命愉為參軍. 邦族尋求, 莫知所在. 建興初, 始出應召, 為丞相掾, 仍除駙馬都尉、參丞相軍事, 時年已五十矣. 以討華軼功, 封餘不亭侯. 愉嘗行經餘不亭, 見籠龜於路者, 愉買而放之溪中, 龜中流左顧者數四. 及是, 鑄侯印, 而印龜左顧, 三鑄如初. 印工以告, 愉乃悟, 遂佩焉.

帝為晉王, 使長兼中書郎. 于時刁協、劉隗用事, 王導頗見疏遠. 愉陳導忠賢, 有佐命之勳, 謂事無大小皆宜諮訪. 由是不合旨, 出為司徒左長史, 累遷吳興太守. 沈充反, 愉棄官還京師, 拜御史中丞, 遷侍中、太常. 及蘇峻反, 愉朝服守宗廟. 初, 愉為司徒長史, 以平南將軍溫嶠母亡遭亂不葬, 乃不過其品. 至是, 峻平, 而嶠有重功, 愉往石頭詣嶠, 嶠執愉手而流涕曰：「天下喪亂, 忠孝道廢. 能持古人之節, 歲寒不凋者, 唯君一人耳.」時人咸稱嶠居公而重愉之守正. 尋徙大尚書, 遷安南將軍、江州刺史, 不行. 轉尚書右僕射, 領東海王師. 尋遷左僕射.

咸和八年, 詔曰：「尚書令玩、左僕射愉並恪居官次, 祿不代耕. 端右任重, 先朝所崇, 其給玩親信三十人, 愉二十人, 稟賜.」愉上疏固讓, 優詔不許. 重表曰：「臣以朽闇, 忝廁朝右, 而以惰劣, 無益毗佐. 方今強寇未殄, 疆埸日駭, 政煩役重, 百姓困苦, 姦吏擅威, 暴人肆虐. 大弊之後, 倉庫空虛, 功勞之士, 賞報不足, 困悴之餘, 未見拯卹, 呼嗟之怨, 人鬼感動. 宜并官省職, 貶食節用, 勤撫其人, 以濟其艱. 臣等不能贊揚大化, 糾明刑政, 而偷安高位, 橫受寵給, 無德而祿, 殃必及之, 不敢橫受殊施, 以重罪戾.」從之. 王導聞而非之, 於都坐謂愉曰：「君言姦吏擅威, 暴人肆虐, 為患是誰？」愉欲大論朝廷得失, 陸玩抑之乃止. 後導將以趙胤為護軍, 愉謂導曰：「中興以來, 處此官者, 周伯仁、應思遠耳. 今誠乏才, 豈宜以趙胤居之邪！」導不從. 其守正如此. 由是為導所銜.

後省左右僕射, 以愉為尚書僕射. 愉年在懸車, 累乞骸骨, 不許. 轉護軍將軍, 加散騎常侍. 復徙領軍將軍, 加金紫光祿大夫, 領國子祭酒. 頃之, 出為鎮軍將軍、會稽內史, 加散騎常侍. 句章縣有漢時舊陂, 毀廢數百年. 愉自巡行, 修復故堰, 溉田二百餘頃, 皆成良業. 在郡三年, 乃營山陰湖南侯山下數畝地為宅, 草屋數間, 便棄官居之. 送資數百萬, 悉無所取. 病篤, 遺令斂以時服, 鄉邑義賵, 一不得受. 年七十五, 咸康八年卒. 贈車騎將軍、開府儀同三司, 諡曰貞.

三子：誾、汪、安國. 誾嗣爵, 位至建安太守. 誾子靜, [一]字季恭, 再為會稽內史, 累遷尚書左僕射, 加後將軍.

汪字德澤, 好學有志行, 孝武帝時位至侍中. 時茹千秋以佞媚見幸於會稽王道子, 汪屢言之于帝, 帝不納. 遷尚書太常卿, 以不合意, 求出, 為假節、都督交廣二州諸軍事、征虜將軍、平越中郎將、廣州刺史, 甚有政績, 為嶺表所稱. 太元十七年卒.

安國字安國, 年小諸兄三十餘歲. 群從諸兄並乏才名, 以富強自立, 唯安國與汪少厲孤貧之操. 汪既以直亮稱, 安國亦以儒素顯. 孝武帝時甚蒙禮遇, 仕歷侍中、太常. 及帝崩, 安國形素羸瘦, 服衰絰, 涕泗竟日, 見者以為真孝. 再為會稽內史、領軍將軍. 安帝隆安中下詔曰：「領軍將軍孔安國貞慎清正, 出內播譽, 可以本官領東海王師, 必能導達津梁, 依仁游藝.」後歷尚書左右僕射. 義熙四年卒, 贈左光祿大夫.

祗字承祖. 太守周札命為功曹史. 札為沈充所害, 故人賓吏莫敢近者. 祗冒刃號哭, 親行殯禮, 送喪還義興, 時人義之.

坦字君平. 祖沖, 丹楊太守. 父侃, 大司農. 坦少方直, 有雅望, 通左氏傳, 解屬文. 元帝為晉王, 以坦為世子文學. 東宮建, 補太子舍人, 遷尚書郎. 時臺郎初到, 普加策試, 帝手策問曰：「吳興徐馥為賊, 殺郡將, 郡今應舉孝廉不？」坦對曰：「四罪不相及, 殛鯀而興禹. 徐馥為逆, 何妨一郡之賢！」又問：「姦臣賊子弒君, 污宮瀦宅, 莫大之惡也. 鄉舊廢四科之選, 今何所依？」坦曰：「季平子逐魯昭公, 豈可以廢仲尼也！」竟不能屈.

先是, 以兵亂之後, 務存慰悅, 遠方秀孝到, 不策試, 普皆除署. 至是, 帝申明舊制, 皆令試經, 有不中科, 刺史、太守免官. 太興三年, 秀孝多不敢行, 其有到者, 並託疾. 帝欲除署孝廉, 而秀才如前制. 坦奏議曰：

臣聞經邦建國, 教學為先, 移風崇化, 莫尚斯矣. 古者且耕且學, 三年而通一經, 以平康之世, 猶假漸漬, 積以日月. 自喪亂以來, 十有餘年, 干戈載揚, 俎豆禮戢, 家廢講誦, 國闕庠序, 率爾責試, 竊以為疑. 然宣下以來, 涉歷三載, 累遇慶會, 遂未一試. 揚州諸郡, 接近京都, 懼累及君父, 多不敢行. 其遠州邊郡, 掩誣朝廷, 冀於不試, 冒昧來赴, 既到審試, 遂不敢會. 臣愚以不會與不行, 其為闕也同. 若當偏加除署, 是為肅法奉憲者失分, 僥倖投射者得官, 穨風傷教, 懼於是始.

夫王言如絲, 其出如綸, 臨事改制, 示短天下, 人聽有惑, 臣竊惜之. 愚以王命無貳, 憲制宜信. 去年察舉, 一皆策試. 如不能試, 可不拘到, 遣歸不署. 又秀才雖以事策, 亦氾問經義, 苟所未學, 實難闇通, 不足復曲碎垂例, 違舊造異. 謂宜因其不會, 徐更革制. 可申明前下, 崇修學校, 普延五年, 以展講習, 鈞法齊訓, 示人軌則. 夫信之與法, 為政之綱, 施之家室, 猶弗可貳, 況經國之典而可翫黷乎！

帝納焉. 聽孝廉申至七年, 秀才如故.

時典客令萬默領諸胡, 胡人相誣, 朝廷疑默有所偏助, 將加大辟. 坦獨不署, 由是被譴, 遂棄官歸會稽. 久之, 除領軍司馬, 未赴召. 會王敦反, 與右衛將軍虞潭俱在會稽起義, 而討沈充. 事平, 始就職. 揚州刺史王導請為別駕.

咸和初, 遷尚書左丞, 深為臺中之所敬憚. 尋屬蘇峻反, 坦與司徒司馬陶回白王導曰：「及峻未至, 宜急斷阜陵之界, 守江西當利諸口, 彼少我眾, 一戰決矣. 若峻未至, 可往逼其城. 今不先往, 峻必先至. 先人有奪人之功, 時不可失.」導然之. 庾亮以為峻脫逕來, 是襲朝廷虛也, 故計不行. 峻遂破姑熟, 取鹽米, 亮方悔之. 坦謂人曰：「觀峻之勢, 必破臺城. 自非戰士, 不須戎服.」既而臺城陷, 戎服者多死, 白衣者無他, 時人稱其先見. 及峻挾天子幸石頭, 坦奔陶侃, 侃引為長史. 時侃等夜築白石壘, 至曉而成. 聞峻軍嚴聲, 咸懼來攻. 坦曰：「不然. 若峻攻壘, 必須東北風急, 令我水軍不得往救. 今天清靜, 賊必不動, 決遣軍出江乘, 掠京口以東矣.」果如所籌. 時郗鑒鎮京口, 侃等各以兵會. 既至, 坦議以為本不應須召郗公, 遂使東門無限. 今宜遣還, 雖晚, 猶勝不也. 侃等猶疑, 坦固爭甚切, 始令鑒還據京口, 遣郭默屯大業, 又令驍將李閎、曹統、周光與默并力, 賊遂勢分, 卒如坦計.

及峻平, 以坦為吳郡太守. 自陳吳多賢豪, 而坦年少, 未宜臨之. 王導、庾亮並欲用坦為丹楊尹. 時亂離之後, 百姓凋弊, 坦固辭之. 導等猶未之許. 坦慨然曰：「昔肅祖臨崩, 諸君親據御床, 共奉遺詔. 孔坦疏賤, 不在顧命之限. 既有艱難, 則以微臣為先. 今由俎上肉, 任人膾截耳！」乃拂衣而去. 導等亦止. 於是遷吳興內史, 封晉陵男, 加建威將軍. 以歲饑, 運家米以振窮乏, 百姓賴之. 時使坦募江淮流人為軍, 有殿中兵, 因亂東還, 來應坦募, 坦不知而納之. 或諷朝廷, 以坦藏臺叛兵, 遂坐免. 尋拜侍中.

咸康元年, 石聰寇歷陽, 王導為大司馬, 討之, 請坦為司馬. 會石勒新死, 季龍專恣, 石聰及譙郡太守彭彪等各遣使請降. 坦與聰書曰：

華狄道乖, 南北迥邈, 瞻河企宋, 每懷饑渴. 數會陽九, 天禍晉國, 姦凶猾夏, 乘釁肆虐. 我德雖衰, 天命未改. 乾符啟再集之慶, 中興應靈期之會, 百六之艱既過, 惟新之美日隆. 而神州振蕩, 遺氓波散, 誓命戎狄之手, 跼蹐豺狼之穴, 朝廷每臨寐永歎, 痛心疾首. 天罰既集, 罪人斯隕, 王旅未加, 自相魚肉. 豈非人怨神怒, 天降其災！蘭艾同焚, 賢愚所歎, 哀矜勿喜, 我后之仁, 大赦曠廓, 唯季龍是討. 彭譙使至, 粗具動靜, 知將軍忿疾醜類, 翻然同舉. 承問欣豫, 慶若在己. 何知幾之先覺, 砎石之易悟哉！引領來儀, 怪無聲息.

將軍出自名族, 誕育洪冑. 遭世多故, 國傾家覆, 生離親屬, 假養異類. 雖逼偽寵, 將亦何賴！聞之者猶或有悼, 況身嬰之, 能不憤慨哉！非我族類, 其心必異, 誠反族歸正之秋, 圖義建功之日也. 若將軍喻納往言, 宣之同盟, 率關右之眾, 輔河南之卒, 申威趙魏, 為國前驅, 雖竇融之保西河, 黥布之去項羽, 比諸古今, 未足為喻. 聖上寬明, 宰輔弘納, 雖射鉤之隙, 賞之故行, 雍齒之恨, 侯之列國. 況二三子無曩人之嫌, 而遇天啟之會, 當如影響, 有何遲疑！

今六軍誡嚴, 水陸齊舉, 熊羆踴躍, 齕噬爭先, 鋒鏑一交, 玉石同碎, 雖復後悔, 何嗟及矣！僕以不才, 世荷國寵, 雖實不敏, 誠為行李之主, 區區之情, 還信所具. 夫機事不先, 鮮不後悔, 自求多福, 唯將軍圖之.

朝廷遂不果北伐, 人皆懷恨.

坦在職數年, 遷侍中. 時成帝每幸丞相王導府, 拜導妻曹氏, 有同家人, 坦每切諫. 時帝刻日納后, 而尚書左僕射王彬卒, 議者以為欲卻期. 坦曰：「婚禮之重, 重於救日蝕. 救日蝕, 有后之喪, 太子墮井, 則止. 納后盛禮, 豈可以臣喪而廢！」從之. 及帝既加元服, 猶委政王導, 坦每發憤, 以國事為己憂, 嘗從容言於帝曰：「陛下春秋以長, 聖敬日躋, 宜博納朝臣, 諮諏善道.」由是忤導, 出為廷尉, 怏怏不悅, 以疾去職. 加散騎常侍, 遷尚書, 未拜.

疾篤, 庾冰省之, 乃流涕. 坦慨然曰：「大丈夫將終不問安國寧家之術, 乃作兒女子相問邪！」冰深謝焉. 臨終, 與庾亮書曰：「不謂疾苦, 遂至頓弊, 自省綿綿, 奄忽無日. 修短命也, 將何所悲！但以身往名沒, 朝恩不報, 所懷未敘, 即命多恨耳！足下以伯舅之尊, 居方伯之重, 抗威顧眄, 名震天下, 榱椽之佐, 常願下風. 使九服式序, 四海一統, 封京觀於中原, 反紫極於華壤, 是宿昔之所味詠, 慷慨之本誠矣. 今中道而斃, 豈不惜哉！若死而有靈, 潛聽風烈.」俄卒, 時年五十一. 追贈光祿勳, 諡曰簡. 亮報書曰：「廷尉孔君, 神遊體離, 嗚呼哀哉！得八月十五日書, 知疾患轉篤, 遂不起濟, 悲恨傷楚, 不能自勝. 足下方在中年, 素少疾患, 雖天命有在, 亦禍出不圖. 且足下才經於世, 世常須才, 況於今日, 倍相痛惜. 吾以寡乏, 忝當大任, 國恥未雪, 夙夜憂憤. 常欲足下同在外藩, 戮力時事. 此情未果, 來書奄至. 申尋往復, 不覺涕隕. 深明足下慷慨之懷, 深痛足下不遂之志. 邈然永隔, 夫復何言！謹遣報答, 并致薄祭, 望足下降神饗之.」子混嗣.

嚴字彭祖. 祖父奕, 全椒令, 明察過人. 時有遺其酒者, 始提入門, 奕遙呵之曰：「人餉吾兩甖酒, 其一何故非也？」檢視之, 一甖果是水. 或問奕何以知之, 笑曰：「酒重水輕, 提酒者手有輕重之異故耳.」在官有惠化, 及卒, 市人若喪慈親焉. 父倫, 黃門郎.

嚴少仕州郡, 歷司徒掾、尚書殿中郎. 殷浩臨揚州, 請為別駕. 遷尚書左丞. 時朝廷崇樹浩, 以抗擬桓溫, 溫深以不平. 浩又引接荒人, 謀立功於閫外. 嚴言於浩曰：「當今時事艱難, 可謂百六之運, 使君屈己應務, 屬當其會. 聖懷所以日昃匪懈, 臨朝斤斤, 每欲深根固本, 靜邊寧國耳, 亦豈至私哉！而處任者所志不同, [二]所見各異, 人口云云, 無所不至. 頃來天時人情, 良可寒心. 古人為政, 防人之口甚於防川. 間日侍座, 亦已粗申所懷, 不審竟當何以鎮之？老子云『夫唯不爭, 則萬物不能與之爭』, 此言不可不察也. 愚意故謂朝廷宜更明授任之方, 韓彭可專征伐, 蕭曹守管籥, 內外之任, 各有攸司. 深思廉藺屈申之道, 平勃相和之義, 令婉然通順, 人無間言, 然後乃可保大定功, 平濟天下也. 又觀頃日降附之徒, 皆人面獸心, 貪而無親, 難以義感. 而聚著都邑, 雜處人間, 使君常疲聖體以接之, 虛府庫以拯之, 足以疑惑視聽耳.」浩深納之.

及哀帝踐阼, 議所承統, 時多異議. 嚴與丹楊尹庾龢議曰：「順本居正, 親親不可奪, 宜繼成皇帝.」諸儒咸以嚴議為長, 竟從之.

隆和元年, 詔曰：「天文失度, 太史雖有禳祈之事, 猶釁眚屢彰. 今欲依鴻祀之制, 於太極殿前庭親執虔肅.」嚴諫曰：「鴻祀雖出尚書大傳, 先儒所不究, 歷代莫之興, 承天接神, 豈可以疑殆行事乎！天道無親, 唯德是輔, 陛下祗順恭敬, 留心兆庶, 可以消災復異. 皆已蹈而行之, 德合神明, 丘禱久矣, 豈須屈萬乘之尊, 修雜祀之事！君舉必書, 可不慎歟！」帝嘉之而止. 以為揚州大中正, 嚴不就. 有司奏免, 詔特以侯領尚書.

時東海王奕求海鹽、錢塘以水牛牽埭稅取錢直, 帝初從之, 嚴諫乃止. 初, 帝或施私恩, 以錢帛賜左右. 嚴又啟諸所別賜及給廚食, 皆應減省. 帝曰：「左右多困乏, 故有所賜, 今通斷之. 又廚膳宜有減徹, 思詳具聞.」嚴多所匡益.

太和中, 拜吳興太守, 加秩中二千石. 善於宰牧, 甚得人和. 餘杭婦人經年荒, 賣其子以活夫之兄子. 武康有兄弟二人, 妻各有孕, 弟遠行未反, 遇荒歲, 不能兩全, 棄其子而活弟子. 嚴並褒薦之. 又甄賞才能之士, 論者美焉. 五年, 以疾去職, 卒于家.

三子：道民, 宣城內史；靜民, 散騎侍郎；福民, 太子洗馬[三], 皆為孫恩所害.

群字敬林, 嚴叔父也. 有智局, 志尚不羈. 蘇峻入石頭, 時匡術有寵於峻, 賓從甚盛. 群與從兄愉同行於橫塘, 遇之, 愉止與語, 而群初不視術. 術怒, 欲刃之. 愉下車抱術曰：「吾弟發狂, 卿為我宥之.」乃獲免. 後峻平, 王導保存術, 嘗因眾坐, 令術勸群酒, 以釋橫塘之憾. 群答曰：「群非孔子, 厄同匡人. 雖陽和布氣, 鷹化為鳩, 至於識者, 猶憎其目.」導有愧色.

仕歷中丞. 性嗜酒, 導嘗戒之曰：「卿恒飲, 不見酒家覆瓿布, 日月久糜爛邪？」答曰：「公不見肉糟淹更堪久邪？」嘗與親友書云：「今年田得七百石秫米, 不足了麴糱事.」其耽湎如此. 卒於官. 嗣子沈.

沈字德度, 有美名. 何充薦沈於王導曰︰「文思通敏, 宜登宰門.」辟丞相司徒掾、琅邪王文學, 並不就. 從兄坦以裘遺之, 辭不受. 坦曰：「晏平仲儉, 祀其先人, 豚肩不掩豆, 猶狐裘數十年, 卿復何辭！」於是受而服之. 是時沈與魏顗、虞球、虞存、謝奉並為四族之俊.

沈子廞, 位至吳興太守、廷尉. 廞子琳之, 以草書擅名, 又為吳興太守、侍中.

丁潭張茂

丁潭字世康, 會稽山陰人也. 祖固, 吳司徒. 父彌, 梁州刺史. 潭初為郡功曹, 察孝廉, 除郎中, 稍遷丞相西閤祭酒. 時元帝稱制, 使各陳時事損益, 潭上書曰：

為國者恃人須才, 蓋二千石長吏是也. 安可不明簡其才, 使必允當. 既得其人, 使久於其職, 在官者無苟且, 居下者有恒心, 此為政之較也. 今之長吏, 遷轉既數, 有送迎之費. 古人三載考績, 三考黜陟, 中才處局, 故難以速成矣.

夫兵所以防禦未然, 鎮壓姦凶, 周雖三聖, 功成由武. 今戎戰之世, 益宜留心, 簡選精銳, 以備不虞. 無事則優其身, 有難則責其力. 竊聞今之兵士, 或私有役使, 而營陣不充. 夫為國者, 由為家也. 計財力之所任, 審趨舍之舉動, 不營難成之功, 損棄分外之役. 今兵人未強, 當審其宜, 經塗遠舉, 未獻大捷, 更使力單財盡而威望挫弱也.

及帝踐阼, 拜駙馬都尉、奉朝請、尚書祠部郎. 時琅邪王裒始受封, 帝欲引朝賢為其國上卿, 將用潭, 以問中書令賀循. 循曰：「郎中令職望清重, 實宜審授. 潭清淳貞粹, 雅有隱正, 聖明所簡, 才實宜之.」遂為琅邪王郎中令. 會裒薨, 潭上疏求行終喪禮, 曰：「在三之義, 禮有達制, 近代已來, 或隨時降殺, 宜一匡革, 以敦于後. 輒案令文, 王侯之喪, 官僚服斬, 既葬而除. 今國無繼統, 喪庭無主, 臣實陋賤, 不足當重, 謬荷首任, 禮宜終喪.」詔下博議. 國子祭酒杜夷議：[四]「古者諒闇, 三年不言. 下及周世, 稅衰效命. 春秋之時, 天子諸侯既葬而除. 此所謂三代損益, 禮有不同. 故三年之喪, 由此而廢. 然則漢文之詔, 合於隨時, 凡有國者, 皆宜同也, 非唯施於帝皇而已. 案禮, 殤與無後, 降於成人. 有後, 既葬而除. 今不得以無後之故而獨不除也. 愚以丁郎中應除衰麻, 自宜主祭, 以終三年.」太常賀循議：「禮, 天子諸侯俱以至尊臨人, 上下之義, 君臣之禮, 自古以來, 其例一也. 故禮盛則並全其重, 禮殺則從其降. 春秋之事, [五]天子諸侯不行三年. 至於臣為君服, 亦宜以君為節, 未有君除而臣服, 君服而臣除者. 今法令, 諸侯卿相官屬為君斬衰, 既葬而除. 以令文言之, 明諸侯不以三年之喪與天子同可知也. 君若遂服, 則臣子輕重無應除者也. 若當皆除, 無一人獨重之文. 禮有攝主而無攝重, 故大功之親主人喪者, 必為之再祭練祥, 以大功之服, 主人三年喪者也. 苟謂諸侯與天子同制, 國有嗣王, 自不全服, 而人主居喪, 素服主祭, 三年不攝吉事, 以尊令制. 若當遠跡三代, 令復舊典, 不依法令者, 則侯之服貴賤一例, 亦不得唯一人論.」於是詔使除服, 心喪三年.

太興三年, 遷王導驃騎司馬, 轉中書郎, 出為廣武將軍、東陽太守, 以清潔見稱. 徵為太子左衛率, 不拜. 成帝踐阼, 以為散騎常侍、侍中. 蘇峻作亂, 帝蒙塵於石頭, 唯潭及侍中鍾雅、劉超等隨從不離帝側. 峻誅, 以功賜爵永安伯, 遷大尚書, 徙廷尉, 累遷左光祿大夫、領國子祭酒、本國大中正, 加散騎常侍.

康帝即位, 屢表乞骸骨. 詔以光祿大夫還第, 門施行馬, 祿秩一如舊制, 給傳詔二人, 賜錢二十萬, 床帳褥席. 年八十, 卒. 贈侍中, 大夫如故, 諡曰簡. 王導嘗謂孔敬康有公才而無公望, 丁世康有公望而無公才. 子話, 位至散騎侍郎.

張茂字偉康, 少單貧, 有志行, 為鄉里所敬信. 初起義兵, 討賊陳斌, 一郡用全. 元帝辟為掾屬. 官有老牛數十, 將賣之, 茂曰：「殺牛有禁, 買者不得輒屠, 齒力疲老, 又不任耕駕, 是以無用之物收百姓利也.」帝乃止. 遷太子右衛率, 出補吳興內史. 沈充之反也, 茂與三子並遇害. 茂弟盎, 為周札將軍, 充討札, 盎又死之. 贈茂太僕. 茂少時夢得大象, 以問占夢萬推. 推曰：「君當為大郡, 而不善也.」問其故, 推曰：「象者大獸, 獸者守也, 故知當得大郡. 然象以齒焚, 為人所害.」果如其言.

陶回

陶回, 丹楊人也. 祖基, 吳交州刺史. 父抗, 太子中庶子. 回辟司空府中軍、主簿, 並不就. 大將軍王敦命為參軍, 轉州別駕. 敦死, 司徒王導引為從事中郎, 遷司馬.

蘇峻之役, 回與孔坦言於導, 請早出兵守江口, 語在坦傳. 峻將至, 回復謂亮曰：「峻知石頭有重戍, 不敢直下, 必向小丹楊南道步來, 宜伏兵要之, 可一戰而擒.」亮不從. 峻果由小丹楊經秣陵, 迷失道, 逢郡人, 執以為鄉導. 時峻夜行, 甚無部分. 亮聞之, 深悔不從回等之言. 尋王師敗績, 回還本縣, 收合義軍, 得千餘人, 並為步軍, 與陶侃、溫嶠等并力攻峻, 又別破韓晃, 以功封康樂伯.

時大賊新平, 綱維弛廢, 司徒王導以回有器幹, 擢補北軍中候, 俄轉中護軍. 久之, 遷征虜將軍、吳興太守. 時人饑穀貴, 三吳尤甚. 詔欲聽相鬻賣, 以拯一時之急. 回上疏曰：「當今天下不普荒儉, 唯獨東土穀價偏貴, 便相鬻賣, 聲必遠流, 北賊聞之, 將窺疆埸. 如愚臣意, 不如開倉廩以振之.」乃不待報, 輒便開倉, 及割府郡軍資數萬斛米以救乏絕, 由是一境獲全. 既而下詔, 并敕會稽、吳郡依回振恤, 二郡賴之. 在郡四年, 徵拜領軍將軍, 加散騎常侍, 征虜將軍如故.

回性雅正, 不憚強禦. 丹楊尹桓景佞事王導, 甚為導所昵. 回常慷慨謂景非正人, 不宜親狎. 會熒惑守南斗經旬, 導語回曰：「南斗, 揚州分, 而熒惑守之, 吾當遜位以厭此謫.」回答曰：「公以明德作相, 輔弼聖主, 當親忠貞, 遠邪佞, 而與桓景造膝, 熒惑何由退舍！」導深愧之.

咸和二年, 以疾辭職, 帝不許. 徙護軍將軍, 常侍、領軍如故, 未拜, 卒, [六]年五十一. 諡曰威.

四子：汪、陋、隱、無忌. 汪嗣爵, 位至輔國將軍、宣城內史, 陋冠軍將軍, 隱少府, 無忌光祿勳, 兄弟咸有幹用.

史臣曰：孔愉父子暨丁潭等, 咸以篠簜之材, 邀締構之運, 策名霸府, 騁足高衢, 歷試清階, 遂登顯要, 外宣政績, 內盡謀猷, 罄心力以佐時, 竭股肱以衛主, 並能保全名節, 善始令終. 而愉高謝百萬之貲, 辭榮數畝之宅, 弘止足之分, 有廉讓之風者矣. 陶回陳邪佞之宜遠, 明鬻賣之非宜, 並補闕弼違, 良可稱也.

贊曰：愉既公才, 潭唯公望. 領軍儒雅, 平越忠亮. 君平料敵, 彭祖弘益. 茂以象焚, 群由匡厄. 陶回規過, 言同金石.

校勘記

[一]誾子靜　安紀「靜」作「靖」. 斠注：宋書、南史孔靖傳、元和姓纂「靜」作「靖」.

[二]所志不同　「志」, 各本作「至」, 唯南監本作「志」, 今從之. 冊府七二二亦作「志」.

[三]道民至太子洗馬　孫恩傳作「中書郎孔道, 太子洗馬孔福」.

[四]杜夷　華恒傳作「杜彝」.

[五]春秋之事　周校：「時」誤「事」. 按：周校是. 上文「春秋之時」云云, 此針對上文而言, 亦當作「春秋之時」.

[六]咸和二年至卒　張森楷云：上文回以破蘇峻功封, 又在吳興郡四年. 蘇峻反在咸和二年, 回不應轉於是年卒. 「咸和」疑為「咸康」之訛. 按：萬斯同歷代史表一五列回卒於咸康二年, 當是.

晉書卷七十九 列傳第四十九

謝尚

謝尚字仁祖, 豫章太守鯤之子也. 幼有至性. 七歲喪兄, 哀慟過禮, 親戚異之. 八歲, 神悟夙成. 鯤嘗攜之送客, 或曰：「此兒一坐之顏回也.」尚應聲答曰：「坐無尼父, 焉別顏回！」席賓莫不歎異. 十餘歲, 遭父憂, 丹楊尹溫嶠弔之, 尚號咷極哀. 既而收涕告訴, 舉止有異常童, 嶠甚奇之. 及長, 開率穎秀, 辨悟絕倫, 脫略細行, 不為流俗之事. 好衣刺文□, 諸父責之, 因而自改, 遂知名. 善音樂, 博綜眾藝. 司徒王導深器之, 比之王戎, 常呼為「小安豐」, 辟為掾. 襲父爵咸亭侯. 始到府通謁, 導以其有勝會, 謂曰：「聞君能作鴝鵒舞, 一坐傾想, 寧有此理不？」尚曰：「佳.」便著衣幘而舞. 導令坐者撫掌擊節, 尚俯仰在中, 傍若無人, 其率詣如此.

轉西曹屬. 時有遭亂與父母乖離, 議者或以進仕理王事, 婚姻繼百世, 於理非嫌. 尚議曰：「典禮之興, 皆因循情理, 開通弘勝. 如運有屯夷, 要當斷之以大義. 夫無後之罪, 三千所不過, 今婚姻將以繼百世, 崇宗緒, 此固不可塞也. 然至於天屬生離之哀, 父子乖絕之痛, 痛之深者, 莫深於茲. 夫以一體之小患, 猶或忘思慮, 損聽察, 況於抱傷心之巨痛, 懷忉怛之至戚, 方寸既亂, 豈能綜理時務哉！有心之人, 決不冒榮苟進. 冒榮苟進之疇, 必非所求之旨, 徒開偷薄之門而長流弊之路. 或有執志丘園、守心不革者, 猶當崇其操業以弘風尚, 而況含艱履慼之人, 勉之以榮貴邪？」

遷會稽王友, 入補給事黃門侍郎, 出為建武將軍、歷陽太守, 轉督江夏義陽隨三郡軍事、江夏相, 將軍如故. 時安西將軍庾翼鎮武昌, 尚數詣翼諮謀軍事. 嘗與翼共射, 翼曰：「卿若破的, 當以鼓吹相賞.」尚應聲中之, 翼即以其副鼓吹給之. 尚為政清簡, 始到官, 郡府以布四十匹為尚造烏布帳. 尚壞之, 以為軍士襦□. 建元二年, 詔曰：「尚往以戎戍事要, 故輟黃散, 以授軍旅. 所處險要, 宜崇其威望. 今以為南中郎將, 餘官如故.」會庾冰薨, 復以本號督豫州四郡, 領江州刺史. 俄而復轉西中郎將、督楊州之六郡諸軍事、豫州刺史、假節, 鎮歷陽.

大司馬桓溫欲有事中原, 使尚率眾向壽春, 進號安西將軍. 初, 苻健將張遇降尚, 尚不能綏懷之. 遇怒, 據許昌叛. 尚討之, 為遇所敗, 收付廷尉. 時康獻皇后臨朝, 即尚之甥也, 特令降號為建威將軍. 初, 尚之行也, 使建武將軍、濮陽太守戴施據枋頭. 會冉閔之子智與其大將蔣幹來附, 復遣行人劉猗詣尚請救. 施止猗, 求傳國璽, 猗歸, 以告幹. 幹謂尚已敗, 慮不能救己, 猶豫不許. 施遣參軍何融率壯士百人入鄴, 登三臺助戍, 譎之曰：「今且可出璽付我. 凶寇在外, 道路梗澀, 亦未敢送璽, 當遣單使馳白. 天子聞璽已在吾許, 知卿等至誠, 必遣重軍相救, 并厚相餉.」幹乃出璽付融, 融齎璽馳還枋頭. 尚遣振武將軍胡彬率騎三百迎璽, 致諸京師. 時苻健將楊平戍許昌, [一]尚遣兵襲破之, 徵授給事中, 賜軺車、鼓吹, 戍石頭.

永和中, 拜尚書僕射, 出為都督江西淮南諸軍事、前將軍、豫州刺史, 給事中、僕射如故, 鎮歷陽, 加都督豫州揚州之五郡軍事, 在任有政績. 上表求入朝, 因留京師, 署僕射事. 尋進號鎮西將軍, 鎮壽陽. 尚於是採拾樂人, 并制石磬, 以備太樂. 江表有鍾石之樂, 自尚始也.

桓溫北平洛陽, 上疏請尚為都督司州諸軍事. 將鎮洛陽, 以疾病不行. 升平初, 又進都督豫、冀、幽、并四州. 病篤, 徵拜衛將軍, 加散騎常侍, 未至, 卒於歷陽, 時年五十. 詔贈散騎常侍、衛將軍、開府儀同三司, 諡曰簡.

無子, 從弟奕以子康襲爵, 早卒. 康弟靜復以子肅嗣, 又無子. 靜子虔以子靈祐繼鯤後.

謝安　子琰　琰子混　安兄奕　奕子玄　安弟萬　萬弟石　石兄子朗　朗弟子邈

謝安字安石, 尚從弟也. 父裒, 太常卿. 安年四歲時, 譙郡桓彝見而歎曰：「此兒風神秀徹, 後當不減王東海.」及總角, 神識沈敏, 風宇條暢, 善行書. 弱冠, 詣王濛清言良久, 既去, 濛子修曰：「向客何如大人？」濛曰：「此客亹亹, 為來逼人.」王導亦深器之. 由是少有重名.

初辟司徒府, 除佐著作郎, 並以疾辭. 寓居會稽, 與王羲之及高陽許詢、桑門支遁遊處, 出則漁弋山水, 入則言詠屬文, 無處世意. 揚州刺史庾冰以安有重名, 必欲致之, 累下郡縣敦逼, 不得已赴召, 月餘告歸. 復除尚書郎、琅邪王友, 並不起. 吏部尚書范汪舉安為吏部郎, 安以書距絕之. 有司奏安被召, 歷年不至, 禁錮終身, 遂棲遲東土. 嘗往臨安山中, 坐石室, 臨濬谷, 悠然歎曰：「此去伯夷何遠！」嘗與孫綽等汎海, 風起浪湧, 諸人並懼, 安吟嘯自若. 舟人以安為悅, 猶去不止. 風轉急, 安徐曰：「如此將何歸邪？」舟人承言即迴. 眾咸服其雅量. 安雖放情丘壑, 然每游賞, 必以妓女從. 既累辟不就, 簡文帝時為相, 曰：「安石既與人同樂, 必不得不與人同憂, 召之必至.」時安弟萬為西中郎將, 總藩任之重. 安雖處衡門, 其名猶出萬之右, 自然有公輔之望, 處家常以儀範訓子弟. 安妻, 劉惔妹也, 既見家門富貴, 而安獨靜退, 乃謂曰：「丈夫不如此也？」安掩鼻曰：「恐不免耳.」及萬黜廢, 安始有仕進志, 時年已四十餘矣.

征西大將軍桓溫請為司馬, 將發新亭, 朝士咸送, 中丞高崧戲之曰：「卿累違朝旨, 高臥東山, 諸人每相與言, 安石不肯出, 將如蒼生何！蒼生今亦將如卿何！」安甚有愧色. 既到, 溫甚喜, 言生平, 歡笑竟日. 既出, 溫問左右：「頗嘗見我有如此客不？」溫後詣安, 值其理髮. 安性遲緩, 久而方罷, 使取幘. 溫見, 留之曰：「令司馬著帽進.」其見重如此.

溫當北征, 會萬病卒, 安投牋求歸. 尋除吳興太守. 在官無當時譽, 去後為人所思. 頃之, 徵拜侍中, 遷吏部尚書、中護軍.

簡文帝疾篤, 溫上疏薦安宜受顧命. 及帝崩, 溫入赴山陵, 止新亭, 大陳兵衛, 將移晉室, 呼安及王坦之, 欲於坐害之. 坦之甚懼, 問計於安. 安神色不變, 曰：「晉祚存亡, 在此一行.」既見溫, 坦之流汗沾衣, 倒執手版. 安從容就席, 坐定, 謂溫曰：「安聞諸侯有道, 守在四鄰, 明公何須壁後置人邪？」溫笑曰：「正自不能不爾耳.」遂笑語移日. 坦之與安初齊名, 至是方知坦之之劣. 溫嘗以安所作簡文帝諡議以示坐賓, 曰：「此謝安石碎金也.」

時孝武帝富於春秋, 政不自己, 溫威振內外, 人情噂□, 互生同異. 安與坦之盡忠匡翼, 終能輯穆. 及溫病篤, 諷朝廷加九錫, 使袁宏具草. 安見, 輒改之, 由是歷旬不就. 會溫薨, 錫命遂寢.

尋為尚書僕射, 領吏部, 加後將軍. 及中書令王坦之出為徐州刺史, 詔安總關中書事. 安義存輔導, 雖會稽王道子亦賴弼諧之益. 時強敵寇境, 邊書續至, 梁益不守, 樊鄧陷沒, 安每鎮以和靖, 御以長算. 德政既行, 文武用命, 不存小察, 弘以大綱, 威懷外著, 人皆比之王導, 謂文雅過之. 嘗與王羲之登冶城, 悠然遐想, 有高世之志. 羲之謂曰：「夏禹勤王, 手足胼胝；文王旰食, 日不暇給. 今四郊多壘, 宜思自效, 而虛談廢務, 浮文妨要, 恐非當今所宜.」安曰：「秦任商鞅, 二世而亡, 豈清言致患邪？」

是時宮室毀壞, 安欲繕之. 尚書令王彪之等以外寇為諫, 安不從, 竟獨決之. 宮室用成, 皆仰模玄象, 合體辰極, 而役無勞怨. 又領揚州刺史, 詔以甲仗百人入殿. 時帝始親萬機, 進安中書監, 驃騎將軍、錄尚書事, 固讓軍號. 于時懸象失度, 亢旱彌年, 安奏興滅繼絕, 求晉初佐命功臣後而封之. 頃之, 加司徒, 後軍文武盡配大府, 又讓不拜. 復加侍中、都督揚豫徐兗青五州幽州之燕國諸軍事、假節.

時苻堅強盛, 疆埸多虞, 諸將敗退相繼. 安遣弟石及兄子玄等應機征討, 所在克捷. 拜衛將軍、開府儀同三司, 封建昌縣公. 堅後率眾, 號百萬, 次于淮肥, 京師震恐. 加安征討大都督. 玄入問計, 安夷然無懼色, 答曰：「已別有旨.」既而寂然. 玄不敢復言, 乃令張玄重請. 安遂命駕出山墅, 親朋畢集, 方與玄圍棋賭別墅. 安常棋劣於玄, 是日玄懼, 便為敵手而又不勝. 安顧謂其甥羊曇曰：「以墅乞汝.」安遂游涉, [二]至夜乃還, 指授將帥, 各當其任. 玄等既破堅, 有驛書至, 安方對客圍棋, 看書既竟, 便攝放床上, 了無喜色, 棋如故. 客問之, 徐答云：「小兒輩遂已破賊.」既罷, 還內, 過戶限, 心喜甚, 不覺屐齒之折, 其矯情鎮物如此. 以總統功, 進拜太保.

安方欲混一文軌, 上疏求自北征, 乃進都督揚、江、荊、司、豫、徐、兗、青、冀、幽、并、寧、益、雍、梁十五州軍事, 加黃鉞, 其本官悉如故, 置從事中郎二人. 安上疏讓太保及爵, 不許. 是時桓沖既卒, 荊、江二州並缺, 物論以玄勳望, 宜以授之. 安以父子皆著大勳, 恐為朝廷所疑, 又懼桓氏失職, 桓石虔復有沔陽之功, 慮其驍猛, 在形勝之地, 終或難制, 乃以桓石民為荊州, 改桓伊於中流, 石虔為豫州. 既以三桓據三州, 彼此無怨, 各得所任. 其經遠無競, 類皆如此.

性好音樂, 自弟萬喪, 十年不聽音樂. 及登台輔, 期喪不廢樂. 王坦之書喻之, 不從, 衣冠效之, 遂以成俗. 又於土山營墅, 樓館林竹甚盛, 每攜中外子姪往來游集, 肴饌亦屢費百金, 世頗以此譏焉, 而安殊不以屑意. 常疑劉牢之既不可獨任, 又知王味之不宜專城. 牢之既以亂終, 而味之亦以貪敗, 由是識者服其知人.

時會稽王道子專權, 而姦諂頗相扇構, 安出鎮廣陵之步丘, 築壘曰新城以避之. 帝出祖於西池, 獻觴賦詩焉. 安雖受朝寄, 然東山之志始末不渝, 每形於言色. 及鎮新城, 盡室而行, 造汎海之裝, 欲須經略粗定, 自江道還東. 雅志未就, 遂遇疾篤. 上疏請量宜旋旆, 并召子征虜將軍琰解甲息徒, 命龍驤將軍朱序進據洛陽, 前鋒都督玄抗威彭沛, 委以董督. 若二賊假延, 來年水生, 東西齊舉. 詔遣侍中慰勞, 遂還都. 聞當輿入西州門, 自以本志不遂, 深自慨失, 因悵然謂所親曰：「昔桓溫在時, 吾常懼不全. 忽夢乘溫輿行十六里, 見一白雞而止. 乘溫輿者, 代其位也. 十六里, 止今十六年矣. 白雞主酉, 今太歲在酉, 吾病殆不起乎！」乃上疏遜位, 詔遣侍中、尚書喻旨. 先是, 安發石頭, 金鼓忽破, 又語未嘗謬, 而忽一誤, 眾亦怪異之. 尋薨, 時年六十六. 帝三日臨于朝堂, 賜東園祕器、朝服一具、衣一襲、錢百萬、布千匹、蠟五百斤, 贈太傅, 諡曰文靖. 以無下舍, 詔府中備凶儀. 及葬, 加殊禮, 依大司馬桓溫故事. 又以平苻堅勳, 更封廬陵郡公.

安少有盛名, 時多愛慕. 鄉人有罷中宿縣者, 還詣安. 安問其歸資, 答曰：「有蒲葵扇五萬.」安乃取其中者捉之, 京師士庶競市, 價增數倍. 安本能為洛下書生詠, 有鼻疾, 故其音濁, 名流愛其詠而弗能及, 或手掩鼻以□之. 及至新城, 築埭於城北, 後人追思之, 名為召伯埭.

羊曇者, 太山人, 知名士也, 為安所愛重. 安薨後, 輟樂彌年, 行不由西州路. 嘗因石頭大醉, 扶路唱樂, 不覺至州門. 左右白曰：「此西州門.」曇悲感不已, 以馬策扣扉, 誦曹子建詩曰：「生存華屋處, 零落歸山丘.」慟哭而去.

安有二子：瑤、琰. 瑤襲爵, 官至琅邪王友, 早卒. 子該嗣, 終東陽太守. 無子, 弟光祿勳模以子承伯嗣, 有罪, 國除.

劉裕以安勳德濟世, 特更封該弟澹為柴桑侯, 邑千戶, 奉安祀. 澹少歷顯位. 桓玄篡位, 以澹兼太尉, 與王謐俱齎冊到姑孰. 元熙中, 為光祿大夫, 復兼太保, 持節奉冊禪宋.

琰字瑗度. 弱冠, 以貞幹稱, 美風姿. 與從兄護軍淡雖比居, 不往來, 宗中子弟惟與才令者數人相接. 拜著作郎, 轉祕書丞, 累遷散騎常侍、侍中. 苻堅之役, 安以琰有軍國才用, 出為輔國將軍, 以精卒八千, 與從兄玄俱陷陣破堅, 以勳封望蔡公. 尋遭父憂去官, 服闋, 除征虜將軍、會稽內史. 頃之, 徵為尚書右僕射, 領太子詹事, 加散騎常侍, 將軍如故. 又遭母憂, 朝廷疑其葬禮. 時議者云：「潘岳為賈充婦宜城宣君誄云：『昔在武侯, 喪禮殊倫. 伉儷一體, 朝儀則均. 』謂宜資給葬禮, 悉依太傅故事.」先是, 王珣娶萬女, 珣弟□娶安女, 並不終, 由是與謝氏有隙. 珣時為僕射, 猶以前憾緩其事. 琰聞恥之, 遂自造轀輬車以葬, 議者譏之.

太元末, 為護軍將軍, 加右將軍. 會稽王道子以為司馬, 右將軍如故. 王恭舉兵, 假琰節, 都督前鋒軍事. 恭平, 遷衛將軍、徐州刺史、假節.

孫恩作亂, 加督吳興、義興二郡軍事, 討恩. 至義興, 斬賊許允之, 迎太守魏鄢還郡. [三]進討吳興賊丘尪, 破之. 又詔琰與輔國將軍劉牢之俱討孫恩. 恩逃於海島, 朝廷憂之, 以琰為會稽內史、都督五郡軍事, 本官並如故. 琰既以資望鎮越土, 議者謂無復東顧之虞. 及至郡, 無綏撫之能, 而不為武備. 將帥皆諫曰：「強賊在海, 伺人形便, 宜振揚仁風, 開其自新之路.」琰曰：「苻堅百萬, 尚送死淮南, 況孫恩奔衄歸海, 何能復出！若其復至, 正是天不養國賊, 令速就戮耳.」遂不從其言. 恩後果復寇浹口, 入餘姚, 破上虞, 進及邢浦, 去山陰北三十五里. 琰遣參軍劉宣之距破恩. 既而上黨太守張虔碩戰敗, 群賊銳進, 人情震駭, 咸以宜持重嚴備, 且列水軍於南湖, 分兵設伏以待之. 琰不聽. 賊既至, 尚未食, 琰曰：「要當先滅此寇而後食也.」跨馬而出. 廣武將軍桓寶為前鋒, 摧鋒陷陣, 殺賊甚多, 而塘路迮狹, 琰軍魚貫而前, 賊於艦中傍射之, 前後斷絕. 琰至千秋亭, 敗績. 琰帳下都督張猛於後斫琰馬, 琰墮地, 與二子肇、峻俱被害, 寶亦死之. 後劉裕左里之捷, 生擒猛, 送琰小子混, 混刳肝生食之. 詔以琰父子隕於君親, 忠孝萃於一門, 贈琰侍中、司空, 諡曰忠肅.

三子：肇、峻、混. 肇歷驃騎參軍, 峻以琰勳封建昌侯. 及沒於賊, 詔贈肇散騎常侍, 峻散騎侍郎.

混字叔源. 少有美譽, 善屬文. 初, 孝武帝為晉陵公主求婿, 謂王珣曰：「主婿但如劉真長、王子敬便足. 如王處仲、桓元子誠可, 才小富貴, 便豫人家事.」珣對曰：「謝混雖不及真長, 不減子敬.」帝曰：「如此便足.」未幾, 帝崩, 袁山松欲以女妻之, [四]珣曰：「卿莫近禁臠.」初, 元帝始鎮建業, 公私窘罄, 每得一□, 以為珍膳, 項上一臠尤美, 輒以薦帝, 群下未嘗敢食, 于時呼為「禁臠」, 故珣因以為戲. 混竟尚主, 襲父爵. 桓玄嘗欲以安宅為營, 混曰：「召伯之仁, 猶惠及甘棠；文靖之德, 更不保五畝之宅邪？」玄聞, 慚而止. 歷中書令、中領軍、尚書左僕射、領選. 以黨劉毅誅, 國除. 及宋受禪, 謝晦謂劉裕曰：「陛下應天受命, 登壇日恨不得謝益壽奉璽紱.」裕亦歎曰：「吾甚恨之, 使後生不得見其風流！」益壽, 混小字也.

奕字無奕, 少有名譽. 初為剡令, 有老人犯法, 奕以醇酒飲之, 醉猶未已. 安時年七八歲, 在奕膝邊, 諫止之. 奕為改容, 遣之. 與桓溫善. 溫辟為安西司馬, 猶推布衣好. 在溫坐, 岸幘笑詠, 無異常日. 桓溫曰：「我方外司馬.」奕每因酒, 無復朝廷禮, 嘗逼溫飲, 溫走入南康主門避之. 主曰：「君若無狂司馬, 我何由得相見！」奕遂攜酒就聽事, 引溫一兵帥共飲, 曰：「失一老兵, 得一老兵, 亦何所怪.」[五]溫不之責.

從兄尚有德政, 既卒, 為西藩所思, 朝議以奕立行有素, 必能嗣尚事, 乃遷都督豫司冀并四州軍事、安西將軍、豫州刺史、假節. 未幾, 卒官, 贈鎮西將軍.

三子：泉、[六]靖、玄. 泉早有名譽, 歷義興太守. 靖官至太常.

玄字幼度. 少穎悟, 與從兄朗俱為叔父安所器重. 安嘗戒約子姪, 因曰：「子弟亦何豫人事, 而正欲使其佳？」諸人莫有言者. 玄答曰：「譬如芝蘭玉樹, 欲使其生於庭階耳.」安悅. 玄少好佩紫羅香囊, 安患之, 而不欲傷其意, 因戲賭取, 即焚之, 於此遂止.

及長, 有經國才略, 屢辟不起. 後與王珣俱被桓溫辟為掾, 並禮重之. 轉征西將軍桓豁司馬、領南郡相、監北征諸軍事. 于時苻堅強盛, 邊境數被侵寇, 朝廷求文武良將可以鎮禦北方者, 安乃以玄應舉. 中書郎郗超雖素與玄不善, 聞而歎之, 曰：「安違眾舉親, 明也. 玄必不負舉, 才也.」時咸以為不然. 超曰：「吾嘗與玄共在桓公府, 見其使才, 雖履屐間亦得其任, 所以知之.」於是徵還, 拜建武將軍、兗州刺史、領廣陵相、監江北諸軍事.

時苻堅遣軍圍襄陽, 車騎將軍桓沖禦之. 詔玄發三州人丁, [七]遣彭城內史何謙游軍淮泗, [八]以為形援. 襄陽既沒, 堅將彭超攻龍驤將軍戴□於彭城. 玄率東莞太守高衡、後軍將軍何謙次於泗口, 欲遣間使報□, 令知救至, 其道無由. 小將田泓請行, 乃沒水潛行, 將趣城, 為賊所獲. 賊厚賂泓, 使云「南軍已敗」. 泓偽許之. 既而, 告城中曰：「南軍垂至, 我單行來報, 為賊所得, 勉之！」遂遇害. 時彭超置輜重於留城, 玄乃揚聲遣謙等向留城. 超聞之, 還保輜重. 謙馳進, 解彭城圍. 超復進軍南侵, 堅將句難、[九]毛當自襄陽來會. 超圍幽州刺史田洛於三阿, 有眾六萬. 詔征虜將軍謝石率水軍次涂中, 右衛將軍毛安之、游擊將軍河間王曇之、淮南太守楊廣、宣城內史丘準次堂邑. 既而盱眙城陷, 高密內史毛藻沒, [一０]安之等軍人相驚, 遂各散退, 朝廷震動. 玄於是自廣陵西討難等. 何謙解田洛圍, 進據白馬, 與賊大戰, 破之, 斬其偽將都顏. [一一]因復進擊, 又破之, 斬其偽將邵保. 超、難引退. 玄率何謙、戴□、田洛追之, 戰于君川, 復大破之. 玄參軍劉牢之攻破浮航及白船, 督護諸葛侃、單父令李都又破其運艦. 難等相率北走, 僅以身免. 於是罷彭城、下邳二戍. 詔遣殿中將軍慰勞, 進號冠軍, 加領徐州刺史, 還于廣陵, 以功封東興縣侯.

及苻堅自率兵次於項城, 眾號百萬, 而涼州之師始達咸陽, 蜀漢順流, 幽并係至. 先遣苻融、慕容暐、張蚝、苻方等至潁口, 梁成、王顯等屯洛澗. [一二]詔以玄為前鋒、都督徐兗青三州揚州之晉陵幽州之燕國諸軍事, 與叔父征虜將軍石、從弟輔國將軍琰、西中郎將桓伊、龍驤將軍檀玄、建威將軍戴熙、揚武將軍陶隱等距之, 眾凡八萬. 玄先遣廣陵相劉牢之五千人直指洛澗, 即斬梁成及成弟雲, 步騎崩潰, 爭赴淮水. 牢之縱兵追之, 生擒堅偽將梁他、王顯、梁悌、慕容屈氏等, 收其軍實. 堅進屯壽陽, 列陣臨肥水, 玄軍不得渡. 玄使謂苻融曰：「君遠涉吾境, 而臨水為陣, 是不欲速戰. 諸君稍卻, 令將士得周旋, 僕與諸君緩轡而觀之, 不亦樂乎！」堅眾皆曰：「宜阻肥水, 莫令得上. 我眾彼寡, 勢必萬全.」堅曰：「但卻軍, 令得過, 而我以鐵騎數十萬向水, 逼而殺之.」融亦以為然, 遂麾使卻陣, 眾因亂不能止. 於是玄與琰、伊等以精銳八千涉渡肥水. 石軍距張蚝, 小退. 玄、琰仍進, 決戰肥水南. 堅中流矢, 臨陣斬融. 堅眾奔潰, 自相蹈藉投水死者不可勝計, 肥水為之不流. 餘眾棄甲宵遁, 聞風聲鶴唳, 皆以為王師已至, 草行露宿, 重以飢凍, 死者十七八. 獲堅乘輿雲母車, 儀服、器械、軍資、珍寶山積, 牛馬驢騾駱駝十萬餘. 詔遣殿中將軍慰勞, 進號前將軍、假節, 固讓不受. 賜錢百萬, 綵千匹.

既而安奏苻堅喪敗, 宜乘其釁會, 以玄為前鋒都督, 率冠軍將軍桓石虔徑造渦潁, 經略舊都. 玄復率眾次于彭城, 遣參軍劉襲攻堅兗州刺史張崇於鄄城, 走之, 使劉牢之守鄄城. 兗州既平, 玄患水道險澀, 糧運艱難, 用督護聞人奭謀, 堰呂梁水, 樹柵, 立七埭為派, 擁二岸之流, 以利運漕, 自此公私利便. 又進伐青州, 故謂之青州派. 遣淮陵太守高素以三千人向廣固, 降堅青州刺史苻朗. 又進伐冀州, 遣龍驤將軍劉牢之、濟北太守丁匡據碻磝, 濟陽太守郭滿據滑臺, 奮武將軍顏雄渡河立營. [一三]堅子丕遣將桑據屯黎陽. 玄命劉襲夜襲據, 走之. 丕惶遽欲降, 玄許之. 丕告飢, 玄饋丕米二千斛. [一四]又遣晉陵太守滕恬之渡河守黎陽, 三魏皆降. 以兗、青、司、豫平, 加玄都督徐、兗、青、司、冀、幽、并七州軍事. 玄上疏以方平河北, 幽冀宜須總督, 司州懸遠, 應統豫州. 以勳封康樂縣公. 玄請以先封東興侯賜兄子玩, 詔聽之, 更封玩豫寧伯. 復遣寧遠將軍昋演伐申凱於魏郡, 破之. 玄欲令豫州刺史朱序鎮梁國, 玄住彭城, 北固河上, 西援洛陽, 內藩朝廷. 朝議以征役既久, 宜置戍而還, 使玄還鎮淮陰, 序鎮壽陽. 會翟遼據黎陽反, [一五]執滕恬之, 又泰山太守張願舉郡叛, 河北騷動, 玄自以處分失所, 上疏送節, 盡求解所職. 詔慰勞, 令且還鎮淮陰, 以朱序代鎮彭城.

玄既還, 遇疾, 上疏解職, 詔書不許. 玄又自陳, 既不堪攝職, 慮有曠廢. 詔又使移鎮東陽城. 玄即路, 於道疾篤, 上疏曰：

臣以常人, 才不佐世, 忽蒙殊遇, 不復自量, 遂從戎政. 驅馳十載, 不辭鳴鏑之險, 每有征事, 輒請為軍鋒, 由恩厚忘軀, 甘死若生也. 冀有毫釐, 上報榮寵. 天祚大晉, 王威屢舉, 實由陛下神武英斷, 無思不服. 亡叔臣安協贊雍熙, 以成天工. 而雰霧尚翳, 六合未朗, 遺黎塗炭, 巢窟宜除, 復命臣荷戈前驅, 董司戎首. 冀仰憑皇威, 宇宙寧一, 陛下致太平之化, 庸臣以塵露報恩, 然後從亡叔臣安退身東山, 以道養壽. 此誠以形于文旨, 達于聖聽矣. 臣所以區區家國, 實在於此. 不謂臣愆咎夙積, 罪鍾中年, 上延亡叔臣安、亡兄臣靖, 數月之間, 相係殂背, 下逮稚子, 尋復夭昏. 哀毒兼纏, 痛百常情. 臣不勝禍酷暴集, 每一慟殆弊. 所以含哀忍悲, 期之必存者, 雖哲輔傾落, 聖明方融, 伊周嗣作, 人懷自厲, 猶欲申臣本志, 隆國保家, 故能豁其情滯, 同之無心耳.

去冬奉司徒道子告括囊遠圖, 逮問臣進止之宜. 臣進不達事機, 以蹙境為恥, 退不自揆, 故欲順其宿心. 豈謂經略不振, 自貽斯戾. 是以奉送章節, 待罪有司, 執徇常儀, 實有愧心. 而聖恩赦過, 黷法垂宥, 使抱罪之臣復得更名於所司. 木石猶感, 而況臣乎！顧將身不良, 動與釁會, 謙德不著, 害盈是荷, 先疾既動, 便至委篤. 陛下體臣疢重, 使還藩淮側. 甫欲休兵靜眾, 綏懷善撫, 兼苦自療, 冀日月漸瘳, 繕甲俟會, 思更奮迅. 而所患沈頓, 有增無損. 今者惙惙, 救命朝夕. 臣之平日, 率其常矩, 加以匪懈, 猶不能令政理弘宣, 況今內外天隔, 永不復接, 寧可臥居重任, 以招患慮！

追尋前事, 可為寒心. 臣之微身, 復何足惜, 區區血誠, 憂國實深. 謹遣兼長史劉濟重奉送節蓋章傳. 伏願陛下垂天地之仁, 拯將絕之氣, 時遣軍司鎮慰荒雜, 聽臣所乞, 盡醫藥消息, 歸誠道門, 冀神祇之祐. 若此而不差, 修短命也. 使臣得及視息, 瞻睹墳柏, 以此之盡, 公私真無恨矣. 伏枕悲慨, 不覺流涕.

詔遣高手醫一人, 令自消息, 又使還京口療疾.

玄奉詔便還, 病久不差, 又上疏曰：「臣同生七人, 凋落相繼, 惟臣一己, 孑然獨存. 在生荼酷, 無如臣比. 所以含哀忍痛, 希延視息者, 欲報之德, 實懷罔極, 庶蒙一瘳, 申其此志. 且臣孤遺滿目, 顧之惻然, 為欲極其求生之心, 未能自分於灰土. 慺慺之情, 可哀可愍. 伏願陛下矜其所訴, 霈然垂恕, 不令微臣銜恨泉壤.」表寢不報. 前後表疏十餘上, 久之, 乃轉授散騎常侍、左將軍、會稽內史. 時吳興太守晉寧侯張玄之亦以才學顯, 自吏部尚書與玄同年之郡, 而玄之名亞於玄, 時人稱為「南北二玄」, 論者美之.

玄既輿疾之郡, 十三年, 卒于官, 時年四十六. 追贈車騎將軍、開府儀同三司, 諡曰獻武.

子瑍嗣, 祕書郎, 早卒. 子靈運嗣. 瑍少不惠, 而靈運文藻艷逸, 玄嘗稱曰：「我尚生瑍, 瑍那得生靈運！」[一六]永熙中, 為劉裕世子左衛率.

始從玄征伐者, 何謙字恭子, 東海人, 戴□字安丘, 處士逵之弟, 並驍果多權略. 逵厲操東山, 而□以武勇顯. 謝安嘗謂□曰：「卿兄弟志業何殊？」□曰：「下官不堪其憂, 家兄不改其樂.」□以軍功封廣信侯, 位至大司農.

萬字萬石, 才器雋秀, 雖器量不及安, 而善自衒曜, 故早有時譽. 工言論, 善屬文, 敘漁父、屈原、季主、賈誼、楚老、龔勝、孫登、嵇康四隱四顯為八賢論, 其旨以處者為優, 出者為劣, 以示孫綽. 綽與往反, 以體公識遠者則出處同歸. [一七]嘗與蔡系送客於征虜亭, 與系爭言. 系推萬落床, 冠帽傾脫. 萬徐拂衣就席, 神意自若, 坐定, 謂系曰：「卿幾壞我面.」系曰：「本不為卿面計.」然俱不以介意, 時亦以此稱之.

弱冠, 辟司徒掾, 遷右西屬, 不就. 簡文帝作相, 聞其名, 召為撫軍從事中郎. 萬著白綸巾, 鶴氅裘, 履版而前. [一八]既見, 與帝共談移日. 太原王述, 萬之妻父也, 為揚州刺史. 萬嘗衣白綸巾, 乘平肩輿, 徑至聽事前, 謂述曰：「人言君侯癡, 君侯信自癡.」述曰：「非無此論, 但晚合耳.」[一九]

萬再遷豫州刺史、領淮南太守、監司豫冀并四州軍事、假節. 王羲之與桓溫箋曰：「謝萬才流經通, 處廊廟, 參諷議, 故是後來一器. 而今屈其邁往之氣, 以俯順荒餘, 近是違才易務矣.」溫不從.

萬既受任北征, 矜豪傲物, 嘗以嘯詠自高, 未嘗撫眾. 兄安深憂之, 自隊主將帥已下, 安無不慰勉. 謂萬曰：「汝為元帥, 諸將宜數接對, 以悅其心, 豈有傲誕若斯而能濟事也！」萬乃召集諸將, 都無所說, 直以如意指四坐云：「諸將皆勁卒.」諸將益恨之. 既而先遣征虜將軍劉建修治馬頭城池, 自率眾入渦潁, 以援洛陽. 北中郎將郗曇以疾病退還彭城, 萬以為賊盛致退, 便引軍還, 眾遂潰散, 狼狽單歸, 廢為庶人. 後復以為散騎常侍, 會卒, 時年四十二, 因以為贈.

子韶, 字穆度, 少有名. 時謝氏尤彥秀者, 稱封、胡、羯、末. 封謂韶, 胡謂朗, 羯謂玄, 末謂川, [二０]皆其小字也. 韶、朗、川並早卒, 惟玄以功名終. 韶至車騎司馬. 韶子恩, 字景伯, 宏達有遠略, 韶為黃門郎、[二一]武昌太守. 恩三子：曜、弘、微, 皆歷顯位.

朗字長度. 父據, 早卒. 朗善言玄理, 文義艷發, 名亞於玄. 總角時, 病新起, 體甚羸, 未堪勞, 於叔父安前與沙門支遁講論, 遂至相苦. 其母王氏再遣信令還, 安欲留, 使竟論, 王氏因出云：「新婦少遭艱難, 一生所寄惟在此兒.」遂流涕攜朗去. 安謂坐客曰：「家嫂辭情慷慨, 恨不使朝士見之.」朗終於東陽太守.

子重, 字景重, 明秀有才名, 為會稽王道子驃騎長史. 嘗因侍坐, 于時月夜明淨, 道子歎以為佳. 重率爾曰：「意謂乃不如微雲點綴.」道子因戲重曰：「卿居心不淨, 乃復強欲滓穢太清邪！」

子絢, 字宣映, 曾於公坐戲調, 無禮於其舅袁湛. 湛甚不堪之, 謂曰：「汝父昔已輕舅, 汝今復來加我, 可謂世無渭陽情也.」絢父重, 即王胡之外孫, 與舅亦有不協之論, 湛故有此及云.

石字石奴. 初拜祕書郎, 累遷尚書僕射. 征句難, 以勳封興平縣伯. 淮肥之役, 詔石解僕射, 以將軍假節征討大都督, 與兄子玄、琰破苻堅. 先是, 童謠云：「誰謂爾堅石打碎.」故桓豁皆以「石」名子, 以邀功焉. 堅之敗也, 雖功始牢之, 而成于玄、琰, 然石時實為都督焉. 遷中軍將軍、尚書令, 更封南康郡公. 于時學校陵遲, 石上疏請興復國學, 以訓冑子, 班下州郡, 普修鄉校. 疏奏, 孝武帝納焉.

兄安薨, 石遷衛將軍, 加散騎常侍. 以公事與吏部郎王恭互相短長, 恭甚忿恨, 自陳褊阨不允, 且疾源深固, 乞還私門. 石亦上疏遜位. 有司奏, 石輒去職, 免官. 詔曰：「石以疾求退, 豈準之常制！其喻令還.」歲餘不起. 表十餘上, 帝不許. 石乞依故尚書令王彪之例, 於府綜攝, 詔聽之. 疾篤, 進位開府儀同三司, 加鼓吹, 未拜, 卒, 時年六十二.

石少患面創, 療之莫愈, 乃自匿. 夜有物來舐其瘡, 隨舐隨差, 舐處甚白, 故世呼為謝白面. 石在職務存文刻, 既無他才望, 直以宰相弟兼有大勳, 遂居清顯, 而聚斂無饜, 取譏當世. 追贈司空, 禮官議諡, 博士范弘之議諡曰襄墨公, 語在弘之傳. 朝議不從, 單諡曰襄.

子汪嗣, 早卒. 汪從兄沖以子明慧嗣, 為孫恩所害. 明慧從兄喻復以子暠嗣. 宋受禪, 國除.

邈字茂度. 父鐵, 永嘉太守. 邈性剛骾, 無所屈撓, 頗有理識. 累遷侍中. 時孝武帝觴樂之後多賜侍臣文詔, 辭義有不雅者, 邈輒焚毀之, 其他侍臣被詔者或宣揚之, 故論者以此多邈. 後為吳興太守. 孫恩之亂, 為賊胡桀、郜驃等所執, 害之, [二二]賊逼令北面, 邈厲聲曰：「我不得罪天子, 何北面之有！」遂害之. 邈妻郗氏, 甚妒. 邈先娶妾, 郗氏怨懟, 與邈書告絕. 邈以其書非婦人詞, 疑其門下生仇玄達為之作, 遂斥玄達. 玄達怒, 遂投孫恩, 并害邈兄弟, 竟至滅門.

史臣曰：建元之後, 時政多虞, 巨猾陸梁, 權臣橫恣. 其有兼將相於中外, 系存亡於社稷, 負扆資之以端拱, 鑿井賴之以晏安者, 其惟謝氏乎！簡侯任總中臺, 效彰分閫；正議云唱, 喪禮墮而復弘；遺音既補, 雅樂缺而還備. 君子哉, 斯人也！文靖始居塵外, 高謝人間, 嘯詠山林, 浮泛江海, 當此之時, 蕭然有陵霞之致. 暨于褫薜蘿而襲朱組, 去衡泌而踐丹墀, 庶績於是用康, 彝倫以之載穆. 苻堅百萬之眾已瞰吳江, 桓溫九五之心將移晉鼎, 衣冠易慮, 遠邇崩心. 從容而杜姦謀, 宴衎而清群寇, 宸居獲太山之固, 惟揚去累卵之危, 斯為盛矣. 然激繁會於期服之辰, 敦一歡於百金之費, 廢禮於媮薄之俗, 崇侈於耕戰之秋, 雖欲混哀樂而同歸, 齊奢儉於一致, 而不知穨風已扇, 雅道日淪, 國之儀刑, 豈期若是！琰稱貞幹, 卒以忠勇垂名；混曰風流, 竟以文詞獲譽：並階時宰, 無墮家風. 奕萬以放肆為高, 石奴以褊濁興累, 雖粵微纇, 猶稱名實. 康樂才兼文武, 志存匡濟, 淮肥之役, 勍寇望之而土崩；渦潁之師, 中州應之而席卷. 方欲西平鞏洛, 北定幽燕, 廟算有遺, 良圖不果, 降齡何促, 功敗垂成, 拊其遺文, 經綸遠矣.

贊曰：安西英爽, 才兼辯博. 宣力方鎮, 流聲臺閣. 太保沈浮, 曠若虛舟. 任高百辟, 情惟一丘. 琰邈忠壯, 奕萬虛放. 為龍為光, 或卿或將. 偉哉獻武, 功宣授斧. 克翦凶渠, 幾清中宇.

校勘記

[一]楊平　通鑑九九作「楊群」.

[二]安遂游涉　通鑑一０五、通志一二八、建康實錄九、冊府三二一「涉」並作「陟」.

[三]魏鄢　斠注：安紀作「魏隱」. 按：世說賞譽及注引魏氏譜、通鑑一一一亦作「魏隱」.

[四]袁山松　各本均誤作「袁崧」, 今據本傳及世說排調諸書改.

[五]亦何所怪　「怪」, 各本作「在」, 惟吳本作「怪」, 今從之. 蓋「怪」或作「□」, 因訛為「在」. 御覽八四四、冊府八五五均作「怪」.

[六]三子泉　李校：世說賢媛注「泉」作「淵」. 蓋本名淵, 唐人避諱改泉.

[七]三州人丁　「丁」, 各本誤作「下」, 今從宋本. 冊府三五０亦作「丁」.

[八]何謙　斠注：苻堅載記作「何謙之」.

[九]句難　見卷九校記.

[一０]毛藻　周校：「毛藻」當照孝武紀、苻堅載記作「毛璪之」. 按：通鑑一０四亦作「毛璪之」.

[一一]都顏　「都顏」, 各本均作「都督顏」, 誤衍「督」字. 今據苻堅載記刪.

[一二]王顯　「王顯」, 各本誤作「王先」. 王先乃晉安豐太守, 茲據下文及苻堅載記改.

[一三]顏雄　苻堅載記、通鑑一０五作「顏肱」.

[一四]饋丕米二千斛　「饋」, 各本作「潰」, 今從宋本. 冊府三五０亦作「饋」.

[一五]翟遼　見卷九校記.

[一六]瑍那得生靈運　各本均作「瑍那得不生靈運」, 多一「不」字, 文意不貫. 此係襲用宋書謝靈運傳, 宋書無「不」字, 今據刪.

[一七]體公識遠　斠注：世說文學注引中興書「公」作「玄」.

[一八]履版而前　李校：「版」當作「屐」.

[一九]但晚合耳　李校：「合」當作「令」, 世說簡傲作「令」, 劉注詳之.

[二０]末謂川　川即上文之泉（見校[六]）, 本名淵, 修史者上文改作「泉」, 此又改作「川」, 殊為失檢.

[二一]宏達有遠略韶為黃門郎　此敘謝恩官位, 不得及其父韶. 恩為黃門郎、武昌太守, 南史謝密傳、世說人名譜亦言之, 可證. 周家祿以為「韶」當作「仕」. 通志一二八上句作「宏達有遠韻」, 或者「韻」誤為「韶」, 後人又誤增「略」字.

[二二]害之　下文云「遂害之」, 則此「害之」二字不當有, 疑衍.

晉書卷八十 列傳第五十

王羲之  子玄之　凝之　徽之　徽之子楨之　徽之弟操之　獻之　許邁

王羲之字逸少, 司徒導之從子也. 祖正, 尚書郎. 父曠, 淮南太守. 元帝之過江也, 曠首創其議. 羲之幼訥於言, 人未之奇. 年十三, 嘗謁周顗, 顗察而異之. 時重牛心炙, 坐客未噉, 顗先割啗羲之, 於是始知名. 及長, 辯贍, 以骨鯁稱, 尤善隸書, 為古今之冠, 論者稱其筆勢, 以為飄若浮雲, 矯若驚龍. 深為從伯敦、導所器重. 時陳留阮裕有重名, 為敦主簿. 敦嘗謂羲之曰：「汝是吾家佳子弟, 當不減阮主簿.」裕亦目羲之與王承、王悅為王氏三少. 時太尉郗鑒使門生求女婿於導, 導令就東廂遍觀子弟. 門生歸, 謂鑒曰：「王氏諸少並佳, 然聞信至, 咸自矜持. 惟一人在東床坦腹食, 獨若不聞.」鑒曰：「正此佳婿邪！」訪之, 乃羲之也, 遂以女妻之.

起家祕書郎, 征西將軍庾亮請為參軍, 累遷長史. 亮臨薨, 上疏稱羲之清貴有鑒裁. 遷寧遠將軍、江州刺史. 羲之既少有美譽, 朝廷公卿皆愛其才器, 頻召為侍中、吏部尚書, 皆不就. 復授謢軍將軍, 又推遷不拜. 揚州刺史殷浩素雅重之, 勸使應命, 乃遺羲之書曰：「悠悠者以足下出處足觀政之隆替, 如吾等亦謂為然. 至如足下出處, 正與隆替對, 豈可以一世之存亡, 必從足下從容之適？幸徐求眾心. 卿不時起, 復可以求美政不？若豁然開懷, 當知萬物之情也.」羲之遂報書曰：「吾素自無廊廟志, [一]直王丞相時果欲內吾, 誓不許之, 手跡猶存, 由來尚矣, 不於足下參政而方進退. 自兒娶女嫁, 便懷尚子平之志, 數與親知言之, 非一日也. 若蒙驅使, 關隴、巴蜀皆所不辭. 吾雖無專對之能, 直謹守時命, 宣國家威德, 固當不同於凡使, 必令遠近咸知朝廷留心於無外, 此所益殊不同居護軍也. 漢末使太傅馬日磾慰撫關東, 若不以吾輕微, 無所為疑, 宜及初冬以行, 吾惟恭以待命.」

羲之既拜護軍, 又苦求宣城郡, 不許, 乃以為右軍將軍、會稽內史. 時殷浩與桓溫不協, 羲之以國家之安在於內外和, 因以與浩書以戒之, [二]浩不從. 及浩將北伐, 義之以為必敗, 以書止之, 言甚切至. 浩遂行, 果為姚襄所敗. 復圖再舉, 又遺浩書曰：

知安西敗喪, 公私惋怛, 不能須臾去懷. 以區區江左, 所營綜如此, 天下寒心, 固以久矣, 而加之敗喪, 此可熟念. 往事豈復可追, 願思弘將來, 令天下寄命有所, 自隆中興之業. 政以道勝寬和為本, 力爭武功, 作非所當, 因循所長, 以固大業, 想識其由來也.

自寇亂以來, 處內外之任者, 未有深謀遠慮, 括囊至計, 而疲竭根本, 各從所志, 竟無一功可論, 一事可記, 忠言嘉謀棄而莫用, 遂令天下將有土崩之勢, 何能不痛心悲慨也. 任其事者, 豈得辭四海之責！追咎往事, 亦何所復及, 宜更虛己求賢, 當與有識共之, 不可復令忠允之言常屈於當權. 今軍破於外, 資竭於內, 保淮之志非復所及, 莫過還保長江, 都督將各復舊鎮, 自長江以外, 羈縻而已. 任國鈞者, 引咎責躬, 深自貶降以謝百姓, 更與朝賢思布平政, 除其煩苛, 省其賦役, 與百姓更始, 庶可以允塞群望, 救倒懸之急.

使君起於布衣, 任天下之重, 尚德之舉, 未能事事允稱, 當董統之任而敗喪至此, 恐闔朝群賢未有與人分其謗者. 今亟修德補闕, 廣延群賢, 與之分任, 尚未知獲濟所期. 若猶以前事為未工, 故復求之於分外, 宇宙雖廣, 自容何所！知言不必用, 或取怨執政, 然當情慨所在, 正自不能不盡懷極言. 若必親征, 未達此旨, 果行者, 愚智所不解也. 願復與眾共之.

復被州符, 增運千石, 徵役兼至, 皆以軍期, 對之喪氣, 罔知所厝. 自頃年割剝遺黎, 刑徒竟路, 殆同秦政, 惟未加參夷之刑耳, 恐勝廣之憂, 無復日矣.

又與會稽王牋陳浩不宜北伐, 并論時事曰：

古人恥其君不為堯舜, 北面之道, 豈不願尊其所事, 比隆往代, 況遇千載一時之運？顧智力屈於當年, 何得不權輕重而處之也. 今雖有可欣之會, 內求諸己, 而所憂乃重於所欣. 傳云, 「自非聖人, 外寧必有內憂」. 今外不寧, 內憂已深. 古之弘大業者, 或不謀於眾, 傾國以濟一時功者, 亦往往而有之. 誠獨運之明足以邁眾, 暫勞之弊終獲永逸者可也. 求之於今, 可得擬議乎！

夫廟算決勝, 必宜審量彼我, 萬全而後動. 功就之日, 便當因其眾而即其實. 今功未可期, 而遺黎殲盡, 萬不餘一. 且千里饋糧, 自古為難, 況今轉運供繼, 西輸許洛, 北入黃河. 雖秦政之弊, 未至於此, 而十室之憂, 便以交至. 今運無還期, 徵求日重, 以區區吳越經緯天下十分之九, 不亡何待！而不度德量力, 不弊不已, 此封內所痛心歎悼而莫敢吐誠.

往者不可諫, 來者猶可追, 願殿下更垂三思, 解而更張, 令殷浩、荀羨還據合肥、廣陵, 許昌、譙郡、梁、彭城諸軍皆還保淮, 為不可勝之基, 須根立勢舉, 謀之未晚, 此實當今策之上者. 若不行此, 社稷之憂可計日而待. 安危之機, 易於反掌, 考之虛實, 著於目前, 願運獨斷之明, 定之於一朝也.

地淺而言深, 豈不知其未易. 然古人處閭閻行陣之間, 尚或干時謀國, 評裁者不以為譏, 況廁大臣末行, 豈可默而不言哉！存亡所係, 決在行之, 不可復持疑後機, 不定之於此, 後欲悔之, 亦無及也.

殿下德冠宇內, 以公室輔朝, 最可直道行之, 致隆當年, 而未允物望, 受殊遇者所以寤寐長歎, 實為殿下惜之. 國家之慮深矣, 常恐伍員之憂不獨在昔, 麋鹿之游將不止林藪而已. 願殿下暫廢虛遠之懷, 以救倒懸之急, 可謂以亡為存, 轉禍為福, 則宗廟之慶, 四海有賴矣.

時東土饑荒, 羲之輒開倉振貸. 然朝廷賦役繁重, 吳會尤甚, 羲之每上疏爭之, 事多見從. 又遺尚書僕射謝安書曰：[三]

頃所陳論, 每蒙允納, 所以令下小得蘇息, 各安其業. 若不耳, 此一郡久以蹈東海矣.

今事之大者未布, 漕運是也. 吾意望朝廷可申下定期, 委之所司, 勿復催下, 但當歲終考其殿最. 長吏尤殿, 命檻車送詣天臺. 三縣不舉, 二千石必免, 或可左降, 令在疆塞極難之地.

又自吾到此, 從事常有四五, 兼以臺司及都水御史行臺文符如雨, 倒錯違背, 不復可知. 吾又瞑目循常推前, 取重者及綱紀, 輕者在五曹. 主者□事, 未嘗得十日, 吏民趨走, 功費萬計. 卿方任其重, 可徐尋所言. 江左平日, 揚州一良刺史便足統之, 況以群才而更不理, 正由為法不一, 牽制者眾, 思簡而易從, 便足以保守成業.

倉督監秏盜官米, 動以萬計, 吾謂誅翦一人, 其後便斷, 而時意不同. 近檢校諸縣, 無不皆爾. 餘姚近十萬斛, 重斂以資姦吏, 令國用空乏, 良可歎也.

自軍興以來, 征役及充運死亡叛散不反者眾, 虛秏至此, 而補代循常, 所在凋困, 莫知所出. 上命所差, 上道多叛, 則吏及叛者席卷同去. 又有常制, 輒令其家及同伍課捕. 課捕不擒, 家及同伍尋復亡叛. 百姓流亡, 戶口日減, 其源在此. 又有百工醫寺, 死亡絕沒, 家戶空盡, 差代無所, 上命不絕, 事起或十年、十五年, 彈舉獲罪無懈息, 而無益實事, 何以堪之！謂自今諸死罪原輕者及五歲刑, 可以充此, 其減死者, 可長充兵役, 五歲者, 可充雜工醫寺, 皆令移其家以實都邑. 都邑既實, 是政之本, 又可絕其亡叛. 不移其家, 逃亡之患復如初耳. 今除罪而充雜役, 盡移其家, 小人愚迷, 或以為重於殺戮, 可以絕姦. 刑名雖輕, 懲肅實重, 豈非適時之宜邪！

羲之雅好服食養性, 不樂在京師, 初渡浙江, 便有終焉之志. 會稽有佳山水, 名士多居之, 謝安未仕時亦居焉. 孫綽、李充、許詢、支遁等皆以文義冠世, 並築室東土, 與羲之同好. 嘗與同志宴集於會稽山陰之蘭亭, 羲之自為之序以申其志, 曰：

永和九年, 歲在癸丑, 暮春之初, 會于會稽山陰之蘭亭, 修禊事也. 群賢畢至, 少長咸集. 此地有崇山峻嶺, 茂林修竹, 又有清流激湍, 映帶左右, 引以為流觴曲水, 列坐其次. 雖無絲竹管絃之盛, 一觴一詠, 亦足以暢敘幽情.

是日也, 天朗氣清, 惠風和暢, 仰觀宇宙之大, 俯察品類之盛, 所以游目騁懷, 足以極視聽之娛, 信可樂也.

夫人之相與, 俯仰一世, 或取諸懷抱, 悟言一室之內, 或因寄所託, 放浪形骸之外. 雖趣舍萬殊, 靜躁不同, 當其欣於所遇, 暫得於己, 快然自足, 不知老之將至. 及其所之既倦, 情隨事遷, 感慨係之矣. 向之所欣, 俛仰之間, 已為陳跡, 猶不能不以之興懷. 況修短隨化, 終期於盡. 古人云, 死生亦大矣, 豈不痛哉！

每覽昔人興感之由, 若合一契, 未嘗不臨文嗟悼, 不能喻之於懷. 固知一死生為虛誕, 齊彭殤為妄作, 後之視今, 亦猶今之視昔, 悲夫！故列敘時人, 錄其所述, 雖世殊事異, 所以興懷, 其致一也. 後之覽者, 亦將有感於斯文.

或以潘岳金谷詩序方其文, 羲之比於石崇, 聞而甚喜.

性愛鵝, 會稽有孤居姥養一鵝, 善鳴, 求市未能得, 遂攜親友命駕就觀. 姥聞羲之將至, 烹以待之, 羲之歎惜彌日. 又山陰有一道士, 養好鵝, 羲之往觀焉, 意甚悅, 固求市之. 道士云：「為寫道德經, 當舉群相贈耳.」羲之欣然寫畢, 籠鵝而歸, 甚以為樂. 其任率如此. 嘗詣門生家, 見棐几滑淨, 因書之, 真草相半. 後為其父誤刮去之, 門生驚懊者累日. 又嘗在蕺山見一老姥, 持六角竹扇賣之. 羲之書其扇, 各為五字. 姥初有慍色. 因謂姥曰：「但言是王右軍書, 以求百錢邪.」姥如其言. 人競買之. 他日, 姥又持扇來, 羲之笑而不答. 其書為世所重, 皆此類也. 每自稱「我書比鍾繇, 當抗行；比張芝草, 猶當雁行也」. 曾與人書云：「張芝臨池學書, 池水盡黑, 使人耽之若是, 未必後之也.」羲之書初不勝庾翼、郗愔, 及其暮年方妙, 嘗以章草答庾亮, 而翼深歎伏, 因與羲之書云：「吾昔有伯英章草十紙, 過江顛狽, 遂乃亡失, 常歎妙跡永絕. 忽見足下答家兄書, 煥若神明, 頓還舊觀.」

時驃騎將軍王述少有名譽, 與羲之齊名, 而羲之甚輕之, 由是情好不協. 述先為會稽, 以母喪居郡境, 羲之代述, 止一弔, 遂不重詣. 述每聞角聲, 謂羲之當候己, 輒洒掃而待之. 如此者累年, 而羲之竟不顧, 述深以為恨. 及述為揚州刺史, 將就徵, 周行郡界, 而不過羲之, 臨發, 一別而去. 先是, 羲之常謂賓友曰：「懷祖正當作尚書耳, 投老可得僕射. 更求會稽, 便自邈然.」及述蒙顯授, 羲之恥為之下, 遣使詣朝廷, 求分會稽為越州. 行人失辭, 大為時賢所笑. 既而內懷愧歎, 謂其諸子曰：「吾不減懷祖, 而位遇懸邈, 當由汝等不及坦之故邪！」述後檢察會稽郡, 辯其刑政, 主者疲於簡對. 羲之深恥之, 遂稱病去郡, 於父母墓前自誓曰：「維永和十一年三月癸卯朔, 九日辛亥, 小子羲之敢告二尊之靈. 羲之不天, 夙遭閔凶, 不蒙過庭之訓. 母兄鞠育, 得漸庶幾, 遂因人乏, 蒙國寵榮. 進無忠孝之節, 退違推賢之義, 每仰詠老氏、周任之誡, 常恐死亡無日, [四]憂及宗祀, 豈在微身而已！是用寤寐永歎, 若墮深谷. 止足之分, 定之於今. 謹以今月吉辰肆筵設席, 稽顙歸誠, 告誓先靈. 自今之後, 敢渝此心. 貪冒苟進, 是有無尊之心而不子也. 子而不子, 天地所不覆載, 名教所不得容. 信誓之誠, 有如皦日！」

羲之既去官, 與東土人士盡山水之游, 弋釣為娛. 又與道士許邁共修服食, 採藥石不遠千里, 遍游東中諸郡, 窮諸名山, 泛滄海, 歎曰：「我卒當以樂死.」謝安嘗謂羲之曰：「中年以來, 傷於哀樂, 與親友別, 輒作數日惡.」羲之曰：「年在桑榆, 自然至此. 頃正賴絲竹陶寫, 恒恐兒輩覺, 損其歡樂之趣.」朝廷以其誓苦, 亦不復徵之.

時劉惔為丹楊尹, 許詢嘗就惔宿, 床帷新麗, 飲食豐甘. 詢曰：「若此保全, 殊勝東山.」惔曰：「卿若知吉凶由人, 吾安得保此.」羲之在坐, 曰：「令巢許遇稷契, 當無此言.」二人並有愧色.

初, 羲之既優游無事, 與吏部郎謝萬書曰：

古之辭世者或被髮陽狂, 或污身穢跡, 可謂艱矣. 今僕坐而獲逸, 遂其宿心, 其為慶幸, 豈非天賜！違天不祥.

頃東游還, 修植桑果, 今盛敷榮, 率諸子, 抱弱孫, 游觀其間, 有一味之甘, 割而分之, 以娛目前. 雖植德無殊邈, 猶欲教養子孫以敦厚退讓. 或以輕薄, 庶令舉策數馬, 彷佛萬石之風. 君謂此何如？

比當與安石東游山海, 并行田視地利, 頤養閑暇. 衣食之餘, 欲與親知時共歡讌, 雖不能興言高詠, 銜杯引滿, 語田里所行, 故以為撫掌之資, 其為得意, 可勝言邪！常依陸賈、班嗣、楊王孫之處世, 甚欲希風數子, 老夫志願盡於此也.

萬後為豫州都督, 又遺萬書誡之曰：「以君邁往不屑之韻, 而俯同群辟, 誠難為意也. 然所謂通識, 正自當隨事行藏, 乃為遠耳. 願君每與士之下者同, 則盡善矣. 食不二味, 居不重席, 此復何有, 而古人以為美談. 濟否所由, 實在積小以致高大, 君其存之.」萬不能用, 果敗.

年五十九卒, 贈金紫光祿大夫. 諸子遵父先旨, 固讓不受.

有七子, 知名者五人. 玄之早卒. 次凝之, 亦工草隸, 仕歷江州刺史、左將軍、會稽內史. 王氏世事張氏五斗米道, 凝之彌篤. 孫恩之攻會稽, 僚佐請為之備. 凝之不從, 方入靖室請禱, 出語諸將佐曰：「吾已請大道, 許鬼兵相助, 賊自破矣.」既不設備, 遂為孫恩所害.

徽之字子猷. 性卓犖不羈, 為大司馬桓溫參軍, 蓬首散帶, 不綜府事. 又為車騎桓沖騎兵參軍, 沖問：「卿署何曹？」對曰：「似是馬曹.」又問：「管幾馬？」曰：「不知馬, 何由如數！」又問：「馬比死多少？」曰：「未知生, 焉知死！」嘗從沖行, 值暴雨, 徽之因下馬排入車中, 謂曰：「公豈得獨擅一車！」沖嘗謂徽之曰：「卿在府日久, 比當相料理.」徽之初不酬答, 直高視, 以手版柱頰云：「西山朝來致有爽氣耳.」

時吳中一士大夫家有好竹, 欲觀之, 便出坐輿造竹下, 諷嘯良久. 主人洒掃請坐, 徽之不顧. 將出, 主人乃閉門, 徽之便以此賞之, 盡歡而去. 嘗寄居空宅中, 便令種竹. 或問其故, 徽之但嘯詠, 指竹曰：「何可一日無此君邪！」嘗居山陰, 夜雪初霽, 月色清朗, 四望皓然, 獨酌酒詠左思招隱詩, 忽憶戴逵. 逵時在剡, 便夜乘小船詣之, 經宿方至, 造門不前而反. 人問其故, 徽之曰：「本乘興而行, 興盡而反, 何必見安道邪！」雅性放誕, 好聲色, 嘗夜與弟獻之共讀高士傳讚, 獻之賞井丹高潔, 徽之曰：「未若長卿慢世也.」其傲達若此. 時人皆欽其才而穢其行.

後為黃門侍郎, 棄官東歸, 與獻之俱病篤. 時有術人云：「人命應終, 而有生人樂代者, 則死者可生.」徽之謂曰：「吾才位不如弟, 請以餘年代之.」術者曰：「代死者, 以己年有餘, 得以足亡者耳. 今君與弟算俱盡, 何代也！」未幾, 獻之卒, 徽之奔喪不哭, 直上靈床坐, 取獻之琴彈之, 久而不調, 歎曰：「嗚呼子敬, 人琴俱亡！」因頓絕. 先有背疾, 遂潰裂, 月餘亦卒. 子楨之.

楨之字公幹, 歷位侍中、大司馬長史. 桓玄為太尉, 朝臣畢集, 問楨之：「我何如君亡叔？」在坐咸為氣咽. 楨之曰：「亡叔一時之標, 公是千載之英.」一坐皆悅.

操之字子重, 歷侍中、尚書、豫章太守.

獻之字子敬. 少有盛名, 而高邁不羈, 雖閑居終日, 容止不怠, 風流為一時之冠. 年數歲, 嘗觀門生摴蒱, 曰：「南風不競.」門生曰：「此郎亦管中窺豹, 時見一班.」獻之怒曰：「遠慚荀奉倩, 近愧劉真長.」遂拂衣而去. 嘗與兄徽之、操之俱詣謝安, 二兄多言俗事, 獻之寒溫而已. 既出, 客問安王氏兄弟優劣, 安曰：「小者佳.」客問其故, 安曰：「吉人之辭寡, 以其少言, 故知之.」嘗與徽之共在一室, 忽然火發, 徽之遽走, 不遑取履. 獻之神色恬然, 徐呼左右扶出. 夜臥齋中, 而有偷人入其室, 盜物都盡. 獻之徐曰：「偷兒, 青氈我家舊物, 可特置之.」群偷驚走.

工草隸, 善丹青. 七八歲時學書, 羲之密從後掣其筆不得, 歎曰：「此兒後當復有大名.」嘗書壁為方丈大字, 羲之甚以為能, 觀者數百人. 桓溫嘗使書扇, 筆誤落, 因畫作烏駮牸牛, 甚妙.

起家州主簿、祕書郎, 轉丞, 以選尚新安公主. 嘗經吳郡, 聞顧辟彊有名園, 先不相識, 乘平肩輿徑入. 時辟彊方集賓友, 而獻之游歷既畢, 傍若無人. 辟彊勃然數之曰：「傲主人, 非禮也. 以貴驕士, 非道也. 失是二者, 不足齒之傖耳.」便驅出門. 獻之傲如也, 不以屑意.

謝安甚欽愛之, 請為長史. 安進號衛將軍, 復為長史. 太元中, 新起太極殿, 安欲使獻之題榜, 以為萬代寶, 而難言之, 試謂曰：「魏時陵雲殿榜未題, 而匠者誤釘之, 不可下, 乃使韋仲將懸橙書之. 比訖, 鬚鬢盡白, 裁餘氣息. 還語子弟, 宜絕此法.」獻之揣知其旨, 正色曰：「仲將, 魏之大臣, 寧有此事！使其若此, 有以知魏德之不長.」安遂不之逼. 安又問曰：「君書何如君家尊？」答曰：「故當不同.」安曰：「外論不爾.」答曰：「人那得知！」尋除建威將軍、吳興太守, 徵拜中書令.

及安薨, 贈禮有同異之議, 惟獻之、徐邈共明安之忠勳. 獻之乃上疏曰：「故太傅臣安少振玄風, 道譽洋溢. 弱冠遐棲, 則契齊箕皓；應運釋褐, 而王猷允塞. 及至載宣威靈, 強猾消殄. 功勳既融, 投韍高讓. 且服事先帝, 眷隆布衣. 陛下踐阼, 陽秋尚富, 盡心竭智以輔聖明. 考其潛躍始終, 事情繾綣, 實大晉之俊輔, 義篤於曩臣矣. 伏惟陛下留心宗臣, 澄神於省察.」孝武帝遂加安殊禮.

未幾, 獻之遇疾, 家人為上章, 道家法應首過, 問其有何得失. 對曰：「不覺餘事, 惟憶與郗家離婚.」獻之前妻, 郗曇女也. 俄而卒於官. 安僖皇后立, 以后父追贈侍中、特進、光祿大夫、太宰, 諡曰憲. 無子, 以兄子靜之嗣, 位至義興太守. 時議者以為羲之草隸, 江左中朝莫有及者, 獻之骨力遠不及父, 而頗有媚趣. 桓玄雅愛其父子書, 各為一□, 置左右以翫之. 始羲之所與共游者許邁.

許邁字叔玄, 一名映, 丹楊句容人也. 家世士族, 而邁少恬靜, 不慕仕進. 未弱冠, 嘗造郭璞, 璞為之筮, 遇泰之大畜, 其上六爻發. [五]璞謂曰：「君元吉自天, 宜學升遐之道.」時南海太守鮑靚隱跡潛遁, 人莫之知. 邁乃往候之, 探其至要. 父母尚存, 未忍違親. 謂餘杭懸霤山近延陵之茅山, 是洞庭西門, 潛通五嶽, 陳安世、茅季偉常所游處, 於是立精舍於懸霤, 而往來茅嶺之洞室, 放絕世務, 以尋仙館, 朔望時節還家定省而已. 父母既終, 乃遣婦孫氏還家, 遂攜其同志遍游名山焉.

初採藥於桐廬縣之桓山, 餌朮涉三年, 時欲斷穀. 以此山近人, 不得專一, 四面藩之, 好道之徒欲相見者, 登樓與語, 以此為樂. 常服氣, 一氣千餘息. 永和二年, 移入臨安西山, 登巖茹芝, 眇爾自得, 有終焉之志. 乃改名玄, 字遠游. 與婦書告別, 又著詩十二首, 論神僊之事焉. 羲之造之, 未嘗不彌日忘歸, 相與為世外之交. 玄遺羲之書云：「自山陰南至臨安, 多有金堂玉室, 仙人芝草, 左元放之徒, 漢末諸得道者皆在焉.」羲之自為之傳, 述靈異之跡甚多, 不可詳記. 玄自後莫測所終, 好道者皆謂之羽化矣.

制曰：書契之興, 肇乎中古, 繩文鳥跡, 不可足觀. 末代去朴歸華, 舒牋點翰, 爭相誇尚, 競其工拙. 伯英臨池之妙, 無復餘蹤；師宜懸帳之奇, 罕有遺跡. 逮乎鍾王以降, 略可言焉. 鍾雖擅美一時, 亦為迥絕, 論其盡善, 或有所疑. 至於布纖濃, 分疏密, 霞舒雲卷, 無所間然. 但其體則古而不今, 字則長而逾制, 語其大量, 以此為瑕. 獻之雖有父風, 殊非新巧. 觀其字勢疏瘦, 如隆冬之枯樹；覽其筆蹤拘束, 若嚴家之餓隸. 其枯樹也, 雖槎□而無屈伸；其餓隸也, 則羈羸而不放縱. 兼斯二者, 故翰墨之病歟！子雲近出, 擅名江表, 然僅得成書, 無丈夫之氣, 行行若縈春蚓, 字字如綰秋蛇；臥王濛於紙中, [六]坐徐偃於筆下；雖禿千兔之翰, 聚無一毫之筋, 窮萬穀之皮, 斂無半分之骨；以茲播美, 非其濫名邪！此數子者, 皆譽過其實. 所以詳察古今, 研精篆素, 盡善盡美, 其惟王逸少乎！觀其點曳之工, 裁成之妙, 煙霏露結, 狀若斷而還連；鳳翥龍蟠, 勢如斜而反直. [七]翫之不覺為倦, 覽之莫識其端, 心慕手追, 此人而已. 其餘區區之類, 何足論哉！

校勘記

[一]吾素自無廊廟志　各本無「志」字, 唯殿本有. 今從之.

[二]因以與浩書　通志一二九無「以」字, 疑是.

[三]又遺尚書僕射謝安書曰　惜抱軒筆記、諸史拾遺並謂, 羲之任會稽內史時, 謝安尚未出仕. 此書當是與謝尚. 「安」或「尚」字之誤.

[四]常恐死亡無日　「死」, 各本作「斯」, 今從殿本. 冊府八一三亦作「死」.

[五]遇泰之大畜其上六爻發　各本均無「大畜其」三字, 今從殿本.

[六]王濛　「濛」, 各本均作「蒙」. 此謂王仲祖, 因依本傳改「濛」.

[七]斜而反直「直」, 各本作「正」, 今從宋本.

晉書卷八十一 列傳第五十一

王遜

王遜字邵伯, 魏興人也. 仕郡察孝廉, 為吏部令史, 轉殿中將軍, 累遷上洛太守. 私牛馬在郡生駒犢者, 秩滿悉以付官, 云是郡中所產也. 轉魏興太守.

惠帝末, 西南夷叛, 寧州刺史李毅卒, 城中百餘人奉毅女固守經年. 永嘉四年, 治中毛孟詣京師求刺史, 不見省. 孟固陳曰：「君亡親喪, 幽閉窮城, 萬里訴哀, 不垂愍救. 既慚包胥無哭秦之感, 又愧梁妻無崩城之驗, 存不若亡, 乞賜臣死.」朝廷憐之, 乃以遜為南夷校尉、寧州刺史, 使於郡便之鎮.

遜與孟俱行, 道遇寇賊, 踰年乃至. 外逼李雄, 內有夷寇, 吏士散沒, 城邑丘墟. 遜披荒糾厲, 收聚離散, 專杖威刑, 鞭撻殊俗. 遜未到州, 遙舉董聯為秀才, 建寧功曹周悅謂聯非才, 不下版檄. 遜既到, 收悅殺之. 悅弟潛謀殺遜, 以前建寧太守趙混子濤代為刺史. 事覺, 並誅之. 又誅豪右不奉法度者數十家. 征伐諸夷, 俘馘千計, 獲馬及牛羊數萬餘, 於是莫不振服, 威行寧土. 又遣子澄奉表勸進於元帝, 帝嘉之, 累加散騎常侍、安南將軍、假節, 校尉、刺史如故, 賜爵褒中縣公. 遜以地勢形便, 上分牂柯為平夷郡, 分朱提為南廣郡, 分建寧為夜郎郡, 分永昌為梁水郡, 又改益州郡為晉寧郡, 事皆施行.

先是, 越巂太守李釗為李雄所執, 自蜀逃歸, 遜復以釗為越巂太守. 李雄遣李驤、任回攻釗, 釗自南秦與漢嘉太守王載共距之, 戰于溫水, 釗敗績, 載遂以二郡附雄. 後驤等又渡瀘水寇寧州, 遜使將軍姚崇、[一]爨琛距之, 戰于堂狼, 大破驤等, 崇追至瀘水, 透水死者千餘人. 崇以道遠不敢渡水, 遜以崇不窮追也, 怒囚群帥, 執崇, 鞭之, 怒甚, 髮上衝冠, 冠為之裂, 夜中卒.

遜在州十四年, 州人復立遜中子堅行州府事. 詔除堅為南夷校尉、寧州刺史、假節, 諡遜曰壯. 陶侃懼堅不能抗對蜀人, 太寧末, 表以零陵太守尹奉為寧州, 徵堅還京, 病卒. 兄澄襲爵, 歷魏興太守、散騎常侍.

蔡豹

蔡豹字士宣, 陳留圉城人. 高祖質, 漢衛尉, 左中郎將邕之叔父也. 祖睦, 魏尚書. 父宏, 陰平太守. 豹有氣幹, 歷河南丞, 長樂、清河太守. 避亂南渡, 元帝以為振武將軍、臨淮太守, 遷建威將軍、徐州刺史. 初, 祖逖為徐州, 豹為司馬, 素易豹. 至是, 逖為豫州, 而豹為徐州, 俱受征討之寄, 逖甚愧之.

是時太山太守徐龕與彭城內史劉遐同討反賊周撫於寒山, 龕將于藥斬撫. 及論功, 而遐先之. 龕怒, 以太山叛, 自號安北將軍、兗州刺史, 攻破東莞太守侯史旄而據其塢. [二]石季龍伐之, 龕懼, 求降, 元帝許焉. 既而復叛歸石勒, 勒遣其將王伏都、[三]張景等數百騎助龕. [四]詔征虜將軍羊鑒、武威將軍侯禮、臨淮太守劉遐、鮮卑段文鴦等與豹共討之. 諸將畏懦, 頓兵下邳, 不敢前. 豹欲進軍, 鑒固不許. 龕遣使請救於勒, 勒辭以外難, 而多求於龕. 又王伏都等淫其室. 龕知勒不救, 且患伏都等縱暴, 乃殺之, 復求降. 元帝惡其反覆, 不納, 敕豹、鑒以時進討. 鑒及劉遐等並疑憚不相聽從, 互有表聞, 故豹久不得進. 尚書令刁協奏曰：「臣等伏思淮北征軍已失不速, 今方盛暑, 冒涉山險, 山人便弓弩, 習土俗, 一人守阨, 百夫不當. 且運漕至難, 一朝糧乏, 非復智力所能防禦也. 書云寧致人, 不致於人. 宜頓兵所在, 深壁固壘, 至秋不了, 乃進大軍.」詔曰：「知難而退, 誠合兵家之言. 然小賊雖狡猾, 故成擒耳. 未戰而退, 先自摧衄, 亦古之所忌. 且邵存已據賊壘, 威勢既振, 不可退一步也.」於是遣治書御史郝嘏為行臺, 催攝令進討. 豹欲逕進, 鑒執不聽. 協又奏免鑒官, 委豹為前鋒, 以鑒兵配之, 降號折衝將軍, 以責後效. 豹進據卞城, 欲以逼龕. 時石季龍屯鉅平, 將攻豹, 豹夜遁, 退守下邳. 徐龕襲取豹輜重於檀丘, 將軍留寵、陸黨力戰, 死之.

豹既敗, 將歸謝罪, 北中郎王舒止之, 曰：「胡寇方至, 使君且當攝職, 為百姓障扞. 賊退謝罪, 不晚也.」豹從之. 元帝聞豹退, 使收之. 使者至, 王舒夜以兵圍豹, 豹以為他難, 率麾下擊之, 聞有詔乃止. 舒執豹, 送至建康, 斬之, 尸于市三日, 時年五十二.

豹在徐土, 內撫將士, 外懷諸眾, 甚得遠近情, 聞其死, 多悼惜之. 無子, 兄子裔字元子, 散騎常侍、兗州刺史、高陽鄉侯. 殷浩北伐, 使裔率眾出彭城, 卒於軍.

羊鑒

羊鑒字景期, 太山人也. 父濟, 匈奴中郎將. 兄煒, 歷太僕、兗徐二州刺史. 鑒為東陽太守, 累遷太子左衛率. 時徐龕反叛, 司徒王導以鑒是龕州里冠族, 必能制之, 請遣北討. 鑒深辭才非將帥. 太尉郗鑒亦表謂鑒非才, 不宜妄使. 導不納, 強啟授以征討都督, 果敗績. 導以舉鑒非才, 請自貶, 帝不從. 有司正鑒斬刑, 元帝詔以鑒太妃外屬, 特免死, 除名. 久之, 為少府. 及王敦反, 明帝以鑒敦舅, 又素相親黨, 微被嫌責. 及成帝即位, 豫討蘇峻, 以功封豐城縣侯, 徙光祿勳, 卒.

劉胤

劉胤字承胤, 東萊掖人, 漢齊悼惠王肥之後也. 美姿容, 善自任遇, 交結時豪, 名著海岱間, 士咸慕之. 舉賢良, 辟司空掾, 並不就.

會天下大亂, 攜母欲避地遼東, 路經幽州, 刺史王浚留胤, 表為渤海太守. 浚敗, 轉依冀州刺史邵續. 續徒眾寡弱, 謀降於石勒, 胤言於續曰：「夫田單、包胥, 齊楚之小吏耳, 猶能存已滅之邦, 全喪敗之國. 今將軍杖精銳之眾, 居全勝之城, 如何墜將登之功於一蕢, 委忠信之人於豺狼乎！且項羽、袁紹非不強也, 高祖縞冠, 人應如響；曹公奉帝, 而諸侯綏穆. 何者？蓋逆順之理殊, 自然之數定也. 況夷戎醜類, 屯結無賴, 雖有犬羊之盛, 終有庖宰之患, 而欲託根結援, 無乃殆哉！」續曰：「若如君言, 計將安出？」胤曰：「琅邪王以聖德欽明, 創基江左, 中興之隆可企踵而待. 今為將軍計者, 莫若抗大順以激義士之心, 奉忠正以厲軍人之志. 夫機事在密, 時至難違, 存亡廢興, 在此舉矣.」續從之, 乃殺異議者數人, 遣使江南, 朝廷嘉之. 胤仍求自行, 續厚遣之.

既至, 元帝命為丞相參軍, 累遷尚書吏部郎. 胤聞石季龍攻厭次, 言於元帝曰：「北方方鎮皆沒, 惟餘邵續而已. 如使君為季龍所制, 孤義士之心, 阻歸本之路. 愚謂宜存救援.」元帝將遣救之, 會續已沒而止. 王敦素與胤交, 甚欽貴之, 請為右司馬. 胤知敦有不臣心, 枕疾不視事, 以是忤敦意, 出為豫章太守, 辭以腳疾, 詔就家授印綬. 郡人莫鴻, 南土豪族, 因亂, 殺本縣令, 橫恣無道, 百姓患之. 胤至, 誅鴻及諸豪右, 界內肅然. 咸和初, 為平南軍司, 加散騎常侍. 蘇峻作亂, 溫嶠率眾而下, 留胤等守湓口. 事平, 以勳賜爵豐城子. 俄而代嶠為平南將軍、都督江州諸軍事、領江州刺史、假節.

胤位任轉高, 矜豪日甚, 縱酒耽樂, 不恤政事, 大殖財貨, 商販百萬. 初, 胤之代嶠也, 遠近皆謂非選. 陶侃、郗鑒咸云胤非方伯才, 朝廷不從. 或問王悅曰：「今大難之後, 綱紀弛頓, 自江陵至于建康三千餘里, 流人萬計, 布在江州. 江州, 國之南藩, 要害之地, 而胤以侈□之性, 臥而對之, 不有外變, 必有內患.」悅曰：「聞溫平南語家公云, 連得惡夢, 思見代者. 尋云可用劉胤. 此乃溫意, 非家公也.」是時朝廷空罄, 百官無祿, 惟資江州運漕. 而胤商旅繼路, 以私廢公. 有司奏免胤官. 書始下, 而胤為郭默所害, 年四十九.

子赤松嗣, 尚南平長公主, 位至黃門郎、義興太守.

桓宣族子伊

桓宣, 譙國銍人也. 祖詡, 義陽太守. 父弼, 冠軍長史. 宣開濟篤素, 為元帝丞相舍人.

時塢主張平自稱豫州刺史, 樊雅自號譙郡太守, 各據一城, 眾數千人. 帝以宣信厚, 又與平、雅同州里, 轉宣為參軍, 使就. 平、雅. 平雅遣軍主簿隨宣詣丞相府受節度, 帝皆加四品將軍, 即其所部, 使扦禦北方. 南中郎將王含請宣為參軍.

頃之, 豫州刺史祖逖出屯蘆洲, [五]遣參軍殷乂詣平、雅. 乂意輕平, 視其屋, 云當持作馬廄, 見大鑊, 欲鑄作鐵器. 平曰：「此是帝王大鑊, 天下定後方當用之, 奈何打破！」乂曰：「卿能保頭不？而惜大鑊邪！」平大怒, 於坐斬乂, 阻兵固守. 歲餘, 逖攻平殺之, 而雅據譙城. 逖以力弱, 求助於含, 含遣宣領兵五百助逖. 逖謂宣曰：「卿先已說平、雅, 信義大著於彼. 今復為我說雅. 雅若降者, 方相擢用, 不但免死而已.」宣復單馬從兩人詣雅, 曰：「祖逖方欲平蕩二寇, 每倚卿為援. 前殷乂輕薄, 非豫州意. 今若和解, 則忠勳可立, 富貴可保. 若猶固執, 東府赫然更遣猛將, 以卿烏合之眾, 憑阻窮城, 強賊伺其北, 國家攻其南, 萬無一全也. 願善量之.」雅與宣置酒結友, 遣子隨宣詣逖. 少日, 雅便自詣逖, 逖遣雅還撫其眾. 雅僉謂前數罵辱, [六]懼罪不敢降. 雅復閉城自守. 逖往攻之, 復遣宣入說雅, 雅即斬異己者, 遂出降. 未幾, 石勒別將圍譙城, 含又遣宣率眾救逖, 未至而賊退. 逖留宣討諸未服, 皆破之. 遷譙國內史.

祖約之棄譙城也, 宣以牋諫, 不從, 由是石勒遂有陳留. 及約與蘇峻同反, 宣謂祖智曰：「今強胡未滅, 將戮力以討之, 而與峻俱反, 此安得久乎！使君若欲為雄霸, 何不助國討峻, 威名自舉.」智等不能用. 宣欲諫約, 遣其子戎白約求入. 約知宣必諫, 不聽. 宣遂距約, 不與之同. 邵陵人陳光率部落數百家降宣, 宣皆慰撫之. 約還歷陽, 宣將數千家欲南投尋陽, 營於馬頭山. 值祖煥欲襲湓口, [七]陶侃使毛寶救之. 煥遣眾攻宣, 宣使戎求救於寶. 寶擊煥, 破之, 宣因投溫嶠. 嶠以戎為參軍. 賊平, 宣居於武昌, 戎復為劉胤參軍. 郭默害胤, 復以戎為參軍.

陶侃討默, 默遣戎求救於宣, 宣偽許之. 西陽太守郭嶽、武昌太守劉詡皆疑宣與默同. 豫州西曹王隨曰：「宣尚背祖約, 何緣同郭默邪！」嶽、詡乃遣隨詣宣以觀之. 隨謂宣曰：「明府心雖不爾, 無以自明, 惟有以戎付隨耳.」宣乃遣戎與隨俱迎陶侃. 辟戎為掾, 上宣為武昌太守. 尋遷監沔中軍事、南中郎將、江夏相.

石勒荊州刺史郭敬戍襄陽, 陶侃使其子平西參軍斌與宣俱攻樊城, 拔之. 竟陵太守李陽又破新野. 敬懼, 遁走. 宣與陽遂平襄陽. 侃使宣鎮之, 以其淮南部曲立義成郡. 宣招懷初附, 勸課農桑, 簡刑罰, 略威儀, 或載鉏耒於軺軒, 或親芸穫於隴畝. 十餘年間, 石季龍再遣騎攻之, 宣能得眾心, 每以寡弱距守, 論者以為次於祖逖、周訪.

侃方欲使宣北事中原, 會侃薨. 後庾亮為荊州, 將謀北伐, 以宣為都督沔北前鋒征討軍事、平北將軍、司州刺史、假節, 鎮襄陽. 季龍使騎七千渡沔攻之, 亮遣司馬王愆期、輔國將軍毛寶救宣. 賊三面為地窟攻城, 宣募精勇, 出其不意, 殺傷數百, 多獲鎧馬, 賊解圍退走. 久之, 宣遣步騎收南陽諸郡百姓沒賊者八千餘人以歸. 庾翼代亮, 欲傾國北討, 更以宣為都督司梁雍三州荊州之南陽襄陽新野南鄉四郡軍事、梁州刺史、持節, 將軍如故. 以前後功, 封竟陵縣男.

宣久在襄陽, 綏撫僑舊, 甚有稱績. 庾翼遷鎮襄陽, 令宣進伐石季龍將李羆, 軍次丹水, 為賊所敗. 翼怒, 貶宣為建威將軍, 使移戍峴山. 宣望實俱喪, 兼以老疾, 時南蠻校尉王愆期守江陵, 以疾求代, 翼以宣為鎮南將軍、南郡太守, 代愆期. 宣不得志, 未之官, 發憤卒. 追贈鎮南將軍. 戎官至新野太守.

伊字叔夏. 父景, 有當世才幹, 仕至侍中、丹楊尹、中領軍、護軍將軍、長社侯.

伊有武幹, 標悟簡率, 為王濛、劉惔所知, 頻參諸府軍事, 累遷大司馬參軍. 時苻堅強盛, 邊鄙多虞, 朝議選能距捍疆埸者, 乃授伊淮南太守. 以綏御有方, 進督豫州之十二郡揚州之江西五郡軍事、建威將軍、歷陽太守, 淮南如故. 與謝玄共破賊別將王鑒、張蚝等, 以功封宣城縣子, 又進都督豫州諸軍事、西中郎將、豫州刺史. 及苻堅南寇, 伊與冠軍將軍謝玄、輔國將軍謝琰俱破堅於肥水, 以功封永脩縣侯, 進號右軍將軍, 賜錢百萬, 袍表千端.

伊性謙素, 雖有大功, 而始終不替. 善音樂, 盡一時之妙, 為江左第一. 有蔡邕柯亭笛, 常自吹之. 王徽之赴召京師, 泊舟青溪側. 素不與徽之相識. 伊於岸上過, 船中客稱伊小字曰：「此桓野王也.」徽之便令人謂伊曰：「聞君善吹笛, 試為我一奏.」伊是時已貴顯, 素聞徽之名, 便下車, 踞胡床, 為作三調, 弄畢, 便上車去, 客主不交一言.

時謝安女婿王國寶專利無檢行, 安惡其為人, 每抑制之. 及孝武末年, 嗜酒好內, 而會稽王道子昏醟尤甚, 惟狎昵諂邪, 於是國寶讒諛之計稍行於主相之間. 而好利險詖之徒, 以安功名盛極, 而構會之, 嫌隙遂成. 帝召伊飲讌, 安侍坐. 帝命伊吹笛. 伊神色無迕, 即吹為一弄, 乃放笛云：「臣於箏分乃不及笛, 然自足以韻合歌管, 請以箏歌, 并請一吹笛人.」帝善其調達, 乃敕御妓奏笛. 伊又云：「御府人於臣必自不合, 臣有一奴, 善相便串.」帝彌賞其放率, 乃許召之. 奴既吹笛, 伊便撫箏而歌怨詩曰：「為君既不易, 為臣良獨難. 忠信事不顯, 乃有見疑患. 周旦佐文武, 金縢功不刊. 推心輔王政, 二叔反流言.」聲節慷慨, 俯仰可觀. 安泣下沾衿, 乃越席而就之, 捋其鬚曰：「使君於此不凡！」帝甚有愧色.

伊在州十年, 綏撫荒雜, 甚得物情. 桓沖卒, 遷都督江州荊州十郡豫州四郡軍事、江州刺史, 將軍如故. 假節. 伊到鎮, 以邊境無虞, 宜以寬卹為務, 乃上疏以江州虛秏, 加連歲不登, 今餘戶有五萬六千, 宜并合小縣, 除諸郡逋米, 移州還鎮豫章, 詔令移州尋陽, 其餘皆聽之. 伊隨宜拯撫, 百姓賴焉. 在任累年, 徵拜護軍將軍, 以右軍府千人自隨, 配護軍府. 卒官. 贈右將軍, 加散騎常侍, 諡曰烈.

初, 伊有馬步鎧六百領, 豫為表令, 死乃上之. 表曰：「臣過蒙殊寵, 受任西藩. 淮南之捷, 逆兵奔北, 人馬器鎧, 隨處放散. 于時收拾敗破, 不足貫連. 比年營繕, 並已修整. 今六合雖一, 餘燼未滅, 臣不以朽邁, 猶欲輸效力命, 仰報皇恩. 此志永絕, 銜恨泉壤. 謹奉輸馬具裝百具、步鎧五百領, 並在尋陽, 請勒所屬領受.」詔曰：「伊忠誠不遂, 益以傷懷, 仍受其所上之鎧.」

子肅之嗣. 卒, 子陵嗣. 宋受禪, 國除. 伊弟不才, 亦有將略, 討孫恩, 至冠軍將軍.

朱伺

朱伺字仲文, 安陸人. 少為吳牙門將陶丹給使. 吳平, 內徙江夏. 伺有武勇, 而訥口, 不知書, 為郡將督, 見鄉里士大夫, 揖稱名而已. 及為將, 遂以謙恭稱.

張昌之逆, 太守弓欽走灄口, 伺與同輩郴寶、布興合眾討之, 不克, 乃與欽奔武昌. 後更率部黨攻滅之. 轉騎部曲督, 加綏夷都尉. 伺部曲等以諸縣附昌, 惟本部唱義討逆, 逆順有嫌, 求別立縣, 因此遂割安陸東界為灄陽縣而貫焉.

其後陳敏作亂, 陶侃時鎮江夏, 以伺能水戰, 曉作舟艦, 乃遣作大艦, 署為左甄, 據江口, 摧破敏前鋒. 敏弟恢稱荊州刺史, 在武昌, 侃率伺及諸軍進討, 破之. 敏、恢既平, 伺以功封亭侯, 領騎督. 時西陽夷賊抄掠江夏, 太守楊□每請督將議距賊之計, [八]伺獨不言. □曰：「朱將軍何以不言？」伺答曰：「諸人以舌擊賊, 伺惟以力耳.」□又問：「將軍前後擊賊, 何以每得勝邪？」伺曰：「兩敵共對, 惟當忍之. 彼不能忍, 我能忍, 是以勝耳.」□大笑.

永嘉中, 石勒破江夏, 伺與楊□走夏口. 及陶侃來戍夏口, 伺依之, 加明威將軍. 隨侃討杜弢, 有殊功, 語在侃傳. 夏口之戰, 伺用鐵面自衛, 以弩的射賊大帥數人, 皆殺之. 賊挽船上岸, 於水邊作陣. 伺逐水上下以邀之, 箭中其脛, 氣色不變. 諸軍尋至, 賊潰, 追擊之, 皆棄船投水, 死者太半. 賊夜還長沙, 伺追至蒲圻, 不及而反. 加威遠將軍, 赤幢曲蓋.

建興中, 陳聲率諸無賴二千餘家斷江抄掠, 侃遣伺為督護討聲. 聲眾雖少, 伺容之不擊, 求遣弟詣侃降, 伺外許之. 及聲去, 伺乃遣勁勇要聲弟斬之, 潛軍襲聲. 聲正旦並出祭祀飲食, 伺軍入其門, 方覺. 聲將閻晉、鄭進皆死戰, 伺軍人多傷, 乃還營. 聲東走, 保董城. 伺又率諸軍圍守之, 遂重柴繞城, 作高櫓, 以勁弩下射之, 又斷其水道. 城中無水, 殺牛飲血. 閻晉, 聲婦弟也, 乃斬聲首出降. 又以平蜀賊襲高之功, 加伺廣威將軍, 領竟陵內史.

時王敦欲用從弟廙代侃為荊州, 侃故將鄭攀、馬雋等乞侃於敦, 敦不許. 攀等以侃始滅大賊, 人皆樂附, 又以廙忌戾難事, 謀共距之. 遂屯結溳口, 遣使告伺. 伺外許之, 而稱疾不赴. 攀等遂進距廙. 既而士眾疑阻, 復散還橫桑口, 欲入杜曾. 時朱軌、趙誘、李桓率眾將擊之, 攀等懼誅, 以司馬孫景造謀距廙, 因斬之, 降軌等.

廙將西出, 遣長史劉浚留鎮揚口壘. 時杜曾請討第五猗於襄陽, 伺謂廙曰：「曾是猾賊, 外示西還, 以疑眾心, 欲誘引官軍使西, 然後兼道襲揚口耳. 宜大部分, 未可便西.」廙性矜厲自用, 兼以伺老怯難信, 遂西行. 曾等果馳還. 廙乃遣伺歸, 裁至壘, 即為曾等所圍. 劉浚以壘北門危, 欲令伺守之. 或說浚云：「伺與鄭攀同者.」乃轉守南門. 賊知之, 攻其北門. 時鄭攀黨馬雋等亦來攻壘, 雋妻子先在壘內, 或請皮其面以示之. 伺曰：「殺其妻子, 未能解圍, 但益其怒耳.」乃止. 伺常所調弩忽噤不發, 伺甚惡之. 及賊攻陷北門, 伺被傷退入船. 初, 浚開諸船底, 以木掩之, 名為船械. 伺既入, 賊舉鋋摘伺, 伺逆接得鋋, 反以摘賊. 賊走上船屋, 大喚云：「賊帥在此！」伺從船底沈行五十步, 乃免. 遇醫療, 創小差. 杜曾遣說伺云：「馬雋等感卿恩, 妻孥得活. 盡以卿家外內百口付雋, 雋已盡心收視, 卿可來也.」伺答曰：「賊無白首者, 今吾年六十餘, 不能復與卿作賊. 吾死, 當歸南, 妻子付汝.」乃還甑山. 時王廙與李桓、杜曾相持, 累戰甑山下. 軍士數驚喚云：「賊欲至！」伺驚創而卒. 因葬甑山.

毛寶子穆之　孫璩　安之　宗人德祖

毛寶字碩真, 滎陽陽武人也. 王敦以為臨湘令. 敦卒, 為溫嶠平南參軍. 蘇峻作逆, 嶠將赴難, 而征西將軍陶侃懷疑不從. 嶠屢說不能迴, 更遣使順侃意曰：「仁公且守, 僕宜先下.」遣信已二日, 會寶別使還, 聞之, 說嶠曰：「凡舉大事, 當與天下共同, 眾克在和, 不聞有異. 假令可疑, 猶當外示不覺, 況自作疑邪！便宜急追信, 改舊書, 說必應俱征. 若不及前信, 宜更遣使.」嶠意悟, 即追信改書, 侃果共征峻. 寶領千人為嶠前鋒, 俱次茄子浦.

初, 嶠以南軍習水, 峻軍便步, 欲以所長制之, 宣令三軍, 有上岸者死. 時蘇峻送米萬斛饋祖約, 約遣司馬桓撫等迎之. 寶告其眾曰：「兵法, 軍令有所不從, 豈可不上岸邪！」乃設變力戰, 悉獲其米, 虜殺萬計, 約用大飢. 嶠嘉其勳, 上為廬江太守.

約遣祖煥、桓撫等欲襲湓口, 陶侃將自擊之, 寶曰：「義軍恃公, 公不可動, 寶請討之.」侃顧謂坐客曰：「此年少言可用也.」乃使寶行. 先是, 桓宣背約, 南屯馬頭山, 為煥、撫所攻, 求救於寶. 寶眾以宣本是約黨, 疑之. 宣遣子戎重請, 寶即隨戎赴之. 未至, 而賊已與宣戰. 寶軍懸兵少, 器杖濫惡, 大為煥、撫所破. 寶中箭, 貫髀徹鞍, 使人蹋鞍拔箭, 血流滿□, 夜奔船所百餘里, 望星而行. 到, 先哭戰亡將士, 洗瘡訖, 夜還救宣. 寶至宣營, 而煥、撫亦退. 寶進攻祖約, 軍次東關, 破合肥, 尋召歸石頭.

陶侃、溫嶠未能破賊, 侃欲率眾南還. 寶謂嶠曰：「下官能留之.」乃往說侃曰：「公本應領蕪湖, 為南北勢援, 前既已下, 勢不可還. 且軍政有進無退, 非直整齊三軍, 示眾必死而已, 亦謂退無所據, 終至滅亡. 往者杜弢非不強盛, 公竟滅之, 何至於峻獨不可破邪！賊亦畏死, 非皆勇健, 公可試與寶兵, 使上岸斷賊資糧, 出其不意, 使賊困蹙. 若寶不立效, 然後公去, 人心不恨.」侃然之, 加寶督護. 寶燒峻句容、湖孰積聚, 峻頗乏食, 侃遂留不去.

峻既死, 匡術以苑城降. 侃使寶守南城, 鄧嶽守西城. 賊遣韓晃攻之, 寶登城射殺數十人. 晃問寶曰：「君是毛廬江邪？」寶曰：「是.」晃曰：「君名壯勇, 何不出鬥！」寶曰：「君若健將, 何不入鬥！」晃笑而退. 賊平, 封州陵縣開國侯, 千六百戶.

庾亮西鎮, 請為輔國將軍、江夏相、督隨義陽二郡, 鎮上明. 又進南中郎. 隨亮討郭默. 默平, 與亮司馬王愆期等救桓宣於章山, 擊賊將石遇, 破之, 進征虜將軍. 亮謀北伐, 上疏解豫州, 請以授寶. 於是詔以寶監揚州之江西諸軍事、豫州刺史, 將軍如故, 與西陽太守樊峻以萬人守邾城. [九]石季龍惡之, 乃遣其子鑒與其將夔安、李菟等五萬人來寇, 張□渡二萬騎攻邾城. [一０]寶求救於亮, 亮以城固, 不時遣軍, 城遂陷. 寶、峻等率左右突圍出, 赴江死者六千人, 寶亦溺死. 亮哭之慟, 因發疾, 遂薨.

詔曰：「寶之傾敗, 宜在貶裁. 然蘇峻之難, 致力王室. 今咎其過, 故不加贈, 祭之可也.」其後公卿言寶有重勳, 加死王事, 不宜奪爵. 升平三年, 乃下詔復本封.

初, 寶在武昌, 軍人有於市買得一白龜, 長四五寸, 養之漸大, 放諸江中. 邾城之敗, 養龜人被鎧持刀, 自投於水中, 如覺墮一石上, 視之, 乃先所養白龜, 長五六尺, 送至東岸, 遂得免焉.

寶二子：穆之、安之.

穆之字憲祖, 小字武生, [一一]名犯王靖后諱, 故行字, 後又以桓溫母名憲, 乃更稱小字. 穆之果毅有父風, 安西將軍庾翼以為參軍, 襲爵州陵侯. 翼等專威陝西, 以子方之為建武將軍, 守襄陽. 方之年少, 翼選武將可信杖者為輔弼, 乃以穆之為建武司馬. 俄而翼薨, 大將干瓚、戴羲等作亂, 穆之與安西長史江虨、司馬朱燾等共平之.

桓溫代翼, 復取為參軍. 從溫平蜀, 以功賜次子都鄉侯. 尋除揚威將軍、[一二]潁川太守, 隨溫平洛, 入關. 溫將旋師, 以謝尚未至, 留穆之以二千人衛山陵. 升平初, 遷督寧州諸軍事、揚威將軍、寧州刺史. 以桓溫封南郡, 徙穆之為建安侯, 復為溫太尉參軍, 加冠軍將軍, 以所募兵配之. 溫伐慕容暐, 使穆之監鑿鉅野百餘里, 引汶會于濟川. 及溫焚舟步歸, 使穆之督東燕四郡軍事, 領東燕太守, 本官如故. 袁真以壽陽叛, 溫將征之. 穆之以冠軍領淮南太守, 守歷陽. 真平, 餘黨分散, 乃以穆之督揚州之江西軍事, 復領陳郡太守. 俄而徙督揚州之義成荊州五郡雍州之京兆軍事、襄陽義成河南三郡太守, 將軍如故. 尋進領梁州刺史. 頃之, 以疾解職, 詔以冠軍徵還.

苻堅別將寇彭城, 復以將軍假節、監江北軍事, 鎮廣陵. 遷右將軍、宣城內史、假節, 鎮姑孰. 穆之以為戍在近畿, 無復軍警, 不宜加節, 上疏辭讓, 許之. 苻堅別將圍襄陽, 詔穆之就上明受桓沖節度. 沖使穆之游軍沔中. 穆之始至, 而朱序陷沒, 引軍還郡. 堅眾又寇蜀漢, 梁州刺史楊亮、益州刺史周仲孫奔退, 沖使穆之督梁州之三郡軍事、右將軍、西蠻校尉、益州刺史、領建平太守、假節, 戍巴郡. 以子球為梓潼太守. 穆之與球伐堅, 至于巴西郡, 以糧運乏少, 退屯巴東, 病卒. 追贈中軍將軍, 諡曰烈. 子珍嗣, 位至天門太守. 珍弟璩、球、璠、瑾、瑗, [一三]璩最知名.

璩字叔璉. 弱冠, 右將軍桓豁以為參軍. 尋遭父憂. 服闋, 為謝安衛將軍參軍, 除尚書郎. 安復請為參軍, 轉安子琰征虜司馬. 淮肥之役, 苻堅迸走, 璩與田次之共躡堅, 至中陽, 不及而歸. 遷寧朔將軍、淮南太守. 尋補鎮北將軍、譙王恬司馬. 海陵縣界地名青蒲, 四面湖澤, 皆是菰葑, 逃亡所聚, 威令不能及. 璩建議率千人討之. 時大旱, 璩因放火, 菰葑盡然, 亡戶窘迫, 悉出詣璩自首, 近有萬戶, 皆以補兵, 朝廷嘉之. 轉西中郎司馬、龍驤將軍、譙梁二郡內史. 尋代郭銓為建威將軍、益州刺史.

安帝初, 進征虜將軍. 及桓玄篡位, 遣使加璩散騎常侍、左將軍. 璩執留玄使, 不受命. 玄以桓希為梁州刺史, 王异據涪, 郭法戍宕渠, 師寂戍巴郡, 周道子戍白帝以防之. 璩傳檄遠近, 列玄罪狀, 遣巴東太守柳約之、建平太守羅述、征虜司馬甄季之擊破希等, 仍率眾次於白帝. 武陵王令曰：「益州刺史毛璩忠誠愨亮, 自桓玄萌禍, 常思躡其後. 今若平殄兇逆, 肅清荊郢者, 便當即授上流之任.」

初, 璩弟寧州刺史璠卒官, 璩兄球孫祐之及參軍費恬以數百人送喪, 葬江陵. 會玄敗, 謀奔梁州. 璩弟瑾子脩之時為玄屯騎校尉, 誘玄使入蜀. 既而脩之與祐之、費恬及漢嘉人馮遷共殺玄. 約之等聞玄死, 進軍到枝江, 而桓振復攻沒江陵. 劉毅等還尋陽, 約之亦退. 俄而季之、述皆病, [一四]約之詣振偽降, 因欲襲振. 事泄, 被害. 約之司馬時延祖、涪陵太守文處茂等撫其餘眾, 保涪陵. 振遣桓放之為益州, 屯西陵. 處茂距擊, 破之. 振死, 安帝反正, 詔曰：「夫貞松標於歲寒, 忠臣亮於國危. 益州刺史璩體識弘正, 誠契義旗, 受命偏師, 次于近畿, 匡翼之勳, 實感朕心. 可進征西將軍, 加散騎常侍, 都督益梁秦涼寧五州軍事, 行宜都、寧蜀太守. 文處茂宣讚蕃牧, 蒙險夷難, 可輔國將軍、西夷校尉、巴西梓潼二郡太守.」又詔西夷校尉瑾為持節、監梁秦二州軍事、征虜將軍、梁秦二州刺史、略陽武都太守. 瑾弟蜀郡太守瑗為輔國將軍、寧州刺史.

初, 璩聞振陷江陵, 率眾赴難, 使瑾、瑗順外江而下, 使參軍譙縱領巴西、梓潼二郡軍下涪水, 當與璩軍會於巴郡. 蜀人不樂東征, 縱因人情思歸, 於五城水口反, 還襲涪, 害瑾, 瑾留府長史鄭純之自成都馳使告璩. 璩時在略城, 去成都四百里, 遣參軍王瓊討反者, 相距於廣漢. 僰道令何林聚黨助縱, 而璩下人受縱誘說, 遂共害璩及瑗, 并子姪之在蜀者, 一時殄沒. 璩子弘之嗣.

義熙中, 時延祖為始康太守, 上疏訟璩兄弟, 於是詔曰：「故益州刺史璩、西夷校尉瑾、蜀郡太守瑗勤王忠烈, 事乖慮外. 葬送日近, 益懷惻愴. 可皆贈先所授官, 給錢三十萬、布三百匹.」論璩討桓玄功, 追封歸鄉公, 千五百戶. 又以祐之斬玄功, 封夷道縣侯.

自寶至璩三葉, 擁旄開國者四人, 將帥之家, 與尋陽周氏為輩, 而人物不及也.

瑾子脩之, 頻歷清顯, 至右衛將軍, 從劉裕平姚泓. 後為安西司馬, 沒於魏.

安之字仲祖, 亦有武幹, 累遷撫軍參軍、魏郡太守. 簡文輔政, 委以爪牙. 及登阼, 安之領兵從駕, 使止宿宮中. 尋拜游擊將軍. 時庾希入京口, 朝廷震動, 命安之督城門諸軍事. 孝武即位, 妖賊盧悚突入殿廷. [一五]安之聞難, 率眾直入雲龍門, 手自奮擊. 既而左衛將軍殷康、領軍將軍桓祕等至, 與安之并力, 悚因剿滅. 遷右衛將軍. 定后崩, 領將作大匠. 卒官. 追贈光祿勳.

四子：潭、泰、邃、遁. 潭嗣爵, 官至江夏相. 泰歷太傅從事中郎、後軍諮議參軍, 與邃俱為會稽王父子所昵, 乃追論安之討盧悚勳, 賜爵平都子, 命潭襲爵. 元顯嘗宴泰家, 既而欲去, 泰苦留之曰：「公若遂去, 當取公腳.」元顯大怒, 奮衣而出, 遂與元顯有隙. 及元顯敗, 泰時為冠軍將軍、堂邑太山二郡太守. 邃為游擊將軍, 遁為太傅主簿. 桓玄得志, 使泰收元顯, 送于新亭, 泰因宿恨, 手加毆辱. 俄並為玄所殺, 惟遁被徙廣州. 義熙初, 得還, 至宜都太守.

德祖, 璩宗人也. 父祖並沒于賊中. 德祖兄弟五人, 相攜南渡, 皆有武幹. 荊州刺史劉道規以德祖為建武將軍、始平太守, 又徙涪陵太守. 盧循之役, 道規又以為參軍, 伐徐道覆於始興. 尋遭母憂.

劉裕伐司馬休之, 版補太尉參軍、義陽太守, 賜爵遷陵縣侯, 轉南陽太守. 從劉裕伐姚泓, 頻攻滎陽、扶風、南安、馮翊數郡, 所在克捷. 裕嘉之, 以為龍驤將軍、秦州刺史. 裕留第二子義真為安西將軍、雍州刺史. 以德祖為中兵參軍, 領天水太守, 從義真還. 裕以德祖督河東平陽二郡軍事、輔國將軍、河東太守, 代劉遵考守蒲阪. 及河北覆敗, 德祖全軍而歸. 裕方欲蕩平關洛, 先以德祖督九郡軍事、冠軍將軍、滎陽京兆太守, 以前後功, 賜爵灌陽縣男, [一六]尋遷督司雍并三州諸軍事、冠軍將軍、司州刺史, 戍武牢, 為魏所沒.

德祖次弟嶷, 嶷弟辯, 並有志節. 嶷死於盧循之難, 辯沒於魯宗之役, [一七]並奮不顧命, 為世所歎.

劉遐

劉遐字正長, 廣平易陽人也. 性果毅, 便弓馬, 開豁勇壯. 值天下大亂, 遐為塢主, 每擊賊, 率壯士陷堅摧鋒, 冀方比之張飛、關羽. 鄉人冀州刺史邵續深器之, 以女妻焉, 遂壁于河濟之間, 賊不敢逼. 遐間道遣使受元帝節度, 朝廷嘉之, 璽書慰勉, 以為龍驤將軍、平原內史. 建武初, 元帝令曰：「遐忠勇果毅, 義誠可嘉. 以遐為下邳內史, 將軍如故.」

初, 沛人周堅, 一名撫, 與同郡周默因天下亂, 各為塢主, 以寇抄為事. 默降祖逖, 撫怒, 遂襲殺默, 以彭城叛, 石勒遣騎援之. 詔遐領彭城內史, 與徐州刺史蔡豹、太山太守徐龕共討撫, 戰於寒山, 撫敗走. 詔徙遐為臨淮太守. 徐龕復反, 事平, 以遐為北中郎將、兗州刺史.

太寧初, 自彭城移屯泗口. 王含反, 遐與蘇峻俱赴京都. 含敗, 隨丹楊尹溫嶠追含至于淮南, 遐頗放兵虜掠. 嶠曰：「天道助順, 故王含剿絕, 不可因亂為亂也.」遐深自陳而拜謝. 事平, 以功封泉陵公, 遷散騎常侍、監淮北軍事、北中郎將、[一八]徐州刺史、假節, 代王邃鎮淮陰. 咸和元年卒, 追贈安北將軍.

子肇年幼, 成帝以徐州授郗鑒, 以郭默為北中郎將, 領遐部曲. 遐妹夫田防及遐故將史迭、卞咸、李龍等不樂他屬, 共立肇, 襲遐故位以叛. 成帝遣郭默等率諸郡討之. 默等始上道, 而臨淮太守劉矯率將士數百掩襲遐營, 迭等迸走, 斬田防及督護卞咸等, 追斬迭、龍于下邳, 傳首詣闕. 遐母妻子參佐將士悉還建康.

遐妻驍果有父風. 遐嘗為石季龍所圍, 妻單將數騎, 拔遐出於萬眾之中. 及田防等欲為亂, 遐妻止之, 不從, 乃密起火燒甲杖都盡.

肇襲爵, 官至散騎侍郎. 肇卒, 子舉嗣. 卒, 子遵之嗣. 卒, 子伯齡嗣. 宋受禪, 國除.

鄧嶽子遐

鄧嶽字伯山, 陳郡人也. 本名岳, 以犯康帝諱, 改為嶽, 後竟改名為岱焉. 少有將帥才略, 為王敦參軍, 轉從事中郎、西陽太守. 王含構逆, 嶽領兵隨含向京都. 及含敗, 嶽與周撫俱奔蠻王向蠶. 後遇赦, 與撫俱出. 久之, 司徒王導命為從事中郎, 後復為西陽太守.

及蘇峻反, 平南將軍溫嶠遣嶽與督護王愆期、鄱陽太守紀睦等率舟軍赴難. 峻平, 還郡. 郭默之殺劉胤也, 大司馬陶侃使嶽率西陽之眾討之. 默平, 遷督交廣二州軍事、建武將軍、領平越中郎將、廣州刺史、假節, 錄前後勳, 封宜城縣伯. 咸康三年, [一九]嶽遣軍伐夜郎, 破之, 加督寧州, 進征虜將軍, 遷平南將軍. 卒, 子遐嗣.

遐字應遠. 勇力絕人, 氣蓋當時, 時人方之樊噲. 桓溫以為參軍, 數從溫征伐. 歷冠軍將軍, 數郡太守, 號為名將. 襄陽城北沔水中有蛟, 常為人害, 遐遂拔劍入水, 蛟繞其足, 遐揮劍截蛟數段而出. 枋頭之役, 溫既懷恥忿, 且忌憚遐之勇果, 因免遐官, 尋卒. 寧康中, 追贈廬陵太守.

嶽弟逸, 字茂山, 亦有武幹. 嶽卒後, 以逸監交廣州、建威將軍、平越中郎將、廣州刺史、假節.

朱序

朱序字次倫, 義陽人也. 父燾, 以才幹歷西蠻校尉、益州刺史. 序世為名將, 累遷鷹揚將軍、江夏相. 興寧末, 梁州刺史司馬勳反, 桓溫表序為征討都護往討之, 以功拜征虜將軍, 封襄平子.

太和中, 遷兗州刺史. 時長城人錢弘聚黨百餘人, 藏匿原鄉山. 以序為中軍司馬、吳興太守. 序至郡, 討擒之. 事訖, 還兗州.

寧康初, 拜使持節、監沔中諸軍事、南中郎將、梁州刺史, 鎮襄陽. 是歲, 苻堅遣其將苻丕等率眾圍序, 序固守, 賊糧將盡, 率眾苦攻之. 初, 苻丕之來攻也, 序母韓自登城履行, 謂西北角當先受弊, 遂領百餘婢并城中女子於其角斜築城二十餘丈. 賊攻西北角, 果潰, 眾便固新築城. 丕遂引退. 襄陽人謂此城為夫人城. 序累戰破賊, 人情勞懈, 又以賊退稍遠, 疑未能來, 守備不謹. 督護李伯護密與賊相應, 襄陽遂沒, 序陷於苻堅. 堅殺伯護徇之, 以其不忠也. 序欲逃歸, 潛至宜陽, 藏夏揆家. 堅疑揆, 收之, 序乃詣苻暉自首, 堅嘉而不問, 以為尚書.

太元中, 苻堅南侵, 謝石率眾距之. 時堅大兵尚在項, 苻融以三十萬眾先至. 堅遣序說謝石, 稱己兵威. 序反謂石曰：「若堅百萬之眾悉到, 莫可與敵. 及其未會, 擊之, 可以得志.」於是石遣謝琰選勇士八千人涉肥水挑戰. 堅眾小卻, 序時在其軍後, 唱云：「堅敗！」眾遂大奔, 序乃得歸. 拜龍驤將軍、琅邪內史, 轉揚州豫州五郡軍事、[二０]豫州刺史, 屯洛陽.

後丁零翟遼反, 序遣將軍秦膺、童斌與淮泗諸郡共討之. 又監兗青二州諸軍事、二州刺史, 將軍如故, 進鎮彭城. 序求鎮淮陰, 帝許焉. 翟遼又使其子釗寇陳潁, 序還遣秦膺討釗, 走之, 拜征虜將軍. 表求運江州米十萬斛、布五千匹以資軍費, 詔聽之. 加都督司、雍、梁、秦四州軍事. 帝遣廣威將軍、河南太守楊佺期, 南陽太守趙睦, 各領兵千人隸序. 序又表求故荊州刺史桓石生府田百頃, 并穀八萬斛, 給之. 仍戍洛陽, 衛山陵也.

其後慕容永率眾向洛陽, 序自河陰北濟, 與永偽將王次等相遇, 乃戰於沁水, 次敗走, 斬其支將勿支首. 參軍趙睦、江夏相桓不才追永, 破之于太行. 永歸上黨. 時楊楷聚眾數千, 在湖陝, 聞永敗, 遣任子詣序乞降. 序追永至上黨之白水, 與永相持二旬. 聞翟遼欲向金墉, 乃還, 遂攻翟釗於石門, 遣參軍趙蕃破翟遼於懷縣, 遼宵遁. 序退次洛陽, 留鷹揚將軍朱黨戍石門. 序仍使子略督護洛城, 趙蕃為助. 序還襄陽. 會稽王道子以序勝負相補, 不加褒貶.

其後東羌校尉竇衝欲入漢川, 安定人皇甫釗、京兆人周勳等謀納之. 梁州刺史周瓊失巴西三郡, 眾寡力弱, 告急於序, 序遣將軍皇甫貞率眾赴之. 衝據長安東, 釗、勳散走.

序以老病, 累表解職, 不許. 詔斷表, 遂輒去任. 數旬, 歸罪廷尉, 詔原不問. 太元十八年卒, 贈左將軍、散騎常侍.

史臣曰：晉氏淪喪, 播遷江表, 內難荐臻, 外虞不息, 經略之道, 是所未弘, 將帥之功, 無聞焉爾. 遜、豹、宣、胤服勤於太興之間, 毛、鄧、劉、朱馳騖乎咸和之後. 雖人不逮古, 亦足列於當世焉.

贊曰：氣分淮海, 災流瀍澗. 覆類玄蚖, 興微鴻雁. 鼓鞞在聽, 兔罝有作. 赳赳群英, 勤茲王略.

校勘記

[一]姚崇　周校：明紀、李雄載記皆作「姚岳」. 按：通鑑九二作「姚嶽」. 蓋此人本名「岳」, 或為「嶽」. 其後晉史臣避康帝諱, 改其名為「崇」.

[二]侯史旄　校文：此侯史光之孫也, 光傳「旄」作「施」.

[三]王伏都　石勒載記作「王步都」.

[四]張景　石勒載記、通鑑九一作「張敬」.

[五]蘆洲　「洲」, 各本均誤作「州」, 今據御覽七五七引及通鑑九０改.

[六]雅僉謂前數罵辱　校文：「雅」字衍文, 御覽三二四引無. 按：尋此文之意, 謂樊雅之眾以曾罵辱祖逖而不敢降, 非樊雅本意如此, 刪「雅」字為是. 又御覽引「辱」下有「逖」字, 文意較明.

[七]祖煥　祖約傳、蘇峻傳及通鑑九四「煥」皆作「渙」. 下毛寶傳同, 不另出校.

[八]楊□　石勒載記作「楊岠」.

[九]樊峻　成紀及水經江水注作「樊俊」.

[一０]張□渡　周校：成帝紀作「張貉」, 石季龍載記作「張賀度」. 斠注：水經江水注作「張格度」, 實一人.

[一一]小字武生　李校：「武生」, 宋書作「虎生」. 按：通鑑一０二亦作「虎生」. 蓋本名「虎生」, 唐人避諱改作「武生」.

[一二]尋除揚威將軍　周校：穆帝紀「揚威」作「揚武」. 下文云「升平初遷督寧州諸軍事、揚威將軍」, 可知先除「揚武」, 後進「揚威」, 此當作「揚武」為是.

[一三]珍弟璩球璠瑾瑗　李校：下云「璩兄球」, 則「球」當在「璩」之上.

[一四]述　「述」, 各本均作「述之」, 殿本刪「之」字, 考證云：上文云征虜將軍甄季之、建平太守羅述, 不應作「述之」. 按：通鑑一一三亦無「之」字, 今從殿本與通鑑.

[一五]盧悚　見卷九校記.

[一六]賜爵灌陽縣男　李校：前已賜爵遷陵縣侯, 此不當反賜男爵, 疑有誤. 斠注：魏書太宗紀作觀陽縣伯毛德祖. 疑此「男」字當作「伯」.

[一七]魯宗之役　李校：當重「之」字. 按：通志一二九重「之」字.

[一八]北中郎將　各本均作「北軍中郎將」. 周校：「北」下衍「軍」字. 按：成紀不衍「軍」字, 今據刪.

[一九]咸康三年　校文：帝紀在咸康二年. 按：通鑑九五亦列事於二年, 疑此「三」為「二」之誤.

[二０]轉揚州豫州五郡軍事　李校：「轉」下當脫一監字.

晉書卷八十二 列傳第五十二

陳壽

陳壽字承祚, 巴西安漢人也. 少好學, 師事同郡譙周, 仕蜀為觀閣令史. 宦人黃皓專弄威權, 大臣皆曲意附之, 壽獨不為之屈, 由是屢被譴黜. 遭父喪, 有疾, 使婢丸藥, 客往見之, 鄉黨以為貶議. 及蜀平, 坐是沈滯者累年. 司空張華愛其才, 以壽雖不遠嫌, 原情不至貶廢, 舉為孝廉, 除佐著作郎, 出補陽平令. [一]撰蜀相諸葛亮集, 奏之. 除著作郎, 領本郡中正. 撰魏吳蜀三國志, 凡六十五篇. 時人稱其善敘事, 有良史之才. 夏侯湛時著魏書, 見壽所作, 便壞己書而罷. 張華深善之, 謂壽曰：「當以晉書相付耳.」其為時所重如此. 或云丁儀、丁廙有盛名於魏, 壽謂其子曰：「可覓千斛米見與, 當為尊公作佳傳.」丁不與之, 竟不為立傳. 壽父為馬謖參軍, 謖為諸葛亮所誅, 壽父亦坐被髡, 諸葛瞻又輕壽. 壽為亮立傳, 謂亮將略非長, 無應敵之才, 言瞻惟工書, 名過其實. 議者以此少之.

張華將舉壽為中書郎, 荀勖忌華而疾壽, 遂諷吏部遷壽為長廣太守. 辭母老不就. 杜預將之鎮, 復薦之於帝, 宜補黃散. 由是授御史治書. 以母憂去職. 母遺言令葬洛陽, 壽遵其志. 又坐不以母歸葬, 竟被貶議. 初, 譙周嘗謂壽曰：「卿必以才學成名, 當被損折, 亦非不幸也. 宜深慎之.」壽至此, 再致廢辱, 皆如周言. 後數歲, 起為太子中庶子, 未拜.

元康七年, 病卒, 時年六十五. 梁州大中正、尚書郎范頵等上表曰：「昔漢武帝詔曰：『司馬相如病甚, 可遣悉取其書. 』使者得其遺書, 言封禪事, 天子異焉. 臣等案：故治書侍御史陳壽作三國志, 辭多勸誡, 明乎得失, 有益風化, 雖文艷不若相如, 而質直過之, 願垂採錄.」於是詔下河南尹、洛陽令, 就家寫其書. 壽又撰古國志五十篇、益都耆舊傳十篇, 餘文章傳於世.

王長文

王長文字德叡, 廣漢郪人也. 少以才學知名, 而放蕩不羈, 州府辟命皆不就. 州辟別駕, 乃微服竊出, 舉州莫知所之. 後於成都市中蹲踞齧胡餅. 刺史知其不屈, 禮遣之. 閉門自守, 不交人事. 著書四卷, 擬易, 名曰通玄經, 有文言、卦象, 可用卜筮, 時人比之揚雄太玄. 同郡馬秀曰：「揚雄作太玄, 惟桓譚以為必傳後世. 晚遭陸績, 玄道遂明. 長文通玄經未遭陸績、君山耳.」[二]

太康中, 蜀土荒饉, 開倉振貸. 長文居貧, 貸多, 後無以償. 郡縣切責, 送長文到州. 刺史徐幹捨之, 不謝而去. 後成都王穎引為江源令. 或問：「前不降志, 今何為屈？」長文曰：「祿以養親, 非為身也.」梁王肜為丞相, 引為從事中郎. 在洛出行, 輒著白旃小鄣以載車, 當時異焉. 後終於洛.

虞溥

虞溥字允源, 高平昌邑人也. 父祕, 為偏將軍, 鎮隴西. 溥從父之官, 專心墳籍. 時疆埸閱武, 人爭視之, 溥未嘗寓目. 郡察孝廉, 除郎中, 補尚書都令史. 尚書令衛瓘、尚書褚□並器重之. 溥謂瓘曰：「往者金馬啟符, 大晉應天, 宜復先王五等之制, 以綏久長. 不可承暴秦之法, 遂漢魏之失也.」瓘曰：「歷代歎此, 而終未能改.」

稍遷公車司馬令, 除鄱陽內史. 大修庠序, 廣招學徒, 移告屬縣曰：「學所以定情理性而積眾善者也. 情定於內而行成於外, 積善於心而名顯於教, 故中人之性隨教而移, 善積則習與性成. 唐虞之時, 皆比屋而可封, 及其廢也, , 而云可誅, 豈非化以成俗, 教移人心者哉！自漢氏失御, 天下分崩, 江表寇隔, 久替王教, 庠序之訓, 廢而莫修. 今四海一統, 萬里同軌, 熙熙兆庶, 咸休息乎太和之中, 宜崇尚道素, 廣開學業, 以讚協時雍, 光揚盛化.」乃具為條制. 於是至者七百餘人. 溥乃作誥以獎訓之, 曰：

文學諸生皆冠帶之流, 年盛志美, 始涉學庭, 講修典訓, 此大成之業, 立德之基也. 夫聖人之道淡而寡味, 故始學者不好也. 及至期月, 所觀彌博, 所習彌多, 日聞所不聞, 日見所不見, 然後心開意朗, 敬業樂群, 忽然不覺大化之陶己, 至道之入神也. 故學之染人, 甚於丹青. 丹青吾見其久而渝矣, 未見久學而渝者也.

夫工人之染, 先修其質, 後事其色, 質修色積, 而染工畢矣. 學亦有質, 孝悌忠信是也. 君子內正其心, 外修其行, 行有餘力, 則以學文, 文質彬彬, 然後為德. 夫學者不患才不及, 而患志不立, 故曰希驥之馬, 亦驥之乘, 希顏之徒, 亦顏之倫也. 又曰□而舍之, 朽木不知；□而不舍, 金石可虧. 斯非其效乎！

今諸生口誦聖人之典, 體閑庠序之訓, 比及三年, 可以小成. 而令名宣流, 雅譽日新, 朋友欽而樂之, 朝士敬而歎之. 於是州府交命, 擇官而仕, 不亦美乎！若乃含章舒藻, 揮翰流離, 稱述世務, 探賾究奇, 使楊班韜筆, 仲舒結舌, 亦惟才所居, 固無常人也. 然積一勺以成江河, 累微塵以崇峻極, 匪志匪勤, 理無由濟也. 諸生若絕人間之務, 心專親學, 累一以貫之, 積漸以進之, 則亦或遲或速, 或先或後耳. 何滯而不通, 何遠而不至邪！

時祭酒求更起屋行禮, 溥曰：「君子行禮, 無常處也, 故孔子射於矍相之圃, 而行禮於大樹之下. 況今學庭庠序, 高堂顯敞乎！」

溥為政嚴而不猛, 風化大行, 有白烏集于郡庭. 注春秋經、傳, 撰江表傳及文章詩賦數十篇. 卒於洛, 時年六十二. 子勃, 過江上江表傳於元帝, 詔藏于祕書.

司馬彪

司馬彪字紹統, 高陽王睦之長子也. 出後宣帝弟敏. 少篤學不倦, 然好色薄行, 為睦所責, 故不得為嗣, 雖名出繼, 實廢之也. 彪由此不交人事, 而專精學習, 故得博覽群籍, 終其綴集之務. 初拜騎都尉. 泰始中, 為祕書郎, 轉丞. 注莊子, 作九州春秋. 以為「先王立史官以書時事, 載善惡以為沮勸, 撮教世之要也. 是以春秋不修, 則仲尼理之；關雎既亂, 則師摯修之. 前哲豈好煩哉？蓋不得已故也. 漢氏中興, 訖于建安, 忠臣義士亦以昭著, 而時無良史, 記述煩雜, 譙周雖已刪除, 然猶未盡, 安順以下, 亡缺者多.」彪乃討論眾書, 綴其所聞, 起于世祖, 終于孝獻, 編年二百, 錄世十二, 通綜上下, 旁貫庶事, 為紀、志、傳凡八十篇, 號曰續漢書. 泰始初, 武帝親祠南郊, 彪上疏定議, 語在郊祀志. [三]後拜散騎侍郎. 惠帝末年卒, 時年六十餘.

初, 譙周以司馬遷史記書周秦以上, 或採俗語百家之言, 不專據正經, 周於是作古史考二十五篇, 皆憑舊典, 以糾遷之謬誤. 彪復以周為未盡善也, 條古史考中凡百二十二事為不當, 多據汲冢紀年之義, 亦行於世.

王隱

王隱字處叔, 陳郡陳人也. 世寒素. 父銓, 歷陽令, 少好學, 有著述之志, 每私錄晉事及功臣行狀, 未就而卒. 隱以儒素自守, 不交勢援, 博學多聞, 受父遺業, 西都舊事多所諳究.

建興中, 過江, 丞相軍諮祭酒涿郡祖納雅相知重. 納好博弈, 每諫止之. 納曰：「聊用忘憂耳.」隱曰：「蓋古人遭時, 則以功達其道；不遇, 則以言達其才, 故否泰不窮也. 當今晉未有書, 天下大亂, 舊事蕩滅, 非凡才所能立. 君少長五都, 游宦四方, 華夷成敗皆在耳目, 何不述而裁之！應仲遠作風俗通, 崔子真作政論, 蔡伯喈作勸學篇, 史游作急就章, 猶行於世, 便為沒而不朽. 當其同時, 人豈少哉？而了無聞, 皆由無所述作也. 故君子疾沒世而無聞, 易稱自強不息, 況國史明乎得失之跡, 何必博弈而後忘憂哉！」納喟然歎曰：「非不悅子之道, 力不足也.」乃上疏薦隱. 元帝以草創務殷, 未遑史官, 遂寢不報.

太興初, 典章稍備, 乃召隱及郭璞俱為著作郎, 令撰晉史. 豫平王敦功, 賜爵平陵鄉侯. 時著作郎虞預私撰晉書, 而生長東南, 不知中朝事, 數訪於隱, 并借隱所著書竊寫之, 所聞漸廣. 是後更疾隱, 形於言色. 預既豪族, 交結權貴, 共為朋黨, 以斥隱, 竟以謗免, 黜歸于家. 貧無資用, 書遂不就, 乃依征西將軍庾亮于武昌. 亮供其紙筆, 書乃得成, 詣闕上之. 隱雖好著述, 而文辭鄙拙, 蕪舛不倫. 其書次第可觀者, 皆其父所撰；文體混漫義不可解者, 隱之作也. 年七十餘, 卒於家.

隱兄瑚, 字處仲. 少重武節, 成都王穎舉兵向洛, 以為冠軍參軍, 積功, 累遷游擊將軍, 與司隸滿奮、河南尹周馥等俱屯大司馬門, 以衛宮掖. 時上官巳縱暴, 瑚與奮等共謀除之, 反為所害.

虞預

虞預字叔寧, 徵士喜之弟也, 本名茂, 犯明穆皇后母諱, 故改焉. 預十二而孤, 少好學, 有文章. 餘姚風俗, 各有朋黨, 宗人共薦預為縣功曹, 欲使沙汰穢濁. 預書與其從叔父曰：「近或聞諸君以預入寺, 便應委質, 則當親事, 不得徒已. 然預下愚, 過有所懷. 邪黨互瞻, 異同蜂至, 一旦差跌, 眾鼓交鳴. 毫釐之失, 差以千里, 此古人之炯戒, 而預所大恐也.」卒如預言, 未半年, 遂見斥退.

太守庾琛命為主簿, 預上記陳時政所失, 曰：「軍寇以來, 賦役繁數, 兼值年荒, 百姓失業, 是輕繇薄斂, 寬刑省役之時也. 自頃長吏輕多去來, 送故迎新, 交錯道路. 受迎者惟恐船馬之不多, 見送者惟恨吏卒之常少. 窮奢竭費謂之忠義, 省煩從簡呼為薄俗, 轉相放效, 流而不反, 雖有常防, 莫肯遵修. 加以王塗未夷, 所在停滯, 送者經年, 永失播植. 一夫不耕, 十夫無食, 況轉百數, 所妨不訾. 愚謂宜勒屬縣, 若令尉先去官者, 人船吏侍皆具條列, 到當依法減省, 使公私允當. 又今統務多端, 動加重制, 每有特急, 輒立督郵. 計今直兼三十餘人, 人船吏侍皆當出官, 益不堪命, 宜復減損, 嚴為之防.」琛善之, 即皆施行. 太守紀瞻到, 預復為主簿, 轉功曹史. 察孝廉, 不行. 安東從事中郎諸葛恢、參軍庾亮等薦預, 召為丞相行參軍兼記室. 遭母憂, 服竟, 除佐著作郎.

太興二年, 大旱, 詔求讜言直諫之士. 預上書諫曰：

大晉受命, 于今五十餘載. 自元康以來, 王德始闕, 戎翟及於中國, 宗廟焚為灰燼, 千里無煙爨之氣, 華夏無冠帶之人, 自天地開闢, 書籍所載, 大亂之極未有若茲者也.

陛下以聖德先覺, 超然遠鑒, 作鎮東南, 聲教遐被, 上天眷顧, 人神贊謀, 雖云中興, 其實受命, 少康、宣王誠未足喻. 然南風之歌可著, 而陵遲之俗未改者, 何也？臣愚謂為國之要在於得才, 得才之術在於抽引. 苟其可用, 讎賤必舉. 高宗、文王思佐發夢, 拔巖徒以為相, 載釣老而師之. 下至列國, 亦有斯事, 故燕重郭隗而三士競至, 魏式干木而秦兵退舍. 今天下雖弊, 人士雖寡, 十室之邑, 必有忠信, 世不乏驥, 求則可致. 而束帛未賁於丘園, 蒲輪頓轂而不駕, 所以大化不洽而雍熙有闕者也. 預以寇賊未平, 當須良將, 又上疏曰：

臣聞承平之世, 其教先文, 撥亂之運, 非武不克；故牧野之戰, 呂望杖鉞；淮夷作難, 召伯專征；玁狁為暴, 衛霍長驅. 故陰陽不和, 擢士為相；三軍不勝, 拔卒為將. 漢帝既定天下, 猶思猛士以守四方；孝文志存鉅鹿, 馮唐進說, 魏尚復守. 詩稱「赳赳武夫, 公侯干城」, 折衝之佐, 豈可忽哉！況今中州荒弊, 百無一存, 牧守官長非戎貊之族類, 即寇竊之幸脫. 陛下登阼, 威暢四遠, 故令此等反善向化. 然狼子獸心, 輕薄易動, 羯虜未殄, 益使難安. 周撫、陳川相係背叛；徐龕驕黠, 無所拘忌, 放兵侵掠, 罪已彰灼.

昔葛伯違道, 湯獻之牛；吳濞失禮, 錫以几杖, 惡成罪著, 方復加戮. 龕之小醜, 可不足滅. 然豫備不虞, 古之善教, 矧乃有虞, 可不為防！為防之術, 宜得良將. 將不素簡, 難以應敵. 壽春無鎮, 祖逖孤立, 前有勁虜, 後無係援, 雖有智力, 非可持久. 願陛下諮之群公, 博舉於眾. 若當局之才, 必允其任, 則宜獎厲, 使不顧命. 旁料□猥, 或有可者, 厚加寵待, 足令忘身. 昔英布見慢, 恚欲自裁, 出觀供置, 然後致力. 禮遇之恩, 可不隆哉！

誠知山河之量非塵露可益, 神鑒之慮非愚淺所測；然匹夫嫠婦猶有憂國之言, 況臣得廁朝堂之末, 蒙冠帶之榮者乎！

轉琅邪國常侍, 遷祕書丞、著作郎.

咸和初, 夏旱, 詔眾官各陳致雨之意. 預議曰：

臣聞天道貴信, 地道貴誠. 誠信者, 蓋二儀所以生植萬物, 人君所以保乂黎蒸. 是以殺伐擬於震電, 推恩象於雲雨. 刑罰在於必信, 慶賞貴於平均. 臣聞間者以來, 刑獄轉繁, 多力者則廣牽連逮, 以稽年月；無援者則嚴其檟楚, 期於入重. 是以百姓嗷然, 感傷和氣. 臣愚以為輕刑耐罪, 宜速決遣, 殊死重囚, 重加以請. 寬傜息役, 務遵節儉, 砥礪朝臣, 使各知禁.

蓋老牛不犧, 禮有常制, 而自頃眾官拜授祖贈, 轉相夸尚, 屠殺牛犢, 動有十數, 醉酒流湎, 無復限度, 傷財敗俗, 所虧不少.

昔殷宗修德以消桑穀之異, 宋景善言以退熒惑之變, 楚國無災, 莊王是懼. 盛德之君, 未嘗無眚, 應以信順, 天祐乃隆. 臣學見淺闇, 言不足採.

從平王含, 賜爵西鄉侯. 蘇峻作亂, 預先假歸家, 太守王舒請為諮議參軍. 峻平, 進爵平康縣侯, 遷散騎侍郎, 著作如故. 除散騎常侍, 仍領著作. 以年老歸, 卒于家.

預雅好經史, 憎疾玄虛, 其論阮籍裸袒, 比之伊川被髮, 所以胡虜遍於中國, 以為過衰周之時. 著晉書四十餘卷、會稽典錄二十篇、諸虞傳十二篇, 皆行於世. 所著詩賦碑誄論難數十篇.

孫盛

孫盛字安國, 太原中都人. 祖楚, 馮翊太守. 父恂, 潁川太守. 恂在郡遇賊, 被害. 盛年十歲, 避難渡江. 及長, 博學, 善言名理. 于時殷浩擅名一時, 與抗論者, 惟盛而已. 盛嘗詣浩談論, 對食, 奮擲麈尾, 毛悉落飯中, 食冷而復暖者數四, 至暮忘餐, 理竟不定. 盛又著醫卜及易象妙於見形論, 浩等竟無以難之, 由是遂知名.

起家佐著作郎, 以家貧親老, 求為小邑, 出補瀏陽令. 太守陶侃請為參軍. 庾亮代侃, 引為征西主簿, 轉參軍. 時丞相王導執政, 亮以元舅居外, 南蠻校尉陶稱讒構其間, 導、亮頗懷疑貳. 盛密諫亮曰：「王公神情朗達, 常有世外之懷, 豈肯為凡人事邪！此必佞邪之徒欲間內外耳.」亮納之. 庾翼代亮, 以盛為安西諮議參軍, 尋遷廷尉正. 會桓溫代翼, 留盛為參軍, 與俱伐蜀. 軍次彭模, 溫自以輕兵入蜀. 盛領羸老輜重在後, 賊數千忽至, 眾皆遑遽. 盛部分諸將, 并力距之, 應時敗走. 蜀平, 賜爵安懷縣侯, 累遷溫從事中郎. 從入關平洛, 以功進封吳昌縣侯, 出補長沙太守. 以家貧, 頗營資貨, 部從事至郡察知之, 服其高名而不劾之. 盛與溫牋, 而辭旨放蕩, 稱州遣從事觀採風聲, 進無威鳳來儀之美, 退無鷹鸇搏擊之用, 徘徊湘川, 將為怪鳥. 溫得盛牋, 復遣從事重案之, 贓私狼籍, 檻車收盛到州, 捨而不罪. 累遷祕書監, 加給事中. 年七十二卒.

盛篤學不倦, 自少至老, 手不釋卷. 著魏氏春秋、晉陽秋, 并造詩賦論難復數十篇. 晉陽秋詞直而理正, 咸稱良史焉. 既而桓溫見之, 怒謂盛子曰：「枋頭誠為失利, 何至乃如尊君所說！若此史遂行, 自是關君門戶事.」其子遽拜謝, 謂請刪改之. 時盛年老還家, 性方嚴有軌憲, 雖子孫班白, 而庭訓愈峻. 至此, 諸子乃共號泣稽顙, 請為百口切計. 盛大怒. 諸子遂爾改之. 盛寫兩定本, 寄於慕容雋[四]. 太元中, 孝武帝博求異聞, 始於遼東得之, 以相考校, 多有不同, 書遂兩存. 子潛、放.

潛字齊由, 為豫章太守. 殷仲堪之討王國寶也, 潛時在郡, 仲堪逼以為諮議參軍, 固辭不就, 以憂卒.

放字齊莊, 幼稱令慧. 年七八歲, 在荊州, 與父俱從庾亮獵, 亮謂曰：「君亦來邪？」應聲答曰：「無小無大, 從公于邁.」亮又問：「欲齊何莊邪？」放曰：「欲齊莊周.」亮曰：「不慕仲尼邪？」答曰：「仲尼生而知之, 非希企所及.」亮大奇之, 曰：「王輔嗣弗過也.」庾翼子爰客嘗候盛, [五]見放而問曰：「安國何在？」放答曰：「庾稚恭家.」爰客大笑曰：「諸孫太盛, 有兒如此也！」放又曰：「未若諸庾翼翼.」既而語人曰：「我故得重呼奴父也.」終於長沙相.

干寶

干寶字令升, 新蔡人也. 祖統, 吳奮武將軍、都亭侯. 父瑩, 丹楊丞. 寶少勤學, 博覽書記, 以才器召為著作郎. [六]平杜弢有功, 賜爵關內侯.

中興草創, 未置史官, 中書監王導上疏曰：「夫帝王之跡, 莫不必書, 著為令典, 垂之無窮. 宣皇帝廓定四海, 武皇帝受禪於魏, 至德大勳, 等蹤上聖, 而紀傳不存於王府, 德音未被乎管絃. 陛下聖明, 當中興之盛, 宜建立國史, 撰集帝紀, 上敷祖宗之烈, 下紀佐命之勳, 務以實錄, 為後代之準, 厭率土之望, 悅人神之心, 斯誠雍熙之至美, 王者之弘基也. 宜備史官, 敕佐著作郎干寶等漸就撰集.」元帝納焉. 寶於是始領國史. 以家貧, 求補山陰令, 遷始安太守. 王導請為司徒右長史, 遷散騎常侍. 著晉紀, 自宣帝迄于愍帝五十三年, 凡二十卷, 奏之. 其書簡略, 直而能婉, 咸稱良史.

性好陰陽術數, 留思京房、夏侯勝等傳. 寶父先有所寵侍婢, 母甚妒忌, 及父亡, 母乃生推婢于墓中. 寶兄弟年小, 不之審也. 後十餘年, 母喪, 開墓, 而婢伏棺如生, 載還, 經日乃蘇. 言其父常取飲食與之, 恩情如生. 在家中吉凶輒語之, 考校悉驗, 地中亦不覺為惡. 既而嫁之, 生子. 又寶兄嘗病氣絕, 積日不冷, 後遂悟, 云見天地間鬼神事, 如夢覺, 不自知死. 寶以此遂撰集古今神祇靈異人物變化, 名為搜神記, 凡三十卷. 以示劉惔, 惔曰：「卿可謂鬼之董狐.」寶既博採異同, 遂混虛實, 因作序以陳其志曰：

雖考先志於載籍, 收遺逸於當時, 蓋非一耳一目之所親聞睹也, 亦安敢謂無失實者哉！衛朔失國, 二傳互其所聞；呂望事周, 子長存其兩說, 若此比類, 往往有焉. 從此觀之, 聞見之難一, 由來尚矣. 夫書赴告之定辭, 據國史之方策, 猶尚若茲, 況仰述千載之前, 記殊俗之表, 綴片言於殘闕, 訪行事於故老, 將使事不二跡, 言無異塗, 然後為信者, 固亦前史之所病. 然而國家不廢注記之官, 學士不絕誦覽之業, 豈不以其所失者小, 所存者大乎！今之所集, 設有承於前載者, 則非余之罪也. 若使采訪近世之事, 苟有虛錯, 願與先賢前儒分其譏謗. 及其著述, 亦足以明神道之不誣也.

群言百家不可勝覽, 耳目所受不可勝載, 今粗取足以演八略之旨, 成其微說而已. 幸將來好事之士錄其根體, 有以游心寓目而無尤焉.

寶又為春秋左氏義外傳, 注周易、周官凡數十篇, 及雜文集皆行於世.

鄧粲

鄧粲, 長沙人. 少以高潔著名, 與南陽劉驎之、南郡劉尚公同志友善, 並不應州郡辟命. 荊州刺史桓沖卑辭厚禮請粲為別駕, 粲嘉其好賢, 乃起應召. 驎之、尚公謂之曰：「卿道廣學深, 眾所推懷, 忽然改節, 誠失所望.」粲笑答曰：「足下可謂有志於隱而未知隱. 夫隱之為道, 朝亦可隱, 市亦可隱. 隱初在我, 不在於物.」尚公等無以難之, 然粲亦於此名譽減半矣. 後患足疾, 不能朝拜, 求去職, 不聽, 令臥視事. 後以病篤, 乞骸骨, 許之.

粲以父騫有忠信言而世無知者, 乃著元明紀十篇, 注老子, 並行於世.

謝沈

謝沈字行思, 會稽山陰人也. 曾祖斐, 吳豫章太守. 父秀, 吳翼正都尉. 沈少孤, 事母至孝, 博學多識, 明練經史. 郡命為主簿、功曹, 察孝廉, 太尉郗鑒辟, 並不就. 會稽內史何充引為參軍, 以母老去職. 平西將軍庾亮命為功曹, 征北將軍蔡謨版為參軍, 皆不就. 閑居養母, 不交人事, 耕耘之暇, 研精墳籍. 康帝即位, 朝議疑七廟迭毀, 乃以太學博士徵, 以質疑滯. 以母憂去職. 服闋, 除尚書度支郎.

何充、庾冰並稱沈有史才, 遷著作郎, 撰晉書三十餘卷. 會卒, 時年五十二. 沈先著後漢書百卷及毛詩、漢書外傳, 所著述及詩賦文論皆行於世. 其才學在虞預之右云.

習鑿齒

習鑿齒字彥威, 襄陽人也. 宗族富盛, 世為鄉豪. 鑿齒少有志氣, 博學洽聞, 以文筆著稱. 荊州刺史桓溫辟為從事, 江夏相袁喬深器之, 數稱其才於溫, 轉西曹主簿, 親遇隆密.

時溫有大志, 追蜀人知天文者至, 夜執手問國家祚運修短. 答曰：「世祀方永.」溫疑其難言, 乃飾辭云：「如君言, 豈獨吾福, 乃蒼生之幸. 然今日之語自可令盡, 必有小小厄運, 亦宜說之.」星人曰：「太微、紫微、文昌三宮氣候如此, 決無憂虞. 至五十年外不論耳.」溫不悅, 乃止. 異日, 送絹一匹、錢五千文以與之. 星人乃馳詣鑿齒曰：「家在益州, 被命遠下, 今受旨自裁, 無由致其骸骨. 緣君仁厚, 乞為標碣棺木耳.」鑿齒問其故, 星人曰：「賜絹一匹, 令僕自裁, 惠錢五千, 以買棺耳.」鑿齒曰：「君幾誤死！君嘗聞干知星宿有不覆之義乎？[七]此以絹戲君, 以錢供道中資, 是聽君去耳.」星人大喜, 明便詣溫別. 溫問去意, 以鑿齒言答. 溫笑曰：「鑿齒憂君誤死, 君定是誤活. 然徒三十年看儒書, 不如一詣習主簿.」

累遷別駕. 溫出征伐, 鑿齒或從或守, 所在任職, 每處機要, 蒞事有績, 善尺牘論議, 溫甚器遇之. 時清談文章之士韓伯、伏滔等並相友善, 後使至京師, 簡文亦雅重焉. 既還, 溫問：「相王何似？」答曰：「生平所未見.」[八]以此大忤溫旨, 左遷戶曹參軍. 時有桑門釋道安, 俊辯有高才, 自北至荊州, 與鑿齒初相見. 道安曰：「彌天釋道安.」鑿齒曰：「四海習鑿齒.」時人以為佳對.

初, 鑿齒與其二舅羅崇、羅友俱為州從事. 及遷別駕, 以坐越舅右, 屢經陳請. 溫後激怒既盛, 乃超拔其二舅, 相繼為襄陽都督, 出鑿齒為滎陽太守.

溫弟祕亦有才氣, 素與鑿齒相親善. 鑿齒既罷郡歸, 與祕書曰：

吾以去五月三日來達襄陽, 觸目悲感, 略無歡情, 痛惻之事, 故非書言之所能具也. 每定省家舅, 從北門入, 西望隆中, 想臥龍之吟；東眺白沙, 思鳳雛之聲；北臨樊墟, 存鄧老之高；南眷城邑, 懷羊公之風；縱目檀溪, 念崔徐之友；肆睇魚梁, 追二德之遠, 未嘗不徘徊移日, 惆悵極多, 撫乘躊躇, 慨爾而泣. 曰若乃魏武之所置酒, [九]孫堅之所隕斃, 裴杜之故居, 繁王之舊宅, 遺事猶存, 星列滿目. 璅璅常流, 碌碌凡士, 焉足以感其方寸哉！

夫芬芳起於椒蘭, 清響生乎琳琅. 命世而作佐者, 必垂可大之餘風；高尚而邁德者, 必有明勝之遺事. 若向八君子者, 千載猶使義想其為人, 況相去之不遠乎！彼一時也, 此一時也, 焉知今日之才不如疇辰, 百年之後, 吾與足下不並為景升乎！

其風期俊邁如此.

是時溫覬覦非望, 鑿齒在郡, 著漢晉春秋以裁正之. 起漢光武, 終於晉愍帝. 於三國之時, 蜀以宗室為正, 魏武雖受漢禪晉, 尚為篡逆, 至文帝平蜀, 乃為漢亡而晉始興焉. 引世祖諱炎興而為禪受[一０], 明天心不可以勢力強也. 凡五十四卷. 後以腳疾, 遂廢於里巷.

及襄陽陷於苻堅, 堅素聞其名, 與道安俱輿而致焉. 既見, 與語, 大悅之, 賜遺甚厚. 又以其蹇疾, 與諸鎮書：「昔晉氏平吳, 利在二陸；今破漢南, 獲士裁一人有半耳.」俄以疾歸襄陽. 尋而襄鄧反正, 朝廷欲徵鑿齒, 使典國史, 會卒, 不果. 臨終上疏曰：

臣每謂皇晉宜越魏繼漢, 不應以魏後為三恪. 而身微官卑, 無由上達, 懷抱愚情, 三十餘年. 今沈淪重疾, 性命難保, 遂嘗懷此, 當與之朽爛, 區區之情, 切所悼惜, 謹力疾著論一篇, 寫上如左. 願陛下考尋古義, 求經常之表, 超然遠覽, 不以臣微賤廢其所言. 論曰：

或問：「魏武帝功蓋中夏, 文帝受禪於漢, 而吾子謂漢終有晉, 豈實理乎？且魏之見廢, 晉道亦病, 晉之臣子寧可以同此言哉！」

答曰：「此乃所以尊晉也. 但絕節赴曲, 非常耳所悲, 見殊心異, 雖奇莫察, 請為子言焉.

昔漢氏失御, 九州殘隔, 三國乘間, 鼎跱數世, 干戈日尋, 流血百載, 雖各有偏平, 而其實亂也. 宣皇帝勢逼當年, 力制魏氏, 蠖屈從時, 遂羈戎役, 晦明掩耀, 龍潛下位, 俛首重足, 鞠躬屏息, 道有不容之難, 躬蹈履霜之險, 可謂危矣！魏武既亡, 大難獲免, 始南擒孟達, 東蕩海隅, 西抑勁蜀, 旋撫諸夏, 摧吳人入侵之鋒, 掃曹爽見忌之黨, 植靈根以跨中嶽, 樹群才以翼子弟, 命世之志既恢, 非常之業亦固. 景文繼之, 靈武冠世, 克伐貳違, 以定厥庸, 席卷梁益, 奄征西極, 功格皇天, 勳侔古烈, 豐規顯祚, 故以灼如也. 至於武皇, 遂并強吳, 混一宇宙, 乂清四海, 同軌二漢. 除三國之大害, 靜漢末之交爭, 開九域之蒙晦, 定千載之盛功者, 皆司馬氏也. 而推魏繼漢, 以晉承魏, 比義唐虞, 自託純臣, 豈不惜哉！

今若以魏有代王之德, 則其道不足；有靜亂之功, 則孫劉鼎立. 道不足則不可謂制當年, 當年不制於魏, 則魏未曾為天下之主；王道不足於曹, 則曹未始為一日之王矣. 昔共工伯有九州, 秦政奄平區夏, 鞭撻華戎, 專總六合, 猶不見序於帝王, 淪沒於戰國, 何況暫制數州之人, 威行境內而已, 便可推為一代者乎！

若以晉嘗事魏, 懼傷皇德, 拘惜禪名, 謂不可割, 則惑之甚者也. 何者？隗囂據隴, 公孫帝蜀, 蜀隴之人雖服其役, 取之大義, 於彼何有！且吳楚僭號, 周室未亡, 子文、延陵不見貶絕. 宣皇帝官魏, 逼於性命, 舉非擇木, 何虧德美, 禪代之義, 不同堯舜, 校實定名, 必彰於後, 人各有心, 事胡可掩！定空虛之魏以屈於己, 孰若杖義而以貶魏哉！夫命世之人正情遇物, 假之際會, 必兼義勇. 宣皇祖考立功於漢, 世篤爾勞, 思報亦深. 魏武超越, 志在傾主, 德不素積, 義險冰薄, 宣帝與之, 情將何重！雖形屈當年, 意申百世, 降心全己, 憤慨於下, 非道服北面, 有純臣之節, 畢命曹氏, 忘濟世之功者也.

夫成業者係於所為, 不係所藉；立功者言其所濟, 不言所起. 是故漢高稟命於懷王, 劉氏乘斃於亡秦, 超二偽以遠嗣, 不論近而計功, 考五德於帝典, 不疑道於力政, 季無承楚之號, 漢有繼周之業, 取之既美, 而己德亦重故也. 凡天下事有可借喻於古以曉於今, 定之往昔而足為來證者. 當陽秋之時, 吳楚二國皆僭號之王也, 若使楚莊推鄢郢以尊有德, 闔閭舉三江以奉命世, 命世之君、有德之主或藉之以應天, 或撫之而光宅, 彼必自係於周室, 不推吳楚以為代明矣. 況積勳累功, 靜亂寧眾, 數之所錄, 眾之所與, 不資於燕噲之授, 不賴於因藉之力, 長轡廟堂, 吳蜀兩斃, 運奇二紀而平定天下, 服魏武之所不能臣, 蕩累葉之所不能除者哉！

自漢末鼎沸五六十年, 吳魏犯順而強, 蜀人杖正而弱, 三家不能相一, 萬姓曠而無主. 夫有定天下之大功, 為天下之所推, 孰如見推於闇人, 受尊於微弱？配天而為帝, 方駕於三代, 豈比俛首於曹氏, 側足於不正？即情而恒實, [一一]取之而無慚, 何與詭事而託偽, 開亂於將來者乎？是故故舊之恩可封魏後, 三恪之數不宜見列. 以晉承漢, 功實顯然, 正名當事, 情體亦厭, 又何為虛尊不正之魏而虧我道於大通哉！

昔周人詠祖宗之德, 追述翦商之功；仲尼明大孝之道, 高稱配天之義. 然后稷勤於所職, 聿來未以翦商, 異於司馬氏仕乎曹族, 三祖之寓於魏世矣. 且夫魏自君之道不正, 則三祖臣魏之義未盡. 義未盡, 故假塗以運高略；道不正, 故君臣之節有殊. 然則弘道不以輔魏而無逆取之嫌, 高拱不勞汗馬而有靜亂之功者, 蓋勳足以王四海, 義可以登天位, 雖我德慚於有周, 而彼道異於殷商故也.

今子不疑共工之不得列於帝王, 不嫌漢之係周而不係秦, 何至於一魏猶疑滯而不化哉！夫欲尊其君而不知推之於堯舜之道, 欲重其國而反厝之於不勝之地, 豈君子之高義！若猶未悟, 請於是止矣.」

子辟強, 才學有父風, 位至驃騎從事中郎.

徐廣

徐廣字野民, 東莞姑幕人, 侍中邈之弟也. 世好學, 至廣尤為精純, 百家數術無不研覽. 謝玄為兗州, 辟從事. 譙王恬為鎮北, 補參軍. 孝武世, 除祕書郎, 典校祕書省. 增置省職, 轉員外散騎侍郎, 仍領校書. 尚書令王珣深相欽重, 舉為祠部郎. 會稽世子元顯時錄尚書, 欲使百僚致敬, 內外順之, 使廣為議, 廣常以為愧焉. 元顯引為中軍參軍, 遷領軍長史. 桓玄輔政, 以為大將軍文學祭酒. 義熙初, 奉詔撰車服儀注, 除鎮軍諮議, 領記室, 封樂成侯, 轉員外散騎常侍, 領著作. 尚書奏：「左史述言, 右官書事, 乘志顯於晉鄭, 春秋著乎魯史. 自聖代有造中興記者, 道風帝典, 煥乎史策. 而太和以降, 世歷三朝, 玄風聖跡, 儵為疇古. 臣等參詳, 宜敕著作郎徐廣撰成國史.」於是敕廣撰集焉. 遷驍騎將軍, 領徐州大中正, 轉正員常侍、大司農, 仍領著作如故. 十二年, 勒成晉紀, 凡四十六卷, 表上之. 因乞解史任, 不許. 遷祕書監.

初, 桓玄篡位, 帝出宮, 廣陪列, 悲動左右. 及劉裕受禪, 恭帝遜位, 廣獨哀感, 涕泗交流. 謝晦見之, 謂曰：「徐公將無小過也.」廣收淚而言曰：「君為宋朝佐命, 吾乃晉室遺老, 憂喜之事固不同時.」乃更歔欷. 因辭衰老, 乞歸桑梓. 性好讀書, 老猶不倦. 年七十四, 卒于家. 廣答禮問行於世.

史臣曰：古之王者咸建史臣, 昭法立訓, 莫近於此. 若夫原始要終, 紀情括性, 其言微而顯, 其義皎而明, 然後可以茵藹緹油, [一二]作程遐世者也. 丘明既沒, 班馬迭興, 奮鴻筆於西京, 騁直詞於東觀. 自斯已降, 分明競爽, 可以繼明先典者, 陳壽得之乎！江漢英靈, 信有之矣. 允源將率之子, 篤志典墳；紹統戚藩之胤, 研機載籍：咸能綜緝遺文, 垂諸不朽, 豈必克傳門業, 方擅箕裘者哉！處叔區區, 勵精著述, 混淆蕪舛, 良不足觀. 叔寧寡聞, 穿窬王氏, 雖勒成一家, 未足多尚. 令升、安國有良史之才, 而所著之書惜非正典. 悠悠晉室, 斯文將墜. 鄧粲、謝沈祖述前史, 葺宇重軒之下, 施床連榻之上, 奇詞異義, 罕見稱焉. 習氏、徐公俱云筆削, 彰善癉惡, 以為懲勸. 夫蹈忠履正, 貞士之心；背義圖榮, 君子不取. 而彥威跡淪寇壤, 逡巡於偽國；野民運遭革命, 流漣於舊朝. 行不違言, 廣得之矣.

贊曰：陳壽含章, 巖巖孤峙. 彪溥勵節, 摛辭綜理. 王恧雅才, 虞慚惇史. 干孫撫翰, 前良可擬. 鄧謝懷鉛, 異聞無紀. 習亦研思, 徐非絢美. 咸被簡冊, 共傳遙祀.

校勘記

[一]出補陽平令　考異：泰始十年壽上表稱「平陽侯相」, 此云「陽平令」, 恐誤. 斠注：華陽國志一一正作「平陽候相」.

[二]君山　「山」, 各本誤作「出」, 今從殿本. 御覽六０一、冊府八五四俱作「山」.

[三]語在郊祀志　周校：本書有禮志, 無郊祀志. 禮志亦不載彪議.

[四]寄於慕容雋　考異：枋頭之役在慕容暐時, 雋已先死久矣.

[五]爰客　庾翼傳作「爰之」.

[六]召為著作郎　周校：「著作」上脫「佐」字. 按：下文王導疏可證.

[七]君嘗聞干知星宿有不覆之義乎　「干知」, 殿本作「前知」, 冊府七八八作「干支」, 通志一二九下作「子知」.

[八]生平所未見　「生平」, 各本作「生年」, 今從殿本.

[九]曰若乃魏武之所置酒　商榷：衍「曰」字.

[一０]引世祖諱炎興而為禪受　李校：語有脫落, 當作「引世祖諱炎為炎興, 而後主諱禪為禪受」, 文義方明.

[一一]即情而恒實　「恒」疑「衡」字之誤.

[一二]然後可以茵藹緹油　各本均無「後」字, 今依殿本.

晉書卷八十三 列傳第五十三

顧和

顧和字君孝, 侍中眾之族子也. 曾祖容, 吳荊州刺史. 祖相, 臨海太守. 和二歲喪父, 總角便有清操, 族叔榮雅重之, 曰：「此吾家麒麟, 興吾宗者, 必此子也.」時宗人球亦有令聞, 為州別駕, 榮謂之曰：「卿速步, 君孝超卿矣！」

王導為揚州, 辟從事. 月旦當朝, 未入, 停車門外. 周顗遇之, 和方擇蝨, 夷然不動. 顗既過, 顧指和心曰：「此中何所有？」和徐應曰：「此中最是難測地.」顗入, 謂導曰：「卿州吏中有一令僕才.」導亦以為然. 和嘗詣導, 導小極, 對之疲睡. 和欲叩會之, 因謂同坐曰：「昔每聞族叔元公道公協贊中宗, 保全江表. 體小不安, 令人喘息.」導覺之, 謂和曰：「卿珪璋特達, 機警有鋒, 不徒東南之美, 實為海內之俊.」由是遂知名. 既而導遣八部從事之部, 和為下傳還, 同時俱見, 諸從事各言二千石官長得失, 和獨無言. 導問和：「卿何所聞？」答曰：「明公作輔, 寧使網漏吞舟, 何緣採聽風聞, 以察察為政.」導咨嗟稱善.

累遷司徒掾. 時東海王沖為長水校尉, 妙選僚屬, 以沛國劉耽為司馬, 和為主簿. 永昌初, 除司徒左曹掾. 太寧初, 王敦請為主簿, 遷太子舍人、車騎參軍、護軍長史. 王導為揚州, 請為別駕, 所歷皆著稱. 遷散騎侍郎、尚書吏部. 司空郗鑒請為長史, 領晉陵太守. 咸康初, 拜御史中丞, 劾奏尚書左丞戴抗贓汙百萬, 付法議罪, 并免尚書傅玩、郎劉傭官, 百僚憚之. 遷侍中. 初, 中興東遷, 舊章多闕, 而冕旒飾以翡翠珊瑚及雜珠等. 和奏：「舊冕十有二旒, 皆用玉珠, 今用雜珠等, 非禮. 若不能用玉, 可用白琁珠.」[一]成帝於是始下太常改之. 先是, 帝以保母周氏有阿保之勞, 欲假其名號, 內外皆奉詔. 和獨上疏以為「周保祐聖躬, 不遺其勳, 第舍供給擬於戚屬, 恩澤所加已為過隆. 若假名號, 記籍未見明比. 惟漢靈帝以乳母趙嬈為平氏君, 此末代之私恩, 非先代之令典. 且君舉必書, 將軌物垂則. 書而不法, 後嗣何觀」！帝從之. 轉吏部尚書, 頻徙領軍將軍、太常卿、國子祭酒.

康帝即位, 將祀南北郊, 和議以為車駕宜親行. 帝從之, 皆躬親行禮. 遷尚書僕射, 以母老固辭, 詔書敕喻, 特聽暮出朝還, 其見優遇如此. 尋朝議以端右之副不宜處外, 更拜銀青光祿大夫, 領國子祭酒. 頃之, 母憂去職, 居喪以孝聞. 既練, 衛將軍褚裒上疏薦和, 起為尚書令, 遣散騎郎喻旨. 和每見逼促, 輒號咷慟絕, 謂所親曰：「古人或有釋其憂服以祗王命, 蓋以才足幹時, 故不得不體國徇義. 吾在常日猶不如人, 況今中心荒亂, 將何以補於萬分, 祇足以示輕忘孝道, 貽素冠之議耳.」帝又下詔曰：「百揆務殷, 端右總要, 而曠職經久, 甚以悒然. 昔先朝政道休明, 中夏隆盛, 山賈諸公皆釋服從時, 不獲遂其情禮. 況今日艱難百王之弊, 尚書令禮已過祥練, 豈得聽不赴急疾而遂罔極之情乎！」和表疏十餘上, 遂不起, 服闋, 然後視職.

時南中郎將謝尚領宣城內史, 收涇令陳幹殺之, 有司以尚違法糾黜, 詔原之. 和重奏曰：「尚先劾姦贓罪, 入甲戌赦, 聽自首減死. 而尚近表云幹包藏姦猾, 輒收行刑. 幹事狀自郡, 非犯軍戎, 不由都督. 案尚蒙親賢之舉, 荷文武之任, 不能為國惜體, 平心聽斷, 內挾小憾, 肆其威虐, 遠近怪愕, 莫不解體. 尚忝外屬, 宥之有典, 至於下吏, 宜正刑辟.」尚, 皇太后舅, 故寢其奏. 時汝南王統、江夏公衛崇並為庶母制服三年, 和乃奏曰：「禮所以軌物成教, 故有國家者莫不崇正明本, 以一其統, 斯人倫之紀, 不二之道也. 為人後者, 降其所出, 奪天屬之性, 顯至公之義, 降殺節文, 著于周典. 案汝南王統為庶母居廬服重, 江夏公衛崇本由疏屬, 開國之緒, 近喪所生, 復行重制, 違冒禮度, 肆其私情. 閭閻許其過厚, 談者莫以為非, 則政道陵遲由乎禮廢, 憲章穨替始於容違. 若弗糾正, 無以齊物. 皆可下太常奪服. 若不祗王命, 應加貶黜.」詔從之. 和居任多所獻納, 雖權臣不苟阿撓.

永和七年, 以疾篤辭位, 拜左光祿大夫、儀同三司, 加散騎常侍, 尚書令如故. 其年卒, 年六十四. 追贈侍中、司空, 諡曰穆.

子淳, 歷尚書吏部郎、給事黃門侍郎、左衛將軍.

袁瑰子喬　喬孫山松　瑰弟猷　從祖準　準孫耽　耽子質　質子湛　豹

袁瑰字山甫, 陳郡陽夏人, 魏郎中令渙之曾孫也. [二]祖、父並早卒. 瑰與弟猷欲奉母避亂, 求為江淮間縣, 拜呂令, 轉江都, 因南渡. 元帝以為丹楊令. 中興建, 拜奉朝請, 遷治書御史. 時東海王越尸既為石勒所焚, 妃裴氏求招魂葬越, 朝廷疑之. 瑰與博士傅純議, 以為招魂葬是謂埋神, 不可從也. 帝然之, 雖許裴氏招魂葬越, 遂下詔禁之. 尋除廬江太守. 大將軍王敦引為諮議參軍. 俄為臨川太守. 敦平, 為鎮南將軍卞敦軍司. 尋自解還都, 游於會稽. 蘇峻之難, 與王舒共起義軍, 以功封長合鄉侯, 徵補散騎常侍, 徙大司農. 尋除國子祭酒. 頃之, 加散騎常侍.

于時喪亂之後, 禮教陵遲, 瑰上疏曰：

臣聞先王之教也, 崇典訓以弘遠代, 明禮樂以流後生, 所以導萬物之性, 暢為善之道也. 宗周既興, 文史載煥, 端委垂於南蠻, 頌聲溢於四海, 故延州聘魯, 聞雅而歎；韓起適魯, 觀易而美. 何者？立人之道, 於斯為首. 孔子恂恂以教洙泗, 孟軻係之, 誨誘無倦, 是以仁義之聲于今猶存, 禮讓之節時或有之.

疇昔皇運陵替, 喪亂屢臻, 儒林之教漸穨, 庠序之禮有闕, 國學索然, 墳籍莫啟, 有心之徒抱志無由. 昔魏武帝身親介冑, 務在武功, 猶尚廢鞍覽卷, 投戈吟詠, 況今陛下以聖明臨朝, 百官以虔恭蒞事, 朝野無虞, 江外謐靜, 如之何泱泱之風漠然無聞, 洋洋之美墜於聖世乎！古人有言, 「詩書義之府, 禮樂德之則」. 實宜留心經籍, 闡明學義, 使諷誦之音盈於京室, 味道之賢是則是詠, 豈不盛哉！若得給其宅地, 備其學徒, 博士僚屬粗有其官, 則臣之願也.

疏奏, 成帝從之. 國學之興, 自瑰始也, 以年在懸車, 上疏告老, 尋卒. 追贈光祿大夫, 諡曰恭. 子喬嗣.

喬字彥叔. 初拜佐著作郎. 輔國將軍桓溫請為司馬, 除司徒左西屬, 不就, 拜尚書郎. 桓溫鎮京口, 復引為司馬, 領廣陵相. 初, 喬與褚裒友善, 及康獻皇后臨朝, 喬與裒書曰：「皇太后踐登正阼, 臨御皇朝, 將軍之於國, 外姓之太上皇也. 至於皇子近屬, 咸有揖讓之禮, 而況策名人臣, 而交媟人父, 天性攸尊, 亦宜體國而重矣. 故友之好, 請於此辭. 染絲之變, 墨翟致懷, 岐路之感, 楊朱興歎, 況與將軍游處少長, 雖世譽先後而臭味同歸也. 平昔之交, 與禮數而降, 箕踞之歡, 隨時事而替, 雖欲虛詠濠肆, 脫落儀制, 其能得乎！來物無停, 變化遷代, 豈惟寸晷, 事亦有之. 夫御器者神, 制眾以約, 願將軍怡情無事, 以理勝為任, 親杖賢達, 以納善為大. 執筆惆悵, 不能自盡.」論者以為得禮. [三]

遷安西諮議參軍、長沙相, 不拜. 尋督沔中諸戍江夏隨義陽三郡軍事、建武將軍、江夏相. 時桓溫謀伐蜀, 眾以為不可, 喬勸溫曰：「夫經略大事, 故非常情所具, 智者了於胸心, 然後舉無遺算耳. 今天下之難, 二寇而已. 蜀雖險固, 方胡為弱, 將欲除之, 先從易者. 今泝流萬里, 經歷天險, 彼或有備, 不必可克. 然蜀人自以斗絕一方, 恃其完固, 不修攻戰之具, 若以精卒一萬, 輕軍速進, 比彼聞之, 我已入其險要, 李勢君臣不過自力一戰, 擒之必矣. 論者恐大軍既西, 胡必闚覦, 此又似是而非. 何者？胡聞萬里征伐, 以為內有重備, 必不敢動. 縱復越逸江渚, 諸軍足以守境, 此無憂矣. 蜀土富實, 號稱天府, 昔諸葛武侯欲以抗衡中國. 今誠不能為害, 然勢據上流, 易為寇盜. 若襲而取之者, 有其人眾, 此國之大利也.」溫從之, 使喬以江夏相領二千人為軍鋒. 師次彭模, 去賊已近, 議者欲兩道並進, 以分賊勢. 喬曰：「今深入萬里, 置之死地, 士無反顧之心, 所謂人自為戰者也. 今分為兩軍, 軍力不一, 萬一偏敗, 則大事去矣. 不如全軍而進, 棄去釜甑, 齎三日糧, 勝可必矣.」溫以為然, 即一時俱進. 去成都十里, 與賊大戰, 前鋒失利, 喬軍亦退, 矢及馬首, 左右失色. 喬因麾而進, 聲氣愈厲, 遂大破之, 長驅至成都. 李勢既降, 勢將鄧定、隗文以其屬反, 眾各萬餘. 溫自擊定, 喬擊文, 破之. 進號龍驤將軍, 封湘西伯. 尋卒, 年三十六, 溫甚悼惜之. 追贈益州刺史, 諡曰簡.

喬博學有文才, 注論語及詩, 并諸文筆皆行於世.

子方平嗣, 亦以軌素自立, 辟大司馬掾, 歷義興、琅邪太守. 卒, 子山松嗣.

山松少有才名, 博學有文章, 著後漢書百篇. 衿情秀遠, 善音樂. 舊歌有行路難曲, 辭頗疏質, 山松好之, 乃文其辭句, 婉其節制, 每因酣醉縱歌之, 聽者莫不流涕. 初, 羊曇善唱樂, 桓伊能挽歌, 及山松行路難繼之, 時人謂之「三絕」. 時張湛好於齋前種松柏, 而山松每出游, 好令左右作挽歌, 人謂「湛屋下陳尸, 山松道上行殯」.

山松歷顯位, 為吳郡太守. 孫恩作亂, 山松守滬瀆, 城陷被害.

猷字申甫, 少與瑰齊名. 代瑰為呂令, 復相繼為江都, 由是俱渡江. 瑰為丹楊, 猷為武康, 兄弟列宰名邑, 論者美之. 歷位侍中、衛尉卿. 猷孫宏, 見文苑傳.

準字孝尼, 以儒學知名, 注喪服經. 官至給事中. 準子沖, 字景玄, 光祿勳. 沖子耽.

耽字彥道, 少有才氣, 俶儻不羈, 為士類所稱. 桓溫少時游于博徒, 資產俱盡, 尚有負, 進思自振之方, 莫知所出, 欲求濟於耽, 而耽在艱, 試以告焉. 耽略無難色, 遂變服懷布帽, 隨溫與債主戲. 耽素有藝名, 債者聞之而不相識, 謂之曰：「卿當不辦作袁彥道也.」遂就局, 十萬一擲, 直上百萬. 耽投馬絕叫, 探布帽擲地, 曰：「竟識袁彥道不？」其通脫若此.

蘇峻之役, 王導引為參軍, 隨導在石頭. 初, 路永、匡術、賈寧等皆峻心腹, 聞祖約奔敗, 懼事不立, 迭說峻誅大臣. 峻既不納, 永等慮必敗, 陰結於導. 導使耽潛說路永, 使歸順. 峻平, 封秭歸男, 拜建威將軍、歷陽太守.

咸康初, 石季龍游騎十餘匹至歷陽, 耽上列不言騎少. 時胡寇強盛, 朝野危懼, 王導以宰輔之重請自討之. 既而賊騎不多, 又已退散, 導止不行. 朝廷以耽失於輕妄, 黜之. 尋復為導從事中郎, 方加大任, 會卒, 時年二十五. 子質.

質字道和. 自渙至質五世, 並以道素繼業, 惟其父耽以雄豪著. 及質, 又以孝行稱. 官歷琅邪內史、東陽太守. 質子湛.

湛字士深. 少有操植, 以沖粹自立, 而無文華. 故不為流俗所重. 時謝混為僕射, 范泰贈湛及混詩云：「亦有後出雋, 離群頗鶱翥.」湛恨而不答. 自中書令為僕射、左光祿大夫、晉寧男, 卒於官. 湛弟豹.

豹字士蔚. 博學善文辭, 有經國材, 為劉裕所知. 後為太尉長史、丹楊尹, 卒.

江逌從弟灌　灌子績

江逌字道載, 陳留圉人也. 曾祖蕤, 譙郡太守. 祖允, 蕪湖令. 父濟, 安東參軍. 逌少孤, 與從弟灌共居, 甚相友悌, 由是獲當時之譽. 避蘇峻之亂, 屏居臨海, 絕棄人事, 翦茅結宇, 耽翫載籍, 有終焉之志. 本州辟從事, 除佐著作郎, 並不就. 征北將軍蔡謨命為參軍, 何充復引為驃騎功曹. 以家貧, 求試守, 為太末令. 縣界深山中, 有亡命數百家, 恃險為阻, 前後守宰莫能平. 逌到官, 召其魁帥, 厚加撫接, 諭以禍福, 旬月之間, 襁負而至, 朝廷嘉之. 州檄為治中, 轉別駕, 遷吳令.

中軍將軍殷浩將謀北伐, 請為諮議參軍. 浩甚重之, 遷長史. 浩方修復洛陽, 經營荒梗, 逌為上佐, 甚有匡弼之益, 軍中書檄皆以委逌. 時羌及丁零叛, 浩軍震懼. 姚襄去浩十里結營以逼浩, 浩令逌擊之. 逌進兵至襄營, 謂將校曰：「今兵非不精, 而眾少於羌, 且其塹柵甚固, 難與校力, 吾當以計破之.」乃取數百雞以長繩連之, 繫火於足. 群雞駭散, 飛集襄營. 襄營火發, 因其亂, 隨而擊之, 襄遂小敗. 及桓溫奏廢浩佐吏, 逌遂免. 頃之, 除中書郎. 升平中, 遷吏部郎, 長兼侍中.

穆帝將修後池, 起閣道, 逌上疏曰：

臣聞王者處萬乘之極, 享富有之大, 必顯明制度以表崇高, 盛其文物以殊貴賤. 建靈臺, 浚辟雍, 立宮館, 設苑囿, 所以弘於皇之尊, 彰臨下之義. 前聖創其禮, 後代遵其矩, 當代之君咸營斯事. 周宣興百堵之作, 鴻雁歌安宅之歡；魯僖修泮水之宮, 採芹有思樂之頌. 蓋上之有為非予欲是盈, 下之奉上不以劬勞為勤, 此自古之令典, 軌儀之大式也.

夫理無常然, 三正相詭, 司牧之體, 與世而移. 致飾則素, 故賁返於剝；有大必盈, 則受之以謙. 損上益下, 順兆庶之悅；享以二簋, 用至約之義. 是以唐虞流化於茅茨, 夏禹垂美於卑室. 過儉之陋, 非中庸之制, 然三聖行之以致至道. 漢高祖當營建之始, 怒宮庫之壯；孝文處既富之世, 愛十家之產, 亦以播惠當時, 著稱來葉.

今者二虜未殄, 神州荒蕪, 舉江左之眾, 經略艱難, 漕楊越之粟, 北餽河洛, 兵不獲戢, 運戍悠遠, 倉庫內罄, 百姓力竭. 加春夏以來, 水旱為害, 遠近之收普減常年, 財傷人困, 大役未已, 軍國之用無所取給. 方之往代, 豐弊相懸. 損之又損, 實在今日. 伏惟陛下聖質天縱, 凝曠清虛, 闡日新之盛, 茂欽明之量, 無欲體於自然, 沖素刑乎萬國. 韶既盡美, 則必盡善. 宜養以玄虛, 守以無為, 登覽不以臺觀, 游豫不以苑沼, 偃息畢於仁義, 馳騁極於六藝, 觀巍巍之隆, 鑒二代之文, 仰味羲農, 俯尋周孔. 其為逍遙, 足以尊道德之輔, 親搢紳之秀. 疇咨以時, 顧問不倦, 獻替諷諫, 日月而聞, 則庶績惟凝, 六合咸熙, 中興之盛邁於殷宗, 休嘉之慶流乎無窮.

昔漢起德陽, 鍾離抗言；魏營宮殿, 陳群正辭. 臣雖才非若人, 然職忝近侍, 言不足採, 而義在以聞.

帝嘉其言而止. 復領本州大中正. 升平末, 遷太常, 逌累讓不許.

穆帝崩, 山陵將用寶器, 逌諫曰：「以宣皇顧命終制, 山陵不設明器, 以貽後則. 景帝奉遵遺制. 逮文明皇后崩, 武皇帝亦承前制, 無所施設, 惟脯糒之奠, 瓦器而已. 昔康皇帝玄宮始用寶劍金舄, 此蓋太妃罔已之情, 實違先旨累世之法. 今外欲以為故事, 臣請述先旨, 停此二物.」書奏, 從之.

哀帝以天文失度, 欲依尚書洪祀之制, 於太極前殿親執虔肅, 冀以免咎, 使太常集博士草其制. 逌上疏諫曰：

臣尋史漢舊事, 藝文志劉向五行傳, 洪祀出於其中. 然自前代以來, 莫有用者. 又其文惟說為祀, 而不載儀注. 此蓋久遠不行之事, 非常人所參校. 案漢儀, 天子所親之祠, 惟宗廟而已. 祭天於雲陽, 祭地於汾陰, 在於別宮遙拜, 不詣壇所. 其餘群祀之所, 必在幽靜, 是以圓丘方澤列於郊野. 今若於承明之庭, 正殿之前, 設群神之坐, 行躬親之禮, 準之舊典, 有乖常式.

臣聞妖眚之發, 所以鑒悟時主, 故夤畏上通, 則宋災退度；德禮增修, 則殷道以隆. 此往代之成驗, 不易之定理. 頃者星辰頗有變異, 陛下祗戒之誠達於天人, 在予之懼, 忘寢與食, 仰虔玄象, 俯凝庶政, 嘉祥之應, 實在今日. 而猶乾乾夕惕, 思廣茲道, 誠實聖懷殷勤之至. 然洪祀有書無儀, 不行於世, 詢訪時學, 莫識其禮. 且其文曰：「洪祀, 大祀也. 陽曰神, 陰曰靈. 舉國相率而行祀, 順四時之序, 無令過差.」今案文而言, 皆漫而無適, 不可得詳. 若不詳而修, 其失不小.

帝不納, 逌又上疏曰：

臣謹更思尋, 參之時事. 今強戎據於關雍, 桀狄縱於河朔, 封豕四逸, 虔劉神州, 長旌不卷, 鉦鼓日戒, 兵疲人困, 歲無休已. 人事弊於下, 則七曜錯於上, 災沴之作, 固其宜然. 又頃者以來, 無乃大異. 彼月之蝕, 義見詩人, 星辰莫同, 載於五行, 故洪範不以為沴.

陛下今以晷度之失同之六沴, 引其輕變方之重眚, 求己篤於禹湯, 憂勤踰乎日昃, 將修大祀, 以禮神祇. 傳曰：「外順天地時氣而祭其鬼神.」然則神必有號, 祀必有義. 案洪祀之文, 惟神靈大略而無所祭之名, 稱舉國行祀而無貴賤之阻, 有赤黍之盛而無牲醴之奠, 儀法所用, 闕略非一. 若率文而行, 則舉義皆閡；有所施補, 則不統其源. 漢侍中盧植, 時之達學, 受法不究, 則不敢厝心. 誠以五行深遠, 神道幽昧, 探賾之求難以常思, 錯綜之理不可一數. 臣非至精, 孰能與此！

帝猶敕撰定, 逌又陳古義, 帝乃止.

逌在職多所匡諫. 著阮籍序贊、逸士箴及詩賦奏議數十篇行於世. [四]病卒, 時年五十八. 子蔚, 吳興太守.

灌字道群. 父瞢, 尚書郎. 灌少知名, 才識亞于逌. 州辟主簿, 舉秀才, 為治中, 轉別駕, 歷司徒屬、北中郎長史, 領晉陵太守. 簡文帝引為撫軍從事中郎, 後遷吏部郎. 時謝奕為尚書, 銓敘不允, 灌每執正不從, 奕託以他事免之, 受黜無怨色. 頃之, 簡文帝又以為撫軍司馬, 甚相賓禮. 遷御史中丞, 轉吳興太守.

灌性方正, 視權貴蔑如也, 為大司馬桓溫所惡. 溫欲中傷之, 徵拜侍中, 以在郡時公事有失, 追免之. 後為祕書監, 尋復解職. 時溫方執權, 朝廷希旨, 故灌積年不調. 溫末年, 以為諮議參軍. 會溫薨, 遷尚書、中護軍, 復出為吳郡太守, 加秩中二千石, 未拜, 卒. 子績.

績字仲元, 有志氣, 除祕書郎. 以父與謝氏不穆, 故謝安之世辟召無所從, 論者多之. 安薨, 始為會稽王道子驃騎主簿, 多所規諫. 歷諮議參軍, 出為南郡相. 會荊州刺史殷仲堪舉兵以應王恭, 仲堪要績與南蠻校尉殷顗同行, 並不從. 仲堪等屢以為言, 績終不為之屈. 顗慮績及禍, 乃於仲堪坐和解之. 績曰：「大丈夫何至以死相脅！江仲元行年六十, 但未知獲死所耳.」一坐皆為之懼. 仲堪憚其堅正, 以楊佺期代之. 朝廷聞而徵績為御史中丞, 奏劾無所屈撓.

會稽世子元顯專政, 夜開六門, 績密啟會稽王道子, 欲以奏聞, 道子不許. 車胤亦曰：「元顯驕縱, 宜禁制之.」道子默然. 元顯聞而謂眾曰：「江績、車胤間我父子.」遣人密讓之. 俄而績卒, 朝野悼之.

車胤

車胤字武子, 南平人也. 曾祖浚, 吳會稽太守. 父育, 郡主簿. 太守王胡之名知人, 見胤於童幼之中, 謂胤父曰：「此兒當大興卿門, 可使專學.」胤恭勤不倦, 博學多通. 家貧不常得油, 夏月則練囊盛數十螢火以照書, 以夜繼日焉. 及長, 風姿美劭, 機悟敏速, 甚有鄉曲之譽. 桓溫在荊州, 辟為從事, 以辯識義理深重之. 引為主簿, 稍遷別駕、征西長史, 遂顯於朝廷. 時惟胤與吳隱之以寒素博學知名於世. 又善於賞會, 當時每有盛坐而胤不在, 皆云：「無車公不樂.」謝安游集之日, 輒開筵待之.

寧康初, 以胤為中書侍郎、關內侯. 孝武帝嘗講孝經, 僕射謝安侍坐, 尚書陸納侍講, 侍中卞耽執讀, 黃門侍郎謝石、吏部郎袁宏執經, 胤與丹楊尹王混擿句, 時論榮之. 累遷侍中. 太元中, 增置太學生百人, 以胤領國子博士. 其後年, 議郊廟明堂之事, 胤以「明堂之制既甚難詳, 且樂主於和, 禮主於敬, 故質文不同, 音器亦殊. 既茅茨廣廈不一其度, 何必守其形範而不弘本順時乎！九服咸寧, 四野無塵, 然後明堂辟雍可光而修之」. 時從其議. 又遷驃騎長史、太常, 進爵臨湘侯, 以疾去職. 俄為護軍將軍. 時王國寶諂於會稽王道子, 諷八坐啟以道子為丞相, 加殊禮. 胤曰：「此乃成王所以尊周公也. 今主上當陽, 非成王之地, [五]相王在位, 豈得為周公乎！望實二三, 並不宜爾, 必大忤上意.」乃稱疾不署其事. 疏奏, 帝大怒, 而甚嘉胤.

隆安初, 為吳興大守, 秩中二千石, 辭疾不拜. 加輔國將軍、丹楊尹. 頃之, 遷吏部尚書. 元顯有過, 胤與江績密言於道子, 將奏之, 事泄, 元顯逼令自裁. 俄而胤卒, 朝廷傷之.

殷顗

殷顗字伯通, 陳郡人也. 祖融, 太常卿. 父康, 吳興太守. 顗性通率, 有才氣, 少與從弟仲堪俱知名. 太元中, 以中書郎擢為南蠻校尉, 蒞職清明, 政績肅舉.

及仲堪得王恭書, 將興兵內伐, 告顗, 欲同舉. 顗不平之, 曰：「夫人臣之義, 慎保所守. 朝廷是非, 宰輔之務, 豈藩屏之所圖也. 晉陽之事, 宜所不豫.」仲堪要之轉切, 顗怒曰：「吾進不敢同, 退不敢異.」仲堪甚以為恨. 猶密諫仲堪, 辭甚切至. 仲堪既貴, 素情亦殊, 而志望無厭, 謂顗言為非. 顗見江績亦以正直為仲堪所斥, 知仲堪當逐異己, 樹置所親, 因出行散, 託疾不還. 仲堪聞其病, 出省之, 謂顗曰：「兄病殊為可憂.」顗曰：「我病不過身死, 但汝病在滅門, 幸熟為慮, 勿以我為念也.」仲堪不從, 卒與楊佺期、桓玄同下. 顗遂以憂卒. 隆安中, 詔曰：「故南蠻校尉殷顗忠績未融, 奄焉隕喪, 可贈冠軍將軍.」弟仲文、叔獻別有傳. [六]

王雅

王雅字茂達, 東海郯人, 魏衛將軍肅之曾孫也. 祖隆, 後將軍. 父景, 大鴻臚. 雅少知名, 州檄主簿, 舉秀才, 除郎中, 出補永興令, 以幹理著稱. 累遷尚書左右丞, 歷廷尉、侍中、左衛將軍、丹楊尹, 領太子左衛率. 雅性好接下, 敬慎奉公, 孝武帝深加禮遇, 雖在外職, 侍見甚數, 朝廷大事多參謀議. 帝每置酒宴集, 雅未至, 不先舉觴, 其見重如此. 然任遇有過其才, 時人被以佞幸之目. 帝起清暑殿於後宮, 開北上閤, 出華林園, 與美人張氏同游止, 惟雅與焉.

會稽王道子領太子太傅, 以雅為太子少傅. 時王珣兒婚, 賓客車騎甚眾, 會聞雅拜少傅, 迴詣雅者過半. 時風俗穨弊, 無復廉恥. 然少傅之任, 朝望屬珣, 珣亦頗以自許. 及中詔用雅, 眾遂赴雅焉. 將拜, 遇雨, 請以繖入. 王珣不許之, 因冒雨而拜. 雅既貴倖, 威權甚震, 門下車騎常數百, 而善應接, 傾心禮之.

帝以道子無社稷器幹, 慮晏駕之後皇室傾危, 乃選時望以為藩屏, 將擢王恭、殷仲堪等, 先以訪雅. 雅以恭等無當世之才, 不可大任, 乃從容曰：「王恭風神簡貴, 志氣方嚴, 既居外戚之重, 當親賢之寄, 然其稟性峻隘, 無所苞容, 執自是之操, 無守節之志, 仲堪雖謹於細行, 以文義著稱, 亦無弘量, 且幹略不長. 若委以連率之重, 據形勝之地, 今四海無事, 足能守職, 若道不常隆, 必為亂階矣.」帝以恭等為當時秀望, 謂雅疾其勝己, 故不從. 二人皆被升用, 其後竟敗, 有識之士稱其知人.

遷領軍、尚書、散騎常侍, 方大崇進之, 將參副相之重, 而帝崩, 倉卒不獲顧命. 雅素被優遇, 一旦失權, 又以朝廷方亂, 內外攜離, 但慎默而已, 無所辯正. 雖在孝武世, 亦不能犯顏廷爭, 凡所謀謨, 唯唯而已. 尋遷左僕射. 隆安四年卒, 時年六十七. 追贈光祿大夫、儀同三司.

長子準之, 散騎侍郎. 次協之, 黃門. 次少卿, 侍中. 並有士操, 立名於世云.

史臣曰：爰在中興, 玄風滋扇, 溺王綱於拱默, 撓國步於清虛, 骨骾蹇諤之風蓋亦微矣. 而君孝固情禮而違顯命, 山甫獻誠讜而振穨風, 彥叔之兵謀, 道載之正諫, 洋洋盈耳, 有足可稱. 灌不屈節於權臣, 績敢危言於賊將, 道子殊物之禮, 車胤沮之無懼心, 仲堪反常之舉, 殷顗折之以正色, [七]求諸古烈, 何以加焉！山松悅哀挽於軒冕之辰, 彥道歡博徒於衰絰之日, 天心已喪, 其能濟乎！旋及於促齡, 俄致於非命, 宜哉！

贊曰：顧生軌物, 屢申誠讜. 袁子崇儒, 拯斯穨喪. 逌績剛蹇, 車殷忠壯. 睠言遺直, 莫之能尚.

校勘記

[一]可用白琁珠　原無「珠」字. 斠注：書鈔五八、御覽六八六引中興書「琁」下有「珠」字. 按：本書輿服志、通典五七、通志四七皆有「珠」字, 今據補.

[二]魏郎中令渙　「渙」, 各本均作「煥」. 斠注：魏志本傳及隸釋二七引袁渙碑、世說文學注引袁氏世紀均作「渙」. 下文質傳下即作「渙」. 按：世說任誕注引袁氏家傳、元和姓纂、通鑑九五及胡注並作「渙」, 今據改.

[三]論者以為得禮　通志一二九下「禮」作「體」.

[四]逸士箴　斠注：類聚三六引作「逸民箴」. 按：疑本作「逸民」, 語出論語. 唐人避李世民二名改「民」為「士」.

[五]非成王之地　冊府四０六「地」作「比」, 疑是.

[六]弟仲文叔獻別有傳　斠注：本書無叔獻傳, 蓋誤襲佚晉書舊文也.

[七]殷顗折之以正色　「顗」, 各本誤作「覬」, 今據本傳改.

晉書卷八十四 列傳第五十四

王恭

王恭字孝伯, 光祿大夫蘊子, 定皇后之兄也. 少有美譽, 清操過人, 自負才地高華, 恆有宰輔之望. 與王忱齊名友善, 慕劉惔之為人. 謝安常曰：「王恭人地可以為將來伯舅.」嘗從其父自會稽至都, 忱訪之, 見恭所坐六尺簟, 忱謂其有餘, 因求之. 恭輒以送焉, 遂坐薦上. 忱聞而大驚, 恭曰：「吾平生無長物.」其簡率如此.

起家為佐著作郎, 歎曰：「仕宦不為宰相, 才志何足以騁！」因以疾辭. 俄為祕書丞, 轉中書郎, 未拜, 遭父憂. 服闋, 除吏部郎, 歷建威將軍. 太元中, 代沈嘉為丹楊尹, 遷中書令, 領太子詹事.

孝武帝以恭后兄, 深相欽重. 時陳郡袁悅之以傾巧事會稽王道子, [一]恭言之於帝, 遂誅之. 道子嘗集朝士, 置酒於東府, 尚書令謝石因醉為委巷之歌, 恭正色曰：「居端右之重, 集藩王之第, 而肆淫聲, 欲令群下何所取則！」石深銜之. 淮陵內史虞珧子妻裴氏有服食之術, 常衣黃衣, 狀如天師, 道子甚悅之, 令與賓客談論, 時人皆為降節. 恭抗言曰：「未聞宰相之坐有失行婦人.」坐賓莫不反側, 道子甚愧之. 其後帝將擢時望以為藩屏, 乃以恭為都督兗青冀幽并徐州晉陵諸軍事、平北將軍、兗青二州刺史、假節, 鎮京口. 初, 都督以「北」為號者, 累有不祥, 故桓沖、王坦之、刁彝之徒不受鎮北之號. 恭表讓軍號, 以超受為辭, 而實惡其名, 於是改號前將軍. 慕容垂入青州, 恭遣偏師禦之, 失利, 降號輔國將軍.

及帝崩, 會稽王道子執政, 寵昵王國寶, 委以機權. 恭每正色直言, 道子深憚而忿之. 及赴山陵, 罷朝, 歎曰：「榱棟雖新, 便有黍離之歎矣.」時國寶從弟緒說國寶, 因恭入覲相王, 伏兵殺之, 國寶不許. 而道子亦欲輯和內外, 深布腹心於恭, 冀除舊惡. 恭多不順, 每言及時政, 輒厲聲色. 道子知恭不可和協, 王緒之說遂行, 於是國難始結. 或勸恭因入朝以兵誅國寶, 而庾楷黨於國寶, 士馬甚盛, 恭憚之, 不敢發, 遂還鎮. 臨別, 謂道子曰：「主上諒闇, 冢宰之任, 伊周所難, 願大王親萬機, 納直言, 遠鄭聲, 放佞人.」辭色甚厲, 故國寶等愈懼. 以恭為安北將軍, 不拜. 乃謀誅國寶, 遣使與殷仲堪、桓玄相結, 仲堪偽許之. 恭得書, 大喜, 乃抗表京師曰：「後將軍國寶得以姻戚頻登顯列, 不能感恩效力, 以報時施, 而專寵肆威, 將危社稷. 先帝登遐, 夜乃犯閤叩扉, 欲矯遺詔. 賴皇太后聰明, 相王神武, 故逆謀不果. 又割東宮見兵以為己府, 讒疾二昆甚於讎敵. 與其從弟緒同黨凶狡, 共相扇動. 此不忠不義之明白也. 以臣忠誠, 必亡身殉國, 是以譖臣非一. 賴先帝明鑒, 浸潤不行. 昔趙鞅興甲, 誅君側之惡, 臣雖駑劣, 敢忘斯義！」表至, 內外戒嚴. 國寶及緒惶懼不知所為, 用王珣計, 請解職. 道子收國寶, 賜死, 斬緒于市, 深謝愆失, 恭乃還京口.

恭之初抗表也, 慮事不捷, 乃版前司徒左長史王廞為吳國內史, 令起兵於東. 會國寶死, 令廞解軍去職. 廞怒, 以兵伐恭. 恭遣劉牢之擊滅之, 上疏自貶, 詔不許. 譙王尚之復說道子以藩伯強盛, 宰相權弱, 宜多樹置以自衛. 道子然之, 乃以其司馬王愉為江州刺史, 割庾楷豫州四郡使愉督之. 由是楷怒, 遣子鴻說恭曰：「尚之兄弟專弄相權, 欲假朝威貶削方鎮, 懲警前事, 勢轉難測. 及其議未成, 宜早圖之.」恭以為然, 復以謀告殷仲堪、桓玄. 玄等從之, 推恭為盟主, 剋期同赴京師.

時內外疑阻, 津邏嚴急, 仲堪之信因庾楷達之, 以斜絹為書, 內箭簳中, 合鏑漆之, 楷送於恭, 恭發書, 絹文角戾, 不復可識, 謂楷為詐. 又料仲堪去年已不赴盟, 今無動理, 乃先期舉兵. 司馬劉牢之諫曰：「將軍今動以伯舅之重, 執忠貞之節, 相王以姬旦之尊, 時望所係, 昔年已戮寶、緒, 送王廞書, 是深伏將軍也. 頃所授用, 雖非皆允, 未為大失. 割庾楷四郡以配王愉, 於將軍何損！晉陽之師, 其可再乎！」恭不從, 乃上表以討王愉、司馬尚之兄弟為辭. 朝廷使元顯及王珣、謝琰等距之.

恭夢牢之坐其處, 旦謂牢之曰：「事克, 即以卿為北府.」遣牢之率帳下督顏延先據竹里. 元顯使說牢之, 啗以重利, 牢之乃斬顏延以降. 是日, 牢之遣其婿高雅之、子敬宣, 因恭曜軍, 輕騎擊恭. 恭敗, 將還, 雅之已閉城門, 恭遂與弟履單騎奔曲阿. 恭久不騎乘, 髀生瘡, 不復能去. 曲阿人殷確, 恭故參軍也, 以船載之, 藏於葦席之下, 將奔桓玄. 至長塘湖, 遇商人錢強, 強宿憾於確, 以告湖浦尉. 尉收之, 以送京師. 道子聞其將至, 欲出與語, 面折之, 而未之殺也. 時桓玄等已至石頭, 懼其有變, 即於建康之倪塘斬之. 恭五男及弟爽、爽兄子祕書郎和及其黨孟璞、張恪等皆殺之.

恭性抗直, 深存節義, 讀左傳至「奉王命討不庭」, 每輟卷而歎. 為性不弘, 以闇於機會, 自在北府, 雖以簡惠為政, 然自矜貴, 與下殊隔. 不閑用兵, 尤信佛道, 調役百姓, 修營佛寺, 務在壯麗, 士庶怨嗟. 臨刑, 猶誦佛經, 自理鬚鬢, 神無懼容, 謂監刑者曰：「我闇於信人, 所以致此, 原其本心, 豈不忠於社稷！但令百代之下知有王恭耳.」家無財帛, 唯書籍而已, 為識者所傷.

恭美姿儀, 人多愛悅, 或目之云：「濯濯如春月柳.」嘗被鶴氅裘, 涉雪而行, 孟昶窺見之, 歎曰：「此真神仙中人也！」初見執, 遇故吏戴耆之為湖孰令, 恭私告之曰：「我有庶兒未舉, 在乳母家, 卿為我送寄桓南郡.」耆之遂送之於夏口. 桓玄撫養之, 為立喪庭弔祭焉. 及玄執政, 上表理恭, 詔贈侍中、太保, 諡曰忠簡. 爽贈太常, 和及子簡並通直散騎郎, 殷確散騎侍郎. 腰斬湖浦尉及錢強等. 恭庶子曇亨, 義熙中為給事中. [二]

庾楷

庾楷, 征西將軍亮之孫, 會稽內史羲小子也. 初拜侍中, 代兄準為西中郎將、豫州刺史、假節, 鎮歷陽. 隆安初, 進號左將軍. 時會稽王道子憚王恭、殷仲堪等擅兵, 故出王愉為江州, 督豫州四郡, 以為形援. 楷上疏以江州非險塞之地, 而西府北帶寇戎, 不應使愉分督, 詔不許. 時楷懷恨, 使子鴻說王恭, 以譙王尚之兄弟復握機權, 勢過國寶. 恭亦素忌尚之, 遂連謀舉兵, 事在恭傳. 詔使尚之討楷. 楷遣汝南太守段方逆尚之, 戰于慈湖, 方大敗, 被殺, 楷奔于桓玄. 及玄等盟于柴桑, 連名上疏自理, 詔赦玄等而不赦恭、楷, 楷遂依玄, 玄用為武昌太守. 楷後懼玄必敗, 密遣使結會稽世子元顯：「若朝廷討玄, 當為內應.」及玄得志, 楷以謀泄, 為玄所誅.

劉牢之子敬宣

劉牢之字道堅, 彭城人也. 曾祖羲, 以善射事武帝, 歷北地、雁門太守. 父建, 有武幹, 為征虜將軍. 世以壯勇稱. 牢之面紫赤色, 鬚目驚人, 而沈毅多計畫. 太元初, 謝玄北鎮廣陵, 時苻堅方盛, 玄多募勁勇, 牢之與東海何謙、[三]琅邪諸葛侃、樂安高衡、東平劉軌、西河田洛及晉陵孫無終等以驍猛應選. 玄以牢之為參軍, 領精銳為前鋒, 百戰百勝, 號為「北府兵」, 敵人畏之. 及堅將句難南侵, [四]玄率何謙等距之. 牢之破難輜重於盱眙, 獲其運船, 遷鷹揚將軍、廣陵相.

時車騎將軍桓沖擊襄陽, 宣城內史胡彬率眾向壽陽, 以為沖聲援. 牢之領卒二千, 為彬後繼. 淮肥之役, 苻堅遣其弟融及驍將張蚝攻陷壽陽, 謝玄使彬與牢之距之. 師次硤石, 不敢進. 堅將梁成又以二萬人屯洛澗, 玄遣牢之以精卒五千距之. 去賊十里, 成阻澗列陣. 牢之率參軍劉襲、諸葛求等直進渡水, 臨陣斬成及其弟雲, 又分兵斷其歸津. 賊步騎崩潰, 爭赴淮水, 殺獲萬餘人, 盡收其器械. 堅尋亦大敗, 歸長安, 餘黨所在屯結. 牢之進平譙城, 使安豐太守戴寶戍之. 遷龍驤將軍、彭城內史, 以功賜爵武岡縣男, 食邑五百戶. 牢之進屯鄄城, 討諸未服, 河南城堡承風歸順者甚眾.

時苻堅子丕據鄴, 為慕容垂所逼, 請降, 牢之引兵救之. 垂聞軍至, 出新城北走. [五]牢之與沛郡太守田次之追之, [六]行二百里, 至五橋澤中, 爭趣輜重, 稍亂, 為垂所擊, 牢之敗績, 士卒殲焉. 牢之策馬五丈澗, 得脫. 會丕救至, 因入臨漳, 集亡散, 兵復少振. 牢之以軍敗徵還. 頃之, 復為龍驤將軍, 守淮陰. 後進戍彭城, 復領太守. 祅賊劉黎僭尊號於皇丘, 牢之討滅之. 苻堅將張遇遣兵擊破金鄉, 圍太山太守羊邁, 牢之遣參軍向欽之擊走之. 會慕容垂叛將翟釗救遇, 牢之引還. 釗還, 牢之進平太山, 追釗於鄄城, 釗走河北, 因獲張遇以歸之彭城. 祅賊司馬徽聚黨馬頭山, 牢之遣參軍竺朗之討滅之. 時慕容氏掠□丘, 高平太守徐含遠告急, 牢之不能救, 坐畏懦免.

及王恭將討王國寶, 引牢之為府司馬, 領南彭城內史, 加輔國將軍. 恭使牢之討破王廞, 以牢之領晉陵太守. 恭本以才地陵物, 及檄至京師, 朝廷戮國寶、王緒, 自謂威德已著, 雖杖牢之為爪牙, 但以行陣武將相遇, 禮之甚薄. 牢之負其才能, 深懷恥恨. 及恭之後舉, 元顯遣廬江太守高素說牢之使叛恭, 事成, 當即其位號, 牢之許焉. 恭參軍何澹之以其謀告恭. 牢之與澹之有隙, 故恭疑而不納. 乃置酒請牢之於眾中, 拜牢之為兄, 精兵利器悉以配之, 使為前鋒. 行至竹里, 牢之背恭歸朝廷. 恭既死, 遂代恭為都督兗、青、冀、幽、并、徐、揚州、晉陵軍事. 牢之本自小將, 一朝據恭位, 眾情不悅, 乃樹用腹心徐謙之等以自強. 時楊佺期、桓玄將兵逼京師, 上表理王恭, 求誅牢之. 牢之率北府之眾馳赴京師, 次于新亭. 玄等受詔退兵, 牢之還鎮京口.

及孫恩攻陷會稽, 牢之遣將桓寶率師救三吳, 復遣子敬宣為寶後繼. 比至曲阿, 吳郡內史桓謙已棄郡走, 牢之乃率眾東討, 拜表輒行. 至吳, 與衛將軍謝琰擊賊, 屢勝, 殺傷甚眾, 徑臨浙江. 進拜前將軍、都督吳郡諸軍事. 時謝琰屯烏程, 遣司馬高素助牢之. 牢之率眾軍濟浙江, 恩懼, 逃于海. 牢之還鎮, 恩復入會稽, 害謝琰. 牢之進號鎮北將軍、都督會稽五郡, 率眾東征, 屯上虞, 分軍戍諸縣. 恩復攻破吳國, 殺內史袁山松. 牢之使參軍劉裕討之, 恩復入海. 頃之, 恩浮海奄至京口, 戰士十萬, 樓船千餘. 牢之在山陰, 使劉裕自海鹽赴難, 牢之率大眾而還. 裕兵不滿千人, 與賊戰, 破之. 恩聞牢之已還京口, 乃走郁洲, [七]又為敬宣、劉裕等所破. 及恩死, 牢之威名轉振.

元興初, 朝廷將討桓玄, 以牢之為前鋒都督、征西將軍, 領江州事. 元顯遣使以討玄事諮牢之. 牢之以玄少有雄名, 杖全楚之眾, 懼不能制, 又慮平玄之後功蓋天下, 必不為元顯所容, 深懷疑貳, 不得已率北府文武屯洌洲. 桓玄遣何穆說牢之曰：「自古亂世君臣相信者有燕昭樂毅、玄德孔明, 然皆勳業未卒而二主早世, 設使功成事遂, 未保二臣之禍也. 鄙語有之：『高鳥盡, 良弓藏；狡兔殫, 獵犬烹. 』故文種誅於句踐, 韓白戮於秦漢. 彼皆英雄霸王之主, 猶不敢信其功臣, 況凶愚凡庸之流乎！自開闢以來, 戴震主之威, 挾不賞之功, 以見容於闇世者而誰？至如管仲相齊, 雍齒侯漢, 則往往有之, 況君見與無射鉤屢逼之仇邪！今君戰敗則傾宗, 戰勝亦覆族, 欲以安歸乎？[八]孰若翻然改圖, 保其富貴, 則身與金石等固, 名與天壤無窮, 孰與頭足異處, 身名俱滅, 為天下笑哉！惟君圖之.」牢之自謂握強兵, 才能算略足以經綸江表, 時譙王尚之已敗, 人情轉沮, 乃頗納穆說, 遣使與玄交通. 其甥何無忌與劉裕固諫之. 並不從. 俄令敬宣降玄. 玄大喜, 與敬宣置酒宴集, 陰謀誅之, 陳法書畫圖與敬宣共觀, 以安悅其志. 敬宣不之覺, 玄佐吏莫不相視而笑.

元顯既敗, 玄以牢之為征東將軍、會稽太守, 牢之乃歎曰：「始爾, 便奪我兵, 禍將至矣！」時玄屯相府, 敬宣勸牢之襲玄, 猶豫不決, 移屯班瀆, 將北奔廣陵相高雅之, 欲據江北以距玄, 集眾大議. 參軍劉襲曰：「事不可者莫大於反, 而將軍往年反王兗州, 近日反司馬郎君, 今復欲反桓公. 一人而三反, 豈得立也.」語畢, 趨出, 佐吏多散走. 而敬宣先還京口拔其家, 失期不到. 牢之謂其為劉襲所殺, 乃自縊而死. 俄而敬宣至, 不遑哭, 奔于高雅之. 將吏共殯斂牢之, 喪歸丹徒. 桓玄令斲棺斬首, 暴尸於市. 及劉裕建義, 追理牢之, 乃復本官.

敬宣, 牢之長子也. 智略不及父, 而技藝過之. 孫恩之亂, 隨父征討, 所向有功. 為元顯從事中郎, 又為桓玄諮議參軍. 牢之敗, 與廣陵相高雅之俱奔慕容超, [九]夢丸土而服之, 既覺, 喜曰：「丸者桓也, 丸既吞矣, 我當復本土也.」旬日而玄敗, 遂與司馬休之還京師. 拜輔國將軍、晉陵太守. 與諸葛長民破桓歆於芍陂, 遷建威將軍、江州刺史, 鎮尋陽. 又擊桓亮、苻宏於湘中, 所在有功.

安帝反政, 徵拜冠軍將軍、宣城內史, 領襄城太守. 譙縱反, 以敬宣督征蜀諸軍事、假節, 與寧朔將軍臧喜西伐. [一０]敬宣入自白帝, 所攻皆克. 軍次黃獸, [一一]與偽將譙道福相持六十餘日, 遇癘疫, 又以食盡, 班師, 為有司所劾, 免官.

頃之, 為中軍諮議, 加冠軍將軍, 尋遷鎮蠻護軍、安豐太守、梁國內史. 會盧循反, 以冠軍將軍從大軍南討. 循平, 遷左衛將軍、散騎常侍, 又遷征虜將軍、青州刺史. 尋改鎮冀州, 為其參軍司馬道賜所害.

殷仲堪

殷仲堪, 陳郡人也. 祖融, 太常、吏部尚書. 父師, 驃騎諮議參軍、晉陵太守、沙陽男. 仲堪能清言, 善屬文, 每云三日不讀道德論, 便覺舌本間強. 其談理與韓康伯齊名, 士咸愛慕之.

調補佐著作郎. 冠軍謝玄鎮京口, 請為參軍. 除尚書郎, 不拜. 玄以為長史, 厚任遇之. 仲堪致書於玄曰：

胡亡之後, 中原子女鬻於江東者不可勝數, 骨肉星離, 荼毒終年, 怨苦之氣, 感傷和理, 誠喪亂之常, 足以懲戒, 復非王澤廣潤, 愛育蒼生之意也. 當世大人既慨然經略, 將以救其塗炭, 而使理至於此, 良可歎息！願節下弘之以道德, 運之以神明, 隱心以及物, 垂理以禁暴, 使足踐晉境者必無懷慼之心, 枯槁之類莫不同漸天潤, 仁義與干戈並運, 德心與功業俱隆, 實所期於明德也.

頃聞抄掠所得, 多皆採梠飢人, 壯者欲以救子, 少者志在存親, 行者傾筐以顧念, 居者吁嗟以待延. 而一旦幽縶, 生離死絕, 求之於情, 可傷之甚. 昔孟孫獵而得麑, 使秦西以之歸, 其母隨而悲鳴, 不忍而放之, 孟孫赦其罪以傅其子. 禽獸猶不可離, 況於人乎！夫飛鴞, 惡鳥也, 食桑葚, 猶懷好音. 雖曰戎狄, 其無情乎！苟感之有物, 非難化也. 必使邊界無貪小利, 強弱不得相陵, 德音一發, 必聲振沙漠, 二寇之黨, 將靡然向風, 何憂黃河之不濟, 函谷之不開哉！

玄深然之.

領晉陵太守, 居郡禁產子不舉, 久喪不葬, 錄父母以質亡叛者, 所下條教甚有義理. 父病積年, 仲堪衣不解帶, 躬學醫術, 究其精妙, 執藥揮淚, 遂眇一目. 居喪哀毀, 以孝聞. 服闋, 孝武帝召為太子中庶子, 甚相親愛. 仲堪父嘗患耳聰, 聞床下蟻動, 謂之牛鬥. 帝素聞之而不知其人. 至是, 從容問仲堪曰：「患此者為誰？」仲堪流涕而起曰：「臣進退惟谷.」帝有愧焉. 復領黃門郎, 寵任轉隆. 帝嘗示仲堪詩, 乃曰：「勿以己才而笑不才.」帝以會稽王非社稷之臣, 擢所親幸以為藩捍, 乃授仲堪都督荊益寧三州軍事、振威將軍、荊州刺史、假節, 鎮江陵. 將之任, 又詔曰：「卿去有日, 使人酸然. 常謂永為廊廟之寶, 而忽為荊楚之珍, 良以慨恨！」其恩狎如此.

仲堪雖有英譽, 議者未以分陝許之. 既受腹心之任, 居上流之重, 朝野屬想, 謂有異政. 及在州, 綱目不舉, 而好行小惠, 夷夏頗安附之. 先是, 仲堪游於江濱, 見流棺, 接而葬焉. 旬日間, 門前之溝忽起為岸. 其夕, 有人通仲堪, 自稱徐伯玄, 云：「感君之惠, 無以報也.」仲堪因問：「門前之岸是何祥乎？」對曰：「水中有岸, 其名為洲, 君將為州.」言終而沒. 至是, 果臨荊州. 桂陽人黃欽生父沒已久, 詐服衰麻, 言迎父喪. 府曹先依律詐取父母卒棄市, 仲堪乃曰：「律詐取父母寧依敺詈法棄市. 原此之旨, 當以二親生存而橫言死沒, 情事悖逆, 忍所不當, 故同之敺詈之科, 正以大辟之刑. 今欽生父實終沒, 墓在舊邦, 積年久遠, 方詐服迎喪, 以此為大妄耳. 比之於父存言亡, 相殊遠矣.」遂活之. 又以異姓相養, 禮律所不許, 子孫繼親族無後者, 唯令主其蒸嘗, 不聽別籍以避役也. 佐史咸服之.

時朝廷徵益州刺史郭銓, 犍為太守卞苞於坐勸銓以蜀反, 仲堪斬之以聞. 朝廷以仲堪事不預察, 降號鷹揚將軍. 尚書下以益州所統梁州三郡人丁一千番戍漢中, 益州未肯承遣. 仲堪乃奏之曰：

夫制險分國, 各有攸宜, 劍閣之隘, 實蜀之關鍵. 巴西、梓潼、宕渠三郡去漢中遼遠, 在劍閣之內, 成敗與蜀為一, 而統屬梁州, 蓋定鼎中華, 慮在後伏, 所以分斗絕之勢, 開荷戟之路. 自皇居南遷, 守在岷邛, 衿帶之形, 事異曩昔. 是以李勢初平, 割此三郡配隸益州, 將欲重複上流為習坎之防. 事經英略, 歷年數紀. 梁州以統接曠遠, 求還得三郡, 忘王侯設險之義, 背地勢內外之實, 盛陳事力之寡弱, 飾哀矜之苦言. 今華陽乂清, 汧隴順軌, 關中餘燼, 自相魚肉, 梁州以論求三郡, 益州以本統有定, 更相牽制, 莫知所從. 致令巴、宕二郡為群獠所覆, 城邑空虛, 士庶流亡, 要害膏腴皆為獠有. 今遠慮長規, 宜保全險塞. 又蠻獠熾盛, 兵力寡弱, 如遂經理乖謬, 號令不一, 則劍閣非我保, 醜類轉難制. 此乃藩扞之大機, 上流之至要.

昔三郡全實, 正差文武三百, 以助梁州. 今俘沒蠻獠, 十不遺二, 加逐食鳥散, 資生未立, 苟順符指以副梁州, 恐公私困弊, 無以堪命, 則劍閣之守無擊柝之儲, 號令選用不專於益州, 虛有監統之名, 而無制御之用, 懼非分位之本旨, 經國之遠術. 謂今正可更加梁州文武五百, 合前為一千五百, 自此之外, 一仍舊貫. 設梁州有急, 蜀當傾力救之.

書奏, 朝廷許焉.

桓玄在南郡, 論四皓來儀漢庭, 孝惠以立. 而惠帝柔弱, 呂后凶忌, 此數公者, 觸彼埃塵, 欲以救弊. 二家之中, 各有其黨, 奪彼與此, 其讎必興. 不知匹夫之志, 四公何以逃其患？素履終吉, 隱以保生者, 其若是乎！以其文贈仲堪. 仲堪乃答之曰：

隱顯默語, 非賢達之心, 蓋所遇之時不同, 故所乘之塗必異. 道無所屈而天下以之獲寧, 仁者之心未能無感. 若夫四公者, 養志巖阿, 道高天下, 秦網雖虐, 游之而莫懼, 漢祖雖雄, 請之而弗顧, 徒以一理有感, 汎然而應, 事同賓客之禮, 言無是非之對, 孝惠以之獲安, 莫由報其德, 如意以之定藩, 無所容其怨. 且爭奪滋生, 主非一姓, 則百姓生心, 祚無常人, 則人皆自賢, 況夫漢以劍起, 人未知義, 式遏姦邪, 特宜以正順為寶. 天下, 大器也, 苟亂亡見懼, 則滄海橫流. 原夫若人之振策, 豈為一人之廢興哉！苟可以暢其仁義, 與夫伏節委質可榮可辱者, 道跡懸殊, 理勢不同, 君何疑之哉！

又謂諸呂強盛, 幾危劉氏, 如意若立, 必無此患. 夫禍福同門, 倚伏萬端, 又未可斷也. 于時天下新定, 權由上制, 高祖分王子弟, 有磐石之固, 社稷深謀之臣, 森然比肩, 豈瑣瑣之祿產所能傾奪之哉！此或四公所預, 于今亦無以辯之, 但求古賢之心, 宜存之遠大耳. 端本正源者, 雖不能無危, 其危易持. 苟啟競津, 雖未必不安, 而其安難保. 此最有國之要道, 古今賢哲所同惜也.

玄屈之.

仲堪自在荊州, 連年水旱, 百姓饑饉, 仲堪食常五碗, 盤無餘肴, 飯粒落席間, 輒拾以噉之, 雖欲率物, 亦緣其性真素也. 每語子弟云：「人物見我受任方州, 謂我豁平昔時意, 今吾處之不易. 貧者士之常, 焉得登枝而捐其本？爾其存之！」其後蜀水大出, 漂浮江陵數千家, 以隄防不嚴, 復降為寧遠將軍. 安帝即位, 進號冠軍將軍, 固讓不受.

初, 桓玄將應王恭, 乃說仲堪, 推恭為盟主, 共興晉陽之舉, 立桓文之功, 仲堪然之. 仲堪以王恭在京口, 去都不盈二百, 自荊州道遠連兵, 勢不相及, 乃偽許恭, 而實不欲下. 聞恭已誅王國寶等, 始抗表興師, 遣龍驤將軍楊佺期次巴陵. 會稽王道子遣書止之, 仲堪乃還.

初, 桓玄棄官歸國, 仲堪憚其才地, 深相交結. 玄亦欲假其兵勢, 誘而悅之. 國寶之役, 仲堪既納玄之誘, 乃外結雍州刺史郗恢, 內要從兄南蠻校尉顗、南郡相江績等. 恢、顗、績並不同之, 乃以楊佺期代績, 顗自遜位. [一二]

會王恭復與豫州刺史庾楷舉兵討江州刺史王愉及譙王尚之等, 仲堪因集議, 以為朝廷去年自戮國寶, 王恭威名已震, 今其重舉, 勢無不克. 而我去年緩師, 已失信於彼, 今可整棹晨征, 參其霸功. 於是使佺期舟師五千為前鋒, 桓玄次之, 仲堪率兵二萬, 相繼而下. 佺期、玄至湓口, 王愉奔于臨川, 玄遣偏軍追獲之. 佺期等進至橫江, 庾楷敗奔於玄, 譙王尚之等退走, 尚之弟恢之所領水軍皆沒. 玄等至石頭, 仲堪至蕪湖, 忽聞王恭已死, 劉牢之反恭, 領北府兵在新亭, 玄等三軍失色, 無復固志, 乃迴師屯于蔡洲. [一三]

時朝廷新平恭、楷, 且不測西方人心, 仲堪等擁眾數萬, 充斥郊畿, 內外憂逼. 玄從兄脩告會稽王道子曰：「西軍可說而解也. 脩知其情矣. 若許佺期以重利, 無不倒戈於仲堪者.」道子納之, 乃以玄為江州, 佺期為雍州, 黜仲堪為廣州, 以桓脩為荊州, 遣仲堪叔父太常茂宣詔迴軍. 仲堪恚被貶退, 以王恭雖敗, 己眾亦足以立事, 令玄等急進軍. 玄等喜於寵授, 並欲順朝命, 猶豫未決. 會仲堪弟遹為佺期司馬, 夜奔仲堪, 說佺期受朝命, 納桓脩. 仲堪遑遽, 即於蕪湖南歸, 使徇於玄等軍曰：「若不各散而歸, 大軍至江陵, 當悉戮餘口.」仲堪將劉系先領二千人隸于佺期, 輒率眾而歸. 玄等大懼, 狼狽追仲堪, 至尋陽, 及之. 於是仲堪失職, 倚玄為援, 玄等又資仲堪之兵, 雖互相疑阻, 亦不得異. 仲堪與佺期以子弟交質, 遂於尋陽結盟, 玄為盟主, 臨壇歃血, 並不受詔, 申理王恭, 求誅劉牢之、譙王尚之等. 朝廷深憚之, 於是詔仲堪曰：「間以將軍憑寄失所, 朝野懷憂. 然既往之事, 宜其兩忘, 用乃班師迴旆, 祗順朝旨, 所以改授方任, 蓋隨時之宜. 將軍大義, 誠感朕心, 今還復本位, 即撫所鎮, 釋甲休兵, 則內外寧一, 故遣太常茂具宣乃懷.」仲堪等並奉詔, 各旋所鎮.

頃之, 桓玄將討佺期, 先告仲堪云：「今當入沔討除佺期, 已頓兵江口. 若見與無貳, 可殺楊廣；若其不然, 便當率軍入江.」仲堪乃執玄兄偉, 遣從弟遹等水軍七千至江西口. [一四]玄使郭銓、苻宏擊之, 遹等敗走. 玄頓巴陵, 而館其穀. 玄又破楊廣於夏口. 仲堪既失巴陵之積, 又諸將皆敗, 江陵震駭. 城內大饑, 以胡麻為廩. 仲堪急召佺期. 佺期率眾赴之, 直濟江擊玄, 為玄所敗, 走還襄陽. 仲堪出奔酇城, 為玄追兵所獲, 逼令自殺, 死于柞溪, 弟子道護、參軍羅企生等並被殺. 仲堪少奉天師道, 又精心事神, 不吝財賄, 而怠行仁義, 嗇於周急, 及玄來攻, 猶勤請禱. 然善取人情, 病者自為診脈分藥, 而用計倚伏煩密, 少於鑒略, 以至於敗.

子簡之, 載喪下都, 葬于丹徒, 遂居墓側. 義旗建, 率私僮客隨義軍躡桓玄. 玄死, 簡之食其肉. 桓振之役, 義軍失利, 簡之沒陣. 弟曠之, 有父風, 仕至剡令.

楊佺期

楊佺期, 弘農華陰人, 漢太尉震之後也. 曾祖準, 太常. 自震至準, 七世有名德. 祖林, 少有才望, 值亂沒胡. 父亮, 少仕偽朝, 後歸國, 終於梁州刺史, 以貞幹知名. 佺期沈勇果勁, 而兄廣及弟思平等皆強獷粗暴. 自云門戶承籍, 江表莫比, 有以其門地比王珣者, 猶恚恨, 而時人以其晚過江, 婚宦失類, 每排抑之, 恆慷慨切齒, 欲因事際以逞其志.

佺期少仕軍府. 咸康中, [一五]領眾屯成固. 苻堅將潘猛距守康回壘, 佺期擊走之, 其眾悉降, 拜廣威將軍、河南太守, 戍洛陽. 苻堅將竇衝率眾攻平陽太守張元熙於皇天塢, 佺期擊走之. 佺期自湖城入潼關, 累戰皆捷, 斬獲千計, 降九百餘家, 歸於洛陽, 進號龍驤將軍. 以病, 改為新野太守, 領建威司馬. 遷唐邑太守, [一六]督石頭軍事, 以疾去職. 荊州刺史殷仲堪引為司馬, 代江績為南郡相.

仲堪與桓玄舉眾應王恭、庾楷, 仲堪素無戎略, 軍旅之事一委佺期兄弟, 以兵五千人為前鋒, 與桓玄相次而下. 至石頭, 恭死, 楷敗, 朝廷未測玄軍, 乃以佺期代郗恢為都督梁雍秦三州諸軍事、雍州刺史, 仲堪、玄皆有遷換, 於是俱還尋陽, 結盟不奉詔. 俄而朝廷復仲堪本職, 乃各還鎮.

初, 玄未奉詔, 欲自為雍州, 以郗恢為廣州. 恢懼玄之來, 問於眾, 咸曰：「佺期來者, 誰不戮力！若桓玄來, 恐難與為敵.」既知佺期代己, 乃謀於南陽太守閭丘羨, 稱兵距守. 佺期慮事不濟, 乃聲言玄來入沔, 而佺期為前驅. 恢眾信之, 無復固志. 恢軍散請降, 佺期入府斬閭丘羨, 放恢還都, 撫將士, 恤百姓, 繕修城池, 簡練甲卒, 甚得人情.

佺期、仲堪與桓玄素不穆, 佺期屢欲相攻, 仲堪每抑止之. 玄以是告執政, 求廣其所統. 朝廷亦欲成其釁隙, 故以桓偉為南蠻校尉. 佺期內懷忿懼, 勒兵建牙, 聲云援洛, 欲與仲堪襲玄. 仲堪雖外結佺期, 內疑其心, 苦止之, 又遣從弟遹屯北塞以駐之. 佺期勢不獨舉, 乃解兵.

隆安三年, 桓玄遂舉兵討佺期, 先攻仲堪. 初, 仲堪得玄書, 急召佺期. 佺期曰：「江陵無食, 當何以待敵？可來見就, 共守襄陽.」仲堪自以保境全軍, 無緣棄城逆走, 憂佺期不赴, 乃紿之曰：「比來收集, 已有儲矣.」佺期信之, 乃率眾赴焉. 步騎八千, 精甲耀日. 既至, 仲堪唯以飯餉其軍. 佺期大怒曰：「今茲敗矣！」乃不見仲堪. 時玄在零口, 佺期與兄廣擊玄. 玄畏佺期之銳, 乃渡軍馬頭. 明日, 佺期率殷道護等精銳萬人乘艦出戰, 玄距之, 不得進. 佺期乃率其麾下數十艦, 直濟江, 徑向玄船. 俄而迴擊郭銓, 殆獲銓, 會玄諸軍至, 佺期退走, 餘眾盡沒, 單馬奔襄陽. 玄追軍至, 佺期與兄廣俱死之, 傳首京都, 梟於朱雀門. 弟思平, 從弟尚保、孜敬, 俱逃于蠻. 劉裕起義, 始歸國, 歷位州郡.

孜敬為人剽銳, 果於行事. 昔與佺期勸殷仲堪殺殷顗, 仲堪不從, 孜敬拔刃而起, 欲自出取之, 仲堪苦禁乃止. 及為梁州刺史, 常怏怏不滿其志. 經襄陽, 見魯宗之侍衛皆佺期之舊也. 孜敬愈憤, 見於辭色. 宗之參軍劉千期於座面折之, 因大發怒, 抽劍刺千期立死. 宗之表而斬之. 思平、尚保後亦以罪誅, 楊氏遂滅.

史臣曰：生靈道斷, 忠貞路絕, 棄彼弊冠, 崇茲新履. 牢之事非其主, 抑亦不臣, 功多見疑, 勢陵難信, 而投兵散地, 二三之甚. 若夫司牧居愆, 方隅作戾, 口順勤王, 心乖抗節. 王恭鯁言時政, 有昔賢之風. 國寶就誅, 而晉陽猶起. 是以仲堪僥倖, 佺期無狀, 雅志多隙, 佳兵不和, 足以亡身, 不足以靜亂也.

贊曰：孝伯懷功, 牢之總戎. 王因起釁, 劉亦慚忠. 殷楊乃武, 抽旆爭雄. 庾君含怨, 交鬥其中. 猗歟群采, 道睽心異. 是曰亂階, 非關臣事.

校勘記

[一]袁悅之　各本作「袁悅」, 今從宋本, 與本傳合.

[二]義熙中　各本「義熙」上衍一「宋」字, 今據通志一二九下刪.

[三]何謙　苻堅載記上作「何謙之」.

[四]句難　見卷九校記.

[五]新城　各本均作「新興城」, 衍「興」字, 今據地理志上、慕容垂載記及通鑑一０六刪.

[六]田次之　校文：孝武紀作「沛郡太守周次」.

[七]郁洲　各本均作「郁州」. 斠注：當從安紀、孫恩傳作「郁洲」. 御覽一二八引徐爰宋書亦作「郁洲」. 按：通鑑一一二亦作「郁洲」, 今據改.

[八]欲以安歸乎　「以」下通鑑一一二有「此」字, 御覽四六二引晉中興書有「是」字.

[九]慕容超　諸史考異：以載記及桓玄傳考之, 「慕容超」當作「慕容德」. 按：宋書、南史劉敬宣傳俱作「慕容德」.

[一０]臧喜　宋書、南史朱齡石傳、通鑑一一三「喜」均作「熹」.

[一一]黃獸　考異：宋書, 「次遂寧郡之黃虎」. 按：通鑑一一四亦作「黃虎」. 此作「獸」, 唐人避諱改.

[一二]顗自遜位　「顗」, 各本作「覬」, 今依上文及本傳改. 下同.

[一三]蔡洲　各本作「蔡州」, 通志一二九下及通鑑一一０作「蔡洲」, 今據改.

[一四]江西口　通鑑一一一作「西江口」, 胡注引水經江水注云「夏浦俗謂之西江口」.

[一五]咸康中　「咸康」當為「寧康」之誤. 若咸康中, 恐楊佺期尚未生.

[一六]唐邑　周校：「堂邑」誤作「唐邑」.

晉書卷八十五 列傳第五十五

劉毅  兄邁

劉毅字希樂, 彭城沛人也. 曾祖距, 廣陵相. 叔父鎮, 左光祿大夫. 毅少有大志, 不修家人產業, 仕為州從事, 桓弘以為中兵參軍屬.

桓玄篡位, 毅與劉裕、何無忌、魏詠之等起義兵, 密謀討玄, 毅討徐州刺史桓脩於京口、青州刺史桓弘於廣陵. 裕率毅等至竹里, 玄使其將皇甫敷、吳甫之北距義軍, 遇之於江乘, 臨陣斬甫之, 進至羅落橋, 又斬敷首. 玄大懼, 使桓謙、何澹之屯覆舟山. 毅等軍至蔣山, 裕使羸弱登山, 多張旗幟, 玄不之測, 益以危懼. 謙等士卒多北府人, 素慴伏裕, 莫敢出鬥. 裕與毅等分為數隊, 進突謙陣, 皆殊死戰, 無不一當百. 時東北風急, 義軍放火, 煙塵張天, 鼓譟之音震駭京邑, 謙等諸軍一時奔散.

玄既西走, 裕以毅為冠軍將軍、青州刺史, 與何無忌、劉道規躡玄. 玄逼帝及琅邪王西上, 毅與道規及下邳太守孟懷玉等追及玄, 戰於崢嶸洲. 毅乘風縱火, 盡銳爭先, 玄眾大潰, 燒輜重夜走. 玄將郭銓、劉雅等襲陷尋陽, [一]毅遣武威將軍劉懷肅討平之.

及玄死, 桓振、桓謙復聚眾距毅於靈溪. 玄將馮該以兵會於振, 毅進擊, 為振所敗, 退次尋陽, 坐免官, 尋原之. 劉裕命何無忌受毅節度, 無忌以督攝為煩, 輒便解統. 毅疾無忌專擅, 免其琅邪內史, 以輔國將軍攝軍事, 無忌遂與毅不平. 毅唯自引咎, 時論韙之. 毅復與道規發尋陽. 桓亮自號江州刺史, 遣劉敬宣擊走之. 毅軍次夏口. 時振黨馮該戍大岸, 孟山圖據魯城, 桓山客守偃月壘, [二]眾合萬人, 連艦二岸, 水陸相援. 毅督眾軍進討, 未至夏口, 遇風飄沒千餘人. 毅與劉懷肅、索邈等攻魯城, 道規攻偃月壘, 何無忌與檀祗列艦於中流, 以防越逸. 毅躬貫甲冑, 陵城半日而二壘俱潰, 生擒山客, 而馮該遁走. 毅進平巴陵. 以毅為使持節、兗州刺史, 將軍如故. 毅號令嚴整, 所經墟邑, 百姓安悅. 南陽太守魯宗之起義, 襲襄陽, 破桓蔚. 毅等諸軍次江陵之馬頭. 振擁乘輿, 出營江津. 宗之又破偽將溫楷, 振自擊宗之. 毅因率無忌、道規等諸軍破馮該於豫章口, 推鋒而進, 遂入江陵. 振聞城陷, 與謙北走, 乘輿反正, 毅執玄黨卞範之、羊僧壽、夏侯崇之、桓道恭等, 皆斬之. 桓振復與苻宏自鄖城襲陷江陵, 與劉懷肅相持. 毅遣部將擊振, 殺之, 并斬偽輔國將軍桓珍. 毅又攻拔遷陵, 斬玄太守劉叔祖於臨嶂. 其餘擁眾假號以十數, 皆討平之. 二州既平, 以毅為撫軍將軍. 時刁預等作亂, 屯於湘中, 毅遣將分討, 皆滅之.

初, 毅丁憂在家, 及義旗初興, 遂墨絰從事. 至是, 軍役漸寧, 上表乞還京口, 以終喪禮, 曰：「弘道為國者, 理盡於仁孝. 訴窮歸天者, 莫甚於喪親. 但臣凡庸, 本無感概, 不能隕越, 故其宜耳. 往年國難滔天, 故志竭愚忠, 靦然苟存. 去春鑾駕迴軫, 而狂狡未滅, 雖姦凶時梟, 餘燼竄伏, 威懷寡方, 文武勞弊, 微情未申, 顧景悲憤. 今皇威遐肅, 海內清蕩, 臣窮毒艱穢, 亦已具於聖聽. 兼羸患滋甚, 眾疾互動, 如今寢頓無復人理. 臣之情也, 本不甘生；語其事也, 亦可以沒. 乞賜餘骸, 終其丘墳, 庶幾忠孝之道獲宥於聖世.」不許. 詔以毅為都督豫州揚州之淮南歷陽廬江安豐堂邑五郡諸軍事、[三]豫州刺史, 持節、將軍、常侍如故, 本府文武悉令西屬. 以匡復功, 封南平郡開國公, 兼都督宣城軍事, 給鼓吹一部. 梁州刺史劉雅反, 毅遣將討擒之. 初, 桓玄於南州起齋, 悉畫盤龍於其上, 號為盤龍齋. 毅小字盤龍, 至是, 遂居之. 俄進拜衛將軍、開府儀同三司.

及何無忌為盧循所敗, 賊軍乘勝而進, 朝廷震駭. 毅具舟船討之, 將發, 而疾篤, 內外失色. 朝議欲奉乘輿北就中軍劉裕, 會毅疾瘳, 將率軍南征, 裕與毅書曰：「吾往與妖賊戰, 曉其變態. 今修船垂畢, 將居前撲之. 克平之日, 上流之任皆以相委.」又遣毅從弟藩往止之. 毅大怒, 謂藩曰：「我以一時之功相推耳, 汝便謂我不及劉裕也！」投書於地. 遂以舟師二萬發姑孰. 徐道覆聞毅將至建鄴, [四]報盧循曰：「劉毅兵重, 成敗繫此一戰, 宜併力距之.」循乃引兵發巴陵, 與道覆連旗而下. 毅次于桑落洲, 與賊戰, 敗績, 棄船, 以數百人步走, 餘眾皆為賊所虜, 輜重盈積, 皆棄之. 毅走, 經涉蠻晉, 飢困死亡, 至者十二三. 參軍羊邃竭力營護之, 僅而獲免. 劉裕深慰勉之, 復其本職. 毅乃以邃為諮議參軍.

及裕討循, 詔毅知內外留事. 毅以喪師, 乞解任, 降為後將軍. 尋轉衛將軍、開府儀同三司、江州都督. 毅上表曰：

臣聞天以盈虛為運, 政以損益為道. 時否而政不革, 人凋而事不損, 則無以救急病於已危, 拯塗炭於將絕. 自頃戎車屢駭, 干戈溢境, 所統江州, 以一隅之地當逆順之衝, 自桓玄以來, 驅蹙殘敗, 至乃男不被養, 女無匹對, 逃亡去就, 不避幽深, 自非財殫力竭, 無以至此. 若不曲心矜理, 有所釐改, 則靡遺之歎奄焉必及.

夫設官分職, 軍國殊用, 牧養以息務為大, 武略以濟事為先. 兼而領之, 蓋出於權事, 因藉既久, 遂似常體. 江州在腹心之內, 憑接揚豫, 藩屏所倚, 實為重複. 昔胡寇縱逸, 朔馬臨江, 抗禦之宜, 蓋權爾耳. 今江左區區, 戶不盈數十萬, 地不踰數千里, 而統旅鱗次, 未獲減息, 大而言之, 足為國恥. 況乃地在無虞, 而猶置軍府文武將佐, 資費非要, 豈所謂經國大情, 揚湯去火者哉！自州郡邊江, [五]百姓遼落, 加郵亭險閡, 畏阻風波, 轉輸往復, 恒有淹廢, 又非所謂因其所利以濟其弊者也. 愚謂宜解軍府, 移鎮豫章, 處十郡之中, 厲簡惠之政, 比及數年, 可有生氣. 且屬縣凋散, 示有所存, 而役調送迎不得止息, 亦謂應隨宜并合以簡眾費. 刺史庾悅, 自臨蒞以來, 甚有恤隱之誠, 但綱維不革, 自非綱目所理. 尋陽接蠻, 宜示有遏防, 可即州府千兵以助郡戍.

於是解悅, 毅移鎮豫章, 遣其親將趙恢領千兵守尋陽. [六]俄進毅為都督荊寧秦雍四州之河東河南廣平揚州之義成四郡諸軍事[七]、衛將軍、開府儀同三司、荊州刺史, 持節、公如故. 毅表荊州編戶不盈十萬, 器械索然. 廣州雖凋殘, 猶出丹漆之用, 請依先準. 於是加督交、廣二州.

毅至江陵, 乃輒取江州兵及豫州西府文武萬餘, 留而不遣, 又告疾困, 請藩為副. 劉裕以毅貳于己, 乃奏之. 安帝下詔曰：「劉毅傲很凶戾, 履霜日久, 中間覆敗, 宜即顯戮. 晉法含弘, 復蒙寵授. 曾不思愆內訟, 怨望滋甚. 賴宰輔藏疾, 特加遵養, 遂復推轂陝西, 寵榮隆泰, 庶能洗心感遇, 革音改意. 而長惡不悛, 志為姦宄, 陵上虐下, 縱逸無度. 既解督任, 江州非復所統, 而輒徙兵眾, 略取軍資, 驅斥舊戍, 厚樹親黨. 西府二局, 文武盈萬, 悉皆割留, 曾無片言. 肆心恣欲, 罔顧天朝. 又與從弟藩遠相影響, 招聚剽狡, 繕甲阻兵, 外託省疾, 實規伺隙, 同惡相濟, 圖會荊郢. 尚書左僕射謝混憑藉世資, 超蒙殊遇, 而輕佻躁脫, 職為亂階, 扇動內外, 連謀萬里, 是而可忍, 孰不可懷！」乃誅藩、混.

劉裕自率眾討毅, 命王弘、王鎮惡、蒯恩等率軍至豫章口, [八]於江津燔舟而進. 毅參軍朱顯之逢鎮惡, 以所統千人赴毅. 鎮惡等攻陷外城, 毅守內城, 精銳尚數千人, 戰至日昃, 鎮惡以裕書示城內, 毅怒, 不發書而焚之. 毅冀有外救, 督士卒力戰. 眾知裕至, 莫有鬥心. 既暮, 鎮惡焚諸門, 齊力攻之, 毅眾乃散. 毅自北門單騎而走, 去江陵二十里而縊. 經宿, 居人以告, 乃斬於市, 子姪皆伏誅. 毅兄模奔於襄陽, 魯宗之斬送之.

毅剛猛沈斷, 而專肆很愎, 與劉裕協成大業, 而功居其次, 深自矜伐, 不相推伏. 及居方嶽, 常怏怏不得志, 裕每柔而順之. 毅驕縱滋甚, 每覽史籍, 至藺相如降屈於廉頗, 輒絕歎以為不可能也. 嘗云：「恨不遇劉項, 與之爭中原.」又謂郗僧施曰：「昔劉備之有孔明, 猶魚之有水. 今吾與足下雖才非古賢, 而事同斯言.」眾咸惡其陵傲不遜. 及敗於桑落, 知物情去己, 彌復憤激. 初, 裕征盧循, 凱歸, 帝大宴於西池, 有詔賦詩. 毅詩云：「六國多雄士, 正始出風流.」自知武功不競, 故示文雅有餘也. 後於東府聚摴蒱大擲, 一判應至數百萬, 餘人並黑犢以還, 唯劉裕及毅在後. 毅次擲得雉, 大喜, 褰衣繞床, 叫謂同坐曰：「非不能盧, 不事此耳.」裕惡之, 因挼五木久之, 曰：「老兄試為卿答.」既而四子俱黑, 其一子轉躍未定, 裕厲聲喝之, 即成盧焉. 毅意殊不快, 然素黑, 其面如鐵色焉, 而乃和言曰：「亦知公不能以此見借！」既出西藩, 雖上流分陝, 而頓失內權, 又頗自嫌事計, 故欲擅其威強, 伺隙圖裕, 以至於敗.

初, 江州刺史庾悅, 隆安中為司徒長史, 曾至京口. 毅時甚屯窶, 先就府借東堂與親故出射. 而悅後與僚佐徑來詣堂, 毅告之曰：「毅輩屯否之人, 合一射甚難. 君於諸堂並可, 望以今日見讓.」悅不許. 射者皆散, 唯毅留射如故. 既而悅食鵝, 毅求其餘, 悅又不答, 毅常銜之. 義熙中, 故奪悅豫章, 解其軍府, 使人微示其旨, 悅忿懼而死. 毅之褊躁如此.

邁字伯群. 少有才榦, 為殷仲堪中兵參軍. 桓玄之在江陵, 甚豪橫, 士庶畏之, 過於仲堪. 玄曾於仲堪廳事前戲馬, 以槊擬仲堪. 邁時在坐, 謂玄曰：「馬槊有餘, 精理不足.」玄自以才雄冠世, 而心知外物不許之. 仲堪為之失色. 玄出, 仲堪謂邁曰：「卿乃狂人也！玄夜遣殺卿, 我豈能相救！」邁以正辭折仲堪, 而不以為悔. 仲堪使邁下都以避之. 玄果令追之, 邁僅而免禍. 後玄得志, 邁詣門稱謁, 玄謂邁曰：「安知不死而敢相見？」邁對曰：「射鉤、斬袪, 與邁為三, 故知不死.」玄甚喜, 以為刑獄參軍. 後為竟陵太守. 及毅與劉裕等同謀起義, 邁將應之, 事泄, 為玄所害.

諸葛長民

諸葛長民, 琅邪陽都人也. 有文武榦用, 然不持行檢, 無鄉曲之譽. 桓玄引為參軍平西軍事, [九]尋以貪刻免. 及劉裕建義, 與之定謀, 為揚武將軍. 從裕討桓玄, 以功拜輔國將軍、宣城內史. 于時桓歆聚眾向歷陽, 長民擊走之, 又與劉敬宣破歆于芍陂, 封新淦縣公, 食邑二千五百戶, 以本官督淮北諸軍事, 鎮山陽. 義熙初, 慕容超寇下邳, 長民遣部將徐琰擊走之, 進位使持節、督青揚二州諸軍事、青州刺史, 領晉陵太守, 鎮丹徒, 本號及公如故.

及何無忌為徐道覆所害, 賊乘勝逼京師, 朝廷震駭, 長民率眾入衛京都, 因表曰：「妖賊集船伐木, [一０]而南康相郭澄之隱蔽經年, 又深相保明, 屢欺無忌, 罪合斬刑.」詔原澄之. 及盧循之敗劉毅也. 循與道覆連旗而下, 京都危懼, 長民勸劉裕權移天子過江. 裕不聽, 令長民與劉毅屯于北陵, 以備石頭. 事平, 轉督豫州揚州之六郡諸軍事、豫州刺史, 領淮南太守.

及裕討毅, 以長民監太尉留府事, 詔以甲杖五十人入殿. 長民驕縱貪侈, 不恤政事, 多聚珍寶美色, 營建第宅, 不知紀極, 所在殘虐, 為百姓所苦. 自以多行無禮, 恒懼國憲. 及劉毅被誅, 長民謂所親曰：「昔年醢彭越, 前年殺韓信, 禍其至矣！」謀欲為亂, 問劉穆之曰：「人間論者謂太尉與我不平, 其故何也？」穆之曰：「相公西征, 老母弱弟委之將軍, 何謂不平！」長民弟黎民輕狡好利, 固勸之曰：「黥彭異體而勢不偏全, 劉毅之誅, 亦諸葛氏之懼, 可因裕未還以圖之.」長民猶豫未發, 既而歎曰：「貧賤常思富貴, 富貴必履機危. 今日欲為丹徒布衣, 豈可得也！」裕深疑之, 駱驛繼遣輜重兼行而下, 前剋至日, 百司於道候之, 輒差其期. 既而輕舟徑進, 潛入東府. 明旦, 長民聞之, 驚而至門, 裕伏壯士丁□於幙中, 引長民進語, 素所未盡皆說焉. 長民悅, □自後拉而殺之, 輿尸付廷尉. 使收黎民, 黎民驍勇絕人, 與捕者苦戰而死. 小弟幼民為大司馬參軍, 逃于山中, 追擒戮之. 諸葛氏之誅也, 士庶咸恨正刑之晚, 若釋桎梏焉.

初, 長民富貴之後, 常一月中輒十數夜眠中驚起, 跳踉, 如與人相打. 毛修之嘗與同宿, 見之駭愕, 問其故. 長民答曰：「正見一物, 甚黑而有毛, 腳不分明, 奇健, 非我無以制之.」其後來轉數. 屋中柱及椽桷間, 悉見有蛇頭, 令人以刀懸斫, 應刃隱藏, 去輒復出. 又擣衣杵相與語如人聲, 不可解. 於壁見有巨手, 長七八尺, 臂大數圍, 令斫之, 豁然不見. 未幾伏誅.

何無忌

何無忌, 東海郯人也. 少有大志, 忠亮任氣, 人有不稱其心者, 輒形於言色. 州辟從事, 轉太學博士. 鎮北將軍劉牢之, 即其舅也, 時鎮京口, 每有大事, 常與參議之. 會稽世子元顯子彥章封東海王, [一一]以無忌為國中尉, 加廣武將軍. 及桓玄害彥章於市, 無忌入市慟哭而出, 時人義焉. 隨牢之南征桓玄. 牢之將降於玄也, 無忌屢諫, 辭旨甚切, 牢之不從. 及玄篡位, 無忌與玄吏部郎曹靖之有舊, 請蒞小縣. 靖之白玄, 玄不許, 無忌乃還京口.

初, 劉裕嘗為劉牢之參軍, 與無忌素相親結. 至是, 因密共圖玄. 劉毅家在京口, 與無忌素善, 言及興復之事, 無忌曰：「桓氏強盛, 其可圖乎？」毅曰：「天下自有強弱, 雖強易弱, 正患事主難得耳！」無忌曰：「天下草澤之中非無英雄也.」毅曰：「所見唯有劉下邳.」無忌笑而不答, 還以告裕, 因共要毅, 與相推結, 遂共舉義兵, 襲京口. 無忌偽著傳詔服, 稱敕使, 城中無敢動者.

初, 桓玄聞裕等及無忌之起兵也, 甚懼. 其黨曰：「劉裕烏合之眾, 勢必無成, 願不以為慮.」玄曰：「劉裕勇冠三軍, 當今無敵. 劉毅家無儋石之儲, 摴蒱一擲百萬. 何無忌, 劉牢之之甥, 酷似其舅. 共舉大事, 何謂無成！」其見憚如此. 及玄敗走, 武陵王遵承制以無忌為輔國將軍、琅邪內史, 以會稽王道子所部精兵悉配之, 南追桓玄, 與振武將軍劉道規俱受冠軍將軍劉毅節度. 玄留其龍驤將軍何澹之、前將軍郭銓、江州刺史郭昶之守湓口. 無忌等次桑落洲, 澹之等率軍來戰. 澹之常所乘舫旌旗甚盛, 無忌曰：「賊帥必不居此, 欲詐我耳, 宜亟攻之.」眾咸曰：「澹之不在其中, 其徒得之無益.」無忌謂道規曰：「今眾寡不敵, 戰無全勝. 澹之雖不居此舫, 取則易獲, 因縱兵騰之, 可以一鼓而敗也.」道規從之, 遂獲賊舫, 因傳呼曰：「已得何澹之矣！」賊中驚擾, 無忌之眾亦謂為然. 道規乘勝徑進, 無忌又鼓譟赴之, 澹之遂潰. 進據尋陽, 遣使奉送宗廟主祏及武康公主、琅邪王妃還京都. 又與毅、道規破走玄於崢嶸洲. 無忌進據巴陵. 玄從兄謙、從子振乘間陷江陵, 無忌、道規進攻謙於馬頭, 攻桓蔚於龍泉, 皆破之. 既而為桓振所敗, 退還尋陽. 無忌與毅、道規復進討振, 克夏口三城, 遂平巴陵, 進次馬頭. 桓謙請割荊、江二州, 奉送天子, 無忌不許. 進軍破江陵, 謙等敗走. 無忌侍衛安帝還京師, 以無忌督豫州揚州淮南廬江安豐歷陽堂邑五郡軍事、右將軍、豫州刺史、加節, 甲杖五十人入殿, 未之職. 遷會稽內史、督江東五郡軍事, 持節、將軍如故, 給鼓吹一部. 義熙二年, 遷都督江荊二州江夏隨義陽綏安豫州西陽新蔡汝南潁川八郡軍事、江州刺史, 將軍、持節如故. 以興復之功, 封安成郡開國公, [一二]食邑三千戶, 增督司州之弘農揚州之松滋, 加散騎侍郎, 進鎮南將軍.

盧循遣別帥徐道覆順流而下, 舟艦皆重樓. 無忌將率眾距之, 長史鄧潛之諫曰：「今以神武之師抗彼逆眾, 迴山壓卵, 未足為譬. 然國家之計在此一舉. 聞其舟艦大盛, 勢居上流. 蜂蠆之毒, 邾魯成鑒. 宜決破南塘, 守二城以待之, 其必不敢捨我遠下. 蓄力俟其疲老, 然後擊之. 若棄萬全之長策, 而決成敗於一戰, 如其失利, 悔無及矣.」無忌不從, 遂以舟師距之. 既及, 賊令強弩數百登西岸小山以邀射之, 而薄于山側. 俄而西風暴急, 無忌所乘小艦被飄東岸, 賊乘風以大艦逼之, 眾遂奔敗, 無忌尚厲聲曰：「取我蘇武節來！」節至, 乃躬執以督戰. 賊眾雲集, 登艦者數十人. 無忌辭色無撓, 遂握節死之. 詔曰：「無忌秉哲履正, 忠亮明允, 亡身殉國, 則契協英謨；經綸屯昧, 則重氛載廓. 及敷政方夏, 實播風惠. 妖寇搆亂, 侵擾邦畿, 投袂致討, 志清王略. 而事出慮外, 臨危彌厲, 握節隕難, 誠貫古賢, 朕用傷慟于厥懷. 其贈侍中、司空, 本官如故, 諡曰忠肅.」子邕嗣.

初, 桓玄克京邑, 劉裕東征, 無忌密至裕軍所, 潛謀舉義, 勸裕於山陰起兵. 裕以玄大逆未彰, 恐在遠舉事, 克濟為難. 若玄遂竊天位, 然後於京口圖之, 事未晚也. 無忌乃還. 及義師之舉, 參贊大勳, 皆以算略攻取為效, 而此舉敗於輕脫, 朝野痛之.

檀憑之

檀憑之字慶子, 高平人也. 少有志力. 閨門邕肅, 為世所稱. 從兄子韶兄弟五人, 皆稚弱而孤, 憑之撫養若己所生. 初為會稽王驃騎行參軍, 轉桓脩長流參軍, 領東莞太守, 加寧遠將軍. 與劉裕有州閭之舊, 又數同東討, 情好甚密. 義旗之建, 憑之與劉毅俱以私艱, 墨絰而赴. 雖才望居毅之後, 而官次及威聲過之, 故裕以為建武將軍.

裕將義舉也, 嘗與何無忌、魏詠之同會憑之所. 會善相者晉陵韋叟見憑之, 大驚曰：「卿有急兵之厄, 其候不過三四日耳. 且深藏以避之, 不可輕出.」及桓玄將皇甫敷之至羅落橋也, 憑之與裕各領一隊而戰, 軍敗, 為敷軍所害. 贈冀州刺史. 義熙初, 詔曰：「夫旌善紀功, 有國之通典, 沒而不朽, 節義之篤行. 故冀州刺史檀憑之忠烈果毅, 亡身為國, 既義敦其情, 故臨危授命. 考諸心跡, 古人無以遠過, 近者之贈, 意猶恨焉. 可加贈散騎常侍, 本官如故. 既隕身王事, 亦宜追論封賞. 可封曲阿縣公, 邑三千戶.」

魏詠之

魏詠之字長道, 任城人也. 家世貧素, 而躬耕為事, 好學不倦. 生而兔缺. 有善相者謂之曰：「卿當富貴.」年十八, 聞荊州刺史殷仲堪帳下有名醫能療之, 貧無行裝, 謂家人曰：「殘醜如此, 用活何為！」遂齎數斛米西上, 以投仲堪. 既至, 造門自通. 仲堪與語, 嘉其盛意, 召醫視之. 醫曰：「可割而補之, 但須百日進粥, 不得語笑.」詠之曰：「半生不語, 而有半生, 亦當療之, 況百日邪！」仲堪於是處之別屋, 令醫善療之. 詠之遂閉口不語, 唯食薄粥, 其厲志如此. 及差, 仲堪厚資遣之.

初為州主簿, 嘗見桓玄. 既出, 玄鄙其精神不雋, 謂坐客曰：「庸神而宅偉幹, 不成令器.」竟不調而遣之. 詠之早與劉裕游款, 及玄篡位, 協贊義謀. 玄敗, 授建威將軍、豫州刺史. 桓歆寇歷陽, 詠之率眾擊走之. 義熙初, 進征虜將軍、吳國內史, 尋轉荊州刺史、持節、都督六州, 領南蠻校尉. 詠之初在布衣, 不以貧賤為恥；及居顯位, 亦不以富貴驕人. 始為殷仲堪之客, 未幾竟踐其位, 論者稱之. 尋卒于官. 詔曰：「魏詠之器宇弘劭, 識局貞隱, 同獎之誠, 實銘王府；敷績之效, 垂惠在人. 奄致隕喪, 惻愴于心. 可贈太常, 加散騎常侍.」其後錄其贊義之功, 追封江陵縣公, 食邑二千五百戶, 諡曰桓. 弟順之至琅邪內史.

史臣曰：臣觀自古承平之化, 必杖正人；非常之業, 莫先奇士. 當衰晉陵夷之際, 逆玄僭擅之秋, 外乏桓文, 內無平勃, 不有雄傑, 安能濟之哉！此數子者, 氣足以冠時, 才足以經世, 屬大亨數窮之運, 乘義熙天啟之資, 建大功若轉圜, 翦群兇如拉朽, 勢傾百辟, 祿極萬鍾, 斯亦丈夫之盛也. 然希樂陵傲而速禍, 諸葛驕淫以成釁, 造宋而乖同德, 復晉而異純臣, 謀之不臧, 自取夷滅. 無忌挾功名之大志, 挺文武之良才, 追舊而慟感時人, 率義而響震勍敵, 因機效捷, 處死不懦, 比乎向時之輩, 豈同日而言歟！

贊曰：劉生剛愎, 葛侯凶恣. 患結滿盈, 禍生疑貳. 安成英武, 體茲忠烈. 捨家殉義, 忘生存節. 檀實棱威, 身隕名飛. 魏終協契, 效績揚輝.

校勘記

[一]玄將郭銓劉雅等襲陷尋陽　周校：玄傳「郭銓劉雅」作「劉統馮雅」. 郭銓時已歸降, 當從玄傳. 按：通鑑一一三與玄傳同, 周校是.

[二]桓山客　斠注：宋書劉道規、劉懷肅傳「山客」均作「仙客」. 按：通鑑一一三亦作「仙客」.

[三]淮南歷陽廬江安豐堂邑五郡　宋本、殿本皆無「堂邑」二字, 惟局本有, 蓋據通志一二九下及下何無忌傳增入. 今從之.

[四]將至建鄴　李校：「建鄴」疑「建昌」之誤.

[五]自州郡邊江　李校：「自」當從宋書作「其」.

[六]於是解悅毅移鎮豫章遣其親將趙恢領千兵守尋陽　李校：宋書庾悅傳作「解悅都督、將軍官, 移鎮豫章」, 移鎮乃悅非毅. 按：李校是. 「毅」字當在「遣」字上, 通鑑一一六可證.

[七]俄進毅為都督荊寧秦雍四州之河東河南廣平揚州之義成四郡諸軍事　考異云：桓沖傳稱「司州之河東」、宋書劉道規傳稱「司州之河南」, 則此四州下當脫「司州」二字.

[八]蒯恩　「恩」, 各本誤作「思」. 今據宋書蒯恩傳及通鑑一一六改.

[九]參軍平西軍事　李校：上「軍」字衍.

[一０]集船伐木　各本作「伐船集木」, 今從殿本.

[一一]彥章　安紀、元四王傳作「彥璋」.

[一二]安成郡　「安成」, 各本作「安城」. 周校：安紀及本傳贊俱作「安成」, 與地理志合. 按：通鑑一一四亦作「安成」, 今據改.

晉書卷八十六 列傳第五十六

張軌  子寔　寔弟茂　寔子駿　駿子重華　華子耀靈靈伯父祚　靈弟玄靚　靚叔天錫

張軌字士彥, 安定烏氏人, 漢常山景王耳十七代孫也. 家世孝廉, 以儒學顯. 父溫, 為太官令. 軌少明敏好學, 有器望, 姿儀典則, 與同郡皇甫謐善, 隱于宜陽女几山. 泰始初, 受叔父錫官五品. 中書監張華與軌論經義及政事損益, 甚器之, 謂安定中正為蔽善抑才, 乃美為之談, 以為二品之精. 衛將軍楊珧辟為掾, 除太子舍人, 累遷散騎常侍、征西軍司.

軌以時方多難, 陰圖據河西, 筮之, 遇泰之觀, 乃投筴喜曰：「霸者兆也.」於是求為涼州. 公卿亦舉軌才堪御遠. 永寧初, 出為護羌校尉、涼州刺史. 于時鮮卑反叛, 寇盜從橫, 軌到官, 即討破之, 斬首萬餘級, 遂威著西州, 化行河右. 以宋配、陰充、氾瑗、陰澹為股肱謀主, 徵九郡冑子五百人, 立學校, 始置崇文祭酒, 位視別駕, 春秋行鄉射之禮. 祕書監繆世徵、少府摯虞夜觀星象, 相與言曰：「天下方亂, 避難之國唯涼土耳. 張涼州德量不恒, 殆其人乎！」及河間、成都二王之難, 遣兵三千, 東赴京師. 初, 漢末金城人陽成遠殺太守以叛, 郡人馮忠赴尸號哭, 嘔血而死. 張掖人吳詠為護羌校尉馬賢所辟, 後為太尉龐參掾, 參、賢相誣, 罪應死, 各引詠為證, 詠計理無兩直, 遂自刎而死. 參、賢慚悔, 自相和釋. 軌皆祭其墓而旌其子孫. 永興中, 鮮卑若羅拔能皆為寇, 軌遣司馬宋配擊之, 斬拔能, 俘十餘萬口, 威名大震. 惠帝遣加安西將軍, 封安樂鄉侯, 邑千戶. 於是大城姑臧. 其城本匈奴所築也, 南北七里, 東西三里, 地有龍形, 故名臥龍城. 初, 漢末博士敦煌侯瑾謂其門人曰：「後城西泉水當竭, 有雙闕起其上, 與東門相望, 中有霸者出焉.」至魏嘉平中, 郡官果起學館, 築雙闕于泉上, 與東門正相望矣. 至是, 張氏遂霸河西.

永嘉初, 會東羌校尉韓稚殺秦州刺史張輔, [一]軌少府司馬楊胤言於軌曰：「今稚逆命, 擅殺張輔, 明公杖鉞一方, 宜懲不恪, 此亦春秋之義, 諸侯相滅亡, 桓公不能救, 則桓公恥之.」軌從焉, 遣中督護氾瑗率眾二萬討之, 先遺稚書曰：「今王綱紛撓, 牧守宜戮力勤王. 適得雍州檄, 云卿稱兵內侮. 吾董任一方, 義在伐叛, 武旅三萬, 駱驛繼發, 伐木之感, 心豈可言！古之行師, 全國為上, 卿若單馬軍門者, 當與卿共平世難也.」稚得書而降. 遣主簿令狐亞聘南陽王模, 模甚悅, 遺軌以帝所賜劍, 謂軌曰：「自隴以西, 征伐斷割悉以相委, 如此劍矣.」俄而王彌寇洛陽, 軌遣北宮純、張纂、馬魴、陰濬等率州軍擊破之, 又敗劉聰于河東, 京師歌之曰：「涼州大馬, 橫行天下. 涼州鴟苕, 寇賊消；鴟苕翩翩, 怖殺人.」帝嘉其忠, 進封西平郡公, 不受. 張掖臨松山石有「金馬」字, 磨滅粗可識, 而「張」字分明, 又有文曰：「初祚天下, 西方安萬年.」姑臧又有玄石, 白點成二十八宿. 于時天下既亂, 所在使命莫有至者, 軌遣使貢獻, 歲時不替. 朝廷嘉之, 屢降璽書慰勞.

軌後患風, 口不能言, 使子茂攝州事. 酒泉太守張鎮潛引秦州刺史賈龕以代軌, 密使詣京師, 請尚書侍郎曹袪為西平太守, 圖為輔車之勢. 軌別駕麴晁欲專威福, 又遣使詣長安, 告南陽王模, 稱軌廢疾, 以請賈龕, 而龕將受之. 其兄讓龕曰：「張涼州一時名士, 威著西州, 汝何德以代之！」龕乃止. 更以侍中爰瑜為涼州刺史. [二]治中楊澹馳詣長安, 割耳盤上, 訴軌之被誣, 模乃表停之.

晉昌張越, 涼州大族, 讖言張氏霸涼, 自以才力應之. 從隴西內史遷梁州刺史. 越志在涼州, 遂託病歸河西, 陰圖代軌, 乃遣兄鎮及曹袪、麴佩移檄廢軌, 以軍司杜耽攝州事, 使耽表越為刺史. 軌令曰：「吾在州八年, 不能綏靖區域, 又值中州兵亂, 秦隴倒懸, 加以寢患委篤, 實思斂跡避賢. 但負荷任重, 未便輒遂. 不圖諸人橫興此變, 是不明吾心也. 吾視去貴州如脫屣耳！」欲遣主簿尉髦奉表詣闕, 便速脂轄, 將歸老宜陽. 長史王融、參軍孟暢□折鎮檄, 排閤入諫曰：「晉室多故, 人神塗炭, 實賴明公撫寧西夏. 張鎮兄弟敢肆凶逆, 宜聲其罪而戮之, 不可成其志也.」軌嘿然. 融等出而戒嚴. 武威太守張琠遣子坦馳詣京, 表曰：「魏尚安邊而獲戾, 充國盡忠而被譴, 皆前史之所譏, 今日之明鑒也. 順陽之思劉陶, 守闕者千人. [三]刺史之蒞臣州, 若慈母之於赤子, 百姓之愛臣軌, 若旱苗之得膏雨. 伏聞信惑流言, 當有遷代, 民情嗷嗷, 如失父母. 今戎夷猾夏, 不宜搔動一方.」尋以子寔為中督護, 率兵討鎮. 遣鎮外甥太府主簿令狐亞前喻鎮曰：「舅何不審安危, 明成敗？主公西河著德, 兵馬如雲, 此猶烈火已焚, 待江漢之水, 溺於洪流, 望越人之助, 其何及哉！今數萬之軍已臨近境, 今唯全老親, 存門戶, 輸誠歸官, 必保萬全之福.」鎮流涕曰：「人誤我也！」乃委罪功曹魯連而斬之, 詣寔歸罪. 南討曹袪, 走之. 張坦至自京師, 帝優詔勞軌, 依模所表, 命誅曹袪. 軌大悅, 赦州內殊死已下. 命寔率尹員、宋配步騎三萬討袪, 別遣從事田迥、王豐率騎八百自姑臧西南出石驢, 據長寧. 袪遣麴晁距戰于黃阪. 寔詭道出浩亹, 戰于破羌. 軌斬袪及牙門田囂.

遣治中張閬送義兵五千及郡國秀孝貢計、器甲方物歸于京師. 令有司可推詳立州已來清貞德素, 嘉遁遺榮；高才碩學, 著述經史；臨危殉義, 殺身為君；忠諫而嬰禍, 專對而釋患；權智雄勇, 為時除難；諂佞誤主, 傷陷忠賢；具狀以聞. 州中父老莫不相慶. 光祿傅祗、太常摯虞遺軌書, 告京師飢匱, 軌即遣參軍杜勳獻馬五百匹、□布三萬匹. 帝遣使者進拜鎮西將軍、都督隴右諸軍事, 封霸城侯, 進車騎將軍、開府辟召、儀同三司. 策未至, 而王彌遂逼洛陽, 軌遣將軍張斐、北宮純、郭敷等率精騎五千來衛京都. 及京都陷, 斐等皆沒於賊. 中州避難來者日月相繼, 分武威置武興郡以居之. 太府主簿馬魴言於軌曰：「四海傾覆, 乘輿未反, 明公以全州之力徑造平陽, 必當萬里風披, 有征無戰. 未審何憚不為此舉？」軌曰：「是孤心也.」又聞秦王入關, 乃馳檄關中曰：「主上遘危, 遷幸非所, 普天分崩, 率土喪氣. 秦王天挺聖德, 神武應期. 世祖之孫, 王今為長. 凡我晉人, 食土之類, 龜筮克從, 幽明同款. 宜簡令辰, 奉登皇位. 今遣前鋒督護宋配步騎二萬, 徑至長安, 翼衛乘輿, 折衝左右. 西中郎寔中軍三萬, 武威太守張琠胡騎二萬, 駱驛繼發, 仲秋中旬會于臨晉.」

俄而秦王為皇太子, 遣使拜軌為驃騎大將軍、儀同三司, 固辭. 秦州刺史裴苞、東羌校尉貫與據險斷使, 命宋配討之. 西平王叔與曹袪餘黨麴儒等劫前福祿令麴恪為主, 執太守趙彝, 東應裴苞. 寔迴師討之, 斬儒等. 左督護陰預與苞戰狹西, 大敗之, 苞奔桑凶塢. 是歲, 北宮純降劉聰. 皇太子遣使重申前授, 固辭. 左司馬竇濤言於軌曰：「曲阜周旦弗辭, 營丘齊望承命, 所以明國憲, 厲殊勳. 天下崩亂, 皇輿遷幸, 州雖僻遠, 不忘匡衛, 故朝廷傾懷, 嘉命屢集. 宜從朝旨, 以副群心.」軌不從.

初, 寔平麴儒, 徙元惡六百餘家. 治中令狐瀏曰：「夫除惡人, 猶農夫之去草, 令絕其本, 勿使能滋. 今宜悉徙, 以絕後患.」寔不納. 儒黨果叛, 寔進平之.

愍帝即位, 進位司空, 固讓. 太府參軍索輔言於軌曰：「古以金貝皮幣為貨, 息穀帛量度之秏. 二漢制五銖錢, 通易不滯. 泰始中, 河西荒廢, 遂不用錢, 裂匹以為段數. 縑布既壞, 市易又難, 徒壞女工, 不任衣用, 弊之甚也. 今中州雖亂, 此方安全, 宜復五銖以濟通變之會.」軌納之, 立制準布用錢, 錢遂大行, 人賴其利. 是時劉曜寇北地, 軌又遣參軍麴陶領三千人衛長安. 帝遣大鴻臚辛攀拜軌侍中、太尉、涼州牧、西平公, 軌又固辭.

在州十三年, 寢疾, 遺令曰：「吾無德於人, 今疾病彌留, 殆將命也. 文武將佐咸當弘盡忠規, 務安百姓, 上思報國, 下以寧家. 素棺薄葬, 無藏金玉. 善相安遜, 以聽朝旨.」表立子寔為世子. 卒年六十. 諡曰武公.

寔字安遜, 學尚明察, 敬賢愛士, 以秀才為郎中. 永嘉初, 固辭驍騎將軍, 請還涼州, 許之, 改授議郎. 及至姑臧, 以討曹袪功, 封建武亭侯. 尋遷西中郎將, 進爵福祿縣侯. 建興初, 除西中郎將, 領護羌校尉. 軌卒, 州人推寔攝父位. 愍帝因下策書曰：「維乃父武公, 著勳西夏. 頃胡賊狡猾, 侵逼近甸, 義兵銳卒, 萬里相尋, 方貢遠珍, 府無虛歲. 方委專征, 蕩清九域, 昊天不弔, 凋余藩后, 朕用悼厥心. 維爾雋劭英毅, 宜世表西海. 今授持節、都督涼州諸軍事、西中郎將、涼州刺史、領護羌校尉、西平公. 往欽哉！其闡弘先緒, 俾屏王室.」

蘭池長趙奭上軍士張冰得璽, 文曰「皇帝璽」. 群僚上慶稱德, 寔曰：「孤常忿袁本初擬肘, 諸君何忽有此言！」因送于京師. 下令國中曰：「忝紹前蹤, 庶幾刑政不為百姓之患, 而比年飢旱, 殆由庶事有缺. 竊慕箴誦之言, 以補不逮. 自今有面刺孤罪者, 酬以束帛；翰墨陳孤過者, 答以筐篚；謗言於市者, 報以羊米.」賊曹佐高昌隗瑾進言曰：「聖王將舉大事, 必崇三訊之法, 朝置諫官以匡大理, 疑承輔弼以補闕拾遺. [四]今事無巨細, 盡決聖慮, 興軍布令, 朝中不知, 若有謬闕, 則下無分謗. 竊謂宜偃聰塞智, 開納群言, 政刑大小, 與眾共之. 若恒內斷聖心, 則群僚畏威而面從矣. 善惡專歸於上, 雖賞千金, 終無言也.」寔納之, 增位三等, 賜帛四十匹. 遣督護王該送諸郡貢計, 獻名馬方珍、經史圖籍于京師.

會劉曜逼長安, 寔遣將軍王該率眾以援京城. 帝嘉之, 拜都督陝西諸軍事. 及帝將降于劉曜, 下詔于寔曰：「天步厄運, 禍降晉室, 京師傾陷, 先帝晏駕賊庭. 朕流漂宛許, 爰暨舊京. 群臣以宗廟無主, 歸之於朕, 遂以沖眇之身託于王公之上. 自踐寶位, 四載于茲, 不能翦除巨寇以救危難, 元元兆庶仍遭塗炭, 皆朕不明所致. 羯賊劉載僭稱大號, 禍加先帝, 肆殺藩王, 深惟仇恥, 枕戈待旦. 劉曜自去年九月率其蟻眾, 乘虛深寇, 劫質羌胡, 攻沒北地. 麴允總戎在外, 六軍敗績, 侵逼京城, 矢流宮闕. 胡崧等雖赴國難, 殿而無效, 圍塹十重, 外救不至, 糧盡人窮, 遂為降虜. 仰慚乾靈, 俯痛宗廟. 君世篤忠亮, 勳隆西夏, 四海具瞻, 朕所憑賴. 今進君大都督、涼州牧、侍中、司空, 承制行事. 琅邪王宗室親賢, 遠在江表. 今朝廷播越, 社稷倒懸, 朕以詔王, 時攝大位. 君其挾贊琅邪, 共濟艱運. 若不忘主, 宗廟有賴. 明便出降, 故夜見公卿, 屬以後事, 密遣黃門郎史淑、侍御史王沖齎詔假授. 臨出寄命, 公其勉之！」寔以天子蒙塵, 沖讓不拜.

建威將軍、西海太守張肅, 寔叔父也, 以京師危逼, 請為先鋒擊劉曜. 寔以肅年老, 弗許. 肅曰：「狐死首丘, 心不忘本；鍾儀在晉, 楚弁南音. 肅受晉寵, 剖符列位. 羯逆滔天, 朝廷傾覆, 肅宴安方裔, 難至不奮, 何以為人臣！」寔曰：「門戶受重恩, 自當闔宗效死, 忠衛社稷, 以申先公之志. 但叔父春秋已高, 氣力衰竭, 軍旅之事非耆耄所堪.」乃止. 既而聞京師陷沒, 肅悲憤而卒.

寔知劉曜逼遷天子, 大臨三日. 遣太府司馬韓璞、滅寇將軍田齊、撫戎將軍張閬、前鋒督護陰預步騎一萬, 東赴國難. 命討虜將軍陳安、故太守賈騫、[五]隴西太守吳紹各統郡兵為璞等前驅. 戒璞曰：「前遣諸將多違機信, 所執不同, 致有乖阻. 且內不和親, 焉能服物！今遣卿督五將兵事, 當如一體, 不得令乖異之問達孤耳也.」復遺南陽王保書曰：「王室有事, 不忘投軀. 孤州遠域, 首尾多難, 是以前遣賈騫, 瞻望公舉. 中被符命, 敕騫還軍. 忽聞北地陷沒, 寇逼長安, 胡崧不進, 麴允持金五百請救於崧, 是以決遣騫等進軍度嶺. 會聞朝廷傾覆, 為忠不達於主, 遣兵不及於難, 痛慨之深, 死有餘責. 今更遣韓璞等, 唯公命是從.」及璞次南安, 諸羌斷軍路, 相持百餘日, 糧竭矢盡. 璞殺駕牛饗軍, 泣謂眾曰：「汝曹念父母乎？」曰：「念.」「念妻子乎？」曰：「念.」「欲生還乎？」曰：「欲.」「從我令乎？」曰：「諾.」乃鼓譟進戰. 會張閬率金城軍繼至, 夾擊, 大敗之, 斬級數千.

時焦崧、陳安寇隴右, 東與劉曜相持, 雍秦之人死者十八九. 初, 永嘉中, 長安謠曰：「秦川中, 血沒腕, 惟有涼州倚柱觀.」至是, 謠言驗矣. 焦崧、陳安逼上邽, 南陽王保遣使告急. 以金城太守竇濤為輕車將軍, 率威遠將軍宋毅及和苞、張閬、宋輯、辛韜、張選、董廣步騎二萬赴之. 軍次新陽, 會愍帝崩問至, 素服舉哀, 大臨三日.

時南陽王保謀稱尊號, 破羌都尉張詵言於寔曰：「南陽王忘莫大之恥, 而欲自尊, 天不受其圖籙, [六]德不足以應運, 終非濟時救難者也. 晉王明德昵藩, 先帝憑屬, 宜表稱聖德, 勸即尊號, 傳檄諸藩, 副言相府, 則欲競之心息, 未合之徒散矣.」從之. 於是馳檄天下, 推崇晉王為天子, 遣牙門蔡忠奉表江南, 勸即尊位. 是歲, 元帝即位于建鄴, 改年太興, 寔猶稱建興六年, 不從中興之所改也.

保聞愍帝崩, 自稱晉王, 建元, 署置百官, 遣使拜寔征西大將軍、儀同三司, 增邑三千戶. 俄而保為陳安所叛, 氐羌皆應之. 保窘迫, 遂去上邽, 遷祁山, 寔遣將韓璞步騎五千赴難. 陳安退保綿諸, 保歸上邽. 未幾, 保復為安所敗, 使詣寔乞師. 寔遣宋毅赴之, 而安退. 會保為劉曜所逼, 遷于桑城, 將謀奔寔. 寔以其宗室之望, 若至河右, 必動物情, 遣其將陰監逆保, 聲言翼衛, 實禦之也. 會保薨, 其眾散奔涼州者萬餘人. 寔自恃險遠, 頗自驕恣.

初, 寔寢室梁間有人像, 無頭, 久而乃滅, 寔甚惡之. 京兆人劉弘者, 挾左道, 客居天梯第五山, 然燈懸鏡於山穴中為光明, 以惑百姓, 受道者千餘人, 寔左右皆事之. 帳下閻沙、牙門趙仰皆弘鄉人, 弘謂之曰：「天與我神璽, 應王涼州.」沙、仰信之, 密與寔左右十餘人謀殺寔, 奉弘為主. 寔潛知其謀, 收弘殺之. 沙等不之知, 以其夜害寔. 在位六年. 私諡曰昭公, 元帝賜諡曰元. 子駿, 年幼, 弟茂攝事.

茂字成遜, 虛靖好學, 不以世利嬰心. 建興初, 南陽王保辟從事中郎, 又薦為散騎侍郎、中壘將軍, 皆不就. 二年, 徵為侍中, 以父老固辭. 尋拜平西將軍、秦州刺史. 太興三年, 寔既遇害, 州人推茂為大都督、太尉、涼州牧, 茂不從, 但受使持節、平西將軍、涼州牧. 乃誅閻沙及黨與數百人, 赦其境內. 復以兄子駿為撫軍將軍、武威太守、西平公.

歲餘, 茂築靈鈞臺, 周輪八十餘堵, 基高九仞. 武陵人閻曾夜叩門呼曰：「武公遣我來, 曰：何故勞百姓而築臺乎？」姑臧令辛巖以曾妖妄, 請殺之. 茂曰：「吾信勞人. 曾稱先君之令, 何謂妖乎！」太府主簿馬魴諫曰：「今世難未夷, 唯當弘尚道素, 不宜勞役崇飾臺榭. 且比年已來, 轉覺眾務日奢於往, 每所經營, 輕違雅度, 實非士女所望於明公.」茂曰：「吾過也, 吾過也！」命止作役.

明年, 劉曜遣其將劉咸攻韓璞於冀城, 呼延寔攻寧羌護軍陰鑒于桑壁. 臨洮人翟楷、石琮等逐令長, 以縣應曜, 河西大震. 參軍馬岌勸茂親征, 長史氾禕怒曰：「亡國之人復欲干亂大事, 宜斬岌以安百姓.」岌曰：「氾公書生糟粕, 刺舉近才, 不惟國家大計. 且朝廷旰食有年矣, 今大賊自至, 不煩遠師, 遐邇之情, 實繫此州, 事勢不可以不出. 且宜立信勇之驗, 以副秦隴之望.」茂曰：「馬生之言得之矣.」乃出次石頭. 茂謂參軍陳珍曰：「劉曜以乘勝之聲握三秦之銳, 繕兵積年, 士卒習戰, 若以精騎奄克南安, 席卷河外, 長驅而至者, 計將何出？」珍曰：「曜雖乘威怙眾, 恩德未結於下, 又其關東離貳, 內患未除, 精卒寡少, 多是氐羌烏合之眾, 終不能近舍關東之難, 增隴上之戍, 曠日持久與我爭衡也. 若二旬不退者, 珍請為明公率弊卒數千以擒之.」茂大悅, 以珍為平虜護軍, 率卒騎一千八百救韓璞. 曜陰欲引歸, 聲言要先取隴西, 然後迴滅桑壁. 珍募發氐羌之眾, 擊曜走之, 克復南安. 茂深嘉之, 拜折衝將軍.

未幾, 茂復大城姑臧, 修靈鈞臺, 別駕吳紹諫曰：「伏惟修城築臺, 蓋是懲既往之事. 愚以為恩德未洽於近侍, 雖處層樓, 適所以疑諸下, 徒見不安之意而失士民繫託之本心, 示怯弱之形, 乖匡霸之勢. 遐方異境窺我之齷齱也, 必有乘人之規. 嘗願止役省勞, 與下休息. 而更興功動眾, 百姓豈所望於明君哉！」茂曰：「亡兄怛然失身於物. 王公設險, 武夫重閉, 亦達人之至戒也. 且忠臣義士豈不欲盡節義於亡兄哉？直以危機密發, 雖有賁、育之勇, 無所復施. 今事未靖, 不可以拘繫常言, 以太平之理責人於迍邅之世.」紹無以對.

茂雅有志節, 能斷大事. 涼州大姓賈摹, 寔之妻弟也, 勢傾西土. 先是, 謠曰：「手莫頭, 圖涼州.」茂以為信, 誘而殺之, 於是豪右屏跡, 威行涼域. 永昌初, 茂使將軍韓璞率眾取隴西南安之地, 以置秦州.

太寧三年卒, 臨終, 執駿手泣曰：「昔吾先人以孝友見稱. 自漢初以來, 世執忠順. 今雖華夏大亂, 皇輿播遷, 汝當謹守人臣之節, 無或失墜. 吾遭擾攘之運, 承先人餘德, 假攝此州, 以全性命, 上欲不負晉室, 下欲保完百姓. 然官非王命, 位由私議, 苟以集事, 豈榮之哉！氣絕之日, 白帢入棺, 無以朝服, 以彰吾志焉.」年四十八. 在位五年. 私諡曰成. 茂無子, 駿嗣位.

駿字公庭, 幼而奇偉. 建興四年, 封霸城侯. 十歲能屬文, 卓越不羈, 而淫縱過度, 常夜微行于邑里, 國中化之. 及統任, 年十八. 先是, 愍帝使人黃門侍郎史淑在姑臧, 左長史氾禕、右長史馬謨等諷淑, 令拜駿使持節、大都督、大將軍、涼州牧、領護羌校尉、西平公. 赦其境內, 置左右前後四率官, 繕南宮. 劉曜又使人拜駿涼州牧、涼王.

時辛晏阻兵於枹罕, 駿讌群僚于閑豫堂, 命竇濤等進討辛晏. 從事劉慶諫曰：「霸王不以喜怒興師, 不以乾沒取勝, 必須天時人事, 然後起也. 辛晏父子安忍凶狂, 其亡可待, 奈何以饑年大舉, 猛寒攻城！昔周武迴戈以須亡殷之期, 曹公緩袁氏使自斃, 何獨殿下以旋兵為恥乎！」駿納之.

遣參軍王騭聘于劉曜. 曜謂之曰：「貴州必欲追蹤竇融, 款誠和好, 卿能保之乎？」騭曰：「不能.」曜侍中徐邈曰：「君來和同, 而云不能, 何也？」騭曰：「齊桓貫澤之盟, 憂心兢兢, 諸侯不召自至. 葵丘之會, 驕而矜誕, 叛者九國. 趙國之化, 常如今日可也, 若政教陵遲, 尚未能察邇者之變, 況鄙州乎！」曜顧謂左右曰：「此涼州高士, 使乎得人！」禮而遣之.

太寧元年, 駿猶稱建興十二年, 駿親耕藉田. 尋承元帝崩問, 駿大臨三日. 會有黃龍見于揟次之嘉泉, 右長史氾禕言於駿曰：「案建興之年, 是少帝始起之號. 帝以凶終, 理應改易. 朝廷越在江南, 音問隔絕, 宜因龍改號, 以章休徵.」不從. 初, 駿之立也, 姑臧謠曰：「鴻從南來雀不驚, 誰謂孤鶵尾翅生, 高舉六翮鳳皇鳴.」至是而復收河南之地.

咸和初, 駿遣武威太守竇濤、金城太守張閬、武興太守辛巖、揚烈將軍宋輯等率眾東會韓璞, 攻討秦州諸郡. 曜遣其將劉胤來距, 屯于狄道城. 韓璞進度沃干嶺. 辛巖曰：「我握眾數萬, 藉氐羌之銳, 宜速戰以滅之, 不可以久, 久則變生.」璞曰：「自夏末以來, 太白犯月, 辰星逆行, 白虹貫日, 皆變之大者, 不可以輕動. 輕動而不捷, 為禍更深. 吾將久而斃之. 且曜與石勒相攻, 胤亦不能久也.」積七十餘日, 軍糧竭, 遣辛巖督運於金城. 胤聞之, 大悅, 謂其將士曰：「韓璞之眾十倍於吾, 羌胡皆叛, 不為之用. 吾糧廩將懸, 難以持久. 今虜分兵運糧, 可謂天授吾也. 若敗辛巖, 璞等自潰. 彼眾我寡, 宜以死戰. 戰而不捷, 當無匹馬得還, 宜厲爾戈矛, 竭汝智力.」眾咸奮. 於是率騎三千, 襲巖于沃干嶺, 敗之, 璞軍遂潰, 死者二萬餘人. 面縛歸罪, 駿曰：「孤之罪也, 將軍何辱！」皆赦之. 胤乘勝追奔, 濟河, 攻陷令居, 入據振武, 河西大震. 駿遣皇甫該禦之, 赦其境內.

會劉曜東討石生, 長安空虛. 大蒐講武, 將襲秦雍, 理曹郎中索詢諫曰：「曜雖東征, 胤猶守本. 險阻路遙, 為主人甚易. 胤若輕騎憑氐羌以距我者, 則奔突難測；輟彼東合而逆戰者, 則寇我未已. 頃年頻出, 戎馬生郊, 外有飢羸, 內資虛秏, 豈是殿下子物之謂邪！」駿曰：「每患忠言不獻, 面從背違, 吾政教缺然而莫我匡者. 卿盡辭規諫, 深副孤之望也.」以羊酒禮之.

西域諸國獻汗血馬、火浣布、犎牛、孔雀、巨象及諸珍異二百餘品. 西域長史李柏請擊叛將趙貞, 為貞所敗. 議者以柏造謀致敗, 請誅之. 駿曰：「吾每以漢世宗之殺王恢, 不如秦穆之赦孟明.」竟以減死論, 群心咸悅. 駿觀兵新鄉, 狩于北野, 因討軻沒虜, 破之. 下令境中曰：「昔鯀殛而禹興, 芮誅而缺進, 唐帝所以殄洪災, 晉侯所以成五霸. 法律犯死罪, 期親不得在朝. 今盡聽之, 唯不宜內參宿衛耳.」於是刑清國富, 群僚勸駿稱涼王, 領秦、涼二州牧, 置公卿百官, 如魏武、晉文故事. 駿曰：「此非人臣所宜言也. 敢有言此者, 罪在不赦.」然境內皆稱之為王. 群僚又請駿立世子, 駿不從. 中堅將軍宋輯言於駿曰：「禮急儲君者, 蓋重宗廟之故. 周成、漢昭立於繈褓, 誠以國嗣不可曠, 儲宮當素定也. 昔武王始有國, 元王作儲君. 建興之初, 先王在位, 殿下正名統, 況今社稷彌崇, 聖躬介立, 大業遂殷, 繼貳闕然哉！臣竊以為國有累卵之危, 而殿下以為安踰泰山, 非所謂也.」駿納之, 遂立子重華為世子.

先是, 駿遣傅穎假道于蜀, 通表京師. 李雄弗許. 駿又遣治中從事張淳稱藩于蜀, 託以假道焉. 雄大悅. 雄又有憾於南氐楊初, 淳因說曰：「南氐無狀, 屢為邊害, 宜先討百頃, 次平上邽. 二國并勢, 席卷三秦, 東清許洛, 掃氛燕趙, 拯二帝梓宮於平陽, 反皇輿於洛邑, 此英霸之舉, 千載一時. 寡君所以遣下臣冒險通誠, 不遠萬里者, 以陛下義聲遠播, 必能愍寡君勤王之志. 天下之善一也, 惟陛下圖之.」雄怒, 偽許之, 將覆淳於東峽. 蜀人橋贊密以告淳. 淳言於雄曰：「寡君使小臣行無跡之地、通百蠻之域、萬里表誠者, 誠以陛下義矜戮力之臣, 能成人之美節故也. 若欲殺臣者, 當顯於都市, 宣示眾目, 云涼州不忘舊義, 通使琅邪, 為表忠誠, 假途於我, 主聖臣明, 發覺殺之. 當令義聲遠著, 天下畏威. 今盜殺江中, 威刑不顯, 何足以揚休烈, 示天下也！」雄大驚曰：「安有此邪！當相放還河右耳.」雄司隸校尉景騫言於雄曰：「張淳壯士, 宜留任之.」雄曰：「壯士豈為人留, 且可以卿意觀之.」騫謂淳曰：「卿體大, 暑熱, 可且遣下吏, 少住須涼.」淳曰：「寡君以皇輿幽辱, 梓宮未反, 天下之恥未雪, 蒼生之命倒懸, 故遣淳來, 表誠大國. 所論事重, 非下吏能傳. 若下吏所了者, 則淳本亦不來. 雖有火山湯海, 無所辭難, 豈寒暑之足避哉！」雄曰：「此人矯矯, 不可得用也.」厚禮遣之. 謂淳曰：「貴主英名蓋世, 土險兵盛, 何不稱帝自娛一方？」淳曰：「寡君以乃祖乃父世濟忠良, 未能雪天人之大恥, 解眾庶之倒懸, 日昃忘食, 枕戈待旦. 以琅邪中興江東, 故萬里翼戴, 將成桓文之事, 何言自娛邪！」雄有慚色, 曰：「我乃祖乃父亦是晉臣, 往與六郡避難此都, 為同盟所推, 遂有今日. 琅邪若能中興大晉於中州者, 亦當率眾輔之.」淳還至龍鶴, 募兵通表, 後皆達京師, 朝廷嘉之.

駿議欲嚴刑峻制, 眾咸以為宜. 參軍黃斌進曰：「臣未見其可.」駿問其故. 斌曰：「夫法制所以經綸邦國, 篤俗齊物, 既立必行, 不可窪隆也. 若尊者犯令, 則法不行矣.」駿屏机改容曰：「夫法唯上行, 制無高下. 且微黃君, 吾不聞過矣. 黃君可謂忠之至也.」於坐擢為敦煌太守. 駿有計略, 於是厲操改節, 勤修庶政, 總御文武, 咸得其用, 遠近嘉詠, 號曰積賢君. 自軌據涼州, 屬天下之亂, 所在征伐, 軍無寧歲. 至駿, 境內漸平. 又使其將楊宣率眾越流沙, 伐龜茲、鄯善, 於是西域並降. 鄯善王元孟獻女, 號曰美人, 立賓遐觀以處之. 焉耆前部、于窴王並遣使貢方物. 得玉璽於河, 其文曰「執萬國, 建無極」.

時駿盡有隴西之地, 士馬強盛, 雖稱臣於晉, 而不行中興正朔. 舞六佾, 建豹尾, 所置官僚府寺擬於王者, 而微異其名. 又分州西界三郡置沙州, 東界六郡置河州. 二府官僚莫不稱臣. 又於姑臧城南築城, 起謙光殿, 畫以五色, 飾以金玉, 窮盡珍巧. 殿之四面各起一殿, 東曰宜陽青殿, 以春三月居之, 章服器物皆依方色；南曰朱陽赤殿, 夏三月居之；西曰政刑白殿, 秋三月居之；北曰玄武黑殿, 冬三月居之. 其傍皆有直省內官寺署, 一同方色. 及末年, 任所遊處, 不復依四時而居.

咸和初, 懼為劉曜所逼, 使將軍宋輯、魏纂將兵徙隴西南安人二千餘家于姑臧, 使聘於李雄, 修鄰好. 及曜攻枹罕, 護軍辛晏告急, 駿使韓璞、辛巖率步騎二萬擊之, 戰于臨洮, 大為曜軍所敗, 璞等退走, 追至令居, 駿遂失河南之地. 初, 戊己校尉趙貞不附于駿, 至是, 駿擊擒之, 以其地為高昌郡. 及石勒殺劉曜, 駿因長安亂, 復收河南地, 至于狄道, 置武衛、[七]石門、候和、漒川、甘松五屯護軍, 與勒分境. 勒遣使拜駿官爵, 駿不受, 留其使. 後懼勒強, 遣使稱臣於勒, 兼貢方物, 遣其使歸.

駿境內嘗大饑, 穀價踊貴, 市長譚詳請出倉穀與百姓, 秋收三倍徵之. 從事陰據諫曰：「昔西門豹宰鄴, 積之於人；解扁蒞東封之邑, 計入三倍. 文侯以豹有罪而可賞, 扁有功而可罰. 今詳欲因人之饑, 以要三倍, 反裘傷皮, 未足喻之.」駿納之.

初, 建興中, 敦煌計吏耿訪到長安, 既而遇賊, 不得反, 奔漢中, 因東渡江, 以太興二年至京都, 屢上書, 以本州未知中興, 宜遣大使, 乞為鄉導. 時連有內難, 許而未行. 至是, 始以訪守治書御史, 拜駿鎮西大將軍, 校尉、刺史、公如故, 選西方人隴西賈陵等十二人配之. 訪停梁州七年, 以驛道不通, 召還. 訪以詔書付賈陵, 託為賈客. 到長安, 不敢進, 以咸和八年始達涼州. 駿受詔, 遣部曲督王豐等報謝, 并遣陵歸, 上疏稱臣, 而不奉正朔, 猶稱建興二十一年. 九年, 復使訪隨豐等齎印板進駿大將軍. 自是每歲使命不絕. 後駿遣參軍麴護上疏曰：

東西隔塞, 踰歷年載, 夙承聖德, 心繫本朝. 而江吳寂蔑, 餘波莫及, 雖肆力修塗, 同盟靡恤. 奉詔之日, 悲喜交并. 天恩光被, 褒崇輝渥, 即以臣為大將軍、都督陝西雍秦涼州諸軍事. 休寵振赫, 萬里懷戴, 嘉命顯至, 銜感屏營.

伏惟陛下天挺岐嶷, 堂構晉室, 遭家不造, 播幸吳楚, 宗廟有黍離之哀, 園陵有殄廢之痛, 普天咨嗟, 含氣悲傷. 臣專命一方, 職在斧鉞, 遐域僻陋, 勢極秦隴. 勒雄既死, 人懷反正, 謂季龍、李期之命曾不崇朝, 而皆篡繼凶逆, 鴟目有年. 東西遼曠, 聲援不接, 遂使桃蟲鼓翼, 四夷諠譁, 向義之徒更思背誕, 鉛刀有干將之志, 螢燭希日月之光. 是以臣前章懇切, 欲齊力時討. 而陛下雍容江表, 坐觀禍敗, 懷目前之安, 替四祖之業, 馳檄布告, 徒設空文, 臣所以宵吟荒漠, 痛心長路者也. 且兆庶離主, 漸冉經世, 先老消落, 後生靡識, 忠良受梟懸之罰, 群凶貪縱橫之利, 懷君戀故, 日月告流. 雖時有尚義之士, 畏逼首領, 哀歎窮廬.

臣聞少康中興, 由於一旅, 光武嗣漢, 眾不盈百, 祀夏配天, 不失舊物, 況以荊揚慓悍, 臣州突騎, 吞噬遺羯, 在於掌握哉！願陛下敷弘臣慮, 永念先績, 敕司空鑒、征西亮等汎舟江沔, 使首尾俱至也.

自後駿遣使多為季龍所獲, 不達. 後駿又遣護羌參軍陳宇、從事徐虓、華馭等至京師. 征西大將軍亮上疏言陳宇等冒險遠至, 宜蒙銓敘, 詔除宇西平相, 虓等為縣令. 永和元年, 以世子重華為五官中郎將、涼州刺史. 酒泉太守馬岌上言：「酒泉南山, 即崑崙之體也. 周穆王見西王母, 樂而忘歸, 即謂此山. 此山有石室玉堂, 珠璣鏤飾, 煥若神宮. 宜立西王母祠, 以裨朝廷無疆之福.」駿從之.

駿在位二十二年卒, 時年四十. 私諡曰文公, 穆帝追諡曰忠成公.

重華字泰臨, 駿之第二子也. 寬和懿重, 沈毅少言. 父卒, 時年十六. 以永和二年自稱持節、大都督、太尉、護羌校尉、涼州牧、西平公、假涼王, 赦其境內. 尊其母嚴氏為太王太后, 居永訓宮；所生母馬氏為王太后, 居永壽宮. 輕賦斂, 除關稅, 省園囿, 以恤貧窮.

遣使奉章於石季龍. 季龍使王擢、麻秋、孫伏都等侵寇不輟. 金城太守張沖降于秋. 於是涼州振動. 重華掃境內, 使其征南將軍裴恒禦之. 恒壁于廣武, 欲以持久弊之. 牧府相司馬張耽言於重華曰：「臣聞國以兵為強, 以將為主. 主將者, 存亡之機, 吉凶所繫. 故燕任樂毅, 克平全齊, 及任騎劫, 喪七十城之地. 是以古之明君靡不慎于將相也. 今之所要, 在於軍師. 然議者舉將多推宿舊, 未必妙盡精才也. 且韓信之舉, 非舊名也；穰苴之信, 非舊將也；呂蒙之進, 非舊勳也；魏延之用, 非舊德也. 蓋明王之舉, 舉無常人, 才之所能, 則授以大事. 今強寇在郊, 諸將不進, 人情騷動, 危機稍逼. 主簿謝艾, 兼資文武, 明識兵略, 若授以斧鉞, 委以專征, 必能折衝禦侮, 殲殄凶類.」重華召艾, 問以討寇方略. 艾曰：「昔耿弇不欲以賊遺君父, 黃權願以萬人當寇. 乞假臣兵七千, 為殿下吞王擢、麻秋等.」重華大悅, 以艾為中堅將軍, 配步騎五千擊秋. 引師出振武, 夜有二梟鳴于牙中, 艾曰：「梟, 邀也, 六博得梟者勝. 今梟鳴牙中, 克敵之兆.」於是進戰, 大破之, 斬首五千級. 重華封艾為福祿伯, 善待之. 諸寵貴惡其賢, 共毀譖之, 乃出為酒泉太守.

季龍又令麻秋進陷大夏, 大夏護軍梁式執太守宋晏, 以城應秋. 秋遣晏以書誘宛戍都尉宋矩. 宋矩謂秋曰：「辭父事君, 當立功義；功義不立, 當守名節. 矩終不背主偷生於世.」於是先殺妻子, 自刎而死.

是月, 有司議遣司兵趙長迎秋西郊. 謝艾以春秋之義, 國有大喪, 省蒐狩之禮, 宜待踰年. 別駕從事索遐議曰：「禮, 天子崩, 諸侯薨, 未殯, 五祀不行, 既殯而行之. 魯宣三年, 天王崩, 不廢郊祀. 今聖上統承大位, 百揆惟新, 宜在璿璣玉衡以齊七政. 立秋, 萬物將成, 殺氣之始, 其於王事, 杖麾誓眾, 釁鼓禮神, 所以討逆除暴, 成功濟務, 寧宗廟社稷, 致天下之福, 不可廢也.」重華從之.

俄而麻秋進攻枹罕, 時晉陽太守郎坦以城大難守, [八]宜棄外城. 武城太守張悛曰：[九]「棄外城則大事去矣, 不可以動眾心.」寧戎校尉張璩從之, 固守大城. 秋率眾八萬, 圍塹數重, 雲梯雹車, 地突百道, 皆通於內. 城中亦應之, 殺傷秋眾已數萬. 季龍復遣其將劉渾等率步騎二萬會之. 郎坦恨言之不從, 教軍士李嘉潛與秋通, 引賊千餘人上城西北隅. 璩使宋修、張弘、辛挹、郭普距之, 短兵接戰, 斬二百餘人, 賊乃退. 璩戮李嘉以徇, 燒其攻具. 秋退保大夏, 謂諸將曰：「我用兵於五都之間, 攻城略地, 往無不捷. 及登秦隴, 謂有征無戰. 豈悟南襲仇池, 破軍殺將；築城長最, 匹馬不歸；及攻此城, 傷兵挫銳. 殆天所贊, 非人力也.」季龍聞而歎曰：「吾以偏師定九州, 今以九州之力困於枹罕, 真所謂彼有人焉, 未可圖也.」

重華以謝艾為使持節、軍師將軍, 率步騎三萬, 進軍臨河. 秋以三萬眾距之. 艾乘軺車, 冠白□, 鳴鼓而行. 秋望而怒曰：「艾年少書生, 冠服如此, 輕我也.」命黑槊龍驤三千人馳擊之. 艾左右大擾. 左戰帥李偉勸艾乘馬, 艾不從, 乃下車踞胡床, 指麾處分. 賊以為伏兵發也, 懼不敢進. 張瑁從左南緣河而截其後, 秋軍乃退. 艾乘勝奔擊, 遂大敗之, 斬秋將杜勳、汲魚, 俘斬一萬三千級, 秋匹馬奔大夏. 重華論功, 以謝艾為太府左長史, 進封福祿縣伯, [一０]邑五千戶, 帛八千匹.

麻秋又據枹罕, 有眾十二萬, 進屯河內, 遣王擢略地晉興、廣武, 越洪池嶺, 至于曲柳, 姑臧大震. 重華議欲親出距之, 謝艾固諫以為不可. 別駕從事索遐進曰：「賊眾甚盛, 漸逼京畿. 君者, 國之鎮也, 不可以親動. 左長史謝艾, 文武兼資, 國之方邵, 宜委以推轂之任. 殿下居中作鎮, 授以算略, 小賊不足平也.」重華納之, 於是以艾為使持節、都督征討諸軍事、行衛將軍, 遐為軍正將軍, 率步騎二萬距之. 艾建牙旗, 盟將士, 有西北風吹旌旗東南指. 遐曰：「風為號令, 今能令旗指之, 天所贊也, 破之必矣.」軍次神鳥, 王擢與前鋒戰, 敗, 遁還河南. 還討叛虜斯骨真萬餘落, 破之, 斬首千餘級, 俘擒二千八百, 獲牛羊十餘萬頭.

重華自以連破勍敵, 頗怠政事, 希接賓客. 司直索遐諫曰：「殿下承四聖之基, 當升平之會, 荷當今之任, 憂率土之塗炭, 宜躬親萬機, 開延英乂, 夙夜乾乾, 勉於庶政. 自頃內外囂然, 皆云去賊投誠者應即撫慰, 而彌日不接. 國老朝賢, 當虛己引納, 詢訪政事, 比多經旬積朔, 不留意接之. 文奏入內, 歷月不省, 廢替見務, 注情於棋弈之間, 繾綣左右小臣之娛, 不存將相遠大之謀. 至使親臣不言, 朝吏杜口, 愚臣所以迴惶忘寢與食也. 今王室如燬, 百姓倒懸, 正是殿下銜膽茹辛厲心之日. 深願垂心朝政, 延納直言, 周爰五美, 以成六德, 捐彼近習, 弭塞外聲, 修政聽朝, 使下觀而化.」重華覽之大悅, 優文答謝, 然不之改也.

詔遣侍御史俞歸拜重華護羌校尉、涼州刺史、假節. 是時石季龍西中郎將王擢屯結隴上, 為苻雄所破, 奔重華. 重華厚寵之, 以為征虜將軍、秦州刺史、假節, 使張弘、宗悠率步騎萬五千配擢, [一一]伐苻健. 健遣苻碩禦之, [一二]戰于龍黎. 擢等大敗, 單騎而還, 弘、悠皆沒. 重華痛之, 素服為戰亡吏士舉哀號慟, 各遣弔問其家. 復授擢兵, 使攻秦州, 克之. 遣使上疏曰：「季龍自斃, 遺燼游魂, 取亂侮亡, 睹機則發. 臣今遣前鋒都督裴恒步騎七萬, 遙出隴上, 以俟聖朝赫然之威. 山東騷擾不足厝懷, 長安膏腴, 宜速平蕩. 臣守任西荒, 山川悠遠, 大誓六軍, 不及聽受之末, 猛將鷹揚, 不豫告成之次. 瞻雲望日, 孤憤義傷, 彈劍慷慨, 中情蘊結.」於是康獻皇后詔報, 遣使進重華為涼州牧.

是時御史俞歸至涼州, 重華方謀為涼王, 不肯受詔, 使親信人沈猛謂歸曰：「我家主公奕世忠於晉室, 而不如鮮卑矣. 臺加慕容皝燕王, 今甫授州主大將軍, 何以加勸有功忠義之臣乎！[一三]明臺今宜移河右, 共勸州主為涼王. 大夫出使, 苟利社稷, 專之可也.」歸對曰：「王者之制, 異姓不得稱王；九州之內, 重爵不得過公. 漢高一時王異姓, 尋皆誅滅, 蓋權時之宜, 非舊體也. 故王陵曰：『非劉氏而王, 天下共伐之. 』至於戎狄, 不從此例. 春秋時吳楚稱王, 而諸侯不以為非者, 蓋蠻夷畜之也. 假令齊魯稱王, 諸侯豈不伐之！故聖上以貴公忠賢, 是以爵以上公, 位以方伯, 鮮卑北狄, 豈足為比哉！子失問也. 且吾又聞之, 有殊勳絕世者亦有不世之賞, 若今便以貴公為王者, 設貴公以河右之眾南平巴蜀, 東掃趙魏, 修復舊都, 以迎天子, 天子復以何爵何位可以加賞？幸三思之.」猛具宣歸言, 重華遂止.

重華好與群小游戲, 屢出錢帛以賜左右. 徵事索振諫曰：「先王寢不安席, 志平天下, 故繕甲兵, 積資實. 大業未就, 懷恨九泉. 殿下遭巨寇於諒闇之中, 賴重餌以挫勍敵. 今遺燼尚廣, 倉帑虛竭, 金帛之費, 所宜慎之. 昔世祖即位, 躬親萬機, 章奏詣闕, 報不終日, 故能隆中興之業, 定萬世之功. 今章奏停滯, 動經時月, 下情不得上達, 哀窮困於囹圄, 蓋非明主之事, 臣竊未安.」重華善之.

將受詔, 未及而卒, 時年二十七. 在位十一年. 私諡曰昭公, 後改曰桓公, 穆帝賜諡曰敬烈. 子耀靈嗣.

耀靈字元舒. [一四]年十歲嗣事, 稱大司馬、校尉、刺史、西平公. 伯父長寧侯祚性傾巧, 善承內外, 初與重華寵臣趙長、尉緝等結異姓兄弟. 長等矯稱重華遺令, 以祚為持節、督中外諸軍、撫軍將軍, 輔政. 長等議以耀靈沖幼, 時難未夷, 宜立長君. 祚先烝重華母馬氏, 馬氏遂從緝議, 命廢耀靈為涼寧侯而立祚. 祚尋使楊秋胡害耀靈於東苑, 埋之於沙坑, 私諡曰哀公.

祚字太伯, 博學雄武, 有政事之才. 既立, 自稱大都督、大將軍、涼州牧、涼公. 淫暴不道, 又通重華妻裴氏, 自閤內媵妾及駿、重華未嫁子女, 無不暴亂, 國人相目, 咸賦牆茨之詩.

永和十年, 祚納尉緝、趙長等議, 僭稱帝位, 立宗廟, 舞八佾, 置百官, 下書曰：「昔金行失馭, 戎狄亂華, 胡、羯、氐、羌咸懷竊璽. 我武公以神武撥亂, 保寧西夏, 貢款勤王, 旬朔不絕. 四祖承光, 忠誠彌著. 往受晉禪, 天下所知, 謙沖遜讓, 四十年于茲矣. 今中原喪亂, 華裔無主, 群后僉以九州之望無所依歸, 神祇嶽瀆罔所憑係, 逼孤攝行大統, 以一四海之心. 辭不獲已, 勉從群議. 待掃穢二京, 蕩清周魏, 然後迎帝舊都, 謝罪天闕, 思與兆庶同茲更始.」改建興四十二年為和平元年, 赦殊死, 賜鰥寡帛, 加文武爵各一級. 追崇曾祖軌為武王, 祖寔為昭王, 從祖茂為成王, 父駿為文王, 弟重華為明王. 立妻辛氏為皇后, 弟天錫為長寧王, 子泰和為太子, 庭堅為建康王, 耀靈弟玄靚為涼武侯. 其夜, 天有光如車蓋, 聲若雷霆, 震動城邑. 明日, 大風拔木. 災異屢見, 而祚凶虐愈甚. 其尚書馬岌以切諫免官. 郎中丁琪又諫曰：「先公累執忠節, 遠宗吳會, 持盈守謙, 五十餘載. 蒼生所以鵠企西望、四海所以注心大涼、皇天垂贊、士庶效死者, 正以先公道高彭昆, 忠踰西伯, 萬里通虔, 任節不貳故也. 能以一州之眾抗崩天之虜, 師徒歲起, 人不告疲. 陛下雖以大聖雄姿纂戎鴻緒, 勳德未高於先公, 而行革命之事, 臣竊未見其可. 華夷所以歸系大涼、義兵所以千里響赴者, 以陛下為本朝之故. 今既自尊, 人斯高競, 一隅之地何以當中國之師！城峻衝生, 負乘致寇, 惟陛下圖之.」祚大怒, 斬之于闕下. 遣其將和昊率眾伐驪靬戎於南山, 大敗而還.

太尉桓溫入關, 王擢時鎮隴西, 馳使於祚, 言溫善用兵, 勢在難測. 祚既震懼, 又慮擢反噬, 即召馬岌復位而與之謀. 密遣親人刺擢, 事覺, 不克. 祚益懼, 大聚眾, 聲言東征, 實欲西保敦煌. 會溫還而止. 更遣其平東將軍秦州刺史牛霸、司兵張芳率三千人擊擢, 破之. 擢奔于苻健. 其國中五月霜降, 殺苗稼果實.

祚宗人張瓘時鎮枹罕, 祚惡其強, 遣其將易揣、張玲率步騎萬三千以襲之. 時張掖人王鸞頗知神道, 言於祚曰：「軍出不復還, 涼國將有不利矣.」祚大怒, 以鸞訞言沮眾, 斬之以徇, 三軍乃發. 鸞臨刑曰：「我死不二十日, 軍必敗.」時有神降於玄武殿, 自稱玄冥, 與人交語. 祚日夜祈之, 神言與之福利, 祚甚信之. 祚又遣張掖太守索孚代瓘鎮枹罕, 為瓘所殺. 玲等濟河未畢, 又為瓘兵所破. 揣單騎奔走, 瓘軍躡之, 祚眾震懼. 敦煌人宋混與弟澄等聚眾以應瓘. 趙長、張□等懼罪, 入閤呼重華母馬氏出殿拜耀靈庶弟玄靚為主. 揣等率眾入殿伐長, 殺之. 瓘弟琚及子嵩募數百市人, 揚聲言「張祚無道, 我兄大軍已到城東, 敢有舉手者誅三族」. 祚眾披散. 琚、嵩率眾入城, 祚按劍殿上, 大呼, 令左右死戰. 祚既失眾心, 莫有鬥志, 於是被殺. 梟其首, 宣示內外, 暴尸道左, 國內咸稱萬歲. 祚篡立三年而亡.

玄靚字元安. 既立, 自號大都督、大將軍、校尉、涼州牧、西平公, 赦其國內, 廢和平之號, 復稱建興四十三年. 誅祚二子, 以張瓘為衛將軍, 領兵萬人, 行大將軍事, 改易僚屬.

有隴西人李儼, 誅大姓彭姚, 自立於隴右, 奉中興年號, 百姓悅之. 玄靚遣牛霸率眾討之, 未達, 而西平人衛綝又據郡叛. 霸眾潰, 單騎而還. 瓘先欲征綝, 以兄珪在綝中為疑, 綝亦以弟在瓘中, 故彼我經年不相伐. 西平人郭勛解天文, 不應州郡之命, 綝禮聘之. 勛曰：「張氏應衰, 衛氏當興, 豈得以一弟而滅一門, 宜速伐瓘.」綝將從之. 瓘遣弟琚領大眾征綝, 敗之. 西平田旋要酒泉太守馬基背瓘應綝, 旋謂基曰：「綝擊其東, 我等絕其西, 不六旬, 天下可定, 斯閉口捕舌也.」基許之. 瓘遣司馬張姚、王國將二千人伐基, 敗之, 斬基、旋二人之首, 傳姑臧.

瓘兄弟強盛, 負其勳力, 有篡立之謀. 輔國宋混與弟澄共討瓘, 盡夷其屬. 玄靚以混為都督中外諸軍事、車騎大將軍、假節, 輔政. 混卒, 又以澄代之. 玄靚右司馬張邕惡澄專擅, 殺之, 遂滅宋氏. 玄靚乃以邕為中護軍, 叔父天錫為中領軍, 共輔政.

邕自以功大, 驕矜淫縱, 又通馬氏, 樹黨專權, 國人患之. 天錫腹心郭增、劉肅二人, 並年十八九, 因寢, 謂天錫曰：「天下事欲未靜.」天錫曰：「何謂也？」二人曰：「今護軍出入, 有似長寧.」天錫大驚曰：「我早疑之, 未敢出口. 計當云何？」肅曰：「政當速除之耳.」天錫曰：「安得其人？」肅曰：「肅即是也.」天錫曰：「汝年少, 更求可與謀者.」肅曰：「趙白駒及肅二人足以辦之矣.」於是天錫從兵四百人, 與邕俱入朝, 肅與白駒剔刀鞘出刃, 從天錫入. 值邕於門下, 肅斫之不中, 白駒繼之, 又不克, 二人與天錫俱入禁中. 邕得逸走, 因率甲士三百餘人反攻禁門. 天錫上屋大呼, 謂將士曰：「張邕凶逆, 所行無道, 諸宋何罪, 盡誅滅之？傾覆國家, 肆亂社稷. 我不惜死, 實懼先人廢祀, 事不獲已故耳. 我家門戶事, 而將士豈可以干戈見向！今之所取, 邕身而已. 天地有靈, 吾不食言.」邕眾聞之, 悉散走, 邕以劍自刎而死. 於是悉誅邕黨.

玄靚年既幼沖, 性又仁弱, 天錫既克邕, 專掌朝政, 改建興四十九年, 奉升平之號.

興寧元年, 駿妻馬氏卒, 玄靚以其庶母郭氏為太妃. 郭氏以天錫專政, 與大臣張欽等謀討之. 事泄, 欽等伏法.

是歲, 天錫率眾入禁門, 潛害玄靚, 宣言暴薨, 時年十四. 在位九年. 私諡曰沖公, 孝武帝賜諡曰敬悼公.

天錫字純嘏, 駿少子也, 小名獨活. 初字公純嘏, 入朝, 人笑其三字, 因自改焉. 玄靚死, 國人立之, 自號大將軍、校尉、涼州牧、西平公. 遣司馬綸騫奉章請命, 并送御史俞歸還京都. 太和初, 詔以天錫為大將軍、大都督、督隴右關中諸軍事、護羌校尉、涼州刺史、西平公.

天錫數宴園池, 政事頗廢. 盪難將軍、校書祭酒索商上疏極諫, 天錫答曰：「吾非好行, 行有得也. 觀朝榮, 則敬才秀之士；翫芝蘭, 則愛德行之臣；睹松竹, 則思貞操之賢；臨清流, 則貴廉潔之行；覽蔓草, 則賤貪穢之吏；逢飆風, 則惡凶狡之徒. 若引而申之, 觸類而長之, 庶無遺漏矣.」

羌廉岐自稱益州刺史, [一五]率略陽四千家背苻堅就李儼. 天錫自往討之, 以別駕楊遹為監前鋒軍事、前將軍, 趣金城, 晉興相常據為使持節、[一六]征東將軍, 向左南, 游擊將軍張統出白土, 天錫自率三萬人次倉松, 伐儼. 儼大敗, 入城固守, 遣子純求救於苻堅. 堅使其將王猛救之. 天錫敗績, 死者十二三, 天錫乃還. 立子大懷為世子.

自天錫之嗣事也, 連年地震山崩, 水泉湧出, 柳化為松, 火生泥中. 而天錫荒于聲色, 不卹政事. 初, 安定梁景、敦煌劉肅並以門冑, 總角與天錫友昵. 張邕之誅, 肅、景有勳, 天錫深德之, 賜姓張氏, 又改其字, 以為己子. 天錫諸子皆以「大」為字, 故景曰大奕, 肅曰大誠. 廢大懷為高昌公, 更立嬖子大豫為世子, 景、肅等俱參政事. 人情怨懼, 從弟從事中郎憲切諫, 不納.

時苻堅強盛, 每攻之, 兵無寧歲. 天錫甚懼, 乃立壇刑牲, 率典軍將軍張寧、中堅將軍馬芮等, 遙與晉三公盟誓, 獻書大司馬桓溫, 剋六年夏誓同大舉. 遣從事中郎韓博、奮節將軍康妙奉表, 并送盟文. 博有口才, 溫甚稱之. 嘗大會, 溫使司馬刁彝嘲之, 彝謂博曰：「君是韓盧後邪？」博曰：「卿是韓盧後.」溫笑曰：「刁以君姓韓, 故相問焉. 他自姓刁, 那得韓盧後邪！」博曰：「明公脫未之思, 短尾者則為刁也.」一坐推歎焉.

太元元年, 苻堅遣其將苟萇、毛當、[一七]梁熙、姚萇來寇, 渡石城津. 天錫集議, 中錄事席仂曰：「先公既有故事, 徐思後變, 此孫仲謀屈伸之略也.」眾以仂為老怯, 咸曰：「龍驤將軍馬達[一八], 精兵萬人距之, 必不敢進.」廣武太守辛章保城固守. 章與晉興相彭知正、[一九]西平相趙疑謀曰：「馬達出於行陣, 必不為用, 則秦軍深入. 吾相與率三郡精卒, 斷其糧運, 決一朝命矣.」征東常據亦欲先擊姚萇, 須天錫命. 天錫率萬人頓金昌城. 馬達率萬人逆萇等, 因請降, 兵人散走. 常據、席仂皆戰死. 司兵趙充哲與萇苦戰, 又死. 中衛將軍史景亦沒于陣. 天錫大懼, 出城自戰, 城內又反. 天錫窘逼, 降于萇等. 初, 天錫所居安昌門及平章殿無故而崩, [二０]旬日而國亡. 即位凡十三年. 自軌為涼州, 至天錫, 凡九世, 七十六年矣. 苻堅先為天錫起宅, 至, 以為尚書, 封歸義侯.

堅大敗于淮肥時, 天錫為苻融征南司馬, 於陣歸國. 詔曰：「昔孟明不替, 終顯厥功, 豈以一眚而廢才用！其以天錫為散騎常侍、左員外.」又詔曰：「故太尉、西平公張軌著德遐域, 世襲前勞. 強兵縱害, 遂至失守. 散騎常侍天錫拔跡登朝, 先祀淪替, 用增矜慨, 可復天錫西平郡公爵.」俄拜金紫光祿大夫.

天錫少有文才, 流譽遠近. 及歸朝, 甚被恩遇. 朝士以其國破身虜, 多共毀之. 會稽王道子嘗問其西土所出, 天錫應聲曰：「桑葚甜甘, 鴟鴞革響, 乳酪養性, 人無妒心.」後形神昏喪, 雖處列位, 不復被齒遇. 隆安中, 會稽世子元顯用事, 常延致之, 以為戲弄. 以其家貧, 拜廬江太守, 本官如故. 桓玄時, 欲招懷四遠, 乃用天錫為護羌校尉、涼州刺史. 尋卒, 年六十一. 追贈金紫光祿大夫.

史臣曰：長河外區, 流沙作紀, 玉關懸險, 金城負固. 有苗攸竄, 帝舜投而不羈；渠搜是居, 大禹即而方敘. 世逢多難, 嬰五郡以誰何；時遇兵凶, 阻三邊而高視. 雖非久安之地, 足為苟全之所乎！周公保之而立功, 士彥擁之而延世. 摯虞觀象, 記洪災之不流；侯瑾覘泉, 知霸者之斯在. 匪唯地勢, 抑亦有天道歟！茂、駿、重華資忠踵武, 崎嶇僻陋, 無忘本朝, 故能西控諸戎, 東攘巨猾, 綰累葉之珪組, 賦絕域之琛賨, 振曜遐荒, 良由杖順之效矣. 祚以卑孽, 陰傾冢嗣, 播有茨於彤管, 擬宸居於黑山, 丁琪以切諫遇誅夷, 王鸞以讜言嬰顯戮, 境內雲擾, 讎其竊名, 卒致梟懸, 自然之理也. 純嘏微弱, 竟亡其眾. 奉身魏闕, 齒跡朝流, 再襲銀黃, 祖德之延慶矣.

贊曰：三象構氛, 九土瓜分. 鼎遷江介, 地絕河濆. 歸誠晉室, 美矣張君. 內撫遺黎, 外攘逋寇. 世既綿遠, 國亦完富. 杖順為基, 蓋天所祐.

校勘記

[一]永嘉初會東羌校尉韓稚殺秦州刺史張輔　斠注：惠紀事在永興二年六月. 按：通鑑八六擊拔能、討韓稚亦繫永興二年. 傳文上出「永興中」, 此「永嘉初」, 三字疑誤駁.

[二]爰瑜　通鑑八六作「袁瑜」. 　袁瑜又見文選謝平原內史表及注引王隱晉書.

[三]守闕者千人　「千」, 各本皆作「十」, 局本作「千」, 蓋據冊府二二一改. 今從局本.

[四]疑承輔弼　周校：「承」當作「丞」.

[五]故太守賈騫　通鑑九０作「安故太守賈騫」, 胡注云：安故郡, 張氏分金城西平二郡置. 「故」上疑脫「安」字.

[六]天不受其圖籙　通志一八六、冊府二三二「受」作「授」.

[七]武衛　斠注：「武衛」為「武街」之訛. 按：通鑑九七胡注云：張駿置五屯, 武街其一. 斠注說是.

[八]時晉陽太守郎坦　「時」, 各本作「與」, 今從殿本. 「晉陽」, 通鑑九七作「晉昌」, 疑是.

[九]武城　周校：宜照地理志作「武成」. 按：通鑑九七亦作「武成」.

[一０]進封福祿縣伯　校文：「伯」當為「侯」.

[一一]宗悠　校文：以苻健載記考之, 「宗悠」乃「宋修」之訛. 張弘、宋修亦見上文. 按：通鑑九九即作「宋修」. 下「弘、悠皆沒」, 「悠」字亦當作「修」.

[一二]苻碩　校文：穆紀、苻健載記均作「苻雄」, 此「碩」字誤. 按：通鑑九九亦作「雄」.

[一三]何以加勸有功忠義之臣乎　冊府六五九「加」作「嘉」.

[一四]耀靈　穆紀作「靈耀」.

[一五]廉岐　斠注：苻堅、姚襄載記、元和姓纂作「歛岐」. 按：通鑑一０一亦作「歛岐」, 胡注云：歛, 羌姓也.

[一六]常據　校文：「常據」傳凡三見, 皆「掌據」之訛, 苻堅載記及元和姓纂可證. 按：廣韻、通鑑一０四亦作「掌」.

[一七]毛當　斠注：苻堅載記、元和郡縣志俱作「毛盛」. 按：通鑑一０四亦作「毛盛」.

[一八]馬達　周校：苻堅載記作「馬建」. 按：通鑑一０四亦作「馬建」.

[一九]彭知正　通鑑一０四作「彭和正」.

[二０]安昌門　「安」, 各本作「西」, 宋本、吳本作「安」, 安昌門又見魏書曜靈傳, 今從宋本、吳本.

晉書卷八十七 列傳第五十七

涼武昭王李玄盛  子士業

武昭王諱暠, 字玄盛, 小字長生, 隴西成紀人, 姓李氏, 漢前將軍廣之十六世孫也. 廣曾祖仲翔, 漢初為將軍, 討叛羌于素昌, 素昌即狄道也, 眾寡不敵, 死之. 仲翔子伯考奔喪, 因葬于狄道之東川, 遂家焉. 世為西州右姓. 高祖雍, 曾祖柔, 仕晉並歷位郡守. 祖弇, 仕張軌為武衛將軍、安世亭侯. 父昶, 幼有令名, 早卒, 遺腹生玄盛. 少而好學, 性沈敏寬和, 美器度, 通涉經史, 尤善文義. 及長, 頗習武藝, 誦孫吳兵法. 嘗與呂光太史令郭□及其同母弟宋繇同宿, □起謂繇曰：「君當位極人臣, 李君有國土之分, 家有騧草馬生白額駒, 此其時也.」

呂光末, 京兆段業自稱涼州牧, 以敦煌太守趙郡孟敏為沙州刺史, 署玄盛效穀令. 敏尋卒, 敦煌護軍馮翊郭謙、沙州治中敦煌索仙等以玄盛溫毅有惠政, 推為寧朔將軍、敦煌太守. 玄盛初難之, 會宋繇仕於業, 告歸敦煌, 言於玄盛曰：「兄忘郭□之言邪？白額駒今已生矣.」玄盛乃從之. 尋進號冠軍, 稱藩于業. 業以玄盛為安西將軍、敦煌太守, 領護西胡校尉.

及業僭稱涼王, 其右衛將軍索嗣構玄盛於業, 乃以嗣為敦煌太守, 率騎五百而西, 未至二十里, 移玄盛使迎己. 玄盛驚疑, 將出迎之, 效穀令張邈及宋繇止之曰：「呂氏政衰, 段業闇弱, 正是英豪有為之日. 將軍處一國成資, 奈何束手於人！索嗣自以本邦, 謂人情附己, 不虞將軍卒能距之, 可一戰而擒矣.」宋繇亦曰：「大丈夫已為世所推, 今日便授首於嗣, 豈不為天下笑乎！大兄英姿挺傑, 有雄霸之風, 張王之業不足繼也.」玄盛曰：「吾少無風雲之志, 因官至此, 不圖此郡士人忽爾見推. 向言出迎者, 未知士大夫之意故也.」因遣繇覘嗣. 繇見嗣, 啗以甘言, 還謂玄盛曰：「嗣志驕兵弱, 易擒耳.」於是遣其二子士業、讓與邈、繇及司馬尹建興等逆戰, 破之, 嗣奔還張掖. 玄盛素與嗣善, 結為刎頸交, 反為所構, 故深恨之, 乃罪狀嗣於段業. 業將且渠男又惡嗣, [一]至是, 因勸除之. 業乃殺嗣, 遣使謝玄盛, 分敦煌之涼興、烏澤、晉昌之宜禾三縣為涼興郡, 進玄盛持節、都督涼興已西諸軍事、鎮西將軍, 領護西夷校尉. 時有赤氣起于玄盛後園, 龍跡見于小城.

隆安四年, 晉昌太守唐瑤移檄六郡, 推玄盛為大都督、大將軍、涼公、領秦涼二州牧、護羌校尉. 玄盛乃赦其境內, 建年為庚子, 追尊祖弇曰涼景公, 父昶涼簡公. 以唐瑤為征東將軍, 郭謙為軍諮祭酒, 索仙為左長史, 張邈為右長史, 尹建興為左司馬, 張體順為右司馬, 張條為牧府左長史, 令狐溢為右長史, 張林為太府主簿, 宋繇、張謖為從事中郎, 繇加折衝將軍, 謖加揚武將軍, 索承明為牧府右司馬, 令狐遷為武衛將軍、晉興太守, 氾德瑜為寧遠將軍、西郡太守, 張靖為折衝將軍、河湟太守, [二]索訓為威遠將軍、西平太守, 趙開為騂馬護軍、大夏太守, 索慈為廣武太守, 陰亮為西安太守, 令狐赫為武威太守, 索術為武興太守, 以招懷東夏. 又遣宋繇東伐涼興, 并擊玉門已西諸城, 皆下之, 遂屯玉門、陽關, 廣田積穀, 為東伐之資.

初, 呂光之稱王也, 遣使市六璽玉於于窴, 至是, 玉至敦煌, 納之郡府. 仍於南門外臨水起堂, 名曰靖恭之堂, [三]以議朝政, 閱武事. 圖讚自古聖帝明王、忠臣孝子、烈士貞女, 玄盛親為序頌, 以明鑒戒之義, 當時文武群僚亦皆圖焉. 有白雀翔于靖恭堂, 玄盛觀之大悅. 又立泮宮, 增高門學生五百人. 起嘉納堂於後園, 以圖讚所志.

義熙元年, 玄盛改元為建初, 遣舍人黃始、梁興間行奉表詣闕曰：

昔漢運將終, 三國鼎峙, 鈞天之曆, 數鍾皇晉. 高祖闡鴻基, 景文弘帝業, 嗣武受終, 要荒率服, 六合同風, 宇宙齊貫. 而惠皇失馭, 權臣亂紀, 懷愍屯邅, 蒙塵于外, 懸象上分, 九服下裂, 眷言顧之, 普天同憾. 伏惟中宗元皇帝基天紹命, 遷幸江表, 荊揚蒙弘覆之矜, 五都為荒榛之藪. 故太尉、西平武公軌當元康之初, 屬擾攘之際, 受命典方, 出撫此州, 威略所振, 聲蓋海內. 明盛繼統, [四]不隕前志, 長旌所指, 仍闢三秦, 義立兵強, 拓境萬里. 文桓嗣位, 奕葉載德, 囊括關西, 化被崑裔, 遐邇款藩, 世修職貢. 晉德之遠揚, 繄此州是賴. 大都督、大將軍天錫以英挺之姿, 承七世之業, 志匡時難, 剋隆先勳, 而中年降災, 兵寇侵境, 皇威遐邈, 同獎弗及, 以一方之師抗七州之眾, 兵孤力屈, 社稷以喪.

臣聞曆數相推, 歸餘於終, 帝王之興, 必有閏位. 是以共工亂象於黃農之間, 秦項篡竊於周漢之際, 皆機不轉踵, 覆餗成凶. 自戎狄陵華, 已涉百齡, 五胡僭襲, 期運將杪, 四海顒顒, 懸心象魏. 故師次東關, 趙魏莫不企踵；淮南大捷, 三方欣然引領. 伏惟陛下道協少康, 德侔光武, 繼天統位, 志清函夏. 至如此州, 世篤忠義, 臣之群僚以臣高祖東莞太守雍、曾祖北地太守柔荷寵前朝, 參忝時務, 伯祖龍驤將軍、廣晉太守、長寧侯卓, 亡祖武衛將軍、天水太守、安世亭侯弇毗佐涼州, 著功秦隴, 殊寵之隆, 勒于天府, 妄臣無庸, 輒依竇融故事, 迫臣以義, 上臣大都督、大將軍、涼公、領秦涼二州牧、護羌校尉. 臣以為荊楚替貢, 齊桓興召陵之師, 諸侯不恭, 晉文起城濮之役, 用能勳光踐土, 業隆一匡, 九域賴其弘猷, 春秋恕其專命, 功冠當時, 美垂千祀. 況今帝居未復, 諸夏昏墊, 大禹所經, 奄為戎墟, 五嶽神山, 狄汙其三, 九州名都, 夷穢其七, 辛有所言, 於茲而驗. 微臣所以叩心絕氣, 忘寢與食, 雕肝焦慮, 不遑寧息者也. 江涼雖遼, 義誠密邇, 風雲苟通, 實如脣齒. 臣雖名未結于天臺, 量未著于海內, 然憑賴累祖寵光餘烈, 義不細辭, 以稽大務, 輒順群議, 亡身即事. 轅弱任重, 懼忝威命. 昔在春秋, 諸侯宗周, 國皆稱元, 以布時令. 今天臺邈遠, 正朔未加, 發號施令, 無以紀數, 輒年冠建初, 以崇國憲. 冀杖寵靈, 全制一方, 使義誠著于所天, 玄風扇于九壤, 殉命灰身, 隕越慷慨.

玄盛謂群僚曰：「昔河右分崩, 群豪競起, 吾以寡德為眾賢所推, 何嘗不忘寢與食, 思濟黎庶. 故前遣母弟繇董率雲騎, 東殄不庭, 軍之所至, 莫不賓下. 今惟蒙遜鴟跱一城. 自張掖已東, 晉之遺黎雖為戎虜所制, 至於向義思風, 過於殷人之望西伯. 大業須定, 不可安寢, 吾將遷都酒泉, 漸逼寇穴, 諸君以為何如？」張邈贊成其議, 玄盛大悅曰：「二人同心, 其利斷金. 張長史與孤同矣, 夫復何疑！」乃以張體順為寧遠將軍、建康太守, 鎮樂涫, 徵宋繇為右將軍, 領敦煌護軍, 與其子敦煌太守讓鎮敦煌, 遂遷居于酒泉. 手令誡其諸子曰：

吾自立身, 不營世利；經涉累朝, 通否任時；初不役智, 有所要求, 今日之舉, 非本願也. 然事會相驅, 遂荷州土, 憂責不輕, 門戶事重. 雖詳人事, 未知天心, 登車理轡, 百慮填胸. 後事付汝等, 粗舉旦夕近事數條, 遭意便言, 不能次比. 至於杜漸防萌, 深識情變, 此當任汝所見深淺, 非吾敕誡所益也. 汝等雖年未至大, 若能克己纂修, 比之古人, 亦可以當事業矣. 苟其不然, 雖至白首, 亦復何成！汝等其戒之慎之.

節酒慎言, 喜怒必思, 愛而知惡, 憎而知善, 動念寬恕, 審而後舉. 眾之所惡, 勿輕承信, 詳審人, 核真偽, 遠佞諛, 近忠正. 蠲刑獄, 忍煩擾, 存高年, 恤喪病, 勤省案, 聽訟訴. 刑法所應, 和顏任理, 慎勿以情輕加聲色. 賞勿漏疏, 罰勿容親. 耳目人間, 知外患苦；禁禦左右, 無作威福. 勿伐善施勞, 逆詐億必, 以示己明. 廣加諮詢, 無自專用, 從善如順流, 去惡如探湯. 富貴而不驕者至難也, 念此貫心, 勿忘須臾. 僚佐邑宿, 盡禮承敬, 讌饗饌食, 事事留懷. 古今成敗, 不可不知, 退朝之暇, 念觀典籍, 面牆而立, 不成人也.

此郡世篤忠厚, 人物敦雅, 天下全盛時, 海內猶稱之, 況復今日, 實是名邦. 正為五百年鄉黨婚親相連, 至于公理, 時有小小頗迴, 為當隨宜斟酌. 吾臨蒞五年, 兵難騷動, 未得休眾息役, 惠康士庶. 至于掩瑕藏疾, 滌除疵垢, 朝為寇讎, 夕委心膂, 雖未足希準古人, 粗亦無負於新舊. 事任公平, 坦然無類, 初不容懷, 有所損益, 計近便為少, 經遠如有餘, 亦無愧於前志也.

初, 玄盛之西也, 留女敬愛養於外祖尹文. 文既東遷, 玄盛從姑梁褒之母養之. [五]其後禿髮□檀假道於北山, 鮮卑遣褒送敬愛于酒泉, 并通和好. 玄盛遣使報聘, 贈以方物. 玄盛親率騎二萬, 略地至于建東, 鄯善前部王遣使貢其方物. 且渠蒙遜來侵, 至于建康, 掠三千餘戶而歸. 玄盛大怒, 率騎追之, 及于彌安, [六]大敗之, 盡收所掠之戶.

初, 苻堅建元之末, 徙江漢之人萬餘戶于敦煌, 中州之人有田疇不闢者, 亦徙七千餘戶. 郭□之寇武威, 武威、張掖已東人西奔敦煌、晉昌者數千戶. 及玄盛東遷, 皆徙之于酒泉, 分南人五千戶置會稽郡, 中州人五千戶置廣夏郡, 餘萬三千戶分置武威、武興、張掖三郡, 築城于敦煌南子亭, 以威南虜. 又以前表未報, 復遣沙門法泉間行奉表, 曰：

江山悠隔, 朝宗無階, 延首雲極, 翹企遐方. 伏惟陛下應期踐位, 景福自天. 臣去乙巳歲順從群議, 假統方城, 時遣舍人黃始奉表通誠, 遙途嶮曠, 未知達不？吳涼懸邈, 蜂蠆充衢, 方珍貢使, 無由展御, 謹副寫前章, 或希簡達.

臣以其歲進師酒泉, 戒戎廣平, 庶攘茨穢, 而黠虜恣睢, 未率威教, 憑守巢穴, 阻臣前路. 竊以諸事草創, 倉帑未盈, 故息兵按甲, 務農養士. 時移節邁, 荏苒三年, 撫劍歎憤, 以日成歲. 今資儲已足, 器械已充, 西招城郭之兵, 北引丁零之眾, 冀憑國威, 席卷河隴, 揚旌秦川, 承望詔旨, 盡節竭誠, 隕越為效.

又臣州界迥遠, 勍寇未除, 當須鎮副為行留部分, 輒假臣世子士業監前鋒諸軍事、撫軍將軍、護羌校尉, 督攝前軍, 為臣先驅. 又敦煌郡大眾殷, 制御西域, 管轄萬里, 為軍國之本, 輒以次子讓為寧朔將軍、西夷校尉、敦煌太守, 統攝崑裔, 輯寧殊方. 自餘諸子, 皆在戎間, 率先士伍. 臣總督大綱, 畢在輸力, 臨機制命, 動靖續聞.

玄盛既遷酒泉, 乃敦勸稼穡. 群僚以年穀頻登, 百姓樂業, 請勒銘酒泉, 玄盛許之. 於是使儒林祭酒劉彥明為文, 刻石頌德. 既而蒙遜每年侵寇不止, 玄盛志在以德撫其境內, 但與通和立盟, 弗之校也. 是時白狼、白兔、白雀、白雉、白鳩皆棲其園囿, 其群下以為白祥金精所誕, 皆應時邕而至, 又有神光、甘露、連理、嘉禾眾瑞, 請史官記其事, 玄盛從之. 尋而蒙遜背盟來侵, 玄盛遣世子士業要擊敗之, 獲其將且渠百年.

玄盛上巳日讌于曲水, 命群僚賦詩, 而親為之序. 於是寫諸葛亮訓誡以勖諸子曰：「吾負荷艱難, 寧濟之勳未建, 雖外總良能, 憑股肱之力, 而戎務孔殷, 坐而待旦. 以維城之固, 宜兼親賢, 故使汝等未及師保之訓, 皆弱年受任. 常懼弗克, 以貽咎悔. 古今之事不可以不知, 苟近而可師, 何必遠也. 覽諸葛亮訓勵, 應璩奏諫, 尋其終始, 周孔之教盡在中矣. 為國足以致安, 立身足以成名, 質略易通, 寓目則了, 雖言發往人, 道師於此. 且經史道德如採菽中原, 勤之者則功多, 汝等可不勉哉！」玄盛乃修敦煌舊塞東西二圍, 以防北虜之患, 築敦煌舊塞西南二圍, 以威南虜.

玄盛以緯世之量, 當呂氏之末, 為群雄所奉, 遂啟霸圖, 兵無血刃, 坐定千里, 謂張氏之業指期而成, 河西十郡歲月而一. 既而禿髮□檀入據姑臧, 且渠蒙遜基宇稍廣, 於是慨然著述志賦焉, 其辭曰：

涉至虛以誕駕, 乘有輿於本無, 稟玄元而陶衍, 承景靈之冥符. 蔭朝雲之菴藹, 仰朗日之照昫. 既敷既載, 以育以成. 幼希顏子曲肱之榮, 游心上典, 玩禮敦經. 蔑玄冕于朱門, 羨漆園之傲生；尚漁父於滄浪, 善沮溺之耦耕. 穢□鳶之籠嚇, 欽飛鳳于太清；杜世競於方寸, 絕時譽之嘉聲. 超霄吟於崇領, 奇秀木之陵霜；挺修榦之青蔥, 經歲寒而彌芳. 情遙遙以遠寄, 想四老之暉光；將戢繁榮於常衢, 控雲轡而高驤；攀瓊枝於玄圃, 漱華泉之淥漿；和吟鳳之逸響, 應鳴鸞于南岡.

時弗獲□, 心往形留, 眷駕陽林, 宛首一丘；衝風沐雨, 載沈載浮. 利害繽紛以交錯, 歡感循環而相求. 乾扉奄寂以重閉, 天地絕津而無舟；悼貞信之道薄, 謝慚德於圜流. 遂乃去玄覽, 應世賓, 肇弱巾於東宮, 並羽儀於英倫, 踐宣德之祕庭, 翼明后於紫宸. 赫赫謙光, 崇明奕奕, 岌岌王居, 詵詵百辟, 君希虞夏, 臣庶夔益.

張王頹巖, 梁后墜壑. 淳風杪莽以永喪, 搢紳淪胥而覆溺. 呂發釁於閨牆, 厥構摧以傾顛；疾風飄于高木, 迴湯沸於重泉；飛塵翕以蔽日, 大火炎其燎原；名都幽然影絕, 千邑闃而無煙. 斯乃百六之恒數, 起滅相因而迭然. 於是人希逐鹿之圖, 家有雄霸之想, 闇王命而不尋, 邀非分於無象. 故覆車接路而繼軌, 膏生靈於土壤. 哀餘類之忪懞, 邈靡依而靡仰；求欲專而失逾遠, 寄玄珠於罔象.

悠悠涼道, 鞠焉荒凶, 杪杪余躬, 迢迢西邦, 非相期之所會, 諒冥契而來同. 跨弱水以建基, 躡崑墟以為墉, 總奔駟之駭轡, 接摧轅於峻峰. 崇崖崨□, 重嶮萬尋, 玄邃窈窕, 磐紆嶔岑, 榛棘交橫, 河廣水深, 狐貍夾路, 鴞□群吟. 挺非我以為用, 任至當如影響；執同心以御物, 懷自彼於握掌；匪矯情而任荒, 乃冥合而一往, 華德是用來庭, 野逸所以就鞅.

休矣時英, 茂哉雋哲, 庶罩網以遠籠, 豈徒射鉤與斬袂！或脫梏而纓蕤, 或後至而先列, 採殊才於巖陸, 拔翹彥於無際. 思留侯之神遇, 振高浪以蕩穢；想孔明於草廬, 運玄籌之罔滯；洪操槃而慷慨, 起三軍以激銳. 詠群豪之高軌, 嘉關張之飄傑, 誓報曹而歸劉, 何義勇之超出！據斷橋而橫矛, 亦雄姿之壯發. 輝輝南珍, 英英周魯, 挺奇荊吳, 昭文烈武, 建策烏林, 龍驤江浦. 摧堂堂之勁陣, 鬱風翔而雲舉, 紹樊韓之遠蹤, 侔徽猷於召武, 非劉孫之鴻度, 孰能臻茲大祜！信乾坤之相成, 庶物希風而潤雨.

崏益既蕩, 三江已清, 穆穆盛勳, 濟濟隆平, 御群龍而奮策, 彌萬載以飛榮, 仰遺塵於絕代, 企高山而景行. 將建朱旗以啟路, 驅長轂而迅征, 靡商風以抗旆, 拂招搖之華旌, 資神兆於皇極, 協五緯之所寧. 赳赳干城, 翼翼上弼, 恣馘奔鯨, 截彼醜類. 且灑游塵於當陽, 拯涼德於已墜. 間昌宇之驂乘, 暨襄城而按轡. 知去害之在茲, 體牧童之所述, 審機動之至微, 思遺餐而忘寐, 表略韻於紈素, 託精誠于白日.

玄盛寢疾, 顧命宋繇曰：「吾少離荼毒, 百艱備嘗, 於喪亂之際, 遂為此方所推, 才弱智淺, 不能一同河右. 今氣力惙然, 當不復起矣. 死者大理, 吾不悲之, 所恨志不申耳. 居元首之位者, 宜深誡危殆之機. 吾終之後, 世子猶卿子也, 善相輔導, 述吾平生, 勿令居人之上, 專驕自任. 軍國之宜, 委之於卿, 無使籌略乖衷, 失成敗之要.」十三年, 薨, 時年六十七. 國人上諡曰武昭王, 墓曰建世陵, 廟號太祖.

先是, 河右不生楸、槐、柏、漆, 張駿之世, 取於秦隴而植之, 終於皆死, 而酒泉宮之西北隅有槐樹生焉, 玄盛又著槐樹賦以寄情, 蓋歎僻陋遐方, 立功非所也. 亦命主簿梁中庸及劉彥明等並作文. 感兵難繁興, 時俗諠競, 乃著大酒容賦以表恬豁之懷. 與辛景、辛恭靖同志友善, 景等歸晉, 遇害江南, 玄盛聞而弔之. 玄盛前妻, 同郡辛納女, 貞順有婦儀, 先卒, 玄盛親為之誄. 自餘詩賦數十篇. 世子譚早卒, 第二子士業嗣.

涼後主諱歆, 字士業. 玄盛薨時, 府僚奉為大都督、大將軍、涼公、領涼州牧、護羌校尉, 大赦境內, 改年為嘉興. 尊母尹氏為太后, 以宋繇為武衛將軍、廣夏太守、軍諮祭酒、錄三府事, 索仙為征虜將軍、張掖太守.

且渠蒙遜遣其張掖太守且渠廣宗詐降誘士業, 士業遣武衛溫宜等赴之, 親勒大軍為之後繼. 蒙遜率眾三萬, 設伏于蓼泉. 士業聞, 引兵還, 為遜所逼. 士業親貫甲先登, 大敗之, 追奔百餘里, 俘斬七千餘級. 明年, 蒙遜又伐士業, 士業將出距之, 左長史張體順固諫, 乃止. 蒙遜大芟秋稼而還. 是歲, 朝廷以士業為持節、都督七郡諸軍事、鎮西大將軍、護羌校尉、酒泉公.

士業用刑頗嚴, 又繕築不止, 從事中郎張顯上疏諫曰：「入歲已來, 陰陽失序, 屢有賊風暴雨, 犯傷和氣. 今區域三分, 勢不久並, 并兼之本, 實在農戰, 懷遠之略, 事歸寬簡. 而更繁刑峻法, 宮室是務, 人力凋殘, 百姓愁悴. 致災之咎, 實此之由.」主簿氾稱又上疏諫曰：

臣聞天之子愛人后, 殷勤至矣. 故政之不修, 則垂災譴以戒之. 改者雖危必昌, 宋景是也；其不改者, 雖安必亡, 虢公是也. 元年三月癸卯, 敦煌謙德堂陷；八月, 效穀地裂；二年元日, 昏霧四塞；四月, 日赤無光, 二旬乃復；十一月, 狐上南門；今茲春夏地頻五震；六月, 隕星于建康. 臣雖學不稽古, 敏謝仲舒, 頗亦聞道於先師, 且行年五十有九, 請為殿下略言耳目之所聞見, 不復能遠論書傳之事也.

乃者咸安之初, 西平地裂, 狐入謙光殿前, 俄而秦師奄至, 都城不守. 梁熙既為涼州, 藉秦氏兵亂, 規有全涼之地, 外不撫百姓, 內多聚斂, 建元十九年姑臧南門崩, 隕石於閑豫堂, 二十年而呂光東反, 子敗於前, 身戮於後. 段業因群胡創亂, 遂稱制此方, 三年之中, 地震五十餘所, 既而先王龍興瓜州, 蒙遜殺之張掖. 此皆目前之成事, 亦殿下之所聞知. 效穀, 先王鴻漸之始, 謙德, 即尊之室, 基陷地裂, 大凶之徵也. 日者太陽之精, 中國之象, 赤而無光, 中國將為胡夷之所陵滅. 諺曰：「野獸入家, 主人將去.」今狐上南門, 亦災之大也. 又狐者胡也, 天意若曰將有胡人居于此城, 南面而居者也. 昔春秋之世, 星隕于宋, 襄公卒為楚所擒. 地者至陰, 胡夷之象, 當靜而動, 反亂天常, 天意若曰胡夷將震動中國, 中國若不修德, 將有宋襄之禍.

臣蒙先朝布衣之眷, 輒自同子弟之親, 是以不避忤上之誅, 昧死而進愚款. 願殿下親仁善鄰, 養威觀釁, 罷宮室之務, 止游畋之娛. 後宮嬪妃、諸夷子女, 躬受分田, 身勸蠶績, 以清儉素德為榮, 息茲奢靡之費, 百姓租稅, 專擬軍國. 虛衿下士, 廣招英雋, 修秦氏之術, 以強國富俗. 待國有數年之積, 庭盈文武之士, 然後命韓白為前驅, 納子房之妙算, 一鼓而姑臧可平, 長驅可以飲馬涇渭, 方東面而爭天下, 豈蒙遜之足憂！不然, 臣恐宗廟之危必不出紀.

士業並不納.

士業立四年而宋受禪, 士業將謀東伐, 張體順切諫, 乃止. 士業聞蒙遜南伐禿髮□檀, [七]命中外戒嚴, 將攻張掖. 尹氏固諫, 不聽, 宋繇又固諫, 士業並不從. 繇退而歎曰：「大事去矣, 吾見師之出, 不見師之還也！」士業遂率步騎三萬東伐, 次于都瀆澗. 蒙遜自浩亹來, 距戰於懷城, 為蒙遜所敗. 左右勸士業還酒泉, 士業曰：「吾違太后明誨, 遠取敗辱, 不殺此胡, 復何面目以見母也！」勒眾復戰, 敗于蓼泉, 為蒙遜所害. 士業諸弟酒泉太守翻、新城太守預、領羽林右監密、左將軍眺、右將軍亮等西奔敦煌, 蒙遜遂入于酒泉. 士業之未敗也, 有大蛇從南門而入, 至于恭德殿前；有雙雉飛出宮內；通街大樹上有烏鵲爭巢, 鵲為烏所殺. 又有敦煌父老令狐熾夢白頭公衣帢而謂熾曰：「南風動, 吹長木, 胡桐椎, 不中轂.」言訖忽然不見. 士業小字桐椎, 至是而亡.

翻及弟敦煌太守恂與諸子等棄敦煌, 奔于北山, 蒙遜以索嗣子元緒行敦煌太守. 元緒粗嶮好殺, 大失人和. 郡人宋承、張弘以恂在郡有惠政, 密信招恂. 恂率數十騎入于敦煌, 元緒東奔涼興, 宋承等推恂為冠軍將軍、涼州刺史. 蒙遜遣世子德政率眾攻恂, [八]恂閉門不戰, 蒙遜自率眾二萬攻之, 三面起隄, 以水灌城. 恂遣壯士一千, 連版為橋, 潛欲決隄, 蒙遜勒兵逆戰, 屠其城. 士業子重耳, 脫身奔于江左, 仕于宋. 後歸魏, 為恒農太守. 蒙遜徙翻子寶等于姑臧, 歲餘, 北奔伊吾, 後歸于魏, 獨尹氏及諸女死於伊吾.

玄盛以安帝隆安四年立, 至宋少帝景平元年滅, 據河右凡二十四年.

史臣曰：王者受圖, 咸資世德, 猶混成之先大帝, 若一氣之生兩儀. 是以中陽勃興, 資豢龍之構趾；景亳垂統, 本吞鷰之開基. 涼武昭王英姿傑出, 運陰陽而緯武, 應變之道如神；吞日月以經天, 成物之功若歲. 故能懷荒弭暴, 開國化家, 宅五郡以稱藩, 屈三分而奉順. 若乃詩褒秦仲, 後嗣建削平之業；頌美公劉, 末孫興配天之祚. 或發跡於汧渭, 或布化於邠岐, 覆簣創元天之基, 疏涓開環海之宅. 彼既有漸, 此亦同符, 是知景命攸歸, 非一朝之可致, 累功積慶, 其所由來遠矣.

贊曰：武昭英叡, 忠勇霸世. 王室雖微, 乃誠無替. 遺黎飲德, 絕壤霑惠. 積祉丕基, 克昌來裔.

校勘記

[一]且渠男　校文：據北涼載記, 「男」下脫「成」字. 男成, 蒙遜兄. 李校：且渠男成見沮渠蒙遜載記、呂光載記. 按：魏書沮渠蒙遜傳、通鑑一一一俱作「沮渠男成」.

[二]河湟太守　斠注：張駿時涼州所統有湟河郡, 此作「河湟」, 疑是誤倒. 按：沮渠蒙遜載記、禿髮□檀載記、通鑑一一七並有湟河太守.

[三]靖恭之堂　下文及御覽一二四引西涼錄、一七六引三十國春秋皆無「之」字.

[四]明盛繼統　李校：「明盛」當作「明成」, 明謂張寔, 成謂張茂也. 寔謚昭公而曰「明」者, 或由當時避司馬昭之諱也.

[五]梁褒　通鑑一一四作「梁裒」.

[六]彌安　「彌安」當作「安彌」, 地理志上屬酒泉郡.

[七]南伐禿髮□檀　此時□檀已亡, 據魏書李暠傳, 蒙遜所伐者為乞伏.

[八]德政　沮渠蒙遜載記、通鑑一一九作「政德」.

晉書卷八十八 列傳第五十八

孝友

大矣哉, 孝之為德也. 分渾元而立體, 道貫三靈；資品彙以順名, 功苞萬象. 用之于國, 動天地而降休徵；行之于家, 感鬼神而昭景福. 若乃博施備物, 尊仁安義, 柔色承顏, 怡怡盡樂, 擊鮮就養, 亹亹忘劬, 集包思蓺黍之勤, 循陔有採蘭之詠, 事親之道也. 屬屬如在, 哀哀罔極, 聚薪流慟, 銜索興嗟, 曬風樹以隤心, 頫寒泉而沬泣, 追遠之情也. 審德筮仕, 正務移官, 居高匪危, 在醜無爭, 協修升以匡化, 懷履冰而砥節, 立身之行也. 是以閔曾翼翼, 遵六教而緝貞規；蔡董烝烝, 弘七體而垂令跡. 亦有至誠上感, 明祇下贊, 郭巨致錫金之慶, 陽雍標蒔玉之祉；烏馴丹羽, 巢叔和之室, 鹿呈白毳, 擾功文之廬. 然則因彼孝慈而生友悌, 理在兼綜, 義歸一揆. 夫天倫之重, 共氣分形, 心睽則葉悴荊枝, 性合則華承棣萼. 乃有推肥代瘦, 徇急難之情；讓果同衾, 盡歡愉之致：緬窺緗素, 載流塵躅者歟！

晉氏始自中朝, 逮于江左, 雖百六之災遄及, 而君子之道未消, 孝悌名流, 猶為繼踵. 王偉元之行己, 許季義之立節, 夏方、盛彥體至性以馳芬, 庾袞、顏含篤友于而宣範, 自餘群士, 咸標懿德. 採其遺絢, 足厲澆風, 故著孝友篇以續前史云耳.

李密

李密字令伯, 犍為武陽人也, 一名虔. 父早亡, 母何氏改醮. 密時年數歲, 感戀彌至, 烝烝之性, 遂以成疾. 祖母劉氏, 躬自撫養, 密奉事以孝謹聞. 劉氏有疾, 則涕泣側息, 未嘗解衣, 飲膳湯藥必先嘗後進. 有暇則講學忘疲, 而師事譙周, 周門人方之游夏.

少仕蜀, 為郎. 數使吳, 有才辯, 吳人稱之. 蜀平, 泰始初, 詔徵為太子洗馬. 密以祖母年高, 無人奉養, 遂不應命. 乃上疏曰：

臣以險釁, 夙遭閔凶, 生孩六月, 慈父見背, 行年四歲, 舅奪母志. 祖母劉愍臣孤弱, 躬親撫養. [一]臣少多疾病, 九歲不行, 零丁辛苦, 至于成立. 既無伯叔, 終鮮兄弟, 門衰祚薄, 晚有兒息. 外無期功強近之親, 內無應門五尺之童, 煢煢孑立, 形影相弔. 而劉早嬰疾病, 常在床蓐, 臣侍湯藥, 未嘗廢離.

自奉聖朝, 沐浴清化, 前太守臣逵察臣孝廉, 後刺史臣榮舉臣秀才. 臣以供養無主, 辭不赴命. 明詔特下, 拜臣郎中, 尋蒙國恩, 除臣洗馬. 猥以微賤, 當侍東宮, 非臣隕首所能上報. 臣具以表聞, 辭不就職. 詔書切峻, 責臣逋慢, 郡縣逼迫, 催臣上道, 州司臨門, 急於星火. 臣欲奉詔奔馳, 則劉病日篤；苟徇私情, 則告訴不許. 臣之進退, 實為狼狽.

伏惟聖朝以孝治天下, 凡在故老, 猶蒙矜卹, 況臣孤苦尪羸之極. 且臣少仕偽朝, 歷職郎署, 本圖宦達, 不矜名節. 今臣亡國賤俘, 至微至陋, 猥蒙拔擢, 寵命殊私, 豈敢盤桓有所希冀！但以劉日薄西山, 氣息奄奄, 人命危淺, 朝不慮夕. 臣無祖母, 無以至今日；祖母無臣, 無以終餘年. 母孫二人更相為命, 是以私情區區不敢棄遠. 臣密今年四十有四, 祖母劉今年九十有六, 是臣盡節於陛下之日長, 而報養劉之日短也. 烏鳥私情, 願乞終養.

臣之辛苦, 非但蜀之人士及二州牧伯之所明知, 皇天后土實所鑒見. 伏願陛下矜愍愚誠, 聽臣微志, 庶劉僥倖, 保卒餘年. 臣生當隕身, 死當結草.

帝覽之曰：「士之有名, 不虛然哉！」乃停召.

後劉終, 服闋, 復以洗馬徵至洛. 司空張華問之曰：「安樂公何如？」密曰：「可次齊桓.」華問其故, 對曰：「齊桓得管仲而霸, 用豎刁而蟲流. 安樂公得諸葛亮而抗魏, 任黃皓而喪國, 是知成敗一也.」次問：「孔明言教何碎？」密曰：「昔舜、禹、皋陶相與語, 故得簡雅；大誥與凡人言, [二]宜碎. 孔明與言者無己敵, 言教是以碎耳.」華善之.

出為溫令, 而憎疾從事, 嘗與人書曰：「慶父不死, 魯難未已.」從事白其書司隸, 司隸以密在縣清慎, 弗之劾也. 密有才能, 常望內轉, 而朝廷無援, 乃遷漢中太守, 自以失分懷怨. 及賜餞東堂, 詔密令賦詩, 末章曰：「人亦有言, 有因有緣. 官無中人, 不如歸田. 明明在上, 斯語豈然！」武帝忿之, 於是都官從事奏免密官. 後卒於家. 二子：賜、興.

賜字宗石, 少能屬文, 嘗為玄鳥賦, 詞甚美. 州辟別駕, 舉秀才, 未行而終. 興字雋石, 亦有文才, 刺史羅尚辟別駕. 尚為李雄所攻, 使興詣鎮南將軍劉弘求救, 興因願留, 為弘參軍而不還. 尚白弘, 弘即奪其手版而遣之. 興之在弘府, 弘立諸葛孔明、羊叔子碣, 使興俱為之文, 甚有辭理.

盛彥

盛彥字翁子, 廣陵人也. 少有異才. 年八歲, 詣吳太尉戴昌[三], 昌贈詩以觀之, 彥於坐答之, 辭甚慷慨. 母王氏因疾失明, 彥每言及, 未嘗不流涕. 於是不應辟召, 躬自侍養, 母食必自哺之. 母既疾久, 至于婢使數見捶撻. 婢忿恨, 伺彥暫行, 取蠐螬炙飴之. 母食以為美, 然疑是異物, 密藏以示彥. 彥見之, 抱母慟哭, 絕而復蘇. 母目豁然即開, 從此遂愈.

彥仕吳, 至中書侍郎. 吳平, 陸雲薦之於刺史周浚, 本邑大中正劉頌又舉彥為小中正. 太康中卒.

夏方

夏方字文正, 會稽永興人也. 家遭疫癘, 父母伯叔群從死者十三人. 方年十四, 夜則號哭, 晝則負土, 十有七載, 葬送得畢, 因廬于墓側, 種植松柏, 烏鳥猛獸馴擾其旁.

吳時拜仁義都尉, 累遷五官中郎將. 朝會未嘗乘車, 行必讓路. 吳平, 除高山令. 百姓有罪應加捶撻者, 方向之涕泣而不加罪, 大小莫敢犯焉. 在官三年, 州舉秀才, 還家, 卒, 年八十七.

王裒

王裒字偉元, 城陽營陵人也. 祖修, 有名魏世. 父儀, 高亮雅直, 為文帝司馬. 東關之役, 帝問於眾曰：「近日之事, 誰任其咎？」儀對曰：「責在元帥.」帝怒曰：「司馬欲委罪於孤邪！」遂引出斬之.

裒少立操尚, 行己以禮, 身長八尺四寸, 容貌絕異, 音聲清亮, 辭氣雅正, 博學多能, 痛父非命, 未嘗西向而坐, 示不臣朝廷也. 於是隱居教授, 三徵七辟皆不就. 廬于墓側, 旦夕常至墓所拜跪, 攀柏悲號, 涕淚著樹, 樹為之枯. 母性畏雷, 母沒, 每雷, 輒到墓曰：「裒在此.」及讀詩至「哀哀父母, 生我劬勞」, 未嘗不三復流涕, 門人受業者並廢蓼莪之篇.

家貧, 躬耕, 計口而田, 度身而蠶. 或有助之者, 不聽. 諸生密為刈麥, 裒遂棄之. 知舊有致遺者, 皆不受. 門人為本縣所役, 告裒求屬令, 裒曰：「卿學不足以庇身, 吾德薄不足以蔭卿, 屬之何益！且吾不執筆已四十年矣.」乃步擔乾飯, 兒負鹽豉草屩, 送所役生到縣, 門徒隨從者千餘人. 安丘令以為詣己, 整衣出迎之. 裒乃下道至土牛旁, 磬折而立, 云：「門生為縣所役, 故來送別.」因執手涕泣而去. 令即放之, 一縣以為恥.

鄉人管彥少有才而未知名, 裒獨以為必當自達, 拔而友之, 男女各始生, 便共許為婚. 彥後為西夷校尉, 卒而葬于洛陽, 裒後更嫁其女. 彥弟馥問裒, 裒曰：「吾薄志畢願山藪, 昔嫁姊妹皆遠, 吉凶斷絕, 每以此自誓. 今賢兄子葬父于洛陽, 此則京邑之人也, 豈吾結好之本意哉！」馥曰：「嫂, 齊人也, 當還臨淄.」裒曰：「安有葬父河南而隨母還齊！用意如此, 何婚之有！」

北海邴春少立志操, 寒苦自居, 負笈遊學, 鄉邑僉以為邴原復出. 裒以春性險狹慕名, 終必不成. 其後春果無行, 學業不終, 有識以此歸之. 裒常以為人之所行期於當歸善道, 何必以所能而責人所不能.

及洛京傾覆, 寇盜蜂起, 親族悉欲移渡江東, 裒戀墳壟不去. 賊大盛, 方行, 猶思慕不能進, 遂為賊所害.

許孜

許孜字季義, 東陽吳寧人也. 孝友恭讓, 敏而好學. 年二十, 師事豫章太守會稽孔沖, 受詩、書、禮、易及孝經、論語. 學竟, 還鄉里. 沖在郡喪亡, 孜聞問盡哀, 負擔奔赴, 送喪還會稽, 蔬食執役, 制服三年. 俄而二親沒, 柴毀骨立, 杖而能起, 建墓于縣之東山, 躬自負土, 不受鄉人之助. 或愍孜羸憊, 苦求來助, 孜晝則不逆, 夜便除之. 每一悲號, 鳥獸翔集. 孜以方營大功, 乃棄其妻, 鎮宿墓所, 列植松柏亙五六里. 時有鹿犯其松栽, 孜悲歎曰：「鹿獨不念我乎！」明日, 忽見鹿為猛獸所殺, 置於所犯栽下. 孜悵惋不已, 乃為作冢, 埋於隧側. 猛獸即於孜前自撲而死, 孜益歎息, 又取埋之. 自後樹木滋茂, 而無犯者. 積二十餘年, 孜乃更娶妻, 立宅墓次, 烝烝朝夕, 奉亡如存, 鷹雉棲其梁, 簷鹿與猛獸擾其庭圃, 交頸同遊, 不相搏噬.

元康中, 郡察孝廉, 不起, 巾褐終身. 年八十餘, 卒于家. 邑人號其居為孝順里.

咸康中, 太守張虞上疏曰：「臣聞聖賢明訓存乎舉善, 褒貶所興, 不遠千載. 謹案所領吳寧縣物故人許孜, 至性孝友, 立節清峻, 與物恭讓, 言行不貳. 當其奉師, 則在三之義盡；及其喪親, 實古今之所難. 咸稱殊類致感, 猛獸弭害. 雖臣不及見, 然備聞斯語, 竊謂蔡順、董黯無以過之. 孜沒積年, 其子尚在, 性行純愨, 今亦家於墓側. 臣以為孜之履操, 世所希逮, 宜標其令跡, 甄其後嗣, 以酬既往, [四]以獎方來. 陽秋傳曰：『善善及其子孫. 』臣不達大體, 請臺量議.」疏奏, 詔旌表門閭, 蠲復子孫. 其子生亦有孝行, 圖孜像於堂, 朝夕拜焉.

庾袞

庾袞字叔褒, 明穆皇后伯父也. 少履勤儉, 篤學好問, 事親以孝稱. 咸寧中, 大疫, 二兄俱亡, 次兄毗復殆, 癘氣方熾, 父母諸弟皆出次於外, 袞獨留不去. 諸父兄強之, 乃曰：「袞性不畏病.」遂親自扶持, 晝夜不眠, 其間復撫柩哀臨不輟. [五]如此十有餘旬, 疫勢既歇, 家人乃反, 毗病得差, 袞亦無恙. 父老咸曰：「異哉此子！守人所不能守, 行人所不能行, 歲寒然後知松柏之後凋, 始疑疫癘之不相染也.」

初, 袞諸父並貴盛, 惟父獨守貧約. 袞躬親稼穡, 以給供養, 而執事勤恪, 與弟子樹籬, 跪以授條. 或曰：「今在隱屏, 先生何恭之過？」袞曰：「幽顯易操, 非君子之志也.」父亡, 作筥賣以養母. 母見其勤, 曰：「我無所食.」對曰：「母食不甘, 袞將何居！」母感而安之. 袞前妻荀氏, 繼妻樂氏, 皆官族富室, 及適袞, 俱棄華麗, 散資財, 與袞共安貧苦, 相敬如賓. 母終, 服喪居于墓側.

歲大饑, 藜羹不糝, 門人欲進其飯者, 而袞每曰已食, 莫敢為設. 及麥熟, 穫者已畢, 而採捃尚多, 袞乃引其群子以退, 曰：「待其間.」及其捃也. 不曲行, 不旁掇, 跪而把之, 則亦大獲. 又與邑人入山拾橡, 分夷嶮, 序長幼, 推易居難, 禮無違者. 或有斬其墓柏, 莫知其誰, 乃召鄰人集于墓而自責焉, 因叩頭泣涕, 謝祖禰曰：「德之不修, 不能庇先人之樹, 袞之罪也.」父老咸亦為之垂泣, 自後人莫之犯. 撫諸孤以慈, 奉諸寡以仁, 事加於厚而教之義方, 使長者體其行, 幼者忘其孤. 孤甥郭秀, 比諸子姪, 衣食而每先之. 孤兄女曰芳, 將嫁, 美服既具, 袞乃刈荊苕為箕□, 召諸子集之于堂, 男女以班, 命芳曰：「芳乎！汝少孤, 汝逸汝豫, 不汝疪瑕. 今汝適人, 將事舅姑, 灑掃庭內, 婦之道也, 故賜汝此. 匪器之為美, 欲溫恭朝夕, 雖休勿休也.」而以舊宅與其長兄子賡、翕. 及翕卒, 袞哀其早孤, 痛其成人而未娶, 乃撫柩長號, 哀感行路, 聞者莫不垂涕.

初, 袞父誡袞以酒, 每醉, 輒自責曰︰「余廢先父之誡, 其何以訓人！」乃於父墓前自杖三十. 鄰人褚德逸者, 善事其親, 老而不倦, 袞每拜之. 嘗與諸兄過邑人陳準兄弟, 諸兄友之, 皆拜其母, 袞獨不拜. 準弟徽曰：「子不拜吾親何？」袞曰：「未知所以拜也. 夫拜人之親者, 將自同於人之子也, 其義至重, 袞敢輕之乎！」遂不拜. 準、徽歎曰：「古有亮直之士, 君近之矣. 君若當朝, 則社稷之臣歟！君若握兵, 臨大節, 孰能奪之！方今徵聘, 君實宜之.」於是鄉黨薦之, 州郡交命, 察孝廉, 舉秀才、清白異行, 皆不降志, 世遂號之為異行.

元康末, 潁川太守召為功曹, 袞服造役之衣, 杖鍤荷斧, 不俟駕而行, 曰：「請受下夫之役.」太守飾車而迎, 袞逡巡辭退, 請徒行入郡, 將命者遂逼扶升車, 納於功曹舍. 既而袞自取己車而寢處焉, 形雖恭而神有不可動之色. 太守知其不屈, 乃歎曰：「非常士也, 吾何以降之！」厚為之禮而遣焉.

齊王冏之唱義也, 張泓等肆掠于陽翟, 袞乃率其同族及庶姓保于禹山. 是時百姓安寧, 未知戰守之事, 袞曰：「孔子云：『不教而戰, 是謂棄之. 』」乃集諸群士而謀曰：「二三君子相與處於險, 將以安保親尊, 全妻孥也. 古人有言：『千人聚而不以一人為主, 不散則亂矣. 』將若之何？」眾曰：「善. 今日之主非君而誰！」袞默然有間, 乃言曰：「古人急病讓夷, 不敢逃難, 然人之立主, 貴從其命也.」乃誓之曰：「無恃險, 無怙亂, 無暴鄰, 無抽屋, 無樵採人所植, 無謀非德, 無犯非義, 戮力一心, 同恤危難.」眾咸從之. 於是峻險阨, 杜蹊徑, 修壁塢, 樹藩障, 考功庸, 計丈尺, 均勞逸, 通有無, 繕完器備, 量力任能, 物應其宜, 使邑推其長, 里推其賢, 而身率之. 分數既明, 號令不二, 上下有禮, 少長有儀, 將順其美, 匡救其惡. 及賊至, 袞乃勒部曲, 整行伍, 皆持滿而勿發. 賊挑戰, 晏然不動, 且辭焉. 賊服其慎而畏其整, 是以皆退, 如是者三. 時人語曰：「所謂臨事而懼、好謀而成者, 其庾異行乎！」

及冏歸于京師, 踰年不朝, 袞曰：「晉室卑矣, 寇難方興！」乃攜其妻子適林慮山, 事其新鄉如其故鄉, 言忠信, 行篤敬. 比及期年, 而林慮之人歸之, 咸曰庾賢. 及石勒攻林慮, 父老謀曰：「此有大頭山, 九州之絕險也. 上有古人遺跡, 可共保之.」惠帝遷于長安, 袞乃相與登于大頭山而田於其下. 年穀未熟, 食木實, 餌石□, 同保安之, 有終焉之志. 及將收穫, 命子怞與之下山, 中塗目眩瞀, 墜崖而卒. 同保赴哭曰：「天乎！獨不可舍我賢乎！」時人傷之曰：「庾賢絕塵避地, 超然遠跡, 固窮安陋, 木食山棲, 不與世同榮, 不與人爭利, 不免遭命, 悲夫！」

袞學通詩書, 非法不言, 非道不行, 尊事耆老, 惠訓蒙幼, 臨人之喪必盡哀, 會人之葬必躬築, 勞則先之, 逸則後之, 言必行之, 行必安之. 是以宗族鄉黨莫不崇仰, 門人感慕, 為之樹碑焉.

有四子：怞、蔑、澤、捃. 在澤生, 故名澤, 因捃生, 故曰捃. 蔑後南渡江, 中興初, 為侍中. 蔑生願, 安成太守.

孫晷

孫晷字文度, 吳國富春人, 吳伏波將軍秀之曾孫也. 晷為兒童, 未嘗被呵怒. 顧榮見而稱之, 謂其外祖薛兼曰：「此兒神明清審[六], 志氣貞立, 非常童也.」及長, 恭孝清約, 學識有理義, 每獨處幽闇之中, 容止瞻望未嘗傾邪. 雖侯家豐厚, 而晷常布衣蔬食, 躬親壟畝, 誦詠不廢, 欣然獨得. 父母愍其如此, 欲加優饒, 而夙興夜寐, 無暫懈也. 父母起居嘗饌, 雖諸兄親饋, 而晷不離左右. 富春車道既少, 動經江川, [七]父難於風波, 每行乘籃輿, 晷躬自扶侍, 所詣之處, 則於門外樹下藩屏之間隱息, 初不令主人知之. 兄嘗篤疾經年, 晷躬自扶侍, 藥石甘苦, 必經心目, 跋涉山水, 祈求懇至. 而聞人之善, 欣若有得；聞人之惡, 慘若有失. 見人饑寒, 並周贍之, 鄉里贈遺, 一無所受. 親故有窮老者數人, 恒往來告索, 人多厭慢之, 而晷見之, 欣敬逾甚, 寒則與同衾, 食則與同器, 或解衣推被以卹之. 時年饑穀貴, 人有生刈其稻者, 晷見而避之, 須去而出, 既而自刈送與之. 鄉鄰感愧, 莫敢侵犯.

會稽虞喜隱居海嵎, 有高世之風. 晷欽其德, 聘喜弟預女為妻. 喜戒女棄華尚素, 與晷同志. 時人號為梁鴻夫婦. 濟陽江惇少有高操, 聞晷學行過人, 自東陽往候之, 始面, 便終日譚宴, 結歡而別.

司空何充為揚州, 檄晷為主簿, 司徒蔡謨辟為掾屬, 並不就. 尚書張國明, 州土之望, 表薦晷, 公車特徵. 會卒, 時年三十八, 朝野嗟痛之. 晷未及大斂, 有一老父縕袍草屨, 不通姓名, 徑入撫柩而哭, 哀聲慷慨, 感于左右. 哭止便出, 容貌甚清, 眼瞳又方, 門者告之喪主, 怪而追焉. 直去不顧. 同郡顧和等百餘人歎其神貌有異, 而莫之測也.

顏含

顏含字弘都, 琅邪莘人也. [八]祖欽, 給事中. 父默, 汝陰太守. 含少有操行, 以孝聞. 兄畿, 咸寧中得疾, 就醫自療, 遂死於醫家. 家人迎喪, 旐每繞樹而不可解, 引喪者顛仆, 稱畿言曰：「我壽命未死, 但服藥太多, 傷我五藏耳. 今當復活, 慎無葬也.」其父祝之曰：「若爾有命復生, 豈非骨肉所願！今但欲還家, 不爾葬也.」旐乃解. 及還, 其婦夢之曰：「吾當復生, 可急開棺.」婦頗說之. 其夕, 母及家人又夢之, 即欲開棺, 而父不聽. 含時尚少, 乃慨然曰：「非常之事, 古則有之, 今靈異至此, 開棺之痛, 孰與不開相負？」父母從之, 乃共發棺, 果有生驗, 以手刮棺, 指爪盡傷, 然氣息甚微, 存亡不分矣. 飲哺將護, 累月猶不能語, 飲食所須, 託之以夢. 闔家營視, 頓廢生業, 雖在母妻, 不能無倦矣. 含乃絕棄人事, 躬親侍養, 足不出戶者十有三年. 石崇重含淳行, 贈以甘旨, 含謝而不受. 或問其故, 答曰：「病者綿昧, 生理未全, 既不能進噉, 又未識人惠, 若當謬留, 豈施者之意也！」畿竟不起.

含二親既終, 兩兄繼沒, 次嫂樊氏因疾失明, 含課勵家人, 盡心奉養, 每日自嘗省藥饌, 察問息秏, 必簪屨束帶. 醫人疏方, 應須髯蛇膽, 而尋求備至, 無由得之, 含憂歎累時. 嘗晝獨坐, 忽有一青衣童子年可十三四, 持一青囊授含, 含開視, 乃蛇膽也. 童子逡巡出戶, 化成青鳥飛去. 得膽, 藥成, 嫂病即愈. 由是著名.

本州辟, 不就. 東海王越以為太傅參軍, 出補闓陽令. 元帝初鎮下邳, 復命為參軍. 過江, 以含為上虞令, 轉王國郎中、[九]丞相東閤祭酒, 出為東陽太守. 東宮初建, 含以儒素篤行補太子中庶子, 遷黃門侍郎、本州大中正, 歷散騎常侍、大司農. 豫討蘇峻功, 封西平縣侯, 拜侍中, 除吳郡太守. 王導問含曰：「卿今蒞名郡, 政將何先？」答曰：「王師歲動, 編戶虛秏, 南北權豪競招遊食, 國弊家豐, 執事之憂. 且當徵之勢門, 使反田桑, 數年之間, 欲令戶給人足, 如其禮樂, 俟之明宰.」含所歷簡而有恩, 明而能斷, 然以威御下. 導歎曰：「顏公在事, 吳人斂手矣.」未之官, 復為侍中. 尋除國子祭酒, 加散騎常侍, 遷光祿勳, 以年老遜位. 成帝美其素行, 就加右光祿大夫, 門施行馬, 賜床帳被褥, 敕太官四時致膳, 固辭不受.

于時論者以王導帝之師傅, 名位隆重, 百僚宜為降禮. 太常馮懷以問於含, 含曰：「王公雖重, 理無偏敬, 降禮之言, 或是諸君事宜. 鄙人老矣, 不識時務.」既而告人曰：「吾聞伐國不問仁人. 向馮祖思問佞於我, 我有邪德乎？」人嘗論少正卯、盜跖其惡孰深. 或曰：「正卯雖姦, 不至剖人充膳, 盜跖為甚.」含曰：「為惡彰露, 人思加戮；隱伏之姦, 非聖不誅. 由此言之, 少正為甚.」眾咸服焉. 郭璞嘗遇含, 欲為之筮. 含曰：「年在天, 位在人, 修己而天不與者, 命也；守道而人不知者, 性也. 自有性命, 無勞蓍龜.」桓溫求婚於含, 含以其盛滿, 不許. 惟與鄧攸深交. 或問江左群士優劣, 答曰：「周伯仁之正, 鄧伯道之清, 卞望之之節, 餘則吾不知也.」其雅重行實, 抑絕浮偽如此.

致仕二十餘年, 年九十三卒. 遺命素棺薄斂. 諡曰靖. 喪在殯而鄰家失火, 移棺紼斷, 火將至而滅, 僉以為淳誠所感也. 三子：髦、謙、約. 髦歷黃門郎、侍中、光祿勳, 謙至安成太守, 約零陵太守, 並有聲譽.

劉殷

劉殷字長盛, 新興人也. 高祖陵, 漢光祿大夫. 殷七歲喪父, 哀毀過禮, 服喪三年, 未曾見齒. 曾祖母王氏, 盛冬思菫而不言, 食不飽者一旬矣. 殷怪而問之, 王言其故. 殷時年九歲, 乃於澤中慟哭, 曰：「殷罪釁深重, 幼丁艱罰, 王母在堂, 無旬月之養. 殷為人子, 而所思無獲, 皇天后土, 願垂哀愍.」聲不絕者半日, 於是忽若有人云：「止, 止聲.」殷收淚視地, 便有菫生焉, 因得斛餘而歸, 食而不減, 至時菫生乃盡. 又嘗夜夢人謂之曰：「西籬下有粟.」寤而掘之, 得粟十五鍾, 銘曰「七年粟百石, 以賜孝子劉殷」. 自是食之, 七載方盡. 時人嘉其至性通感, 競以穀帛遺之. 殷受而不謝, 直云待後貴當相酬耳.

弱冠, 博通經史, 綜核群言, 文章詩賦靡不該覽. 性倜儻, 有濟世之志, 儉而不陋, 清而不介, 望之頹然而不可侵也. 鄉黨親族莫不稱之. 郡命主簿, 州辟從事, 皆以供養無主, 辭不赴命. 司空、齊王攸辟為掾, 征南將軍羊祜召參軍事, 皆以疾辭. 同郡張宣子, 識達之士也, 勸殷就徵. 殷曰：「當今二公, 有晉之棟楹也. 吾方希達如榱椽耳, 不憑之, 豈能立乎！吾今王母在堂, 既應他命, 無容不竭盡臣禮, 便不得就養. 子輿所以辭齊大夫, 良以色養無主故耳.」宣子曰：「如子所言, 豈庸人所識哉！而今而後, 吾子當為吾師矣.」遂以女妻之. 宣子者, 并州豪族也, 家富於財, 其妻怒曰：「我女年始十四, 姿識如此, 何慮不得為公侯妃, 而遽以妻劉殷乎！」宣子曰：「非爾所及也.」誡其女曰：「劉殷至孝冥感, 兼才識超世, 此人終當遠達, 為世名公, 汝其謹事之.」張氏性亦婉順, 事王母以孝聞, 奉殷如君父焉. 及王氏卒, 殷夫婦毀瘠, 幾至滅性. 時柩在殯而西鄰失火, 風勢甚盛, 殷夫婦叩殯號哭, 火遂越燒東家. 後有二白鳩巢其庭樹, 自是名譽彌顯.

太傅楊駿輔政, 備禮聘殷, 殷以母老固辭. 駿於是表之, 優詔遂其高志, 聽終色養, 敕所在供其衣食, 蠲其傜賦, 賜帛二百匹, 穀五百斛. 趙王倫篡位, 孫秀夙重殷名, 以散騎常侍徵之, 殷逃奔雁門. 及齊王冏輔政, 辟為大司馬軍諮祭酒. 既至, 謂殷曰：「先王虛心召君, 君不至. 今孤辟君, 君何能屈也？」殷曰：「世祖以大聖應期, 先王以至德輔世, 既堯舜為君, 稷契為佐, 故殷希以一夫而距千乘, 為不可迴之圖, 幸邀唐虞之世, 是以不懼斧鉞之戮耳. 今殿下以神武睿姿, 除殘反政, 然聖跡稍粗, 嚴威滋肅, 殷若復爾, 恐招華士之誅, 故不敢不至也.」冏奇之, 轉拜新興太守, 明刑旌善, 甚有政能.

屬永嘉之亂, 沒於劉聰. [一０]聰奇其才而擢任之, 累至侍中、太保、錄尚書事. 殷恒戒子孫曰：「事君之法, 當務幾諫, 凡人尚不可面斥其過, 而況萬乘乎！夫犯顏之禍, 將彰君過, 宜上思召公咨商之義, 下念鮑勛觸鱗之誅也.」在聰之朝, 與公卿恂恂然, 常有後己之色. 士不修操行者, 無得入其門, 然滯理不申, 藉殷而濟者, 亦已百數.

有七子, 五子各授一經, 一子授太史公, 一子授漢書, 一門之內, 七業俱興, 北州之學, 殷門為盛. 竟以壽終.

王延

王延字延元, 西河人也. 九歲喪母, 泣血三年, 幾至滅性. 每至忌日, 則悲啼至旬. [一一]繼母卜氏遇之無道, 恒以蒲穰及敗麻頭與延貯衣. 其姑聞而問之, 延知而不言, 事母彌謹. 卜氏嘗盛冬思生魚, 敕延求而不獲, 抶之流血. 延尋汾叩凌而哭, 忽有一魚長五尺, 踊出水上, 延取以進母. 卜氏食之, 積日不盡, 於是心悟, 撫延如己生. 延事親色養, 夏則扇枕席, 冬則以身溫被, 隆冬盛寒, 體無全衣, 而親極滋味. 晝則傭賃, 夜則誦書, 遂究覽經史, 皆通大義. 州郡禮辟, 貪供養不起. 父母終後, 廬于墓側, 非其蠶不衣, 非其耕不食.

屬天下喪亂, 隨劉元海遷于平陽, 農蠶之暇, 訓誘宗族, 侃侃不倦. 家牛生一犢, 他人認之, 延牽而授與, 初無吝色. 其人後自知妄認, 送犢還延, 叩頭謝罪, 延仍以與之, 不復取也.

年六十, 方仕於劉聰, 稍遷尚書左丞, 至金紫光祿大夫. 聰死後, 靳準將作亂, 謀之于延, 延不從. 準既誅劉氏, 自號漢天王, 以延為左光祿大夫, 延又大罵不受, 準遂殺之.

王談

王談, 吳興烏程人也. 年十歲, 父為鄰人竇度所殺. 談陰有復讎志, 而懼為度所疑, 寸刃不畜, 日夜伺度, 未得. 至年十八, 乃密市利鍤, 陽若耕鉏者. 度常乘船出入, 經一橋下, 談伺度行還, 伏草中, 度既過, 談於橋上以鍤斬之, 應手而死. 既而歸罪有司, 大守孔巖義其孝勇, [一二]列上宥之. 巖諸子為孫恩所害, 無嗣, 談乃移居會稽, 修理巖父子墳墓, 盡其心力. 後太守孔廞究其義行, 元興三年, 舉談為孝廉, 時稱其得人. 談不應召, 終于家.

桑虞

桑虞字子深, 魏郡黎陽人也. 父沖, 有深識遠量, 惠帝時為黃門郎. 河間王顒執權, 引為司馬. 沖知顒必敗, 就職一旬, 便稱疾求退. 虞仁孝自天至, 年十四喪父, 毀瘠過禮, 日以米百粒用糝藜藿, 其姊諭之曰：「汝毀瘠如此, 必至滅性, 滅性不孝, 宜自抑割.」虞曰：「藜藿雜米, 足以勝哀.」虞有園在宅北數里, 瓜果初熟, 有人踰垣盜之. 虞以園援多棘刺, 恐偷見人驚走而致傷損, 乃使奴為之開道. 及偷負瓜將出, 見道通利, 知虞使除之, 乃送所盜瓜, 叩頭請罪. 虞乃歡然, 盡以瓜與之. 嘗行, 寄宿逆旅, 同宿客失脯, 疑虞為盜. 虞默然無言, 便解衣償之. 主人曰：「此舍數失魚肉雞鴨, 多是狐貍偷去, 君何以疑人？」乃將脯主至山冢間尋求, 果得之. 客求還衣, 虞投之不顧.

虞諸兄仕于石勒之世, 咸登顯位, 惟虞恥臣非類, 陰欲避地海東, 會丁母憂, 遂止. 哀毀骨立, 廬于墓側. 五年後, 石勒以為武城令. 虞以密邇黃河, 去海微近, 將申前志, 欣然就職. 石季龍太守劉徵甚器重之, 徵遷青州刺史, 請虞為長史, 帶祝阿郡. 徵遇疾還鄴, 令虞監行州府屬. 季龍死, 國中大亂, 朝廷以虞名父之子, 必能立功海岱, 潛遣東莞人華挺授虞寧朔將軍、青州刺史. 虞曰：「功名非吾志也.」乃附使者啟讓刺史, 靖居海右, 不交境外. 雖歷偽朝, 而不豫亂, 世以此高之. 卒于官.

虞五世同居, 閨門邕穆. 苻堅青州刺史苻朗甚重之, 嘗詣虞家, 升堂拜其母, 時人以為榮.

何琦

何琦字萬倫, 司空充之從兄也. 祖父龕, 後將軍. 父阜, 淮南內史. 琦年十四喪父, 哀毀過禮. 性沈敏有識度, 好古博學, 居于宣城陽穀縣, 事母孜孜, 朝夕色養. 常患甘鮮不贍, 乃為郡主簿, 察孝廉, 除郎中, 以選補宣城涇縣令. 司徒王導引為參軍, 不就.

及丁母憂, 居喪泣血, 杖而後起. 停柩在殯, 為鄰火所逼, 煙焰已交, 家乏僮使, 計無從出, 乃匍匐撫棺號哭. 俄而風止火息, 堂屋一間免燒, 其精誠所感如此. 服闋, 乃慨然歎曰：「所以出身仕者, 非謂有尺寸之能以效智力, 實利微祿, 私展供養. 一旦煢然, 無復恃怙, 豈可復以朽鈍之質塵黷清朝哉！」於是養志衡門, 不交人事, 耽翫典籍, 以琴書自娛. 不營產業, 節儉寡欲, 豐約與鄉鄰共之. 鄉里遭亂, 姊沒人家, 琦惟有一婢, 便為購贖. 然不為小謙, 凡有贈遺, 亦不苟讓, 但於己有餘, 輒復隨而散之. 任心而行, 率意而動, 不占卜, 無所事. 司空陸玩、太尉桓溫並辟命, 皆不就. 詔徵博士, 又不起. 簡文帝時為撫軍, 欽其名行, 召為參軍, 固辭以疾. 公車再徵通直散騎侍郎、散騎常侍, 不行. 由是君子仰德, 莫能屈也. 桓溫嘗登琦縣界山, 喟然歎曰：「此山南有人焉, 何公真止足者也！」

琦善養性, 老而不衰, 布褐蔬食, 恒以述作為事, 著三國評論, [一三]凡所撰錄百許篇, 皆行于世. 年八十二卒.

吳逵

吳逵, 吳興人也. 經荒饑疾病, 合門死者十有三人, 逵時亦病篤, 其喪皆鄰里以葦席裹而埋之. 逵夫妻既存, 家極貧窘, 冬無衣被, 晝則傭賃, 夜燒磚甓, 晝夜在山, 未嘗休止, 遇毒蟲猛獸, 輒為之下道. 期年, 成七墓、十三棺. 時有賻贈, 一無所受. 太守張崇義之, 以羔雁之禮禮焉. 卒於家.

史臣曰：尊親之道, 禮經之明訓；孝友之義, 詩人之美談, 是知人倫之本, 罔茲攸尚. 盛翁子立行淳至, 素蓄異才, 流慟致其感通, 含哺申其就養, 戴昌賞其清韻, 陸雲嘉其茂德. 王裒隱居不從其辟, 行己莫逾其禮, 枯柏以應其誠, 驚雷以危其慮. 永言董蔡, 異時均美. 許孜少而敏學, 禮備在三, 馴雉棲其梁棟, 猛獸擾其庭圃, 居喪之禮, 實古今之所難焉. 庾叔褒不匱表於執勤, 則裕存乎敬業, 幽顯不易其操, 疫癘不駭其心, 急病讓夷之規, 有古人之風烈矣. 孫晷之匪懈, 王談之復讎, 神人惜其亡, 良守宥其罪. 劉殷幼丁艱酷, 柴毀逾制, 發三冬之菫, 賜七年之粟, 至誠之契, 義形于茲. 王延叩冰而召鱗, 扇席而清暑, 雖黃香、孟宗, 抑為倫輩. 其餘群子, 並孝養可崇, 清風素範, 高山景行, 會其宗流, 同斯志也.

贊曰：德之所屆, 有感必徵. 孝哉王許, 永慕烝烝. 揮泗凋柏, 對榥巢鷹. 密、彥、夏、庾, 夙標至性. 文度、弘都, 勤修懿行. 敦彼孝友, 載光謠詠. 鳩馴長盛, 魚薦延元. 談桑義闡, 琦吳道存. 專洞之德, 咸摛左言.

校勘記

[一]躬親撫養　「親」, 各本作「見」, 唯宋本作「親」, 與文選合. 以文法論, 亦以作「親」為是, 今從之.

[二]故得簡雅大誥與凡人言　各本「雅大」二字顛倒, 致文義難曉. 殿本乙正, 今從殿本. 詳殿本考證.

[三]吳太尉戴昌　張森楷云：吳未嘗有戴昌為太尉, 據戴若思傳, 父昌為會稽太守. 若思嘗往省之武陵, 是又為武陵太守也. 此戴昌即其人, 「尉」蓋「守」之誤. 按：戴昌為武陵太守又見潘京傳, 張說疑是.

[四]以酬既往　「酬」, 各本作「疇」, 今從宋本.

[五]哀臨不輟　「輟」, 各本作「輒」, 今從殿本. 冊府八五一亦作「輟」.

[六]神明清審　「明」, 各本作「用」, 殿本作「明」, 考證云據宋本改, 今從之.

[七]動經江川　「江川」, 各本均作「山川」, 惟局本作「江川」, 疑據通志一六七改. 以下文「難於風波」論, 「江川」義長, 今從之.

[八]顏含至琅邪莘人也　校文：含, 臨沂人, 李闡顏含碑及顏真卿家廟碑可證. 按：梁書及南史之顏協傳、北齊書及北史之顏之推傳、元和姓纂並云含, 琅邪臨沂人.

[九]王國郎中　「王」, 各本均作「主」, 殿本從元紀作「王」. 據職官志, 作「王」是, 今從之.

[一０]沒於劉聰　校文：元海載記有侍中劉殷諫元海事, 時為永嘉元年, 則殷非沒於聰時明矣.

[一一]則悲啼至旬　「至旬」, 宋本作「一旬」, 局本作「三旬」, 今從殿本.

[一二]孔巖　「巖」當從本傳作「嚴」.

[一三]三國評論　隋書經籍志二作「論三國志」.

晉書卷八十九 列傳第五十九

忠義

古人有言：「君子殺身以成仁, 不求生以害仁.」又云：「非死之難, 處死之難.」信哉斯言也！是知隕節苟合其宜, 義夫豈吝其沒；捐軀若得其所, 烈士不愛其存. 故能守鐵石之深衷, 厲松筠之雅操, 見貞心於歲暮, 標勁節於嚴風, 赴鼎鑊其如歸, 履危亡而不顧, 書名竹帛, 畫象丹青, 前史以為美談, 後來仰其徽烈者也.

晉自元康之後, 政亂朝昏, 禍難荐興, 艱虞孔熾, 遂使姦凶放命, 戎狄交侵, 函夏沸騰, 蒼生塗炭, 干戈日用, 戰爭方興. 雖背恩忘義之徒不可勝載, 而蹈節輕生之士無乏於時. 至若嵇紹之衛難乘輿, 卞壼之亡軀鋒鏑, 桓雄之義高田叔, 周崎之節邁解揚, 羅丁致命于舊君, 辛吉恥臣于戎虜, 張禕引鴆以全節, 王諒斷臂以厲忠, 莫不志烈秋霜, 精貫白日, 足以激清風于萬古, 厲薄俗于當年者歟！所謂亂世識忠臣, 斯之謂也. 卞壼、劉超、鍾雅、周虓等已入列傳, 其餘即敘其行事以為忠義傳, 用旌晉氏之有人焉.

嵇紹從子含

嵇紹字延祖, 魏中散大夫康之子也. 十歲而孤, 事母孝謹. 以父得罪, 靖居私門. 山濤領選, 啟武帝曰：「康誥有言：『父子罪不相及. 』嵇紹賢侔郤缺, 宜加旌命, 請為祕書郎.」帝謂濤曰：「如卿所言, 乃堪為丞, 何但郎也.」乃發詔徵之, 起家為祕書丞.

紹始入洛, 或謂王戎曰：「昨於稠人中始見嵇紹, 昂昂然如野鶴之在雞群.」戎曰：「君復未見其父耳.」累遷汝陰太守. 尚書左僕射裴頠亦深器之, 每曰：「使延祖為吏部尚書, 可使天下無復遺才矣.」沛國戴晞少有才智, 與紹從子含相友善, 時人許以遠致, 紹以為必不成器. 晞後為司州主簿, 以無行被斥, 州黨稱紹有知人之明. 轉豫章內史, 以母憂, 不之官. 服闋, 拜徐州刺史. 時石崇為都督, 性雖驕暴, 而紹將之以道, 崇甚親敬之. 後以長子喪去職.

元康初, 為給事黃門侍郎. 時侍中賈謐以外戚之寵, 年少居位, 潘岳、杜斌等皆附託焉. 謐求交於紹, 紹距而不答. 及謐誅, 紹時在省, 以不阿比凶族, 封弋陽子, 遷散騎常侍, 領國子博士. 太尉、廣陵公陳準薨, 太常奏諡, 紹駁曰：「諡號所以垂之不朽, 大行受大名, 細行受細名, 文武顯於功德, 靈厲表於闇蔽. 自頃禮官協情, 諡不依本. 準諡為過, 宜諡曰繆.」事下太常. 時雖不從, 朝廷憚焉.

趙王倫篡位, 署為侍中. 惠帝復阼, 遂居其職. 司空張華為倫所誅, 議者追理其事, 欲復其爵, 紹又駁之曰：「臣之事君, 當除煩去惑. 華歷位內外, 雖粗有善事, 然闔棺之責, 著于遠近, 兆禍始亂, 華實為之. 故鄭討幽公之亂, 斲子家之棺；魯戮隱罪, 終篇貶翬. 未忍重戮, 事已弘矣, 謂不宜復其爵位, 理其無罪.」時帝初反正, 紹又上疏曰：「臣聞改前轍者則車不傾, 革往弊者則政不爽. 太一統于元首, 百司役于多士, 故周文興于上, 成康穆于下也. 存不忘亡, 易之善義；願陛下無忘金墉, 大司馬無忘潁上, 大將軍無忘黃橋, 則禍亂之萌無由而兆矣.」

齊王冏既輔政, 大興第舍, 驕奢滋甚, 紹以書諫曰：「夏禹以卑室稱美, 唐虞以芧茨顯德, 豐屋蔀家, 無益危亡. 竊承毀敗太樂以廣第舍, 興造功力為三王立宅, 此豈今日之先急哉！今大事始定, 萬姓顒顒, 咸待覆潤, 宜省起造之煩, 深思謙損之理. 復主之勳不可棄矣, 矢石之殆不可忘也.」冏雖謙順以報之, 而卒不能用. 紹嘗詣冏諮事, 遇冏讌會, 召董艾、葛旟等共論時政. 艾言於冏曰：「嵇侍中善於絲竹, 公可令操之.」左右進琴, 紹推不受. 冏曰：「今日為歡, 卿何吝此邪！」紹對曰：「公匡復社稷, 當軌物作則, 垂之于後. 紹雖虛鄙, 忝備常伯, 腰紱冠冕, 鳴玉殿省, 豈可操執絲竹, 以為伶人之事！若釋公服從私宴, 所不敢辭也.」冏大慚. 艾等不自得而退. 頃之, 以公事免, 冏以為左司馬. 旬日, 冏被誅. 初, 兵交, 紹奔散赴宮, 有持弩在東閤下者, 將射之, 遇有殿中將兵蕭隆, 見紹姿容長者, 疑非凡人, 趣前拔箭, 於此得免. 遂還滎陽舊宅.

尋徵為御史中丞, 未拜, 復為侍中. 河間王顒、成都王穎舉兵向京都, 以討長沙王乂, 大駕次于城東. 乂宣言於眾曰：「今日西討, 欲誰為都督乎？」六軍之士皆曰：「願嵇侍中戮力前驅, 死猶生也.」遂拜紹使持節、平西將軍. 屬乂被執, 紹復為侍中. 公王以下皆詣鄴謝罪於穎, 紹等咸見廢黜, 免為庶人. 尋而朝廷復有北征之役, 徵紹, 復其爵位. 紹以天子蒙塵, 承詔馳詣行在所. 值王師敗績于蕩陰, 百官及侍衛莫不散潰, 唯紹儼然端冕, 以身捍衛, 兵交御輦, 飛箭雨集, 紹遂被害于帝側, 血濺御服, 天子深哀歎之. 及事定, 左右欲浣衣, 帝曰：「此嵇侍中血, 勿去.」

初, 紹之行也, 侍中秦準謂曰：「今日向難, 卿有佳馬否？」紹正色曰：「大駕親征, 以正伐逆, 理必有征無戰. 若使皇輿失守, 臣節有在, 駿馬何為！」聞者莫不歎息. 及張方逼帝遷長安, 河間王顒表贈紹司空, 進爵為公. 會帝還洛陽, 事遂未行. 東海王越屯許, 路經滎陽, 過紹墓, 哭之悲慟, 刊石立碑, 又表贈官爵. 帝乃遣使冊贈侍中、光祿大夫, 加金章紫綬, 進爵為侯, 賜墓田一頃, 客十戶, 祠以少牢. 元帝為左丞相, 承制, 以紹死節事重, 而贈禮未副勳德, 更表贈太尉, 祠以太牢. 及帝即位, 賜諡曰忠穆, 復加太牢之祠.

紹誕于行己, 不飾小節, 然曠而有檢, 通而不雜. 與從子含等五人共居, 撫卹如所同生. 門人故吏思慕遺愛, 行服墓次, 畢三年者三十餘人. 長子眕, 有父風, 早夭, 以從孫翰襲封. 成帝時追述紹忠, 以翰為奉朝請. 翰以無兄弟, 自表還本宗. 太元中, 孝武帝詔曰：「褒德顯仁, 哲王令典. 故太尉、忠穆公執德高邈, 在否彌宣, 貞潔之風, 義著千載. 每念其事, 愴然傷懷. 忠貞之胤, 蒸嘗宜遠, 所以大明至節, 崇獎名教, 可訪其宗族, 襲爵主祀.」於是復以翰孫曠為弋陽侯.

含字君道. 祖喜, 徐州刺史. 父蕃, 太子舍人. 含好學能屬文. 家在鞏縣亳丘, 自號亳丘子, 門曰歸厚之門, 室曰慎終之室. 楚王瑋辟為掾. 瑋誅, 坐免. 舉秀才, 除郎中.

時弘農王粹以貴公子尚主, 館宇甚盛, 圖莊周于室, 廣集朝士, 使含為之讚. 含援筆為弔文, 文不加點. 其序曰：「帝婿王弘遠華池豐屋, 廣延賢彥, 圖莊生垂綸之象, 記先達辭聘之事, 畫真人於刻桷之室, 載退士於進趣之堂, 可謂託非其所, 可弔不可讚也.」其辭曰：「邁矣莊周, 天縱特放, 大塊授其生, 自然資其量, 器虛神清, 窮玄極曠. 人偽俗季, 真風既散, 野無訟屈之聲, 朝有爭寵之歎, 上下相陵, 長幼失貫, 於是借玄虛以助溺, 引道德以自獎, 戶詠恬曠之辭, 家畫老莊之象. 今王生沈淪名利, 身尚帝女, 連耀三光, 有出無處, 池非巖石之溜, 宅非芧茨之宇, 馳屈產於皇衢, 畫茲象其焉取！嗟乎先生, 高跡何局！生處巖岫之居, 死寄彫楹之屋, 託非其所, 沒有餘辱, 悼大道之湮晦, 遂含悲而吐曲.」粹有愧色.

齊王冏辟為征西參軍, 襲爵武昌鄉侯. 長沙王乂召為驃騎記室督、尚書郎. 乂與成都王穎交戰, [一]穎軍轉盛, 尚書郎旦出督戰, 夜還理事. 含言于乂曰：「昔魏武每有軍事, 增置掾屬. 青龍二年, 尚書令陳矯以有軍務, 亦奏增郎. 今姦逆四逼, 王路擁塞, 倒懸之急, 不復過此. 但居曹理事, 尚須增郎, 況今都官中騎三曹晝出督戰, 夜還理事, 一人兩役, 內外廢乏. 含謂今有十萬人, 都督各有主帥, 推轂授綏, 委付大將, 不宜復令臺僚雜與其間.」乂從之, 乃增郎及令史.

懷帝為撫軍將軍, 以含為從事中郎. 惠帝北征, 轉中書侍郎. 及蕩陰之敗, 含走歸滎陽. 永興初, 除太弟中庶子. 西道阻閡, 未得應召. 范陽王虓為征南將軍, 屯許昌, 復以含為從事中郎. 尋授振威將軍、襄城太守. 虓為劉喬所破, 含奔鎮南將軍劉弘於襄陽, 弘待以上賓之禮. 含性通敏, 好薦達才賢, 常欲崇趙武之諡, 加臧文之罪. 屬陳敏作亂, 江揚震蕩, 南越險遠, 而廣州刺史王毅病卒, 弘表含為平越中郎將、廣州刺史、假節. 未發, 會弘卒, 時或欲留含領荊州. 含性剛躁, 素與弘司馬郭勱有隙, 勱疑含將為己害, 夜掩殺之, 時年四十四. 懷帝即位, 諡曰憲.

王豹

王豹, 順陽人也. 少而抗直. 初為豫州別駕, 齊王冏為大司馬, 以豹為主簿. 冏驕縱, 失天下心, 豹致牋於冏曰：

豹聞王臣蹇蹇, 匪躬之故, 將以安主定時, 保存社稷者也. 是以為人臣而欺其君者, 刑罰不足以為誅；為人主而逆其諫者, 靈厲不足以為諡. 伏惟明公虛心下士, 開懷納善, 款誠以著, 而逆耳之言未入於聽. 豹伏思晉政漸缺, 始自元康以來, 宰相在位, 未有一人獲終, 乃事勢使然, 未為輒有不善也. 今公克平禍亂, 安國定家, 故復因前傾敗之法, 尋中間覆車之軌, 欲冀長存, 非所敢聞. 今河間樹根於關右, 成都盤桓於舊魏, 新野大封於江漢, 三面貴王, 各以方剛強盛, 並典戎馬, 處險害之地. 且明公興義討逆, 功蓋天下, 聖德光茂, 名震當世. 今以難賞之功, 挾震主之威, 獨據京都, 專執大權, 進則亢龍有悔, 退則蒺藜生庭, 冀此求安, 未知其福. 敢以淺見, 陳寫愚情.

昔武王伐紂, 封建諸侯為二伯, 自陝以東, 周公主之, 自陝以西, 召公主之. 及至其末, 霸國之世, 不過數州之地, 四海強兵不敢入闚九鼎, 所以然者, 天下習於所奉故也. 今誠能尊用周法, 以成都為北州伯, 統河北之王侯, 明公為南州伯, 以攝南土之官長, 各因本職, 出居其方, 樹德於外, 盡忠於內, 歲終率所領而貢於朝, 簡良才, 命賢俊, 以為天子百官, 則四海長寧, 萬國幸甚, 明公之德當與周召同其至美, 危敗路塞, 社稷可保. 願明公思高祖納婁敬之策, 悟張良履足之謀, 遠臨深之危, 保泰山之安. 若合聖思, 宛許可都也.

書入, 無報, 豹重牋曰：

豹書御已來, 十有二日, 而聖旨高遠, 未垂採察, 不賜一字之令, 不敕可否之宜. 蓋霸王之神寶, 安危之祕術, 不可須臾而忽者也. 伏思明公挾大功, 抱大名, 懷大德, 執大權, 此四大者, 域中所不能容, 賢聖所以戰戰兢兢, 日昃不暇食, 雖休勿休者也. 昔周公以武王為兄, 成王為君, 伐紂有功, 以親輔政, 執德弘深, 聖恩博遠, [二]至忠至仁, 至孝至敬. 而攝事之日, 四國流言, 離主出奔, 居東三年, 賴風雨之變, 成王感悟. 若不遭皇天之應, 神人之察, 恐公旦之禍未知所限也. [三]至于執政, 猶與召公分陝為伯. 今明公自視功德孰如周公. 且元康以來, 宰相之患, 危機竊發, 不及容思, 密禍潛起, 輒在呼□, 豈復晏然得全生計！前鑒不遠, 公所親見也. 君子不有遠慮, 必有近憂, 憂至乃悟, 悔無所及也.

今若從豹此策, 皆遣王侯之國, 北與成都分河為伯, 成都在鄴, 明公都宛, 寬方千里, 以與圻內侯伯子男小大相率, 結好要盟, 同獎皇家；貢御之法, 一如周典. 若合聖規, 可先旨與成都共論. 雖以小才, 願備行人. 昔冢養, 燕趙之微者耳, 百里奚, 秦楚之商人也, 一開其說, 兩國以寧. 況豹雖陋, 大州之綱紀, 加明公起事險難之主簿也. 故身雖輕, 其言未必否也.

冏令曰：「得前後白事, 具意, 輒別思量也.」

會長沙王乂至, 于冏案上見豹牋, 謂冏曰：「小子離間骨肉, 何不銅駝下打殺！」冏既不能嘉豹之策, 遂納乂言, 乃奏豹曰：「臣忿姦凶肆逆, 皇祚顛墜, 與成都、長沙、新野共興義兵, 安復社稷, 唯欲戮力皇家, 與親親宗室腹心從事, 此臣夙夜自誓, 無負神明. 而主簿王豹比有白事, 敢造異端, 謂臣忝備宰相, 必遘危害, 慮在一旦, 不祥之聲可蹻足而待, 欲臣與成都分陝為伯, 盡出藩王. 上誣聖朝鑒御之威, 下長妖惑, 疑阻眾心, 噂□背憎, 巧賣兩端, 訕上謗下, 讒內間外, 遘惡導姦, 坐生猜嫌. 昔孔丘匡魯, 乃誅少正；子產相鄭, 先戮鄧析, 誠以交亂名實, 若趙高詭怪之類也. 豹為臣不忠不順不義, 輒敕都街考竟, 以明邪正.」豹將死, 曰：「懸吾頭大司馬門, 見兵之攻齊也.」眾庶冤之. 俄而冏敗.

劉沈

劉沈字道真, 燕國薊人也. 世為北州名族. 少仕州郡, 博學好古. 太保衛瓘辟為掾, 領本邑大中正. 敦儒道, 愛賢能, 進霍原為二品, 及申理張華, 皆辭旨明峻, 為當時所稱.

齊王冏輔政, 引為左長史, 遷侍中. 于時李流亂蜀, 詔沈以侍中、假節, 統益州刺史羅尚、梁州刺史許雄等以討流. 行次長安, 河間王顒請留沈為軍司, 遣席薳代之. 後領雍州刺史. 及張昌作亂, 詔顒遣沈將州兵萬人并征西府五千人, 自藍田關以討之, 顒不奉詔. 沈自領州兵至藍田, 顒又逼奪其眾. 長沙王乂命沈將武吏四百人還州.

張方既逼京都, 王師屢敗, 王瑚、[四]祖逖言于乂曰：「劉沈忠義果毅, 雍州兵力足制河間, 宜啟上詔與沈, 使發兵襲顒, 顒窘急, 必召張方以自救, 此計之良也.」乂從之. 沈奉詔馳檄四境, 合七郡之眾及守防諸軍、塢壁甲士萬餘人, 以安定太守衛博、[五]新平太守張光、安定功曹皇甫澹為先登, 襲長安. 顒時頓于鄭縣之高平亭, 為東軍聲援, 聞沈兵起, 還鎮渭城, 遣督護虞夔率步騎萬餘人逆沈于好畤. 接戰, 夔眾敗, 顒大懼, 退入長安, 果急呼張方. 沈渡渭而壘, 顒每遣兵出鬥, 輒不利. 沈乘勝攻之, 使澹、博以精甲五千, 從長安門而入, 力戰至顒帳下. 沈軍來遲, 顒軍見澹等無繼, 氣益倍. 馮翊太守張輔率眾救顒, 橫擊之, 大戰于府門, 博父子皆死之, 澹又被擒. 顒奇澹壯勇, 將活之. 澹不為之屈, 於是見殺. 沈軍遂敗, 率餘卒屯于故營. 張方遣其將敦偉夜至, 沈軍大驚而潰, 與麾下百餘人南遁, 為陳倉令所執. 沈謂顒曰：「夫知己之顧輕, 在三之節重, 不可違君父之詔, 量強弱以苟全. 投袂之日, 期之必死, 葅醢之戮, 甘之如薺.」辭義慷慨, 見者哀之. 顒怒, 鞭之而後腰斬. 有識者以顒干上犯順, 虐害忠義, 知其滅亡不久也.

麴允焦嵩

麴允, 金城人也. 與游氏世為豪族, 西州為之語曰：「麴與游, 牛羊不數頭. 南開朱門, 北望青樓.」

洛陽傾覆, 閻鼎等立秦王為皇太子於長安, 鼎總攝百揆. 允時為安夷護軍、始平太守, 心害鼎功, 且規權勢, 因鼎殺京兆太守梁綜, 乃與綜弟馮翊太守緯等攻鼎, [六]走之. 會雍州刺史賈疋為屠各所殺, 允代其任.

愍帝即尊位, 以允為尚書左僕射、領軍、持節、西戎校尉、錄尚書事, 雍州如故. 時劉曜、殷凱、趙染數萬眾逼長安, [七]允擊破之, 擒凱於陣. 曜復攻北地, 允為大都督、驃騎將軍, 次于青白城以救之. [八]曜聞而轉寇上郡, 允軍于靈武, 以兵弱不敢進. 曜後復圍北地, 太守麴昌遣使求救, 允率步騎赴之. 去城數十里, 群賊繞城放火, 煙塵蔽天, 縱反間詐允曰：「郡城已陷, 焚燒向盡, 無及矣.」允信之, 眾懼而潰. 後數日, 麴昌突圍赴長安, 北地遂陷.

允性仁厚, 無威斷, 吳皮、王隱之徒, 無賴凶人, 皆加重爵, 新平太守竺恢、始平太守楊像、扶風太守竺爽、安定太守焦嵩, 皆征鎮杖節, 加侍中、常侍, 村塢主帥小者, 猶假銀青、將軍之號, 欲以撫結眾心. 然諸將驕恣, 恩不及下, 人情頗離, 由是羌胡因此跋扈, 關中淆亂, 劉曜復攻長安, 百姓飢甚, 死者太半. 久之, 城中窘逼, 帝將出降, 歎曰：「誤我事者, 麴、索二公也.」帝至平陽, 為劉聰所幽辱, 允伏地號哭不能起. 聰大怒, 幽之於獄, 允發憤自殺. 聰嘉其忠烈, 贈車騎將軍, 諡節愍侯.

焦嵩, 安定人. 初率眾據雍. 曜之逼京都, 允告難於嵩, 嵩素侮允, 曰：「須允困, 當救之.」及京都敗, 嵩亦尋為寇所滅.

賈渾

賈渾, 不知何郡人也. 太安中, 為介休令. 及劉元海作亂, 遣其將喬晞攻陷之. 渾抗節不降, 曰：「吾為晉守, 不能全之, 豈苟求生以事賊虜, 何面目以視息世間哉！」晞怒, 執將殺之, 晞將尹崧曰：「將軍舍之, 以勸事君.」晞不聽, 遂害之.

王育

王育字伯春, 京兆人也. 少孤貧, 為人傭牧羊, 每過小學, 必歔欷流涕. 時有暇, 即折蒲學書, 忘而失羊, 為羊主所責, 育將鬻己以償之. 同郡許子章, 敏達之士也, 聞而嘉之, 代育償羊, 給其衣食, 使與子同學, 遂博通經史. 身長八尺餘, 鬚長三尺, 容貌絕異, 音聲動人. 子章以兄之子妻之, 為立別宅, 分之資業, 育受之無愧色. 然行己任性, 頗不偶俗. 妻喪, 弔之者不過四五人, 然皆鄉閭名士.

太守杜宣命為主簿. 俄而宣左遷萬年令, 杜令王攸詣宣, [九]宣不迎之, 攸怒曰：「卿往為二千石, 吾所敬也. 今吾儕耳, 何故不見迎？欲以小雀遇我, 使我畏死鷂乎？」育執刀叱攸曰：「君辱臣死, 自昔而然. 我府君以非罪黜降, 如日月之蝕耳, 小縣令敢輕辱吾君！汝謂吾刀鈍邪, 敢如是乎！」前將殺之. 宣懼, 跣下抱育, 乃止. 自此知名.

司徒王渾辟為掾, 除南武陽令. 為政清約, 宿盜逃奔他郡. 遷并州督護. 成都王穎在鄴, 又以育為振武將軍. 劉元海之為北單于, 育說穎曰：「元海今去, 育請為殿下促之, 不然, 懼不至也.」穎然之, 以育為破虜將軍. 元海遂拘之, 其後以為太傅.

韋忠

韋忠字子節, 平陽人也. 少慷慨, 有不可奪之志. 好學博通, 性不虛諾. 閉門修己, 不交當世, 每至吉凶, 親表贈遺, 一無所受. 年十二, 喪父, 哀慕毀悴, 杖而後起. 司空裴秀弔之, 匍匐號訴, 哀慟感人. 秀出而告人曰：「此子長大必為佳器.」歸而命子頠造焉. 服闋, 遂廬於墓所. 頠慕而造之, 皆託行不見. 家貧, 藜藿不充, 人不堪其憂, 而忠不改其樂. 頠為僕射, 數言之於司空張華, 華辟之, 辭疾不起. 人問其故, 忠曰：「吾茨簷賤士, 本無宦情. 且茂先華而不實, 裴頠慾而無厭, 棄典禮而附賊后, 若此, 豈大丈夫之所宜行邪！裴常有心託我, 常恐洪濤蕩嶽, 餘波見漂, 況可臨尾閭而闚沃焦哉！」

太守陳楚迫為功曹. 會山羌破郡, 楚攜子出走, 賊射之, 中三創. 忠冒刃伏楚, 以身捍之, 泣曰：「韋忠願以身代君, [一０]乞諸君哀之.」亦遭五矢. 賊相謂曰：「義士也！」舍之. 忠於是負楚以歸. 後仕劉聰, 為鎮西大將軍、平羌校尉, 討叛羌, 矢盡, 不屈節而死.

辛勉

辛勉字伯力, 隴西狄道人也. 父洪, 左衛將軍. 勉博學, 有貞固之操. 懷帝世, 累遷為侍中. 及洛陽陷, 隨帝至平陽. 劉聰將署為光祿大夫, 勉固辭不受. 聰遣其黃門侍郎喬度齎藥酒逼之, 勉曰：「大丈夫豈以數年之命而虧高節, 事二姓, 下見武皇帝哉！」引藥將飲, 度遽止之曰：「主上相試耳, 君真高士也！」歎息而去. 聰嘉其貞節, 深敬異之, 為築室于平陽西山, 月致酒米, 勉亦辭而不受. 年八十, 卒.

勉族弟賓, 愍帝時為尚書郎. 及帝蒙塵於平陽, 劉聰使帝行酒洗爵, 欲觀晉臣在朝者意. 賓起而抱帝大哭. 聰曰：「前殺庾□輩, 故不足為戒邪！」引出, 遂加害焉.

劉敏元

劉敏元字道光, 北海人也. 厲己修學, 不以險難改心. 好星曆陰陽術數, 潛心易、太玄, 不好讀史, 常謂同志曰：「誦書當味義根, 何為費功於浮辭之文！易者, 義之源, 太玄, 理之門, 能明此者, 即吾師也.」

永嘉之亂, 自齊西奔. 同縣管平年七十餘, 隨敏元而西, 行及滎陽, 為盜所劫. 敏元已免, 乃還謂賊曰：「此公孤老, 餘年無幾, 敏元請以身代, 願諸君舍之.」賊曰：「此公於君何親？」敏元曰：「同邑人也. 窮窶無子, 依敏元為命. 諸君若欲役之, 老不堪使, 若欲食之, 復不如敏元, 乞諸君哀也.」有一賊瞋目叱敏元曰：「吾不放此公, 憂不得汝乎！」敏元奮劍曰：「吾豈望生邪！當殺汝而後死. 此公窮老, 神祇尚當哀矜之. 吾親非骨肉, 義非師友, 但以見投之故, 乞以身代. 諸大夫慈惠, 皆有聽吾之色, 汝何有靦面目而發斯言！」顧謂諸盜長曰：「夫仁義何常, 寧可失諸君子！上當為高皇、光武之事, 下豈失為陳項乎！當取之由道, 使所過稱詠威德, 柰何容畜此人以損盛美！當為諸君除此人, 以成諸君霸王之業.」前將斬之. 盜長遽止之, 而相謂曰：「義士也！害之犯義.」乃俱免之. 後仕劉曜, 為中書侍郎、太尉長史.

周該

周該, 天門人也. 性果烈, 以義勇稱. 雖不好學, 而率由名教. 叔父級為宜都內史, 亦忠節士也. 聞譙王承立義湘州, 甘卓又不同王敦之舉, 而書檄不至, 級謂該曰：「吾嘗疾王敦挾陵上之心, 今稱兵構逆, 有危社稷之勢. 譙王宗室之望, 據方州之重, 建旗誓眾, 圖襲武昌. 甘安南少著勇名, 士馬器械當今為盛, 聞與譙王剋期舉義. 此乃烈士急病之秋, 吾致死之時也, 汝其成吾之志, 申款于譙王乎？」該欣然奉命, 潛至湘州, 與承相見, 口陳至誠. 承大悅. 會王敦遣其將魏乂圍承甚急, 該乃與湘州從事周崎間出反命, 俱為乂所執, 考之至死, 竟不言其故, 級由是獲免王敦之難.

桓雄

桓雄, 長沙人也. 少仕州郡. 譙王承為湘州刺史, 命為主簿. 王敦之逆, 承為敦將魏乂所執, 佐吏奔散, 雄與西曹韓階、從事武延並毀服為僮豎, 隨承向武昌. 乂見雄姿貌長者, 進退有禮, 知非凡人, 有畏憚之色, 因害之.

韓階

韓階, 長沙人也. 性廉謹篤慎, 為閭里所敬愛. 刺史、譙王承辟為議曹祭酒, 轉西曹書佐. 及承為魏乂所執, 送武昌, 階與武延等同心隨從, 在承左右. 桓雄被害之後, 二人執志愈固. 及承遇禍, 階、延親營殯斂, 送柩還都, 朝夕哭奠, 俱葬畢乃還.

周崎

周崎, 邵陵人也. 為湘州從事. 王敦之難, 譙王承使崎求救于外, 與周該俱為魏乂偵人所執, 乂責崎辭情, 臨以白刃. 崎曰：「州將使求援于外, 本無定指, 隨時制宜耳.」又謂崎曰：「汝為我語城中, 稱大將軍已破劉隗、戴若思, 甘卓住襄陽, 無復異議, 三江州郡, 萬里肅清, 外援理絕. 如是者, 我當活汝.」崎偽許之. 既到城下, 大呼曰：「王敦軍敗於于湖, 甘安南已克武昌, 即日分遣大眾來赴此急, 努力堅守, 賊今散矣！」乂於是數而殺之.

易雄

易雄字興長, 長沙瀏陽人也. 少為縣吏, 自念卑賤, 無由自達, 乃脫幘挂縣門而去. 因習律令及施行故事, 交結豪右, 州里稍稱之. 仕郡, 為主簿. 張昌之亂也, 執太守萬嗣, 將斬之, 雄與賊爭論曲直. 賊怒, 叱使牽雄斬之, 雄趨出自若. 賊又呼問之, 雄對如初. 如此者三, 賊乃舍之. 嗣由是獲免, 雄遂知名. 舉孝廉, 為州主簿, 遷別駕. 自以門寒, 不宜久處上綱, 謝職還家. 後為舂陵令.

刺史、譙王承既距王敦, 將謀起兵以赴朝廷. 雄承符馳檄遠近, 列敦罪惡, 宣募縣境, 數日之中, 有眾千人, 負糧荷戈而從之. 承既固守, 而湘中殘荒之後, 城池不完, 兵資又闕. 敦遣魏乂、李恒攻之, 雄勉厲所統, 扞禦累旬, 士卒死傷者相枕. 力屈城陷, 為乂所虜, 意氣慷慨, 神無懼色. 送到武昌, 敦遣人以檄示雄而數之. 雄曰：「此實有之, 惜雄位微力弱, 不能救國之難. 王室如燬, 雄安用生為！今日即戮, 得作忠鬼, 乃所願也.」敦憚其辭正, 釋之. 眾人皆賀, 雄笑曰：「昨夜夢乘車, 挂肉其傍. 夫肉必有筋, 筋者斤也, 車傍有斤, 吾其戮乎！」尋而敦遣殺之. 當時見者, 莫不傷惋.

樂道融

樂道融, 丹楊人也. 少有大志, 好學不倦, 與朋友信, 每約己而務周給, 有國士之風. 為王敦參軍.

敦將圖逆, 謀害朝賢, 以告甘卓. 卓以為不可, 遲留不赴. 敦遣道融召之. 道融雖為敦佐, 忿其逆節, 因說卓曰：「主上躬統萬機, 非專任劉隗. 今慮七國之禍, 故割湘州以削諸侯, 而王氏擅權日久, 卒見分政, 便謂被奪耳. 王敦背恩肆逆, 舉兵伐主, 國家待君至厚, 今若同之, 豈不負義！生為逆臣, 死為愚鬼, 永成宗黨之恥邪！君當偽許應命, 而馳襲武昌, 敦眾聞之, 必不戰自散, 大勳可就矣.」卓大然之, 乃與巴東監軍柳純等露檄陳敦過逆, 率所統致討, 又遣齎表詣臺. 卓性不果決, 且年老多疑, 遂待諸方同進, 出軍稽遲. 至豬口, 敦聞卓已下兵, 卓兄子卬時為敦參軍, 使卬求和於卓, 令其旋軍. 卓信之, 將旋, 主簿鄧騫與道融勸卓曰：「將軍起義兵而中廢, 為敗軍之將, 竊為將軍不取. 今將軍之下, 士卒各求其利, 一旦而還, 恐不可得也.」卓不從. 道融晝夜涕泣諫卓, 憂憤而死.

虞悝

虞悝, 長沙人也. 弟望, 字子都. 並有士操, 孝悌廉信為鄉黨所稱, 而俱好臧否, 以人倫為己任. 少仕州郡, 兄弟更為治中、別駕. 元帝為丞相, 招延四方之士, 多辟府掾, 時人謂之「百六掾」. 望亦被召, 恥而不應.

譙王承臨州, 知其名, 檄悝為長史. 未到, 遭母喪. 會王敦作逆, 承往弔悝, 因留與語曰：「吾前被詔, 遣鎮此州, 正以王敦專擅, 防其為禍. 今敦果為逆謀, 吾受任一方, 欲率所領馳赴朝廷, 而眾少糧乏, 且始到貴州, 恩信未著. 卿兄弟南夏之翹雋, 而智勇遠聞, 古人墨絰即戎, 況今鯨鯢塞路, 王室危急, 安得遂罔極之情, 忘忠義之節乎！如今起事, 將士器械可以濟不？」悝、望對曰：「王敦居分陝之任, 一旦構逆, 圖危社稷, 此天地所不容, 人神所忿疾. 大王不以猥劣, 枉駕訪及, 悝兄弟並受國恩, 敢不自奮！今天朝中興, 人思晉德, 大王以宗子之親, 奉信順而誅有罪, 孰不荷戈致命！但鄙州荒弊, 糧器空竭, 舟艦寡少, 難以進討. 宜且收眾固守, 傳檄四方, 其勢必分, 然後圖之, 事可捷也.」承以為然, 乃命悝為長史, 望為司馬, 督護諸軍.

湘東太守鄭澹, 敦之姊夫也, 不順承旨, 遣望討之. 望率眾一旅, 直入郡斬澹, 以徇四境. 及魏乂來攻, 望每先登, 力戰而死. 城破, 悝復為乂所執, 將害之, 子弟對之號泣, 悝謂曰：「人生有死, 闔門為忠義鬼, 亦何恨哉！」及王敦平, 贈悝襄陽太守, 望滎陽太守, 遣謁者至墓, 祭以少牢.

沈勁

沈勁字世堅, 吳興武康人也. 父充, 與王敦構逆, 眾敗而逃, 為部曲將吳儒所殺. 勁當坐誅, 鄉人錢舉匿之得免. 其後竟殺讎人.

勁少有節操, 哀父死于非義, 志欲立勳以雪先恥. 年三十餘, 以刑家不得仕進. 郡將王胡之深異之, 及遷平北將軍、司州刺史, 將鎮洛陽, 上疏曰：「臣當藩衛山陵, 式遏戎狄, 雖義督群心, 人思自百, 然方翦荊棘, 奉宣國恩, 艱難急病, 非才不濟. 吳興男子沈勁, 清操著於鄉邦, 貞固足以幹事. 且臣今西, 文武義故, 吳興人最多, 若令勁參臣府事者, 見人既悅, 義附亦眾. 勁父充昔雖得罪先朝, 然其門戶累蒙曠蕩, 不審可得特垂沛然, 許臣所上否？」詔聽之. 勁既應命, 胡之以疾病解職.

升平中, 慕容恪侵逼山陵. 時冠軍將軍陳祐守洛陽, 眾不過二千, 勁自表求配祐效力, 因以勁補冠軍長史, 令自募壯士, 得千餘人, 以助祐擊賊, 頻以寡制眾. 而糧盡援絕, 祐懼不能保全. 會賊寇許昌, 祐因以救許昌為名, 興寧三年, [一一]留勁以五百人守城, 祐率眾而東. 會許昌已沒, 祐因奔崖塢. 勁志欲致命, 欣獲死所. 尋為恪所攻, 城陷, 被執, 神氣自若. 恪奇而將宥之, 其中軍將軍慕容虔曰：「勁雖奇士, 觀其志度, 終不為人用. 今若赦之, 必為後患.」遂遇害. 恪還, 從容言於慕容暐曰：「前平廣固, 不能濟辟閭, 今定洛陽而殺沈勁, 實有愧於四海.」朝廷聞而嘉之, 贈東陽太守. 子赤黔為大長秋. 赤黔子叔任, 義熙中為益州刺史.

吉挹

吉挹字祖沖, 馮翊蓮芍人也. 祖朗, 愍帝時為御史中丞. 西朝不守, 朗歎曰：「吾智不能謀, 勇不能死, 何忍君臣相隨北面事賊虜乎！」乃自殺.

挹少有志節. 孝武帝初, 苻堅陷梁益, 桓豁表挹為魏興太守, 尋加輕車將軍, 領晉昌太守. 以距堅之功, 拜員外散騎侍郎. 苻堅將韋鍾攻魏興, 挹遣眾距之, 斬七百餘級, 加督五郡軍事. 鍾率眾欲趣襄陽, 挹又邀擊, 斬五千餘級. 鍾怒, 迴軍圍之, 挹又屢挫其銳. 其後賊眾繼至, 挹力不能抗, 城將陷, 引刃欲自殺, 其友止之曰：「且苟存以展他計, 為計不立, 死未晚也.」挹不從, 友人逼奪其刀. 會賊執之, 挹閉口不言, 不食而死.

車騎將軍桓沖上言曰：「故輕車將軍、魏興太守吉挹祖朗, 西臺傾覆, 隕身守節. 挹世篤忠孝, 乃心本朝. 臣亡兄溫昔伐咸陽, 軍次灞水, 挹攜將二弟, 單馬來奔, 錄其此誠, 仍加擢授, 自新野太守轉在魏興. 久處兵任, 委以邊戍, 疆埸歸懷, 著稱所蒞. 前年狡氐縱逸, 浮河而下, 挹孤城獨立, 眾無一旅, 外摧凶銳, 內固津要, 虜賊舟船, 俘馘千計. 而賊并力攻圍, 經歷時月, 會襄陽失守, 邊情沮喪, 加眾寡勢殊, 以至陷沒. 挹辭氣慷慨, 志在不辱, 杖刃推戈, 期之以隕, 將吏持守, 用不即斃, 遂乃杜口無言, 絕粒而死. 挹參軍史穎, 近於賊中得還, [一二]齎挹臨終手疏, 并具說意狀. 挹之忠志, 猶在可錄. 若蒙天地垂曲宥之恩, 則榮加枯朽, 惠隆泉壤矣.」帝嘉之, 追贈益州刺史.

王諒

王諒字幼成, 丹楊人也. 少有幹略, 為王敦所擢, 參其府事, 稍遷武昌太守.

初, 新昌太守梁碩專威交土, 迎立陶咸為刺史. 咸卒, 王敦以王機為刺史, 碩發兵距機, 自領交阯太守, 乃迎前刺史修則子湛行州事. 永興三年, 敦以諒為交州刺史. 諒將之任, 敦謂曰：「修湛、梁碩皆國賊也, 卿至, 便收斬之.」諒既到境, 湛退還九真. 廣州刺史陶侃遣人誘湛來詣諒所, 諒敕從人不得入閤, 既前, 執之. 碩時在坐, 曰：「湛故州將之子, 有罪可遣, 不足殺也.」諒曰：「是君義故, 無豫我事.」即斬之. 碩怒而出. 諒陰謀誅碩, 使客刺之, 弗克, 遂率眾圍諒於龍編. 陶侃遣軍救之, 未至而諒敗. 碩逼諒奪其節, 諒固執不與, 遂斷諒右臂. 諒正色曰：「死且不畏, 臂斷何有！」十餘日, 憤恚而卒. 碩據交州, 凶暴酷虐, 一境患之, 竟為侃軍所滅, 傳首京都.

宋矩

宋矩字處規, 敦煌人也. 慷慨有志節. 張重華據涼州地, 以矩為宛戍都尉. 石季龍遣將麻秋攻大夏, 護軍梁式[一三]執太守宋晏, 以城應秋. 秋遣晏以書致矩. 矩既至, 謂秋曰：「辭父事君, 當立功與義；苟功義不立, 當守名節. 矩終不背主覆宗, 偷生於世.」先殺妻子, 自刎而死. 秋曰：「義士也！」命葬之. 重華嘉其誠節, 贈振威將軍.

車濟

車濟字萬度, 敦煌人也. 果毅有大量. 張重華以為金城令, 為石季龍將麻秋所陷, 濟不為秋屈. 秋必欲降之, 乃臨之以兵. 濟辭色不撓, 曰：「吾雖才非龐德, 而受任同之. 身可殺, 志不可移.」乃伏劍而死. 秋歎其忠節, 以禮葬之. 後重華迎致其喪, 親臨慟哭, 贈宜禾都尉.

丁穆

丁穆字彥遠, 譙國人也. 積功勞, 封真定侯, 累遷為順陽太守. 太元四年, 除振武將軍、梁州刺史. 受詔未發, 會苻堅遣眾寇順陽, 穆戰敗, 被執至長安, 稱疾不仕偽朝. 堅又傾國南寇, 穆與關中人士唱義, 謀襲長安, 事泄, 遇害, 臨死作表以付其妻周. 其後周得至京師, 詣闕上之. 孝武帝下詔曰：「故順陽太守、真定侯丁穆力屈身陷, 而誠節彌固, 直亮壯勁, 義貫古烈. 其喪柩始反, 言尋傷悼. 可贈龍驤將軍、雍州刺史, 賻賜一依周虓故事. 為立屋宅, 并給其妻衣食, 以終厥身.」

辛恭靖

辛恭靖, 隴西狄道人也. 少有器幹, 才量過人. 隆安中, 為河南太守. 會姚興來寇, 恭靖固守百餘日, 以無救而陷, 被執至長安. 興謂之曰：「朕將任卿以東南之事, 可乎？」恭靖厲色曰：「我寧為國家鬼, 不為羌賊臣.」興怒, 幽之別室. 經三年, 至元興中, 誑守者, 乃踰垣而遁, 歸于江東, 安帝嘉之. 桓玄請為諮議參軍, 置之朝首. 尋而病卒.

羅企生

羅企生字宗伯, 豫章人也. 多才藝. 初拜佐著作郎, 以家貧親老, 求補臨汝令, 刺史王凝之請為別駕. 殷仲堪之鎮江陵, 引為功曹. 累遷武陵太守. 未之郡而桓玄攻仲堪, 仲堪更以企生為諮議參軍. 仲堪多疑少決, 企生深憂之, 謂弟遵生曰：「殷侯仁而無斷, 事必無成. 成敗, 天也, 吾當死生以之.」仲堪果走, 文武無送者, 唯企生從焉. 路經家門, 遵生曰：「作如此分離, 何可不執手！」企生迴馬授手, 遵生有勇力, 便牽下之, 謂曰：「家有老母, 將欲何之？」企生揮淚曰：「今日之事, 我必死之. 汝等奉養不失子道, 一門之中有忠與孝, 亦復何恨！」遵生抱之愈急. 仲堪於路待之, 企生遙呼曰：「生死是同, 願少見待.」仲堪見企生無脫理, 策馬而去.

玄至荊州, 人士無不詣者, 企生獨不往, 而營理仲堪家. 或謂之曰：「玄猜忍之性, 未能取卿誠節, 若遂不詣, 禍必至矣.」企生正色曰：「我是殷侯吏, 見遇以國士, 為弟以力見制, 遂不我從, 不能共殄醜逆, 致此奔敗, 亦何面目復就桓求生乎！」玄聞之大怒, 然素待企生厚, 先遣人謂曰：「若謝我, 當釋汝.」企生曰：「為殷荊州吏, 荊州奔亡, 存亡未判, 何顏復謝！」玄即收企生, 遣人問欲何言, 答曰：「文帝殺嵇康, 嵇紹為晉忠臣, 從公乞一弟, 以養老母.」玄許之. 又引企生於前, 謂曰：「吾相遇甚厚, 何以見負？今者死矣！」企生對曰：「使君既興晉陽之甲, 軍次尋陽, 並奉王命, 各還所鎮, 升壇盟誓, 口血未乾, 而生姦計. 自傷力劣, 不能翦滅凶逆, 恨死晚也.」玄遂害之, 時年三十七, 眾咸悼焉. 先是, 玄以羔裘遺企生母胡氏, 及企生遇害, 即日焚裘.

張禕

張禕, [一四]吳郡人也. 少有操行. 恭帝為琅邪王, 以禕為郎中令. 及帝踐阼, 劉裕以禕帝之故吏, 素所親信, 封藥酒一甖付禕, 密令鴆帝. 禕既受命而歎曰：「鴆君而求生, 何面目視息世間哉, 不如死也！」因自飲之而死.

史臣曰：中散以膚受見誅, 王儀以抗言獲戾, 時皆可謂死非其罪也. 偉元恥臣晉室, 延祖甘赴危亡, 所由之理雖同, 所趣之塗即異, 而並見稱當世, 垂芳竹帛, 豈不以君父居在三之極, 忠孝為百行之先者乎！且裒獨善其身, 故得全其孝, 而紹兼濟于物, 理宜竭其忠, 可謂蘭桂異質而齊芳, 韶武殊音而並美. 或有論紹者以死難獲譏, 揚搉言之, 未為篤論. 夫君, 天也, 天可讎乎！安既享其榮, 危乃違其禍, 進退無據, 何以立人！嵇生之隕身全節, 用此道也.

贊曰：重義輕生, 亡軀殉節. 勁松方操, 嚴霜比烈. 白刃可陵, 貞心難折. 道光振古, 芳流來哲.

校勘記

[一]乂與成都王穎交戰　「乂」, 各本誤作「又」, 今從宋本. 冊府七二二亦作「乂」.

[二]聖恩博遠　「恩」, 各本作「思」, 今從宋本. 冊府七一三亦作「恩」.

[三]未知所限　「限」, 各本作「恨」, 今從殿本.

[四]王瑚　「瑚」, 各本作「湖」. 校文：據王隱傳、馬隆傳當作「瑚」. 按：通鑑八五亦作「瑚」, 今據改.

[五]衛博　通鑑八五作「衙博」. 華陽國志八、廣韻九麻皆有「衙博」.

[六]馮翊太守緯　通鑑八八「緯」作「肅」.

[七]趙染　愍紀、劉琨傳作「趙冉」.

[八]青白城　參卷五校記.

[九]杜令　斠注：「杜」下當脫「陵」字.

[一０]願以身代君　通志一六六「君」上有「使」字.

[一一]興寧三年　周校：哀紀在興寧二年. 按：通鑑亦在興寧二年, 疑「三」為「二」之誤.

[一二]於賊中得還　各本均無「還」字, 局本有, 蓋據通志一六六補, 今從之.

[一三]梁式　「式」, 各本作「彧」, 唯宋本作「式」, 與張重華傳、通鑑九七合, 今從之.

[一四]張禕　通鑑一一九作「張偉」.

晉書卷九十 列傳第六十

良吏

漢宣帝有言：「百姓所以安其田里而無歎息愁恨之心者, 政平訟理也. 與我共此者, 其唯良二千石乎！」此則長吏之官實為撫導之本. 是以東里相鄭, 西門宰鄴, 潁川黃霸, 蜀郡文翁, 或吏不敢欺, 或人懷其惠, 或教移齊魯, 或政務寬和, 斯並惇史播其徽音, 良吏以為準的. [一]

有晉肇茲王業, 光啟霸圖, 授方任能, 經文緯武. 泰始受禪, 改物君臨, 纂三葉之鴻基, 膺百王之大寶, 勞心庶績, 垂意黎元, 申敕守宰之司, 屢發憂矜之詔, 辭旨懇切, 誨諭殷勤, 欲使直道正身, 抑末敦本. 當此時也, 可謂農安其業, 吏盡其能者歟！而帝寬厚足以君人, 明威未能厲俗, 政刑以之私謁, 賄賂於此公行, 結綬者以放濁為通, 彈冠者以苟得為貴, 流遁忘反, 寖以為常. 劉毅抗賣官之言, 當時以為矯枉, 察其風俗, 豈虛也哉！爰及惠懷, 中州鼎沸, 逮於江左, 晉政多門, 元帝比少康之隆, 處仲為梗, 海西微昌邑之罪, 元子亂常, 既權偪是憂, 故羈縻成俗. 蒞職者為身擇利, 銓綜者為人擇官, 下僚多英俊之才, 勢位必高門之冑, 遂使良能之績僅有存焉. 雖復茂弘以明允贊經綸, 安石以時宗鎮雅俗, 然外虞孔熾, 內難方殷, 而匡救彌縫, 方免傾覆, 弘風革弊, 彼則未遑. 今采其政績可稱者, 以為良吏傳.

魯芝

魯芝字世英, 扶風郿人也. 世有名德, 為西州豪族. 父為郭氾所害, 芝襁褓流離, 年十七, 乃移居雍, 耽思墳籍. 郡舉上計吏, 州辟別駕. 魏車騎將軍郭淮為雍州刺史, 深敬重之. 舉孝廉, 除郎中. 會蜀相諸葛亮侵隴右, 淮復請芝為別駕. 事平, 薦於公府, 辟大司馬曹真掾, 轉臨淄侯文學. 鄭袤薦於司空王朗, 朗即加禮命. 後拜騎都尉、參軍事、行安南太守, [二]遷尚書郎. 曹真出督關右, 又參大司馬軍事. 真薨, 宣帝代焉, 乃引芝參驃騎軍事, 轉天水太守. 郡鄰于蜀, 數被侵掠, 戶口減削, 寇盜充斥, 芝傾心鎮衛, 更造城市, 數年間舊□悉復. 遷廣平太守. 天水夷夏慕德, 老幼赴闕獻書, 乞留芝. 魏明帝許焉, 仍策書嘉歎, 勉以黃霸之美, 加討寇將軍.

曹爽輔政, 引為司馬. 芝屢有讜言嘉謀, 爽弗能納. 及宣帝起兵誅爽, 芝率餘眾犯門斬關, 馳出赴爽, 勸爽曰：「公居伊周之位, 一旦以罪見黜, 雖欲牽黃犬, 復可得乎！若挾天子保許昌, 杖大威以羽檄徵四方兵, 孰敢不從！捨此而去, 欲就東巿, 豈不痛哉！」爽懦惑不能用, 遂委身受戮. 芝坐爽下獄, 當死, 而口不訟直, 志不苟免. 宣帝嘉之, 赦而不誅. 俄而起為使持節、領護匈奴中郎將、振威將軍、并州刺史. 以綏緝有方, 遷大鴻臚.

高貴鄉公即位, 賜爵關內侯, 邑二百戶. 毌丘儉平, 隨例增邑二百戶, 拜揚武將軍、荊州刺史. 諸葛誕以壽春叛, 文帝奉魏帝出征, 徵兵四方, 芝率荊州文武以為先驅. 誕平, 進爵武進亭侯, 又增邑九百戶. 遷大尚書, 掌刑理.

常道鄉公即位, 進爵斄城鄉侯, 又增邑八百戶, 遷監青州諸軍事、振武將軍、青州刺史, 轉平東將軍. 五等建, 封陰平伯.

武帝踐阼, 轉鎮東將軍, 進爵為侯. 帝以芝清忠履正, 素無居宅, 使軍兵為作屋五十間. 芝以年及懸車, 告老遜位, 章表十餘上, 於是徵為光祿大夫, 位特進, 給吏卒, 門施行馬. 羊祜為車騎將軍, 乃以位讓芝, 曰：「光祿大夫魯芝潔身寡欲, 和而不同, 服事華髮, 以禮終始, 未蒙此選, 臣更越之, 何以塞天下之望！」上不從. 其為人所重如是.

泰始九年卒, 年八十四. 帝為舉哀, 賵贈有加, 諡曰貞, 賜塋田百畝.

胡威

胡威字伯武, [三]一名貔, 淮南壽春人也. 父質, 以忠清著稱, 少與鄉人蔣濟、朱績俱知名於江淮間, 仕魏至征東將軍、荊州刺史. 威早厲志尚. 質之為荊州也, 威自京都定省, 家貧, 無車馬僮僕, 自驅驢單行. 每至客舍, 躬放驢, 取樵炊爨, 食畢, 復隨侶進道. 既至, 見父, 停廄中十餘日. 告歸, 父賜絹一匹為裝. 威曰：「大人清高, 不審於何得此絹？」質曰：「是吾俸祿之餘, 以為汝糧耳.」威受之, 辭歸. 質帳下都督先威未發, 請假還家, 陰資裝於百餘里, 要威為伴, 每事佐助. 行數百里, 威疑而誘問之, 既知, 乃取所賜絹與都督, 謝而遣之. 後因他信以白質, 質杖都督一百, 除吏名. 其父子清慎如此. 於是名譽著聞.

拜侍御史, 歷南鄉侯、安豐太守, 遷徐州刺史. 勤於政術, 風化大行.

後入朝, 武帝語及平生, 因歎其父清, 謂威曰：「卿孰與父清？」對曰：「臣不如也.」帝曰：「卿父以何為勝耶？」對曰：「臣父清恐人知, 臣清恐人不知, 是臣不及遠也.」帝以威言直而婉, 謙而順. 累遷監豫州諸軍事、右將軍、豫州刺史, 入為尚書, 加奉車都尉.

威嘗諫時政之寬, 帝曰：「尚書郎以下, 吾無所假借.」威曰：「臣之所陳, 豈在丞郎令史, 正謂如臣等輩, 始可以肅化明法耳.」拜前將軍、監青州諸軍事、青州刺史, 以功封平春侯. 太康元年, 卒于位, 追贈使持節、都督青州諸軍事、鎮東將軍, 餘如故, 諡曰烈. 子奕嗣.

奕字次孫, 仕至平東將軍. 威弟羆, 字季象, 亦有幹用, 仕至益州刺史、安東將軍.

杜軫

杜軫字超宗, 蜀郡成都人也. 父雄, 綿竹令. 軫師事譙周, 博涉經書. 州辟不就, 為郡功曹史. 時鄧艾至成都, 軫白太守曰：「今大軍來征, 必除舊布新, 明府宜避之, 此全福之道也.」太守乃出. 艾果遣其參軍牽弘自之郡, 弘問軫前守所在, 軫正色對曰：「前守達去就之機, 輒自出官舍以俟君子.」弘器之, 命復為功曹, 軫固辭.

察孝廉, 除建寧令, 導以德政, 風化大行, 夷夏悅服. 秩滿將歸, 群蠻追送, 賂遺甚多, 軫一無所受, 去如初至. 又除池陽令, 為雍州十一郡最. 百姓生為立祠, 得罪者無怨言. 累遷尚書郎.

軫博聞廣涉, 奏議駁論多見施用. 時涪人李驤亦為尚書郎, 與軫齊名, 每有論議, 朝廷莫能踰之, 號蜀有二郎. 軫後拜犍為太守, 甚有聲譽. 當遷, 會病卒, 年五十一. 子毗.

毗字長基. 州舉秀才, 成都王穎辟大將軍掾, 遷尚書郎, 參太傅軍事. 及洛陽覆沒, 毗南渡江, 王敦表為益州刺史, 將與宜都太守柳純共固白帝. 杜弢遣軍要毗, 遂遇害.

毗弟秀, 字彥穎, 為羅尚主簿. 州沒, 為氐賊李驤所得, 欲用為司馬. 秀不受, 見害.

毗次子歆, 舉秀才.

軫弟烈, 明政事, 察孝廉, 歷平康、安陽令, 所居有異績, 遷衡陽太守. 聞軫亡, 因自表兄子幼弱, 求去官, 詔轉犍為太守, 蜀土榮之. 後遷湘東太守, 為成都王穎郎中令, 病卒.

烈弟良, 舉秀才, 除新都令、涪陵太守, 不就, 補州大中正, 卒.

竇允

竇允字雅, 始平人也. 出自寒門, 清尚自修. 少仕縣, 稍遷郡主簿. 察孝廉, 除浩亹長. 勤於為政, 勸課田蠶, 平均調役, 百姓賴之. 遷謁者. 泰始中, 詔曰：「當官者能潔身修己, 然後在公之節乃全. 身善有章, 雖賤必賞, 此興化立教之務也. 謁者竇允前為浩亹長, 以修勤清白見稱河右. 是輩當擢用, 使立行者有所勸. 主者詳復參訪, 有以旌表之.」拜臨水令. 克己厲俗, 改修政事, 士庶悅服, 咸歌詠之. 遷鉅鹿太守, 甚有政績. 卒於官.

王宏

王宏字正宗, 高平人, 魏侍中粲之從孫也. 魏時辟公府, 累遷尚書郎, 歷給事中. 泰始初, 為汲郡太守, 撫百姓如家, 耕桑樹藝, 屋宇阡陌, 莫不躬自教示, 曲盡事宜, 在郡有殊績. 司隸校尉石鑒上其政術, 武帝下詔稱之曰：「朕惟人食之急, 而懼天時水旱之運, 夙夜警戒, 念在於農. 雖詔書屢下, 敕厲殷勤, 猶恐百姓廢惰以損生植之功. 而刺史、二千石、百里長吏未能盡勤, 至使地有遺利而人有餘力, 每思聞監司糾舉能不, 將行其賞罰, 以明沮勸. 今司隸校尉石鑒上汲郡太守王宏勤恤百姓, 導化有方, 督勸開荒五千餘頃, 而熟田常課頃畝不減. 比年普饑, 人食不足, 而宏郡界獨無匱乏, 可謂能矣. 其賜宏穀千斛, 布告天下, 咸使聞知.」

俄遷衛尉、河南尹、大司農, 無復能名, 更為苛碎. 坐桎梏罪人, 以泥墨塗面, 置深坑中, 餓不與食, 又擅縱五歲刑以下二十一人, 為有司所劾. 帝以宏累有政績, 聽以贖罪論. 太康中, 代劉毅為司隸校尉, 於是檢察士庶, 使車服異制, 庶人不得衣紫絳及綺繡錦繢. 帝常遣左右微行, 觀察風俗, 宏緣此復遣吏科檢婦人衵服, 至褰發於路. 論者以為暮年謬妄, 由是獲譏於世, 復坐免官. 後起為尚書. 太康五年卒, 追贈太常.

曹攄

曹攄字顏遠, 譙國譙人也. 祖肇, 魏衛將軍. 攄少有孝行, 好學善屬文, 太尉王衍見而器之, 調補臨淄令. 縣有寡婦, 養姑甚謹. 姑以其年少, 勸令改適, 婦守節不移. 姑愍之, 密自殺. 親黨告婦殺姑, 官為考鞫, 寡婦不勝苦楚, 乃自誣. 獄當決, 適值攄到. 攄知其有冤, 更加辨究, 具得情實, 時稱其明. 獄有死囚, 歲夕, 攄行獄, 愍之, 曰：「卿等不幸致此非所, 如何？新歲人情所重, 豈不欲暫見家邪？」眾囚皆涕泣曰：「若得暫歸, 死無恨也.」攄悉開獄出之, 剋日令還. 掾吏固爭, 咸謂不可. 攄曰：「此雖小人, 義不見負, 自為諸君任之.」至日, 相率而還, 並無違者, 一縣歎服, 號曰聖君. 入為尚書郎, 轉洛陽令, 仁惠明斷, 百姓懷之. 時天大雨雪, 宮門夜失行馬, 群官檢察, 莫知所在. 攄使收門士, 眾官咸謂不然. 攄曰：「宮掖禁嚴, 非外人所敢盜, 必是門士以燎寒耳.」詰之, 果服. 以病去官. 復為洛陽令.

及齊王冏輔政, 攄與左思俱為記室督. 冏嘗從容問攄曰：「天子為賊臣所逼, 莫有能奮. 吾率四海義兵興復王室, 今入輔朝廷, 匡振時艱, 或有勸吾還國, 於卿意如何？」攄曰：「蕩平國賊, 匡復帝祚, 古今人臣之功未有如大王之盛也. 然道罔隆而不殺, 物無盛而不衰, 非唯人事, 抑亦天理. 竊預下問, 敢不盡情. 願大王居高慮危, 在盈思沖, 精選百官, 存公屏欲, 舉賢進善, 務得其才, 然後脂車秣馬, 高揖歸藩, 則上下同慶, 攄等幸甚.」冏不納. 尋轉中書侍郎, 長沙王乂以為驃騎司馬. 乂敗, 免官. 因丁母憂. 惠帝末, 起為襄城太守. 時襄城屢經寇難, 攄綏懷振理, 旬月克復.

永嘉二年, 高密王簡鎮襄陽, 以攄為征南司馬. 其年流人王逌等聚眾屯冠軍, 寇掠城邑. 簡遣參軍崔曠討之, 令攄督護曠. 曠, 姦凶人也, 譎攄前戰, 期為後繼, 既而不至. 攄獨與逌戰于酈縣, 軍敗死之. 故吏及百姓並奔喪會葬, 號哭即路, 如赴父母焉.

潘京

潘京字世長, 武陵漢壽人也. 弱冠, 郡辟主簿, 太守趙廞甚器之, 嘗問曰：「貴郡何以名武陵？」京曰：「鄙郡本名義陵, 在辰陽縣界, 與夷相接, 數為所攻, 光武時移東出, 遂得全完, 共議易號. 傳曰止戈為武, 詩稱高平曰陵, 於是名焉.」為州所辟, 因謁見問策, 探得「不孝」字, 刺史戲京曰：「辟士為不孝邪？」京舉版答曰：「今為忠臣, 不得復為孝子.」其機辯皆此類. 後太廟立, 州郡皆遣使賀, 京白太守曰：「夫太廟立, 移神主, 應問訊, 不應賀.」遂遣京作文, 使詣京師, 以為永式.

京仍舉秀才, 到洛. 尚書令樂廣, 京州人也, 共談累日, 深歎其才, 謂京曰：「君天才過人, 恨不學耳. 若學, 必為一代談宗.」京感其言, 遂勤學不倦. 時武陵太守戴昌亦善談論, 與京共談, 京假借之, 昌以為不如己, 笑而遣之, 令過其子若思, 京方極其言論. 昌竊聽之, 乃歎服曰：「才不可假.」遂父子俱屈焉. 歷巴丘、邵陵、泉陵三令. 京明於政術, 路不拾遺. 遷桂林太守, 不就, 歸家, 年五十卒.

范晷

范晷字彥長, 南陽順陽人也. 少游學清河, 遂徙家僑居. 郡命為五官掾, 歷河內郡丞. 太守裴楷雅知之, 薦為侍御史. 調補上谷太守, 遭喪, 不之官. 後為司徒左長史, 轉馮翊太守, 甚有政能, 善於綏撫, 百姓愛悅之. 徵拜少府, 出為涼州刺史, 轉雍州. 于時西土荒毀, 氐羌蹈藉, 田桑失收, 百姓困弊, 晷傾心化導, 勸以農桑, 所部甚賴之. 元康中, 加左將軍, 卒於官. 二子：廣、稚.

廣字仲將. 舉孝廉, 除靈壽令, 不之官. 姊適孫氏, 早亡, 有孫名邁, 廣負以南奔, 雖盜賊艱急, 終不棄之. 元帝承制, 以為堂邑令. 丞劉榮坐事當死, 郡劾以付縣. 榮即縣人, 家有老母, 至節, 廣輒聽暫還, 榮亦如期而反. 縣堂為野火所及, 榮脫械救火, 事畢, 還自著械. 後大旱, 米貴, 廣散私穀振饑人, 至數千斛, 遠近流寓歸投之, 戶口十倍. 卒於官.

稚少知名, 辟大將軍掾, 早卒. 子汪, 別有傳.

丁紹

丁紹字叔倫, [四]譙國人也. 少開朗公正, 早歷清官. 為廣平太守, 政平訟理, 道化大行. 于時河北騷擾, 靡有完邑, 而廣平一郡四境乂安, 是以皆悅其法而從其令. 及臨漳被圍, 南陽王模窘急, 紹率郡兵赴之, 模賴以獲全. 模感紹恩, 生為立碑. 遷徐州刺史, 士庶戀慕, 攀附如歸. 未之官, 復轉荊州刺史. 從車千乘, 南渡河至許. 時南陽王模為都督, 留紹, 啟轉為冀州刺史. 到鎮, 率州兵討破汲桑有功, 加寧北將軍、假節、監冀州諸軍事. 時境內羯賊為患, 紹捕而誅之, 號為嚴肅, 河北人畏而愛之.

紹自以為才足為物雄, 當官蒞政, 每事克舉, 視天下之事若運於掌握, 遂慨然有董正四海之志矣. 是時王浚盛於幽州, 苟晞盛於青州, 然紹視二人蔑如也. 永嘉三年, 暴疾而卒, 臨終歎曰：「此乃天亡冀州, 豈吾命哉！」懷帝策贈車騎將軍.

喬智明

喬智明字元達, 鮮卑前部人也. 少喪二親, 哀毀過禮, 長而以德行著稱. 成都王穎辟為輔國將軍. 穎之敗趙王倫也, 表智明為殄寇將軍、隆慮、共二縣令. 二縣愛之, 號為「神君」. 部人張兌為父報仇, 母老單身, 有妻無子, 智明愍之, 停其獄. 歲餘, 令兌將妻入獄, 兼陰縱之. 人有勸兌逃者, 兌曰：「有君如此, 吾何忍累之！縱吾得免, 作何面目視息世間！」於獄產一男. 會赦, 得免. 其仁感如是.

惠帝之伐鄴也, 穎以智明為折衝將軍、參丞相前鋒軍事. 智明勸穎奉迎乘輿, 穎大怒曰：「卿名曉事, 投身事孤. 主上為群小所逼, 將加非罪於孤, 卿奈何欲使孤束手就刑邪！共事之義, 正若此乎？」智明乃止. 尋屬永嘉之亂, 仕於劉曜.

鄧攸

鄧攸字伯道, 平陽襄陵人也. 祖殷, 亮直強正. 鍾會伐蜀, 奇其才, 自黽池令召為主簿. 賈充伐吳, 請殷為長史. 後授皇太子詩, 為淮南太守. 夢行水邊, 見一女子, 猛獸自後斷其盤囊. [五]占者以為水邊有女, 汝字也, 斷盤囊者, 新獸頭代故獸頭也, 不作汝陰, 當汝南也. 果遷汝陰太守. 後為中庶子.

攸七歲喪父, 尋喪母及祖母, 居喪九年, 以孝致稱. 清和平簡, 貞正寡欲. 少孤, 與弟同居. 初, 祖父殷有賜官, 敕攸受之. 後太守勸攸去王官, 欲舉為孝廉, 攸曰：「先人所賜, 不可改也.」嘗詣鎮軍賈混, 混以人訟事示攸, 使決之. 攸不視, 曰：「孔子稱聽訟吾猶人也, 必也使無訟乎！」混奇之, 以女妻焉. 舉灼然二品, 為吳王文學, 歷太子洗馬、東海王越參軍. 越欽其為人, 轉為世子文學、吏部郎. 越弟騰為東中郎將, 請攸為長史. 出為河東太守.

永嘉末, 沒于石勒. 然勒宿忌諸官長二千石, 聞攸在營, 馳召, 將殺之. 攸至門, 門幹乃攸為郎時幹, 識攸, 攸求紙筆作辭. 幹候勒和悅, 致之. 勒重其辭, 乃勿殺. 勒長史張賓先與攸比舍, 重攸名操, 因稱攸于勒. 勒召至幕下, 與語, 悅之, 以為參軍, 給車馬. 勒每東西, 置攸車營中. 勒夜禁火, 犯之者死. 攸與胡鄰轂, 胡夜失火燒車. 吏按問, 胡乃誣攸. 攸度不可與爭, 遂對以弟婦散發溫酒為辭. 勒赦之. 既而胡人深感, 自縛詣勒以明攸, 而陰遺攸馬驢, 諸胡莫不歎息宗敬之. 石勒過泗水, 攸乃斫壞車, 以牛馬負妻子而逃. 又遇賊, 掠其牛馬, 步走, 擔其兒及其弟子綏. 度不能兩全, 乃謂其妻曰：「吾弟早亡, 唯有一息, 理不可絕, 止應自棄我兒耳. 幸而得存, 我後當有子.」妻泣而從之, 乃棄之. 其子朝棄而暮及. 明日, 攸繫之於樹而去.

至新鄭, 投李矩. 三年, 將去, 而矩不聽. 荀組以為陳郡、汝南太守, 愍帝徵為尚書左丞、長水校尉, 皆不果就. 後密捨矩去, 投荀組於許昌, 矩深恨焉, 久之, 乃送家屬還攸. 攸與刁協、周顗素厚, 遂至江東. 元帝以攸為太子中庶子. 時吳郡闕守, 人多欲之, 帝以授攸. 攸載米之郡, 俸祿無所受, 唯飲吳水而已. 時郡中大饑, 攸表振貸, 未報, 乃輒開倉救之. 臺遣散騎常侍桓彝、虞□慰勞饑人, 觀聽善不, 乃劾攸以擅出穀. 俄而有詔原之. 攸在郡刑政清明, 百姓歡悅, 為中興良守. 後稱疾去職. 郡常有送迎錢數百萬, 攸去郡, 不受一錢. 百姓數千人留牽攸船, 不得進, 攸乃小停, 夜中發去. 吳人歌之曰：「紞如打五鼓, 雞鳴天欲曙. 鄧侯拖不留, [六]謝令推不去.」百姓詣臺乞留一歲, 不聽. 拜侍中. 歲餘, 轉吏部尚書. 蔬食弊衣, 周急振乏. 性謙和, 善與人交, 賓無貴賤, 待之若一, 而頗敬媚權貴.

永昌中, 代周顗為護軍將軍. 太寧二年, 王敦反, 明帝密謀起兵, 乃遷攸為會稽太守. 初, 王敦伐都之後, 中外兵數每月言之於敦. 攸已出在家, 不復知護軍事, 有惡攸者, 誣攸尚白敦兵數. 帝聞而未之信, 轉攸為太常. 時帝南郊, 攸病不能從. 車駕過攸問疾, 攸力病出拜. 有司奏攸不堪行郊而拜道左, 坐免. 攸每有進退, 無喜慍之色. 久之, 遷尚書右僕射. 咸和元年卒, 贈光祿大夫, 加金章紫綬, 祠以少牢.

攸棄子之後, 妻不復孕. 過江, 納妾, 甚寵之, 訊其家屬, 說是北人遭亂, 憶父母姓名, 乃攸之甥. 攸素有德行, 聞之感恨, 遂不復畜妾, 卒以無嗣. 時人義而哀之, 為之語曰：「天道無知, 使鄧伯道無兒.」弟子綬服攸喪三年.

吳隱之

吳隱之字處默, 濮陽鄄城人, 魏侍中質六世孫也. 隱之美姿容, 善談論, 博涉文史, 以儒雅標名. 弱冠而介立, 有清操, 雖日晏歠菽, 不饗非其粟, 儋石無儲, 不取非其道. 年十餘, 丁父憂, 每號泣, 行人為之流涕. 事母孝謹, 及其執喪, 哀毀過禮. 家貧, 無人鳴鼓, 每至哭臨之時, 恒有雙鶴警叫, 及祥練之夕, 復有群雁俱集, 時人咸以為孝感所至. 嘗食鹹菹, 以其味旨, 掇而棄之.

與太常韓康伯鄰居, 康伯母, 殷浩之姊, 賢明婦人也, 每聞隱之哭聲, 輟餐投箸, 為之悲泣. 既而謂康伯曰：「汝若居銓衡, 當舉如此輩人.」及康伯為吏部尚書, 隱之遂階清級, 解褐輔國功曹, 轉參征虜軍事. 兄坦之為袁真功曹, 真敗, 將及禍, 隱之詣桓溫, 乞代兄命, 溫矜而釋之. 遂為溫所知賞, 拜奉朝請、尚書郎, 累遷晉陵太守. 在郡清儉, 妻自負薪. 入為中書侍郎、國子博士、太子右衛率, 轉散騎常侍, 領著作郎. 孝武帝欲用為黃門郎, 以隱之貌類簡文帝, 乃止. 尋守廷尉、祕書監、御史中丞, 領著作如故, 遷左衛將軍. 雖居清顯, 祿賜皆班親族, 冬月無被, 嘗澣衣, 乃披絮, 勤苦同於貧庶.

廣州包帶山海, 珍異所出, 一篋之寶, 可資數世, 然多瘴疫, 人情憚焉. 唯貧窶不能自立者, 求補長史, [七]故前後刺史皆多黷貨. 朝廷欲革嶺南之弊, 隆安中, 以隱之為龍驤將軍、廣州刺史、假節, 領平越中郎將. 未至州二十里, 地名石門, 有水曰貪泉, 飲者懷無厭之欲. 隱之既至, 語其親人曰：「不見可欲, 使心不亂. 越嶺喪清, 吾知之矣.」乃至泉所, 酌而飲之, 因賦詩曰：「古人云此水, 一歃懷千金. 試使夷齊飲, 終當不易心.」及在州, 清操踰厲, 常食不過菜及乾魚而已, 帷帳器服皆付外庫, 時人頗謂其矯, 然亦終始不易. 帳下人進魚, 每剔去骨存肉, 隱之覺其用意, 罰而黜焉. 元興初, 詔曰：「夫孝行篤於閨門, 清節厲乎風霜, 實立人之所難, 而君子之美致也. 龍驤將軍、廣州刺史吳隱之孝友過人, 祿均九族, 菲己潔素, 儉愈魚飧. 夫處可欲之地, 而能不改其操, 饗惟錯之富, 而家人不易其服, 革奢務嗇, 南域改觀, 朕有嘉焉. 可進號前將軍, 賜錢五十萬、穀千斛.」

及盧循寇南海, 隱之率厲將士, 固守彌時, 長子曠之戰沒. 循攻擊百有餘日, 踰城放火, 焚燒三千餘家, 死者萬餘人, 城遂陷. 隱之攜家累出, 欲奔還都, 為循所得. 循表朝廷, 以隱之黨附桓玄, 宜加裁戮, 詔不許. 劉裕與循書, 令遣隱之還, 久方得反. 歸舟之日, 裝無餘資. 及至, 數畝小宅, 籬垣仄陋, 內外茅屋六間, 不容妻子. 劉裕賜車牛, 更為起宅, 固辭. 尋拜度支尚書、太常, 以竹篷為屏風, 坐無□席. 後遷中領軍, 清儉不革, 每月初得祿, 裁留身糧, 其餘悉分振親族, 家人績紡以供朝夕. 時有困絕, 或并日而食, 身恒布衣不完, 妻子不霑寸祿.

義熙八年, 請老致事, 優詔許之, 授光祿大夫, 加金章紫綬, 賜錢十萬、米三百斛. 九年, 卒, 追贈左光祿大夫, 加散騎常侍. 隱之清操不渝, 屢被褒飾, 致事及於身沒, 常蒙優錫顯贈, 廉士以為榮.

初, 隱之為奉朝請, 謝石請為衛將軍主簿. 隱之將嫁女, 石知其貧素, 遣女必當率薄, 乃令移廚帳助其經營. 使者至, 方見婢牽犬賣之, 此外蕭然無辦. 後至自番禺, 其妻劉氏齎沈香一斤, 隱之見之, 遂投於湖亭之水.

子延之復厲清操, 為鄱陽太守. 延之弟及子為郡縣者, 常以廉慎為門法, 雖才學不逮隱之, 而孝悌潔敬猶為不替.

史臣曰：魯芝等建旟剖竹, 布政宣條, 存樹威恩, 沒留遺愛, 咸見知明主, 流譽當年. 若伯武之潔己克勤, 顏遠之申冤緩獄, 鄧攸贏糧以述職, 吳隱酌水以厲精, 晉代良能, 此焉為最. 而攸棄子存姪, 以義斷恩, 若力所不能, 自可割情忍痛, 何至預加徽纆, 絕其奔走者乎！斯豈慈父仁人之所用心也？卒以絕嗣, 宜哉！勿謂天道無知, 此乃有知矣. 世英盡節曹氏, 犯門斬關, 宣帝收雷霆之威, 獎忠貞之烈, 豈非既已在我, 欲其罵人者歟！

贊曰：猗歟良宰, 嗣美前賢. 威同御黠, 靜若烹鮮. 唯嘗吳水, 但挹貪泉. 人風既偃, 俗化斯遷.

校勘記

[一]良吏以為準的　「良吏」, 各本均作「良能」, 今從宋本.

[二]行安南太守　周校：地理志無安南郡, 秦州有南安郡, 故下就近轉天水太守, 當作「南安」.

[三]伯武　斠注：魏志胡質傳注、世說德行注引晉陽秋均作「伯虎」, 此唐人避諱改. 按：通志一七０亦作「伯虎」.

[四]丁紹　考證：「紹」, 南陽王模傳作「邵」. 校文：東海王越傳作「劭」.

[五]盤囊　斠注：書鈔七六引王隱晉書作「鞶囊」. 按：御覽六九一引亦作「鞶囊」. 鞶囊見班固與竇將軍牋及東觀漢記, 詳桂馥札樸.

[六]鄧侯拖不留　局本作「拖」, 宋本、殿本及御覽二六一、四六五引並作「挽」, 職官分紀四一、樂府詩集八六「拖不留」作「挽不來」, 局本蓋從通志一七０改.

[七]求補長史　「長史」, 李校：當作「長吏」.

晉書卷九十一 列傳第六十一

儒林

昔周德既衰, 諸侯力政, 禮經廢缺, 雅頌陵夷. 夫子將聖多能, 固天攸縱, 歎鳳鳥之不至, 傷麟出之非時, 於是乃刪詩書, 定禮樂, 贊易道, 修春秋, 載籍逸而復存, 風雅變而還正. 其後卜商、衛賜、田、吳、孫、孟之儔, 或親稟微言, 或傳聞大義, 猶能強晉存魯, 藩魏卻秦, 既抗禮於邦君, 亦馳聲於海內. 及嬴氏慘虐, 棄德任刑, 煬墳籍於埃塵, 填儒林於坑阱, 嚴是古之法, 抵挾書之罪, 先王徽烈, 靡有孑遺. 漢祖勃興, 救焚拯溺, 粗修禮律, 未遑俎豆, 逮于孝武, 崇尚文儒. 爰及東京, 斯風不墜. 於是傍求蠹簡, 博訪遺書, 創甲乙之科, 擢賢良之舉, 莫不紆青拖紫, 服冕乘軒, 或徒步而取公卿, 或累旬以膺台鼎, 故搢紳之士靡然嚮風, 餘芳遺烈, 煥乎可紀者也. 洎當塗草創, 深務兵權, 而主好斯文, 朝多君子, 鴻儒碩學, 無乏於時.

武帝受終, 憂勞軍國, 時既初并庸蜀, 方事江湖, 訓卒厲兵, 務農積穀, 猶復修立學校, 臨幸辟雍. 而荀顗以制度贊惟新, 鄭沖以儒宗登保傅, 茂先以博物參朝政, 子真以好禮居秩宗, 雖媿明揚, 亦非遐棄. 既而荊揚底定, 區宇乂安, 群公草封禪之儀, 天子發謙沖之詔, 未足比隆三代, 固亦擅美一時. 惠帝纘戎, 朝昏政弛, 釁起宮掖, 禍成藩翰. 惟懷逮愍, 喪亂弘多, 衣冠禮樂, 掃地俱盡. 元帝運鍾百六, 光啟中興, 賀、荀、刁、杜諸賢並稽古博文, 財成禮度. 雖尊儒勸學亟降於綸言, 東序西膠未聞於弦誦. 明皇聰睿, 雅愛流略, 簡文玄嘿, 敦悅丘墳, 乃招集學徒, 弘獎風烈, 並時艱祚促, 未能詳備. 有晉始自中朝, 迄於江左, 莫不崇飾華競, 祖述虛玄, 擯闕里之典經, 習正始之餘論, 指禮法為流俗, 目縱誕以清高, 遂使憲章弛廢, 名教穨毀, 五胡乘間而競逐, 二京繼踵以淪胥, 運極道消, 可為長歎息者矣. 鄭沖等名位既隆, 自有列傳, 其餘編之于左, 以續前史儒林云.

范平

范平字子安, 吳郡錢塘人也. 其先銍侯馥, 避王莽之亂適吳, 因家焉. 平研覽墳素, 遍該百氏, 姚信、賀邵之徒皆從受業. 吳時舉茂才, 累遷臨海太守, 政有異能. 孫皓初, 謝病還家, 敦悅儒學. 吳平, 太康中, 頻徵不起, 年六十九卒. 有詔追加諡號曰文貞先生, 賀循勒碑紀其德行.

三子：奭、咸、泉, 並以儒學至大官. 泉子蔚, 關內侯. 家世好學, 有書七千餘卷. 遠近來讀者恒有百餘人, 蔚為辦衣食. 蔚子文才, 亦幼知名.

文立

文立字廣休, 巴郡臨江人也. 蜀時游太學, 專毛詩、三禮, 師事譙周, 門人以立為顏回, 陳壽、李虔為游夏, 羅憲為子貢. 仕至尚書. 蜀平, 舉秀才, 除郎中. 泰始初, 拜濟陰太守, 入為太子中庶子. 上表請以諸葛亮、蔣琬、費禕等子孫流徙中畿, 宜見敘用, 一以慰巴蜀之心, 其次傾吳人之望, 事皆施行. 詔曰：「太子中庶子文立忠貞清實, 有思理器幹. 前在濟陰, 政事修明. 後事東宮, 盡輔導之節. 昔光武平隴蜀, 皆收其賢才以敘之, 蓋所以拔幽滯而濟殊方也. 其以立為散騎常侍.」

蜀故尚書犍為程瓊雅有德業, 與立深交. 武帝聞其名, 以問立, 對曰：「臣至知其人, 但年垂八十, 稟性謙退, 無復當時之望, 不以上聞耳.」瓊聞之曰：「廣休可謂不黨矣, 故吾善夫人也.」時西域獻馬, 帝問立：「馬何如？」對曰：「乞問太僕.」帝善之. 遷衛尉. 咸寧末, 卒. 所著章奏詩賦數十篇行於世.

陳邵

陳邵字節良, 東海襄賁人也. 郡察孝廉, 不就. 以儒學徵為陳留內史, 累遷燕王師. 撰周禮評, 甚有條貫, 行於世. 泰始中, 詔曰：「燕王師陳邵清貞潔靜, 行著邦族, 篤志好古, 博通六籍, 耽悅典誥, 老而不倦, 宜在左右以篤儒教. 可為給事中.」卒於官.

虞喜

虞喜字仲寧, 會稽餘姚人, 光祿潭之族也. 父察, 吳征虜將軍. 喜少立操行, 博學好古. 諸葛恢臨郡, 屈為功曹. 察孝廉, 州舉秀才, 司徒辟, 皆不就. 元帝初鎮江左, 上疏薦喜. 懷帝即位, 公車徵拜博士, 不就. 喜邑人賀循為司空, 先達貴顯, 每詣喜, 信宿忘歸, 自云不能測也.

太寧中, 與臨海任旭俱以博士徵, 不就. 復下詔曰：「夫興化致政, 莫尚乎崇道教, 明退素也. 喪亂以來, 儒雅陵夷, 每覽子衿之詩, 未嘗不慨然. 臨海任旭、會稽虞喜並潔靜其操, 歲寒不移, 研精墳典, 居今行古, 志操足以勵俗, 博學足以明道, 前雖不至, 其更以博士徵之.」喜辭疾不赴. 咸和末, 詔公卿舉賢良方正直言之士, 太常華恒舉喜為賢良. 會國有軍事, 不行. 咸康初, 內史何充上疏曰：「臣聞二八舉而四門穆, 十亂用而天下安, 徽猷克闡, 有自來矣. 方今聖德欽明, 思恢遐烈, 旌輿整駕, 俟賢而動. 伏見前賢良虞喜天挺貞素, 高尚邈世, 束脩立德, 皓首不倦, 加以傍綜廣深, 博聞強識, 鑽堅研微有弗及之勤, 處靜味道無風塵之志, 高枕柴門, 怡然自足. 宜使蒲輪紆衡, 以旌殊操, 一則翼贊大化, 二則敦勵薄俗.」疏奏, 詔曰：「尋陽翟湯、會稽虞喜並守道清貞, 不營世務, 耽學高尚, 操擬古人. 往雖徵命而不降屈, 豈素絲難染而搜引禮簡乎！政道須賢, 宜納諸廊廟, 其並以散騎常侍徵之.」又不起.

永和初, 有司奏稱十月殷祭, 京兆府君當遷祧室, 征西、豫章、潁川三府君初毀主, 內外博議不能決. 時喜在會稽, 朝廷遣就喜諮訪焉. 其見重如此.

喜專心經傳, 兼覽讖緯, 乃著安天論以難渾、蓋, 又釋毛詩略, 注孝經, 為志林三十篇. 凡所注述數十萬言, 行於世. 年七十六卒, 無子. 弟豫自有傳. [一]

劉兆

劉兆字延世, 濟南東平人, 漢廣川惠王之後也. 兆博學洽聞, 溫篤善誘, 從受業者數千人. 武帝時五辟公府, 三徵博士, 皆不就. 安貧樂道, 潛心著述, 不出門庭數十年. 以春秋一經而三家殊塗, 諸儒是非之議紛然, 互為讎敵, 乃思三家之異, 合而通之. 周禮有調人之官, 作春秋調人七萬餘言, 皆論其首尾, 使大義無乖, 時有不合者, 舉其長短以通之. 又為春秋左氏解, 名曰全綜, 公羊、穀梁解詁皆納經傳中, 朱書以別之. 又撰周易訓注, 以正動二體互通其文. 凡所讚述百餘萬言.

嘗有人著□騎驢至兆門外, 曰：「吾欲見劉延世.」兆儒德道素, 青州無稱其字者, 門人大怒. 兆曰：「聽前.」既進, 踞床問兆曰：「聞君大學, 比何所作？」兆答如上事, 末云：「多有所疑.」客問之. 兆說疑畢, 客曰：「此易解耳.」因為辯釋疑者是非耳. [二]兆別更立意, 客一難, 兆不能對. 客去, 已出門, 兆欲留之, 使人重呼還. 客曰：「親親在此營葬, 宜赴之, 後當更來也.」既去, 兆令人視葬家, 不見此客, 竟不知姓名. 兆年六十六卒. 有五子：卓、炤、燿、育、臍.

氾毓

氾毓字稚春, 濟北盧人也. 奕世儒素, 敦睦九族, 客居青州, 逮毓七世, 時人號其家「兒無常父, [三]衣無常主」. 毓少履高操, 安貧有志業. 父終, 居于墓所三十餘載, 至晦朔, 躬掃墳壟, 循行封樹, 還家則不出門庭. 或薦之武帝, 召補南陽王文學、祕書郎、太傅參軍, 並不就.

于時青土隱逸之士劉兆、徐苗等皆務教授, 惟毓不蓄門人, 清淨自守. 時有好古慕德者諮詢, 亦傾懷開誘, 以一隅示之. 合三傳為之解注, 撰春秋釋疑、肉刑論, 凡所述造七萬餘言. 年七十一卒.

徐苗

徐苗字叔冑, 高密淳于人也. 累世相承, 皆以博士為郡守. 曾祖華, 有至行. 嘗宿亭舍, 夜有神人告之「亭欲崩」, 遽出, 得免. 祖邵, 為魏尚書郎, 以廉直見稱.

苗少家貧, 晝執鉏耒, 夜則吟誦. 弱冠, 與弟賈就博士濟南宋鈞受業, 遂為儒宗. 作五經同異評, 又依道家著玄微論, 前後所造數萬言, 皆有義味.

性抗烈, 輕財貴義, 兼有知人之鑒. 弟患口□, 膿潰, 苗為吮之. 其兄弟皆早亡, 撫養孤遺, 慈愛聞于州里, 田宅奴婢盡推與之. 鄉鄰有死者, 便輟耕助營棺槨, 門生亡於家, 即斂於講堂. 其行己純至, 類皆如此. 遠近咸歸其義, 師其行焉.

郡察孝廉, 州辟從事、治中、別駕, 舉異行, 公府五辟博士, 再徵, 並不就. 武惠時計吏至臺, 帝輒訪其安不. 永寧二年卒, 遺命濯巾澣衣, 榆棺雜塼, 露車載尸, 葦席瓦器而已.

崔遊

崔遊字子相, 上黨人也. 少好學, 儒術甄明, 恬靖謙退, 自少及長, 口未嘗語及財利. 魏末, 察孝廉, 除相府舍人, 出為氐池長, 甚有惠政. 以病免, 遂為廢疾. 泰始初, 武帝錄敘文帝故府僚屬, 就家拜郎中. 年七十餘, 猶敦學不倦, 撰喪服圖, 行於世. 及劉元海僭位, 命為御史大夫, 固辭不就. 卒於家, 時年九十三.

范隆

范隆字玄嵩, 雁門人. 父方, 魏雁門太守. 隆在孕十五月, 生而父亡. 年四歲, 又喪母, 哀號之聲, 感慟行路. 單孤無緦功之親, 疏族范廣愍而養之, 迎歸教書, 為立祠堂. 隆好學修謹, 奉廣如父. 博通經籍, 無所不覽, 著春秋三傳, 撰三禮吉凶宗紀, 甚有條義.

惠帝時, 天下將亂, 隆隱跡不應州郡之命, 晝勤耕稼, 夜誦書典. 頗習祕曆陰陽之學, 知并州將有氛祲之祥, 故彌不復出仕. 與上黨朱紀友善, 嘗共紀游山, 見一父老於窮澗之濱. 父老曰：「二公何為在此？」隆等拜之, 仰視則不見. 後與紀依于劉元海, 元海以隆為大鴻臚, 紀為太常, 並封公. 隆死于劉聰之世, 聰贈太師.

杜夷

杜夷字行齊, 廬江灊人也. 世以儒學稱, 為郡著姓. 夷少而恬泊, 操尚貞素, 居甚貧窘, 不營產業, 博覽經籍百家之書, 算曆圖緯靡不畢究. 寓居汝潁之間, 十載足不出門. 年四十餘, 始還鄉里, 閉門教授, 生徒千人.

惠帝時三察孝廉, 州命別駕, 永嘉初, 公車徵拜博士, 太傅、東海王越辟, 並不就. 懷帝詔王公舉賢良方正, 刺史王敦以賀循為賢良, 夷為方正, 乃上疏曰：「臣聞有唐疇咨, 元凱時登；漢武欽賢, 俊彥響應, 故能允協時雍, 敷崇盛化. 伏見太孫舍人會稽賀循、處士廬江杜夷履道彌高, 清操絕俗, 思學融通, 才經王務. 循宰二縣, 皆有名績, 備僚東宮, 忠恪允著. 夷清虛沖淡, 與俗異軌, 考槃空谷, 肥遁匿跡. 蓋經國之良寶, 聘命之所急. 若得待詔公車, 承對冊問, 必有忠讜良謨, 弘益政道矣.」敦於是逼夷赴洛. 夷遁於壽陽. 鎮東將軍周馥傾心禮接, 引為參軍, 夷辭之以疾. 馥知不可屈, 乃自詣夷, 為起宅宇, 供其醫藥. 馥敗, 夷歸舊居, 道遇兵寇, 刺史劉陶告廬江郡曰：「昔魏文侯軾干木之閭, 齊相曹參尊崇蓋公, 皆所以優賢表德, 敦勵末俗. 徵士杜君德懋行潔, 高尚其志, 頃流離道路, 聞其頓躓, 刺史忝任, 不能崇飾有道, 而使高操之士有此艱屯. 今遣吏宣慰, 郡可遣一吏, 縣五吏, 恒營卹之, 常以市租供給家人糧廩, 勿令闕乏.」尋以胡寇, 又移渡江, 王導遣吏周贍之. 元帝為丞相, 教曰：「今大義穨替, 禮典無宗, 朝廷滯義莫能攸正, 宜特立儒林祭酒官, 以弘其事. 處士杜夷棲情遺遠, 確然絕俗, 才學精博, 道行優備, 其以夷為祭酒.」夷辭疾, 未嘗朝會. 帝常欲詣夷, 夷陳萬乘之主不宜往庶人之家. 帝乃與夷書曰：「吾與足下雖情在忘言, 然虛心歷載. 正以足下羸疾, 故欲相省, 寧論常儀也！」又除國子祭酒. 建武中, 令曰：「國子祭酒杜夷安貧樂道, 靜志衡門, 日不暇給, 雖原憲無以加也. 其賜穀二百斛.」皇太子三至夷第, 執經問義. 夷雖逼時命, 亦未嘗朝謁, 國有大政, 恒就夷諮訪焉. 明帝即位, 夷自表請退. 詔曰：「先王之道將墜於地, 君下帷研思, 今之劉、楊. 搢紳之徒景仰軌訓, 豈得高退, 而朕靡所取則焉！」

太寧元年卒, 年六十六. 贈大鴻臚, 諡曰貞子. 夷臨終, 遺命子晏曰：「吾少不出身, 頃雖見羈錄, 冠舄之飾, 未嘗加體, 其角巾素衣, 斂以時服, 殯葬之事, 務從簡儉, 亦不須苟取矯異也.」夷所著幽求子二十篇行於世.

晏仕至蒼梧太守. 夷兄弟三人. 兄崧, [四]字行高, 亦有志節. 惠帝時, 俗多浮偽, 著任子春秋以刺之. 弟援, 高平相. 援子潛, 右衛將軍.

董景道

董景道字文博, 弘農人也. 少而好學, 千里追師, 所在惟晝夜讀誦, 略不與人交通. 明春秋三傳、京氏易、馬氏尚書、韓詩, 皆精究大義. 三禮之義, 專遵鄭氏, 著禮通論非駁諸儒, 演廣鄭旨.

永平中, 知天下將亂, 隱於商洛山, 衣木葉, 食樹果, 彈琴歌笑以自娛, 毒蟲猛獸皆繞其傍, 是以劉元海及聰屢徵, 皆礙而不達. 至劉曜時出山, 廬于渭汭. 曜徵為太子少傅、散騎常侍, 並固辭, 竟以壽終.

續咸

續咸字孝宗, 上黨人也. 性孝謹敦重, 履道貞素. 好學, 師事京兆杜預, 專春秋、鄭氏易, 教授常數十人, 博覽群言, 高才善文論. 又修陳杜律, 明達刑書.

永嘉中, 歷廷尉平、東安太守. 劉琨承制于并州, 以為從事中郎. 後遂沒石勒, 勒以為理曹參軍. 持法平詳, 當時稱其清裕, 比之于公. 著遠游志、異物志、汲冢古文釋, 皆十卷, 行於世. 年九十七, 死于石季龍之世, 季龍贈儀同三司.

徐邈

徐邈, 東莞姑幕人也. 祖澄之為州治中, 屬永嘉之亂, 遂與鄉人臧琨等率子弟并閭里士庶千餘家, 南渡江, 家于京口. 父藻, 都水使者.

邈姿性端雅, 勤行勵學, 博涉多聞, 以慎密自居. 少與鄉人臧壽齊名, 下帷讀書, 不游城邑.

及孝武帝始覽典籍, 招延儒學之士, 邈既東州儒素, 太傅謝安舉以應選. 年四十四, 始補中書舍人, 在西省侍帝. 雖不口傳章句, 然開釋文義, 標明指趣, 撰正五經音訓, 學者宗之. 遷散騎常侍, 猶處西省, 前後十年, 每被顧問, 輒有獻替, 多所匡益, 甚見寵待. 帝宴集酣樂之後, 好為手詔詩章以賜侍臣, 或文詞率爾, 所言穢雜, 邈每應時收斂, 還省刊削, 皆使可觀, 經帝重覽, 然後出之. 是時侍臣被詔者, 或宣揚之, 故時議以此多邈. 及謝安薨, 論者或有異同, 邈固勸中書令王獻之奏加殊禮, 仍崇進謝石為尚書令, 玄為徐州. 邈轉祠部郎, 上南北郊宗廟迭毀禮, 皆有證據.

豫章太守范甯欲遣十五議曹下屬城採求風政, 并吏假還, 訊問官長得失. 邈與甯書曰：

知足下遣十五議曹各之一縣, 又吏假歸, 白所聞見, 誠是足下留意百姓, 故廣其視聽. 吾謂勸導以實不以文, 十五議曹欲何所敷宣邪？庶事辭訟, 足下聽斷允塞, 則物理足矣. 上有理務之心, 則下之求理者至矣. 日昃省覽, 庶事無滯, 則吏慎其負而人聽不惑, 豈須邑至里詣, 飾其游聲哉！非徒不足致益, 乃是蠶漁之所資, 又不可縱小吏為耳目也. 豈有善人君子而干非其事, 多所告白者乎！君子之心, 誰毀誰譽？如有所譽, 必由歷試；如有所毀, 必以著明. 託社之鼠, 政之甚害. 自古以來, 欲為左右耳目者, 無非小人, 皆先因小忠而成其大不忠, 先藉小信而成其大不信, 遂使君子道消, 善人輿尸, 前史所書, 可為深鑒.

足下選綱紀必得國士, 足以攝諸曹；諸曹皆是良吏, 則足以掌文案；又擇公方之人以為監司, 則清濁能否, 與事而明. 足下但平心居宗, 何取於耳目哉！昔明德馬后未嘗顧與左右言, 可謂遠識, 況大丈夫而不能免此乎！

遷中書侍郎, 專掌綸詔, 帝甚親昵之.

初, 范甯與邈皆為帝所任使, 共補朝廷之闕. 甯才素高而措心正直, 遂為王國寶所讒, 出守遠郡. 邈孤宦易危, 而無敢排強族, 乃為自安之計. 會帝頗疏會稽王道子, 邈欲和協之, 因從容言於帝曰：「昔淮南、齊王, 漢晉成戒. 會稽王雖有酣媟之累, 而奉上純一, 宜加弘貸, 消散紛議, 外為國家之計, 內慰太后之心.」帝納焉. 邈嘗詣東府, 遇眾賓沈湎, 引滿諠譁. 道子曰：「君時有暢不？」邈對曰：「邈陋巷書生, 惟以節儉清修為暢耳.」道子以邈業尚道素, 笑而不以為忤也. 道子將用為吏部郎, 邈以波競成俗, 非己所能節制, 苦辭乃止.

時皇太子尚幼, 帝甚鍾心, 文武之選皆一時之俊. 以邈為前衛率, 領本郡大中正, 授太子經. 帝謂邈曰：「雖未敕以師禮相待, 然不以博士相遇也.」古之帝王, 受經必敬, 自魏晉以來, 多使微人教授, 號為博士, 不復尊以為師, 故帝有云. 邈雖在東宮, 猶朝夕入見, 參綜朝政, 修飾文詔, 拾遺補闕, 劬勞左右. 帝嘉其謹密, 方之於金霍, 有託重之意, 將進顯位, 未及行而帝暴崩.

安帝即位, 拜驍騎將軍. 隆安元年, 遭父憂. 邈先疾患, 因哀毀增篤, 不踰年而卒, 年五十四, 州里傷悼, 識者悲之.

邈蒞官簡惠, 達於從政, 論議精密, 當時多諮稟之, 觸類辯釋, 問則有對. 舊疑歲辰在卯, 此宅之左則彼宅之右, 何得俱忌於東. 邈以為太歲之屬, 自是遊神, 譬如日出之時, 向東皆逆, 非為藏體地中也. 所注穀梁傳, 見重於時.

邈長子豁, 有父風, 以孝聞, 為太常博士、祕書郎. 豁弟浩, 散騎侍郎. 鎮南將軍何無忌請為功曹, 出補西陽太守, 與無忌俱為盧循所害. 邈弟廣, 別有傳.

孔衍

孔衍字舒元, [五]魯國人, 孔子二十二世孫也. 祖文, [六]魏大鴻臚. 父毓, 征南軍司. 衍少好學, 年十二, 能通詩書. 弱冠, 公府辟, 本州舉異行直言, 皆不就. 避地江東, 元帝引為安東參軍, 專掌記室. 書令殷積, 而衍每以稱職見知. 中興初, 與庾亮俱補中書郎. 明帝之在東宮, 領太子中庶子. 于時庶事草創, 衍經學深博, 又練識舊典, 朝儀軌制多取正焉. 由是元明二帝並親愛之.

王敦專權, 衍私於太子曰：「殿下宜博延朝彥, 搜揚才俊, 詢謀時政, 以廣聖聰.」敦聞而惡之, 乃啟出衍為廣陵郡. 時人為之寒心, 而衍不形于色. 雖郡鄰接西賊, 猶教誘後進, 不以戎務廢業. 石勒嘗騎至山陽, 敕其黨以衍儒雅之士, 不得妄入郡境. 視職期月, 以太興三年卒於官, 年五十三.

衍雖不以文才著稱, 而博覽過於賀循, 凡所撰述, 百餘萬言.

子啟, 廬陵太守.

宗人夷吾有美名, 博學不及衍, 涉世聲譽過之. 元帝以為主簿, 轉參軍, 稍遷侍中, 徙太子左衛率, 卒, 追贈太僕.

范宣

范宣字宣子, 陳留人也. 年十歲, 能誦詩書. 嘗以刀傷手, 捧手改容. 人問痛邪, 答曰：「不足為痛, 但受全之體而致毀傷, 不可處耳.」家人以其年幼而異焉. 少尚隱遁, 加以好學, 手不釋卷, 以夜繼日, 遂博綜眾書, 尤善三禮. 家至貧儉, 躬耕供養. 親沒, 負土成墳, 廬于墓側. 太尉郗鑒命為主簿, 詔徵太學博士、散騎郎, 並不就.

家于豫章, 太守殷羨見宣茅茨不完, 欲為改宅, 宣固辭之. 庾爰之以宣素貧, 加年荒疾疫, 厚餉給之, 宣又不受. 爰之問宣曰：「君博學通綜, 何以太儒？」宣曰：「漢興, 貴經術, 至於石渠之論, 實以儒為弊. 正始以來, 世尚老莊. 逮晉之初, 競以裸裎為高. 僕誠太儒, 然『丘不與易』.」宣言談未嘗及老莊. 客有問人生與憂俱生, 不知此語何出. 宣云：「出莊子至樂篇.」客曰：「君言不讀老莊, 何由識此？」宣笑曰：「小時嘗一覽.」時人莫之測也.

宣雖閑居屢空, 常以講誦為業, 譙國戴逵等皆聞風宗仰, 自遠而至, 諷誦之聲, 有若齊魯. 太元中, 順陽范甯為豫章太守, 甯亦儒博通綜, 在郡立鄉校, 教授恒數百人. 由是江州人士並好經學, 化二范之風也. 年五十四卒. 著禮易論難皆行於世.

子輯, 歷郡守、國子博士、大將軍從事中郎. 自免歸, 亦以講授為事. 義熙中, 連徵不至.

韋謏

韋謏字憲道, 京兆人也. 雅好儒學, 善著述, 於群言祕要之義, 無不綜覽. 仕於劉曜, 為黃門郎. 後又入石季龍, 署為散騎常侍, 歷守七郡, 咸以清化著名. 又徵為廷尉, 識者擬之于、張. 前後四登九列, 六在尚書, 二為侍中, 再為太子太傅, 封京兆公. 好直諫, 陳軍國之宜, 多見允納. 著伏林三千餘言, 遂演為典林二十三篇. 凡所述作及集記世事數十萬言, 皆深博有才義.

至冉閔, 又署為光祿大夫. 時閔拜其子胤為大單于, 而以降胡一千處之麾下. 謏諫曰：「今降胡數千, 接之如舊, 誠是招誘之恩. 然胡羯本為仇敵, 今之款附, 苟全性命耳. 或有刺客, 變起須臾, 敗而悔之, 何所及也！古人有言, 一夫不可狃, [七]而況千乎！願誅屏降胡, 去單于之號, 深思聖王苞桑之誡也.」閔志在綏撫, 銳於澄定, 聞其言, 大怒, 遂誅之, 并殺其子伯陽.

謏性不嚴重, 好徇己之功, 論者亦以是少之. 嘗謂伯陽曰：「我高我曾重光累徽, 我祖我考父父子子, 汝為我對, 正值惡抵.」伯陽曰：「伯陽之不肖, 誠如尊教, 尊亦正值軟抵耳.」謏慚無言. 時人傳之以為嗤笑.

范弘之

范弘之字長文, 安北將軍汪之孫也. 襲爵武興侯. 雅正好學, 以儒術該明, 為太學博士. 時衛將軍謝石薨, 請諡, 下禮官議. 弘之議曰：

石階藉門蔭, 屢登崇顯, 總司百揆, 翼贊三臺, 閑練庶事, 勤勞匪懈, 內外僉議, 皆曰與能. 當淮肥之捷, 勳拯危墜, 雖皇威遐震, 狡寇天亡, 因時立功, 石亦與焉. 又開建學校, 以延冑子, 雖盛化未洽, 亦愛禮存羊. 然古之賢輔, 大則以道事君, 侃侃終日；次則厲身奉國, 夙夜無怠；下則愛人惜力, 以濟時務. 此數者, 然後可以免惟塵之譏, 塞素餐之責矣. 今石位居朝端, 任則論道, 唱言無忠國之謀, 守職則容身而已, 不可謂事君；貨黷京邑, 聚斂無厭, 不可謂厲身；坐擁大眾, 侵食百姓, 大東流於遠近, 怨毒結於眾心, 不可謂愛人；工徒勞於土木, 思慮殫於機巧, 紈綺盡於婢妾, 財用縻於絲桐, 不可謂惜力. 此人臣之大害, 有國之所去也.

先王所以正風俗, 理人倫者, 莫尚乎節儉, 故夷吾受謗乎三歸, 平仲流美於約己. 自頃風軌陵遲, 奢僭無度, 廉恥不興, 利競交馳, 不可不深防原本, 以絕其流. 漢文襲弋綈之服, 諸侯猶侈；武帝焚雉頭之裘, 靡麗不息. 良由儉德雖彰, 而威禁不肅；道自我建, 而刑不及物. 若存罰其違, 亡貶其惡, 則四維必張, 禮義行矣.

案諡法, 因事有功曰「襄」, 貪以敗官曰「墨」, 宜諡曰襄墨公.

又論殷浩宜加贈諡, 不得因桓溫之黜以為國典, 仍多敘溫移鼎之跡.

時謝族方顯, 桓宗猶盛, 尚書僕射王珣, 溫故吏也, 素為溫所寵, 三怨交集, 乃出弘之為餘杭令. 將行, 與會稽王道子牋曰：

下官輕微寒士, 謬得廁在俎豆, 實懼辱累清流, 惟塵聖世. 竊以人君居廟堂之上、智周四海之外者, 非徒聰明內照, 亦賴群言之助也. 是以舜之佐堯, 以啟闢為首；咎繇□禹, 以侃侃為先, 故下無隱情之責, 上收神明之功. 敢緣斯義, 志在輸盡. 常以謝石黷累, 應被清澄, 殷浩忠貞, 宜蒙褒顯, 是以不量輕弱, 先眾言之. 而惡直醜正, 其徒實繁, 雖仰恃聖主欽明之度, 俯賴明公愛物之隆, 而交至之患, 實有無賴. 下官與石本無怨忌, 生不相識, 事無相干, 正以國體宜明, 不應稍計強弱. 與浩年時邈絕, 世不相及, 無復藉聞, 故老語其遺事耳, 於下官之身有何痛癢, 而當為之犯時干主邪！

每觀載籍, 志士仁人有發中心任直道而行者, 有懷知陽愚負情曲從者, 所用雖異, 而並傳後世. 故比干處三仁之中, 箕子為名賢之首. 後人用捨, 參差不同, 各信所見, 率應而至, 或榮名顯赫, 或禍敗係踵, 此皆不量時趣, 以身嘗禍, 雖有硜硜之稱, [八]而非大雅之致, 此亦下官所不為也. 世人乃云下官正直, 能犯艱難, 斯談實過. 下官知主上聖明, 明公虛己, 思求格言, 必不使盡忠之臣屈於邪枉之門也. 是以敢獻愚誠, 布之執事, 豈與昔人擬其輕重邪！亦以臣之事君, 惟思盡忠而已, 不應復計利鈍, 事不允心則讜言悟主, 義感於情則陳辭靡悔. 若懷情藏意, 蘊而不言, 此乃古人所以得罪於明君, 明君所以致法於群下者也.

桓溫事跡, 布在天朝, 逆順之情, 暴之四海. 在三者臣子, 情豈或異！凡厥黔首, 誰獨無心！舉朝嘿嘿, 未有唱言者, 是以頓筆按氣, 不敢多云. 桓溫於亡祖, 雖其意難測, 求之於事, 止免黜耳, 非有至怨也. 亡父昔為溫吏, 推之情禮, 義兼他人. 所以每懷憤發, 痛若身首者, 明公有以尋之. 王珣以下官議殷浩諡, 不宜暴揚桓溫之惡. 珣感其提拔之恩, 懷其入幙之遇, 託以廢黜昏闇, 建立聖明, 自謂此事足以明其忠貞之節. 明公試復以一事觀之. 昔周公居攝, 道致升平, 禮樂刑政皆自己出. 以德言之, 周公大聖, 以年言之, 成王幼弱, 猶復遽避君位, 復子明辟. 漢之霍光, 大勳赫然, 孝宣年未二十, 亦反萬機. 故能君臣俱隆, 道邁千歲. 若溫忠為社稷, 誠存本朝, 便當仰遵二公, 式是令矩, 何不奉還萬機, 退守藩屏？方提勒公王, 匡總朝廷, 豈為先帝幼弱, 未可親政邪？將德桓溫, 不能聽政邪？又逼脅袁宏, 使作九錫, 備物光赫, 其文具存, 朝廷畏怖, 莫不景從, 惟謝安、王坦之以死守之, 故得稽留耳. 會上天降怒, 姦惡自亡, 社稷危而復安, 靈命墜而復構.

晉自中興以來, 號令威權多出強臣, 中宗、肅祖斂衽於王敦, 先皇受屈於桓氏. 今主上親覽萬機, 明公光讚百揆, 政出王室, 人無異望, 復不於今大明國典, 作制百代, 不審復欲待誰？先王統物, 必明其典誥, 貽厥孫謀, 故令問休嘉, 千歲承風. 願明公遠覽殷周, 近察漢魏, 慮其所以危, 求其所以安, 如此而已.

又與王珣書曰：

見足下答仲堪書, 深具義發之懷. 夫人道所重, 莫過君親, 君親所係, 忠孝而已. 孝以揚親為主, 忠以節義為先. [九]殷侯忠貞居正, 心貫人神, 加與先帝隆布衣之好, 著莫逆之契, 契闊艱難, 夷嶮以之, 雖受屈姦雄, 志達千載, 此忠貞之徒所以義干其心不獲以已者也. 既當時貞烈之徒所究見, 亦後生所備聞, 吾亦何敢苟避狂狡, 以欺聖明. 足下不推居正之大致, 而懷知己之小惠, 欲以幙府之小節奪名教之重義, 於君臣之際既以虧矣. 尊大君以殷侯協契忠規, 同戴王室, 志厲秋霜, 誠貫一時, 殷侯所以得宣其義聲, 實尊大君協贊之力也. 足下不能光大君此之直志, 乃感溫小顧, 懷其曲澤, 公在聖世, 欺罔天下, 使丞相之德不及三葉, 領軍之基一構而傾, 此忠臣所以解心, 孝子所以喪氣, 父子之道固若是乎？足下言臣則非忠, 語子則非孝. 二者既亡, 吾誰畏哉！

吾少嘗過庭, 備聞祖考之言, 未嘗不發憤衝冠, 情見乎辭. 當爾之時, 惟覆亡是懼, 豈暇謀及國家. 不圖今日得操筆斯事, 是以上憤國朝無正義之臣, 次惟祖考有沒身之恨, 豈得與足下同其肝膽邪！先君往亦嘗為其吏, 于時危懼, 恒不自保, 仰首聖朝, 心口憤歎, 豈復得計策名昔日, 自同在三邪！昔子政以五世純臣, 子駿以下委質王莽, 先典既已正其逆順, 後人亦已鑒其成敗. 每讀其事, 未嘗不臨文痛歎, 憤愾交懷. 以今況古, 乃知一揆耳.

弘之詞雖亮直, 終以桓、謝之故不調, 卒於餘杭令, 年四十七.

王歡

王歡字君厚, 樂陵人也. 安貧樂道, 專精耽學, 不營產業, 常丐食誦詩, 雖家無斗儲, 意怡如也. 其妻患之, 或焚毀其書而求改嫁, 歡笑而謂之曰：「卿不聞朱買臣妻邪？」時聞者多哂之. 歡守志彌固, 遂為通儒. 至慕容暐襲偽號, 署為國子博士, 親就受經. 遷祭酒. 及暐為苻堅所滅, 歡死於長安.

史臣曰：范平等學府儒宗, 譽隆望重, 或質疑是屬, 或師範攸歸, 雖為未及古人, 故亦一時之俊. 若仲寧之清貞守道, 抗志柴門；行齊之居室屢空, 棲心陋巷；文博之漱流枕石, 鏟跡銷聲；宣子之樂道安貧, 弘風闡教：斯並通儒之高尚者也. 而邈協和主相, 刊削繁辭, 可謂將順其美, 匡救其惡. 舒元入參機務, 明主賞其博聞；出蒞邊隅, 獷狄欽其明德. 弘之抗言立論, 不避朝權, 貶石抵溫, 斯為當矣, 遂乃厄於三怨, 以至陵遲, 悲夫！

贊曰：郁郁周文, 洋洋漢典. 炙輠流譽, 解頤飛辯. 雅誥弗淪, 微言復顯. 爰及晉代, 斯風逾闡.

校勘記

[一]弟豫自有傳　「豫」當從本傳作「預」.

[二]因為辯釋疑者是非耳　周校：「耳」衍文.

[三]兒無常父　斠注：文選奏彈劉整注引王隱晉書「父」作「母」.

[四]兄崧　斠注：惠紀作「嵩」.

[五]孔衍字舒元　斠注：書鈔五七、七四引晉中興書均作「孔演」, 御覽二二０引晉中興書作「孔演字元舒」. 按：隋書經籍志、唐書藝文志俱作「孔衍」.

[六]祖文　斠注：魏志三少帝紀有散騎常侍諫議大夫孔乂奏；倉慈傳稱沛國孔乂, 注引孔氏譜, 孔乂字元雋, 是「文」為「乂」之訛.

[七]一夫不可狃　「狃」, 各本作「忸」, 殿本作「狃」, 與左傳僖公十五年原文合, 今從之.

[八]雖有硜硜之稱　「硜硜」, 各本作「□□」, 殿本則作「硜硜」, 今從殿本, 蓋此語本論語「鄙哉硜硜」. 音義亦云「當作硜」.

[九]忠以節義為先　「節義」, 各本作「義節」, 宋本作「節義」, 今從之.

晉書卷九十二 列傳第六十二

文苑

夫文以化成, 惟聖之高義, 行而不遠, 前史之格言, 是以溫洛禎圖, 綠字符其丕業；苑山靈篆, 金簡成其帝載. 既而書契之道聿興, 鍾石之文逾廣, 移風俗於王化, 崇孝敬於人倫, 經緯乾坤, 彌綸中外, 故知文之時義大哉遠矣！

洎姬曆云季, 歌頌滋繁, 荀宋之流, 導源自遠, 總金羈而齊騖, 揚玉軑而並馳, 言泉會於九流, 文律諧於六變. 自時已降, 軌躅同趨, 西都賈馬耀靈蛇於掌握, 東漢班張發雕龍於綈槧, 俱標稱首, 咸推雄伯. 逮乎當塗基命, 文宗鬱起, 三祖協其高韻, 七子分其麗則, 翰林總其菁華, 典論詳其藻絢, 彬蔚之美, 競爽當年. 獨彼陳王, 思風遒舉, 備乎典奧, 懸諸日月.

及金行纂極, 文雅斯盛, 張載擅銘山之美, 陸機挺焚研之奇, 潘夏連輝, 頡頏名輩, 並綜採繁縟, 杼軸清英, 窮廣內之青編, 緝平臺之麗曲, 嘉聲茂跡, 陳諸別傳. 至於吉甫、太沖, 江右之才傑；曹毗、庾闡, 中興之時秀. 信乃金相玉潤, 林薈川沖, 埒美前修, 垂裕來葉. 今撰其鴻筆之彥, 著之文苑云.

應貞

應貞字吉甫, 汝南南頓人, 魏侍中璩之子也. 自漢至魏, 世以文章顯, 軒冕相襲, 為郡盛族. 貞善談論, 以才學稱. 夏侯玄有盛名, 貞詣玄, 玄甚重之. 舉高第, 頻歷顯位. 武帝為撫軍大將軍, 以為參軍. 及踐阼, 遷給事中. 帝於華林園宴射, 貞賦詩最美. 其辭曰：

悠悠太上, 人之厥初. 皇極肇建, 彝倫攸敷. 五德更運, 應錄受符. 陶唐既謝, 天曆在虞. 於時上帝, 乃顧惟眷. 光我晉祚, 應期納禪. 位以龍飛, 文以豹變. 玄澤滂流, 仁風潛扇. 區內宅心, 方隅迴面. 天垂其象, 地耀其文. 鳳鳴朝陽, 龍翔景雲. 嘉禾重穎, 蓂莢載芬. 率土咸寧, 人胥悅欣.

恢恢皇度, 穆穆聖容. 言思其允, 貌思其恭. 在視斯明, 在聽斯聰. 登庸以德, 明試以功. 其恭惟何？昧旦丕顯. 無義不經, 無理不踐. 行舍其華, 言去其辯. 游心至虛, 同規易簡. 六府孔修, 九有來踐. 澤罔不被, 化莫不加. 聲教南暨, 西漸流沙. 幽人肆險, 遠國忘遐；越常重譯, 充牣皇家. 峨峨列辟, 赫赫武臣. 內和五品, 外威四賓. 順時貢職, 入覲天人. 備言錫命, 羽蓋朱輪.

貽宴好會, 不常厥數. 神心所授, 不言而喻. 於時肆射, 弓矢斯具. 發彼互的, [一]有酒斯飫. 文武之道, 厥猷未墜. 在昔先王, 射御茲器. 示武懼荒, 過則有失. 凡厥群后, 無懈于位.

初置太子中庶子官, 貞與護軍長史孔恂俱為之. 後遷散騎常侍, 以儒學與太尉荀顗撰定新禮, 未施行. 泰始五年卒, 文集行於世.

弟純. 純子紹, 永嘉中, 至黃門郎, 為東海王越所害. 純弟秀, 秀子詹, 自有傳.

成公綏

成公綏字子安, 東郡白馬人也. 幼而聰敏, 博涉經傳. 性寡欲, 不營資產, 家貧歲飢, 常晏如也. 少有俊才, 詞賦甚麗, 閑默自守, 不求聞達. 時有孝烏, 每集其廬舍, 綏謂有反哺之德, 以為祥禽, 乃作賦美之, 文多不載. 又以「賦者貴能分賦物理, 敷演無方, 天地之盛, 可以致思矣. 歷觀古人未之有賦, 豈獨以至麗無文, 難以辭贊；不然, 何其闕哉？」遂為天地賦曰：

惟自然之初載兮, 道虛無而玄清, 太素紛以溷淆兮, 始有物而混成, 何元一之芒昧兮, 廓開闢而著形. 爾乃清濁剖分, 玄黃判離. 太極既殊, 是生兩儀, 星辰煥列, 日月重規, 天動以尊, 地靜以卑, 昏明迭炤, 或盈或虧, 陰陽協氣而代謝, 寒暑隨時而推移. 三才殊性, 五行異位, 千變萬化, 繁育庶類, 授之以形, 稟之以氣. 色表文采, 聲有音律, 覆載無方, 流形品物. 鼓以雷霆, 潤以慶雲, 八風翱翔, 六氣氤氳. 蚑行蠕動, 方聚類分, 鱗殊族別, 羽毛異群, 各含精而鎔冶, 咸受範於陶鈞, 何滋育之罔極兮, 偉造化之至神！

若夫懸象成文, 列宿有章, 三辰燭燿, 五緯重光, 河漢委蛇而帶天, 虹蜺偃蹇於昊蒼, 望舒彌節於九道, 羲和正轡於中黃, 眾星回而環極, 招搖運而指方, 白獸峙據於參伐, 青龍垂尾於心房, 玄龜匿首於女虛, 朱鳥奮翼於注張, 帝皇正坐於紫宮, 輔臣列位於文昌, 垣屏駱驛而珠連, 三台差池而雁翔, 軒轅華布而曲列, 攝提鼎跱而相望. 若乃徵瑞表祥, 災變呈異, 交會薄蝕, 抱暈帶珥, 流逆犯歷, 譴悟象事, 蓬容著而妖害生, 老人形而主受喜, 天矢黃而國吉祥, 彗孛發而世所忌.

爾乃旁觀四極, 俯察地理, 川瀆浩汗而分流, 山嶽磊落而羅峙, 滄海沆漭而四周, 懸圃隆崇而特起, 昆吾嘉於南極, 燭龍曜於北阯, 扶桑高于萬仞, 尋木長于千里, 崑崙鎮於陰隅, 赤縣據於辰巳. 於是八十一域, 區分方別；風乖俗異, 險斷阻絕. 萬國羅布, 九州並列. 青冀白壤, 荊衡塗泥, 海岱赤埴, 華梁青黎, 兗帶河洛, 揚有江淮. 辯方正土, 經略建邦, 王圻九服, 列國一同, 連城比邑, 深池高墉, 康衢交路, 四達五通. 東至暘谷, 西極泰濛, 南暨丹炮, 北盡空同. 遐方外區, 絕域殊鄰, 人首蛇軀, 烏翼龍身, 衣毛被羽, 或介或鱗, 棲林浮水, 若獸若人, 居于大荒之外, 處于巨海之濱.

於是六合混一而同宅, 宇宙結體而括囊, 渾元運流而無窮, 陰陽循度而率常, 回動糾紛而乾乾, 天道不息而自強. 統群生而載育, 人託命於所繫, 尊太一於上皇, 奉萬神於五帝, 故萬物之所宗, 必敬天而事地.

若乃共工赫怒, 天柱摧折, 東南俄其既傾, 西北豁而中裂, 斷鼇足而續毀, 鍊玉石而補缺. 豈斯事之有徵, 將言者之虛設？何陰陽之難測, 偉二儀之奓闊！

坤厚德以載物, 乾資始而至大, 俯盡鑒於有形, 仰蔽視於所蓋, 游萬物而極思, 故一言于天外.

綏雅好音律, 嘗當暑承風而嘯, 泠然成曲, 因為嘯賦曰：

逸群公子, 體奇好異, 敖世忘榮, 絕棄人事, 希高慕古, 長想遠思, 將登箕山以抗節, 浮滄海以游志. 於是延友生, 集同好, 精性命之至機, 研道德之玄奧, 愍流俗之未悟, 獨超然而先覺, 狹世路之阨僻, 仰天衢而高蹈, 邈跨俗而遺身, 乃慷慨而長嘯. 于時曜靈俄景, 流光濛汜, 逍遙攜手, 躊躇步趾, 發妙聲於丹脣, 激哀音於皓齒, 響抑揚而潛轉, 氣衝鬱而熛起, 協黃宮於清角, 雜商羽於流徵, 飄浮雲於泰清, 集長風于萬里. 曲既終而響絕, 遺餘玩而未已, 良自然之至音, 非絲竹之所擬. 是故聲不假器, 用不借物, 近取諸身, 役心御氣. 動脣有曲, 發口成音, 觸類感物, 因歌隨吟. 大而不洿, 細而不沈, 清激切於竽笙, 優潤和於瑟琴, 玄妙足以通神悟靈, 精微足以窮幽測深, 收激楚之哀荒, 節北里之奢淫, 濟洪災於炎旱, 反亢陽於重陰. 引唱萬變, 曲用無方, 和樂怡懌, 悲傷摧藏. 時幽散而將絕, 中矯厲而慨慷, 徐婉約而優游, 紛繁騖而激揚. 情既思而能反, 心雖哀而不傷. 總八音之至和, 固極樂而無荒.

若乃登高臺以臨遠, 披文軒而騁望, 喟仰抃而抗首, 嘈長引而憀亮. 或舒肆而自反, 或徘徊而復放, 或冉弱而柔撓, 或澎濞而奔壯. 橫鬱嗚而滔涸, 咧繚眺而清昶. 逸氣奮涌, 繽紛交錯, 烈烈飆揚, 啾啾響作. 奏胡馬之長思, 迴寒風乎北朔, 又似鴻雁之將雛, 群鳴號乎沙漠. 故能因形創聲, 隨事造曲, 應物無窮, 機發響速, 怫鬱衝流, 參譚雲屬, 若離若合, 將絕復續. 飛廉鼓於幽隧, 猛獸應於中谷；南箕動於穹蒼, 清飆振於喬木；散滯積而播揚, 蕩埃靄之溷濁, 變陰陽於至和, 移淫風之穢俗.

若乃游崇岡, 陵景山, 臨巖側, 望流川, 坐磐石, 漱清泉, 藉□蘭之猗靡, 蔭修竹之蟬蜎, 乃吟詠而發歎, 聲驛驛而響連, 舒蓄思之悱憤, 奮久結之纏綿, 心滌蕩而無累, 志離俗而飄然.

若夫假象金革, 擬則陶匏, 眾聲繁奏, 若笳若簫；磞硠震隱, 訇磕□嘈. 發徵則隆冬熙烝, 騁羽則嚴霜夏凋, 動商則秋霖春降, 奏角則谷風鳴條. 音均不恒, 曲無定制, 行而不流, 止而不滯, 隨口吻而發揚, 假芳氣而遠逝, 音要妙而流響, 聲激嚁而清厲. 信自然之極麗, 羌殊尤而絕世, 越韶夏與咸池, 何徒取異乎鄭衛！

于時綿駒結舌而喪精, 王豹杜口而失色, 虞公輟聲而止歌, 甯子斂手而歎息, 鍾期棄琴而改聽, 尼父忘味而不食, 百獸率□而抃足, 鳳皇來儀而拊翼. 乃知長嘯之奇妙, 此音聲之至極.

張華雅重綏, 每見其文, 歎伏以為絕倫, 薦之太常, 徵為博士. 歷祕書郎, 轉丞, 遷中書郎. 每與華受詔並為詩賦, 又與賈充等參定法律. 泰始九年卒, 年四十三, 所著詩賦雜筆十餘卷行於世.

左思

左思字太沖, 齊國臨淄人也. 其先齊之公族有左右公子, 因為氏焉. 家世儒學. 父雍, 起小吏, 以能擢授殿中侍御史. 思少學鍾、胡書及鼓琴, 並不成. 雍謂友人曰：「思所曉解, 不及我少時.」思遂感激勤學, 兼善陰陽之術. 貌寢, 口訥, 而辭藻壯麗. 不好交遊, 惟以閑居為事.

造齊都賦, 一年乃成. 復欲賦三都, 會妹芬入宮, 移家京師, 乃詣著作郎張載訪岷邛之事. 遂構思十年, 門庭藩溷皆著筆紙, 遇得一句, 即便疏之. 自以所見不博, 求為祕書郎. 及賦成, 時人未之重. 思自以其作不謝班張, 恐以人廢言, 安定皇甫謐有高譽, 思造而示之. 謐稱善, 為其賦序. 張載為注魏都, 劉逵注吳蜀而序之曰：「觀中古以來為賦者多矣, 相如子虛擅名於前, 班固兩都理勝其辭, 張衡二京文過其意. 至若此賦, 擬議數家, 傅辭會義, 抑多精致, 非夫研覈者不能練其旨, 非夫博物者不能統其異. 世咸貴遠而賤近, 莫肯用心於明物. 斯文吾有異焉, 故聊以餘思為其引詁, 亦猶胡廣之於官箴, 蔡邕之於典引也.」[二]陳留衛權又為思賦作略解, [三]序曰：「余觀三都之賦, 言不苟華, 必經典要, 品物殊類, 稟之圖籍；辭義瑰瑋, 良可貴也. 有晉徵士故太子中庶子安定皇甫謐, 西州之逸士, 耽籍樂道, 高尚其事, 覽斯文而慷慨, 為之都序. 中書著作郎安平張載、中書郎濟南劉逵, 並以經學洽博, 才章美茂, 咸皆悅玩, 為之訓詁；其山川土域, 草木鳥獸, 奇怪珍異, 僉皆研精所由, 紛散其義矣. 余嘉其文, 不能默已, 聊藉二子之遺忘, 又為之略解, 祇增煩重, 覽者闕焉.」自是之後, 盛重於時, 文多不載. 司空張華見而歎曰：「班張之流也. 使讀之者盡而有餘, 久而更新.」於是豪貴之家競相傳寫, 洛陽為之紙貴. 初, 陸機入洛, 欲為此賦, 聞思作之, 撫掌而笑, 與弟雲書曰：「此間有傖父, 欲作三都賦, 須其成, 當以覆酒甕耳.」及思賦出, 機絕歎伏, 以為不能加也, 遂輟筆焉.

祕書監賈謐請講漢書, 謐誅, 退居宜春里, 專意典籍. 齊王冏命為記室督, 辭疾, 不就. 及張方縱暴都邑, 舉家適冀州. 數歲, 以疾終.

趙至

趙至字景真, 代郡人也. 寓居洛陽. 緱氏令初到官, 至年十三, 與母同觀. 母曰：「汝先世本非微賤, 世亂流離, 遂為士伍耳. 爾後能如此不？」至感母言, 詣師受業. 聞父耕叱牛聲, 投書而泣. 師怪問之, 至曰：「我小未能榮養, 使老父不免勤苦.」師甚異之.

年十四, 詣洛陽, 游太學, 遇嵇康於學寫石經, 徘徊視之不能去, 而請問姓名. 康曰：「年少何以問邪？」曰：「觀君風器非常, 所以問耳.」康異而告之. 後乃亡到山陽, 求康不得而還. 又將遠學, 母禁之, 至遂陽狂, 走三五里, 輒追得之. 年十六, 游鄴, 復與康相遇, 隨康還山陽, 改名浚, 字允元. 康每曰：「卿頭小而銳, 童子白黑分明, 有白起之風矣.」及康卒, 至詣魏興見太守張嗣宗, 甚被優遇. 嗣宗遷江夏相, 隨到溳川, 欲因入吳, 而嗣宗卒, 乃向遼西而占戶焉.

初, 至與康兄子蕃友善, 及將遠適, 乃與蕃書敘離, 并陳其志曰：

昔李叟入秦, 及關而歎；梁生適越, 登嶽長謠. 夫以嘉遁之舉, 猶懷戀恨, 況乎不得已者哉！惟別之後, 離群獨逝, 背榮讌, 辭倫好, 經迥路, 造沙漠. 雞鳴戒旦, 則飄爾晨征；日薄西山, 則馬首靡託. 尋歷曲阻, 則沈思紆結；登高遠眺, 則山川攸隔. 或乃迴風狂厲, 白日寢光, 徙倚交錯, 陵隰相望, 徘徊九皋之內, 慷慨重阜之顛, 進無所由, 退無所據, 涉澤求蹊, 披榛覓路, 嘯詠溝渠, 良不可度. 斯亦行路之艱難, 然非吾心之所懼也. 至若蘭芷傾頓, 桂林移殖, 根萌未樹而牙淺弦急, 每恐風波潛駭, 危機密發, 此所以怵惕於長衢也. 又北土之性, 難以託根, 投人夜光, 鮮不按劍. 今將殖橘柚於玄朔, 蔕華藕於修陵, 表龍章於裸壤, 奏韶武於聾俗, 固難以取貴矣. 夫物不我貴則莫之與, 莫之與則傷之者至矣. 飄颻遠游之士, 託身無人之鄉, 總轡遐路, 則有前言之難；懸鞍陋宇, 則有後慮之戒；朝霞啟暉, 則身疲而遄征；太陽戢曜, 則情劬而夕惕；肆目平隰, 則寥廓而無睹；極聽修原, 則掩寂而無聞. 吁其悲矣！心傷瘁矣！然後知步驟之士不足為貴也.

顧景中原, 憤氣雲踊, 哀物悼世, 激情風厲. 龍嘯大野, 獸睇六合, 猛志紛紜, 雄心四據. 思躡雲梯, 橫奮八極, 披艱掃穢, 蕩海夷嶽, 蹴崑崙使西倒, 蹋太山令東覆, 平滌九區, 恢維宇宙, 斯吾之鄙願也. 時不我與, 垂翼遠逝, 鋒距靡加, 六翮摧屈, 自非知命, 孰能不憤悒者哉！吾子殖根芳苑, 濯秀清流, 晞葉華崖, 飛藻雲肆, 俯據潛龍之渚, 仰蔭游鳳之林, 榮曜眩其前, 艷色餌其後, 良疇交其左, 聲名馳其右, 翱翔倫黨之間, 弄姿帷房之裏, 從容顧眄, 綽有餘裕, 俯仰吟嘯, 自以為得志矣, 豈能與吾曹同大丈夫之憂樂哉！

去矣嵇生, 遠離隔矣！煢煢飄寄, 臨沙漠矣！悠悠三千, 路難涉矣！攜手之期, 邈無日矣！思心彌結, 誰云釋矣！無金玉爾音而有遐心. 身雖胡越, 意存斷金. 各敬爾儀, 敦履璞沈, 繁華流蕩, 君子弗欽. 臨紙意結, 知復何云.

至身長七尺四寸, 論議精辯, 有從橫才氣. 遼西舉郡計吏, 到洛, 與父相遇. 時母已亡, 父欲令其宦立, 弗之告, 仍戒以不歸, 至乃還遼西. 幽州三辟部從事, 斷九獄, 見稱精審. 太康中, 以良吏赴洛, 方知母亡. 初, 至自恥士伍, 欲以宦學立名, 期於榮養. 既而其志不就, 號憤慟哭, 歐血而卒, 時年三十七.

鄒湛

鄒湛字潤甫, 南陽新野人也. 父軌, 魏左將軍. 湛少以才學知名, 仕魏歷通事郎、太學博士. 泰始初, 轉尚書郎、廷尉平、征南從事中郎, 深為羊祜所器重. 入為太子中庶子. 太康中, 拜散騎常侍, 出補渤海太守, 轉太傅楊駿長史, 遷侍中. 駿誅, 以僚佐免官. 尋起為散騎常侍、國子祭酒, 轉少府. 元康末卒, 所著詩及論事議二十五首, 為時所重.

初, 湛嘗夢見一人, 自稱甄舒仲, 餘無所言, 如此非一. 久之, 乃悟曰：「吾宅西有積土敗瓦, 其中必有死人. 甄舒仲者, 予舍西土瓦中人也.」檢之, 果然, 厚加斂葬. 葬畢, 遂夢此人來謝.

子捷, 字太應, 亦有文才. 永康中, 為散騎侍郎. 及趙王倫篡逆, 捷與陸機等俱作禪文. 倫誅, 坐下廷尉, 遇赦免. 後為太傅參軍. 永嘉末, 卒.

棗據

棗據字道彥, 潁川長社人也. 本姓棘, 其先避仇改焉. 父叔禕, 魏鉅鹿太守. 據美容貌, 善文辭. 弱冠, 辟大將軍府, 出為山陽令, 有政績. 遷尚書郎, 轉右丞. 賈充伐吳, 請為從事中郎. 軍還, 徙黃門侍郎、冀州刺史、太子中庶子. 太康中卒, 時年五十餘. 所著詩賦論四十五首, 遇亂多亡失.

子腆, 字玄方, 亦以文章顯. 永嘉中為襄城太守. 弟嵩, 字臺產, 才藝尤美, 為太子中庶子、散騎常侍, 為石勒所殺.

褚陶

褚陶字季雅, 吳郡錢塘人也. 弱不好弄, 少而聰慧, 清淡閑默, 以墳典自娛. 年十三, 作鷗鳥、水磑二賦, 見者奇之. 陶嘗謂所親曰：「聖賢備在黃卷中, 捨此何求！」

州郡辟, 不就. 吳平, 召補尚書郎. 張華見之, 謂陸機曰：「君兄弟龍躍雲津, 顧彥先鳳鳴朝陽, 謂東南之寶已盡, 不意復見褚生.」機曰：「公但未睹不鳴不躍者耳.」華曰：「故知延州之德不孤, [四]川嶽之寶不匱矣.」遷九真太守, 轉中尉. 年五十五卒.

王沈

王沈字彥伯, 高平人也. 少有俊才, 出於寒素, 不能隨俗沈浮, 為時豪所抑. 仕郡文學掾, 鬱鬱不得志, 乃作釋時論, 其辭曰：

東野丈人觀時以居, 隱耕汙腴之墟. 有冰氏之子者, 出自沍寒之谷, 過而問塗. 丈人曰：「子奚自？」曰：「自涸陰之鄉.」「奚適？」曰：「欲適煌煌之堂.」丈人曰：「入煌煌之堂者, 必有赫赫之光. 今子困於寒而欲求諸熱, 無得熱之方.」冰子瞿然曰：「胡為其然也？」丈人曰：「融融者皆趣熱之士, 其得爐冶之門者, 惟挾炭之子. 苟非斯人, 不如其已.」冰子曰：「吾聞宗廟之器不要華林之木, 四門之賓何必冠蓋之族. 前賢有解韋索而佩朱韍, 舍徒擔而乘丹轂. 由此言之, 何恤而無祿！惟先生告我塗之速也.」

丈人曰：「嗚呼！子聞得之若是, 不知時之在彼. 吾將釋子. 夫道有安危, 時有險易, 才有所應, 行有所適. 英奇奮於從橫之世, 賢智顯於霸王之初, 當厄難則騁權譎以良圖, 值制作則展儒道以暢攄, 是則袞龍出於縕褐, 卿相起於匹夫, 故有朝賤而夕貴, 先卷而後舒. 當斯時也, 豈計門資之高卑, 論勢位之輕重乎！今則不然. 上聖下明, 時隆道寧, 群后逸豫, 宴安守平. 百辟君子, 奕世相生, 公門有公, 卿門有卿. 指禿腐骨, 不簡蚩儜. 多士豐於貴族, 爵命不出閨庭. 四門穆穆, 綺襦是盈, 仍叔之子, 皆為老成. 賤有常辱, 貴有常榮, 肉食繼踵於華屋, 疏飯襲跡於耨耕. 談名位者以諂媚附勢, 舉高譽者因資而隨形. 至乃空囂者以泓噌為雅量, 瑣慧者以淺利為鎗鎗, 脢胎者以無檢為弘曠, 僂垢者以守意為堅貞, 嘲哮者以粗發為高亮, 韞蠢者以色厚為篤誠, 痷婪者以博納為通濟, □□者以難入為凝清, 拉答者有沈重之譽, 嗛閃者得清剿之聲, 嗆啍怯畏於謙讓, 闒茸勇敢於饕諍. 斯皆寒素之死病, 榮達之嘉名. 凡茲流也, 視其用心, 察其所安, 責人必急, 於己恒寬. 德無厚而自貴, 位未高而自尊, 眼罔嚮而遠視, 鼻□□而刺天. 忌惡君子, 悅媚小人, 敖蔑道素, 懾吁權門. 心以利傾, 智以勢惛, 姻黨相扇, 毀譽交紛. 當局迷於所受, 聽採惑於所聞. 京邑翼翼, 群士千億, 奔集勢門, 求官買職, 童僕闚其車乘, 閽寺相其服飾, 親客陰參於靖室, 疏賓徙倚於門側. 時因接見, 矜厲容色, 心懷內荏, 外詐剛直, 譚道義謂之俗生, 論政刑以為鄙極. 高會曲宴, 惟言遷除消息, 官無大小, 問是誰力. 今以子孤寒, 懷真抱素, 志陵雲霄, 偶景獨步, 直順常道, 關津難渡, 欲騁韓盧, 時無狡兔, 眾塗圮塞, 投足何錯！」

於是冰子釋然乃悟曰：「富貴人之所欲, 貧賤人之所惡. 僕少長於孔顏之門, 久處於清寒之路, 不謂熱勢自共遮錮. 敬承明誨, 服我初素, 彈琴詠典, 以保年祚. 伯成、延陵, 高節可慕. 丹轂滅族, 呂霍哀吟, 朝榮夕滅, 旦飛暮沈. 聃周道師, 巢由德林, 豐屋蔀家, 易著明箴. 人薄位尊, 積罰難任, 三郤尸晉, 宋華咎深, 投扃正幅, 實獲我心.」是時王政陵遲, 官才失實, 君子多退而窮處, 遂終于里閭.

元康初, 松滋令吳郡蔡洪字叔開, 有才名, 作孤奮論, 與釋時意同, 讀之者莫不歎息焉.

張翰

張翰字季鷹, 吳郡吳人也. 父儼, 吳大鴻臚. 翰有清才, 善屬文, 而縱任不拘, 時人號為「江東步兵」. 會稽賀循赴命入洛, 經吳閶門, 於船中彈琴. 翰初不相識, 乃就循言譚, 便大相欽悅. 問循, 知其入洛, 翰曰：「吾亦有事北京.」便同載即去, 而不告家人.

齊王冏辟為大司馬東曹掾. 冏時執權, 翰謂同郡顧榮曰：「天下紛紛, 禍難未已. 夫有四海之名者, 求退良難. 吾本山林間人, 無望於時. 子善以明防前, 以智慮後.」榮執其手, 愴然曰：「吾亦與子採南山蕨, 飲三江水耳.」翰因見秋風起, 乃思吳中菰菜、蓴羹、鱸魚膾, 曰：「人生貴得適志, 何能羈宦數千里以要名爵乎！」遂命駕而歸. 著首丘賦, 文多不載. 俄而冏敗, 人皆謂之見機. 然府以其輒去, 除吏名.

翰任心自適, 不求當世. 或謂之曰：「卿乃可縱適一時, 獨不為身後名邪？」答曰：「使我有身後名, 不如即時一杯酒.」時人貴其曠達. 性至孝, 遭母憂, 哀毀過禮. 年五十七卒. 其文筆數十篇行於世.

庾闡

庾闡字仲初, 潁川鄢陵人也. 祖輝, 安北長史. 父東, 以勇力聞. 武帝時, 有西域健胡趫捷無敵, 晉人莫敢與校. 帝募勇士, 惟東應選, 遂撲殺之, 名震殊俗. 闡好學, 九歲能屬文. 少隨舅孫氏過江. 母隨兄肇為樂安長史, 在項城. 永嘉末, 為石勒所陷, 闡母亦沒. 闡不櫛沐, 不婚宦, 絕酒肉, 垂二十年, 鄉親稱之.

州舉秀才, 元帝為晉王, 辟之, 皆不行. 後為太宰、西陽王羕掾, 累遷尚書郎. 蘇峻之難, 闡出奔郗鑒, 為司空參軍. 峻平, 以功賜爵吉陽縣男, 拜彭城內史. 鑒復請為從事中郎. 尋召為散騎侍郎, 領大著作. 頃之, 出補零陵太守, 入湘川, 弔賈誼. 其辭曰：

中興二十三載, 余忝守衡南, 鼓□三江, 路次巴陵, 望君山而過洞庭, 涉湘川而觀汨水, 臨賈生投書之川, 慨以永懷矣. 及造長沙, 觀其遺象, 喟然有感, 乃弔之云.

偉哉蘭生而芳, 玉產而潔, 陽葩熙冰, 寒松負雪, 莫邪挺鍔, 天驥汗血, 苟云其雋, 誰與比傑！是以高明倬茂, 獨發奇秀, 道率天真, 不議世疚, 煥乎若望舒燿景而焯群星, 矯乎若翔鸞拊翼而逸宇宙也. 飛榮洛汭, 擢穎山東, 質清浮磬, 聲若孤桐, 琅琅其璞, 巖巖其峰, 信道居正, 而以天下為公, 方駕逸步, 不以曲路期通. 是以張高弦悲, 聲激柱落, 清唱未和, 而桑濮代作；雖有惠音, 莫過韶濩；雖有騰鱗, 終仆一壑. 嗚呼！大庭既邈, 玄風悠緬, 皇道不以智隆, 上德不以仁顯. 三五親譽, 其軌可仰而標；霸功雖逸, 其塗可翼而闡, 悲矣先生, 何命之蹇！懷寶如玉, 而生運之淺！

昔咎繇□虞, 呂尚歸昌, 德協充符, 乃應帝王, 夷吾相桓, 漢登蕭張；草廬三顧, 臭若蘭芳. 是以道隱則蠖屈, 數感則鳳睹, 若棲不擇木, 翔非九五, 雖曰玉折, 雋才何補！夫心非死灰, 智必存形, 形託神王, [五]故能全生. 奈何蘭膏, 揚芳漢庭, 摧景飆風, 獨喪厥明. 悠悠太素, 存亡一指, 道來斯通, 世往斯圮. 吾哀其生, 未見其死, 敢不敬弔, 寄之淥水.

後以疾, 徵拜給事中, 復領著作. 吳國內史虞潭為太伯立碑, 闡製其文. 又作揚都賦, 為世所重. 年五十四卒, 諡曰貞, 所著詩賦銘頌十卷行於世.

子肅之, 亦有文藻著稱, 歷給事中、相府記室、湘東太守. 太元中卒.

曹毗

曹毗字輔佐, 譙國人也. 高祖休, 魏大司馬. 父識, 右軍將軍. 毗少好文籍, 善屬詞賦. 郡察孝廉, 除郎中, 蔡謨舉為佐著作郎. 父憂去職. 服闋, 遷句章令, 徵拜太學博士. 時桂陽張碩為神女杜蘭香所降, 毗因以二篇詩嘲之, 并續蘭香歌詩十篇, 甚有文彩. 又著揚都賦, 亞於庾闡.

累遷尚書郎、鎮軍大將軍從事中郎、下邳太守. 以名位不至, 著對儒以自釋. 其辭曰：

或問曹子曰：「夫寶以含珍為貴, 士以藏器為峻, 麟以絕跡標奇, 松以負霜稱雋, 是以蘭生幽澗, 玉輝千仞. 故子州浮滄瀾而龍蟠, 吳季忽萬乘以解印, 虞公潛崇巖以頤神, 梁生適南越以保慎, 固能全真養和, 夷跡洞潤, 陵冬揚芳, 披雪獨振也.

「今子少睎冥風, 弱挺秀容, 奇發幼齡, 翰披孺童. 吐辭則藻落楊班, 抗心則志擬高鴻, 味道則理貫莊肆, 研妙則穎奪豪鋒. 固以騰廣莫而萋蒨, 排素薄而青□者矣, 何必以刑禮為己任, 申韓為宏通！既登東觀, 染史筆；又據太學, 理儒功. 曾無玄韻淡泊, 逸氣虛洞, 養采幽翳, 晦明蒙籠. 不追林棲之跡, 不希抱鱗之龍, 不營練真之術, 不慕內聽之聰. 而處汎位以核物, 扇塵教以自濛, 負鹽車以顯能, 飾一己以求恭. 退不居漆園之場, 出不躡曾城之衝, 游不踐綽約之室, 趠不希騄駬之蹤；徒以區區之懷而整名目之典, 覆蕢之量而塞北川之洪, 檢名實於俄頃之間, 定得失乎一管之鋒.

「子若謂我果是邪？則是不必以合俗. 子若云俗果非邪？則俗非不可以苟從. [六]俗我紛以交爭, 利害渾而彌重, 何異執朽轡以御逸駟, 承勁風以握秋蓬, 役恬性以充勞府, 對群物以耦怨雙者乎？子不聞乎終軍之穎, 賈生之才, 拔奇山東, 玉映漢臺, 可謂響播六合, 聲駭嬰孩, 而見毀絳灌之口, 身離狼狽之災. 由此言之, 名為實賓, 福萌禍胎, 朝敷榮華, 夕歸塵埃, 未若澄虛心於玄圃, 蔭瑤林於蓬萊, 絕世事而雋黃綺, 鼓滄川而浪龍鰓者矣. 蒙竊惑焉.」

主人煥耳而笑, 欣然而言曰：「夫兩儀既闢, 陰陽汗浩, 五才迭用, 化生紛擾, 萬類云云, 孰測其兆！故不登閬風, 安以瞻殊目之形？不步景宿, 何以觀恢廓之表？是以迷粗者循一往之智, 狷介者守一方之矯, 豈知火林之蔚炎柯, 冰津之擢陽草！故大人達觀, 任化昏曉, 出不極勞, 處不巢皓, 在儒亦儒, 在道亦道, 運屈則紆其清暉, 時申則散其龍藻, 此蓋員動之用舍, 非尋常之所寶也.

「今三明互照, 二氣載宣, 玄教夕凝, 朗風晨鮮, 道以才暢, 化隨理全. 故五典克明於百揆, 虞音齊響於五絃, 安期解褐於秀林, 漁父擺鉤於長川. 如斯則化無不融, 道無不延, 風澄于俗, 波清于川. 方將舞黃虯於慶雲, 招儀鳳於靈山, 流玉醴乎華闥, 秀朱草於庭前. 何有違理之患, 累真之嫌！子徒知辯其說而未測其源, 明朝菌不可喻晦朔, [七]蟪蛄無以觀大年, 固非管翰之所述, 聊敬對以終篇.」

累遷至光祿勳, 卒. 凡所著文筆十五卷, 傳於世.

李充

李充字弘度, 江夏人. 父矩, 江州刺史. 充少孤, 其父墓中柏樹嘗為盜賊所斫, 充手刃之, 由是知名. 善楷書, 妙參鍾索, 世咸重之. 辟丞相王導掾, 轉記室參軍.

幼好刑名之學, 深抑虛浮之士, 嘗著學箴, 稱：

老子云：「絕仁棄義, 家復孝慈.」豈仁義之道絕, 然後孝慈乃生哉？蓋患乎情仁義者寡而利仁義者眾也. 道德喪而仁義彰, 仁義彰而名利作, 禮教之弊, 直在茲也. 先王以道德之不行, 故以仁義化之, 行仁義之不篤, 故以禮律檢之；檢之彌繁, 而偽亦愈廣, 老莊是乃明無為之益, 塞爭欲之門. 夫極靈智之妙、總會通之和者, 莫尚乎聖人. 革一代之弘制, 垂千載之遺風, 則非聖不立. 然則聖人之在世, 吐言則為訓辭, 蒞事則為物軌, 運通則與時隆, 理喪則與世弊矣. 是以大為之論以標其旨. 物必有宗, 事必有主, 寄責於聖人而遺累乎陳跡也. 故化之以絕聖棄智, 鎮之以無名之樸. 聖教救其末, 老莊明其本, 本末之塗殊而為教一也. 人之迷也, 其日久矣！見形者眾, 及道者尟, 不覿千仞之門而逐適物之跡, 逐跡逾篤, 離本逾遠, 遂使華端與薄俗俱興, 妙緒與淳風並絕, 所以聖人長潛而跡未嘗滅矣. 懼後進惑其如此, 將越禮棄學而希無為之風, 見義教之殺而不觀其隆矣, 略言所懷, 以補其闕. 引道家之弘旨, 會世教之適當, 義之違本, 言不流放, 庶以袪困蒙之蔽, 悟一往之惑乎！其辭曰：

芒芒太初, 悠悠鴻荒, 蚩蚩萬類, 與道兼忘. 聖跡未顯, 賢名不彰, 怡此鼓腹, 率我猖狂. 資生既廣, 群塗思通, 闇實師明, 匪予求蒙, 遺己濟物而天下為公. 大庭唱基, 羲農宏贊, 六位時成, 離暉大觀, 澤洽雨濡, 化流風散, 比屋同塵而人罔僭亂. 爰暨中古, 哲王胥承, 質文代作, 禮統迭興, 事藉用以繁, 化因阻而凝, 動非性擾, 靜豈神澄！名之攸彰, 道之攸廢, 乃損所隆, 乃崇所替, 刑作由於德衰, 三辟興乎叔世, 既敦既誘, 乃矯乃厲. 敦亦既備, 矯亦既深, 彫琢生文, 抑揚成音, 群能騁技, 眾巧竭心, 野無陸馬, 山無散林. 風罔不動, 化罔不移, 人之失德, 反正作奇. 乃放欲以越禮, 不知希競之為病, 違彼夷塗而遵此險徑. 狡兔陵岡, 游魚遁川, 至賾深妙, 大象幽玄, 棄餌收罝而責功蹄筌, 先統喪歸而寄旨忘言. 政異徵辭, 拔本塞源, 遁跡永日, 尋響窮年, 刻意離性而失其常然. 世有險夷, 運有通圮, 損益適時, 升降惟理. 道不可以一日廢, 亦不可以一朝擬, 禮不可以千載制, 亦不可以當年止. 非仁無以長物, 非義無以齊恥, 仁義固不可遠, 去其害仁義者而已. 力行猶懼不逮, 希企邈以遠矣. 室有善言, 應在千里, 況乎行止復禮克己. 風人司箴, 敬貽君子.

征北將軍褚裒又引為參軍, 充以家貧, 苦求外出. 裒將許之為縣, 試問之, 充曰：「窮猿投林, 豈暇擇木！」乃除剡縣令. 遭母憂. 服闋, 為大著作郎.

于時典籍混亂, 充刪除煩重, 以類相從, 分作四部, 甚有條貫, 祕閣以為永制. 累遷中書侍郎, 卒官. 充注尚書及周易旨六篇、釋莊論上下二篇、詩賦表頌等雜文二百四十首, 行於世.

子顒, 亦有文義, 多所述作, 郡舉孝廉.

充從兄式以平隱著稱, 善楷隸. 中興初, 仕至侍中.

袁宏

袁宏字彥伯, 侍中猷之孫也. 父勖, 臨汝令. 宏有逸才, 文章絕美, 曾為詠史詩, 是其風情所寄. 少孤貧, 以運租自業. 謝尚時鎮牛渚, 秋夜乘月, 率爾與左右微服泛江. [八]會宏在舫中諷詠, 聲既清會, 辭又藻拔, 遂駐聽久之, 遣問焉. 答云：「是袁臨汝郎誦詩.」即其詠史之作也. 尚傾率有勝致, 即迎升舟, 與之譚論, 申旦不寐, 自此名譽日茂.

尚為安西將軍、豫州刺史, 引宏參其軍事. 累遷大司馬桓溫府記室. 溫重其文筆, 專綜書記. 後為東征賦, 賦末列稱過江諸名德, 而獨不載桓彝. 時伏滔先在溫府, 又與宏善, 苦諫之. 宏笑而不答. 溫知之甚忿, 而憚宏一時文宗, 不欲令人顯問. 後游青山飲歸, 命宏同載, 眾為之懼. 行數里, 問宏云：「聞君作東征賦, 多稱先賢, 何故不及家君？」宏答曰：「尊公稱謂非下官敢專, 既未遑啟, 不敢顯之耳.」溫疑不實, 乃曰：「君欲為何辭？」宏即答云：「風鑒散朗, 或搜或引, 身雖可亡, 道不可隕, 宣城之節, 信義為允也.」溫泫然而止. 宏賦又不及陶侃, 侃子胡奴嘗於曲室抽刃問宏曰：「家君勳跡如此, 君賦云何相忽？」宏窘急, 答曰：「我已盛述尊公, 何乃言無？」因曰：「精金百汰, 在割能斷, 功以濟時, 職思靜亂, 長沙之勳, 為史所贊.」胡奴乃止.

後為三國名臣頌曰：

夫百姓不能自牧, 故立君以治之；明君不能獨治, 則為臣以佐之. 然則三五迭隆, 歷代承基, 揖讓之與干戈, 文德之與武功, 莫不宗匠陶鈞而群才緝熙, 元首經略而股肱肆力. 雖遭罹不同, 跡有優劣, 至於體分冥固, 道契不墜, 風美所扇, 訓革千載, 其揆一也. 故二八升而唐朝盛, 伊呂用而湯武寧, 三賢進而小白興, 五臣顯而重耳霸. 中古陵遲, 斯道替矣. 居上者不以至公理物, 為下者必以私路期榮, 御員者不以信誠率眾, 執方者必以權謀自顯. 於是君臣離而名教薄, 世多亂而時不治, 故蘧甯以之卷舒, 柳下以之三黜, 接輿以之行歌, 魯連以之赴海. 衰世之中, 保持名節, 君臣相體, 若合符契, 則燕昭、樂毅古之流矣. 夫未遇伯樂, 則千載無一驥；時值龍顏, 則當年控三傑, 漢之得賢, 於斯為貴. 高祖雖不以道勝御物, 群下得盡其忠；蕭曹雖不以三代事主, 百姓不失其業. 靜亂庇人, 抑亦其次. 夫時方顛沛, 則顯不如隱；萬物思治, 則默不如語. 是以古之君子不患弘道難, 患遭時難；遭時匪難, 遇君難. 故有道無時, 孟子所以咨嗟；有時無君, 賈生所以垂泣. 夫萬歲一期, 有生之通塗；千載一遇, 賢智之嘉會. 遇之不能無欣, 喪之何能無慨. 古人之言, 信有情哉！余以暇日常覽國志, 考其君臣, 比其行事, 雖道謝先代, 亦異世一時也.

文若懷獨見之照, 而有救世之心, 論時則人方塗炭, 計能則莫出魏武, 故委圖霸朝, 豫謀世事. 舉才不以標鑒, 故人亡而後顯；籌畫不以要功, 故事至而後定. 雖亡身明順, 識亦高矣.

董卓之亂, 神器遷逼, 公達慨然, 志在致命. 由斯而譚, 故以大存名節. 至如身為漢隸而跡入魏幕, 源流趣舍, 抑亦文若之謂. 所以存亡殊致, 始終不同, 將以文若既明且哲, 名教有寄乎！夫仁義不可不明, 則時宗舉其致；生理不可不全, 故達識攝其契. 相與弘道, 豈不遠哉！

崔生高朗, 折而不撓, 所以策名魏武、執笏霸朝者, 蓋以漢主當陽, 魏后北面者哉！若乃一旦進璽, 君臣易位, 則崔生所以不與, 魏氏所以不容. 夫江湖所以濟舟, 亦所以覆舟；仁義所以全身, 亦所以亡身. 然而先賢玉摧於前, 來哲攘袂於後, 豈天懷發中, [九]而名教束物者乎！

孔明盤桓, 俟時而動, 遐想管樂, 遠明風流, 治國以禮, 人無怨聲, 刑罰不濫, 沒有餘泣, 雖古之遺愛, 何以加茲！及其臨終顧託, 受遺作相, 劉后授之無疑心, 武侯受之無懼色, 繼體納之無貳情, 百姓信之無異辭, 君臣之際, 良可詠矣！

公瑾卓爾, 逸志不群, 總角料主, [一０]則素契於伯符；晚節曜奇, 則三分於赤壁. 惜其齡促, 志未可量.

子布佐策, 致延譽之美, 輟哭止哀, 有翼戴之功, 神情所涉, 豈徒謇諤而已哉！然杜門不用, 登壇受譏. 夫一人之身所照未異, 而用舍之間俄有不同, 況沈跡溝壑, 遇與不遇者乎！

夫詩頌之作, 有自來矣. 或以吟詠情性, 或以紀德顯功, 雖大指同歸, 所託或乖. 若夫出處有道, 名體不滯, 風軌德音, 為世作範, 不可廢也. 復綴序所懷, 以為之贊曰：

火德既微, 運纏大過. 洪飆扇海, 二溟揚波. 虯獸雖驚[一一], 風雲未和. 潛魚擇川, 高鳥候柯. 赫赫三雄, 並迴乾軸. 競收杞梓, 爭採松竹. 鳳不及棲, 龍不暇伏. 谷無幽蘭, 嶺無停菊.

英英文若, 靈鑒洞照. 應變知微, 頤奇賞要. 日月在躬, 隱之彌曜. 文明映心, 鑽之愈妙. 滄海橫流, 玉石俱碎. 達人兼善, 廢己存愛. 謀解時紛, 功濟宇內. 始救生靈, 終明風概.

公達潛朗, 思同蓍蔡. 運用無方, 動攝群會. 爰初發跡, 遘此顛沛. 神情玄定, 處之彌泰. 愔愔幕裏, 算無不經. 亹亹通韻, 跡不暫停. 雖懷尺璧, 顧哂連城. 智能極物, 愚足全生.

郎中溫雅, 器識純素. 貞而不諒, 通而能固. 恂恂德心, 汪汪軌度. 志成弱冠, 道敷歲暮. 仁者必勇, 德亦有言. 雖遇履尾, 神氣恬然. 行不修飾, 名節無愆. 操不激切, 素風愈鮮.

邈哉崔生, 體正心直. 天骨疏朗, 牆岸高嶷. 忠存軌跡, 義形風色. 思樹芳蘭, 翦除荊棘. 人惡其上, 世不容哲. 琅琅先生, 雅杖名節. 雖遇塵霧, 猶震霜雪. 運極道消, 碎此明月.

景山恢誕, 韻與道合. 形器不存, 方寸海納. 和而不同, 通而不雜. 遇醉忘辭, 在醒貽答.

長文通雅, 義格終始. 思戴元首, 擬伊同恥. 人未知德, 懼若在己. 嘉謀肆庭, 讜言盈耳. 玉生雖麗, 光不踰把. 德積雖微, 道映天下.

邈哉太初, 宇量高雅. 器範自然, 標準無假. 全身由直, 跡洿必偽. 處死匪難, 理存則易. 萬物波蕩, 孰任其累！六合徒廣, 容身靡寄. 君親自然, 匪由名教. 愛敬既同, 情禮兼到.

烈烈王生, 知死不撓. 求仁不遠, 期在忠孝.

玄伯剛簡, 大存名體. 志在高構, 增堂及陛. 端委獸門, 正言彌啟. 臨危致命, 盡其心禮.

堂堂孔明, 基宇宏邈. 器同生靈, 獨稟先覺. 標牓風流, 遠明管樂. 初九龍盤, 雅志彌確. 百六道喪, 干戈迭用. 苟非命世, 孰掃雰雺！宗子思寧, 薄言解控. 釋褐中林, 鬱為時棟.

士元弘長, 雅性內融. 崇善愛物, 觀始知終. 喪亂備矣, 勝塗未隆. 先生標之, 振起清風. 綢繆哲后, 無妄惟時. 夙夜匪懈, 義在緝熙. 三略既陳, 霸業已基.

公琰殖根, 不忘中正. 豈曰模擬, 實在雅性. 亦既羈勒, 負荷時命. 推賢恭己, 久而可敬.

公衡沖達, 秉志淵塞. 媚茲一人, 臨難不惑. 疇昔不造, 假翮鄰國. 進能徽音, 退不失德. 六合紛紜, 人心將變. 鳥擇高梧, 臣須顧眄.

公瑾英達, 朗心獨見. 披草求君, 定交一面. 桓桓魏武, 外託霸跡. 志掩衡霍, 恃戰忘敵. 卓卓若人, 曜奇赤壁. 三光參分, 宇宙暫隔.

子布擅名, 遭世方擾. 撫翼桑梓, 息肩江表. 王略威夷, 吳魏同寶. 遂贊宏謨, 匡此霸道. 桓王之薨, 大業未純. 把臂託孤, 惟賢與親. 輟哭止哀, 臨難忘身. 成此南面, 實由老臣. 才為世生, 世亦須才. 得而能任, 貴在無猜.

昂昂子敬, 拔跡草萊. 荷檐吐奇, 乃構雲臺.

子瑜都長, 體性純懿. 諫而不犯, 正而不毅. 將命公庭, 退忘私位. 豈無鶺鴒, 固慎名器.

伯言謇謇, 以道佐世. 出能勤功, 入亦獻替. 謀寧社稷, 解紛挫銳. 正以招疑, 忠而獲戾.

元歎邈遠, 神和形檢. 如彼白珪, 質無塵點. 立行以恒, 匡主以漸. 清不增潔, 濁不加染.

仲翔高亮, 性不和物. 好是不群, 折而不屈. 屢摧逆鱗, 直道受黜. 歎過孫陽, 放同賈屈.

莘莘眾賢, 千載一遇. 整轡高衢, 驤首天路. 仰揖玄流, 俯弘時務. 名節殊塗, 雅致同趣. 日月麗天, 瞻之不墜. 仁義在躬, 用之不匱. 尚想遐風, 載揖載味. 後生擊節, 懦夫增氣.

從桓溫北征, 作北征賦, 皆其文之高者. 嘗與王珣、伏滔同在溫坐, 溫令滔讀其北征賦, 至「聞所傳於相傳, 云獲麟於此野, 誕靈物以瑞德, 奚授體於虞者！疚尼父之洞泣, 似實慟而非假. 豈一性之足傷, 乃致傷於天下」, 其本至此便改韻. 珣云：「此賦方傳千載, 無容率耳. 今於『天下』之後, 移韻徙事, 然於寫送之致, 似為未盡.」滔云：「得益寫韻一句, 或為小勝.」溫曰：「卿思益之.」宏應聲答曰：「感不絕於余心, 愬流風而獨寫.」珣誦味久之, 謂滔曰：「當今文章之美, 故當共推此生.」

性強正亮直, 雖被溫禮遇, 至於辯論, 每不阿屈, 故榮任不至. 與伏滔同在溫府, 府中呼為「袁伏」. 宏心恥之, 每歎曰：「公之厚恩未優國士, 而與滔比肩, 何辱之甚.」

謝安常賞其機對辯速. 後安為揚州刺史, 宏自吏部郎出為東陽郡, 乃祖道於冶亭. 時賢皆集, 安欲以卒迫試之, 臨別執其手, 顧就左右取一扇而授之曰：「聊以贈行.」宏應聲答曰：「輒當奉揚仁風, 慰彼黎庶.」時人歎其率而能要焉.

宏見漢時傅毅作顯宗頌, 辭甚典雅, 乃作頌九章, 頌簡文之德, 上之於孝武.

太元初, 卒於東陽, 時年四十九. 撰後漢紀三十卷及竹林名士傳三卷、詩賦誄表等雜文凡三百首, 傳於世.

三子：長超子, 次成子, 次明子. 明子有父風, 最知名, 官至臨賀太守.

伏滔

伏滔字玄度, 平昌安丘人也. 有才學, 少知名. 州舉秀才, 辟別駕, 皆不就. 大司馬桓溫引為參軍, 深加禮接, 每宴集之所, 必命滔同游. 從溫伐袁真, 至壽陽, 以淮南屢叛, 著論二篇, 名曰正淮. 其上篇曰：

淮南者, 三代揚州之分也. 當春秋時, 吳、楚、陳、蔡之與地. [一二]戰國之末, 楚全有之, 而考烈王都焉. 秦并天下, 建立郡縣, 是為九江. 劉項之際, 號曰東楚. 爰自戰國至於晉之中興, 六百有餘年, 保淮南者九姓, 稱兵者十一人, 皆亡不旋踵, 禍溢於世, 而終莫戒焉. 其天時歟, 地勢歟, 人事歟？何喪亂之若是也！試商較而論之.

夫懸象著明, 而休徵表於列宿；山河衿帶, 而地險彰於丘陵；治亂推移, 而興亡見於人事. 由此而觀, 則兼也必矣. 昔妖星出於東南而弱楚以亡, 飛孛橫於天漢而劉安誅絕, 近則火星晨見而王淩首謀, 長彗宵映而毌丘襲亂. 斯則表乎天時也. 彼壽陽者, 南引荊汝之利, 東連三吳之富；北接梁宋, 平塗不過七日；西援陳許, 水陸不出千里；外有江湖之阻, 內保淮肥之固. 龍泉之陂, 良疇萬頃, 舒六之貢, 利盡蠻越, 金石皮革之具萃焉, 苞木箭竹之族生焉, 山湖藪澤之隈, 水旱之所不害, 土產草滋之實, 荒年之所取給. 此則係乎地利者也. 其俗尚氣力而多勇悍, 其人習戰爭而貴詐偽, 豪右并兼之門, 十室而七；藏甲挾劍之家, 比屋而發. 然而仁義之化不漸, 刑法之令不及, 所以屢多亡國也.

昔考烈以衰弱之楚屢遷其都, 外迫強秦之威, 內遘陽申之禍, 逃死劫殺, 三世而滅. 黥布以三雄之選, 功成垓下, 淮陰既囚, 梁越受戮, 嫌結震主之威, 慮生同體之禍, 遂謀圖全之計, 庶幾後亡之福, 眾潰於一戰, 身脂於漢斧. 劉長支庶, 奄王大國, 承喪亂之餘, 御新化之俗, 無德而寵, 欲極禍發. 王安內懷先父之憾, 外眩姦臣之說, 招引賓客, 沈溺數術, 藉二世之資, 恃戈甲之盛, 屈強江淮之上, 西向而圖宗國, 言未絕口, 身嗣俱滅. 李憲因亡新之餘, 袁術當衰漢之末, 負力幸亂, 遂生僭逆之計, 建號九江, 稱制下邑, 狼狽奔亡, 傾城受戮. 及至彥雲、仲恭、公休之徒, 或憑宿名, 或怙前功, 握兵淮楚, 力制東夏, 屬當多難之世, 仍值廢興之會, 謀非所議, 相係禍敗. 祖約助逆, 身亡家族. 彼十亂者, 成乎人事者也. 然則侵弱昏迷, 以至絕滅, 亡楚當之. 恃強畏逼, 遂謀叛亂, 黥布有焉. 二王遘逆, 寵之之過也. 公路僭偽, 乘釁之盜也. 二將以圖功首難, 士少以驕矜樂禍. 本其所因, 考其成跡, 皆寵盛禍淫, 福過災生, 而制之不漸, 積之有由也.

其下篇曰：

昔高祖之誅黥布也, 撮三策之要, 馳赦過之書, 乘人主之威以除逆節之虜, 然猶決戰陳都, 暴尸橫野, 僅乃克之, 害亦深矣！長安之謀, 雖兵未交於山東, 禍未遍於天下, 而馳說之士與闔境之人幽囚誅放者, 亦已眾矣. 光武連兵於肥舒, 魏祖馳馬於蘄苦, 而廬九之間流溺兵凶者十而七八焉. 夫王淩面縛, 得之於砎石；仲恭接刃, 成之於後覺也. 而高祖以之宵征, 世宗以之發疾, 豈不勤哉！文皇挾萬乘之威, 杖伊周之權, 內舉京畿之眾, 外徵四海之銳, 雲合雨集, 推鋒以臨淮浦, 而誕欽晏然, 方嬰城自固, 憑軾以觀王師. 於是築長圍, 起棼櫓, 高壁連塹, 負戈擊柝以守之. 自夏及春, 而後始知亡焉. 然則屠城之禍, 其可極言乎？約之出奔, 淮左為墟, 悲夫！

信哉魯哀之言, 夫生乎深宮, 長於膏粱, 憂懼不切於身, 榮辱不交於前, 則其仁義之本淺矣. 奉以南面之尊, 藉以列城之富, 宅以制險之居, 養以眾強之盛, 而無德以臨之, 無制以節之, 則厭溢樂禍之心生矣. 夫以昏主御姦臣, 利甲資堅城, 偽令行於封內, 邪惠結於人心, 乘間幸濟之說日交於側, 猾詐錮咎之群各馳於前, 見利如歸, 安在其不為亂乎！況乘舊寵, 挾前功, 畏逼懼亡, 以謀圖身之舉者, 望其俛首就羈, 不亦□哉！易稱「履霜堅冰, 馴致之道」, 蓋言漸也. 嗚呼！斯所以亂臣賊子亡國覆家累世而不絕者歟！

昔先王之宰天下也, 選於有德, 訪之三吏, 正其分位, 明其等級, 畫之封疆, 宣之政令, 上下有序, 無僭差之嫌, 四人安業, 無并兼之國. 三載考陟, 功罪不得逃其跡, 九伐時修, 刑賞無所謬其實. 令之有漸, 軌之有度, 寵之有節, 權不外授, 威不下黷, 所以杜其萌際, 重其名器, 深根固本, 傳之百世. 雖時有盛衰, 弱者無所懼其亡；道有興廢, 強者不得資其弊. 夫如是, 將使天子從風, 穆然軌道, 慶自一人, 惠流萬國, 安有向時之患哉！

壽陽平, 以功封聞喜縣侯, 除永世令. 溫薨, 征西將軍桓豁引為參軍, 領華容令. 太元中, 拜著作郎, 專掌國史, 領本州大中正. 孝武帝嘗會於西堂, 滔豫坐, 還, 下車先呼子系之謂曰：「百人高會, 天下先問伏滔在坐不, 此故未易得. 為人作父如此, 定何如也？」遷游擊將軍, 著作如故. 卒官.

子系之, 亦有文才, 歷黃門郎、[一三]侍中、尚書、光祿大夫.

羅含

羅含字君章, 桂陽耒陽人也. 曾祖彥, 臨海太守. 父綏, 滎陽太守. 含幼孤, 為叔母朱氏所養. 少有志尚, 嘗晝臥, 夢一鳥文彩異常, 飛入口中, 因驚起說之. 朱氏曰：「鳥有文彩, 汝後必有文章.」自此後藻思日新. 弱冠, 州三辟, 不就. 含父嘗宰新淦, 新淦人楊羨後為含州將, 引含為主簿, 含傲然不顧, 羨招致不已, 辭不獲而就焉. 及羨去職, 含送之到縣. 新淦人以含舊宰之子, 咸致賂遺, 含難違而受之. 及歸, 悉封置而去. 由是遠近推服焉.

後為郡功曹, 刺史庾亮以為部江夏從事. 太守謝尚與含為方外之好, 乃稱曰：「羅君章可謂湘中之琳琅.」尋轉州主簿. 後桓溫臨州, 又補征西參軍. 溫嘗使含詣尚, 有所檢劾. 含至, 不問郡事, 與尚累日酣飲而還. 溫問所劾事, 含曰：「公謂尚何如人？」溫曰：「勝我也.」含曰：「豈有勝公而行非邪！故一無所問.」溫奇其意而不責焉. 轉州別駕. 以廨舍諠擾, 於城西池小洲上立茅屋, 伐木為材, [一四]織葦為席而居, 布衣蔬食, 晏如也. 溫嘗與僚屬讌會, 含後至. 溫問眾坐曰：「此何如人？」或曰：「可謂荊楚之材.」溫曰：「此自江左之秀, 豈惟荊楚而已.」徵為尚書郎. 溫雅重其才, 又表轉征西戶曹參軍. 俄遷宜都太守. 及溫封南郡公, 引為郎中令. 尋徵正員郎, 累遷散騎常侍、侍中, 仍轉廷尉、長沙相. 年老致仕, 加中散大夫, 門施行馬. 初, 含在官舍, 有一白雀棲集堂宇, 及致仕還家, 階庭忽蘭菊叢生, 以為德行之感焉. 年七十七卒, 所著文章行於世.

顧愷之

顧愷之字長康, 晉陵無錫人也. 父悅之, 尚書左丞. 愷之博學有才氣, 嘗為箏賦成, 謂人曰：「吾賦之比嵇康琴, 不賞者必以後出相遺, 深識者亦當以高奇見貴.」

桓溫引為大司馬參軍, 甚見親昵. 溫薨後, 愷之拜溫墓, 賦詩云：「山崩溟海竭, 魚鳥將何依！」或問之曰：「卿憑重桓公乃爾, 哭狀其可見乎？」答曰：「聲如震雷破山, 淚如傾河注海.」

愷之好諧謔, 人多愛狎之. 後為殷仲堪參軍, 亦深被眷接. 仲堪在荊州, 愷之嘗因假還, 仲堪特以布帆借之, 至破冢, 遭風大敗. 愷之與仲堪牋曰：「地名破冢. 真破冢而出. 行人安穩, 布帆無恙.」還至荊州, 人問以會稽山川之狀. 愷之云：「千巖競秀, 萬壑爭流. 草木蒙籠, 若雲興霞蔚.」桓玄時與愷之同在仲堪坐, 共作了語. 愷之先曰：「火燒平原無遺燎.」玄曰：「白布纏根樹旒旐.」[一五]仲堪曰：「投魚深泉放飛鳥.」復作危語. 玄曰：「矛頭淅米劍頭炊.」仲堪曰：「百歲老翁攀枯枝.」有一參軍云：「盲人騎瞎馬臨深池.」[一六]仲堪眇目, 驚曰：「此太逼人！」因罷. 愷之每食甘蔗, 恒自尾至本. 人或怪之. 云：「漸入佳境.」

尤善丹青, 圖寫特妙, 謝安深重之, 以為有蒼生以來未之有也. 愷之每畫人成, 或數年不點目精. 人問其故, 答曰：「四體妍蚩, 本無闕少於妙處, [一七]傳神寫照, 正在阿堵中.」嘗悅一鄰女, 挑之弗從, 乃圖其形於壁, 以棘針釘其心, 女遂患心痛. 愷之因致其情, 女從之, 遂密去針而愈. 愷之每重嵇康四言詩, 因為之圖, 恒云：「手揮五絃易, 目送歸鴻難.」每寫起人形, 妙絕於時, 嘗圖裴楷象, 頰上加三毛, 觀者覺神明殊勝. 又為謝鯤象, 在石巖裏, 云：「此子宜置丘壑中.」欲圖殷仲堪, 仲堪有目病, 固辭. 愷之曰：「明府正為眼耳, 若明點瞳子, 飛白拂上, 使如輕雲之蔽月, 豈不美乎！」仲堪乃從之. 愷之嘗以一廚畫糊題其前, 寄桓玄, 皆其深所珍惜者. 玄乃發其廚後, 竊取畫, 而緘閉如舊以還之, 紿云未開. 愷之見封題如初, 但失其畫, 直云妙畫通靈, 變化而去, 亦猶人之登仙, 了無怪色.

愷之矜伐過實, 少年因相稱譽以為戲弄. 又為吟詠, 自謂得先賢風制. 或請其作洛生詠, 答曰：「何至作老婢聲！」義熙初, 為散騎常侍, 與謝瞻連省, 夜於月下長詠, 瞻每遙贊之, 愷之彌自力忘倦. 瞻將眠, 令人代己, 愷之不覺有異, 遂申旦而止. 尤信小術, 以為求之必得. 桓玄嘗以一柳葉紿之曰：「此蟬所翳葉也, 取以自蔽, 人不見己.」愷之喜, 引葉自蔽, 玄就溺焉, 愷之信其不見己也, 甚以珍之.

初, 愷之在桓溫府, 常云：「愷之體中癡黠各半, 合而論之, 正得平耳.」故俗傳愷之有三絕：才絕, 畫絕, 癡絕. 年六十二, 卒於官, 所著文集及啟矇記行於世.

郭澄之

郭澄之字仲靜, 太原陽曲人也. 少有才思, 機敏兼人. 調補尚書郎, 出為南康相. 值盧循作逆, 流離僅得還都. 劉裕引為相國參軍. 從裕北伐, 既克長安, 裕意更欲西伐, 集僚屬議之, 多不同. 次問澄之, 澄之不答, 西向誦王粲詩曰：「南登霸陵岸, 迴首望長安.」裕便意定, 謂澄之曰：「當與卿共登霸陵岸耳.」因還.

澄之位至裕相國從事中郎, 封南豐侯, 卒於官, 所著文集行於世.

史臣曰：夫賞好生於情, 剛柔本於性, 情之所適, 發乎詠歌, 而感召無象, 風律殊製. 至於應貞宴射之文, 極形言之美, 華林群藻罕或疇之. 子安幼標明敏, 少蓄清思, 懷天地之寥廓, 賦辭人之所遺, 特構新情, 豈常均之所企！太沖含豪歷載, 以賦三都, 士安見而稱善, 平原睹而韜翰, 匪惟高步當年, 故以騰華終古. 鄒湛之持論, 棗據之緣情, 實南陽之人傑, 蓋潁川之時秀. 季雅摛屬遒邁, 夙備成德, 稱為泉岱之珍, 固其然矣. 彥伯未能混跡光塵, 而屈乎卑位, 釋時宏論, 亦足見其志耳. 季鷹縱誕一時, 不邀名爵, 黃花之什, 濬發神府. 仲初之文, 風流可尚, 擢秀士林, 揚都之美, [一八]尤重時彥. 曹毗沈研祕籍, 踠足下僚, 綺靡降神之歌, 朗暢對儒之論. 李充之學箴, 信清壯也. 袁宏東征、名臣之作, 抑潘陸之亞. 玄度學藝優贍, 筆削擅奇, 降帝問於西堂, 故其榮觀也. 君章耀湘中之寶, 挺荊楚之材, 夢鳥發乎精誠, 豈獨日者之蛟鳳！長康矜能過實, 譚諧取容, 而才多逸氣, 故有三絕之目. 仲靜機思通敏, 延譽清流, 德輿西伐之計, 取定於微指者矣.

贊曰：爻彖垂法, 宮徵流音. 美哉群彥, 揚蕤翰林. 俱諧振玉, 各擅鏘金. 子安、太沖, 遒文綺爛. 袁、庾、充、愷, 縟藻霞煥. 架彼辭人, 共超清貫.

校勘記

[一]發彼互的　「互的」, 周校：文選作「五的」. 按：「五的」即「五正」, 見周禮射人. 「互」蓋形訛.

[二]蔡邕之於典引也　「邕」, 各本誤作「雍」. 蔡邕注典引, 在文選中, 今據改.

[三]陳留衛權　「權」, 各本作「瓘」. 嚴可均全晉文注：左思傳有「陳留衛瓘」, 乃「衛權」之誤. 按：魏志衛臻傳裴松之注云, 臻孫權, 晉尚書郎, 作左思吳都賦敘及注. 今據改.

[四]故知延州之德不孤　「延州」, 各本作「延門」, 今從吳本作「延州」, 與世說賞譽注引褚氏家傳合. 通志一七五亦作「延州」. 延州指吳季子, 見左傳襄公三十一年及淮南子精神訓.

[五]形託神王　「王」, 局本作「川」, 殿本作「用」, 宋本作「王」, 今從宋本. 「王」即「旺」.

[六]則俗非不可以苟從　周校：「俗」衍文.

[七]明朝菌不可喻晦朔　「喻」, 各本作「踰」, 今從宋本, 與莊子「朝菌不知晦朔」原義合.

[八]率爾與左右微服泛江　「率爾」, 各本作「率耳」, 今從宋本. 通志一七五亦作「率爾」.

[九]豈天懷發中　李校：文選「豈」下有「非」字, 是, 此脫.

[一０]總角料主　「料」, 各本作「斷」, 局本作「料」, 與文選合, 今從之.

[一一]虯獸雖驚　「獸」, 袁宏原文作「虎」, 文選及李善注可證. 蓋唐人修史避諱改. 下「端委獸門」同.

[一二]吳楚陳蔡之與地　斠注：寰宇記一二九引「與」作「輿」.

[一三]歷黃門郎　各本於「黃門郎」下有「侍郎」二字, 宋本無. 今從宋本.

[一四]伐木為材　通志一七五「材」作「床」, 與類聚六一引羅含別傳合.

[一五]白布纏根樹旒旐　斠注：世說排調「根」作「棺」, 「樹」作「豎」.

[一六]臨深池　冊府八三四及世說排調「臨」上並有「夜半」二字.

[一七]本無闕少於妙處　御覽七五０作「本無關於妙處」, 與世說巧藝合.

[一八]揚都之美　「揚都」, 各本誤作「陽都」. 周校：當作「揚都」, 庾闡有揚都賦. 今據改.

晉書卷九十三 列傳第六十三

外戚

詳觀往誥, 逖聽前聞, 階緣外戚以致顯榮者, 其所由來尚矣. 而多至禍敗, 鮮克令終者, 何哉？豈不由祿以恩升, 位非德舉；識慚明悊, 材謝經通；假椒房之寵靈, 總軍國之樞要, 或威權震主, 或勢力傾朝；居安而不慮危, 務進而不知退；驕奢既至, 釁隙隨之者乎！是以呂霍之家誅夷於西漢, 梁鄧之族剿絕於東都, 其餘干紀亂常、害時蠹政者, 不可勝載. 至若樊靡卿之父子, 竇廣國之弟兄, 陰興之守約戒奢, 史丹之掩惡揚善, 斯並后族之所美者也. 由此觀之, 干時縱溢者必以凶終, 守道謙沖者永保貞吉, 古人所謂禍福無門, 惟人所召, 此非其效歟！

逮于晉難, 始自宮掖. 楊駿藉武帝之寵私, 叨竊非據, 賈謐乘惠皇之蒙昧, 成此厲階, 遂使悼后遇雲林之災, 愍懷濫湖城之酷. 天人道盡, 喪亂弘多, 宗廟以之顛覆, 黎庶於焉殄瘁. 詩云：「赫赫宗周, 褒姒滅之.」其此之謂也. 爰及江左, 未改覆車. 庾亮世族羽儀, 王恭高門領袖, 既而職兼出納, 任切股肱. 孝伯竟以亡身, 元規幾於敗國, 豈不哀哉！若褚季野之畏避朝權, 王叔仁之固求出鎮, 用能全身遠害, 有可稱焉. 賈充、楊駿、庾亮、王獻之、王恭等已入列傳, 其餘即敘其成敗, 以為外戚篇云.

羊琇

羊琇字稚舒, 景獻皇后之從父弟也. 父耽, 官至太常. 兄瑾, 尚書右僕射. 琇少舉郡計, 參鎮西鍾會軍事, 從平蜀. 及會謀反, 琇正言苦諫, 還, 賜爵關內侯.

琇涉學有智算, 少與武帝通門, 甚相親狎, 每接筵同席, 嘗謂帝曰：「若富貴見用, 任領護各十年.」帝戲而許之. 初, 帝未立為太子, 而聲論不及弟攸, 文帝素意重攸, 恒有代宗之議. 琇密為武帝畫策, 甚有匡救. 又觀察文帝為政損益, 揆度應所顧問之事, 皆令武帝默而識之. 其後文帝與武帝論當世之務及人間可否, 武帝答無不允, 由是儲位遂定. 及帝為撫軍, 命琇參軍事. 帝即王位後, 擢琇為左衛將軍, 封甘露亭侯. 帝踐阼, 累遷中護軍, 加散騎常侍. 琇在職十三年, 典禁兵, 豫機密, 寵遇甚厚.

初, 杜預拜鎮南將軍, 朝士畢賀, 皆連榻而坐. 琇與裴楷後至, 曰：「杜元凱乃復以連榻而坐客邪？」遂不坐而去.

琇性豪侈, 費用無復齊限, 而屑炭和作獸形以溫酒, 洛下豪貴咸競效之. 又喜遊讌, 以夜續晝, 中外五親無男女之別, 時人譏之. 然黨慕勝己, 其所推奉, 便盡心無二. 窮窘之徒, 特能振恤. 選用多以得意者居先, 不盡銓次之理. 將士有冒官位者, 為其致節, 不惜軀命. 然放恣犯法, 每為有司所貸. 其後司隸校尉劉毅劾之, 應至重刑, 武帝以舊恩, 直免官而已. 尋以侯白衣領護軍. 頃之, 復職.

及齊王攸出鎮也, 琇以切諫忤旨, 左遷太僕. 既失寵憤怨, 遂發病, 以疾篤求退. 拜特進, 加散騎常侍, 還第, 卒. 帝手詔曰：「琇與朕有先后之親, 少小之恩, 歷位外內, 忠允茂著. 不幸早薨, 朕甚悼之. 其追贈輔國大將軍、開府儀同三司, 賜東園祕器, 朝服一襲, 錢三十萬, 布百匹.」諡曰威.

王恂　弟虔　愷

王恂字良夫, 文明皇后之弟也. 父肅, 魏蘭陵侯. 恂文義通博, 在朝忠正, 累遷河南尹, 建立二學, 崇明五經. 鬲令袁毅嘗餽以駿馬, 恂不受. 及毅敗, 受貨者皆被廢黜焉.

魏氏給公卿已下租牛客戶數各有差, 自後小人憚役, 多樂為之, 貴勢之門動有百數. 又太原諸部亦以匈奴胡人為田客, 多者數千. 武帝踐位, 詔禁募客, 恂明峻其防, 所部莫敢犯者. 咸寧四年卒, 贈車騎將軍. 恂弟虔、愷.

虔字恭祖. 以功幹見稱, 累遷衛尉, 封安壽亭侯, 拜平東將軍、假節、監青州諸軍事. 徵為光祿勳, 轉尚書, 卒. 子士文嗣, 歷右衛將軍、南中郎將, 鎮許昌, 為劉聰所害.

愷字君夫. 少有才力, 歷位清顯, 雖無細行, 有在公之稱. 以討楊駿勳, 封山都縣公, 邑千八百戶. 遷龍驤將軍, 領驍騎將軍, 加散騎常侍, 尋坐事免官. 起為射聲校尉, 久之, 轉後將軍. 愷既世族國戚, 性復豪侈, 用赤石脂泥壁. 石崇與愷將為鴆毒之事, 司隸校尉傅祗劾之, 有司皆論正重罪, 詔特原之. 由是眾人僉畏愷, 故敢肆其意, 所欲之事無所顧憚焉. 及卒, 諡曰醜.

楊文宗

楊文宗, 武元皇后父也. 其先事漢, 四世為三公. 文宗為魏通事郎, 襲封蓩亭侯. 早卒, 以后父, 追贈車騎將軍, 諡曰穆.

羊玄之

羊玄之, 惠皇后父, 尚書右僕射瑾之子也. 玄之初為尚書郎, 以后父, 拜光祿大夫、特進、散騎常侍, 更封興晉侯. 遷尚書右僕射, 加侍中, 進爵為公. 成都王穎之攻長沙王乂也, 以討玄之為名, 遂憂懼而卒. 追贈車騎將軍、開府儀同三司.

虞豫　子胤

虞豫, 元敬皇后父也. 少有美稱, 州郡禮辟, 並不就. 拜南陽王文學. 早卒. 明帝即位, 追贈散騎常侍、驃騎大將軍、開府儀同三司、平山縣侯. 子胤嗣.

胤, 敬后弟也. 初拜散騎常侍, 遷步兵校尉. 太寧末, 追贈豫官, 以胤襲侯爵, 轉右衛將軍. 與南頓王宗俱為明帝所昵, 並典禁兵. 及帝不豫, 宗以陰謀發覺, 事連胤, 帝隱忍不問, 徙胤為宗正卿, 加散騎常侍. 咸和二年, 宗伏誅, 左遷胤為桂陽太守, 秩中二千石. 頻徙琅邪、廬陵太守. 咸康元年卒, 追贈衛將軍, 加散騎常侍. 子洪襲爵.

庾琛

庾琛字子美, 明穆皇后父也. 兄袞, 在孝友傳. 琛永嘉初為建威將軍, 過江, 為會稽太守, 徵為丞相軍諮祭酒. 卒官, 以后父追贈左將軍, 妻毌丘氏追封鄉君, 子亮陳先志不受. 咸和中, 成帝又下詔追贈琛驃騎將軍、儀同三司, 亮又辭焉. 亮在列傳.

杜乂

杜乂字弘理, [一]成恭皇后父, 鎮南將軍預孫, 尚書左丞錫之子也. 性純和, 美姿容, 有盛名於江左. 王羲之見而目之曰：「膚若凝脂, 眼如點漆, 此神仙人也.」桓彝亦曰：「衛玠神清, 杜乂形清.」襲封當陽侯, 辟公府掾, 為丹楊丞. 早卒, 無男, 生后而乂終, 妻裴氏嫠居養后, 以禮自防, 甚有德音. 咸康初, 追贈金紫光祿大夫, 諡曰穆. 封裴氏為高安鄉君, 邑五百戶. 至孝武帝時, 崇進為廣德縣君. 裴氏壽考, 百姓號曰杜姥. 初, 司徒蔡謨甚器重乂, 嘗言於朝曰：「恨諸君不見杜乂也.」其為名流所重如此.

褚裒

褚裒字季野, 康獻皇后父也. 祖□, 有局量, 以幹用稱. 嘗為縣吏, 事有不合, 令欲鞭之, □曰：「物各有所施, 榱椽之材不合以為藩落也, 願明府垂察.」乃捨之. 家貧, 辭吏. 年垂五十, 鎮南將軍羊祜與□有舊, 言於武帝, 始被升用, 官至安東將軍. 父洽, 武昌太守.

裒少有簡貴之風, 與京兆杜乂俱有盛名, 冠于中興. 譙國桓彝見而目之曰：「季野有皮裏陽秋.」言其外無臧否, 而內有所褒貶也. 謝安亦雅重之, 恒云：「裒雖不言, 而四時之氣亦備矣.」

初辟西陽王掾、吳王文學. 蘇峻之構逆也, 車騎將軍郗鑒以裒為參軍. 峻平, 以功封都鄉亭侯, 稍遷司徒從事中郎, 除給事黃門侍郎. 康帝為琅邪王時, 將納妃, 妙選素望, 詔娉裒女為妃, 於是出為豫章太守. 及康帝即位, 徵拜侍中, 遷尚書. 以后父, 苦求外出, 除建威將軍、江州刺史, 鎮半洲. [二]在官清約, 雖居方伯, 恒使私童樵採. 頃之, 徵為衛將軍, 領中書令. 裒以中書銓管詔命, 不宜以姻戚居之, 固讓, 詔以為左將軍、兗州刺史、都督兗州徐州之琅邪諸軍事、假節, 鎮金城, 又領琅邪內史.

初, 裒總角詣庾亮, 亮使郭璞筮之. 卦成, 璞駭然, 亮曰：「有不祥乎？」璞曰：「此非人臣卦, 不知此年少何以乃表斯祥？二十年外, 吾言方驗.」及此二十九年而康獻皇太后臨朝, 有司以裒皇太后父, 議加不臣之禮, 拜侍中、衛將軍、錄尚書事, 持節、都督、刺史如故. 裒以近戚, 懼獲譏嫌, 上疏固請居藩, 曰：「臣以虛鄙, 才不周用, 過蒙國恩, 累忝非據. 無勞受寵, 負愧實深, 豈可復加殊特之命, 顯號重疊！臣有何勳可以克堪？何顏可以冒進？委身聖世, 豈復遺力！實懼顛墜, 所誤者大. 今王略未振, 萬機至殷, 陛下宜委誠宰輔, 一遵先帝任賢之道, 虛己受成, 坦平心於天下, 無宜內示私親之舉, [三]朝野失望, 所損豈少！」於是改授都督徐兗青揚州之晉陵吳國諸軍事、衛將軍、徐兗二州刺史、假節, 鎮京口.

永和初, 復徵裒, 將以為揚州、錄尚書事. 吏部尚書劉遐說裒曰：「會稽王令德, 國之周公也, 足下宜以大政付之.」裒長史王胡之亦勸焉, 於是固辭歸藩, 朝野咸歎服之. 進號征北大將軍、開府儀同三司, 固辭開府. 裒又以政道在於得才, 宜委賢任能, 升敬舊齒, 乃薦前光祿大夫顧和、侍中殷浩. 疏奏, 即以和為尚書令, 浩為揚州刺史.

及石季龍死, 裒上表請伐之, 即日戒嚴, 直指泗口. 朝議以裒事任貴重, 不宜深入, 可先遣偏師. 裒重陳前所遣前鋒督護王頤之等徑造彭城, 示以威信, 後遣督護麋嶷進軍下邳, 賊即奔潰, 嶷率所領據其城池, 今宜速發, 以成聲勢, 於是除征討大都督青、揚、徐、兗、豫五州諸軍事. 裒率眾三萬徑進彭城, 河朔士庶歸降者日以千計, 裒撫納之, 甚得其歡心. 先遣督護徐龕伐沛, [四]獲偽相支重, 郡中二千餘人歸降. 魯郡山有五百餘家, 亦建義請援, 裒遣龕領銳卒三千迎之. 龕違裒節度, 軍次代陂, 為石遵將李菟所敗, [五]死傷太半, 龕執節不撓, 為賊所害. 裒以春秋責帥, 授任失所, 威略虧損, 上疏自貶, 以征北將軍行事, 求留鎮廣陵. 詔以偏帥之責, 不應引咎, 逋寇未殄, 方鎮任重, 不宜貶降, 使還鎮京口, 解征討都督.

時石季龍新死, 其國大亂, 遺戶二十萬口渡河, 將歸順, 乞師救援. 會裒已旋, 威勢不接, 莫能自拔, 皆為慕容皝及苻健之眾所掠, 死亡咸盡. 裒以遠圖不就, 憂慨發病. 及至京口, 聞哭聲甚眾, 裒問：「何哭之多？」左右曰：「代陂之役也.」裒益慚恨. 永和五年卒, 年四十七, 遠近嗟悼, 吏士哀慕之. 贈侍中、太傅, 本官如故, 諡曰元穆. 子歆, 字幼安, 以學行知名, 歷散騎常侍、祕書監.

何準子澄

何準字幼道, 穆章皇后父也. 高尚寡欲, 弱冠知名, 州府交辟, 並不就. 兄充為驃騎將軍, 勸其令仕, 準曰：「第五之名何減驃騎？」準兄弟中第五, 故有此言. 充居宰輔之重, 權傾一時, 而準散帶衡門, 不及人事, 唯誦佛經, 修營塔廟而已. 徵拜散騎郎, 不起. 年四十七卒. 升平元年, 追贈金紫光祿大夫, 封晉興縣侯. 子惔以父素行高潔, 表讓不受. 三子：放、惔、澄.

放繼充.

惔官至南康太守, 早卒. 惔子元度, 西陽太守；次叔度, 太常卿、尚書.

澄字季玄, 起家祕書郎, 轉丞, 清正有器望, 累遷祕書監、太常、中護軍. 孝武帝深愛之, 以為冠軍將軍、吳國內史. 太元末, 琅邪王出居外第, 妙選師傅, 徵拜尚書, 領琅邪王師. 安帝即位, 遷尚書左僕射, 典選、王師如故. 時澄腳疾, 固讓, 特聽不朝, 坐家視事. 又領本州大中正. 及桓玄執政, 以疾奏免, 卒于家. 安帝反正, 追贈金紫光祿大夫. 長子籍, 早卒. 次子融, 元熙中, 為大司農.

王濛子脩

王濛字仲祖, 哀靖皇后父也. 曾祖黯, 歷位尚書. 祖佑, 北軍中候. 父訥, 新淦令. 濛少時放縱不羈, 不為鄉曲所齒, 晚節始克己勵行, 有風流美譽, 虛己應物, 恕而後行, 莫不敬愛焉. 事諸母甚謹, 奉祿資產常推厚居薄, 喜慍不形於色, 不修小潔, 而以清約見稱. 善隸書. 美姿容, 嘗覽鏡自照, 稱其父字曰：「王文開生如此兒邪！」居貧, 帽敗, 自入市買之, 嫗悅其貌, 遺以新帽, 時人以為達. 與沛國劉惔齊名友善, 惔常稱濛性至通, 而自然有節, 濛每云：「劉君知我, 勝我自知.」時人以惔方荀奉倩, 濛比袁曜卿, 凡稱風流者, 舉濛、惔為宗焉.

司徒王導辟為掾. 導復引匡術弟孝, 濛致牋於導曰：「開國承家, 小人勿用. 杖德義以尹天下, 方將澄清彝倫, 崇重名器. 夫軍國殊用, 文武異容, 豈可令涇渭混流, 虧清穆之風, 以允答具瞻, [六]儀形海內！」導不答. 後出補長山令, 復為司徒左西屬. 濛以此職有譴則應受杖, 固辭. 詔為停罰, 猶不就. 徙中書郎.

簡文帝之為會稽王也, 嘗與孫綽商略諸風流人, 綽言曰：「劉惔清蔚簡令, 王濛溫潤恬和, 桓溫高爽邁出, 謝尚清易令達, 而濛性和暢, 能言理, 辭簡而有會.」及簡文帝輔政, 益貴幸之, 與劉惔號為入室之賓. 轉司徒左長史. 晚求為東陽, 不許. 及濛病, 乃恨不用之. 濛聞之曰：「人言會稽王癡, 竟癡也！」疾漸篤, 於燈下轉麈尾視之, 歎曰：「如此人曾不得四十也！」年三十九卒. 臨殯, 劉惔以犀杷麈尾置棺中, 因慟絕久之. 謝安亦常稱美濛云：「王長史語甚不多, 可謂有令音.」有二子：脩、蘊.

脩字敬仁, 小字苟子. [七]明秀有美稱, 善隸書, 號曰流奕清舉. 年十二, 作賢全論. 濛以示劉惔曰：「敬仁此論, 便足以參微言.」起家著作郎、琅邪王文學, 轉中軍司馬, 未拜而卒, 年二十四. 臨終, 歎曰：「無愧古人, 年與之齊矣.」

王遐

王遐字桓子, 簡順皇后父, [八]驃騎將軍述之從叔也. 少以華族, 仕至光祿勳. 寧康初, 追贈特進、光祿大夫, 加散騎常侍, 諡曰靖.

長子恪, 領軍將軍. 恪子欣之, 豫章太守, 秩中二千石. 欣之弟歡之, 廣州刺史. 遐少子臻, 崇德衛尉.

王蘊

王蘊字叔仁, 孝武定皇后父, 司徒左長史濛之子也. 起家佐著作郎, 累遷尚書吏部郎. 性平和, 不抑寒素, 每一官缺, 求者十輩, 蘊無所是非. 時簡文帝為會稽王, 輔政, 蘊輒連狀白之, 曰：「某人有地, 某人有才.」務存進達, 各隨其方, 故不得者無怨焉. 補吳興太守, 甚有德政. 屬郡荒人飢, 輒開倉贍卹. 主簿執諫, 請先列表上待報, 蘊曰：「今百姓嗷然, 路有饑饉, 若表上須報, 何以救將死之命乎！專輒之愆, 罪在太守, 且行仁義而敗, 無所恨也.」於是大振貸之, 賴蘊全者十七八焉. 朝廷以違科免蘊官, 士庶詣闕訟之, 詔特左降晉陵太守. 復有惠化, 百姓歌之.

定后立, 以后父, 遷光祿大夫, 領五兵尚書、本州大中正, 封建昌縣侯. 蘊以恩澤賜爵, 非三代令典, 固辭不受. 朝廷敦勸, 終不肯拜, 乃授都督京口諸軍事、左將軍、徐州刺史、假節, 復固讓. 謝安謂蘊曰：「卿居后父之重, 不應妄自菲薄, 以虧時遇, 宜依褚公故事, 但令在貴權於事不事耳. 可暫臨此任, 以紓國姻之重.」於是乃受命, 鎮於京口. 頃之, 徵拜尚書左僕射, 將軍如故, 遷丹楊尹, 即本軍號加散騎常侍. 蘊以姻戚, 不欲在內, 苦求外出, 復以為都督浙江東五郡、鎮軍將軍、會稽內史, 常侍如故.

蘊素嗜酒, 末年尤甚. 及在會稽, 略少醒日, 然猶以和簡為百姓所悅. 時王悅來拜墓, 蘊子恭往省之, 素相善, 遂留十餘日方還. 蘊問其故, 恭曰：「與阿太語, 蟬連不得歸.」蘊曰：「恐阿太非爾之友.」阿太, 悅小字也. 後竟乖初好, 時以為知人. 太元九年卒, 年五十五, 追贈左光祿大夫、開府儀同三司.

長子華, 早卒. 次恭, 在列傳. 恭弟爽, 字季明, 強正有志力, 歷給事黃門侍郎、侍中. 孝武帝崩, 王國寶夜欲開門入為遺詔, 爽距之, 曰：「大行晏駕, 皇太子未至, 敢入者斬！」乃止. 爽嘗與會稽王道子飲, 道子醉呼爽為小子, 爽曰：「亡祖長史與簡文皇帝為布衣之交, 亡姑、亡姊伉儷二宮, 何小子之有！」及國寶執權, 免爽官. 後兄恭再起事, 並以爽為寧朔將軍, 參預軍事. 恭敗, 被誅.

褚爽

褚爽字弘茂, 小字期生, 恭思皇后父也. 祖裒, 父歆. 爽少有令稱, 謝安甚重之, 嘗曰：「若期生不佳, 我不復論士矣.」為義興太守, 早卒, 以后父, 追贈金紫光祿大夫. 爽子秀之、炎之、喻之, 義熙中, 並歷大官.

史臣曰：羊琇託肺腑之親, 處多聞之益, 遭逢潛躍之際, 預參經始之謀, 故得繾綣恩私, 便蕃任遇. 憑寵靈而逞慾, 恃勢位而驕陵, 屢犯憲章, 頻干國紀, 幸逢寬政, 得免刑書. 王愷地即渭陽, 家承世祿, 曾弗聞於恭儉, 但崇縱於奢淫, 競爽於季倫, 爭先於武子, 既塵清論, 有斁王猷, 雖復議行易名, 未足懲惡勸善. 弘理儀形外朗, 季野神鑒內融, 仲祖溫潤風流, 幼道清虛寡慾, 皆擅名江表, 見重當時, 豈惟后族之英華, 抑亦搢紳之令望者也.

贊曰：託屬丹掖, 承輝紫宸. 地既權寵, 任惟執鈞. 約乃寡失, 驕則陵人. 覆車遺戒, 諒足書紳.

校勘記

[一]字弘理　世說賞譽、品藻、容止諸篇及注「弘理」皆作「弘治」, 魏志杜畿傳注引晉諸公贊同. 蓋本字「弘治」, 唐人避諱改「治」為「理」.

[二]半洲　各本誤作「平州」, 今從殿本. 與庾懌傳合.

[三]無宜內示私親之舉　「宜」, 各本作「疑」, 殿本作「宜」. 周校：「無宜」猶「不宜」也. 今從之.

[四]徐龕　考異：太山太守徐龕先已為石勒所殺, 當從穆紀作「王龕」. 按：通鑑九八亦作「王龕」. 校文：此「徐」字疑本「王」之訛.

[五]李菟　周校：穆紀及載記作「李農」. 按：通鑑九八亦作「李農」.

[六]以允答具瞻　通志一六五、冊府七二三「以」上皆有「何」字.

[七]苟子　各本皆作「荀子」. 斠注：世說文學作「苟子」. 按：世說文學、賞譽、品藻稱「苟子」者六七見, 無作「荀子」者. 通志一六五亦作「苟子」, 今據改.

[八]簡順皇后父　周校：「簡」下脫「文」字.

晉書卷九十四 列傳第六十四

隱逸

若夫穹昊垂景, 少微以躔其次；文繫探幽, 貞遁以成其象. 故有避於言色, 其道聞乎孔公；驕乎富貴, 厥義詳於孫子. 是以處柔伊存, 有生之恒性；在盈斯害, 惟神之常道. 古先智士體其若茲, 介焉超俗, 浩然養素, 藏聲江海之上, 卷跡囂氛之表, 漱流而激其清, 寢巢而韜其耀, 良畫以符其志, 絕機以虛其心. 玉輝冰潔, 川渟嶽峙, 修至樂之道, 固無疆之休, 長往邈而不追, 安排窅而無悶, 修身自保, 悔吝弗生, 詩人考槃之歌, 抑在茲矣. 至於體天作制之後, 訟息刑清之時, 尚乃仄席幽貞以康神化, 徵聘之禮賁於巖穴, 玉帛之贄委於窐衡, 故月令曰「季春之月聘名士, 禮賢者」, 斯之謂歟！

自典午運開, 旁求隱逸, 譙元彥之杜絕人事, 江思悛之嘯詠林藪, 峻其貞白之軌, 成其出塵之跡, 雖不應其嘉招, 亦足激其貪競. 今美其高尚之德, 綴集於篇.

孫登

孫登字公和, 汲郡共人也. 無家屬, 於郡北山為土窟居之, 夏則編草為裳, 冬則被髮自覆. 好讀易, 撫一絃琴, 見者皆親樂之. 性無恚怒, 人或投諸水中, 欲觀其怒, 登既出, 便大笑. 時時游人間, 所經家或設衣食者, 一無所辭, 去皆捨棄. [一]嘗住宜陽山, 有作炭人見之, 知非常人, 與語, 登亦不應.

文帝聞之, 使阮籍往觀, 既見, 與語, 亦不應. 嵇康又從之游三年, 問其所圖, 終不答, 康每歎息. 將別, 謂曰：「先生竟無言乎？」登乃曰：「子識火乎？火生而有光, 而不用其光, 果在於用光. 人生而有才, 而不用其才, 而果在於用才. 故用光在乎得薪, 所以保其耀；用才在乎識真, 所以全其年. 今子才多識寡, 難乎免於今之世矣！子無求乎？」康不能用, 果遭非命, 乃作幽憤詩曰：[二]「昔慚柳下, 今愧孫登.」或謂登以魏晉去就, 易生嫌疑, 故或嘿者也. 竟不知所終.

董京

董京字威輦, 不知何郡人也. 初與隴西計吏俱至洛陽, [三]被髮而行, 逍遙吟詠, 常宿白社中. 時乞於市, 得殘碎繒絮, 結以自覆, 全帛佳綿則不肯受. 或見推排罵辱, 曾無怒色.

孫楚時為著作郎, 數就社中與語, 遂載與俱歸, 京不肯坐. 楚乃貽之書, 勸以今堯舜之世, 胡為懷道迷邦. 京答之以詩曰：「周道斁兮頌聲沒, 夏政衰兮五常汨. 便便君子, 顧望而逝, 洋洋乎滿目, 而作者七. 豈不樂天地之化也？哀哉乎時之不可與, 對之以獨處. 無娛我以為歡, 清流可飲, 至道可餐, 何為棲棲, 自使疲單？魚懸獸檻, 鄙夫知之. 夫古之至人, 藏器於靈, 縕袍不能令暖, 軒冕不能令榮；動如川之流, 靜如川之渟. 鸚鵡能言, 泗濱浮磬, 眾人所翫, 豈合物情！玄鳥紆幕, 而不被害？□隼遠巢, 咸以欲死. 眄彼梁魚, 逡巡倒尾, 沈吟不決, 忽焉失水. 嗟乎！魚鳥相與, 萬世而不悟；以我觀之, 乃明其故. 焉知不有達人, 深穆其度, 亦將闚我, 顰顣而去. 萬物皆賤, 惟人為貴, 動以九州為狹, 靜以環堵為大.」

後數年, 遁去, 莫知所之, 於其所寢處惟有一石竹子及詩二篇. 其一曰：「乾道剛簡, 坤體敦密, 茫茫太素, 是則是述. 末世流奔, 以文代質, 悠悠世目, 孰知其實！逝將去此至虛, 歸我自然之室.」又曰：「孔子不遇, 時彼感麟. 麟乎麟！胡不遁世以存真？」

夏統

夏統字仲御, 會稽永興人也. 幼孤貧, 養親以孝聞, 睦於兄弟, 每採梠求食, 星行夜歸, 或至海邊, 拘□□以資養. 雅善談論. 宗族勸之仕, 謂之曰：「卿清亮質直, 可作郡綱紀, 與府朝接, 自當顯至, 如何甘辛苦於山林, 畢性命於海濱也！」統悖然作色曰：「諸君待我乃至此乎！使統屬太平之時, 當與元凱評議出處；遇濁代, 念與屈生同汙共泥；若汙隆之間, 自當耦耕沮溺, 豈有辱身曲意於郡府之間乎！聞君之談, 不覺寒毛盡戴, 白汗四匝, 顏如渥丹, 心熱如炭, 舌縮口張, 兩耳壁塞也.」言者大慚. 統自此遂不與宗族相見.

會母疾, 統侍醫藥, 宗親因得見之. 其從父敬寧祠先人, 迎女巫章丹、陳珠二人, 並有國色, 莊服甚麗, 善歌□, 又能隱形匿影. 甲夜之初, 撞鐘擊鼓, 間以絲竹, 丹、珠乃拔刀破舌, 吞刀吐火, 雲霧杳冥, 流光電發. 統諸從兄弟欲往觀之, 難統, 於是共紿之曰：「從父間疾病得瘳, 大小以為喜慶, 欲因其祭祀, 並往賀之, 卿可俱行乎？」統從之. 入門, 忽見丹、珠在中庭, 輕步佪□, 靈談鬼笑, 飛觸挑柈, 酬酢翩翻. 統驚愕而走, 不由門, 破藩直出. 歸責諸人曰：「昔淫亂之俗興, 衛文公為之悲惋；螮蝀之氣見, 君子尚不敢指；季桓納齊女, 仲尼載馳而退；子路見夏南, [四]憤恚而□愾. 吾常恨不得頓叔向之頭, 陷華父之眼. 奈何諸君迎此妖物, 夜與游戲, 放傲逸之情, 縱奢淫之行, 亂男女之禮, 破貞高之節, 何也？」遂隱床上, 被髮而臥, 不復言. 眾親踧踖, 即退遣丹、珠, 各各分散.

後其母病篤, 乃詣洛市藥. 會三月上巳, 洛中王公已下並至浮橋, 士女駢填, 車服燭路. 統時在船中曝所市藥, 諸貴人車乘來者如雲, 統並不之顧. 太尉賈充怪而問之, 統初不應, 重問, 乃徐答曰：「會稽夏仲御也.」充使問其土地風俗, 統曰：「其人循循, 猶有大禹之遺風, 太伯之義讓, 嚴遵之抗志, 黃公之高節.」又問：「卿居海濱, 頗能隨水戲乎？」答曰：「可.」統乃操柂正櫓, 折旋中流, 初作鯔□躍, 後作鯆□引, 飛鷁首, 掇獸尾, 奮長梢而船直逝者三焉. 於是風波振駭, 雲霧杳冥, 俄而白魚跳入船者有八九. 觀者皆悚遽, 充心尤異之, 乃更就船與語, 其應如響, 欲使之仕, 即俛而不答. 充又謂曰：「昔堯亦歌, 舜亦歌, 子與人歌而善, 必反而後和之, 明先聖前哲無不盡歌. 卿頗能作卿土地間曲乎？」統曰：「先公惟寓稽山, 朝會萬國, 授化鄙邦, 崩殂而葬. 恩澤雲布, 聖化猶存, 百姓感詠, 遂作慕歌. 又孝女曹娥, 年甫十四, 貞順之德過越梁宋, 其父墮江不得尸, 娥仰天哀號, 中流悲歎, 便投水而死, 父子喪尸, 後乃俱出, 國人哀其孝義, 為歌河女之章. 伍子胥諫吳王, 言不納用, 見戮投海, 國人痛其忠烈, 為作小海唱. 今欲歌之.」眾人僉曰：「善.」統於是以足叩船, 引聲喉囀, 清激慷慨, 大風應至, 含水□天, 雲雨響集, 叱吒讙呼, 雷電晝冥, 集氣長嘯, 沙塵煙起. 王公已下皆恐, 止之乃已. 諸人顧相謂曰：「若不游洛水, 安見是人！聽慕歌之聲, 便髣彿見大禹之容. 聞河女之音, 不覺涕淚交流, 即謂伯姬高行在目前也. 聆小海之唱, 謂子胥、屈平立吾左右矣.」充欲耀以文武鹵簿, 覬其來觀, 因而謝之, 遂命建朱旗, 舉幡校, 分羽騎為隊, 軍伍肅然. 須臾, 鼓吹亂作, 胡葭長鳴, 車乘紛錯, 縱橫馳道, 又使妓女之徒服□襡, 炫金翠, 繞其船三匝. 統危坐如故, 若無所聞. 充等各散曰：「此吳兒是木人石心也.」統歸會稽, 竟不知所終.

朱沖

朱沖字巨容, 南安人也. 少有至行, 閑靜寡欲, 好學而貧, 常以耕藝為事. 鄰人失犢, 認沖犢以歸, 後得犢於林下, 大慚, 以犢還沖, 沖竟不受. 有牛犯其禾稼, 沖屢持芻送牛而無恨色. 主愧之, 乃不復為暴.

咸寧四年, 詔補博士, 沖稱疾不應. 尋又詔曰：「東宮官屬亦宜得履蹈至行敦悅典籍者, 其以沖為太子右庶子.」沖每聞徵書至, 輒逃入深山, 時人以為梁管之流. 沖居近夷俗, 羌戎奉之若君, 沖亦以禮讓為訓, 邑里化之, 路不拾遺, □無凶人, 毒蟲猛獸皆不為害. 卒以壽終.

范粲子喬

范粲字承明, 陳留外黃人, 漢萊蕪長丹之孫也. [五]粲高亮貞正, 有丹風, 而博涉強記, 學皆可師, 遠近請益者甚眾, 性不矜莊, 而見之皆肅如也. 魏時州府交辟, 皆無所就. 久之, 乃應命為治中, 轉別駕, 辟太尉掾、尚書郎, 出為征西司馬, 所歷職皆有聲稱.

及宣帝輔政, 遷武威太守. 到郡, 選良吏, 立學校, 勸農桑. 是時戎夷頗侵疆埸, 粲明設防備, 敵不敢犯, 西域流通, 無烽燧之警. 又郡壤富實, 珍玩充積, 粲檢制之, 息其華侈. 以母老罷官. 郡既接近寇戎, 粲以重鎮輒去職, 朝廷尤之, 左遷樂涫令.

頃之, 轉太宰從事中郎. 遭母憂, 以至孝稱. 服闋, 復為太宰中郎. 齊王芳被廢, 遷于金墉城, 粲素服拜送, 哀慟左右. 時景帝輔政, 召群官會議, 粲又不到, 朝廷以其時望, 優容之. 粲又稱疾, 闔門不出. 於是特詔為侍中, 持節使於雍州. 粲因陽狂不言, 寢所乘車, 足不履地. 子孫恒侍左右, 至有婚宦大事, 輒密諮焉. 合者則色無變, 不合則眠寢不安, 妻子以此知其旨.

武帝踐阼, 泰始中, 粲同郡孫和時為太子中庶子, 表薦粲, 稱其操行高潔, 久嬰疾病, 可使郡縣輿致京師, 加以聖恩, 賜其醫藥, 若遂瘳除, 必有益於政. 乃詔郡縣給醫藥, 又以二千石祿養病, 歲以為常, 加賜帛百匹. 子喬以父疾篤, 辭不敢受, 詔不許. 以太康六年卒, 時年八十四, 不言三十六載, 終於所寢之車. 長子喬.

喬字伯孫. 年二歲時, 祖馨臨終, 撫喬首曰：「恨不見汝成人！」因以所用硯與之. 至五歲, 祖母以告喬, 喬便執硯涕泣. 九歲請學, 在同輩之中, 言無媟辭. 弱冠, 受業於樂安蔣國明. 濟陰劉公榮有知人之鑒, 見喬, 深相器重. 友人劉彥秋夙有聲譽, 嘗謂人曰：「范伯孫體應純和, 理思周密, 吾每欲錯其一事而終不能.」光祿大夫李銓嘗論楊雄才學優於劉向, 喬以為向定一代之書, 正群籍之篇, 使雄當之, 故非所長, 遂著劉楊優劣論, 文多不載.

喬好學不倦. 父粲陽狂不言, 喬與二弟並棄學業, 絕人事, 侍疾家庭, 至粲沒, 足不出邑里. 司隸校尉劉毅嘗抗論於朝廷曰：「使范武威疾若不篤, 是為伯夷、叔齊復存於今. 如其信篤, 益是聖主所宜哀矜. 其子久侍父疾, 名德著茂, 不加敘用, 深為朝廷惜遺賢之譏也.」元康中, 詔求廉讓沖退履道寒素者, 不計資, 以參選敘. 尚書郎王琨乃薦喬曰：「喬稟德真粹, 立操高潔, 儒學精深, 含章內奧, 安貧樂道, 棲志窮巷, 簞瓢詠業, 長而彌堅, 誠當今之寒素, 著厲俗之清彥.」時張華領司徒, 天下所舉凡十七人, 於喬特發優論. 又吏部郎郗隆亦思求海內幽遁之士, 喬供養衡門, 至於白首, 於是除樂安令. 辭疾不拜. 喬凡一舉孝廉, 八薦公府, 再舉清白異行, 又舉寒素, 一無所就.

初, 喬邑人臘夕盜斫其樹, 人有告者, 喬陽不聞, 邑人愧而歸之. 喬往喻曰：「卿節日取柴, 欲與父母相歡娛耳, 何以愧為！」其通物善導, 皆此類也. 外黃令高頵歎曰：「諸士大夫未有不及私者, 而范伯孫恂恂率道, 名諱未嘗經於官曹, 士之貴異, 於今而見. 大道廢而有仁義, 信矣！」其行身不穢, 為物所歎服如此. 以元康八年卒, 年七十八.

魯勝

魯勝字叔時, 代郡人也. 少有才操, 為佐著作郎. 元康初, 遷建康令. 到官, 著正天論云：「以冬至之後立晷測影, 準度日月星. 臣案日月裁徑百里, 無千里；星十里, 不百里.」遂表上求下群公卿士考論. 「若臣言合理, 當得改先代之失, 而正天地之紀. 如無據驗, 甘即刑戮, 以彰虛妄之罪」. 事遂不報. 嘗歲日望氣, 知將來多故, 便稱疾去官. 中書令張華遣子勸其更仕, 再徵博士, 舉中書郎, 皆不就.

其著述為世所稱, 遭亂遺失, 惟注墨辯, 存其敘曰：

名者所以別同異, 明是非, 道義之門, 政化之準繩也. 孔子曰：「必也正名, 名不正則事不成.」墨子著書, 作辯經以立名本, 惠施、公孫龍祖述其學, 以正別名顯於世. 孟子非墨子, 其辯言正辭則與墨同. 荀卿、莊周等皆非毀名家, 而不能易其論也.

名必有形, 察形莫如別色, [六]故有堅白之辯. 名必有分明, 分明莫如有無, 故有無序之辯. 是有不是, 可有不可, 是名兩可. 同而有異, 異而有同, 是之謂辯同異. 至同無不同, 至異無不異, 是謂辯同辯異. 同異生是非, 是非生吉凶, 取辯於一物而原極天下之汙隆, 名之至也.

自鄧析至秦時名家者, 世有篇籍, 率頗難知, 後學莫復傳習, 於今五百餘歲, 遂亡絕. 墨辯有上下經, 經各有說, 凡四篇, 與其書眾篇連第, 故獨存. 今引說就經, 各附其章, 疑者闕之. 又采諸眾雜集為刑名二篇, [七]略解指歸, 以俟君子. 其或興微繼絕者, 亦有樂乎此也！

董養

董養字仲道, 陳留浚儀人也. 泰始初, 到洛下, 不干祿求榮. 及楊后廢, 養因游太學, 升堂歎曰：「建斯堂也, 將何為乎？每覽國家赦書, 謀反大逆皆赦, 至於殺祖父母、父母不赦者, 以為王法所不容也. 奈何公卿處議, 文飾禮典, 以至此乎！天人之理既滅, 大亂作矣.」因著無化論以非之. [八]

永嘉中, 洛城東北步廣里中地陷, 有二鵝出焉, 其蒼者飛去, 白者不能飛. 養聞歎曰：「昔周時所盟會狄泉, 即此地也. 今有二鵝, 蒼者胡象, 白者國家之象, 其可盡言乎！」顧謂謝鯤、阮孚曰：「易稱知機其神乎, 君等可深藏矣.」乃與妻荷擔入蜀, 莫知所終.

霍原

霍原字休明, 燕國廣陽人也. 少有志力, 叔父坐法當死, 原入獄訟之, 楚毒備加, 終免叔父. 年十八, 觀太學行禮, 因留習之. 貴游子弟聞而重之, 欲與相見, 以其名微, 不欲晝往, 乃夜共造焉. 父友同郡劉岱將舉之, 未果而病篤, 臨終, 敕其子沈曰：「霍原慕道清虛, 方成奇器, 汝後必薦之.」後歸鄉里. 高陽許猛素服其名, 會為幽州刺史, 將詣之, 主簿當車諫不可出界, 猛歎恨而止.

原山居積年, 門徒百數, 燕王月致羊酒. 及劉沈為國大中正, 元康中, 進原為二品, 司徒不過, 沈乃上表理之. 詔下司徒參論, 中書監張華令陳準奏為上品, 詔可. 元康末, 原與王褒等俱以賢良徵[九], 累下州郡, 以禮發遣, 皆不到. 後王浚稱制謀僭, 使人問之, 原不答, 浚心銜之. 又有遼東囚徒三百餘人, 依山為賊, 意欲劫原為主事, 亦未行. 時有謠曰：「天子在何許？近在豆田中.」浚以豆為霍, 收原斬之, 懸其首. 諸生悲哭, 夜竊尸共埋殯之. 遠近駭愕, 莫不冤痛之.

郭琦

郭琦字公偉, 太原晉陽人也. 少方直, 有雅量, 博學, 善五行, 作天文志、五行傳, 注穀梁、京氏易百卷. 鄉人王游等皆就琦學. 武帝欲以琦為佐著作郎, 問琦族人尚書郭彰. 彰素疾琦, 答云：「不識.」帝曰：「若如卿言, 烏丸家兒能事卿, 即堪為郎矣.」遂決意用之. 及趙王倫篡位, 又欲用琦, 琦曰：「我已為武帝吏, 不容復為今世吏.」終身處於家.

伍朝

伍朝字世明, 武陵漢壽人也. 少有雅操, 閑居樂道, 不修世事. 性好學, 以博士徵, 不就. 刺史劉弘薦朝為零陵太守, 主者以非選例, 不聽. 尚書郎胡濟奏曰：「臣以為當今資喪亂之餘運, 承百王之遺弊, 進趨者乘國故以僥倖, 守道者懷蘊櫝以終身, 故令敦褒之化虧, 退讓之風薄. 案朝游心物外, 不屑時務, 守靜衡門, 志道日新, 年過耳順而所尚無虧, 誠江南之奇才, 丘園之逸老也. 不加飾進, 何以勸善！且白衣為郡, 前漢有舊, 宜聽光顯, 以獎風尚.」奏可, 而朝不就, 終於家.

魯褒

魯褒字元道, 南陽人也. 好學多聞, 以貧素自立. 元康之後, 綱紀大壞, 褒傷時之貪鄙, 乃隱姓名, 而著錢神論以刺之. 其略曰：

錢之為體, 有乾坤之象, 內則其方, 外則其圓. 其積如山, 其流如川. 動靜有時, 行藏有節, 市井便易, 不患秏折. 難折象壽, 不匱象道, 故能長久, 為世神寶. 親之如兄, 字曰「孔方」, 失之則貧弱, 得之則富昌. 無翼而飛, 無足而走, 解嚴毅之顏, 開難發之口. 錢多者處前, 錢少者居後. 處前者為君長, 在後者為臣僕. 君長者豐衍而有餘, 臣僕者窮竭而不足. 詩云：「哿矣富人, 哀此煢獨.」

錢之為言泉也, 無遠不往, 無幽不至. 京邑衣冠, 疲勞講肄, 厭聞清談, 對之睡寐, 見我家兄, 莫不驚視. 錢之所祐, 吉無不利, 何必讀書, 然後富貴！昔呂公欣悅於空版, 漢祖克之於贏二, 文君解布裳而被錦繡, 相如乘高蓋而解犢鼻, 官尊名顯, 皆錢所致. 空版至虛, 而況有實；贏二雖少, 以致親密. 由此論之, 謂為神物. 無德而尊, 無勢而熱, 排金門而入紫闥. 危可使安, 死可使活, 貴可使賤, 生可使殺. 是故忿爭非錢不勝, 幽滯非錢不拔, 怨讎非錢不解, 令問非錢不發.

洛中朱衣, 當途之士, 愛我家兄, 皆無已已. 執我之手, 抱我終始, 不計優劣, 不論年紀, 賓客輻輳, 門常如市. 諺曰：「錢無耳, 可使鬼.」凡今之人, 惟錢而已. 故曰軍無財, 士不來；軍無賞, 士不往. 仕無中人, 不如歸田. 雖有中人, 而無家兄, 不異無翼而欲飛, 無足而欲行.

蓋疾時者共傳其文.

褒不仕, 莫知其所終.

氾騰

氾騰字無忌, 敦煌人也. 舉孝廉, 除郎中. 屬天下兵亂, 去官還家. 太守張閟造之, 閉門不見, 禮遺一無所受. 歎曰：「生於亂世, 貴而能貧, 乃可以免.」散家財五十萬, 以施宗族, 柴門灌園, 琴書自適. 張軌徵之為府司馬, 騰曰：「門一杜, 其可開乎！」固辭. 病兩月餘而卒.

任旭

任旭字次龍, 臨海章安人也. 父訪, 吳南海太守. 旭幼孤弱, 兒童時勤於學. 及長, 立操清修, 不染流俗, 鄉曲推而愛之. 郡將蔣秀嘉其名, 請為功曹. 秀居官貪穢, 每不奉法, 旭正色苦諫. 秀既不納, 旭謝去, 閉門講習, 養志而已. 久之, 秀坐事被收, 旭狼狽營送, 秀慨然歎曰：「任功曹真人也. 吾違其讜言, 以至於此, 復何言哉！」尋察孝廉, 除郎中, 州郡仍舉為郡中正, 固辭歸家.

永康初, 惠帝博求清節雋異之士, 太守仇馥薦旭清貞潔素, 學識通博, 詔下州郡以禮發遣. 旭以朝廷多故, 志尚隱遁, 辭疾不行. 尋天下大亂, 陳敏作逆, 江東名豪並見羈縶, 惟旭與賀循守死不迴. 敏卒不能屈.

元帝初鎮江東, 聞其名, 召為參軍, 手書與旭, 欲使必到, 旭固辭以疾. 後帝進位鎮東大將軍, 復召之；及為左丞相, 辟為祭酒, 並不就. 中興建, 公車徵, 會遭母憂. 於時司空王導啟立學校, 選天下明經之士, 旭與會稽虞喜俱以隱學被召. 事未行, 會有王敦之難, 尋而帝崩, 事遂寢.

明帝即位, 又徵拜給事中, 旭稱疾篤, 經年不到, 尚書以稽留除名, 僕射荀崧議以為不可. 太寧末, 明帝復下詔備禮徵旭, 始下而帝崩. 咸和二年卒, 太守馮懷上疏謂宜贈九列, 值蘇峻作亂, 事竟不行.

子琚, 位至大宗正, 終於家.

郭文

郭文字文舉, 河內軹人也. 少愛山水, 尚嘉遁. 年十三, 每游山林, 彌旬忘反. 父母終, 服畢, 不娶, 辭家游名山, 歷華陰之崖, 以觀石室之石函. 洛陽陷, 乃步擔入吳興餘杭大辟山中窮谷無人之地, 倚木於樹, 苫覆其上而居焉, 亦無壁障. 時猛獸為暴, 入屋害人, 而文獨宿十餘年, 卒無患害. 恒著鹿裘葛巾, 不飲酒食肉, 區種菽麥, 採竹葉木實, 貿鹽以自供. 人或酬下價者, 亦即與之. 後人識文, 不復賤酬. 食有餘穀, 輒恤窮匱. 人有致遺, 取其粗者, 示不逆而已. 有猛獸殺大麀鹿於菴側, 文以語人, 人取賣之, 分錢與文. 文曰：「我若須此, 自當賣之. 所以相語, 正以不須故也.」聞者皆嗟歎之. 嘗有猛獸忽張口向文, 文視其口中有橫骨, 乃以手探去之, 猛獸明旦致一鹿於其室前. 獵者時往寄宿, 文夜為擔水而無倦色.

餘杭令顧颺與葛洪共造之, 而攜與俱歸. 颺以文山行或須皮衣, 贈以韋□褶一具, 文不納, 辭歸山中. 颺追遣使者置衣室中而去, 文亦無言, 韋衣乃至爛於戶內, 竟不服用.

王導聞其名, 遣人迎之, 文不肯就船車, 荷擔徒行. 既至, 導置之西園, 園中果木成林, 又有鳥獸麋鹿, 因以居文焉. 於是朝士咸共觀之, 文頹然踑踞, 傍若無人. 溫嶠嘗問文曰：「人皆有六親相娛, 先生棄之何樂？」文曰：「本行學道, 不謂遭世亂, 欲歸無路, 是以來也.」又問曰：「飢而思食, 壯而思室, 自然之性, 先生安獨無情乎？」文曰：「情由憶生, 不憶故無情.」又問曰：「先生獨處窮山, 若疾病遭命, 則為烏鳥所食, 顧不酷乎？」文曰：「藏埋者亦為螻蟻所食, 復何異乎！」又問曰：「猛獸害人, 人之所畏, 而先生獨不畏邪？」文曰：「人無害獸之心, 則獸亦不害人.」又問曰：「苟世不寧, 身不得安. 今將用生以濟時, 若何？」文曰：「山草之人, 安能佐世！」導嘗眾賓共集, 絲竹並奏, 試使呼之. 文瞪眸不轉, 跨躡華堂如行林野. 於時坐者咸有鉤深味遠之言, 文常稱不達來語. 天機鏗宏, 莫有闚其門者. 溫嶠嘗稱曰：「文有賢人之性, 而無賢人之才, 柳下、梁踦之亞乎！」永昌中, 大疫, 文病亦殆. 王導遺藥, 文曰：「命在天, 不在藥也. 夭壽長短, 時也.」

居導園七年, 未嘗出入. 一旦忽求還山, 導不聽. 後逃歸臨安, 結廬舍於山中. 臨安令萬寵迎置縣中. 及蘇峻反, 破餘杭, 而臨安獨全, 人皆異之, 以為知機. 自後不復語, 但舉手指麾, 以宣其意. 病甚, 求還山, 欲枕石安尸, 不令人殯葬, 寵不聽. 不食二十餘日, 亦不瘦. 寵問曰：「先生復可得幾日？」文三舉手, 果以十五日終. 寵葬之於所居之處而祭哭之, 葛洪、庾闡並為作傳, 贊頌其美云.

龔壯

龔壯字子瑋, 巴西人也. 潔己自守, 與鄉人譙秀齊名. 父叔為李特所害, 壯積年不除喪, 力弱不能復仇. 及李壽戍漢中, 與李期有嫌, 期, 特孫也, 壯欲假壽以報, 乃說壽曰：「下若能并有西土, 稱藩於晉, 人必樂從. 且捨小就大, 以危易安, 莫大之策也.」壽然之, 遂率眾討期, 果克之. 壽猶襲偽號, 欲官之, 壯誓不仕, 賂遺一無所取. 會天久雨, 百姓饑墊, 壯上書說壽以歸順, 允天心, 應人望, 永為國藩, 福流子孫. 壽省書內愧, 祕而不宣. 乃遣使入胡, 壯又諫之, 壽又不納. 壯謂百行之本莫大忠孝, 既假壽殺期, 私仇以雪, 又欲使其歸朝, 以明臣節. 壽既不從, 壯遂稱聾, 又云手不制物, 終身不復至成都, 惟研考經典, 譚思文章, [一０]至李勢時卒.

初, 壯每歎中夏多經學, 而巴蜀鄙陋, 兼遭李氏之難, 無復學徒, 乃著邁德論, 文多不載.

孟陋

孟陋字少孤, 武昌人也. 吳司空宗之曾孫也. 兄嘉, 桓溫征西長史. 陋少而貞立, 清操絕倫, 布衣蔬食, 以文籍自娛. 口不及世事, 未曾交游, 時或弋釣, 孤興獨往, [一一]雖家人亦不知其所之也. 喪母, 毀瘠殆於滅性, 不飲酒食肉十有餘年. 親族迭謂之曰：「少孤！誰無父母？誰有父母！聖人制禮, 令賢者俯就, 不肖企及. 若使毀性無嗣, 更為不孝也.」陋感此言, 然後從吉. 由是名著海內.

簡文帝輔政, 命為參軍, 稱疾不起. 桓溫躬往造焉. 或謂溫曰：「孟陋高行, 學為儒宗, 宜引在府, 以和鼎味.」溫歎曰：「會稽王尚不能屈, 非敢擬議也.」陋聞之曰：「桓公正當以我不往故耳. 億兆之人, 無官者十居其九, 豈皆高士哉！我疾病不堪恭相王之命, 非敢為高也.」由是名稱益重.

博學多通, 長於三禮. 注論語, 行於世. 卒以壽終.

韓績

韓績字興齊, 廣陵人也. 其先避亂, 居於吳之嘉興. 父建, 仕吳至大鴻臚. 績少好文學, 以潛退為操, 布衣蔬食, 不交當世, 由是東土並宗敬焉. 司徒王導聞其名, 辟以為掾, 不就. 咸康末, 會稽內史孔愉上疏薦之, 詔以安車束帛徵之. 尚書令諸葛恢奏績名望猶輕, 未宜備禮, 於是召拜博士. 稱老病不起, 卒於家.

於時高密劉鮞字長魚、城陽邴郁字弘文, 並有高名. 鮞幼不慕俗, 長而希古, 篤學厲行, 化流邦邑. 郁, 魏徵士原之曾孫, 少有原風, 敕身謹潔, 口不妄說, 耳不妄聽, 端拱恂恂, 舉動有禮. 咸康中, 成帝博求異行之士, 鮞、郁並被公卿薦舉, 於是依績及翟湯等例, 以博士徵之. 郁辭以疾, 鮞隨使者到京師, 自陳年老, 不拜. 各以壽終.

譙秀

譙秀字元彥, 巴西人也. 祖周, 以儒學著稱, 顯明蜀朝. 秀少而靜默, 不交於世, 知天下將亂, 預絕人事, 雖內外宗親, 不與相見. 郡察孝廉, 州舉秀才, 皆不就. 及李雄據蜀, 略有巴西, 雄叔父驤、驤子壽皆慕秀名, 具束帛安車徵之, 皆不應. 常冠皮弁, 弊衣, 躬耕山藪, 龔壯常歎服焉. 桓溫滅蜀, 上疏薦之, 朝廷以秀年在篤老, 兼道遠, 故不徵, 遣使敕所在四時存問. 尋而范賁、蕭敬相繼作亂, 秀避避宕渠, 鄉里宗族依憑之者以百數. 秀年出八十, 眾人欲代之負擔, 秀曰：「各有老弱, 當先營護. 吾氣力猶足自堪, 豈以垂朽之年累諸君也！」年九十餘卒.

翟湯子莊

翟湯字道深, [一二]尋陽人. 篤行純素, 仁讓廉潔, 不屑世事, 耕而後食, 人有饋贈, 雖釜庾一無所受. 永嘉末, 寇害相繼, 聞湯名德, 皆不敢犯, 鄉人賴之.

司徒王導辟, 不就, 隱於縣界南山. 始安太守干寶與湯通家, 遣船餉之, 敕吏云：「翟公廉讓, 卿致書訖, 便委船還.」湯無人反致, 乃貨易絹物, 因寄還寶. 寶本以為惠, 而更煩之, 益愧歎焉. 咸康中, 征西大將軍庾亮上疏薦之, 成帝徵為國子博士, 湯不起. 建元初, 安西將軍庾翼北征石季龍, 大發僮客以充戎役, 敕有司特蠲湯所調. 湯悉推僕使委之鄉吏, 吏奉旨一無所受, 湯依所調限, 放免其僕, 使令編戶為百姓. 康帝復以散騎常侍徵湯, 固辭老疾, 不至. 年七十三, 卒於家.

子莊字祖休. 少以孝友著名, 遵湯之操, 不交人物, 耕而後食, 語不及俗, 惟以弋釣為事. 及長, 不復獵. 或問：「漁獵同是害生之事, 而先生止去其一, 何哉？」莊曰：「獵自我, 釣自物, 未能頓盡, 故先節其甚者. 且夫貪餌吞鉤, 豈我哉！」時人以為知言. 晚節亦不復釣, 端居篳門, 歠菽飲水. 州府禮命, 及公車徵, 並不就. 年五十六, 卒.

子矯亦有高操, 屢辭辟命. 矯子法賜, 孝武帝以散騎郎徵, 亦不至. 世有隱行云.

郭翻

郭翻字長翔, 武昌人也. 伯父訥, 廣州刺史. 父察, 安城太守. 翻少有志操, 辭州郡辟及賢良之舉. 家於臨川, 不交世事, 惟以漁釣射獵為娛. 居貧無業, 欲墾荒田, 先立表題, 經年無主, 然後乃作. 稻將熟, 有認之者, 悉推與之. 縣令聞而詰之, 以稻還翻, 翻遂不受. 嘗以車獵, 去家百餘里, 道中逢病人, 以車送之, 徒步而歸. 其漁獵所得, 或從買者, 便與之而不取直, 亦不告姓名. 由是士庶咸敬貴焉.

與翟湯俱為庾亮所薦, 公車博士徵, 不就. 咸康末, 乘小船暫歸武昌省墳墓, 安西將軍庾翼以帝舅之重, 躬往造翻, 欲強起之. 翻曰：「人性各有所短, 焉可強逼！」翼又以其船小狹, 欲引就大船. 翻曰：「使君不以鄙賤而辱臨之, 此固野人之舟也.」翼俯屈入其船中, 終日而去.

嘗墜刀於水, 路人有為取者, 因與之. 路人不取, 固辭, 翻曰：「爾向不取, 我豈能得！」路人曰：「我若取此, 將為天地鬼神所責矣.」翻知其終不受, 復沈刀於水. 路人悵焉, 乃復沈沒取之. 翻於是不逆其意, 乃以十倍刀價與之. 其廉不受惠, 皆此類也. 卒於家.

辛謐

辛謐字叔重, 隴西狄道人也. 父怡, 幽州刺史, 世稱冠族. 謐少有志尚, 博學善屬文, 工草隸書, 為時楷法. 性恬靜, 不妄交游. 召拜太子舍人、諸王文學, 累徵不起. 永嘉末, 以謐兼散騎常侍, 慰撫關中. 謐以洛陽將敗, 故應之. 及長安陷沒於劉聰, 聰拜太中大夫, 固辭不受. 又歷石勒、季龍之世, 並不應辟命. 雖處喪亂之中, 頹然高邁, 視榮利蔑如也.

及冉閔僭號, 復備禮徵為太常, 謐遺閔書曰：「昔許由辭堯, 以天下讓之, 全其清高之節. 伯夷去國, 子推逃賞, 皆顯史牒, 傳之無窮. 此往而不反者也. 然賢人君子雖居廟堂之上, 無異於山林之中, 斯窮理盡性之妙, 豈有識之者邪！是故不嬰於禍難者, 非為避之, 但冥心至趣而與吉會耳. 謐聞物極則變, 冬夏是也；致高則危, 累棋是也. 君王功以成矣, 而久處之, 非所以顧萬全遠危亡之禍也. 宜因茲大捷, 歸身本朝, 必有許由、伯夷之廉, 享松喬之壽, 永為世輔, 豈不美哉！」因不食而卒.

劉驎之

劉驎之字子驥, 南陽人, 光祿大夫耽之族也. 驎之少尚質素, 虛退寡欲, 不修儀操, 人莫之知. 好游山澤, 志存遁逸. 嘗採藥至衡山, 深入忘反, 見有一澗水, 水南有二石囷, 一囷閉, 一囷開, 水深廣不得過. 欲還, 失道, 遇伐弓人, 問徑, 僅得還家. 或說囷中皆仙靈方藥諸雜物, 驎之欲更尋索, 終不復知處也.

車騎將軍桓沖聞其名, 請為長史, 驎之固辭不受. 沖嘗到其家, 驎之於樹條桑, 使者致命, 驎之曰：「使君既枉駕光臨, 宜先詣家君.」沖聞大愧, 於是乃造其父. 父命驎之, 然後方還, 拂短褐與沖言話, 父使驎之於內自持濁酒蔬菜供賓, 沖敕人代驎之斟酌, 父辭曰：「若使從者, 非野人之意也.」沖慨然, 至昏乃退.

驎之雖冠冕之族, 信義著於群小, 凡冢伍之家婚娶葬送, 無不躬自造焉. 居於陽岐, 在官道之側, 人物來往, 莫不投之. 驎之躬自供給, 士君子頗以勞累, 更憚過焉. 凡人致贈, 一無所受. 去驎之家百餘里, 有一孤姥, 病將死, 歎息謂人曰：「誰當埋我, 惟有劉長史耳！何由令知？」驎之先聞其有患, 故往候之, 值其命終, 乃身為營棺殯送之. 其仁愛隱惻若此. 卒以壽終.

索襲

索襲字偉祖, 敦煌人也. 虛靖好學, 不應州郡之命, 舉孝廉、賢良方正, 皆以疾辭. 游思於陰陽之術, 著天文地理十餘篇, 多所啟發. 不與當世交通, 或獨語獨笑, 或長歎涕泣, 或請問不言.

張茂時, 敦煌太守陰澹奇而造焉, 經日忘反, 出而歎曰：「索先生碩德名儒, 真可以諮大義.」澹欲行鄉射之禮, 請襲為三老, 曰：「今四表輯寧, 將行鄉射之禮, 先生年耆望重, 道冠一時, 養老之義, 實繫儒賢. 既樹非梧桐, 而希鸞鳳降翼；器謝曹公, 而冀蓋公枉駕, 誠非所謂也. 然夫子至聖, 有召赴焉；孟軻大德, 無聘不至, 蓋欲弘闡大猷, 敷明道化故也. 今之相屈, 遵道崇教, 非有爵位, 意者或可然乎！」會病卒, 時年七十九. 澹素服會葬, 贈錢二萬. 澹曰：「世人之所有餘者, 富貴也；目之所好者, 五色也；耳之所玩者, 五音也. 而先生棄眾人之所收, 收眾人之所棄, 味無味於慌惚之際, 兼重玄於眾妙之內. 宅不彌畝而志忽九州, 形居塵俗而棲心天外, 雖黔婁之高遠, 莊生之不願, 蔑以過也.」乃諡曰玄居先生.

楊軻

楊軻, 天水人也. 少好易, 長而不娶, 學業精微, 養徒數百, 常食粗飲水, 衣褐縕袍, 人不堪其憂, 而軻悠然自得, 疏賓異客, 音旨未曾交也. 雖受業門徒, 非入室弟子, 莫得親言. 欲所論授, 須旁無雜人, 授入室弟子, 令遞相宣授.

劉曜僭號, 徵拜太常, 軻固辭不起, 曜亦敬而不逼, 遂隱於隴山. 曜後為石勒所擒, 秦人東徙, 軻留長安. 及石季龍嗣偽位, 備玄纁束帛安車徵之, 軻以疾辭. 迫之, 乃發. 既見季龍, 不拜, 與語, 不言, 命舍之於永昌乙第. 其有司以軻倨傲, 請從大不敬論, 季龍不從, 下書任軻所尚.

軻在永昌, 季龍每有饋餼, 輒口授弟子, 使為表謝, 其文甚美, 覽者歎有深致. 季龍欲觀其真趣, 乃密令美女夜以動之, 軻蕭然不顧. 又使人將其弟子盡行, 遣魁壯羯士衣甲持刀, 臨之以兵, 并竊其所賜衣服而去, 軻視而言, 了無懼色. 常臥土床, 覆以布被, □寢其中, 下無茵褥. 潁川荀鋪, 好奇之士也, 造而談經, 軻瞑目不答, 鋪發軻被, 露其形, 大笑之. 軻神體頹然, 無驚怒之狀. 于時咸以為焦先之徒, 未有能量其深淺也.

後上疏陳鄉思, 求還, 季龍送以安車蒲輪, 蠲十戶供之. 自歸秦州, 仍教授不絕. 其後秦人西奔涼州, 軻弟子以牛負之, 為戍軍追擒, 并為所害.

公孫鳳

公孫鳳字子鸞, 上谷人也. 隱於昌黎之九城山谷, 冬衣單布, 寢處土床, 夏則并食於器, 停令臭敗, 然後食之. 彈琴吟詠, 陶然自得, 人咸異之, 莫能測也. 慕容暐以安車徵至鄴, 及見暐, 不言不拜, 衣食舉動如在九城. 賓客造請, 尟得與言. 數年病卒.

公孫永

公孫永字子陽, 襄平人也. 少而好學恬虛, 隱於平郭南山, 不娶妻妾, 非身所墾植, 則不衣食之, 吟詠巖間, 欣然自得, 年餘九十, 操尚不虧.

與公孫鳳俱被慕容暐徵至鄴, 及見暐, 不拜, 王公以下造之, 皆不與言, 雖經隆冬盛暑, 端然自若. 一歲餘, 詐狂, 暐送之平郭. 後苻堅又將備禮徵之, 難其年耆路遠, 乃遣使者致問. 未至而永亡, 堅深悼之, 諡曰崇虛先生.

張忠

張忠字巨和, 中山人也. 永嘉之亂, 隱於泰山. 恬靜寡欲, 清虛服氣, 餐芝餌石, 修導養之法. 冬則縕袍, 夏則帶索, 端拱若尸. 無琴書之適, 不修經典, 勸教但以至道虛無為宗. 其居依崇巖幽谷, 鑿地為窟室. 弟子亦以窟居, 去忠六十餘步, 五日一朝. 其教以形不以言, 弟子受業, 觀形而退. 立道壇於窟上, 每旦朝拜之. 食用瓦器, 鑿石為釜. 左右居人饋之衣食, 一無所受. 好事少年頗或問以水旱之祥, 忠曰：「天不言而四時行焉, 萬物生焉, 陰陽之事非窮山野叟所能知之.」其遣諸外物, 皆此類也. 年在期頤, 而視聽無爽.

苻堅遣使徵之. 使者至, 忠沐浴而起, 謂弟子曰：「吾餘年無幾, 不可以逆時主之意.」浴訖就車. 及至長安, 堅賜以冠衣, 辭曰：「年朽髮落, 不堪衣冠, 請以野服入覲.」從之. 及見, 堅謂之曰：「先生考磐山林, [一三]研精道素, 獨善之美有餘, 兼濟之功未也. 故遠屈先生, 將任齊尚父.」忠曰：「昔因喪亂, 避地泰山, 與鳥獸為侶, 以全朝夕之命. 屬堯舜之世, 思一奉聖顏. 年衰志謝, 不堪展效, 尚父之況, 非敢竊擬. 山棲之性, 情存巖岫, 乞還餘齒, 歸死岱宗.」堅以安車送之. 行達華山, 歎曰：「我東嶽道士, 沒於西嶽, 命也, 奈何！」行五十里, 及關而死. 使者馳驛白之, 堅遣黃門郎韋華持節策弔, 祀以太牢, 褒賜命服, 諡曰安道先生.

石垣

石垣字洪孫, [一四]自云北海劇人. 居無定所, 不娶妻妾, 不營產業, 食不求美, 衣必粗弊. 或有遺其衣服, 受而施人. 人有喪葬, 輒杖策弔之. 路無遠近, 時有寒暑, 必在其中；或同日共時, 咸皆見焉. 又能闇中取物, 如晝無差. 姚萇之亂, 莫知所終.

宋纖

宋纖字令艾, 敦煌效穀人也. 少有遠操, 沈靖不與世交, 隱居於酒泉南山. 明究經緯, 弟子受業三千餘人, 不應州郡辟命, 惟與陰顒、齊好友善. 張祚時, 太守楊宣畫其象於閤上, 出入視之, 作頌曰：「為枕何石？為漱何流？身不可見, 名不可求.」酒泉太守馬岌, 高尚之士也, 具威儀, 鳴鐃鼓, 造焉. 纖高樓重閣, 距而不見. 岌歎曰：「名可聞而身不可見, 德可仰而形不可睹, 吾而今而後知先生人中之龍也.」銘詩於石壁曰：「丹崖百丈, 青壁萬尋. 奇木蓊鬱, 蔚若鄧林. 其人如玉, 維國之琛. 室邇人遐, 實勞我心.」

纖注論語, 及為詩頌數萬言. 年八十, 篤學不倦. 張祚後遣使者張興備禮徵為太子友, 興逼喻甚切, 纖喟然歎曰：「德非莊生, 才非干木, 何敢稽停明命！」遂隨興至姑臧. 祚遣其太子太和以執友禮造之, [一五]纖稱疾不見, 贈遺一皆不受. 尋遷太子太傅. 頃之, 上疏曰：「臣受生方外, 心慕太古. 生不喜存, 死不悲沒. 素有遺屬, 屬諸知識, 在山投山, 臨水投水, 處澤露形, 在人親土. [一六]聲聞書疏, 勿告我家. 今當命終, 乞如素願.」遂不食而卒, 時年八十二, 諡曰玄虛先生.

郭荷

郭荷字承休, 略陽人也. 六世祖整, 漢安順之世, 公府八辟, 公車五徵, 皆不就. 自整及荷, 世以經學致位. 荷明究群籍, 特善史書. 不應州郡之命. 張祚遣使者以安車束帛徵為博士祭酒, 使者迫而致之. 及至, 署太子友. 荷上疏乞還, 祚許之, 遣以安車蒲輪送還張掖東山. 年八十四卒, 諡曰玄德先生.

郭瑀

郭瑀字元瑜, 敦煌人也. 少有超俗之操, 東游張掖, 師事郭荷, 盡傳其業. 精通經義, 雅辯談論, 多才藝, 善屬文. 荷卒, 瑀以為父生之, 師成之, 君爵之, 而五服之制, 師不服重, 蓋聖人謙也, 遂服斬衰, 廬墓三年. 禮畢, 隱於臨松薤谷, 鑿石窟而居, 服柏實以輕身, 作春秋墨說、孝經錯緯, 弟子著錄千餘人.

張天錫遣使者孟公明持節, 以蒲輪玄纁備禮徵之, 遺瑀書曰：「先生潛光九皋, 懷真獨遠, 心與至境冥符, 志與四時消息, 豈知蒼生倒懸, 四海待拯者乎！孤忝承時運, 負荷大業, 思與賢明同贊帝道. 昔傅說龍翔殷朝, 尚父鷹揚周室, 孔聖車不停軌, 墨子駕不俟旦, 皆以黔首之禍不可以不救, 君不獨立, 道由人弘故也. 況今九服分為狄場, 二都盡為戎穴, 天子僻陋江東, 名教淪於左衽, 創毒之甚, 開闢未聞. 先生懷濟世之才, 坐觀而不救, 其於仁智, 孤竊惑焉. 故遣使者虛左授綏, 鶴企先生, 乃眷下國.」公明至山, 瑀指翔鴻以示之曰：「此鳥也, 安可籠哉！」遂深逃絕跡. 公明拘其門人, 瑀歎曰：「吾逃祿, 非避罪也, 豈得隱居行義, 害及門人！」乃出而就徵. 及至姑臧, 值天錫母卒, 瑀括髮入弔, 三踊而出, 還於南山.

及天錫滅, 苻堅又以安車徵瑀定禮儀, 會父喪而止, 太守辛章遣書生三百人就受業焉. 及苻氏之末, 略陽王穆起兵酒泉, 以應張大豫, 遣使招瑀. 瑀歎曰：「臨河救溺, 不卜命之短長；脈病三年, 不豫絕其餐饋；魯連在趙, 義不結舌, 況人將左衽而不救之！」乃與敦煌索嘏起兵五千, 運粟三萬石, 東應王穆. 穆以瑀為太府左長史、軍師將軍. 雖居元佐, 而口詠黃老, 冀功成世定, 追伯成之蹤.

穆惑於讒間, 西伐索嘏, 瑀諫曰：「昔漢定天下, 然後誅功臣. 今事業未建而誅之, 立見麋鹿游於此庭矣.」穆不從. 瑀出城大哭, 舉手謝城曰：「吾不復見汝矣！」還而引被覆面, 不與人言, 不食七日, 輿疾而歸, 旦夕祈死. 夜夢乘青龍上天, 至屋而止, 寤而歎曰：「龍飛在天, 今止於屋. 屋之為字, 尸下至也. 龍飛至尸, 吾其死也. 古之君子不卒內寢, 況吾正士乎！」遂還酒泉南山赤□閣, 飲氣而卒.

祈嘉

祈嘉字孔賓, 酒泉人也. 少清貧, 好學. 年二十餘, 夜忽窗中有聲呼曰：「祈孔賓, 祈孔賓！隱去來, 隱去來！修飾人世, 甚苦不可諧. 所得未毛銖, 所喪如山崖.」旦而逃去, 西至敦煌, 依學官誦書, 貧無衣食, 為書生都養以自給, [一七]遂博通經傳, 精究大義. 西游海渚, 教授門生百餘人. 張重華徵為儒林祭酒. 性和裕, 教授不倦, 依孝經作二九神經. 在朝卿士、郡縣守令彭和正等受業獨拜床下者二千餘人, 天錫謂為先生而不名之. 竟以壽終.

瞿硎先生

瞿硎先生者, 不得姓名, 亦不知何許人也. 太和末, 常居宣城郡界文脊山中, 山有瞿硎, 因以為名焉. 大司馬桓溫嘗往造之. 既至, 見先生被鹿裘, 坐於石室, 神無忤色, 溫及僚佐數十人皆莫測之, 乃命伏滔為之銘贊. 竟卒於山中.

謝敷

謝敷字慶緒, 會稽人也. 性澄靖寡欲, 入太平山十餘年. 鎮軍郗愔召為主簿, 臺徵博士. 皆不就.

初, 月犯少微, 少微一名處士星, 占者以隱士當之. 譙國戴逵有美才, 人或憂之. 俄而敷死, 故會稽人士以嘲吳人云：「吳中高士, 便是求死不得死.」

戴逵

戴逵字安道, 譙國人也. 少博學, 好談論, 善屬文, 能鼓琴, 工書畫, 其餘巧藝靡不畢綜. 總角時, 以雞卵汁溲白瓦屑作鄭玄碑, 又為文而自鐫之, 詞麗器妙, 時人莫不驚歎. 性不樂當世, 常以琴書自娛. 師事術士范宣於豫章, 宣異之, 以兄女妻焉. 太宰、武陵王晞聞其善鼓琴, 使人召之, 逵對使者破琴曰：「戴安道不為王門伶人！」晞怒, 乃更引其兄述. 述聞命欣然, 擁琴而往.

逵後徙居會稽之剡縣. 性高潔, 常以禮度自處, 深以放達為非道, 乃著論曰：

夫親沒而採藥不反者, 不仁之子也；君危而屢出近關者, 苟免之臣也. 而古之人未始以彼害名教之體者何？達其旨故也. 達其旨, 故不惑其跡. 若元康之人, 可謂好遁跡而不求其本, 故有捐本徇末之弊, 舍實逐聲之行, 是猶美西施而學其顰眉, 慕有道而折其巾角, 所以為慕者, 非其所以為美, 徒貴貌似而已矣. 夫紫之亂朱, 以其似朱也. 故鄉原似中和, 所以亂德；放者似達, 所以亂道. 然竹林之為放, 有疾而為顰者也, 元康之為放, 無德而折巾者也, 可無察乎！

且儒家尚譽者, 本以興賢也, 既失其本, 則有色取之行. 懷情喪真, 以容貌相欺, 其弊必至於末偽. 道家去名者, 欲以篤實也, 苟失其本, 又有越檢之行. 情禮俱虧, 則仰詠兼忘, 其弊必至於本薄. 夫偽薄者, 非二本之失, 而為弊者必託二本以自通. 夫道有常經, 而弊無常情, 是以六經有失, 王政有弊, [一八]苟乖其本, 固聖賢所無奈何也.

嗟夫！行道之人自非性足體備、闇蹈而當者, 亦曷能不棲情古烈, 擬規前修. [一九]苟迷擬之然後動, 議之然後言, 固當先辯其趣舍之極, 求其用心之本, 識其枉尺直尋之旨, 採其被褐懷玉之由. 若斯, 塗雖殊, 而其歸可觀也；跡雖亂, 而其契不乖也. 不然, 則流遁忘反, 為風波之行, 自驅以物, 自誑以偽, 外眩囂華, 內喪道實, 以矜尚奪其真主, 以塵垢翳其天正, 貽笑千載, 可不慎歟！

孝武帝時, 以散騎常侍、國子博士累徵, 辭父疾不就. 郡縣敦逼不已, 乃逃於吳. 吳國內史王珣有別館在武丘山, 逵潛詣之, 與珣游處積旬. 會稽內史謝玄慮逵遠遁不反, 乃上疏曰：「伏見譙國戴逵希心俗表, 不嬰世務, 棲遲衡門, 與琴書為友. 雖策命屢加, 幽操不回, 超然絕跡, 自求其志. 且年垂耳順, 常抱羸疾, 時或失適, 轉至委篤. 今王命未回, 將離風霜之患. 陛下既已愛而器之, 亦宜使其身名並存, 請絕其召命.」疏奏, 帝許之, 逵復還剡.

後王珣為尚書僕射, 上疏復請徵為國子祭酒, 加散騎常侍, 徵之, 復不至. 太元二十年, 皇太子始出東宮, 太子太傅會稽王道子、少傅王雅、詹事王珣又上疏曰：「逵執操貞厲, 含味獨游, 年在耆老, 清風彌劭. 東宮虛德, 式延事外, 宜加旌命, 以參僚侍. 逵既重幽居之操, 必以難進為美, 宜下所在備禮發遣.」會病卒.

長子勃, 有父風. 義熙初, 以散騎侍郎徵, 不起, 尋卒.

龔玄之

龔玄之字道玄, [二０]武陵漢壽人也. 父登, 歷長沙相、散騎常侍. 玄之好學潛默, 安於陋巷. 州舉秀才, 公府辟, 不就. 孝武帝下詔曰：「夫哲王御世, 必搜揚幽隱, 故空谷流縶維之詠, 丘園旅束帛之觀. 譙國戴逵、武陵龔玄之並高尚其操, 依仁游藝, 潔己貞鮮, 學弘儒業, 朕虛懷久矣. 二三君子, 豈其戢賢於懷抱哉！思挹雅言, 虛誠諷議, 可並以為散騎常侍, 領國子博士, 指下所在備禮發遣, 不得循常, 以稽側席之望.」郡縣敦逼, 苦辭疾篤, 不行. 尋卒, 時年五十八.

弟子元壽, 亦有德操, 高尚不仕, 舉秀才及州辟召, 並稱疾不就. 孝武帝以太學博士、散騎侍郎、給事中累徵, 遂不起. 卒於家.

陶淡

陶淡字處靜, 太尉侃之孫也. 父夏, 以無行被廢. 淡幼孤, 好導養之術, 謂仙道可祈. 年十五六, 便服食絕穀, 不婚娶. 家累千金, 僮客百數, 淡終日端拱, 曾不營問. 頗好讀易, 善卜筮. 於長沙臨湘山中結廬居之, 養一白鹿以自偶. 親故有候之者, 輒移渡澗水, 莫得近之. 州舉秀才, 淡聞, 遂轉逃羅縣埤山中, 終身不返, 莫知所終.

陶潛

陶潛字元亮, 大司馬侃之曾孫也. 祖茂, 武昌太守. 潛少懷高尚, 博學善屬文, 穎脫不羈, 任真自得, 為鄉鄰之所貴. 嘗著五柳先生傳以自況曰：「先生不知何許人, 不詳姓字, 宅邊有五柳樹, 因以為號焉. 閑靜少言, 不慕榮利. 好讀書, 不求甚解, 每有會意, 欣然忘食. 性嗜酒, 而家貧不能恒得. 親舊知其如此, 或置酒招之, 造飲必盡, 期在必醉, 既醉而退, 曾不吝情. 環堵蕭然, 不蔽風日, 短褐穿結, 簞瓢屢空, 晏如也. 常著文章自娛, 頗示己志, 忘懷得失, 以此自終.」其自序如此, 時人謂之實錄. 以親老家貧, 起為州祭酒, 不堪吏職, 少日自解歸. 州召主簿, 不就, 躬耕自資, 遂抱羸疾. 復為鎮軍、建威參軍, 謂親朋曰：「聊欲絃歌, 以為三徑之資可乎？」執事者聞之, 以為彭澤令. 在縣公田悉令種秫穀, 曰：「令吾常醉於酒足矣.」妻子固請種□, 乃使一頃五十畝種秫, 五十畝種□. 素簡貴, 不私事上官. 郡遣督郵至縣, 吏白應束帶見之, 潛歎曰：「吾不能為五斗米折腰, 拳拳事鄉里小人邪！」義熙二年, 解印去縣, 乃賦歸去來. 其辭曰：

歸去來兮, 田園將蕪, 胡不歸？既自以心為形役, 奚惆悵而獨悲？悟已往之不諫, 知來者之可追. 實迷途其未遠, 覺今是而昨非. 舟遙遙以輕颺, 風飄飄而吹衣, 問征夫以前路, 恨晨光之希微. 乃瞻衡宇, 載欣載奔, 僮僕來迎, 稚子候門. 三徑就荒, 松菊猶存. 攜幼入室, 有酒盈樽. 引壺觴以自酌, 眄庭柯以怡顏, 倚南窗以寄傲, 審容膝之易安. 園日涉而成趣, 門雖設而常關；策扶老而流憩, 時翹首而遐觀. 雲無心而出岫, 鳥倦飛而知還；景翳翳其將入, 撫孤松而盤桓.

歸去來兮, 請息交以絕游, 世與我而相遺, 復駕言兮焉求！悅親戚之情話, 樂琴書以消憂. 農人告余以暮春, 將有事乎西疇. 或命巾車, 或棹孤舟, 既窈窕以尋壑, 亦崎嶇而經丘. 木欣欣以向榮, 泉涓涓而始流, 善萬物之得時, 感吾生之行休.

已矣乎！寓形宇內復幾時, 曷不委心任去留, 胡為乎遑遑欲何之？富貴非吾願, 帝鄉不可期. 懷良晨以孤往, 或植杖而芸□, 登東皋以舒嘯, 臨清流而賦詩；聊乘化而歸盡, 樂夫天命復奚疑！

頃之, 徵著作郎, 不就. 既絕州郡覲謁, 其鄉親張野及周旋人羊松齡、寵遵等或有酒要之, 或要之共至酒坐, 雖不識主人, 亦欣然無忤, 酣醉便反. 未嘗有所造詣, 所之唯至田舍及廬山游觀而已.

刺史王弘以元熙中臨州, 甚欽遲之, 後自造焉. 潛稱疾不見, 既而語人云：「我性不狎世, 因疾守閑, 幸非潔志慕聲, 豈敢以王公紆軫為榮邪！夫謬以不賢, 此劉公幹所以招謗君子, 其罪不細也.」弘每令人候之, 密知當往廬山, 乃遣其故人龐通之等齎酒, 先於半道要之. 潛既遇酒, 便引酌野亭, 欣然忘進. 弘乃出與相見, 遂歡宴窮日. 潛無履, 弘顧左右為之造履. 左右請履度, 潛便於坐申腳令度焉. 弘要之還州, 問其所乘, 答云：「素有腳疾, 向乘籃輿, 亦足自反.」乃令一門生二兒共轝之至州, 而言笑賞適, 不覺其有羨於華軒也. 弘後欲見, 輒於林澤間候之. 至於酒米乏絕, 亦時相贍.

其親朋好事, 或載酒肴而往, 潛亦無所辭焉. 每一醉, 則大適融然. 又不營生業, 家務悉委之兒僕. 未嘗有喜慍之色, 惟遇酒則飲, 時或無酒, 亦雅詠不輟. 嘗言夏月虛閑, 高臥北窗之下, 清風颯至, 自謂羲皇上人. 性不解音, 而畜素琴一張, 絃徽不具, 每朋酒之會, 則撫而和之, 曰：「但識琴中趣, 何勞絃上聲！」以宋元嘉中卒, 時年六十三, 所有文集並行於世.

史臣曰：君子之行殊塗, 顯晦之謂也. 出則允釐庶政, 以道濟時；處則振拔囂埃, 以卑自牧. 詳求厥義, 其來敻矣. 公和之居窟室, 裳唯編草, 誡叔夜而凝神鑒；威輦之處叢祠, 衣無全帛, 對子荊而陳貞則：並滅景而弗追, 柳禽、尚平之流亞. 夏統遠邇稱其孝友, 宗黨高其諒直, 歌小海之曲, 則伍胥猶存；固貞石之心, 則公閭尤愧, 時幸洛濱之觀, 信乎茲言. 宋纖幼懷遠操, 清規映拔, 楊宣頌其畫象, 馬岌歎其人龍, 玄虛之號, 實斯為美, 餘之數子, 或移病而去官, 或著論而矯俗, 或箕踞而對時人, 或弋釣而棲衡泌, 含和隱璞, 乘道匿輝, 不屈其志, 激清風於來葉者矣.

贊曰：厚秩招累, 修名順欲. 確乎群士, 超然絕俗. 養粹巖阿, 銷聲林曲. 激貪止競, 永垂高躅.

校勘記

[一]一無所辭去皆捨棄　各本「所」下原有「受」字. 李校：「受」字衍. 按：李說是, 今刪. 若有「受」字, 而從「受」字句絕, 則「辭去皆捨棄」為複語矣. 魏志王粲傳注引稽康集目錄云「每所止家, 輒給其衣服食飲, 得無辭讓」. 「得無辭讓」即此「一無所辭」, 可證「受」字為衍文, 或淺人所妄加.

[二]乃作幽憤詩　「乃」, 各本作「仍」, 今從宋本作「乃」.

[三]初與隴西計吏　「與」, 各本作「為」, 今從殿本, 與通志一七七合.

[四]子路見夏南　顧炎武日知錄：「夏」當作「衛」.

[五]漢萊蕪長丹之孫也　後漢書獨行傳「丹」作「冉」, 注云, 一作「丹」.

[六]名必有形察形莫如別色　各本「必」上無「名」字, 「察」下無「形」字, 殿本有之. 今從殿本. 孫詒讓墨子閒詁附錄亦謂當有「名」「形」兩字.

[七]為刑名二篇　孫詒讓墨子閒詁附錄：「刑」當作「形」.

[八]無化論　御覽五九五引作「元化論」. 謝鯤有元化論序, 見世說賞譽注. 蓋「元」訛為「□」, 又轉訛為「無」.

[九]王褒　周校：「褒」當作「裒」.

[一０]譚思文章　周校：覃思之覃不從言旁. 按：御覽五０三引王隱晉書作「覃」.

[一一]孤興獨往　「往」, 各本作「歸」, 宋本、吳本作「往」, 今從之.

[一二]道深　斠注：世說棲逸及注引晉陽秋、又御覽八一七引中興書「深」作「淵」. 按：御覽四二五引中興書亦作「淵」. 「深」乃唐人避諱改.

[一三]考磐山林　通志一七七、冊府二二八「磐」作「槃」, 與詩衛風合.

[一四]石垣　「垣」, 宋本作「坦」.

[一五]太子太和　「太和」, 冊府二二八作「泰和」, 與張祚傳合.

[一六]在人親土　「土」, 各本作「士」, 今從殿本作「土」.

[一七]書生都養　局本脫「生」字, 殿本作「書生都養」, 與通志一七七合, 今從之. 「書生都養」與漢書兒寬傳「弟子都養」義同. 御覽五０三引王隱晉書作「儒生都養」, 亦此義.

[一八]王政有弊　「王」, 各本均作「二」, 唯吳本作「王」, 今從之.

[一九]亦曷能不棲情古烈擬規前修　「不」字疑衍.

[二０]龔玄之　商榷：舊本作「襲玄之」. 「襲」是僻姓, 不學者妄改為「龔」. 斠注：水經沅水注有晉徵士漢壽襲玄之墓銘. 水經注刊誤曰：宋本晉書作「襲玄之」. 通志氏族略, 晉有隱士襲玄之.

晉書卷九十五 列傳第六十五

藝術

藝術之興, 由來尚矣. 先王以是決猶豫, 定吉凶, 審存亡, 省禍福. 曰神與智, 藏往知來；幽贊冥符, 弼成人事；既興利而除害, 亦威眾以立權, 所謂神道設教, 率由於此. 然而詭託近於妖妄, 迂誕難可根源, 法術紛以多端, 變態諒非一緒, 真雖存矣, 偽亦憑焉. 聖人不語怪力亂神, 良有以也. 逮丘明首唱, 敘妖夢以垂文, 子長繼作, 援龜策以立傳, 自茲厥後, 史不絕書. 漢武雅好神仙, 世祖尤耽讖術, 遂使文成、五利逞詭詐而取寵榮, 尹敏、桓譚由忤時而嬰罪戾, 斯固通人之所蔽, 千慮之一失者乎！

詳觀眾術, 抑惟小道, 棄之如或可惜, 存之又恐不經. 載籍既務在博聞, 筆削則理宜詳備, 晉謂之乘, 義在於斯. 今錄其推步尤精、伎能可紀者, 以為藝術傳, 式備前史云.

陳訓

陳訓字道元, 歷陽人. 少好祕學, 天文、算曆、陰陽、占候無不畢綜, 尤善風角. 孫皓以為奉禁都尉, 使其占候. 皓政嚴酷, 訓知其必敗而不敢言. 時錢唐湖開, [一]或言天下當太平, 青蓋入洛陽. 皓以問訓, 訓曰：「臣止能望氣, 不能達湖之開塞.」退而告其友曰：「青蓋入洛, 將有輿櫬銜璧之事, 非吉祥也.」尋而吳亡. 訓隨例內徙, 拜諫議大夫. 俄而去職還鄉.

及陳敏作亂, 遣弟宏為歷陽太守, [二]訓謂邑人曰：「陳家無王氣, 不久當滅.」宏聞, 將斬之, 訓鄉人秦璩為宏參軍, 乃說宏曰：「訓善風角, 可試之. 如不中, 徐斬未晚也.」乃赦之. 時宏攻征東參軍衡彥於歷陽, 乃問訓曰：「城中有幾千人？攻之可拔不？」訓登牛渚山望氣, 曰：「不過五百人, 然不可攻, 攻之必敗.」宏復大怒曰：「何有五千人攻五百人而有不得理？」命將士攻之, 果為彥所敗, 方信訓有道術, 乃優遇之.

都水參軍淮南周亢嘗問訓以官位, 訓曰：「君至卯年當剖符近郡, 酉年當有曲蓋.」亢曰：「脫如來言, 當相薦拔.」訓曰：「性不好官, 惟欲得米耳.」後亢果為義興太守、金紫將軍. 時劉聰、王彌寇洛陽, 歷陽太守武瑕問訓曰：「國家人事如何？」訓曰：「胡賊三逼, 國家當敗, 天子野死. 今尚未也.」其後懷□二帝果有平陽之酷焉. 或問其以明年吉凶者, 訓曰：「揚州刺史當死, 武昌大火, 上方節將亦當死.」至時, 劉陶、周訪皆卒, 武昌大火, 燒數千家. 時甘卓為歷陽太守, 訓私謂所親曰：「甘侯頭低而視仰, 相法名為眄刀, 又目有赤脈, 自外而入, 不出十年, 必以兵死, 不領兵則可以免.」卓果為王敦所害. 丞相王導多病, 每自憂慮, 以問訓. 訓曰：「公耳豎垂肩, 必壽, 亦大貴, 子孫當興於江東.」咸如其言. 訓年八十餘卒.

戴洋

戴洋字國流, 吳興長城人也. 年十二, 遇病死, 五日而蘇. 說死時天使其為酒藏吏, 授符錄, 給吏從幡麾, 將上蓬萊、崑崙、積石、太室、恒、廬、衡等諸山. 既而遣歸, 逢一老父, 謂之曰：「汝後當得道, 為貴人所識.」及長, 遂善風角.

為人短陋, 無風望, 然好道術, 妙解占候卜數. 吳末為臺吏, 知吳將亡, 託病不仕. 及吳平, 還鄉里. 後行至瀨鄉, 經老子祠, 皆是洋昔死時所見使處, 但不復見昔物耳. 因問守藏應鳳曰：「去二十餘年, 嘗有人乘馬東行, 過老君而不下馬, 未達橋, 墜馬死者不？」鳳言有之. 所問之事, 多與洋同.

揚州刺史嘗問吉凶於洋, 答曰：「熒惑入南斗, 八月有暴水, 九月當有客軍西南來.」如期果大水, 而石冰作亂. 冰既據揚州, 洋謂人曰：「視賊雲氣, 四月當破.」果如其言. 詩陳敏為右將軍, 堂邑令孫混見而羨之. 洋曰：「敏當作賊族滅, 何足願也！」未幾, 敏果反而誅焉. 初, 混欲迎其家累, 洋曰：「此地當敗, 得臘不得正, 豈可移家於賊中乎！」混便止. 歲末, 敏弟昶攻堂邑, 混遂以單身走免. 其後都水馬武舉洋為都水令史, 洋請急還鄉. 將赴洛, 夢神人謂之曰：「洛中當敗, 人盡南渡, 後五年揚州必有天子.」洋信之, 遂不去. 既而皆如其夢.

廬江太守華譚問洋曰：「天下誰當復作賊者？」洋曰：「王機.」尋而機反. 陳眕問洋曰：「人言江南當有貴人, 顧彥先、周宣珮當是不？」[三]洋曰：「顧不及臘, 周不見來年八月.」榮果以十二月十七日卒, 十九日臘；□以明年七月晦亡. 王導遇病, 召洋問之. 洋曰：「君侯本命在申, 金為土使之主, 而於申上石頭立冶, 火光照天, 此為金火相爍, 水火相煎, 以故受害耳.」導即移居東府, 病遂差.

鎮東從事中郎張闓舉洋為丞相令史. 時司馬颺為烏程令, 將赴職, 洋曰：「君宜深慎下吏.」颺後果坐吏免官. 洋又謂曰：「卿雖免官, 十一月當作郡, 加將軍.」至期, 為太山太守、鎮武將軍. 颺賣宅將行, 洋止之曰：「君不得至, 當還, 不可無宅.」颺果為徐龕所逼, 不得之郡. 元帝增颺眾二千, 使助祖逖. 洋勸颺不行, 颺乃稱疾. 收付廷尉, 俄而因赦得出.

元帝將登阼, 使洋擇日, 洋以為宜用三月二十四日丙午. 太史令陳卓奏用二十二日, 言：「昔越王用甲辰三月反國, 范蠡稱在陽之前, 當主盡出, 上下盡空, 德將出遊, 刑入中宮, 今與此同.」洋曰：「越王為吳所囚, 雖當時遜媚, 實懷怨憤, 蠡故用甲辰, 乘德而歸, 留刑吳宮. 今大王內無含咎, 外無怨憤, 當承天洪命, 納祚無窮, 何為追越王去國留殃故事邪！」乃從之.

及祖約代兄鎮譙, 請洋為中典軍, 遷督護. 永昌元年四月庚辰, [四]禺中時有大風, 起自東南, 折木. 洋謂約曰：「十月必有賊到譙城東, 至歷陽, 南方有反者.」主簿王振以洋為妖, 白約收洋, 付刺姦而絕其食五十日, 言語如故. 約知其有神術, 乃赦之而讓振. 振後有罪被收, 洋救之. 約曰：「振往日相繫, 今何以救之？」洋曰：「振不識風角, 非有宿嫌. 振往時垂餓死, 洋養活之, 振猶尚遺忘. 夫處富貴而不棄貧賤甚難.」約義之, 即原振, 賜洋米三十石. 至十月三日, 石勒騎果到譙城東. 洋言於約曰：「賊必向城父, 可遣騎水南追之, 步軍於水北斷要路, 賊必敗.」約竟不追, 賊乃掠城父婦女輜重而去. 約將魯延求追賊, 洋曰：「不可.」約不從, 使兄子智與延追之. 賊偽棄婦女輜重走, 智與延等爭物, 賊還掩之, 智、延僅以身免, 士卒皆死. 約表洋為下邑長. 時梁國人反, 逐太守袁晏. 梁城峻嶮, 約欲討之而未決, 洋曰：「賊以八月辛酉日反, 日辰俱王, 辛德在南方, 酉受自刑, 梁在譙北, 乘德伐刑, 賊必破亡. 又甲子日東風而雷西行, 譙在東南, 雷在軍前, 為軍驅除. 昔吳伐關羽, 天雷在前, 周瑜拜賀. 今與往同, 故知必克.」約從之, 果平梁城.

太寧三年正月, 有大流星東南行, 洋曰：「至秋, 府當移壽陽.」及王敦作逆, 約問其勝敗, 洋曰：「太白在東方, 辰星不出. 兵法先起為主, 應者為客. 辰星若出, 太白為主, 辰星為客. 辰星不出, 太白為客, 先起兵者敗. 今有客無主, 有前無後, 宜傳檄所部, 應詔伐之.」約乃率眾向合肥. 俄而敦死眾敗, 遂住壽陽. 洋又曰：「江淮之間當有軍事, 譙城虛曠, 宜還固守. 不者, 雍丘、沛皆非官有也.」約不從, 豫土遂陷於賊.

咸和元年春, 約南行佃, 遇大雷雨西南來, 洋曰：「甲子西南天雷, 其夏必失大將.」至夏, 汝南人反, 執約兄子濟, 送於石勒. 約府內地忽赤如丹, 洋曰：「案河圖徵云：『地赤如丹血丸丸, 當有下反上者. 』恐十月二十七日胡馬當來飲淮水.」至時, 石勒騎大至, [五]攻城大戰. 其日西風, [六]兵火俱發, 約大懼. 會風迴, 賊退. 時傳言勒遣騎向壽陽, 約欲送其家還江東, 洋曰：「必無此事.」尋而傳言果妄.

咸和初, 月暈左角, 有赤白珥. 約問洋, 洋曰：「角為天門, 開布陽道, 官門當有大戰.」俄而蘇峻遣使招約俱反, 洋謂約曰：「蘇峻必敗, 然其初起, 兵鋒不可當, 可外和內嚴, 以待其變.」約不從, 遂與峻反. 至三年五月, 大風雷雨西北來, 城內晦暝, 洋謂約曰：「雷鳴人上, 明使君當遠佞近直, 愛下振貧. 昔秦有此變, 卒致亂亡.」約大怒, 收洋繫之. 遣部將李概將兵到廬江, 其眾盡散. 約召洋出, 問之曰：「吾還東何如留壽陽？若留壽陽, 何如入胡？」洋曰：「東入失半, 入胡滅門, 留壽陽尚可.」約欲東向歷陽, 其眾不樂東下, 皆叛約, 劫約姊及嫂奔於石勒. 約到歷陽, 祖煥問洋曰：[七]「君昔言平西在壽陽可得五年, 果如君言. 今在歷陽, 可得幾時？」洋曰：「得六月耳.」約問洋：「臺下及此氣候何如？」洋曰：「此當復有反者. 臺下來年三月當太平, 江州當大喪. 後南方復有軍事, 去此千里.」尋而牽騰叛約, 約率所親將家屬奔於石勒. 二月而天子反正, 四月而溫嶠卒, 郭默據湓口以叛. 後勒誅約及親屬並盡, 皆如洋言.

約既敗, 洋往尋陽. 時劉胤鎮尋陽, 胤問洋曰：「我病當差不？」洋曰：「不憂使君不差, 憂使君今年有大厄. 使君年四十七, 行年入庚寅. 太公陰謀曰：『六庚為白獸, 在上為客星, 在下為害氣. 』年與命并, 必凶當忌. 十二月二十二日庚寅勿見客.」胤曰：「我當解職, 將君還野中治病.」洋曰：「使君當作江州, 不得解職.」胤曰：「溫公不復還邪？」洋曰：「溫公雖還, 使君故作江州.」俄如其言. 九月甲寅申時, 迴風從東來, 入胤兒船中, 西過, 狀如匹練, 長五六丈. 洋曰：「風從咸池下來, 攝提下去, 咸池為刀兵, 大殺為死喪. 到甲子日申時, 府內大聚骨埋之.」胤問在何處, 洋曰：「不出州府門也.」胤架府東門. 洋又曰：「東為天牢, 牢下開門, 憂天獄至.」十二月十七日, 洋又曰：「臘近可閉門, 以五十人備守, 并以百人備東北寅上, 以卻害氣.」胤不從. 二十四日壬辰, 胤遂為郭默所害.

南中郎將桓宣以洋為參軍, 將隨宣往襄陽, 太尉陶侃留之住武昌. 時侃謀北伐, 洋曰：「前年十一月熒惑守胃昴, 至今年四月, 積五百餘日. 昴, 趙之分野, 石勒遂死. 熒惑以七月退, 從畢右順行入黃道, 未及天關, 以八月二十二日復逆行還鉤, 繞畢向昴. 昴畢為邊兵, 主胡夷, 故置天弓以射之. 熒惑逆行, 司無德之國, 石勒死是也. 勒之餘燼, 以自殘害. 今年官與太歲、太陰三合癸巳, 癸為北方, 北方當受災. 歲鎮二星共合翼軫, 從子及巳, 徘徊六年. 荊楚之分, 歲鎮所守, 其下國昌, 豈非功德之徵也！今年六月, 鎮星前角亢. 角亢, 鄭之分. 歲星移入房, 太白在心. 心房, 宋分. 順之者昌, 逆之者亡. 石季龍若興兵東南, 此其死會也. 官若應天伐刑, 徑據宋鄭, 則無敵矣. 若天與不取, 反受其咎.」侃志在中原, 聞而大喜. 會病篤, 不果行.

侃薨, 征西將軍庾亮代鎮武昌, 復引洋問氣候. 洋曰：「天有白氣, 喪必東行, 不過數年必應.」尋有大鹿向西城門, 洋曰：「野獸向城, 主人將去.」城東家夜半望見城內有數炬火, 從城上出, 如大車狀, 白布幔覆, 與火俱出城東北行, 至江乃滅. 洋聞而歎曰：「此與前白氣同.」時亮欲西鎮石城, 或問洋：「此西足當欲東不？」洋曰：「不當也.」咸康三年, 洋言於亮曰：「武昌土地有山無林, 政可圖始, 不可居終. 山作八字, 數不及九. 昔吳用壬寅來上, 創立宮城, 至己酉, 還下秣陵. 陶公亦涉八年. 土地盛衰有數, 人心去就有期, 不可移也. 公宜更擇吉處, 武昌不可久住.」五年, 亮令毛寶屯邾城. 九月, 洋言於亮曰：「毛豫州今年受死問. 昨朝大霧晏風, 當有怨賊報仇, 攻圍諸侯, 誠宜遠偵邏.」寶問當在何時, 答曰：「五十日內.」其夕, 又曰：「九月建戌, 朱雀飛驚, 征軍還歸, 乘戴火光, 天示有信, 災發東房, 葉落歸本, 慮有後患.」明日, 又曰：「昨夜火殃, 非國福, 今年架屋, 致使君病, 可因燒屋, 移家南渡, 無嫌也.」寶即遣兒婦還武昌. 尋傳賊當來攻城, 洋曰：「十月丁亥夜半時得賊問, 干為君, 支為臣, 丁為征西府, 亥為邾城, 功曹為賊神, 加子時十月水王木相, 王相氣合, 賊必來. 寅數七, 子數九, 賊高可九千人, 下可七千人. 從魁為貴人加丁, 下克上, 有空亡之事, 不敢進武昌也.」賊果陷邾城而去. 亮問洋曰：「故當不失石城否？」洋曰：「賊從安陸向石城, 逆太白, 當伐身, 無所慮.」亮曰：「天何以利胡而病我？」洋曰：「天符有吉凶, 土地有盛衰, 今年害氣三合己亥, 己為天下, 亥為戎胡, 季龍亦當受死. 今乃不憂賊, 但憂公病耳.」亮曰：「何方救我疾？」洋曰：「荊州受兵, 江州受災, 公可去此二州.」亮曰：「如此, 當有解不？」洋曰：「恨晚. 猶差不也.」亮竟不能解二州, 遂至大困. 洋曰：「昔蘇峻時, 公於白石祠中祈褔, 許賽其牛, 至今未解, 故為此鬼所考.」亮曰：「有之, 君是神人也.」或問洋曰：「庾公可得幾時？」洋曰：「見明年.」時亮已不識人, 咸以為妄, 果至正月一日而薨.

庾翼代亮, 洋復為占候. 少時卒, 年八十餘. 所占驗者不可勝紀.

韓友

韓友字景先, 廬江舒人也. 為書生, 受易於會稽伍振, 善占卜, 能圖宅相冢, 亦行京費厭勝之術.

龍舒長鄧林婦病積年, 垂死, 醫巫皆息意. 友為筮之, 使畫作野豬著臥處屏風上, 一宿覺佳, 於是遂差. 舒縣廷掾王睦病死, 已復魄. 友為筮之, 令以丹畫版作日月置床頭, 又以豹皮馬鄣泥臥上, 立愈. 劉世則女病魅積年, 巫為攻禱, 伐空冢故城間, 得狸鼉數十, 病猶不差. 友筮之, 命作布囊, 依女發時, 張囊著窗牖間, 友閉戶作氣, 若有所驅. 斯須之間, 見囊大脹如吹, 因決敗之, 女仍大發. 友乃更作皮囊二枚, 沓張之, 施張如前, 囊復脹滿, 因急縛囊口, 懸著樹二十許日, 漸消, 開視有二斤狐毛, 女遂差.

宣城邊洪以四月中就友卜家中安否, 友曰：「卿家有兵殃, 其禍甚重. 可伐七十束柴, 積於庚地, 至七月丁酉放火燒之, 咎可消也. 不爾, 其凶難言.」洪即聚柴. 至日, 大風, 不敢發火. 洪後為廣陽領校, 遭母喪歸家, 友來投之, 時日已暮, 出告從者, 速裝束, 吾當夜去. 從者曰：「今日已暝, 數十里草行, 何急復去？」友曰：「非汝所知也. 此間血覆地, 寧可復住！」苦留之, 不待食而去. 其夜洪欻發狂, 絞殺兩子, 并殺婦, 又斫父妾二人, 皆被創, 因出亡走. 明日, 其宗族往收殯亡者, 尋索洪, 數日, 於宅前林中得之, 已自經死.

宣城太守殷祐有病, 友筮之, 曰：「七月晦日, 將有大鴝鳥來集廳事上, 宜勤伺取, 若獲者為善, 不獲將成禍.」祐乃謹為其備. 至日, 果有大鴝垂尾九尺, 來集廳事上, 掩捕得之, 祐乃遷石頭督護, 後為吳郡太守.

友卜占神效甚多, 而消殃轉禍, 無不皆驗. 干寶問其故, 友曰：「筮卦用五行相生殺, 如案方投藥治病, 以冷熱相救. 其差與不差, 不可必也.」友以元康六年舉賢良, 元帝渡江, 以為廣武將軍, 永嘉末卒.

淳于智

淳于智字叔平, 濟北盧人也. 有思義, 能易筮, 善厭勝之術. 高平劉柔夜臥, 鼠齧其左手中指, 以問智. 智曰：「是欲殺君而不能, 當為君使其反死.」乃以朱書手腕橫文後三寸作田字, 辟方一寸二分, 使露手以臥. 明旦, 有大鼠伏死手前. 譙人夏侯藻母病困, 詣智卜, 忽有一狐當門向之嗥. 藻怖愕, 馳見智. 智曰：「其禍甚急, 君速歸, 在狐嗥處拊心啼哭, 令家人驚怪, 大小必出, 一人不出, 哭勿止, 然後其禍可救也.」藻還, 如其言, 母亦扶病而出. 家人既集, 堂屋五間拉然而崩. 護軍張劭母病篤, 智筮之, 使西出市沐猴, 繫母臂, 令傍人搥拍, 恒使作聲, 三日放去. 劭從之. 其猴出門即為犬所咋死, 母病遂差. 上黨鮑瑗家多喪病貧苦, 或謂之曰：「淳于叔平神人也, 君何不試就卜, 知禍所在？」瑗性質直, 不信卜筮, 曰：「人生有命, 豈卜筮所移！」會智來, 應詹謂曰：「此君寒士, 每多屯虞, 君有通靈之思, 可為一卦.」智乃為卦, 卦成, 謂瑗曰：「君安宅失宜, 故令君困. 君舍東北有大桑樹, 君徑至市, 入門數十步, 當有一人持荊馬鞭者, 便就買以懸此樹, 三年當暴得財.」瑗承言詣市, 果得馬鞭, 懸之三年, 浚井, 得錢數十萬, 銅鐵器復二十餘萬, 於是致贍, 疾者亦愈. 其消災轉禍, 不可勝紀, 而卜筮所占, 千百皆中. 應詹少亦多病, 智乃為符使詹佩之, 誦其文, 既而皆驗, 莫能學也.

性深沈, 常自言短命, 曰：「辛亥歲天下有事, 當有巫醫挾道術者死. 吾守易義以行之, 猶當不應此乎！」太康末, 為司馬督, 有寵於楊駿, 故見殺.

步熊

步熊字叔羆, 陽平發干人也. 少好卜筮數術, 門徒甚盛. 熊學舍側有一人燒死, 吏持熊諸生, 謂為失火. 熊曰：「已為卿卜得其人矣. 使從道南行, 當有一人來問得火主未者, 便縛之.」吏如熊言, 果是耕人, 自言草惡難耕, 故燒之, 忽風起延燒遠近, 實不知草中有人. 又鄰人兒遠行, 或告已死, 其父母號哭制服, 熊為之卜, 剋日當還, 如期果至.

趙王倫聞其名, 召之. 熊謂諸生曰：「倫死不久, 不足應也.」倫怒, 遣兵圍之數重. 熊乃使諸生著其裘南走, 倫兵悉赴捉之, 熊密從北出, 得脫. 後為成都王穎所辟, 穎使熊射覆, 物無所失. 後穎奔關中, 平昌公模鎮鄴, 以熊穎黨, 誅之.

杜不愆

杜不愆, 廬江人也. 少就外祖郭璞學易卜, 屢有驗. 高平郗超年二十餘, 得重疾, 試令筮之. 不愆曰：「案卦言之, 卿所苦尋除. 然宜於東北三十里上宮姓家索其所養雄雉, 籠盛置東檐下, 卻後九日丙午日午時, 必當有雌雉飛來與交, 既而雙去. 若如此, 不出二十日病都除, 又是休應, 年將八十, 位極人臣. 若但雌逝雄留者, 病一周方差, 年半八十, 名位亦失.」超時正羸篤, 慮命在旦夕, 笑而答曰：「若保八十之半, 便有餘矣. 一周病差, 何足為淹！」然未之信. 或勸依其言, 索雉果得. 至丙午日, 超臥南軒之下觀之, 至日晏, 果有雌雉飛入籠, 與雄雉交而去, 雄雉不動. 超歎息曰：「雖管郭之奇, 何以尚此！」超病彌年乃起, 至四十, 卒於中書郎.

不愆後占筮轉疏, 無復此類. 後為桓嗣建威參軍.

嚴卿

嚴卿, 會稽人也. 善卜筮. 鄉人魏序欲暫東行, 荒年多抄盜, 令卿筮之. 卿筮曰：「君慎不可東行, 必遭暴害之氣, 而非劫也.」序不之信. 卿曰：「既必不停, 宜以禳之, 可索西郭外獨母家白雄狗繫著船前.」求索止得駮狗, 無白者. 卿曰：「駮者亦足, 然猶恨其色不純, 當餘小毒, 正及六畜輩耳, 無所復憂.」序行半路, 狗忽然作聲甚急, 有如人打之者. 比視, 已死, 吐黑血斗餘. 其夕, 序墅上白鵝數頭無故自死, 而序家無恙.

隗炤

隗炤, 汝陰人也. 善於易. 臨終, 書版授其妻曰：「吾亡後當大荒窮, 雖爾, 慎莫賣宅也. 卻後五年春, 當有詔使來頓此亭, 姓龔, 此人負吾金, 即以此版往責之, 勿違言也.」炤亡後, 其家大困乏, 欲賣宅, 憶夫言輒止. 期日, 有龔使者止亭中, 妻遂齎版往責之. 使者執版惘然, 不知所以. 妻曰：「夫臨亡, 手書版見命如此, 不敢妄也.」使者沈吟良久而悟, 謂曰：「賢夫何善？」妻曰：「夫善於易, 而未曾為人卜也.」使者曰：「噫, 可知矣！」乃命取蓍筮之, 卦成, 撫掌而歎曰：「妙哉隗生！含明隱跡, 可謂鏡窮達而洞吉凶者也.」於是告炤妻曰：「吾不相負金也, 賢夫自有金耳, 知亡後當暫窮, 故藏金以待太平, 所以不告兒婦者, 恐金盡而困無已也. 知吾善易, 故書版以寄意耳. 金有五百斤, 盛以青甕, 覆以銅柈, 埋在堂屋東頭, 去壁一丈, 入地九尺.」妻還掘之, 皆如卜焉.

卜珝

卜珝字子玉, 匈奴後部人也. 少好讀易, 郭璞見而歎曰：「吾所弗如也, 柰何不免兵厄！」珝曰：「然. 吾大厄在四十一, 位為卿將, 當受禍耳. 不爾者, 亦為猛獸所害. 吾亦未見子之令終也.」璞曰：「吾禍在江南, 甚營之, 未見免兆. 雖然, 在南猶可延期, 住此不過時月.」珝曰：「子勿為公吏, 可以免諸.」璞曰：「吾不能免公吏, 猶子之不能免卿將也.」珝曰：「吾此雖當有帝王子, 終不復奉二京矣. 琅邪可奉, 卿謹奉之, 主晉祀者必此人也.」珝遂隱於龍門山.

劉元海僭號, 徵為大司農、侍中, 固以疾辭. 元海曰：「人各有心, 卜珝之不欲在吾朝, 何異高祖四公哉！可遂其高志.」後復徵為光祿大夫, 珝謂使者曰：「非吾死所也.」及劉聰嗣偽位, 徵為太常. 時劉琨據并州, 聰問何時可平, 珝答曰：「并州陛下之分, 今茲克之必矣.」聰戲曰：「朕欲勞先生一行可乎？」珝曰：「臣所以來不及裝者, 正為是行也.」聰大悅, 署珝使持節、平北將軍. 將行, 謂其妹曰：「此行也, 死自吾分, 後慎勿紛紜.」及攻晉陽, 為琨所敗, 珝卒先奔, 為其元帥所殺.

鮑靚

鮑靚字太玄, 東海人也. 年五歲, 語父母云：「本是曲陽李家兒, 九歲墜井死.」其父母尋訪得李氏, 推問皆符驗. 靚學兼內外, 明天文河洛書, 稍遷南陽中部都尉, 為南海太守. 嘗行部入海, 遇風, 飢甚, 取白石煮食之以自濟. 王機時為廣州刺史, 入廁, 忽見二人著烏衣, 與機相捍, 良久擒之, 得二物似烏鴨. 靚曰：「此物不祥.」機焚之, 徑飛上天, 機尋誅死. 靚嘗見仙人陰君, 授道訣, 百餘歲卒.

吳猛

吳猛, 豫章人也. 少有孝行, 夏日常手不驅蚊, 懼其去己而噬親也. 年四十, 邑人丁義始授其神方. 因還豫章, 江波甚急, 猛不假舟楫, 以白羽扇畫水而渡, 觀者異之. 庾亮為江州刺史, 嘗遇疾, 聞猛神異, 乃迎之, 問己疾何如. 猛辭以算盡, 請具棺服. 旬日而死, 形狀如生. 未及大斂, 遂失其尸. 識者以為亮不祥之徵. 亮疾果不起.

幸靈

幸靈者, 豫章建昌人也. 性少言, 與小人群居, 見侵辱而無慍色, 邑里號之癡, 雖其父母兄弟亦以為癡也. 嘗使守稻, 群牛食之, 靈見而不驅, 待牛去乃往理其殘亂者. 其父母見而怒之, 靈曰：「夫萬物生天地之間, 各欲得食. 牛方食, 柰何驅之！」其父愈怒曰：「即如汝言, 復用理壞者何為？」靈曰：「此稻又欲得終其性, 牛自犯之, 靈可以不收乎！」

時順陽樊長賓為建昌令, 發百姓作官船於建城山中, 吏令人各作箸一雙. [八]靈作而未輸, 或竊之焉. 俄而竊者心痛欲死, 靈謂之曰：「爾得無竊我箸乎？」竊者不應. 有頃, 愈急, 靈曰：「若爾不以情告我者, 今真死矣.」竊者急遽, 乃首出之. 靈於是飲之以水, 病即立愈. 行人由此敬畏之. 船成, 當下, 吏以二百人引一艘, 不能動, 方請益人. 靈曰：「此以過足, 但部分未至耳. 靈請自牽之.」乃手執箸, 惟用百人, 而船去如流. 眾大驚怪, 咸稱其神, 於是知名.

有龔仲儒女病積年, 氣息財屬, 靈使以水含之, 已而強起, 應時大愈. 又呂猗母皇氏得痿痹病, 十有餘年, 靈療之, 去皇氏數尺而坐, 冥目寂然, 有頃, 顧謂猗曰：「扶夫人令起.」猗曰：「老人得病累年, 柰何可倉卒起邪？」靈曰：「但試扶起.」於是兩人夾扶以立. 少選, 靈又令去扶, 即能自行, 由此遂愈. 於是百姓奔趣, 水陸輻輳, 從之如雲. 皇氏自以病久, 懼有發動, 靈乃留水一器令食之, 每取水, 輒以新水補處, 二十餘年水清如新, 塵垢不能加焉.

時高悝家有鬼怪, 言語訶叱, 投擲內外, 不見人形, 或器物自行, 再三發火, 巫祝厭劾而不能絕. 適值靈, 乃要之. 靈於陌頭望其屋, 謂悝曰：「此君之家邪？」悝曰：「是也.」靈曰：「知之足矣.」悝固請之, 靈不得已, 至門, 見符索甚多, 謂悝曰：「當以正止邪, 而以邪救邪, 惡得已乎！」並使焚之, 惟據軒小坐而去, 其夕鬼怪即絕.

靈所救愈多此類, 然不取報謝. 行不騎乘, 長不娶妻, 性至恭, 見人即先拜, 言輒自名. 凡草木之夭傷於山林者, 必起理之, 器物之傾覆於途路者, 必舉正之. 周旋江州間, 謂其士人曰：「天地之於人物, 一也, 咸欲不失其情性, 奈何制服人以為奴婢乎！諸君若欲享多褔以保性命, 可悉免遣之.」十餘年間, 賴其術以濟者極多. 後乃娶妻, 畜車馬奴婢, 受貨賂致遺, 於是其術稍衰, 所療得失相半焉.

佛圖澄

佛圖澄, 天竺人也. 本姓帛氏. 少學道, 妙通玄術. 永嘉四年, 來適洛陽, 自云百有餘歲, 常服氣自養, 能積日不食. 善誦神咒, 能役使鬼神. 腹旁有一孔, 常以絮塞之, 每夜讀書, 則拔絮, 孔中出光, 照于一室. 又嘗齋時, 平旦至流水側, 從腹旁孔中引出五藏六府洗之, 訖, 還內腹中. 又能聽鈴音以言吉凶, 莫不懸驗.

及洛中寇亂, 乃潛草野以觀變. 石勒屯兵葛陂, 專行殺戮, 沙門遇害者甚眾. 澄投勒大將軍郭黑略家, 黑略每從勒征伐, 輒豫克勝負, 勒疑而問曰：「孤不覺卿有出眾智謀, 而每知軍行吉凶何也？」黑略曰：「將軍天挺神武, 幽靈所助, 有一沙門智術非常, 云將軍當略有區夏, 己應為師. 臣前後所白, 皆其言也.」勒召澄, 試以道術. 澄即取缽盛水, 燒香祝之, 須臾缽中生青蓮花, 光色曜日, 勒由此信之.

勒自葛陂還河北, 過枋頭, 枋頭人夜欲斫營, 澄謂黑略曰：「須臾賊至, 可令公知.」果如其言, 有備, 故不敗. 勒欲試澄, 夜冠冑衣甲, 執刀而坐, 遣人告澄云：「夜來不知大將軍何所在.」使人始至, 未及有言, 澄逆問曰：「平居無寇, 何故夜嚴？」勒益信之. 勒後因忿, 欲害諸道士, 并欲苦澄. 澄迺潛避至黑略舍, 語弟子曰：「若將軍信至, 問吾所在者, 報云不知所之.」既而勒使至, 覓澄不得. 使還報勒, 勒驚曰：「吾有惡意向澄, 澄捨我去矣.」通夜不寢, 思欲見澄. 澄知勒意悔, 明旦造勒. 勒曰：「昨夜何行？」澄曰：「公有怒心, 昨故權避公. 今改意, 是以敢來.」勒大笑曰：「道人謬矣.」

襄國城塹水源在城西北五里, 其水源暴竭, 勒問澄何以致水. 澄曰：「今當敕龍取水.」迺與弟子法首等數人至故泉源上, 坐繩床, 燒安息香, 祝願數百言. 如此三日, 水泫然微流, 有一小龍長五六寸許, 隨水而來, 諸道士競往視之. 有頃, 水大至, 隍塹皆滿.

鮮卑段末波攻勒, 眾甚盛. 勒懼, 問澄. 澄曰：「昨日寺鈴鳴云, 明旦食時, 當擒段末波.」勒登城望末波軍, 不見前後, 失色曰：「末波如此, 豈可獲乎！」更遣夔安問澄. 澄曰：「已獲末波矣.」時城北伏兵出, 遇末波, 執之. 澄勸勒宥末波, 遣還本國, 勒從之, 卒獲其用.

劉曜遣從弟岳攻勒, 勒遣石季龍距之. 岳敗, 退保石梁塢, 季龍堅柵守之. 澄在襄國, 忽歎曰：「劉岳可憫！」弟子法祚問其故, 澄曰：「昨日亥時, 岳已敗被執.」果如所言.

及曜自攻洛陽, 勒將救之, 其群下咸諫以為不可. 勒以訪澄, 澄曰：「相輪鈴音云：『秀支替戾岡, 僕谷劬禿當. 』此羯語也. 秀支, 軍也. 替戾岡, 出也. 僕谷, 劉曜胡位也. 劬禿當, 捉也. 此言軍出捉得曜也.」又令一童子潔齋七日, 取麻油合胭脂, 躬自研於掌中, 舉手示童子, 粲然有輝. 童子驚曰：「有軍馬甚眾, 見一人長大白□, 以朱絲縛其肘.」澄曰：「此即曜也.」勒甚悅, 遂赴洛距曜, 生擒之.

勒僭稱趙天王, 行皇帝事, 敬澄彌篤. 時石蔥將叛, 澄誡勒曰：「今年蔥中有蟲, 食必害人, 可令百姓無食蔥也.」勒班告境內, 慎無食蔥. 俄而石蔥果走. 勒益重之, 事必諮而後行, 號曰大和尚.

勒愛子斌暴病死, 將殯, 勒歎曰：「朕聞虢太子死, 扁鵲能生之, 今可得效乎？」乃令告澄. 澄取楊枝沾水, 灑而祝之, 就執斌手曰：「可起矣！」因此遂蘇, 有頃, 平復. 自是勒諸子多在澄寺中養之. 勒死之年, 天靜無風, 而塔上一鈴獨鳴, 澄謂眾曰：「鈴音云, 國有大喪, 不出今年矣.」既而勒果死.

及季龍僭位, 遷都於鄴, 傾心事澄, 有重於勒. 下書衣澄以綾錦, 乘以彫輦, 朝會之日, 引之升殿, 常侍以下悉助舉輿, 太子諸公扶翼而上, 主者唱大和尚, 眾坐皆起, 以彰其尊. 又使司空李農旦夕親問, 其太子諸公五日一朝, 尊敬莫與為比. 支道林在京師, 聞澄與諸石遊, 乃曰：「澄公其以季龍為海鷗鳥也.」百姓因澄故多奉佛, 皆營造寺廟, 相競出家, 真偽混淆, 多生愆過. 季龍下書料簡, 其著作郎王度奏曰：「佛, 外國之神, 非諸華所應祠奉. 漢代初傳其道, 惟聽西域人得立寺都邑, 以奉其神, 漢人皆不出家. 魏承漢制, 亦循前軌. 今可斷趙人悉不聽詣寺燒香禮拜, 以遵典禮, 其百辟卿士下逮眾隸, 例皆禁之, 其有犯者, 與淫祀同罪. 其趙人為沙門者, 還服百姓.」朝士多同度所奏. 季龍以澄故, 下書曰：「朕出自邊戎, 忝君諸夏, 至於饗祀, 應從本俗. 佛是戎神, 所應兼奉, 其夷趙百姓有樂事佛者, 特聽之.」

澄時止鄴城寺中, 弟子遍於郡國. 嘗遣弟子法常北至襄國, 弟子法佐從襄國還, 相遇於梁基城下, 對車夜談, 言及和尚, 比旦各去. 佐始入, 澄逆笑曰：「昨夜爾與法常交車共說汝師邪？」佐愕然愧懺. 於是國人每相語：「莫起惡心, 和尚知汝.」及澄之所在, 無敢向其方面涕唾者.

季龍太子邃有二子, 在襄國, 澄語邃曰：「小阿彌比當得疾, 可往看之.」邃即馳信往視, 果已得疾. 太醫殷騰及外國道士自言能療之, 澄告弟子法牙曰：「正使聖人復出, 不愈此疾, 況此等乎！」後三日果死. 邃將圖為逆, 謂內豎曰：「和尚神通, 儻發吾謀. 明日來者, 當先除之.」澄月望將入覲季龍, 謂弟子僧慧曰：「昨夜天神呼我曰：『明日若入, 還勿過人. 』我儻有所過, 汝當止我.」澄常入, 必過邃. 邃知澄入, 要候甚苦. 澄將上南臺, 僧慧引衣, 澄曰：「事不得止.」坐未安便起, 邃固留不住, 所謀遂差. 還寺, 歎曰：「太子作亂, 其形將成, 欲言難言, 欲忍難忍.」乃因事從容箴季龍, 季龍終不能解. 俄而事發, 方悟澄言.

後郭黑略將兵征長安北山羌, 墮羌伏中. 時澄在堂上坐, 慘然改容曰：「郭公今有厄.」乃唱云：「眾僧祝願.」澄又自祝願. 須臾, 更曰：「若東南出者活, 餘向者則困.」復更祝願. 有頃, 曰：「脫矣.」後月餘, 黑略還, 自說墜羌圍中, 東南走, 馬乏, 正遇帳下人, 推馬與之曰：「公乘此馬, 小人乘公馬, 濟與不濟, 命也.」略得其馬, 故獲免. 推檢時日, 正是澄祝願時也.

時天旱, 季龍遣其太子詣臨漳西滏口祈雨, 久而不降, 乃令澄自行, 即有白龍二頭降於祠所, 其日大雨方數千里. 澄嘗遣弟子向西域市香, 既行, 澄告餘弟子曰：「掌中見買香弟子在某處被劫垂死.」因燒香祝願, 遙救護之. 弟子後還, 云某月某日某處為賊所劫, 垂當見殺, 忽聞香氣, 賊無故自驚曰：「救兵已至.」棄之而走. 黃河中舊不生黿, 時有得者, 以獻季龍. 澄見而歎之曰：「桓溫入河, 其不久乎！」溫字元子, 後果如其言也. 季龍嘗晝寢, 夢見群羊負魚從東北來, 寤以訪澄. 澄曰：「不祥也, 鮮卑其有中原乎！」後亦皆驗. 澄嘗與季龍升中臺, 澄忽驚曰：「變, 變, 幽州當火災.」乃取酒噀之, [九]久而笑曰：「救已得矣.」季龍遣驗幽州, 云爾日火從四門起, 西南有黑雲來, 驟雨滅之, 雨亦頗有酒氣.

石宣將殺石韜, 宣先到寺與澄同坐, 浮屠一鈴獨鳴, 澄謂曰：「解鈴音乎？鈴云胡子洛度.」宣變色曰：「是何言歟？」澄謬曰：「老胡為道, 不能山居無言, 重茵美服, 豈非洛度乎！」石韜後至, 澄孰視良久. 韜懼而問澄, 澄曰：「怪公血臭, 故相視耳.」季龍夢龍飛西南, 自天而落, 旦而問澄, 澄曰：「禍將作矣, 宜父子慈和, 深以慎之.」季龍引澄入東閤, 與其后杜氏問訊之. 澄曰：「脅下有賊, 不出十日, 自浮圖以西, 此殿以東, 當有血流, 慎勿東也.」杜后曰：「和尚耄邪！何處有賊？」澄即易語云：「六情所受, 皆悉是賊. 老自應耄, 但使少者不昏即好耳.」遂便寓言, 不復彰的. 後二日, 宣果遣人害韜於佛寺中, 欲因季龍臨喪殺之. 季龍以澄先誡, 故獲免. 及宣被收, 澄諫季龍曰：「皆陛下之子也, 何為重禍邪！陛下若含怒加慈者, 尚有六十餘歲. 如必誅之, 宣當為彗星下掃鄴宮.」季龍不從. 後月餘, 有一妖馬, 髦尾皆有燒狀, 入中陽門, 出顯陽門, 東首東宮, 皆不得入, 走向東北, 俄爾不見. 澄聞而歎曰：「災其及矣！」季龍大享群臣於太武前殿, 澄吟曰：「殿乎, 殿乎！棘子成林, 將壞人衣.」季龍令發殿石下視之, 有棘生焉. 冉閔小字棘奴.

季龍造太武殿初成, 圖畫自古賢聖、忠臣、孝子、烈士、貞女, 皆變為胡狀, 旬餘, 頭悉縮入肩中, 惟冠□髣彿微出, 季龍大惡之, 祕而不言也. 澄對之流涕, 乃自啟塋墓於鄴西紫陌, 還寺, 獨語曰：「得三年乎？」自答：「不得.」又曰：「得二年、一年、百日、一月乎？」自答：「不得.」遂無復言. 謂弟子法祚曰：「戊申歲禍亂漸萌, 己酉石氏當滅. 吾及其未亂, 先從化矣.」卒於鄴宮寺. 後有沙門從雍州來, 稱見澄西入關, 季龍掘而視之, 惟有一石而無尸. 季龍惡之曰：「石者, 朕也, 葬我而去, 吾將死矣.」因而遇疾. 明年, 季龍死, 遂大亂.

麻襦

麻襦者, 不知何許人也, 莫得其姓名. 石季龍時, 在魏縣市中乞丐, 恒著麻襦布裳, 故時人謂之麻襦. 言語卓越, 狀如狂者, 乞得米穀不食, 輒散置大路, 云飴天馬. 趙興太守籍狀收送詣季龍.

先是, 佛圖澄謂季龍曰：「國東二百里某月日當送一非常人, 勿殺之也.」如期果至. 季龍與共語, 了無異言, 惟道「陛下當終一柱殿下」. 季龍不解, 送以詣澄. 麻襦謂澄曰：「昔在光和中會, 奄至今日. 酉戎受玄命, [一０]絕曆終有期. 金離消于壤, 邊荒不能遵, 驅除靈期跡, 莫已已之懿. 裔苗葉繁, 其來方積. 休期於何期, 永以歎之.」澄曰：「天迴運極, 否將不支, 九木水為難, 無可以術寧. 玄哲雖存世, 莫能基必莫能基必穨. [一一]久遊閻浮利, 擾擾多此患. 行登陵雲宇, 會於虛游間.」其所言人莫能曉. 季龍遣驛馬送還本縣, 既出城, 請步, 云：「我當有所過, 君至合口橋見待.」使人如言而馳, 至橋, 麻襦已先至.

後慕容雋投季龍尸於漳水, 倚橋柱不流, 時人以為「一柱殿下」即謂此也. 及元帝嗣位江左, 亦以為「天馬」之應云.

單道開

單道開, 敦煌人也. 常衣粗褐, 或贈以繒服, 皆不著, 不畏寒暑, 晝夜不臥. 恒服細石子, 一吞數枚, 日一服, 或多或少. 好山居, 而山樹諸神見異形試之, 初無懼色.

石季龍時, 從西平來, 一日行七百里, 其一沙彌年十四, 行亦及之. 至秦州, 表送到鄴, 季龍令佛圖澄與語, 不能屈也. 初止鄴城西沙門法綝祠中, 後徙臨漳昭德寺. 於房內造重閤, 高八九尺, 於上編菅為禪室, 常坐其中. 季龍資給甚厚, 道開皆以施人. 人或來諮問者, 道開都不答. 日服鎮守藥數丸, 大如梧子, 藥有松蜜薑桂伏苓之氣, 時復飲荼蘇一二升而已. 自云能療目疾, 就療者頗驗. 視其行動, 狀若有神. 佛圖澄曰：「此道士觀國興衰, 若去者, 當有大亂.」及季龍末, 道開南渡許昌, 尋而鄴中大亂.

升平三年至京師, 後至南海, 入羅浮山, 獨處茅茨, 蕭然物外. 年百餘歲, 卒於山舍, 敕弟子以尸置石穴中, 弟子乃移入石室. 陳郡袁宏為南海太守, 與弟穎叔及沙門支法防共登羅浮山, 至石室口, 見道開形骸如生, 香火瓦器猶存. 宏曰：「法師業行殊群, 正當如蟬蛻耳.」乃為之贊云.

黃泓

黃泓字始長, 魏郡斥丘人也. 父沈, 善天文祕術. 泓從父受業, 精妙踰深, 兼博覽經史, 尤明禮易. 性忠勤, 非禮不動. 永嘉之亂, 與渤海高瞻避地幽州, 說瞻曰：「王浚昏暴, 終必無成, 宜思去就以圖久安. 慕容廆法政修明, 虛懷引納, 且讖言真人出東北, 儻或是乎？宜相與歸之, 同建事業.」瞻不從. 泓乃率宗族歸廆, 廆待以客禮, 引為參軍, 軍國之務動輒訪之. 泓指說成敗, 事皆如言. 廆常曰：「黃參軍, 孤之仲翔也.」

及皝嗣位, 遷左常侍, 領史官, 甚重之. 石季龍攻皝, 皝將走遼東, 泓曰：「賊有敗氣, 無可憂也, 不過二日, 必當奔潰. 宜嚴勒士馬, 為追擊之備.」皝曰：「今寇盛如此, 卿言必走, 孤未敢信.」泓曰：「殿下言盛者, 人事耳, 臣言必走者, 天時也, 胡足為疑！」及期, 季龍果退, 皝益奇之.

及慕容雋即王位, 遷從事中郎. 雋聞冉閔亂, 將圖中原, 訪之於泓. 泓勸行, 雋從之. 及僭號, 署為進謀將軍、太史令、關內侯, 尋加奉車都尉、西海太守、領太史令、開陽亭侯, 又封平舒縣五等伯, 常從左右, 諮決大事. 靈臺令許敦害其寵, 諂事慕容評, 設異議以毀之, 乃以泓為太史靈臺諸署統, 加給事中. 泓待敦彌厚, 不以毀己易心.

慕容暐敗, 以老歸家, 歎曰：「燕必中興, 其在吳王, 恨吾年過不見耳.」年九十七卒. 卒後三年, 偽吳王慕容垂興焉.

索紞

索紞字叔徹, 敦煌人也. 少遊京師, 受業太學, 博綜經籍, 遂為通儒. 明陰陽天文, 善術數占候. 司徒辟, 除郎中, 知中國將亂, 避世而歸. 鄉人從紞占問吉凶, 門中如市, 紞曰：「攻乎異端, 戒在害己；無為多事, 多事多患.」遂詭言虛說, 無驗乃止. 惟以占夢為無悔吝, 乃不逆問者.

孝廉令狐策夢立冰上, 與冰下人語. 紞曰：「冰上為陽, 冰下為陰, 陰陽事也. 士如歸妻, 迨冰未泮, 婚姻事也. 君在冰上與冰下人語, 為陽語陰, 媒介事也. 君當為人作媒, 冰泮而婚成.」策曰：「老夫耄矣, 不為媒也.」會太守田豹因策為子求鄉人張公徵女, 仲春而成婚焉. 郡主簿張宅夢走馬上山, 還繞舍三周, 但見松柏, 不知門處. 紞曰：「馬屬離, 離為火. 火, 禍也. 人上山, 為凶字. 但見松柏, 墓門象也. 不知門處, 為無門也. 三周, 三期也. 後三年必有大禍.」宅果以謀反伏誅. 索充初夢天上有二棺落充前. 紞曰：「棺者, 職也, 當有京師貴人舉君. 二官者, 頻再遷.」俄而司徒王戎書屬太守使舉充, 太守先署充功曹而舉孝廉. 充後夢見一虜, 脫上衣來詣充. 紞曰：「虜去上中, 下半男字, 夷狄陰類, 君婦當生男.」終如其言. 宋桷夢內中有一人著赤衣, 桷手把兩杖, 極打之. 紞曰：「內中有人, 肉字也. 肉色, 赤也. 兩杖, 箸象也. 極打之, 飽肉食也.」俄而亦驗焉. 黃平問紞曰：「我昨夜夢舍中馬舞, 數十人向馬拍手, 此何祥也？」紞曰：「馬者, 火也, 舞為火起. 向馬拍手, 救火人也.」平未歸而火作. 索綏夢東有二角書詣綏, 大角朽敗, 小角有題韋囊角佩, 一在前, 一在後. 紞曰：「大角朽敗, 腐棺木. 小角有題, 題所詣. 一在前, 前凶也. 一在後, 後背也. 當有凶背之問.」時綏父在東, 居三日而凶問至. 郡功曹張邈嘗奉使詣州, 夜夢狼啖一腳. 紞曰：「腳肉被啖, 為卻字.」會東虜反, 遂不行. 凡所占莫不驗.

太守陰澹從求占書, 紞曰：「昔入太學, 因一父老為主人, 其人無所不知, 又匿姓名, 有似隱者, 紞因從父老問占夢之術, 審測而說, 實無書也.」澹命為西閤祭酒, 紞辭曰：「少無山林之操, 游學京師, 交結時賢, 希申鄙藝. 會中國不靖, 欲養志終年. 老亦至矣, 不求聞達. 又少不習勤, 老無吏幹, 濛汜之年, 弗敢聞命.」澹以束帛禮之, 月致羊酒. 年七十五, 卒于家.

孟欽

孟欽, 洛陽人也. 有左慈、劉根之術, 百姓惑而赴之. 苻堅召詣長安, 惡其惑眾, 命苻融誅之. 俄而欽至, 融留之, 遂大讌郡僚, 酒酣, 目左右收欽. 欽化為旋風, 飛出第外. 頃之, 有告在城東者, 融遣騎追之, 垂及, 忽然已遠, 或有兵眾距戰, 或前有谿澗, 騎不得過, 遂不知所在. 堅末, 復見於青州. 苻朗尋之, 入于海島.

王嘉

王嘉字子年, 隴西安陽人也. 輕舉止, 醜形貌, 外若不足, 而聰睿內明. 滑稽好語笑, 不食五穀, 不衣美麗, 清虛服氣, 不與世人交游. 隱於東陽谷, 鑿崖穴居, 弟子受業者數百人, 亦皆穴處.

石季龍之末, 棄其徒眾, 至長安, 潛隱於終南山, 結菴廬而止. 門人聞而復隨之, 乃遷於倒獸山. 苻堅累徵不起, 公侯已下咸躬往參詣, 好尚之士無不師宗之. 問其當世事者, 皆隨問而對. 好為譬喻, 狀如戲調；言未然之事, 辭如讖記, 當時尟能曉之, 事過皆驗.

堅將南征, 遣使者問之. 嘉曰：「金剛火強.」乃乘使者馬, 正衣冠, 徐徐東行數百步, 而策馬馳反, 脫衣服, 棄冠履而歸, 下馬踞床, 一無所言. 使者還告, 堅不悟, 復遣問之, 曰：「吾世祚云何？」嘉曰：「未央.」咸以為吉. 明年癸未, 敗於淮南, 所謂未年而有殃也. 人候之者, 至心則見之, 不至心則隱形不見. 衣服在架, 履杖猶存, 或欲取其衣者, 終不及, 企而取之, 衣架踰高, 而屋亦不大, 履杖諸物亦如之.

姚萇之入長安, 禮嘉如苻堅故事, 逼以自隨, 每事諮之. 萇既與苻登相持, 問嘉曰：「吾得殺苻登定天下不？」嘉曰：「略得之.」萇怒曰：「得當云得, 何略之有！」遂斬之. 先此, 釋道安謂嘉曰：「世故方殷, 可以行矣.」嘉答曰：「卿其先行, 吾負債未果去.」俄而道安亡, 至是而嘉戮死, 所謂「負債」者也. 苻登聞嘉死, 設壇哭之, 贈太師, 諡曰文. 及萇死, 萇子興字子略方殺登, 「略得」之謂也. 嘉之死日, 人有隴上見之. 其所造牽三歌讖, 事過皆驗, 累世猶傳之. 又著拾遺錄十卷, 其記事多詭怪, 今行於世.

僧涉

僧涉者, 西域人也, 不知何姓. 少為沙門, 苻堅時入長安. 虛靜服氣, 不食五穀, 日能行五百里, 言未然之事, 驗若指掌. 能以祕祝下神龍, 每旱, 堅常使之祝龍請雨. 俄而龍下缽中, 天輒大雨, 堅及群臣親就缽觀之. 卒於長安. 後大旱移時, 苻堅歎曰：「涉公若在, 豈憂此乎！」

郭□

郭□, 西平人也. 少明式易, [一二]仕郡主簿. 張天錫末年, 苻氏每有西伐之問, 太守趙凝使□筮之, □曰：「若郡內二月十五日失囚者, 東軍當至, 涼祚必終.」凝乃申約屬縣. 至十五日, 鮮卑折掘送馬於凝, 凝怒其非駿, 幽之內廄, 鮮卑懼而夜遁. 凝以告□, □曰：「是也. 國家將亡, 不可復振.」

苻堅末, 當陽門震, 刺史梁熙問□曰：「其祥安在？」□曰：「為四夷之事也. 當有外國二王來朝主上, 一當反國, 一死此城.」歲餘而鄯善及前部王朝於苻堅, 西歸, 鄯善王死於姑臧.

呂光之王河西也, 西海太守王楨叛, □勸光襲之. 光之左丞呂寶曰：「千里襲人, 自昔所難, 況王者之師天下所聞, 何可僥倖以邀成功！□不可從, 誤人大事.」□曰：「若其不捷, □自伏鈇鉞之誅. 如其克也, 左丞為無謀矣.」光從而克之. 光比之京管, 常參帷幄密謀.

光將伐乞伏乾歸, □諫曰：「今太白未出, 不宜行師, 往必無功, 終當覆敗.」太史令賈曜以為必有秦隴之地. 及克金城, 光使曜詰□, □密謂光曰：「昨有流星東墜, 當有伏尸死將, 雖得此城, 憂在不守. 正月上旬, 河冰將解, 若不早渡, 恐有大變.」後二日而敗問至, 光引軍渡河訖, 冰泮. 時人服其神驗. 光以□為散騎常侍、太常.

□後以光年老, 知其將敗, 遂與光僕射王祥起兵作亂. [一三]百姓聞□起兵, 咸以聖人起事, 事無不成, 故相率從之如不及. □以為代呂者王, 乃推王乞基為主. [一四]後呂隆降姚興, 興以王尚為涼州刺史, 終如□言. □之與光相持也, 逃人稱呂統病死, □曰：「未也, 光、統之命盡在一時.」後統死三日而光死. □嘗曰：「涼州謙光殿後當有索頭鮮卑居之.」終於禿髮□檀、沮渠蒙遜迭據姑臧. □性褊酷, 不為士庶所附. 戰敗, 奔乞伏乾歸. 乾歸敗, 入姚興. □以滅姚者晉, 遂將妻子南奔, 為追兵所殺也.

鳩摩羅什

鳩摩羅什, 天竺人也. 世為國相. 父鳩摩羅炎, 聰懿有大節, 將嗣相位, 乃辭避出家, 東渡蔥嶺. 龜茲王聞其名, 郊迎之, 請為國師. 王有妹, 年二十, 才悟明敏, 諸國交娉, 並不許, 及見炎, 心欲當之, 王乃逼以妻焉. 既而羅什在胎, 其母慧解倍常. 及年七歲, 母遂與俱出家.

羅什從師受經, 日誦千偈, 偈有三十二字, 凡三萬二千言, 義亦自通. 年十二, 其母攜到沙勒, 國王甚重之, 遂停沙勒一年. 博覽五明諸論及陰陽星算, 莫不必盡, 妙達吉凶, 言若符契. 為性率達, 不拘小檢, 修行者頗共疑之. 然羅什自得於心, 未嘗介意, 專以大乘為化, 諸學者皆共師焉. 年二十, 龜茲王迎之還國, 廣說諸經, 四遠學徒莫之能抗.

有頃, 羅什母辭龜茲王往天竺, 留羅什住, 謂之曰：「方等深教, 不可思議, 傳之東土, 惟爾之力. 但於汝無利, 其可如何？」什曰：「必使大化流傳, 雖苦而無恨.」母至天竺, 道成, 進登第三果. 西域諸國咸伏羅什神俊, 每至講說, 諸王皆長跪坐側, 令羅什踐而登焉.

苻堅聞之, 密有迎羅什之意. 會太史奏云：「有星見外國分野, 當有大智入輔中國.」堅曰：「朕聞西域有鳩摩羅什, 將非此邪？」乃遣驍騎將軍呂光等率兵七萬, 西伐龜茲, 謂光曰：「若獲羅什, 即馳驛送之.」光軍未至, 羅什謂龜茲王白純曰：「國運衰矣, 當有勍敵從日下來, 宜恭承之, 勿抗其鋒.」純不從, 出兵距戰, 光遂破之, 乃獲羅什. 光見其年齒尚少, 以凡人戲之, 強妻以龜茲王女, 羅什距而不受, 辭甚苦至. 光曰：「道士之操不踰先父, 何所固辭？」乃飲以醇酒, 同閉密室. 羅什被逼, 遂妻之. 光還, 中路置軍於山下, 將士已休, 羅什曰：「在此必狼狽, 宜徙軍隴上.」光不納. 至夜, 果大雨, 洪潦暴起, 水深數丈, 死者數千人, 光密異之.

光欲留王西國, 羅什謂光曰：「此凶亡之地, 不宜淹留, 中路自有福地可居.」光還至涼州, 聞苻堅已為姚萇所害, 於是竊號河右. 屬姑臧大風, 羅什曰：「不祥之風當有姦叛, 然不勞自定也.」俄而有叛者, 尋皆殄滅.

沮渠蒙遜先推建康太守段業為主, 光遣其子纂率眾討之. 時論謂業等烏合, 纂有威聲, 勢必全克. 光以訪羅什, 答曰：「此行未見其利.」既而纂敗於合黎, [一五]俄又郭□起兵, 纂棄大軍輕還, 復為□所敗, 僅以身免.

中書監張資病, 光博營救療. 有外國道人羅叉, 云能差資病. 光喜, 給賜甚重. 羅什知叉誑詐, 告資曰：「叉不能為益, 徒煩費耳. 冥運雖隱, 可以事試也.」乃以五色絲作繩結之, 燒為灰末, 投水中, 灰若出水還成繩者, 病不可愈. 須臾, 灰聚浮出, 復為繩, 叉療果無效, 少日資亡.

頃之, 光死, 纂立. 有豬生子, 一身三頭. 龍出東箱井中, 於殿前蟠臥, 比旦失之. 纂以為美瑞, 號其殿為龍翔殿. 俄而有黑龍升於當陽九宮門, 纂改九宮門為龍興門. 羅什曰：「比日潛龍出游, 豕妖表異, 龍者陰類, 出入有時, 而今屢見, 則為災眚, 必有下人謀上之變. 宜克己修德, 以答天戒.」纂不納, 後果為呂超所殺.

羅什之在涼州積年, 呂光父子既不弘道, 故蘊其深解, 無所宣化. 姚興遣姚碩德西伐, 破呂隆, 乃迎羅什, 待以國師之禮, 仍使入西明閤及逍遙園, 譯出眾經. 羅什多所暗誦, 無不究其義旨, 既覽舊經多有紕繆, 於是興使沙門僧叡、僧肇等八百餘人傳受其旨, 更出經論, 凡三百餘卷. 沙門慧叡才識高明, 常隨羅什傳寫, 羅什每為慧叡論西方辭體, 商略同異, 云：「天竺國俗甚重文制, 其宮商體韻, 以入管弦為善. 凡覲國王, 必有贊德, 經中偈頌, 皆其式也.」羅什雅好大乘, 志在敷演, 常歎曰：「吾若著筆作大乘阿毗曇, 非迦旃子比也. 今深識者既寡, 將何所論！」惟為姚興著實相論二卷, 興奉之若神.

嘗講經於草堂寺, 興及朝臣、大德沙門千有餘人肅容觀聽, 羅什忽下高坐, 謂興曰：「有二小兒登吾肩, 慾鄣須婦人.」興乃召宮女進之, 一交而生二子焉. 興嘗謂羅什曰：「大師聰明超悟, 天下莫二, 何可使法種少嗣.」遂以伎女十人, 逼令受之. 爾後不住僧坊, 別立解舍, 諸僧多效之. 什乃聚針盈缽, 引諸僧謂之曰：「若能見效食此者, 乃可畜室耳.」因舉匕進針, 與常食不別, 諸僧愧服乃止.

杯渡比丘在彭城, 聞羅什在長安, 乃歎曰：「吾與此子戲, 別三百餘年, 相見杳然未期, 遲有遇於來生耳.」羅什未終少日, 覺四大不悆, 乃口出三番神咒, 令外國弟子誦之以自救, 未及致力, 轉覺危殆, 於是力疾與眾僧告別曰：「因法相遇, 殊未盡心, 方復後世, 惻愴可言.」死於長安. 姚興於逍遙園依外國法以火焚尸, 薪滅形碎, 惟舌不爛.

曇霍

沙門曇霍者, 不知何許人也. 禿髮□檀時從河南來, 持一錫杖, 令人跪曰：「此是般若眼, 奉之可以得道.」時人咸異之. 或遺以衣服, 受而投之於河, 後日以還其本主, 衣無所汙. 行步如風雲, 言人死生貴賤無毫釐之差. 人或藏其錫杖, 曇霍大哭數聲, 閉目須臾, 起而取之, 咸奇其神異, 莫能測也. 每謂□檀曰：「若能安坐無為, 則天下可定, 祚胤克昌. 如其窮兵好殺, 禍將及己.」□檀不能從.

□檀女病甚, 請救療, 曇霍曰：「人之生死自有定期, 聖人亦不能轉禍為福, 曇霍安能延命邪！正可知早晚耳.」□檀固請之. 時後宮門閉, 曇霍曰：「急開後門, 及開門則生, 不及則死.」□檀命開之, 不及而死. 後兵亂, 不知所在也.

臺產

臺產字國雋, 上洛人, 漢侍中崇之後也. 少專京氏易, 善圖讖、祕緯、天文、洛書、風角、星算、六日七分之學, 尤善望氣、占候、推步之術. 隱居商洛南山, 兼善經學, 汎情教授, 不交當世.

劉曜時, 災異特甚, 命公卿各舉博識直言之士一人. 其大司空劉均舉產. 曜親臨東堂, 遣中黃門策問之, 產極言其故. 曜覽而嘉之, 引見, 訪以政事. 產流涕歔欷, 具陳災變之禍, 政化之闕, 辭甚懇至. 曜改容禮之, 署為博士祭酒、諫議大夫, 領太史令, 至明年而其言皆驗, 曜彌重之, 轉太中大夫, 歲中三遷. 歷位尚書、光祿大夫、太子少師, 位特進, 金章紫綬, 爵關中侯.

史臣曰：陳戴等諸子並該洽墳典, 研精數術, 究推步之幽微, 窮陰陽之祕奧, 雖前代京管, 何以加之！郭□知有晉之亡姚, 去姚以歸晉, 追兵奄及, 致斃中塗, 斯則遠見秋毫, 不能近知目睫. 澄什爰自遐裔, 來游諸夏. 什既兆見星象, 澄乃驅役鬼神, 並通幽洞冥, 垂文闡教, 諒見珍於道藝, 非取貴於他山, 姚石奉之若神, 良有以也. 鮑、吳、王、幸等或假靈道訣, 或受教神方, 遂能厭勝禳災, 隱文彰義, 雖獲譏於妖妄, 頗有益於世用者焉. 然而碩學通人, 未宜枉轡.

贊曰：傳敘災祥, 書稱龜筮. 應如影響, 協若符契. 怪力亂神, 詭時惑世. 崇尚弗已, 必致流弊.

校勘記

[一]錢唐湖　吳志孫皓傳、建康實錄四並作「臨平湖」.

[二]弟宏　校文：陳敏傳「宏」作「閎」.

[三]周宣珮　周□傳「珮」作「佩」.

[四]永昌元年四月庚辰　是月甲辰朔, 無庚辰.

[五]石勒騎大至　據成紀、通鑑九三「石勒」當作「石聰」.

[六]其日西風　宋本、殿本「西風」作「西南」, 局本作「西風」, 蓋據通志一八二改, 今從之.

[七]祖煥　祖約傳、蘇峻傳及通鑑九三、九四「煥」作「渙」.

[八]作箸一雙　斠注：太平廣記八一引豫章記「箸」作「楫」, 曉讀書齋雜錄疑是「篙」之訛.

[九]乃取酒噀之　「乃」, 各本作「仍」, 宋本作「乃」, 與事類賦八引合, 今從之.

[一０]酉戎受玄命　「酉戎」, 高僧傳作「西戎」, 神僧傳作「酉戍」.

[一一]莫能基必莫能基必穨　高僧傳、神僧傳皆不重「莫能基必」四字, 疑此四字駁文.

[一二]少明式易　「式易」, 不明其義. 殿本作「老易」, 通篇未涉及老子. 御覽一九全句引作「少明於易」, 或然.

[一三]王祥　周校：呂光載記作「王詳」. 按：通鑑一０八亦作「王詳」.

[一四]王乞基　周校：呂光載記作「王氣乞機」. 按：通鑑一０九作「田胡王乞基」, 胡注云：田胡, 胡之一種也.

[一五]合黎　呂光載記作「合離」.

晉書卷九十六 列傳第六十六

列女

夫三才分位, 室家之道克隆；二族交歡, 貞烈之風斯著. 振高情而獨秀, 魯冊於是飛華；挺峻節而孤標, 周篇於焉騰茂. 徽烈兼劭, 柔順無愆, 隔代相望, 諒非一緒. 然則虞興媯汭, 夏盛塗山, 有娀、有□廣隆殷之業, 大妊、大姒衍昌姬之化, 馬鄧恭儉, 漢朝推德, 宣昭懿淑, 魏代揚芬, 斯皆禮極中闈, 義殊月室者矣. 至若恭姜誓節, 孟母求仁, 華率傅而經齊, 樊授規而霸楚, 譏文伯於奉劍, 讓子發於分菽, 少君之從約禮, 孟光之符隱志, 既昭婦則, 且擅母儀. 子政緝之於前, 元凱編之於後, 具宣閨範, 有裨陰訓. 故上從泰始, 下迄恭安, 一操可稱, 一藝可紀, 咸皆撰錄, 為之傳云. 或位極后妃, 或事因夫子, 各隨本傳, 今所不錄. 在諸偽國, 暫阻王猷, 天下之善, 足以懲勸, 亦同搜次, 附於篇末.

羊耽妻辛氏

羊耽妻辛氏, 字憲英, 隴西人, 魏侍中毗之女也. 聰朗有才鑒. 初, 魏文帝得立為太子, 抱毗項謂之曰：「辛君知我喜不？」毗以告憲英, 憲英歎曰：「太子, 代君主宗廟社稷者也. 代君不可以不戚, 主國不可以不懼, 宜戚而喜, 何以能久！魏其不昌乎？」

弟敞為大將軍曹爽參軍, 宣帝將誅爽, 因其從魏帝出而閉城門, 爽司馬魯芝率府兵斬關赴爽, 呼敞同去. 敞懼, 問憲英曰：「天子在外, 太傅閉城門, 人云將不利國家, 於事可得爾乎？」憲英曰：「事有不可知, 然以吾度之, 太傅殆不得不爾. 明皇帝臨崩, 把太傅臂, 屬以後事, 此言猶在朝士之耳. 且曹爽與太傅俱受寄託之任, 而獨專權勢, 於王室不忠, 於人道不直, 此舉不過以誅爽耳.」敞曰：「然則敞無出乎？」憲英曰：「安可以不出！職守, 人之大義也. 凡人在難, 猶或恤之；為人執鞭而棄其事, 不祥也. 且為人任, 為人死, 親昵之職也, 汝從眾而已.」敞遂出. 宣帝果誅爽. 事定後, 敞歎曰：「吾不謀於姊, 幾不獲於義！」

其後鍾會為鎮西將軍, 憲英謂耽從子祜曰：「鍾士季何故西出？」祜曰：「將為滅蜀也.」憲英曰：「會在事縱恣, 非持久處下之道, 吾畏其有他志也.」及會將行, 請其子琇為參軍, 憲英憂曰：「他日吾為國憂, 今日難至吾家矣.」琇固請於文帝, 帝不聽. 憲英謂琇曰：「行矣, 戒之！古之君子入則致孝於親, 出則致節於國；在職思其所司, 在義思其所立, 不遺父母憂患而已. 軍旅之間可以濟者, 其惟仁恕乎！」會至蜀果反, 琇竟以全歸. 祜嘗送錦被, 憲英嫌其華, 反而覆之, 其明鑒儉約如此. 泰始五年卒, 年七十九.

杜有道妻嚴氏

杜有道妻嚴氏, 字憲, 京兆人也. 貞淑有識量. 年十三, 適於杜氏, 十八而嫠居. 子植、女韡並孤藐, 憲雖少, 誓不改節, 撫育二子, 教以禮度, 植遂顯名於時, 韡亦有淑德, 傅玄求為繼室, 憲便許之. 時玄與何晏、鄧颺不穆, 晏等每欲害之, 時人莫肯共婚. 及憲許玄, 內外以為憂懼. 或曰：「何、鄧執權, 必為玄害, 亦由排山壓卵, 以湯沃雪耳, 柰何與之為親？」憲曰：「爾知其一, 不知其他. 晏等驕侈, 必當自敗, 司馬太傅獸睡耳, 吾恐卵破雪銷, 行自有在.」遂與玄為婚. 晏等尋亦為宣帝所誅. 植後為南安太守.

植從兄預為秦州刺史, 被誣, 徵還, 憲與預書戒之曰：「諺云忍辱至三公. 卿今可謂辱矣, 能忍之, 公是卿坐.」[一]預後果為儀同三司. 玄前妻子咸年六歲, 嘗隨其繼母省憲, 謂咸曰：「汝千里駒也, 必當遠至.」以其妹之女妻之. 咸後亦有名於海內. 其知人之鑒如此. 年六十六卒.

王渾妻鍾氏

王渾妻鍾氏, 字琰, 潁川人, 魏太傅繇曾孫也. 父徽, 黃門郎. 琰數歲能屬文, 及長, 聰慧弘雅, 博覽記籍. 美容止, 善嘯詠, 禮儀法度為中表所則. 既適渾, 生濟. 渾嘗共琰坐, 濟趨庭而過, 渾欣然曰：「生子如此, 足慰人心.」琰笑曰：「若使新婦得配參軍, 生子故不翅如此.」參軍, 謂渾中弟淪也. 琰女亦有才淑, 為求賢夫. 時有兵家子甚俊, 濟欲妻之, 白琰, 琰曰：「要令我見之.」濟令此兵與群小雜處, 琰自幃中察之, 既而謂濟曰：「緋衣者非汝所拔乎？」濟曰：「是.」琰曰：「此人才足拔萃, 然地寒壽促, 不足展其器用, 不可與婚.」遂止. 其人數年果亡. 琰明鑒遠識, 皆此類也.

渾弟湛妻郝氏亦有德行, 琰雖貴門, 與郝雅相親重, 郝不以賤下琰, 琰不以貴陵郝, 時人稱鍾夫人之禮, 郝夫人之法云.

鄭袤妻曹氏

鄭袤妻曹氏, 魯國薛人也. 袤先娶孫氏, 早亡, 娉之為繼室. 事舅姑甚孝, 躬紡績之勤, 以充奉養, 至於叔妹群娣之間, 盡其禮節, 咸得歡心. 及袤為司空, 其子默等又顯朝列, 時人稱其榮貴. 曹氏深懼盛滿, 每默等升進, 輒憂之形於聲色. 然食無重味, 服浣濯之衣, 袤等所獲祿秩, 曹氏必班散親姻, 務令周給, 家無餘貲.

初, 孫氏瘞於黎陽, 及袤薨, 議者以久喪難舉, 欲不合葬. 曹氏曰：「孫氏元妃, 理當從葬, 何可使孤魂無所依邪.」[二]於是備吉凶導從之儀以迎之, 具衣衾几筵, 親執雁行之禮, 聞者莫不歎息, 以為趙姬之下叔隗, 不足稱也. 太康元年卒, 年八十三.

愍懷太子妃王氏

愍懷太子妃王氏, 太尉衍女也, 字惠風. 貞婉有志節. 太子既廢居於金墉, 衍請絕婚, 惠風號哭而歸, 行路為之流涕. 及劉曜陷洛陽, 以惠風賜其將喬屬, 屬將妻之. 惠風拔劍距屬曰：「吾太尉公女, 皇太子妃, 義不為逆胡所辱.」屬遂害之.

鄭休妻石氏

鄭休妻石氏, 不知何許人也. 少有德操, 年十餘歲, 鄉邑稱之. 既歸鄭氏, 為九族所重. 休前妻女既幼, 又休父布臨終, 有庶子沈生, 命棄之, [三]石氏曰：「柰何使舅之胤不存乎！」遂養沈及前妻女. 力不兼舉, 九年之中, 三不舉子.

陶侃母湛氏

陶侃母湛氏, 豫章新淦人也. 初, 侃父丹娉為妾, 生侃, 而陶氏貧賤, 湛氏每紡績資給之, 使交結勝己. 侃少為尋陽縣吏, 嘗監魚梁, 以一坩鮓遺母. 湛氏封鮓及書, 責侃曰：「爾為吏, 以官物遺我, 非惟不能益吾, 乃以增吾憂矣.」鄱陽孝廉范逵寓宿於侃, 時大雪, 湛氏乃徹所臥新薦, 自剉給其馬, 又密截髮賣與鄰人, 供肴饌. 逵聞之, 歎息曰：「非此母不生此子！」侃竟以功名顯.

賈渾妻宗氏

賈渾妻宗氏, 不知何許人也. 渾為介休令, 被劉元海將喬晞攻破, 死之. 宗氏有姿色, 晞欲納之. 宗氏罵曰：「屠各奴！豈有害人之夫而欲加無禮, 於爾安乎？何不促殺我！」因仰天大哭. 晞遂害之, 時年二十餘.

梁緯妻辛氏

梁緯妻辛氏, 隴西狄道人也. 緯為散騎常侍, 西都陷沒, 為劉曜所害. 辛氏有殊色, 曜將妻之. 辛氏據地大哭, 仰謂曜曰：「妾聞男以義烈, 女不再醮. 妾夫已死, 理無獨全. 且婦人再辱, 明公亦安用哉！乞即就死, 下事舅姑.」遂號哭不止. 曜曰：「貞婦也, 任之.」乃自縊而死. 曜以禮葬之.

許延妻杜氏

許延妻杜氏, 不知何許人也. 延為益州別駕, 為李驤所害. 驤欲納杜氏為妻, 杜氏號哭守夫尸, 罵驤曰：「汝輩逆賊無道, 死有先後, 寧當久活！我杜家女, 豈為賊妻也！」驤怒, 遂害之.

虞潭母孫氏

虞潭母孫氏, 吳郡富春人, 孫權族孫女也. 初適潭父忠, 恭順貞和, 甚有婦德. 及忠亡, 遺孤藐爾, 孫氏雖少, 誓不改節, 躬自撫養, 劬勞備至. 性聰敏, 識鑒過人. 潭始自幼童, 便訓之忠義, 故得聲望允洽, 為朝廷所稱.

永嘉末, 潭為南康太守, 值杜弢構逆, 率眾討之. 孫氏勉潭以必死之義, 俱傾其資產以餽戰士, 潭遂克捷. 及蘇峻作亂, 潭時守吳興, 又假節征峻. 孫氏戒之曰：「吾聞忠臣出孝子之門, 汝當捨生取義, 勿以吾老為累也.」仍盡發其家僮, [四]令隨潭助戰, 貿其所服環珮以為軍資. 於時會稽內史王舒遣子允之為督護, 孫氏又謂潭曰：「王府君遣兒征, 汝何為獨不？」潭即以子楚為督護, 與允之合勢. 其憂國之誠如此. 拜武昌侯太夫人, 加金章紫綬. 潭立養堂於家, 王導以下皆就拜謁. 咸和末卒, 年九十五. 成帝遣使弔祭, 諡曰定夫人.

周顗母李氏

周顗母李氏, 字絡秀, 汝南人也. 少時在室, 顗父浚為安東將軍, 時嘗出獵, 遇雨, 過止絡秀之家. 會其父兄不在, 絡秀聞浚至, 與一婢於內宰豬羊, 具數十人之饌, 甚精辦而不聞人聲. 浚怪使覘之, 獨見一女子甚美, 浚因求為妾. 其父兄不許, 絡秀曰：「門戶殄瘁, 何惜一女！若連姻貴族, 將來庶有大益矣.」父兄許之. 遂生顗及嵩、謨. 而顗等既長, 絡秀謂之曰：「我屈節為汝家作妾, 門戶計耳. 汝不與我家為親親者, 吾亦何惜餘年！」顗等從命, 由此李氏遂得為方雅之族.

中興時, 顗等並列顯位. 嘗冬至置酒, 絡秀舉觴賜三子曰：「吾本渡江, 託足無所, 不謂爾等並貴, 列吾目前, 吾復何憂！」嵩起曰：「恐不如尊旨. 伯仁志大而才短, 名重而識闇, 好乘人之弊, 此非自全之道. 嵩性抗直, 亦不容於世. 唯阿奴碌碌, 當在阿母目下耳.」阿奴, 謨小字也. 後果如其言.

張茂妻陸氏

張茂妻陸氏, 吳郡人也. 茂為吳郡太守, 被沈充所害, 陸氏傾家產, 率茂部曲為先登以討充. 充敗, 陸詣闕上書, 為茂謝不克之責. 詔曰：「茂夫妻忠誠, 舉門義烈, 宜追贈茂太僕.」

尹虞二女

尹虞二女, 長沙人也. 虞前任始興太守, 起兵討杜弢, 戰敗, 二女為弢所獲, 並有國色, 弢將妻之. 女曰：「我父二千石, 終不能為賊婦, 有死而已！」弢並害之.

荀崧小女灌

荀崧小女灌, 幼有奇節. 崧為襄城太守, 為杜曾所圍, 力弱食盡, 欲求救於故吏平南將軍石覽, 計無從出. 灌時年十三, 乃率勇士數十人, 踰城突圍夜出. 賊追甚急, 灌督厲將士, 且戰且前, 得入魯陽山獲免. 自詣覽乞師, 又為崧書與南中郎將周訪請援, 仍結為兄弟, 訪即遣子撫率三千人會石覽俱救崧. 賊聞兵至, 散走, 灌之力也.

王凝之妻謝氏

王凝之妻謝氏, 字道韞, 安西將軍奕之女也. 聰識有才辯. 叔父安嘗問：「毛詩何句最佳？」道韞稱：「吉甫作頌, 穆如清風. 仲山甫永懷, 以慰其心.」安謂有雅人深致. 又嘗內集, 俄而雪驟下, 安曰：「何所似也？」安兄子朗曰：「散鹽空中差可擬.」道韞曰：「未若柳絮因風起.」安大悅.

初適凝之, 還, 甚不樂. 安曰：「王郎, 逸少子, 不惡, 汝何恨也？」答曰：「一門叔父則有阿大、中郎, 群從兄弟復有封、胡、羯、末, 不意天壤之中乃有王郎！」封謂謝韶, [五]胡謂謝朗, 羯謂謝玄, 末謂謝川, 皆其小字也. 又嘗譏玄學植不進, 曰：「為塵務經心, 為天分有限邪？」凝之弟獻之嘗與賓客談議, 詞理將屈, 道韞遣婢白獻之曰：「欲為小郎解圍.」乃施青綾步鄣自蔽, 申獻之前議, 客不能屈.

及遭孫恩之難, 舉厝自若, 既聞夫及諸子已為賊所害, 方命婢肩輿抽刃出門, 亂兵稍至, 手殺數人, 乃被虜. 其外孫劉濤時年數歲, 賊又欲害之, 道韞曰：「事在王門, 何關他族！必其如此, 寧先見殺.」恩雖毒虐, 為之改容, 乃不害濤. 自爾嫠居會稽, 家中莫不嚴肅. 太守劉柳聞其名, 請與談議. 道韞素知柳名, 亦不自阻, 乃簪髻素褥坐於帳中, 柳束脩整帶造於別榻. 道韞風韻高邁, 敘致清雅, 先及家事, 慷慨流漣, 徐酬問旨, 詞理無滯. 柳退而歎曰：「實頃所未見, 瞻察言氣, 使人心形俱服.」道韞亦云：「親從凋亡, 始遇此士, 聽其所問, 殊開人胸府.」

初, 同郡張玄妹亦有才質, 適於顧氏, 玄每稱之, 以敵道韞. 有濟尼者, 游於二家, 或問之, 濟尼答曰：「王夫人神情散朗, 故有林下風氣. 顧家婦清心玉映, 自是閨房之秀.」道韞所著詩賦誄頌並傳於世.

劉臻妻陳氏

劉臻妻陳氏者, 亦聰辯能屬文. 嘗正旦獻椒花頌, 其詞曰：「旋穹周迴, 三朝肇建. 青陽散輝, 澄景載煥. 標美靈葩, 爰採爰獻. 聖容映之, 永壽於萬.」又撰元日及冬至進見之儀, 行於世.

皮京妻龍氏

皮京妻龍氏, 字憐, 西道縣人也. 年十三適京, 未逾年而京卒, 京二弟亦相次而隕, 既無胤嗣, 又無期功之親. 憐貨其嫁時資裝, 躬自紡織, 數年間三喪俱舉, 葬斂既畢, 每時享祭無闕. 州里聞其賢, 屢有娉者, 憐誓不改醮, 守節窮居五十餘載而卒.

孟昶妻周氏

孟昶妻周氏, 昶弟顗妻又其從妹也. 二家並豐財產. 初, 桓玄雅重昶而劉邁毀之, 昶知, 深自惋失. 及劉裕將建義, 與昶定謀, 昶欲盡散財物以供軍糧, 其妻非常婦人, 可語以大事, 乃謂之曰：「劉邁毀我於桓公, 便是一生淪陷, 決當作賊. 卿幸可早爾離絕, 脫得富貴, 相迎不晚也.」周氏曰：「君父母在堂, 欲建非常之謀, 豈婦人所諫！事之不成, 當於奚官中奉養大家, 義無歸志也.」昶愴然久之而起. 周氏追昶坐, 云：「觀君舉厝, 非謀及婦人者, 不過欲得財物耳.」時其所生女在抱, 推而示之曰：「此而可賣, 亦當不惜, 況資財乎！」遂傾資產以給之, 而託以他用. 及事之將舉, 周氏謂顗妻云：「一昨夢殊不好, 門內宜浣濯沐浴以除之, 且不宜赤色, 我當悉取作七日藏厭.」顗妻信之, 所有絳色者悉斂以付焉. 乃置帳中, 潛自剔綿, 以絳與昶, 遂得數十人被服赫然, 悉周氏所出, [六]而家人不之知也.

何無忌母劉氏

何無忌母劉氏, 征虜將軍建之女也. 少有志節. 弟牢之為桓玄所害, 劉氏每銜之, 常思報復. 及無忌與劉裕定謀, 而劉氏察其舉厝有異, 喜而不言. 會無忌夜於屏風裏制檄文, 劉氏潛以器覆燭, 徐登橙於屏風上窺之, 既知, 泣而撫之曰：「我不如東海呂母明矣！既孤其誠, 常恐壽促, 汝能如此, 吾讎恥雪矣.」因問其同謀, 知事在裕, 彌喜, 乃說桓玄必敗、義師必成之理以勸勉之. 後果如其言.

劉聰妻劉氏

劉聰妻劉氏, 名娥, 字麗華, 偽太保殷女也. 幼而聰慧, 晝營女工, 夜誦書籍, 傅母恒止之, 娥敦習彌厲. 每與諸兄論經義, 理趣超遠, 諸兄深以歎伏. 性孝友, 善風儀進止.

聰既僭位, 召為右貴嬪, 甚寵之. 俄拜為后, 將起□儀殿以居之, 其廷尉陳元達切諫, 聰大怒, 將斬之. 娥時在後堂, 私敕左右停刑, 手疏啟曰：「伏聞將為妾營殿, 今昭德足居, □儀非急. 四海未一, 禍難猶繁, 動須人力資財, 尤宜慎之. 廷尉之言, 國家大政. 夫忠臣之諫, 豈為身哉？帝王距之, 亦非顧身也. 妾仰謂陛下上尋明君納諫之昌, 下忿闇主距諫之禍, 宜賞廷尉以美爵, 酬廷尉以列土, 如何不惟不納, 而反欲誅之？陛下此怒由妾而起, 廷尉之禍由妾而招, 人怨國疲, 咎歸於妾, 距諫害忠, 亦妾之由. 自古敗國喪家, 未始不由婦人者也. 妾每覽古事, 忿之忘食, 何意今日妾自為之！後人之觀妾, 亦猶妾之視前人也, 復何面目仰侍巾櫛, 請歸死此堂, 以塞陛下誤惑之過.」聰覽之色變, 謂其群下曰：「朕比得風疾, 喜怒過常. 元達, 忠臣也. 朕甚愧之.」以娥表示元達曰：「外輔如公, 內輔如此后, 朕無憂矣.」及娥死, 偽諡武宣皇后.

其姊英, 字麗芳, 亦聰敏涉學, 而文詞機辯, 曉達政事, 過於娥. 初與娥同召拜左貴嬪, 尋卒, 偽追諡武德皇后.

王廣女

王廣女者, 不知何許人也. 容質甚美, 慷慨有丈夫之節. 廣仕劉聰, 為西揚州刺史. 蠻帥梅芳攻陷揚州, 而廣被殺. 王時年十五, 芳納之. 俄於闇室擊芳, 不中, 芳驚起曰：「何故反邪？」王罵曰：「蠻畜！我欲誅反賊, 何謂反乎？吾聞父仇不同天, 母仇不同地, 汝反逆無狀, 害人父母, 而復以無禮陵人, 吾所以不死者, 欲誅汝耳！今死自吾分, 不待汝殺, 但恨不得梟汝首於通逵, 以塞大恥.」辭氣猛厲, 言終乃自殺, 芳止之不可.

陝婦人

陝婦人, 不知姓字, 年十九. 劉曜時嫠居陝縣, 事叔姑甚謹, 其家欲嫁之, 此婦毀面自誓. 後叔姑病死, 其叔姑有女在夫家, 先從此婦乞假不得, 因而誣殺其母, 有司不能察而誅之. 時有群鳥悲鳴尸上, 其聲甚哀, 盛夏暴尸十日, 不腐, 亦不為蟲獸所敗, 其境乃經歲不雨. 曜遣呼延謨為太守, 既知其冤, 乃斬此女, 設少牢以祭其墓, 諡曰孝烈貞婦, 其日大雨.

靳康女

靳康女者, 不知何許人也. 美姿容, 有志操. 劉曜之誅靳氏, 將納靳女為妾, 靳曰：「陛下既滅其父母兄弟, 復何用妾為！妾聞逆人之誅也, 尚污宮伐樹, 而況其子女乎！」因號泣請死, 曜哀之, 免康一子.

韋逞母宋氏

韋逞母宋氏, 不知何郡人也, 家世以儒學稱. 宋氏幼喪母, 其父躬自養之. 及長, 授以周官音義, 謂之曰：「吾家世學周官, 傳業相繼, 此又周公所制, 經紀典誥, 百官品物, 備於此矣. 吾今無男可傳, 汝可受之, 勿令絕世.」屬天下喪亂, 宋氏諷誦不輟.

其後為石季龍徙之於山東, 宋氏與夫在徙中, 推鹿車, 背負父所授書, 到冀州, 依膠東富人程安壽, 壽養護之. 逞時年小, 宋氏晝則樵採, 夜則教逞, 然紡績無廢. 壽每歎曰：「學家多士大夫, 得無是乎！」逞遂學成名立, 仕苻堅為太常. 堅嘗幸其太學, 問博士經典, 乃憫禮樂遺闕. 時博士盧壼對曰：「廢學既久, 書傳零落, 比年綴撰, 正經粗集, 唯周官禮注未有其師. 竊見太常韋逞母宋氏世學家女, 傳其父業, 得周官音義, 今年八十, 視聽無闕, 自非此母無可以傳授後生.」於是就宋氏家立講堂, 置生員百二十人, 隔絳紗幔而受業, 號宋氏為宣文君, 賜侍婢十人. 周官學復行於世, 時稱韋氏宋母焉. [七]

張天錫妾閻氏薛氏

張天錫妾閻氏、薛氏, 並不知何許人也, 咸有寵於天錫. 天錫寢疾, 謂之曰：「汝二人將何以報我？吾死後, 豈可為人妻乎！」皆曰：「尊若不諱, 妾請效死, 供灑掃地下, 誓無他志.」及其疾篤, 二姬皆自刎. 天錫疾瘳, 追悼之, 以夫人禮葬焉.

苻堅妾張氏

苻堅妾張氏, 不知何許人, 明辯有才識. 堅將入寇江左, 群臣切諫不從. 張氏進曰：「妾聞天地之生萬物, 聖王之馭天下, 莫不順其性而暢之, 故黃帝服牛乘馬, 因其性也；禹鑿龍門, 決洪河, 因水之勢也；后稷之播殖百穀, 因地之氣也；湯武之滅夏商, 因人之欲也. 是以有因成, 無因敗. 今朝臣上下皆言不可, 陛下復何所因也？書曰：『天聰明自我民聰明. 』天猶若此, 況於人主乎！妾聞人君有伐國之志者, 必上觀乾象, 下採眾祥. 天道崇遠, 非妾所知. 以人事言之, 未見其可. 諺言：『雞夜鳴者不利行師, 犬群嗥者宮室必空, 兵動馬驚, 軍敗不歸. 』秋冬已來, 每夜群犬大嗥, 眾雞夜鳴, 伏聞廄馬驚逸, 武庫兵器有聲, 吉凶之理, 誠非微妾所論, 願陛下詳而思之.」堅曰：「軍旅之事非婦人所豫也.」遂興兵. 張氏請從. 堅果大敗於壽春, 張氏乃自殺.

竇滔妻蘇氏

竇滔妻蘇氏, 始平人也, 名蕙, 字若蘭. 善屬文. 滔, 苻堅時為秦州刺史, 被徙流沙, 蘇氏思之, 織錦為迴文旋圖詩以贈滔. 宛轉循環以讀之, 詞甚悽惋, 凡八百四十字, 文多不錄.

苻登妻毛氏

苻登妻毛氏, 不知何許人, 壯勇善騎射. 登為姚萇所襲, 營壘既陷, 毛氏猶彎弓跨馬, 率壯士數百人, 與萇交戰, 殺傷甚眾. 眾寡不敵, 為萇所執. 萇欲納之, 毛氏罵曰：「吾天子后, 豈為賊羌所辱, 何不速殺我！」因仰天大哭曰：「姚萇無道, 前害天子, 今辱皇后, 皇天后土, 寧不鑒照！」萇怒, 殺之.

慕容垂妻段氏

慕容垂妻段氏, 字元妃, 偽右光祿大夫儀之女也. 少而婉慧, 有志操, 常謂妹季妃曰：「我終不作凡人妻.」季妃亦曰：「妹亦不為庸夫婦.」鄰人聞而笑之. 垂之稱燕王, 納元妃為繼室, 遂有殊寵. 偽范陽王德亦娉季妃焉. 姊妹俱為垂、德之妻, 卒如其志. 垂既僭位, 拜為皇后.

垂立其子寶為太子也, 元妃謂垂曰：「太子姿質雍容, 柔而不斷, 承平則為仁明之主, 處難則非濟世之雄, 陛下託之以大業, 妾未見克昌之美. 遼西、高陽二王, 陛下兒之賢者, 宜擇一以樹之. 趙王麟姦詐負氣, 常有輕太子之心, 陛下一旦不諱, 必有難作. 此陛下之家事, 宜深圖之.」垂不納. 寶及麟聞之, 深以為恨. 其後元妃又言之, 垂曰：「汝欲使我為晉獻公乎？」元妃泣而退, 告季妃曰：「太子不令, 群下所知, 而主上比吾為驪戎之女, 何其苦哉！主上百年之後, 太子必亡社稷. 范陽王有非常器度, 若燕祚未終, 其在王乎！」

垂死, 寶嗣偽位, 遣麟逼元妃曰：「后常謂主上不能嗣守大統, 今竟何如？宜早自裁, 以全段氏.」元妃怒曰：「汝兄弟尚逼殺母, 安能保守社稷！吾豈惜死, 念國滅不久耳.」遂自殺. 寶議以元妃謀廢嫡統, 無母后之道, 不宜成喪, 群下咸以為然. 偽中書令眭邃大言於朝曰：[八]「子無廢母之義, 漢之安思閻后親廢順帝, 猶配饗安皇, 先后言虛實尚未可知, 宜依閻后故事.」寶從之. 其後麟果作亂, 寶亦被殺, 德復僭稱尊號, 終如元妃之言.

段豐妻慕容氏

段豐妻慕容民, 德之女也. 有才慧, 善書史, 能鼓琴. 德既僭位, 署為平原公主. 年十四, 適於豐. 豐為人所譖, 被殺, 慕容氏寡歸, 將改適偽壽光公餘熾. 慕容氏謂侍婢曰：「我聞忠臣不事二君, 貞女不更二夫. 段氏既遭無辜, 己不能同死, 豈復有心於重行哉！今主上不顧禮義嫁我, 若不從, 則違嚴君之命矣.」於是剋日交禮. 慕容氏姿容婉麗, 服飾光華, 熾睹之甚喜. 經再宿, 慕容氏偽辭以疾, 熾亦不之逼. 三日還第, 沐浴置酒, 言笑自若, 至夕, 密書其□帶云：「死後當埋我於段氏墓側, 若魂魄有知, 當歸彼矣.」遂於浴室自縊而死. 及葬, 男女觀者數萬人, 莫不歎息曰：「貞哉公主！」路經餘熾宅前, 熾聞挽歌之聲, 慟絕良久.

呂纂妻楊氏呂紹妻張氏

呂纂妻楊氏, 弘農人也. 美艷有義烈. 纂被呂超所殺, 楊氏與侍婢十數人殯纂於城西. 將出宮, 超慮齎珍物出外, 使人搜之. 楊氏厲聲責超曰：「爾兄弟不能和睦, 手刃相屠, 我旦夕死人, 何用金寶！」超慚而退. 又問楊氏玉璽所在, 楊氏怒曰：「盡毀之矣.」超將妻之, 謂其父桓曰：「后若自殺, 禍及卿宗.」桓以告楊氏, 楊氏曰：「大人本賣女與氐以圖富貴, 一之已甚, 其可再乎！」乃自殺.

時呂紹妻張氏亦有操行, 年十四, 紹死, 便請為尼. 呂隆見而悅之, 欲穢其行, 張氏曰：「欽樂至道, 誓不受辱.」遂昇樓自投於地, 二脛俱折, 口誦佛經, 俄然而死.

涼武昭王李玄盛后尹氏

涼武昭王李玄盛后尹氏, 天水冀人也. 幼好學, 清辯有志節. 初適扶風馬元正, 元正卒, 為玄盛繼室. 以再醮之故, 三年不言. 撫前妻子踰於己生. 玄盛之創業也, 謨謀經略多所毗贊, 故西州諺曰：「李、尹王敦煌.」

及玄盛薨, 子士業嗣位, 尊為太后. 士業將攻沮渠蒙遜, 尹氏謂士業曰：「汝新造之國, 地狹人稀, 靖以守之猶懼其失, 云何輕舉, 闚冀非望！蒙遜驍武, 善用兵, 汝非其敵. 吾觀其數年已來有并兼之志, 且天時人事似欲歸之. 今國雖小, 足以為政. 知足不辱, 道家明誡也. 且先王臨薨, 遺令殷勤, 志令汝曹深慎兵戰, 俟時而動. 言猶在耳, 柰何忘之！不如勉修德政, 蓄力以觀之. 彼若淫暴, 人將歸汝；汝苟德之不建, 事之無日矣. 汝此行也, 非唯師敗, 國亦將亡.」士業不從, 果為蒙遜所滅.

尹氏至姑臧, 蒙遜引見勞之, 對曰：「李氏為胡所滅, 知復何言！」或諫之曰：「母子命懸人手, 柰何倨傲！且國敗子孫屠滅, 何獨無悲？」尹氏曰：「興滅死生, 理之大分, 何為同凡人之事, 起兒女之悲！吾一婦人, 不能死亡, 豈憚斧鉞之禍, 求為臣妾乎！若殺我者, 吾之願矣.」蒙遜嘉之, 不誅, 為子茂虔娉其女為妻. 及魏氏以武威公主妻茂虔, 尹氏及女遷居酒泉. 既而女卒, 撫之不哭, 曰：「汝死晚矣！」沮渠無諱時鎮酒泉, 每謂尹氏曰：「后諸孫在伊吾, 后能去不？」尹氏未測其言, 答曰：「子孫流漂, 託身醜虜, 老年餘命, 當死於此, 不能作□裘鬼也.」俄而潛奔伊吾, 無諱遣騎追及之. 尹氏謂使者曰：「沮渠酒泉許我歸北, 何故來追？汝可斬吾首歸, 終不迴矣.」使者不敢逼而還. 年七十五, 卒於伊吾.

史臣曰：夫繁霜降節, 彰勁心於後凋；橫流在辰, 表貞期於上德, 匪伊君子, 抑亦婦人焉. 自晉政陵夷, 罕樹風檢, 虧閑爽操, 相趨成俗, 荐之以劉石, 汨之以苻姚. 三月歌胡, 唯見爭新之飾；一朝辭漢, 曾微戀舊之情. 馳騖風埃, 脫落名教, 頹縱忘反, 於茲為極. 至若惠風之數喬屬, 道韞之對孫恩, 荀女釋急於重圍, 張妻報怨於強寇, 僭登之后, 蹈死不迴, 偽纂之妃, 捐生匪吝, 宗辛抗情而致夭, 王靳守節而就終, 斯皆冥踐義途, 匪因教至. 聳清漢之喬葉, 有裕徽音；振幽谷之貞蕤, 無慚雅引, 比夫懸梁靡顧, 齒劍如歸, 異如齊風. 可以激揚千載矣.

贊曰：從容陰禮, 婉娩柔則. 載循六行, 爰昭四德. 操潔風霜, 譽流邦國. 彤管貽訓, 清芬靡忒.

校勘記

[一]公是卿坐　御覽五一三引「公」上有「三」字.

[二]何可使孤魂無所依邪　「何」, 各本作「不」. 通志一八五作「豈」, 吳本作「何」, 今從吳本.

[三]有庶子沈生命棄之　御覽五一七引「生」作「休」, 「休」連下為句.

[四]仍盡發其家僮　斠注：錢塘先賢傳贊引「仍」作「乃」.

[五]謝韶　各本作「謝歆」, 今從謝萬傳改. 世說賢媛、人名譜均作「韶」.

[六]悉周氏所出　「周」, 各本多作「孟」, 今從宋本、吳本作「周」.

[七]時稱韋氏宋母焉　周校：當作「韋母宋氏」.

[八]眭邃　「眭」, 各本均作「畦」, 今據魏書、北史隱逸傳、慕容廆傳及通鑑一０八改.

晉書卷九十七 列傳第六十七

四夷

夫恢恢乾德, 萬類之所資始；蕩蕩坤儀, 九區之所均載. 考羲軒於往統, 肇承天而理物；訊炎昊於前辟, 爰制地而疏疆. 襲冠帶以辨諸華, 限要荒以殊遐裔, 區分中外, 其來尚矣. 九夷八狄, 被青野而亙玄方；七戎六蠻, 綿西宇而橫南極. 繁種落, 異君長, 遇有道則時遵聲教, 鍾無妄則爭肆虔劉, 趨扇風塵, 蓋其常性也. 詳求遐議, 歷選深謨, 莫不待以羈縻, 防其猾夏.

武帝受終衰魏, 廓境全吳, 威略既申, 招攜斯廣, 迷亂華之議, 矜來遠之名, 撫舊懷新, 歲時無怠, 凡四夷入貢者, 有二十三國. 既而惠皇失德, 中宗遷播, 凶徒分據, 天邑傾淪, 朝化所覃, 江外而已, 賝貢之禮, 於茲殆絕, 殊風異俗, 所未能詳. 故採其可知者, 為之傳云. 北狄竊號中壤, 備於載記；在其諸部種類, 今略書之.

東夷 夫餘國　馬韓　辰韓　肅慎氏　倭人　裨離等十國

夫餘國

夫餘國在玄菟北千餘里, 南接鮮卑, 北有弱水, 地方二千里, 戶八萬, 有城邑宮室, 地宜五穀. 其人強勇, 會同揖讓之儀有似中國. 其出使, 乃衣錦罽, 以金銀飾腰. 其法, 殺人者死, 沒入其家；盜者一責十二；男女淫, 婦人妒, 皆殺之. 若有軍事, 殺牛祭天, 以其蹄占吉凶, 蹄解者為凶, 合者為吉. 死者以生人殉葬, 有槨無棺. 其居喪, 男女皆衣純白, 婦人著布面衣, 去玉佩. 出善馬及貂豽、美珠, 珠大如酸棗. 其國殷富, 自先世以來, 未嘗被破. 其王印文稱「穢王之印」. 國中有古穢城, 本穢貊之城也.

武帝時, 頻來朝貢, 至太康六年, 為慕容廆所襲破, 其王依慮自殺, 子弟走保沃沮. 帝為下詔曰：「夫餘王世守忠孝, 為惡虜所滅, 甚愍念之. 若其遺類足以復國者, 當為之方計, 使得存立.」有司奏護東夷校尉鮮于嬰不救夫餘, 失於機略. 詔免嬰, 以何龕代之. 明年, 夫餘後王依羅遣詣龕, [一]求率見人還復舊國, 仍請援. 龕上列, 遣督郵賈沈以兵送之. [二]廆又要之於路, 沈與戰, 大敗之, 廆眾退, 羅得復國. 爾後每為廆掠其種人, 賣於中國. 帝愍之, 又發詔以官物贖還, 下司、冀二州, 禁市夫餘之口.

馬韓

韓種有三：一曰馬韓, 二曰辰韓, 三曰弁韓. 辰韓在帶方南, 東西以海為限.

馬韓居山海之間, 無城郭, 凡有小國五十六所, 大者萬戶, 小者數千家, 各有渠帥. 俗少綱紀, 無跪拜之禮. 居處作土室, 形如冢, 其戶向上, 舉家共在其中, 無長幼男女之別. 不知乘牛馬, 畜者但以送葬. 俗不重金銀錦罽, 而貴瓔珠, 用以綴衣或飾髮垂耳. 其男子科頭露紒, 衣布袍, 履草蹻, 性勇悍. 國中有所調役, 及起築城隍, 年少勇健者皆鑿其背皮, 貫以大繩, 以杖搖繩, 終日讙呼力作, 不以為痛. 善用弓楯矛櫓, 雖有鬥爭攻戰, 而貴相屈服. 俗信鬼神, 常以五月耕種畢, 群聚歌舞以祭神；至十月農事畢, 亦如之. 國邑各立一人主祭天神, 謂為天君. 又置別邑, 名曰蘇塗, 立大木, 懸鈴鼓. 其蘇塗之義, 有似西域浮屠也, 而所行善惡有異.

武帝太康元年、二年, 其主頻遣使入貢方物, 七年、八年、十年, 又頻至. 太熙元年, 詣東夷校尉何龕上獻. 咸寧三年復來, [三]明年又請內附.

辰韓

辰韓在馬韓之東, 自言秦之亡人避役入韓, 韓割東界以居之, 立城柵, 言語有類秦人, 由是或謂之為秦韓. 初有六國, 後稍分為十二, 又有弁辰, 亦十二國, 合四五萬戶, 各有渠帥, 皆屬於辰韓. 辰韓常用馬韓人作主, 雖世世相承, 而不得自立, 明其流移之人, 故為馬韓所制也. 地宜五穀, 俗饒蠶桑, 善作縑布, 服牛乘馬. 其風俗可類馬韓, 兵器亦與之同. 初生子, 便以石押其頭使扁. 喜舞, 善彈瑟, 瑟形似筑.

武帝太康元年, 其王遣使獻方物. 二年復來朝貢, 七年又來.

肅慎氏

肅慎氏一名挹婁, 在不咸山北, 去夫餘可六十日行. 東濱大海, 西接寇漫汗國, 北極弱水. 其土界廣袤數千里, 居深山窮谷, 其路險阻, 車馬不通. 夏則巢居, 冬則穴處. 父子世為君長. 無文墨, 以言語為約. 有馬不乘, 但以為財產而已. 無牛羊, 多畜豬, 食其肉, 衣其皮, 績毛以為布. 有樹名雒常, 若中國有聖帝代立, 則其木生皮可衣. 無井灶, 作瓦鬲, 受四五升以食. 坐則箕踞, 以足挾肉而啖之, 得凍肉, 坐其上令暖. 土無鹽鐵, 燒木作灰, 灌取汁而食之. 俗皆編髮, 以布作襜, 徑尺餘, 以蔽前後. 將嫁娶, 男以毛羽插女頭, 女和則持歸, 然後致禮娉之. 婦貞而女淫, 貴壯而賤老, 死者其日即葬之於野, 交木作小槨, 殺豬積其上, 以為死者之糧. 性凶悍, 以無憂哀相尚. 父母死, 男子不哭泣, 哭者謂之不壯. 相盜竊, 無多少皆殺之, 故雖野處而不相犯. 有石砮, 皮骨之甲, 檀弓三尺五寸, 楛矢長尺有咫. 其國東北有山出石, 其利入鐵, 將取之, 必先祈神.

周武王時, 獻其楛矢、石砮. 逮於周公輔成王, 復遣使入賀. 爾後千餘年, 雖秦漢之盛, 莫之致也. 及文帝作相, 魏景元末, 來貢楛矢、石砮、弓甲、貂皮之屬. 魏帝詔歸於相府, 賜其王□雞、錦罽、綿帛. 至武帝元康初, 復來貢獻. [四]元帝中興, 又詣江左貢其石砮. 至成帝時, 通貢於石季龍, 四年方達. 季龍問之, 答曰「每候牛馬向西南眠者三年矣, 是知有大國所在, 故來」云.

倭人

倭人在帶方東南大海中, 依山島為國, 地多山林, 無良田, 食海物. 舊有百餘小國相接, 至魏時, 有三十國通好. 戶有七萬. 男子無大小, 悉黥面文身. 自謂太伯之後, 又言上古使詣中國, 皆自稱大夫. 昔夏少康之子封於會稽, 斷髮文身以避蛟龍之害, 今倭人好沈沒取魚, 亦文身以厭水禽. 計其道里, 當會稽東冶之東. 其男子衣以橫幅, 但結束相連, 略無縫綴. 婦人衣如單被, 穿其中央以貫頭, 而皆被髮徒跣. 其地溫暖, 俗種禾稻紵麻而蠶桑織績. 土無牛馬, 有刀楯弓箭, 以鐵為鏃. 有屋宇, 父母兄弟臥息異處. 食飲用俎豆. 嫁娶不持錢帛, 以衣迎之. 死有棺無槨, 封土為冢. 初喪, 哭泣, 不食肉. 已葬. 舉家入水澡浴自潔, 以除不祥. 其舉大事, 輒灼骨以占吉凶. 不知正歲四節, 但計秋收之時以為年紀. 人多壽百年, 或八九十. 國多婦女, 不淫不妒. 無爭訟, 犯輕罪者沒其妻孥, 重者族滅其家. 舊以男子為主. 漢末, 倭人亂, 攻伐不定, 乃立女子為王, 名曰卑彌呼.

宣帝之平公孫氏也, 其女王遣使至帶方朝見, 其後貢聘不絕. 及文帝作相, 又數至. 泰始初, 遣使重譯入貢.

裨離等十國

裨離國在肅慎西北, 馬行可二百日, 領戶二萬. 養雲國去裨離馬行又五十日, 領戶二萬. 寇莫汗國去養雲國又百日行, 領戶五萬餘. 一群國去莫汗又百五十日, 計去肅慎五萬餘里. 其風俗土壤並未詳.

泰始三年, 各遣小部獻其方物. 至太熙初, 復有牟奴國帥逸芝惟離、模盧國帥沙支臣芝、于離末利國帥加牟臣芝、蒲都國帥因末、繩余國帥馬路、沙樓國帥釤加, 各遣正副使詣東夷校尉何龕歸化.

西戎

吐谷渾　焉耆國　龜茲國　大宛國　康居國　大秦國

吐谷渾　吐延　葉延　辟奚　視連　視羆　樹洛干

吐谷渾, 慕容廆之庶長兄也, 其父涉歸分部落一千七百家以隸之. 及涉歸卒, 廆嗣位, 而二部馬鬥, 廆怒曰：「先公分建有別, 奈何不相遠離, 而令馬鬥！」吐谷渾曰：「馬為畜耳, 鬥其常性, 何怒於人！乖別甚易, [五]當去汝於萬里之外矣.」於是遂行. 廆悔之, 遣其長史史那樓馮及父時耆舊追還之. 吐谷渾曰：「先公稱卜筮之言, 當有二子克昌, 祚流後裔. 我卑庶也, 理無並大, 今因馬而別, 殆天所啟乎！諸君試驅馬令東, 馬若還東, 我當相隨去矣.」樓馮遣從者二千騎, 擁馬東出數百步, 輒悲鳴西走. 如是者十餘輩, 樓馮跪而言曰：「此非人事也.」遂止. 鮮卑謂兄為阿干, 廆追思之, 作阿干之歌, 歲暮窮思, 常歌之.

吐谷渾謂其部落曰：「我兄弟俱當享國, 廆及曾玄纔百餘年耳. 我玄孫已後, 庶其昌乎！」於是乃西附陰山. 屬永嘉之亂, 始度隴而西, 其後子孫據有西零已西甘松之界, 極乎白蘭數千里. 然有城郭而不居, 隨逐水草, 廬帳為屋, 以肉酪為糧. 其官置長史、司馬、將軍, 頗識文字. 其男子通服長裙, 帽或戴□□. 婦人以金花為首飾, 辮髮縈後, 綴以珠貝. 其婚姻, 富家厚出娉財, 竊女而去. 父卒, 妻其群母；兄亡, 妻其諸嫂. 喪服制, 葬訖而除. 國無常稅, 調用不給, 輒斂富室商人, 取足而止. 殺人及盜馬者罪至死, 他犯則徵物以贖. 地宜大麥, 而多蔓菁, 頗有菽粟. 出蜀馬、氂牛. 西北雜種謂之為阿柴虜, 或號為野虜焉. 吐谷渾年七十二卒, 有子六十人, 長曰吐延, 嗣.

吐延身長七尺八寸, 雄姿魁傑, 羌虜憚之, 號曰項羽. 性俶儻不群, 嘗慷慨謂其下曰：「大丈夫生不在中國, 當高光之世, 與韓、彭、吳、鄧並驅中原, 定天下雌雄, 使名垂竹帛, 而潛竄窮山, 隔在殊俗, 不聞禮教於上京, 不得策名於天府, 生與糜鹿同群, 死作□裘之鬼, 雖偷觀日月, 獨不愧於心乎！」性酷忍, 而負其智, 不能恤下, 為羌酋姜聰所刺. 劍猶在其身, 謂其將紇拔泥曰：「豎子刺吾, 吾之過也, 上負先公, 下愧士女. 所以控制諸羌者, 以吾故也. 吾死之後, 善相葉延, 速保白蘭.」言終而卒. 在位十三年, 有子十二人, 長子葉延嗣.

葉延年十歲, 其父為羌酋姜聰所害, 每旦縛草為姜聰之象, 哭而射之, 中之則號泣, 不中則瞋目大呼. 其母謂曰：「姜聰, 諸將已屠鱠之矣, 汝何為如此？」葉延泣曰：「誠知射草人不益於先讎, 以申罔極之志耳.」性至孝, 母病, 五日不食, 葉延亦不食.

長而沈毅, 好問天地造化、帝王年曆. 司馬薄洛鄰曰：「臣等不學, 實未審三皇何父之子, 五帝誰母所生.」延曰：「自羲皇以來, 符命玄象昭言著見, 而卿等面牆, 何其鄙哉！語曰『夏蟲不知冬冰』, 良不虛也.」又曰：「禮云公孫之子得以王父字為氏, 吾祖始自昌黎光宅於此, 今以吐谷渾為氏, 尊祖之義也.」在位二十三年卒, 年三十三. 有子四人, 長子辟奚嗣.

辟奚性仁厚慈惠. 初聞苻堅之盛, 遣使獻馬五十匹, 金銀五百斤. 堅大悅, 拜為安遠將軍.

時辟奚三弟皆專恣, 長史鍾惡地恐為國害, 謂司馬乞宿雲曰：「昔鄭莊公、秦昭王以一弟之寵, 宗祀幾傾, 況今三孽並驕, 必為社稷之患. 吾與公忝當元輔, 若獲保首領以沒於地, 先君有問, 其將何辭！吾今誅之矣.」宿雲請白辟奚, 惡地曰：「吾王無斷, 不可以告.」於是因群下入覲, 遂執三弟而誅之. 辟奚自投於床, 惡地等奔而扶之, 曰：「臣昨夢先王告臣云：『三弟將為逆亂, 汝速除之. 』臣謹奉先王之命矣.」辟奚素友愛, 因恍惚成疾, 謂世子視連曰：「吾禍滅同生, 何以見之於地下！國事大小, 汝宜攝之, 吾餘年殘命, 寄食而已.」遂以憂卒. 在位二十五年, 時年四十二. 有子六人, 視連嗣.

視連既立, 通聘於乞伏乾歸, 拜為白蘭王. 視連幼廉慎有志性, 以父憂卒, 不知政事, 不飲酒遊田七年矣. 鍾惡地進曰：「夫人君者, 以德御世, 以威齊眾, 養以五味, 娛以聲色. 此四者, 聖帝明王之所先也, 而公皆略之. 昔昭公儉嗇而喪, 偃王仁義而亡, 然則仁義所以存身, 亦所以亡己. 經國者, 德禮也；濟世者, 刑法也. 二者或差, 則綱維失緒. 明公奕葉重光, 恩結西夏, 雖仁孝發於天然, 猶宜憲章周孔, 不可獨追徐偃之仁, 使刑德委而不建.」視連泣曰：「先王追友于之痛, 悲憤升遐, 孤雖纂業, 尸存而已. 聲色遊娛, 豈所安也！綱維刑禮, 付之將來.」臨終, 謂其子視羆曰：[六]「我高祖吐谷渾公常言子孫必有興者, 永為中國之西藩, 慶流百世. 吾已不及, 汝亦不見, 當在汝之子孫輩耳.」在位十五年而卒. 有二子, 長曰視羆, 少曰烏紇堤.

視羆性英果, 有雄略, 嘗從容謂博士金城騫苞曰：「易云：『動靜有常, 剛柔斷矣. 』先王以仁宰世, 不任威刑, 所以剛柔靡斷, 取輕鄰敵. 當仁不讓, 豈宜拱默者乎！今將秣馬厲兵, 爭衡中國, 先生以為何如？」苞曰：「大王之言, 高世之略, 秦隴英豪所願聞也.」於是虛襟撫納, 眾赴如歸.

乞伏乾歸遣使拜為使持節、都督龍涸已西諸軍事、沙州牧、白蘭王. 視羆不受, 謂使者曰：「自晉道不綱, 姦雄競逐, 劉、石虐亂, 秦、燕跋扈, 河南王處形勝之地, 宜當糾合義兵, 以懲不順, 奈何私相假署, 擬僭群凶！寡人承五祖之休烈, 控弦之士二萬, 方欲掃氛秦隴, 清彼沙涼, 然後飲馬涇渭, 戮問鼎之豎, 以一丸泥封東關, 閉燕趙之路, 迎天子於西京, 以盡遐藩之節, 終不能如季孟、子陽妄自尊大. 為吾白河南王, 何不立勳帝室, 策名王府, 建當年之功, 流芳來葉邪！」乾歸大怒, 然憚其強, 初猶結好, 後竟遣眾擊之. 視羆大敗, 退保白蘭. 在位十一年, 年三十三卒. 子樹洛干年少, 傳位於烏紇堤.

烏紇堤一名大孩, 性懦弱, 耽酒淫色, 不恤國事. 乞伏乾歸之入長安也, 烏紇堤屢抄其境. 乾歸怒, 率騎討之. 烏紇堤大敗, 亡失萬餘口, 保於南涼, 遂卒於胡國. [七]在位八年, 時年三十五. 視羆之子樹洛干立.

樹洛干九歲而孤, 其母念氏聰惠有姿色, 烏紇堤妻之, 有寵, 遂專國事. 洛干十歲便自稱世子, 年十六嗣立, 率所部數千家奔歸莫何川, 自稱大都督、車騎大將軍、大單于、吐谷渾王. 化行所部, 眾庶樂業, 號為戊寅可汗, 沙漒雜種莫不歸附. 乃宣言曰：「孤先祖避地於此, 暨孤七世, 思與群賢共康休緒. 今士馬桓桓, 控弦數萬, 孤將振威梁益, 稱霸西戎, 觀兵三秦, 遠朝天子, 諸君以為何如？」眾咸曰：「此盛德之事也, 願大王自勉！」

乞伏乾歸甚忌之, 率騎二萬, 攻之於赤水. 樹洛干大敗, 遂降乾歸, 乾歸拜為平狄將軍、赤水都護, 又以其弟吐護真為捕虜將軍、層城都尉. 其後屢為乞伏熾磐所破, [八]又保白蘭, 慚憤發病而卒. 在位九年, 時年二十四. 熾磐聞其死, 喜曰：「此虜矯矯, 所謂有豕白蹄也.」有子四人, 世子拾虔嗣. 其後世嗣不絕.

焉耆國

焉耆國西去洛陽八千二百里, 其地南至尉犁, 北與烏孫接, 方四百里. 四面有大山, 道險隘, 百人守之, 千人不過. 其俗丈夫剪髮, 婦人衣襦, 著大□. 婚姻同華夏. 好貨利, 任姦詭. 王有侍衛數十人, 皆倨慢無尊卑之禮.

武帝太康中, 其王龍安遣子入侍. 安夫人獪胡之女, 妊身十二月, 剖脅生子, 曰會, 立之為世子. 會少而勇傑, 安病篤, 謂會曰：「我嘗為龜茲王白山所辱, 不忘於心. 汝能雪之, 乃吾子也.」及會立, 襲滅白山, 遂據其國, 遣子熙歸本國為王. 會有膽氣籌略, 遂霸西胡, 蔥嶺以東莫不率服. 然恃勇輕率, 嘗出宿於外, 為龜茲國人羅雲所殺.

其後張駿遣沙州刺史楊宣率眾疆理西域, 宣以部將張植為前鋒, 所向風靡. 軍次其國, 熙距戰於賁崙城, 為植所敗. 植進屯鐵門, 未至十餘里, 熙又率眾先要之於遮留谷. 植將至, 或曰：「漢祖畏於柏人, 岑彭死於彭亡, 今谷名遮留, 殆將有伏？」植單騎嘗之, 果有伏發. 植馳擊敗之, 進據尉犁, 熙率群下四萬人肉袒降於宣. 呂光討西域, 復降於光. 及光僭位, 熙又遣子入侍.

龜茲國

龜茲國西去洛陽八千二百八十里, 俗有城郭, 其城三重, 中有佛塔廟千所. 人以田種畜牧為業, 男女皆翦髮垂項. 王宮壯麗, 煥若神居.

武帝太康中, 其王遣子入侍. 惠懷末, 以中國亂, 遣使貢方物於張重華. 苻堅時, 堅遣其將呂光率眾七萬伐之, 其王白純距境不降, 光進軍討平之.

大宛國

大宛西去洛陽萬三千三百五十里, 南至大月氏, 北接康居, 大小七十餘城. 土宜稻麥, 有蒲陶酒, 多善馬, 馬汗血. 其人皆深目多鬚. 其俗娶婦先以金同心指鐶為娉. 又以三婢試之, 不男者絕婚. 姦淫有子, 皆卑其母. 與人馬乘不調墜死者, 馬主出斂具. 善市賈, 爭分銖之利, 得中國金銀, 輒為器物, 不用為幣也.

太康六年, 武帝遣使楊顥拜其王藍庾為大宛王. 藍庾卒, 其子摩之立, 遣使貢汗血馬.

康居國

康居國在大宛西北可二千里, 與粟弋、伊列鄰接. 其王居蘇薤城. 風俗及人貌、衣服略同大宛. 地和暖, 饒桐柳蒲陶, 多牛羊, 出好馬. 泰始中, 其王那鼻遣使上封事, 并獻善馬.

大秦國

大泰國一名犁鞬, 在西海之西, 其地東西南北各數千里. 有城邑, 其城周迴百餘里. 屋宇皆以珊瑚為梲栭, 琉璃為牆壁, 水精為柱礎. 其王有五宮, 其宮相去各十里, 每旦於一宮聽事, 終而復始. 若國有災異, 輒更立賢人, 放其舊王, 被放者亦不敢怨. 有官曹簿領, 而文字習胡, 亦有白蓋小車、旌旗之屬, 及郵驛制置, 一如中州. 其人長大, 貌類中國人而胡服. 其土多出金玉寶物、明珠、大貝, 有夜光璧、駭雞犀及火浣布, 又能刺金縷繡及織錦縷罽. 以金銀為錢, 銀錢十當金錢之一. 安息、天竺人與之交市於海中, 其利百倍. 鄰國使到者, 輒廩以金錢. 途經大海, 海水鹹苦不可食, 商客往來皆齎三歲糧, 是以至者稀少.

漢時都護班超遣掾甘英使其國, 入海, 船人曰：「海中有思慕之物, 往者莫不悲懷. 若漢使不戀父母妻子者, 可入.」英不能渡. 武帝太康中, 其王遣使貢獻.

南蠻

林邑　扶南

林邑國

林邑國本漢時象林縣, 則馬援鑄柱之處也, 去南海三千里. 後漢末, 縣功曹姓區, 有子曰連, 殺令自立為王, 子孫相承. 其後王無嗣, 外孫范熊代立. 熊死, 子逸立. 其俗皆開北戶以向日, 至於居止, 或東西無定. 人性凶悍, 果於戰鬥, 便山習水, 不閑平地. 四時暄暖, 無霜無雪, 人皆□露徒跣, 以黑色為美. 貴女賤男, 同姓為婚, 婦先娉婿. 女嫁之時, 著迦盤衣, 橫幅合縫如井欄, 首戴寶花. 居喪翦鬢謂之孝, 燔尸中野謂之葬. 其王服天冠, 被纓絡, 每聽政, 子弟侍臣皆不得近之.

自孫權以來, 不朝中國. 至武帝太康中, 始來貢獻. 咸康二年, 范逸死, 奴文篡位.

文, 日南西卷縣夷帥范椎奴也. 嘗牧牛澗中, 獲二鯉魚, 化成鐵, 用以為刀. 刀成, 乃對大石嶂而咒之曰：「鯉魚變化, 冶成雙刀, 石嶂破者, 是有神靈.」進斫之, 石即瓦解. 文知其神, 乃懷之. 隨商賈往來, 見上國制度, 至林邑, 遂教逸作宮室、城邑及器械. 逸甚愛信之, 使為將. 文乃譖逸諸子, 或徙或奔.

及逸死, 無嗣, 文遂自立為王. 以逸妻妾悉置之高樓, 從己者納之, 不從者絕其食. 於是乃攻大岐界、小岐界、式僕、徐狼、屈都、乾魯、扶單等諸國, 并之, 有眾四五萬人. 遣使通表入貢於帝, 其書皆胡字. 至永和三年, 文率其眾攻陷日南, 害太守夏侯覽, 殺五六千人, 餘奔九真, 以覽尸祭天, 鏟平西卷縣城, 遂據日南. 告交州刺史朱蕃, 求以日南北鄙橫山為界.

初, 徼外諸國嘗齎寶物自海路來貿貨, 而交州刺史、日南太守多貪利侵侮, 十折二三. 至刺史姜壯時, 使韓戢領日南太守, 戢估較太半, 又伐船調枹, 聲云征伐, 由是諸國恚憤. 且林邑少田, 貪日南之地, 戢死絕, [九]繼以謝擢, 侵刻如初. 及覽至郡, 又耽荒於酒, 政教愈亂, 故被破滅.

既而文還林邑. 是歲, 朱蕃使督護劉雄戍於日南, 文復攻陷之. 四年, 文又襲九真, 害士庶十八九. 明年, 征西督護滕畯率交廣之兵伐文於盧容, 為文所敗, 退次九真. 其年, 文死, 子佛嗣.

升平末, 廣州刺史滕含率眾伐之, 佛懼, 請降, 含與盟而還. 至孝武帝寧康中, 遣使貢獻. 至義熙中, 每歲又來寇日南、九真、九德等諸郡, 殺傷甚眾, 交州遂致虛弱, 而林邑亦用疲弊.

佛死, 子胡達立, 上疏貢金盤碗及金鉦等物.

扶南國

扶南西去林邑三千餘里, 在海大灣中, 其境廣袤三千里, 有城邑宮室. 人皆醜黑拳髮, 裸身跣行. 性質直, 不為寇盜, 以耕種為務, 一歲種, 三歲穫. 又好雕文刻鏤, 食器多以銀為之, 貢賦以金銀珠香. 亦有書記府庫, 文字有類於胡. 喪葬婚姻略同林邑.

其王本是女子, 字葉柳. 時有外國人混潰者, 先事神, 夢神賜之弓, 又教載舶入海. 混潰旦詣神祠, 得弓, 遂隨賈人汎海至扶南外邑. 葉柳率眾禦之, 混潰舉弓, 葉柳懼, 遂降之. 於是混潰納以為妻, 而據其國. 後胤衰微, 子孫不紹, 其將范尋復世王扶南矣.

武帝泰始初, 遣使貢獻. 太康中, 又頻來. 穆帝升平初, 復有竺旃檀稱王, 遣使貢馴象. 帝以殊方異獸, 恐為人患, 詔還之.

北狄

匈奴

匈奴之類, 總謂之北狄. 匈奴地南接燕趙, 北暨沙漠, 東連九夷, 西距六戎. 世世自相君臣, 不稟中國正朔. 夏曰薰鬻, 殷曰鬼方, 周曰獫狁, 漢曰匈奴. 其強弱盛衰、風俗好尚、區域所在, 皆列於前史.

前漢末, 匈奴大亂, 五單于爭立, 而呼韓邪單于失其國, 攜率部落, 入臣於漢. 漢嘉其意, 割并州北界以安之. 於是匈奴五千餘落入居朔方諸郡, 與漢人雜處. 呼韓邪感漢恩, 來朝, 漢因留之, 賜其邸舍, 猶因本號, 聽稱單于, 歲給綿絹錢穀, 有如列侯. 子孫傳襲, 歷代不絕. 其部落隨所居郡縣, 使宰牧之, 與編戶大同, 而不輸貢賦. 多歷年所, 戶口漸滋, 彌漫北朔, 轉難禁制. 後漢末, 天下騷動, 群臣競言胡人猥多, 懼必為寇, 宜先為其防. 建安中, 魏武帝始分其眾為五部, 部立其中貴者為帥, 選漢人為司馬以監督之. 魏末, 復改帥為都尉. 其左部都尉所統可萬餘落, 居於太原故茲氏縣；右部都尉可六千餘落, 居祁縣；南部都尉可三千餘落, 居蒲子縣；北部都尉可四千餘落, 居新興縣；中部都尉可六千餘落, 居大陵縣. [一０]

武帝踐阼後, 塞外匈奴大水, 塞泥、黑難等二萬餘落歸化, 帝復納之, 使居河西故宜陽城下. 後復與晉人雜居, 由是平陽、西河、太原、新興、上黨、樂平諸郡靡不有焉. 泰始七年, 單于猛叛, 屯孔邪城. 武帝遣婁侯何楨持節討之. 楨素有志略, 以猛眾凶悍, 非少兵所制, 乃潛誘猛左部督李恪殺猛, 於是匈奴震服, 積年不敢復反. 其後稍因忿恨, 殺害長史, [一一]漸為邊患. 侍御史西河郭欽上疏曰：「戎狄強獷, 歷古為患. 魏初人寡, 西北諸郡皆為戎居. 今雖服從, 若百年之後有風塵之警, 胡騎自平陽、上黨不三日而至孟津, 北地、西河、太原、馮翊、安定、上郡盡為狄庭矣. 宜及平吳之威, 謀臣猛將之略, 出北地、西河、安定, 復上郡, 實馮翊, 於平陽已北諸縣募取死罪, 徙三河、三魏見士四萬家以充之. 裔不亂華, 漸徙平陽、弘農、魏郡、京兆、上黨雜胡, 峻四夷出入之防, 明先王荒服之制, 萬世之長策也.」帝不納. 至太康五年, 復有匈奴胡太阿厚率其部落二萬九千三百人歸化. 七年, 又有匈奴胡都大博及萎莎胡等各率種類大小凡十萬餘口, 詣雍州刺史扶風王駿降附. 明年, 匈奴都督大豆得一育鞠等復率種落大小萬一千五百口, 牛二萬二千頭, 羊十萬五千口, 車廬什物不可勝紀, 來降, 并貢其方物, 帝並撫納之.

北狄以部落為類, 其入居塞者有屠各種、鮮支種、寇頭種、烏譚種、赤勒種、捍蛭種、黑狼種、赤沙種、鬱鞞種、萎莎種、禿童種、勃蔑種、羌渠種、賀賴種、鍾跂種、大樓種、雍屈種、真樹種、力羯種, 凡十九種, 皆有部落, 不相雜錯. 屠各最豪貴, 故得為單于, 統領諸種. 其國號有左賢王、右賢王、左奕蠡王、右奕蠡王、左於陸王、右於陸王、左漸尚王、右漸尚王、左朔方王、右朔方王、左獨鹿王、右獨鹿王、左顯祿王、右顯祿王、左安樂王、右安樂王, 凡十六等, 皆用單于親子弟也. 其左賢王最貴, 唯太子得居之. 其四姓, 有呼延氏、卜氏、蘭氏、喬氏. 而呼延氏最貴, 則有左日逐、右日逐, 世為輔相；卜氏則有左沮渠、右沮渠；蘭氏則有左當戶、右當戶；喬氏則有左都侯、右都侯. 又有車陽、沮渠、餘地諸雜號, 猶中國百官也. 其國人有綦毋氏、勒氏, 皆勇健, 好反叛. 武帝時, 有騎督綦毋俔邪伐吳有功, 遷赤沙都尉.

惠帝元康中, 匈奴郝散攻上黨, 殺長吏, 入守上郡. 明年, 散弟度元又率馮翊、北地羌胡攻破二郡. 自此已後, 北狄漸盛, 中原亂矣.

史臣曰：夫宵形稟氣, 是稱萬物之靈；繫土隨方, 迺有群分之異. 蹈仁義者為中宇, 肆凶獷者為外夷, 譬諸草木, 區以別矣. 夷狄之徒, 名教所絕, 闚邊候隙, 自古為患, 稽諸前史, 憑陵匪一. 軒皇北逐, 唐帝南征, 殷后東戡, 周王西狩, 皆所以禦其侵亂也. 嬴劉之際, 匈奴最強；元成之間, 呼韓委質, 漢嘉其節, 處之中壤. 歷年斯永, 種類逾繁, 舛號殊名, 不可勝載. 爰及泰始, 匪革前迷, 廣闢塞垣, 更招種落, 納萎莎之後附, 開育鞠之新降, 接帳連韝, 充郊掩甸. 既而沸脣成俗, 鳴鏑為群, 振鴞響而挻災, 恣狼心而逞暴. 何楨縱策, 弗沮於姦萌；郭欽馳疏, 無救於妖漸. 未環星紀, 坐傾都邑, 黎元塗地, 凶族滔天. 跡其所由, 抑武皇之失也. 吐谷渾分緒偽燕, 遠辭正嫡, 率東胡之餘眾, 掩西羌之舊宇, 網疏政暇, 地廣兵全, 廓萬里之基, 貽一匡之訓, 弗忘忠義, 良可嘉焉. 吐延夙標宏偉, 見方於項籍, 始遵朝化, 遽夭於姜聰, 高節不群, 亦殊藩之秀也. 葉延至孝, 寄新哀於射草；辟奚深友, 邁古烈於分荊；視連蒸蒸, 光奉先之義；視羆矯矯, 蘊經時之略；洛干童幼, 早擅英規, 未騁雄心, 先摧凶手, 奉順者必敗, 豈天亡晉乎！且渾廆連枝, 生自邊極, 各謀孫而翼子, 咸革裔而希華. 廆胤姦凶, 假鳳圖而竊號；渾嗣忠謹, 距龍涸而歸誠. 懷姦者數世而亡, 資忠者累葉彌劭, 積善餘慶, 斯言信矣.

贊曰：逖矣前王, 區別群方. 叛由德弛, 朝因化昌. 武后升圖, 智昧遷胡. 遽淪家國, 多謝明謨. 谷渾英奮, 思矯穨運；克昌其緒, 實資忠訓.

校勘記

[一]依羅遣詣龕　御覽七八一引「遣」下有「使」字.

[二]督郵　周校：當照慕容廆載記作「督護」. 按：通鑑八一亦作「督護」.

[三]咸寧三年復來　斠注：咸寧建元在太康太熙之前, 本傳先後互倒.

[四]至武帝元康初復來貢獻　斠注：武紀獻楛矢石砮在咸寧五年. 「元康」為惠帝年號, 大誤. 按：咸寧五年十二月使來, 翌年春即改元太康, 疑「元康」為「太康」之誤.

[五]乖別甚易　「易」, 各本均作「異」, 但宋書、魏書、通典、北史、通志一九五均作「易」, 今據改.

[六]視羆　「羆」, 各本均作「熊」, 今據下文及魏書、北史吐谷渾傳改.

[七]胡國　斠注：通鑑作「胡園」.

[八]乞伏熾磐　「磐」, 各本均作「盤」, 唯殿本作「磐」, 今從殿本, 以歸一致.

[九]戢死絕　「絕」字疑衍. 冊府一０００引無.

[一０]居大陵縣　「大」, 各本作「太」, 據地理志上、劉元海載記改「大」.

[一一]殺害長史　周校：「長吏」誤「長史」.

晉書卷九十八 列傳第六十八

王敦  沈充

王敦字處仲, 司徒導之從父兄也. 父基, 治書侍御史. 敦少有奇人之目, 尚武帝女襄城公主, 拜駙馬都尉, 除太子舍人. 時王愷、石崇以豪侈相尚, 愷嘗置酒, 敦與導俱在坐, 有女伎吹笛小失聲韻, 愷便敺殺之, 一坐改容, 敦神色自若. 他日, 又造愷, 愷使美人行酒, 以客飲不盡, 輒殺之. 酒至敦、導所, 敦故不肯持, 美人悲懼失色, 而敦傲然不視. 導素不能飲, 恐行酒者得罪, 遂勉強盡觴. 導還, 歎曰：「處仲若當世, 心懷剛忍, 非令終也.」洗馬潘滔見敦而目之曰：「處仲蜂目已露, 但豺聲未振, 若不噬人, 亦當為人所噬.」及太子遷許昌, 詔東宮官屬不得送. 敦及洗馬江統、潘滔, 舍人杜蕤、魯瑤等, 冒禁於路側望拜流涕, 時論稱之. 遷給事黃門侍郎.

趙王倫篡位, 敦叔父彥為兗州刺史, 倫遣敦慰勞之. 會諸王起義兵, 彥被齊王冏檄, 懼倫兵強, 不敢應命, 敦勸彥起兵應諸王, 故彥遂立勳績. 惠帝反正, 敦遷散騎常侍、左衛將軍、大鴻臚、侍中, 出除廣武將軍、青州刺史.

永嘉初, 徵為中書監. 于時天下大亂, 敦悉以公主時侍婢百餘人配給將士, 金銀寶物散之於眾, 單車還洛. 東海王越自滎陽來朝, 敦謂所親曰：「今威權悉在太傅, 而選用表請, 尚書猶以舊制裁之, 太傅今至, 必有誅罰.」俄而越收中書令繆播等十餘人殺之. 越以敦為揚州刺史, 潘滔說越曰：「今樹處仲於江外, 使其肆豪強之心, 是見賊也.」越不從.

其後徵拜尚書, 不就. 元帝召為安東軍諮祭酒. 會揚州刺史劉陶卒, 帝復以敦為揚州刺史, 加廣武將軍. 尋進左將軍、都督征討諸軍事、假節. 帝初鎮江東, 威名未著, 敦與從弟導等同心翼戴, 以隆中興, 時人為之語曰：「王與馬, 共天下.」尋與甘卓等討江州刺史華軼, 斬之.

蜀賊杜弢作亂, 荊州刺史周顗退走, 敦遣武昌太守陶侃、豫章太守周訪等討弢, 而敦進住豫章, 為諸軍繼援. 及侃破弢, 敦上侃為荊州刺史. 既而侃為弢將杜曾所敗, 敦以處分失所, 自貶為廣武將軍, 帝不許. 侃之滅弢也, 敦以元帥進鎮東大將軍、開府儀同三司, 加都督江揚荊湘交廣六州諸軍事、江州刺史, 封漢安侯. 敦始自選置, 兼統州郡焉. 頃之, 杜弢將杜弘南走廣州, 求討桂林賊自效, 敦許之. 陶侃距弘不得進, 乃詣零陵太守尹奉降, 奉送弘與敦, 敦以為將, 遂見寵待. 南康人何欽所居嶮固, 聚黨數千人, 敦就加四品將軍, 於是專擅之跡漸彰矣.

建武初, 又遷征南大將軍, 開府如故. 中興建, 拜侍中、大將軍、江州牧. 遣部將朱軌、趙誘伐杜曾, 為曾所殺, 敦自貶, 免侍中, 并辭牧不拜. 尋加荊州牧, 敦上疏曰：

昔漢祖以神武革命, 開建帝業, 繼以文帝之賢, 纂承洪緒, 清虛玄默, 擬跡成康. 賈誼歎息, 以為天下倒懸, 雖言有抑揚, 不失事體. 今聖朝肇建, 漸振宏綱, 往段匹磾遣使求效忠節, 尚未有勞, 便以方州與之. 今靳明等為國雪恥, 欲除大逆, 此之志望, 皆欲附翼天飛. 雖功大宜報, 亦宜有以裁之, 當杜漸防萌, 慎之在始. 中間不逞, 互生事變, 皆非忠義, 率以一朝之榮. 天下漸弊, 實由於此. 春秋之時, 天子微弱, 諸侯奢侈, 晉文思崇周室, 至有求隧之請, 襄王讓之以禮, 聞義而服, 自爾諸侯莫敢越度. 臣謂前者賊寇未殄, 苟以濟事, 朝廷諸所加授, 頗多爵位兼重. 今自臣以下, 宜皆除之, 且以塞群小矜功之望, 夷狄無懨之求. 若復遷延, 顧望流俗, 使姦狡生心, 遂相怨謗, 指擿朝廷, 讒諛蜂起, 臣有以知陛下無以正之. 此安危之機, 天下之望.

臣門戶特受榮任, 備兼權重, 渥恩偏隆, 寵過公族. 行路冢賤猶謂不可, 臣獨何心可以安之. 臣一宗誤陛下, 傾覆亦將尋至；雖復灰身剖心, 陛下追悔將何所及！伏願諒臣至款, 及今際會, 小解散之, 並授賢俊, 少慰有識, 各得盡其所懷, 則人思競勸矣. 州牧之號, 所不敢當, 輒送所假侍中貂蟬. 又宜并官省職, 以塞群小覬覦之望.

帝優詔不許. 又固辭州牧, 聽為刺史.

時劉隗用事, 頗疏間王氏, 導等甚不平之. 敦上疏曰：

導昔蒙殊寵, 委以事機, 虛己求賢, 竭誠奉國, 遂藉恩私, 居輔政之重. 帝王體遠, 事義不同, 雖皇極初建, 道教方闡, 惟新之美, 猶有所闕. 臣每慷慨於遐遠, 愧憤於門宗, 是以前後表疏, 何嘗不寄言及此. 陛下未能少垂顧眄, 暢臣微懷, 云導頃見疏外, 所陳如昨, 而其萌已著, 其為咎責, 豈惟導身而已. 群從所蒙, 並過才分. 導誠不能自量, 陛下亦愛忘其短. 常人近情, 恃恩昧進, 獨犯龍鱗, 迷不自了. 臣竊所自憂慮, 未詳所由, 惶愧踧踖, 情如灰土. 天下事大, 盡理實難, 導雖凡近, 未有穢濁之累；既往之勳, 疇昔之顧, 情好綢繆, 足以厲薄俗, 明君臣, 合德義, 同古賢. 昔臣親受嘉命, 云：「吾與卿及茂弘當管鮑之交.」臣忝外任, 漸冉十載, 訓誘之誨, 日有所忘；至於斯命, 銘之於心, 竊猶眷眷, 謂前恩不得一朝而盡.

伏惟陛下聖哲日新, 廣延俊乂, 臨之以政, 齊之以禮. 頃者令導內綜機密, 出錄尚書, 杖節京都, 并統六軍, 既為刺史, 兼居重號, 殊非人臣之體. 流俗好評, 必有譏謗, 宜省錄尚書、杖節及都督. 且王佐之器, 當得宏達遠識、高正明斷、道德優備者, 以臣闇識, 未見其才. 然於見人, 未踰于導；加輔翼積年, 實盡心力. 霸王之主, 何嘗不任賢使能, 共相終始！管仲有三歸反坫之譏, 子犯有臨河要君之責, 蕭何、周勃得罪囹圄, 然終為良佐. 以導之才, 何能無失！當令任不過分, 役其所長, 以功補過, 要之將來. 導性慎密, 尤能忍事, 善於斟酌, 有文章才義, 動靜顧問, 起予聖懷, 外無過寵, 公私得所. 今皇祚肇建, 八表承風；聖恩不終, 則遐邇失望. 天下荒弊, 人心易動；物聽一移, 將致疑惑. 臣非敢苟私親親, 惟欲忠於社稷.

表至, 導封以還敦, 敦復遣奏之.

初, 敦務自矯厲, 雅尚清談, 口不言財色. 既素有重名, 又立大功於江左, 專任閫外, 手控強兵, 群從貴顯, 威權莫貳, 遂欲專制朝廷, 有問鼎之心. 帝畏而惡之, 遂引劉隗、刁協等以為心膂. 敦益不能平, 於是嫌隙始構矣. 每酒後輒詠魏武帝樂府歌曰：「老驥伏櫪, 志在千里. 烈士暮年, 壯心不已.」以如意打唾壺為節, 壺邊盡缺. 及湘州刺史甘卓遷梁州, 敦欲以從事中郎陳頒代卓, 帝不從, 更以譙王承鎮湘州. 敦復上表陳古今忠臣見疑於君, 而蒼蠅之人交構其間, 欲以感動天子. 帝愈忌憚之. 俄加敦羽葆鼓吹, 增從事中郎、掾屬、舍人各二人. 帝以劉隗為鎮北將軍, 戴若思為征西將軍, 悉發揚州奴為兵, 外以討胡, 實禦敦也. 永昌元年, 敦率眾內向, 以誅隗為名, 上疏曰：

劉隗前在門下, 邪佞諂媚, 譖毀忠良, 疑惑聖聽, 遂居權寵, 撓亂天機, 威福自由, 有識杜口. 大起事役, 勞擾士庶；外託舉義, 內自封植；奢僭過制, 乃以黃散為參軍, 晉魏已來, 未有此比. 傾盡帑藏, 以自資奉；賦役不均, 百姓嗟怨；免良人奴, 自為惠澤. 自可使其大田以充倉廩, 今便割配, 皆充隗軍. 臣前求迎諸將妻息, 聖恩聽許, 而隗絕之, 使三軍之士莫不怨憤. 又徐州流人辛苦經載, 家計始立, 隗悉驅逼, 以實己府. 當陛下踐阼之始, 投刺王官, 本以非常之慶使豫蒙榮分. 而更充征役, 復依舊名, 普取出客, 從來久遠, 經涉年載, 或死亡滅絕, 或自贖得免, 或見放遣, 或父兄時事身所不及, 有所不得, 輒罪本主, 百姓哀憤, 怨聲盈路. 身欲北渡, 以遠朝廷為名, 而密知機要, 潛行險慝, 進人退士, 高下任心, 姦狡饕餮, 未有隗比, 雖無忌、宰嚭、弘恭、石顯未足為喻. 是以遐邇憤慨, 群后失望.

臣備位宰輔, 與國存亡, 誠乏平勃濟時之略, 然自忘駑駘, 志存社稷, 豈忍坐視成敗, 以虧聖美. 事不獲已, 今輒進軍, 同討姦孽, 願陛下深垂省察, 速斬隗首, 則眾望厭服, 皇祚復隆. 隗首朝懸, 諸軍夕退. 昔太甲不能遵明湯典, 顛覆厥度, 幸納伊尹之勳, 殷道復昌. 漢武雄略, 亦惑江充讒佞邪說, 至乃父子相屠, 流血丹地, 終能克悟, 不失大綱. 今日之事, 有逾於此, 願陛下深垂三思, 諮詢善道, 則四海乂安, 社稷永固矣.

又曰：

陛下昔鎮揚州, 虛心下士, 優賢任能, 寬以得眾, 故君子盡心, 小人畢力. 臣以闇蔽, 豫奉徽猷, 是以遐邇望風, 有識自竭, 王業遂隆, 惟新克建, 四海延頸, 咸望太平.

自從信隗已來, 刑罰不中, 街談巷議, 皆云如吳之將亡. 聞之惶惑, 精魂飛散, 不覺胸臆摧破, 泣血橫流. 陛下當全祖宗之業, 存神器之重, 察臣前後所啟, 奈何棄忽忠言, 遂信姦佞, 誰不痛心！願出臣表, 諮之朝臣, 介石之幾, 不俟終日, 令諸軍早還, 不至虛擾.

敦黨吳興人沈充起兵應敦. 敦至蕪湖, 又上表罪狀刁協. 帝大怒, 下詔曰：「王敦憑恃寵靈, 敢肆狂逆, 方朕太甲, 欲見幽囚. 是可忍也, 孰不可忍也！今親率六軍, 以誅大逆, 有殺敦者, 封五千戶侯.」召戴若思、劉隗並會京師. 敦兄含時為光祿勳, 叛奔於敦.

敦至石頭, 欲攻劉隗, 其將杜弘曰：「劉隗死士眾多, 未易可克, 不如攻石頭. 周札少恩, 兵不為用, 攻之必敗. 札敗, 則隗自走.」敦從之. 札果開城門納弘. 諸將與敦戰, 王師敗績. 既入石頭, 擁兵不朝, 放肆兵士劫掠內外. 官省奔散, 惟有侍中二人侍帝. 帝脫戎衣, 著朝服, 顧而言曰：「欲得我處, 但當早道, 我自還琅邪, 何至困百姓如此！」敦收周顗、戴若思害之. 以敦為丞相、江州牧, 進爵武昌郡公, 邑萬戶, 使太常荀崧就拜, 又加羽葆鼓吹, 並偽讓不受. 還屯武昌, 多害忠良, 寵樹親戚, 以兄含為衛將軍、都督沔南軍事、領南蠻校尉、荊州刺史, 以義陽太守任愔督河北諸軍事、南中郎將, 敦又自督寧、益二州.

及帝崩, 太寧元年, 敦諷朝廷徵己, 明帝乃手詔徵之, 語在明帝紀. 又使兼太常應詹拜授加黃鉞, 班劍武賁二十人, 奏事不名, 入朝不趨, 劍履上殿. 敦移鎮姑孰, 帝使侍中阮孚齎牛酒犒勞, 敦稱疾不見, 使主簿受詔. 以王導為司徒, 敦自為揚州牧.

敦既得志, 暴慢愈甚, 四方貢獻多入己府, 將相嶽牧悉出其門. 徙含為征東將軍、都督揚州江西諸軍事, 從弟舒為荊州, 彬為江州, 邃為徐州. 含字處弘, 凶頑剛暴, 時所不齒, 以敦貴重, 故歷顯位. 敦以沈充、錢鳳為謀主, 諸葛瑤、鄧嶽、周撫、李恒、謝雍為爪牙. 充等並凶險驕恣, 共相驅扇, 殺戮自己；又大起營府, 侵人田宅, 發掘古墓, 剽掠市道, 士庶解體, 咸知其禍敗焉. 敦從弟豫章太守棱日夜切諫, 敦怒, 陰殺之. 敦無子, 養含子應. 及敦病甚, 拜應為武衛將軍以自副. 錢鳳謂敦曰：「脫其不諱, 便當以後事付應.」敦曰：「非常之事, 豈常人所能！且應年少, 安可當大事. 我死之後, 莫若解眾放兵, 歸身朝廷, 保全門戶, 此計之上也. 退還武昌, 收兵自守, 貢獻不廢, 亦中計也. 及吾尚存, 悉眾而下, 萬一僥倖, 計之下也.」鳳謂其黨曰：「公之下計, 乃上策也.」遂與沈充定謀, 須敦死後作難.

敦又忌周札, 殺之而盡滅其族. 常從督冉曾、公乘雄等為元帝腹心, 敦又害之. 以宿衛尚多, 奏令三番休二. 及敦病篤, 詔遣侍中陳晷、散騎常侍虞□問疾. 時帝將討敦, 微服至蕪湖, 察其營壘, 又屢遣大臣訊問其起居. 遷含驃騎大將軍、開府儀同三司, 含子瑜散騎常侍.

敦以溫嶠為丹楊尹, 欲使覘伺朝廷. 嶠至, 具言敦逆謀. 帝欲討之, 知其為物情所畏服, 乃偽言敦死, 於是下詔曰：

先帝以聖德應運, 創業江東, 司徒導首居心膂, 以道翼讚. 故大將軍敦參處股肱, 或內或外, 夾輔之勳, 與有力焉. 階緣際會, 遂據上宰, 杖節專征, 委以五州. 刁協、劉隗立朝不允, 敦抗義致討, 情希鬻拳, 兵雖犯順, 猶嘉乃誠, 禮秩優崇, 人臣無貳. 事解之後, 劫掠城邑, 放恣兵人, 侵及宮省；背違赦信, 誅戮大臣；縱凶極逆, 不朝而退. 六合阻心, 人情同憤. 先帝含垢忍恥, 容而不責, 委任如舊, 禮秩有加. 朕以不天, 尋丁酷罰, 煢煢在疚, 哀悼靡寄. 而敦曾無臣子追遠之誠, 又無輔孤同獎之操, 繕甲聚兵, 盛夏來至, 輒以天官假授私屬, 將以威脅朝廷, 傾危宗社. 朕愍其狂戾, 冀其覺悟, 故且含隱以觀其終. 而敦矜其不義之強, 有侮弱朝廷之志, 棄親用羇, 背賢任惡. 錢鳳豎子, 專為謀主, 逞其凶慝, 誣罔忠良. 周嵩亮直, 讜言致禍；周札、周莚累世忠義, 聽受讒構, 殘夷其宗. 秦人之酷, 刑不過五. 敦之誅戮, 傍濫無辜, 滅人之族, 莫知其罪. 天下駭心, 道路以目. 神怒人怨, 篤疾所嬰, 昏荒悖逆, 日以滋甚, 輒立兄息以自承代, 多樹私黨, 莫非同惡, [一]未有宰相繼體而不由王命者也. 頑凶相獎, 無所顧忌, 擅錄冶工, 輒割運漕, 志騁凶醜, 以闚神器. 社稷之危, 匪夕則旦. 天不長姦, 敦以隕斃. 鳳承凶宄, 彌復煽逆. 是可忍也, 孰不可忍也！

今遣司徒導, 鎮南將軍、丹楊尹嶠, 建威將軍趙胤武旅三萬, 十道並進；平西將軍邃率兗州刺史遐、奮武將軍峻、奮威將軍瞻精銳三萬, 水陸齊勢；朕親御六軍, 左衛將軍亮, 右衛將軍胤, 護軍將軍詹, 領軍將軍瞻, 中軍將軍壼, 驍騎將軍艾, 驃騎將軍、南頓王宗, 鎮軍將軍、汝南王祐, 太宰、西陽王羕被練三千, 組甲三萬, 總統諸軍, 討鳳之罪. 罪止一人, 朕不濫刑. 有能殺鳳送首, 封五千戶侯, 賞布五千匹.

冠軍將軍鄧嶽志氣平厚, 識經邪正；前將軍周撫質性詳簡, 義誠素著；功臣之冑, 情義兼常, 往年從敦, 情節不展, 畏逼首領, 不得相違, 論其乃心, 無貳王室, 朕嘉其誠, 方任之以事. 其餘文武, 諸為敦所授用者, 一無所問, 刺史二千石不得輒離所職. 書到奉承, 自求多福, 無或猜嫌, 以取誅滅. 敦之將士, 從敦彌年, 怨曠日久, 或父母隕沒, 或妻子喪亡, 不得奔赴, 銜哀從役, 朕甚愍之, 希不悽愴. 其單丁在軍無有兼重者, 皆遣歸家, 終身不調, 其餘皆與假三年, 休訖還臺, 當與宿衛同例三番. 明承詔書, 朕不負信.

又詔曰：「敢有捨王敦姓名而稱大將軍者, 軍法從事.」

敦病轉篤, 不能御眾, 使錢鳳、鄧嶽、周撫等率眾三萬向京師. 含謂敦曰：「此家事, 吾便當行.」於是以含為元帥. 鳳等問敦曰：「事克之日, 天子云何？」敦曰：「尚未南郊, 何得稱天子！便盡卿兵勢, 保護東海王及裴妃而已.」乃上疏罪狀溫嶠, 以誅姦臣為名.

含至江寧, 司徒導遺含書曰：

近承大將軍困篤綿綿, 或云已有不諱, 悲怛之情, 不能自勝. 尋知錢鳳大嚴, 欲肆姦逆, 朝士忿憤, 莫不扼腕. 去月二十三日, 得征北告, 劉遐、陶瞻、蘇峻等深懷憂慮, 不謀同辭. 都邑大小及二宮宿衛咸懼有往年之掠, 不復保其妻孥, 是以聖主發赫斯之命, 具如檄旨. 近有嘉詔, 崇兄八命, 望兄獎群賢忠義之心, 抑姦細不逞之計, 當還武昌, 盡力藩任. 卒奉來告, 乃承與犬羊俱下, 雖當逼迫, 猶以罔然. 兄立身率素, 見信明於門宗, 年踰耳順, 位極人臣, 仲玉、安期亦不足作佳少年, 本來門戶, 良可惜也！

兄之此舉, 謂可得如大將軍昔年之事乎？昔年佞臣亂朝, 人懷不寧, 如導之徒, 心思外濟. 今則不然. 大將軍來屯于湖, 漸失人心, 君子危怖, 百姓勞弊. 將終之日, 委重安期, 安期斷乳未幾日, 又乏時望, [二]便可襲宰相之跡邪？自開闢以來, 頗有宰相孺子者不？諸有耳者皆是將禪代意, [三]非人臣之事也. 先帝中興, 遺愛在人. 聖主聰明, 德洽朝野, 思與賢哲弘濟艱難. 不北面而執臣節, 乃私相樹建, 肆行威福, 凡在人臣, 誰不憤歎！此直錢鳳不良之心聞於遠近, 自知無地, 遂唱姦逆. 至如鄧伯山、周道和恒有好情, 往來人士咸皆明之, 方欲委任, 與共戮力, 非徒無慮而已也.

導門戶小大受國厚恩, 兄弟顯寵, 可謂隆矣. 導雖不武, 情在寧國. 今日之事, 明目張膽為六軍之首, 寧忠臣而死, 不無賴而生矣. 但恨大將軍桓文之勳不遂, 而兄一旦為逆節之臣, 負先人平素之志, 既沒之日, 何顏見諸父於黃泉, 謁先帝於地下邪？執省來告, 為兄羞之, 且悲且慚. 願速建大計, 惟取錢鳳一人, 使天下獲安, 家國有福, 故是竹素之事, 非惟免禍而已.

夫福如反手, 用之即是. 導所統六軍, 石頭萬五千人, 宮內後苑二萬人, 護軍屯金城六千人, 劉遐已至, 征北昨已濟江萬五千人. 以天子之威, 文武畢力, 豈可當乎！事猶可追, 兄早思之. 大兵一奮, 導以為灼炟也.

含不答.

帝遣中軍司馬曹渾等擊含于越城, 含軍敗, 敦聞, 怒曰：「我兄老婢耳, 門戶衰矣！兄弟才兼文武者, 世將、處季皆早死, 今世事去矣.」語參軍呂寶曰：「我當力行.」因作勢而起, 困乏復臥.

鳳等至京師, 屯于水南. 帝親率六軍以禦鳳, 頻戰破之. 敦謂羊鑒及子應曰：「我亡後, 應便即位, 先立朝廷百官, 然後乃營葬事.」初, 敦始病, 夢白犬自天而下嚙之, 又見刁協乘軺車導從, 瞋目令左右執之. 俄而敦死, 時年五十九. 應祕不發喪, 裹尸以席, 蠟塗其外, 埋于廳事中, 與諸葛瑤等恒縱酒淫樂.

沈充自吳率眾萬餘人至, 與含等合. 充司馬顧颺說充曰：「今舉大事, 而天子已扼其喉, 情離眾沮, 鋒摧勢挫, 持疑猶豫, 必致禍敗. 今若決破柵塘, 因湖水灌京邑, 肆舟檻之勢, 極水軍之用, 此所謂不戰而屈人之兵, 上策也. 藉初至之銳, 并東南眾軍之力, [四]十道俱進, 眾寡過倍, 理必摧陷, 中策也. 轉禍為福, 因敗為成, 召錢鳳計事, 因斬之以降, 下策也.」充不能用, 颺逃歸於吳. 含復率眾渡淮, 蘇峻等逆擊, 大敗之, 充亦燒營而退.

既而周光斬錢鳳, 吳儒斬沈充, 並傳首京師. 有司議曰：「王敦滔天作逆, 有無君之心, 宜依崔杼、王淩故事, 剖棺戮尸, 以彰元惡.」於是發瘞出尸, 焚其衣冠, 跽而刑之. 敦、充首同日懸于南桁, 觀者莫不稱慶. 敦首既懸, 莫敢收葬者. 尚書令郗鑒言於帝曰：「昔王莽漆頭以輗車, 董卓然腹以照市, 王淩儭土, 徐馥焚首. 前朝誅楊駿等, 皆先極官刑, 後聽私殯. 然春秋許齊襄之葬紀侯, 魏武義王修之哭袁譚. 由斯言之, 王誅加於上, 私義行於下. 臣以為可聽私葬, 於義為弘.」詔許之, 於是敦家收葬焉. 含父子乘單船奔荊州刺史王舒, 舒使人沈之于江, 餘黨悉平.

敦眉目疏朗, 性簡脫, 有鑒裁, 學通左氏, 口不言財利, 尤好清談, 時人莫知, 惟族兄戎異之. 經略指麾, 千里之外肅然, 而麾下擾而不能整. 武帝嘗召時賢共言伎藝之事, 人人皆有所說, 惟敦都無所關, 意色殊惡. 自言知擊鼓, 因振袖揚枹, 音節諧韻, 神氣自得, 傍若無人, 舉坐歎其雄爽. 石崇以奢豪矜物, 廁上常有十餘婢侍列, 皆有容色, 置甲煎粉、沈香汁, 有如廁者, 皆易新衣而出. 客多羞脫衣, 而敦脫故著新, 意色無怍. 群婢相謂曰：「此客必能作賊.」又嘗荒恣於色, 體為之弊, 左右諫之, 敦曰：「此甚易耳.」乃開後閤, 驅諸婢妾數十人並放之, 時人歎異焉.

沈充字士居. 少好兵書, 頗以雄豪聞於鄉里. 敦引為參軍, 充因薦同郡錢鳳. 鳳字世儀, 敦以為鎧曹參軍, 數得進見. 知敦有不臣之心, 因進邪說, 遂相朋構, 專弄威權, 言成禍福. 遭父喪, 外託還葬, 而密為敦使, 與充交構.

初, 敦參軍熊甫見敦委任鳳, 將有異圖, 因酒酣謂敦曰：「開國承家, 小人勿用, 佞倖在位, 鮮不敗業.」敦作色曰：「小人阿誰？」甫無懼容, 因此告歸. 臨與敦別, 因歌曰：「徂風飆起蓋山陵, 氛霧蔽日玉石焚. 往事既去可長歎, 念別惆悵復會難.」敦知其諷己而不納.

明帝將伐敦, 遣其鄉人沈禎諭充, [五]許以為司空. 充謂禎曰：「三司具瞻之重, 豈吾所任！幣厚言甘, 古人所畏. 且丈夫共事, 終始當同, 寧可中道改易, 人誰容我！」禎曰：「不然. 舍忠與順, 未有不亡者也. 大將軍阻兵不朝, 爵賞自己, 五尺之童知其異志. 今此之舉, 將行篡弒耳, 豈同於往年乎？是以疆埸諸將莫不歸赴本朝, 內外之士咸願致死, 正以移國易主, 義不北面以事之也, 奈何協同逆圖, 當不義之責乎！朝廷坦誠, 禎所知也. [六]賊之黨類, 猶宥其罪, 與之更始, 況見機而作邪！」充不納. 率兵臨發, 謂其妻子曰：「男兒不豎豹尾, 終不還也.」及敗歸吳興, 亡失道, 誤入其故將吳儒家. 儒誘充內重壁中, 因笑謂充曰：「三千戶侯也.」充曰：「封侯不足貪也. 爾以大義存我, 我宗族必厚報汝. 若必殺我, 汝族滅矣.」儒遂殺之. 充子勁竟滅吳氏. 勁見忠義傳.

史臣曰：琅邪之初鎮建鄴, 龍德猶潛, 雖當璧膺圖預定於冥兆, 豐功厚利未被於黎氓. 王敦歷官中朝, 威名夙著, 作牧淮海, 望實逾隆, 遂能託魚水之深期, 定金蘭之密契, 弼成王度, 光佐中興, 卜世延百二之期, 論都創三分之業, 此功固不細也. 既而負勳高而圖非望, 恃勢逼而肆驕陵. 釁隙起自刁劉, 禍難成於錢沈. 興晉陽之甲, 纏象魏之兵. 蜂目既露, 豺聲又發, 擅竊國命, 殺害忠良, 遂欲篡盜乘輿, 逼遷龜鼎. 賴嗣君英略, 晉祚靈長, 諸侯釋位, 股肱戮力, 用能運茲廟算, 殄彼凶徒, 克固鴻圖, 載清天步者矣.

桓溫孟嘉

桓溫字元子, 宣城太守彝之子也. 生未期而太原溫嶠見之, 曰：「此兒有奇骨, 可試使啼.」及聞其聲, 曰：「真英物也！」彝以嶠所賞, 故遂名之曰溫. 嶠笑曰：「果爾, 後將易吾姓也.」彝為韓晃所害, 涇令江播豫焉. 溫時年十五, 枕戈泣血, 志在復讎. 至年十八, 會播已終, 子彪兄弟三人居喪, 置刃杖中, 以為溫備. 溫詭稱弔賓, 得進, 刃彪於廬中, 并追二弟殺之, 時人稱焉.

溫豪爽有風概, 姿貌甚偉, 面有七星. 少與沛國劉惔善, 惔嘗稱之曰：「溫眼如紫石棱, 鬚作蝟毛磔, 孫仲謀、晉宣王之流亞也.」選尚南康長公主, 拜駙馬都尉, 襲爵萬寧男, 除琅邪太守, 累遷徐州刺史.

溫與庾翼友善, 恒相期以寧濟之事. 翼嘗薦溫於明帝曰：[七]「桓溫少有雄略, 願陛下勿以常人遇之, 常婿畜之, 宜委以方召之任, 託其弘濟艱難之勳.」翼卒, 以溫為都督荊梁四州諸軍事、安西將軍、荊州刺史、領護南蠻校尉、假節.

時李勢微弱, 溫志在立勳于蜀, 永和二年, 率眾西伐. 時康獻太后臨朝, 溫將發, 上疏而行. 朝廷以蜀險遠, 而溫兵寡少, 深入敵場, 甚以為憂. 初, 諸葛亮造八陣圖於魚復平沙之上, 壘石為八行, 行相去二丈. 溫見之, 謂「此常山蛇勢也」. 文武皆莫能識之. 及軍次彭模, 乃命參軍周楚、孫盛守輜重, 自將步卒直指成都. 勢使其叔父福及從兄權等攻彭模, 楚等禦之, 福退走. 溫又擊權等, 三戰三捷, 賊眾散, 自間道歸成都. 勢於是悉眾與溫戰于笮橋, 參軍龔護戰沒, 眾懼欲退, 而鼓吏誤鳴進鼓, 於是攻之, 勢眾大潰. 溫乘勝直進, 焚其小城, 勢遂夜遁九十里, 至晉壽葭萌城, 其將鄧嵩、昝堅勸勢降, 乃面縛輿櫬請命. 溫解縛焚櫬, 送于京師. 溫停蜀三旬, 舉賢旌善, 偽尚書僕射王誓、中書監王瑜、[八]鎮東將軍鄧定、散騎常侍常璩等, 皆蜀之良也, 並以為參軍, 百姓咸悅. 軍未旋而王誓、鄧定、隗文等反, 溫復討平之. 振旅還江陵, 進位征西大將軍、開府, 封臨賀郡公.

及石季龍死, 溫欲率眾北征, 先上疏求朝廷議水陸之宜, 久不報. 時知朝廷杖殷浩等以抗己, 溫甚忿之, 然素知浩, 弗之憚也. 以國無他釁, 遂得相持彌年, 雖有君臣之跡, 亦相羈縻而已, 八州士眾資調, 殆不為國家用. 聲言北伐, 拜表便行, 順流而下, 行達武昌, 眾四五萬. 殷浩慮為溫所廢, 將謀避之, 又欲以騶虞幡住溫軍, 內外噂□, 人情震駭. 簡文帝時為撫軍, 與溫書明社稷大計, 疑惑所由. 溫即迴軍還鎮, 上疏曰：

臣近親率所統, 欲北掃趙魏, 軍次武昌, 獲撫軍大將軍、會稽王昱書, 說風塵紛紜, 妄生疑惑, 辭旨危急, 憂及社稷. 省之惋愕, 不解所由, 形影相顧, 隕越無地. 臣以闇蔽, 忝荷重任, 雖才非其人, 職在靜亂. 寇讎不滅, 國恥未雪, 幸因開泰之期, 遇可乘之會, 匹夫有志, 猶懷憤慨, 臣亦何心, 坐觀其弊！故荷戈驅馳, 不遑寧處, 前後表陳, 于今歷年矣. 丹誠坦然, 公私所察, 有何纖介, 容此嫌忌？豈醜正之徒心懷怵惕, 操弄虛說, 以惑朝聽？

昔樂毅竭誠, 垂涕流奔；霍光盡忠, 上官告變. 讒說殄行, 姦邪亂德, 乃歷代之常患, 存亡之所由也. 今主上富於陽秋, 陛下以聖淑臨朝, 恭己委任, 責成群下, 方寄會通於群才, 布德信於遐荒. 況臣世蒙殊恩, 服事三朝, 身非羈旅之賓, 跡無韓彭之釁, 而反間起於胸心, 交亂過於四國, 此古賢所以歎息於既往, 而臣亦大懼於當年也. 今寇賊冰消, 大事垂定, 晉之遺黎鵠立南望, 赴義之眾慷慨即路, 元凶之命懸在漏刻, 而橫議妄生, 成此貝錦, 使垂滅之賊復獲蘇息, 所以痛心絕氣, 悲慨彌深. 臣雖所存者公, 所務者國；然外難未弭, 而內弊交興, 則臣本心陳力之志也.

進位太尉, 固讓不拜.

時殷浩至洛陽修復園陵, 經涉數年, 屢戰屢敗, 器械都盡. 溫復進督司州, 因朝野之怨, 乃奏廢浩, 自此內外大權一歸溫矣. 溫遂統步騎四萬發江陵, 水軍自襄陽入均口, 至南鄉, 步自淅川以征關中, 命梁州刺史司馬勳出子午道. 別軍攻上洛, 獲苻健荊州刺史郭敬, 進擊青泥, 破之. 健又遣子生、弟雄眾數萬屯嶢柳、愁思□以距溫[九], 遂大戰, 生親自陷陣, 殺溫將應誕、劉泓, 死傷千數. 溫軍力戰, 生眾乃散. 雄又與將軍桓沖戰白鹿原, 又為沖所破. 雄遂馳襲司馬勳, 勳退次女媧堡. 溫進至霸上, 健以五千人深溝自固, 居人皆安堵復業, 持牛酒迎溫於路者十八九, 耆老感泣曰：「不圖今日復見官軍！」初, 溫恃麥熟, 取以為軍資, 而健芟苗清野, 軍糧不屬, 收三千餘口而還. 帝使侍中黃門勞溫于襄陽.

初, 溫自以雄姿風氣是宣帝、劉琨之儔, 有以其比王敦者, 意甚不平. 及是征還, 於北方得一巧作老婢, 訪之, 乃琨伎女也, 一見溫, 便潸然而泣. 溫問其故, 答曰：「公甚似劉司空.」溫大悅, 出外整理衣冠, 又呼婢問. 婢云：「面甚似, 恨薄；[一０]眼甚似, 恨小；鬚甚似, 恨赤；形甚似, 恨短；聲甚似, 恨雌.」溫於是褫冠解帶, 昏然而睡, 不怡者數日.

母孔氏卒, 上疏解職, 欲送葬宛陵, 詔不許. 贈臨賀太夫人印綬, 諡曰敬, 遣侍中弔祭, 謁者監護喪事, 旬月之中, 使者八至, 軺軒相望於道. 溫葬畢視事, 欲修復園陵, 移都洛陽, 表疏十餘上, 不許. 進溫征討大都督、督司冀二州諸軍事, 委以專征之任.

溫遣督護高武據魯陽, 輔國將軍戴施屯河上, 勒舟師以逼許洛, 以譙梁水道既通, 請徐豫兵乘淮泗入河. 溫自江陵北伐, 行經金城, 見少為琅邪時所種柳皆已十圍, 慨然曰：「木猶如此, 人何以堪！」攀枝執條, 泫然流涕. 於是過淮泗, 踐北境, 與諸僚屬登平乘樓, 眺矚中原, 慨然曰：「遂使神州陸沈, 百年丘墟, 王夷甫諸人不得不任其責！」袁宏曰：「運有興廢, 豈必諸人之過！」溫作色謂四座曰：「頗聞劉景升有千斤大牛, 噉芻豆十倍於常牛, 負重致遠, 曾不若一羸牸, 魏武入荊州, 以享軍士.」意以況宏, 坐中皆失色. 師次伊水, 姚襄屯水北, 距水而戰. 溫結陣而前, 親被甲督弟沖及諸將奮擊, 襄大敗, 自相殺死者數千人, 越北芒而西走, 追之不及, 遂奔平陽. 溫屯故太極殿前, 徙入金墉城, 謁先帝諸陵, 陵被侵毀者皆繕復之, 兼置陵令. 遂旋軍, 執降賊周成以歸, 遷降人三千餘家於江漢之間. 遣西陽太守滕畯出黃城, 討蠻賊文盧等, 又遣江夏相劉岵、義陽太守胡驥討妖賊李弘, 皆破之, 傳首京都. 溫還軍之後, 司、豫、青、兗復陷于賊. 升平中, 改封南郡公, 降臨賀為縣公, 以封其次子濟.

隆和初, 寇逼河南, 太守戴施出奔, 冠軍將軍陳祐告急, 溫使竟陵太守鄧遐率三千人助祐, 并欲還都洛陽, 上疏曰：

巴蜀既平, 逆胡消滅, 時來之會既至, 休泰之慶顯著. 而人事乖違, 屢喪王略, 復使二賊雙起, 海內崩裂, 河洛蕭條, 山陵危逼, 所以遐邇悲惶, 痛心於既往者也. 伏惟陛下稟乾坤自然之姿, 挺羲皇玄朗之德, 鳳棲外藩, 龍飛皇極, 時務陵替, 備徹天聽, 人之情偽, 盡知之矣. 是以九域宅心, 幽遐企踵, 思佇雲羅, 混網四裔. 誠宜遠圖廟算, 大存經略, 光復舊京, 疆理華夏, 使惠風陽澤洽被八表, 霜威寒飆陵振無外, 豈不允應靈休, 天人齊契！今江河悠闊, 風馬殊邈, 故向義之徒覆亡相尋, 而建節之士猶繼踵無悔. 況辰極既迴, 眾星斯仰, 本源既運, 枝泒自遷；則晉之餘黎欣皇德之攸憑, 群凶妖逆知滅亡之無日, 騁思順之心, 鼓雷霆之勢, 則二豎之命不誅而自絕矣. 故員通貴於無滯, 明哲尚於應機, 砎如石焉, 所以成務. 若乃海運既徙, 而鵬翼不舉, 永結根於南垂, 廢神州於龍漠, 令五尺之童掩口而歎息.

夫先王經始, 玄聖宅心, 畫為九州, 制為九服, 貴中區而內諸夏, 誠以晷度自中, 霜露惟均, 冠冕萬國, 朝宗四海故也. 自強胡陵暴, 中華蕩覆, 狼狽失據, 權幸揚越, 蠖屈以待龍伸之會, 潛蟠以俟風雲之期, 蓋屯圮所鍾, 非理勝而然也. 而喪亂緬邈, 五十餘載, 先舊徂沒, 後來童幼, 班荊輟音, 積習成俗, 遂望絕於本邦, 宴安於所託. 眷言悼之, 不覺悲歎！臣雖庸劣, 才不周務, 然攝官承乏, 屬當重任, 願竭筋骨, 宣力先鋒, 翦除荊棘, 驅諸豺狼. 自永嘉之亂, 播流江表者, 請一切北徙, 以實河南, 資其舊業, 反其土宇, 勤農桑之務, 盡三時之利, 導之以義, 齊之以禮, 使文武兼宣, 信順交暢, 井邑既修, 綱維粗舉. 然後陛下建三辰之章, 振旂旗之旌, 冕旒鍚鑾, 朝服濟江, 則宇宙之內誰不幸甚！

夫人情昧安, 難與圖始；非常之事, 眾人所疑. 伏願陛下決玄照之明, 斷常均之外, 責臣以興復之效, 委臣以終濟之功. 此事既就, 此功既成, 則陛下盛勳比隆前代, 周宣之詠復興當年. 如其不效, 臣之罪也, 褰裳赴鑊, 其甘如薺.

詔曰：「在昔喪亂, 忽涉五紀, 戎狄肆暴, 繼襲凶跡, 眷言西顧, 慨歎盈懷！知欲躬率三軍, 蕩滌氛穢, 廓清中畿, 光復舊京, 非夫外身殉國, 孰能若此者哉！諸所處分, 委之高算. 但河洛丘墟, 所營者廣, 經始之勤, 致勞懷也.」於是改授并、司、冀三州, 以交廣遼遠, 罷都督, 溫表辭不受. 又加侍中、大司馬、都督中外諸軍事、假黃鉞.

溫以既總督內外, 不宜在遠, 又上疏陳便宜七事：其一, 朋黨雷同, 私議沸騰, 宜抑杜浮競, 莫使能植. 其二, 戶口凋寡, 不當漢之一郡, 宜并官省職, 令久於其事. 其三, 機務不可停廢, 常行文案宜為限日. 其四, 宜明長幼之禮, 獎忠公之吏. 其五, 褒貶賞罰, 宜允其實. 其六, 宜述遵前典, 敦明學業. 其七, 宜選建史官, 以成晉書. 有司皆奏行之. 尋加羽葆鼓吹, 置左右長史、司馬、從事中郎四人. 受鼓吹, 餘皆辭. 復率舟軍進合肥. 加揚州牧、錄尚書事, 使侍中顏旄宣旨, 召溫入參朝政. 溫上疏曰：

方攘除群凶, 掃平禍亂, 當竭天下智力, 與眾共濟, 而朝議咸疑, 聖詔彌固, 事異本圖, 豈敢執遂！至於入參朝政, 非所敢聞. 臣違離宮省二十餘載, □□戎務, 役勤思苦, 若得解帶逍遙, 鳴玉闕廷, 參贊無為之契, 豫聞曲成之化, 雖實不敏, 豈不是願！但顧以江漢艱難, 不同曩日, 而益梁新平, 寧州始服, 懸兵漢川, 戍禦彌廣, 加強蠻盤互, 勢處上流, 江湖悠遠, 當制命侯伯, 自非望實重威, 無以鎮御遐外. 臣知捨此之艱危, 敢背之而無怨, 願奮臂投身造事中原者, 實恥帝道皇居仄陋於東南, 痛神華桑梓遂埋於戎狄. 若憑宗廟之靈, 則雲徹席卷, 呼吸蕩清. 如當假息游魂, 則臣據河洛, 親臨二寇, 廣宣皇靈, 襟帶秦趙, 遠不五載, 大事必定.

今臣昱以親賢贊國, 光輔二世, 即無煩以臣疏鈍, 並間機務. 且不有行者, 誰扞牧圉？表裏相濟, 實深實重. 伏願陛下察臣所陳, 兼訪內外, 乞時還屯, 撫寧方隅.

詔不許, 復徵溫. 溫至赭圻, 詔又使尚書車灌止之, 溫遂城赭圻, 固讓內錄, 遙領揚州牧. 屬鮮卑攻洛陽, 陳祐出奔, 簡文帝時輔政, 會溫於洌洲, 議征討事, 溫移鎮姑孰. 會哀帝崩, 事遂寢.

溫性儉, 每讌惟下七奠柈茶果而已. 然以雄武專朝, 窺覦非望, 或臥對親僚曰：「為爾寂寂, 將為文景所笑.」眾莫敢對. 既而撫枕起曰：「既不能流芳後世, 不足復遺臭萬載邪！」嘗行經王敦墓, 望之曰：「可人, 可人！」其心跡若是. 時有遠方比丘尼名有道術, 於別室浴, 溫竊窺之. 尼裸身先以刀自破腹, 次斷兩足. 浴竟出, 溫問吉凶, 尼云：「公若作天子, 亦當如是.」

太和四年, 又上疏悉眾北伐. 平北將軍郗愔以疾解職, 又以溫領平北將軍、徐兗二州刺史, 率弟南中郎沖、西中郎袁真步騎五萬北伐. 百官皆於南州祖道, 都邑盡傾. 軍次湖陸, [一一]攻慕容暐將慕容忠, 獲之, 進次金鄉. 時亢旱, 水道不通, 乃鑿鉅野三百餘里以通舟運, 自清水入河. 暐將慕容垂、傅末波等率眾八萬距溫, 戰于林渚. 溫擊破之, 遂至枋頭. 先使袁真伐譙梁, 開石門以通運. 真討譙梁皆平之, 而不能開石門, 軍糧竭盡. 溫焚舟步退, 自東燕出倉垣, 經陳留, 鑿井而飲, 行七百餘里. 垂以八千騎追之, 戰于襄邑, 溫軍敗績, 死者三萬人. 溫甚恥之, 歸罪於真, 表廢為庶人. 真怨溫誣己, 據壽陽以自固, 潛通苻堅、慕容暐.

帝遣侍中羅含以牛酒犒溫於山陽, 使會稽王昱會溫于涂中, 詔以溫世子給事熙為征虜將軍、豫州刺史、假節. 及南康公主薨, 詔賻布千匹, 錢百萬, 溫辭不受. 又陳息熙三年之孤, 且年少未宜使居偏任, 詔不許. 發州人築廣陵城, 移鎮之. 時溫行役既久, 又兼疾癘, 死者十四五, 百姓嗟怨.

袁真病死, 其將朱輔立其子瑾以嗣事. 慕容暐、苻堅並遣軍援瑾, 溫使督護竺瑤、矯陽之等與水軍擊之. 時暐軍已至, 瑤等與戰於武丘, 破之. 溫率二萬人自廣陵又至, 瑾嬰城固守, 溫築長圍守之. 苻堅乃使其將王鑒、張蚝等率兵以救瑾, 屯洛澗, 先遣精騎五千次於肥水北. 溫遣桓伊及弟子石虔等逆擊, 大破之, 瑾眾遂潰, 生擒之, 并其宗族數十人及朱輔送於京都而斬之, 瑾所侍養乞活數百人悉坑之, 以妻子為賞. 溫以功, 詔加班劍十人, 犒軍於路次, 文武論功賞賜各有差.

溫既負其才力, 久懷異志, 欲先立功河朔, 還受九錫. 既逢覆敗, 名實頓減, 於是參軍郗超進廢立之計, 溫乃廢帝而立簡文帝. 詔溫依諸葛亮故事, 甲仗百人入殿, 賜錢五千萬, 絹二萬匹, 布十萬匹. 溫多所廢徙, 誅庾倩、殷涓、曹秀等. 是時溫威勢翕赫, 侍中謝安見而遙拜, 溫驚曰：「安石, 卿何事乃爾！」安曰：「未有君拜於前, 臣揖於後.」時溫有腳疾, 詔乘輿入朝, 既見, 欲陳廢立本意, 帝便泣下數十行, 溫兢懼不得一言而出.

初, 元明世, 郭璞為讖曰：「君非無嗣, 兄弟代禪.」謂成帝有子, 而以國祚傳弟. 又曰：「有人姓李, 兒專征戰. 譬如車軸, 脫在一面.」兒者, 子也；李去子木存, 車去軸為亙, 合成「桓」字也. 又曰：「爾來, 爾來, 河內大縣.」爾來謂自爾已來為元始, 溫字元子也；故河內大縣, 溫也. 成康既崩, 桓氏始大, 故連言之. 又曰：「賴子之薨, 延我國祚. 痛子之隕, 皇運其暮.」二子者, 元子、道子也. 溫志在篡奪, 事未成而死, 幸之也. 會稽王道子雖首亂晉國, 而其死亦晉衰之由也, 故云痛也.

溫復還白石, 上疏求歸姑孰. 詔曰：「夫乾坤體合, 而化成萬物；二人同心, 則不言所利. 古之哲王咸賴元輔, 姬旦光于四表, 而周道以隆；伊尹格于皇天, 而殷化以洽. 大司馬明德應期, 光大深遠, 上合天心, 含章時發, 用集大命, 在予一人, 功美博陸, 道固萬世. 今進公丞相, 其大司馬本官皆如故, 留公京都, 以鎮社稷.」溫固辭, 仍請還鎮. 遣侍中王坦之徵溫入相, 增邑為萬戶, 又辭. 詔以西府經袁真事故, 軍用不足, 給世子熙布三萬匹, 米六萬斛, 又以熙弟濟為給事中.

及帝不豫, 詔溫曰：「吾遂委篤, 足下便入, 冀得相見. 便來, 便來！」於是一日一夜頻有四詔. 溫上疏曰：「聖體不和, 以經積日, 愚心惶恐, 無所寄情. 夫盛衰常理, 過備無害, 故漢高枕疾, 呂后問相, 孝武不豫, 霍光啟嗣. 嗚噎以問身後, 蓋所存者大也. 今皇子幼稚, 而朝賢時譽惟謝安、王坦之才識智能皆簡在聖鑒. 內輔幼君, 外禦強寇, 實群情之大懼, 然理盡於此. 陛下便宜崇授, 使群下知所寄, 而安等奉命陳力, 公私為宜. 至如臣溫位兼將相, 加陛下垂布衣之顧, 但朽邁疾病, 懼不支久, 無所復堪託以後事.」疏未及奏而帝崩, 遺詔家國事一稟之於公, 如諸葛武侯、王丞相故事. 溫初望簡文臨終禪位於己, 不爾便為周公居攝. 事既不副所望, 故甚憤怨, 與弟沖書曰：「遺詔使吾依武侯、王公故事耳.」王、謝處大事之際, 日憤憤少懷.

及孝武即位, 詔曰：「先帝遺敕云：『事大司馬如事吾. 』令答表便可盡敬.」又詔：「大司馬社稷所寄, 先帝託以家國, 內外眾事便就關公施行.」復遣謝安徵溫入輔, 加前部羽葆鼓吹, 武賁六十人, 溫讓不受. 及溫入朝, 赴山陵, 詔曰：「公勳德尊重, 師保朕躬, 兼有風患, 其無敬.」又敕尚書安等於新亭奉迎, 百僚皆拜于道側. 當時豫有位望者咸戰慴失色, 或云因此殺王、謝, 內外懷懼. 溫既至, 以盧悚入宮, 乃收尚書陸始付廷尉, 責替慢罪也. 於是拜高平陵, 左右覺其有異, 既登車, 謂從者曰：「先帝向遂靈見.」既不述帝所言, 故眾莫之知, 但見將拜時頻言「臣不敢」而已. 又問左右殷涓形狀, 答者言肥短, 溫云：「向亦見在帝側.」初, 殷浩既為溫所廢死, 涓頗有氣尚, 遂不詣溫, 而與武陵王晞游, 故溫疑而害之, 竟不識也. 及是, 亦見涓為祟, 因而遇疾. 凡停京師十有四日, 歸於姑孰, 遂寢疾不起. 諷朝廷加己九錫, 累相催促. 謝安、王坦之聞其病篤, 密緩其事. 錫文未及成而薨, 時年六十二. 皇太后與帝臨於朝堂三日, 詔賜九命羇冕之服, 又朝服一具, 衣一襲, 東園祕器, 錢二百萬, 布二千匹, 臘五百斤, 以供喪事. 及葬, 一依太宰安平獻王、漢大將軍霍光故事, 賜九旒鸞輅, 黃屋左纛, 轀輬車, 挽歌二部, 羽葆鼓吹, 武賁班劍百人, 優冊即前南郡公增七千五百戶, 進地方三百里, 賜錢五千萬, 絹二萬匹, 布十萬匹, 追贈丞相.

初, 沖問溫以謝安、王坦之所任, 溫曰：「伊等不為汝所處分.」溫知己存彼不敢異, 害之無益於沖, 更失時望, 所以息謀.

溫六子：熙、濟、歆、[一二]禕、偉、玄. 熙字伯道, 初為世子, 後以才弱, 使沖領其眾. 及溫病, 熙與叔祕謀殺沖, 沖知之, 徙于長沙. 濟字仲道, 與熙同謀, 俱徙長沙. 歆字叔道, 賜爵臨賀公. 禕最愚, 不辨菽麥. 偉字幼道, 平厚篤實, 居藩為士庶所懷. 歷使持節、督荊益寧秦梁五州諸軍事、安西將軍、領南蠻校尉、荊州刺史、西昌侯, 贈驃騎將軍、開府儀同三司. 玄嗣爵, 別有傳.

孟嘉字萬年, 江夏鄳人, 吳司空宗曾孫也. 嘉少知名, 太尉庾亮領江州, 辟部廬陵從事. 嘉還都, 亮引問風俗得失, 對曰：「還傳當問吏.」亮舉麈尾掩口而笑, 謂弟翼曰：「孟嘉故是盛德人.」轉勸學從事. 褚裒時為豫章太守, 正旦朝亮, 裒有器識, 亮大會州府人士, 嘉坐次甚遠. 裒問亮：「聞江州有孟嘉, 其人何在？」亮曰：「在坐, 卿但自覓.」裒歷觀, 指嘉謂亮曰：「此君小異, 將無是乎？」亮欣然而笑, 喜裒得嘉, 奇嘉為裒所得, 乃益器焉.

後為征西桓溫參軍, 溫甚重之. 九月九日, 溫燕龍山, 僚佐畢集. 時佐吏並著戎服, 有風至, 吹嘉帽墮落, 嘉不之覺. 溫使左右勿言, 欲觀其舉止. 嘉良久如廁, 溫令取還之, 命孫盛作文嘲嘉, 著嘉坐處. 嘉還見, 即答之, 其文甚美, 四坐嗟歎.

嘉好酣飲, 愈多不亂. 溫問嘉：「酒有何好, 而卿嗜之？」嘉曰：「公未得酒中趣耳.」又問：「聽妓, 絲不如竹, 竹不如肉, 何謂也？」嘉答曰：「漸近使之然.」[一三]一坐咨嗟. 轉從事中郎, 遷長史. 年五十三卒于家.

史臣曰：桓溫挺雄豪之逸氣, 韞文武之奇才, 見賞通人, 夙標令譽. 時既豺狼孔熾, 疆埸多虞, 受寄扞城, 用恢威略, 乃踰越險阻, 戡定岷峨, 獨克之功, 有可稱矣. 及觀兵洛汭, 修復五陵, 引旆秦郊, 威懷三輔, 雖未能梟除凶逆, 亦足以宣暢王靈. 既而總戎馬之權, 居形勝之地, 自謂英猷不世, 勳績冠時. 挾震主之威, 蓄無君之志, 企景文而慨息, 想處仲而思齊, 睥睨漢廷, 窺覦周鼎. 復欲立奇功於趙魏, 允歸望於天人；然後步驟前王, 憲章虞夏. 逮乎石門路阻, 襄邑兵摧, 懟謀略之乖違, 恥師徒之撓敗, 遷怒於朝廷, 委罪於偏裨, 廢主以立威, 殺人以逞欲, 曾弗知寶命不可以求得, 神器不可以力征. 豈不悖哉！豈不悖哉！斯實斧鉞之所宜加, 人神之所同棄. 然猶存極光寵, 沒享哀榮, 是知朝政之無章, 主威之不立也.

贊曰：播越江濆, 政弱權分. 元子恃力, 處仲矜勳. 跡既陵上, 志亦無君. 罪浮浞□, 心窺舜禹. 樹威外略, 稱兵內侮. 惟身與嗣, 竟罹齊斧.

校勘記

[一]莫非同惡　「非」, 各本作「能」, 宋本作「非」, 與通志一三０合, 今從之.

[二]安期斷乳未幾日又乏時望　「未」, 各本作「來」；「乏」, 各本作「於」. 今從宋本作「未」、作「乏」.

[三]皆是將禪代意　通志一三０「皆」下有「謂」字.

[四]并東南眾軍之力　通鑑九三作「并東西眾軍之力」, 胡注云：東軍謂沈充軍, 西軍謂王含、錢鳳等軍也. 按：疑此「南」字誤.

[五]沈禎　通鑑九三「禎」作「楨」.

[六]禎所知也　「知」, 各本作「具」. 今從宋本、吳本.

[七]翼嘗薦溫於明帝　舉正：「明帝」, 翼傳作「成帝」, 為是. 按：通鑑九七亦作「成帝」.

[八]王瑜　李班、李勢載記作「王嘏」. 疑此誤.

[九]愁思□　「□」, 各本作「搥」, 今從殿本. 載記作「堆」, 「堆」「□」同.

[一０]面甚似恨薄　御覽五００引「面」作「脣」.

[一一]湖陸　見卷一四校記.

[一二]歆　「歆」, 各本作「韻」. 斠注：世說政事注引桓氏譜云歆字叔道, 溫第三子. 「韻」當為「歆」字之誤. 按：桓玄傳亦作「歆」, 今據改.

[一三]漸近使之然　世說識鑒注引嘉別傳作「漸近自然」.

晉書卷九十九 列傳第六十九

桓玄

桓玄字敬道, 一名靈寶, 大司馬溫之孽子也. 其母馬氏嘗與同輩夜坐, 於月下見流星墜銅盆水中, 忽如二寸火珠, 冏然明淨, 競以瓢接取, 馬氏得而吞之, 若有感, 遂有娠. 及生玄, 有光照室, 占者奇之, 故小名靈寶. 妳媼每抱詣溫, 輒易人而後至, 云其重兼常兒, 溫甚愛異之. 臨終, 命以為嗣, 襲爵南郡公.

年七歲, 溫服終, 府州文武辭其叔父沖, 沖撫玄頭曰：「此汝家之故吏也.」玄因涕淚覆面, 眾並異之. 及長, 形貌瑰奇, 風神疏朗, 博綜藝術, 善屬文. 常負其才地, 以雄豪自處, 眾咸憚之, 朝廷亦疑而未用. 年二十三, 始拜太子洗馬, 時議謂溫有不臣之跡, 故折玄兄弟而為素官.

太元末, 出補義興太守, 鬱鬱不得志. 嘗登高望震澤, 歎曰：「父為九州伯, 兒為五湖長！」棄官歸國. 自以元勳之門而負謗於世, 乃上疏曰：

臣聞周公大聖而四國流言, 樂毅王佐而被謗騎劫, 巷伯有豺獸之慨, 蘇公興飄風之刺, 惡直醜正, 何代無之！先臣蒙國殊遇, 姻婭皇極, 常欲以身報德, 投袂乘機, 西平巴蜀, 北清伊洛, 使竊號之寇繫頸北闕, 園陵修復, 大恥載雪, 飲馬灞滻, 懸旌趙魏, 勤王之師, 功非一捷. 太和之末, 皇基有潛移之懼, 遂乃奉順天人, 翼登聖朝, 明離既朗, 四凶兼澄. 向使此功不建, 此事不成, 宗廟之事豈可孰念！昔太甲雖迷, 商祚無憂；昌邑雖昏, 弊無三孽. 因茲而言, 晉室之機危於殷漢, 先臣之功高於伊霍矣. 而負重既往, 蒙謗清時, 聖世明王黜陟之道, 不聞廢忽顯明之功, 探射冥冥之心, 啟嫌謗之塗, 開邪枉之路者也. 先臣勤王艱難之勞, 匡復克平之勳, 朝廷若其遺之, 臣亦不復計也. 至於先帝龍飛九五, 陛下之所以繼明南面, 請問談者, 誰之由邪？誰之德邪？豈惟晉室永安, 祖宗血食, 於陛下一門, 實奇功也.

自頃權門日盛, 醜政實繁, 咸稱述時旨, 互相扇附, 以臣之兄弟皆晉之罪人, 臣等復何理可以苟存聖世？何顏可以尸饗封祿？若陛下忘先臣大造之功, 信貝錦萋菲之說, 臣等自當奉還三封, 受戮市朝, 然後下從先臣, 歸先帝於玄宮耳. 若陛下述遵先旨, 追錄舊勳, 竊望少垂愷悌覆蓋之恩.

疏寢不報.

玄在荊楚積年, 優游無事, 荊州刺史殷仲堪甚敬憚之. 及中書令王國寶用事, 謀削弱方鎮, 內外騷動, 知王恭有憂國之言, 玄潛有意於功業, 乃說仲堪曰：「國寶與君諸人素已為對, 唯患相弊之不速耳. 今既執權要, 與王緒相為表裏, 其所迴易, 罔不如志. 孝伯居元舅之地, 正情為朝野所重, 必未便動之, 唯當以君為事首. 君為先帝所拔, 超居方任, 人情未以為允, 咸謂君雖有思致, 非方伯人. 若發詔徵君為中書令, 用殷顗為荊州, [一]君何以處之？」仲堪曰：「憂之久矣, 君謂計將安出？」玄曰：「國寶姦兇, 天下所知, 孝伯疾惡之情每至而當, 今日之會, 以理推之, 必當過人. 君若密遣一人, 信說王恭, 宜興晉陽之師, 以內匡朝廷, 己當悉荊楚之眾順流而下, 推王為盟主, 僕等亦皆投袂, 當此無不響應. 此事既行, 桓文之舉也.」仲堪持疑未決. 俄而王恭信至, 招仲堪及玄匡正朝廷. 國寶既死, 於是兵罷. 玄乃求為廣州, 會稽王道子亦憚之, 不欲使在荊楚, 故順其意.

隆安初, 詔以玄督交廣二州、建威將軍、平越中郎將、廣州刺史、假節, 玄受命不行. 其年, 王恭又與庾楷起兵討江州刺史王愉及譙王尚之兄弟. 玄、仲堪謂恭事必克捷, 一時響應. 仲堪給玄五千人, 與楊佺期俱為前鋒. 軍至湓口, 王愉奔於臨川, 玄遣偏將軍追獲之. 玄、佺期至石頭, 仲堪至蕪湖. 恭將劉牢之背恭歸順. 恭既死, 庾楷戰敗, 奔於玄軍. 既而詔以玄為江州, 仲堪等皆被換易, 乃各迴舟西還, 屯於尋陽, 共相結約, 推玄為盟主. 玄始得志, 乃連名上疏申理王恭, 求誅尚之、牢之等. 朝廷深憚之, 乃免桓脩、復仲堪以相和解.

初, 玄在荊州豪縱, 士庶憚之, 甚於州牧. 仲堪親黨勸殺之, 仲堪不聽. 及還尋陽, 資其聲地, 故推為盟主, 玄逾自矜重. 佺期為人驕悍, 常自謂承藉華冑, 江表莫比, 而玄每以寒士裁之, 佺期甚憾, 即欲於壇所襲玄. 仲堪惡佺期兄弟虓勇, 恐克玄之後復為己害, 苦禁之. 於是各奉詔還鎮. 玄亦知佺期有異謀, 潛有吞并之計, 於是屯於夏口.

隆安中, 詔加玄都督荊州四郡, 以兄偉為輔國將軍、南蠻校尉. 仲堪慮玄跋扈, 遂與佺期結婚為援. 初, 玄既與仲堪、佺期有隙, 恒慮掩襲, 求廣其所統. 朝廷亦欲成其釁隙, 故分佺期所督四郡與玄, 佺期甚忿懼. 會姚興侵洛陽, 佺期乃建牙, 聲云援洛, 密欲與仲堪共襲玄. 仲堪雖外結佺期而疑其心, 距而不許, 猶慮弗能禁, 復遣從弟遹屯於北境以遏佺期. 佺期既不能獨舉, 且不測仲堪本意, 遂息甲. 南蠻校尉楊廣, 佺期之兄也, 欲距桓偉, 仲堪不聽, 乃出廣為宜都、建平二郡太守, 加征虜將軍. 佺期弟孜敬先為江夏相, 玄以兵襲而召之. 既至, 以為諮議參軍. 玄於是興軍西征, 亦聲云救洛, 與仲堪書, 說佺期受國恩而棄山陵, 宜共罪之. 今親率戎旅, 逕造金墉, 使仲堪收楊廣, 如其不爾, 無以相信. 仲堪本計欲兩全之, 既得玄書, 知不能禁, 乃曰：「君自沔而行, 不得一人入江也.」玄乃止.

後荊州大水, 仲堪振恤飢者, 倉廩空竭. 玄乘其虛而伐之, 先遣軍襲巴陵. 梁州刺史郭銓當之所鎮, 路經夏口, 玄聲云朝廷遣銓為己前鋒, [二]乃授以江夏之眾, 使督諸軍並進, 密報兄偉令為內應. 偉遑遽不知所為, 乃自齎疏示仲堪. 仲堪執偉為質, 令與玄書, 辭甚苦至. 玄曰：「仲堪為人不能專決, 常懷成敗之計, 為兒子作慮, 我兄必無憂矣.」

玄既至巴陵, 仲堪遣眾距之, 為玄所敗. 玄進至楊口, 又敗仲堪弟子道護, 乘勝至零口, 去江陵二十里, 仲堪遣軍數道距之. 佺期自襄陽來赴, 與兄廣共擊玄, 玄懼其銳, 乃退軍馬頭. 佺期等方復追玄苦戰, 佺期敗, 走還襄陽, 仲堪出奔酇城, 玄遣將軍馮該躡佺期, 獲之. 廣為人所縛, 送玄, 並殺之. 仲堪聞佺期死, 乃將數百人奔姚興, 至冠軍城, 為該所得, 玄令害之.

於是遂平荊雍, 乃表求領江、荊二州. 詔以玄都督荊司雍秦梁益寧七州、後將軍、荊州刺史、假節, 以桓脩為江州刺史. 玄上疏固爭江州, 於是進督八州及楊豫八郡, 復領江州刺史. 玄又輒以偉為冠軍將軍、雍州刺史. 時寇賊未平, 朝廷難違其意, 許之. 玄於是樹用腹心, 兵馬日盛, 屢上疏求討孫恩, 詔輒不許. 其後恩逼京都, 玄建牙聚眾, 外託勤王, 實欲觀釁而進, 復上疏請討之. 會恩已走, 玄又奉詔解嚴. 以偉為江州, 鎮夏口；司馬刁暢為輔國將軍, 督八郡, 鎮襄陽；遣桓振、皇甫敷、馮該等戍湓口. 移沮漳蠻二千戶於江南, 立武寧郡；更招集流人, 立綏安郡. 又置諸郡丞. 詔徵廣州刺史刁逵、豫章太守郭昶之, 玄皆留不遣. 自謂三分有二, 知勢運所歸, 屢上禎祥以為己瑞.

初, 庾楷既奔於玄, 玄之求討孫恩也, 以為右將軍. 玄既解嚴, 楷亦去職. 楷以玄方與朝廷構怨, 恐事不克, 禍及於己, 乃密結於後將軍元顯, 許為內應. 元興初, 元顯稱詔伐玄, 玄從兄石生時為太傅長史, 密書報玄. 玄本謂揚土饑饉, 孫恩未滅, 必未遑討己, 可得蓄力養眾, 觀釁而動. 既聞元顯將伐之, 甚懼, 欲保江陵. 長史卞範之說玄曰：「公英略威名振於天下, 元顯口尚乳臭, 劉牢之大失物情, 若兵臨近畿, 示以威賞, 則土崩之勢可翹足而待, 何有延敵入境自取蹙弱者乎！」玄大悅, 乃留其兄偉守江陵, 抗表率眾, 下至尋陽, 移檄京邑, 罪狀元顯. 檄至, 元顯大懼, 下船而不克發. 玄既失人情, 而興師犯順, 慮眾不為用, 恒有迴旆之計. 既過尋陽, 不見王師, 意甚悅, 其將吏亦振. 庾楷謀泄, 收縶之. 至姑孰, 使其將馮該、苻宏、皇甫敷、索元等先攻譙王尚之, 尚之敗. 劉牢之遣子敬宣詣玄降.

玄至新亭, 元顯自潰. 玄入京師, 矯詔曰：「義旗雲集, 罪在元顯. 太傅已別有教, 其解嚴息甲, 以副義心.」又矯詔加己總百揆, 侍中、都督中外諸軍事、丞相、錄尚書事、揚州牧, 領徐州刺史, 又加假黃鉞、羽葆鼓吹、班劍二十人, 置左右長史、司馬、從事中郎四人, 甲仗二百人上殿. 玄表列太傅道子及元顯之惡, 徙道子於安成郡, [三]害元顯於市. 於是玄入居太傅府, 害太傅中郎毛泰、泰弟游擊將軍邃、太傅參軍荀遜、前豫州刺史庾楷父子、吏部郎袁遵、譙王尚之等, 流尚之弟丹楊尹恢之、廣晉伯允之、驃騎長史王誕、太傅主簿毛遁等於交廣諸郡, 尋追害恢之、允之於道. 以兄偉為安西將軍、荊州刺史, 領南蠻校尉, 從兄謙為左僕射、加中軍將軍、領選, 脩為右將軍、徐兗二州刺史, 石生為前將軍、江州刺史, 長史卞範之為建武將軍、丹楊尹, 王謐為中書令、領軍將軍. 大赦, 改元為大亨. 玄讓丞相, 自署太尉、領平西將軍、豫州刺史. 又加袞冕之服, 綠綟綬, 增班劍為六十人, 劍履上殿, 入朝不趨, 讚奏不名.

玄將出居姑孰, 訪之於眾, 王謐對曰：「公羊有言, 周公何以不之魯？欲天下一乎周也. 願靜根本, 以公旦為心.」玄善其對而不能從. 遂大築城府, 臺館山池莫不壯麗, 乃出鎮焉. 既至姑孰, 固辭錄尚書事, 詔許之, 而大政皆諮焉, 小事則決於桓謙、卞範之.

自禍難屢構, 干戈不戢, 百姓厭之, 思歸一統. 及玄初至也, 黜凡佞, 擢俊賢, 君子之道粗備, 京師欣然. 後乃陵侮朝廷, 幽擯宰輔, 豪奢縱欲, 眾務繁興, 於是朝野失望, 人不安業. 時會稽饑荒, 玄令賑貸之. 百姓散在江湖採梠, 內史王愉悉召之還. 請米, 米既不多, 吏不時給, 頓仆道路死者十八九焉. 玄又害吳興太守高素、輔國將軍竺謙之、謙之從兄高平相朗之、輔國將軍劉襲、襲弟彭城內史季武、冠軍將軍孫無終等, 皆牢之之黨, 北府舊將也. 襲兄冀州刺史軌及寧朔將軍高雅之、牢之子敬宣並奔慕容德. 玄諷朝廷以己平元顯功, 封豫章公, 食安成郡地方二百二十五里, 邑七千五百戶；平仲堪、佺期功, 封桂陽郡公, 地方七十五里, 邑二千五百戶；本封南郡如故. 玄以豫章改封息昇, 桂陽郡公賜兄子濬, [四]降為西道縣公. 又發詔為桓溫諱, 有姓名同者一皆改之, 贈其母馬氏豫章公太夫人.

元興二年, 玄詐表請平姚興, 又諷朝廷作詔, 不許. 玄本無資力, 而好為大言, 既不克行, 乃云奉詔故止. 初欲飾裝, 無他處分, 先使作輕舸, 載服玩及書畫等物. 或諫之, 玄曰：「書畫服玩既宜恒在左右, 且兵凶戰危, 脫有不意, 當使輕而易運.」眾咸笑之.

是歲, 玄兄偉卒, 贈開府、驃騎將軍, 以桓脩代之. 從事中郎曹靖之說玄以桓脩兄弟職居內外, 恐權傾天下, 玄納之, 乃以南郡相桓石康為西中郎將、荊州刺史. 偉服始以公除, 玄便作樂. 初奏, 玄撫節慟哭, 既而收淚盡歡. 玄所親仗唯偉, 偉既死, 玄乃孤危. 而不臣之跡已著, 自知怨滿天下, 欲速定篡逆, 殷仲文、卞範之等又共催促之, 於是先改授群司, 解琅邪王司徒, 遷太宰, 加殊禮, 以桓謙為侍中、衛將軍、開府、錄尚書事, 王謐散騎常侍、中書監, 領司徒, 桓胤中書令, 加桓脩散騎常侍、撫軍大將軍. 置學官, 教授二品子弟數百人. 又矯詔加其相國, 總百揆, 封南郡、南平、宜都、天門、零陵、營陽、桂陽、衡陽、義陽、建平十郡為楚王, 揚州牧, 領平西將軍、豫州刺史如故, 加九錫備物, 楚國置丞相已下, 一遵舊典. 又諷天子御前殿而策授焉. 玄屢偽讓, 詔遣百僚敦勸, 又云：「當親降鑾輿乃受命.」矯詔贈父溫為楚王, 南康公主為楚王后. 以平西長史劉瑾為尚書, 刁逵為中領軍, 王嘏為太常, 殷叔文為左衛, [五]皇甫敷為右衛, 凡眾官合六十餘人, 為楚官屬. 玄解平西、豫州, 以平西文武配相國府.

新野人庾仄聞玄受九錫, 乃起義兵, 襲馮該於襄陽, 走之. 仄有眾七千, 於城南設壇, 祭祖宗七廟. 南蠻參軍庾彬、安西參軍楊道護、江安令鄧襄子謀為內應. 仄本仲堪黨, 桓偉既死, 石康未至, 故乘間而發, 江陵震動. 桓濟之子亮起兵於羅縣, 自號平南將軍、湘州刺史, 以討仄為名. 南蠻校尉羊僧壽與石康共攻襄陽, 仄眾散, 奔姚興, 彬等皆遇害. 長沙相陶延壽以亮乘亂起兵, 遣收之. 玄徙亮於衡陽, 誅其同謀桓奧等.

玄偽上表求歸藩, 又自作詔留之, 遣使宣旨, 玄又上表固請, 又諷天子作手詔固留焉. 玄好逞偽辭, 塵穢簡牘, 皆此類也. 謂代謝之際宜有禎祥, 乃密令所在上臨平湖開除清朗, 使眾官集賀. 矯詔曰：「靈瑞之事非所敢聞也, 斯誠相國至德, 故事為之應. 太平之化, 於是乎始, 六合同悅, 情何可言！」又詐云江州甘露降王成基家竹上. 玄以歷代咸有肥遁之士, 而己世獨無, 乃徵皇甫謐六世孫希之為著作, 并給其資用, 皆令讓而不受, 號曰高士, 時人名為「充隱」. 議復肉刑, 斷錢貨, 迴復改異, 造革紛紜, 志無一定, 條制森然, 動害政理. 性貪鄙, 好奇異, 尤愛寶物, 珠玉不離於手. 人士有法書好畫及佳園宅者, 悉欲歸己, 猶難逼奪之, 皆蒱博而取. 遣臣佐四出, 掘果移竹, 不遠數千里, 百姓佳果美竹無復遺餘. 信悅諂譽, 逆忤讜言, 或奪其所憎與其所愛.

十一月, 玄矯制加其冕十有二旒, 建天子旌旗, 出警入蹕, 乘金根車, 駕六馬, 備五時副車, 置旄頭雲罕, 樂□八佾, 設鍾虡宮縣, 妃為王后, 世子為太子, 其女及孫爵命之號皆如舊制. 玄乃多斥朝臣為太宰僚佐, 又矯詔使王謐兼太保, 領司徒, 奉皇帝璽禪位於己. 又諷帝以禪位告廟, 出居永安宮, 移晉神主於琅邪廟.

初, 玄恐帝不肯為手詔, 又慮璽不可得, 逼臨川王寶請帝自為手詔, 因奪取璽. 比臨軒, 璽已久出, 玄甚喜. 百官到姑孰勸玄僭偽位, 玄偽讓, 朝臣固請, 玄乃於城南七里立郊, 登壇篡位, 以玄牡告天, 百僚陪列, 而儀注不備, 忘稱萬歲, 又不易帝諱. 榜為文告天皇后帝云：「晉帝欽若景運, 敬順明命, 以命于玄. 夫天工人代, 帝王所以興, 匪君莫治, 惟德司其元, 故承天理物, 必由一統. 並聖不可以二君, 非賢不可以無主, 故世換五帝, 鼎遷三代. 爰暨漢魏, 咸歸勳烈. 晉自中葉, 仍世多故, 海西之亂, 皇祚殆移, 九代廓寧之功, 升明黜陟之勳, 微禹之德, 左衽將及. 太元之末, 君子道消, 積釁基亂. 鍾於隆安, 禍延士庶, 理絕人倫. 玄雖身在草澤, 見棄時班, 義情理感, 胡能無慨！投袂克清之勞, 阿衡撥亂之績, 皆仰憑先德遺愛之利, 玄何功焉！屬當理運之會, 猥集樂推之數, 以寡昧之身踵下武之重, 膺革泰之始, 託王公之上, 誠仰藉洪基, 德漸有由. 夕惕祗懷, 罔知攸厝. 君位不可以久虛, 人神不可以乏饗, 是用敢不奉以欽恭大禮, 敬簡良辰, 升壇受禪, 告類上帝, 以永綏眾望, 式孚萬邦, 惟明靈是饗.」乃下書曰：「夫三才相資, 天人所以成功, 理由一統, 貞夫所以司契, 帝王之興, 其源深矣. 自三五已降, 世代參差, 雖所由或殊, 其歸一也. 朕皇考宣武王聖德高邈, 誕啟洪基, 景命攸歸, 理貫自昔. 中間屯險, 弗克負荷, 仰瞻宏業, 殆若綴旒. 藉否終之運, 遇時來之會, 用獲除姦救溺, 拯拔人倫. 晉氏以多難荐臻, 曆數唯既, 典章唐虞之準, 述遵漢魏之則, 用集天祿於朕躬. 惟德不敏, 辭不獲命, 稽若令典, 遂升壇燎于南郊, 受終于文祖. 思覃斯慶, 願與億兆聿茲更始.」於是大赦, 改元永始, 賜天下爵二級, 孝悌力田人三級, 鰥寡孤獨不能自存者穀人五斛. 其賞賜之制, 徒設空文, 無其實也. 初出偽詔, 改年為建始, 右丞王悠之曰：[六]「建始, 趙王倫偽號也.」又改為永始, 復是王莽始執權之歲, 其兆號不祥, 冥符僭逆如此. 又下書曰：「夫三恪作賓, 有自來矣. 爰暨漢魏, 咸建疆宇. 晉氏欽若曆數, 禪位于朕躬, 宜則是古訓, 授茲茅土. 以南康之平固縣奉晉帝為平固王, 車旗正朔一如舊典.」遷帝居尋陽, 即陳留王處鄴宮故事. 降永安皇后為零陵君, 琅邪王為石陽縣公, 武陵王遵為彭澤縣侯. 追尊其父溫宣武皇帝, 廟稱太廟, 南康公主為宣皇后. 封子昇為豫章郡王, 叔父雲孫放之為寧都縣王, 豁孫稚玉為臨沅縣王, 豁次子石康為右將軍、武陵郡王, 祕子蔚為醴陵縣王, 贈沖太傅、宣城郡王, 加殊禮, 依晉安平王故事, 以孫胤襲爵, 為吏部尚書, 沖次子謙為揚州刺史、新安郡王, 謙弟脩為撫軍大將軍、安成郡王, 兄歆臨賀縣王, 禕富陽縣王, 贈偉侍中、大將軍、義興郡王, 以子濬襲爵, 為輔國將軍, 濬弟邈西昌縣王. 封王謐為武昌公, 班劍二十人, 卞範之為臨汝公, 殷仲文為東興公, 馮該為魚復侯. 又降始安郡公為縣公, 長沙為臨湘縣公, 廬陵為巴丘縣公, 各千戶. 其康樂、武昌、南昌、望蔡、建興、永脩、觀陽皆降封百戶, 公侯之號如故. 又普進諸征鎮軍號各有差. 以相國左長史王綏為中書令. 崇桓謙母庾氏為宣城太妃, 加殊禮, 給以輦乘. 號溫墓曰永崇陵, 置守衛四十人.

玄入建康宮, 逆風迅激, 旍旗儀飾皆傾偃. 及小會于西堂, 設妓樂, 殿上施絳綾帳, 縷黃金為顏, 四角作金龍, 頭銜五色羽葆旒蘇, 群臣竊相謂曰：「此頗似□車, 亦王莽仙蓋之流也. 龍角, 所謂亢龍有悔者也.」又造金根車, 駕六馬. 是月, 玄臨聽訟觀閱囚徒, 罪無輕重, 多被原放. 有干輿乞者, 時或卹之. 其好行小惠如此. 自以水德, 壬辰, 臘于祖. [七]改尚書都官郎為賊曹, 又增置五校、三將及強弩、積射武衛官. 元興三年, 玄之永始二年也, 尚書答「春蒐」字誤為「春菟」, 凡所關署皆被降黜. 玄大綱不理, 而糾擿纖微, 皆此類也. 以其妻劉氏為皇后, 將修殿宇, 乃移入東宮. 又開東掖、平昌、廣莫及宮殿諸門, 皆為三道. 更造大輦, 容三十人坐, 以二百人舁之. 性好畋遊, 以體大不堪乘馬, 又作徘徊輿, 施轉關, 令迴動無滯. 既不追尊祖曾, 疑其禮儀, 問於群臣. 散騎常侍徐廣據晉典宜追立七廟, 又敬其父則子悅, 位彌高者情理得申, 道愈廣者納敬必普也. 玄曰：「禮云三昭、三穆, 與太祖為七, 然則太祖必居廟之主也, 昭穆皆自下之稱, 則非逆數可知也. 禮, 太祖東向, 左昭右穆. 如晉室之廟, 則宣帝在昭穆之列, 不得在太祖之位. 昭穆既錯, 太祖無寄, 失之遠矣.」玄曾祖以上名位不顯, 故不欲序列, 且以王莽九廟見譏於前史, 遂以一廟矯之, 郊廟齋二日而已. 祕書監卞承之曰：「祭不及祖, 知楚德之不長也.」又毀晉小廟以廣臺榭. 其庶母蒸嘗, 靡有定所, 忌日見賓客遊宴, 唯至亡時一哭而已. 期服之內, 不廢音樂. 玄出遊水門, 飄風飛其儀蓋. 夜, 濤水入石頭, 大桁流壞, 殺人甚多. 大風吹朱雀門樓, 上層墜地.

玄自篡盜之後, 驕奢荒侈, 遊獵無度, 以夜繼晝. 兄偉葬日, 旦哭晚遊, 或一日之中屢出馳騁. 性又急暴, 呼召嚴速, 直官咸繫馬省前, 禁內讙雜, 無復朝廷之體. 於是百姓疲苦, 朝野勞瘁, 怨怒思亂者十室八九焉. 於是劉裕、劉毅、何無忌等共謀興復. 裕等斬桓脩於京口, 斬桓弘於廣陵, 河內太守辛扈興、弘農太守王元德、振威將軍童厚之、竟陵太守劉邁謀為內應. 至期, 裕遣周安穆報之, 而邁惶遽, 遂以告玄. 玄震駭, 即殺扈興等, 安穆馳去得免. 封邁重安侯[八], 一宿又殺之.

裕率義軍至竹里, 玄移還上宮, 百僚步從, 召侍官皆入止省中. 赦揚、豫、徐、兗、青、冀六州, 加桓謙征討都督、假節, 以殷仲文代桓脩, 遣頓丘太守吳甫之、右衛將軍皇甫敷北距義軍. 裕等於江乘與戰, 臨陣斬甫之, 進至羅落橋, 與敷戰, 復梟其首. 玄聞之大懼, 乃召諸道術人推算數為厭勝之法, 乃問眾曰：「朕其敗乎？」曹靖之對曰：「神怒人怨, 臣實懼焉.」玄曰：「人或可怨, 神何為怒？」對曰：「移晉宗廟, 飄泊失所, 大楚之祭, 不及於祖, 此其所以怒也.」玄曰：「卿何不諫？」對曰：「輦上諸君子皆以為堯舜之世, 臣何敢言！」玄愈忿懼, 使桓謙、何澹之屯東陵, 卞範之屯覆舟山西, 眾合二萬, 以距義軍. 裕至蔣山, 使羸弱貫油帔登山, 分張旗幟, 數道並前. 玄偵候還云：「裕軍四塞, 不知多少.」玄益憂惶, 遣武衛將軍庾頤之配以精卒, 副援諸軍. 於時東北風急, 義軍放火, 煙塵張天, 鼓譟之音震駭京邑. 劉裕執鉞麾而進, 謙等諸軍一時奔潰. 玄率親信數千人聲言赴戰, 遂將其子昇、兄子濬出南掖門, 西至石頭, 使殷仲文具船, 相與南奔.

初, 玄在姑孰, 將相星屢有變；篡位之夕, 月及太白, 又入羽林, 玄甚惡之. 及敗走, 腹心勸其戰, 玄不暇答, 直以策指天. 而經日不得食, 左右進以粗飯, 咽不能下. 昇時年數歲, 抱玄胸而撫之, 玄悲不自勝.

劉裕以武陵王遵攝萬機, 立行臺, 總百官. 遣劉毅、劉道規躡玄, 誅玄諸兄子及石康兄權、振兄洪等.

玄至尋陽, 江州刺史郭昶之給其器用兵力. 殷仲文自後至, 望見玄舟, 旌旗輿服備帝者之儀, 歎息曰：「敗中復振, 故可也.」玄於是逼乘輿西上. 桓歆聚黨向歷陽, 宣城內史諸葛長民擊破之. 玄於道作起居注, 敘其距義軍之事, 自謂經略指授, 算無遺策, 諸將違節度, 以致虧喪, 非戰之罪. 於是不遑與群下謀議, 唯耽思誦述, 宣示遠近. 玄至江陵, 石康納之, 張幔屋於城南, 署置百官, 以卞範之為尚書僕射, 其餘職多用輕資. 於是大修舟師, 曾未三旬, 眾且二萬, 樓船器械甚盛. 謂其群黨曰：「卿等並清塗翼從朕躬, 都下竊位者方應謝罪軍門, 其觀卿等入石頭, 無異雲霄中人也.」

玄以奔敗之後, 懼法令不肅, 遂輕怒妄殺, 人多離怨. 殷仲文諫曰：「陛下少播英譽, 遠近所服, 遂掃平荊雍, 一匡京室, 聲被八荒矣. 既據有極位, 而遇此圮運, 非為威不足也. 百姓喁喁, 想望皇澤, 宜弘仁風, 以收物情.」玄怒曰：「漢高、魏武幾遇敗, 但諸將失利耳！以天文惡, 故還都舊楚, 而群小愚惑, 妄生是非, 方當糾之以猛, 未宜施之以恩也.」玄左右稱玄為「桓詔」, 桓胤諫曰：「詔者, 施於辭令, 不以為稱謂也. 漢魏之主皆無此言, 唯聞北虜以苻堅為『苻詔』耳. 願陛下稽古帝則, 令萬世可法.」玄曰：「此事已行, 今宣敕罷之, 更為不祥. 必其宜革, 可待事平也.」荊州郡守以玄播越, 或遣使通表, 有匪寧之辭, 玄悉不受, 仍乃更令所在表賀遷都. [九]

玄遣遊擊將軍何澹之、武衛將軍庾稚祖、[一０]江夏太守桓道恭就郭銓以數千人守湓口. 又遣輔國將軍桓振往義陽聚眾, 至弋陽, 為龍驤將軍胡譁所破, 振單騎走還. 何無忌、劉道規等破郭銓、何澹之、郭昶之於桑落洲, 進師尋陽. 玄率舟艦二百發江陵, 使苻宏、羊僧壽為前鋒. 以鄱陽太守徐放為散騎常侍, 欲遣說解義軍, 謂放曰：「諸人不識天命, 致此妄作, 遂懼禍屯結, 不能自反. 卿三州所信, 可明示朕心, 若退軍散甲, 當與之更始, 各授位任, 令不失分. 江水在此, 朕不食言.」放對曰：「劉裕為唱端之主, 劉毅兄為陛下所誅, 並不可說也. 輒當申聖旨於何無忌.」玄曰：「卿使若有功, 當以吳興相敘.」放遂受使, 入無忌軍.

魏詠之破桓歆於歷陽, 諸葛長民又敗歆於芍陂, 歆單馬渡淮. 毅率道規及下邳太守孟懷玉與玄戰於崢嶸洲. 於時義軍數千, 玄兵甚盛, 而玄懼有敗衄, 常漾輕舸於舫側, 故其眾莫有鬥心. 義軍乘風縱火, 盡銳爭先, 玄眾大潰, 燒輜重夜遁, 郭銓歸降. 玄故將劉統、馮稚等聚黨四百人, 襲破尋陽城, 毅遣建威將軍劉懷肅討平之. 玄留永安皇后及皇后於巴陵. 殷仲文時在玄艦, 求出別船收集散軍, 因叛玄, 奉二后奔於夏口. 玄入江陵城, 馮該勸使更下戰, 玄不從, 欲出漢川, 投梁州刺史桓希, 而人情乖阻, 制令不行. 玄乘馬出城, 至門, 左右於闇中斫之, 不中, 前後相殺交橫, 玄僅得至船. 於是荊州別駕王康產奉帝入南郡府舍, 太守王騰之率文武營衛.

時益州刺史毛璩使其從孫祐之、參軍費恬送弟璠喪葬江陵, 有眾二百, 璩弟子修之為玄屯騎校尉, 誘玄以入蜀, 玄從之. 達枚回洲, 恬與祐之迎擊玄, 矢下如雨. 玄嬖人丁仙期、萬蓋等以身蔽玄, 並中數十箭而死. 玄被箭, 其子昇輒拔去之. 益州督護馮遷抽刀而前, 玄拔頭上玉導與之, 仍曰：「是何人邪？敢殺天子！」遷曰：「欲殺天子之賊耳.」遂斬之, 時年三十六. 又斬石康及濬等五級, 庾頤之戰死. 昇云：「我是豫章王, 諸君勿見殺.」送至江陵市斬之.

初, 玄在宮中, 恒覺不安, 若為鬼神所擾, 語其所親云：「恐己當死, 故與時競.」元興中, 衡陽有雌雞化為雄, 八十日而冠萎[一一]. 及玄建國於楚, 衡陽屬焉, 自篡盜至敗, 時凡八旬矣. 其時有童謠云：「長干巷, 巷長干, 今年殺郎君, 後年斬諸桓.」其凶兆符會如此. 郎君, 謂元顯也.

是月, 王騰之奉帝入居太府. 桓謙亦聚眾沮中, 為玄舉哀, 立喪庭, 偽諡為武悼皇帝. 毅等傳送玄首, 梟於大桁, 百姓觀者莫不欣幸.

何無忌等攻桓謙於馬頭, 桓蔚於龍洲, 皆破之. 義軍乘勝競進, 振、該等距戰於靈溪, 道規等敗績, 死沒者千餘人. 義軍退次尋陽, 更繕舟甲. 毛璩自領梁州, 遣將攻漢中, 殺桓希. 江夏相張暢之、高平太守劉懷肅攻何澹之於西塞磯, 破之. 振遣桓蔚代王曠守襄陽. 道規進討武昌, 破偽太守王旻. 魏詠之、劉藩破桓石綏於白茅. 義軍發尋陽. 桓亮自號江州刺史, 侵豫章, 江州刺史劉敬宣討走之. 義軍進次夏口. 偽鎮東將軍馮該等守夏口, 揚武將軍孟山圖據魯城, 輔國將軍桓山客守偃月壘. [一二]劉毅攻魯城, 道規攻偃月壘, 無忌與檀祗列艦中流, 以防越逸. 義軍騰赴, 叫聲動山谷, 自辰及午, 二城俱潰, 馮該散走, 生擒山客. 毅等平巴陵. 毛璩遣涪陵太守文處茂東下, 振遣桓放之為益州, 屯夷陵, 處茂距戰, 放之敗走, 還江陵.

義熙元年正月, 南陽太守魯宗之起義兵襲襄陽, 破偽雍州刺史桓蔚. 無忌諸軍次江陵之馬頭, 振擁帝出營江津. 魯宗之率眾於柞溪, 破偽武賁中郎溫楷, 進至紀南. 振自擊宗之, 宗之失利. 時蜀軍據靈溪, 毅率無忌、道規等破馮該軍, 推鋒而前, 即平江陵. 振見火起, 知城已陷, 乃與謙等北走. 是日, 安帝反正. 大赦天下, 唯逆黨就戮, 詔特免桓胤一人. 桓亮自豫章, 自號鎮南將軍、湘州刺史. 苻宏寇安成、廬陵, 劉敬宣遣將討之, 宏走入湘中. 二月, 桓謙、何澹之、溫楷等奔於姚興. 桓振與宏出自溳城, 襲破江陵, 劉懷肅自雲杜伐振等, 破之. 廣武將軍唐興斬振及偽輔國將軍桓珍, 毅於臨鄣斬偽零陵太守劉叔祖. [一三]桓亮、苻宏復出寇湘中, 害郡守長吏, 檀祗討宏於湘東, 斬之, 廣武將軍郭彌斬亮於益陽, 其餘擁眾假號皆討平之. 詔徙桓胤及諸黨與於新安諸郡.

三年, 東陽太守殷仲文與永嘉太守駱球謀反, 欲建桓胤為嗣, 曹靖之、桓石松、卞承之、劉延祖等潛相交結, 劉裕以次收斬之, 并誅其家屬. 後桓謙走入蜀, 蜀賊譙縱以謙為荊州刺史, 使率兵而下, 荊楚之眾多應之. 謙至枝江, 荊州刺史劉道規斬之, 梁州刺史傅歆又斬桓石綏, 桓氏遂滅.

卞範之

卞範之字敬祖, 濟陰宛句人也. [一四]識悟聰敏, 見美於當世. 太元中, 自丹楊丞為始安太守. 桓玄少與之遊, 及玄為江州, 引為長史, 委以心膂之任, 潛謀密計, 莫不決之. 後玄將為篡亂, 以範之為丹楊尹. 範之與殷仲文陰撰策命, 進範之為征虜將軍、散騎常侍. 玄僭位, 以範之為侍中, 班劍二十人, 進號後將軍, 封臨汝縣公. 其禪詔, 即範之文也.

玄既奢侈無度, 範之亦盛營館第. 自以佐命元勳, 深懷矜伐, 以富貴驕人, 子弟傲慢, 眾咸畏嫉之. 義軍起, 範之屯兵於覆舟山西, 為劉毅所敗, 隨玄西走, 玄又以範之為尚書僕射. 玄為劉毅等所敗, 左右分散, 唯範之在側. 玄平, 斬於江陵.

殷仲文

殷仲文, 南蠻校尉覬之弟也. 少有才藻, 美容貌. 從兄仲堪薦之於會稽王道子, 即引為驃騎參軍, 甚相賞待. 俄轉諮議參軍, 後為元顯征虜長史. 會桓玄與朝廷有隙, 玄之姊, 仲文之妻, 疑而間之, 左遷新安太守. 仲文於玄雖為姻親, 而素不交密, 及聞玄平京師, 便棄郡投焉. 玄甚悅之, 以為諮議參軍. 時王謐見禮而不親, 卞範之被親而少禮, 而寵遇隆重, 兼於王、卞矣. 玄將為亂, 使總領詔命, 以為侍中, 領左衛將軍. 玄九錫, 仲文之辭也.

初, 玄篡位入宮, 其床忽陷, 群下失色, 仲文曰：「將由聖德深厚, 地不能載.」玄大悅. 以佐命親貴, 厚自封崇, 輿馬器服, 窮極綺麗, 後房伎妾數十, 絲竹不絕音. 性貪吝, 多納貨賄, 家累千金, 常若不足. 玄為劉裕所敗, 隨玄西走, 其珍寶玩好悉藏地中, 皆變為土. 至巴陵, 因奉二后投義軍, 而為鎮軍長史, 轉尚書.

帝初反正, 抗表自解曰：「臣聞洪波振壑, 川無恬鱗；驚飆拂野, 林無靜柯. 何者？勢弱則受制於巨力, 質微則無以自保. 於理雖可得而言, 於臣實非所敢譬. 昔桓玄之代, 誠復驅逼者眾. 至如微臣, 罪實深矣, 進不能見危授命, 亡身殉國；退不能辭粟首陽, 拂衣高謝. 遂乃宴安昏寵, 叨昧偽封, 錫文篡事, 曾無獨固. 名義以之俱淪, 情節自茲兼撓, 宜其極法, 以判忠邪. 會鎮軍將軍劉裕匡復社稷, 大弘善貸, 佇一戮於微命, 申三驅於大信, 既惠之以首領, 又申之以縶維. 於時皇輿否隔, 天人未泰, 用忘進退, 是以僶俛從事, 自同令人. 今宸極反正, 唯新告始, 憲章既明, 品物思舊, 臣亦胡顏之厚, 可以顯居榮次！乞解所職, 待罪私門. 違離闕庭, 乃心慕戀.」詔不許.

仲文因月朔與眾至大司馬府, 府中有老槐樹, 顧之良久而歎曰：「此樹婆娑, 無復生意！」仲文素有名望, 自謂必當朝政, 又謝混之徒疇昔所輕者, 並皆比肩, 常怏怏不得志. 忽遷為東陽太守, 意彌不平. 劉毅愛才好士, 深相禮接, 臨當之郡, 游宴彌日. 行至富陽, 慨然歎曰：「看此山川形勢, 當復出一伯符.」何無忌甚慕之. 東陽, 無忌所統, 仲文許當便道修謁, 無忌故益欽遲之, 令府中命文人殷闡、孔甯子之徒撰義構文, 以俟其至. 仲文失志恍惚, 遂不過府. 無忌疑其薄己, 大怒, 思中傷之. 時屬慕容超南侵, 無忌言於劉裕曰：「桓胤、殷仲文乃腹心之疾, 北虜不足為憂.」義熙三年, 又以仲文與駱球等謀反, 及其弟南蠻校尉叔文並伏誅. 仲文時照鏡不見其面, 數日而遇禍.

仲文善屬文, 為世所重, 謝靈運嘗云：「若殷仲文讀書半袁豹, 則文才不減班固.」言其文多而見書少也.

史臣曰：桓玄纂凶, 父之餘基. 挾姦回之本性, 含怒於失職；苞藏其豕心, 抗表以稱冤. 登高以發憤, 觀釁而動, 竊圖非望. 始則假寵於仲堪, 俄而戮殷以逞欲, 遂得據全楚之地, 驅勁勇之兵, 因晉政之陵遲, 乘會稽之酗醟, 縱其狙詐之計, 扇其陵暴之心, 敢率犬羊, 稱兵內侮. 天長喪亂, 凶力實繁, 踰年之間, 奄傾晉祚, 自謂法堯禪舜, 改物君臨, 鼎業方隆, 卜年惟永. 俄而義旗電發, 忠勇雷奔, 半辰而都邑廓清, 踰月而凶渠即戮, 更延墜曆, 復振頹綱. 是知神器不可以闇干, 天祿不可以妄處者也. 夫帝王者, 功高宇內, 道濟含靈, 龍宮鳳曆表其祥, 彤雲玄石呈其瑞, 然後光臨大寶, 克享鴻名, 允徯后之心, 副樂推之望. 若桓玄之□麼, 豈足數哉！適所以干紀亂常, 傾宗絕嗣, 肇金行之禍難, 成宋氏之驅除者乎！

贊曰：靈寶隱賊, 世載凶德. 信順未孚, 姦回是則. 肆逆遷鼎, 憑威縱慝. 違天虐人, 覆宗殄國.

校勘記

[一]殷顗　「顗」, 各本作「覬」, 今據本傳改.

[二]朝廷遣銓為己前鋒　「銓」, 各本作「佺期」. 校文：殷仲堪傳, 玄使郭銓等擊敗各軍於江西口. 「佺」當為「銓」之誤, 又衍「期」字. 按：丁說是. 通鑑一一一正作「遣銓為己先鋒」, 今據改.

[三]安成郡　各本作「安城郡」, 今從宋本作「安成郡」, 與地理志下、通鑑一一二、通志一三０合.

[四]賜兄子濬　「濬」, 各本均作「俊」. 周校：「俊」當作「濬」. 按：濬, 偉之子, 下文「以子濬襲爵」可證. 世說人名譜亦作「濬」, 因據改.

[五]殷叔文　據殷仲文傳, 「叔文」當為「仲文」之誤.

[六]右丞王悠之　斠注：魏書桓玄傳作「左丞王納之」. 按：納之, 臨之子.

[七]臘于祖　「于」, 各本誤作「子」, 今從宋本.

[八]重安侯　「重安」, 各本作「安重」, 地理志無安重, 宋書、南史武帝紀、通鑑一一三均作「重安」, 今據改.

[九]仍乃更令所在表賀遷都　校文：「乃」字衍.

[一０]庾稚祖　周校：安紀作「庾稚」.

[一一]冠萎　「冠萎」下各本有「具」字, 今依五行志上、御覽九一八引刪.

[一二]桓山客　見卷八五校記. 下同.

[一三]臨鄣　劉毅傳「鄣」作「嶂」, 當從之.

[一四]宛句　見卷一四校記.

晉書卷一百 列傳第七十

王彌

王彌, 東萊人也. 家世二千石. 祖頎, 魏玄□太守, 武帝時, 至汝南太守. 彌有才幹, 博涉書記. 少游俠京都, 隱者董仲道見而謂之曰：「君豺聲豹視, 好亂樂禍, 若天下騷擾, 不作士大夫矣.」

惠帝末, 妖賊劉柏根起於東萊之□縣, 彌率家僮從之, 柏根以為長史. 柏根死, 聚徒海渚, 為苟純所敗, 亡入長廣山為群賊. 彌多權略, 凡有所掠, 必豫圖成敗, 舉無遺策, 弓馬迅捷, 膂力過人, 青土號為「飛豹」. 後引兵入寇青徐, 兗州刺史苟晞逆擊, 大破之. 彌退集亡散, 眾復大振, 晞與之連戰, 不能克. 彌進兵寇泰山、魯國、譙、梁、陳、汝南、潁川、襄城諸郡, 入許昌, 開府庫, 取器杖, 所在陷沒, 多殺守令, 有眾數萬, 朝廷不能制.

會天下大亂, 進逼洛陽, 京邑大震, 宮城門晝閉. 司徒王衍等率百官距守, 彌屯七里澗, 王師進擊, 大破之. 彌謂其黨劉靈曰：「晉兵尚強, 歸無所厝. 劉元海昔為質子, 我與之周旋京師, 深有分契, 今稱漢王, 將歸之, 可乎？」靈然之. 乃渡河歸元海. 元海聞而大悅, 遣其侍中兼御史大夫郊迎, 致書於彌曰：「以將軍有不世之功, 超時之德, 故有此迎耳. 遲望將軍之至, 孤今親行將軍之館, 輒拂席洗爵, 敬待將軍.」及彌見元海, 勸稱尊號, 元海謂彌曰：「孤本謂將軍如竇周公耳, 今真吾孔明、仲華也. 烈祖有云：『吾之有將軍, 如魚之有水. 』」於是署彌司隸校尉, 加侍中、特進, 彌固辭. 使隨劉曜寇河內, 又與石勒攻臨漳.

永嘉初, 寇上黨, 圍壺關, 東海王越遣淮南內史王曠、安豐太守衛乾等討之, 及彌戰於高都、長平間, 大敗之, 死者十六七. 元海進彌征東大將軍, 封東萊公. 與劉曜、石勒等攻魏郡、汲郡、頓丘, 陷五十餘壁, 皆調為軍士. 又與勒攻鄴, 安北將軍和郁棄城而走. 懷帝遣北中郎將裴憲次白馬討彌, 車騎將軍王堪次東燕討勒, 平北將軍曹武次大陽討元海. 武部將軍彭默為劉聰所敗, 見害, 眾軍皆退. 聰渡黃河, 帝遣司隸校尉劉暾、將軍宋抽等距之, 皆不能抗. 彌、聰以萬騎至京城, 焚二學. 東海王越距戰於西明門, 彌等敗走. 彌復以二千騎寇襄城諸縣, 河東、平陽、弘農、上黨諸流人之在潁川、襄城、汝南、南陽、河南者數萬家, 為舊居人所不禮, 皆焚燒城邑, 殺二千石長吏以應彌. 彌又以二萬人會石勒寇陳郡、潁川, 屯陽翟, 遣弟璋與石勒共寇徐兗, 因破越軍.

彌後與曜寇襄城, 遂逼京師. 時京邑大饑, 人相食, 百姓流亡, 公卿奔河陰. 曜、彌等遂陷宮城, 至太極前殿, 縱兵大掠. 幽帝於端門, 逼辱羊皇后, 殺皇太子詮, [一]發掘陵墓, 焚燒宮廟, 城府蕩盡, 百官及男女遇害者三萬餘人, 遂遷帝於平陽.

彌之掠也, 曜禁之, 彌不從. 曜斬其牙門王延以徇, 彌怒, 與曜阻兵相攻, 死者千餘人. 彌長史張嵩諫曰：「明公與國家共興大事, 事業甫耳, 便相攻討, 何面見主上乎！平洛之功誠在將軍, 然劉曜皇族, 宜小下之. 晉二王平吳之鑒, 其則不遠, 願明將軍以為慮. 縱將軍阻兵不還, 其若子弟宗族何！」彌曰：「善, 微子, 吾不聞此過也.」於是詣曜謝, 結分如初. 彌曰：「下官聞過, 乃是張長史之功.」曜謂嵩曰：「君為朱建矣, 豈況范生乎！」各賜嵩金百斤. 彌謂曜曰：「洛陽天下之中, 山河四險之固, 城池宮室無假營造, 可徙平陽都之.」曜不從, 焚燒而去. 彌怒曰：「屠各子, 豈有帝王之意乎！汝柰天下何！」遂引眾東屯項關.

初, 曜以彌先入洛, 不待己, 怨之, 至是嫌隙遂構. 劉暾說彌還據青州, 彌然之, 乃以左長史曹嶷為鎮東將軍, 給兵五千, 多齎寶物還鄉里, 招誘亡命, 且迎其室. 彌將徐邈、高梁輒率部曲數千人隨嶷去, 彌益衰弱.

初, 石勒惡彌驍勇, 常密為之備. 彌之破洛陽也, 多遺勒美女寶貨以結之. 時勒擒苟晞, 以為左司馬, 彌謂勒曰：「公獲苟晞而用之, 何其神妙！使晞為公左, 彌為公右, 天下不足定也！」勒愈忌彌, 陰圖之. 劉暾又勸彌徵曹嶷, 藉其眾以誅勒. 於是彌使暾詣青州, 令曹嶷引兵會己, 而詐耍勒共向青州. 暾至東阿, 為勒游騎所獲. 勒見彌與嶷書, 大怒, 乃殺暾. 彌未之知, 勒伏兵襲彌, 殺之, 并其眾.

張昌

張昌, 本義陽蠻也. 少為平氏縣吏, 武力過人, 每自占卜, 言應當富貴. 好論攻戰, 儕類咸共笑之. 及李流寇蜀, 昌潛遁半年, 聚黨數千人, 盜得幢麾, 詐言臺遣其募人討流. 會壬午詔書發武勇以赴益土, 號曰「壬午兵」. 自天下多難, 數術者云當有帝王興於江左, 及此調發, 人咸不樂西征, 昌黨因之誑惑, 百姓各不肯去. 而詔書催遣嚴速, 所經之界停留五日者, 二千石免. 由是郡縣官長皆躬出驅逐, 展轉不遠, 屯聚而為劫掠. 是歲江夏大稔, 流人就食者數千口.

太安二年, 昌於安陸縣石巖山屯聚, 去郡八十里, 諸流人及避戍役者多往從之. 昌乃易姓名為李辰. 太守弓欽遣軍就討, 輒為所破. 昌徒眾日多, 遂來攻郡. 欽出戰, 大敗, 乃將家南奔沔口. 鎮南大將軍、新野王歆遣騎督靳滿討昌於隨郡西, 大戰, 滿敗走, 昌得其器杖, 據有江夏, 即其府庫. 造妖言云：「當有聖人出.」

山都縣吏丘沈遇於江夏, 昌名之為聖人, 盛車服出迎之, 立為天子, 置百官. 沈易姓名為劉尼, 稱漢後, 以昌為相國, 昌兄味為車騎將軍, 弟放廣武將軍, 各領兵. 於石巖中作宮殿, 又於巖上織竹為鳥形, 衣以五綵, 聚肉於其傍, 眾鳥群集, 詐云鳳皇降, 又言珠袍、玉璽、鐵券、金鼓自然而至. 乃下赦書, 建元神鳳, 郊祀、服色依漢故事. 其有不應其募者, 族誅. 又流訛言云：「江淮已南當圖反逆, 官軍大起, 悉誅討之.」群小互相扇動, 人情惶懼, 江沔間一時猋起, 豎牙旗, 鳴鼓角, 以應昌, 旬月之間, 眾至三萬, 皆以絳科頭, □之以毛. 江夏、義陽士庶莫不從之, 惟江夏舊姓江安令王傴、秀才呂蕤不從. 昌以三公位徵之, 傴、蕤密將宗室北奔汝南[二], 投豫州刺史劉喬. 鄉人期思令李權、常安令吳鳳、孝廉吳暢糾合善士, 得五百餘家, 追隨傴等, 不豫妖逆.

新野王歆上言：「妖賊張昌、劉尼妄稱神聖, 犬羊萬計, 絳頭毛面, 挑刀走戟, 其鋒不可當. 請臺敕諸軍, 三道救助.」於是劉喬率諸軍據汝南以禦賊, 前將軍趙驤領精卒八千據宛, 助平南將軍羊伊距守. 昌遣其將軍黃林為大都督, 率二萬人向豫州, 前驅李宮欲掠取汝水居人, 喬遣將軍李楊逆擊, 大破之. 林等東攻弋陽, 太守梁桓嬰城固守. 又遣其將馬武破武昌, 害太守, 昌自領其眾. 西攻宛, 破趙驤, 害羊伊. 進攻襄陽, 害新野王歆. 昌別率石冰東破江、揚二州, 偽置守長. 當時五州之境皆畏逼從逆. 又遣其將陳貞、陳蘭、張甫等攻長沙、湘東、零陵諸郡. 昌雖跨帶五州, 樹立牧守, 皆桀盜小人而無禁制, 但以劫掠為務, 人情漸離.

是歲, 詔以寧朔將軍、領南蠻校尉劉弘鎮宛, 弘遣司馬陶侃、參軍蒯桓、皮初等率眾討昌於竟陵, 劉喬又遣將軍李楊、督護尹奉總兵向江夏. 侃等與昌苦戰累日, 大破之, 納降萬計, 昌乃沈竄于下雋山. [三]明年秋, 乃擒之, 傳首京師, 同黨並夷三族.

陳敏

陳敏字令通, 廬江人也. 少有幹能, 以郡廉吏補尚書倉部令史. 及趙王倫篡逆, 三王起義兵, 久屯不散, 京師倉廩空虛, 敏建議曰：「南方米穀皆積數十年, 時將欲腐敗, 而不漕運以濟中州, 非所以救患周急也.」朝廷從之, 以敏為合肥度支, 遷廣陵度支.

張昌之亂, 遣其將石冰等趣壽春, 都督劉準憂惶計無所出. 時敏統大軍在壽春, 謂準曰：「此等本不樂遠戍, 故逼迫成賊. 烏合之眾, 其勢易離. 敏請合率運兵, 公分配眾力, 破之必矣.」準乃益敏兵擊之, 破吳弘、石冰等, 敏遂乘勝逐北, 戰數十合. 時冰眾十倍, 敏以少擊眾, 每戰皆克, 遂至揚州. 迴討徐州賊封雲, 雲將張統斬雲降. 敏以功為廣陵相. 時惠帝幸長安, 四方交爭, 敏遂有割據江東之志. 其父聞之, 怒曰：「滅我門者, 必此兒也！」父亡, 去職.

東海王越當西迎大駕, 承制起敏為右將軍、假節、前鋒都督, 致書於敏曰：

將軍建謀富國, 則有大漕之勳. 及遭冰昌之亂, 則首率義徒, 以寡敵眾. 外無強兵之援, 內無運籌之侶, 隻身挺立, 雄略從橫, 擢奇謀於馬首, 奮靈計於臨危, 金聲振於江外, 精光赫於揚楚. 攻堅陷嶮, 三十餘戰, 師徒無虧, 勍敵自滅. 五州復全, 苞茅入貢, 豈非將軍之功力哉！

今羯賊屯結, 遊魂河濟, 鼠伏雉竄, 藏匿陳留, 始欲姦盜, 終圖不軌. 將軍孫吳之術既明, 已試之功先著, 孤與將軍情分特隆, 想割草土之哀, 抑難居之思, 捨絰執戈, 來卹國難. 天子遠巡, 鑾輿未反, 引領東眷, 有懷山陵. 當憑將軍戮力, 王輅有旋. 將軍率將所領, 承書風發, 米布軍資, 惟將軍所運.

時越討豫州刺史劉喬, 敏引兵會之, 與越俱敗於蕭.

敏因中國大亂, 遂請東歸, 收兵據歷陽. 會吳王常侍甘卓自洛至, 教卓假稱皇太弟命, 拜敏為揚州刺史, 并假江東首望顧榮等四十餘人為將軍、郡守, 榮並偽從之. 敏為息娶卓女, 遂相為表裏. 揚州刺史劉機、丹楊太守王廣等皆棄官奔走. [四]敏弟昶知顧榮等有貳心, 勸敏殺之, 敏不從. 昶將精兵數萬據烏江, 弟恢率錢端等南寇江州, 刺史應邈奔走, 弟斌東略諸郡, 遂據有吳越之地. 敏命寮佐以己為都督江東軍事、大司馬、楚公, 封十郡, 加九錫, 列上尚書, 稱自江入河, 奉迎鑾駕.

東海王軍諮祭酒華譚聞敏自相署置, 而顧榮等並江東首望, 悉受敏官爵, 乃遺榮等書曰：

石冰之亂, 朝廷錄敏微功, 故加越次之禮, 授以上將之任, 庶有韓盧一噬之效. 而本性凶狡, 素無識達, 貪榮干運, 逆天而動, 阻兵作威, 盜據吳會, 內用凶弟, 外委軍吏, 上負朝廷寵授之榮, 下孤宰輔過禮之惠. 天道伐惡, 人神所不祐. 雖阻長江, 命危朝露. 忠節令圖, 君子高行, 屈節附逆, 義士所恥. 王蠋匹夫, 志不可屈；於期慕義, 隕首燕庭. 況吳會仁人並受國寵, 或剖符名郡, 或列為近臣, 而便辱身姦人之朝, 降節逆叛之黨, 稽顙屈膝, 不亦羞乎！昔龔勝絕粒, 不食莽朝；魯連赴海, 恥為秦臣. 君子義行, 同符千載, 遙度雅量, 豈獨是安！

昔吳之武烈, 稱美一代, 雖奮奇宛葉, 亦受折襄陽. 討逆雄氣, 志存中夏, 臨江發怒, 命訖丹徒. 賴先主承運, 雄謀天挺, 尚內倚慈母仁明之教, 外杖子布廷爭之忠, 又有諸葛、顧、步、張、朱、陸、全之族, 故能鞭笞百越, 稱制南州. 然兵家之興, 不出三世, 運未盈百, 歸命入臣. 今以陳敏倉部令史, 七第頑冗, 六品下才, 欲躡桓王之高蹤, 蹈大皇之絕軌, 遠度諸賢, 猶當未許也. 諸君垂頭, 不能建翟義之謀；而顧生俛眉, 已受羈絆之辱. 皇輿東軒, 行即紫館, 百僚垂纓, 雲翔鳳闕, 廟勝之謨, 潛運帷幄. 然後發荊州武旅, 順流東下, 徐州銳鋒, 南據堂邑；征東勁卒, 耀威歷陽；飛橋越橫江之津, 泛舟涉瓜步之渚；威震丹楊, 擒寇建鄴, 而諸賢何顏見中州之士邪！

小寇隔津, 音符道闊, 引領南望, 情存舊懷. 忠義之人, 何世蔑有！夫危而不能安, 亡而不能存, 將何貴乎！永長宿德, 情所素重；彥先垂髮, 分著金石；公冑早交, 恩紀特隆；令伯義聲, 親好密結. 上欲與諸賢效翼紫宸, 建功帝籍. 如其不爾, 亦可泛舟河渭, 擊楫清歌. 何為辱身小寇之手, 以蹈逆亂之禍乎！昔為同志, 今已殊域；往為一體, 今成異身. 瞻江長歎, 非子誰思！願圖良策, 以存嘉謀也.

敏凡才無遠略, 一旦據有江東, 刑政無章, 不為英俊所服, 且子弟凶暴, 所在為患. 周□、顧榮之徒常懼禍敗, 又得譚書, 皆有慚色. □、榮遣使密報征東大將軍劉準遣兵臨江, 己為內應. 準遣揚州刺史劉機、寧遠將軍衡彥等出歷陽, 敏使弟昶及將軍錢廣次烏江以距之, 又遣弟閎為歷陽太守, [五]戍牛渚. 錢廣家在長城, □鄉人也, □潛使圖昶. 廣遣其屬何康、錢象投募送白事於昶, 昶頫頭視書, 康揮刀斬之, 稱州下已殺敏, 敢有動者誅三族, 吹角為內應. 廣先勒兵在朱雀橋, 陳兵水南, □、榮又說甘卓, 卓遂背敏. 敏率萬餘人將與卓戰, 未獲濟, 榮以白羽扇麾之, 敏眾潰散. 敏單騎東奔至江乘, 為義兵所斬, 母及妻子皆伏誅, 於是會稽諸郡並殺敏諸弟無遺焉.

王如

王如, 京兆新豐人也. 初為州武吏, 遇亂流移至宛. 時諸流人有詔並遣還鄉里, 如以關中荒殘, 不願歸, 征南將軍山簡、南中郎將杜蕤各遣兵送之, 而促期令發. 如遂潛結諸無賴少年, 夜襲二軍, 破之. 杜蕤悉眾擊如, 戰于涅陽, 蕤軍大敗. 山簡不能禦, 移屯夏口, 如又破襄城. 於是南安龐實、[六]馮翊嚴嶷、長安侯脫等各帥其黨攻諸城鎮, 多殺令長以應之. 未幾, 眾至四五萬, 自號大將軍, 領司、雍二州牧.

如懼石勒之攻己也, 乃厚賄於勒, 結為兄弟, 勒亦假其強而納之. 時侯脫據宛, 與如不協, 如說勒曰：「侯脫雖名漢臣, 其實漢賊. 如常恐其來襲, 兄宜備之.」勒素怒脫貳己, 憚如脣齒, 故不攻之. 及聞如言, 甚悅, 遂夜令三軍蓐食待命, 雞鳴而駕, 後出者斬, 晨壓宛門攻之, 旬有二日而克之, 勒遂斬脫. 如於是大掠沔漢, 進逼襄陽. 征南山簡使將趙同帥師擊之, 經年不能克, 智力並屈, 遂嬰城自守. 王澄帥軍赴京都, 如邀擊破之.

如連年種穀皆化為莠, 軍中大飢, 其黨互相攻劫, 官軍進討, 各相率來降. 如計無所出, 歸于王敦. 敦從弟棱愛如驍武, 請敦配己麾下. 敦曰：「此輩虓險難蓄, 汝性忌急, 不能容養, 更成禍端.」棱固請, 與之. 棱置諸左右, 甚加寵遇. 如數與敦諸將角射, 屢鬥爭為過失, 棱果不容而杖之, 如甚以為恥. 初, 敦有不臣之跡, 棱每諫之, 敦常怒其異己. 及敦聞如為棱所辱, 密使人激怒之, 勸令殺棱. 如詣棱, 因閑宴, 請劍舞為歡, 棱從之. 如於是舞刀為戲, 漸漸來前. 棱惡而呵之不止, 叱左右使牽去, 如直前害棱. 敦聞而陽驚, 亦捕如誅之.

杜曾

杜曾, 新野人, 南中郎將蕤之從祖弟也. 少驍勇絕人, 能被甲游於水中. 始為新野王歆鎮南參軍, 歷華容令, 至南蠻司馬. 凡有戰陣, 勇冠三軍.

會永嘉之亂, 荊州荒梗, 故牙門將胡亢聚眾於竟陵, 自號楚公, 假曾竟陵太守. 亢後與其黨自相猜貳, 誅其驍將數十人, 曾心不自安, 潛謀圖之, 乃卑身屈節以事於亢, 亢弗之覺, 甚信任之. 會荊州賊王沖自號荊州刺史, 部眾亦盛, 屢遣兵抄亢所統, 亢患之, 問計於曾, 曾勸令擊之, 亢以為然. 曾白亢取帳下刀戟付工磨之, 因潛引王沖之兵. 亢遣精騎出距沖, 城中空虛, 曾因斬亢而并其眾, 自號南中郎將, 領竟陵太守. 曾求南郡太守劉務女不得, 盡滅其家. 會愍帝遣第五猗為安南將軍、荊州刺史, 曾迎猗於襄陽, 為兄子娶猗女, 遂分據沔漢.

時陶侃新破杜弢, 乘勝擊曾, 有輕曾之色. 侃司馬魯恬言於侃曰：「古人爭戰, 先料其將, 今使君諸將無及曾者, 未易可逼也.」侃不從, 進軍圍之於石城. 時曾軍多騎, 而侃兵無馬, 曾密開門, 突侃陣, 出其後, 反擊其背, 侃師遂敗, 投水死者數百人. 曾將趨順陽, 下馬拜侃, 告辭而去. 既而致箋於平南將軍荀崧, 求討丹水賊以自效, 崧納之. 侃遺崧書曰：「杜曾凶狡, 所將之卒皆豺狼也, 可謂鴟梟食母之物. 此人不死, 州土未寧, 足下當識吾言.」崧以宛中兵少, 藉曾為外援, 不從侃言. 曾復率流亡二千餘人圍襄陽, 數日不下而還.

及王廙為荊州刺史, 曾距之, 廙使將朱軌、趙誘擊曾, 皆為曾所殺. 王敦遣周訪討之, 屢戰不能克, 訪潛遣人緣山開道, 出曾不意以襲之, 曾眾潰, 其將馬雋、蘇溫等執曾詣訪降. 訪欲生致武昌, 而朱軌息昌、趙誘息胤皆乞曾以復冤, 於是斬曾, 而昌、胤臠其肉而噉之.

杜弢

杜弢字景文, 蜀郡成都人也. 祖植, 有名蜀土, 武帝時為符節令. 父眕, 略陽護軍. 弢初以才學著稱, 州舉秀才. 遭李庠之亂, [七]避地南平, 太守應詹愛其才而禮之. 後為醴陵令.

時巴蜀流人汝班、蹇碩等數萬家, 布在荊湘間, 而為舊百姓之所侵苦, 並懷怨恨. 會蜀賊李驤殺縣令, 屯聚樂鄉, 眾數百人, 弢與應詹擊驤, 破之. 蜀人杜疇、蹇撫等復擾湘州, 參軍馮素與汝班不協, 言於刺史荀眺曰：「流人皆欲反.」眺以為然, 欲盡誅流人. 班等懼死, 聚眾以應疇. 時弢在湘中, 賊眾共推弢為主, 弢自稱梁益二州牧、平難將軍、湘州刺史, 攻破郡縣, 眺委城走廣州. 廣州刺史郭訥遣始興太守嚴佐率眾攻弢, 弢逆擊破之. 荊州刺史王澄復遣王機擊弢, 敗於巴陵. 弢遂縱兵肆暴, 偽降於山簡, 簡以為廣漢太守.

眺之走也, 州人推安成太守郭察領州事, 因率眾討弢, 反為所敗, 察死之. 弢遂南破零陵, 東侵武昌, 害長沙太守崔敷、宜都太守杜鑒、邵陵太守鄭融等. 元帝命征南將軍王敦、荊州刺史陶侃等討之, 前後數十戰, 弢將士多物故, 於是請降. 帝不許. 弢乃遺應詹書曰：

天步艱難, 始自吾州；州黨流移, 在於荊土. 其所遇值, 蔑之如遺, 頓伏死亡者略復過半, 備嘗荼毒, 足下之所鑒也. 客主難久, 嫌隙易構, 不謂樂鄉起變出於不意, 時與足下思散疑結, 求擒其黨帥, 惟患算不經遠, 力不陷堅耳. 及在湘中, 懼死求生, 遂相結聚, 欲守善自衛, 天下小定, 然後輸誠盟府. 尋山公鎮夏口, 即具陳之. 此公鑒開塞之會, 察窮通之運, 納吾於眾疑之中, 非高識玄睹, 孰能若此！西州人士得沐浴於清流, 豈惟滌蕩瑕穢, 乃骨肉之施. 此公薨逝, 斯事中廢, 賢愚痛毒, 竊心自悼. 欲遣滕永文、張休豫詣大府備列起事以來本末, 但恐貪功殉名之徒將讒間於聖主之聽, 戮吾使於市朝以彰叛逆之罪, 故未敢遣之. 而甘陶卒至, 水陸十萬, 旌旗曜於山澤, 舟艦盈於三江, 威則威矣, 然吾眾竊未以為懼. 晉文伐原, 以全信為本, 故能使諸侯歸之. 陶侃宣赦書而繼之以進討, 豈所以崇奉明詔, 示軌憲於四海！逼向義之夫以為叛逆之虜, 踧思善之眾以極不赦之責, 非不戰而屈人之算也. 驅略烏合, 欲與必死者求一戰, 未見爭衡之機權也. 吾之赤心, 貫於神明, 西州人士, 卿粗悉之耳. 寧當令抱枉於時, 不證於大府邪！

昔虞卿不榮大國之相, 與魏齊同其安危；司馬遷明言於李陵, 雖刑殘而無慨. 足下抗威千里, 聲播汶衡, 進宜為國思靜難之略, 退與舊交措枉直之正, 不亦綽然有餘裕乎！望卿騰吾箋令, 時達盟府, 遣大使光臨, 使吾得披露肝膽, 沒身何恨哉！伏想盟府必結紐於紀綱, 為一匡於聖世, 使吾廁列義徒, 負戈前驅, 迎皇輿於閶闔, 掃長蛇於荒裔, 雖死之日, 猶生之年也. 若然, 先清方夏, 卻定中原, 吾得一年之糧, 使泝流西歸, 夷李雄之逋寇, 修禹貢之舊獻, 展微勞以補往愆, 復州邦以謝鄰國, 亦其志也, 惟所裁處耳.

吾遠州寒士, 與足下出處殊倫, 誠不足感神交而濟其傾危. 但顯吾忠誠, 則汶嶽荷忠順之恕, 衡湘無伐叛之虞, 隆足下宏納之望, 拯吾徒陷溺之艱, 焉可金玉其音哉！然顒顒十餘萬口, 亦勞瘁於警備, 思放逸於南畝矣. 衡嶽、江、湘列吾左右, 若往言有貳, 血誠不亮, 益梁受殃, 不惟鄙門而已.

詹甚哀之, 乃啟呈弢書, 并上言曰：「弢益州秀才, 素有清望, 文理既優, 幹事兼美. 往因使流寓, 居詹郡界, 其貞心堅白, 詹所委究. 李驤為變樂鄉, 劫略良善, 弢時出家財, 招募忠勇, 登壇歃血, 義誠慷慨. 會驤攻燒南平, 弢遂東下巴漢, 與湘中鄉人相遇, 推其素望, 遂相憑結. 論弢本情, 非首作亂階者也. 然破湘川, 實弢之罪, 亦由兵交其間, 遂使滋蔓. 按弢今書, 血誠亦至矣. 昔朱鮪自疑於洛陽, 光武指河水以明心, 鮪感義歸誠, 終展力報施, 受封侯之寵, 由恕過以錄功也. 詹竊謂今者當圮運之會, 思弘遠猷, 故齊赦射鉤之誅, 晉貰斬袪之戮, 用能濟翼戴之高勳, 隆一匡之美譽, 況弢等素無斯愆而稽顙投命邪！以為可遣大使宣揚聖旨, 雲澤沾之於上, 百姓沐浴於下, 則上下交泰, 江左無風塵之虞矣.」帝乃使前南海太守王運受弢降, 宣詔書大赦, 凡諸反逆一皆除之, 加弢巴東監軍.

弢受命後, 諸將殉功者攻擊之不已, 弢不勝憤怒, 遂殺運而使其將王真領精卒三千為奇兵, 出江南, 向武陵, 斷官軍運路. 陶侃使伏波將軍鄭攀邀擊, 大破之, 真步走湘城. 於是侃等諸軍齊進, 真遂降侃, 眾黨散潰. 弢乃逃遁, 不知所在.

王機兄矩

王機字令明, 長沙人也. 父毅, 廣州刺史, 甚得南越之情. 機美姿儀, 俶儻有度量. 陳恢之亂, 機年十七, 率眾擊破之. 嘗慕王澄為人, 澄亦雅知之, 以為己亞, 遂與友善, 內綜心膂, 外為牙爪. 尋用為成都內史. 機終日醉酒, 不存政事, 由是百姓怨之, 人情騷動.

會澄遇害, 機懼禍及, 又屬杜弢所在發墓, 而獨為機守冢, 機益自疑. 就王敦求廣州, 敦不許. 會廣州人背刺史郭訥, 迎機為刺史, 機遂將奴客門生千餘人入廣州, 州部將溫邵率眾迎機. 敦遣參軍葛幽追之, 及於廬陵, 機叱幽曰：「何以敢來？欲取死邪？」幽不敢逼而歸. 郭訥聞邵之納機也, 乃遣兵擊邵, 反為所破. 訥又遣機父兄時吏距之, 咸倒戈迎機, 訥眾皆散, 乃握節而避機. 機遂入城就訥求節, 訥歎曰：「昔蘇武不失其節, 前史以為美談. 此節天朝所假, 義不相與, 自可遣兵來取之.」機慚而止.

機自以篡州, 懼為王敦所討, 乃更求交州. 時杜弢餘黨杜弘奔臨賀, 送金數千兩與機, 求討桂林賊以自效. 機為列上, 朝廷許之. 王敦以機難制, 又欲因機討梁碩, 故以降杜弘之勳轉為交州刺史. 碩聞而遣子侯候機於鬱林, 機怒其迎遲, 責云：「須至州當相收拷.」碩子馳使報碩, 碩曰：「王郎已壞廣州, 何可復來破交州也！」乃禁州人不許迎之. 府司馬杜讚以碩不迎機, 率兵討碩, 為碩所敗. 碩恐諸僑人為機, 於是悉殺其良者, 乃自領交阯太守. 機既為碩所距, 遂往鬱林. [八]時杜弘大破桂林賊還, 遇機於道, 機勸弘取交州. 弘素有意, 乃執機節曰：「當相與迭持, 何可獨捉！」機遂以節與之. 於是機與弘及溫邵、劉沈等並反.

尋而陶侃為廣州, 到始興, 州人皆諫不可輕進, 侃不聽. 及至州, 諸郡縣皆已迎機矣. 侃先討溫邵、劉沈, 皆殺之. 機遣牙門屈藍還州, 詐言增糧, 密招誘所部, 欲以距侃. 侃即收藍斬之, 遣督護許高討機走之, 病死于道. 高掘出其尸斬首, 并殺其二子焉.

機兄矩, 字令式. 美姿容, 每出游, 觀者盈路. 初為南平太守, 豫討陳恢有功, 遷廣州刺史. 將赴職, 忽見一人持奏謁矩, 自云京兆杜靈之. 矩問之, 答稱：「天上京兆, 被使召君為主簿.」矩意甚惡之. 至州月餘卒.

祖約

祖約字士少, 豫州刺史逖之弟也. 初以孝廉為成皋令, 與逖甚相友愛. 永嘉末, 隨逖過江. 元帝稱制, 引為掾屬, 與陳留阮孚齊名. 後轉從事中郎, 典選舉.

約妻無男而性妒, 約亦不敢違忤. 嘗夜寢於外, 忽為人所傷, 疑其妻所為, 約求去職, 帝不聽, 約便從右司馬營東門私出. 司直劉隗劾之曰：「約幸荷殊寵, 顯位選曹, 銓衡人物, 眾所具瞻. 當敬以直內, 義以方外, 杜漸防萌, 式遏寇害. 而乃變起蕭牆, 患生婢妾, 身被刑傷, 虧其膚髮. 群小噂□, 囂聲遠被, 塵穢清化, 垢累明時. 天恩含垢, 猶復慰喻, 而約違命輕出, 既無明智以保其身, 又孤恩廢命, 宜加貶黜, 以塞眾謗.」帝不之罪. 隗重加執據, 終不許.

及逖有功於譙沛, 約漸見任遇. 逖卒, 自侍中代逖為平西將軍、豫州刺史, 領逖之眾. 約異母兄光祿大夫納密言於帝曰：「約內懷陵上之心, 抑而使之可也. 今顯侍左右, 假其權勢, 將為亂階矣.」帝不納. 時人亦謂納與約異生, 忌其寵貴, 故有此言. 而約竟無綏馭之才, 不為士卒所附.

及王敦舉兵, 約歸衛京都, 率眾次壽陽, 逐敦所署淮南太守任台, 以功封五等侯, 進號鎮西將軍, 使屯壽陽, 為北境藩扞. 自以名輩不後郗、卞, 而不豫明帝顧命, 又望開府, 及諸所表請多不見許, 遂懷怨望. 石聰嘗以眾逼之, 約屢表請救, 而官軍不至. 聰既退, 朝議又欲作涂塘以遏胡寇, 約謂為棄己, 彌懷憤恚. 先是, 太后使蔡謨勞之, 約見謨, 瞋目攘袂, 非毀朝政. 及蘇峻舉兵, 遂推崇約而罪執政, 約聞而大喜. 從子智及衍並傾險好亂, 又讚成其事, 於是命逖子沛內史渙、[九]女婿淮南太守許柳以兵會峻. 逖妻, 柳之姊也, 固諫不從. 及峻克京都, 矯詔以約為侍中、太尉、尚書令. 潁川人陳光率其屬攻之, 約左右閻禿貌類約, 光謂為約而擒之, 約踰垣獲免. 光奔於石勒, 而約之諸將復陰結於勒, 請為內應. 勒遣石聰來攻之, 約眾潰, 奔歷陽. 遣兄子渙攻桓宣于皖城, 會毛寶援宣, 擊渙, 敗之. 趙胤復遣將軍甘苗從三焦上歷陽, 約懼而夜遁, 其將牽騰率眾出降.

約以左右數百人奔於石勒, 勒薄其為人, 不見者久之. 勒將程遐說勒曰：「天下粗定, 當顯明逆順, 此漢高祖所以斬丁公也. 今忠於事君者莫不顯擢, 背叛不臣者無不夷戮, 此天下所以歸伏大王也. 祖約猶存, 臣切惑之. [一０]且約大引賓客, 又占奪鄉里先人田地, 地主多怨.」於是勒乃詐約曰：「祖侯遠來, 未得喜歡, 可集子弟一時俱會.」至日, 勒辭之以疾, 令遐請約及其宗室. 約知禍及, 大飲致醉. 既至於市, 抱其外孫而泣. 遂殺之, 并其親屬中外百餘人悉滅之, 婦女伎妾班賜諸胡.

初, 逖有胡奴曰王安, 待之甚厚. 及在雍丘, 告之曰：「石勒是汝種類, 吾亦不在爾一人.」乃厚資遣之, 遂為勒將. 祖氏之誅也, 安多將從人於市觀省, 潛取逖庶子道重, 藏之為沙門, 時年十歲. 石氏滅後來歸.

蘇峻

蘇峻字子高, 長廣掖人也. [一一]父模, 安樂相. 峻少為書生, 有才學, 仕郡主簿. 年十八, 舉孝廉. 永嘉之亂, 百姓流亡, 所在屯聚, 峻糾合得數千家, 結壘於本縣. 于時豪傑所在屯聚, 而峻最強. 遣長史徐瑋宣檄諸屯, 示以王化, 又收枯骨而葬之, 遠近感其恩義, 推峻為主. 遂射獵於海邊青山中.

元帝聞之, 假峻安集將軍. 時曹嶷領青州刺史, 表峻為掖令, 峻辭疾不受. 嶷惡其得眾, 恐必為患, 將討之. 峻懼, 率其所部數百家汎海南渡. 既到廣陵, 朝廷嘉其遠至, 轉鷹揚將軍. 會周堅反於彭城, 峻助討之, 有功, 除淮陵內史, 遷蘭陵相.

王敦作逆, 詔峻討敦. 卜之不吉, 遲迴不進. 及王師敗績, 峻退保盱眙. 淮陵故吏徐深、艾毅重請峻為內史, 詔聽之, 加奮威將軍.

太寧初, 更除臨淮內史. 王敦復肆逆, 尚書令郗鑒議召峻及劉遐援京都, 敦遣峻兄說峻曰：「富貴可坐取, 何為自來送死？」峻不從, 遂率眾赴京師, 頓於司徒故府. 道遠行速, 軍人疲困. 沈充、錢鳳謀曰：「北軍新到, 未堪攻戰, 擊之必克. 若復猶豫, 後難犯也.」賊於其夜度竹格渚, 拔柵將戰, 峻率其將韓晃於南塘橫截, 大破之. 又隨庾亮追破沈充. 進使持節、冠軍將軍、歷陽內史, 加散騎常侍, 封邵陵公, 食邑一千八百戶.

峻本以單家聚眾於擾攘之際, 歸順之後, 志在立功, 既有功於國, 威望漸著. 至是有銳卒萬人, 器械甚精, 朝廷以江外寄之. 而峻頗懷驕溢, 自負其眾, 潛有異志, 撫納亡命, 得罪之家有逃死者, 峻輒蔽匿之. 眾力日多, 皆仰食縣官, 運漕者相屬, 稍有不如意, 便肆忿言.

時明帝初崩, 委政宰輔, 護軍庾亮欲徵之. 峻聞將徵, 遣司馬何仍詣亮曰：「討賊外任, 遠近從命, 至於內輔, 實非所堪.」不從, 遂下優詔徵峻為大司農, 加散騎常侍, 位特進, 以弟逸代領部曲. 峻素疑亮欲害己, 表曰：「昔明皇帝親執臣手, 使臣北討胡寇. 今中原未靖, 無用家為, 乞補青州界一荒郡, 以展鷹犬之用.」復不許. 峻嚴裝將赴召, 而猶豫未決, 參軍任讓謂峻曰：「將軍求處荒郡而不見許, 事勢如此, 恐無生路, 不如勒兵自守.」峻從之, 遂不應命. 朝廷遣使諷諭之, 峻曰：「臺下云我欲反, 豈得活邪！我寧山頭望廷尉, 不能廷尉望山頭. 往者國危累卵, 非我不濟, 狡兔既死, 獵犬理自應烹, 但當死報造謀者耳.」於是遣參軍徐會結祖約, 謀為亂, 而以討亮為名. 約遣祖渙、許柳率眾助峻, 峻遣將韓晃、張健等襲姑孰, 進逼慈湖, 殺于湖令陶馥及振威將軍司馬流. 峻自率渙、柳眾萬人, 乘風濟自橫江, 次於陵口, 與王師戰, 頻捷, 遂據蔣陵覆舟山, 率眾因風放火, 臺省及諸營寺署一時蕩盡. 遂陷宮城, 縱兵大掠, 侵逼六宮, 窮凶極暴, 殘酷無道. 驅役百官, 光祿勳王彬等皆被捶撻, 逼令擔負登蔣山. 裸剝士女, 皆以壞席苫草自鄣, 無草者坐地以土自覆, 哀號之聲震動內外. 時官有布二十萬匹, 金銀五千斤, 錢億萬, 絹數萬匹, 他物稱是, 峻盡廢之. [一二]矯詔大赦, 惟庾亮兄弟不在原例. 自為驃騎領軍將軍、[一三]錄尚書事, 許柳丹楊尹, 加前將軍馬雄左衛將軍, 祖渙驍騎將軍, 復弋陽王羕為西陽王、太宰、錄尚書事, 羕息播亦復本官. 於是改易官司, 置其親黨, 朝廷政事一皆由之. 又遣韓晃入義興, 張健、[一四]管商、弘徽等入晉陵.

時溫嶠、陶侃已唱義於武昌, 峻聞兵起, 用參軍賈寧計, 還據石頭, 更分兵距諸義軍, 所過無不殘滅. 嶠等將至, 峻遂遷天子於石頭, 逼迫居人, 盡聚之後苑, 使懷德令匡術守苑城. 嶠等既到, 乃築壘於白石, 峻率眾攻之, 幾至陷沒. 東西抄掠, 多所擒虜, 兵威日盛, 戰無不克, 由是義眾沮衄, 人懷異計. 朝士之奔義軍者, 皆云：「峻狡黠有智力, 其徒黨驍勇, 所向無敵. 惟當以天討有罪, 誅滅不久；若以人事言之, 未易除也.」溫嶠怒曰：「諸君怯懦, 乃是譽賊.」及後累戰不捷, 嶠亦深憚之. 管商等進攻吳郡, 焚吳縣、海鹽、嘉興, 敗諸義軍. 韓晃又攻宣城, 害太守桓彝. 商等又焚餘杭, 而大敗於武康, 退還義興. 嶠與趙胤率步兵萬人, 從白石南上, 欲以臨之. 峻與匡孝將八千人逆戰, 峻遣子碩與孝以數十騎先薄趙胤, 敗之. 峻望見胤走, 曰：「孝能破賊, 我更不如乎！」因舍其眾, 與數騎北下突陣, 不得入, 將迴趨白木陂, 牙門彭世、李千等投之以矛, 墜馬, 斬首臠割之, 焚其骨, 三軍皆稱萬歲. 峻司馬任讓等共立峻弟逸為主. 求峻尸不獲, 碩乃發庾亮父母墓, 剖棺焚尸. 逸閉城自守. 韓晃聞峻死, 引兵赴石頭. 管商及弘徽進攻庱亭壘, 督護李閎及輕車長史滕含擊破之, 斬首千級. 商率眾走延陵, 李閎與庱亭諸軍追之, 斬獲數千級. 商詣庾亮降, 匡術舉苑城降. 韓晃與蘇逸等并力攻術, 不能陷. 溫嶠等選精銳將攻賊營, 碩率驍勇數百渡淮而戰, 於陣斬碩. 晃等震懼, 以其眾奔張健於曲阿, 門阨不得出, 更相蹈藉, 死者萬數. 逸為李湯所執, 斬於車騎府.

管商之降也, 餘眾並歸張健. 健又疑弘徽等不與己同, 盡殺之, 更以舟軍自延陵向長塘, 小大二萬餘口, 金銀寶物不可勝數. 揚烈將軍王允之與吳興諸軍擊健, 大破之, 獲男女萬餘口. 健復與馬雄、韓晃等輕軍俱走, 閎率銳兵追之, 及於巖山, 攻之甚急. 健等不敢下山, 惟晃獨出, 帶兩步□箭, 卻據胡床, 彎弓射之, 傷殺甚眾. 箭盡, 乃斬之. 健等遂降, 並梟其首.

孫恩

孫恩字靈秀, 琅邪人, 孫秀之族也. 世奉五斗米道. 恩叔父泰, 字敬遠, 師事錢唐杜子恭. 而子恭有祕術, 嘗就人借瓜刀, 其主求之, 子恭曰：「當即相還耳.」既而刀主行至嘉興, 有魚躍入船中, 破魚得瓜刀. 其為神效往往如此. 子恭死, 泰傳其術. 然浮狡有小才, 誑誘百姓, 愚者敬之如神, 皆竭財產, 進子女, 以祈福慶. 王珣言於會稽王道子, 流之於廣州. 廣州刺史王懷之以泰行鬱林太守, 南越亦歸之. 太子少傅王雅先與泰善, 言於孝武帝, 以泰知養性之方, 因召還. 道子以為徐州主簿, 猶以道術眩惑士庶. 稍遷輔國將軍、新安太守. 王恭之役, 泰私合義兵, 得數千人, 為國討恭. 黃門郎孔道、鄱陽太守桓放之、驃騎諮議周勰等皆敬事之, 會稽世子元顯亦數詣泰求其祕術. 泰見天下兵起, 以為晉祚將終, 乃扇動百姓, 私集徒眾, 三吳士庶多從之. 于時朝士皆懼泰為亂, 以其與元顯交厚, 咸莫敢言. 會稽內史謝輶發其謀, 道子誅之.

恩逃于海. 眾聞泰死, 惑之, 皆謂蟬蛻登仙, 故就海中資給. 恩聚合亡命得百餘人, 志欲復讎. 及元顯縱暴吳會, 百姓不安, 恩因其騷動, 自海攻上虞, 殺縣令, 因襲會稽, 害內史王凝之, 有眾數萬. 於是會稽謝鍼、吳郡陸瑰、吳興丘尪、義興許允之、臨海周冑、永嘉張永及東陽、新安等凡八郡, 一時俱起, 殺長吏以應之, 旬日之中, 眾數十萬. 於是吳興太守謝邈, 永嘉太守謝逸, [一五]嘉興公顧胤, 南康公謝明慧, 黃門郎謝沖、張琨, 中書郎孔道, 太子洗馬孔福, 烏程令夏侯愔等皆遇害. 吳國內史桓謙, [一六]義興太守魏傿[一七], 臨海太守、新蔡王崇等並出奔. 於是恩據會稽, 自號征東將軍, 號其黨曰「長生人」, 宣語令誅殺異己, 有不同者戮及嬰孩, 由是死者十七八. 畿內諸縣處處蜂起, 朝廷震懼, 內外戒嚴. 遣衛將軍謝琰、鎮北將軍劉牢之討之, 並轉鬥而前. 吳會承平日久, 人不習戰, 又無器械, 故所在多被破亡. 諸賊皆燒倉廩, 焚邑屋, 刊木堙井, 虜掠財貨, 相率聚於會稽. 其婦女有嬰累不能去者, 囊簏盛嬰兒投於水, 而告之曰：「賀汝先登仙堂, 我尋後就汝.」

初, 恩聞八郡響應, 告其屬曰：「天下無復事矣, 當與諸君朝服而至建康.」既聞牢之臨江, 復曰：「我割浙江, 不失作句踐也.」尋知牢之已濟江, 乃曰：「孤不羞走矣.」乃虜男女二十餘萬口, 一時逃入海. 懼官軍之躡, 乃緣道多棄寶物子女, 時東土殷實, 莫不粲麗盈目, 牢之等遽於收斂, 故恩復得逃海. 朝廷以謝琰為會稽, 率徐州文武戍海浦.

隆安四年, 恩復入餘姚, 破上虞, 進至刑浦. [一八]琰遣參軍劉宣之距破之, 恩退縮. 少日, 復寇刑浦, 害謝琰. 朝廷大震, 遣冠軍將軍桓不才、輔國將軍孫無終、寧朔將軍高雅之擊之, 恩復還於海. 於是復遣牢之東屯會稽, 吳國內史袁山松築扈瀆壘, [一九]綠海備恩.

明年, 恩復入浹口, 雅之敗績. 牢之進擊, 恩復還于海. 轉寇扈瀆, 害袁山松, 仍浮海向京口. 牢之率眾西擊, 未達, 而恩已至, 劉裕乃總兵緣海距之. 及戰, 恩眾大敗, 狼狽赴船. 尋又集眾, 欲向京都, 朝廷駭懼, 陳兵以待之. 恩至新州, [二０]不敢進而退, 北寇廣陵, 陷之, 乃浮海而北. 劉裕與劉敬宣并軍躡之於郁洲, 累戰, 恩復大敗, 由是漸衰弱, 復沿海還南. 裕亦尋海要截, 復大破恩於扈瀆, 恩遂遠迸海中.

及桓玄用事, 恩復寇臨海, 臨海太守辛景討破之. 恩窮慼, 乃赴海自沈, 妖黨及妓妾謂之水仙, 投水從死者百數. 餘眾復推恩妹夫盧循為主. 自恩初入海, 所虜男女之口, 其後戰死及自溺并流離被傳賣者, 至恩死時裁數千人存, 而恩攻沒謝琰、袁山松, 陷廣陵, 前後數十戰, 亦殺百姓數萬人.

盧循

盧循字于先, 小名元龍, 司空從事中郎諶之曾孫也. 雙眸冏徹, 瞳子四轉, 善草隸弈棋之藝. 沙門慧遠有鑒裁, 見而謂之曰：「君雖體涉風素, 而志存不軌.」

循娶孫恩妹. 及恩作亂, 與循通謀. 恩性酷忍, 循每諫止之, 人士多賴以濟免. 恩亡, 餘眾推循為主. 元興二年正月, 寇東陽, 八月, 攻永嘉. 劉裕討循至晉安, 循窘急, 泛海到番禺, 寇廣州, 逐刺史吳隱之, 自攝州事, 號平南將軍, 遣使獻貢. 時朝廷新誅桓氏, 中外多虞, 乃權假循征虜將軍、廣州刺史、平越中郎將.

義熙中, 劉裕伐慕容超, 循所署始興太守徐道覆, 循之姊夫也, 使人勸循乘虛而出, 循不從. 道覆乃至番禺, 說循曰：「朝廷恒以君為腹心之疾, 劉公未有旋日, 不乘此機而保一日之安, 若平齊之後, 劉公自率眾至豫章, 遣銳師過嶺, 雖復君之神武, 必不能當也. 今日之機, 萬不可失. 既克都邑, 劉裕雖還, 無能為也. 君若不同, 便當率始興之眾直指尋陽.」循甚不樂此舉, 無以奪其計, 乃從之.

初, 道覆密欲裝舟艦, 乃使人伐船材於南康山, 偽云將下都貨之. 後稱力少不能得致, 即於郡賤賣之, 價減數倍, 居人貪賤, 賣衣物而市之. 贛石水急, 出船甚難, 皆儲之. 如是者數四, 故船版大積, 而百姓弗之疑. 及道覆舉兵, 案賣券而取之, 無得隱匿者, 乃并力裝之, 旬日而辦. 遂舉眾寇南康、廬陵、豫章諸郡, 守相皆委任奔走. 鎮南將軍何無忌率眾距之, 兵敗被害.

循遣道覆寇江陵, 未至, 為官軍所敗, 馳走告循曰：「請并力攻京都, 若克之, 江陵非所憂也.」乃連旗而下, 戎卒十萬, 舳艫千計, 敗衛將軍劉毅於桑落洲, 逕至江寧. 道覆素有膽決, 知劉裕已還, 欲乾沒一戰, 請於新亭至白石, 焚舟而上, 數道攻之. 循多謀少決, 欲以萬全之計, 固不聽. 道覆以循無斷, 乃歎曰：「我終為盧公所誤, 事必無成. 使我得為英雄驅馳, 天下不足定也！」裕懼其侵軼, 乃柵石頭, 斷柤浦, [二一]以距之. 循攻柵不利, 船艦為暴風所傾, 人有死者. 列陣南岸, 戰又敗績. 乃進攻京口, 寇掠諸縣, 無所得. 循謂道覆曰：「師老矣！弗能復振. 可據尋陽, 并力取荊州, 徐更與都下爭衡, 猶可以濟.」因自蔡洲南走, 復據尋陽. 裕先遣群率追討, 自統大眾繼進, 又敗循於雷池. 循欲遁還豫章, [二二]乃悉力柵斷左里. 裕命眾攻柵, 循眾雖死戰, 猶不能抗. 裕乘勝擊之, 循單舸而走, 收散卒得千餘人, 還保廣州. 裕先遣孫處從海道據番禺城, 循攻之不下. 道覆保始興, 因險自固. 循乃襲合浦, 克之, 進攻交州. 至龍編, 刺史杜慧度譎而敗之.

循勢屈, 知不免, 先鴆妻子十餘人, 又召妓妾問曰：「我今將自殺, 誰能同者？」多云：「雀鼠貪生, 就死實人情所難.」有云：「官尚當死, 某豈願生！」於是悉鴆諸辭死者, 因自投於水. 慧度取其尸斬之, 及其父嘏；同黨盡獲, 傳首京都.

譙縱

譙縱, 巴西南充人也. 祖獻之, 有重名於西土. 縱少而謹慎, 蜀人愛之. 為安西府參軍. 義熙元年, 刺史遣縱及侯暉等領諸縣氐進兵東下. 暉有貳志, 因梁州人不樂東也, 將圖益州刺史毛璩, 與巴西陽昧結謀於五城水口, 共逼縱為主. 縱懼而不當, 走投於水, 暉引出而請之, 至於再三, 遂以兵逼縱於輿上. 攻璩弟西夷校尉瑾於涪城, 城陷, 瑾死之, 縱乃自號梁、秦二州刺史. 璩聞縱反, 自略城步還成都, [二三]遣參軍王瓊率三千人討縱, 又遣弟瑗領四千兵繼瓊後進. 縱遣弟明子及暉距瓊於廣漢, [二四]瓊擊破暉等, 追至綿竹, 明子設二伏以待之, 大敗瓊眾, 死者十八九. 益州營戶李騰開城以納縱.

毛璩既死, 縱以從弟洪為益州刺史, 明子為鎮東將軍、巴州刺史, 率其眾五千人屯白帝, 自稱成都王. 明年, 遣使稱藩於姚興, 將順流東寇, 以討車騎將軍劉裕為名, 乞師於姚興, 且請桓謙為助, 興遣之.

九年, 劉裕以西陽太守朱齡石為益州刺史, 寧朔將軍臧喜、[二五]下邳太守劉鍾、蘭陵太守蒯恩等率眾二萬, 自江陵討縱. 初謀元率, 僉難其人, 齡石資名素淺, 裕違眾拔之, 授以麾下之半. 臧喜, 裕妻弟也, 位出其右, 又隸焉. 齡石次於白帝, 縱遣譙道福重兵守涪. 齡石師次平模, 去成都二百里, 縱遣其大將軍侯暉、尚書僕射譙詵屯平模, 夾岸連城, 層樓重柵, 眾未能攻. 齡石謂劉鍾曰：「天方暑熱, 賊今固險, 攻之難拔, 祗困我師. 吾欲蓄銳息兵, 伺隙而進, 卿以為何如？」鍾曰：「不然. 前揚聲言大將由內水, 故道福不敢捨涪, 今重軍逼之, 出其不意, 侯暉之徒已破膽矣. 正可因其兇而攻之, 勢當必克. 克平模之後, 自可鼓行而前, 成都必不能守. 若緩兵相持, 虛實相見, 涪軍復來, 難為敵也. 進不戰戰, 退無所資, 二萬餘人因為蜀子虜耳.」從之. 翌日, 進攻皆克, 斬侯暉等, 於是遂進. 縱之城守者相次瓦解, 縱乃出奔. 其尚書令馬耽封倉庫以待王師. 及齡石入成都, 誅縱同祖之親, 餘皆安堵, 使復其業.

縱之走也, 先如其墓, 縱女謂縱曰：「走必不免, 祗取辱焉. 等死, 死於先人之墓可也.」縱不從, 投道福於涪. 道福怒謂縱曰：「大丈夫居如斯功業, 安可棄哉！今欲為降虜, 豈可而得！人誰不死, 何懼之甚！」因投縱以劍, 中其馬鞍. 縱去之, 乃自縊. 道福謂其徒曰：「吾養爾等, 正為今日. 蜀之存亡, 實係在我, 不在譙王. 我尚在, 猶足一戰.」士咸許諾. 乃散金帛以賜其眾, 眾受之而走. 道福獨奔廣漢, 廣漢人杜瑾執之. 朱齡石徙馬耽於越巂, 追殺之. 耽之徙也, 謂其徒曰：「朱侯不送我京師, 滅眾口也, 吾必不免.」乃盥洗而臥, 引繩而死. 須臾, 齡石師至, [二六]遂戮尸焉.

史臣曰：惠皇失御, 政紊朝危, 難起蕭牆, 毒痡函夏, 九州波駭, 五嶽塵飛, 干戈日尋, 戎車競逐. 王彌好亂樂禍, 挾詐懷姦, 命儔嘯侶, 伺間候隙, 助悖逆於平陽, 肆殘忍於都邑, 遂使生靈塗炭, 神器流離, 邦國軫麥秀之哀, 宮廟興黍離之痛, 豈天意乎？豈人事乎？何醜虜之猖狂而亂離之斯瘼者也！張昌等或鴟張淮浦, 或蟻聚荊衡, 招烏合之凶徒, 逞豺狼之貪暴, 憑陵險隘, 倔強江湖, [二七]未淹歲稔, 咸至誅戮, 實自取之, 非為不幸. 峻約同惡相濟, 生此亂階, 孫盧同類相求, 嗣成妖逆. 至乃干戈掃地, 災沴滔天, 雖樊謝之毒被含靈, 李郭之禍延宮闕, 方凶比暴, 弗是加也. 譙縱乘茲釁隙, 肆彼姦謀, 旋踵而亡, 無足論矣.

贊曰：中朝隳政, 王彌肇亂. 神器流離, 生靈塗炭. 群妖伺隙, 構茲多難. 荐食荊衡, 陵虐江漢. 孫盧姦慝, 約峻殘賊. 窮凶極暴, 為鬼為蜮. 縱竊岷峨, 旋至顛踣.

校勘記

[一]皇太子詮　新都王傳「詮」作「銓」.

[二]密將宗室　通志一三０「宗」作「家」.

[三]昌乃沈竄于下雋山　周校：「昌乃沈」當作「昌及沈」. 斠注：沈即上文之丘沈也.

[四]王廣　周校：惠紀、顧榮傳作「王曠」. 按：通鑑八六亦作「王曠」.

[五]弟閎為歷陽太守　陳訓傳、通鑑八六「閎」作「宏」.

[六]南安龐實　周校：懷紀作「新平人龐實」.

[七]遭李庠之亂　校文：「庠」當作「特」.

[八]遂往鬱林　「往」, 各本作「住」, 宋本作「往」, 張元濟以為作「往」是, 今從之.

[九]內史渙　桓宣傳「渙」作「煥」. 下同. 蘇峻傳亦同, 不再出校.

[一０]臣切惑之　通志一三０、冊府九四二「切」作「竊」.

[一一]長廣掖人也　地理志下掖屬東萊國, 長廣郡有挺縣, 疑「掖」乃「挺」之誤.

[一二]峻盡廢之　「廢」, 殿本及通鑑九四作「費」.

[一三]自為驃騎領軍將軍　成紀、建康實錄七、通鑑九四皆無「領軍」二字.

[一四]張健　斠注：成紀、魏書司馬叡傳均作「張瑾」. 按：建康實錄七亦作「張瑾」.

[一五]謝逸　安紀、通鑑一一一「謝逸」作「司馬逸」, 宋書、南史張進之傳作「司馬逸之」.

[一六]桓謙　「謙」, 各本作「謹」, 誤. 桓謙有傳. 安紀、劉牢之傳、通鑑一一一及魏書司馬叡傳均作「謙」, 今據改.

[一七]魏傿　安紀、世說賞譽注引魏氏譜、通鑑一一一作「魏隱」, 謝琰傳作「魏鄢」.

[一八]刑浦　謝琰傳、通鑑一一一作「邢浦」.

[一九]扈瀆壘　袁山松傳、宋書南史武帝紀、通鑑一一一「扈」均作「滬」.

[二０]新州　通志一三０及通鑑一一二作「新洲」, 胡注云, 新洲在京口西大江中.

[二一]柤浦　安紀、宋書南史宋武帝紀、蒯恩傳、通鑑一一五均作「查浦」.

[二二]循欲遁還豫章　各本「欲」作「又」, 局本作「欲」, 與通志一三０合, 今從之.

[二三]自略城步還成都　「略城」, 各本作「洛城」, 今據毛璩傳及通鑑一一四改.

[二四]明子　安紀作「子明」.

[二五]臧喜　見卷八四校記.

[二六]齡石師至　齡石師未至越嶲, 通鑑一一六、通志一三０「師」作「使」, 疑是.

[二七]倔強江湖　「倔」, 各本作「屈」, 今從宋本.

晉書卷一百一 載記第一

古者帝王乃生奇類，淳維、伯禹之苗裔，豈異類哉？反首衣皮，餐羶飮湩，而震驚中域，其來自遠. 天未悔禍，種落彌繁. 其風俗險詖，性靈馳突，前史載之，亦以詳備. 軒帝患其干紀，所以徂征；武王竄以荒服，同乎禽獸. 而於露寒之野，候月覘風，睹隙揚埃，乘間騁暴，邊城不得緩帶，百姓靡有室家. 孔子曰：「微管仲，吾其被髮左衽矣.」此言能敎訓卒伍，整齊車甲，邊埸旣伏，境內以安. 然則燕築造陽之郊，秦塹臨洮之險，登天山，絶地脈，苞玄菟，款黃河，所以防夷狄之亂中華，其備豫如此.

漢宣帝初納呼韓，居之亭鄣，委以候望，始寬戎狄. 光武亦以南庭數萬徙入西河，後亦轉至五原，連延七郡. 董卓之亂，則汾晉之郊蕭然矣. 郭欽騰牋於武帝，江統獻策於惠皇，皆以爲魏處戎夷，繡居都鄙，請移沙塞之表，定一殷周之服. 統則憂諸幷部，欽則慮在盟津. 言猶自口，元海已至. 語曰「失以豪釐」，晉卿大夫之辱也. 聰之誓兵，東兼齊地；曜之馳旆，西踰隴山，覆沒兩京，蒸徒百萬. 天子陵江御物，分據地險，迴首中原，力不能救，劃長淮以北，大抵棄之. 胡人利我艱虞，分鑣起亂；晉臣或阻兵遐遠，接武效尤.

大凡劉元海以惠帝永興元年據離石稱漢. 後九年，石勒據襄國稱趙. 張氏先據河西，是歲，自石勒後三十六年也，重華自稱凉王[一]. 後一年，冉閔據鄴稱魏. 後一年，苻健據長安稱秦. 慕容氏先據遼東稱燕，是歲，自苻健後一年也，雋始僭號. 後三十一年，後燕慕容垂據鄴. 後二年，西燕慕容沖據阿房. 是歲也，乞伏國仁據枹罕稱秦. 後一年，慕容永據上黨. 是歲也，呂光據姑臧稱凉. 後十二年，慕容德據滑臺稱南燕. 是歲也，禿髮烏孤據廉川稱南凉，段業據張掖稱北凉. [二]後三年，李玄盛據敦煌稱西凉. 後一年，沮渠蒙遜殺段業，自稱凉. 後四年，譙縱據蜀稱成都王. 後二年，赫連勃勃據朔方稱大夏. 後二年，馮跋殺離班，據和龍稱北燕. 提封天下，十喪其八，莫不龍旌帝服，建社開祊，華夷咸曁，人物斯在. 或簒通都之鄕，或擁數州之地，雄圖內卷，師旅外幷，窮兵凶於勝負，盡人命於鋒鏑，其爲戰國者一百三十六載，抑元海爲之禍首云.

劉元海子和　劉宣

劉元海，新興匈奴人，冒頓之後也. 名犯高祖廟諱，故稱其字焉.

初，漢高祖以宗女爲公主，以妻冒頓，約爲兄弟，故其子孫遂冒姓劉氏. 建武初，烏珠留若鞮單于子右奧鞬日逐王比自立爲南單于，入居西河美稷，今離石左國城卽單于所徙庭也. 中平中，單于羌渠使子於扶羅將兵助漢，討平黃巾. 會羌渠爲國人所殺，於扶羅以其衆留漢，自立爲單于. 屬董卓之亂，寇掠太原、河東，屯於河內. 於扶羅死，弟呼廚泉立，以於扶羅子豹爲左賢王，卽元海之父也. 魏武分其衆爲五部，以豹爲左部帥，其餘部帥皆以劉氏爲之. 太康中，改置都尉，左部居太原茲氏，右部居祁，南部居蒲子，北部居新興，中部居大陵. 劉氏雖分居五部，然皆居于晉陽汾澗之濱.

豹妻呼延氏，魏嘉平中祈子於龍門，俄而有一大魚，頂有二角，軒■L躍鱗而至祭所，久之乃去. 巫覡皆異之，曰：「此嘉祥也.」其夜夢旦所見魚變爲人，左手把一物，大如半雞子，光景非常，授呼延氏，曰：「此是日精，服之生貴子.」寤而告豹，豹曰：「吉徵也. 吾昔從邯鄲張冏母司徒氏相，云吾當有貴子孫，三世必大昌，仿像相符矣.」自是十三月而生元海，左手文有其名，遂以名焉. 齠齔英慧，七歲遭母憂，擗踴號叫，哀感旁鄰，宗族部落咸共歎賞. 時司空太原王昶等聞而嘉之，並遣弔賻. 幼好學，師事上黨崔游，習毛詩、京氏易、馬氏尙書，尤好春秋左氏傳、孫吳兵法，略皆誦之，史、漢、諸子，無不綜覽. 嘗謂同門生朱紀、范隆曰：「吾每觀書傳，常鄙隨陸無武，絳灌無文. 道由人弘，一物之不知者，固君子之所恥也. 二生遇高皇而不能建封侯之業，兩公屬太宗而不能開庠序之美，惜哉！」於是遂學武事，妙絶於衆，猿臂善射，膂力過人. 姿儀魁偉，身長八尺四寸，鬚長三尺餘，當心有赤毫毛三根，長三尺六寸. 有屯留崔懿之、襄陵公師彧等，皆善相人，及見元海，驚而相謂曰；「此人形貌非常，吾所未見也.」於是深相崇敬，推分結恩. 太原王渾虛襟友之，命子濟拜焉.

咸熙中，爲任子在洛陽，文帝深待之. 泰始之後，渾又屢言之於武帝. 帝召與語，大悅之，謂王濟曰：「劉元海容儀機鑒，雖由余、日磾無以加也.」濟對曰：「元海儀容機鑒，實如聖旨，然其文武才榦賢於二子遠矣. 陛下若任之以東南之事，吳會不足平也.」帝稱善. 孔恂、楊珧進曰：「臣觀元海之才，當今懼無其比，陛下若輕其衆，不足以成事；若仮之威權，平吳之後，恐其不復北渡也. 非我族類，其心必異. 任之以本部，臣竊爲陛下寒心. 若擧天阻之固以資之，無乃不可乎！」帝黙然.

後秦凉覆沒，帝疇咨將帥，上黨李■■曰：「陛下誠能發匈奴五部之衆，仮元海一將軍之號，鼓行而西，可指期而定.」孔恂曰：「李公之言，未盡殄患之理也.」■■勃然曰：「以匈奴之勁悍，元海之曉兵，奉宣聖威，何不盡之有！」恂曰：「元海若能平凉州，斬樹機能，恐凉州方有難耳. 蛟龍得雲雨，非復池中物也.」帝乃止. 後王彌從洛陽東歸，元海餞彌於九曲之濱，泣謂彌曰：「王渾、李■■以鄕曲見知，每相稱達，讒間因之而進，深非吾願，適足爲害. 吾本無宦情，惟足下明之. 恐死洛陽，永與子別.」因慷慨歔欷，縱酒長嘯，聲調亮然，坐者爲之流涕. 齊王攸時在九曲，比聞而馳遣視之，見元海在焉，言於帝曰：「陛下不除劉元海，臣恐幷州不得久寧.」王渾進曰：「元海長者，渾爲君王保明之. 且大晉方表信殊俗，懷遠以德，如之何以無萌之疑殺人侍子，以示晉德不弘.」帝曰：「渾言是也.」

會豹卒，以元海代爲左部帥. 太康末，拜北部都尉. 明刑法，禁姦邪，輕財好施，推誠接物，五部俊傑無不至者. 幽冀名儒，後門秀士，不遠千里，亦皆遊焉. 楊駿輔政，以元海爲建威將軍、五部大都督，封漢光鄕侯. 元康末，坐部人叛出塞免官. 成都王穎鎭鄴，表元海行寧朔將軍、監五部軍事.

惠帝失馭，寇盜蜂起，元海從祖故北部都尉、左賢王劉宣等竊議曰：「昔我先人與漢約爲兄弟，憂泰同之. 自漢亡以來，魏晉代興，我單于雖有虛號，無復尺土之業，自諸王侯，降同編戶. 今司馬氏骨肉相殘，四海鼎沸，興邦復業，此其時矣. 左賢王元海姿器絶人，榦宇超世，天若不恢崇單于，終不虛生此人也.」於是密共推元海爲大單于. 乃使其黨呼延攸詣鄴，以謀告之. 元海請歸會葬，穎弗許. 乃令攸先歸，告宣等招集五部，引會宜陽諸胡，聲言應穎，實背之也.

穎爲皇太弟，以元海爲太弟屯騎校尉. 惠帝伐穎，次于蕩陰，穎仮元海輔國將軍、督北城守事. 及六軍敗績，穎以元海爲冠軍將軍，封盧奴伯. 幷州剌史東嬴公騰、[三]安北將軍王浚，起兵伐穎，元海說穎曰：「今二鎭跋扈，衆餘十萬，恐非宿衛及近都士庶所能禦之，請爲殿下還說五部，以赴國難.」穎曰：「五部之衆可保發已不？縱能發之，鮮卑、烏丸勁速如風雲，何易可當邪？吾欲奉乘輿還洛陽，避其鋒銳，徐傳檄天下，以逆順制之. 君意何如？」元海曰：「殿下武皇帝之子，有殊勳於王室，威恩光洽，四海欽風，孰不思爲殿下沒命投軀者哉，何難發之有乎！王浚豎子，東嬴疏屬，豈能與殿下爭衡邪！殿下一發鄴宮，示弱於人，洛陽可復至乎？縱達洛陽，威權不復在殿下也. 紙檄尺書，誰爲人奉之！且東胡之悍不踰五部，願殿下勉撫士衆，靖以鎭之，當爲殿下以二部摧東嬴，三部梟王浚，二豎之首可指日而懸矣.」穎悅，拜元海爲北單于、參丞相軍事.

元海至左國城，劉宣等上大單于之號，二旬之間，衆已五萬，都于離石.

王浚使將軍祁弘率鮮卑攻鄴，穎敗，挾天子南奔洛陽. 元海曰：「穎不用吾言，逆自奔潰，眞奴才也. 然吾與其有言矣，不可不救.」於是命右於陸王劉景、左獨鹿王劉延年等率步騎二萬，將討鮮卑. 劉宣等固諫曰：「晉爲無道，奴隷御我，是以右賢王猛不勝其忿. 屬晉綱未弛，大事不遂，右賢塗地，單于之恥也. 今司馬氏父子兄弟自相魚肉，此天厭晉德，授之於我. 單于積德在躬，爲晉人所服，方當興我邦族，復呼韓邪之業，鮮卑、烏丸可以爲援，奈何距之而拯仇敵！今天仮手於我，不可違也. 違天不祥，逆衆不濟；天與不取，反受其咎. 願單于勿疑.」元海曰：「善. 當爲崇岡峻阜，何能爲培塿乎！夫帝王豈有常哉，大禹出於西戎，文王生於東夷，顧惟德所授耳. 今見衆十餘萬，皆一當晉十，鼓行而摧亂晉，猶拉枯耳. 上可成漢高之業，下不失爲魏氏. 雖然，晉人未必同我. 漢有天下世長，恩德結於人心，是以昭烈崎嶇於一州之地，而能抗衡於天下. 吾又漢氏之甥，約爲兄弟，兄亡弟紹，不亦可乎？且可稱漢，追尊後主，以懷人望.」乃遷于左國城，遠人歸附者數萬.

永興元年，元海乃爲壇于南郊，僭卽漢王位，下令曰：「昔我太祖高皇帝以神武應期，廓開大業. 太宗孝文皇帝重以明德，升平漢道. 世宗孝武皇帝拓土攘夷，地過唐日. 中宗孝宣皇帝搜揚俊乂，多士盈朝. 是我祖宗道邁三王，功高五帝，故卜年倍於夏商，卜世過於姬氏. 而元成多僻，哀平短祚，賊臣王莽，滔天簒逆. 我世祖光武皇帝誕資聖武，恢復鴻基，祀漢配天，不失舊物，俾三光晦而復明，神器幽而復顯. 顯宗孝明皇帝、肅宗孝章皇帝累葉重暉，炎光再闡. 自和安已後，皇綱漸頹，天步艱難，國統頻絶. 黃巾海沸於九州，群閹毒流於四海，董卓因之肆其猖勃，曹操父子凶逆相尋. 故孝愍委棄萬國，昭烈播越岷蜀，冀否終有泰，旋軫舊京. 何圖天未悔禍，後帝窘辱. 自社稷淪喪，宗廟之不血食四十年于茲矣. 今天誘其衷，悔禍皇漢，使司馬氏父子兄弟迭相殘滅. 黎庶塗炭，靡所控告. 孤今猥爲群公所推，紹修三祖之業. 顧茲■q闇，戰惶靡厝. 但以大恥未雪，社稷無主，銜膽栖冰，勉從群議.」乃赦其境內，年號元熙，追尊劉禪爲孝懷皇帝，立漢高祖以下三祖五宗神主而祭之. 立其妻呼延氏爲王后. 置百官，以劉宣爲丞相，崔游爲御史大夫，劉宏爲太尉，其餘拜授各有差.

東嬴公騰使將軍聶玄討之，戰于大陵，玄師敗績，騰懼，率幷州二萬餘戶下山東，遂所在爲寇. 元海遣其建武將軍劉曜寇太原、泫氏、屯留、長子、中都，皆陷之. 二年，騰又遣司馬瑜、周良、石鮮等討之，次于離石汾城. 元海遣其武牙將軍劉欽等六軍距瑜等，四戰，瑜皆敗，欽振旅而歸. 是歲，離石大饑，遷于黎亭，以就邸閣穀，留其太尉劉宏、護軍馬景守離石，使大司農卜豫運糧以給之. 以其前將軍劉景爲使持節、征討大都督、大將軍，要擊幷州刺史劉琨于版橋，爲琨所敗，琨遂據晉陽. 其侍中劉殷、王育進諫元海曰：「殿下自起兵以來，漸已一周，而顓守偏方，王威未震. 誠能命將四出，決機一擲，梟劉琨，定河東，建帝號，鼓行而南，克長安而都之，以關中之衆席卷洛陽，如指掌耳. 此高皇帝之所以創啓鴻基，克殄强楚者也.」元海悅曰：「此孤心也.」遂進據河東，攻寇蒲阪、平陽，皆陷之. 元海遂入都蒲子，河東、平陽屬縣壘壁盡降. 時汲桑起兵趙魏，上郡四部鮮卑陸逐延、氐酋大單于徵、[四]東萊王彌及石勒等並相次降之，元海悉署其官爵.

永嘉二年，元海僭卽皇帝位，大赦境內，改元永鳳. 以其大將軍劉和爲大司馬，封梁王，尙書令劉歡樂爲大司徒，封陳留王，御史大夫呼延翼爲大司空，封雁門郡公，宗室以親疏爲等，悉封郡縣王，異姓以勳謀爲差，皆封郡縣公侯. 太史令宣于脩之言於元海曰：[五]「陛下雖龍興鳳翔，奄受大命，然遺晉未殄，皇居仄陋，紫宮之變，猶鍾晉氏，不出三年，必克洛陽. 蒲子崎嶇，非可久安. 平陽勢有紫氣，兼陶唐舊都，願陛下上迎乾象，下協坤祥.」於是遷都平陽. 汾水中得玉璽，文曰「有新保之」，蓋王莽時璽也. 得者因增「泉海光」三字，[六]元海以爲己瑞，大赦境內，改年河瑞. 封子裕爲齊王，隆爲魯王.

於是命其子聰與王彌進寇洛陽，劉曜與趙固等爲之後繼. 東海王越遣平北將軍曹武、將軍宋抽、彭黙等距之，王師敗績. 聰等長驅至宜陽，平昌公模遣將軍淳于定、呂毅等自長安討之，戰于宜陽，定等敗績. 聰恃連勝，不設備，弘農太守垣延詐降，夜襲，聰軍大敗而還，元海素服迎師.

是冬，復大發卒，遣聰、彌與劉曜、劉景等率精騎五萬寇洛陽，使呼延翼率步卒繼之，敗王師于河南. 聰進屯于西明門，護軍賈胤夜薄之，戰于大夏門，斬聰將呼延顥，其衆遂潰. 聰迴軍而南，壁於洛水，尋進屯宣陽門，曜屯上東門，彌屯廣陽門，景攻大夏門，聰親祈嵩嶽，令其將劉厲、呼延朗等督留軍. 東海王越命參軍孫詢、將軍丘光、樓裒等率帳下勁卒三千，自宣陽門擊朗，斬之. 聰聞而馳還. 厲懼聰之罪已也，赴水而死. 王彌謂聰曰：「今旣失利，洛陽猶固，殿下不如還師，徐爲後擧. 下官當於兗豫之間收兵積穀，伏聽嚴期.」宣于脩之又言於元海曰：「歲在辛未，當得洛陽. 今晉氣猶盛，大軍不歸，必敗.」元海馳遣黃門郎傅詢召聰等還師. 王彌出自轘轅，越遣薄盛等追擊彌，戰于新汲，彌師敗績. 於是攝蒲阪之戍，還於平陽.

以劉歡樂爲太傅，劉聰爲大司徒，劉延年爲大司空，劉洋爲大司馬，赦其境內. 立其妻單氏爲皇后，子和爲皇太子，封子乂爲北海王.

元海寢疾，將爲顧託之計，以歡樂爲太宰，洋爲太傅，延年爲太保，聰爲大司馬、大單于，並錄尙書事，置單于臺于平陽西，以其子裕爲大司徒. 元海疾篤，召歡樂及洋等入禁中受遺詔輔政. 以永嘉四年死，在位六年，[七]僞諡光文皇帝，廟號高祖，墓號永光陵. 子和立.

和字玄泰. 身長八尺，雄毅美姿儀，好學夙成，習毛詩、左氏春秋、鄭氏昜. 及爲儲貳，內多猜忌，馭下無恩.

元海死，和嗣僞位. 其衛尉西昌王劉銳、宗正呼延攸恨不參顧命也，說和曰：「先帝不惟輕重之計，而使三王總强兵於內，大司馬握十萬勁卒居于近郊，陛下今便爲寄坐耳. 此之禍難，未可測也，願陛下早爲之所.」和卽攸之甥也，深然之，召其領軍劉盛及劉欽、馬景等告之. 盛曰：「先帝尙在殯宮，四王未有逆節，今忽一旦自相魚肉，臣恐人不食陛下之餘. 四海未定，大業甫爾，願陛下以上成先帝鴻基爲志，且塞耳勿聽此狂簡之言也. 詩云：『豈無他人，不如我同父.』陛下旣不信諸弟，復誰可信哉！」銳、攸怒曰：「今日之議，理無有二.」於是命左右刃之. 景懼曰：「惟陛下詔，臣等以死奉之，蔑不濟矣.」乃相與盟于東堂，使銳、景攻聰，攸率劉安國攻裕，使侍中劉乘、武衛劉欽攻魯王隆，尙書田密、武衛劉璿攻北海王乂.

密、璿等使人斬關奔于聰，聰命貫甲以待之. 銳知聰之有備也，馳還，與攸、乘等會攻隆、裕. 攸、乘懼安國、欽之有異志也，斬之. 是日，斬裕及隆. 聰攻西明門，克之. 銳等奔入南宮，前鋒隨之，斬和于光極西室. 銳、攸梟首通衢.

劉宣字士則. 朴鈍少言，好學修潔. 師事樂安孫炎，沈精積思，不舍晝夜，好毛詩、左氏傳. 炎每嘆之曰：「宣若遇漢武，當踰於金日磾也.」學成而返，不出門閭蓋數年. 每讀漢書，至蕭何、鄧禹傳，未曾不反覆詠之，曰：「大丈夫若遭二祖，終不令二公獨擅美於前矣.」

幷州刺史王廣言之於武帝，帝召見，嘉其占對，因曰：「吾未見宣，謂廣言虛耳. 今見其進止風儀，眞所謂如珪如璋，觀其性質，足能撫集本部.」乃以宣爲右部都尉，特給赤幢曲蓋. 蒞官淸恪，所部懷之. 元海卽王位，宣之謀也，故特荷尊重，勳戚莫二，軍國內外靡不專之.

校勘記

[一]是歲自石勒後三十六年也重華自稱凉王　是歲指永興元年後九年，卽永嘉六年，張重華稱凉王據通鑑九八在永和六年，相距三十八年. 「六」當作「八」.

[二]是歲也禿髮烏孤據廉川稱南凉段業據張掖稱北凉　是歲指慕容德據滑臺之年，檢慕容德載記事在隆安二年，而禿髮烏孤稱南凉，段業稱凉州牧，據安紀在隆安元年，不在一歲. 此誤.

[三]東嬴公騰　各本「嬴」作「瀛」，今據騰本傳改.

[四]氐酋大單于徵　通鑑八六作「氐酋單徵」，通鑑考異云：當時戎狄酋長皆謂之「大」，徵卽光文單后之父. 「于」衍字也.

[五]宣于脩之　通鑑考異云：晉春秋作「鮮于脩之」，今從載記、十六國春秋. 按：諸氏姓書，有「鮮于」而無「宣于」.

[六]得者因增泉海光三字　魏書劉聰傳「泉」作「淵」，御覽六八二引前趙錄作「深」. 蓋字本作「淵」，「泉」「深」皆避唐諱改.

[七]在位六年　淵於永興元年稱漢王，至永嘉四年計共七年.

晉書卷一百二 載記第二

劉聰子粲　陳元達

劉聰字玄門，一名載，元海第四子也. 母曰張夫人. 初，聰之在孕也，張氏夢日入懷，寤而以告，元海曰：「此吉徵也，愼勿言.」十五月而生聰焉，夜有白光之異. 形體非常，左耳有一白毫，長二尺餘，甚光澤. 幼而聰悟好學，博士朱紀大奇之. 年十四，究通經史，兼綜百家之言，孫吳兵法靡不誦之. 工草隷，善屬文，著述懷詩百餘篇、賦頌五十餘篇. 十五習擊刺，猿臂善射，彎弓三百斤，膂力驍捷，冠絶一時. 太原王渾見而悅之，謂元海曰：「此兒吾所不能測也.」

弱冠游于京師，名士莫不交結，樂廣、張華尤異之也. 新興太守郭頤辟爲主簿，[一]擧良將，入爲驍騎別部司馬，累遷右部都尉，善於撫接，五部豪右無不歸之. 河間王顒表爲赤沙中郎將. 聰以元海在鄴，懼爲成都王穎所害，乃亡奔成都王，拜右積弩將軍，參前鋒戰事.

元海爲北單于，立爲右賢王，隨還右部. 及卽大單于位，更拜鹿蠡王. 旣殺其兄和，群臣勸卽尊位. 聰初讓其弟北海王乂，乂與公卿泣涕固請，聰久而許之，曰：「乂及群公正以四海未定，禍難尙殷，貪孤年長故耳. 此國家之事，孤敢不祗從. 今便欲遠遵魯隱，待乂年長，復子明辟.」於是以永嘉四年僭卽皇帝位，大赦境內，改元光興. [二]尊元海妻單氏曰皇太后，其母張氏爲帝太后，乂爲皇太弟，領大單于、大司徒，立其妻呼延氏爲皇后，封其子粲爲河內王，署使侍節、撫軍大將軍、都督中外諸軍事，易河間王，翼彭城王，悝高平王. 遣粲及其征東王彌、龍驤劉曜等率衆四萬，長驅入洛川，遂出轘轅，周旋梁、陳、汝、潁之間，陷壘壁百餘. 以其司空劉景爲大司馬，左光祿劉殷爲大司徒，右光祿王育爲大司空.

僞太后單氏姿色絶麗，聰烝焉. 單卽乂之母也，乂屢以爲言，單氏慚恚而死，聰悲悼無已. 後知其故，乂之寵因此漸衰，然猶追念單氏，未便黜廢. 又尊母爲皇太后.

署其衛尉呼延晏爲使侍節、前鋒大都督、前軍大將軍，配禁兵二萬七千，自宜陽入洛川，命王彌、劉曜及鎭軍石勒進師會之. 晏比及河南，王師前後十二敗，死者三萬餘人. 彌等未至，晏留輜重于張方故壘，遂寇洛陽，攻陷平昌門，焚東陽、宣陽諸門及諸府寺. 懷帝遣河南尹劉黙距之，王師敗于社門. [三]晏以外繼不至，出自東陽門，掠王公已下子女二百餘人而去. 時帝將濟河東遁，具船于洛水，晏盡焚之，還于張方故壘. 王彌、劉曜至，復與晏會圍洛陽. 時城內饑甚，人皆相食，百官分散，莫有固志. 宣陽門陷，彌、晏入于南宮，升太極前殿，縱兵大掠，悉收宮人、珍寶. 曜於是害諸王公及百官已下三萬餘人，於洛水北築爲京觀. 遷帝及惠帝羊后、傳國六璽于平陽. 聰大赦，改年嘉平，以帝爲特進、左光祿大夫、平阿公.

遣其平西趙染、安西劉雅率騎二萬攻南陽王模于長安，粲、曜率大衆繼之. 染敗王師于潼關，將軍呂毅死之. 軍至于下邽，模乃降染. 染送模於粲，粲害模及其子范陽王黎，送衛將軍梁芬、模長史魯繇、兼散騎常侍杜驁、辛謐及北宮純等于平陽. 聰以粲之害模也，大怒. 粲曰：「臣殺模本不以其晩識天命之故，但以其晉氏肺腑，洛陽之難不能死節，天下之惡一也，故誅之.」聰曰：「雖然，吾恐汝不免誅降之殃也. 夫天道至神，理無不報.」

署劉曜爲車騎大將軍、開府儀同三司、雍州牧，改封中山王，鎭長安，王彌爲大將軍，封齊公. 尋而石勒等殺彌於己吾而幷其衆，表彌叛狀. 聰大怒，遣使讓勒專害公輔，有無上之心，又恐勒之有二志也，以彌部衆配之. 劉曜旣據長安，安定太守賈疋及諸氐羌皆送質任，唯雍州刺史麴特、新平太守竺恢固守不降. 護軍麴允、頻陽令梁肅自京兆南山將奔安定，遇疋任子於陰密，擁還臨涇，推疋爲平南將軍，[四]率衆五萬，攻曜於長安，扶風太守梁綜及麴特、竺恢等亦率衆十萬會之. 曜遣劉雅、趙染來距，敗績而還. 曜又盡長安銳卒與諸軍戰于黃丘，曜衆大敗，中流矢，退保甘渠. [五]杜人王禿、紀特等攻劉粲于新豐，粲還平陽. 曜攻陷池陽，掠萬餘人歸于長安. 時閻鼎等奉秦王爲皇太子，入于雍城，關中戎晉莫不響應.

聰后呼延氏死，將納其太保劉殷女，其弟乂固諫. 聰更訪之於太宰劉延年、太傅劉景，景等皆曰：「臣常聞太保自云周劉康公之後，與聖氏本源旣殊，納之爲允.」聰大悅，使其兼大鴻臚李弘拜殷二女爲左右貴嬪，位在昭儀上. 又納殷女孫四人爲貴人，位次貴嬪. 謂弘曰：「此女輩皆姿色超世，女德冠時，且太保於朕實自不同，卿意安乎？」弘曰：「太保胤自有周，與聖源實別，陛下正以姓同爲恨耳. 且魏司空東萊王基當世大儒，豈不達禮乎！爲子納司空太原王沈女，以其姓同而源異故也.」聰大悅，賜弘黃金六十斤，曰：「卿當以此意諭吾子弟輩.」於是六劉之寵傾於後宮，聰稀復出外，事皆中黃門納奏，左貴嬪決之.

聰仮懷帝儀同三司，封會稽郡公，庾■等以次加秩. 聰引帝入讌，謂帝曰：「卿爲豫章王時，朕嘗與王武子相造，武子示朕於卿，卿言聞其名久矣. 以卿所製樂府歌示朕，謂朕曰：『聞君善爲辭賦，試爲看之.』朕時與武子俱爲盛德頌，卿稱善者久之. 又引朕射于皇堂，朕得十二籌，卿與武子俱得九籌，卿贈朕柘弓、銀硏，卿頗憶否？」帝曰：「臣安敢忘之，但恨爾日不早識龍顔.」聰曰：「卿家骨肉相殘，何其甚也？」帝曰：「此殆非人事，皇天之意也. 大漢將應乾受曆，故爲陛下自相驅除. 且臣家若能奉武皇之業，九族敦睦，陛下何由得之！」至日夕乃出，以小劉貴人賜帝，謂帝曰：「此名公之孫，今特以相妻，卿宜善遇之.」拜劉爲會稽國夫人.

遣其鎭北靳沖寇太原，平北卜珝率衆繼之. 沖攻太原不克，而歸罪于珝，輒斬之. 聰聞之，大怒曰：「此人朕所不得加刑，沖何人哉！」遣其御史中丞浩衍持節斬沖.

左都水使者襄陵王攄坐魚蟹不供，將作大匠望都公靳陵坐溫明、徽光二殿不成，皆斬于東市. 聰游獵無度，常晨出暮歸，觀漁於汾水，以燭繼晝. 中軍王彰諫曰：「今大難未夷，餘晉仮息，陛下不懼白龍魚服之禍，而昏夜忘歸. 陛下當思先帝創業之艱難，嗣承之不易，鴻業已爾，四海屬情，何可墜之於垂成，隳之於將就！比竊觀陛下所爲，臣實痛心疾首有日矣. 且愚人係漢之心未專，而思晉之懷猶盛，劉琨去此咫尺之間，狂狷刺客息頃而至. 帝王輕出，一夫敵耳. 願陛下改往修來，則億兆幸甚.」聰大怒，命斬之. 上夫人王氏叩頭乞哀，乃囚之詔獄. 聰母以聰刑怒過差，三日不食，弟乂、子粲並輿櫬切諫. 聰怒曰：「吾豈桀、紂、幽、厲乎，而汝等生來哭人！」其太宰劉延年及諸公卿列侯百有餘人，皆免冠涕泣固諫曰：「光文皇帝以聖武膺期，創建鴻祚，而六合未一，夙世升遐. 陛下睿德自天，龍飛紹統，東平洛邑，南定長安，眞可謂功高周成，德超夏啓. 往也唐虞，今則陛下，歷觀書記，未有此比. 而頃頻以小務不供而斬王公，直言忤旨，便囚大將，游獵無度，機管不修，臣等竊所未解，臣等所以破肝糜胃忘寢與食者也.」聰乃赦彰.

麴特等圍長安，劉曜連戰敗績，乃驅掠士女八萬餘口退還平陽，因攻司徒傅祗于三渚，使其右將軍劉參攻郭黙于懷城. 祗病卒，城陷，遷祗孫純、粹幷其二萬餘戶于平陽縣. 聰贈祗太保，純、粹皆給事中，謂祗子暢曰：「尊公雖不達天命，然各忠其主，吾亦有以亮之. 但晉主已降，天命非人所支，而虔劉南鄙，沮亂邊萌，此其罪也. 以元惡之種而贈同勳舊，逆臣之孫荷榮禁闥，卿知皇漢之德弘曠以不？」暢曰：「陛下每嘉先臣，不以小臣之故而虧其忠節，及是恩也，自是明主伐國弔人之義，臣輒同萬物，未敢謝生於自然.」

聰遣劉粲、劉曜等攻劉琨於晉陽，琨使張喬距之，戰于武灌，喬敗績，死之，晉陽危懼. 太原太守高喬、琨別駕郝聿以晉陽降粲. 琨與左右數十騎，攜其妻子奔于趙郡之亭頭，遂如常山. 粲、曜入于晉陽. 先是，琨與代王猗盧結爲兄弟，乃告敗於猗盧，且乞師. 猗盧遣子日利孫、賓六須及將軍衛雄、姬澹等率衆數萬攻晉陽，[六]琨收散卒千餘爲之鄕導，猗盧率衆六萬至于狼猛. 曜及賓六須戰于汾東，曜墜馬，中流矢，身被七創. 討虜傅武[七]以馬授曜，曜曰：「當今危亡之極，人各思免. 吾創已重，自分死此矣.」武泣曰：「武小人，蒙大王識拔，以至於是，常思效命，今其時矣. 且皇室始基，大難未弭，天下何可一日無大王也.」於是扶曜乘馬，驅令渡汾，迴而戰死. 曜入晉陽，夜與劉粲等掠百姓，踰蒙山遁歸. 猗盧率騎追之，戰于藍谷，粲敗績，斬其征虜邢延，獲其鎭北劉豐. 琨收合離散，保于陽曲，猗盧戍之而還.

正旦，聰讌于光極前殿，逼帝行酒，光祿大夫庾■、王雋等起而大哭，聰惡之. 會有告■等謀以平陽應劉琨者，聰遂鴆帝而誅■、雋，復以賜帝劉夫人爲貴人，大赦境內殊死已下.

立左貴嬪劉氏爲皇后. 聰將爲劉氏起■■儀殿於後庭，[八]廷尉陳元達諫曰：「臣聞古之聖王愛國如家，故皇天亦祐之如子. 夫天生蒸民而樹之君者，使爲之父母以刑賞之，不欲使殿屎黎元而蕩逸一人. 晉氏闇虐，視百姓如草芥，[九]故上天剿絶其祚. 乃眷皇漢，蒼生引領息肩，懷更蘇之望有日矣. 我高祖光文皇帝靖言惟茲，痛心疾首，故身衣大布，居不重茵；先皇后嬪服無綺綵. 重逆群臣之請，故建南北宮焉. 今光極之前足以朝群后饗萬國矣，昭德、溫明已後足可以容六宮，列十二等矣. 陛下龍興已來，外殄二京不世之寇，內興殿觀四十餘所，重之以饑饉疾疫，死亡相屬，兵疲於外，人怨於內，爲之父母固若是乎！伏聞詔旨，將營■■儀，中宮新立，誠臣等樂爲子來者也. 竊以大難未夷，宮宇粗給，今之所營，尤實非宜. 臣聞太宗承高祖之業，惠呂息役之後，以四海之富，天下之殷，尙以百金之費而輟露臺，歷代垂美，爲不朽之跡. 故能斷獄四百，擬於成康. 陛下之所有，不過太宗二郡地耳，戰守之備者，豈僅匈奴、南越而已哉！孝文之廣，思費如彼；陛下之狹，欲損如此. 愚臣所以敢昧死犯顔色，冒不測之禍者也.」聰大怒曰：「吾爲萬機主，將營一殿，豈問汝鼠子乎！不殺此奴，沮亂朕心，朕殿何當得成邪！將出斬之，幷其妻子同梟東市，使群鼠共穴.」時在逍遙園李中堂，元達抱堂下樹叫曰：「臣所言者，社稷之計也，而陛下殺臣. 若死者有知，臣要當上訴陛下於天，下訴陛下於先帝. 朱雲有云：『臣得與龍逢、比干游於地下足矣.』未審陛下何如主耳！」元達先鎖腰而入，及至，卽以鎖繞樹，左右曳之不能動. 聰怒甚. 劉氏時在後堂，聞之，密遣中常侍私敕左右停刑，於是手疏切諫，聰乃解，引元達而謝之，易逍遙園爲納賢園，李中堂爲愧賢堂.

時愍帝卽位于長安，聰遣劉曜及司隷喬智明、武牙李景年等寇長安，命趙染率衆赴之. 時大都督麴允據黃白城，累爲曜、染所敗. 染謂曜曰：「麴允率大衆在外，長安可襲而取之. 得長安，黃白城自服. 願大王以重衆守此，染請輕騎襲之.」曜乃承制加染前鋒大都督、安南大將軍，以精騎五千配之而進. 王師敗於渭陽，將軍王廣死之. 染夜入長安外城，帝奔射雁樓，染焚燒龍尾及諸軍營，殺掠千餘人，旦退屯逍遙園. 麴允率衆襲曜，連戰敗之. 曜入粟邑，遂歸平陽.

時流星起於牽牛，入紫微，龍形委蛇，其光照地，落于平陽北十里. 視之，則有肉長三十步，廣二十七步，臭聞于平陽，肉旁常有哭聲，晝夜不止. 聰甚惡之，延公卿已下問曰：「朕之不德，致有斯異，其各極言，勿有所諱.」陳元達及博士張師等進對曰：「星變之異，其禍行及，臣恐後庭有三后之事，亡國喪家，靡不由此，願陛下愼之.」聰曰：「此陰陽之理，何關人事！」旣而劉氏産一蛇一猛獸，各害人而走，尋之不得，頃之，見在隕肉之旁. 俄而劉氏死，乃失此肉，哭聲亦止. 自是後宮亂寵，進御無序矣.

聰以劉易爲太尉. 初置相國，官上公，有殊勳德者死乃贈之. 於是大定百官，置太師、丞相，自大司馬以上七公，位皆上公，綠綟綬，遠遊冠. 置輔漢，都護，中軍，上軍，輔軍，[一０]鎭、衛京，前、後、左、右、上、下軍，輔國，冠軍，龍驤，武牙大將軍，營各配兵二千，皆以諸子爲之. 置左右司隷，各領戶二十餘萬，萬戶置一內史，凡內史四十三. 單于左右輔，各主六夷十萬落，萬落置一都尉. 省吏部，置左右選曹尙書. 自司隷以下六官，皆位次僕射. 置御史大夫及州牧，位皆亞公. 以其子粲爲丞相、領大將軍、錄尙書事，進封晉王，食五都. [一一]劉延年錄尙書六條事，劉景爲太師，王育爲太傅，任顗爲太保，馬景爲大司徒，朱紀爲大司空，劉曜爲大司馬.

曜復次渭汭，趙染次新豐. 索綝自長安東討染，染狃于累捷，有輕綝之色. 長史魯徽曰：「今司馬鄴君臣自以逼僭王畿，雄劣不同，必致死距我，將軍宜整陣案兵以擊之，弗可輕也. 困獸猶鬥，況於國乎！」染曰：「以司馬模之强，吾取之如拉朽. 索綝小豎，豈能汚吾馬蹄刀刃邪！要擒之而後食.」晨率精騎數百，馳出逆之，戰于城西，敗績而歸，悔曰：「吾不用魯徽之言，以至於此，何面見之！」於是斬徽. 徽臨刑謂染曰：「將軍愎諫違謀，戇而取敗，而復忌前害勝，誅戮忠良，以逞愚忿，亦何顔面瞬息世間哉！袁紹爲之於前，將軍踵之於後，覆亡敗喪，亦當相尋，所恨不得一見大司馬而死. 死者無知則已；若其有知，下見田豐爲徒，要當訴將軍於黃泉，使將軍不得服床枕而死.」叱刑者曰：「令吾面東向.」大司馬曜聞之曰：「蹄涔不容尺鯉，染之謂也.」

曜還師攻郭黙于懷城，收其米粟八十萬斛，列三屯以守之. 聰遣使謂曜曰：「今長安仮息，劉琨游魂，此國家所尤宜先除也. 郭黙小醜，何足以勞公神略，可留征虜將軍貝丘王翼光守之，公其還也.」於是曜歸蒲阪. 俄而徵曜輔政.

趙染寇北地，夢魯徽大怒，引弓射之，染驚悸而寤. 旦將攻城，中弩而死.

聰以粲爲相國，總百揆，省丞相以幷相國. 平陽地震，烈風拔樹發屋. 光義人羊充妻産子二頭，其兄竊而食之，三日而死. 聰以其太廟新成，大赦境內，改年建元. 雨血於其東宮延明殿，徹瓦在地者深五寸. 劉乂惡之，以訪其太師盧志、太傅崔瑋、太保許遐. 志等曰：「主上往以殿下爲太弟者，蓋以安衆望也，志在晉王久矣，王公已下莫不希旨歸之. 相國之位，自魏武已來，非復人臣之官，主上本發明詔，置之爲贈官，今忽以晉王居之，羽儀威尊踰於東宮，萬機之事無不由之，置太宰、大將軍及諸王之營以爲羽翼，此事勢去矣，殿下不得立明也. 然非止不得立而已，不測之危厄在於旦夕，宜早爲之所. 四衛精兵不減五千，餘營諸王皆年齒尙幼，可奪而取之. 相國輕佻，正可煩一刺客耳. 大將軍無日不出，其營可襲而得也. 殿下但當有意，二萬精兵立便可得，鼓行向雲龍門，宿衛之士孰不倒戈奉迎，大司馬不慮爲異也.」乂弗從，乃止.

聰如中護軍靳準第，納其二女爲左右貴嬪，大曰月光，小曰月華，皆國色也. 數月，立月光爲皇后.

東宮舍人荀裕告盧志等勸乂謀反，乂不從之狀. 聰於是收志、瑋、遐於詔獄，仮以他事殺之. 使冠威卜抽監守東宮，禁乂朝賀. 乂憂懼不知所爲，乃上表自陳，乞爲黔首，幷免諸子之封，褒美晉王粲宜登儲副，抽又抑而弗通.

其靑州刺史曹嶷攻汶陽關、公丘，陷之，害齊郡太守徐浮，執建威劉宣，齊魯之間郡縣壘壁降者四十餘所. 嶷遂略地，西下祝阿、平陰，衆十餘萬，臨河置戍，而歸于臨淄. 嶷於是遂有雄據全齊之志. 石勒以嶷之懷二也，請討之. 聰又憚勒之幷齊，乃寢而弗許.

劉曜濟自盟津，將攻河南，將軍魏該奔于一泉塢. [一二]曜進攻李矩于滎陽，矩遣將軍李平師於成皐，曜覆而滅之. 矩恐，送質請降.

時聰以其皇后靳氏爲上皇后，立貴妃劉氏爲左皇后，右貴嬪靳氏爲右皇后. [一三]左司隷陳元達以三后之立也，極諫，聰不納，乃以元達爲右光祿大夫，外示優賢，內實奪其權也. 於是太尉范隆、大司馬劉丹、大司空呼延晏、尙書令王鑒等皆抗表遜位，以讓元達. 聰乃以元達爲御史大夫、儀同三司.

劉曜寇長安，頻爲王師所敗. 曜曰：「彼猶强盛，弗可圖矣.」引師而歸.

聰宮中鬼夜哭，三日而聲向右司隷寺，乃止. 其上皇后靳氏有淫穢之行，陳元達奏之. 聰廢靳，靳慚恚自殺. 靳有殊寵，聰迫於元達之勢，故廢之. 旣而追念其姿色，深仇元達.

劉曜進師上黨，將攻陽曲，聰遣使謂曜曰：「長安擅命，國家之深恥也. 公宜以長安爲先，陽曲一委驃騎. 天時人事，其應至矣，公其亟還.」曜迴滅郭邁，朝于聰，遂如蒲阪.

平陽地震，雨血于東宮，廣袤頃餘.

劉曜又進軍，屯于粟邑. 麴允饑甚，去黃白而軍于靈武. 曜進攻上郡，太守張禹與馮翊太守梁肅奔于允吾. 於是關右翕然，所在應曜. 曜進據黃阜.

聰武庫陷入地一丈五尺. 時聰中常侍王沈、宣懷、兪容，中宮僕射郭猗，中黃門陵修等皆寵幸用事. 聰游宴後宮，或百日不出，群臣皆因沈等言事，多不呈聰，率以其意愛憎而決之，故或有勳舊功臣而弗見敘錄，姦佞小人數日而便至二千石者. 軍旅無歲不興，而將士無錢帛之賞，後宮之家賜賚及於僮僕，動至數千萬. 沈等車服宅宇皆踰於諸王，子弟、中表布衣爲內史令長者三十餘人，皆奢僭貪殘，賊害良善. 靳準合宗內外諂以事之.

郭猗有憾於劉乂，謂劉粲曰：「太弟於主上之世猶懷不逞之志，此則殿下父子之深仇，四海蒼生之重怨也. 而主上過垂寬仁，猶不替二尊之位，一旦有風塵之變，臣竊爲殿下寒心. 且殿下高祖之世孫，主上之嫡統，凡在含齒，孰不係仰. 萬機事大，何可與人！臣昨聞太弟與大將軍相見，極有言矣，若事成，許以主上爲太上皇，大將軍爲皇太子. 乂又許衛軍爲大單于，二王已許之矣. 二王居不疑之地，並握重兵，以此擧事，事何不成！臣謂二王茲擧，禽獸之不若也. 背父親人，人豈親之！今又苟貪其一切之力耳，事成之後，主上豈有全理！殿下兄弟故在忘言，東宮、相國、單于在武陵兄弟，何肯與人！許以三月上巳因讌作難，事淹變生，宜早爲之所. 春秋傳曰：『蔓草猶不可除，況君之寵弟乎！』臣屢啓主上，主上性敦友于，謂臣言不實. 刑臣刀鋸之餘，而蒙主上、殿下成造之恩，故不慮逆鱗之誅，每所聞必言，冀垂採納. 臣當入言之，願殿下不泄，密表其狀也. 若不信臣言，可呼大將軍從事中郎王皮、衛軍司馬劉惇，仮之恩顧，通其歸善之路以問之，必可知也.」粲深然之. 猗密謂皮、惇曰：「二王逆狀，主、相已具知之矣，卿同之乎？」二人驚曰：「無之.」猗曰：「此事必無疑，吾憐卿親舊幷見族耳.」於是歔欷流涕. 皮、惇大懼，叩頭求哀. 猗曰：「吾爲卿作計，卿能用不？」二人皆曰：「謹奉大人之敎.」猗曰：「相國必問卿，卿但云有之. 若責卿何不先啓，卿卽答云：『臣誠負死罪，然仰惟主上聖性寬慈，殿下篤於骨肉，恐言成詿僞故也.』」皮、惇許諾. 粲俄而召問二人，至不同時，而辭若畫一，粲以爲信然.

初，靳準從妹爲乂孺子，淫于侍人，乂怒殺之，而屢以嘲準. 準深慚恚，說粲曰：「東宮萬機之副，殿下宜自居之，以領相國，使天下知早有所繫望也.」至是，準又說粲曰：「昔孝成距子政之言，使王氏卒成簒逆，可乎？」粲曰：「何可之有！」準曰：「然，誠如聖旨. 下官亟欲有所言矣，但以德非更生，親非皇宗，恐忠言暫出，霜威已及，故不敢耳.」粲曰：「君但言之.」準曰：「聞風塵之言，謂大將軍、衛將軍及左右輔皆謀奉太弟，剋季春構變，殿下宜爲之備. 不然，恐有商臣之禍.」粲曰：「爲之奈何？」準曰：「主上愛信於太弟，恐卒聞未必信也. 如下官愚意，宜緩東宮之禁固，勿絶太弟賓客，使輕薄之徒得與交游. 太弟旣素好待士，必不思防此嫌，輕薄小人不能無逆意以勸太弟之心. 小人有始無終，不能如貫高之流也. 然後下官爲殿下露表其罪，殿下與太宰拘太弟所與交通者考問之，窮其事原，主上必以無將之罪罪之. 不然，今朝望多歸太弟，主上一旦晏駕，恐殿卜抽得立矣.」於是粲命卜抽引兵去東宮.

聰自去冬至是，遂不復受朝賀，軍國之事一決於粲，唯發中旨殺生除授，王枕、郭猗等意所欲皆從之. 又立市於後庭，與宮人讌戱，或三日不醒. 聰臨上秋閤，誅其特進綦毋達，太中大夫公師彧，尙書王琰、田歆，少府陳休，左衛卜崇，大司農朱誕等，皆群閹所忌也. 侍中卜榦泣諫聰曰：「陛下方隆武宣之化，欲使幽谷無考槃，奈何一旦先誅忠良，將何以垂之於後！昔秦愛三良而殺之，君子知其不霸. 以晉厲之無道，尸三卿之後，猶有不忍之心，陛下如何忽信左右愛憎之言，欲一日尸七卿！詔尙在臣間，猶未宣露，乞垂昊天之澤，迴雷霆之威. 且陛下直欲誅之耳，不露其罪名，何以示四海！此豈是帝王三訊之法邪！」因叩頭流血. 王沈叱榦曰：「卜侍中欲距詔乎？」聰拂衣而入，免榦爲庶人.

太宰劉易及大將軍劉敷、御史大夫陳元達、金紫光祿大夫王延等詣闕諫曰：「臣聞善人者，乾坤之紀，政敎之本也. 邪佞者，宇宙之螟螣，王化之蟊賊也. 故文王以多士基周，桓靈以群閹亡漢，國之興亡，未有不由此也. 自古明王之世，未嘗有宦者與政，武、元、安、順豈足爲故事乎！今王沈等乃處常伯之位，握生死與奪於中，勢傾海內，愛憎任之，矯弄詔旨，欺誣日月，內諂陛下，外佞相國，威權之重，侔於人主矣，王公見之駭目，卿宰望塵下車，銓衡迫之，選擧不復以實，士以屬擧，政以賄成，多樹姦徒，殘毒忠善. 知王琰等忠臣，必盡節於陛下，懼其姦萌發露，陷之極刑. 陛下不垂三察，猥加誅戮，怨感穹蒼，痛入九泉，四海悲惋，賢愚傷懼. 沈等皆刀鋸之餘，背恩忘義之類，豈能如士人君子感恩展效，以答乾澤也. 陛下何故親近之？何故貴任之？昔齊桓公任易牙而亂，孝懷委黃皓而滅，此皆覆車於前，殷鑒不遠. 比年地震日蝕，雨血火災，皆沈等之由. 願陛下割翦凶醜與政之流，引尙書、御史朝省萬機，相國與公卿五日一入，會議政事，使大臣得極其言，忠臣得逞其意，則衆災自弭，和氣呈祥. 今遺晉未殄，巴蜀未賓，石勒潛有跨趙魏之志，曹嶷密有王全齊之心，而復以沈等助亂大政，陛下心腹四支何處無患！復誅巫咸，戮扁鵲，臣恐遂成桓侯膏肓之疾，後雖欲療之，其如病何！請免沈等官，付有司定罪.」聰以表示沈等，笑曰：「是兒等爲元達所引，遂成癡也.」寢之. 沈等頓首泣曰：「臣等小人，過蒙陛下識拔，幸得備洒掃宮閤，而王公朝士疾臣等如仇讎，又深恨陛下. 願收大造之恩，以臣等膏之鼎鑊，皇朝上下自然雍穆矣.」聰曰：「此等狂言恒然，卿復何足恨乎！」更以訪粲，粲盛稱沈等忠淸，乃心王室. 聰大悅，封沈等爲列侯. 太宰劉易詣闕，又上疏固諫. 聰大怒，手壞其表，易遂忿恚而死. 元達哭之悲慟，曰：「人之云亡，邦國殄悴. 吾旣不復能言，安用此黙黙生乎！」歸而自殺.

北地饑甚，人相食噉，羌酋大軍須運糧以給麴昌，劉雅擊敗之. 麴允與劉曜戰于磻石谷，王師敗績，允奔靈武. 平陽大饑，流叛死亡十有五六. 石勒遣石越率騎二萬，屯于幷州，以懷撫叛者. 聰使黃門侍郎喬詩讓勒，勒不奉命，潛結曹嶷，規爲鼎峙之勢.

聰立上皇后樊氏，卽張氏之侍婢也. 時四后之外，[一四]佩皇后璽綬者七人，朝廷內外無復綱紀，阿諛日進，貨賄公行，軍旅在外，饑疫相仍，後宮賞賜動至千萬. 劉敷屢泣言之，聰不納，怒曰：「爾欲得使汝公死乎？朝朝夕夕生來哭人？」敷憂忿發病而死.

河東大蝗，唯不食黍豆. 靳準率部人收而埋之，哭聲聞於十餘里，後乃鑽土飛出，復食黍豆. 平陽饑甚，司隷部人奔于冀州二十萬戶，石越招之故也. 犬與豕交于相國府門，又交于宮門，又交司隷、御史門. 有豕著進賢冠，升聰坐. 犬冠武冠，帶綬，與豕並升. 俄而鬥死殿上. 宿衛莫有見其入者. 而聰昏虐愈甚，無誡懼之心. 讌群臣于光極前殿，引見其太弟乂，容貌毁悴，鬢髮蒼然，涕泣陳謝. 聰亦對之悲慟，縱酒極歡，待之如初.

劉曜陷長安外城，愍帝使侍中宋敞送牋于曜，帝肉袒牽羊，輿櫬銜璧出降. 及至平陽，聰以帝爲光祿大夫、懷安侯，使粲告于太廟，大赦境內，改年麟嘉. 麴允自殺.

聰東宮四門無故自壞，後內史女人化爲丈夫. 時聰子約死，一指猶暖，遂不殯殮. 及蘇，言見元海於不周山，經五日，遂復從至崑崙山，三日而復返於不周，見諸王公卿將相死者悉在，宮室甚壯麗，號曰蒙珠離國. 元海謂約曰：「東北有遮須夷國，無主久，待汝父爲之. 汝父後三年當來，來後國中大亂相殺害，吾家死亡略盡，但可永明輩十數人在耳. 汝且還，後年當來，見汝不久.」約拜辭而歸，道遇一國曰猗尼渠餘國，引約入宮，與約皮囊一枚，曰：「爲吾遺漢皇帝.」約辭而歸，謂約曰：「劉郎後年來必見過，當以小女相妻.」約歸，置皮囊於机上. 俄而蘇，使左右机上取皮囊開之，有一方白玉，題文曰：「猗尼渠餘國天王敬信遮須夷國天王，歲在攝提，當相見也.」馳使呈聰，聰曰：「若審如此，吾不懼死也.」及聰死，與此玉幷葬焉.

時東宮鬼哭；赤虹經天，南有一歧；三日並照，各有兩珥，五色甚鮮；客星歷紫宮入於天獄而滅. 太史令康相言於聰曰：「蛇虹見彌天，一歧南徹；三日並照；客星入紫宮. 此皆大異，其徵不遠也. 今虹達東西者，許洛以南不可圖也. 一歧南徹者，李氏當仍跨巴蜀，司馬叡終據全吳之象，天下其三分乎！月爲胡王，皇漢雖苞括二京，龍騰九五，然世雄燕代，肇基北朔，太陰之變其在漢域乎！漢旣據中原，曆命所屬，紫宮之異，亦不在他，此之深重，胡可盡言. 石勒鴟視趙魏，曹嶷狼顧東齊，鮮卑之衆星布燕代，齊、代、燕、趙皆有將大之氣. 願陛下以東夏爲慮，勿顧西南. 吳蜀之不能北侵，猶大漢之不能南向也. 今京師寡弱，勒衆精盛，若盡趙魏之銳，燕之突騎自上黨而來，曹嶷率三齊之衆以繼之，陛下將何以抗之？紫宮之變何必不在此乎！願陛下早爲之所，無使兆人生心. 陛下誠能發詔，外以遠追秦皇、漢武循海之事，內爲高帝圖楚之計，無不克矣.」聰覽之不悅.

劉粲使王平謂劉乂曰：「適奉中詔，云京師將有變，敕裹甲以備之.」乂以爲信然，令命宮臣裹甲以居. 粲馳遣告靳準、王沈等曰：「向也王平告云東宮陰備非常，將若之何？」準白之，聰大驚曰：「豈有此乎！」王沈等同聲曰：「臣等久聞，但恐言之陛下弗信.」於是使粲圍東宮. 粲遣沈、準收氐羌酋長十餘人，窮問之，皆懸首高格，燒鐵灼目，乃自誣與乂同造逆謀. 聰謂沈等言曰：「而今而後，吾知卿等忠於朕也. 當念爲知無不言，勿恨往日言不用也.」於是誅乂素所親厚大臣及東宮官屬數十人，皆靳準及閹豎所怨也. 廢乂爲北部王，粲使準賊殺之. 坑士衆萬五千餘人，平陽街巷爲之空. 氐羌叛者十餘萬落，以靳準行車騎大將軍以討之. 時聰境內大蝗，平陽、冀、雍尤甚. 靳準討之，震其二子而死. 河汾大溢，漂沒千餘家. 東宮災異，[一五]門閤宮殿蕩然. 立粲爲皇太子，大赦殊死已下. 以粲領相國、大單于，總攝朝政如前.

聰校獵上林，以帝行車騎將軍，戎服執戟前導，行三驅之禮. 粲言於聰曰：「今司馬氏跨據江東，趙固、李矩同逆相濟，興兵聚衆者皆以子鄴爲名，不如除之，以絶其望.」聰然之.

趙固郭黙攻其河東，至於絳邑，右司隷部人盜牧馬負妻子奔之者三萬餘騎. 騎兵將軍劉勳追討之，殺萬餘人，固、黙引歸. 劉頡遮邀擊之，爲固所敗. 使粲及劉雅等伐趙固，次于小平津，固揚言曰：「要當生縛劉粲以贖天子.」聰聞而惡之.

李矩使郭黙、郭誦救趙固，屯于洛汭，遣耿稚、張皮潛濟，襲粲. 貝丘王翼光自厘城覘之，以告粲. 粲曰：「征北南渡，趙固望聲逃竄，彼方憂自固，何暇來邪！且聞上身在此，自當不敢北視，況敢濟乎！不須驚動將士也.」是夜，稚等襲敗粲軍，粲奔據陽鄕，稚館穀粲壘. 雅聞而馳還，柵于壘外，與稚相持. 聰聞粲敗，使太尉范隆率騎赴之，稚等懼，率衆五千，突圍趨北山而南. 劉勳追之，戰于河陽，稚師大敗，死者三千五百人，投河死者千餘人.

聰所居螽斯則百堂災，焚其子會稽王衷已下二十有一人. [一六]聰聞之，自投於床，哀塞氣絶，良久乃蘇. 平陽西明門牡自亡[一七]，霍山崩.

署其驃騎大將軍、濟南王劉驥爲大將軍、都督中外諸軍事、錄尙書，衛大將軍、齊王劉勱爲大司徒.

中常侍王沈養女年十四，有妙色，聰立爲左皇后. 尙書令王鑒、中書監崔懿之、中書令曹恂等諫曰：「臣聞王者之立后也，將以上配乾坤之性，象二儀敷育之義，生承宗廟，母臨天下，亡配后土，執饋皇姑，必擇世德名宗，幽閑淑令，副四海之望，稱神祇之心. 是故周文造舟，姒氏以興，關雎之化饗，則百世之祚永. 孝成任心縱欲，以婢爲后，使皇統亡絶，社稷淪傾. 有周之隆旣如彼矣，大漢之禍又如此矣. 從麟嘉以來，亂淫於色，縱沈之弟女，刑餘小醜猶不可塵瓊寢，汙淸廟，況其家婢邪！六宮妃嬪皆公子公孫，奈何一旦以婢主之，何異象榱玉簀而對腐木朽楹哉！臣恐無福於國家也.」聰覽之大怒，使宣懷謂粲曰：「鑒等小子，慢侮國家，狂言自口，無復君臣上下之禮，其速考竟.」於是收鑒等送市. 金紫光祿大夫王延馳將入諫，門者弗通. 鑒等臨刑，王沈以杖叩之曰：「庸奴，復能爲惡乎？乃公何與汝事！」鑒瞋目叱之曰：「豎子！使皇漢滅者，坐汝鼠輩與靳準耳，要當訴汝於先帝，取汝等於地下.」懿之曰：「靳準梟聲鏡形，必爲國患. 汝旣食人，人亦當食汝.」皆斬之. 聰又立其中常侍宣懷養女爲中皇后.

鬼哭於光極殿，又哭於建始殿. 雨血平陽，廣袤十里. 時聰子約已死，至是晝見. 聰甚惡之，謂粲曰：「吾寢疾惙頓，怪異特甚. 往以約之言爲妖，比累日見之，此兒必來迎吾也. 何圖人死定有神靈，如是，吾不悲死也. 今世難未夷，非諒闇之日，朝終夕殮，旬日而葬.」徵劉曜爲丞相、錄尙書，輔政，固辭乃止. 仍以劉景爲太宰，劉驥爲大司馬，劉顗爲太師，朱紀爲太傅，呼延晏爲太保，並錄尙書事；范隆守尙書令、儀同三司，靳準爲大司空、領司隷校尉，皆迭決尙書奏事.

太興元年，聰死，在位九年，僞諡曰昭武皇帝，廟號烈宗.

粲字士光. 少而俊傑，才兼文武. 自爲宰相，威福任情，疏遠忠賢，昵近姦佞，任性嚴刻無恩惠，距諫飾非. 好興造宮室，相國之府仿像紫宮，在位無幾，作兼晝夜，飢困窮叛，死亡相繼，粲弗之恤也.

旣嗣僞位，尊聰后靳氏爲皇太后，樊氏號弘道皇后，宣氏號弘德皇后，王氏號弘孝皇后. 靳等年皆未滿二十，並國色也，粲晨夜烝淫於內，志不在哀. 立其妻靳氏爲皇后，子元公爲太子，大赦境內，改元漢昌. 雨血于平陽.

靳準將有異謀，私於粲曰：「如聞諸公將欲行伊尹、霍光之事，謀先誅太保及臣，以大司馬統萬機. 陛下若不先之，臣恐禍之來也不晨則夕.」粲弗納. 準懼其言之不從，謂聰二靳氏曰：[一八]「今諸公侯欲廢帝，立濟南王，恐吾家無復種矣. 盍言之於帝.」二靳承間言之. 粲誅其太宰、上洛王劉景，太師、昌國公劉顗，大司馬、濟南王劉驥，[一九]大司徒、齊王劉勱等. 太傅朱紀、太尉范隆出奔長安. 又誅其車騎大將軍、吳王劉逞，驥母弟也. 粲大閱上林，謀討石勒. 以靳準爲大將軍、錄尙書事. 粲荒耽酒色，游讌後庭，軍國之事一決於準. 準矯粲命，以從弟明爲車騎將軍，康爲衛將軍.

準將作亂，以金紫光祿大夫王延耆德時望，謀之于延. 延弗從，馳將告之，遇靳康，劫延以歸. 準勒兵入宮，升其光極前殿，下使甲士執粲，數而殺之. 劉氏男女無少長皆斬于東市. 發掘元海、聰墓，焚燒其宗廟. 鬼大哭，聲聞百里.

準自號大將軍、漢大王，[二０]置百官，遣使稱藩于晉. 左光祿劉雅出奔西平. 尙書北宮純、胡崧等招集晉人，保於東宮，靳康攻滅之. 準將以王延爲左光祿，延罵曰：「屠各逆奴，何不速殺我，以吾左目置西陽門，觀相國之入也，右目置建春門，觀大將軍之入也.」準怒，殺之.

陳元達字長宏，後部人也. 本姓高，以生月妨父，故改云陳. 少而孤貧，常躬耕兼誦書，樂道行詠，忻忻如也. 至年四十，不與人交通.

元海之爲左賢王，聞而招之，元達不答. 及元海僭號，人謂元達曰：「往劉公相屈，君蔑而不顧，今稱號龍飛，君其懼乎？」元達笑曰：「是何言邪？彼人姿度卓犖，有籠羅宇宙之志，吾固知之久矣. 然往日所以不往者，以期運未至，不能無事喧喧，彼自有以亮吾矣. 卿但識之，吾恐不過二三日，驛書必至.」其暮，元海果徵元達爲黃門郎. 人曰：「君殆聖乎！」旣至，引見，元海曰：「卿若早來，豈爲郎官而已.」元達曰：「臣惟性之有分，盈分者顚. 臣若早叩天門者，恐大王賜處於九卿、納言之間，此則非臣之分，臣將何以堪之！是以抑情盤桓，待分而至，大王無過授之謗，小臣免招寇之禍，不亦可乎！」元海大悅. 在位忠謇，屢進讜言，退而削草，雖子弟莫得而知也. 聰每謂元達曰：「卿當畏朕，反使朕畏卿乎？」元達叩頭謝曰：「臣聞師臣者王，友臣者霸. 臣誠愚闇無可採也，幸邀陛下垂齊桓納九九之義，故使微臣得盡愚忠. 昔世宗遙可汲黯之奏，故能恢隆漢道；桀紂誅諫，幽厲弭謗，是以三代之亡也忽焉. 陛下以大聖應期，挺不世之量，能遠捐商周覆國之弊，近模孝武光漢之美，則天下幸甚，群臣知免.」及其死也，人盡冤之.

校勘記

[一]郭頤　各本「頤」作「熙」，元大德九路刊本以下簡稱元二十二字本作「頤」，與通志一八六、魏書聰傳合，今從之.

[二]改元光興　各本「元」下衍「年」字，今據冊府二一九刪.

[三]王師敗於社門　「社」下局本注「元作『杜』」. 擧正：洛陽有稅門，卽淸明門，無社、杜二門，「社」、「杜」蓋「稅」之訛.

[四]推疋爲平南將軍　通鑑八七、冊府二三四「平南」皆作「平西」. 疋本安定太守，軍號當帶「西」字，疑「南」字訛.

[五]退保甘渠　賈疋傳「渠」作「泉」. 當時晉軍由臨涇東下攻長安，甘泉在長安北，地位相當，或當時甘泉亦名甘渠.

[六]猗盧遣子日利孫賓六須至姬澹　魏書序紀作「遣子六脩、桓帝子普根」. 通鑑八八從魏書，通鑑考異云：十六國春秋云：「遣其子利孫、宥六須」載記云「賓六須」，劉琨集云「左、右賢王」，又云「右賢王撲速根」. 按：王浚傳見猗盧子右賢王日律孫，似卽「撲速根」，亦卽「普根」，然音不合. 懷紀但擧猗盧子利孫一人. 疑利孫或日利孫、日律孫並卽六脩之異譯，誤歧爲二人，又誤以當普根. 又「姬澹」，劉琨傳、通鑑八八並作「箕澹」，而石勒載記上、魏書衛操傳復作「姬澹」.

[七]傅武　「武」本作「虎」，唐修晉書避諱改，通鑑八八作「虎」.

[八]■■儀殿　「殿」原作「樓」，毛本、局本「樓」下注「元作『殿』」. 本書列女傳、冊府二三三、通鑑八八、御覽一四二引前趙錄並作「殿」，下文亦云「將營一殿」「朕殿」. 今據改.

[九]視百姓如草芥　「芥」，各本作「莽」，殿本、通志一八六作「芥」. 「草芥」用孟子離婁、左傳哀公元年文，今從殿本.

[一０]輔軍　冊府二二九、通志一八六皆作「撫軍」，撫軍是魏晉舊名，疑作「撫軍」爲是.

[一一]食五都　通志一八六「都」作「郡」，疑是.

[一二]一泉塢　「一泉塢」當從水經洛水注作「一合塢」.

[一三]右貴嬪靳氏爲右皇后　各本「靳」作「劉」，獨局本作「靳」. 上文云聰納靳準二女爲左、右貴嬪，大曰月光，小曰月華. 通鑑八九云「月華爲右皇后」，正是靳氏. 通志一八六亦作「靳」. 「劉」字訛，今從局本.

[一四]四后之外　通鑑八九「四后」作「三后」，通鑑考異云：時靳上皇后已死，唯三后耳，云「四」誤也.

[一五]東宮災異　李校：「異」字衍.

[一六]焚其子會稽王衷已下二十有一人　斠注：御覽一一九引十六國春秋前趙錄「衷」作「康」. 按：通鑑九０亦作「康」.

[一七]西明門牡自亡　各本「牡」作「社」，獨局本作「牡」. 局本當據通志一八六改. 漢書天文志以門牡自亡爲災，今從局本.

[一八]謂聰二靳氏曰　通鑑九０作「復使二靳氏言之」，胡注：「二靳氏，聰后與粲后.」按：此處當衍「聰」字.

[一九]濟南王劉驥　各本無「劉」字，吳本獨有，當是據本條劉景、劉顗、劉勱、劉逞例補，今從之.

[二０]漢大王　通鑑九０「大」作「天」，疑「大」字訛.

晉書卷一百三 載記第三

劉曜

劉曜字永明，元海之族子也. 少孤，見養於元海. 幼而聰慧，有奇度. 年八歲，從元海獵于西山，遇雨，止樹下，迅雷震樹，旁人莫不顚仆，曜神色自若. 元海異之曰：「此吾家千里駒也，從兄爲不亡矣！」身長九尺三寸，垂手過膝，生而眉白，目有赤光，鬚髥不過百餘根，而皆長五尺. 性拓落高亮，與衆不群. 讀書志於廣覽，不精思章句，善屬文，工草隷. 雄武過人，鐵厚一寸，射而洞之，于時號爲神射. 尤好兵書，略皆闇誦. 常輕侮吳、鄧，而自比樂毅、蕭、曹，時人莫之許也，惟聰每曰：「永明，世祖、魏武之流，何數公足道哉！」

弱冠游于洛陽，坐事當誅，亡匿朝鮮，遇赦而歸. 自以形質異衆，恐不容于世，隱跡管涔山，[一]以琴書爲事. 嘗夜閑居，有二童子入跪曰：「管涔王使小臣奉謁趙皇帝，獻劍一口.」置前再拜而去. 以燭視之，劍長二尺，光澤非常，赤玉爲室，背上有銘曰：「神劍御，除衆毒.」曜遂服之. 劍隨四時而變爲五色.

元海世頻歷顯職，後拜相國、都督中外諸軍事，鎭長安. 靳準之難，自長安赴之. 至于赤壁，太保呼延晏等自平陽奔之，與太傅朱紀、太尉范隆等上尊號. 曜以太興元年僭卽皇帝位，大赦境內，惟準一門不在赦例，改元光初. 以朱紀領司徒，呼延晏領司空，范隆以下悉復本位. 使征北劉雅、鎭北劉策次于汾陰，與石勒爲掎角之勢.

靳準遣侍中卜泰降于勒，勒囚泰，送之曜. 謂泰曰：「先帝末年，實亂大倫，群閹撓政，誅滅忠良，誠是義士匡討之秋. 司空執心忠烈，行伊霍之權，拯濟塗炭，使朕及此，勳高古人，德格天地. 朕方寧濟大艱，終不以非命及君子賢人. 司空若執忠誠，早迎大駕者，政由靳氏，祭則寡人，以朕此意布之司空，宣之朝士.」泰還平陽，具宣曜旨. 準自以殺曜母兄，沈吟未從. 尋而喬泰、王騰、靳康、馬忠等殺準，推尙書令靳明爲盟主，遣卜泰奉傳國六璽降于曜. 曜大悅，謂泰曰：「使朕獲此神璽而成帝王者，子也.」石勒聞之，怒甚，增兵攻之. 明戰累敗，遣使求救于曜，曜使劉雅、劉策等迎之. 明率平陽士女萬五千歸于曜，曜命誅明，靳氏男女無少長皆殺之. 使劉雅迎母胡氏喪于平陽，還葬粟邑，墓號陽陵，僞諡宣明皇太后. 僭尊高祖父亮爲景皇帝，曾祖父廣爲獻皇帝，祖防懿皇帝，考曰宣成皇帝. 徙都長安，起光世殿於前，紫光殿於後. 立其妻羊氏爲皇后，子熙爲皇太子，封子襲爲長樂王，闡太原王，沖淮南王，敞齊王，高魯王，徽楚王，徵諸宗室皆進封郡王. 繕宗廟、社稷、南北郊. 以水承晉金行，國號曰趙. 牲牡尙黑，旗幟尙玄，冒頓配天，元海配上帝，大赦境內殊死已下.

黃石屠各路松多起兵於新平、扶風，聚衆數千，附于南陽王保. 保以其將楊曼爲雍州刺史，王連爲扶風太守，據陳倉；張顗爲新平太守，周庸爲安定太守，據陰密. 松多下草壁，秦隴氐羌多歸之. 曜遣其車騎劉雅、平西劉厚攻楊曼于陳倉，二旬不克. 曜率中外精銳以赴之，行次雍城，太史令弁廣明言於曜曰：「昨夜妖星犯月，師不宜行.」乃止. 敕劉雅等攝圍固壘，以待大軍.

地震，長安尤甚. 時曜妻羊氏有殊寵，頗與政事，陰有餘之徵也.

三年，曜發雍，政陳倉，曼、連謀曰：「諜者適還，云其五牛旗建，多言胡主自來，其鋒恐不可當也. 吾糧廩旣少，無以支久，若頓軍城下，圍人百日，不待兵刃而吾自滅，不如率見衆以一戰. 如其勝也，關中不待檄而至；如其敗也，一等死，早晩無在.」遂盡衆背城而陣，爲曜所敗，王連死之，楊曼奔于南氐. 曜進攻草壁，又陷之，松多奔隴城，進陷安定. 保懼，遷于桑城，氐羌悉從之. 曜振旅歸于長安，署劉雅爲大司徒.

晉將李矩襲金墉，克之. 曜左中郎將宋始、振威宋恕降于石勒. 署其大將軍、廣平王岳爲征東大將軍，鎭洛陽. 會三軍疫甚，岳遂屯澠池. 石勒遣石生馳應宋始等，軍勢甚盛. 曜將尹安、趙愼等以洛陽降生，岳乃班師，鎭于陝城.

西明門內大樹風吹折，經一宿，樹撥變爲人形，髮長一尺，鬚眉長三寸，皆黃白色，有斂手之狀，亦有兩脚著裙之形，惟無目鼻，每夜有聲，十日而生柯條，遂成大樹，枝葉甚茂.

長水校尉尹車謀反，潛結巴酋徐庫彭，[二]曜乃誅車，囚庫彭等五十餘人于阿房，將殺之. 光祿大夫游子遠固諫，曜不從. 子遠叩頭流血，曜大怒，幽子遠而盡殺庫彭等，尸諸街巷之中十日，乃投之於水. 於是巴氐盡叛，推巴歸善王句渠知爲主，四山羌、氐、巴、羯應之者三十餘萬，關中大亂，城門晝閉. 子遠又從獄表諫，曜怒甚，毁其表曰：「大荔奴不憂命在須臾，猶敢如此，嫌死晩邪？」叱左右速殺之. 劉雅、朱紀、呼延晏等諫曰：「子遠幽而尙諫者，所謂忠於社稷，不知死之將至. 陛下縱弗能用，奈何殺之！若子遠朝誅，臣等亦暮死，以彰陛下過差之咎. 天下之人皆當去陛下蹈西海而死耳，陛下復與誰居乎！」曜意解，乃赦之. 於是敕內外戒嚴，將親討渠知. 子遠進曰：「陛下誠能納愚臣之計者，不勞大駕親動，一月之中可使淸定.」曜曰：「卿試言之.」子遠曰：「彼匪有大志，希竊非望也，但逼於陛下峻網耳. 今死者不可追，莫若赦諸逆人之家老弱沒奚官者，使迭相撫育，聽其復業，大赦與之更始. 彼生路旣開，不降何待！若渠知自以罪重不卽下者，願仮臣弱兵五千，以爲陛下梟之，不敢勞陛下之將帥也. 不爾者，今賊黨旣衆，彌川被谷，雖以天威臨之，恐非年歲可除.」曜大悅，以子遠爲車騎大將軍、開府儀同三司、都督雍秦征討諸軍事. 大赦境內. 子遠次于雍城，降者十餘萬. 進軍安定，氐羌悉下，惟句氏宗黨五千餘家保于陰密，進攻平之，遂振旅循隴右，陳安郊迎.

先是，上郡氐羌十餘萬落保嶮不降，酋大虛除權渠自號秦王. 子遠進師至其壁下，權渠率衆來距，五戰敗之. 權渠恐，將降，其子伊餘大言於衆曰：「往劉曜自來，猶無若我何，況此偏師而欲降之！」率勁卒五萬，晨壓壘門. 左右勸戰，子遠曰：「吾聞伊餘之勇，當今無敵，士馬之强，復非其匹；又其父新敗，怒氣甚盛；且西戎剽勁，鋒銳不可擬也. 不如緩之，使氣竭而擊之.」乃堅壁不戰. 伊餘有驕色. 子遠候其無備，夜，誓衆蓐食，晨，大風霧，子遠曰：「天贊我也！」躬先士卒，掃壁而出，遲明覆之，生擒伊餘，悉俘其衆，權渠大懼，被髮割面而降. 子遠啓曜以權渠爲征西將軍、西戎公，分徙伊餘兄弟及其部落二十餘萬口于長安. 西戎之中，權渠部最强，皆稟其命而爲寇暴，權渠旣降，莫不歸附.

曜大悅，讌群臣于東堂，語及平生，泫然流涕，遂下書曰：「蓋褒德惟舊，聖后之所先；念惠錄孤，明王之恒典. 是以世祖草創河北，而致封於嚴尤之孫；魏武勒兵梁宋，追慟於橋公之墓. 前新贈大司徒、烈愍公崔岳，中書令曹恂，晉陽太守王忠，太子洗馬劉綏等，或識朕於童齔之中，或濟朕於艱窘之極，言念君子，實傷我心. 詩不云乎：『中心藏之，何日忘之！』岳，漢昌之初雖有褒贈，屬否運之際，禮章莫備，今可贈岳使持節、侍中、大司徒、遼東公，恂大司空、南郡公，綏左光祿大夫、平昌公，忠鎭軍將軍、安平侯，並加散騎常侍. 但皆丘墓夷滅，申哀莫由，有司其速班訪岳等子孫，授以茅土，稱朕意焉.」初，曜之亡，與曹恂奔於劉綏，綏匿之於書匱，載送於忠，忠送之朝鮮. 歲餘，飢窘，變姓名，客爲縣卒. 岳爲朝鮮令，見而異之，推問所由. 曜叩頭自首，流涕求哀. 岳曰：「卿謂崔元嵩不如孫賓碩乎，何懼之甚也！今詔捕卿甚峻，百姓間不可保也. 此縣幽僻，勢能相濟，縱有大急，不過解印綬與卿俱去耳. 吾旣門衰，無兄弟之累，身又薄祜，未有兒子，卿猶吾子弟也，勿爲過憂. 大丈夫處身立世，鳥獸投人，要欲濟之，而況君子乎！」給以衣服，資供書傳. 曜遂從岳，質通疑滯，恩顧甚厚. 岳從容謂曜曰：「劉生姿宇神調，命世之才也！四海脫有微風搖之者，英雄之魁，卿其人矣.」曹恂雖於屯厄之中，事曜有君臣之禮，故皆德之.

曜立太學於長樂宮東，小學於未央宮西，簡百姓年二十五已下十三已上，神志可敎者千五百人，選朝賢宿儒明經篤學以敎之. 以中書監劉均領國子祭酒. 置崇文祭酒，秩次國子. 散騎侍郎董景道以明經擢爲崇文祭酒. 以游子遠爲大司徒.

曜命起酆明觀，立西宮，建陵霄臺於滈池，又將於霸陵西南營壽陵. 侍中喬豫、和苞上疏諫曰：「臣聞人主之興作也，必仰準乾象，俯順人時，是以衛文承亂亡之後，宗廟社稷流漂無所，而猶上候營室以構楚宮. 彼其急也猶尙若茲，故能興康叔、武公之跡，以延九百之慶也. 奉詔書將營酆明觀，市道芻蕘咸以非之，曰一觀之功可以平凉州矣. 又奉敕旨復欲擬阿房而建西宮，模瓊臺而起陵霄，此則費萬酆明，功億前役也. 以此功費，亦可以呑吳蜀，翦齊魏矣. 陛下何爲於中興之日而蹤亡國之事！自古聖王，人誰無過！陛下此役，實爲過擧，過貴在能改. 終之實難. 又伏聞敕旨將營建壽陵，周迴四里，下深二十五丈，以銅爲棺槨，黃金飾之，恐此功費非國內所能辦也. 且臣聞堯葬穀林，市不改肆；顓頊葬廣陽，下不及泉. 聖王之於終也如是. 秦皇下錮三泉，周輪七里，身亡之後，毁不旋踵，闇主之於終也如此. 向魋石槨，孔子以爲不如速朽；王孫裸葬，識者嘉其矯世. 自古無有不亡之國，不掘之墓，故聖王知厚葬之招害也，故不爲之. 臣子之於君父，陵墓豈不欲高廣如山岳哉！但以保全始終，安固萬世爲優耳. 興亡奢儉，冏然於前，惟陛下覽之.」曜大悅，下書曰：「二侍中懇懇有古人之風烈矣，可謂社稷之臣也. 非二君，朕安聞此言乎！以孝明於承平之世，四海無虞之日，尙納鍾離一言而罷北宮之役，況朕之闇眇，當今極弊，而可不敬從明誨乎！今敕悉停壽陵制度，一遵霸陵之法. 詩不云乎：『無言不酬，無德不報.』其封豫安昌子，苞平輿子，並領諫議大夫. 可敷告天下，使知區區之朝思聞過也. 自今政法有不便於時，不利社稷者，其詣闕極言，勿有所諱.」省酆水囿以與貧戶.

終南山崩，長安人劉終於崩所得白玉方一尺，有文字曰：「皇亡，皇亡，敗趙昌. 井水竭，構五梁，咢酉小衰困囂喪. 嗚呼！嗚呼！赤牛奮靷其盡乎！」時群臣咸賀，以爲勒滅之徵. 曜大悅，齋七日而後受之於太廟，大赦境內，以終爲奉瑞大夫. 中書監劉均進曰：「臣聞國主山川，故山崩川竭，君爲之不擧. 終南，京師之鎭，國之所瞻，無故而崩，其凶焉可極言！昔三代之季，其災也如是. 今朝臣皆言祥瑞，臣獨言非，誠上忤聖旨，下違衆議，然臣不達大理，竊所未同. 何則？玉之於山石也，猶君之於臣下. 山崩石壞，象國傾人亂. 『

皇亡，皇亡，敗趙昌』者，此言皇室將爲趙所敗，趙因之而昌. 今大趙都於秦雍，而勒跨全趙之地，趙昌之應，當在石勒，不在我也. 『

井水竭，構五梁』者，井謂東井，秦之分也，五謂五車，梁謂大梁，五車、大梁，趙之分也，此言秦將竭滅，以構成趙也. 咢者，歲之次名作咢也，言歲馭作咢酉之年，當有敗軍殺將之事. 困謂困敦，歲在子之年名，玄囂亦在子之次，言歲馭於子，國當喪亡. 赤牛奮靷謂赤奮若，在丑之歲名也. 牛謂牽牛，東北維之宿，丑之分也，言歲在丑當滅亡，盡無復遺也. 此其誡悟蒸蒸，欲陛下勤修德化以禳之. 縱爲嘉祥，尙願陛下夕惕以答之. 書曰：『雖休勿休.』願陛下追蹤周旦盟津之美，捐鄙虢公夢廟之凶，謹歸沐浴以待妖言之誅.」曜憮然改容. 御史劾均狂言瞽說，誣罔祥瑞，請依大不敬論. 曜曰：「此之災瑞，誠不可知，深戒朕之不德，朕收其忠惠多矣，何罪之有乎！」

曜親征氐羌，仇池楊難敵率衆來距，前鋒擊敗之，難敵退保仇池，仇池諸氐羌多降於曜. 曜後復西討楊韜于南安，韜懼，與隴西太守梁勛等降于曜，皆封列侯. 使侍中喬豫率甲士五千，遷韜等及隴右萬餘戶于長安. 曜又進攻仇池. 時曜寢疾，兼癘疫甚，議欲班師，恐難敵躡其後，乃以其尙書郎王獷爲光國中郎將，使于仇池，以說難敵，難敵於是遣使稱藩. 曜大悅，署難敵爲使持節、侍中、仮黃鉞、都督益寧南秦凉梁巴六州隴上西域諸軍事、上大將軍、益寧南秦三州牧、領護南氐校尉、寧羌中郎將、武都王，子弟爲公侯列將二千石者十五人.

陳安請朝，曜以疾篤不許. 安怒，且以曜爲死也，遂大掠而歸. 曜疾甚篤，馬輿而還，使其將呼延寔監輜重於後. 陳安率精騎要之于道，寔奔戰無路，與長史魯憑俱沒于安. 安囚寔而謂之曰：「劉曜已死，子誰輔哉？孤當與足下終定大業.」寔叱安曰：「狗輩！汝荷人榮寵，處不疑之地，前背司馬保，今復如此. 汝自視何如主上？憂汝不久梟首上邽通衢，何謂大業！可速殺我，懸我首於上邽東門，觀大軍之入城也.」安怒，遂殺之. 以魯憑爲參軍，又遣其弟集及將軍張明等率騎二萬追曜，曜衛軍呼延瑜逆戰，擊斬之，悉俘其衆. 安懼，馳還上邽. 曜至自南安. 陳安使其將劉烈、趙罕襲汧城，[三]拔之，西州氐羌悉從安. 安士馬雄盛，衆十餘萬，自稱使持節、大都督、仮黃鉞、大將軍、雍凉秦梁四州牧、凉王，以趙募爲相國，領左長史. 魯憑對安大哭曰：「吾不忍見陳安之死也.」安怒，命斬之. 憑曰：「死自吾分，懸吾頭於秦州通衢，觀趙之斬陳安也.」遂殺之. 曜聞憑死，悲慟曰：「賢人者，天下之望也. 害賢人，是塞天下之情. 夫承平之君猶不敢乖臣妾之心，況於四海乎！陳安今於招賢採哲之秋，而害君子，絶當時之望，吾知其無能爲也.」

休屠王石武以桑城降，[四]曜大悅，署武爲使持節、都督秦州隴上雜夷諸軍事、平西大將軍、秦州刺史，封酒泉王.

曜后羊氏死，僞諡獻文皇后. 羊氏內有特寵，外參朝政，生曜三子熙、襲、闡.

曜始禁無官者不聽乘馬，祿八百石已上婦女乃得衣錦繡，自季秋農功畢，乃聽飮酒，非宗廟社稷之祭不得殺牛，[五]犯者皆死. 曜臨太學，引試學生之上第者拜郎中.

武功男子蘇撫、陝男子伍長平並化爲女子. 石言於陝，若言勿東者.

曜將葬其父及妻，親如粟邑以規度之. 負土爲墳，其下周迴二里，作者繼以脂燭，怨呼之聲盈于道路. 游子遠諫曰：「臣聞聖主明王、忠臣孝子之於終葬也，棺足周身，槨足周棺，藏足周槨而已，不封不樹，爲無窮之計. 伏惟陛下聖慈幽被，神鑒洞遠，每以淸儉恤下爲先，社稷資儲爲本. 今二陵之費至以億計，計六萬夫百日作，所用六百萬功. 二陵皆下錮三泉，上崇百尺，積石爲山，增土爲阜，發掘古冢以千百數，役夫呼嗟，氣塞天地，暴骸原野，哭聲盈衢，臣竊謂無益於先皇先后，而徒喪國之儲力. 陛下脫仰尋堯舜之軌者，則功不盈百萬，費亦不過千計，下無怨骨，上無怨人，先帝先后有太山之安，陛下饗舜、禹、周公之美，惟陛下察焉.」曜不納，乃使其將劉岳等帥騎一萬，迎父及弟暉喪於太原. 疫氣大行，死者十三四. 上洛男子張盧死二十七日，有盜發其冢者，盧得蘇. 曜葬其父，墓號永垣陵，葬妻羊氏，墓號顯平陵. 大赦境內殊死已下，賜人爵二級，孤老貧病不能自存者帛各有差.

太寧元年，陳安攻曜征西劉貢於南安，休屠王石武自桑城將攻上邽，以解南安之圍. 安聞之懼，馳歸上邽，遇於瓜田. 武以衆寡不敵，奔保張春故壘. 安引軍追武曰：「叛逆胡奴！要當生縛此奴，然後斬劉貢.」武閉壘距之. 貢敗安後軍，俘斬萬餘. 安馳還赴救，貢逆擊敗之. 俄而武騎大至，安衆大潰，收騎八千，奔于隴城. 貢乃留武督後衆，躬先士卒，戰輒敗之，遂圍安于隴城.

大雨霖，震曜父墓門屋，大風飄發其父寢堂于垣外五十餘步. 曜避正殿，素服哭于東堂五日，使其鎭軍劉襲、太常梁胥等繕復之. 松柏衆木植已成林，至是悉枯. 署其大司馬劉雅爲太宰，加劍履上殿，入朝不趨，讚拜不名，給千兵百騎，甲仗百人入殿，增班劍六十人，前後鼓吹各二部.

曜親征陳安，圍安于隴城. 安頻出挑戰，累擊敗之，斬獲八千餘級. 右軍劉榦攻平襄，克之，隴上諸縣悉降. 曲赦隴右殊死已下，惟陳安、趙募不在其例. 安留楊伯支、姜沖兒等守隴城，帥騎數百突圍而出，欲引上邽、平襄之衆還解隴城之圍. 安旣出，知上邽被圍，平襄已敗，乃南走陝中. 曜使其將軍平先、丘中伯率勁騎追安，頻戰敗之，俘斬四百餘級. 安與壯士十餘騎於陝中格戰，安左手奮七尺大刀，右手執丈八蛇矛，近交則刀矛俱發，輒害五六；[六]遠則雙帶鞬服，左右馳射而走. 平先亦壯健絶人，勇捷如飛，與安搏戰，三交，奪其蛇矛而退. 會日暮，雨甚，安棄馬，與左右五六人步踰山嶺，匿于溪澗. 翌日尋之，遂不知所在. 會連雨始霽，輔威呼延淸尋其徑跡，[七]斬安于澗曲. 曜大悅.

安善於撫接，吉凶夷險與衆同之，及其死，隴上歌之曰：「隴上壯士有陳安，驅榦雖小腹中寬，愛養將士同心肝. ■■驄父馬鐵瑕鞍，七尺大刀奮如湍，丈八蛇矛左右盤，十盪十決無當前. 戰始三交失蛇矛，棄我■■驄竄巖幽，爲我外援而懸頭. 西流之水東流河，一去不還奈子何！」曜聞而嘉傷，命樂府歌之.

楊伯支斬姜沖兒，以隴城降. 宋亭斬趙募，以上邽降. 徙秦州大姓楊、姜諸族二千餘戶于長安. 氐羌悉下，並送質任.

時劉岳與凉州刺史張茂相持于河上，曜自隴長驅至西河，戎卒二十八萬五千，臨河列營，百餘里中，鍾鼓之聲沸河動地，自古軍旅之盛未有斯比. 茂臨河諸戍皆望風奔退. 揚聲欲百道俱渡，直至姑臧，凉州大怖，人無固志. 諸將咸欲速濟，曜曰：「吾軍旅雖盛，不踰魏武之東也. 畏威而來者，三有二焉. 中軍宿衛已皆疲老，不可用也. 張氏以吾新平陳安，師徒殷盛，以形聲言之，非彼五郡之衆所能抗也，必怖而歸命，受制稱藩，吾復何求！卿等試之，不出中旬，張茂之表不至者，吾爲負卿矣.」茂懼，果遣使稱藩，獻馬一千五百匹，牛三千頭，羊十萬口，黃金三百八十斤，銀七百斤，女妓二十人，及諸珍寶珠玉、方域美貨不可勝紀. 曜大悅，使其大鴻臚田崧署茂使持節、仮黃鉞、侍中、都督凉南北秦梁益巴漢隴右西域雜夷匈奴諸軍事、太師、領大司馬、凉州牧、領西域大都護、護氐羌校尉、凉王.

曜至自河西，遣胡元增其父及妻墓高九十尺.

楊難敵以陳安旣平，內懷危懼，奔于漢中. 鎭西劉厚追擊之，獲其輜重千餘兩，士女六千餘人，還之仇池. 曜以大鴻臚田崧爲鎭南大將軍、益州刺史，鎭仇池，以劉岳爲侍中、都督中外諸軍事，進封中山王.

初，靳準之亂，曜世子胤沒于黑匿郁鞠部，至是，胤自言，郁鞠大驚，資給衣馬，遣子送之. 曜對胤悲慟，嘉郁鞠忠款，署使持節、散騎常侍、忠義大將軍、左賢王. 胤字義孫，美姿貌，善機對，年十歲，身長七尺五寸，眉鬢如畫. 聰奇之，謂曜曰：「此兒神氣豈同義眞乎！固當應爲卿之冢嫡，卿可思文王廢伯邑考立武王之意也.」曜曰：「臣之藩國，僅能守祭祀便足矣，不可以亂長幼之倫也.」聰曰：「卿勳格天地，國兼百城，當世祚太師，受專征之任，五侯九伯得專征之者，卿之子孫，柰何言同諸藩國也！義眞旣不能遠追太伯高讓之風，吾不過爲卿封之以一國.」義眞，曜子儉之字也. 於是封儉爲臨海王，立胤爲世子. 胤雖少離屯難，流躓殊荒，而風骨俊茂，爽朗卓然. 身長八尺三寸，髮與身齊，多力善射，驍捷如風雲，曜因以重之，其朝臣亦屬意焉. 曜於是顧謂群下曰：「義孫可謂歲寒而不凋，涅而不淄者矣. 義光雖先已樹立，然沖幼儒謹，恐難乎爲今世之儲貳也，懼非所以上固社稷，下愛義光. 義孫年長明德，又先世子也，朕欲遠追周文，近蹤光武，使宗廟有太山之安，義光饗無疆之福，於諸卿意如何？」其太傅呼延晏等咸曰：「陛下遠擬周漢，爲國家無窮之計，豈惟臣等賴之，實亦宗廟四海之慶.」左光祿卜泰、太子太保韓廣等進曰：「陛下若以廢立爲是也，則不應降日月之明，垂訪群下. 若以爲疑也，固思聞臣等異同之言，竊以誠廢太子非也. 何則？昔周文以未建之前，擇聖表而超樹之可也. 光武緣母色而廢立，豈足爲聖朝之模範！光武誠以東海纂統，何必不如明帝！皇子胤文武才略，神度弘遠，信獨絶一時，足以擬蹤周發；然太子孝友仁慈，志尙沖雅，亦足以堂負聖基，爲承平之賢主. 何況儲宮者，六合人神所繫望也，不可輕以廢易. 陛下誠實爾者，臣等有死而已，未敢奉詔.」曜黙然. 胤前泣曰：「慈父之於子也，當務存尸鳩之仁，何可替熙而立臣也！陛下謬恩乃爾者，臣請死於此，以明赤心. 且陛下若愛忘其醜，以臣微堪指授，亦當能輔導義光，仰遵聖軌.」因歔欷流涕，悲感朝臣. 曜亦以太子羊氏所生，羊有寵，哀之不忍廢，乃止. 追諡前妻卜氏爲元悼皇后，胤之母也. 卜泰，胤之舅，曜嘉之，拜上光祿大夫、儀同三司、領太子太傅. 封胤爲永安王，署侍中、衛大將軍、都督二宮禁衛諸軍事、開府儀同三司、錄尙書事，領太子太傅，號曰皇子. 命熙於胤盡家人之禮.

時有鳳皇將五子翔於故未央殿五日，悲鳴不食皆死. 曜立后劉氏.

石勒將石他自雁門出上郡，襲安國將軍、北羌王盆句除，俘三千餘落，獲牛馬羊百餘萬而歸. 曜大怒，投袂而起. 是日次于渭城，遣劉岳追之，曜次于富平，爲岳聲援. 岳及石他戰于河濱，敗之，斬他及其甲士一千五百級，赴河死者五千餘人，悉收所虜，振旅而歸.

楊難敵自漢中還襲仇池，克之，執田崧，立之於前. 難敵左右叱崧令拜，崧瞋目叱之曰：「氐狗！安有天子牧伯而向賊拜乎！」難敵曰：「子岱，吾當與子終定大事. 子謂劉氏可爲盡忠，吾獨不可乎！」崧厲色大言曰：「若賊氐奴才，安敢欲希覬非分！吾寧爲國家鬼，豈可爲汝臣，何不速殺我！」顧排一人，取其劍，前刺難敵，不中，爲難敵所殺.

曜遣劉岳攻石生于洛陽，配以近郡甲士五千，宿衛精卒一萬，濟自盟津. 鎭東呼延謨率荊司之衆自崤澠而東. 岳攻石勒盟津、石梁二戍，克之，斬獲五千餘級，進圍石生于金墉. 石季龍率步騎四萬入自成皐關，岳陳兵以待之. 戰于洛西，岳師敗績，岳中流矢，退保石梁. 季龍遂塹柵列圍，遏絶內外. 岳衆飢甚，殺馬食之. 季龍又敗呼延謨，斬之. 曜親率軍援岳，季龍率騎三萬來距. 曜前軍劉黑大敗季龍將石聰于八特阪. [八]曜次于金谷，夜無故大驚，軍中潰散，乃退如澠池. 夜中又驚，士卒奔潰，遂歸長安. 季龍執劉岳及其將王騰等八十餘人，幷氐羌三千餘人，送于襄國，坑士卒一萬六千. 曜至自澠池，素服郊哭，七日乃入城.

武功豕生犬，上邽馬生牛，及諸妖變不可勝記. 曜命其公卿各擧博識直言之士一人，司空劉均擧參軍臺産，曜親臨東堂，遣中黃門策問之. 産極言其故，曜覽而嘉之，引見東堂，訪以政事. 産流涕歔欷，具陳災變之禍，政化之闕，辭旨諒直，曜改容禮之，卽拜博士祭酒、諫議大夫，領太史令. 其後所言皆驗，曜彌重之，歲中三遷，歷位尙書、光祿大夫、太子少師，位特進.

曜署劉胤爲大司馬，進封南陽王，以漢陽諸郡十三爲國；置單于臺于渭城，拜大單于，置左右賢王已下，皆以胡、羯、鮮卑、氐、羌豪桀爲之.

曜自還長安，憤恚發病，至是疾瘳，曲赦長安殊死已下. 署其汝南王劉咸爲太尉、錄尙書事，光祿大夫劉綏爲大司徒，卜泰爲大司空.

曜妻劉氏疾甚，曜親省臨之，問其所欲言. 劉泣曰：「妾叔父昶無子，妾少養於叔，恩撫甚隆，無以報德，願陛下貴之. 妾叔皚女芳有德色，願備後宮.」曜許之. 言終而死，僞諡獻烈皇后. 以劉昶爲使持節、侍中、大司徒、錄尙書事，進封河南郡公，封昶妻張氏爲慈鄕君，立劉皚女芳爲皇后，追念劉氏之言也. 俄署驃騎劉述爲大司徒，劉昶爲太保. 召公卿已下子弟有勇榦者爲親御郎，被甲乘鎧馬，動止自隨，以充折衝之任. 尙書郝述、都水使者支當等固諫，曜大怒，鴆而殺之.

咸和三年，夜夢三人金面丹脣，東向浚巡，不言而退，曜拜而履其跡. 旦召公卿已下議之，朝臣咸賀以爲吉祥，惟太史令任義進曰：「三者，曆運統之極也. 東爲震位，王者之始次也. 金爲兌位，物衰落也. 脣丹不言，事之畢也. 逡巡揖讓，退舍之道也. 爲之拜者，屈伏於人也. 履跡而行，愼不出疆也. 東井，秦分也. 五車，趙分也. 秦兵必暴起，亡主喪師，留敗趙地. 遠至三年，近七百日，其應不遠. 願陛下思而防之.」曜大懼，於是躬親二郊，飾繕神祠，望秩山川，靡不周及. 大赦殊死已下，復百姓租稅之半. 長安自春不雨，至於五月.

曜遣其武衛劉朗率騎三萬襲楊難敵于仇池，弗克，掠三千餘戶而歸. 張駿聞曜軍爲石氏所敗，乃去曜官號，復稱晉大將軍、凉州牧，遣金城太守張閬及枹罕護軍辛晏、將軍韓璞等率衆數萬人，自大夏攻掠秦州諸郡. 曜遣劉胤率步騎四萬擊之，夾洮相持七十餘日. 冠軍呼延那雞率親御郎二千騎，絶其運路. 胤濟師逼之，璞軍大潰，奔還凉州. 胤追之，及于令居，斬級二萬. 張閬、辛晏率衆數萬降于曜，皆拜將軍，封列侯.

石勒遣石季龍率衆四萬，自軹關西入伐曜，河東應之者五十餘縣，進攻蒲阪. 曜將東救蒲阪，懼張駿、楊難敵承虛襲長安，遣其河間王述發氐羌之衆屯于秦州. 曜盡中外精銳水陸赴之，自衛關北濟[九]. 季龍懼，引師而退. 追之，及于高候，大戰，敗之，斬其將軍石瞻，枕尸二百餘里，收其資仗億計. 季龍奔于朝歌. 曜遂濟自大陽，攻石生于金墉，決千金堨以灌之. 曜不撫士衆，專與嬖臣飮博，左右或諫，曜怒，以爲妖言，斬之. 大風拔樹，昏霧四塞. 聞季龍進據石門，續知勒自率大衆已濟，始議增滎陽戍，杜黃馬關. 俄而洛水候者與勒前鋒交戰，擒羯，送之. 曜問曰：「大胡自來邪？其衆大小復如何？」羯曰：「大胡自來，軍盛不可當也.」曜色變，使攝金墉之圍，陳于洛西，南北十餘里. 曜少而淫酒，末年尤甚. 勒至，曜將戰，飮酒數斗，常乘赤馬無故跼頓，乃乘小馬. 比出，復飮酒斗餘. 至於西陽門，撝陣就平，勒將石堪因而乘之，師遂大潰. 曜昏醉奔退，馬陷石渠，墜于冰上，被瘡十餘，通中者三，爲堪所執，送于勒所. 曜曰：「石王！憶重門之盟不？」勒使徐光謂曜曰：「今日之事，天使其然，復云何邪！」幽曜于河南丞廨，使金瘡醫李永療之，歸于襄國.

曜瘡甚，勒載以馬輿，使李永與同載. 北苑市三老孫機上禮求見曜，勒許之. 機進酒于曜曰：「僕谷王，關右稱帝皇. 當持重，保土疆. 輕用兵，敗洛陽. 祚運窮，天所亡. 開大分，持一觴.」曜曰：「何以健邪！當爲翁飮.」勒聞之，悽然改容曰：「亡國之人，足令老叟數之.」舍曜于襄國永豐小城，給其妓妾，嚴兵圍守. 遣劉岳、劉震等乘馬，從男女，衣■■以見曜，曜曰：「久謂卿等爲灰土，石王仁厚，全宥至今，而我殺石他，[一０]負盟之甚. 今日之禍，自其分耳.」留宴終日而去. 勒諭曜與其太子熙書，[一一]令速降之，曜但敕熙「與諸大臣匡維社稷，勿以吾易意也.」勒覽而惡之，後爲勒所殺.

熙及劉胤、劉咸等議西保秦州，尙書胡勳曰：「今雖喪主，國尙全完，將士情一，未有離叛，可共幷力距險，走未晩也.」胤不從，怒其沮衆，斬之，遂率百官奔于上邽，劉厚、劉策皆捐鎭奔之. 關中擾亂，將軍蔣英、辛恕擁衆數十萬，據長安，遣使招勒，勒遣石生率洛陽之衆以赴之. 胤及劉遵率衆數萬，自上邽將攻石生于長安，隴東、武都、安定、新平、北地、扶風、始平諸郡戎夏皆起兵應胤. 胤次于仲橋，石生固守長安. 勒使石季龍率騎二萬距胤，戰於義渠，爲季龍所敗，死者五千餘人. 胤奔上邽，季龍乘勝追戰，枕尸千里，上邽潰. 季龍執其僞太子熙、南陽王劉胤幷將相諸王等及其諸卿校公侯已下三千餘人，皆殺之. 徙其臺省文武、關東流人、秦雍大族九千餘人于襄國，又坑其王公等及五郡屠各五千餘人于洛陽. 曜在位十年而敗. 始，元海以懷帝永嘉四年僭位，至曜三世，凡二十有七載，以成帝咸和四年滅. [一二]

史臣曰：彼戎狄者，人面獸心，見利則棄君親，臨財則忘仁義者也. 投之遐遠，猶懼外侵，而處以封畿，窺我中釁. 昔者幽后不綱，胡塵暗於戱水；襄王失御，戎馬生于關洛. 至于算强弱，妙兵權，體興衰，知利害，於我中華未可量也. 況元海人傑，必致靑雲之上；許以殊才，不居庸劣之下. 是以策馬鴻騫，乘機豹變，五部高嘯，一旦推雄，皇枝相害，未有與之爭衡者矣. 伊秩啓興王之略，骨都論克定之秋，單于無北顧之懷，獫狁有南郊之祭，大哉天地，茲爲不仁矣！若乃習以華風，溫乎雅度；兼其舊俗，則罕規模. 雖復石勒稱藩，王彌效款，終爲夷狄之邦，未辯君臣之位. 至於不遠儒風，虛襟正直，則昔賢所謂幷仁義而盜之者焉.

僞主斯亡，玄明簒嗣，樹恩戎旅，旣總威權，關河開曩日之疆，士馬倍前人之氣. 然則信不由中，自乖弘遠，貌之爲美，處事難終. 縱武窮兵，殘忠害謇，佞人方轡，並后載馳，閹豎類於迴天，凝科踰於炮烙. 遣豺狼之將，逐鷹犬之師，懸旌俯渭，分麾陷洛，鐵馬陵山，胡笳遵渚，粉忠貞於戎手，聚搢紳於京觀. 先王井賦，乃眷維桑；舊都宮室，咸成茂草. 墜露沾衣，行人洒淚. 若乃上古敦龐，不親其子，功成高讓，歸諸有德. 爰及三代，乃用干戈，將以拯厥版蕩，恭膺天命. 懿彼武王，殷之列辟，載旆乘時，興兵誓野，投焚旣隕，可以絶言. 而輕呂旁揮，彤弧三發，豈若響淸蹕於常道之門，馳金車於山陽之館！故知黔首來蘇，居今愛古；白旗陳肆，古不如今. 胡寇不仁，有同豺豕，役天子以行觴，驅乘輿以執蓋，庾■之淚旣盡，辛賓加之以血. 若乃有生之貴，處死爲難，弘在三之義，忘七尺之重，主憂之恨，畢命同歸，自古簒奪，於斯爲甚. 是以災氣呈形，賊臣苞亂，政荒民散，可以危亡. 劉聰竟得壽終，非不幸也.

曜則天資虓勇，運偶時艱，用兵則王翦之倫，好殺亦董公之亞. 而承基醜類，或有可稱. 子遠納忠，高旌暫偃；和苞獻直，酆明罷觀. 而師之所處，荊棘生焉，自絶强藩，禍成勁敵. 天之所厭，人事以之，駭戰士而宵奔，酌戎杯而不醒，有若仮手，同乎拾芥. 豈石氏之興歟，何不支之甚也！

贊曰：惟皇不範，邇甸居穹. 丹朱罕嗣，昌頓爭雄. 胡旌颺月，朔馬騰風. 埃塵淮浦，虓呼河宮. 未央朝寂，謻門旦空. 郭欽之慮，辛有知戎.

校勘記

[一]管涔山　各本「管」作「菅」，今據御覽四五引前趙錄、冊府二二０、水經汾水注改. 下「菅涔王」同改.

[二]巴酋徐庫彭　通鑑九一「徐」上有「句」字，胡注：「句、庫皆姓也.」通鑑以句徐、庫彭爲二人. 下文「囚庫彭」，「盡殺庫彭等」，通鑑亦並作「徐、彭」. 疑載記脫「句」字，誤以爲一人.

[三]汧城　各本「汧」作「■■」，今據本書地理志上及通鑑九二改.

[四]石武　御覽二九九引三十國春秋作「石虎」，與石季龍同名，唐人避諱改石武.

[五]非宗廟社稷之祭不得殺牛　周校：「宗廟」上當有「非」字. 按：通志一八六正有「非」字，周說是，今據通志補.

[六]輒害五六　御覽三一二引晉書「五六」下有「人」字. 此字不宜省，疑是脫文.

[七]呼延淸　通鑑九二「淸」作「靑人」，敘事較詳，當本前趙錄. 御覽三一二引晉書作「靑」. 其人當名「靑人」，單稱作「靑」.

[八]曜前軍劉黑大敗季龍將石聰于八特阪　各本「聰」作「■」. 周校：「■」卽石聰，當作「聰」. 按：通鑑九二正作「聰」，今據改.

[九]自衛關北濟　斠注：御覽一一九引前趙錄，「衛關」作「潼關」，讀史方輿紀要曰：「衝關」，史誤作「衛關」. 按：元和郡縣志潼關條，河在關內南流衝關、山，因謂之「衝關」. 則潼關一名衝關. 「衛」字乃「衝」形近而訛.

[一０]而我殺石他　各本「他」作「生」，殿本作「他」. 考證云：本書，曜次於富平，爲岳聲援，岳及石他戰於河濱，敗之，斬他. 未嘗殺生. 則「生」爲「他」字之誤無疑. 按：商榷略同考證說，通鑑九四正作「他」，今從殿本.

[一一]勒諭曜與其太子熙書　成紀、御覽一一九引前趙錄、魏書曜傳「熙」並作「毗」. 然通鑑九四亦作「熙」，知非字訛，或是二名. 下「熙」字同，不再出校.

[一二]元海以懷帝永嘉四年僭位至曜三世凡二十有七載以成帝咸和四年滅　御覽一一九引前趙錄「二十有七載」作「二十有六載」. 按：元海稱漢王，在永興元年，至咸和四年凡二十六年. 其稱帝在永嘉二年，至咸和四年又僅二十二年. 而永嘉四年乃劉聰卽帝位之年，其誤更不待言. 然御覽一一九引晉書與傳本同，知原文已誤.

晉書卷一百四 載記第四

石勒上

石勒字世龍，初名■■，上黨武鄕羯人也. 其先匈奴別部羌渠之冑. 祖耶奕于，父周曷朱，一名乞翼加，並爲部落小率. 勒生時赤光滿室，白氣自天屬于中庭，見者咸異之. 年十四，隨邑人行販洛陽，倚嘯上東門，王衍見而異之，顧謂左右曰：「向者胡雛，吾觀其聲視有奇志，恐將爲天下之患.」馳遣收之，會勒已去. 長而壯健有膽力，雄武好騎射. 曷朱性凶粗，不爲群胡所附，每使勒代己督攝，部胡愛信之. 所居武鄕北原山下草木皆有鐵騎之象，[一]家園中生人參，花葉甚茂，悉成人狀. 父老及相者皆曰：「此胡狀貌奇異，志度非常，其終不可量也.」勸邑人厚遇之. 時多嗤笑，唯鄔人郭敬、陽曲甯驅以爲信然，並加資贍. 勒亦感其恩，爲之力耕. 每聞鞞鐸之音，歸以告其母，母曰：「作勞耳鳴，非不祥也.」

太安中，幷州飢亂，勒與諸小胡亡散，乃自雁門還依甯驅. 北澤都尉劉監欲縛賣之，驅匿之，獲免. 勒於是潛詣納降都尉李川，路逢郭敬，泣拜言飢寒. 敬對之流涕，以帶貨鬻食之，幷給以衣服. 勒謂敬曰：「今者大餓，不可守窮. 諸胡飢甚，宜誘將冀州就穀，因執賣之，可以兩濟.」敬深然之. 會建威將軍閻粹說幷州刺史、東嬴公騰執諸胡於山東賣充軍實，騰使將軍郭陽、張隆虜群胡將詣冀州，兩胡一枷. 勒時年二十餘，亦在其中，數爲隆所敺辱. 敬先以勒屬郭陽及兄子時，陽，敬族兄也，是以陽、時每爲解請，道路飢病，賴陽、時而濟. 旣而賣與茌平人師懽爲奴. 有一老父謂勒曰：「君魚龍髮際上四道已成，當貴爲人主. 甲戌之歲，王彭祖可圖.」勒曰：「若如公言，弗敢忘德.」忽然不見. 每耕作於野，常聞鼓角之聲. 勒以告諸奴，諸奴亦聞之，因曰：「吾幼來在家恒聞如是.」諸奴歸以告懽，懽亦奇其狀貌而免之.

懽家鄰於馬牧，與牧率魏郡汲桑往來，勒以能相馬自託於桑. 嘗傭於武安臨水，爲遊軍所囚. 會有群鹿旁過，軍人競逐之，勒乃獲免. 俄而又見一父老，謂勒曰：「向群鹿者我也，君應爲中州主，故相救爾.」勒拜而受命. 遂招集王陽、蘷安、支雄、冀保、吳豫、劉膺、桃豹、逯明等八騎爲群盜. 後郭敖、劉徵、劉寶、張曀僕、呼延莫、郭黑略、張越、孔豚、趙鹿、支屈六等又赴之，號爲十八騎. 復東如赤龍、騄驥諸苑中，乘苑馬遠掠繒寶，以賂汲桑.

及成都王穎敗乘輿于蕩陰，逼帝如鄴宮，王浚以穎陵辱天子，使鮮卑擊之，穎懼，挾惠帝南奔洛陽. 帝復爲張方所逼，遷于長安. 關東所在兵起，皆以誅穎爲名. 河間王顒懼東師之盛，欲輯懷東夏，乃奏議廢穎. 是歲，劉元海稱漢王于黎亭，穎故將陽平人公師藩等自稱將軍，起兵趙魏，衆至數萬. 勒與汲桑帥牧人乘苑馬數百騎以赴之. 桑始命勒以石爲姓，勒爲名焉. 藩拜勒爲前隊督，從攻平昌公模於鄴. 模使將軍馮嵩逆戰，敗之. 藩濟自白馬而南，濮陽太守苟晞討藩斬之. 勒與桑亡潛苑中，桑以勒爲伏夜牙門，帥牧人劫掠郡縣繫囚，又招山澤亡命，多附勒，勒率以應之. 桑乃自號大將軍，稱爲成都王穎誅東海王越、東嬴公騰爲名. 桑以勒爲前驅，屢有戰功，署爲掃虜將軍、忠明亭侯. 桑進軍攻鄴，以勒爲前鋒都督，大敗騰將馮嵩，因長驅入鄴，遂害騰，殺萬餘人，掠婦女珍寶而去. 濟自延津，南擊兗州，越大懼，使苟晞、王讚等討之.

桑、勒攻幽州刺史石尟於樂陵，尟死之. 乞活田禋帥衆五萬救尟，[二]勒逆戰，敗禋，與晞等相持于平原、陽平間數月，大小三十餘戰，互有勝負. 越懼，次於官渡，爲晞聲援. 桑、勒爲晞所敗，死者萬餘人，乃收餘衆，將奔劉元海. 冀州刺史丁紹要之于赤橋，[三]又大敗之. 桑奔馬牧，勒奔樂平. 王師斬桑于平原.

時胡部大張■■督、馮莫突等擁衆數千，[四]壁于上黨，勒往從之，深爲所昵，因說■■督曰：「劉單于擧兵誅晉，部大距而不從，豈能獨立乎？」曰：「不能.」勒曰：「如其不能者，兵馬當有所屬. 今部落皆已被單于賞募，往往聚議欲叛部大而歸單于矣，宜早爲之計.」■■督等素無智略，懼部衆之貳己也，乃潛隨勒單騎歸元海. 元海署■■督爲親漢王，莫突爲都督部大，以勒爲輔漢將軍、平晉王以統之. 勒於是命■■督爲兄，賜姓石氏，名之曰會，言其遇己也.

烏丸張伏利度亦有衆二千，壁于樂平，元海屢招而不能致. 勒僞獲罪于元海，因奔伏利度. 伏利度大悅，結爲兄弟，使勒率諸胡寇掠，所向無前，諸胡畏服. 勒知衆心之附己也，乃因會執伏利度，告諸胡曰：「今起大事，我與伏利度孰堪爲主？」諸胡咸以推勒. 勒於是釋伏利度，率其部衆歸元海. 元海加勒督山東征討諸軍事，以伏利度衆配之.

元海使劉聰攻壺關，命勒率所統七千爲前鋒都督. 劉琨遣護軍黃秀等救壺關，勒敗秀於白田，[五]秀死之，勒遂陷壺關. 元海命勒與劉零、閻羆等七將率衆三萬寇魏郡、頓丘諸壘壁，多陷之，仮壘主將軍、都尉，簡强壯五萬爲軍士，老弱安堵如故，軍無私掠，百姓懷之.

及元海僭號，遣使授勒持節、平東大將軍，校尉、都督、王如故. 勒幷軍寇鄴，鄴潰，和郁奔于衛國. 執魏郡太守王粹于三臺. 進攻趙郡，害冀州西部都尉馮沖. 攻乞活赦亭、田禋于中丘，皆殺之. 元海授勒安東大將軍、開府，置左右長史、司馬、從事中郎. 進軍攻鉅鹿、常山，害二郡守將. 陷冀州郡縣堡壁百餘，衆至十餘萬，其衣冠人物集爲君子營. 乃引張賓爲謀主，始署軍功曹，以刁膺、張敬爲股肱，蘷安、孔萇爲爪牙，支雄、呼延莫、王陽、桃豹、逯明、吳豫等爲將率. 使其將張斯率騎詣幷州山北諸郡縣，說諸胡羯，曉以安危. 諸胡懼勒威名，多有附者. 進軍常山，分遣諸將攻中山、博陵、高陽諸縣，降之者數萬人.

王浚使其將祁弘帥鮮卑段務塵等十餘萬騎討勒，大敗勒于飛龍山，死者萬餘. 勒退屯黎陽，分命諸將攻諸未下及叛者，降三十餘壁，置守宰以撫之. 進寇信都，害冀州刺史王斌. 於是車騎將軍王堪、北中郎將裴憲自洛陽率衆討勒，勒燒營幷糧，迴軍距之，次于黃牛壘. 魏郡太守劉矩以郡附于勒，勒使矩統其壘衆爲中軍左翼. 勒至黎陽，裴憲棄其軍奔于淮南，王堪退堡倉垣. 元海授勒鎭東大將軍，封汲郡公，持節、都督、王如故. 勒固讓公不受. 與閻羆攻■■圈、苑市二壘，陷之，羆中流矢死，勒幷統其衆. 潛自石橋濟河，攻陷白馬，坑男女三千餘口. 東襲鄄城，害兗州刺史袁孚. 因攻倉垣，陷之，遂害堪. 渡河攻廣宗、淸河、平原、陽平諸縣，降勒者九萬餘口. 復南濟河，滎陽太守裴純奔于建業.

時劉聰攻河內，勒率騎會之，攻冠軍將軍梁巨于武德，懷帝遣兵救之. 勒留諸將守武德，與王桑逆巨於長陵. 巨請降，勒弗許，巨踰城而遁，軍人執之. 勒馳如武德，坑降卒萬餘，數梁巨罪而害之. 王師退還，河北諸堡壁大震，皆請降送任于勒.

及元海死，劉聰授勒征東大將軍、幷州刺史、汲郡公，持節、開府、都督、校尉、王如故. 勒固辭將軍，乃止.

劉粲率衆四萬寇洛陽，勒留輜重于重門，率騎二萬會粲於大陽，大敗王師於澠池，遂至洛川. 粲出轘轅，勒出成皐關，圍陳留太守王讚於倉垣，爲讚所敗，退屯文石津. 將北攻王浚，會浚將王甲始率遼西鮮卑萬餘騎敗趙固于津北，[六]勒乃燒船棄營，引軍向柏門，迎重門輜重，至于石門，濟河，攻襄城太守崔曠於繁昌，害之.

先是，雍州流人王如、侯脫、嚴嶷等起兵江淮間，聞勒之來也，懼，遣衆一萬屯襄城以距，勒擊敗之，盡俘其衆. 勒至南陽，屯于宛北山. 如懼勒之攻襄也，使送珍寶車馬犒師，結爲兄弟，勒納之. 如與侯脫不平，說勒攻脫. 勒夜令三軍雞鳴而駕，晨壓宛門，[七]攻之，旬有二日而克. 嚴嶷率衆救脫，至則無及，遂降于勒. 勒斬脫，囚嶷送于平陽，盡幷其衆，軍勢彌盛.

勒南寇襄陽，攻陷江西壘壁三十餘所，留刁膺守襄陽，躬帥精騎三萬還攻王如. 憚如之盛，遂趣襄城. 如知之，遣弟璃率騎二萬五千，詐言犒軍，實欲襲勒. 勒逆擊，滅之，復屯江西，蓋欲有雄據江漢之志也. 張賓以爲不可，勸勒北還，弗從，以賓爲參軍都尉，領記室，位次司馬，專居中總事.

元帝慮勒南寇，使王導率衆討勒. 勒軍糧不接，死疫太半，納張賓之策，乃焚輜重，裹糧卷甲，渡沔，寇江夏，太守楊岠棄郡而走. [八]北寇新蔡，害新蔡王確于南頓，朗陵公何襲、廣陵公陳眕[九]、上黨太守羊綜、廣平太守邵肇等率衆降于勒. 勒進陷許昌，害平東將軍王康.

先是，東海王越率洛陽之衆二十餘萬討勒，越薨于軍，衆推太尉王衍爲主，率衆東下，勒輕騎追及之. 衍遣將軍錢端與勒戰，爲勒所敗，端死之，衍軍大潰，勒分騎圍而射之，相登如山，無一免者. 於是執衍及襄陽王範、任城王濟、[一０]西河王喜、梁王禧、齊王超、[一一]吏部尙書劉望、豫州刺史劉喬、太傅長史庾敱等，坐之于幕下，問以晉故. 衍、濟等懼死，多自陳說，惟範神色儼然，意氣自若，顧呵之曰：「今日之事，何復紛紜！」勒甚奇之. 勒於是引諸王公卿士於外害之，死者甚衆. 勒重衍淸辨，奇範神氣，不能加之兵刃，夜使人排牆塡殺之. 左衛何倫、右衛李惲聞越薨，奉越妃裴氏及越世子毗出自洛陽. 勒逆毗於洧倉，軍復大潰，執毗及諸王公卿士，皆害之，死者甚衆. 因率精騎三萬，入自成皐關. 會劉曜、王彌寇洛陽，洛陽旣陷，勒歸功彌、曜，[一二]遂出轘轅，屯于許昌. 劉聰署勒征東大將軍，勒固辭不受.

先是，平陽人李洪有衆數千，壘于舞陽，苟晞仮洪雍州刺史. 勒進寇穀陽，害冠軍將軍王茲. [一三]破王讚于陽夏，獲讚，以爲從事中郎. 襲破大將軍苟晞于蒙城，執晞，署爲左司馬. 劉聰授勒征東大將軍、幽州牧，固辭將軍不受.

先是，王彌納劉暾之說，將先誅勒，東王靑州，使暾徵其將曹嶷於齊. 勒遊騎獲暾，得彌所與嶷書，勒殺之，密有圖彌之計矣. 會彌將徐邈輒引部兵去彌，彌漸削弱. 及勒之獲苟晞也，彌惡之，僞卑辭使謂勒曰：「公獲苟晞而赦之，何其神也！使晞爲公左，彌爲公右，天下不足定.」勒謂張賓曰：「王彌位重言卑，恐其遂成前狗意也.」賓曰：「觀王公有靑州之心，桑梓本邦，固人情之所樂，明公獨無幷州之思乎？王公遲迴未發者，懼明公踵其後，已有規明公之志，但未獲便爾. 今不圖之，恐曹嶷復至，共爲羽翼，後雖欲悔，何所及邪！徐邈旣去，軍勢稍弱，觀其控御之懷猶盛，可誘而滅之.」勒以爲然. 勒時與陳午相攻于蓬關，王彌亦與劉瑞相持甚急. 彌請救于勒，勒未之許. 張賓進曰：「明公常恐不得王公之便，今天以其便授我矣. 陳午小豎，何能爲寇？王彌人傑，將爲我害.」勒因迴軍擊瑞，斬之. 彌大悅，謂勒深心推奉，無復疑也. 勒引師攻陳午于肥澤，午司馬上黨李頭說勒曰：「公天生神武，當平定四海，四海士庶皆仰屬明公，望濟于塗炭. 有與公爭天下者，公不早圖之，而返攻我曹流人. 我曹鄕黨，終當奉戴，何遽見逼乎！」勒心然之，詰朝引退. 詭請王彌讌于已吾，彌長史張嵩諫彌勿就，恐有專諸、孫峻之禍，彌不從. 旣入，酒酣，勒手斬彌而幷其衆，啓聰稱彌叛逆之狀. 聰署勒鎭東大將軍、督幷幽二州諸軍事、領幷州刺史，持節、征討都督、校尉、開府、幽州牧、公如故.

苟晞、王讚謀叛勒，勒害之. 以將軍左伏肅爲前鋒都尉，攻掠豫州諸郡，臨江而還，屯于葛陂，[一四]降諸夷楚，署將軍二千石以下，稅其義穀，以供軍士.

初，勒被鬻平原，與母王相失. 至是，劉琨遣張儒送王于勒，遺勒書曰：「將軍發跡河朔，席卷兗豫，飮馬江淮，折衝漢沔，雖自古名將，未足爲諭. 所以攻城而不有其人，略地而不有其土，翕爾雲合，忽復星散，將軍豈知其然哉？存亡決在得主，成敗要在所附；得主則爲義兵，附逆則爲賊衆. 義兵雖敗，而功業必成；賊衆雖克，而終歸殄滅. 昔赤眉、黃巾橫逆宇宙，所以一旦敗亡者，正以兵出無名，聚而爲亂. 將軍以天挺之質，威振宇內，擇有德而推崇，隨時望而歸之，勳義堂堂，長享遐貴. 背聰則禍除，向主則福至. 採納往誨，翻然改圖，天下不足定，螘寇不足掃. 今相授侍中、持節、車騎大將軍、領護匈奴中郎將、襄城郡公，總內外之任，兼華戎之號，顯封大郡，以表殊能，將軍其受之，副遠近之望也. 自古以來誠無戎人而爲帝王者，至於名臣建功業者，則有之矣. 今之遲想，蓋以天下大亂，當須雄才. 遙聞將軍攻城野戰，合於機神，雖不視兵書，闇與孫吳同契，所謂生而知之者上，學而知之者次. 但得精騎五千，以將軍之才，何向不摧！至心實事，皆張儒所具.」勒報琨曰：「事功殊途，非腐儒所聞. 君當逞節本朝，吾自夷，難爲效.」遺琨名馬珍寶，厚賓其使，謝歸以絶之.

勒於葛陂繕室宇，課農造舟，將寇建鄴. 會霖雨歷三月不止，元帝使諸將率江南之衆大集壽春，勒軍中飢疫死者太半. 檄書朝夕繼至，勒會諸將計之. 右長史刁膺諫勒先送款於帝，求掃平河朔，待軍退之後徐更計之. 勒愀然長嘯. 中堅蘷安勸勒就高避水，勒曰：「將軍何其怯乎！」孔萇、支雄等三十餘將進曰：「及吳軍未集，萇等請各將三百步卒，乘船三十餘道，夜登其城，斬吳將頭，得其城，食其倉米. 今年要當破丹楊，定江南，盡生縛取司馬家兒輩.」勒笑曰：「是勇將之計也.」各賜鎧馬一匹. 顧問張賓曰：「於君計何如？」賓曰：「將軍攻陷帝都，囚執天子，殺害王侯，妻略妃主，擢將軍之髮不足以數將軍之罪，奈何復還相臣奉乎！去年誅王彌之後，不宜於此營建. 天降霖雨方數百里中，示將軍不應留也. 鄴有三臺之固，西接平陽，四塞山河，有喉衿之勢，宜北徙據之. 伐叛懷服，河朔旣定，莫有處將軍之右者. 晉之保壽春，懼將軍之往擊爾，今卒聞迴軍，必欣於敵去，未遑奇兵掎擊也. 輜重逕從北道，大軍向壽春，輜重旣過，大軍徐迴，何懼進退無地乎！」勒攘袂鼓髥曰：「賓之計是也.」責刁膺曰：「君共相輔佐，當規成功業，如何便相勸降！此計應斬. 然相明性怯，所以宥君.」於是退膺爲將軍，擢賓爲右長史，加中壘將軍，號曰「右侯」.

發自葛陂，遣石季龍率騎二千距壽春. 會江南運船至，獲米布數十艘，將士爭之，不設備. 晉伏兵大發，敗季龍于巨靈口，赴水死者五百餘人，奔退百里，及于勒軍. 軍中震擾，謂王師大至，勒陣以待之. 晉懼有伏兵，退還壽春. 勒所過路次，皆堅壁淸野，採掠無所獲，軍中大飢，士衆相食. 行達東燕，聞汲郡向冰有衆數千，壁于枋頭，勒將於棘津北渡，懼冰邀之，會諸將問計. 張賓進曰：「如聞冰船盡在瀆中，未上枋內，可簡壯勇者千人，詭道潛渡，襲取其船，以濟大軍. 大軍旣濟，冰必可擒也.」勒從之，使支雄、孔萇等從文石津縛筏潛渡，勒引其衆自酸棗向棘津. 冰聞勒軍至，始欲內其船. 會雄等已渡，屯其壘門，下船三十餘艘以濟其軍，令主簿鮮于豐挑戰，設三伏以待之. 冰怒，乃出軍，將戰，而三伏齊發，夾擊攻之，又因其資，軍遂豐振. 長驅寇鄴，攻北中郎將劉演于三臺. 演部將臨深、牟穆等率衆數萬降于勒.

時諸將佐議欲攻取三臺以據之，張賓進曰：「劉演衆猶數千，三臺險固，攻守未可卒下，舍之則能自潰. 王彭祖、劉越石大敵也，宜及其未有備，密規進據罕城，[一五]廣運糧儲，西稟平陽，掃定幷薊，桓文之業可以濟也. 且今天下鼎沸，戰爭方始，遊行羇旅，人無定志，難以保萬全、制天下也. 夫得地者昌，失地者亡. 邯鄲、襄國，趙之舊都，依山憑險，形勝之國，可擇此二邑而都之，然後命將四出，授以奇略，推亡固存，兼弱攻昧，則群凶可除，王業可圖矣.」勒曰：「右侯之計是也.」於是進據襄國. 賓又言於勒曰：「今我都此，越石、彭祖深所忌也，恐及吾城池未固，資儲未廣，送死於我. 聞廣平諸縣秋稼大成，可分遣諸將收掠野穀. 遣使平陽，陳宜鎭此之意.」勒又然之. 於是上表於劉聰，分命諸將攻冀州郡縣壘壁，率多降附，運糧以輸勒. 劉聰署勒使持節、散騎常侍、都督冀幽幷營四州雜夷、征討諸軍事、冀州牧，進封本國上黨郡公，邑五萬戶，開府、幽州牧、東夷校尉如故.

廣平游綸、張豺擁衆數萬，受王浚仮署，保據苑鄕. 勒使蘷安、支雄等七將攻之，破其外壘. 浚遣督護王昌及鮮卑段就六眷、末柸、匹磾等部衆五萬餘以討勒. 時城隍未修，乃於襄國築隔城重柵，設鄣以待之. 就六眷屯于渚陽，勒分遣諸將連出挑戰，頻爲就六眷所敗，又聞其大造攻具，勒顧謂其將佐曰：「今寇來轉逼，彼衆我寡，恐攻圍不解，外救不至，內糧罄絶，縱孫吳重生，亦不能固也. 吾將簡練將士，大陳於野以決之，何如？」諸將皆曰：「宜固守以疲寇，彼師老自退，追而擊之，蔑不克矣.」勒顧謂張賓、孔萇曰：「君以爲何如？」賓、萇俱曰：「聞就六眷剋來月上旬送死北城，其大衆遠來，戰守連日，以我軍勢寡弱，謂不敢出戰，意必懈怠. 今段氏種衆之悍，末柸尤最，其卒之精勇，悉在末柸所，可勿復出戰，示之以弱. 速鑿北壘爲突門二十餘道，候賊列守未定，出其不意，直衝末柸帳，敵必震惶，計不及設，所謂迅雷不及掩耳. 末柸之衆旣奔，餘自摧散. 擒末柸之後，彭祖可指辰而定.」勒笑而納之，卽以萇爲攻戰都督，造突門于北城. 鮮卑入屯北壘，勒候其陣未定，躬率將士鼓譟于城上. 會孔萇督諸突門伏兵俱出擊之，生摛末柸，就六眷等衆遂奔散. 萇乘勝追擊，枕尸三十餘里，獲鎧馬五千匹. 就六眷收其遺衆，屯于渚陽，遺使求和，送鎧馬金銀，幷以末柸三弟爲質而請末柸. 諸將幷勸勒殺末柸以挫之，勒曰：「遼西鮮卑，健國也，與我素無怨讎，爲王浚所使耳. 今殺一人，結怨一國，非計也. 放之必悅，不復爲王浚用矣.」於是納其質，遣石季龍盟就六眷于渚陽，結爲兄弟，就六眷等引還. 使參軍閻綜獻捷於劉聰. 於是游綸、張豺請降稱藩，勒將襲幽州，務養將士，權宜許之，皆就署將軍. 於是遣衆寇信都，害冀州刺史王象. 王浚復以邵擧行冀州刺史，保于信都.

建興元年，石季龍攻鄴三臺，鄴潰，劉演奔于廩丘，將軍謝胥、田靑、郎牧等率三臺流人降于勒，勒以桃豹爲魏郡太守以撫之. 命段末柸爲子，署爲使持節、安北將軍、北平公，遣還遼西. 末柸感勒厚恩，在途日南面而拜者三，段氏遂專心歸附，自是王浚威勢漸衰.

勒襲苑鄕，執游綸以爲主簿. 攻乞活李惲于上白，斬之，將坑其降卒，見郭敬而識之，曰：「汝郭季子乎？」敬叩頭曰：「是也.」勒下馬執其手，泣曰：「今日相遇，豈非天邪！」賜衣服車馬，署敬上將軍，悉免降者以配之. 其將孔萇寇定陵，害兗州刺史田徽. 烏丸薄盛執渤海太守劉旣，率戶五千降于勒. 劉聰授勒侍中、征東大將軍，餘如故，拜其母王氏爲上黨國太夫人，妻劉氏上黨國夫人，章綬首飾一同王妃.

段末柸任弟亡歸遼西，勒大怒，所經令尉皆殺之.

烏丸審廣、漸裳、郝襲背王浚，密遣使降于勒，勒厚加撫納. 司冀漸寧，人始租賦. 立太學，簡明經善書吏署爲文學掾，選將佐子弟三百人敎之. 勒母王氏死，潛窆山谷，莫詳其所. 旣而備九命之禮，虛葬于襄國城南.

勒謂張賓曰：「鄴，魏之舊都，吾將營建. 旣風俗殷雜，須賢望以綏之，誰可任也？」賓曰：「晉故東萊太守南陽趙彭忠亮篤敏，有佐時良榦，將軍若任之，必能允副神規.」勒於是徵彭，署爲魏郡太守. 彭至，入泣而辭曰：「臣往策名晉室，食其祿矣. 犬馬戀主，切不敢忘. 誠知晉之宗廟鞠爲茂草，亦猶洪川東逝，往而不還. 明公應符受命，可謂攀龍之會. 但受人之榮，復事二姓，臣志所不爲，恐亦明公之所不許. 若賜臣餘年、全臣一介之願者，明公大造之惠也.」勒黙然. 張賓進曰：「自將軍神旗所經，衣冠之士靡不變節，未有能以大義進退者. 至如此賢，以將軍爲高祖，自擬爲四公，所謂君臣相知，此亦足成將軍不世之高，何必吏之.」勒大悅，曰：「右侯之言得孤心矣.」於是賜安車駟馬，養以卿祿，辟其子明爲參軍. 勒以石季龍爲魏郡太守，鎭鄴三臺，季龍簒奪之萌兆于此矣.

時王浚署置百官，奢縱淫虐，勒有呑幷之意，欲先遣使以觀察之. 議者僉曰：「宜如羊祜與陸抗書相聞.」時張賓有疾，勒就而謀之. 賓曰：「王浚仮三部之力，稱制南面，雖曰晉藩，實懷僭逆之志，必思協英雄，圖濟事業. 將軍威聲震于海內，去就爲存亡，所在爲輕重，浚之欲將軍，猶楚之招韓信也. 今權譎遣使，無誠款之形，脫生猜疑，圖之兆露，後雖奇略，無所設也. 夫立大事者必先爲之卑，當稱藩推奉，尙恐未信，羊、陸之事，臣未見其可.」勒曰：「右侯之計是也.」乃遣其舍人王子春、董肇等多齎珍寶，奉表推崇浚爲天子曰：「勒本小胡，出於戎裔，値晉綱弛御，海內饑亂，流離屯厄，竄命冀州，共相帥合，以救性命. 今晉祚淪夷，遠播吳會，中原無主，蒼生無繫. 伏惟明公殿下，州鄕貴望，四海所宗，爲帝王者，非公復誰？勒所以捐軀命、興義兵誅暴亂者，正爲明公驅除爾. 伏願殿下應天順時，踐登皇阼. 勒奉戴明公，如天地父母，明公當察勒微心，慈眄如子也.」亦遺棗嵩書而厚賂之. 浚謂子春等曰：「石公一時英武，據趙舊都，成鼎峙之勢，何爲稱藩于孤，其可信乎？」子春對曰：「石將軍英才俊拔，士馬雄盛，實如聖旨. 仰惟明公州鄕貴望，累葉重光，出鎭藩嶽，威聲播于八表，固以胡越欽風，戎夷歌德，豈唯區區小府而敢不斂衽神闕者乎！昔陳嬰豈其鄙王而不王，韓信薄帝而不帝者哉？但以知帝王不可以智力爭故也. 石將軍之擬明公，猶陰精之比太陽，江河之比洪海爾. 項籍、子陽覆車不遠，是石將軍之明鑒，明公亦何怪乎！且自古誠胡人而爲名臣者實有之，帝王則未之有也. 石將軍非所以惡帝王而讓明公也，顧取之不爲天人之所許耳. 願公勿疑.」浚大悅，封子春等爲列侯，遣使報勒，答以方物. 浚司馬游統時鎭范陽，陰叛浚，馳使降于勒. 勒斬其使，送于浚，以表誠實. 浚雖不罪統，彌信勒之忠誠，無復疑矣.

子春等與王浚使至，勒命匿勁卒精甲，虛府羸師以示之，北面拜使而受浚書. 浚遺勒麈尾，勒僞不敢執，懸之于壁，朝夕拜之，云：「我不得見王公，見王公所賜如見公也.」復遣董肇奉表于浚，期親詣幽州奉上尊號，亦修牋于棗嵩，乞幷州牧、廣平公，以見必信之誠也.

勒將圖浚，引子春問之. 子春曰：「幽州自去歲大水，人不粒食，浚積粟百萬，不能贍恤，刑政苛酷，賦役殷煩，賊害賢良，誅斥諫士，下不堪命，流叛略盡. 鮮卑、烏丸離貳于外，棗嵩、田矯貪暴于內，人情沮擾，甲士羸弊. 而浚猶置立臺閣，布列百官，自言漢高、魏武不足並也. 又幽州謠怪特甚，聞者莫不爲之寒心，浚意氣自若，曾無懼容，此亡期之至也.」勒撫几笑曰：「王彭祖眞可擒也.」浚使達幽州，具陳勒形勢寡弱，款誠無二. 浚大悅，以勒爲信然.

勒纂兵戒期，將襲浚，而懼劉琨及鮮卑、烏丸爲其後患，沈吟未發. 張賓進曰：「夫襲敵國，當出其不意. 軍嚴經日不行，豈顧有三方之慮乎？」勒曰：「然，爲之奈何？」賓曰：「彭祖之據幽州，唯仗三部，今皆離叛，還爲寇讎，此則外無聲援以抗我也. 幽州飢儉，人皆蔬食，衆叛親離，甲旅寡弱，此則內無强兵以禦我也. 若大軍在郊，必土崩瓦解. 今三方未靖，將軍便能懸軍千里以征幽州也. 輕軍往返，不出二旬. 就使三方有動，勢足旋趾. 宜應機電發，勿後時也. 且劉琨、王浚雖同名晉藩，其實仇敵. 若修牋于琨，送質請和，琨必欣于得我，喜于浚滅，終不救浚而襲我也.」勒曰：「吾所不了，右侯已了，復何疑哉！」

於是輕騎襲幽州，以火宵行. 至柏人，殺主簿游綸，以其兄統在范陽，懼聲軍計故也. 遣張慮奉牋于劉琨，陳己過深重，求討浚以自效. 琨旣素疾浚，乃檄諸州郡，說勒知命思愆，收累年之咎，求拔幽都，效善將來，今聽所請，受任通和. 軍達易水，浚督護孫緯馳遣白浚，將引軍距勒，游統禁之. 浚將佐咸請出擊勒，浚怒曰：「石公來，正欲奉戴我也，敢言擊者斬！」乃命設饗以待之. 勒晨至薊，叱門者開門. 疑有伏兵，先驅牛羊數千頭，聲言上禮，實欲塡諸街巷，使兵不得發. 浚乃懼，或坐或起. 勒升其廳事，命甲士執浚，立之于前，使徐光讓浚曰：「君位冠元台，爵列上公，據幽都驍悍之國，跨全燕突騎之鄕，手握强兵，坐觀京師傾覆，不救天子，而欲自尊. 又專任姦暴，殺害忠良，肆情恣欲，毒遍燕壤. 自貽于此，非爲天也.」使其將王洛生驛送浚襄國市斬之. 於是分遣流人各還桑梓，擢荀綽、裴憲，資給車服. 數朱碩、棗嵩、田矯等以賄亂政，責游統以不忠于浚，皆斬之. 遷烏丸審廣、漸裳、郝襲、靳市等于襄國. 焚燒浚宮殿. 以晉尙書劉翰爲寧朔將軍、行幽州刺史，戍薊，置守宰而還. 遣其東曹掾傅遘兼左長史，封王浚首，獻捷于劉聰. 勒旣還襄國，劉翰叛勒，奔段匹磾. 襄國大飢，穀二升直銀二斤，[一六]肉一斤直銀一兩. 劉聰以平幽州之勳，乃遣其使人柳純持節署勒大都督陝東諸軍事、驃騎大將軍、東單于，侍中、使持節、開府、校尉、二州牧、公如故，加金鉦黃鉞，前後鼓吹二部，增封十二郡. 勒固辭，受二郡而已. 勒封左長史張敬等十一人爲伯、子、侯，文武進位有差.

勒將支雄攻劉演於廩丘，爲演所敗. 演遣其將韓弘、潘良襲頓丘，斬勒所署太守邵攀. 支雄追擊弘等，害潘良于廩丘. 劉琨遣樂平太守焦球攻勒常山，斬其太守邢泰. 琨司馬溫嶠西討山胡，勒將逯明要之，敗嶠于潞城.

勒以幽冀漸平，始下州郡閱實人戶，戶貲二匹，租二斛.

勒將陳午以浚儀叛于勒. [一七]逯明攻甯黑于茌平，降之，因破東燕酸棗而還，徙降人二萬餘戶于襄國. 勒使其將葛薄寇濮陽，陷之，害太守韓弘.

劉聰遣其使人范龕持節策命勒，賜以弓矢，加崇爲陝東伯，得專征伐，拜封刺史、將軍、守宰、列侯，歲盡集上. 署其長子興爲上黨國世子，加翼軍將軍，爲驃騎副貳.

劉琨遣王旦攻中山，逐勒所署太守秦固. 勒將劉■■距旦，敗之，執旦于望都關. 勒襲邵續于樂陵. 續盡衆逆戰，大敗而還.

章武人王愼起兵于科斗壘，擾亂勒河間、渤海諸郡. 勒以揚武張夷爲河間太守，參軍臨深爲渤海太守，各率步騎三千以鎭靜之，使長樂太守程遐屯于昌亭爲之聲勢.

徙平原烏丸展廣、劉哆等部落三萬餘戶于襄國.

使石季龍襲乞活王平于梁城，敗績而歸. 又攻劉演于廩丘. 支雄、逯明擊甯黑于東武陽，陷之，黑赴河而死，徙其衆萬餘于襄國. 邵續使文鴦救演，季龍退止盧關津避之，文鴦弗能進，屯于景亭. 兗豫豪右張平等起兵救演. 季龍夜棄營設伏于外，揚聲將歸河北. 平等以爲信然，入于空營. 季龍迴擊敗之，遂陷廩丘，演奔文鴦軍，獲演弟啓，送于襄國. 演卽劉琨之兄子也. 勒以琨撫存其母，德之，賜啓田宅，令儒官授其經.

時大蝗，中山、常山尤甚. 中山丁零翟鼠叛勒，攻中山、常山，勒率騎討之，獲其母妻而還. 鼠保于胥關，遂奔代郡.

勒攻樂平太守韓據于坫城，劉琨遣將軍姬澹率衆十餘萬討勒，琨次廣牧，爲澹聲援. 勒將距之，或諫之曰：「澹兵馬精盛，其鋒不可當，宜深溝高壘以挫其銳，攻守勢異，必獲萬全.」勒曰：「澹大衆遠來，體疲力竭，犬羊烏合，號令不齊，可一戰而擒之，何强之有！寇已垂至，胡可捨去，大軍一動，豈易中還！若澹乘我之退，顧乃無暇，焉得深溝高壘乎！此爲不戰而自滅亡之道.」立斬諫者. 以孔萇爲前鋒都督，令三軍後出者斬. 設疑兵于山上，分爲二伏. 勒輕騎與澹戰，僞收衆而北. 澹縱兵追之，勒前後伏發，夾擊，澹軍大敗，獲鎧馬萬匹，澹奔代郡，據奔劉琨. 琨長史李弘以幷州降于勒，琨遂奔于段匹磾. 勒遷陽曲、樂平戶于襄國，置守宰而退. 孔萇追姬澹于桑乾. 勒遣兼左長史張敷獻捷于劉聰.

勒之征樂平也，其南和令趙領招合廣川、平原、渤海數千戶叛勒，奔于邵續. 河間邢嘏累徵不至，亦聚衆數百以叛. 勒巡下冀州諸縣，以右司馬程遐爲寧朔將軍、監冀州七郡諸軍事.

勒姊夫廣威張越與諸將蒱博，勒親臨觀之. 越戱言忤勒，勒大怒，叱力士折其脛而殺之.

孔萇攻代郡，澹死之. 時司、冀、幷、兗州流人數萬戶在于遼西，迭相招引，人不安業. 孔萇等攻馬嚴、馮■■，久而不克. 勒問計於張賓，賓對曰：「馮■■等本非明公之深仇，遼西流人悉有戀本之思. 今宜班師息甲，差選良守，任之以龔遂之事，不拘常制，奉宣仁澤，奮揚威武，幽冀之寇可翹足而靜，遼西流人可指時而至.」勒曰：「右侯之計是也.」召萇等歸，署武遂令李回爲易北都護、振武將軍、高陽太守. 馬嚴士衆多李潛軍人，回先爲潛府長史，素服回威德，多叛嚴歸之. 嚴以部衆離貳，懼，奔于幽州，溺水而死. 馮■■率衆降于勒. 回移居易京，[一八]流人降者歲常數千，勒甚嘉之，封回弋陽子，邑三百戶. 加賓封一千戶，進賓位前將軍，固辭不受.

河朔大蝗，初穿地而生，二旬則化狀若蠶，七八日而臥，四日蛻而飛，彌亘百草，唯不食三豆及麻，幷冀尤甚.

石季龍濟自長壽津，寇梁國，害內史荀闔. 劉琨與段匹磾、涉復辰、疾六眷、段末柸等會于固安，將謀討勒，勒使參軍王續齎金寶遺末柸以間之. 末柸旣思有以報勒恩，又忻於厚賂，乃說辰眷等引還，琨、匹磾亦退如薊城.

邵續使兄子濟攻勒渤海，虜三千餘人而還. 劉聰將趙固以洛陽歸順，恐勒襲之，遣參軍高少奉書推崇勒，請師討聰. 勒以大義讓之，固深恨恚，與郭黙攻掠河內、汲郡.

段末柸殺鮮卑單于截附眞，立忽跋鄰爲單于. 段匹磾自幽州攻末柸，末柸逆擊敗之，匹磾奔還幽州，因害太尉劉琨，琨將佐相繼降勒. 末柸遣弟騎督擊匹磾于幽州，匹磾率其部衆數千，將奔邵續，勒將石越要之于鹽山，大敗之，匹磾退保幽州. 越中流矢死，勒爲之屛樂三月，贈平南將軍.

初，曹嶷據有靑州，旣叛劉聰，南稟王命，以建鄴懸遠，勢援不接，懼勒襲之，故遣通和. 勒授嶷東州大將軍、靑州牧，封琅邪公.

劉聰疾甚，驛召勒爲大將軍、錄尙書事，受遺詔輔政，勒固辭乃止. 聰又遣其使人持節署勒大將軍、持節鉞，都督、侍中、校尉、二州牧、公如故，增封十郡，勒不受. 聰死，其子粲襲僞位，其大將軍靳準殺粲于平陽，勒命張敬率騎五千爲前鋒以討準，勒統精銳五萬繼之，據襄陵北原，羌羯降者四萬餘落. 準數挑戰，勒堅壁以挫之. 劉曜自長安屯于蒲阪，曜復僭號，署勒大司馬、大將軍，加九錫，增封十郡，幷前十三郡，進爵趙公. 勒攻準于平陽小城，平陽大尹周置等率雜戶六千降于勒. 巴帥及諸羌羯降者十餘萬落，徙之司州諸縣. 準使卜泰送乘輿服御請和，勒與劉曜競有招懷之計，乃送泰于曜，使知城內無歸曜之意，以挫其軍勢. 曜潛與泰結盟，使還平陽宣慰諸屠各. 勒疑泰與曜有謀，欲斬泰以速降之，諸將皆曰：「今斬卜泰，準必不復降，就令泰宣漢要盟于城中，使相率誅靳準，準必懼而速降矣.」勒久乃從諸將議遣之. 泰入平陽，與準將喬泰、馬忠等起兵攻準，殺之，推靳明爲盟主，遣泰及卜玄奉傳國六璽送于劉曜. 勒大怒，遣令史羊升使平陽，責明殺準之狀. 明怒，斬升. 勒怒甚，進軍攻明，明出戰，勒擊敗之，枕尸二里. 明築城門堅守，不復出戰. 勒遣其左長史王脩獻捷于劉曜. 晉彭城內史周堅害沛內史周黙，以彭沛降于勒. 石季龍率幽、冀州兵會勒攻平陽. 劉曜遣征東劉暢救明. 勒命舍師于蒲上. 靳明率平陽之衆奔于劉曜，曜西奔粟邑. 勒焚平陽宮室，使裴憲、石會修復元海、聰二墓，收劉粲已下百餘尸葬之，徙渾儀、樂器于襄國.

劉曜又遣其使人郭汜等持節署勒太宰，領大將軍，進爵趙王，增封七郡，幷前二十郡，出入警蹕，冕十有二旒，乘金根車，駕六馬，如曹公輔漢故事，夫人爲王后，世子爲王太子. 勒舍人曹平樂因使留仕於曜，言於曜曰：「大司馬遣王脩等來，外表至虔，內覘大駕强弱，謀待脩之返，將輕襲乘輿.」時曜勢實殘弊，懼脩宣之. 曜大怒，追汜等還，斬脩于粟邑，停太宰之授. 劉茂逃歸，言王脩死故，勒大怒，誅平樂三族，贈脩太常. 又知停殊禮之授，怒甚，下令曰：「孤兄弟之奉劉家，人臣之道過矣，若微孤兄弟，豈能南面稱朕哉！根基旣立，便欲相圖. 天不助惡，使仮手靳準. 孤惟事君之體當資舜求瞽瞍之義，故復推崇令主，齊好如初，何圖長惡不悛，殺奉誠之使. 帝王之起，復何常邪！趙王、趙帝，孤自取之，名號大小，豈其所節邪！」於是置太醫、尙方、御府諸令，命參軍晁讚成正陽門. 俄而門崩，勒大怒，斬讚. 旣怒刑倉卒，尋亦悔之，賜以棺服，贈大鴻臚.

平西將軍祖逖攻陳川于蓬關，石季龍救川，逖退屯梁國，季龍使揚武左伏肅攻之.

勒增置宣文、宣敎、崇儒、崇訓十餘小學于襄國四門，簡將佐豪右子弟百餘人以敎之，且備擊柝之衛. 置挈壺署，鑄豐貨錢.

河西鮮卑日六延叛于勒，石季龍討之，敗延于朔方，斬首二萬級，俘三萬餘人，獲牛馬十餘萬. 孔萇討平幽州諸郡. 時段匹磾部衆饑散，棄其妻子，匹磾奔邵續. 曹嶷遣使來聘，獻其方物，請以河爲斷. 桃豹至蓬關，祖逖退如淮南. 徙陳川部衆五千餘戶于廣宗.

石季龍與張敬、張賓及諸將佐百餘人勸勒稱尊號，勒下書曰：「孤猥以寡德，忝荷崇寵，夙夜戰惶，如臨深薄，豈可仮尊竊號，取譏四方！昔周文以三分之重，猶服事殷朝；小白居一匡之盛，而尊崇周室. 況國家道隆殷周，孤德卑二伯哉！其亟止斯議，勿復紛紜. 自今敢言，刑茲無赦！」乃止.

勒又下書曰：「今大亂之後，律令滋煩，其採集律令之要，爲施行條制.」於是命法曹令史貫志造辛亥制度五千文，施行十餘歲，乃用律令. 晉太山太守徐龕叛降于勒.

石季龍及張敬、張賓、左右司馬張屈六、程遐文武等一百二十九人上疏曰：「臣等聞有非常之度，必有非常之功；有非常之功，必有非常之事. 是以三代陵遲，五伯迭興，靜難濟時，績侔睿后. 伏惟殿下天縱聖哲，誕應符運，鞭撻宇宙，弼成皇業，普天率土，莫不來蘇，嘉瑞徵祥，日月相繼，物望去劉氏、威懷于明公者十分而九矣. 今山川夷靜，星辰不孛，夏海重譯，天人係仰，誠應升御中壇，卽皇帝位，使攀附之徒蒙寸尺之潤. 請依劉備在蜀、魏王在鄴故事，以河內、魏、汲、頓丘、平原、淸河、鉅鹿、常山、中山、長樂、樂平十一郡，幷前趙國、廣平、陽平、章武、渤海、河間、上黨、定襄、范陽、漁陽、武邑、燕國、樂陵十三郡，合二十四郡、戶二十九萬爲趙國. [一九]封內依舊改爲內史，準禹貢、魏武復冀州之境，南至盟津，西達龍門，東至于河，北至于塞垣. 以大單于鎭撫百蠻. 罷幷、朔、司三州，通置部司以監之. 伏願欽若昊天，垂副群望也.」勒西面而讓者五，南面而讓者四，百僚皆叩頭固請，勒乃許之.

校勘記

[一]所居武鄕北原山下　毛本、局本「山下」注「元作『上』」. 御覽四五引十六國春秋、通志一八七並作「山上」，疑作「上」是.

[二]田禋　東海王越傳作「田甄」. 通鑑八六亦作「甄」.

[三]丁紹　周校：越傳作「丁劭」. 南陽王模傳亦作「劭」. 通鑑八六則作「紹」.

[四]馮莫突等擁衆數千　各本「莫突」作「突莫」，殿本據下文乙正. 通鑑八六前後皆作「莫突」，今從殿本.

[五]勒敗秀於白田　通鑑八七「秀」作「肅」，「白田」作「封田」. 通鑑考異云從十六國春秋及劉琨集.

[六]王甲始　校文：懷帝紀作「王申始」，凡兩見. 御覽八七六引前趙錄作「王申」，亦不作「甲」. 按：「申始」作「申」乃雙名單稱，懷紀與前趙錄合，疑此處「甲」字乃「申」形近而訛.

[七]晨壓宛門　各本「宛」作「苑」. 周校：王如傳作「宛門」，時侯脫據宛，勒又屯於宛北山，「苑門」必「宛門」之誤. 按：周說是，今據王如傳改.

[八]楊岠　斠注：懷帝紀及朱伺傳均作「楊■」.

[九]廣陵公陳眕　「眕」原作「軫」. 惠紀、元紀、賈謐傳及通鑑八五俱作「眕」，今據改.

[一０]任城王濟　各本「濟」訛「躋」，今據任城景王陵傳、通鑑八七改. 下同改.

[一一]齊王超　各本「超」訛「韶」，今據齊王冏傳、通鑑八七改.

[一二]勒歸功彌曜　各本「功」作「攻」. 斠注：「歸攻」當從魏書石勒傳作「歸功」，於文義方合. 按：「歸攻」於情事不符，今據魏書改.

[一三]害冠軍將軍王茲　懷紀作「沛王滋」，疑「王」上脫「沛」字，「茲」「滋」同音通用，其人當是沛王韜後.

[一四]屯于葛陂　各本「陂」作「陵」，殿本據下「勒於葛陂繕室宇」句改作「陂」. 通鑑八七、八八、御覽四九九引趙書並作「陂」. 今從殿本.

[一五]進據罕城　斠注：元和郡縣圖志作「宜及未至，密規進據牢城」，「罕城」疑爲「牢城」之訛.

[一六]穀二升直銀二斤　通鑑八九、御覽三五引三十國春秋「二斤」皆作「一斤」，文較合理，疑此「二」爲「一」之誤.

[一七]勒將陳午以浚儀叛于勒　斠注：元帝紀作：「陳川以浚儀叛，降於石勒.」據敦煌石室本晉紀，則陳午死後，其從父川大懼，以浚儀叛. 是叛者陳川，非陳午也，且亦不得稱爲勒將. 按：斠注說是，祖逖傳、通鑑九一並同元紀. 此處「勒將」二字當在下「逯明攻甯黑於茌平」句上，傳本錯簡，又誤「陳川」爲「陳午」.

[一八]易京　各本「京」作「凉」，殿本作「京」. 通鑑八九亦作「易京」. 今從殿本.

[一九]戶二十九萬　御覽一二０引前趙錄作「十九萬」.

晉書卷一百五 載記第五

石勒下

子弘　張賓

太興二年，勒僞稱趙王，赦殊死已下，均百姓田租之半，賜孝悌力田死義之孤帛各有差，孤老鰥寡穀人三石，大酺七日. 依春秋列國、漢初侯王每世稱元，改稱趙王元年. 始建社稷，立宗廟，營東西宮. 署從事中郎裴憲、參軍傅暢、杜嘏並領經學祭酒，參軍續咸、庾景爲律學祭酒，任播、崔濬爲史學祭酒. 中壘支雄、遊擊王陽並領門臣祭酒，專明胡人辭訟，以張離、張良、劉群、劉謨等爲門生主書，司典胡人出內，重其禁法，不得侮易衣冠華族. 號胡爲國人. 遣使循行州郡，勸課農桑. 加張賓大執法，專總朝政，位冠僚首. 署石季龍爲單于元輔、都督禁衛諸軍事，署前將軍李寒領司兵勳，敎國子擊刺戰射之法. 命記室佐明楷、程機撰上黨國記，[一]中大夫傅彪、賈蒲、江軌撰大將軍起居注，參軍石泰、石同、石謙、孔隆撰大單于志. 自是朝會常以天子禮樂饗其群下，威儀冠冕從容可觀矣. 群臣議請論功，勒曰：「自孤起軍，十六年于茲矣. 文武將士從孤征伐者，莫不蒙犯矢石，備嘗艱阻，其在葛陂之役，厥功尤著，宜爲賞之先也. 若身見存，爵封輕重隨功位爲差，死事之孤，賞加一等，庶足以慰答存亡，申孤之心也.」又下書禁國人不聽報嫂及在喪婚娶，其燒葬令如本俗.

孔萇攻邵續別營十一，皆下之. 續尋爲石季龍所獲，送于襄國. 劉曜將尹安、宋始據洛陽，降于勒.

晉徐州刺史蔡豹敗徐龕于檀丘，龕遣使詣勒，陳討豹之計. 勒遣將王步都爲龕前鋒，使張敬率騎繼之. 敬達東平，龕疑敬之襲己也，斬步都等三百餘人，復降于晉. 勒大怒，命張敬據其襟要以守之.

大雨霖，中山、常山尤甚，滹沱汎溢，衝陷山谷，巨松僵拔，浮于滹沱，東至渤海，原隰之間皆如山積.

孔萇攻陷文鴦十餘營，萇不設備，鴦夜擊之，大敗而歸.

勒始制軒懸之樂，八佾之舞，爲金根大輅，黃屋左纛，天子車旗，禮樂備矣.

使石季龍率步騎四萬討徐龕，龕遣長史劉霄詣勒乞降，送妻子爲質，納之. 時蔡豹屯于譙城，[二]季龍攻豹，豹夜遁，季龍引軍城封丘而旋.

徙朝臣掾屬已上士族者三百戶于襄國崇仁里，置公族大夫以領之. 勒宮殿及諸門始就，制法令甚嚴，諱胡尤峻. 有醉胡乘馬突入止車門，勒大怒，謂宮門小執法馮翥曰：「夫人君爲令，尙望威行天下，況宮闕之間乎！向馳馬入門爲是何人，而不彈白邪？」翥惶懼忘諱，對曰：「向有醉胡乘馬馳入，甚呵禦之，而不可與語.」勒笑曰：「胡人正自難與言.」恕而不罪.

使石季龍擊託候部掘咄哪於꜌北，大破之，俘獲牛馬二十餘萬.

勒淸定五品，以張賓領選. 復續定九品. 署張班爲左執法郎，孟卓爲右執法郎，典定士族，副選擧之任. 令群僚及州郡歲各擧秀才、至孝、廉淸、賢良、直言、武勇之士各一人. 置署都部從事各一部一州，[三]秩二千石，職準丞相司直.

勒下令曰：「去年水出巨材，所在山積，將皇天欲孤繕修宮宇也！其擬洛陽之太極起建德殿.」遣從事中郎任汪帥使工匠五千採木以供之. 黎陽人陳武妻一産三男一女，武攜其妻子詣襄國上書自陳. 勒下書以爲二儀諧暢，和氣所致，賜其乳婢一口，穀一百石，雜綵四十匹.

石季龍攻段匹磾于厭次. 孔萇討匹磾部內諸城，陷之. 匹磾勢窮，乃率其臣下輿櫬出降. 季龍送之襄國，勒署匹磾爲冠軍將軍，以其弟文鴦、亞將衛麟爲左右中郎將，皆金章紫綬. 散諸流人三萬餘戶，復其本業，置守宰以撫之，於是冀、幷、幽州、遼西巴西諸屯結皆陷於勒. [四]

時晉征北將軍祖逖據譙，將平中原. 逖善於撫納，自河以南多背勒歸順. 勒憚之，不敢爲寇，乃下書曰：「祖逖屢爲邊患. 逖，北州士望也，儻有首丘之思. 其下幽州，修祖氏墳墓，爲置守冢二家. 冀逖如趙他感恩，輟其寇暴.」逖聞之甚悅，遣參軍王愉使於勒，贈以方物，修結和好. 勒厚賓其使，遣左常侍董樹報聘，以馬百匹、金五十斤答之. 自是兗豫乂安，人得休息矣.

從事中郎劉奧坐營建德殿井木斜縮，斬于殿中. 勒悔之，贈太常.

建德校尉王和掘得員石，銘曰：「律權石，重四鈞，同律度量衡，有新氏造.」議者未詳，或以爲瑞. 參軍續咸曰：「王莽時物也.」其時兵亂之後，典度堙滅，遂命下禮官爲準程定式. 又得一鼎，容四升，[五]中有大錢三十文，曰：「百當千，千當萬.」[六]鼎銘十三字，篆書不可曉，藏之於永豐倉. 因此令公私行錢，而人情不樂，乃出公絹市錢，限中絹匹一千二百，下絹八百. 然百姓私買中絹四千，下絹二千，巧利者賤買私錢，貴賣於官，坐死者十數人，而錢終不行. 勒徙洛陽銅馬、翁仲二于襄國，列之永豐門.

祖逖牙門童建害新蔡內史周密，遣使降于勒. 勒斬之，送首于祖逖，曰：「天下之惡一也. 叛臣逃吏，吾之深仇，將軍之惡，猶吾惡也.」逖遣使報謝. 自是兗豫間壘壁叛者，逖皆不納，二州之人率多兩屬矣.

勒令武鄕耆舊赴襄國. 旣至，勒親與鄕老齒坐歡飮，語及平生. 初，勒與李陽鄰居，歲常爭麻池，[七]迭相敺擊. 至是，謂父老曰：「李陽，壯士也，何以不來？漚麻是布衣之恨，孤方崇信于天下，寧讎匹夫乎！」乃使召陽. 旣至，勒與酣謔，引陽臂笑曰：「孤往日厭卿老拳，卿亦飽孤毒手.」因賜甲第一區，拜參軍都尉. [八]令曰：「武鄕，吾之豐沛，萬歲之後，魂靈當歸之，其復之三世.」勒以百姓始復業，資儲未豐，於是重制禁釀，郊祀宗廟皆以醴酒，行之數年，無復釀者.

尋署石季龍爲車騎將軍，率騎三萬討鮮卑鬱粥于離石，俘獲及牛馬十餘萬，鬱粥奔烏丸，悉降其衆城.

先是，勒世子興死，至是，立子弘爲世子，領中領軍.

遣季龍統中外精卒四萬討徐龕，龕堅守不戰，於是築室返耕，列長圍以守之. 晉鎭北將軍劉隗降于勒，拜鎭南將軍，封列侯. 石季龍攻陷徐龕，送之襄國，勒囊盛於百尺樓自上■■殺之，令步都等妻子刳而食之，坑龕降卒三千. 晉兗州刺史劉遐懼，自鄒山退屯于下邳[九]. 琅邪內史孫黙以琅邪叛降于勒. 徐兗間壘壁多送任請降，皆就拜守宰.

淸河張披爲程遐長史，遐甚委昵之，張賓擧爲別駕，引參政事. 遐疾披去己，又惡賓之權盛. 勒世子弘，卽遐之甥也，自以有援，欲收威重於朝，乃使弘之母譖之曰：「張披與張賓爲游俠，門客日百餘乘，物望皆歸之，非社稷之利也，宜除披以便國家.」勒然之. 至是，披取急召不時至，因此遂殺之. 賓知遐之間己，遂弗敢請. 無幾，以遐爲右長史，總執朝政，自是朝臣莫不震懼，赴于程氏矣.

時祖逖卒，勒始侵寇邊戍. 勒征虜石他敗王師于酇西，執將軍衛榮而歸. 征北將軍祖約懼，退如壽春. 勒境內大疫，死者十二三，乃罷徽文殿作. 遣其將王陽屯于豫州，有闚■■之志，於是兵難日尋，梁鄭之間騷然矣.

又遣季龍統中外步騎四萬討曹嶷. 先是，嶷議欲徙海中，保根余山，會疾疫甚，計未及就. 季龍進兵圍廣固，東萊太守劉巴、長廣太守呂披皆以郡降. 以石他爲征東將軍，擊羌胡于河西. 左軍石挺濟師于廣固，曹嶷降，送于襄國. 勒害之，坑其衆三萬. 季龍將盡殺嶷衆，其靑州刺史劉徵曰：「今留徵，使牧人也；無人焉牧，徵將歸矣.」季龍乃留男女七百口配徵，鎭廣固. 靑州諸郡縣壘壁盡陷.

勒司州刺史石生攻晉揚武將軍郭誦于陽翟，不克，進寇襄城，俘獲千餘而還.

勒以參軍樊坦淸貧，擢授章武內史. 旣而入辭，勒見坦衣冠弊壞，大驚曰：「樊參軍何貧之甚也！」坦性誠朴，率然而對曰：「頃遭羯賊無道，資財蕩盡.」勒笑曰：「羯賊乃爾暴掠邪！今當相償耳.」坦大懼，叩頭泣謝. 勒曰：「孤律自防俗士，不關卿輩老書生也.」賜車馬衣服裝錢三百萬，以勵貪俗.

勒將兵都尉石瞻寇下邳，敗晉將軍劉長，遂寇蘭陵，又敗彭城內史劉續. 東莞太守竺珍、東海太守蕭誕以郡叛降于勒.

勒親臨大小學，考諸學生經義，尤高者賞帛有差. 勒雅好文學，雖在軍旅，常令儒生讀史書而聽之，每以其意論古帝王善惡，朝賢儒士聽者莫不歸美焉. 嘗使人讀漢書，聞酈食其勸立六國後，大驚曰：「此法當失，何得遂成天下！」至留侯諫，乃曰：「賴有此耳.」其天資英達如此.

勒徵徐、揚州兵，會石瞻于下邳，劉遐懼，又自下邳奔于泗汭.

石生攻劉曜河內太守尹平于新安，斬之，克壘壁十餘，降掠五千餘戶而歸. 自是劉、石禍結，兵戈日交，河東、弘農間百姓無聊矣.

以右常侍霍皓爲勸課大夫，與典農使者朱表、典勸都尉陸充等循行州郡，核定戶籍，勸課農桑. 農桑最修者賜爵五大夫.

使石生自延壽關出寇許潁，俘獲萬餘，降者二萬，生遂攻陷康城. 晉將軍郭誦追生，生大敗，死者千餘. 生收散卒，屯于康城. 勒汲郡內史石聰聞生敗，馳救之，進攻郭黙，俘獲男女二千餘人. 石聰攻敗晉將李矩、郭黙等.

勒將狩於近郊，主簿程琅諫曰：「劉、馬刺客，離布如林，變起倉卒，帝王亦一夫之敵耳. 孫策之禍可不慮乎！且枯木朽株盡能爲害，馳騁之弊，今古戒之.」勒勃然曰：「吾榦力自可，足能裁量. 但知卿文書事，不須白此輩也.」是日遂獸，馬觸木而死，勒亦幾殆，乃曰：「不用忠臣言，吾之過也.」乃賜琅朝服錦絹，爵關內侯. 於是朝臣謁見，忠言競進矣.

晉都尉魯潛叛，以許昌降於勒. 石瞻攻陷晉兗州刺史檀斌于鄒山，[一０]斌死之. 勒西夷中郎將王勝襲殺幷州刺史崔琨、上黨內史王愼，以幷州叛于勒. 先是，石季龍攻劉曜將劉岳于石梁，至是，石梁潰，執岳送襄國. 季龍又攻王勝于幷州，殺之. 李矩以劉岳之敗也，懼，自滎陽遁歸. 矩長史崔宣率矩衆二千降于勒. 於是盡有司兗之地，徐豫濱淮諸郡縣皆降之.

勒命徙洛陽晷影于襄國，列之單于庭. 銘佐命功臣三十九人于石函，置于建德前殿. 立桑梓苑于襄國.

勒嘗夜微行，檢察營衛，齎繒帛金銀以賂門者求出. 永昌門門候王仮欲收捕之，從者至，乃止. 旦召仮以爲振忠都尉，爵關內侯. 勒如苑鄕，召記室參軍徐光，光醉不至. 以光物情所湊，常不平之，因此發怒，退爲牙門. 勒自苑鄕如鄴，徐光侍直，慍然攘袂振紛，仰視不顧. 勒因而惡之，讓光曰：「何負卿而敢怏怏邪！」於是幽光井其妻子于獄.

勒旣將營鄴宮，又欲以其世子弘爲鎭，密與程遐謀之. 石季龍自以勳效之重，仗鄴爲基，雅無去意. 及修構三臺，遷其家室，季龍深恨遐，遣左右數十人夜入遐宅，姦其妻女，掠衣物而去. 勒以弘鎭鄴，配禁兵萬人，車騎所統五十四營悉配之，以驍騎領門臣祭酒王陽專統六夷以輔之.

石聰攻壽春，不克，遂寇逡遒、阜陵，殺掠五千餘人，京師大震.

濟岷太守劉闓、將軍張闔等叛，害下邳內史夏侯嘉，[一一]以下邳降于石生.

石瞻攻河南太守王羨于邾，陷之.

龍驤將軍王國叛，以南郡降于勒. [一二]晉彭城內史劉續復據蘭陵、石城，石瞻攻陷之.

勒令州郡，有墳發掘不掩覆者推劾之，骸骨暴露者縣爲備棺衾之具. 以牙門將王波爲記室參軍，典定九流，始立秀、孝試經之制.

茌平令師懽獲黑ꟙ，獻之於勒，程遐等以爲勒「龍飛革命之祥，於晉以水承金，ꟙ陰精之獸，玄爲水色，此示殿下宜速副天人之望也」. 於是大赦，以咸和三年改年曰太和.

石堪攻晉豫州刺史祖約于壽春，屯師淮上. 晉龍驤將軍王國以南郡叛降于堪. 南陽都尉董幼叛，率襄陽之衆又降于堪. 祖約諸將佐皆陰遣使附于勒. 石聰與堪濟淮，陷壽春，祖約奔歷陽，壽春百姓陷于聰者二萬餘戶.

劉曜敗季龍于高候，遂圍洛陽. 勒滎陽太守尹矩、野王太守張進等皆降之，襄國大震. 勒將親救洛陽，左右長史、司馬郭敖、程遐等固諫曰：「劉曜乘勝雄盛，難與爭鋒，金墉糧豐，攻之未可卒拔. 曜懸軍千里，勢不支久. 不可親動，動無萬全，大業去矣.」勒大怒，按劍叱遐等出. 於是赦徐光，召而謂之曰：「劉曜乘高候之勢，圍守洛陽，庸人之情皆謂其鋒不可當也. 然曜帶甲十萬，攻一城而百日不克，師老卒殆，以我初銳擊之，可一戰而擒. 若洛陽不守，曜必送死冀州，自河已北，席卷南向，吾事去矣. 程遐等不欲吾親行，卿以爲何如？」光對曰：「劉曜乘高候之勢而不能進臨襄國，更守金墉，此其無能爲也. 懸軍三時，亡攻戰之利，若鸞旗親駕，必望旌奔敗. 定天下之計，在今一擧. 今此機會，所謂天授，授而弗應，禍之攸集.」勒笑曰：「光之言是也.」佛圖澄亦謂勒曰：「大軍若出，必擒劉曜.」勒尤悅，使內外戒嚴，有諫者斬. 命石堪、石聰及豫州刺史桃豹等各統見衆會滎陽，使石季龍進據石門，以左衛石邃都督中軍事，勒統步騎四萬赴金墉，濟自大堨. 先是，流澌風猛，軍至，冰泮淸和，濟畢，流凘大至，勒以爲神靈之助也，命曰靈昌津. 勒顧謂徐光曰：「曜盛兵成皐關，上計也；阻洛水，其次也；坐守洛陽者成擒也.」諸軍集于成皐，步卒六萬，騎二萬七千. 勒見曜無守軍，大悅，擧手指天，又自指額曰：「天也！」乃卷甲銜枚而詭道兼路，出于鞏、訾之間. 知曜陳其軍十餘萬于城西，彌悅，謂左右曰：「可以賀我矣！」勒統步騎四萬入自宣陽門，升故太極前殿. 季龍步卒三萬，自城北而西，攻其中軍，石堪、石聰等各以精騎八千，城西而北，[一三]擊其前鋒，大戰于西陽門. 勒躬貫甲冑，出自閶闔，夾擊之. 曜軍大潰，石堪執曜，送之以徇于軍，斬首五萬餘級，枕尸于金谷. 勒下令曰：「所欲擒者一人耳，今已獲之，其敕將士抑鋒止銳，縱其歸命之路.」乃旋師. 使征東石邃等帥騎衛曜而北.

及是，祖約擧兵敗，降于勒，勒使王波讓之曰：「卿逆極勢窮，方來歸命，吾朝豈逋逃之藪邪？而卿敢有靦面目也.」示之以前後檄書，乃赦之.

劉曜子熙等去長安，奔于上邽，遣季龍討之.

勒巡行冀州諸郡，引見高年、孝悌、力田、文學之士，班賜穀帛有差. 令遠近牧守宣告屬城，諸所欲言，靡有隱諱，使知區區之朝虛渴讜言也.

季龍克上邽，遣主簿趙封送傳國玉璽、金璽、太子玉璽各一于勒. 季龍進攻集木且羌于河西，克之，俘獲數萬，秦隴悉平. 凉州牧張駿大懼，遣使稱藩，貢方物于勒. 徙氐羌十五萬落于司、冀州.

勒群臣議以勒功業旣隆，祥符並萃，宜時革徽號以答乾坤之望，於是石季龍等奉皇帝璽綬，上尊號于勒，勒弗許. 群臣固請，勒乃以咸和五年僭號趙天王，行皇帝事. 尊其祖邪曰宣王，父周曰元王. 立其妻劉氏爲王后，世子弘爲太子. 署其子宏爲持節、散騎常侍、都督中外諸軍事、驃騎大將軍、大單于，封秦王；左衛將軍斌太原王；小子恢爲輔國將軍、南陽王；中山公季龍爲太尉、守尙書令、中山王；石生河東王；石堪彭城王；以季龍子邃爲冀州刺史，封齊王，加散騎常侍、武衛將軍；宣左將軍；挺侍中、梁王. 署左長史郭敖爲尙書左僕射，右長史程遐爲右僕射、領吏部尙書，左司馬蘷安、右司馬郭殷、從事中郎李鳳、前郎中令裴憲爲尙書，署參軍事徐光爲中書令、領袐書監. 論功封爵，開國郡公文武二十一人，侯二十四人，縣公二十六人，侯二十二人，其餘文武各有差. 侍中任播等參議，以趙承金爲水德，旗幟尙玄，牲牡尙白，子社丑臘，勒從之. 勒下書曰：「自今有疑難大事，八坐及委丞郎齎詣東堂，詮詳平決. 其有軍國要務須啓，有令僕尙書隨局入陳，勿避寒暑昏夜也.」

勒以祖約不忠於本朝，誅之，及其諸子姪親屬百餘人.

群臣固請勒宜卽尊號，勒乃僭卽皇帝位，大赦境內，改元曰建平，自襄國都臨漳. [一四]追尊其高祖曰順皇，曾祖曰威皇，祖曰宣皇，父曰世宗元皇帝，妣曰元昭皇太后，文武封進各有差. 立其妻劉氏爲皇后，又定昭儀、夫人位視上公，貴嬪、貴人視列侯，員各一人；三英、九華視伯，淑媛、淑儀視子，容華、美人視男，務簡賢淑，不限員數.

勒荊州監軍郭敬、南蠻校尉董幼寇襄陽. 勒驛敕敬退屯樊城，戒之使偃藏旗幟，寂若無人，彼若使人觀察，則告之曰：「自愛堅守，後七八日大騎將至，相策不復得走矣.」敬使人浴馬于津，周而復始，晝夜不絶. 偵諜還告南中郎將周撫，撫以爲勒軍大至，懼而奔武昌. 敬入襄陽，軍無私掠，百姓安之. 晉平北將軍魏該弟遐等率該部衆自石城降于敬. 敬毁襄陽，遷其百姓于沔北，城樊城以戍之.

秦州休屠王羌叛于勒，刺史臨深遣司馬管光帥州軍討之，爲羌所敗，隴右大擾，氐羌悉叛. 勒遣石生進據隴城. 王羌兄子擢與羌有仇，生乃賂擢，與掎擊之. 羌敗，奔凉州. 徙秦州夷豪五千餘戶于雍州.

勒下書曰：「自今諸有處法，悉依科令. 吾所忿戮、怒發中旨者，若德位已高，不宜訓罰，或服勤死事之孤，邂逅罹譴，門下皆各列奏之，吾當思擇而行也.」堂陽人陳豬妻一産三男，賜其衣帛廩食，乳婢一口，復三歲勿事. 時高句麗、肅愼致其楛矢，宇文屋孤並獻名馬于勒. 凉州牧張駿遣長史馬詵奉圖送高昌、于窴、鄯善、大宛使，獻其方物. 晉荊州牧陶侃遣兼長史王敷聘于勒，致江南之珍寶奇獸. 秦州送白獸、白鹿，荊州送白雉、白ꟙ，濟陰木連理，甘露降苑鄕. 勒以休瑞並臻，遐方慕義，赦三歲刑已下，均百姓去年逋調；特赦凉州殊死，凉州計吏皆拜郎中，賜絹十匹，綿十斤. 勒南郊，有白氣自壇屬天，勒大悅，還宮，赦四歲刑. 遣使封張駿武威郡公，食凉州諸郡. 勒親耕藉田，還宮，赦五歲刑，賜其公卿已下金帛有差. 勒以日蝕，避正殿三日，令群公卿士各上封事. 禁州郡諸祠堂非正典者皆除之，其能興雲致雨，有益於百姓者，郡縣更爲立祠堂，殖嘉樹，準嶽瀆已下爲差等.

勒將營鄴宮，廷尉續咸上書切諫. 勒大怒，曰：「不斬此老臣，朕宮不得成也！」敕御史收之. 中書令徐光進曰：「陛下天資聰睿，超邁唐虞，而更不欲聞忠臣之言，豈夏癸、商辛之君邪？其言可用用之，不可用故當容之，奈何一旦以直言而斬列卿乎！」勒歎曰：「爲人君不得自專如是！豈不識此言之忠乎？向戱之爾. 人家有百匹資，尙欲市別宅，況有天下之富，萬乘之尊乎！終當繕之耳. 且敕停作，成吾直臣之氣也.」因賜咸絹百匹，稻百斛. 又下書令公卿百僚歲薦賢良、方正、直言、秀異、至孝、廉淸各一人，答策上第者拜議郎，中第中郎，下第郎中. 其擧人得遞相薦引，廣招賢之路. 起明堂、辟雍、靈臺于襄國城西. 時大雨霖，中山西北暴水，流漂巨木百餘萬根，集于堂陽. 勒大悅，謂公卿曰：「諸卿知不？此非爲災也，天意欲吾營鄴都耳.」於是令少府任汪、都水使者張漸等監營鄴宮，勒親授規模.

蜀梓潼、建平、漢固三郡蠻巴降于勒.

勒以成周土中，漢晉舊京，復欲有移都之意，乃命洛陽爲南都，置行臺治書侍御史于洛陽.

勒因饗高句麗、宇文屋孤使，酒酣，謂徐光曰：「朕方自古開基何等主也？」對曰：「陛下神武籌略邁于高皇，雄藝卓犖超絶魏祖，自三王已來無可比也，其軒轅之亞乎！」勒笑曰：「人豈不自知，卿言亦以太過. 朕若逢高皇，當北面而事之，與韓彭競鞭而爭先耳. 脫遇光武，當並驅于中原，未知鹿死誰手. 大丈夫行事當礌礌落落，如日月皎然，終不能如曹孟德、司馬仲達父子，欺他孤兒寡婦，狐媚以取天下也. 朕當在二劉之間耳，軒轅豈所擬乎！」其群臣皆頓首稱萬歲.

晉將軍趙胤攻克馬頭，石堪遣將軍韓雍救之，至則無及，遂寇南沙、海虞，俘獲五千餘人. 初，郭敬之退據樊城也，王師復戍襄陽. 至是，敬又攻陷之，留戍而歸.

暴風大雨，震電建德殿端門、襄國市西門，殺五人. 雹起西河介山，大如雞子，平地三尺，洿下丈餘，行人禽獸死者萬數，歷太原、樂平、武鄕、趙郡、廣平、鉅鹿千餘里，樹木摧折，禾稼蕩然. 勒正服于東堂，以問徐光曰：「歷代已來有斯災幾也？」光對曰：「周、漢、魏、晉皆有之，雖天地之常事，然明主未始不爲變，所以敬天之怒也. 去年禁寒食，介推，帝鄕之神也，歷代所尊，或者以爲未宜替也. 一人吁嗟，王道尙爲之虧，況群神怨憾而不怒動上帝乎！縱不能令天下同爾，介山左右，晉文之所封也，宜任百姓奉之.」勒下書曰：「寒食旣幷州之舊風，朕生其俗，不能異也. 前者外議以子推諸侯之臣，王者不應爲忌，故從其議，儻或由之而致斯災乎！子推雖朕鄕之神，非法食者亦不得亂也，尙書其促檢舊典定議以聞.」有司奏以子推歷代攸尊，請普復寒食，更爲植嘉樹，立祠堂，給戶奉祀. 勒黃門郎韋謏駁曰：「案春秋，藏冰失道，陰氣發泄爲雹. 自子推已前，雹者復何所致？此自陰陽乖錯所爲耳. 且子推賢者，曷爲暴害如此！求之冥趣，必不然矣. 今雖爲冰室，懼所藏之冰不在固陰沍寒之地，多皆山川之側，氣泄爲雹也. 以子推忠賢，令綿、介之間奉之爲允，於天下則不通矣.」勒從之. 於是遷冰室於重陰凝寒之所，幷州復寒食如初.

勒令其太子省可尙書奏事，使中常侍嚴震參綜可否，征伐刑斷大事乃呈之. 自是震威權之盛過于主相矣. 季龍之門可設雀羅，季龍愈怏怏不悅.

郭敬南掠江西，晉南中郎將桓宣承其虛攻樊城，取城中之衆而去. 敬旋師救樊，追戰于涅水. 敬前軍大敗，宣亦死傷太半，盡取所掠而止. 宣遂南取襄陽，留軍戍之.

勒如鄴，臨石季龍第，謂之曰：「功力不可並興，待宮殿成後，當爲王起第，勿以卑小悒悒也.」季龍免冠拜謝，勒曰：「與王共有天下，何所謝也！」有流星大如象，尾足蛇形，自北極西南流五十餘丈，光明燭地，墜于河，聲聞九百餘里. 黑龍見鄴井中，勒觀龍有喜色. 朝其群臣于鄴.

命郡國立學官，每郡置博士祭酒二人，弟子百五十人，三考修成，顯升台府. 於是擢拜太學生五人爲佐著作郎，錄述時事. 時大旱，勒親臨廷尉錄囚徒，五歲刑已下皆輕決遣之，重者賜酒食，聽沐浴，一須秋論. 還未及宮，澍雨大降.

勒如其灃水宮，因疾甚而還. 召石季龍與其太子弘、中常侍嚴震等侍疾禁中. 季龍矯命絶弘、震及內外群臣親戚，勒疾之增損莫有知者. 詐召石宏、石堪還襄國. 勒疾小瘳，見宏，驚曰：「秦王何故來邪？使王藩鎭，正備今日. 有呼者邪？自來也？有呼者誅之！」季龍大懼曰：「秦王思慕暫還耳，今謹遣之.」數日復問之，季龍曰：「奉詔卽遣，今已半路矣.」更諭宏在外，遂不遣之.

廣阿蝗. 季龍密遣其子邃率騎三千遊于蝗所. 熒惑入昴. 星隕于鄴東北六十里，初赤黑黃雲如幕，長數十匹，交錯，聲如雷震，墜地氣熱如火，塵起連天. 時有耕者往視之，土猶燃沸，見有一石方尺餘，靑色而輕，擊之音如磬.

勒疾甚，遣令：「三日而葬，內外百僚旣葬除服，無禁婚娶、祭祀、飮酒、食肉，征鎭牧守不得輒離所司以奔喪，斂以時服，載以常車，無藏金寶，無內器玩. 大雅沖幼，恐非能構荷朕志. 中山已下其各司所典，無違朕命. 大雅與斌宜善相維持，司馬氏汝等之殷鑒，其務於敦穆也. 中山王深可三思周霍，勿爲將來口實.」以咸和七年死，[一五]時年六十，在位十五年. 夜瘞山谷，莫知其所，備文物虛葬，號高平陵. 僞諡明皇帝，廟號高祖.

弘字大雅，勒之第二子也. 幼有孝行，以恭謙自守，受經於杜嘏，誦律於續咸. 勒曰：「今世非承平，不可專以文業敎也.」於是使劉徵、任播授以兵書，王陽敎之擊刺. 立爲世子，領中領軍，尋署衛將軍，使領開府辟召，後鎭鄴.

勒僭位，立爲太子. 虛襟愛士，好爲文詠，其所親昵，莫非儒素. 勒謂徐光曰：「大雅愔愔，殊不似將家子.」光曰：「漢祖以馬上取天下，孝文以玄黙守之，聖人之後，必世勝殘，天之道也.」勒大悅. 光因曰：「皇太子仁孝溫恭，中山王雄暴多詐，陛下一旦不諱，臣恐社稷必危，宜漸奪中山威權，使太子早參朝政.」勒納之. 程遐又言於勒曰：「中山王勇武權智，群臣莫有及者. 觀其志也，自陛下之外，視之蔑如. 兼荷專征歲久，威振外內，性又不仁，殘忍無賴. 其諸子並長，皆預兵權. 陛下在，自當無他，恐其怏怏不可輔少主也. 宜早除之，以便大計.」勒曰：「今天下未平，兵難未已，大雅沖幼，宜任强輔. 中山佐命功臣，親同魯衛，方委以伊霍之任，何至如卿言也. 卿當恐輔幼主之日，不得獨擅帝舅之權故耳. 吾亦當參卿於顧命，勿爲過懼也.」遐泣曰：「臣所言者至公，陛下以私賜距，豈明主開襟納說，忠臣必盡之義乎！中山雖爲皇太后所養，非陛下天屬，不可以親義期也. 杖陛下神規，微建鷹犬之效，陛下酬其父子以恩榮，亦以足矣. 魏任司馬懿父子，終於鼎祚淪移，以此而觀，中山豈將來有益者乎！臣因緣多幸，託瓜葛於東宮，臣而不竭言於陛下，而誰言之！陛下若不除中山，臣已見社稷不復血食矣.」勒不聽. 遐退告徐光曰：「主上向言如此，太子必危，將若之何？」光曰：「中山常切齒於吾二人，恐非但國危，亦爲家禍，當爲安國寧家之計，不可坐而受禍也.」光復承間言於勒曰：「陛下廓平八州，帝有海內，而神色不悅者何也？」勒曰：「吳蜀未平，書軌不一，司馬家猶不絶於丹楊，恐後之人將以吾爲不應符籙. 每一思之，不覺見於神色.」光曰：「臣以陛下爲憂腹心之患，而何暇更憂四支乎！何則？魏承漢運，爲正朔帝王，劉備雖紹興巴蜀，亦不可謂漢不滅也. 吳雖跨江東，豈有虧魏美？陛下旣苞括二都，爲中國帝王，彼司馬家兒復何異玄德，李氏亦猶孫權. 符籙不在陛下，竟欲安歸？此四支之輕患耳. 中山王藉陛下指授神略，天下皆言其英武亞於陛下，兼其殘暴多姦，見利忘義，無伊霍之忠. 父子爵位之重，勢傾王室. 觀其耿耿，常有不滿之心. 近於東宮曲讌，有輕皇太子之色. 陛下隱忍容之，臣恐陛下萬年之後，宗廟必生荊棘，此心腹之重疾也，惟陛下圖之.」勒黙然，而竟不從.

及勒死，季龍執弘使臨軒，命收程遐、徐光下廷尉，召其子邃率兵入宿衛，文武靡不奔散. 弘大懼，讓位于季龍. 季龍曰：「君薨而世子立，臣安敢亂之！」弘泣而固讓，季龍怒曰：「若其不堪，天下自當有大議，何足預論！」遂以咸和七年逼立之，[一六]改年曰延熙，文武百僚進位一等. 誅程遐、徐光. 弘策拜季龍爲丞相、魏王、大單于，加九錫，以魏郡等十三郡爲邑，總攝百揆. 季龍僞固讓，久而受命，赦其境內殊死已下，立季龍妻鄭氏爲魏王后，子邃爲魏太子，加使持節、侍中、大都督中外諸軍事、大將軍、錄尙書事；宣爲使持節、車騎大將軍、冀州刺史，封河間王；韜爲前鋒將軍、司隷校尉，封樂安王；遵齊王，鑒代王，苞樂平王；徙太原王斌爲章武王. 勒文武舊臣皆補左右丞相閑任，季龍府僚舊昵悉署臺省禁要. 命太子宮曰崇訓宮，勒妻劉氏已下皆徙居之. 簡其美淑及勒車馬、珍寶、服御之上者，皆入于己署. 鎭軍蘷安領左僕射，尙書郭殷爲右僕射.

劉氏謂石堪曰：「皇祚之滅不復久矣，王將何以圖之？」堪曰：「先帝舊臣皆已斥外，衆旅不復由人，宮殿之內無所措籌，臣請出奔兗州，據廩丘，挾南陽王爲盟主，宣太后詔於諸牧守征鎭，令各率義兵同討桀逆，蔑不濟也.」劉氏曰：「事急矣，便可速發，恐事淹變生.」堪許諾，微服輕騎襲兗州，失期，不克，遂南奔譙城. 季龍遣其將郭太等追擊之，獲堪于城父，送襄國，炙而殺之. 徵石恢還于襄國. 劉氏謀泄，季龍殺之. 尊弘母程氏爲皇太后.

時石生鎭關中，石朗鎭洛陽，皆起兵於二鎭. 季龍留子邃守襄國，統步騎七萬攻朗于金墉. 金墉潰，獲朗，刖而斬之. 進師攻長安，以石挺爲前鋒大都督. 生遣將軍郭權率鮮卑涉■K部衆二萬爲前鋒距之，生統大軍繼發，次于蒲阪. 前鋒及挺大戰潼關，敗績，[一七]挺及丞相左長史劉隗皆戰死，季龍退奔澠池，枕尸三百餘里. 鮮卑密通于季龍，背生而擊之. 生時停蒲阪，不知挺之死也，懼，單馬奔長安. 郭權乃復收衆三千，與越騎校尉石廣相持于渭汭. 生遂去長安，潛于雞頭山. 將軍蔣英固守長安. 季龍聞生之奔也，進師入關，進攻長安，旬餘拔之，斬蔣英等. 分遣諸將屯于汧. 徙雍、秦州華戎十餘萬戶于關東. 生部下斬生于雞頭山. 季龍還襄國，大赦，諷弘命己建魏臺，一如魏輔漢故事.

郭權以生敗，據上邽以歸順，詔以權爲鎭西將軍、秦州刺史，於是京兆、新平、扶風、馮翊、北地皆應之. 弘鎭西石廣與權戰，敗績. 季龍遣郭敖及其子斌等率步騎四萬討之，次于華陰. 上邽豪族害權以降. 徙秦州三萬餘戶于靑、幷二州諸郡. 南氐楊難敵等送任通和. 長安陳良夫奔于黑羌，招誘北羌四角王薄句大等擾北地、馮翊，與石斌相持. 石韜等率騎掎句大之後，與斌夾擊，敗之，句大奔于馬蘭山. 郭敖等懸軍追北，爲羌所敗，死者十七八. 斌等收軍還于三城. 季龍聞而大怒，遣使殺郭敖. 石宏有怨言，季龍幽之.

弘齎璽綬親詣季龍，諭禪位意. 季龍曰：「天下人自當有議，何爲自論此也！」弘還宮，對其母流涕曰：「先帝眞無復遺矣！」俄而季龍遣丞相郭殷持節入，廢弘爲海陽王. 弘安步就車，容色自若，謂群臣曰：「不堪纂承大統，顧慚群后，此亦天命去矣，又何言！」百官莫不流涕，宮人慟哭. 咸康元年，幽弘及程氏幷宏、恢于崇訓宮，尋殺之，在位二年，時年二十二.

張賓字孟孫，趙郡中丘人也. 父瑤，中山太守. 賓少好學，博涉經史，不爲章句，闊達有大節，常謂昆弟曰：「吾自言智算鑒識不後子房，但不遇高祖耳.」爲中丘王帳下都督，非其好也，病免.

及永嘉大亂，石勒爲劉元海輔漢將軍，與諸將下山東，賓謂所親曰：「吾歷觀諸將多矣，獨胡將軍可與共成大事.」乃提劍軍門，大呼請見，勒亦未之奇也. 後漸進規謨，乃異之，引爲謀主. 機不虛發，算無遺策，成勒之基業，皆賓之勳也. 及爲右長史、大執法，封濮陽侯，任遇優顯，寵冠當時，而謙虛敬愼，開襟下士，士無賢愚，造之者莫不得盡其情焉. 肅淸百僚，屛絶私昵，入則格言，出則歸美. 勒甚重之，每朝，常爲之正容貌，簡辭令，呼曰「右侯」而不名之，勒朝莫與爲比也.

及卒，勒親臨哭之，哀慟左右，贈散騎常侍、右光祿大夫、儀同三司，諡曰景. 將葬，送于正陽門，望之流涕，顧左右曰：「天欲不成吾事邪，何奪吾右侯之早也！」程遐代爲右長史，勒每與遐議，有所不合，輒歎曰：「右侯捨我去，令我與此輩共事，豈非酷乎！」因流涕彌日.

校勘記

[一]命記室佐明楷程機撰上黨國記　史通正史篇敘石趙修史諸人有程陰，徐機. 斠注：冉閔載記有尙書令徐機，疑卽修史之人. 此作「程機」，或因「程陰」而誤. 按：當是「程」下脫「陰徐」二字.

[二]時蔡豹屯于譙城　蔡豹傳，豹先屯下邳，進據卞城，欲逼徐龕，而石虎軍在鉅平，亦欲取龕. 徐龕在東莞，今山東沂水縣，卞城在今泗水縣，鉅平今泰安縣，地望相接. 譙城今安徽亳縣，遠在東莞西南，與蔡豹行軍道路不合. 屯譙城者乃祖逖，石虎攻譙，見元紀建武元年及祖逖傳. 載記誤合二事爲一.

[三]置署都部從事各一部一州　冊府二二九、通志一八七無「署」字.

[四]遼西巴西諸屯結皆陷於勒　「巴西」遠不相及，「巴」當是「已」之訛，今不標.

[五]容四升　毛本、局本「升」下注「元作『斗』」.

[六]百當千千當萬　御覽八三六引後趙錄作「當千，當萬」.

[七]歲常爭麻池　類聚一九、御覽三九一引中興書、四九六引勒別傳、通鑑九一「麻池」上並有「漚」字. 疑此脫「漚」字.

[八]拜參軍都尉　御覽三九一引中興書「參軍」作「奉車」. 按：「參軍都尉」不聞有此官，疑當作「奉車」，形近而訛.

[九]晉兗州刺史劉遐懼自鄒山退屯于下邳　商榷：帝紀作兗州刺史郗鑒自鄒山退守合肥，郗鑒傳亦云然，此作「劉遐」疑誤. 按：紀瞻傳、通鑑九一略同紀文，商榷說是.

[一０]石瞻攻陷晉兗州刺史檀斌于鄒山　明紀，「石瞻」作「石良」，「檀斌」作「檀贇」. 「斌」「贇」通，石良又見李矩傳.

[一一]害下邳內史夏侯嘉　各本脫「侯」字，今據成紀、通鑑九二補.

[一二]龍驤將軍王國叛以南郡降于勒　商榷：下文又言「晉龍驤將軍王國以南郡叛降于堪」，數行之中，一事重出，疏矣. 周校：事在成帝咸和三年. 兩文中間有「咸和三年改年太和」文，則敘在前者當刪也. 斠注：成帝紀作「南陽太守王國叛降于勒」，諸史拾遺謂「南郡」疑「南陽」之訛，是也. 按：紀明言石勒攻宛，宛爲南陽郡治，此作「南郡」誤. 通鑑九四亦從紀.

[一三]城西而北　通鑑九四「城」上有「自」字. 「自城西而北」，與上步卒「自城北而西」句一律，當脫「自」字.

[一四]自襄國都臨漳　通鑑考異云：載記云「自襄國都臨漳，卽鄴也」. 按建平二年四月，勒如鄴，議營新宮；三年，勒如鄴，臨石虎第；勒疾，虎詐召石宏還襄國；至虎建武元年九月，始遷鄴. 是勒未嘗都鄴也.

[一五]以咸和七年死　校文：據帝紀及天文志，咸云勒死於咸和八年七月. 考勒僭卽王位，在元帝太興二年，至咸和八年，正合在位十五年之數. 傳作死於七年實誤. 擧正云：魏書序紀，烈帝五年勒死，是年卽晉咸和八年也. 按：成紀，勒於咸和五年八月稱帝，載記云改年建平，御覽一二０引後趙錄，勒死於建平(原作建元誤)四年七月，卽晉咸和八年，亦與本書帝紀合. 此作「七年」顯誤.

[一六]遂以咸和七年逼立之　校文：弘立於咸和八年七月，云「七年」亦誤.

[一七]敗績　周校：文似前鋒敗績，與下挺戰死，季龍退奔文不相應. 「敗績」宜作「敗之」，謂前鋒戰敗挺也.

晉書卷一百六 載記第六

石季龍上

石季龍，勒之從子也，名犯太祖廟諱，故稱字焉. 祖曰■■邪，父曰寇覓. 勒父朱幼而子季龍，故或稱勒弟焉. 年六七歲，有善相者曰：「此兒貌奇有壯骨，貴不可言.」永興中，與勒相失. 後劉琨送勒母王及季龍于葛陂，時年十七矣. 性殘忍，好馳獵，游蕩無度，尤善彈，數彈人，軍中以爲毒患. 勒白王將殺之，王曰：「快牛爲犢子時，多能破車，汝當小忍之.」年十八，稍折節. 身長七尺五寸，趫捷便弓馬，勇冠當時，將佐親戚莫不敬憚. 勒深嘉之，拜征虜將軍. 爲娉將軍郭榮妹爲妻. 季龍寵惑優僮鄭櫻桃而殺郭氏，更納淸河崔氏女，櫻桃又譖而殺之. 所爲酷虐. 軍中有勇榦策略與己侔者，輒方便害之，前後所殺甚衆. 至於降城陷壘，不復斷別善惡，坑斬士女，尟有遺類. 勒雖屢加責誘，而行意自若. 然御衆嚴而不煩，莫敢犯者，指授攻討，所向無前，故勒寵之，信任彌隆，仗以專征之任.

勒之居襄國，署爲魏郡太守，鎭鄴三臺，後封繁陽侯. 勒卽大單于、趙王位，署爲單于元輔、都督禁衛諸軍事，遷侍中、開府，進封中山公. 及勒僭號，授太尉、守尙書令，進封爲王，邑萬戶. 季龍自以勳高一時，謂勒卽位之後，大單于必在己，而更以授其子弘. 季龍深恨之，私謂其子邃曰：「主上自都襄國以來，端拱指授，而以吾躬當矢石. 二十餘年，南擒劉岳，北走索頭，東平齊魯，西定秦雍，剋殄十有三州. 成大趙之業者，我也. 大單于之望實在于我，而授黃吻婢兒，每一憶此，令人不復能寢食. 待主上晏駕之後，不足復留種也.」

咸康元年，季龍廢勒子弘，群臣已下勸其稱尊號. 季龍下書曰：「王室多難，海陽自棄，四海業重，故俛從推逼. 朕聞道合乾坤者稱皇，德協人神者稱帝，皇帝之號非所敢聞，且可稱居攝趙天王，以副天人之望.」於是赦其境內，改年曰建武. 以蘷安爲侍中、太尉、守尙書令，郭殷爲司空，韓晞爲尙書左僕射，魏槪、馮莫、張崇、曹顯爲尙書，申鍾爲侍中，郎闓爲光祿大夫，[一]王波爲中書令，文武封拜各有差. 立其子邃爲太子. 季龍以讖文天子當從東北來，於是備法駕行自信都而還以應之. 分廮陶之柳鄕立停駕縣.

季龍徐州從事朱縱殺刺史郭祥，以彭城歸順. 季龍遣將王朗擊之，縱奔淮南.

季龍荒游廢政，多所營繕，使邃省可尙書奏事，選牧守，祀郊廟；惟征伐刑斷乃親覽之. 觀雀臺崩，殺典匠少府任汪. 復使修之，倍於常度.

季龍自率衆南寇歷陽，臨江而旋，京師大震. 遣其征虜石遇寇中廬，遂圍平北將軍桓宣于襄陽. 輔國將軍毛寶、南中郎將王國、征西司馬王愆期等率荊州之衆救之，屯于章山. 遇攻守二旬，軍中飢疫而還.

季龍以租入殷廣，轉輸勞煩，令中倉歲入百萬斛，餘皆儲之水次.

晉將軍淳于安攻其琅邪費縣，俘獲而歸.

石邃保母劉芝初以巫術進，旣養邃，遂有深寵，通賄賂，豫言論，權傾朝廷，親貴多出其門，遂封芝爲宜城君.

季龍下書令刑贖之家得以錢代財帛，無錢聽以穀麥，皆隨時價輸水次倉. 冀州八郡雨雹，大傷秋稼，下書深自咎責. 遣御史所在發水次倉麥，以給秋種，尤甚之處差復一年.

季龍將遷于鄴，尙書請太常告廟，季龍曰：「古者將有大事，必告宗廟，而不列社稷. 尙書可詳議以聞.」公卿乃請使太尉告社稷，從之. 及入鄴宮，澍雨周洽，季龍大悅，赦殊死已下. 尙方令解飛作司南車成，季龍以其構思精微，賜爵關內侯，賞賜甚厚. 始制散騎常侍已上得乘軺軒，王公郊祀乘副車，駕四馬，龍旂八旒，朔望朝會卽乘軺軒.

時羌薄句大猶保險未賓，遣其子章武王斌帥精騎二萬，幷秦、雍二州兵以討之.

季龍如長樂、衛國，有田疇不闢、桑業不修者，貶其守宰而還.

咸康二年，使牙門將張彌徙洛陽鍾虡、九龍、翁仲、銅駝、飛廉于鄴. 鍾一沒于河，募浮沒三百人入河，繫以竹■■，牛百頭，鹿櫨引之乃出. 造萬斛舟以渡之，以四輪纏輞車，轍廣四尺，深二尺，運至鄴. 季龍大悅，赦二歲刑，賚百官穀帛，百姓爵一級.

下書曰：「三載考績，黜陟幽明，斯則先王之令典，政道之通塞. 魏始建九品之制，三年一淸定之，雖未盡弘美，亦縉紳之淸律，人倫之明鏡. 從爾以來，遵用無改. 先帝創臨天下，黃紙再定. 至於選擧，銓爲首格. 自不淸定，三載于茲. 主者其更銓論，務揚淸激濁，使九流咸允也. 吏部選擧，可依晉氏九班選制，永爲揆法. 選畢，經中書、門下宣示三省，然後行之. 其著此詔書于令. 銓衡不奉行者，御史彈坐以聞.」

索頭郁鞠率衆三萬降于季龍，署鞠等一十三人親通趙王，[二]皆封列侯，散其部衆于冀靑等六州.

時衆役煩興，軍旅不息，加以久旱穀貴，金一斤直米二斗，[三]百姓嗷然無生賴矣. 又納解飛之說，於鄴正南投石于河，以起飛橋，功費數千億萬，橋竟不成，役夫饑甚，乃止. 使令長率丁壯隨山澤采橡捕魚以濟老弱，而復爲權豪所奪，人無所得焉. 又料殷富之家，配饑人以食之，公卿已下出穀以助振給，姦吏因之侵割無已，雖有貸贍之名而無其實.

改直盪爲龍騰，冠以絳幘.

於襄國起太武殿，於鄴造東西宮，至是皆就. 太武殿基高二丈八尺，以文石綷之，下穿伏室，置衛士五百人於其中. 東西七十五步，南北六十五步. 皆漆瓦、金鐺、銀楹、金柱、珠簾、玉壁，窮極伎巧. 又起靈風臺九殿于顯陽殿後，選士庶之女以充之. 後庭服綺縠、玩珍奇者萬餘人，內置女官十有八等，敎宮人星占及馬步射. 置女太史于靈臺，仰觀災祥，以考外太史之虛實. 又置女鼓吹羽儀，雜伎工巧，皆與外侔. 禁郡國不得私學星讖，敢有犯者誅.

左校令成公段造庭燎于崇杠之末，高十餘丈，上盤置燎，下盤置人，■■繳上下. 季龍試而悅之. 其太保蘷安等文武五百九人勸季龍稱尊號，安等方入而庭燎油灌下盤，死者七人. 季龍惡之，大怒，斬成公段于閶闔門.

於是依殷周之制，以咸康三年僭稱大趙天王，卽位于南郊，大赦殊死已下. 追尊祖■■邪爲武皇帝，父寇覓爲太宗孝皇帝. 立其鄭氏爲天王皇后，以子邃爲天王皇太子. 親王皆貶封郡公，藩王爲縣侯，百官封署各有差.

太原徙人五百餘戶叛入黑羌.

武鄕長城徙人韓彊獲玄玉璽，方四寸七分，龜紐金文，詣鄴獻之. 拜彊騎都尉，復其一門. 蘷安等又勸進曰：「臣等謹案大趙水德，玄龜者，水之精也；玉者，石之寶也；分之數以象七政，寸之紀以準四極. 昊天成命，不可久違. 輒下史官擇吉日，具禮儀，謹昧死上皇帝尊號.」季龍下書曰：「過相褒美，猥見推逼，覽增恧然，非所望也，其亟止茲議. 今東作告始，自非京城內外，皆不得表慶.」中書令王波上玄璽頌以美之. 季龍以石弘時造此璽，彊遇而獻之.

邃自總百揆之後，荒酒淫色，驕恣無道，或盤游于田，懸管而入，或夜出于宮臣家，淫其妻妾. 妝飾宮人美淑者，斬首洗血，置於盤上，傳共視之. 又內諸比丘尼有姿色者，與其交褻而殺之，合牛羊肉煮而食之，亦賜左右，欲以識其味也. 河間公宣、樂安公韜有寵於季龍，邃疾之如仇. 季龍荒耽內游，威刑失度，邃以事爲可呈呈之，季龍恚曰：「此小事，何足呈也.」時有所不聞，復怒曰：「何以不呈？」誚責杖捶，月至再三. 邃甚恨，私謂常從無窮、長生、中庶子李顔等曰：「官家難稱，吾欲行冒頓之事，卿從我乎？」顔等伏不敢對. 邃稱疾不省事，率宮臣文武五百餘騎宴于李顔別舍，謂顔等曰：「我欲至冀州殺石宣，有不從者斬！」行數里，騎皆逃散，李顔叩頭固諫，邃亦昏醉而歸. 邃母鄭氏聞之，私遣中人責邃. 邃怒，殺其使. 季龍聞邃有疾，遣所親任女尙書察之. 邃呼前與語，抽劍擊之. 季龍大怒，收李顔等詰問，顔具言始末，誅顔等三十餘人. 幽邃于東宮，旣而赦之，引見太武東堂. 邃朝而不謝，俄而便出. 季龍遣使謂邃曰：「太子應入朝中宮，何以便去？」邃逕出不顧. 季龍大怒，廢邃爲庶人. 其夜，殺邃及妻張氏幷男女二十六人，同埋於一棺之中. 誅其宮臣支黨二百餘人. 廢鄭氏爲東海太妃. 立其子宣爲天王皇太子，宣母杜昭儀爲天王皇后.

安定人侯子光，[四]弱冠美姿儀，自稱佛太子，從大秦國來，當王小秦國. 易姓名爲李子楊，游于鄠縣爰赤眉家，頗見其妖狀，事微有驗. 赤眉信敬之，妻以二女，轉相扇惑. 京兆樊經、竺龍、嚴諶、謝樂子等聚衆數千人於杜南山，子楊稱大黃帝，建元曰龍興. 赤眉與經爲左右丞相，龍、諶爲左右大司馬，樂子爲大將軍. 鎭西石廣擊斬之. 子楊頸無血，十餘日而面色無異於生.

季龍將伐遼西鮮卑段遼，募有勇力者三萬人，皆拜龍騰中郎. 遼遣從弟屈雲襲幽州，刺史李孟退奔易京. 季龍以桃豹爲橫海將軍，王華爲渡遼將軍，統舟師十萬出漂渝津，支雄爲龍驤大將軍，姚弋仲爲冠軍將軍，統步騎十萬爲前鋒，以伐段遼. 季龍衆次金臺，支雄長驅入薊，遼漁陽太守馬鮑、代相張牧、北平相陽裕、上谷相侯龕等四十餘城並率衆降于季龍. 支雄攻安次，斬其部大夫那樓奇. 遼懼，棄令支，奔于密雲山. 遼左右長史劉群、盧諶、司馬崔悅等封其府庫，遣使請降. 季龍遣將軍郭太、麻秋等輕騎二萬追遼，及之，戰于密雲，獲其母妻，斬級三千. 遼單馬竄險，遣子乞特眞送表及名馬，季龍納之. 乃遷其戶二萬餘于雍、司、兗、豫四州之地，諸有才行者皆擢敘之. 先是，北單于乙回爲鮮卑敦那所逐，旣平遼西，遣其將李穆擊那破之，復立乙回而還. 季龍入遼宮，論功封賞各有差.

初，慕容皝與段遼有隙，遣使稱藩于季龍，陳遼宜伐，請盡衆來會. 及軍至令支，皝師不出，季龍將伐之. 天竺佛圖澄進曰：「燕福德之國，未可加兵.」季龍作色曰：「以此攻城，何城不克？以此衆戰，誰能禦之？區區小豎，何所逃也！」太史令趙攬固諫曰：「燕地歲星所守，行師無功，必受其禍.」季龍怒，鞭之，黜爲肥如長. 進師攻棘城，旬餘不克. 皝遣子恪帥胡騎二千，晨出挑戰，諸門皆若有師出者，四面如雲，季龍大驚，棄甲而遁. 於是召趙攬復爲太史令. 季龍旋自令支，過易京，惡其固而毁之. 還謁石勒墓，朝其群臣於襄國建德前殿，復從征文武有差. 至鄴，設飮至之禮，賜俘遍於丞郎.

季龍謀伐昌黎，遣渡遼曹伏將靑州之衆渡海，戍蹋頓城，無水而還，因戍于海島，運穀三百萬斛以給之. 又以船三百艘運穀三十萬斛詣高句麗，使典農中郎將王典率衆萬餘屯田于海濱. 又令靑州造船千艘. 使石宣率步騎二萬擊朔方鮮卑斛摩頭破之，斬首四萬餘級.

冀州八郡大蝗，司隷請坐守宰，季龍曰：「此政之失和，朕之不德，而欲委咎守宰，豈禹湯罪己之義邪！司隷不進讜言，佐朕不逮，而歸咎無辜，所以重吾之責，可白衣領司隷.」

加其子司徒韜金鉦黃鉞，鑾輅九旒.

先是，使襄城公涉歸、上庸公日歸率衆戍長安，二歸告鎭西石廣私樹恩澤，潛謀不軌. 季龍大怒，追廣至鄴，殺之.

段遼於密雲山遣使詐降，季龍信之，使征東麻秋百里郊迎，敕秋曰：「受降如待敵，將軍愼之.」遼又遣使降于慕容皝曰：「胡貪而無謀，吾今請降求迎，彼終不疑也. 若伏重軍以要之，可以得志.」皝遣子恪伏兵於密雲. 麻秋統衆三萬迎遼，爲恪所襲，死者十六七，秋步遁而歸. 季龍聞之驚怒，方食吐餔，乃削秋官爵.

下書令諸郡國立五經博士. 初，勒置大小學博士，至是復置國子博士、助敎. 季龍以吏部選擧斥外耆德，而勢門童幼多爲美官，免郎中魏■j爲庶人. 以其太子宣爲大單于，建天子旌旗.

以蘷安爲征討大都督，統五將步騎七萬寇荊揚北鄙. 石閔敗王師于沔陰，將軍蔡懷死之. 宣將朱保又敗王師于白石，將軍鄭豹、談玄、郝莊、隨相、蔡熊皆遇害. 季龍將張賀度攻陷邾城，敗晉將毛寶于邾西，死者萬餘人. 蘷安進據胡亭，晉將軍黃沖、歷陽太守鄭進皆降之. 安於是掠七萬戶而還. [五]

時豪戚侵恣，賄託公行，季龍患之，擢殿中御史李矩爲御史中丞，特親任之. 自此百僚震懾，州郡肅然. 季龍曰：「朕聞良臣如猛獸，高步通衢而豺狼避路，信矣哉！」

鎭遠王擢表雍、秦二州望族，自東徙已來，遂在戍役之例，旣衣冠華冑，宜蒙優免，從自是皇甫、胡、梁、韋、杜、牛、辛等十有七姓蠲其兵貫，一同舊族，隨才銓敘，思欲分還桑梓者聽之；其非此等，不得爲例.

以其撫軍李農爲使持節、監遼西北平諸軍事、征東將軍、營州牧，鎭令支.

于時大旱，白虹經天，季龍下書曰：「朕在位六載，不能上和乾象，下濟黎元，以致星虹之變. 其令百僚各上封事，解西山之禁，蒲葦魚鹽除歲供之外，皆無所固. 公侯卿牧不得規占山澤，奪百姓之利.」又下書曰：「前以豐國、澠池二冶初建，徙刑徒配之，權救時務. 而主者循爲恒法，致起怨聲. 自今罪犯流徒，皆當申奏，不得輒配也. 京獄見囚，非手殺人，一皆原遣.」其日澍雨.

季龍將討慕容皝，令司、冀、靑、徐、幽、幷、雍兼復之家五丁取三，四丁取二，合鄴城舊軍滿五十萬，具船萬艘，自河通海，運穀豆千一百萬斛于安樂城，[六]以備征軍之調. 徙遼西、北平、漁陽萬戶于兗、豫、雍、洛四州之地.

季龍僭位之後，有所調用，皆選司擬官，經令僕而後奏行. 不得其人，案以爲令僕之負，尙書及郎不坐. 至是，吏部尙書劉眞以爲失銓考之體而言之，季龍責怒主者，加眞光祿大夫，金章紫綬.

季龍如宛陽，大閱於曜武場.

慕容皝襲幽冀，略三萬餘家而去. 幽州刺史石光坐懦弱徵還.

賜徵士辛謐几杖衣服，穀五百斛，敕平原爲起甲第.

先是，李壽將李宏自晉奔于季龍，[七]壽致書請之，題曰趙王石君. 季龍不悅，付外議之，多有異同. 中書監王波議曰：「今李宏以死自誓，若得反魂蜀漢，當鳩率宗族，混同王化. 若遣而果也，則不煩一旅之師而坐定梁益，就有進退，豈在逃命一夫. 壽旣號並日月，跨僭一方，今若制詔，或敢酬反，則取誚戎裔. 宜書答之. 幷贈以楛矢，使壽知我遐荒必臻也.」於是遣宏，備物以酬之.

以石韜爲太尉，與太子宣迭日省可尙書奏事. 自幽州東至白狼，大興屯田.

張駿憚季龍之盛，遣其別駕馬詵朝之. 季龍初大悅，及覽其表，辭頗蹇傲，季龍大怒，將斬詵. 侍中石璞進曰：[八]「爲陛下之患者，丹楊也. 區區河右，焉能爲有無！今斬馬詵，必征張駿，則南討之師勢分爲二，建鄴君臣延其數年之命矣. 勝之不爲武，弗克爲四夷所笑，不如因而厚之. 彼若改圖謝罪，率其臣職者，則我又何求！迷而不悟，討之未後也.」季龍乃止.

李宏旣至蜀漢，李壽欲誇其境內，下令云：「羯使來庭，獻其楛矢.」季龍聞之怒甚，黜王波以白衣守中書監.

季龍志在窮兵，以其國內少馬，乃禁畜私馬，匿者腰斬，收百姓馬四萬餘匹以入于公. 兼盛興宮室於鄴，起臺觀四十餘所，營長安、洛陽二宮，作者四十餘萬人. 又敕河南四州具南師之備，幷、朔、秦、雍嚴西討之資，靑、冀、幽州三五發卒，諸州造甲者五十萬人. 兼公侯牧宰競興私利，百姓失業，十室而七. 船夫十七萬人爲水所沒、猛獸所害，三分而一. 貝丘人李弘因衆心之怨，自言姓名應讖，遂連結姦黨，署置百僚. 事發，誅之，連坐者數千家.

季龍畋獵無度，晨出夜歸，又多微行，躬察作役之所. 侍中韋謏諫曰：「臣聞千金之子坐不垂堂，萬乘之主行不履危. 陛下雖天生神武，雄據四海，乾坤冥贊，萬無所慮. 然白龍魚服，有豫且之禍；海若潛游，罹葛陂之酷，深願陛下淸宮蹕路，思二神爲元鑒，不可忽天下之重，輕行斤斧之間. 一旦有狂夫之變，龍騰之勇不暇施也，智士之計豈及設哉！又自古聖王之營建宮室，未始不於三農之隙，所以不奪農時也. 今或盛功于耘藝之辰，或煩役于收穫之月，頓斃屬途，怨聲塞路，誠非聖君仁后所忍爲也. 昔漢明賢君也，鍾離一言而德陽役止. 臣誠識慚昔士，言無可採，陛下道越前王，所宜哀覽.」季龍省而善之，賜以穀帛，而興繕滋繁，游察自若.

右僕射張離領五兵尙書，專總兵要，而欲求媚于石宣，因說之曰：「今諸公侯吏兵過限，宜漸削弱，以盛儲威.」宣素疾石韜之寵，甚說其言，乃使離奏奪諸公府吏，秦、燕、義陽、樂平四公聽置吏一百九十七人，帳下兵二百人，自此以下，三分置一，餘兵五萬，悉配東宮. 於是諸公咸怨，爲大釁之漸矣.

遣征北張擧自雁門討索頭郁鞠，克之.

制：「征士五人車一乘，[九]牛二頭，米各十五斛，絹十匹，調不辦者以斬論.」將以圖江表. 於是百姓窮窘，鬻子以充軍制，猶不能赴，自經于道路死者相望，而求發無已. 會靑州言濟南平陵城北石獸，一夜中忽移在城東南善石溝，上有狼狐千餘跡隨之，跡皆成路. 季龍大悅曰：「獸者，朕也. 自平陵城北而東南者，天意將使朕平蕩江南之徵也. 天命不可違，其敕諸州兵明年悉集. 朕當親董六軍，以副成路之祥.」群臣皆賀，上皇德頌者一百七人. 時祅怪尤多，石然于泰山，八日而滅. 東海有大石自立，帝有血流. 鄴西山石間血流出，長十餘步，廣二尺餘. 太武殿畫古賢悉變爲胡，旬餘，頭悉縮入肩中. 季龍大惡之，佛圖澄對之流涕.

寧遠劉寧攻武都狄道，陷之. 使石宣討鮮卑斛穀提，大破之，斬首三萬級.

中謁者令申扁有寵於季龍，而宣亦昵之. 扁聰辯明斷，專綜機密之任. 季龍旣不省奏案，宣荒酒內游，石韜沈湎好獵，生殺除拜皆扁所決. 於是權傾內外，刺史二千石多出其門，九卿已下望塵而拜，唯侍中鄭系、王謨、常侍盧諶、崔約等十餘人與之抗禮.

季龍又取州郡吏馬一萬四千餘匹，以配曜武關將，馬主皆復一年.

鎭北宇文歸執送段遼之子蘭降于季龍，[一０]獻駿馬萬匹.

季龍以平西張伏都爲使持節、都督征討諸軍事，帥步騎三萬擊凉州. 旣濟河，與張駿將謝艾大戰于河西，伏都敗績. [一一]

季龍雖昏虐無道，而頗慕經學，遣國子博士詣洛陽寫石經，校中經于袐書. 國子祭酒聶熊注穀梁春秋，列于學官.

燕公石斌淫酒荒獵，常懸管而入. 征北張賀度以邊防宜警，每裁諫之. 斌怒，辱賀度. 季龍聞之大怒，杖斌一百，遣主書禮儀持節監之. 斌行意自若，儀持法呵禁，斌怒殺之. 欲殺賀度，賀度嚴衛馳白之，季龍遣尙書張離持節帥騎追斌，鞭之三百，免官歸第，誅其親任十餘人.

建元初，季龍饗群臣于太武前殿，有白雁百餘集于馬道南. 季龍命射之，無所獲. 旣將討三方，諸州兵至者百餘萬. 太史令趙攬私於季龍曰：「白雁集殿庭，宮室將空，不宜行也.」季龍納之，臨宣武觀大閱而解嚴.

以燕公斌爲使持節、侍中、大司馬、錄尙書事. 置左右戎昭、曜武將軍，位在左右衛上. 東宮置左右統將軍，位在四率上. 置上、中光祿大夫，在左右光祿上. 置鎭衛將軍，在車騎將軍上.

時石宣淫虐日甚，而莫敢以告. 領軍王朗言之於季龍曰：「今隆冬雪寒，而皇太子使人斫伐宮材，引於漳水，功役數萬，士衆吁嗟. 陛下宜因游觀而罷之也.」季龍如其言. 旣而宣知朗所爲，怒欲殺之而無因. 會熒惑守房，趙攬承宣旨言於季龍曰：「昴者，趙之分也，熒惑所在，其主惡之. 房爲天子，此殃不小. 宜貴臣姓王者當之.」季龍曰：「誰可當者？」攬久而對曰：「無復貴於王領軍也.」季龍旣惜朗，且猜之，曰：「更言其次.」攬曰：「其次唯中書監王波耳.」季龍乃下書追波前議遣李宏及答楛矢之愆，腰斬之，及其四子投于漳水，以厭熒惑之變. 尋愍波之無罪，追贈司空，封其孫爲侯.

平北尹農攻慕容皝凡城，不克而還. 黜農爲庶人.

時白虹出自太社，經鳳陽門，東南連天，十餘刻乃滅. 季龍下書曰：「蓋古明王之理天下也，政以均平爲首，化以仁惠爲本，故能允協人和，緝熙神物. 朕以眇薄，君臨萬邦，夕惕乾乾，思遵古烈，是以每下書蠲除徭賦，休息黎元，庶俯懷百姓，仰稟三光. 而中年已來變眚彌顯，天文錯亂，時氣不應，斯由人怨於下，譴感皇天. 雖朕之不明，亦群后不能翼獎之所致也. 昔楚相修政，洪災旋弭；鄭卿厲道，氛祲自消，皆股肱之良，用康群變. 而群公卿士各懷道迷邦，拱黙成敗，豈所望於台輔百司哉！其各上封事，極言無隱.」於是閉鳳陽門，唯元日乃開. 立二畤于靈昌津，祠天及五郊.

李壽以建寧、上庸、漢固、巴徵、梓潼五郡降于季龍.

先是，季龍起河橋於靈昌津，采石爲中濟，石無大小，下輒隨流，用功五百餘萬而不成. 季龍遣使致祭，沈璧于河. 俄而所沈璧流于渚上，地震，水波騰上，津所殿觀莫不傾壞，壓死者百餘人. 季龍恚甚，斬工匠而止作焉.

命石宣、石韜，生殺拜除皆迭日省決，不復啓也. 司徒申鍾諫曰：「慶賞刑威，后皇攸執，名器至重，不可以仮人，皆以防姦杜漸，以示軌儀. 太子國之儲貳，朝夕視膳而不及政也. 庶人邃往以聞政致敗，殷鑒不遠，宜革而弗遵. 且二政分權，尟不及禍. 周有子頹之釁，鄭有叔段之難，此皆由寵之不道，所以亂國害親，惟陛下覽之.」季龍不從. 太子詹事孫珍問侍中崔約曰：「吾患目疾，何方療之？」約素狎珍，戱之曰：「溺中則愈.」珍曰：「目何可溺？」約曰：「卿目睕睕，正耐溺中.」珍恨之，以白宣. 宣諸子中最胡狀，目深，聞之大怒，誅約父子. 珍有寵于宣，頗預朝政，自誅約之後，公卿已下憚之側目.

季龍子義陽公鑒時鎭關中，役煩賦重，失關右之和. 其友李松勸鑒，文武有長髮者，拔爲冠纓，餘以給宮人. 長史取髮白之，季龍大怒，以其右僕射張離爲征西左長史、龍驤將軍、雍州刺史以察之，信然，徵鑒還鄴，收松下廷尉，以石苞代鎭長安. 發雍、洛、秦、幷州十六萬人城長安未央宮.

季龍性旣好獵，其後體重，不能跨鞍，乃造獵車千乘，轅長三丈，高一丈八尺，罝高一丈七尺，格獸車四十乘，立三級行樓二層于其上，剋期將校獵. 自靈昌津南至滎陽，東極陽都，使御史監察，其中禽獸有犯者罪至大辟. 御史因之擅作威福，百姓有美女好牛馬者，求之不得，便誣以犯獸論，死者百餘家，海岱、河濟間人無寧志矣.

又發諸州二十六萬人修洛陽宮. 發百姓牛二萬餘頭配朔州牧官.

增置女官二十四等，東宮十有二等，諸公侯七十餘國皆爲置女官九等. 先是，大發百姓女二十已下十三已上三萬餘人，爲三等之第以分配之. 郡縣要媚其旨，務於美淑，奪人婦者九千餘人. 百姓妻有美色，豪勢因而脅之，率多自殺. 石宣及諸公又私令采發者，亦垂一萬. 總會鄴宮. 季龍臨軒簡第諸女，大悅，封使者十二人皆爲列侯. 自初發至鄴，諸殺其夫及奪而遣之縊死者三千餘人. 荊、楚、揚、徐間流叛略盡，宰守坐不能綏懷，下獄誅者五十餘人. 金紫光祿大夫逯明因侍切諫，季龍大怒，遣龍騰拉而殺之. 自是朝臣杜口，相招爲祿仕而已. 季龍常以女騎一千爲鹵簿，皆著紫綸巾、熟錦■x、金銀鏤帶、五文織成■■，游于戱馬觀. 觀上安詔書五色紙，在木鳳之口，鹿盧迴轉，狀若飛翔焉.

遣凉州刺史麻秋等伐張重華.

尙書朱軌與中黃門嚴生不協，會大雨霖，道路陷滯不通，生因而譖軌不修道，又訕謗朝政，季龍遂殺之. 於是立私論之條，偶語之律，聽吏告其君，奴告其主，威刑日濫，公卿已下，朝會以目，吉凶之問，自此而絶. 軌之囚也，冠軍苻洪諫曰：「臣聞聖主之馭天下也，土階三尺，茅茨不翦，食不累味，刑措而不用. 亡君之馭海內也，傾宮瓊榭，象箸玉杯，截脛剖心，脯賢刳孕，故其亡也忽焉. 今襄國、鄴宮足康帝宇，長安、洛陽何爲者哉？盤于游田，耽於女德，三代之亡恒必由此. 而忽爲獵車千乘，養獸萬里，奪人妻女，十萬盈宮. 尙書朱軌，納言大臣，以道路不修，將加酷法，此自陛下政之失和，陰陽災沴，暴降霖雨七旬，霽方二日，縱有鬼兵百萬，尙未及修之，而況人乎！刑政如此，其如史筆何！其如四海何！特願止作徒，休宮女，赦朱軌，允衆望.」季龍省之不悅，憚其强，但寢而不納，弗之罪也. 乃停二京作役焉.

校勘記

[一]郎闓　各本「闓」作「誾」，今據石季龍載記下、通鑑九五、九八、通志一八七改.

[二]署鞠等一十三人親通趙王　通鑑九五無「通」字，九八又云石祇以姚弋仲爲親趙王. 疑「通」字衍.

[三]金一斤直米二斗　御覽三五引三十國春秋、八一０引後趙錄「斗」並作「升」.

[四]侯子光　御覽三七九引後趙錄「侯子光」作「劉光」.

[五]歷陽太守鄭進皆降之安於是掠七萬戶而還　周校：「歷陽」，成帝紀作「義陽」，「降之」作「死之」爲是. 「七萬戶」作「七千餘家」. 按：歷陽屬揚州，在今安徽和縣，遠不相及，晉義陽治仁順城在今河南信陽西，見水經淮水注. 作「義陽」是. 「七萬戶」當是據石趙誇大之辭，此類數字歧異，皆由兩方戰報不同，今不悉擧.

[六]運穀豆千一百萬斛于安樂城　通鑑九六「安樂」作「樂安」，胡注以爲卽水經濡水注之樂安亭(今河北樂亭北). 安樂屬幽州漁陽郡，亦見水經沽河注，在今北京市順義北，與上「自河通海」不合，疑作「樂安」是.

[七]李宏　成紀、李壽載記、通鑑九六「宏」並作「閎」. 下同.

[八]石璞　石崇傳「璞」作「樸」. 石季龍載記下同.

[九]征士五人車一乘　通鑑九七「車」上有「出」字.

[一０]段遼之子蘭　通鑑九七「子」作「弟」. 慕容皝載記亦稱「遼弟蘭」，北史段就六眷傳作「鬱蘭」，亦云遼弟. 疑作「弟」是. 但本書段匹磾傳作遼子，與此同.

[一一]季龍以平西張伏都至伏都敗績　此事與石季龍載記下所云永和三年孫伏都爲征西將軍，與麻秋率步騎三萬攻凉事略同，一事重出，又訛「孫」爲「張」. 據張重華載記，事在重華時，穆紀在永和二年，此條記於「建元初」之前，張駿未死，並不合，則繫於載記下者爲是.

晉書卷一百七

載記第七

石季龍下子世　遵　鑒　冉閔

永和三年，季龍親耕藉田于其桑梓苑，其妻杜氏祠先蠶于近郊，遂如襄國謁勒墓.

以中書監石寧爲征西將軍，率幷、司州兵二萬餘人爲麻秋等後繼. 張重華將宋秦等率戶二萬來降. 河湟間氐羌十餘萬落與張璩相首尾，麻秋憚之，不進. 重華金城太守張沖又以郡降石寧. 麻秋尋次曲柳，劉寧、王擢進攻晉興武街. [一]重華將楊康等與寧戰于沙阜，寧敗績，乃引還金城. 王擢克武街，執重華護軍曹權、胡宣，徙七千餘戶于雍州. 季龍又以孫伏都爲征西將軍，與麻秋率步騎三萬長驅濟河，且城長最. 重華大懼，遣將謝艾逆擊，敗之，秋退歸金城.

勒及季龍並貪而無禮，旣王有十州之地，金帛珠玉及外國珍奇異貨不可勝紀，而猶以爲不足，曩代帝王及先賢陵墓靡不發掘，而取其寶貨焉. 邯鄲城西石子堈上有趙簡子墓，至是季龍令發之，初得炭深丈餘，次得木板厚一尺，積板厚八尺，乃及泉，其水淸冷非常，作絞車以牛皮囊汲之，月餘而水不盡，不可發而止. 又使掘秦始皇冢，取銅柱鑄以爲器.

時沙門吳進言于季龍曰：「胡運將衰，晉當復興，宜苦役晉人以厭其氣.」季龍于是使尙書張群發近郡男女十六萬，車十萬乘，運土築華林苑及長牆于鄴北，廣長數十里. 趙攬、申鍾、石璞等上疏陳天文錯亂，蒼生凋弊，及因引見，又面諫，辭旨甚切. 季龍大怒曰：「牆朝成夕沒，吾無恨矣.」乃促張群以燭夜作. 起三觀、四門，三門通漳水，皆爲鐵扉. 暴風大雨，死者數萬人. 揚州送黃鵠雛五，頸長一丈，聲聞十餘里，泛之于玄武池. 郡國前後送蒼麟十六，白鹿七，季龍命司虞張曷柱調之，以駕芝蓋，列于充庭之乘. 鑿北城，引水于華林園. 城崩，壓死者百餘人.

命石宣祈于山川，因而游獵，乘大輅，羽葆、華蓋，建天子旌旗，十有六軍，戎卒十八萬，出自金明門. 季龍從其後宮升陵霄觀望之，笑曰：「我家父子如是，自非天崩地陷，當復何愁，但抱子弄孫日爲樂耳！」宣旣馳逐無厭，所在陳列行宮，四面各以百里爲度，驅圍禽獸，皆暮集其所. 文武跪立，圍守重行，烽炬星羅，光燭如晝，命勁騎百餘馳射其中. 宣與嬖姬顯德美人乘輦觀之，嬉娛忘反，獸殫乃止. 其有禽獸奔逸，當之者坐，有爵者奪馬步驅一日，無爵者鞭之一百. 峻制嚴刑，文武戰慄，士卒饑凍而死者萬有餘人. 宣弓馬衣食皆號爲御，有亂其間者，以冒禁罪罪之. 所過三州十五郡，資儲靡有孑遺. 季龍復命石韜亦如之，出自幷州，游于秦晉. 宣素惡韜寵，是行也，嫉之彌甚. 宦者趙生得幸于宣而無寵于韜，微勸宣除之，於是相圖之計起矣.

麻秋又襲張重華將張瑁於河陝，敗之，斬首三千餘級. 枹罕護軍李逵率衆七千降于季龍. 自河已南，氐羌皆降.

石韜起堂于太尉府，號曰宣光殿，梁長九丈. 宣視而大怒，斬匠，截梁而去. 韜怒，增之十丈. 宣聞之，恚甚，謂所幸楊柸、[二]牟成曰：「韜凶豎勃逆，敢違我如是！汝能殺之者，吾入西宮，當盡以韜之國邑分封汝等. 韜旣死，主上必親臨喪，因行大事，蔑不濟矣.」柸等許諾. 時東南有黃黑雲，大如數畝，稍分爲三，狀若匹布，東西經天，色黑而靑. 酉時貫日，日沒後分爲七道，每相去數十丈，間有白雲如魚鱗，子時乃滅. 韜素解天文，見而惡之，顧謂左右曰：「此變不小，當有刺客起于京師，不知誰定當之？」是夜，韜讌其僚屬于東明觀，樂奏，酒酣，愀然長歎曰：「人居世無常，別易會難. 各付一杯，開意爲吾飮，令必醉. 知後會復何期而不飮乎！」因泫然流涕，左右莫不歔欷，因宿于佛精舍. 宣使楊柸、牟皮、牟成、趙生等緣獼猴梯而入，殺韜，置其刀箭而去. 旦，宣奏之. 季龍哀驚氣絶，久之方蘇. 將出臨之，其司空李農諫曰：「害秦公者恐在蕭牆之內，慮生非常，不可以出.」季龍乃止. 嚴兵發哀于太武殿. 宣乘素車，從千人，臨韜喪，不哭，直言呵呵，使擧衾看尸，大笑而去. 收大將軍記室參軍鄭靖、尹武等，將委之以罪.

季龍疑宣之害韜也，謀召之，懼其不入，乃僞言其母哀過危惙. 宣不虞己之見疑也，入朝中宮，因而止之. 建興人史科告稱：「韜死夜，宿東宮長上楊柸家，柸夜與五人從外來，相與語曰：『大事已定，但願大家老壽，吾等何患不富貴.』語訖便入. 科寢闇中，柸不見也. 科尋出逃匿. 俄而柸與二人出求科不得，柸曰：『宿客聞人向語，當殺之斷口舌. 今而得去，作大事矣.』科踰牆獲免.」季龍馳使收之，獲楊柸、牟皮、趙生等. 柸、皮尋皆亡去，執趙生而詰之，生具首服. 季龍悲怒彌甚，幽宣於席庫，以鐵環穿其頷而鎖之，作數斗木槽，和羹飯，以豬狗法食之. 取害韜刀箭舐其血，哀號震動宮殿. 積柴鄴北，樹標於其上，標末置鹿盧，穿之以繩，倚梯柴積，送宣於標所，使韜所親宦者郝稚、劉霸拔其髮，抽其舌，牽之登梯，上於柴積. 郝稚以繩貫其頷，鹿盧絞上，劉霸斷其手足，斫眼潰腹，如韜之傷. 四面縱火，煙炎際天. 季龍從昭儀已下數千登中臺以觀之. 火滅，取灰分置諸門交道中. 殺其妻子九人. 宣小子年數歲，季龍甚愛之，抱之而泣. 兒曰：「非兒罪.」季龍欲赦之，其大臣不聽，遂於抱中取而戮之，兒猶挽季龍衣而大叫，時人莫不爲之流涕，季龍因此發病. 又誅其四率已下三百人，宦者五十人，皆車裂節解，棄之漳水. 洿其東宮，養■■牛. 東宮衛士十餘萬人皆謫戍凉州. 先是，散騎常侍趙攬言於季龍曰：「中宮將有變，宜防之.」及宣之殺韜也，季龍疑其知而不告，亦誅之. 廢宣母杜氏爲庶人. 貴嬪柳氏，尙書耆之女也，以才色特幸，坐其二兄有寵于宣，亦殺之. 季龍追其姿色，復納耆少女于華林園.

季龍議立太子，其太尉張擧進曰：「燕公斌、彭城公遵並有武藝文德，陛下神齒已衰，四海未一，請擇二公而樹之.」初，戎昭張豺之破上邽也，獲劉曜幼女，年十二，有殊色，季龍得而嬖之，生子世，封齊公. 至是，豺以季龍年長多疾，規立世爲嗣，劉當爲太后，己得輔政，說季龍曰：「陛下再立儲宮，皆出自倡賤，是以禍亂相尋. 今宜擇母貴子孝者立之.」季龍曰：「卿且勿言，吾知太子處矣.」又議于東堂，季龍曰：「吾欲以純灰三斛洗吾腹，腹穢惡，故生凶子，兒年二十餘便欲殺公. 今世方十歲，比其二十，吾已老矣.」於是與張擧、李農定議，敕公卿上書請立世. 大司農曹莫不署名，季龍使張豺問其故. 莫頓首曰：「天下業重，不宜立少，是以不敢署也.」季龍曰：「莫，忠臣也，然未達朕意. 張擧、李農知吾心矣，其令諭之.」遂立世爲皇太子，劉氏爲皇后. 季龍召太常條攸、光祿勳杜嘏謂之曰：「煩卿傅太子，實希改轍，吾之相託，卿宜明之.」署攸太傅，嘏爲少傅.

季龍時疾瘳，以永和五年僭卽皇帝位于南郊，大赦境內，建元曰太寧. 百官增位一等，諸子進爵郡王. 以尙書張良爲右僕射.

故東宮謫卒高力等萬餘人當戍凉州，行達雍城，旣不在赦例，又敕雍州刺史張茂送之，茂皆奪其馬，令步推鹿車，致糧戍所. 高力督定陽梁犢等因衆心之怨，謀起兵東還，陰令胡人頡獨鹿微告戍者，戍者皆踊抃大呼. 梁犢乃自稱晉征東大將軍，率衆攻陷下辯，逼張茂爲大都督、大司馬，載以軺車. 安西劉寧自安定擊之，大敗而還. 秦雍間城戍無不摧陷，斬二千石長史，長驅而東. 高力等皆多力善射，一當十餘人，雖無兵甲，所在掠百姓大斧，施一丈柯，攻戰若神，所向崩潰，戍卒皆隨之，比至長安，衆已十萬. 其樂平王石苞時鎭長安，盡銳距之，一戰而敗. 犢遂東出潼關，進如洛川. 季龍以李農爲大都督，行大將軍事，統衛軍張賀度、征西張良、征虜石閔等，率步騎十萬討之. 戰于新安，農師不利. 又戰于洛陽，農師又敗，乃退壁成皐. 犢東掠滎陽、陳留諸郡，季龍大懼，以燕王石斌爲大都督中外諸軍事，率精騎一萬，統姚弋仲、苻洪等擊犢于滎陽東，大敗之，斬犢首而還，討其餘黨，盡滅之.

俄而晉將軍王龕拔其沛郡. 始平人馬勖起兵於洛氏葛谷，自稱將軍. 石苞攻滅之，誅三千餘家.

時熒惑犯積尸，又犯昴、月，及熒惑北犯河鼓. 未幾，季龍疾甚，以石遵爲大將軍，鎭關右，石斌爲丞相、錄尙書事，張豺爲鎭衛大將軍、領軍將軍、吏部尙書，並受遺輔政. 劉氏懼斌之輔政也害世，與張豺謀誅之. 斌時在襄國，乃遣使詐斌曰：「主上患已漸損，王須獵者，可小停也.」斌性好酒耽獵，遂游畋縱飮. 劉氏矯命稱斌無忠孝之心，免斌官，以王歸第，使張豺弟雄率龍騰五百人守之. 石遵自幽州至鄴，敕朝堂受拜，配禁兵三萬遣之，遵慟泣而去. 是日季龍疾小瘳，問曰：「遵至未？」左右答言久已去矣. 季龍曰：「恨不見之.」季龍臨於西閤，龍騰將軍、中郎二百餘人列拜于前. 季龍曰：「何所求也？」皆言聖躬不和，宜令燕王入宿衛，典兵馬，或言乞爲皇太子. 季龍不知斌之廢也，責曰：「燕王不在內邪？呼來！」左右言王酒病，不能入. 季龍曰：「促持輦迎之，當付其璽綬.」亦竟無行者. 尋惛眩而入. 張豺使弟雄等矯季龍命殺斌，劉氏又矯命以豺爲太保、都督中外諸軍、錄尙書事，加千兵百騎，一依霍光輔漢故事. 侍中徐統歎曰：「禍將作矣，吾無爲豫之.」乃仰藥而死. 俄而季龍亦死. 季龍始以咸康元年僭立，至此太和六年，[三]凡在位十五歲.

於是世卽僞位，尊劉氏爲皇太后，臨朝，進張豺爲丞相. 豺請石遵、石鑒爲左右丞相，以慰其心，劉氏從之. 豺與張擧謀誅李農，而擧與農素善，以豺謀告之. 農懼，率騎百餘奔廣宗，率乞活數萬家保于上白. 劉氏使張擧等統宿衛精卒圍之. 豺以張離爲鎭軍大將軍、監中外諸軍事、司隷校尉，爲己之副. 鄴中群盜大起，迭相劫掠.

石遵聞季龍之死，屯于河內. 姚弋仲、苻洪、石閔、劉寧及武衛王鸞、寧西王午、石榮、王鐵、立義將軍段勤等旣平秦洛，班師而歸，遇遵于李城，說遵曰：「殿下長而且賢，先帝亦有意于殿下矣. 但以末年惛惑，爲張豺所誤. 今上白相持未下，京師宿衛空虛，若聲張豺之罪，鼓行而討之，孰不倒戈開門而迎殿下者邪！」遵從之. 洛州刺史劉國等亦率洛陽之衆至于李城. 遵檄至鄴，張豺大懼，馳召上白之軍. 遵次于蕩陰，戎卒九萬，石閔爲前鋒. 豺將出距之，耆舊羯士皆曰：「天子兒來奔喪，吾當出迎之，不能爲張豺城戍也.」踰城而出，豺斬之不能止. 張離率龍騰二千斬關迎遵. 劉氏懼，引張豺入，對之悲哭曰：「先帝梓宮未殯，而禍難繁興. 今皇嗣沖幼，託之于將軍，將軍何以匡濟邪？加遵重官，可以弭不？」豺惶怖失守，無復籌計，但言唯唯. 劉氏令以遵爲丞相、領大司馬、大都督中外諸軍、錄尙書事，加黃鉞、九錫，增封十郡，委以阿衡之任. 遵至安陽亭，張豺懼而出迎，遵命執之. 於是貫甲曜兵，入自鳳陽門，升于太武前殿，擗踴盡哀，退如東閤. 斬張豺于平樂市，夷其三族. 仮劉氏令曰：「嗣子幼沖，先帝私恩所授，皇業至重，非所克堪. 其以遵嗣位.」遵僞讓至于再三，群臣敦勸，乃受之，僭卽尊位于太武前殿，大赦殊死已下，罷上白圍. 封世爲譙王，邑萬戶，待以不臣之禮，廢劉氏爲太妃，尋皆殺之. 世凡立三十三日.

于是李農歸請罪，遵復其位，待之如初. 尊其母鄭氏爲皇太后，其妻張氏爲皇后，以石斌子衍爲皇太子，石鑒爲侍中，石沖爲太保，石苞爲大司馬，石琨爲大將軍，石閔爲中外諸軍事、輔國大將軍、錄尙書事，輔政. 暴風拔樹，震雷，雨雹大如盂升. 太武、暉華殿災，諸門觀閣蕩然，其乘輿服御燒者太半，光燄照天，金石皆盡，火月餘乃滅. 雨血周遍鄴城.

石沖時鎭于薊，聞遵殺世而自立，乃謂其僚佐曰：「世受先帝之命，遵輒廢殺，罪逆莫大，其敕內外戒嚴，孤將親討之.」於是留寧北沭堅戍幽州，帥衆五萬，自薊討遵，傳檄燕趙，所在雲集，比及常山，衆十餘萬. 次于苑鄕，遇遵赦書，謂左右曰：「吾弟一也，死者不可復追，何爲復相殘乎！吾將歸矣.」其將陳暹進曰：「彭城簒弑自尊，爲罪大矣. 王雖北旆，臣將南轅，平京師，擒彭城，然後奉迎大駕.」沖從之. 遵馳遣王擢以書喩沖，沖弗聽. 遵仮石閔黃鉞、金鉦，與李農等率精卒十萬討之. 戰于平棘，沖師大敗，獲沖于元氏，賜死，坑其士卒三萬餘人.

始葬季龍，號其墓爲顯原陵，僞諡武皇帝，廟號太祖.

遵揚州刺史王浹以淮南歸順. 晉西中郎將陳逵進據壽春. 征北將軍褚裒率師伐遵，次于下邳，遵以李農爲南討大都督，率騎二萬來距. 裒不能進，退屯廣陵. 陳逵聞之，懼，遂焚壽春積聚，毁城而還.

石苞時鎭長安，謀帥關中之衆攻鄴，左長史石光、司馬曹曜等固諫. 苞怒，誅光等百餘人. 苞性貪而無謀，雍州豪右知其無成，並遣使告晉梁州刺史司馬勳. 勳於是率衆赴之，壁於懸鉤，去長安二百餘里，使治中劉煥攻京兆太守劉秀離，斬之. 三輔豪右多殺其令長，擁三十餘壁，有衆五萬以應勳. 苞輟攻鄴之謀，使麻秋、姚國等率騎距勳. 遵遣車騎王朗率精騎二萬，外以討勳爲名，因劫苞，送之于鄴. 勳又爲朗所距，釋懸鉤，拔宛城，殺遵南陽太守袁景而還.

初，遵之發李城也，謂石閔曰：「努力！事成，以爾爲儲貳.」旣而立衍，閔甚失望，自以勳高一時，規專朝政，遵忌而不能任. 閔旣爲都督，總內外兵權，乃懷撫殿中將士及故東宮高力萬餘人，皆奏爲殿中員外將軍，爵關外侯，賜以宮女，樹己之恩. 遵弗之猜也，而更題名善惡以挫抑之，衆咸怨矣. 而又納中書令孟準、左衛將軍王鸞之計，頗疑憚於閔，稍奪兵權. 閔益有恨色，準等咸勸誅之. 遵召石鑒等入，議于其太后鄭氏之前，皆請誅之. 鄭氏曰：「李城迴師，無棘奴豈有今日！小驕縱之，不可便殺也.」鑒出，遣宦者楊環馳以告閔，閔遂劫李農及右衛王基，密謀廢遵. 使將軍蘇亥、周成率甲士三十執遵于如意觀. [四]遵時方與婦人彈碁，問成等曰：「反者誰也？」成曰：「義陽王鑒當立.」遵曰：「我尙如是，汝等立鑒，復能幾時！」乃殺之于琨華殿，誅鄭氏及其太子衍、上光祿張斐、中書令孟準、左衛王鸞等. 遵凡在位一百八十三日.

鑒乃僭位，大赦殊死已下. 以石閔爲大將軍，封武德王，李農爲大司馬，並錄尙書事；郎闓爲司空，秦州刺史劉群爲尙書左僕射，侍中盧諶爲中書監.

鑒使石苞及中書令李松、殿中將軍張才等夜誅閔、農於琨華殿，不克，禁中擾亂. 鑒恐閔爲變，僞若不知者，夜斬松、才於西中華門，幷誅石苞.

時石祗在襄國，與姚弋仲、苻洪等通和，連兵檄誅閔、農. 鑒遣石琨爲大都督，與張擧及侍中呼延盛率步騎七萬分討祗等. 中領軍石成、侍中石啓、前河東太守石暉謀誅閔、農，閔、農殺之.

龍驤孫伏都、劉銖等結羯士三千伏于胡天，亦欲誅閔等. 時鑒在中臺，伏都率三十餘人將升臺挾鑒以攻之. 鑒見伏都毁閣道，臨問其故. 伏都曰：「李農等反，已在東掖門，臣嚴率衛士，謹先啓知.」鑒曰：「卿是功臣，好爲官陳力. 朕從臺觀卿，勿慮無報也.」於是伏都及銖率衆攻閔、農，不克，屯於鳳陽門. 閔、農率衆數千毁金明門而入. 鑒懼閔之誅己也，馳招閔、農，開門內之，謂曰：「孫伏都反，卿宜速討之.」閔、農攻斬伏都等，自鳳陽至琨華，橫尸相枕，流血成渠. 宣令內外六夷敢稱兵杖者斬之. 胡人或斬關，或踰城而出者，不可勝數. 使尙書王簡、少府王鬱帥衆數千，守鑒于御龍觀，懸食給之. 令城內曰：「與官同心者住，不同心者各任所之.」敕城門不復相禁. 於是趙人百里內悉入城，胡羯去者塡門. 閔知胡之不爲己用也，班令內外趙人，斬一胡首送鳳陽門者，文官進位三等，武職悉拜牙門. 一日之中，斬首數萬. 閔躬率趙人誅諸胡羯，無貴賤男女少長皆斬之，死者二十餘萬，尸門諸城外，悉爲野犬豺狼所食. 屯據四方者，所在承閔書誅之，于時高鼻多鬚至有濫死者半.

太宰趙鹿、[五]太尉張擧、中軍張春、光祿石岳、撫軍石寧、武衛張季及諸公侯、卿、校、龍騰等萬餘人出奔襄國. 石琨奔據冀州，撫軍張沈屯滏口，張賀度據石瀆，建義段勤據黎陽，寧南楊群屯桑壁，劉國據陽城，段龕據陳留，姚弋仲據混橋，苻洪據枋頭，衆各數萬. 王朗、麻秋自長安奔于洛陽. 秋承閔書，誅朗部胡千餘. 朗奔于襄國. 麻秋率衆奔于苻洪.

石琨及張擧、王朗率衆七萬伐鄴，石閔率騎千餘，距之城北. 閔執兩刃矛，馳騎擊之，皆應鋒摧潰，斬級三千. 琨等大敗，遂歸于冀州.

閔與李農率騎三萬討張賀度于石瀆，鑒密遣宦者齎書召張沈等，使承虛襲鄴. 宦者以告閔、農，閔、農馳還，廢鑒殺之，誅季龍孫三十八人，盡殪石氏. 鑒在位一百三日.

季龍小男混，永和八年將妻妾數人奔京師，敕收付廷尉，俄而斬之於建康市. 季龍十三子，五人爲冉閔所殺，八人自相殘害，混至此又死. 初，讖言滅石者陵，尋而石閔徙封蘭陵公，季龍惡之，改蘭陵爲武興郡，至是終爲閔所滅. 始勒以成帝咸和三年僭立，二主四子，凡二十三年，以穆帝永和五年滅. [六]

閔字永曾，小字棘奴，季龍之養孫也. 父瞻，字弘武，本姓冉，名良，魏郡內黃人也. 其先漢黎陽騎都督，累世牙門. 勒破陳午，獲瞻，時年十二，命季龍子之. 驍猛多力，攻戰無前. 歷位左積射將軍、西華侯. 閔幼而果銳，季龍撫之如孫. 及長，身長八尺，善謀策，勇力絶人. 拜建節將軍，徙封脩成侯，歷位北中郎將、游擊將軍. 季龍之敗於昌黎，閔軍獨全，由此功名大顯. 及敗梁犢之後，威聲彌振，胡夏宿將莫不憚之.

永和六年，殺石鑒，其司徒申鍾、司空郎闓等四十八人上尊號于閔，閔固讓李農，農以死固請，於是僭卽皇帝位于南郊，大赦，改元曰永興，國號大魏，復姓冉氏. 追尊其祖隆元皇帝，考瞻烈祖高皇帝，尊母王氏爲皇太后，立妻董氏爲皇后，子智爲皇太子. 以李農爲太宰、領太尉、錄尙書事，封齊王，農諸子皆封爲縣公. 封其子胤、明、裕皆爲王. 文武進位三等，封爵有差. 遣使者持節赦諸屯結，皆不從.

石祗聞鑒死，僭稱尊號于襄國，諸六夷據州郡擁兵者皆應之. 閔遣使臨江告晉曰：「胡逆亂中原，今已誅之. 若能共討者，可遣軍來也.」朝廷不答. 閔誅李農及其三子，幷尙書令王謨、侍中王衍、中常侍嚴震、趙昇等. 晉廬江太守袁眞攻其合肥，執南蠻校尉桑坦，遷其百姓而還.

石祗遣其相國石琨率衆十萬伐鄴，進據邯鄲. 祗鎭南劉國自繁陽會琨. 閔大敗琨于邯鄲，死者萬餘. 劉國還屯繁陽. 苻健自枋頭入關. 張賀度、段勤與劉國、靳豚會于昌城，將攻鄴. 閔遣尙書左僕射劉群爲行臺都督，使其將王泰、崔通、周成等帥步騎十二萬次于黃城，閔躬統精卒八萬繼之，戰于蒼亭. 賀度等大敗，死者二萬八千，追斬靳豚于陰安鄕，[七]盡俘其衆，振旅而歸. 戎卒三十餘萬，旌旗鍾鼓綿亘百餘里，雖石氏之盛無以過之.

閔至自蒼亭，行飮至之禮，淸定九流，準才授任，儒學後門多蒙顯進，于時翕然，方之爲魏晉之初.

閔率步騎十萬攻石祗于襄國，署其子太原王胤爲大單于、驃騎大將軍，以降胡一千配爲麾下. 光祿大夫韋謏啓諫甚切，閔覽之大怒，誅謏及其子孫. 閔攻襄國百餘日，爲土山地道，築室反耕. 祗大懼，去皇帝之號，稱趙王，遣使詣慕容雋、姚弋仲以乞師. 會石琨自冀州援祗，弋仲復遣其子襄率騎三萬八千至自滆頭，雋遣將軍悅綰率甲卒三萬自龍城，三方勁卒合十餘萬. 閔遣車騎胡睦距襄于長蘆，將軍孫威候琨于黃丘，皆爲敵所敗，士卒略盡，睦、威單騎而還. 琨等軍且至，閔將出擊之，衛將軍王泰諫曰：「窮寇固迷，希望外援. 今强救雲集，欲吾出戰，腹背擊我. 宜固壘勿出，觀勢而動，以挫其謀. 今陛下親戎，如失萬全，大事去矣. 請愼無出，臣請率諸將爲陛下滅之.」閔將從之，道士法饒進曰：「太白經昴，當殺胡王，一戰百克，不可失也.」閔攘袂大言曰：「吾戰決矣，敢諫者斬！」於是盡衆出戰. 姚襄、悅綰、石琨等三面攻之，祗衝其後，閔師大敗. 閔潛于襄國行宮，與十餘騎奔鄴. 降胡栗特康等執冉胤及左僕射劉琦等送于祗，盡殺之. 司空石璞、尙書令徐機、車騎胡睦、侍中李綝、中書監盧諶、少府王鬱、尙書劉欽、劉休等及諸將士死者十餘萬人，於是人物殲矣. 賊盜峰起，司冀大饑，人相食. 自季龍末年而閔盡散倉庫以樹私恩. [八]與羌胡相攻，無月不戰. 靑、雍、幽、荊州徙戶及諸氐、羌、胡、蠻數百餘萬，各還本土，道路交錯，互相殺掠，且饑疫死亡，其能達者十有二三. 諸夏紛亂，無復農者. 閔悔之，誅法饒父子，支解之，贈韋謏大司徒.

石祗使劉顯帥衆七萬攻鄴. 時閔潛還，莫有知者，內外兇兇，皆謂閔已沒矣. 射聲校尉張艾勸閔親郊，以安衆心，閔從之，訛言乃止. 劉顯次于明光宮，去鄴二十三里. 閔懼，召衛將軍王泰議之. 泰恚其謀之不從，辭以瘡甚. 閔親臨問之，固稱疾篤. 閔怒，還宮，顧謂左右曰：「巴奴，乃公豈仮汝爲命邪！要將先滅群胡，卻斬王泰.」於是盡衆而戰，大敗顯軍，追奔及于陽平，斬首三萬餘級. 顯懼，密使請降，求殺祗爲效，閔振旅而歸. 會有告王泰招集秦人，將奔關中，閔怒，誅泰，夷其三族. 劉顯果殺祗及其太宰趙鹿等十餘人，傳首于鄴，送質請命. 驃騎石寧奔于柏人. 閔命焚祗首于通衢.

閔兗州刺史劉啓以鄄城歸順. [九]劉顯復率衆伐鄴，閔擊敗之. 還，稱尊號于襄國. 閔徐州刺史周成、兗州刺史魏統、豫州牧冉遇、[一０]荊州刺史樂弘皆以城歸順. 平南高崇、征虜呂護執洛州刺史鄭系，以三河歸順. [一一]慕容彪攻陷中山，殺閔寧北白同、幽州刺史劉準，降于慕容雋. 時有雲黃赤色，起東北，長百餘丈，一白鳥從雲間西南去，占者惡之.

劉顯率衆伐常山，太守蘇亥告難于閔. 閔留其大將軍蔣幹等輔其太子智守鄴，親率騎八千救之. 顯所署大司馬、淸河王寧以棗强降于閔，收其餘衆，擊顯，敗之，追奔及于襄國. 顯大將曹伏駒開門爲應，遂入襄國，誅顯及其公卿已下百餘人，焚襄國宮室，遷其百姓于鄴. 顯領軍范路率衆千餘，斬關奔于枋頭.

時慕容雋已克幽薊，略地至于冀州. 閔帥騎距之，與慕容恪相遇於魏昌城. 閔大將軍董閏、車騎張溫言於閔曰：「鮮卑乘勝氣勁，不可當也，請避之以溢其氣，然後濟師以擊之，可以捷也.」閔怒曰：「吾成師以出，將平幽州，斬慕容雋. 今遇恪而避之，人將侮我矣.」乃與恪遇，十戰皆敗之. 恪乃以鐵鎖連馬，簡善射鮮卑勇而無剛者五千，方陣而前. 閔所乘赤馬曰朱龍，日行千里，左杖雙刃矛，右執鉤戟，順風擊之，斬鮮卑三百餘級. 俄而燕騎大至，圍之數周. 閔衆寡不敵，躍馬潰圍東走，行二十餘里，馬無故而死，爲恪所擒，及董閏、張溫等送之于薊. 雋立閔而問之曰：「汝奴僕下才，何自妄稱天子？」閔曰：「天下大亂，爾曹夷狄，人面獸心，尙欲簒逆. 我一時英雄，何爲不可作帝王邪！」雋怒，鞭之三百，送于龍城，告廆、皝廟.

遣慕容評率衆圍鄴. 劉寧及弟崇帥胡騎三千奔于晉陽，蘇亥棄常山奔于新興. 鄴中饑，人相食，季龍時宮人被食略盡. 冉智尙幼，蔣幹遣侍中繆嵩、詹事劉猗奉表歸順，且乞師于晉. 濮陽太守戴施自倉垣次于棘津，止猗，不聽進，責其傳國璽. 猗使嵩還鄴復命，幹沈吟未決，施乃率壯士百餘人入鄴，助守三臺，譎之曰：「且出璽付我. 今凶寇在外，道路不通，未敢送也. 須得璽，當馳白天子耳. 天子聞璽已在吾處，信卿至誠，必遣軍糧厚相救餉.」幹以爲然，乃出璽付之. 施宣言使督護何融迎糧，陰令懷璽送于京師. 長水校尉馬願、龍驤田香開門降評. 施、融、蔣幹懸縋而下，[一二]奔于倉垣. 評送閔妻董氏、太子智、太尉申鍾、司空條攸、中書監聶熊，司隷校尉籍羆、中書令李垣及諸王公卿士于薊. 尙書令王簡、左僕射張乾、右僕射郎肅自殺.

雋送閔旣至龍城，斬于遏陘山. 山左右七里草木悉枯，蝗蟲大起，五月不雨，至于十二月. 雋遣使者祀之，諡曰武悼天王，其日大雪. 是歲永和八年也. [一三]

史臣曰：夫拯溺救焚，帝王之師也；窮凶騁暴，戎狄之擧也. 蠢茲雜種，自古爲虞，限以塞垣，猶懼侵軼，況乃入居中壤，窺我王政，乘弛紊之機，睹危亡之隙，而莫不嘯群鳴鏑，汨亂天常者乎！

石勒出自羌渠，見奇醜類. 聞鞞上黨，季子鑒其非凡；倚嘯洛城，夷甫識其爲亂. 及惠皇失統，宇內崩離，遂乃招聚螘徒，乘間煽禍，虔劉我都邑，翦害我黎元. 朝市淪胥，若沈航於鯨浪；王公顚仆，譬游魂於龍漠. 豈天厭晉德而仮茲妖孽者歟！觀其對敵臨危，運籌賈勇，奇謨間發，猛氣橫飛. 遠嗤魏武，則風情慷慨；近答劉琨，則音詞倜儻. 焚元超於苦縣，陳其亂政之■■；戮彭祖于襄國，數以無君之罪. 於是跨躡燕趙，幷呑韓魏，杖奇材而竊徽號，擁舊都而抗王室，褫■s裘，襲冠帶，釋介冑，開庠序，鄰敵懼威而獻款，絶域承風而納貢，則古之爲國，曷以加諸！雖曰凶殘，亦一時傑也. 而託授非所，貽厥無謀，身隕嗣滅，業歸攜養，斯乃知人之闇焉.

季龍心昧德義，幼而輕險，仮豹姿於羊質，騁梟心於狼性，始懷怨懟，終行簒奪. 於是窮驕極侈，勞役繁興，畚鍤相尋，干戈不息，刑政嚴酷，動見誅夷，惵惵遺黎，求哀無地，戎狄殘獷，斯爲甚乎！旣而父子猜嫌，兄弟讎隙，自相屠膾，取笑天下. 墳土未燥，禍亂薦臻，釁起於張豺，族傾於冉閔，積惡致滅，有天道哉！夫從逆則凶，事符影響；爲咎必應，理若循環. 世龍之殪晉人，旣窮其酷；永曾之誅羯士，亦殲其類. 無德不報，斯之謂乎！

贊曰：中朝不競，蠻狄爭衡. 塵飛五嶽，霧晻三精. 狡焉石氏，怙亂窮兵. 流災肆慝，剽邑屠城. 始自群盜，終仮鴻名. 勿謂凶醜，亦曰時英. 季龍簒奪，淫虐播聲. 身喪國泯，其由禍盈.

校勘記

[一]晉興　各本「晉興」作「始興」. 按：張重華傳、通鑑九七並作「晉興」. 晉興乃凉州屬郡，張軌分西平置，見地理志上，「始」字訛，今據改.

[二]楊柸　各本「柸」作「杯」，宋本作「柸」. 按：魏書石勒傳作「柯」. 冊府二二五、御覽一二０並作「柸」，與宋本合，今從宋本. 下同.

[三]至此太和六年　周校：按穆帝紀，季龍死在永和五年，咸康元年至永和五年正十五歲. 若廢帝太和五年，則季龍死久矣. 今按：「太和六年」自當作「永和五年」，然御覽一二０引晉書亦作「太和六年」，知原書已誤.

[四]蘇亥周成率甲士三十執遵于如意觀　通鑑九八「蘇亥」作「蘇彦」，「三十」作「三千」，御覽一二０引後趙錄亦作「蘇彦」，「三十」字殘. 慕容雋載記亦作「蘇亥」. 甲士三十似太少，疑作「三千」是.

[五]趙鹿　通鑑九八「鹿」作「庶」. 下同.

[六]始勒以成帝咸和三年僭立二主四子凡二十三年以穆帝永和五年滅　校文：考勒自立於太興二年，非成帝咸和三年. 載記勒、季龍在位皆十五年. 冉閔滅石鑒又在季龍卒後一年，合計石氏二主四子，凡三十一年，不得云二十三年. 季龍於永和五年死，六年閏月，冉閔立，石氏乃盡滅，亦不得滅於永和五年. 此數語舛誤特甚.

[七]追斬靳豚于陰安鄕　陰安乃頓丘郡屬縣，見地理志上，「鄕」字不當有，通鑑九八無「鄕」字亦可證.

[八]自季龍末年而閔盡散倉庫以樹私恩　此兩語與上下文俱不相連屬，疑有脫文，今姑以此單獨爲句.

[九]閔兗州刺史劉啓以鄄城歸順　周校：穆帝紀「閔」作「石祗」. 按：通鑑九九作趙兗州刺史劉啓，亦卽以爲石祗之刺史. 此時劉顯殺祗降冉閔，故啓降晉. 疑「閔」當作「祗」.

[一０]豫州牧冉遇　斠注：穆帝紀及謝尙傳皆作「張遇」，苻健載記亦作「豫州刺史張遇」. 按：通鑑九九從載記文，但亦作「張遇」. 疑「冉」字訛.

[一一]平南高崇至以三河歸順　穆帝紀載當時降晉諸人，稱「高昌屯野王」，當卽此「高崇」. 慕容雋載記稱：「石季龍將李歷、張平、高昌等並率其所部稱藩於雋，遣子入侍. 旣而投款建鄴，結援苻堅.」姚襄載記，稱襄南至滎陽後，「與高昌、李歷戰於麻田」. 野王、滎陽並在所云「三河」地域內. 此「高崇」疑當作「高昌」.

[一二]施融蔣幹懸縋而下　上文已云何融懷璽送京師，謝尙傳亦云「融齎璽馳還枋頭」，則融已不在城中，何得又與戴施、蔣幹縋城而下，記事前後矛盾.

[一三]是歲永和八年也　各本「永」作「太」，獨殿本作「永」. 穆紀及通鑑九九冉閔死在永和八年，太和乃海西公年號，遠在其後，且止五年. 今從殿本.

晉書卷一百八 載記第八

慕容廆 裴嶷　高瞻

慕容廆字弈洛瑰，昌黎棘城鮮卑人也. 其先有熊氏之苗裔，世居北夷，邑于紫蒙之野，號曰東胡. 其後與匈奴並盛，控弦之士二十餘萬，風俗官號與匈奴略同. 秦漢之際爲匈奴所敗，分保鮮卑山，因以爲號. 曾祖莫護跋，魏初率其諸部入居遼西，從宣帝伐公孫氏有功，拜率義王，始建國於棘城之北. 時燕代多冠步搖冠，莫護跋見而好之，乃斂髮襲冠，諸部因呼之爲步搖，其後音訛，遂爲慕容焉. 或云慕二儀之德，繼三光之容，遂以慕容爲氏. 祖木延，左賢王. 父涉歸，以全柳城之功，進拜鮮卑單于，遷邑於遼東北，於是漸慕諸夏之風矣.

廆幼而魁岸，美姿貌，身長八尺，雄傑有大度. 安北將軍張華雅有知人之鑒，廆童冠時往謁之，[一]華甚嘆異，謂曰：「君至長必爲命世之器，匡難濟時者也.」因以所服簪幘遺廆，結殷勤而別.

涉歸死，其弟耐簒位，將謀殺廆，廆亡潛以避禍. 後國人殺耐，迎廆立之.

初，涉歸有憾於宇文鮮卑，廆將修先君之怨，表請討之. 武帝弗許. 廆怒，入寇遼西，殺略甚衆. 帝遣幽州諸軍討廆，戰于肥如，廆衆大敗. 自後復掠昌黎，每歲不絶. 又率衆東伐扶餘，扶餘王依慮自殺，廆夷其國城，驅萬餘人而歸. 東夷校尉何龕遣督護賈沈將迎立依慮之子爲王，廆遣其將孫丁率騎邀之. 沈力戰斬丁，遂復扶餘之國.

廆謀於其衆曰：「吾先公以來世奉中國，且華裔理殊，强弱固別，豈能與晉競乎？何爲不和以害吾百姓邪！」乃遣使來降. 帝嘉之，拜爲鮮卑都督. 廆致敬於東夷府，巾衣詣門，抗士大夫之禮. 何龕嚴兵引見，廆乃改服戎衣而入. 人問其故，廆曰：「主人不以禮，賓復何爲哉！」龕聞而慚之，彌加敬憚. 時東胡宇文鮮卑段部以廆威德日廣，懼有呑幷之計，因爲寇掠，往來不絶. 廆卑辭厚幣以撫之.

太康十年，廆又遷于徒河之靑山. 廆以大棘城卽帝顓頊之墟也，元康四年乃移居之. 敎以農桑，法制同于上國. 永寧中，燕垂大水，廆開倉振給，幽方獲濟. 天子聞而嘉之，褒賜命服.

太安初，宇文莫圭遣弟屈雲寇邊城，雲別帥大素延攻掠諸部，廆親擊敗之. 素延怒，率衆十萬圍棘城，衆咸懼，人無距志. 廆曰：「素延雖犬羊蟻聚，然軍無法制，已在吾計中矣. 諸君但爲力戰，無所憂也.」乃躬貫甲冑，馳出擊之，素延大敗，追奔百里，俘斬萬餘人.

永嘉初，廆自稱鮮卑大單于. 遼東太守龐本以私憾殺東夷校尉李臻，附塞鮮卑素連、木津等託爲臻報讎，實欲因而爲亂，遂攻陷諸縣，殺掠士庶. 太守袁謙頻戰失利，校尉封釋懼而請和. 連歲寇掠，百姓失業，流亡歸附者日月相繼. 廆子翰言於廆曰：「求諸侯莫如勤王，自古有爲之君靡不杖此以成事業者也. 今連、津跋扈，王師覆敗，蒼生屠膾，豈甚此乎！豎子外以龐本爲名，內實幸而爲寇. 封使君以誅本請和，而毒害滋深. 遼東傾沒，垂已二周，中原兵亂，州師屢敗，勤王杖義，今其時也. 單于宜明九伐之威，救倒懸之命，數連、津之罪，合義兵以誅之. 上則興復遼邦，下則幷呑二部，忠義彰於本朝，私利歸于我國，此則吾鴻漸之始也，終可以得志於諸侯.」廆從之. 是日，率騎討連、津，大敗斬之，二部悉降，徙之棘城，立遼東郡而歸.

懷帝蒙塵于平陽，王浚承制以廆爲散騎常侍、冠軍將軍、前鋒大都督、大單于，廆不受. 建興中，愍帝遣使拜廆鎭軍將軍、昌黎遼東二國公. 建武初，元帝承制拜廆仮節、散騎常侍、都督遼左雜夷流人諸軍事、龍驤將軍、大單于、昌黎公，廆讓而不受. 征虜將軍魯昌說廆曰：「今兩京傾沒，天子蒙塵，琅邪承制江東，實人命所係. 明公雄據海朔，跨總一方，而諸部猶怙衆稱兵，未遵道化者，蓋以官非王命，又自以爲强. 今宜通使琅邪，勸承大統，然後敷宣帝命，以伐有罪，誰敢不從！」廆善之，乃遣其長史王濟浮海勸進. 及帝卽尊位，遣謁者陶遼重申前命，授廆將軍、單于，廆固辭公封.

時二京傾覆，幽冀淪陷，廆刑政修明，虛懷引納，流亡士庶多襁負歸之. 廆乃立郡以統流人，冀州人爲冀陽郡，豫州人爲成周郡，靑州人爲營丘郡，幷州人爲唐國郡. 於是推擧賢才，委以庶政，以河東裴嶷、代郡魯昌、北平陽耽爲謀主，北海逢羨、廣平游邃、北平西方虔、[二]渤海封抽、西河宋奭、河東裴開爲股肱，渤海封弈、平原宋該、安定皇甫岌、蘭陵繆愷以文章才俊任居樞要，會稽朱左車、太山胡毋翼、魯國孔纂以舊德淸重引爲賓友，平原劉讚儒學該通，引爲東庠祭酒，其世子皝率國冑束脩受業焉. 廆覽政之暇，親臨聽之，於是路有頌聲，禮讓興矣.

時平州刺史、東夷校尉崔毖自以爲南州士望，意存懷集，而流亡者莫有赴之. 毖意廆拘留，乃陰結高句麗及宇文、段國等，謀滅廆以分其地. 太興初，三國伐廆，廆曰：「彼信崔毖虛說，邀一時之利，烏合而來耳. 旣無統一，莫相歸伏，吾今破之必矣. 然彼軍初合，其鋒甚銳，幸我速戰. 若逆擊之，落其計矣. 靖以待之，必懷疑貳，迭相猜防. 一則疑吾與毖譎而覆之，二則自疑三國之中與吾有韓魏之謀者，待其人情沮惑，然後取之必矣.」於是三國攻棘城，廆閉門不戰，遣使送牛酒以犒宇文，大言於衆曰：「崔毖昨有使至.」於是二國果疑宇文同於廆也，引兵而歸. 宇文悉獨官曰：「二國雖歸，吾當獨兼其國，何用人爲！」盡衆逼城，連營三十里. 廆簡銳士配皝，推鋒於前；翰領精騎爲奇兵，從旁出，直衝其營；廆方陣而進. 悉獨官自恃其衆，不設備，見廆軍之至，方率兵距之. 前鋒始交，翰已入其營，縱火焚之，其衆皆震擾，不知所爲，遂大敗，悉獨官僅以身免，盡俘其衆. 於其營候獲皇帝玉璽三紐，遣長史裴嶷送于建鄴. 崔毖懼廆之仇己也，使兄子燾僞賀廆. 會三國使亦至請和，曰：「非我本意也，崔平州敎我耳.」廆將燾示以攻圍之處，臨之以兵，曰：「汝叔父敎三國滅我，何以詐來賀我乎？」燾懼，首服. 廆乃遣燾歸說毖曰：「降者上策，走者下策也.」以兵隨之. 毖與數十騎棄家室奔于高句麗，廆悉降其衆，徙燾及高瞻等于棘城，待以賓禮. 明年，高句麗寇遼東，廆遣衆擊敗之.

裴嶷至自建鄴，帝遣使者拜廆監平州諸軍事、安北將軍、平州刺史，增邑二千戶. 尋加使持節、都督幽州東夷諸軍事、[三]車騎將軍、平州牧，進封遼東郡公，邑一萬戶，常侍、單于並如故；丹書鐵券，承制海東，命備官司，置平州守宰.

段末波初統其國，而不修備，廆遣皝襲之，入令支，收其名馬寶物而還.

石勒遣使通和，廆距之，送其使於建鄴. 勒怒，遣宇文乞得龜擊廆，廆遣皝距之. 以裴嶷爲右部都督，率索頭爲右翼，命其少子仁自平郭趣柏林爲左翼，攻乞得龜，克之，悉虜其衆. 乘勝拔其國城，收其資用億計，徙其人數萬戶以歸.

成帝卽位，加廆侍中，位特進. 咸和五年，又加開府儀同三司，固辭不受.

廆嘗從容言曰：「獄者，人命之所懸也，不可以不愼. 賢人君子，國家之基也，不可以不敬. 稼穡者，國之本也，不可以不急. 酒色便佞，亂德之甚也，不可以不戒.」乃著家令數千言以申其旨.

遣使與太尉陶侃箋曰：

明公使君轂下：振德曜威，撫寧方夏，勞心文武，士馬無恙，欽高仰止，注情彌久. 王塗嶮遠，隔以燕越，每瞻江湄，延首遐外.

天降艱難，禍害屢臻，舊都不守，奄爲虜庭，使皇輿遷幸，仮勢吳楚. 大晉啓基，祚流萬世，天命未改，玄象著明，是以義烈之士深懷憤踴. 猥以功薄，受國殊寵，上不能掃除群羯，下不能身赴國難，仍縱賊臣，屢逼京輦. 王敦唱禍於前，蘇峻肆毒於後，凶暴過於董卓，惡逆甚於傕氾，普天率土，誰不同忿！深怪文武之士，過荷朝榮，不能滅中原之寇，刷天下之恥.

君侯植根江陽，發曜荊衡，杖葉公之權，有包胥之志，而令白公、伍員殆得極其暴，竊爲丘明恥之. 區區楚國子重之徒，猶恥君弱、群臣不及先大夫，厲己戒衆，以服陳鄭；越之種蠡尙能弼佐句踐，取威黃池；況今吳土英賢比肩，而不輔翼聖主，陵江北伐. 以義聲之直，討逆暴之羯，檄命舊邦之士，招懷存本之人，豈不若因風振落，頓阪走輪哉！且孫氏之初，以長沙之衆摧破董卓，志匡漢室. 雖中遇寇害，雅志不遂，原其心誠，乃忽身命. 及權據揚越，外杖周張，內馮顧陸，距魏赤壁，克取襄陽. 自茲以降，世主相襲，咸能侵逼徐豫，令魏朝旰食. 不知今之江表爲賢俊匿智，藏其勇略邪？將呂蒙、凌統高蹤曠世哉？況今凶羯虐暴，中州人士逼迫勢促，其顚沛之危，甚於累卵. 仮號之强，衆心所去，敵有釁矣，易可震蕩. 王郎、袁術雖自詐僞，皆基淺根微，禍不旋踵，此皆君侯之所聞見者矣.

王司徒淸虛寡欲，善於全己，昔曹參亦崇此道，著畫一之稱也. 庾公居元舅之尊，處申伯之任，超然高蹈，明智之權. 廆於寇難之際，受大晉累世之恩，自恨絶域，無益聖朝，徒係心萬里，望風懷憤. 今海內之望，足爲楚漢輕重者，惟在君侯. 若戮力盡心，悉五州之衆，據兗豫之郊，使向義之士倒戈釋甲，則羯寇必滅，國恥必除. 廆在一方，敢不竭命. 孤軍輕進，不足使勒畏首畏尾，則懷舊之士欲爲內應，無由自發故也. 故遠陳寫，言不宣盡.

廆使者遭風沒海. 其後廆更寫前箋，幷齎其東夷校尉封抽、行遼東相韓矯等三十餘人疏上侃府曰：

自古有國有家，鮮不極盛而衰. 自大晉龍興，克平■■會，神武之略，邁蹤前史. 惠皇之末，后黨構難，禍結京畿，釁成公族，遂使羯寇乘虛，傾覆諸夏，舊都淪滅，山陵毁掘，人神悲悼，幽明發憤. 昔獫狁之强，匈奴之盛，未有如今日羯寇之暴，跨躡華裔，盜稱尊號者也.

天祚有晉，挺授英傑. 車騎將軍慕容廆自弱冠蒞國，忠於王室，明允恭肅，志在立勳. 屬海內分崩，皇輿遷幸，元皇中興，初唱大業，肅祖繼統，蕩平江外. 廆雖限以山海，隔以羯寇，翹首引領，係心京師，常仮寤寐，欲憂國忘身. 貢篚相尋，連舟載路，戎不稅駕，動成義擧. 今羯寇滔天，怙其醜類，樹基趙魏，跨略燕齊. 廆雖率義衆，誅討大逆，然管仲相齊，猶曰寵不足以御下，況廆輔翼王室，有匡霸之功，而位卑爵輕，九命未加，非所以寵異藩翰，敦獎殊勳者也.

方今詔命隔絶，王路嶮遠，貢使往來，動彌年載. 今燕之舊壤，北周沙漠，東盡樂浪，西曁代山，南極冀方，而悉爲虜庭，非復國家之域. 將佐等以爲宜遠遵周室，近準漢初，進封廆爲燕王，行大將軍事，上以總統諸部，下以割損賊境. 使冀州之人望風向化，廆得祗承詔命，率合諸國，奉辭夷逆，以成桓文之功，苟利社稷，專之可也. 而廆固執謙光，守節彌高，每詔所加，讓動積年，非將佐等所能敦逼. 今區區所陳，不欲苟相崇重，而愚情至心，實爲國計.

侃報抽等書，其略曰：「車騎將軍憂國忘身，貢篚載路，羯賊求和，執使送之，西討段國，北伐塞外，遠綏索頭，荒服以獻. 惟北部未賓，屢遣征伐. 又知東方官號，高下齊班，進無統攝之權，退無等差之降，欲進車騎爲燕王，一二具之. 夫功成進爵，古之成制也. 車騎雖未能爲官摧勒，然忠義竭誠. 今騰牋上聽，可不、遲速，當任天臺也.」朝議未定. 八年，廆卒，乃止. 時年六十五，在位四十九年. 帝遣使者策贈大將軍、開府儀同三司，諡曰襄. 及雋僭號，僞諡武宣皇帝.

裴嶷字文冀，河東聞喜人也. 父昶，司隷校尉. 嶷淸方有幹略，累遷至中書侍郎，轉給事黃門郎、滎陽太守. 屬天下亂，嶷兄武先爲玄菟太守，嶷遂求爲昌黎太守. 至郡，久之，武卒，嶷被徵，乃將武子開送喪俱南. 旣達遼西，道路梗塞，乃與開投廆. 時諸流寓之士見廆草創，並懷去就. 嶷首定名分，爲群士啓行. 廆甚悅，以嶷爲長史，委以軍國之謀.

及悉獨官寇逼城下，外內騷動，廆問策於嶷，嶷曰：「悉獨官雖擁大衆，軍無號令，衆無部陣，若簡精兵乘其無備，則成擒耳.」廆從之，遂陷寇營. 廆威德於此甚振，將遣使獻捷於建鄴，妙簡行人，令嶷將命.

初，朝廷以廆僻在荒遠，猶以邊裔之豪處之. 嶷旣使至，盛言廆威略，又知四海英賢並爲其用，擧朝改觀焉. 嶷將還，帝試留嶷以觀之，嶷辭曰：「臣世荷朝恩，濯纓華省，因事遠寄，投跡荒遐. 今遭開泰，得睹朝廷，復賜恩詔，卽留京輦，於臣之私，誠爲厚幸. 顧以皇居播遷，山陵幽辱，慕容龍驤將軍越在遐表，乃心王室，慷慨之誠，義感天地，方掃平中壤，奉迎皇輿，故遣使臣，萬里表誠. 今若留臣，必謂國家遺其僻陋，孤其丹心，使懷義懈怠. 是以微臣區區忘身爲國，貪還反命耳.」帝曰：「卿言是也.」乃遣嶷還. 廆後謂群僚曰：「裴長史名重中朝，而降屈于此，豈非天以授孤也.」出爲遼東相，轉樂浪太守.

高瞻字子前，渤海蓨人也. 少而英爽有俊才，身長八尺二寸. 光熙中，調補尙書郎. 屬永嘉之亂，還鄕里，乃與父老議曰：「今皇綱不振，兵革雲擾，此郡沃壤，憑固河海，若兵荒歲儉，必爲寇庭，非謂圖安之所. 王彭祖先在幽薊，據燕代之資，兵强國富，可以託也. 諸君以爲何如？」衆咸善之. 乃與叔父隱率數千家北徙幽州. 旣而以王浚政令無恒，乃依崔毖，隨毖如遼東.

毖之與三國謀伐廆也，瞻固諫以爲不可，毖不從. 及毖奔敗，瞻隨衆降于廆. 廆署爲將軍，瞻稱疾不起. 廆敬其姿器，數臨候之，撫其心曰：「君之疾在此，不在餘也. 今天子播越，四海分崩，蒼生紛擾，莫知所係，孤思與諸君匡復帝室，翦鯨豕于二京，迎天子於吳會，廓淸八表，侔勳古烈，此孤之心也，孤之願也. 君中州大族，冠冕之餘，宜痛心疾首，枕戈待旦，柰何以華夷之異，有懷介然. 且大禹出于西羌，文王生于東夷，但問志略何如耳，豈以殊俗不可降心乎！」瞻仍辭疾篤，廆深不平之. 瞻又與宋該有隙，該陰勸廆除之. 瞻聞其言，彌不自安，遂以憂死.

校勘記

[一]廆童冠時往謁之　各本「童冠」作「童丱」，宋本及御覽四七八引燕書、通志一八八並作「童冠」. 載記此段文字多同燕書. 今從宋本.

[二]西方虔　元和姓纂「虔」作「武」. 按：唐人避諱亦偶用形近之字. 魏書四九崔秉、六三王肅弟秉，北史並改作「康」. 魏書四七盧玄族人「叔虔」，北史作「叔彪」，北齊書四二又作「叔武」，與此「西方虔」同例，其人本皆名「虎」，「虔」「武」皆避唐諱改.

[三]都督幽州東夷諸軍事　周校：「幽州」，元帝紀作「幽、平二州」. 按：官爲平州牧，所督州例必有平州. 御覽一二一引前燕錄、通鑑九一皆作「都督幽、平二州東夷諸軍事」，此「幽」字下當脫「平二」二字.

晉書卷一百九 載記第九

慕容皝 慕容翰　陽裕

慕容皝字元眞，廆第三子也. 龍顔版齒，身長七尺八寸. 雄毅多權略，尙經學，善天文. 廆爲遼東公，立爲世子. 建武初，拜爲冠軍將軍、左賢王，封望平侯，率衆征討，累有功. 太寧末，拜平北將軍，進封朝鮮公. 廆卒，嗣位，以平北將軍行平州刺史，督攝部內. 尋而宇文乞得龜爲其別部逸豆歸所逐，奔死於外，皝率騎討之，逸豆歸懼而請和，遂築楡陰、安晉二城而還.

初，皝庶兄建威翰驍武有雄才，素爲皝所忌，母弟征虜仁、廣武昭並有寵於廆，皝亦不平之. 及廆卒，並懼不自容. 至此，翰出奔段遼，仁勸昭擧兵廢皝. 皝殺昭，遣使按檢仁之虛實，遇仁於險瀆. 仁知事發，殺皝使，東歸平郭. 皝遣其弟建武幼、司馬佟壽等討之[一]. 仁盡衆距戰，幼等大敗，皆沒於仁. 襄平令王冰、將軍孫機以遼東叛于皝，東夷校尉封抽、護軍乙逸、遼東相韓矯、玄菟太守高詡等棄城奔還. 仁於是盡有遼左之地，自稱車騎將軍、平州刺史、遼東公. 宇文歸、段遼及鮮卑諸部並爲之援.

咸和九年，皝遣其司馬封弈攻鮮卑木堤于白狼，揚威淑虞攻烏丸悉羅侯於平堈，皆斬之. 材官劉佩攻乙連，不克. 段遼遂寇徒河，皝將張萌逆擊，敗之. 遼弟蘭與翰寇柳城，都尉石琮擊敗之. 旬餘，蘭、翰復圍柳城，皝遣寧遠慕容汗及封弈等救之. 皝戒汗曰：「賊衆氣銳，難與爭鋒，宜顧萬全，愼勿輕進，必須兵集陣整，然後擊之.」汗性驍銳，遣千餘騎爲前鋒而進，封弈止之，汗不從，爲蘭所敗，死者太半. 蘭復攻柳城，爲飛梯、地道，圍守二旬，石琮躬勒將士出擊，敗之，斬首千五百級，蘭乃遁歸.

是歲，成帝遣謁者徐孟、閭丘幸等持節拜皝鎭軍大將軍、平州刺史、大單于、遼東公，持節、都督、承制封拜，一如廆故事.

皝自征遼東，克襄平. 仁所署居就令劉程以城降，新昌人張衡執縣宰以降. 於是斬仁所置守宰，分徙遼東大姓於棘城，置和陽、武次、西樂三縣而歸.

咸康初，遣封弈襲宇文別部涉奕于，[二]大獲而還. 涉奕于率騎追戰于渾水，又敗之. 皝將乘海討仁，群下咸諫，以海道危阻，宜從陸路. 皝曰：「舊海水無凌，自仁反已來，凍合者三矣. 昔漢光武因滹沱之冰以濟大業，天其或者欲吾乘此而克之乎！吾計決矣，有沮謀者斬！」乃率三軍從昌黎踐凌而進. 仁不虞皝之至也，軍去平郭七里，候騎乃告，仁狼狽出戰，爲皝所擒，殺仁而還.

立藉田於朝陽門東，置官司以主之.

段遼遣其將李詠夜襲武興，遇雨，引還，都尉張萌追擊，擒詠. 段蘭擁衆數萬屯于曲水亭，將攻柳城，宇文歸入寇安晉，爲蘭聲援. 皝以步騎五萬擊之，師次柳城，蘭、歸皆遁. 遣封弈率輕騎追擊，敗之，收其軍實，館穀二旬而還. 謂諸將曰：「二虜恥無功而歸，必復重至，宜於柳城左右設伏以待之.」遣封弈率騎潛于馬兜山諸道. 俄而遼騎果至，弈夾擊，大敗之，斬其將榮保. 遣兼長史劉斌、郎中令陽景送徐孟等歸于京師. 使其世子雋伐段遼諸城，封弈攻宇文別部，皆大捷而歸.

立納諫之木，以開讜言之路.

後徙昌黎郡，築好城於乙連東，使將軍蘭勃戍之，以逼乙連. 又城曲水，以爲勃援. 乙連饑甚，段遼輸之粟，蘭勃要擊獲之. 遼遣將屈雲攻興國，與皝將慕容遵大戰於五官水上，雲敗，斬之，盡俘其衆.

封弈等以皝任重位輕，宜稱燕王，皝於是以咸康三年僭卽王位，赦其境內. 以封弈爲國相，韓壽爲司馬，裴開、陽騖、王宇、李洪、杜群、宋該、劉瞻、石琮、皇甫眞、陽協、宋晃、平熙、張泓等並爲列卿將帥. 起文昌殿，乘金根車，駕六馬，出入稱警蹕. 以其妻段氏爲王后，世子雋爲太子，皆如魏武、晉文輔政故事.

皝以段遼屢爲邊患，遣將軍宋回稱藩于石季龍，請師討遼. 季龍於是總衆而至. 皝率諸軍攻遼令支以北諸城，遼遣其將段蘭來距，大戰，敗之，斬級數千，掠五千餘戶而歸. 季龍至徐無，遼奔密雲山. 季龍進入令支，怒皝之不會師也，進軍擊之，至于棘城，戎卒數十萬，四面進攻，郡縣諸部叛應季龍者三十六城. 相持旬餘，左右勸皝降. 皝曰：「孤方取天下，何乃降人乎！」遣子恪等率騎二千，晨出擊之. 季龍諸軍驚擾，棄甲而遁. 恪乘勝追之，斬獲三萬餘級，築戍凡城而還. 段遼遣使詐降於季龍，請兵應接. 季龍遣其將麻秋率衆迎遼，恪伏精騎七千於密雲山，大敗之，獲其司馬陽裕、將軍鮮于亮，擁段遼及其部衆以歸.

帝又遣使進皝爲征北大將軍、幽州牧，領平州刺史，加散騎常侍，增邑萬戶，持節、都督、單于、公如故.

皝前軍帥慕容評敗季龍將石成等于遼西，斬其將呼延晃、張支，掠千餘戶以歸. 段遼謀叛，皝誅之.

季龍又使石成入攻凡城，不克，進陷廣城.

皝雖稱燕王，未有朝命，乃遣其長史劉祥獻捷京師，兼言權仮之意，幷請大擧討平中原. 又聞庾亮薨，弟冰、翼繼爲將相，乃表曰：

臣究觀前代昏明之主，若能親賢並建，則功致升平；若親黨后族，必有傾辱之禍. 是以周之申伯號稱賢舅，以其身藩于外，不握朝權. 降及秦昭，足爲令主，委信二舅，幾至亂國. 逮于漢武，推重田蚡，萬機之要，無不決之. 及蚡死後，切齒追恨. 成帝闇弱，不能自立，內惑艶妻，外恣五舅，卒令王莽坐取帝位. 每覽斯事，孰不痛惋！設使舅氏賢若穰侯、王鳳，則但聞有二臣，不聞有二主. 若其不才，則有竇憲、梁冀之禍. 凡此成敗，亦旣然矣. 苟能易軌，可無覆墜.

陛下命世天挺，當隆晉道，而遭國多難，殷憂備嬰，追述往事，至今楚灼. 跡其所由，實因故司空亮居元舅之尊，勢業之重，執政裁下，輕侮邊將，故令蘇峻、祖約不勝其忿，遂致敗國. 至令太后發憤，一旦升遐. 若社稷不靈，人神無助，豺狼之心當可極邪！前事不忘，後事之表，而中書監、左將軍冰等內執樞機，外擁上將，昆弟並列，人臣莫疇. 陛下深敦渭陽，冰等自宜引領. 臣常謂世主若欲崇顯舅氏，何不封以藩國，豐其祿賜，限其勢利，使上無偏優，下無私論. 如此，榮辱何從而生！噂■■何辭而起！往者惟亮一人，宿有名望，尙致世變，況今居之者素無聞焉！且人情易惑，難以戶告，縱令陛下無私於彼，天下之人誰謂不私乎！

臣與冰等名位殊班，出處懸邈，又國之戚昵，理應降悅，以適事會. 臣獨矯抗此言者，上爲陛下，退爲冰計，疾苟容之臣，坐鑒得失. 顚而不扶，焉用彼相！昔徐福陳霍氏之戒，宣帝不從，至令忠臣更爲逆族，良由察之不審，防之無漸. 臣今所陳，可謂防漸矣. 但恐陛下不明臣之忠，不用臣之計，事過之日，更處焦爛之後耳. 昔王章、劉向每上封事，未嘗不指斥王氏，故令二子或死或刑. 谷永、張禹依違不對，故容身苟免，取譏於世. 臣被髮殊俗，位爲上將，夙夜惟憂，罔知所報，惟當外殄寇讎，內盡忠規，陳力輸誠，以答國恩. 臣若不言，誰當言者！

又與冰書曰：

君以椒房之親，舅氏之昵，總據樞機，出內王命，兼擁列將州司之位，昆弟網羅，顯布畿甸. 自秦漢以來，隆赫之極，豈有若此者乎！以吾觀之，若功就事擧，必享申伯之名；如或不立，將不免梁竇之跡矣.

每睹史傳，未嘗不寵恣母族，使執權亂朝，先有殊世之榮，尋有負乘之累，所謂愛之適足以爲害. 吾常忿歷代之主，不盡防萌終寵之術，何不業以一土之封，令藩國相承，如周之齊陳？如此則永保南面之尊，復何黜辱之憂乎！竇武、何進好善虛己，賢士歸心，雖爲閹豎所危，天下嗟痛，猶有能履以不驕，圖國亡身故也.

方今四海有倒懸之急，中夏逋僭逆之寇，家有漉血之怨，人有復讎之憾，寧得安枕逍遙，雅談卒歲邪！吾雖寡德，過蒙先帝列將之授，以數郡之人，尙欲幷呑强虜，是以自頃迄今，交鋒接刃，一時務農，三時用武，而猶師徒不頓，倉有餘粟，敵人日畏，我境日廣，況乃王者之威，堂堂之勢，豈可同年而語哉！

冰見表及書甚懼，以其絶遠，非所能制，遂與何充等奏聽皝稱燕王.

其年皝伐高句麗，王釗乞盟而還. 明年，釗遣其世子朝於皝.

初，段遼之敗也，建威翰奔于宇文歸，自以威名夙振，終不保全，乃陽狂恣酒，被髮歌呼. 歸信而不禁，故得周遊自任，至於山川形便，攻戰要路，莫不練之. 皝遣商人王車陰使察翰，翰見車無言，撫膺而已. 車還以白，皝曰：「翰欲來也.」乃遣車遺翰弓矢，翰乃竊歸駿馬，攜其二子而還.

皝將圖石氏，從容謂諸將曰：「石季龍自以安樂諸城守防嚴重，[三]城之南北必不設備，今若詭路出其不意，冀之北土盡可破也.」於是率騎二萬出蠮螉塞，長驅至于薊城，進渡武遂津，入于高陽，所過焚燒積聚，掠徙幽冀三萬餘戶.

使陽裕、唐柱等築龍城，構宮廟，改柳城爲龍城縣. 於是成帝使兼大鴻臚郭希持節拜皝侍中、大都督河北諸軍事、大將軍、燕王，其餘官皆如故. 封諸功臣百餘人.

咸康七年，皝遷都龍城. 率勁卒四萬，入自南陝，以伐宇文、高句麗，又使翰及子垂爲前鋒，遣長史王宇等勒衆萬五千，從北置而進. 高句麗王釗謂皝軍之從北路也，乃遣其弟武統精銳五萬距北置，躬率弱卒以防南陝. 翰與釗戰于木底，大敗之，乘勝遂入丸都，釗單馬而遁. 皝掘釗父利墓，載其尸幷其母妻珍寶，掠男女五萬餘口，焚其宮室，毁丸都而歸. 明年，釗遣使稱臣於皝，貢其方物，乃歸其父尸.

宇文歸遣其國相莫淺渾伐皝，諸將請戰，皝不許. 渾以皝爲憚之，荒酒縱獵，不復設備. 皝曰：「渾奢怠已甚，今則可一戰矣.」遣翰率騎擊之，渾大敗，僅以身免，盡俘其衆.

皝躬巡郡縣，勸課農桑，起龍城宮闕.

尋又率騎二萬親伐宇文歸，以翰及垂爲前鋒. 歸使其騎將涉奕于盡衆距翰，皝馳遣謂翰曰：「奕于雄悍，宜小避之，待虜勢驕，然後取也.」翰曰：「歸之精銳，盡在於此，今若克之，則歸可不勞兵而滅. 奕于徒有虛名，其實易與耳，不宜縱敵挫吾兵氣.」於是前戰，斬奕于，盡俘其衆，歸遠遁漠北. 皝開地千餘里，徙其部人五萬餘落於昌黎，改涉奕于城爲威德城. 行飮至之禮，論功行賞各有差.

以牧牛給貧家，田于苑中，[四]公收其八，二分入私. 有牛而無地者，亦田苑中，公收其七，三分入私. 皝記室參軍封裕諫曰：

臣聞聖王之宰國也，薄賦而藏於百姓，分之以三等之田，十一而稅之；寒者衣之，飢者食之，使家給人足. 雖水旱而不爲災者，何也？高選農官，務盡勸課，人治周田百畝，亦不仮牛力；力田者受旌顯之賞，惰農者有不齒之罰. 又量事置官，量官置人，使官必稱須，人不虛位，度歲入多少，裁而祿之. 供百僚之外，藏之太倉，三年之耕，餘一年之粟. 以斯而積，公用於何不足？水旱其如百姓何！雖務農之令屢發，二千石令長莫有志勤在公、銳盡地利者. 故漢祖知其如此，以墾田不實，徵殺二千石以十數，是以明章之際，號次升平.

自永嘉喪亂，百姓流亡，中原蕭條，千里無煙，飢寒流隕，相繼溝壑. 先王以神武聖略，保全一方，威以殄姦，德以懷遠，故九州之人，塞表殊類，襁負萬里，若赤子之歸慈父，流人之多舊土十倍有餘，人殷地狹，故無田者十有四焉. 殿下以英聖之資，克廣先業，南摧强趙，東滅句麗，開境三千，戶增十萬，繼武闡廣之功，有高西伯. 宜省罷諸苑，以業流人. 人至而無資産者，賜之以牧牛. 人旣殿下之人，牛豈失乎！善藏者藏於百姓，若斯而已矣. 邇者深副樂土之望，中國之人皆將壺餐奉迎，石季龍誰與居乎！且魏晉雖道消之世，猶削百姓不至於七八，持官牛田者官得六分，百姓得四分，私牛而官田者與官中分，百姓安之，人皆悅樂. 臣猶曰非明王之道，而況增乎！且水旱之厄，堯湯所不免，王者宜濬治溝澮，循鄭白、西門、史起漑灌之法，旱則決溝爲雨，水則入於溝瀆，上無雲漢之憂，下無昏墊之患.

句麗、百濟及宇文、段部之人，皆兵勢所徙，非如中國慕義而至，咸有思歸之心. 今戶垂十萬，狹湊都城，恐方將爲國家深害，宜分其兄弟宗屬，徙于西境諸城，撫之以恩，檢之以法，使不得散在居人，知國之虛實.

今中原未平，資畜宜廣，官司猥多，游食不少，一夫不耕，歲受其飢. 必取於耕者而食之，一人食一人之力，游食數萬，損亦如之，安可以家給人足，治致升平！殿下降覽古今之事多矣，政之巨患莫甚於斯. 其有經略出世，才稱時求者，自可隨須置之列位. 非此已往，其耕而食，蠶而衣，亦天之道也.

殿下聖性寬明，思言若渴，故人盡芻蕘，有犯無隱. 前者參軍王憲、大夫劉明並竭忠獻款，以貢至言，雖頗有逆鱗，意在無責. 主者奏以妖言犯上，致之於法，殿下慈弘苞納，恕其大辟，猶削黜禁錮，不齒於朝. 其言是也，殿下固宜納之；如其非也，宜亮其狂狷. 罪諫臣而求直言，亦猶北行詣越，豈有得邪！右長史宋該等阿媚苟容，輕劾諫士，己無骨鯁，嫉人有之，掩蔽耳目，不忠之甚.

四業者國之所資，敎學者有國盛事. 習戰務農，尤其本也. 百工商賈，猶其末耳. 宜量軍國所須，置其員數，已外歸之於農，敎之戰法，學者三年無成，亦宜還之於農，不可徒充大員，以塞聰雋之路.

臣之所言當也，願時速施行；非也，登加罪戮，使天下知朝廷從善如流，罰惡不淹. 王憲、劉明，忠臣也，願宥忤鱗之愆，收其藥石之效.

皝乃令曰：「覽封記室之諫，孤實懼焉. 君以黎元爲國，黎元以穀爲命. 然則農者，國之本也，而二千石令長不遵孟春之令，惰農弗勸，宜以尤不修闢者措之刑法，肅厲屬城. 主者明詳推檢，具狀以聞. 苑囿悉可罷之，以給百姓無田業者. 貧者全無資産，不能自存，各賜牧牛一頭. 若私有餘力，樂取官牛墾官田者，其依魏晉舊法. 溝洫漑灌，有益官私，主者量造，務盡水陸之勢. 中州未平，兵難不息，勳誠旣多，官僚不可以減也. 待克平凶醜，徐更議之. 百工商賈數，四佐與列將速定大員，餘者還農. 學生不任訓敎者，亦除員錄. 夫人臣關言於人主，至難也，妖妄不經之事皆應蕩然不問，擇其善者而從之. 王憲、劉明雖其罪應禁黜，亦猶孤之無大量也. 可悉復本官，仍居諫司. 封生蹇蹇，深得王臣之體. 詩不云乎：『無言不酬.』其賜錢五萬，明宣內外，有欲陳孤過者，不拘貴賤，勿有所諱.」

時有黑龍白龍各一，見于龍山，皝親率群僚觀之，去龍二百餘步，祭以太牢. 二龍交首嬉翔，解角而去. 皝大悅，還宮，赦其境內，號新宮曰和龍，立龍翔佛寺于山上.

賜其大臣子弟爲官學生者號高門生，立東庠于舊宮，以行鄕射之禮，每月臨觀，考試優劣. 皝雅好文籍，勤於講授，學徒甚盛，至千餘人. 親造太上章以代急就，又著典誡十五篇，以敎冑子.

慕容恪攻高句麗南蘇，克之，置戍而還. 三年，[五]遣其世子雋與恪率騎萬七千東襲夫餘，克之，虜其王及部衆五萬餘口以還.

皝親臨東庠考試學生，其經通秀異者，擢充近侍. 以久旱，丐百姓田租. 罷成周、冀陽、營丘等郡. 以勃海人爲興集縣，河間人爲寧集縣，廣平、魏郡人爲興平縣，東萊、北海人爲育黎縣，吳人爲吳縣，悉隷燕國.

皝嘗畋于西鄙，將濟河，見一父老，服朱衣，乘白馬，擧手麾皝曰：「此非獵所，王其還也.」袐之不言，遂濟河，連日大獲. 後見白ꟙ，馳射之，馬倒被傷，乃說所見. 輦而還宮，引雋屬以後事. 以永和四年死，在位十五年，時年五十二. 雋僭號，追諡文明皇帝.

慕容翰字元邕，廆之庶長子也. 性雄豪，多權略，猿臂工射，膂力過人. 廆甚奇之，委以折衝之任. 行師征伐，所在有功，威聲大振，爲遠近所憚. 作鎭遼東，高句麗不敢爲寇. 善撫接，愛儒學，自士大夫至于卒伍，莫不樂而從之.

及奔段遼，深爲遼所敬愛. 柳城之敗，段蘭欲乘勝深入，翰慮成本國之害，詭說於蘭，蘭遂不進. 後石季龍征遼，皝親將三軍略令支以北，遼議欲追之，翰知皝躬自總戎，戰必克勝，乃謂遼曰：「今石氏向至，方對大敵，不宜復以小小爲事. 燕王自來，士馬精銳. 兵者凶器，戰有危慮，若其失利，何以南禦乎！」蘭怒曰：「吾前聽卿誑說，致成今患，不復入卿計中矣.」乃率衆追皝，蘭果大敗. 翰雖處仇國，因事立忠，皆此類也.

及遼奔走，翰又北投宇文歸. 旣而逃，歸乃遣勁騎百餘追之. 翰遙謂追者曰：「吾旣思戀而歸，理無反面. 吾之弓矢，汝曹足知，無爲相逼，自取死也. 吾處汝國久，恨不殺汝. 汝可百步豎刀，吾射中者，汝便宜反；不中者，可來前也.」歸騎解刀豎之，翰一發便中刀闣，追騎乃散.

旣至，皝甚加恩禮. 建元二年，從皝討宇文歸，臨陣爲流矢所中，臥病積時. 後疾漸愈，於其家中騎馬自試，或有人告翰私習騎，疑爲非常. 皝素忌之，遂賜死焉. 翰臨死謂使者曰：「翰懷疑外奔，罪不容誅，不能以骸骨委賊庭，故歸罪有司. 天慈曲愍，不肆之市朝，今日之死，翰之生也. 但逆胡跨據神州，中原未靖，翰常剋心自誓，志呑醜虜，上成先王遺旨，下謝山海之責. 不圖此心不遂，沒有餘恨，命也奈何！」仰藥而死.

陽裕字士倫，右北平無終人也. 少孤，兄弟皆早亡，單煢獨立，雖宗族無能識者，惟叔父耽幼而奇之，曰：「此兒非惟吾門之標秀，乃佐時之良器也.」刺史和演辟爲主簿. 王浚領州，轉治中從事，忌而不能任.

石勒旣克薊城，問棗嵩曰：「幽州人士，誰最可者？」嵩曰：「燕國劉翰，德素長者. 北平陽裕，榦事之才.」勒曰：「若如君言，王公何以不任？」嵩曰：「王公由不能任，所以爲明公擒也.」勒方任之，裕乃微服潛遁.

時鮮卑單于段眷爲晉驃騎大將軍、遼西公，雅好人物，虛心延裕. 裕謂友人成泮曰：「仲尼喜佛　之召，以匏瓜自喩，伊尹亦稱何事非君，何使非民，聖賢尙如此，況吾曹乎！眷今召我，豈徒然哉！」泮曰：「今華夏分崩，九州幅裂，軌跡所及，易水而已. 欲偃蹇考槃，以待大通者，俟河之淸也. 人壽幾何？古人以爲白駒之歎. 少游有云，郡掾足以蔭後，況國相乎！卿追蹤伊孔，抑亦知機其神也.」裕乃應之. 拜郎中令、中軍將軍，處上卿位. 歷事段氏五主，甚見尊重.

段遼與皝相攻，裕諫曰：「臣聞親仁善鄰，國之寶也. 慕容與國世爲婚姻，且皝令德之主，不宜連兵構怨，凋殘百姓. 臣恐禍害之興，將由於此. 願兩追前失，通款如初，使國家有太山之安，蒼生蒙息肩之惠.」遼不從. 出爲燕郡太守. 石季龍克令支，裕以郡降，拜北平太守，徵爲尙書左丞.

段遼之請迎於季龍也，裕以左丞領征東麻秋司馬. [六]秋敗，裕爲軍人所執，將詣皝. 皝素聞裕名，卽命釋其囚，拜郎中令，遷大將軍左司馬. 東破高句麗，北滅宇文歸，皆豫其謀，皝甚器重之. 及遷都和龍，裕雅有巧思，皝所制城池宮閤，皆裕之規模. 裕雖仕皝日近，寵秩在舊人之右，性謙恭淸儉，剛簡慈篤，雖歷居朝端，若布衣之士. 士大夫流亡羈絶者，莫不經營收葬，存恤孤遺，士無賢不肖皆傾身待之，是以所在推仰.

初，范陽盧諶每稱之曰：「吾及晉之淸平，歷觀朝士多矣，忠淸簡毅，篤信義烈，如陽士倫者，實亦未幾.」及死，皝甚悼之，時年六十二.

校勘記

[一]司馬佟壽　「佟壽」，各本作「佟燾」，唯宋本作「佟壽」. 通鑑九五亦作「佟壽」，今從宋本.

[二]涉奕于　通鑑九七「涉奕于」作「涉夜干」. 「奕」「夜」譯音之異，「于」「干」二字常相混，不知孰是. 下不再出校.

[三]安樂　通鑑九六作「樂安」，是. 參卷一０六校記.

[四]田於苑中　各本「苑」作「宛」，宋本作「菀」，卽「苑」. 下文有「省罷諸苑」、「苑囿悉可罷之」語，各本皆同. 通典四亦作「苑中」. 今從宋本.

[五]三年　周校：三年上脫年號，按之當爲永和也. 今按：永和元年十二月皝始不用晉年號，自稱十二年(見通鑑九七). 御覽一二一引前燕錄自咸和九年後卽用皝之紀年，晉封皝爲燕王及遷都龍城在八年(晉咸康七年)，龍見立寺在十二年(晉永和元年)，皝於東序考試學生在十四年(永和三年). 則此「三年」當是「十三年」，脫「十」字. 通鑑九七在永和二年可證.

[六]裕以左丞領征東麻秋司馬　各本「丞」下有「相」字，宋本無. 通志一八八同宋本. 上文云「徵爲尙書左丞」，「相」字衍，今從宋本.

晉書卷一百十 載記第十

慕容雋 韓恒　李産　産子績

慕容雋字宣英，皝之第二子也. 初，廆常言：「吾積福累仁，子孫當有中原.」旣而生雋，廆曰：「此兒骨相不恒，吾家得之矣.」及長，身長八尺二寸，姿貌魁偉，博觀圖書，有文武幹略. 皝爲燕王，拜雋仮節、安北將軍、東夷校尉、左賢王、燕王世子.

皝死，永和五年，僭卽燕王位，依春秋列國故事稱元年，[一]赦于境內. 是時石季龍死，趙魏大亂，雋將圖兼幷之計，以慕容恪爲輔國將軍，慕容評爲輔弼將軍，陽騖爲輔義將軍，慕容垂爲前鋒都督、建鋒將軍，簡精卒二十餘萬以待期. 是歲，穆帝使謁者陳沈拜雋爲使持節、侍中、大都督、都督河北諸軍事、幽冀幷平四州牧、大將軍、大單于、燕王，承制封拜一如廆、皝故事.

明年，雋率三軍南伐，出自盧龍，次于無終. 石季龍幽州刺史王午棄城走，留其將王他守薊. 雋攻陷其城，斬他，因而都之. 徙廣寧、上谷人于徐無，代郡人于凡城而還.

及冉閔殺石祗，僭稱大號，遣其使人常煒聘於雋. [二]雋引之觀下，使其記室封裕詰之曰：「冉閔養息常才，負恩簒逆，有何祥應而僭稱大號？」煒曰：「天之所興，其致不同，狼烏紀于三王，麟龍表于漢魏. 寡君應天馭曆，能無祥乎！且用兵殺伐，哲王盛典，湯武親行誅放，而仲尼美之. 魏武養於宦官，莫知所出，衆不盈旅，遂能終成大功. 暴胡酷亂，蒼生屠膾，寡君奮劍而誅除之，黎元獲濟，可謂功格皇天，勳侔高祖. 恭承乾命，有何不可？」裕曰：「石祗去歲使張擧請救，云璽在襄國，其言信不？又聞閔鑄金爲己象，壞而不成，奈何言有天命？」煒曰：「誅胡之日，在鄴者略無所遺，璽何從而向襄國，此求救之辭耳. 天之神璽，實在寡君. 且妖孽之徒，欲仮奇眩衆，或改作萬端，以神其事. 寡君今已握乾符，類上帝，四海懸諸掌，大業集於身，何所求慮而取信此乎！鑄形之事，所未聞也.」雋旣銳信擧言，又欣于閔鑄形之不成也，必欲審之，乃積薪置火於其側，命裕等以意喩之. 煒神色自若，抗言曰：「結髮已來，尙不欺庸人，況千乘乎！巧詐虛言以救死者，使臣所不爲也. 直道受戮，死自分耳. 益薪速火，君之大惠.」左右勸雋殺之，雋曰：「古者兵交，使在其間，此亦人臣常事.」遂赦之.

遣慕容恪略地中山，慕容評攻王午于魯口. 恪次唐城，冉閔將白同、中山太守侯龕固守不下. 恪留其將慕容彪攻之，進討常山. 評次南安，王午遣其將鄭生距評. 評逆擊，斬之，侯龕踰城出降. 恪進克中山，斬白同. 雋軍令嚴明，諸將無所犯. 閔章武太守賈堅率郡兵邀評戰于高城，擒堅於陣，斬首三千餘級.

是歲丁零翟鼠及冉閔將劉準等率其所部降于雋，封鼠歸義王，拜準左司馬.

時鮮卑段勤初附於雋，其後復叛. 雋遣慕容恪及相國封弈討冉閔于安喜，慕容垂討段勤于繹慕，雋如中山，爲二軍聲勢. 閔懼，奔于常山，恪追及於泒水. 閔威名素振，衆咸憚之. 恪謂諸將曰：「閔師老卒疲，實爲難用；加其勇而無謀，一夫之敵耳. 雖有甲兵，不足擊也. 吾今分軍爲三部，掎角以待之. 閔性輕銳，又知吾軍勢非其敵，必出萬死衝吾中軍. 吾今貫甲厚陣以俟其至，諸君但厲卒，從旁須其戰合，夾而擊之，蔑不克也.」及戰，敗之，斬首七千餘級，擒閔，送之，斬於龍城. 恪屯軍呼■. 閔將蘇亥遣其將金光率騎數千襲恪，恪逆擊，斬之，亥大懼，奔于幷州. 恪進據常山，段勤懼而請降，遂進攻鄴. 閔將蔣幹閉城距守. 雋又遣慕容評等率騎一萬會攻鄴. 是時■■巢于雋正陽殿之西椒，生三雛，項上有豎毛；凡城獻異鳥，五色成章. 雋謂群僚曰：「是何祥也？」咸稱：「■■者，燕鳥也. 首有毛冠者，言大燕龍興，冠通天章甫之象也. 巢正陽西椒者，言至尊臨軒朝萬國之徵也. 三子者，數應三統之驗也. 神鳥五色，言聖朝將繼五行之籙以御四海者也.」雋覽之大悅. 旣而蔣幹率銳卒五千出城挑戰，慕容評等擊敗之，斬首四千餘級，幹單騎還鄴. 於是群臣勸雋稱尊號，雋答曰：「吾本幽漠射獵之鄕，被髮左衽之俗，曆數之籙寧有分邪！卿等苟相褒擧，以覬非望，實匪寡德所宜聞也.」慕容恪、封弈討王午于魯口，降之. 尋而慕容評攻克鄴城，送冉閔妻子僚屬及其文物于中山.

先是，蔣幹以傳國璽送于建鄴，雋欲神其事業，言曆運在己，乃詐云閔妻得之以獻，賜號曰「奉璽君」，因以永和八年僭卽皇帝位，大赦境內，建元曰元璽，署置百官. 以封弈爲太尉，慕容恪爲侍中，陽騖爲尙書令，皇甫眞爲尙書左僕射，張希爲尙書右僕射，宋活爲中書監，韓恒爲中書令，其餘封授各有差. 追尊廆爲高祖武宣皇帝，皝爲太祖文明皇帝. 時朝廷遣使詣雋，雋謂使者曰：「汝還白汝天子，我承人乏，爲中國所推，已爲帝矣.」初，石季龍使人探策于華山，得玉版，文曰：「歲在申酉，不絶如■■. 歲在壬子，眞人乃見.」及此，燕人咸以爲雋之應也. 改司州爲中州，置司隷校尉官. 群下言：「大燕受命，上承光紀黑精之君，運曆傳屬，代金行之后，宜行夏之時，服周之冕，旗幟尙黑，牲牡尙玄.」雋從之. 其從行文武、諸藩使人及登號之日者，悉增位三級. 泒河之師，守鄴之軍，下及戰士，賜各有差. 臨陣戰亡者，將士加贈二等，士卒復其子孫. 殿中舊人皆隨才擢敘. 立其妻可足渾氏爲皇后，世子曄爲皇太子.

晉寧朔將軍榮胡以彭城、魯郡叛降于雋.

常山人李犢聚衆數千，反于普壁壘，雋遣慕容恪率衆討降之.

初，冉閔旣敗，王午自號安國王. 午旣死，呂護復襲其號，保于魯口. 恪進討走之，遣前軍悅綰追及于野王，悉降其衆.

姚襄以梁國降于雋. 以慕容評爲都督秦、雍、益、梁、江、揚、荊、徐、兗、豫十州河南諸軍事，權鎭于洛水；慕容彊爲前鋒都督、都督荊徐二州緣淮諸軍事，進據河南.

雋自和龍至薊城，幽冀之人以爲東遷，互相驚擾，所在屯結. 其下請討之，雋曰：「群小以朕東巡，故相惑耳. 今朕旣至，尋當自定. 然不虞之備亦不可不爲.」於是令內外戒嚴.

苻生河內太守王會、黎陽太守韓高以郡歸雋. 晉蘭陵太守孫黑、濟北太守高柱、建興太守高■}各以郡叛歸于雋. 初，雋車騎大將軍、范陽公劉寧屯據蕕城，降于苻氏，至此，率戶二千詣薊歸罪，拜後將軍. 高句麗王釗遣使謝恩，貢其方物. 雋以釗爲營州諸軍事、征東大將軍、營州刺史，封樂浪公，王如故.

雋給事黃門侍郎申胤上言曰：

夫名尊禮重，先王之制. 冠冕之式，代或不同. 漢以蕭曹之功，有殊群辟，故劍履上殿，入朝不趨. 世無其功，則禮宜闕也. 至於東宮，體此爲儀，魏晉因循，制不納舃. 今皇儲過謙，準同百僚，禮卑逼下，有違朝式. 太子有統天之重，而與諸王齊冠遠游，非所以辨章貴賤也.

祭饗朝慶，宜正服羇衣九文，冠冕九旒.

又仲冬長至，太陰數終，黃鍾産氣，綿微於下，此月閉關息旅，后不省方. 禮記曰：「是月也，事欲靜，君子齋戒去聲色.」唯周官有天子之南郊從八能之說. 或以有事至靈，非朝饗之節，故有樂作之理. 王者愼微，禮從其重. 前來二至闕鼓，不宜有設，今之鏗鏘，蓋以常儀. 二至之禮，事殊餘節，猥動金聲，驚越神氣，施之宣養，實爲未盡.

又朝服雖是古禮，絳■■始於秦漢，迄于今代，遂相仍準. 朔望正旦，乃具羇舃. 禮，諸侯旅見天子，不得終事者三，雨沾服失容，其在一焉. 今或朝日天雨，未有定儀. 禮貴適時，不在過恭. 近以地溼不得納舃，而以羇■\改履. 案言稱朝服，所以服之而朝，一體之間，上下二制，或廢或存，實乖禮意. 大燕受命，侔蹤虞夏，諸所施行，宜損益定之，以爲皇代永制.

雋曰：「其劍舃不趨，事下太常參議. 太子服羇冕，冠九旒，超級逼上，未可行也. 冠服何容一施一廢，皆可詳定.」

初，段蘭之子龕因冉閔之亂，擁衆東屯廣固，自號齊王，稱藩于建鄴，遣書抗中表之儀，非雋正位. 雋遣慕容恪、慕容塵討之. 恪旣濟河. 龕弟羆驍勇有智計，言於龕曰：「慕容恪善用兵，加其衆旅旣盛，恐不可抗也. 若頓兵城下，雖復請降，懼終不聽. 王但固守，羆請率精銳距之. 若其戰捷，王可馳來追擊，使虜匹馬無反. 如其敗也，遽出請降，不失千戶侯也.」龕弗從. 羆固請行，龕怒斬之，率衆三萬來距恪. 恪遇龕於濟水之南，與戰，大敗之，遂斬其弟欽，盡俘其衆. 恪進圍廣固，諸將勸恪宜急攻之，恪曰：「軍勢有宜緩以克敵，有宜急而取之. 若彼我勢均，且有强援，慮腹背之患者，須急攻之，以速大利. 如其我强彼弱，外無寇援，力足制之者，當羈縻守之，以待其斃. 兵法十圍五攻，此之謂也. 龕恩結賊黨，衆未離心，濟南之戰，非不銳也，但其用之無術，以致敗耳. 今憑固天險，上下同心，攻守勢倍，軍之常法. 若其促攻，不過數旬，克之必矣，但恐傷吾士衆. 自有事已來，卒不獲寧，吾每思之，不覺忘寢，亦何宜輕殘人命乎！當持久以取耳.」諸將皆曰：「非所及也.」乃築室反耕，嚴固圍壘. 龕所署徐州刺史王騰、索頭單于薛雲降于恪. 段龕之被圍也，遣使詣建鄴請救. 穆帝遣北中郎將荀羨赴之，憚虜强遷延不敢進. 攻破陽都，斬王騰以歸. 恪遂克廣固，以龕爲伏順將軍，徙鮮卑胡羯三千餘戶于薊，留慕容塵鎭廣固，恪振旅而歸.

雋太子曄死，僞諡獻懷. 升平元年，復立次子暐爲皇太子，赦其境內，改元曰光壽.

遣其撫軍慕容垂、中軍慕容虔與護軍平熙等率步騎八萬討丁零敕勒于塞北，大破之，俘斬十餘萬級，獲馬十三萬匹，牛羊億餘萬.

初，廆有駿馬曰赭白，有奇相逸力. 石季龍之伐棘城也，皝將出避難，欲乘之，馬悲鳴踶齧，人莫能近. 皝曰：「此馬見異先朝，孤常仗之濟難，今不欲者，蓋先君之意乎！」乃止. 季龍尋退，皝益奇之. 至是，四十九歲矣，而駿逸不虧，雋比之於鮑氏驄，命鑄銅以圖其象，親爲銘贊，鐫勒其旁，置之薊城東掖門. 是歲，象成而馬死.

匈奴單于賀賴頭率部落三萬五千降于雋，拜寧西將軍、雲中郡公，處之于代郡平舒城.

晉太山太守諸葛攸伐其東郡. 雋遣慕容恪距戰，王師敗績. 北中郎將謝萬先據梁宋，[三]懼而遁歸. 恪進兵入寇河南，汝、潁、譙、沛皆陷，置守宰而還.

雋自薊城遷于鄴，赦其境內，繕修宮殿，復銅雀臺.

廷尉監常煒上言：「大燕雖革命創制，至於朝廷銓謨，亦多因循魏晉，唯祖父不殮葬者，獨不聽官身淸朝，斯誠王敎之首，不刊之式. 然禮貴適時，世或損益，是以高祖制三章之法，而秦人安之. 自頃中州喪亂，連兵積年，或遇傾城之敗，覆軍之禍，坑師沈卒，往往而然，孤孫煢子，十室而九. 兼三方岳峙，父子異邦，存亡吉凶，杳成天外. 或便仮一時，或依嬴博之制，孝子糜身無補，順孫心喪靡及，雖招魂虛葬以敘罔極之情，又禮無招葬之文，令不此載. 若斯之流，抱琳琅而無申，懷英才而不齒，誠可痛也. 恐非明揚側陋，務盡時珍之道. 吳起、二陳之疇，終將無所展其才幹. 漢祖何由免於平城之圍？郅支之首何以懸於漢關？謹案戊辰詔書，蕩淸瑕穢，與天下更始，以明惟新之慶. 五六年間，尋相違伐，於則天之體，臣竊未安.」雋曰：「煒宿德碩儒，練明刑法，覽其所陳，良足採也. 今六合未寧，喪亂未已，又正當搜奇拔異之秋，未可才行兼擧，且除此條，聽大同更議.」

使昌黎、遼東二郡營起廆廟，范陽、燕郡構皝廟，以其護軍平熙領將作大匠，監造二廟焉.

苻堅平州刺史劉特率戶五千降于雋.

河間李黑聚衆千餘，攻略州郡，殺棗彊令衛顔，雋長樂太守傅顔討斬之.

常山大樹自拔，根下得璧七十、珪七十三，光色精奇，有異常玉. 雋以爲嶽神之命，遣其尙書郎段勤以太牢祀之.

初，冉閔之僭號也，石季龍將李歷、張平、高昌等並率其所部稱藩於雋，遣子入侍. 旣而投款建鄴，結援苻堅，並受爵位，羈縻自固，雖貢使不絶，而誠節未盡. 呂護之走野王也，遣弟奉表謝罪於雋，拜寧南將軍、河內太守. 又上黨馮鴦自稱太守，附于張平，平屢言之，雋以平故，赦其罪，以爲京兆太守. 護、鴦亦陰通京師. 張平跨有新興、雁門、西河、太原、上黨、上郡之地，壘壁三百餘，胡晉十餘萬戶，遂拜置征、鎭，爲鼎跱之勢. 雋遣其司徒慕容評討平，領軍慕輿根討鴦，司空陽騖討昌，撫軍慕容臧攻歷. 幷州壘壁降者百餘所，以尙書右僕射悅綰爲安西將軍、領護匈奴中郎將、幷州刺史以撫之. 平所署征西諸葛驤、鎭北蘇象、寧東喬庶、鎭南石賢等率壘壁百三十八降于雋，雋大悅，皆復其官爵. 旣而平率衆三千奔于平陽，鴦奔于野王，歷走滎陽，昌奔邵陵，悉降其衆.

雋于是復圖入寇，兼欲經略關西，乃令州郡校閱見丁，精覆隱漏，率戶留一丁，餘悉發之，欲使步卒滿一百五十萬，期明年大集，將進臨洛陽，爲三方節度. 武邑劉貴上書極諫，陳百姓凋弊，召兵非法，恐人不堪命，有土崩之禍，幷陳時政不便于時者十有三事. 雋覽而悅之，付公卿博議，事多納用，乃改爲三五占兵，寬戎備一周，悉令明年季冬赴集鄴都.

是歲，晉將荀羨攻山茌，拔之，斬雋太山太守賈堅. [四]雋靑州刺史慕容塵遣司馬悅明救之，羨師敗績，復陷山茌.

雋立小學于顯賢里以敎冑子. 封其子泓爲濟北王，沖爲中山王. 讌群臣於蒲池，酒酣，賦詩，因談經史，語及周太子晉，潸然流涕，顧謂群臣曰：「昔魏武追痛倉舒，孫權悼登無已，孤常謂二主緣愛稱奇，無大雅之體. 自曄亡以來，孤鬚髮中白，始知二主有以而然. 卿等言曄定何如也？孤今悼之，得無貽怪將來乎？」其司徒左長史李績對曰：「獻懷之在東宮，臣爲中庶子，旣忝近侍，聖質志業，臣實不敢不知. 臣聞道備無愆，其唯聖人乎. 先太子大德有八，未見闕也.」雋曰：「卿言亦以過矣，然試言之.」績曰：「至孝自天，性與道合，此其一也. 聰敏慧悟，機思若流，此其二也. 沈毅好斷，理詣無幽，此其三也. 疾諛亮物，雅悅直言，此其四也. 好學愛賢，不恥下問，此其五也. 英姿邁古，藝業超時，此其六也. 虛襟恭讓，尊師重道，此其七也. 輕財好施，勤恤民隱，此其八也.」雋泣曰：「卿雖褒譽，然此兒若在，吾死無憂也. 吾旣不能追蹤唐虞，官天下以禪有德，近模三王，以世傳授. 景茂幼沖，器藝未擧，卿以爲何如？」績曰：「皇太子天資岐嶷，聖敬日躋，而八德闃然，二闕未補，雅好遊田，娛心絲竹，所以爲損耳.」雋顧謂暐曰：「伯陽之言，藥石之惠，汝宜戢之.」因問高年疾苦、孤寡不能自存者，賜穀帛有差.

雋夜夢石季龍齧其臂，寤而惡之，命發其墓，剖棺出尸，蹋而罵之曰：「死胡安敢夢生天子！」遣其御史中尉陽約數其殘酷之罪，鞭之，棄于漳水.

諸葛攸又率水陸三萬討雋，入自石門，屯于河渚. 攸部將匡超進據■■■■，蕭館屯于新柵，又遣督護徐冏率水軍三千泛舟上下，爲東西聲勢. 雋遣慕容評、傅顔等統步騎五萬，戰于東阿，王師敗績.

塞北七國賀蘭、涉勒等皆降.

俄而雋寢疾，謂慕容恪曰：「吾所疾惙然，當恐不濟. 修短命也，復何所恨！但二寇未除，景茂沖幼，慮其未堪多難. 吾欲遠追宋宣，以社稷屬汝.」恪曰：「太子雖幼，天縱聰聖，必能勝殘刑措，不可以亂正統也.」雋怒曰：「兄弟之間豈虛飾也！」恪曰：「陛下若以臣堪荷天下之任者，寧不能輔少主乎！」雋曰：「若汝行周公之事，吾復何憂！李績淸方忠亮，堪任大事，汝善遇之.」

是時兵集鄴城，盜賊互起，每夜攻劫，晨昏斷行. 於是寬常賦，設奇禁，賊盜有相告者賜奉車都尉，捕誅賊首木穀和等百餘人，乃止.

升平四年，雋死，時年四十二，在位十一年. [五]僞諡景昭皇帝，廟號烈祖，墓號龍陵.

雋雅好文籍，自初卽位至末年，講論不倦，覽政之暇，唯與侍臣錯綜義理，凡所著述四十餘篇. 性嚴重，愼威儀，未曾以慢服臨朝，雖閑居宴處亦無懈怠之色云.

韓恒字景山，灌津人也. 父黙，以學行顯名. 恒少能屬文，師事同郡張載，載奇之，曰：「王佐才也.」身長八尺一寸，博覽經籍，無所不通.

永嘉之亂，避地遼東. 廆旣逐崔毖，復徙昌黎，召見，嘉之，拜參軍事. 咸和中，宋該等建議以廆立功一隅，勤誠王室，位卑任重，不足以鎭華夷，宜表請大將軍、燕王之號. 廆納之，命群僚博議，咸以爲宜如該議. 恒駁曰：「自群胡乘間，人嬰荼毒，諸夏蕭條，無復綱紀. 明公忠武篤誠，憂勤社稷，抗節孤危之中，建功萬里之外，終古勤王之義，未之有也. 夫立功者患信義不著，不患名位不高，故桓文有寧復一匡之功，亦不先求禮命以令諸侯. 宜繕甲兵，候機會，除群凶，靖四海，功成之後，九錫自至. 且要君以求寵爵者，非爲臣之義也.」廆不平之，出爲新昌令.

皝爲鎭軍，復參軍事. 遷營丘太守，政化大行. 雋爲大將軍，徵拜諮議參軍，加揚烈將軍.

雋僭位，將定五行次，衆論紛紜. 恒時疾在龍城，雋召恒以決之. 恒未至而群臣議以燕宜承晉爲水德. 旣而恒至，言於雋曰：「趙有中原，非唯人事，天所命也. 天實與之，而人奪之，臣竊謂不可. 且大燕王跡始自於震，於易，震爲靑龍. 受命之初，有龍見於都邑城，龍爲木德，幽契之符也.」雋初雖難改，後終從恒議. 雋袐書監淸河聶熊聞恒言，乃歎曰：「不有君子，國何以興，其韓令君之謂乎！」後與李産俱傅東宮，從太子曄入朝，雋顧謂左右曰：「此二傅一代偉人，未易繼也.」其見重如此.

李産字子喬，范陽人也. 少剛厲，有志格. 永嘉之亂，同郡祖逖擁衆部於南土，力能自固，産遂往依之. 逖素好從橫，弟約有大志，産微知其旨，乃率子弟十數人間行還鄕里，仕於石氏，爲本郡太守.

及慕容雋南征，前鋒達郡界，鄕人皆勸産降，産曰：「夫受人之祿，當同其安危，今若舍此節以圖存，義士將謂我何！」衆潰，始詣軍請降. 雋嘲之曰：「卿受石氏寵任，衣錦本鄕，何故不能立功於時，而反委質乎！烈士處身於世，固當如是邪？」産泣曰：「誠知天命有歸，非微臣所抗. 然犬馬爲主，豈忘自效，但以孤窮勢蹙，致力無術，僶俛歸死，實非誠款.」雋嘉其慷慨，顧謂左右曰：「此眞長者也.」乃擢用之，歷位尙書. 性剛正，好直言，每至進見，未曾不論朝政之得失，同輩咸憚焉，雋亦敬其儒雅. 前後固辭年老，不堪理劇. 轉拜太子太保. 謂子績曰：「以吾之才而致於此，始者之願亦已過矣，不可復以西夕之年取笑於來今也.」固辭而歸，死於家. 子績. [六]

績字伯陽，少以風節知名，淸辯有辭理. 弱冠爲郡功曹. 時石季龍親征段遼，師次范陽，百姓饑儉，軍供有闕. 季龍大怒，太守惶怖避匿. 績進曰：「郡帶北裔，與寇接壤，疆埸之間，人懷危慮. 聞輿駕親戎，將除殘賊，雖嬰兒白首，咸思效命，非唯爲國，亦自求寧，雖身膏草野，猶甘爲之，敢有私吝而闕軍實！但比年災儉，家有菜色，困弊力屈，無所取濟，逋廢之罪，情在可矜.」季龍見績年少有壯節，嘉而恕之，於是太守獲免.

刺史王午辟爲主簿. 雋之南征也，隨午奔魯口. 鄧恒謂午曰：「績鄕里在北，父已降燕，今雖在此，終不爲用，方爲人患.」午曰：「績於喪亂之中捐家立義，情節之重，有侔古烈，若懷嫌害之，必駭衆望.」恒乃止. 午恐績終爲恒所害，乃資遣之. 及到，雋責其背親後至，績答曰：「臣聞豫讓報智伯仇，稱于前史. 旣官身所在，何事非君！陛下方弘唐虞之化，臣實未謂歸順之晩也.」雋曰：「此亦事主之一節耳.」累遷太子中庶子.

及暐立，慕容恪欲以績爲尙書右僕射，暐憾績往言，不許. 恪屢請，乃謂恪曰：「萬機之事委之叔父，伯陽一人，暐請獨裁.」績遂憂死.

校勘記

[一]皝死永和五年僭卽燕王位依春秋列國故事稱元年　皝死雋嗣位在永和四年，改稱元年則在五年. 御覽一二一引前燕錄作：「皝薨，卽燕王位，赦其境內. 元年春正月，雋依春秋列國故事稱元年」，甚明. 載記改「元年春正月」爲「永和五年」，而誤移於「卽燕王位」之前，遂似皝死卽位亦在五年.

[二]冉閔殺石祗至常煒聘於雋　通鑑九九常煒使雋在永和七年三月，時閔方攻祗於襄國，祗死在五月. 疑「殺」當作「攻」，或「石祗」爲「石鑒」之誤.

[三]北中郎將謝萬先據梁宋　校文：謝萬時爲西中郎將，北中郎將則郗曇也. 傳脫郗名而以其官加之萬，疏矣. 又考帝紀，萬喪師事在升平三年七月，荀羨山茌之敗則在二年十二月，今先列萬事而羨敗遠次於下文，序事先後倒置.

[四]斬雋太山太守賈堅　通鑑一００云堅被擒，憤惋而卒，疑「斬」當作「擒」.

[五]在位十一年　校文：雋立於永和四年，至升平四年凡十三年，此云「十一年」，「一」當爲「三」之訛. 按：此自永和五年改元起算，亦當是「十二年」，「一」字必訛.

[六]子績　斠注：李秀碑作「産子續」，此「績」字爲「續」之訛. 按：冊府二二五又訛作「緖」. 李績已見上文，下有附傳，不具出校.

晉書卷一百十一 載記第十一

慕容暐 慕容恪　陽騖　皇甫眞

慕容暐字景茂，雋第三子也. 初封中山王，尋立爲太子. 及雋死，群臣欲立慕容恪，恪辭曰：「國有儲君，非吾節也.」於是立暐.

升平四年，僭卽皇帝位，大赦境內，改元曰建熙，立其母可足渾氏爲皇太后. 以慕容恪爲太宰、錄尙書，行周公事；慕容評爲太傅，副贊朝政；慕輿根爲太師；慕容垂爲河南大都督、征南將軍、兗州牧、荊州刺史，領護南蠻校尉，鎭梁國；孫希爲安西將軍、幷州刺史；傅顔爲護軍將軍；其餘封授各有差.

暐旣庸弱，國事皆委之於恪. 慕輿根自恃勳舊，驕傲有無上之心，忌恪之總朝權，將伺隙爲亂，乃言於恪曰：「今主上幼沖，母后干政，殿下宜慮楊駿、諸葛元遜之變，思有以自全. 且定天下者，殿下之功也，兄亡弟及，先王之成制，過山陵之後，可廢主上爲一國王，殿下踐尊位，以建大燕無窮之慶.」恪曰：「公醉乎？何言之勃也！昔曹臧、吳札並於家難之際，猶曰爲君非吾節，況今儲君嗣統，四海無虞，宰輔受遺，奈何便有私議！公忘先帝之言乎？」根大懼，陳謝而退. 恪以告慕容垂，垂勸恪誅之. 恪曰：「今新遭大凶，二虜伺隙，山陵未建，而宰輔自相誅滅，恐乖遠近之望，且可容忍之.」根與左衛慕輿干潛謀誅恪及評，因而簒位. 入白可足渾氏及暐曰；「太宰、太傅將謀爲亂，臣請率禁兵誅之，以安社稷.」可足渾氏將從之，暐曰：「二公國之親穆，先帝所託，終應無此，未必非太師將爲亂也.」於是使其侍中皇甫眞、護軍傅顔收根等，於禁中斬之，大赦境內. 遣傅顔率騎二萬觀兵河南，臨淮而還，軍威甚盛.

初，雋所署寧南將軍呂護據野王，陰通京師，穆帝以護爲前將軍、冀州刺史. 雋死，謀引王師襲鄴，事覺，暐使慕容恪等率衆五萬討之. 傅顔言於恪曰：「護窮寇仮合，王師旣臨，則上下喪氣，曾不敢闚兵中路，展其螗蜋之心. 此則士卒懾魂，敗亡之驗也. 殿下前以廣固天險，守易攻難，故爲長久之策. 今賊形便不與往同，宜急攻之，以省千金之費.」恪曰：「護老賊，經變多矣. 觀其爲備之道，未易卒平. 今圈之窮城，樵採路絶，內無蓄積，外無强援，不過十旬，其斃必矣，何必遽殘士卒之命而趣一時之利哉！吾嚴濬圍壘，休養將卒，以重官美貨間而離之. 事淹勢窮，其釁易動；我則未勞，而寇已斃. 此爲兵不血刃，坐以制勝也.」遂列長圍守之. 護遣其將張興率勁卒七千出戰，傅顔擊斬之. 自三月至八月而野王潰，護南奔于晉，悉降其衆. 尋復叛歸于暐，暐待之如初. 因遣傅顔與護率衆據河陰. 顔北襲■■勒，大獲而還. 護攻洛陽，中流矢而死. 將軍段崇收軍北渡，屯于野王.

暐遣其寧東慕容忠攻陷滎陽，又遣鎭南慕容塵寇長平. [一]時晉冠軍將軍陳祐戍洛陽，遣使請救，帝遣桓溫援之.

興寧初，暐復使慕容評寇許昌、懸瓠、陳城，[二]並陷之，遂略汝南諸郡，徙萬餘戶于幽冀. 暐豫州刺史孫興上疏，請步卒五千先圖洛陽. 暐納之，遣其太宰司馬悅希軍于盟津，孫興分戍成皐，以爲之聲援. 尋而陳祐率衆奔陸渾，河南諸壘悉陷于希. 慕容恪攻陷金墉，害揚威將軍沈勁. 以其左中郎將慕容筑爲仮節、征虜將軍、洛州刺史，鎭金墉，慕容垂爲都督荊揚洛徐兗豫雍益梁秦等十州諸軍事、征南大將軍、荊州牧，配兵一萬，鎭魯陽.

時暐境內多水旱，慕容恪、慕容評並稽首歸政，請遜位還第，曰：「臣以朽闇，器非經國，過荷先帝拔擢之恩，又蒙陛下殊常之遇，猥以輕才，竊位宰錄，不能上諧陰陽，下釐庶政，致使水旱愆和，彝倫失序，轅弱任重，夕惕唯憂. 臣聞王者則天建國，辨方正位，司必量才，官惟德擧. 台傅之重，參理三光，苟非其人，則靈曜爲虧. 尸祿貽殃，負乘招悔，由來常道，未之或差. 以姬旦之勳聖，猶近則二公不悅，遠則管蔡流言，況臣等寵緣戚來，榮非才授，而可久點天官，塵蔽賢路！是以中年拜表，披陳丹款. 聖恩齒舊，未忍遐棄，奄冉偸榮，愆責彌厚. 自待罪鼎司，歲餘辰紀；忝冒宰衡，七載于茲. 雖乃心經略，而思不周務，至令二方干紀，跋扈未庭，同文之詠，有慚盛漢，深乖先帝託付之規，甚違陛下垂拱之義. 臣雖不敏，竊聞君子之言，敢忘虞丘避賢之美，輒循兩疏知止之分，謹送太宰、大司馬、太傅、司徒章綬，惟垂昭許.」暐曰：「朕以不天，早傾乾覆，先帝所託，唯在二公. 二公懿親碩德，勳高魯衛，翼贊王室，輔導朕躬，宣慈惠和，坐而待旦，虔誠夕惕，美亦至矣. 故能外掃群凶，內淸九土，四海晏如，政和時洽. 雖宗廟社稷之靈，抑亦公之力也. 今關右有未賓之氐，江吳有遺燼之虜，方賴謀猷，混寧六合，豈宜虛己謙沖，以違委任之重！王其割二疏獨善之小，以成公旦復袞之大.」恪、評等固請致政，暐曰：「夫建德者必以終善爲名，佐命者則以功成爲效. 公與先帝開構洪基，膺天明命，將廓夷群醜，紹復隆周之跡. 災眚橫流，乾光墜曜. 朕以眇躬，猥荷大業，不能上成先帝遺志，致使二虜遊魂，所以功未成也，豈宜沖退. 且古之王者，不以天下爲榮，憂四海若荷擔，然後仁讓之風行，則比屋而可封. 今道化未純，鯨鯢未殄，宗社之重，非唯朕身，公所憂也. 當思所以寧濟兆庶，靖難敦風，垂美將來，侔蹤周漢，不宜崇飾常節，以違至公.」遂斷其讓表，恪、評等乃止.

暐鍾律郎郭欽奏議以暐承石季龍水爲木德，暐從之.

太和元年，[三]暐遣撫軍慕容厲攻晉太山太守諸葛攸. 攸奔于淮南，厲悉陷兗州諸郡，置守宰而還.

慕容恪有疾，深慮暐政不在己，慕容評性多猜忌，大司馬之位不能允授人望，乃召暐兄樂安王臧謂之曰：「今勁秦跋扈，强吳未賓，二寇並懷進取，但患事之無由耳. 夫安危在得人，國興在賢輔，若能推才任忠，和同宗盟，則四海不足圖，二虜豈能爲難哉！吾以常才，受先帝顧託之重，每欲掃平關隴，蕩一甌吳，庶嗣成先帝遺志，謝憂責于當年. 而疾固彌留，恐此志不遂，所以沒有餘恨也. 吳王天資英傑，經略超時，司馬職統兵權，不可以失人，吾終之後，必以授之. 若以親疏次第，不以授汝，當以授沖. 汝等雖才識明敏，然未堪多難，國家安危，實在于此，不可昧利忘憂，以致大悔也.」又以告評. 月餘而死，其國中皆痛惜之.

先是，晉南陽督護趙弘以宛降于暐，暐遣其南中郎將趙盤自魯陽戍宛. 至此，晉右將軍桓豁攻宛，拔之，趙盤退奔魯陽. 豁遣輕騎追盤，及於雉城，大戰敗之，執盤，戍宛而歸.

苻堅將苻謏據陝，[四]降于暐. 時有圖書云：「燕馬當飮渭水.」堅恐暐乘釁入關，大懼，乃盡精銳以備華陰. 暐群下議欲遣兵救謏，因圖關右. 慕容評素無經略，又受苻堅間貨，沮議曰：「秦雖有難，未易可圖. 朝廷雖明，豈如先帝，吾等經略，又非太宰之匹，終不能平秦也. 但可閉關息旅，保寧疆埸足矣.」暐魏尹慕容德上疏曰：「先帝應天順時，受命革代，方以文德懷遠，以一六合. 神功未就，奄忽升遐. 昔周文旣沒，武王嗣興，伏惟陛下則天比德，揆聖齊功，方闡崇乾基，纂成先志. 逆氐僭據關隴，號同王者，惡積禍盈，自相疑戮，釁起蕭牆，勢分四國，投誠請援，旬日相尋，豈非凶運將終，數歸有道. 兼弱攻昧，取亂侮亡，機之上也. 今秦土四分，可謂弱矣. 時來運集，天贊我也. 天與不取，反受其殃. 吳越之鑒，我之師也. 宜應天人之會，建牧野之旗. 命皇甫眞引幷冀之衆，徑趣蒲阪；臣垂引許洛之兵，馳解謏圍；太傅總京都武旅，爲二軍後繼. 飛檄三輔，仁聲先路，獲城卽侯，微功必賞，此則鬱槪待時之雄，抱志未申之傑，必嶽峙灞上，雲屯隴下. 天羅旣張，內外勢合，區區僭豎，不走則降，大同之擧，今其時也. 願陛下獨斷聖慮，無訪仁人.」暐覽表大悅，將從之. 評固執不許，乃止. 苻謏知評、暐之無遠略，恐救師弗至，乃牋於慕容垂、皇甫眞曰：「苻堅、王猛皆人傑也，謀爲燕患，爲日久矣. 今若乘機不赴，恐燕之君臣將有甬東之悔.」垂得書，私於眞曰：「方爲人患者必在於秦，主上富於春秋，未能留心政事，觀太傅度略，豈能抗苻堅、王猛乎？」眞曰：「然，繞朝有云，謀之不從可如何！」

暐僕射悅綰言於暐曰：「太宰政尙寬和，百姓多有隱附. 傳曰，唯有德者可以寬臨衆，其次莫如猛. 今諸軍營戶，三分共貫，風敎陵弊，威綱不擧，宜悉罷軍封，以實天府之饒，肅明法令，以淸四海.」暐納之. 綰旣定制，朝野震驚，出戶二十餘萬. 慕容評大不平，尋賊綰，殺之.

晉大司馬桓溫、江州刺史桓沖、豫州刺史袁眞率衆五萬伐暐，前兗州刺史孫元起兵應之. 溫部將檀玄攻胡陸，執暐寧東慕容忠. 暐遣其將慕容厲與溫戰于黃墟，厲師大敗，單馬奔還. 高平太守徐翻以郡歸順. 溫前鋒朱序又破暐將傅顔于林渚，溫軍大振，次于枋頭. 暐懼，謀奔和龍. 慕容垂曰：「不然. 臣請擊之，若戰不捷，走未晩也.」乃以垂爲使持節、南討大都督，慕容德爲征南將軍，率衆五萬距溫，使其散騎侍郎樂嵩乞師於苻堅. 堅遣將軍苟池率衆二萬，出自洛陽，師于潁川，外爲赴援，內實觀隙，有兼幷之志矣. 慕容德屯于石門，絶溫糧漕. 豫州刺史李邦[五]率州兵五千斷溫餽運. 溫頻戰不利，糧運復絶，及聞堅師之至，乃焚舟棄甲而退. 德率勁騎四千，先溫至襄邑東，伏於澗中，與垂前後夾擊，王師大敗，死者三萬餘人. 苟池聞溫班師，邀擊於譙，溫衆又敗，死者萬計.

垂旣有大功，威德彌振，慕容評素不平之. 垂又言其將孫蓋等摧鋒陷銳，宜論功超授，評寢而不錄. 垂數以爲言，頗與評廷爭. 可足渾氏素惡垂，毁其戰功，遂與評謀殺垂. 垂懼，奔于苻堅.

先是，暐使其黃門侍郎梁琛聘于堅. 琛還，言於評曰：「秦揚兵講武，運粟陝東，以琛觀之，無久和之理. 兼吳王西奔，必有觀釁之計，深宜備之.」評曰：「不然. 秦豈可受吾叛臣而不懷和好哉！」琛曰：「鄰國相幷，有自來矣. 況今並稱大號，理無俱存. 苻堅機明好斷，納善如流. 王猛有王佐之才，銳於進取. 觀其君臣相得，自謂千載一時. 桓溫不足爲慮，終爲人患者，其唯王猛乎？」暐、評不以爲虞. 皇甫眞又陳其事曰：「苻堅雖聘使相尋，託輔車爲諭，然抗均鄰敵，勢同戰國，明其甘於取利，無慕善之心，終不能守信存和，以崇久要也. 頃來行人累續，兼師出洛川，夷險要害，具之耳目. 觀虛實以措姦圖，聽風塵而伺國隙者，寇之常也. 又吳王外奔，爲之謀主，伍員之禍，不可不慮. 洛陽、幷州、壺關諸城，並宜增兵益守，以防未兆.」暐召評而謀之. 評曰：「秦國小力弱，杖我爲援，且苻堅庶幾善道，終不納叛臣之言. 不宜輕自擾懼，以動寇心也.」暐從之.

俄而堅遣其將王猛率衆伐暐，攻慕容筑于金墉. 暐遣慕容臧率衆救之. 臧次滎陽，猛部將梁成、洛州刺史鄧羌與臧戰于石門，臧師敗績，死者萬餘，遂相持于石門. 筑以救兵不至，以金墉降于猛. 梁成又敗慕容臧，斬首三千餘級，獲其將軍楊璩，臧遂城新樂而還.

桓溫之敗也，歸罪于豫州刺史袁眞. 眞怒，以壽陽降暐，暐遣其大鴻臚溫統署眞爲使時節、散騎常侍、都督淮南諸軍事、征南大將軍、領護南蠻校尉、揚州刺史，封宣城公，未至而眞、統俱卒. 眞黨朱輔立眞子瑾爲建威將軍、豫州刺史，以固壽陽.

時外則王師及苻堅交侵，兵革不息；內則暐母亂政，評等貪冒，政以賄成，官非才擧，群下切齒焉. 其尙書左丞申紹上疏曰：

臣聞漢宣有言：「與朕共治天下者，其唯良二千石乎！」是以特重此選，必妙盡英才，莫不拔自貢士，歷資內外，用能仁感猛獸，惠致群祥. 今者守宰或擢自匹夫兵將之間，或因寵戚，藉緣時會，非但無聞於州閭，亦不經于朝廷. 又無考績，黜陟幽明. 貪惰爲惡，無刑戮之懼；淸勤奉法，無爵賞之勸. 百姓窮弊，侵賕無已，兵士逋逃，乃相招爲賊盜. 風頹化替，莫相糾攝. 且吏多則政煩，由來常患. 今之見戶，不過漢之一大郡，而備置百官，加之新立軍號，兼重有過往時. 虛仮名位，廢棄農業，公私驅擾，人無聊生. 宜幷官省職，務勸農桑. 秦吳二虜僻僭一時，尙能任道捐情，肅諧僞部，況大燕累聖重光，君臨四海，而可美政或虧，取陵姦寇哉！鄰之有善，衆之所望，我之不修，彼之願也.

秦吳狡猾，地居形勝，非唯守境而已，乃有呑噬之心. 中州豐實，戶兼二寇，弓馬之勁，秦晉所憚，雲騎風馳，國之常也，而比赴敵後機，兵不速濟者何也？皆由賦法靡恒，役之非道. 郡縣守宰每於差調之際，無不舍越殷强，首先貧弱，行留俱窘，資贍無所，人懷嗟怨，遂致奔亡，進闕供國之饒，退離蠶農之要. 兵豈在多，貴於用命. 宜嚴制軍科，務先饒復，習兵敎戰，使偏伍有常，從戎之外，足營私業，父兄有陟岵之觀，子弟懷孔爾之顧，雖赴水火，何所不從！

節儉約費，先王格謨；去華敦朴，哲后恒憲. 故周公戒成王以嗇財爲本，漢文以皁幃變俗，孝景宮人弗過千餘，魏武寵賜不盈十萬，薄葬不墳，儉以率下，所以割肌膚之惠，全百姓之力. 謹案後宮四千有餘，僮侍冢養通兼十倍，日費之重，價盈萬金，綺縠羅紈，歲增常調，戎器弗營，奢玩是務. 今帑藏虛竭，軍士無襜褕之賚，宰相侯王迭以侈麗相尙，風靡之化，積習成俗，臥薪之諭，未足甚焉. 宜罷浮華非要之役，峻明婚姻喪葬之條，禁絶奢靡浮煩之事，出傾宮之女，均商農之賦. 公卿以下以四海爲家，信賞必罰，綱維肅擧者，溫猛之首可懸之白旗，秦吳二主可以禮之歸命，豈唯不復侵寇而已哉！陛下若不遠追漢宗弋綈之模，近崇先帝補衣之美，臣恐頹風弊俗亦革變靡途，中興之歌無以軫之絃詠.

又拓宇兼幷，不在一城之地；控制戎夷者，懷之以德. 今魯陽、上郡重山之外，雲陰之北，四百有餘，而未可以羈服塞表，爲平寇之基，徒孤危託落，令善附內駭. 宜攝就幷豫，以臨二河，通接漕轂，擬之丘後；重晉陽之戍，增南藩之兵，戰守之備，衒以千金之餌，蓄力待時，可一擧而滅. 如其虔劉送死，俟入境而斷之，可令匹馬不反. 非唯絶二賊闚■■，乃是戡殄之要，惟陛下覽焉.

暐不納.

苻堅又使王猛、楊安率衆伐暐，猛攻壺關，安攻晉陽. 暐使慕容評等率中外精卒四十餘萬距之. 猛、安進師潞川. 州郡盜賊大起，鄴中多怪異，暐憂懼不知所爲，乃召其使而問曰：「秦衆何如？今大師旣出，猛等能戰不？」或對曰：「秦國小兵弱，豈王師之敵，景略常才，又非太傅之匹，不足憂也.」黃門侍郎梁琛、中書侍郎樂嵩進曰：「不然. 兵書之義，計敵能鬥，當以算取之. 若冀敵不鬥，非萬全之道也. 慶鄭有云：『秦衆雖少，戰士倍我.』衆之多少，非可問也. 且秦行師千里，固戰是求，何不戰之有乎！」暐不悅.

猛與評等相持. 評以猛懸軍遠入，利在速戰，議以持久制之. 猛乃遣其將郭慶率騎五千，夜從間道起火高山，燒評輜重，火見鄴中. 評性貪鄙，鄣固山泉，賣樵鬻水，積錢絹如丘陵，三軍莫有鬥志. 暐遣其侍中蘭伊讓評曰：「王，高祖之子也，宜以宗廟社稷爲憂，奈何不務撫養勳勞，專以聚斂爲心乎！府藏之珍貨，朕豈與王愛之！若寇軍冒進，王持錢帛安所置也！皮之不存，毛將安傅！錢帛可散之三軍，以平寇凱旋爲先也.」評懼而與猛戰于潞川，評師大敗，死者五萬餘人，評等單騎遁還. 猛遂長驅至鄴，堅復率衆十萬會猛攻暐.

先是，慕容桓以衆萬餘屯于沙亭，爲評等後繼. 聞評敗，引屯內黃. 堅遣將鄧羌攻信都，桓率鮮卑五千退保和龍. 散騎侍郎徐蔚等率扶餘、高句麗及上黨質子五百餘人，夜開城門以納堅軍. 暐與評等數十騎奔于昌黎. 堅遣郭慶追及暐于高陽，堅將巨武執暐，[六]將縛之，暐曰：「汝何小人而縛天子！」武曰：「我梁山巨武，受詔縛賊，何謂天子邪！」遂送暐于堅. 堅詰其奔狀，暐曰：「狐死首丘，欲歸死于先人墳墓耳！」堅哀而釋之，令還宮率文武出降. 郭慶遂追評、桓于和龍. 桓殺其鎭東慕容亮而幷其衆，攻其遼東太守韓稠于平川. 郭慶遣將軍朱嶷擊桓，執而送之.

堅徙暐及其王公已下幷鮮卑四萬餘戶于長安，封暐新興侯，署爲尙書. 堅征壽春，以暐爲平南將軍、別部都督. 淮南之敗，隨堅還長安. 旣而慕容垂攻苻丕于鄴，慕容沖起兵關中，暐謀殺堅以應之，事發，爲堅所誅，時年三十五. 及德僭稱尊號，僞諡幽皇帝.

始廆以武帝太康六年稱公，至暐四世. 暐在位一十一年，[七]以海西公太和五年滅，通廆、皝凡八十五年. [八]

慕容恪字玄恭，皝之第四子也. 幼而謹厚，沈深有大度. 母高氏無寵，皝未之奇也. 年十五，身長八尺七寸，容貌魁傑，雄毅嚴重，每所言及，輒經綸世務，皝始異焉，乃授之以兵. 數從皝征伐，臨機多奇策. 使鎭遼東，甚有威惠，高句麗憚之，不敢爲寇. 皝使恪與雋俱伐夫餘，雋居中指授而已，恪身當矢石，推鋒而進，所嚮輒潰.

皝將終，謂雋曰：「今中原未一，方建大事，恪智勇俱濟，汝其委之.」及雋嗣位，彌加親任. 累戰有大功，封太原王，拜侍中、仮節、大都督、錄尙書. 雋寢疾，引恪與慕容評屬以後事. 及暐之世，總攝朝權. 初，建鄴聞雋死，曰：「中原可圖矣.」桓溫曰：「慕容恪尙存，所憂方爲大耳.」

慕輿根之就誅也，內外危懼. 恪容止如常，神色自若，出入往還，一人步從. 或有諫之者，恪曰：「人情懷懼，且當自安以靖之. 吾復不安，則衆何瞻仰哉！」於是人心稍定. 恪虛襟待物，諮詢善道，量才處任，使人不踰位. 朝廷謹肅，進止有常度，雖執權政，每事必諮之於評. 罷朝歸第，則盡心色養，手不釋卷. 其百僚有過，未嘗顯之，自是庶僚化德，稀有犯者.

恪之圍洛陽也，秦中大震，苻堅親將以備潼關，軍迴乃定. 恪爲將不尙威嚴，專以恩信御物，務於大略，不以小令勞衆. 軍士有犯法，密縱舍之，捕斬賊首以令軍. 營內不整似可犯，而防禦甚嚴，終無喪敗.

臨終，暐親臨問以後事，恪曰：「臣聞報恩莫大薦士，板築猶可，而況國之懿藩！吳王文武兼才，管蕭之亞，陛下若任之以政，國其少安. 不然，臣恐二寇必有闚■■之計」. 言終而死.

陽騖字士秋，右北平無終人也. 父耽，仕廆，官至東夷校尉. 騖少淸素好學，器識沈遠. 起家爲平州別駕，屢獻安時强國之術，事多納用，廆甚奇之.

皝卽王位，遷左長史. 東西征伐，參謀幃幄. 皝臨終謂雋曰：「陽士秋忠幹貞固，可託付大事，汝善待之.」雋之將圖中原也，騖制勝之功亞于慕容恪.

暐旣嗣僞位，申以師傅之禮，親遇日隆. 及爲太尉，慨然而歎曰：「昔常林、徐邈先代名臣，猶以鼎足任重而終辭三事. 以吾虛薄，何德以堪之！」固求罷職，言甚懇至，暐優答不許.

騖淸貞謙謹，老而彌篤，旣以宿望舊齒，自慕容恪已下莫不畢拜. 性儉約，常乘弊車瘠馬，及死，無斂財.

皇甫眞字楚季，安定朝那人也. 弱冠，以高才，廆拜爲遼東國侍郎. 皝嗣位，遷平州別駕. 時內難連年，百姓勞瘁，眞議欲寬減歲賦，休息力役. 不合旨，免官. 後以破麻秋之功，拜奉車都尉，守遼東、營丘二郡太守，皆有善政. 及雋僭位，入爲典書令. 後從慕容評攻拔鄴都，珍貨充溢，眞一無所取，唯存恤人物，收圖籍而已. 雋臨終，與慕容恪等俱受顧託.

慕輿根將謀爲亂，眞陰察知之，乃言於恪，請除之. 恪未忍顯其事. 俄而根謀發伏誅，恪謝眞曰：「不從君言，幾成禍敗.」呂護之叛，恪謀於朝曰：「遠人不服，修文德以來之. 今護宜以恩詔降乎，不宜以兵戈取也？」眞曰：「護九年之間三背王命，揆其姦心，凶勃未已. 明公方飮馬江湘，勒銘劍閣，況護蕞爾近畿而不梟戮，宜以兵算取之，不可復以文檄喩也.」恪從之. 以眞爲冠軍將軍、別部都督. 師還，拜鎭西將軍、幷州刺史，領護匈奴中郎將. 徵還，拜侍中、光祿大夫，累遷太尉、侍中.

苻堅密謀兼幷，欲觀審釁隙，乃遣其西戎主簿郭辯潛結匈奴左賢王曹轂，[九]令轂遣使詣鄴，辯因從之. 眞兄典仕苻堅爲散騎常侍，從子奮、覆並顯關西. 辯旣至鄴，歷造公卿，言于眞曰：「辯家爲秦所誅，故寄命曹王，貴兄常侍及奮、覆兄弟並相知在素.」眞怒曰：「臣無境外之交，斯言何以及我！君似姦人，得無因緣仮託乎！」乃白暐請窮詰之，暐、評不許. 辯還謂堅曰：「燕朝無綱紀，實可圖之. 鑒機識變，唯皇甫眞耳.」堅曰：「以六州之地，豈無智識士一人哉！眞亦秦人，而燕用之，固知關西多君子矣.」

眞性淸儉寡慾，不營産業，飮酒至石餘不亂，雅好屬文，凡著詩賦四十餘篇.

王猛入鄴，眞望馬首拜之. 明日更見，語乃卿猛. 猛曰：「昨拜今卿，何恭慢之相違也？」眞答曰：「卿昨爲賊，朝是國士，吾拜賊而卿國士，何所怪也？」猛大嘉之，謂權翼曰：「皇甫眞故大器也.」從堅入關，爲奉車都尉，數歲而死.

史臣曰：觀夫北陰衍氣，醜虜彙生，隔閡諸華，聲敎莫之漸，雄據殊壤，貪悍成其俗，先叛後服，蓋常性也. 自當塗紊紀，典午握符，推亡之功，掩岷吳而可錄，御遠之策，懷戎狄而猶漏. 慕容廆英姿偉量，是曰邊豪，釁跡姦圖，實惟亂首. 何者？無名而擧，表深譏於魯冊；象龔致罰，昭大訓於姚典. 況乎放命挻禍，距戰發其狼心；剽邑屠城，略地騁其蝥賊. 旣而二帝遘平陽之酷，按兵窺運；五鐸啓金陵之祚，率禮稱藩. 勤王之誠，當君危而未立；匡主之節，俟國泰而將徇. 適所謂相時而動，豈素蓄之款哉！然其制敵多權，臨下以惠，勸農桑，敦地利，任賢士，該時傑，故能恢一方之業，創累葉之基焉.

元眞體貌不恒，暗符天表，沈毅自處，頗懷奇略. 于時群雄角立，爭奪在辰，顯宗主祭于沖年，庾亮竊政于元舅，朝綱不振，天步孔艱，遂得據已成之資，乘土崩之會. 揚兵南騖，則烏丸卷甲；建旆東征，則宇文摧陣. 乃負險自固，恃勝而驕，端拱稱王，不待朝命. 昔鄭武職居三事，爵不改伯；齊桓績宣九合，位止爲侯. 瞻曩烈而功微，徵前經而禮縟，谿壑難滿，此之謂乎？

宣英文武兼優，加之以機斷，因石氏之釁，首圖中原，燕士協其籌，冀馬爲其用，一戰而平巨寇，再擧而拔堅城，氣讋傍鄰，威加邊服. 便謂深功被物，天數在躬，遽竊鴻名，偸安寶籙. 猶將席卷京洛，肆其蟻聚之徒；宰割黎元，縱其鯨呑之勢. 使江左疲於奔命，職此之由. 非夫天厭素靈而啓異類，不然者，其鋒何以若斯！

景茂庸材，不親厥務，賢輔攸賴，逆臣挫謀，於是陷金墉而款河南，包銅城而臨漠北，西秦勁卒頓函關而不進，東夏遺黎企鄴宮而授首. 當此之時也，凶威轉熾. 及玄恭卽世，虐媼亂朝. 垂以勳德不容，評以黷貨干政，志士絶忠貞之路，讒人襲交亂之風. 輕鄰反速其咎，禦敵罕修其備，以攜離之衆，抗敢死之師. 鋒鏑未交，白溝淪境；衝輣暫擬，紫陌成墟. 是知由余出而戎亡，子常升而郢覆，終於身死異域，智不自全，吉凶惟人，良所謂也.

贊曰：靑山徙構，玄塞分疆. 蠢茲雜種，奕世彌昌. 角端掩月，步搖翻霜. 乘危蝟起，怙險鴟張. 仮竊神器，憑陵帝鄕. 守不以德，終致餘殃.

校勘記

[一]暐遣其寧東慕容忠至寇長平　哀紀、通鑑一０一事在興寧元年. 此記下文：「興寧初，暐復使慕容評寇許昌」，事在興寧二年. 下「興寧初」三字應在此句上方合.

[二]陳城　哀紀、通鑑一０一「城」作「郡」，是.

[三]太和元年　前記境內多水旱及恪請歸政. 據御覽一一引前燕錄稱建熙七年五月，暐下書稱「亢陽三時」云云，建熙七年乃晉太和元年. 又慕容恪請歸政，通鑑一０一亦在太和元年. 則此「太和元年」四字應在上文「暐境內皆水旱」句之前方合.

[四]苻堅將苻謏　周校：「謏」，苻堅載記作「庾」. 按：魏書苻堅傳亦作「庾」. 然本書苻生載記仍作「謏」. 通鑑一０一作「廋」，胡注「疏鳩反」. 本書音義作「謏」，「蘇烏反」. 「謏」「廋」音近. 「廋」「庾」不知孰是.

[五]李邦　通鑑一０二作「李邽」.

[六]巨武　校文：御覽一二一引前燕錄作「巨虎」，此避唐諱而改.

[七]暐在位一十一年　各本「一十一」作「二十一」. 校文：暐於升平四年嗣位，至太和五年計十一年，此云「二十一年」，「二」字當衍. 御覽一二一引晉書作「暐在位十一年」，本無「二」字. 按：校文說是，張元濟校勘記謂所見另一宋本作「一十一」，故知「二」字非衍，乃「一」之訛. 今改正.

[八]始廆以武帝太康六年稱公至暐四世至通廆皝凡八十五年　自太康六年至太和五年凡八十六年. 廆載記亦未言廆於是年稱公，但云「建興中愍帝遣使拜廆鎭軍將軍、昌黎、遼東二國公」，魏書廆傳同. 自建興元年至太和五年亦止五十八年. 且廆載記稱建武初，元帝封廆爲昌黎公，廆讓而不受，似建興之封亦未受. 其受遼東公之封實在太興四年，下至太和五年更止五十年. 不知何以致誤.

[九]左賢王曹轂　周校：苻堅載記作「右賢王」. 按：海西公紀同苻堅載記，疑作「右」是.

晉書卷一百十二 載記第十二

苻洪

苻洪字廣世，略陽臨渭氐人也. 其先蓋有扈之苗裔，世爲西戎酋長. 始其家池中蒲生，長五丈，五節如竹形，時咸謂之蒲家，因以爲氏焉. 父懷歸，部落小帥. 先是，隴右大雨，百姓苦之，謠曰：「雨若不止，洪水必起.」故因名曰洪. 好施，多權略，驍武善騎射.

屬永嘉之亂，乃散千金，召英傑之士訪安危變通之術. 宗人蒲光、蒲突遂推洪爲盟主. 劉曜僭號長安，光等逼洪歸曜，拜率義侯. 曜敗，洪西保隴山. 石季龍將攻上邽，洪又請降. 季龍大悅，拜冠軍將軍，委以西方之事. 季龍滅石生，洪說季龍宜徙關中豪傑及羌戎內實京師. 季龍從之，以洪爲龍驤將軍、流人都督，處于枋頭. 累有戰功，封西平郡公，其部下賜爵關內侯者二千餘人，以洪爲關內領侯將. 冉閔言於季龍曰：「苻洪雄果，其諸子並非常才，宜密除之.」季龍待之愈厚. 及石遵卽位，閔又以爲言，遵乃去洪都督，餘如前. 洪怨之，乃遣使降晉. 後石鑒殺遵，所在兵起，洪有衆十餘萬.

永和六年，帝以洪爲征北大將軍、都督河北諸軍事、冀州刺史、廣川郡公. 時有說洪稱尊號者，洪亦以讖文有「艸付應王」，又其孫堅背有「艸付」字，遂改姓苻氏，自稱大將軍、大單于、三秦王. 洪謂博士胡文曰：「孤率衆十萬，居形勝之地，冉閔、慕容雋可指辰而殄，姚襄父子克之在吾數中，孤取天下，有易於漢祖.」初，季龍以麻秋鎭枹罕，冉閔之亂，秋歸鄴，洪使子雄擊而獲之，以秋爲軍師將軍. 秋說洪西都長安，洪深然之. 旣而秋因宴鴆洪，將幷其衆，世子健收而斬之. 洪將死，謂健曰：「所以未入關者，言中州可指時而定. 今見困豎子，中原非汝兄弟所能辦. 關中形勝，吾亡後便可鼓行而西.」言終而死，年六十六. 健僭位，僞諡惠武帝.

苻健

苻健字建業，洪第三子也. 初，母姜氏夢大羆而孕之，[一]及長，勇果便弓馬，好施，善事人，甚爲石季龍父子所親愛. 季龍雖外禮苻氏，心實忌之，乃陰殺其諸兄，而不害健也. 及洪死，健嗣位，去秦王之號，稱晉爵，遣使告喪于京師，且聽王命.

時京兆杜洪竊據長安，自稱晉征北將軍、雍州刺史，戎夏多歸之. 健密圖關中，懼洪知之，乃僞受石祗官，繕宮室於枋頭，課所部種麥，示無西意，有知而不種者，健殺之以徇. 旣而自稱晉征西大將軍、都督關中諸軍事、雍州刺史，盡衆西行，起浮橋於盟津以濟. 遣其弟雄率步騎五千入潼關，兄子菁自軹關入河東. 健執菁手曰：「事若不捷，汝死河北，我死河南，不及黃泉，[二]無相見也.」旣濟，焚橋，自統大衆繼雄而進. 杜洪遣其將張先要健於潼關，健逆擊破之. 健雖戰勝，猶修牋于洪，幷送名馬珍寶，請至長安上尊號. 洪曰：「幣重言甘，誘我也.」乃盡召關中之衆來距. 健筮之，遇泰之臨，健曰：「小往大來，吉亨. 昔往東而小，今還西而大，吉孰大焉！」是時衆星夾河西流，占者以爲百姓還西之象. 健遂進軍，次赤水，遣雄略地渭北，又敗張先於陰槃，擒之，諸城盡陷，菁所至無不降者，三輔略定. 健引兵至長安，洪奔司竹. 健入而都之，遣使獻捷京師，幷修好於桓溫.

健軍師將軍賈玄碩等表健爲侍中、大都督關中諸軍事、大單于、秦王，健怒曰：「我官位輕重，非若等所知.」旣而潛使諷玄碩等使上尊號. 永和七年，僭稱天王、大單于，赦境內死罪，建元皇始，繕宗廟社稷，置百官于長安. 立妻强氏爲天王皇后，子萇爲天王皇太子，弟雄爲丞相、都督中外諸軍事、車騎大將軍、領雍州刺史，自餘封授各有差.

初，杜洪之奔也，招晉梁州刺史司馬勳. 至是，勳率步騎三萬入秦川，健敗之於五丈原.

八年，健僭卽皇帝位于太極前殿，諸公進爲王，以大單于授其子萇.

杜洪屯宜秋，爲其將張琚所殺，琚自立爲秦王，置百官. 健率步騎二萬攻琚，斬其首. 健至自宜秋，遣雄、菁率衆掠關東，幷援石季龍豫州刺史張遇於許昌，與晉鎭西將軍謝尙戰于潁水之上，王師敗績. 雄乘勝逐北，至于壘門，殺傷太半，遂虜遇及其衆歸于長安，拜遇司空、豫州刺史，鎭許昌. 雄攻王擢於隴上，擢奔凉州，雄屯隴東. 張重華拜擢征東大將軍，使與其將張弘、宋脩連兵伐雄. 雄與菁率衆擊敗之，獲弘、脩送長安.

初，張遇自許昌來降，健納遇後母韓氏爲昭儀，每於衆中謂遇曰：「卿，吾子也.」遇慚恨，引關中諸將欲以雍州歸順，乃與健中黃門劉晃謀夜襲健，事覺，遇害. 於是孔特起池陽，[三]劉珍、夏侯顯起鄠，喬景起雍，[四]胡陽赤起司竹，呼延毒起霸城，衆數萬人，並遣使詣征西桓溫、中軍殷浩請救.

雄遣菁掠上洛郡，於豐陽縣立荊州，以引南金奇貨、弓竿漆蠟，通關市，來遠商，於是國用充足，而異賄盈積矣.

十年，溫率衆四萬趨長安，遣別將從均口入淅川，[五]攻上洛，執健荊州刺史郭敬，而遣司馬勳掠西鄙. 健遣其子萇率雄、菁等衆五萬，距溫于堯柳城愁思堆. 溫轉戰而前，次于灞上，萇等退營城南. 健以羸兵六千固守長安小城，遣精銳三萬爲游軍以距溫. 三輔郡縣多降于溫. 健別使雄領騎七千，與桓沖戰于白鹿原，王師敗績，又破司馬勳于子午谷. 初，健聞溫之來也，收麥淸野以待之，故溫衆大飢. 至是，徙關中三千餘戶而歸. 及至潼關，又爲萇等所敗，司馬勳奔還漢中.

其年，西虜乞沒軍邪遣子入侍，健于是置來賓館于平朔門以懷遠人. 起靈臺於杜門. 與百姓約法三章，薄賦卑宮，垂心政事，優禮耆老，修尙儒學，而關右稱來蘇焉.

新平有長人見，語百姓張靖曰：「苻氏應天受命，今當太平，外面者歸中而安泰.」問姓名，弗答，俄而不見. 新平令以聞，健以爲妖，下靖獄. 會大雨霖，河渭溢，蒲津監寇登得一屐於河，長七尺三寸，人跡稱之，指長尺餘，文深一寸. 健歎曰：「覆載之中何所不有，張靖所見定不虛也.」赦之. 蝗蟲大起，自華澤至隴山，食百草無遺. 牛馬相噉毛，猛獸及狼食人，行路斷絶. 健自蠲百姓租稅，減膳徹懸，素服避正殿.

初，桓溫之入關也，其太子萇與溫戰，爲流矢所中死. 至是，立其子生爲太子. 健寢疾，菁勒兵入東宮，將殺苻生自立. 時生侍健疾，菁以健爲死，迴攻東掖門. 健聞變，升端門陳兵，衆皆舍杖逃散，執菁殺之. 數日，健死，時年三十九，在位四年. [六]僞諡明皇帝，廟號世宗，後改曰高祖.

苻生 苻雄 王墮

生字長生，健第三子也. 幼而無賴，祖洪甚惡之. 生無一目，爲兒童時，洪戱之，問侍者曰：「吾聞瞎兒一淚，信乎？」侍者曰：「然.」生怒，引佩刀自刺出血，曰：「此亦一淚也.」洪大驚，鞭之. 生曰：「性耐刀槊，不堪鞭捶.」洪曰：「汝爲爾不已，吾將以汝爲奴.」生曰：「可不如石勒也.」洪懼，跣而掩其口，謂健曰：「此兒狂勃，宜早除之，不然，長大必破人家.」健將殺之，雄止之曰：「兒長成自當修改，何至便可如此！」健乃止. 及長，力擧千鈞，雄勇好殺，手格猛獸，走及奔馬，擊刺騎射，冠絶一時. 桓溫之來伐也，生單馬入陣，搴旗斬將者前後十數.

萇旣死，健以讖言三羊五眼應符，故立爲太子. 健卒，僭卽皇帝位，大赦境內，改年壽光，時永和十二年也. [七]尊其母强氏爲皇太后，立妻梁氏爲皇后. 以呂婆樓爲侍中、左大將軍，苻安領太尉，苻柳爲征東大將軍、幷州牧，鎭蒲阪，苻謏爲鎭東大將軍、豫州牧，鎭陝城，自餘封授有差.

初，生將强懷與桓溫戰沒，其子延未及封而健死. 會生出游，懷妻樊氏於道上書，論懷忠烈，請封其子. 生怒，射而殺之. 僞中書監胡文、中書令王魚言於生曰：「比頻有客星孛于大角，熒惑入于東井. 大角爲帝坐，東井秦之分野，於占，不出三年，國有大喪，大臣戮死. 願陛下遠追周文，修德以禳之，惠和群臣，以成康哉之美.」生曰：「皇后與朕對臨天下，亦足以塞大喪之變. 毛太傅、梁車騎、梁僕射受遺輔政，可謂大臣也.」於是殺其妻梁氏及太傅毛貴，車騎、尙書令梁楞，左僕射梁安. 未幾，又誅侍中、丞相雷弱兒及其九子、二十七孫. 諸羌悉叛. 弱兒，南安羌酋也，剛鯁好直言，見生嬖臣趙韶、董榮亂政，每大言於朝，故榮等譖而誅之.

生雖在諒闇，游飮自若，荒耽淫虐，殺戮無道，常彎弓露刃以見朝臣，錘鉗鋸鑿備置左右. 又納董榮之言，誅其司空王墮以應日蝕之災. 饗群臣于太極前殿，飮酣樂奏，生親歌以和之. 命其尙書令辛牢典勸，旣而怒曰：「何不强酒？猶有坐者！」引弓射牢而殺之. 於是百僚大懼，無不引滿昏醉，汙服失冠，蓬頭僵仆，生以爲樂.

生聞張祚見殺，玄靚幼沖，命其征東苻柳參軍閻負、梁殊使凉州，以書喩之. 負、殊至姑臧，玄靚年幼，不見殊等. 其凉州牧張瓘謂負、殊曰：「孤之本朝，世執忠節，遠宗大晉，臣無境外之交，君等何爲而至？」負、殊曰：「晉王以鄰藩義好，有自來矣. 雖擁阻山河，然風通道會，不欲使羊、陸二公獨美於前. 主上以欽明紹統，八表宅心，光被四海，格于天地. 晉王思與張王齊曜大明，交玉帛之好，兼與君公同金蘭之契，是以不遠而來，有何怪乎！」瓘曰：「羊、陸一時之事，亦非純臣之義也. 本朝六世重光，固忠不貳，若與苻征東交玉帛之好者，便是上違先公純誠雅志，下乖河右遵奉之情.」負、殊曰：「昔微子去殷，項伯歸漢，雖背君違親，前史美其先覺. 亡晉之餘，遠逃江會，天命去之，淪絶已久，[八]故尊先王翻然改圖，北面二趙，蓋神算無方，鑒機而作. 君公若欲稱制河西，衆旅非秦之敵，如欲宗歸遺晉，深乖先君雅旨，孰若遠蹤竇融附漢之規，近述先王歸趙之事，垂祚無窮，永享遐祉乎？」瓘曰：「中州無信，好食誓言. 往與石氏通好，旋見寇襲. 中國之風，誡在昔日，不足復論通和之事也.」負、殊曰：「三王異政，五帝殊風，趙多姦詐，秦以義信，豈可同年而語哉！張先、楊初皆擅兵一方，不供王貢，先帝命將擒之，宥其難恕之罪，加以爵封之榮. 今上道合二儀，慈弘山海，信符陰陽，御物無際，不可以二趙相況也.」瓘曰：「秦若兵强化盛，自可先取江南，天下自然盡爲秦有，何辱征東之命！」負、殊曰：「先帝以大聖神武，開構鴻基，强燕納款，八州順軌. 主上欽明，道必隆世，慨徽號擁于河西，正朔未加吳會，以吳必須兵，凉可以義，故遣行人先申大好. 如君公不能蹈機而發者，正可緩江南數年之命，迴師西旆，恐凉州弗可保也.」瓘曰；「我跨據三州，帶甲十萬，西包崑域，東阻大河，伐人有餘，而況自固！秦何能爲患！」負、殊曰：「貴州險塞，孰若崤函？五郡之衆，何如秦雍？張琚、杜洪因趙之成資，據天阻之固，策三秦之銳，藉陸海之饒，勁士風集，驍騎如雲，自謂天下可平，關中可固，先帝神矛一指，望旗冰解，人詠來蘇，不覺易主. 燕雖武視關東，猶以地勢之義，逆順之理，北面稱藩，貢不踰月. 致肅愼楛矢，通九夷之珍；單于屈膝，名王內附. 控弦之士百有餘萬，鼓行而濟西河者，君公何以抗之？盍追遵先王臣趙故事，世享大美，爲秦之西藩.」瓘曰：「然秦之德義加於天下，江南何以不賓？」負、殊曰：「文身之俗，負阻江山，道洿先叛，化盛後賓，自古而然，豈但今也！故詩曰：『蠢爾蠻荊，大邦爲仇.』言其不可以德義懷也.」瓘曰：「秦據漢舊都，地兼將相，文武輔臣，領袖一時者誰也？」負、殊曰：「皇室懿藩，忠若公旦者，則大司馬、武都王安，征東大將軍、晉王柳；文武兼才，神器秀拔，入可允釐百工，出能折衝萬里者，衛大將軍、廣平王黃眉，後將軍、淸河王法，龍驤將軍、東海王堅之兄弟；其耆年碩德，德侔尙父者，則太師、錄尙書事、廣甯公魚遵；其淸素剛嚴，骨鯁貞亮，則左光祿大夫强平，金紫光祿程肱、牛夷；博聞强識，探賾索幽，則中書監胡文，中書令王魚，黃門侍郎李柔；雄毅厚重，權智無方，則左衛將軍李威，右衛將軍苻雅；才識明達，令行禁止，則特進、領御史中丞梁平老，特進、光祿大夫强汪，侍中、尙書呂婆樓；文史富贍，鬱爲文宗，則尙書右僕射董榮，袐書監王颺，著作郎梁讜；驍勇多權略，攻必取，戰必勝，關張之流，萬人之敵者，則前將軍、新興王飛，建節將軍鄧羌，立忠將軍彭越，安遠將軍范俱難，[九]建武將軍徐盛；常伯納言，卿校牧守，則人皆文武，莫非才賢；其餘懷經世之才，蘊佐時之略，守南山之操，遂而不奪者，王猛、朱肜之倫，相望於巖谷. 濟濟多士，焉可罄言！姚襄、張平一時之傑，各擁衆數萬，狼顧偏方，皆委忠獻款，請爲臣妾. 小不事大，春秋所誅，惟君公圖之.」瓘笑曰：「此事決之主上，非身所了.」負、殊曰：「凉王雖天縱英睿，然尙幼沖，君公居伊霍之任，安危所繫，見機之義，實在君公.」瓘新輔政，河西所在兵起，懼秦師之至，乃言於玄靚，遣使稱藩，生因其所稱而授之.

慕容雋遣將慕輿長卿等率衆七千入自軹關，攻幽州刺史張哲于裴氏堡. [一０]晉將軍劉度等率衆四千，攻靑州刺史袁朗于盧氏[一一]. 生遣其前將軍苻飛距晉，建節鄧羌距燕. 飛未至而度退. 羌及長卿戰于堡南，大敗之，獲長卿及甲首二千七百餘級.

姚襄率衆萬餘，攻其平陽太守苻産于匈奴堡，苻柳救之，爲襄所敗，引還蒲阪. 襄遂攻堡，克之，殺苻産，盡坑其衆，遣使從生仮道，將還隴西. 生將許之，苻堅諫曰：「姚襄，人傑也，今還隴西，必爲深害，不如誘以厚利，伺隙而擊之.」生乃止. 遣使拜襄官爵，襄不受，斬其使者，焚所送章策，寇掠河東. 生怒，命其大將軍張平討之. 襄乃卑辭厚幣與平結爲兄弟，平更與襄通和.

生發三輔人營渭橋，金紫光祿大夫程肱以妨農害時，上疏極諫. 生怒，殺之.

長安大風，發屋拔樹，行人顚頓，宮中奔擾，或稱賊至，宮門晝閉，五日乃止. 生推告賊者，殺之，刳而出其心. 左光祿大夫强平諫曰：「元正盛旦，日有蝕之，正陽神朔，昏風大起，兼水旱不時，獸災未息，此皆由陛下不勉强於政事，乖和氣所致也. 願陛下務養元元，平章百姓，棄纖介之嫌，含山嶽之過，致敬宗社，愛禮公卿，去秋霜之威，垂三春之澤，則姦回寢止，妖祲自消，乾靈祗祐皇家，永保無窮之美矣.」生怒，以爲妖言，鑿其頂而殺之.

平之囚也，僞衛將軍苻黃眉、前將軍苻飛、建節鄧羌侍讌禁中，叩頭固諫，以太后爲言. 平卽生母强氏之弟也. 生旣弗許，强氏憂恨而死.

生下書曰：「朕受皇天之命，承祖宗之業，君臨萬邦，子育百姓，嗣統已來，有何不善，而謗讟之音扇滿天下！殺不過千，而謂刑虐. 行者比肩，未足爲稀. 方當峻刑極罰，復如朕何！」時猛獸及狼大暴，晝則斷道，夜則發屋，惟害人而不食六畜. 自生立一年，獸殺七百餘人，百姓苦之，皆聚而邑居. 爲害滋甚，遂廢農桑，內外兇懼. 群臣奏請禳■c，生曰：「野獸飢則食人，飽當自止，終不能累年爲患也. 天豈不子愛群生，而年年降罰，正以百姓犯罪不已，將助朕專殺而施刑敎故耳. 但勿犯罪，何爲怨天而尤人哉！」

生如阿房，遇兄與妹俱行者，逼令爲非禮，不從，生怒殺之. 又讌群臣于咸陽故城，有後至者，皆斬之. 嘗使太醫令程延合安胎藥，問人參好惡幷藥分多少，延曰：「雖小小不具，自可堪用.」生以爲譏其目，鑿延目出，然後斬之.

有司奏：「太白犯東井. 東井，秦之分也；太白罰星，必有暴兵起于京師.」生曰：「星入井者，必將渴耳，何所怪乎！」

姚襄遣姚蘭、王欽盧等招動鄜城、定陽、北地、芹川諸羌胡，皆應之，有衆二萬七千，進據黃落. 生遣苻黃眉、苻堅、鄧羌率步騎萬五千討之. 襄深溝高壘，固守不戰. 鄧羌說黃眉曰：「傷弓之鳥，落於虛發. 襄頻爲桓溫、張平所敗，銳氣喪矣. 今謀固壘不戰，是窮寇也. 襄性剛很，易以剛動，若長驅鼓行，直壓其壘，襄必忿而出師，可一戰擒也.」黃眉從之，遣羌率騎三千軍於壘門. 襄怒，盡銳出戰. 羌僞不勝，引騎而退，襄追之于三原，羌迴騎距襄. 俄而黃眉與堅至，大戰，斬之，盡俘其衆，黃眉等振旅而歸. 黃眉雖有大功，生不加旌賞，每於衆中辱之. 黃眉怒，謀殺生自立，事發，伏誅，其王公親戚多有死者.

初，生夢大魚食蒲，又長安謠曰：「東海大魚化爲龍，男便爲王女爲公. 問在何所洛門東.」東海，苻堅封也，時爲龍驤將軍，第在洛門之東. 生不知是堅，以謠夢之故，誅其侍中、太師、錄尙書事魚遵及其七子、十孫. 時又謠曰：「百里望空城，鬱鬱何靑靑. 瞎兒不知法，仰不見天星.」於是悉壞諸空城以禳之. 金紫光祿大夫牛夷懼不免禍，請出鎭上洛. 生曰：「卿忠肅篤敬，宜左右朕躬，豈有外鎭之理.」改授中軍. 夷懼，歸而自殺.

初，生少凶暴嗜酒，健臨死，恐其不能保全家業，誡之曰：「酋帥、大臣若不從汝命，可漸除之.」及卽僞位，殘虐滋甚，耽湎於酒，無復晝夜. 群臣朔望朝謁，罕有見者，或至暮方出，臨朝輒怒，惟行殺戮. 動連月昏醉，文奏因之遂寢. 納姦佞之言，賞罰失中. 左右或言陛下聖明宰世，天下惟歌太平. 生曰：「媚于我也.」引而斬之. 或言陛下刑罰微過. 曰：「汝謗我也.」亦斬之. 所幸妻妾小有忤旨，便殺之，流其尸于渭水. 又遣宮人與男子裸交於殿前. 生剝牛羊驢馬，活爓雞豚鵝，三五十爲群，放之殿中. 或剝死囚面皮，令其歌舞，引群臣觀之，以爲嬉樂. 宗室、勳舊、親戚、忠良殺害略盡，王公在位者悉以疾告歸，人情危駭，道路以目. 旣自有目疾，其所諱者不足、不具、少、無、缺、傷、殘、毁、偏、隻之言皆不得道，左右忤旨而死者不可勝紀，至於截脛、刳胎、拉脅、鋸頸者動有千數.

太史令康權言于生曰：「昨夜三月並出，孛星入於太微，遂入于東井. 兼自去月上旬沈陰不雨，迄至于今，將有下人謀上之禍，深願陛下修德以消之.」生怒，以爲妖言，撲而殺之.

生夜對侍婢曰：「阿法兄弟亦不可信，明當除之.」是夜淸河王苻法夢神告之曰：「旦將禍集汝門，惟先覺者可以免之.」寤而心悸. 會侍婢來告，乃與特進梁平老、强汪等率壯士數百人潛入雲龍門，苻堅與呂婆樓率麾下三百餘人鼓譟繼進，宿衛將士皆舍杖歸堅. 生猶昏寐未寤. 堅衆旣至，引生置於別室，廢之爲越王，俄而殺之. 生臨死猶飮酒數斗，昏醉無所知矣. 時年二十三，在位二年，[一二]僞諡厲王.

苻雄字元才，洪之季子也. 少善兵書，而多謀略，好施下士，便弓馬，有政術. 健僭位，爲佐命元勳，權侔人主，而謙恭奉法. 健常曰：「元才，吾姬旦也.」及卒，健哭之歐血，曰：「天不欲吾定四海邪？何奪元才之速也！」子堅，別有載記.

王墮字安生，京兆霸城人也. 博學有雄才，明天文圖緯. 苻洪征梁犢，以墮爲司馬，謂洪曰：「讖言苻氏應王，公其人也.」洪深然之. 及爲宰相，著匪躬之稱. 健常歎曰：「天下群官皆如王令君者，陰陽曷不和乎！」甚敬重之.

性剛峻疾惡，雅好直言. 疾董榮、强國如仇讎，每於朝見之際，略不與言. 人謂之曰：「董尙書貴幸一時，公宜降意.」墮曰：「董龍是何雞狗，而令國士與之言乎！」榮聞而慚恨，遂勸生誅之. 及刑，榮謂墮曰：「君今復敢數董龍作雞狗乎？」墮瞋目而叱之. 龍，榮之小字也.

校勘記

[一]母姜氏夢大羆而孕之　各本「姜」作「羌」. 冊府八九二，御覽九０八引載記，一二一、四六五引前秦錄並作「姜」. 「羌」字訛，今據改.

[二]不及黃泉　「不」原作「比」. 魏書苻健傳「比」作「不」. 此用左傳隱公元年文，今據改.

[三]孔特　通鑑九九「特」作「持」.

[四]喬景　通鑑九九「景」作「秉」，胡注：載記作「喬景」，避唐諱也.

[五]遣別將從均口入淅川　各本無「從均口」三字，宋本有. 通志一八九同宋本，今從之.

[六]時年三十九在位四年　校文：穆帝紀健卒於永和十一年，距永和七年健稱天王時凡五年，此云「四年」誤. 至其卒年，御覽一二一引前秦錄作四十九，相較差十年.

[七]時永和十二年也　穆紀生嗣位在永和十一年. 御覽一二一引前秦錄，生於苻健皇始五年卽位，改元壽光，卽晉永和十一年，通鑑一００同. 此云「十二年」，疑「二」爲「一」字之誤.

[八]淪絶已久　各本無此四字，宋本獨有，冊府六五九亦有此四字，今從宋本.

[九]安遠將軍范俱難　苻堅載記屢見「俱難」，無「范」字. 通鑑一０四胡注以爲俱姓難名. 孝武紀、謝玄傳並作「句難」，「句」「俱」音近，當是傳聞以「俱」爲「句」，然亦可證其人本不姓范. 此「范」字疑衍.

[一０]張哲　通鑑一００「張」作「强」.

[一一]袁朗　通鑑一００「袁」作「王」.

[一二]在位二年　校文：生嗣位在永和十一年，被殺在升平元年，凡在位三年. 此云「二年」，蓋誤以生卽位在永和十二年故也.

晉書卷一百十三 載記第十三

苻堅上

苻堅字永固，一名文玉，雄之子也. 祖洪，從石季龍徙鄴，家於永貴里. 其母苟氏嘗游漳水，祈子於西門豹祠，其夜夢與神交，因而有孕，十二月而生堅焉. 有神光自天燭其庭. 背有赤文，隱起成字，曰「草付臣又土王咸陽」. 臂垂過膝，目有紫光. 洪奇而愛之，名曰堅頭.

年七歲，聰敏好施，擧止不踰規矩. 每侍洪側，輒量洪擧措，取與不失機候. 洪每曰：「此兒姿貌瑰偉，質性過人，非常相也.」高平徐統有知人之鑒，遇堅於路，異之，執其手曰：「苻郎，此官之御街，小兒敢戱於此，不畏司隷縛邪？」堅曰：「司隷縛罪人，不縛小兒戱也.」統謂左右曰：「此兒有霸王之相.」左右怪之，統曰：「非爾所及也.」後又遇之，統下車屛人，密謂之曰：「苻郎骨相不恒，後當大貴，但僕不見，如何！」堅曰：「誠如公言，不敢忘德.」八歲，請師就家學. 洪曰：「汝戎狄異類，世知飮酒，今乃求學邪！」欣而許之. 健之入關也，夢天神遣使者朱衣赤冠，命拜堅爲龍驤將軍，健翌日爲壇於曲沃以授之. 健泣謂堅曰：「汝祖昔受此號，今汝復爲神明所命，可不勉之！」堅揮劍捶馬，志氣感厲，士卒莫不憚服焉. 性至孝，博學多才藝，有經濟大志，要結英豪，以圖緯世之宜. 王猛、呂婆樓、强汪、梁平老等並有王佐之才，爲其羽翼. 太原薛讚、略陽權翼見而驚曰：「非常人也！」

及苻生嗣僞位，讚、翼說堅曰：「今主上昏虐，天下離心. 有德者昌，無德受殃，天之道也. 神器業重，不可令他人取之，願君王行湯武之事，以順天人之心.」堅深然之，納爲謀主. 生旣殘虐無度，梁平老等亟以爲言，堅遂弑生，以僞位讓其兄法. 法自以庶孽，不敢當. 堅及母苟氏並慮衆心未服，難居大位，群僚固請，乃從之. 以升平元年僭稱大秦天王，誅生佞倖臣董龍、趙韶等二十餘人，赦其境內，改元曰永興. 追諡父雄爲文桓皇帝，尊母苟氏爲皇太后，妻苟氏爲皇后，子宏爲皇太子. 兄法爲使持節、侍中、都督中外諸軍事、丞相、錄尙書，從祖侯爲太尉，從兄柳爲車騎大將軍、尙書令，封弟融爲陽平公，雙河南公，子丕長樂公，暉平原公，熙廣平公，叡鉅鹿公. 李威爲衛將軍、尙書左僕射；梁平老爲右僕射；强汪爲領軍將軍；仇騰爲尙書，領選；席寶爲丞相長史、行太子詹事；呂婆樓爲司隷校尉；王猛、薛讚爲中書侍郎；權翼爲給事黃門侍郎，與猛、讚並掌機密. 追復魚遵、雷弱兒、毛貴、王墮、梁楞、梁安、段純、辛牢等本官，以禮改葬之，其子孫皆隨才擢授. 初，堅母以法長而賢，又得衆心，懼終爲變，至此，遣殺之. 堅性仁友，與法訣于東堂，慟哭嘔血，贈以本官，諡曰哀，封其子陽爲東海公，敷爲淸河公. 於是修廢職，繼絶世，禮神祇，課農桑，立學校，鰥寡孤獨高年不自存者，賜穀帛有差，其殊才異行、孝友忠義、德業可稱者，令在所以聞.

其將張平以幷州叛，堅率衆討之，以其建節將軍鄧羌爲前鋒，率騎五千據汾上. 堅至銅壁，平盡衆拒戰，爲羌所敗，獲其養子蚝，送之，平懼，乃降于堅. 堅赦其罪，署爲右將軍，蚝武賁中郎將，加廣武將軍，徙其所部三千餘戶于長安.

堅自臨晉登龍門，顧謂其群臣曰：「美哉山河之固！婁敬有言，『關中四塞之國』，眞不虛也.」權翼、薛讚對曰：「臣聞夏殷之都非不險也，周秦之衆非不多也，終於身竄南巢，首懸白旗，軀殘於犬戎，國分於項籍者何也？德之不修故耳. 吳起有言：『在德不在險.』深願陛下追蹤唐虞，懷遠以德，山河之固不足恃也.」堅大悅，乃還長安. 賜爲父後者爵一級，鰥寡高年穀帛有差，丐所過田租之半. 是秋，大旱，堅減膳徹懸，金玉綺繡皆散之戎士，後宮悉去羅紈，衣不曳地. 開山澤之利，公私共之，偃甲息兵，與境內休息.

王猛親寵愈密，朝政莫不由之. 特進樊世，氐豪也，有大勳於苻氏，負氣倨傲，衆辱猛曰：「吾輩與先帝共興事業，而不預時權；君無汗馬之勞，何敢專管大任？是爲我耕稼而君食之乎！」猛曰：「方當使君爲宰夫，安直耕稼而已.」世大怒曰：「要當懸汝頭于長安城門，不爾者，終不處于世也.」猛言之於堅，堅怒曰：「必須殺此老氐，然後百僚可整.」俄而世入言事，堅謂猛曰：「吾欲以楊璧尙主，璧何如人也？」世勃然曰：「楊璧，臣之婿也，婚已久定，陛下安得令之尙主乎！」猛讓世曰：「陛下帝有海內，而君敢競婚，是爲二天子，安有上下！」世怒起，將擊猛，左右止之. 世遂醜言大罵，堅由此發怒，命斬之于西廐. 諸氐紛紜，競陳猛短，堅恚甚，慢罵，或有鞭撻於殿庭者. 權翼進曰：「陛下宏達大度，善馭英豪，神武卓犖，錄功捨過，有漢祖之風. 然慢易之言，所宜除之.」堅笑曰：「朕之過也.」自是公卿以下無不憚猛焉.

堅起明堂，繕南北郊，郊祀其祖洪以配天，宗祀其伯健于明堂以配上帝. 親耕藉田，其妻苟氏親蠶於近郊.

堅南游霸陵，顧謂群臣曰：「漢祖起自布衣，廓平四海，佐命功臣孰爲首乎？」權翼進曰：「漢書以蕭曹爲功臣之冠.」堅曰：「漢祖與項羽爭天下，困於京索之間，身被七十餘創，通中六七，父母妻子爲楚所囚. 平城之下，七日不火食，賴陳平之謀，太上、妻子克全，免匈奴之禍. 二相何得獨高也！雖有人狗之喩，豈黃中之言乎！」于是酣飮極歡，命群臣賦詩. 大赦，復改元曰甘露. 以王猛爲侍中、中書令、京兆尹.

其特進强德，健妻之弟也，昏酒豪橫，爲百姓之患. 猛捕而殺之，陳尸於市. 其中丞鄧羌，性鯁直不撓，與猛協規齊志，數旬之間，貴戚强豪誅死者二十有餘人. 於是百僚震肅，豪右屛氣，路不拾遺，風化大行. 堅歎曰：「吾今始知天下之有法也，天子之爲尊也！」於是遣使巡察四方及戎夷種落，州郡有高年孤寡，不能自存，長吏刑罰失中、爲百姓所苦，淸修疾惡、勸課農桑、有便於俗，篤學至孝、義烈力田者，皆令具條以聞.

時匈奴左賢王衛辰遣使降于堅，遂請田內地，堅許之. 雲中護軍賈雍遣其司馬徐斌率騎襲之，因縱兵掠奪. 堅怒曰：「朕方修魏絳和戎之術，不可以小利忘大信. 昔荊吳之戰，事興蠶婦；澆瓜之惠，梁宋息兵. 夫怨不在大，事不在小，擾邊動衆，非國之利也. 所獲資産，其悉以歸之.」免雍官，以白衣領護軍，遣使修和，示之信義. 辰於是入居塞內，貢獻相尋，烏丸獨孤、鮮卑沒奕于率衆數萬又降於堅. 堅初欲處之塞內，苻融以「匈奴爲患，其興自古. 比虜馬不敢南首者，畏威故也. 今處之于內地，見其弱矣，方當闚兵郡縣，爲北邊之害. 不如徙之塞外，以存荒服之義.」堅從之.

堅僭位五年，鳳皇集於東闕，大赦其境內，百僚進位一級. 初，堅之將爲赦也，與王猛、苻融密議於露堂，[一]悉屛左右. 堅親爲赦文，猛、融供進紙墨. 有一大蒼蠅入自牖間，鳴聲甚大，集於筆端，驅而復來. 俄而長安街巷市里人相告曰：「官今大赦.」有司以聞. 堅驚謂融、猛曰：「禁中無耳屬之理，[二]事何從泄也？」於是敕外窮推之，咸言有一小人衣黑衣，大呼於市曰：「官今大赦.」須臾不見. 堅歎曰：「其向蒼蠅乎？聲狀非常，吾固惡之. 諺曰：『欲人勿知，莫若勿爲.』聲無細而弗聞，事未形而必彰者，其此之謂也.」堅廣修學官，召郡國學生通一經以上充之，公卿已下子孫並遣受業. 其有學爲通儒、才堪幹事、淸修廉直、孝悌力田者，皆旌表之. 于是人思勸勵，號稱多士，盜賊止息，請託路絶，田疇修闢，帑藏充盈，典章法物靡不悉備. 堅親臨太學，考學生經義優劣，品而第之. 問難五經，博士多不能對. 堅謂博士王寔曰：「朕一月三臨太學，黜陟幽明，躬親獎勵，罔敢倦違，庶幾周孔微言不由朕而墜，漢之二武其可追乎！」寔對曰：「自劉石擾覆華畿，二都鞠爲茂艸，儒生罕有或存，墳籍滅而莫紀，經淪學廢，奄若秦皇. 陛下神武撥亂，道隆虞夏，開庠序之美，弘儒敎之風，化盛隆周，垂馨千祀，漢之二武焉足論哉！」堅自是每月一臨太學，諸生競勸焉.

屠各張罔聚衆數千，自稱大單于，寇掠郡縣. 堅以其尙書鄧羌爲建節將軍，率衆七千討平之.

時商人趙掇、丁妃、鄒■等皆家累千金，車服之盛，擬則王侯，堅之諸公競引之爲國二卿. 黃門侍郎程憲言於堅曰：「趙掇等皆商販醜豎，市郭小人，車馬衣服僭同王者，官齊君子，爲藩國列卿，傷風敗俗，有塵聖化，宜肅明典法，使淸濁顯分.」堅於是推檢引掇等爲國卿者，降其爵. 乃下制：「非命士已上，不得乘車馬於都城百里之內. 金銀錦繡，工商、皁隷、婦女不得服之，犯者棄市.」

興寧三年，堅又改元爲建元. 慕容暐遣其太宰慕容恪攻拔洛陽，略地至於崤澠. 堅懼其入關，親屯陝城以備之.

匈奴右賢王曹轂、左賢王衛辰擧兵叛，率衆二萬攻其杏城已南郡縣，屯於馬蘭山. 索虜烏延等亦叛堅而通于辰、轂. 堅率中外精銳以討之，以其前將軍楊安、鎭軍毛盛等爲前鋒都督. 轂遣弟活距戰于同官川，安大敗之，斬活幷四千餘級，轂懼而降. 堅徙其酋豪六千餘戶於長安. 進擊烏延，斬之. 鄧羌討衛辰，擒之於木根山. 堅自驄馬城如朔方，巡撫夷狄，以衛辰爲夏陽公以統其衆. 轂尋死，分其部落，貳城已西二萬餘落封其長子璽爲駱川侯，貳城已東二萬餘落封其小子寅爲力川侯，故號東、西曹.

秦、雍二州地震裂，水泉湧出，金象生毛，長安大風震電，壞屋殺人，堅懼而愈修德政焉.

使王猛、楊安等率衆二萬寇荊州北鄙諸郡，掠漢陽萬餘戶而還. 羌斂岐叛堅，自稱益州刺史，率部落四千餘家西依張天錫叛將李儼. 堅遣王猛與隴西太守姜衡、南安太守邵羌討斂岐於略陽. 張天錫率步騎三萬擊李儼，攻其大夏、武始二郡，克之. 天錫將掌據又敗儼諸軍於葵谷，儼懼，遣兄子純謝罪於堅，仍請救. 尋而猛攻破略陽，斂岐奔白馬. 堅遣楊安與建威王撫率衆會猛以救儼. 猛遣邵羌追斂岐，使王撫守侯和，姜衡守白石. 猛與楊安救枹罕，及天錫將楊遹戰于枹罕東，猛不利. [三]邵羌擒斂岐於白馬，送之長安. 天錫遂引師而歸. 儼猶憑城未出，猛乃服白乘輿，從數十人，請與相見. 儼開門延之，未及設備，而將士續入，遂虜儼而還. 堅以其將軍彭越爲平西將軍、凉州刺史，鎭枹罕. 以儼爲光祿勳、歸安侯.

是歲，苻雙據上邽、苻柳據蒲阪叛於堅，苻庾據陝城、[四]苻武據安定並應之，將共伐長安. 堅遣使諭之，各齧梨以爲信，皆不受堅命，阻兵自守. 堅遣後禁將軍楊成世、左將軍毛嵩等討雙、武，王猛、鄧羌攻蒲阪，楊安、張蚝攻陝城. 成世、毛嵩爲雙、武所敗，堅又遣其武衛王鑒、寧朔呂光等率中外精銳以討之，左衛苻雅、左禁竇衝率羽林騎七千繼發. 雙、武乘勝至於楡眉，鑒等擊敗之，斬獲萬五千人. 武棄安定，隨雙奔上邽，鑒等攻之. 苻柳出挑戰，猛閉壘不應. 柳以猛爲憚己，留其世子良守薄阪，率衆二萬，將攻長安. 長安去蒲阪百餘里，[五]鄧羌率勁騎七千夜襲敗之，柳引軍還，猛又盡衆邀擊，悉俘其卒，柳與數百騎入於蒲阪. 鑒等攻上邽，克之，斬雙、武. 猛又尋破蒲阪，斬柳及其妻子，傳首長安. 猛屯蒲阪，遣鄧羌與王鑒等攻陷陝城，克之，送庾於長安，殺之.

太和四年，晉大司馬桓溫伐慕容暐，次於枋頭. 暐衆屢敗，遣使乞師於堅，請割武牢以西之地. 堅亦欲與暐連橫，乃遣其將苟池等率步騎二萬救暐. 王師尋敗，引歸，池乃還.

是時慕容垂避害奔於堅，王猛言於堅曰：「慕容垂，燕之戚屬，世雄東夏，寬仁惠下，恩結士庶，燕趙之間咸有奉戴之意. 觀其才略，權智無方，兼其諸子明毅有幹藝，人之傑也. 蛟龍猛獸，非可馴之物，不如除之.」堅曰：「吾方以義致英豪，建不世之功. 且其初至，吾告之至誠，今而害之，人將謂我何！」

王師旣旋，慕容暐悔割武牢之地，遣使謂堅曰：「頃者割地，行人失辭. 有國有家，分災救患，理之常也.」堅大怒，遣王猛與建威梁成、鄧羌率步騎三萬，署慕容垂爲冠軍將軍，以爲鄕導，攻暐洛州刺史慕容筑於洛陽. 暐遣其將慕容臧率精卒十萬，將解筑圍. 猛使梁成等以精銳萬人卷甲赴之，大破臧於滎陽. 筑懼而請降，猛陳師以受之，留鄧羌鎭金墉，猛振旅而歸.

太和五年，又遣猛率楊安、張蚝、鄧羌等十將率步騎六萬伐暐. 堅親送猛於霸東，謂曰：「今授卿精兵，委以重任，便可從壺關、上黨出潞川，此捷濟之機，所謂捷雷不及掩耳. 吾當躬自率衆以繼卿後，於鄴相見. 已敕運漕相繼，但憂賊，不煩後慮也.」猛曰：「臣庸劣孤生，操無豪介，蒙陛下恩榮，內侍帷幄，出總戎旅，藉宗廟之靈，稟陛下神算，殘胡不足平也. 願不煩鑾軫，冒犯霜露. 臣雖不武，望克不淹時. 但願速敕有司，部置鮮卑之所.」堅大悅. 於是進師. 楊安攻晉陽. 猛攻壺關，執暐上黨太守慕容越，所經郡縣皆降於猛，猛留屯騎校尉苟萇戍壺關. 會楊安攻晉陽，爲地道，遣張蚝率壯士數百人入其城中，大呼斬關，猛、安遂入晉陽，執暐幷州刺史慕容莊. 暐遣其太傅慕容評率衆四十餘萬以救二城，評憚猛不敢進，屯於潞川. 猛留將軍毛當戍晉陽，進師與評相持. 遣游擊郭慶以銳卒五千，夜從間道出評營後，傍山起火，燒其輜重，火見鄴中. 暐懼，遣使讓評，催之速戰. 猛知評賣水鬻薪，有可乘之會，評又求戰，乃陣於渭原而誓衆曰：[六]「王景略受國厚恩，任兼內外，今與諸君深入賊地，宜各勉進，不可退也. 願戮力行間，以報恩顧，受爵明君之朝，慶觴父母之室，不亦美乎！」衆皆勇奮，破釜棄糧，大呼競進. 猛望評師之衆也，惡之，謂鄧羌曰：「今日之事，非將軍莫可以捷. 成敗之機，在斯一擧. 將軍其勉之！」羌曰：「若以司隷見與者，公無以爲憂.」猛曰：「此非吾之所及也. 必以安定太守、萬戶侯相處.」羌不悅而退. 俄而兵交，猛召之，羌寢而弗應. 猛馳就許之，羌於是大飮帳中，與張蚝、徐成等跨馬運矛，馳入評軍，出入數四，旁若無人，搴旗斬將，殺傷甚衆. 及日中，評衆大敗，俘斬五萬有餘，乘勝追擊，又降斬十萬，於是進師圍鄴. 堅聞之，留李威輔其太子宏守長安，以苻融鎭洛陽，躬率精銳十萬向鄴. 七日而至於安陽，過舊閭，引諸耆老語及祖父之事，泫然流涕，乃停信宿. 猛潛至安陽迎堅，堅謂之曰：「昔亞夫不出軍迎漢文，將軍何以臨敵而棄衆也？」猛曰：「臣每覽亞夫之事，嘗謂前卻人主，以此而爲名將，竊未多之. 臣奉陛下神算，擊垂亡之虜，若摧枯拉朽，何足慮也！監國沖幼，鑾駕遠臨，脫有不虞，其如宗廟何！」堅遂攻鄴，陷之. 慕容暐出奔高陽，堅將郭慶執而送之. 堅入鄴宮，閱其名籍，凡郡百五十七，縣一千五百七十九，戶二百四十五萬八千九百六十九，口九百九十八萬七千九百三十五. 諸州郡牧守及六夷渠帥盡降於堅. 郭慶窮追餘燼，慕容評奔於高句麗，慶追至遼海，句麗縛評送之. 堅散暐宮人珍寶以賜將士，論功封賞各有差. 以王猛爲使持節、都督關東六州諸軍事、車騎大將軍、開府儀同三司、冀州牧，鎭鄴，以郭慶爲持節、都督幽州諸軍事、揚武將軍、幽州刺史，鎭薊.

堅自鄴如枋頭，讌諸父老，改枋頭爲永昌縣，復之終世. 堅至自永昌，行飮至之禮，歌勞止之詩，以饗其群臣. 赦慕容暐及其王公已下，皆徙於長安，封授有差. 堅於是行禮於辟雍，祀先師孔子，其太子及公侯卿大夫士之元子，皆束脩釋奠焉. 徙關東豪傑及諸雜夷十萬戶於關中，處烏丸雜類於馮翊、北地，丁零翟斌于新安，徙陳留、東阿萬戶以實靑州. 諸因亂流移，避仇遠徙，欲還舊業者，悉聽之.

晉叛臣袁瑾固守壽春，爲大司馬桓溫所圍，遣使請救於堅. 堅遣王鑒、張蚝率步騎二萬救之，鑒據洛澗，蚝屯八公山. 桓溫遣諸將夜襲鑒、蚝，敗之，鑒、蚝屯愼城.

初，仇池氐楊世以地降於堅，堅署爲平南將軍、秦州刺史、仇池公. 旣而歸順於晉. 世死，子纂代立，遂受天子爵命而絶於堅. 世弟統驍武得衆，起兵武都，與纂分爭. 堅遣其將苻雅、楊安與益州刺史王統率步騎七萬，先取仇池，進圖寧益. [七]雅等次于鷲陜，纂率衆五萬距雅. 晉梁州刺史楊亮遣督護郭寶率騎千餘救之，戰於陜中，爲雅等所敗，纂收衆奔還. 雅進攻仇池，楊統帥武都之衆降於雅. 纂將楊他遣子碩密降於雅，請爲內應. 纂懼，面縛出降. 雅釋其縛，送之長安. 以楊統爲平遠將軍、南秦州刺史，加楊安都督，鎭仇池.

先是，王猛獲張天錫將敦煌陰據及甲士五千，堅旣東平六州，西擒楊纂，欲以德懷遠，且跨威河右，至是悉送所獲還凉州. 天錫懼而遣使謝罪稱藩，堅大悅，卽署天錫爲使持節、散騎常侍、都督河右諸軍事、驃騎大將軍、開府儀同三司、凉州刺史、西域都護、西平公.

吐谷渾碎奚以楊纂旣降，懼而遣使送馬五千匹、金銀五百斤. 堅拜奚安遠將軍、漒川侯. [八]

堅嘗如鄴，狩于西山，旬餘，樂而忘返. 伶人王洛叩馬諫曰：「臣聞千金之子坐不垂堂，萬乘之主行不履危. 故文帝馳車，袁公止轡；孝武好田，相如獻規. 陛下爲百姓父母，蒼生所繫，何可盤于游田，以玷聖德. 若禍起須臾，變在不測者，其如宗廟何！其如太后何！」堅曰：「善. 昔文公悟愆於虞人，朕聞罪於王洛，召過也.」自是遂不復獵.

堅聞桓溫廢海西公也，謂群臣曰：「溫前敗灞上，後敗枋頭，十五年間，再傾國師. 六十歲公擧動如此，不能思愆免退，以謝百姓，方廢君以自悅，將如四海何！諺云『怒其室而作色於父』者，其桓溫之謂乎！」

堅以境內旱，課百姓區種. 懼歲不登，省節穀帛之費，太官、後宮減常度二等，百僚之秩以次降之. 復魏晉士籍，使役有常聞，諸非正道，典學一皆禁之. [九]堅臨太學，考學生經義，上第擢敘者八十三人. 自永嘉之亂，庠序無聞，及堅之僭，頗留心儒學，王猛整齊風俗，政理稱擧，學校漸興. 關隴淸晏，百姓豐樂，自長安至于諸州，皆夾路樹槐柳，二十里一亭，四十里一驛，旅行者取給於途，工商貿販於道. 百姓歌之曰：「長安大街，夾樹楊槐. 下走朱輪，上有鸞栖. 英彦雲集，誨我萌黎.」

是歲，有大風從西南來，俄而晦冥，恒星皆見，又有赤星見於西南. 太史令魏延言於堅曰：「於占西南國亡，明年必當平蜀漢.」堅大悅，命秦梁密嚴戎備. 乃以王猛爲丞相，以苻融爲鎭東大將軍，代猛爲冀州牧. 融將發，堅祖於霸東，奏樂賦詩. 堅母苟氏以融少子，甚愛之，比發，三至灞上，其夕又竊如融所，內外莫知. 是夜，堅寢於前殿，魏延上言：「天市南門屛內后妃星失明，左右閽寺不見，后妃移動之象.」堅推問知之，驚曰：「天道與人何其不遠！」遂重星官. 王猛至長安，加都督中外諸軍事，猛辭讓再三，堅不許.

其後天鼓鳴，有彗星出於尾箕，長十餘丈，名蚩尤旗，經太微，掃東井，自夏及秋冬不滅. 太史令張孟言於堅曰：「彗起尾箕，而掃東井，此燕滅秦之象.」因勸堅誅慕容暐及其子弟. 堅不納，更以暐爲尙書，垂爲京兆尹，沖爲平陽太守. 苻融聞之，上疏於堅曰：「臣聞東胡在燕，曆數彌久，逮于石亂，遂據華夏，跨有六州，南面稱帝. 陛下爰命六師，大擧征討，勞卒頻年，勤而後獲，本非慕義懷德歸化. 而今父子兄弟列官滿朝，執權履職，勢傾勞舊，陛下親而幸之. 臣愚以爲猛獸不可養，狼子野心. 往年星異，災起於燕，願少留意，以思天戒. 臣據可言之地，不容黙已. 詩曰：『兄弟急難』，『朋友好合』. 昔劉向以肺腑之親，尙能極言，況於臣乎！」堅報之曰：「汝爲德未充而懷是非，立善未稱而名過其實. 詩云：『德輶如毛，人鮮克擧.』君子處高，戒懼傾敗，可不務乎！今四海事曠，兆庶未寧，黎元應撫，夷狄應和，方將混六合以一家，同有形於赤子，汝其息之，勿懷耿介. 夫天道助順，修德則禳災. 苟求諸己，何懼外患焉.」

晉梁州刺史楊亮遣子廣襲仇池，與堅將楊安戰，廣敗績，晉沮水諸戍皆委城奔潰，亮懼而退守磬險，安遂進寇漢川. 堅遣王統、朱彤率卒二萬爲前鋒寇蜀，前禁將軍毛當、鷹揚將軍徐成率步騎三萬入自劍閣. 楊亮率巴獠萬餘拒之，戰于靑谷，王師不利，亮奔固西城. 彤乘勝陷漢中，徐成又攻二劍，克之，楊安進據梓潼. 晉奮威將軍、西蠻校尉周虓降于彤. 揚武將軍、益州刺史周仲孫勒兵距彤等于綿竹，聞堅將毛當將至成都，仲孫率騎五千奔於南中. 安、當進兵，遂陷益州. 於是西南夷邛莋、夜郎等皆歸之. 堅以安爲右大將軍、益州牧，鎭成都；毛當爲鎭西將軍、梁州刺史，鎭漢中；姚萇爲寧州刺史、領西蠻校尉；[一０]王統爲南秦州刺史，鎭仇池.

蜀人張育、楊光等起兵，與巴獠相應，以叛於堅. 晉益州刺史竺瑤、威遠將軍桓石虔率衆三萬據墊江. 育乃自號蜀王，遣使歸順，與巴獠酋帥張重、尹萬等五萬餘人進圍成都. 尋而育與萬爭權，擧兵相持，堅遣鄧羌與楊安等擊敗之，育、光退屯綿竹. 安又敗張重、尹萬于成都南，重死之，及首級二萬三千. [一一]鄧羌復擊張育、楊光于綿竹，皆害之. 桓石虔敗姚萇於墊江，萇退據五城，石虔與竺瑤移屯巴東.

時有人於堅明光殿大呼謂堅曰：「甲申乙酉，魚羊食人，悲哉無復遺.」堅命執之，俄而不見. 袐書監朱彤等因請誅鮮卑，堅不從. 遣使巡行四方，觀風俗，問政道，明黜陟，恤孤獨不能自存者. 以安車蒲輪徵隱士樂陵王歡爲國子祭酒. [一二]及王猛卒，堅置聽訟觀於未央之南. 禁老、莊、圖讖之學. 中外四禁、二衛、四軍長上將士，皆令修學. 課後宮，置典學，立內司，以授于掖庭，選閹人及女隷有聰識者署博士以授經.

遣其武衛苟萇、左將軍毛盛、[一三]中書令梁熙、步兵校尉姚萇等率騎十三萬伐張天錫於姑臧. 遣尙書郎閻負、梁殊銜命軍前，下書徵天錫. 堅嚴飾鹵簿，親餞萇等於城西，賞行將各有差. 又遣其秦州刺史苟池、河州刺史李辯、凉州刺史王統，率三州之衆以繼之. 閻負等到凉州，天錫自以晉之列藩，志在保境，命斬之，遣將軍馬建出距萇等. 俄而梁熙、王統等自淸石津攻其將梁粲於河會城，[一四]陷之. 苟萇濟自石城津，與梁熙等會攻纏縮城，又陷之. 馬建懼，自楊非退還淸塞. 天錫又遣將軍掌據率衆三萬，與馬建陣於洪池. 苟萇遣姚萇以甲卒三千挑戰，諸將勸據擊之，以挫其鋒，據不從. 天錫乃率中軍三萬次金昌. 萇、熙聞天錫來逼，急攻據、建，建降於萇，遂攻據，害之，及其軍司席仂. 萇進軍入淸塞，乘高列陣. 天錫又遣司兵趙充哲爲前鋒，率勁勇五萬，與萇等戰於赤岸，哲大敗. 天錫懼而奔還，致牋請降. 萇至姑臧，天錫乘素車白馬，面縛輿櫬，降於軍門. 萇釋縛焚櫬，送之於長安，諸郡縣悉降. 堅以梁熙爲持節、西中郎將、凉州刺史，領護西羌校尉，鎭姑臧. 徙豪右七千餘戶於關中，五品稅百姓金銀一萬三千斤以賞軍士，餘皆安堵如故. 堅封天錫重光縣之東寧鄕二百戶，號歸義侯. 初，萇等將征天錫，堅爲其立第於長安，至是而居之.

堅旣平凉州，又遣其安北將軍、幽州刺史苻洛爲北討大都督，率幽州兵十萬討代王涉翼犍. 又遣後將軍俱難與鄧羌等率步騎二十萬東出和龍，西出上郡，與洛會於涉翼犍庭. 翼犍戰敗，遁於弱水. 苻洛逐之，勢窘迫，退還陰山. 其子翼圭縛父請降，洛等振旅而還，封賞有差. 堅以翼犍荒俗，未參仁義，令入太學習禮. 以翼圭執父不孝，遷之於蜀. 散其部落於漢鄣邊故地，立尉、監行事，官僚領押，課之治業營生，三五取丁，優復三年無稅租. 其渠帥歲終令朝獻，出入行來爲之制限. 堅嘗之太學，召涉翼犍問曰：「中國以學養性，而人壽考，漠北噉牛羊而人不壽，何也？」翼犍不能答. 又問：「卿種人有堪將者，可召爲國家用.」對曰：「漠北人能捕六畜，善馳走，逐水草而已，何堪爲將！」又問：「好學否？」對曰：「若不好學，陛下用敎臣何爲？」堅善其答.

堅以關中水旱不時，議依鄭白故事，發其王侯已下及豪望富室僮隷三萬人，開涇水上源，鑿山起堤，通渠引瀆，以漑岡鹵之田. 及春而成，百姓賴其利. 以凉州新附，復租賦一年. 爲父後者賜爵一級，孝悌力田爵二級，孤寡高年穀帛有差，女子百戶牛酒，大酺三日.

遣其尙書令苻丕率司馬慕容暐、苟萇等步騎七萬寇襄陽. 使楊安將樊鄧之衆爲前鋒，屯騎校尉石越率精騎一萬出魯陽關，慕容垂與姚萇出自南鄕，苟池等與强弩王顯將勁卒四萬從武當繼進，大會漢陽. 師次沔北，晉南中郎將朱序以丕軍無舟楫，不以爲虞，石越遂游馬以渡. 序大懼，固守中城. 越攻陷外郛，獲船百餘艘以濟軍. 丕率諸將進攻中城，遣苟池、石越、毛當以衆五萬屯於江陵. 晉車騎將軍桓沖擁衆七萬爲序聲援，憚池等不進，保據上明. 兗州刺史彭超遣使上言於堅曰：「晉沛郡太守戴■以卒數千戍彭城，臣請率精銳五萬攻之，願更遣重將討淮南諸城.」堅於是又遣其後將軍俱難率右將軍毛當、後禁毛盛、陵江邵保等步騎七萬寇淮陰、盱眙. 揚武彭超寇彭城. 梁州刺史韋鍾寇魏興，攻太守吉挹於西城. 晉將軍毛武生率衆五萬距之，與俱難等相持於淮南. [一五]

先是，梁熙遣使西域，稱揚堅之威德，幷以繒綵賜諸國王，於是朝獻者十有餘國. 大宛獻天馬千里駒，皆汗血、朱鬣、五色、鳳膺、麟身，及諸珍異五百餘種. 堅曰：「吾思漢文之返千里馬，咨嗟美詠. 今所獻馬，其悉返之，庶克念前王，髣彿古人矣.」乃命群臣作止馬詩而遣之，示無欲也. 其下以爲盛德之事，遠同漢文，於是獻詩者四百餘人.

是時苻丕久圍襄陽，御史中丞李柔劾丕以師老無功，請徵下廷尉. 堅曰：「丕等費廣無成，實宜貶戮. 但師已淹時，不可虛然中返，其特原之，令以功成贖罪.」因遣其黃門郎韋華持節切讓丕等，仍賜以劍，曰：「來春不捷者，汝可自裁，不足復持面見吾也.」初，丕之寇襄陽也，將急攻之，苟萇諫曰：「今以十倍之衆，積粟如山，但掠徙荊楚之人內於許洛，絶其糧運，使外援不接，糧盡無人，不攻自潰，何爲促攻以傷將士之命？」丕從之. 及堅讓至，衆咸疑懼，莫知所爲. 征南主簿河東王施進曰：「以大將軍英秀，諸將勇銳，以攻小城，何異洪鑪燎羽毛. 所以緩攻，欲以計制之. 若決一旦之機，可指日而定. 今破襄陽、上明自遁，復何所疑！願請一旬之期，以展三軍之勢. 如其不捷，施請爲戮首.」丕於是促圍攻之. 堅將親率衆助丕等，使苻融將關東甲卒會于壽春，梁熙統河西之衆以繼中軍. 融、熙並上言，以爲未可興師，乃止.

太元四年，晉兗州刺史謝玄率衆數萬次于泗汭，將救彭城. 苻丕陷襄陽，執南中郎將朱序，送于長安，堅署爲度支尙書. 以其中壘梁成爲南中郎將、都督荊揚州諸軍事、荊州刺史，領護南蠻校尉，配兵一萬鎭襄陽，以征南府器仗給之. 彭超圍彭城也，置輜重於留城. 至是，晉將謝玄遣將軍何謙之、高衡率衆萬餘，聲趣留城，超引軍赴之. 戴■率彭城之衆奔於謝玄，超留其治中徐褒守彭城而復寇盱眙. 俱難旣陷淮陰，留邵保戍之，與超會師而南. 晉將毛武生救魏興，遣前鋒督護趙福、將軍袁虞等將水軍一萬，溯江而上. 堅南巴校尉姜宇遣將張紹、仇生等水陸五千距之，戰於南縣，王師敗績. 尋而韋鍾攻陷魏興，執太守吉挹. 毛當與王顯自襄陽而東，會攻淮南. 彭超陷盱眙，獲晉建威將軍、高密內史毛璪之，遂攻晉幽州刺史田洛於三阿，去廣陵百里，京都大震，臨江列戍. 孝武帝遣征虜將軍謝石率水軍次于涂中，右衛將軍毛安之、游擊將軍河間王曇之次于堂邑，謝玄自廣陵救三阿. 毛當、毛盛馳襲安之，王師敗績. 玄率衆三萬次於白馬塘，俱難遣其將都顔率騎逆玄，戰於塘西，玄大敗之，斬顔. 玄進兵至三阿，與難、超戰，超等又敗，退保盱眙. 玄進次石梁，與田洛攻盱眙，難、超出戰，復敗，退屯淮陰. 玄遣將軍何謙之、督護諸葛侃率舟師乘潮而上，焚淮橋，又與難等合戰，謙之斬其將邵保，難、超退師淮北. 難歸罪彭超，斬其司馬柳渾. 堅聞之，大怒，檻車徵超下獄，超自殺，難免爲庶人.

堅以毛當爲平南將軍、徐州刺史，鎭彭城；毛盛爲平東將軍、兗州刺史，鎭胡陸；王顯爲平吳校尉、揚州刺史，戍下邳：賞堂邑之功也. 又以苻洛爲散騎常侍、持節、都督益寧西南夷諸軍事、征南大將軍、益州牧，領護西夷校尉，鎭成都，命從伊闕自襄陽溯漢而上. 洛，健之兄子也. 雄勇多力，而猛氣絶人，堅深忌之，故常爲邊牧. 洛有征伐之功而未賞，及是遷也，恚怒，謀於衆曰：「孤於帝室，至親也，主上不能以將相任孤，常擯孤於外，旣投之西裔，復不聽過京師，此必有伏計，令梁成沈孤於漢水矣. 爲宜束手就命，爲追晉陽之事以匡社稷邪？諸君意如何？」其治中平顔妄陳祥瑞，[一六]勸洛擧兵. 洛因攘袂大言曰：「孤計決矣，沮謀者斬！」於是自稱大將軍、大都督、秦王，署置官司，以平顔爲輔國將軍、幽州刺史，爲其謀主. 分遣使者徵兵於鮮卑、烏丸、高句麗、百濟及薛羅、休忍等諸國，並不從. 洛懼而欲止，平顔曰：「且宜聲言受詔，盡幽幷之兵出自中山、常山，陽平公必郊迎於路，因而執之，進據冀州，總關東之衆以圖秦雍，可使百姓不覺易主而大業定矣.」洛從之，乃率衆七萬發和龍，將圖長安. 於是關中騷動，盜賊並起. 堅遣使數之曰：「天下未一家，兄弟匪他，何爲而反？可還和龍，當以幽州永爲世封.」洛謂使者曰：「汝還白東海王，幽州褊阨，不足容萬乘，須還王咸陽，以承高祖之業. 若能候駕潼關者，位爲上公，爵歸本國.」堅大怒，遣其左將軍竇衝及呂光率步騎四萬討之，右將軍都貴馳傳詣鄴，率冀州兵三萬爲前鋒，以苻融爲大都督，授之節度. 使石越率騎一萬，自東萊出石徑，襲和龍，海行四百餘里. 苻重亦盡薊城之衆會洛，次於中山，有衆十萬. 衝等與洛戰於中山，大敗之，執洛及其將蘭殊，送於長安. 呂光追斬苻重於幽州，石越克和龍，斬平顔及其黨與百餘人. 堅赦蘭殊，署爲將軍，徙洛於凉州，徵苻融爲車騎大將軍、領宗正、錄尙書事.

洛旣平，堅以關東地廣人殷，思所以鎭靜之，引其群臣於東堂議曰：「凡我族類，支胤彌繁，今欲分三原、九嵕、武都、汧、雍十五萬戶於諸方要鎭，不忘舊德，爲磐石之宗，於諸君之意如何？」皆曰：「此有周所以祚隆八百，社稷之利也.」於是分四帥子弟三千戶，以配苻丕鎭鄴，如世封諸侯，爲新券主. 堅送丕於灞上，流涕而別. 諸戎子弟離其父兄者，皆悲號哀慟，酸感行人，識者以爲喪亂流離之象. 於是分幽州置平州，以石越爲平州刺史，領護鮮卑中郎將，鎭龍城；大鴻臚韓胤領護赤沙中郎將，移烏丸府于代郡之平城；中書令梁讜爲安遠將軍、[一七]幽州刺史，鎭薊城；毛興爲鎭西將軍、河州刺史，鎭枹罕；王騰爲鷹揚將軍、幷州刺史，領謢匈奴中郎將，鎭晉陽；二州各配支戶三千；[一八]苻暉爲鎭東大將軍、豫州牧，鎭洛陽；苻叡爲安東將軍、雍州刺史，鎭蒲阪.

先是，高陸人穿井得龜，大三尺，背有八卦文，堅命太卜池養之，食以粟，及此而死，藏其骨於太廟. 其夜廟丞高虜夢龜謂之曰：「我本出將歸江南，遭時不遇，隕命秦庭.」又有人夢中謂虜曰：「龜三千六百歲而終，終必妖興，亡國之徵也.」

堅自平諸國之後，國內殷實，遂示人以侈，懸珠簾於正殿，以朝群臣，宮宇車乘，器物服御，悉以珠璣、琅玕、奇寶、珍怪飾之. 尙書郎裴元略諫曰：「臣聞堯舜茅茨，周卑宮室，故致和平，慶隆八百. 始皇窮極奢麗，嗣不及孫. 願陛下則采椽之不琢，鄙瓊室而不居，敷純風於天下，流休範於無窮，賤金玉，珍穀帛，勤恤人隱，勸課農桑，捐無用之器，棄難得之貨，敦至道以厲薄俗，修文德以懷遠人. 然後一軌九州，同風天下，刑措旣登，先成東嶽，蹤軒皇以齊美，哂二漢之徙封，臣之願也.」堅大悅，命去珠廉，以元略爲諫議大夫.

鄯善王、車師前部王來朝，大宛獻汗血馬，肅愼貢楛矢，天竺獻火浣布，康居、於闐及海東諸國，凡六十有二王，皆遣使貢其方物.

初，堅母少寡，將軍李威有辟陽之寵，史官載之. 至是，堅收起居注及著作所錄而觀之，見其事，慚怒，乃焚其書而大檢史官，將加其罪. 著作郎趙泉、[一九]車敬等已死，乃止.

荊州刺史都貴遣其司馬閻振、[二０]中兵參軍吳仲等率衆二萬寇竟陵，留輜重于管城，水陸輕進. 桓沖遣南平太守桓石虔、竟陵太守郭銓等水陸二萬距之，相持月餘，戰於滶水. 振等大敗，退保管城. 石虔乘勝攻破之，斬振及仲，俘斬萬七千.

校勘記

[一]露堂　斠注：御覽九四四引前秦書、太平廣記四七三引廣古今五行記「露」上有「甘」字.

[二]禁中無耳屬之理　斠注：御覽九四四引前秦書作「禁中無屬耳之垣」. 載記「之理」當作「之垣」.

[三]猛不利　張天錫傳謂「天錫敗績」，通鑑一０一稱「猛大破之」. 疑此誤.

[四]苻庾　慕容暐載記作「苻謏」. 參卷一一一校記.

[五]長安去蒲阪百餘里　長安去蒲阪不止百餘里，此當是苻柳自蒲阪行百餘里，「長安」二字涉上「將攻長安」語而衍，通鑑一０一無此二字可證.

[六]渭原　斠注：御覽三一二引十六國春秋「渭原」作「潞原」. 按上文云「評不敢進，屯於潞川」，無西至渭原之理，當以作「潞原」爲是. 今按：通典一五九亦作「潞原」. 「潞原」當卽漳水經潞城處，與潞川非別地.

[七]進圖寧益　各本「圖」作「圍」，冊府二三一、通志一八八並作「圖」. 冊府、通志並出載記，於文義亦作「圖」是，今據改.

[八]堅拜奚安遠將軍漒川侯　各本「奚」作「纂」. 張森楷云：漒川地在吐谷渾，楊纂爲武都氐族首領，不應以漒川地授之. 且上文方敘吐谷渾，此處揷入楊纂官爵，文理亦覺不倫. 吐谷渾傳謂苻堅拜辟奚爲安遠將軍，與此相合，「纂」當爲「奚」之訛. 按：通鑑一０三作「辟奚」，據宋書、魏書吐谷渾傳「碎」作「辟」，作「碎」誤，但此處自當作「奚」，今據改.

[九]使役有常聞諸非正道典學一皆禁之　「聞」字屬上、屬下皆贅，疑是衍文或字訛.

[一０]姚萇爲寧州刺史領西蠻校尉　通鑑一０三下有「鎭墊江」句. 按：上下文記以某人爲某州刺史，並有鎭某地一語，疑此脫去.

[一一]及首級二萬三千　通鑑一０三「及」作「斬」，疑是.

[一二]王歡　各本「歡」作「勸」. 按：事見儒林王歡傳，「勸」字訛，今改正.

[一三]左將軍毛盛　張天錫傳「毛盛」作「毛當」，下文見「右將軍毛當、後禁毛盛」，疑作「毛當」是，但「左」「右」微異.

[一四]梁粲　通鑑一０四作「梁濟」.

[一五]梁州刺史韋鍾寇魏興攻太守吉挹於西城晉將軍毛武生率衆五萬距之與俱難等相持於淮南毛穆之(卽武生)傳云：「苻堅別將寇彭城，復以將軍仮節監江北軍事，鎭廣陵.」此處上文方稱「彭超寇彭城」，卽應逕接「晉將軍毛武生率衆五萬拒之」，情事始明. 而中間忽揷入韋鍾攻魏興事，遂似武生拒韋鍾軍於魏興. 疑「韋鍾寇魏興」云云本在「相持於淮南」句下，錯簡在上，通鑑一０四敘次正如此，可證. 又「武生」，通鑑作「虎生」，當是晉書避唐諱改「武」.

[一六]平顔　通鑑一０四「顔」作「規」. 下同.

[一七]中書令梁讜　各本無「令」字，宋本有. 通鑑一０四、通志一八九並有「令」字，今從宋本.

[一八]各配支戶三千　通鑑一０四「支」作「氐」，疑是.

[一九]著作郎趙泉　斠注：史通正史篇曰：前秦史官，初有趙淵、車敬. 趙淵以唐人避諱改「泉」.

[二０]都貴遣其司馬閻振　「都貴」，斠注：孝武紀作「都貴」，桓沖傳作「郝貴」，桓石虔傳作「梁成」，人名各異，蓋不可定其孰是孰非. 又云：司馬閻振，孝武紀及桓沖、桓石虔傳俱作「襄陽太守閻震」.

晉書卷一百十四 載記第十四

苻堅下

王猛　苻融　苻朗

太元七年，堅饗群臣於前殿，樂奏賦詩. 秦州別駕天水姜平子詩有「丁」字，直而不曲. 堅問其故，平子曰：「臣丁至剛，不可以屈，且曲下者不正之物，未足獻也.」堅笑曰：「名不虛行.」因擢爲上第.

堅兄法子東海公陽與王猛子散騎侍郎皮謀反，[一]事洩，堅問反狀，陽曰：「禮云，父母之仇，不同天地. 臣父哀公，死不以罪，齊襄復九世之仇，而況臣也！」皮曰：「臣父丞相有佐命之勳，而臣不免貧餧，所以圖富也.」堅流涕謂陽曰：「哀公之薨，事不在朕，卿寧不知之！」讓皮曰：「丞相臨終，託卿以十具牛爲田，不聞爲卿求位. 知子莫若父，何斯言之徵也！」皆赦不誅，徙陽於高昌，皮於朔方之北. 苻融以位忝宗正，不能肅遏姦萌，上疏請待罪私藩. 堅不許. 將以融爲司徒，融固辭. 堅銳意荊揚，將謀入寇，乃改授融征南大將軍、開府儀同三司.

新平郡獻玉器. 初，堅卽僞位，新平王彫陳說圖讖，堅大悅，以彫爲太史令. 嘗言於堅曰：「謹案讖云：『古月之末亂中州，洪水大起健西流，惟有雄子定八州.』此卽三祖、陛下之聖諱也. 又曰：『當有艸付臣又土，滅東燕，破白虜，氐在中，華在表.』案圖讖之文，陛下當滅燕，平六州. 願徙汧隴諸氐於京師，三秦大戶置之於邊地，以應圖讖之言.」堅訪之王猛，猛以彫爲左道惑衆，勸堅誅之. 彫臨刑上疏曰：「臣以趙建武四年，從京兆劉湛學，明于圖記，謂臣曰：『新平地古顓頊之墟，里名曰雞閭. [二]記云，此里應出帝王寶器，其名曰延壽寶鼎. 顓頊有云，河上先生爲吾隱之於咸陽西北，吾之孫有艸付臣又土應之.』湛又云：『吾嘗齋於室中，夜有流星大如半月，落於此地，斯蓋是乎！』願陛下誌之，平七州之後，出於壬午之年.」至是而新平人得之以獻，器銘篆書文題之法，一爲天王，二爲王后，三爲三公，四爲諸侯，五爲伯子男，六爲卿大夫，七爲元士. 自此已下，考載文記，列帝王名臣，自天子王后，內外次序，上應天文，象紫宮布列，依玉牒版辭，不違帝王之數. 從上元人皇起，至中元，窮於下元，天地一變，盡三元而止. 堅以彫言有徵，追贈光祿大夫.

幽州蝗，廣袤千里，堅遣其散騎常侍劉蘭持節爲使者，發靑、冀、幽、幷百姓討之.

以苻朗爲使持節、都督靑徐兗三州諸軍事、鎭東將軍、靑州刺史，以諫議大夫裴元略爲陵江將軍、西夷校尉、巴西梓潼二郡太守，密授規模，令與王撫備舟師於蜀，將以入寇.

車師前部王彌窴、鄯善王休密馱朝於堅，堅賜以朝服，引見西堂. 窴等觀其宮宇壯麗，儀衛嚴肅，甚懼，因請年年貢獻. 堅以西域路遙，不許，令三年一貢，九年一朝，以爲永制. 窴等請曰：「大宛諸國雖通貢獻，然誠節未純，請乞依漢置都護故事. 若王師出關，請爲鄕導.」堅於是以驍騎呂光爲持節、都督西討諸軍事，與陵江將軍姜飛、輕騎將軍彭晃等配兵七萬，以討定西域. 苻融以虛秏中國，投兵萬里之外，得其人不可役，得其地不可耕，固諫以爲不可. 堅曰：「二漢力不能制匈奴，猶出師西域. 今匈奴旣平，易若摧朽，雖勞師遠役，可傳檄而定，化被崑山，垂芳千載，不亦美哉！」朝臣又屢諫，皆不納.

晉將軍朱綽焚踐沔北屯田，掠六百餘戶而還. 堅引群臣會議，曰：「吾統承大業垂二十載，[三]芟夷逋穢，四方略定，惟東南一隅未賓王化. 吾每思天下不一，未嘗不臨食輟餔，今欲起天下兵以討之. 略計兵杖精卒，可有九十七萬，吾將躬先啓行，薄伐南裔，於諸卿意何如？」袐書監朱彤曰：「陛下應天順時，恭行天罰，嘯吒則五嶽摧覆，呼吸則江海絶流，若一擧百萬，必有征無戰. 晉主自當銜璧輿櫬，啓顙軍門，若迷而弗悟，必逃死江海，猛將追之，卽可賜命南巢. 中州之人，還之桑梓. 然後迴駕岱宗，告成封禪，起白雲於中壇，受萬歲於中嶽，爾則終古一時，書契未有.」堅大悅曰：「吾之志也.」左僕射權翼進曰：「臣以爲晉未可伐. 夫以紂之無道，天下離心，八百諸侯不謀而至，武王猶曰彼有人焉，迴師止旆. 三仁誅放，然後奮戈牧野. 今晉道雖微，未聞喪德，君臣和睦，上下同心. 謝安、桓沖，江表偉才，可謂晉有人焉. 臣聞師克在和，今晉和矣，未可圖也.」堅黙然久之，曰：「諸君各言其志.」太子左衛率石越對曰：「吳人恃險偏隅，不賓王命，陛下親御六師，問罪衡越，誠合人神四海之望. 但今歲鎭星守斗牛，褔德在吳. 懸象無差，弗可犯也. 且晉中宗，藩王耳，夷夏之情，咸共推之，遺愛猶在於人. 昌明，其孫也，國有長江之險，朝無昏貳之釁. 臣愚以爲利用修德，未宜動師. 孔子曰：『遠人不服，修文德以來之.』願保境養兵，伺其虛隙.」堅曰：「吾聞武王伐紂，逆歲犯星. 天道幽遠，未可知也. 昔夫差威陵上國，而爲句踐所滅. 仲謀澤洽全吳，孫皓因三代之業，龍驤一呼，君臣面縛，雖有長江，其能固乎！以吾之衆旅，投鞭於江，足斷其流.」越曰：「臣聞紂爲無道，天下患之. 夫差淫虐，孫皓昏暴，衆叛親離，所以敗也. 今晉雖無德，未有斯罪，深願厲兵積粟以待天時.」群臣各有異同，庭議者久之. 堅曰：「所謂築室于道，沮計萬端，吾當內斷於心矣.」群臣出後，獨留苻融議之. 堅曰：「自古大事，定策者一兩人而已，群議紛紜，徒亂人意，吾當與汝決之.」融曰：「歲鎭在斗牛，吳越之福，不可以伐一也. 晉主休明，朝臣用命，不可以伐二也. 我數戰，兵疲將倦，有憚敵之意，不可以伐三也. 諸言不可者，策之上也，願陛下納之.」堅作色曰：「汝復如此，天下之事吾當誰與言之！今有衆百萬，資杖如山，吾雖未稱令主，亦不爲闇劣. 以累捷之威，擊垂亡之寇，何不克之有乎！吾終不以賊遺子孫，爲宗廟社稷之憂也.」融泣曰：「吳之不可伐昭然，虛勞大擧，必無功而反. 臣之所憂，非此而已. 陛下寵育鮮卑、羌、羯，布諸畿甸，舊人族類，斥徙遐方. 今傾國而去，如有風塵之變者，其如宗廟何！監國以弱卒數萬留守京師，鮮卑、羌、羯攢聚如林，此皆國之賊也，我之仇也. 臣恐非但徒返而已，亦未必萬全. 臣智識愚淺，誠不足採；王景略一時奇士，陛下每擬之孔明，其臨終之言不可忘也.」堅不納. 游於東苑，命沙門道安同輦. 權翼諫曰：「臣聞天子法駕，侍中陪乘，淸道而行，進止有度. 三代末主，或虧大倫，適一時之情，書惡來世. 故班姬辭輦，垂美無窮. 道安毁形賤士，不宜參穢神輿.」堅作色曰：「安公道冥至境，德爲時尊，朕擧天下之重，未足以易之. 非公與輦之榮，此乃朕之顯也.」命翼扶安升輦，顧謂安曰：「朕將與公南游吳越，整六師而巡狩，謁虞陵於疑嶺，瞻禹穴於會稽，泛長江，臨滄海，不亦樂乎！」安曰：「陛下應天御世，居中土而制四維，逍遙順時，以適聖躬，動則鳴鑾淸道，止則神栖無爲，端拱而化，與彭舜比隆，何爲勞身於馳騎，口倦於經略，櫛風沐雨，蒙塵野次乎？且東南區區，地下氣癘，虞舜游而不返，大禹適而弗歸，何足以上勞神駕，下困蒼生. 詩云：『惠此中國，以綏四方.』苟文德足以懷遠，可不煩寸兵而坐賓百越.」堅曰：「非爲地不廣、人不足也，但思混一六合，以濟蒼生. 天生蒸庶，樹之君者，所以除煩去亂，安得憚勞！朕旣大運所鍾，將簡天心以行天罰. 高辛有熊泉之役，唐堯有丹水之師，此皆著之前典，昭之後王. 誠如公言，帝王無省方之文乎？且朕此行也，以義擧耳，使流度衣冠之冑，還其墟墳，復其桑梓，止爲濟難銓才，不欲窮兵極武.」安曰：「若鑾駕必欲親動，猶不願遠涉江淮，可暫幸洛陽，明授勝略，馳紙檄於丹楊，開其改迷之路. 如其不庭，伐之可也.」堅不納. 先是，群臣以堅信重道安，謂安曰：「主上欲有事於東南，公何不爲蒼生致一言也！」故安因此而諫. 苻融及尙書原紹、石越等上書面諫，前後數十，堅終不從. 堅少子中山公詵有寵於堅，又諫曰：「臣聞季梁在隨，楚人憚之；宮奇在虞，晉不闚兵. 國有人焉故也. 及謀之不用，而亡不淹歲. 前車之覆軌，後車之明鑒. 陽平公，國之謀主，而陛下違之；晉有謝安、桓沖，而陛下伐之. 是行也，臣竊惑焉.」堅曰：「國有元龜，可以決大謀；朝有公卿，可以定進否. 孺子言焉，將爲戮也.」

所司奏劉蘭討蝗幽州，經秋冬不滅，請徵下廷尉詔獄. 堅曰：「災降自天，殆非人力所能除也. 此自朕之政違所致，蘭何罪焉！」

明年，呂光發長安，堅送於建章宮，謂光曰：「西戎荒俗，非禮義之邦. 羈縻之道，服而赦之，示以中國之威，導以王化之法，勿極武窮兵，過深殘掠.」加鄯善王休密馱使持節、散騎常侍、都督西域諸軍事、寧西將軍，車師前部王彌窴使持節、平西將軍、西域都護，率其國兵爲光鄕導.

是年，益州西南夷、海東諸國皆遣使貢其方物.

堅南游灞上，從容謂群臣曰：「軒轅，大聖也，其仁若天，其智若神，猶隨不順者從而征之，居無常所，以兵爲衛，故能日月所照，風雨所至，莫不率從. 今天下垂平，惟東南未殄. 朕忝荷大業，巨責攸歸，豈敢優游卒歲，不建大同之業！每思桓溫之寇也，江東不可不滅. 今有勁卒百萬，文武如林，鼓行而摧遺晉，若商風之隕秋籜. 朝廷內外，皆言不可，吾實未解所由. 晉武若信朝士之言而不征吳者，天下何由一軌！吾計決矣，不復與諸卿議也.」太子宏進曰：「吳今得歲，不可伐也. 且晉主無罪，人爲之用；謝安、桓沖兄弟皆一方之俊才，君臣戮力，阻險長江，未可圖也. 但可厲兵積粟，以待暴主，一擧而滅之. 今若動而無功，則威名損於外，資財竭於內. 是故聖王之行師也，內斷必誠，然後用之. 彼若憑長江以固守，徙江北百姓於江南，增城淸野，杜門不戰，我已疲矣. 彼未引弓，土下氣癘，不可久留，陛下將若之何？」堅曰：「往年車騎滅燕，亦犯歲而捷之. 天道幽遠，非汝所知也. 昔始皇之滅六國，其王豈皆暴乎？且吾內斷於心久矣，擧必克之，何爲無功！吾方命蠻夷以攻其內，精甲勁兵以攻其外，內外如此，安有不克！」道安曰：「太子之言是也，願陛下納之.」堅弗從. 冠軍慕容垂言於堅曰：「陛下德侔軒唐，功高湯武，威澤被於八表，遠夷重譯而歸. 司馬昌明因餘燼之資，敢距王命，是而不誅，法將安措！孫氏跨僭江東，終倂於晉，其勢然也. 臣聞小不敵大，弱不御强，況大秦之應符，陛下之聖武，强兵百萬，韓白盈朝，而令其偸魂仮號，以賊虜遺子孫哉！詩云：『築室于道謀，是用不潰于成.』陛下內斷神謀足矣，不煩廣訪朝臣以亂聖慮. 昔晉武之平吳也，言可者張杜數賢而已，若採群臣之言，豈能建不世之功！諺云憑天俟時，時已至矣，其可已乎！」堅大悅，曰：「與吾定天下者，其惟卿耳.」賜帛五百匹.

彗星掃東井. 自堅之建元十七年四月，長安有水影，遠觀若水，視地則見人，至是則止. 堅惡之. 上林竹死，洛陽地陷.

晉車騎將軍桓沖率衆十萬伐堅，遂攻襄陽. 遣前將軍劉波、冠軍桓石虔、振威桓石民攻沔北諸城；輔國楊亮伐蜀，攻拔伍城，進攻涪城，龍驤胡彬攻下蔡；鷹揚郭銓攻武當；沖別將攻萬歲城，拔之. 堅大怒，遣其子征南叡及冠軍慕容垂、左衛毛當率步騎五萬救襄陽，揚武張崇救武當，後將軍張蚝、步兵校尉姚萇救涪城. 叡次新野，垂次鄧城. 王師敗長崇於武當，掠二千餘戶而歸. 叡遣垂及驍騎石越爲前鋒，次於沔水. 垂、越夜命三軍人持十炬火，繫炬於樹枝，光照十數里中. 沖懼，退還上明. 張蚝出斜谷，楊亮亦引兵退歸.

堅下書悉發諸州公私馬，人十丁遣一兵. 門在灼然者，爲崇文義從. 良家子年二十已下，武藝驍勇，富室材雄者，皆拜羽林郎. 下書期克捷之日，以帝爲尙書左僕射，謝安爲吏部尙書，桓沖爲侍中，並立第以待之. 良家子至者三萬餘騎. 其秦州主簿金城趙盛之爲建威將軍、少年都統. 遣征南苻融、驃騎張蚝、撫軍苻方、衛軍梁成、平南慕容暐、冠軍慕容垂率步騎二十五萬爲前鋒. 堅發長安，戎卒六十餘萬，騎二十七萬，前後千里，旗鼓相望. 堅至項城，凉州之兵始達咸陽，蜀漢之軍順流而下，幽冀之衆至於彭城，東西萬里，水陸齊進. 運漕萬艘，自河入石門，達於汝潁.

融等攻陷壽春，執晉平虜將軍徐元喜、安豐太守王先. 垂攻陷鄖城，[四]害晉將軍王太丘. 梁成與其揚州刺史王顯、弋陽太守王詠等率衆五萬，屯於洛澗，柵淮以遏東軍. 成頻敗王師. 晉遣都督謝石、徐州刺史謝玄、豫州刺史桓伊、輔國謝琰等水陸七萬，相繼距融，去洛澗二十五里，憚成不進. 龍驤將軍胡彬先保硤石，爲融所逼，糧盡，詐揚沙以示融軍，潛遣使告石等曰：「今賊盛糧盡，恐不見大軍.」[五]融軍人獲而送之. 融乃馳使白堅曰：「賊少易俘，但懼其越逸，宜速進衆軍，掎禽賊帥.」堅大悅，恐石等遁也，捨大軍於項城，以輕騎八千兼道赴之，令軍人曰：「敢言吾至壽春者拔舌.」故石等弗知. 晉龍驤將軍劉牢之率勁卒五千，夜襲梁成壘，克之，斬成及王顯、王詠等十將，士卒死者萬五千. 謝石等以旣敗梁成，水陸繼進. 堅與苻融登城而望王師，見部陣齊整，將士精銳，又北望八公山上草木，皆類人形，顧謂融曰：「此亦勍敵也，何謂少乎！」憮然有懼色. 初，朝廷聞堅入寇，會稽王道子以威儀鼓吹求助於鍾山之神，奉以相國之號. 及堅之見草木狀人，若有力焉.

堅遣其尙書朱序說石等以衆盛，欲脅而降之. 序詭謂石曰：「若秦百萬之衆皆至，則莫可敵也. 及其衆軍未集，宜在速戰. 若挫其前鋒，可以得志.」石聞堅在壽春也，懼，謀不戰以疲之. 謝琰勸從序言，遣使請戰，許之. 時張蚝敗謝石於肥南，謝玄、謝琰勒卒數萬，陣以待之. 蚝乃退，列陣逼肥水. 王師不得渡，遣使謂融曰：「君懸軍深入，置陣逼水，此持久之計，豈欲戰者乎？若小退師，令將士周旋，僕與君公緩轡而觀之，不亦美乎！」融於是麾軍卻陣，卻因其濟水，覆而取之. 軍遂奔退，制之不可止. 融馳騎略陣，馬倒被殺，軍遂大敗. 王師乘勝追擊，至於靑岡，死者相枕. 堅爲流矢所中，單騎遁還於淮北，飢甚，人有進壺飧豚髀者，堅食之，大悅，曰：「昔公孫豆粥何以加也！」命賜帛十匹，綿十斤. 辭曰：「臣聞白龍厭天池之樂而見困豫且，陛下目所睹也，耳所聞也. 今蒙塵之難，豈自天乎！且妄施不爲惠，妄受不爲忠. 陛下，臣之父母也，安有子養而求報哉！」弗顧而退. 堅大慚，顧謂其夫人張氏曰：「朕若用朝臣之言，豈見今日之事邪！當何面目復臨天下乎？」潸然流涕而去. 聞風聲鶴唳，皆謂晉師之至. 其僕射張天錫、尙書朱序及徐元喜等皆歸順. 初，諺言「堅不出項」，群臣勸堅停項，爲六軍聲鎭，堅不從，故敗.

諸軍悉潰，惟慕容垂一軍獨全，堅以千餘騎赴之. 垂子寶勸垂殺堅，垂不從，乃以兵屬堅. 初，慕容暐屯鄖城，姜成等守漳口，晉隨郡太守夏侯澄攻姜成，斬之，暐棄其衆奔還. 堅收離集散，比至洛陽，衆十餘萬，百官威儀軍容粗備. 未及關而垂有貳志，說堅請巡撫燕岱，幷求拜墓，堅許之. 權翼固諫以爲不可，堅不從. 尋懼垂爲變，悔之，遣驍騎石越率卒三千戍鄴，驃騎張蚝率羽林五千戍幷州，留兵四千配鎭軍毛當戍洛陽. 堅至自淮南，次於長安東之行宮，哭苻融而後入，告罪於其太廟，赦殊死已下，文武增位一級，厲兵課農，存卹孤老，諸士卒不返者皆復其家終世. 贈融大司馬，諡曰哀公.

衛軍從事中郎丁零翟斌反於河南，長樂公苻丕遣慕容垂及苻飛龍討之. 垂南結丁零，殺飛龍，盡坑其衆. 豫州牧、平原公苻暉遣毛當擊翟斌，爲斌所敗，當死之. 垂子農亡奔列人，招集群盜，衆至萬數千. 丕遣石越■r之，爲農所敗，越死之. 垂引丁零、烏丸之衆二十餘萬，爲飛梯地道以攻鄴城.

慕容暐弟燕故濟北王泓先爲北地長史，聞垂攻鄴，亡命奔關東，收諸馬牧鮮卑，衆至數千，還屯華陰. 慕容暐乃潛使諸弟及宗人起兵於外. 堅遣將軍强永率騎擊之，爲泓所敗，泓衆遂盛，自稱使持節、大都督陝西諸軍事、大將軍、雍州牧、濟北王，推叔父垂爲丞相、都督陝東諸軍事、領大司馬、冀州牧、吳王.

堅謂權翼曰：「吾不從卿言，鮮卑至是. 關東之地，吾不復與之爭，將若泓何？」翼曰：「寇不可長. 慕容垂正可據山東爲亂，不暇近逼. 今暐及宗族種類盡在京師，鮮卑之衆布於畿甸，實社稷之元憂，宜遣重將討之.」堅乃以廣平公苻熙爲使持節、都督雍州雜戎諸軍事、鎭東大將軍、雍州刺史，鎭蒲阪. 徵苻叡爲都督中外諸軍事、衛大將軍、司隷校尉、錄尙書事，配兵五萬，以左將軍竇衝爲長史，龍驤姚萇爲司馬. 討泓於華澤. 平陽太守慕容沖起兵河東，有衆二萬，進攻蒲阪，堅命竇衝討之. 苻叡勇果輕敵，不恤士衆. 泓聞其至也，懼，率衆將奔關東，叡馳兵要之. 姚萇諫曰：「鮮卑有思歸之心，宜驅令出關，[六]不可遏也.」叡弗從，戰於華澤，叡敗績，被殺. 堅大怒. 萇懼誅，遂叛. 竇衝擊慕容沖於河東，大破之，沖率騎八千奔於泓軍. 泓衆至十餘萬，遣使謂堅曰：「秦爲無道，滅我社稷. 今天誘其衷，使秦師傾敗，將欲興復大燕. 吳王已定關東，可速資備大駕，奉送家兄皇帝並宗室功臣之家. 泓當率關中燕人，翼衛皇帝，還返鄴都，與秦以武牢爲界，分王天下，永爲鄰好，不復爲秦之患也. 鉅鹿公輕戇銳進，爲亂兵所害，非泓之意.」堅大怒，召慕容暐責之曰：「卿父子干紀僭亂，乖逆人神，朕應天行罰，盡兵勢而得卿. 卿非改迷歸善，而合宗蒙宥，兄弟布列上將、納言，雖曰破滅，其實若歸. 奈何因王師小敗，便猖悖若此！垂爲長蛇於關東，泓、沖稱兵內侮. 泓書如此，卿欲去者，朕當相資. 卿之宗族，可謂人面獸心，殆不可以國士期也.」暐叩頭流血，泣涕陳謝. 堅久之曰：「書云：父子兄弟無相及也. 卿之忠誠，實簡朕心，此自三豎之罪，非卿之過.」復其位而待之如初. 命暐以書招喩垂及泓、沖，使息兵還長安，恕其反叛之咎. 而暐密遣使者謂泓曰：「今秦數已終，長安怪異特甚，當不復能久立. 吾旣籠中之人，必無還理. 昔不能保守宗廟，致令傾喪若斯，吾罪人也，不足復顧吾之存亡. 社稷不輕，勉建大業，以興復爲務. 可以吳王爲相國，中山王爲太宰、領大司馬，汝可爲大將軍、領司徒，承制封拜. 聽吾死問，汝便卽尊位.」泓於是進向長安，改年曰燕興. 是時鬼夜哭，三旬而止.

堅率步騎二萬討姚萇於北地，次於趙氏塢，使護軍楊璧游騎三千，斷其奔路，右軍徐成、左軍竇衝、鎭軍毛盛等屢戰敗之，仍斷其運水之路. 馮翊游欽因淮南之敗，聚衆數千，保據頻陽，遣軍運水及粟，以饋姚萇，楊璧盡獲之. 萇軍渴甚，遣其弟鎭北尹買率勁卒二萬決堰. 竇衝率衆敗其軍於鸛雀渠，斬尹買及首級萬三千. 萇衆危懼，人有渴死者. 俄而降雨於萇營，營中水三尺，周營百步之外，寸餘而已，於是萇軍大振. 堅方食，去案怒曰；「天其無心，何故降澤賊營！」萇又東引慕容泓爲援.

泓謀臣高蓋、宿勤崇等以泓德望後沖，且持法苛峻，乃殺泓，立沖爲皇太弟，承制行事，自相署置.

姚萇留其弟征虜緖守楊渠川大營，率衆七萬來攻堅. 堅遣楊璧等擊之，爲萇所敗，獲楊璧、毛盛、徐成及前軍齊午等數十人，皆禮而遣之.

苻暉率洛陽、陝城之衆七萬歸於長安. 益州刺史王廣遣將軍王蚝率蜀漢之衆來赴難. 堅聞慕容沖去長安二百餘里，引師而歸，使撫軍苻方戍驪山，拜苻暉使持節、散騎常侍、都督中外諸軍事、車騎大將軍、司隷校尉、錄尙書，配兵五萬距沖，河間公苻琳爲中軍大將軍，爲暉後繼. 沖乃令婦人乘牛馬爲衆，揭竿爲旗，揚土爲塵，督厲其衆，晨攻暉營於鄭西. 暉出距戰，沖揚塵鼓譟，暉師敗績. 堅又以尙書姜宇爲前將軍，與苻琳率衆三萬，擊沖於灞上，爲沖所敗，宇死之，琳中流矢，沖遂據阿房城. 初，堅之滅燕，沖姊爲淸河公主，年十四，有殊色，堅納之，寵冠後庭. 沖年十二，亦有龍陽之姿，堅又幸之. 姊弟專寵，宮人莫進. 長安歌之曰：「一雌復一雄，雙飛入紫宮.」咸懼爲亂. 王猛切諫，堅乃出沖. 長安又謠曰：「鳳皇鳳皇止阿房.」堅以鳳皇非梧桐不栖，非竹實不食，乃植桐竹數十萬株於阿房城以待之. 沖小字鳳皇，至是，終爲堅賊，入止阿房城焉.

晉西中郎將桓石虔進據魯陽，[七]遣河南太守高茂北戍洛陽. 晉冠軍謝玄次於下邳，徐州刺史趙遷棄彭城奔還. 玄前鋒張願追遷及於碭山，轉戰而免. 玄進據彭城.

時呂光討平西域三十六國，所獲珍寶以萬萬計. 堅下書以光爲使持節、散騎常侍、都督玉門以西諸軍事、安西將軍、西域校尉，進封順鄕侯，增邑一千戶.

劉牢之伐兗州，堅刺史張崇棄鄄城奔於慕容垂. 牢之遣將軍劉襲追崇，戰於河南，斬其東平太守楊光而退. 牢之遂據鄄城.

慕容沖進逼長安，堅登城觀之，歎曰：「此虜何從出也？其强若斯！」大言責沖曰：「爾輩群奴正可牧牛羊，何爲送死！」沖曰：「奴則奴矣，旣厭奴苦，復欲取爾見代.」堅遣使送錦袍一領遺沖，稱詔曰：「古人兵交，使在其間. 卿遠來草創，得無勞乎？今送一袍，以明本懷. 朕於卿恩分如何，而於一朝忽爲此變！」沖命詹事答之，亦稱「皇太弟有令：孤今心在天下，豈顧一袍小惠. 苟能知命，便可君臣束手，早送皇帝，自當寬貸苻氏，以酬曩好，終不使旣往之施獨美於前」. 堅大怒曰：「吾不用王景略、陽平公之言，使白虜敢至於此.」

苻丕在鄴糧竭，馬無草，削松木而食之. 會丁零叛慕容垂，垂引師去鄴，始具西問，知苻叡等喪敗，長安危逼，乃遣其陽平太守邵興率騎一千，將北引重合侯苻謨、高邑侯苻亮、阜城侯苻定于常山，固安侯苻鑒、中山太守王兗於中山，以爲己援. 垂遣將軍張崇要興，獲之於襄國南. 又遣其參軍封孚西引張蚝、幷州刺史王騰於晉陽，蚝、騰以衆寡不赴. 丕進退路窮，乃謀於群僚. 司馬楊膺唱歸順之計，丕猶未從. 會晉遣濟北太守丁匡據碻磝，濟陽太守郭滿據滑臺，將軍顔肱、[八]劉襲次於河北，丕遣將軍桑據距之，爲王師所敗. 襲等進攻黎陽，克之. 丕懼，乃遣從弟就與參軍焦逵請救於謝玄. 丕書稱仮途求糧，還赴國難，須軍援旣接，以鄴與之，若西路不通，長安陷沒，請率所領保守鄴城. 乃羈縻一方，文降而已. 逵與參軍姜讓密謂楊膺曰：「今禍難如此，京師阻隔，吉凶莫審，密邇寇仇，三軍罄絶，傾危之甚，朝不及夕. 觀公豪氣不除，非救世之主，旣不能竭盡誠款，速致糧援，方設兩端，必無成也. 今日之殆，疾於轉機，不容虛設，徒成反覆. 宜正書爲表，以結殷勤. 若王師之至，必當致身. 如其不從，可逼縛與之. 苟不義服，一人力耳. 古人行權，寧濟爲功，況君侯累葉載德，顯祖初著名於晉朝，今復建崇勳，使功業相繼，千載一時，不可失也.」膺素輕丕，自以力能逼之，乃改書而遣逵等，幷遣濟南毛蜀、毛鮮等分房爲任於晉.

堅遣鴻臚郝稚徵處士王嘉於到獸山. 旣至，堅每日召嘉與道安於外殿，動靜諮問之. 慕容暐入見東堂，稽首謝曰：「弟沖不識義方，孤背國恩，臣罪應萬死. 陛下垂天地之容，臣蒙更生之惠. 臣二子昨婚，明當三日，愚欲暫屈鑾駕，幸臣私第.」堅許之. 暐出，嘉曰：「椎蘆作蘧蒢，不成文章，會天大雨，不得殺羊.」堅與群臣莫之能解. 是夜大雨，晨不果出. 初，暐之遣諸弟起兵於外也，堅防守甚嚴，謀應之而無因. 時鮮卑在城者猶有千餘人，暐乃密結鮮卑之衆，謀伏兵請堅，因而殺之. 令其豪帥悉羅騰、屈突鐵侯等潛告之曰：「官今使侯外鎭，聽舊人悉隨，可於某日會集某處.」鮮卑信之. 北部人突賢與其妹別，妹爲左將軍竇衝小妻，聞以告衝，請留其兄. 衝馳入白堅，堅大驚，召騰問之，騰具首服. 堅乃誅暐父子及其宗族，城內鮮卑無少長及婦女皆殺之.

慕容垂復圍鄴城. 焦逵旣至，朝廷果欲徵丕任子，然後出師. 逵固陳丕款誠無貳，幷宣楊膺之意，乃遣劉牢之等率衆二萬，水陸運漕救鄴.

時長安大飢，人相食，諸將歸而吐肉以飴妻子.

慕容沖僭稱尊號於阿房，改年更始. 堅與沖戰，各有勝負. 嘗爲沖軍所圍，殿中上將軍鄧邁、左中郎將鄧綏、尙書郎鄧瓊相謂曰：「吾門世荷榮寵，先君建殊功於國家，不可不立忠效節，以成先君之志. 且不死君難者，非丈夫也.」於是與毛長樂等蒙獸皮，奮矛而擊沖軍. 沖軍潰，堅獲免，嘉其忠勇，並拜五校，加三品將軍，賜爵關內侯. 沖又遣其尙書令高蓋率衆夜襲長安，攻陷南門，入於南城. 左將軍竇衝、前禁將軍李辯等擊敗之，斬首千八百級，分其屍而食之. 堅尋敗沖於城西，追奔至於阿城. [九]諸將請乘勝入城，堅懼爲沖所獲，乃擊金以止軍.

是時劉牢之至枋頭. 征東參軍徐義、宦人孟豐告苻丕，楊膺、姜讓等謀反，丕收膺、讓戮之. 牢之以丕自相屠戮，盤桓不進.

苻暉屢爲沖所敗，堅讓之曰：「汝，吾之子也，擁大衆，屢爲白虜小兒所摧，何用生爲！」暉憤恚自殺. 關中堡壁三千餘所，推平遠將軍馮翊趙敖爲統主，相率結盟，遣兵糧助堅. 左將軍苟池、右將軍俱石子率騎五千，與沖爭麥，戰於驪山，爲沖所敗，池死之，石子奔鄴. 堅大怒，復遣領軍楊定率左右精騎二千五百擊沖，大敗之，俘掠鮮卑萬餘而還. 堅怒，悉坑之. 定果勇善戰，沖深憚之，遂穿馬埳以自固.

劉牢之至鄴，慕容垂北如新城. 鄴中飢甚，丕率鄴城之衆就晉穀于枋頭. 牢之入屯鄴城. 慕容垂軍人飢甚，多奔中山，幽冀人相食. 初，關東謠曰：「幽州■■，生當滅. 若不滅，百姓絶.」■■，垂之本名. 與丕相持經年，百姓死幾絶.

先是，姚萇攻新平，新平太守苟輔將降之，郡人遼西太守馮傑、蓮勺令馮翊等諫曰：「天下喪亂，忠臣乃見. 昔田單守一城而存齊，今秦之所有，猶連州累鎭，郡國百城. 臣子之於君父，盡心焉，盡力焉，死而後已，豈宜貳哉！」輔大悅，於是憑城固守. 萇爲土山地道，輔亦爲之. 或戰山峰，萇衆死者萬有餘人. 輔乃詐降，萇將入，覺之，引衆而退. 輔馳出擊之，斬獲萬計. 至是，糧竭矢盡，外救不至，萇遣吏謂輔曰：「吾方以義取天下，豈仇忠臣乎？卿但率見衆男女還長安，吾須此城置鎭.」輔以爲然，率男女萬五千口出城，萇圍而坑之，男女無遺. 初，石季龍末，淸河崔悅爲新平相，爲郡人所殺. 悅子液後仕堅，爲尙書郎，自表父仇不同天地，請還冀州. 堅愍之，禁錮新平人，缺其城角以恥之. 新平酋望深以爲慚，故相率距萇，以立忠義.

時有群烏數萬，翔鳴於長安城上，其聲甚悲，占者以爲鬥羽不終年，有甲兵入城之象. 沖率衆登城，堅身貫甲冑，督戰距之，飛矢滿身，血流被體. 時雖兵寇危逼，馮翊諸堡壁猶有負糧冒難而至者，多爲賊所殺. 堅謂之曰：「聞來者率不善達，誠是忠臣赴難之義. 當今寇難殷繁，非一人之力所能濟也. 庶明靈有照，禍極災返，善保誠順，爲國自愛，蓄糧厲甲，端聽師期，不可徒喪無成，相隨獸口.」三輔人爲沖所略者，咸遣使告堅，請放火以爲內應. 堅曰：「哀諸卿忠誠之意也，何復已已. 但時運圮喪，恐無益於國，空使諸卿坐自夷滅，吾所不忍也. 且吾精兵若獸，利器如霜，而衄於烏合疲鈍之賊，豈非天也！宜善思之.」衆固請曰：「臣等不愛性命，投身爲國，若上天有靈，單誠或冀一濟，沒無遺恨矣.」堅遣騎七百應之. 而沖營放火者爲風焰所燒，其能免者十有一二. 堅深痛之，身爲設祭而招之曰：「有忠有靈，來就此庭. 歸汝先父，勿爲妖形.」歔欷流涕，悲不自勝. 衆咸相謂曰：「至尊慈恩如此，吾等有死無移.」沖毒暴關中，人皆流散，道路斷絶，千里無煙. 堅以甘松護軍仇騰爲馮翊太守，加輔國將軍，與破虜將軍蜀人蘭犢慰勉馮翊諸縣之衆. 衆咸曰：「與陛下同死共生，誓無有貳.」

每夜有人周城大呼曰：「楊定健兒應屬我，宮殿臺觀應坐我，父子同出不共汝.」旦尋而不見人跡. 城中有書曰古符傳賈錄，載「帝出五將久長得」. 先是，又謠曰：「堅入五將山長得.」堅大信之，告其太子宏曰：「脫如此言，天或導予. 今留汝兼總戎政，勿與賊爭利，朕當出隴收兵運糧以給汝. 天其或者正訓予也.」於是遣衛將軍楊定擊沖於城西，爲沖所擒. 堅彌懼，付宏以後事，將中山公詵、張夫人率騎數百出如五將，宣告州郡，期以孟冬救長安. 宏尋將母妻宗室男女數千騎出奔，百僚逃散. 慕容沖入據長安，縱兵大掠，死者不可勝計.

初，秦之未亂也，關中土然，無火而煙氣大起，方數十里中，月餘不滅. 堅每臨聽訟觀，令百姓有怨者擧煙於城北，觀而錄之. 長安爲之語曰：「欲得必存當擧煙.」又爲謠曰：「長鞘馬鞭擊左股，太歲南行當復虜.」秦人呼鮮卑爲白虜. 慕容垂之起於關東，歲在癸未. 堅之分氐戶於諸鎭也，趙整因侍，援琴而歌曰：「阿得脂，阿得脂，博勞舊父是仇綏，尾長翼短不能飛，遠徙種人留鮮卑，一旦緩急語阿誰！」堅笑而不納. 至是，整言驗矣.

堅至五將山，姚萇遣將軍吳忠圍之. 堅衆奔散，獨侍御十數人而已. 神色自若，坐而待之，召宰人進食. 俄而忠至，執堅以歸新平，幽之於別室. 萇求傳國璽於堅曰：「萇次膺符曆，可以爲惠.」堅瞋目叱之曰：「小羌乃敢干逼天子，豈以傳國璽授汝羌也. 圖緯符命，何所依據？五胡次序，無汝羌名. 違天不祥，其能久乎！璽已送晉，不可得也.」萇又遣尹緯說堅，求爲堯舜禪代之事. 堅責緯曰：「禪代者，聖賢之事. 姚萇叛賊，奈何擬之古人！」堅旣不許萇以禪代，罵而求死，萇乃縊堅於新平佛寺中，時年四十八. 中山公詵及張夫人並自殺. 是歲，太元十年也.

宏之奔也，歸其南秦州刺史楊璧於下辯，璧距之，乃奔武都氐豪强熙，[一０]仮道歸順，朝廷處宏於江州. 宏歷位輔國將軍. 桓玄簒位，以宏爲梁州刺史. [一一]義熙初，以謀叛被誅.

初，堅强盛之時，國有童謠云：「河水淸復淸，苻詔死新城.」堅聞而惡之，每征伐，戒軍候云：「地有名新者避之.」時又童謠云：「阿堅連牽三十年，若後欲敗當在江淮間.」堅在位二十七年[一二]，因壽春之敗，其國大亂，後二年，竟死於新平佛寺，咸應謠言矣. 丕僭號，僞追諡堅曰世祖宣昭皇帝.

王猛字景略，北海劇人也，家於魏郡. 少貧賤，以鬻畚爲業. 嘗貨畚於洛陽，乃有一人貴買其畚，而云無直，自言家去此無遠，可隨我取直. 猛利其貴而從之，行不覺遠，忽至深山，見一父老，鬚髮皓然，踞胡床而坐，左右十許人，有一人引猛進拜之. 父老曰：「王公何緣拜也！」乃十倍償畚直，遣人送之. 猛旣出，顧視，乃嵩高山也.

猛瑰姿俊偉，博學好兵書，謹重嚴毅，氣度雄遠，細事不干其慮，自不參其神契，略不與交通，是以浮華之士咸輕而笑之. 猛悠然自得，不以屑懷. 少游於鄴都，時人罕能識也. 惟徐統見而奇之，召爲功曹. 遁而不應，遂隱於華陰山. 懷佐世之志，希龍顔之主，斂翼待時，候風雲而後動. 桓溫入關，猛被褐而詣之，一面談當世之事，捫蝨而言，旁若無人. 溫察而異之，問曰：「吾奉天子之命，率銳師十萬，杖義討逆，爲百姓除殘賊，而三秦豪傑未有至者何也？」猛曰：「公不遠數千里，深入寇境，長安咫尺而不渡灞水，百姓未見公心故也，所以不至.」溫黙然無以酬之. 溫之將還，賜猛車馬，拜高官督護，請與俱南. 猛還山諮師，師曰：「卿與桓溫豈並世哉！在此自可富貴，何爲遠乎！」猛乃止.

苻堅將有大志，聞猛名，遣呂婆樓招之，一見便若平生，語及廢興大事，異符同契，若玄德之遇孔明也. 及堅僭位，以猛爲中書侍郎. 時始平多枋頭西歸之人，豪右縱橫，劫盜充斥，乃轉猛爲始平令. 猛下車，明法峻刑，澄察善惡，禁勒强豪. 鞭殺一吏，百姓上書訟之，有司劾奏，檻車徵下廷尉詔獄. 堅親問之，曰：「爲政之體，德化爲先，蒞任未幾而殺戮無數，何其酷也！」猛曰：「臣聞宰寧國以禮，治亂邦以法. 陛下不以臣不才，任臣以劇邑，謹爲明君翦除凶猾. 始殺一姦，餘尙萬數，若以臣不能窮殘盡暴，肅淸軌法者，敢不甘心鼎鑊，以謝孤負. 酷政之刑，臣實未敢受之.」堅謂群臣曰：「王景略固是夷吾、子産之儔也.」於是赦之.

遷尙書左丞、咸陽內史、京兆尹. 未幾，除吏部尙書、太子詹事，又遷尙書左僕射、輔國將軍、司隷校尉，加騎都尉，居中宿衛. 時猛年三十六，歲中五遷，權傾內外，宗戚舊臣皆害其寵. 尙書仇騰、丞相長史席寶數譖毁之，堅大怒，黜騰爲甘松護軍，寶白衣領長史，爾後上下咸服，莫有敢言. 頃之，遷尙書令、太子太傅，加散騎常侍. 猛頻表累讓，堅竟不許. 又轉司徒、錄尙書事，餘如故. 猛辭以無功，不拜.

後率諸軍討慕容暐，軍禁嚴明，師無私犯. 猛之未至鄴也. 劫盜公行，及猛之至，遠近帖然，燕人安之. 軍還，以功進封淸河郡侯，賜以美妾五人，上女妓十二人，中妓三十八人，馬百匹，車十乘. 猛上疏固辭不受.

時旣留鎭冀州，堅遣猛於六州之內聽以便宜從事，簡召英俊，以補關東守宰，授訖，言臺除正. 居數月，上疏曰：「臣前所以朝聞夕拜，不顧艱虞者，正以方難未夷，軍機權速，庶竭命戎行，甘驅馳之役，敷宣皇威，展筋骨之效，故僶俛從事，叨據負乘，可謂恭命於濟時，俟太平於今日. 今聖德格于皇天，威靈被于八表，弘化已熙，六合淸泰，竊敢披貢丹誠，請避賢路. 設官分職，各有司存，豈應孤任愚臣，以速傾敗！東夏之事，非臣區區所能康理，願徙授親賢，濟臣顚墜. 若以臣有鷹犬微勤，未忍捐棄者，乞待罪一州，效盡力命. 徐方始賓，淮汝防重，六州處分，府選便宜，輒以悉停. 督任弗可虛曠，深願時降神規.」堅不許，遣其侍中梁讜詣鄴喩旨，猛乃視事如前.

俄入爲丞相、中書監、尙書令、太子太傅、司隷校尉，持節、常侍、將軍、侯如故. 稍加都督中外諸軍事. 猛表讓久之. 堅曰：「卿昔螭蟠布衣，朕龍潛弱冠，屬世事紛紜，厲士之際，[一三]顚覆厥德. 朕奇卿於暫見，擬卿爲臥龍，卿亦異朕於一言，迴考槃之雅志，豈不精契神交，千載之會！雖傅巖入夢，姜公悟兆，今古一時，亦不殊也. 自卿輔政，幾將二紀，內釐百揆，外蕩群凶，天下向定，彝倫始敘. 朕且欲從容於上，望卿勞心於下，弘濟之務，非卿而誰！」遂不許. 其後數年，復授司徒. 猛復上疏曰：「臣聞乾象盈虛，惟后則之；位稱以才，官非則曠. 鄭武翼周，仍世載詠；王叔昧寵，政替身亡，斯則成敗之殷監，爲臣之炯戒. 竊惟鼎宰崇重，參路太階，宜妙盡時賢，對揚休命. 魏祖以文和爲公，貽笑孫后；千秋一言致相，匈奴■■之. 臣何庸狷，而應斯擧！不但取嗤鄰遠，實令爲虜輕秦. 昔東野窮馭，顔子知其將弊. 陛下不復料度臣之才力，私懼敗亡是及. 且上虧憲典，臣何顔處之！雖陛下私臣，其如天下何！願迴日月之鑒，矜臣後悔，使上無過授之謗，臣蒙覆燾之恩.」堅竟不從. 猛乃受命. 軍國內外萬機之務，事無巨細，莫不歸之.

猛宰政公平，流放尸素，拔幽滯，顯賢才，外修兵革，內崇儒學，勸課農桑，敎以廉恥，無罪而不刑，無才而不任，庶績咸熙，百揆時敘. 於是兵强國富，垂及升平，猛之力也. 堅嘗從容謂猛曰：「卿夙夜匪懈，憂勤萬機，若文王得太公，吾將優游以卒歲.」猛曰：「不圖陛下知臣之過，臣何足以擬古人！」堅曰：「以吾觀之，太公豈能過也.」常敕其太子宏、長樂公丕等曰：「汝事王公，如事我也.」其見重如此.

廣平麻思流寄關右，因母亡歸葬，請還冀州. 猛謂思曰：「便可速裝，是暮已符卿發遣.」及始出關，郡縣已被符管攝. 其令行禁整，事無留滯，皆此類也. 性剛明淸肅，於善惡尤分. 微時一餐之惠，睚■■之忿，靡不報焉，時論頗以此少之.

其年寢疾，堅親祈南北郊、宗廟、社稷，分遣侍臣禱河嶽諸祀，靡不周備. 猛疾未瘳，乃大赦其境內殊死已下. 猛疾甚，因上疏謝恩，幷言時政，多所弘益. 堅覽之流涕，悲慟左右. 及疾篤，堅親臨省病，問以後事. 猛曰：「晉雖僻陃吳越，乃正朔相承. 親仁善鄰，國之寶也. 臣沒之後，願不以晉爲圖. 鮮卑、羌虜，我之仇也，終爲人患，宜漸除之，以便社稷.」言終而死，時年五十一. 堅哭之慟. 比斂，三臨，謂太子宏曰：「天不欲使吾平一六合邪？何奪吾景略之速也！」贈侍中，丞相餘如故. 給東園溫明袐器，帛三千匹，穀萬石. 謁者僕射監護喪事，葬禮一依漢大將軍霍光故事. [一四]諡曰武侯，朝野巷哭三日.

苻融字博休，堅之季弟也. 少而岐嶷夙成，魁偉美姿度. 健之世封安樂王，融上疏固辭，健深奇之，曰：「且成吾兒箕山之操.」乃止. 苻生愛其器貌，常侍左右，未弱冠便有台輔之望. 長而令譽彌高，爲朝野所屬.

堅僭號，拜侍中，尋除中軍將軍. 融聰辯明慧，下筆成章，至於談玄論道，雖道安無以出之. 耳聞則誦，過目不忘，時人擬之王粲. 嘗著浮圖賦，壯麗淸贍，世咸珍之. 未有升高不賦，臨喪不誄，朱彤、趙整等推其妙速. 旅力雄勇，騎射擊刺，百夫之敵也. 銓綜內外，刑政修理，進才理滯，王景略之流也. 尤善斷獄，姦無所容，故爲堅所委任.

後爲司隷校尉. 京兆人董豐游學三年而返，過宿妻家. 是夜妻爲賊所殺，妻兄疑豐殺之，送豐有司. 豐不堪楚掠，誣引殺妻. 融察而疑之，問曰：「汝行往還，頗有怪異及卜筮以不？」豐曰：「初將發，夜夢乘馬南渡水，返而北渡，復自北而南，馬停水中，鞭策不去. 俯而視之，見兩日在於水下，馬左白而溼，右黑而燥. 寤而心悸，竊以爲不祥. 還之夜，復夢如初. 問之筮者，筮者云：『憂獄訟，遠三枕，避三沐.』旣至，妻爲具沐，夜授豐枕. 豐記筮者之言，皆不從之. 妻乃自沐，枕枕而寢.」融曰；「吾知之矣. 周易坎爲水，馬爲離，夢乘馬南渡，旋北而南者，從坎之離. 三爻同變，變而成離. 離爲中女，坎爲中男. 兩日，二夫之象. 坎爲執法吏. 吏詰其夫，婦人被流血而死. 坎二陰一陽，離二陽一陰，相承易位. 離下坎上，旣濟，文王遇之囚牖里，有禮而生，無禮而死. 馬左而溼，溼，水也，左水右馬，馮字也. 兩日，昌字也. 其馮昌殺之乎！」於是推檢，獲昌而詰之，昌具首服，曰：「本與其妻謀殺董豐，期以新沐枕枕爲驗，是以誤中婦人.」在冀州，有老母遇劫於路，母揚聲唱盜，行人爲母逐之. 旣擒劫者，劫者返誣行人爲盜. 時日垂暮，母及路人莫知孰是，乃俱送之. 融見而笑曰：「此易知耳，可二人並走，先出鳳陽門者非盜.」旣而還入，融正色謂後出者曰：「汝眞是盜，何以誣人！」其發姦摘伏，皆此類也. 所在盜賊止息，路不拾遺. 堅及朝臣雅皆歎服，州郡疑獄莫不折之於融. 融觀色察形，無不盡其情狀. 雖鎭關東，朝之大事靡不馳驛與融議之.

性至孝，初屆冀州，遣使參問其母動止，或日有再三. 堅以爲煩，月聽一使. 後上疏請還侍養，堅遣使慰喩不許. 久之，徵拜侍中、中書監、都督中外諸軍事、車騎大將軍、司隷校尉、太子太傅、領宗正、錄尙書事. 俄轉司徒，融苦讓不受.

融爲將善謀略，好施愛士，專方征伐，必有殊功.

堅旣有意荊揚，時慕容垂、姚萇等常說堅以平吳封禪之事，堅謂江東可平，寢不暇旦. 融每諫曰；「知足不辱，知止不殆，窮兵極武，未有不亡. 且國家，戎族也，正朔會不歸人. 江東雖不絶如綖，然天之所相，終不可滅.」堅曰：「帝王曆數豈有常哉，惟德之所授耳！汝所以不如吾者，正病此不達變通大運. 劉禪可非漢之遺祚，然終爲中國之所幷. 吾將任汝以天下之事，奈何事事折吾，沮壞大謀！汝尙如此，況於衆乎！」堅之將入寇也，融又切諫曰：「陛下聽信鮮卑、羌虜諂諛之言，採納良家少年利口之說，臣恐非但無成，亦大事去矣. 垂、萇皆我之仇敵，思聞風塵之變，冀因之以逞其凶德. 少年等皆富足子弟，希關軍旅，苟說佞諂之言，以會陛下之意，不足採也.」堅弗納. 及淮南之敗，垂、萇之叛，堅悼恨彌深.

苻朗字元達，堅之從兄子也. 性宏達，神氣爽邁，幼懷遠操，不屑時榮. 堅嘗目之曰：「吾家千里駒也.」徵拜鎭東將軍、靑州刺史，封樂安男，不得已起而就官. 及爲方伯，有若素士，耽翫經籍，手不釋卷，每談虛語玄，不覺日之將夕；登涉山水，不知老之將至. 在任甚有稱績.

後晉遣淮陰太守高素伐靑州，[一五]朗遣使詣謝玄於彭城求降，玄表朗許之，詔加員外散騎侍郎. 旣至揚州，風流邁於一時，超然自得，志陵萬物，所與悟言，不過一二人而已. 驃騎長史王忱，江東之俊秀，聞而詣之，朗稱疾不見. 沙門釋法汰問朗曰：「見王吏部兄弟未？」朗曰：「吏部爲誰？非人面而狗心、狗面而人心兄弟者乎？」[一六]王忱醜而才慧，國寶美貌而才劣于弟，故朗云然. 汰悵然自失. 其忤物侮人，皆此類也.

謝安常設讌請之，朝士盈坐，並机褥壺席. 朗每事欲誇之，唾則令小兒跪而張口，旣唾而含出，頃復如之，坐者以爲不及之遠也. 又善識味，鹹酢及肉皆別所由. 會稽王司馬道子爲朗設盛饌，極江左精餚. 食訖，問曰：「關中之食孰若此？」答曰：「皆好，惟鹽味小生耳.」旣問宰夫，皆如其言. 或人殺雞以食之，旣進，朗曰：「此雞栖恒半露.」檢之，皆驗. 又食鵝肉，知黑白之處. 人不信，記而試之，無豪釐之差. 時人咸以爲知味.

後數年，王國寶譖而殺之. 王忱將爲荊州刺史，待殺朗而後發. 臨刑，志色自若，爲詩曰：「四大起何因？聚散無窮已. 旣過一生中，又入一死理. 冥心乘和暢，未覺有終始. 如何箕山夫，奄焉處東市！曠此百年期，遠同嵇叔子. 命也歸自天，委化任冥紀.」著苻子數十篇行於世，亦老莊之流也.

校勘記

[一]東海公陽　周虓傳「陽」作「苞」. 卷一一三亦作「陽」.

[二]里名曰雞閭　御覽七五六引秦書「曰」作「白」. 「白雞閭」爲一詞.

[三]吾統承大業垂二十載　通鑑一０四「二」作「三」，胡注云：「自升平元年自立，至此凡二十六年.」按：慕容垂載記苻堅報垂書有云「君臨萬邦，三十年矣」，此「二十」當作「三十」.

[四]垂攻陷鄖城　各本「鄖城」作「項城」. 據張元濟校勘記云，所見另一宋本本作「鄖」，從殿本改作「項」. 局本作「鄖城」，當是據通鑑一０五、通志一八九改. 按：御覽一二二引前秦錄稱「九月堅至項城」，在苻融攻壽春之前，載記此條在融攻壽春之後. 是項城先已屬秦，不待垂之攻取. (考秦置東豫州，治許昌，淮北諸縣非晉所有，項城當亦屬東豫.)慕容垂載記，垂上表苻堅，有「迴討鄖城，俘馘萬計」語，此處作「鄖城」無疑，今從局本.

[五]恐不見大軍　各本「大」下有「將」字，宋本無. 通鑑一０五、通志一八九皆無「將」字，今從宋本.

[六]宜驅令出關　各本無「令」字，宋本有，與通鑑一０五、通志一八九合，今從之.

[七]晉西中郎將桓石虔進據魯陽　周校：「石民」誤「石虔」. 按：周所據乃石民傳及通鑑一０五.

[八]將軍顔肱　校文：謝玄傳作「顔雄」.

[九]阿城　通志一八九作「阿房」. 周校：當作「阿房城」. 按：「阿房城」似不能簡稱「阿城」，疑「城」乃「房」之訛.

[一０]武都氐豪强熙　各本「强」作「張」，宋本作「强」. 强乃氐大姓，姚興載記上亦見「安南强熙」，今從宋本.

[一一]以宏爲梁州刺史　各本「梁」作「凉」，宋本作「梁」. 斠注：魏書苻健傳「凉」作「梁」. 按：冊府二二五、通志一八九及御覽一二二引前秦錄並作「梁」，今從宋本.

[一二]堅在位二十七年　堅於升平元年六月殺苻生而自立，至太元十年乃二十九年. 「七」字當訛.

[一三]厲士之際　李校：「厲士」當爲「厲王」，謂苻生也. 按：冊府二二七作「厲事」，語亦晦澀. 下云「顚覆厥德」，李說當是.

[一四]一依漢大將軍霍光故事　各本無「霍光」二字，宋本有. 通鑑一０三、通志一八九並有此二字，今從宋本.

[一五]淮陰太守　周校：「淮陰」，謝玄傳作「淮陵」爲是. 按：地理志下，淮陰乃廣陵郡屬縣，不得有太守. 淮陵本臨淮郡屬縣，元康七年立郡. 周說是.

[一六]非人面而狗心狗面而人心兄弟者乎　各本無「兄弟」二字，宋本有. 冊府九四四、通志一八九並有此二字，今從宋本.

晉書卷一百十五 載記第十五

苻丕

苻丕字永叔，[一]堅之長庶子也. 少而聰慧好學，博綜經史. 堅與言將略，嘉之，命鄧羌敎以兵法. 文武才榦亞于苻融，爲將善收士卒情，出鎭于鄴，東夏安之.

堅敗歸長安，丕爲慕容垂所逼，自鄴奔枋頭. 堅之死也，丕復入鄴城，將收兵趙魏，西赴長安. 會幽州刺史王永、平州刺史苻沖頻爲垂將平規等所敗，乃遣昌黎太守宋敞焚燒和龍、薊城宮室，率衆三萬進屯壺關，遣使招丕. 丕乃去鄴，率男女六萬餘口進如潞川. 驃騎張蚝、幷州刺史王騰迎之，入據晉陽，始知堅死問，擧哀于晉陽，三軍縞素. 王永留苻沖守壺關，率騎一萬會丕，勸稱尊號，丕從之，乃以太元十年僭卽皇帝位于晉陽南. 立堅行廟，大赦境內，改元曰太安. [二]置百官，以張蚝爲侍中、司空，封上黨郡公；王永爲使持節、侍中、都督中外諸軍事、車騎大將軍、尙書令，進封淸河公；王騰爲散騎常侍、中軍大將軍、司隷校尉、陽平郡公；苻沖爲左光祿大夫、尙書左僕射、西平王；俱石子爲衛將軍、濮陽公；楊輔爲尙書右僕射、濟陽公；王亮爲護軍將軍、彭城公；强益耳、梁暢爲侍中，徐義爲吏部尙書，並封縣公. 自餘封授各有差.

是時安西呂光自西域還師，至于宜禾，堅凉州刺史梁熙謀閉境距之. 高昌太守楊翰言于熙曰：「呂光新定西國，兵强氣銳，其鋒不可當也. 度其事意，必有異圖. 且今關中擾亂，京師存亡未知，自河已西迄于流沙，地方萬里，帶甲十萬，鼎峙之勢實在今日. 若光出流沙，其勢難測. 高梧谷口，水險之要，宜先守之而奪其水. 彼旣窮渴，自然投戈. 如其以遠不守，伊吾之關亦可距也. 若度此二要，雖有子房之策，難爲計矣. 地有所必爭，眞此機也.」熙弗從. 美水令犍爲張統說熙曰：「主上傾國南討，覆敗而還. 慕容垂擅兵河北，泓、沖寇逼京師，丁零雜虜，跋扈關洛，州郡姦豪，所在風扇，王綱弛絶，人懷利己. 今呂光回師，將軍何以抗也？」熙曰：「誠深憂之，未知計之所出.」統曰：「光雄果勇毅，明略絶人，今以蕩西域之威，擁歸師之銳，鋒若猛火之盛於原，弗可敵也. 將軍世受殊恩，忠誠夙著，立勳王室，宜在于今. 行唐公洛，上之從弟，勇冠一時. 爲將軍計者，莫若奉爲盟主，以攝衆望，推忠義以總率群豪，則光無異心也. 資其精銳，東兼毛興，連王統、楊璧，集四州之衆，掃凶逆於諸夏，寧帝室于關中，此桓文之擧也.」熙又不從. 殺洛于西海，以子胤爲鷹揚將軍，率衆五萬距光于酒泉. 敦煌太守姚靜、晉昌太守李純以郡降光. 胤及光戰于安彌，爲光所敗. 武威太守彭濟執熙迎光，光殺之. 建威、西郡太守索泮，奮威、督洪池已南諸軍事、酒泉太守宋皓等，並爲光所殺.

堅尙書令、魏昌公苻纂自關中來奔，拜太尉，進封東海王. 以中山太守王兗爲平東將軍、平州刺史、阜城侯，苻定爲征東將軍、冀州牧、高城侯，苻紹爲鎭東將軍、督冀州諸軍事、重合侯，苻謨爲征西將軍、幽州牧、[三]高邑侯，苻亮爲鎭北大將軍、督幽幷二州諸軍事，並進爵郡公. 定、紹據信都，謨、亮先據常山，慕容垂之圍鄴城也，並降于垂，聞丕稱尊號，遣使謝罪. 王兗固守博陵，與垂相持. 左將軍竇衝、秦州刺史王統、河州刺史毛興、益州刺史王廣、南秦州刺史楊璧、衛將軍楊定，並據隴右，遣使招丕，請討姚萇. 丕大悅，以定爲驃騎大將軍、雍州牧，衝爲征西大將軍、梁州牧，統鎭西大將軍，興車騎大將軍，璧征南大將軍，並開府儀同三司，加散騎常侍，廣安西將軍，皆進位州牧.

於是王永宣檄州郡曰：「大行皇帝棄背萬國，四海無主. 征東大將軍、長樂公，先帝元子，聖武自天，受命荊南，威振衡海，分陝東都，道被夷夏，仁澤光于宇宙，德聲侔于下武. 永與司空蚝等謹順天人之望，以季秋吉辰奉公紹承大統，銜哀卽事，栖谷總戎，枕戈待旦，志雪大恥. 慕容垂爲封豕于關東，泓沖繼凶于京邑，致乘輿播越，宗社淪傾. 羌賊姚萇，我之牧士，乘釁滔天，親行大逆，有生之巨賊也. 永累葉受恩，世荷將相，不與驪山之戎、滎澤之狄共戴皇天，同履厚土. 諸牧伯公侯或宛沛宗臣，或四七勳舊，豈忍捨破國之醜豎，縱殺君之逆賊乎！主上飛龍九五，實協天心，靈祥休瑞，史不輟書，投戈效義之士三十餘萬，少康、光武之功可旬朔而成. 今以衛將軍俱石子爲前軍師，司空張蚝爲中軍都督. 武將猛士，風烈雷震，志殄元兇，義無他顧. 永謹奉乘輿，恭行天罰. 君臣終始之義，在三忘軀之誠，戮力同之，以建晉鄭之美.」

先是，慕容驎攻王兗于博陵，至是糧竭矢盡，郡功曹張猗踰城聚衆應驎. 兗臨城數之曰：「卿，秦之人也. 吾，卿之君也. 起衆應賊，號稱義兵，何名實相違之甚！卿兄往合鄕宗，親逐城主，天地不容，爲世大戮. 身滅未幾，卿復續之. 卿見爲吾吏，親尋干戈，競爲戎首，爲爾君者，不亦難乎！今人可取卿一切之功，[四]寧能忘卿不忠不孝之事！古人有云，求忠臣必出孝子之門，卿母在城，不能顧之，何忠義之可望！惡不絶世，卿之謂也. 不圖中州禮義之邦，而卿門風若斯. 卿去老母如脫屣，吾復何論哉！」旣而城陷，兗及固安侯苻鑒並爲驎所殺.

丕復以王永爲司徒、錄尙書事，徐義爲尙書令，加右光祿大夫.

初，王廣還自成都也，奔其兄秦州刺史統. 及長安不守，廣攻河州牧毛興于枹罕. 興遣建節將軍、臨淸伯衛平率其宗人千七百夜襲廣軍，大敗之. 王統復遣兵助廣，興於是嬰城固守. 旣而襲王廣，敗之，廣亡奔秦州，爲隴西鮮卑匹蘭所執，送詣姚萇. 興旣敗王廣，謀伐王統，平上邽. 枹罕諸氐皆窘於兵革而疲不堪命，乃殺興，推衛平爲使持節、安西將軍、河州刺史，遣使請命.

刁雲殺慕容忠，乃推慕容永爲使持節、大都督中外諸軍事、大將軍、大單于、雍秦梁凉四州牧、錄尙書事、河東王，稱藩于垂. 征東苻定、鎭東苻紹、征北苻謨、鎭北苻亮皆降于慕容垂.

丕又進王永爲左丞相，苻纂爲大司馬，張蚝爲太尉，王騰爲驃騎大將軍、儀同三司，徐義爲司空，苻沖爲車騎大將軍、尙書令、儀同三司，俱石子爲衛大將軍、尙書左僕射，領官皆如故. 永又檄州郡曰：「昔夏有窮夷之難，少康起焉；王莽毒殺平帝，世祖重光漢道；百六之運，何代無之！天降喪亂，羌胡猾夏，先帝晏駕賊庭，京師鞠爲戎穴，神州蕭條，生靈塗炭. 天未亡秦，社稷有奉. 主上聖德恢弘，道侔光武，所在宅心，天人歸屬，必當隆中興之功，復配天之美. 姚萇殘虐，慕容垂凶暴，所過滅戶夷煙，毁發丘墓，毒遍存亡，痛纏幽顯，雖黃巾之害于九州，赤眉之暴于四海，方之未爲甚也. 今素秋將及，行師令辰，公侯牧守，壘主鄕豪，或戮力國家，乃心王室，各率所統，以孟冬上旬會大駕于臨晉.」於是天水姜延、馮翊寇明、河東王昭、新平張晏、京兆杜敏、扶風馬郎、建忠高平牧官都尉王敏等咸承檄起兵，各有衆數萬，遣使應丕. 皆就拜將軍、郡守，封列侯. 冠軍鄧景擁衆五千據彭池，與竇衝爲首尾，擊萇平凉太守金熙. 安定北部都尉鮮卑沒奕于率鄯善王胡員吒、護羌中郎將梁苟奴等，與萇左將軍姚方成、鎭遠强京戰于孫丘谷，大敗之.

枹罕諸氐以衛平年老，不可以成事業，議廢之，而憚其宗强，連日不決. 氐有啖靑者，謂諸將曰：「大事宜定，東討誂萇，不可沈吟猶豫. 一旦事發，反爲人害. 諸軍但請衛公會集衆將，靑爲諸軍決之.」衆以爲然. 於是大饗諸將，靑抽劍而前曰：「今天下大亂，豺狼塞路，吾曹今日可謂休戚是同，非賢明之主莫可濟艱難也. 衛公朽耄，不足以成大事，宜反初服，以避賢路. 狄道長苻登雖王室疏屬，而志略雄明，請共立之，以赴大駕. 諸君若有不同者，便下異議.」乃奮劍攘袂，將斬貳己者，衆皆從之，莫敢仰視. 於是推登爲帥，遣使于丕請命. 丕以登爲征西大將軍、開府儀同三司、南安王、持節及州郡督因其所稱而授之. 又以徐義爲右丞相.

丕留王騰守晉陽，楊輔戍壺關，率衆四萬進據平陽. 王統以秦州降姚萇. 慕容永以丕至平陽，恐不自固，乃遣使求仮道還東，丕弗許. 遣王永及苻纂攻之. 以俱石子爲前鋒都督，與慕容永戰于襄陵. 王永大敗，永及石子皆死之.

初，苻纂之奔丕也，部下壯士三千餘人，丕猜而忌之. 及永之敗，懼爲纂所殺，率騎數千南奔東垣. 晉揚威將軍馮該自陝要擊，敗之，斬丕首，執其太子寧、長樂王壽，送于京師，朝廷赦而不誅，歸之于苻宏. 徐義爲慕容永所獲，械埋其足，將殺之. 義誦觀世音經，至夜中，土開械脫，於重禁之中若有人導之者，遂奔楊佺期，佺期以爲洛陽令. 苻纂及弟師奴率丕餘衆數萬，奔據杏城. 苻登稱尊號，僞諡丕爲哀平皇帝. 丕之臣佐皆沒慕容永，永乃進據上黨之長子，僭稱大號，改元曰中興. 丕在位二年而敗.

苻登 索泮　徐嵩

登字文高，堅之族孫也. 父敞，健之世爲太尉司馬、隴東太守、建節將軍，後爲苻生所殺. 堅卽僞位，追贈右將軍、凉州刺史，以登兄同成嗣. 毛興之鎭上邽，以爲長史. 登少而雄勇，有壯氣，粗險不修細行，故堅弗之奇也. 長而折節謹厚，頗覽書傳. 拜殿上將軍，稍遷羽林監、揚武將軍、長安令，坐事黜爲狄道長.

及關中亂，去縣歸毛興. 同成言於興，請以登爲司馬，常在營部. 登度量不群，好爲奇略，同成常謂之曰：「汝聞不在其位，不謀其政，無數干時，將爲博識者不許. 吾非疾汝，恐或不喜人妄豫耳，自是可止. 汝後得政，自可專意.」時人聞同成言，多以爲疾登而抑蔽之. 登乃屛跡不妄交遊. 興有事則召之，戱謂之曰：「小司馬可坐評事.」登出言輒析理中，興內服焉，然敬憚而不能委任. 姚萇作亂，遣其弟碩德率衆伐毛興，相持久之. 興將死，告同成曰：「與卿累年共擊逆羌，事終不克，何恨之深！可以後事付卿小弟司馬，殄碩德者，必此人也. 卿可換攝司馬事.」

登旣代衛平，遂專統征伐. 是時歲旱衆飢，道殣相望，登每戰殺賊，名爲熟食，謂軍人曰：「汝等朝戰，暮便飽肉，何憂於飢！」士衆從之，噉死人肉，輒飽健能鬥. 姚萇聞之，急召碩德曰：「汝不來，必爲苻登所食盡.」碩德於是下隴奔萇.

及丕敗，丕尙書寇遣奉丕子渤海王懿、濟北王昶自杏城奔登. 登乃具丕死問，於是爲丕發喪行服，三軍縞素. 登請立懿爲主，衆咸曰：「渤海王雖先帝之子，然年在幼沖，未堪多難. 國亂而立長君，春秋之義也. 三虜跨僭，寇旅殷强，豺狼梟鏡，擧目而是，自古厄運之極，莫甚于斯. 大王挺劍西州，鳳翔秦隴，偏師暫接，姚萇奔潰，一戰之功，可謂光格天地. 宜龍驤武奮，拯拔舊京，以社稷宗廟爲先，不可顧曹臧、吳札一介微節，以失圖運之機，不建中興之業也.」登於是以太元十一年僭卽皇帝位，大赦境內，改元曰太初.

立堅神主于軍中，載以輜軿，羽葆靑蓋，車建黃旗，武賁之士三百人以衛之，將戰必告，凡欲所爲，啓主而後行. 繕甲纂兵，將引師而東，乃告堅神主曰：「維曾孫皇帝臣登，以太皇帝之靈恭踐寶位. 昔五將之難，賊羌肆害于聖躬，實登之罪也. 今合義旅，衆餘五萬，精甲勁兵，足以立功，年穀豐穰，足以資贍. 卽日星言電邁，直造賊庭，奮不顧命，隕越爲期，庶上報皇帝酷冤，下雪臣子大恥. 惟帝之靈，降監厥誠.」因歔欷流涕. 將士莫不悲慟，皆刻鉾鎧爲「死休」字，示以戰死爲志. 每戰以長■■鉤刃爲方圓大陣，知有厚薄，從中分配，故人自爲戰，所向無前.

初，長安之將敗也，堅中壘將軍徐嵩、屯騎校尉胡空各聚衆五千，據險築堡以自固，而受姚萇官爵. 及萇之害堅，嵩等以王禮葬堅于二堡之間. 至是，各率衆降登. 拜嵩鎭軍將軍、雍州刺史，空輔國將軍、京兆尹. 登復改葬堅以天子之禮. 又僭立其妻毛氏爲皇后，弟懿爲皇太弟. 遣使拜苻纂爲使持節、侍中、都督中外諸軍事、太師，領大司馬，進封魯王，纂弟師奴爲撫軍大將軍、幷州牧、朔方公. 纂怒謂使者曰：「渤海王世祖之孫，先帝之子，南安王何由不立而自尊乎？」纂長史王旅諫曰：「南安已立，理無中改. 賊虜未平，不可宗室之中自爲仇敵，願大王遠蹤光武推聖公之義，梟二虜之後，徐更圖之.」纂乃受命. 於是貳縣虜帥彭沛穀、屠各董成、張龍世、新平羌雷惡地等盡應之，有衆十餘萬. 纂遣師奴攻上郡羌酋金大黑、金洛生，大黑等逆戰，大敗之，斬首五千八百.

登以竇衝爲車騎大將軍、南秦州牧，楊定爲大將軍、益州牧，楊璧爲司空、梁州牧.

苻纂敗姚碩德于涇陽，姚萇自陰密距纂，纂退屯敷陸. 竇衝攻萇汧、雍二城，克之，斬其將軍姚元平、張略等. 又與萇戰于汧東，爲萇所敗. 登次于瓦亭. 萇攻彭沛穀堡，陷之，沛穀奔杏城，萇遷陰密. [五]登征虜、馮翊太守蘭犢率衆二萬自頻陽入于和寧，與苻纂首尾，將圖長安. 師奴勸其兄纂稱尊號，纂不從，乃殺纂，自立爲秦公. 蘭犢絶之，皆爲姚萇所敗.

登進據胡空堡，戎夏歸之者十有餘萬. 姚萇遣其將軍姚方成攻陷徐嵩堡，嵩被殺，悉坑戎士. 登率衆下隴入朝那，姚萇據武都相持，累戰互有勝負. 登軍中大饑，收葚以供兵士. 立其子崇爲皇太子，弁爲南安王，尙爲北海王. 姚萇退還安定. 登就食新平，留其大軍于胡空堡，率騎萬餘圍萇營，四面大哭，哀聲動人. 萇惡之，及命三軍哭以應登，登乃引退.

萇以登頻戰輒勝，謂堅有神驗，亦於軍中立堅神主，請曰：「往年新平之禍，非萇之罪. 臣兄襄從陝北渡，仮路求西，狐死首丘，欲暫見鄕里. 陛下與苻眉要路距擊，不遂而沒. 襄敕臣行殺，非臣之罪. 苻登陛下末族，尙欲復讎，臣爲兄報恥，於情理何負！昔陛下仮臣龍驤之號，謂臣曰：『朕以龍驤建業，卿其勉之！』明詔昭然，言猶於耳. 陛下雖過世爲神，豈仮手于苻登而圖臣，忘前征時言邪！今爲陛下立神象，可歸休于此，勿計臣過，聽臣至誠.」登進師攻萇，旣而升樓謂萇曰：「自古及今，安有殺君而反立神象請福，望有益乎！」大呼曰：「殺君賊姚萇出來，吾與汝決之，何爲枉害無辜！」萇憚而不應. 萇自立堅神象，戰未有利，軍中每夜驚恐，乃嚴鼓斬象首以送登.

登將軍竇洛、竇于等謀反發覺，出奔于萇. 登進討彭池不克，攻彌姐營及繁川諸堡，皆克之. 萇連戰屢敗，乃遣其中軍姚崇襲大界，登引師要之，大敗崇于安丘，俘斬二萬五千. 進攻萇將吳忠、唐匡于平凉，克之，以尙書苻碩原爲前禁將軍、滅羌校尉，戍平凉. 登進據苟頭原以逼安定. 萇率騎三萬夜襲大界營，陷之，殺登妻毛氏及其子弁、尙，擒名將數十人，驅掠男女五萬餘口而去.

登收合餘兵，退據胡空堡，遣使齎書加竇衝大司馬、驃騎將軍、前鋒大都督、都督隴東諸軍事，楊定左丞相、上大將軍、都督中外諸軍事，楊璧大將軍、都督隴右諸軍事. 遣衝率見衆爲先驅，自繁川趣長安. 登率衆從新平逕據新豐之千戶固. 使定率隴上諸軍爲其後繼，璧留守仇池. 又命其幷州刺史楊政、冀州刺史楊楷率所統大會長安. 萇遣其將軍王破虜略地秦州，楊定及破虜戰于淸水之格奴阪，大敗之. 登攻張龍世于鴦泉堡，姚萇救之，登引退. 萇密遣其將任■}、宗度詐爲內應，遣使招登，許開門納之. 登以爲然. 雷惡地馳謂登曰：「姚萇多計略，善御人，必爲姦變，願深宜詳思.」登乃止. 萇聞惡地之詣登也，謂諸將曰：「此羌多姦智，今其詣登，事必無成.」登聞萇懸門以待之，大驚，謂左右曰：「雷征東其殆聖乎！微此公，朕幾爲豎子所誤.」萇攻陷新羅堡. 萇扶風太守齊益男奔登. [六]登將軍路柴、强武等並以衆降於萇. 登攻萇將張業生于隴東，萇救之，不克而退. 登將軍魏褐飛攻姚當成于杏城，爲萇所殺.

馮翊郭質起兵廣鄕以應登，宣檄三輔曰：「義感君子，利動小人. 吾等生逢先帝堯舜之化，累世受恩，非常伯納言之子，卽卿校牧守之胤，而可坐視豺狼忍害君父！裸尸薦棘，痛結幽泉，山陵無松隧之兆，靈主無淸廟之頌，賊臣莫大之甚，自古所未聞. 雖茹荼之苦，銜蓼之辛，何以諭之！姚萇窮凶肆害，毒被人神，於圖讖曆數萬無一分，而敢妄竊重名，厚顔瞬息，日月固所不照，二儀實亦不育. 皇天雖欲絶之，亦將仮手於忠節. 凡百君子，皆夙漸神化，有懷義方，含恥而存，孰若蹈道而沒乎！」衆咸然之. 唯鄭縣人苟曜不從，聚衆數千應姚萇. 登以質爲平東將軍、馮翊太守. 質遣部將伐曜，大敗而歸. 質乃東引楊楷，以爲聲援，又與曜戰于鄭東，爲曜所敗，遂歸于萇，萇以爲將軍，質衆皆潰散.

登自雍攻萇將金溫于范氏堡，[七]克之，遂渡渭水，攻萇京兆太守韋范于段氏堡，不克，進據曲牢. 苟曜有衆一萬，據逆方堡[八]，密應登，登去曲牢繁川，次于馬頭原. 萇率騎來距，大戰敗之，斬其尙書吳忠，進攻新平. 萇率衆救之，登引退，復攻安定，爲萇所敗，據路承堡.

是時萇疾病，見苻堅爲祟. 登聞之，秣馬厲兵，告堅神主曰：「曾孫登自受任執戈，幾將一紀，未嘗不上天錫祐，皇鑒垂矜，所在必克，賊旅冰摧. 今太皇帝之靈降災疢于逆羌，以形類推之，醜虜必將不振. 登當因其隕斃，順行天誅，拯復梓宮，謝罪淸廟.」於是大赦境內，百僚進位二等. 與萇將姚崇爭麥于淸水，累爲崇所敗. 進逼安定，去城九十餘里. 萇疾小瘳，率衆距登，登去營逆萇, 萇遣其將姚熙隆別攻登營, 登懼, 退還. 萇夜引軍過登營三十餘里以躡登後. 旦而候人告曰：「賊諸營已空, 不知所向.」登驚曰：「此爲何人, 去令我不知, 來令我不覺, 謂其將死, 忽然復來, 朕與此羌同世, 何其厄哉！」遂罷師還雍.

以竇衝爲右丞相. 尋而衝叛, 自稱秦王, 建年號. 登攻之于野人堡, 衝請救于姚萇, 萇遣其太子興攻胡空堡以救之. 登引兵還赴胡空堡, 衝遂與萇連和.

至是萇死, 登聞之喜曰：「姚興小兒, 吾將折杖以笞之.」於是大赦, 盡衆而東, 攻屠各姚奴、帛蒲二堡, 克之, 自甘泉向關中. 興追登不及數十里, 登從六陌趣廢橋, 興將尹緯據橋以待之. 登爭水不得, 衆渴死者十二三. 與緯大戰, 爲緯所敗, 其夜衆潰, 登單馬奔雍.

初, 登之東也, 留其弟司徒廣守雍, 太子崇守胡空堡. 廣、崇聞登敗, 出奔, 衆散. 登至, 無所歸, 遂奔平凉, 收集遺衆入馬毛山. 興率衆攻之, 登遣子汝陰王宗質于隴西鮮卑乞伏乾歸, 結婚請援, 乾歸遣騎二萬救登. 登引軍出迎, 與興戰于山南, 爲興所敗, 登被殺. 在位九年, 時年五十二. 崇奔于湟中, 僭稱尊號, 改元延初. 僞諡登曰高皇帝, 廟號太宗. 崇爲乾歸所逐, 崇、定皆死. [九]

始, 健以穆帝永和七年僭立, 至登五世, 凡四十有四歲, 以孝武帝太元十九年滅.

索泮字德林, 敦煌人也. 世爲冠族. 泮少時游俠, 及長, 變節好學, 有佐世才器. 張天錫輔政, 以泮爲冠軍、記室參軍. 天錫卽位, 拜司兵, 歷位禁中錄事. 執法御掾, 州府肅然, 郡縣改跡. 遷羽林左監, 有勤榦之稱. 出爲中壘將軍、西郡武威太守、典戎校尉. 政務寬和, 戎夏懷其惠, 天錫甚敬之. 苻堅見而歎曰：「凉州信多君子！」旣而以泮河西德望, 拜別駕.

呂光旣克姑臧, 泮固郡不降, 光攻而獲之. 光曰：「孤旣平西域, 將赴難京師, 梁熙無狀, 絶孤歸路, 此朝廷之罪人, 卿何意阻郡固迷, 自同元惡！」泮厲色責光曰：「將軍受詔討叛胡, 可受詔亂凉州邪？寡君何罪, 而將軍害之？泮但苦力寡, 不能固守以報君父之讎, 豈如逆氐彭濟望風反叛！主滅臣死, 禮之常也.」乃就刑于市, 神色不變.

弟菱有俊才, 仕張天錫爲執法中郎、冗從右監. 苻堅世至伏波將軍、典農都尉, 與泮俱被害.

徐嵩字元高, 盛之子也. 少以淸白著稱. 苻堅時擧賢良, 爲郎中, 稍遷長安令, 貴戚子弟犯法者, 嵩一皆考竟, 請託路絶. 堅甚奇之, 謂其叔父成曰：「人爲長吏, 故當應耳. 此年少落落, 有端貳之才.」遷守始平郡, 甚有威惠.

及壘陷, 姚方成執而數之, 嵩厲色謂方成曰：「汝姚萇罪應萬死, 主上止黃眉之斬而宥之, 叨據內外, 位爲列將, 無犬馬識養之誠, 首爲大逆. 汝曹羌輩豈可以人理期也！何不速殺我, 早見先帝, 取姚萇于地下.」方成怒, 三斬嵩, 漆其首爲便器. 登哭之哀慟, 贈車騎大將軍、儀同三司, 諡曰忠武.

史臣曰：自兩京殄覆, 九土分崩, 赤縣成蛇豕之墟, 紫宸遷■Y黽之穴, 干戈日用, 戰爭方興, 猶逐鹿之並驅, 若瞻烏之靡定. 苻洪擅蠻陬之桀黠, 乘羯虜之危亡, 乃附款江東而志圖關右, 禍生蠆毒, 未逞狼心. 健旣承家, 克隆凶緖, 率思歸之衆, 投山西之隙, 據億丈之巖險, 總三秦之果銳, 敢窺大寶, 遂竊鴻名, 校數姦雄, 有可言矣. 長生慘虐, 稟自率由. 睹辰象之災, 謂法星之夜飮：忍生靈之命, 疑猛獸之朝飢. 但肆毒于刑殘, 曾無心於戒懼. 招亂速禍, 不亦宜乎！

永固雅量瑰姿, 變夷從夏, 協魚龍之謠詠, 挺草付之休徵, 克翦姦回, 纂承僞曆, 遵明王之德敎, 闡先聖之儒風, 撫育黎元, 憂勤庶政. 王猛以宏材緯軍國, 苻融以懿戚贊經綸, 權薛以諒直進規謨, 鄧張以忠勇恢威略, 雋賢效足, 杞梓呈才, 文武兼施, 德刑具擧. 乃平燕定蜀, 擒代呑凉, 跨三分之二, 居九州之七, 遐荒慕義, 幽險宅心, 因止馬而獻歌, 託棲鸞以成頌, 因以功侔曩烈, 豈直化洽當年！雖五胡之盛, 莫之比也.

旣而足己夸世, 愎諫違謀, 輕敵怒鄰, 窮兵黷武. 懟三正之未協, 恥五運之猶乖, 傾率土之師, 起滔天之寇, 負其犬羊之力, 肆其呑噬之能. 自謂戰必勝, 攻必取, 便欲鳴鸞禹穴, 駐蹕疑山, 疏爵以侯楚材, 築館以須歸命. 曾弗知人道助順, 神理害盈, 雖矜涿野之强, 終致昆陽之敗. 遂使凶渠候隙, 狡寇伺間, 步搖啓其禍先, 燒當乘其亂極, 宗社遷於他族, 身首罄于賊臣, 貽戒將來, 取笑天下, 豈不哀哉！豈不謬哉！

苻丕承亂僭竊, 尋及傾敗, 斯可謂天之所廢, 人不能支. 苻登集離散之兵, 厲死休之志, 雖衆寡不敵, 難以立功, 而義烈慷慨, 有足稱矣.

贊曰：洪惟壯勇, 威棱氐種. 健藉世資, 遂雄關隴. 長生昏虐, 敗不旋踵. 永固禎祥, 肇自龍驤. 垂旒負扆, 竊帝圖王. 患生縱敵, 難起矜强. 丕登僭仮, 淪胥以亡.

校勘記

[一]字永叔 斠注：御覽一二二引十六國春秋前秦錄、魏書苻健傳「永叔」均作「永敘」. 「叔」與「敘」形近致訛, 疑當作「敘」. 按：冊府二一九、通志一八九亦並作「敘」, 「叔」字當訛.

[二]改元曰太安　御覽一二二引前秦錄「太安」作「太平」, 通鑑一０六又作「大安」.

[三]苻謨爲征西將軍幽州牧　周校：幽州不當爲征西. 按下文云「征北苻謨」, 知「西」乃「北」之誤.

[四]今人可取卿一切之功　各本「可」作「何」, 局本作「可」. 冊府九四三亦作「可」, 局本當是據冊府改, 於文義爲長, 今從之.

[五]萇遷陰密　通鑑一０七「遷」作「還」. 上云「姚萇自陰密拒纂」, 疑作「還」是.

[六]萇扶風太守齊益男奔登　通鑑一０七稱：「後秦主萇攻秦扶風太守齊益男於新羅堡, 克之, 益男走.」則益男乃苻登之扶風太守. 疑此「萇」字衍.

[七]金溫　通鑑一０七作「金榮」.

[八]據逆方堡　周校：「逆方堡」, 姚萇載記作「逆萬堡」, 疑「萬」古作「万」而誤爲「方」也. 按：御覽二九三引十六國春秋、通典一五四並作「萬」, 周說是.

[九]崇定皆死　斠注：御覽一二二引前秦錄, 崇奔於楊定, 帥衆二萬攻乾歸, 爲乾歸所敗, 崇、定皆死. 是「定」爲楊定, 載記漏書楊定, 不詳始末. 按：乾歸敗斬楊定, 亦見乾歸載記. 此處先未見楊定, 忽云「崇、定皆死」, 令人不解定是何人.

晉書卷一百十六 載記第十六

姚弋仲

姚弋仲, 南安赤亭羌人也. 其先有虞氏之苗裔. 禹封舜少子於西戎, 世爲羌酋. 其後燒當雄於洮罕之間, 七世孫塡虞, 漢中元末寇擾西州, 爲楊虛侯馬武所敗, 徙出塞. 虞九世孫遷那率種人內附, 漢朝嘉之, 仮冠軍將軍、西羌校尉、歸順王, 處之於南安之赤亭. 那玄孫柯迴爲魏鎭西將軍、綏戎校尉、西羌都督. 迴生弋仲, 少英毅, 不營産業, 唯以收恤爲務, 衆皆畏而親之. 永嘉之亂, 東徙楡眉, 戎夏繈負隨之者數萬, 自稱護西羌校尉、雍州刺史、扶風公.

劉曜之平陳安也, 以弋仲爲平西將軍, 封平襄公, 邑之于隴上. 及石季龍克上邽, 弋仲說之曰：「明公握兵十萬, 功高一時, 正是行權立策之日. 隴上多豪, 秦風猛勁, 道隆後服, 道洿先叛, 宜徙隴上豪强, 虛其心腹, 以實畿甸.」季龍納之, 啓勒以弋仲行安西將軍、六夷左都督. 後晉豫州刺史祖約奔於勒, 勒禮待之, 弋仲上疏曰：「祖約殘賊晉朝, 逼殺太后, 不忠於主, 而陛下寵之, 臣恐姦亂之萌, 此其始矣.」勒善之, 後竟誅約.

勒旣死, 季龍執權, 思弋仲之言, 遂徙秦雍豪傑於關東. 弋仲率部衆數萬遷于淸河, 拜奮武將軍、西羌大都督, 封襄平縣公. 及季龍廢石弘自立, 弋仲稱疾不賀. 季龍累召之, 乃赴, 正色謂季龍曰：「奈何把臂受託而反奪之乎！」季龍憚其强正而不之責. 遷持節、十郡六夷大都督、冠軍大將軍. 性淸儉鯁直, 不修威儀, 屢獻讜言, 無所迴避, 季龍甚重之. 朝之大議, 靡不參決, 公卿亦憚而推下之. 武城左尉, 季龍寵姬之弟也, 曾擾其部, 弋仲執尉, 數以迫脅之狀, 命左右斬之. 尉叩頭流血, 左右諫, 乃止. 其剛直不回, 皆此類也.

季龍末, 梁犢敗李農於滎陽, 季龍大懼, 馳召弋仲. 弋仲率其部衆八千餘人屯于南郊, 輕騎至鄴. 時季龍病, 不時見弋仲, 引入領軍省, 賜其所食之食. 弋仲怒不食, 曰：「召我擊賊, 豈來覓食邪！我不知上存亡, 若一見, 雖死無恨.」左右言之, 乃引見. 弋仲數季龍曰：「兒死來愁邪？乃至於疾！兒小時不能使好人輔相, 至令相殺. 兒自有過, 責其下人太甚, 故反耳. 汝病久, 所立兒小, 若不差, 天下必亂. 當宜憂此, 不煩憂賊也. 犢等因思歸之心, 共爲姦盜, 所行殘賊, 此成擒耳. 老羌請效死前鋒, 使一擧而了.」弋仲性狷直, 俗無尊卑皆汝之, 季龍恕而不責, 於坐授使持節、侍中、征西大將軍, 賜以鎧馬. 弋仲曰：「汝看老羌堪破賊以不？」於是貫鉀跨馬于庭中, 策馬南馳, 不辭而出, 遂滅梁犢. 以功加劍履上殿, 入朝不趨, 進封西平郡公.

冉閔之亂, 弋仲率衆討閔, 次於混橋. 石祗僭號于襄國, 以弋仲爲右丞相, 待以殊禮. 祗與閔相攻, 弋仲遣其子襄救祗, 戒襄曰：「汝才十倍於閔, 若不梟擒, 不須復見我也.」襄擊閔於常盧澤, [一]大破之而歸. 弋仲怒襄之不擒閔也, 杖之一百.

弋仲部曲馬何羅博學有文才, 張豺之輔石世也, 背弋仲歸豺, 豺以爲尙書郎. 豺敗, 復歸, 咸勸殺之. 弋仲曰：「今正是招才納奇之日, 當收其力用, 不足害也.」以爲參軍. 其寬恕如此.

弋仲有子四十二人, 常戒諸子曰：「吾本以晉室大亂, 石氏待吾厚, 故欲討其賊臣以報其德. 今石氏已滅, 中原無主, 自古以來未有戎狄作天子者. 我死, 汝便歸晉, 當竭盡臣節, 無爲不義之事.」乃遣使請降. 永和七年, 拜弋仲使持節、六夷大都督、都督江淮諸軍事、[二]車騎大將軍、儀同三司、大單于, 封高陵郡公. 八年, 卒, 時年七十三.

子襄之入關也, 爲苻生所敗, 弋仲之柩爲生所得, 生以王禮葬之於天水冀縣. 萇僭位, 追諡曰景元皇帝, 廟號始祖, 墓曰高陵, 置園邑五百家.

姚襄

襄字景國, 弋仲之第五子也. 年十七, 身長八尺五寸, 臂垂過膝, 雄武多才藝, 明察善撫納, 士衆愛敬之, 咸請爲嗣. 弋仲弗許, 百姓固請者日有千數, 乃授之以兵. 石祗僭號, 以襄爲使持節、驃騎將軍、護烏丸校尉、豫州刺史、新昌公. 晉遣使拜襄持節、平北將軍、幷州刺史、卽丘縣公.

弋仲死, 襄袐不發喪, 率戶六萬南攻陽平、元城、發干, 皆破之, 殺掠三千餘家, 屯於碻磝津. 以太原王亮爲長史, 天水尹赤爲司馬, 略陽伏子成爲左部帥, 南安斂岐爲右部帥, 略陽王黑那爲前部帥, 强白爲後部帥, 太原薛讚、略陽權翼爲參軍. 南至滎陽, 始發喪行服. 與高昌、李歷戰於麻田, 馬中流矢死, 賴其弟萇以免. 晉處襄於譙城, 遣五弟爲任, 單騎度淮, 見豫州刺史謝尙於壽春. 尙命去仗衛, 幅巾以待之, 一面交款, 便若平生.

襄少有高名, 雄武冠世, 好學博通, 雅善談論, 英濟之稱著于南夏. 中軍將軍、楊州刺史殷浩憚其威名, 乃因襄諸弟, 頻遣刺客殺襄, 刺客皆推誠告實, 襄待之若舊. 浩潛遣將軍魏憬率五千餘人襲襄, 襄乃斬憬而幷其衆. 浩愈惡之, 乃使將軍劉啓守譙, 遷襄于梁國蠡臺, 表授梁國內史. 襄遣權翼詣浩, 浩曰：「姚平北每擧動自由, 豈所望也.」翼曰：「將軍輕納姦言, 自生疑貳, 愚謂猜嫌之由, 不在於彼.」浩曰：「姚君縱放小人, 盜竊吾馬, 王臣之禮固若是乎？」翼曰：「將軍謂姚平北以威武自强, 終爲難保, 校兵練衆, 將懲不恪, 取馬者欲以自衛耳.」浩曰：「何至是也.」浩遣謝萬討襄, 襄逆擊破之. 浩甚怒, 會聞關中有變, 浩率衆北伐, 襄乃要擊浩於山桑, 大敗之, 斬獲萬計, 收其資仗. 使兄益守山桑壘, 復如淮南. 浩遣劉啓、王彬之伐山桑, 襄自淮南擊滅之, 鼓行濟淮, 屯于盱眙, 招掠流人, 衆至七萬, 分置守宰, 勸課農桑, 遣使建鄴, 罪狀殷浩, 幷自陳謝.

流人郭斁等千餘人執晉堂邑內史劉仕降于襄, [三]朝廷大震, 以吏部尙書周閔爲中軍將軍, 緣江備守. 襄將佐部衆皆北人, 咸勸襄北還. 襄方軌北引, 自稱大將軍、大單于, 進攻外黃, 爲晉邊將所敗. 襄收散卒而勤撫恤之, 於是復振. 乃據許昌, 將如河東以圖關右, 自許遂攻洛陽, 踰月不克. 其長史王亮諫襄曰：「公英略蓋天下, 士衆思效力命, 不可損威勞衆, 守此孤城. 宜還河北, 以弘遠略.」襄曰：「洛陽雖小, 山河四塞之固, 亦是用武之地. 吾欲先據洛陽, 然後開建大業.」俄而亮卒, 襄哭之甚慟, 曰：「天將不欲成吾事乎？王亮捨我去也！」

晉征西大將軍桓溫自江陵伐襄, 戰於伊水北, 爲溫所敗, 率麾下數千騎奔于北山. 其夜, 百姓棄妻子隨襄者五千餘人, 屯據陽鄕, 赴者又四千餘戶. 襄前後敗喪數矣, 衆知襄所在, 輒扶老攜幼奔馳而赴之. 時或傳襄創重不濟, 溫軍所得士女莫不北望揮涕. 其得物情如此, 先是, 弘農楊亮歸襄, 襄待以客禮. 後奔桓溫, 溫問襄於亮, 亮曰：「神明器宇, 孫策之儔, 而雄武過之.」其見重如是.

襄尋徙北屈, 將圖關中, 進屯杏城, 遣其從兄輔國姚蘭略地鄜城, 使其兄益及將軍王欽盧招集北地戎夏, 歸附者五萬餘戶. 苻生遣其將苻飛拒戰, 蘭敗, 爲飛所執. 襄率衆西引, 生又遣苻堅、鄧羌等要之. 襄將戰, 沙門智通固諫襄, 宜厲兵收衆, 更思後擧. 襄曰：「二雄不俱立, 冀天不棄德以濟黎元, 吾計決矣.」會羌師來逼, 襄怒, 遂長驅而進, 戰于三原. 襄敗, 爲堅所殺, 時年二十七, 是歲晉升平元年也. 苻生以公禮葬之. 萇僭號, 追諡魏武王, 封襄孫延定爲東城侯.

姚萇

萇字景茂, 弋仲第二十四子也. 少聰哲, 多權略, 廓落任率, 不修行業, 諸兄皆奇之. 隨襄征伐, 每參大謀. 襄之寇洛陽也, 夢萇服袞衣, 升御坐, 諸酋長皆侍立, 旦謂將佐曰：「吾夢如此, 此兒志度不恒, 或能大起吾族.」襄之敗于麻田也, 馬中流矢死, 萇下馬以授襄, 襄曰：「汝何以自免？」萇曰：「但令兄濟, 豎子安敢害萇！」會救至, 俱免.

及襄死, 萇率諸弟降於苻生. 苻堅以萇爲揚武將軍, 歷左衛將軍, 隴東、汲郡、河東、武都、武威、巴西、扶風太守, 寧、幽、兗三州刺史, 復爲揚武將軍, 步兵校尉, 封益都侯. 爲堅將, 累有大功.

初, 萇隨楊安伐蜀, 嘗晝寢水旁, 上有神光煥然, 左右咸異之. 及苻堅寇晉, 以萇爲龍驤將軍、督益梁州諸軍事, 謂萇曰：「朕本以龍驤建業, 龍驤之號未曾仮人, 今特以相授, 山南之事一以委卿.」堅左將軍竇衝進曰：「王者無戱言, 此將不詳之徵也, 惟陛下察之.」堅黙然.

堅旣敗於淮南, 歸長安, 慕容泓起兵叛堅. 堅遣子叡討之, 以萇爲司馬. 爲泓所敗, 叡死之. 萇遣龍驤長史趙都詣堅謝罪, 堅怒, 殺之. 萇懼, 奔於渭北, 遂如馬牧. 西州豪族尹詳、趙曜、王欽盧、牛雙、狄廣、張乾等率五萬餘家, 咸推萇爲盟主. 萇將距之, 天水尹緯說萇曰：「今百六之數旣臻, 秦亡之兆已見, 以將軍威靈命世, 必能匡濟時艱, 故豪傑驅馳, 咸同推仰. 明公宜降心從議, 以副群望, 不可坐觀沈溺而不拯救之.」萇乃從緯謀, 以太元九年自稱大將軍、大單于、萬年秦王, 大赦境內, 年號白雀, 稱制行事. 以天水尹詳、南安龐演爲左右長史, 南安姚晃、尹緯爲左右司馬, 天水狄伯支、焦虔、梁希、龐魏、任謙爲從事中郎, 姜訓、[四]閻遵爲掾屬, 王據、焦世、蔣秀、尹延年、牛雙、張乾爲參軍, 王欽盧、姚方成、王破虜、楊難、尹嵩、裴騎、趙曜、狄廣、党刪等爲帥.

時慕容沖與苻堅相攻, 衆甚盛. 萇將西上, 恐沖遏之, 乃遣使通知, 以子崇爲質於沖, 進屯北地, 厲兵積粟, 以觀時變. 苻堅先徙晉人李詳等數千戶于敷陸, [五]至是, 降於萇, 北地、新平、安定羌胡降者十餘萬戶. 堅率諸將攻之, 不能克.

萇聞慕容沖攻長安, 議進趨之計, 群下咸曰：「宜先據咸陽以制天下.」萇曰：「燕因懷舊之士而起兵, 若功成事捷, 咸有東歸之思, 安能久固秦川！吾欲移兵嶺北, 廣收資實, 須秦弊燕迴, 然後垂拱取之. 兵不血刃, 坐定天下, 此卞莊得二之義也.」堅寧朔將軍宋方率騎三千從雲中將赴長安, 萇自貳縣要破之, 方單馬奔免, 其司馬田晃率衆降萇. 萇遣諸將攻新平, 克之, 因略地至安定, 嶺北諸城盡降之.

時苻堅爲慕容沖所逼, 走入五將山. 沖入長安. 堅司隷校尉權翼、尙書趙遷、大鴻臚皇甫覆、光祿大夫薛讚、扶風太守段鏗等文武數百人奔於萇. 萇遣驍騎將軍吳忠率騎圍堅, 萇如新平. 俄而忠執堅, 送之.

慕容沖遣其車騎大將軍高蓋率衆五萬來伐, 戰於新平南, 大破之, 蓋率麾下數千人來降, 拜散騎常侍.

沖旣率衆東下, 長安空虛. 盧水郝奴稱帝於長安, 渭北盡應之. 扶風王驎有衆數千, 保據馬嵬. 奴遣弟多攻驎. 萇伐驎, 破之, 驎走漢中. 執多而進攻奴, 降之.

以太元十一年萇僭卽皇帝位于長安, 大赦, 改元曰建初, 國號大秦, 改長安曰常安. 立妻蛇氏爲皇后, 子興爲皇太子, 置百官. 自謂以火德承苻氏木行, 服色如漢氏承周故事. 徙安定五千餘戶于長安. 以弟征虜緖爲司隷校尉, 鎭長安.

萇如安定, 擊平凉胡金熙、鮮卑沒奕于, 大破之. 遂如秦州, 與苻堅秦州刺史王統相持, 天水屠各、略陽羌胡應萇者二萬餘戶, 統懼, 乃降. 因饗將士于上邽, 南安人古成詵進曰：「臣州人殷地險, 雋傑如林, 用武之國也. 王秦州不能收拔賢才, 三分鼎足, 而坐玩珠玉, 以至于此. 陛下宜散秦州金帛以施六軍, 旌賢表善以副鄙州之望.」萇善之, 擢爲尙書郎. 拜弟碩德都督隴右諸軍事、征西將軍、秦州刺史, 領護東羌校尉, 鎭上邽.

萇還安定, 修德政, 布惠化, 省非急之費, 以救時弊, 閭閻之士有豪介之善者, 皆顯異之.

萇復如秦州, 爲苻登所敗, 語在登傳. 以其太子興鎭長安, 而與登相距. 登馮翊太守蘭犢與苻師奴離貳, 慕容永攻之, 犢遣使請救. 萇將赴救, 尙書令姚旻、左僕射尹緯等言於萇曰：「苻登近在瓦亭, 陛下未宜輕擧.」萇曰：「登遲重少決, 每失時機, 聞吾自行, 正當廣集兵資, 必不能輕軍深入. 兩月之間, 足可克此三豎, 吾事必矣.」遂師次於渥源. [六]師奴率衆來距, 大戰, 敗之, 盡俘其衆. 又擒蘭犢, 收其士馬. 萇乃掘苻堅尸, 鞭撻無數, 裸剝衣裳, 薦之以棘, 坎土而埋之. 慕容永征西將軍王宣率衆降萇.

初, 關西雄傑以苻氏旣終, 萇雄略命世, 天下之事可一旦而定. 萇旣與苻登相持積年, 數爲登所敗, 遠近咸懷去就之計, 唯征虜齊難、冠軍徐洛生、輔國劉郭單、冠威彌姐婆觸、龍驤趙惡地、鎭北梁國兒等守忠不貳, 並留子弟守營, 供繼軍糧, 身將精卒, 隨萇征伐. 時諸營旣多, 故號萇軍爲大營, 大營之號自此始也. 時天大雪, 萇下書深自責罰, 散後宮文綺珍寶以供戎事, 身食一味, 妻不重綵. 將帥死王事者, 加秩二等, 士卒戰沒, 皆有褒贈. 立太學, 禮先賢之後.

敦煌索盧曜請刺苻登, 萇曰：「卿以身徇難, 將爲誰乎？」曜曰：「臣死之後, 深以友人隴西辛暹仰託.」萇遣之. 事發, 爲登所殺, 萇以暹爲騎都尉.

登進逼安定, 諸將勸萇決戰, 萇曰：「與窮寇競勝, 兵家之下. 吾將以計取之.」於是留其尙書令姚旻守安定, 夜襲登輜重於大界, 克之. 諸將或欲因登駭亂擊之, [七]萇曰：「登衆雖亂, 怒氣猶盛, 未可輕也.」遂止. 萇以安定地狹, 且逼苻登, 使姚碩德鎭安定, 徙安定千餘家于陰密, 遣弟征南靖鎭之.

立社稷于長安. 百姓年七十有德行者, 拜爲中大夫, 歲賜牛酒.

尹緯、姚晃謂古成詵曰：「苻登窮寇, 歷年未滅, 姦雄鴟峙, 所在糾扇, 夷夏皆貳, 將若之何？」詵曰：「主上權略無方, 信賞必罰, 賢能之士, 咸懷樂推, 豈慮大業不成, 氐賊不滅乎！」緯曰：「登窮寇未滅, 姦雄所在扇合, 吾等寧無懼乎？」詵曰：「三秦天府之國, 主上十分已有其八. 今所在可慮者, 苻登、楊定、雷惡地耳, 自餘瑣瑣, 焉足論哉！然惡地地狹衆寡, 不足爲憂. 苻登藉烏合犬羊, 偸存仮息, 料其智勇, 非至尊之匹. 霸王之起, 必有驅除, 然後克定大業. 昔漢魏之興也, 皆十有餘年, 乃能一同於海內, 五六年間未爲久也. 主上神略內明, 英武外發, 可謂無敵於天下耳, 取登有餘力. 願布德行仁, 招賢納士, 厲兵秣馬, 以候天機. 如其鴻業不成者, 詵請腰斬以謝明公.」緯言之於萇, 萇大悅, 賜詵爵關內侯.

雷惡地率衆降萇, 拜爲鎭東將軍. 魏褐飛自稱大將軍、衝天王, 率氐胡數萬人攻安北姚當城於杏城, 雷惡地應之, 攻鎭東姚漢得於李潤. 萇議將討之, 群臣咸曰：「陛下不憂六十里苻登, 乃憂六百里褐飛？」萇曰：「登非可卒殄, 吾城亦非登所能卒圖. 惡地多智, 非常人也. 南引褐飛, 東結董成, [八]甘言美說以成姦謀, 若得杏城、李潤, 惡地據之, 控制遠近, 相爲羽翼, 長安東北非復吾有.」於是潛軍赴之. 萇時衆不滿二千, 褐飛、惡地衆至數萬, 氐胡赴之者首尾不絶. 萇每見一軍至, 輒有喜色. 群下怪而問之, 萇曰：「今同惡相濟, 皆來會集, 吾得乘勝席卷, 一擧而覆其巢穴, 東北無復餘也.」褐飛等以萇兵少, 盡衆來攻. 萇固壘不戰, 示之以弱, 潛遣子崇率騎數百, 出其不意, 以乘其後. 褐飛兵擾亂, 萇遣鎭遠王超、平遠譚亮率步騎擊之, 褐飛衆大潰, 斬褐飛及首級萬餘. 惡地請降, 萇待之如初. 惡地每謂人曰：「吾自言智勇所施, 足爲一時之傑. 校數諸雄, 如吾之徒, 皆應跨據一方, 獸嘯千里. 遇姚公智力摧屈, 是吾分也.」惡地猛毅淸肅, 不可干以非義, 嶺北諸豪皆敬憚之.

萇命其將當城於營處一柵孔中蒔樹一根, 以旌戰功. 歲餘, 問之, 城曰：「營所至小, 已廣之矣.」萇曰：「少來鬥戰無如此快, 以千六百人破三萬衆, 國之事業, 由此克擧. 小乃爲奇, 大何足貴！」

貳城胡曹寅、王達獻馬三千匹. 以寅爲鎭北將軍、幷州刺史, 達鎭遠將軍、金城太守.

萇性簡率, 群下有過, 或面加罵辱. 太常權翼言於萇曰：「陛下弘達自任, 不修小節, 駕馭群雄, 苞羅雋異, 棄嫌錄善, 有高祖之量. 然輕慢之風, 所宜除也.」萇曰：「吾之性也. 吾於舜之美, 未有片焉；漢祖之短, 已收其一. 若不聞讜言, 安知過也！」

南羌竇鴦率戶五千來降, 拜安西將軍.

萇下書, 有復私仇者, 皆誅之. 將吏亡滅者, 各隨所親以立後, 振給長育之.

鎭東苟曜據逆萬堡, 密引苻登. 萇與登戰, 敗於馬頭原, 收衆復戰. 姚碩德謂諸將曰：「上愼於輕戰, 每欲以計取之. 今戰旣失利, 而更逼賊者, 必有由也.」萇聞而謂碩德曰：「登用兵遲緩, 不識虛實, 今輕兵直進, 逕據吾東, 必苟曜豎子與之連結也. 事久變成, 其禍難測. 所以速戰者, 欲使豎子謀之未就, 好之未深, 散敗其事耳.」進戰, 大敗之, 登退屯于郿. 登將金槌以新平降萇, [九]萇輕將數百騎入槌營. 群下諫之, 萇曰：「槌旣去苻登, 復欲圖我, 將安所歸！且懷德初附, 推款委質, 吾復以不信待之, 何以御物乎！」群氐果有異謀, 槌不從而止.

萇如陰密攻登, 敕其太子興曰：「苟曜好姦變, 將爲國害, 聞吾還北, 必來見汝, 汝便執之.」苟曜果見興于長安, 興遣尹緯讓而誅之.

萇大敗登于安定東, 置酒高會, 諸將咸曰：「若値魏武王, 不令此賊至今, 陛下將牢太過耳.」萇笑曰：「吾不如亡兄有四：身長八尺五寸, 臂垂過膝, 人望而畏之, 一也；當十萬之衆, 與天下爭衡, 望麾而進, 前無橫陣, 二也；溫古知今, 講論道藝, 駕馭英雄, 收羅雋異, 三也；董率大衆, 履險若夷, 上下咸允, 人盡死力, 四也. 所以得建立功業, 策任群賢者, 正望算略中一片耳.」群臣咸稱萬歲.

萇下書令留臺諸鎭各置學官, 勿有所廢, 考試優劣, 隨才擢敘. 苻登驃騎將軍沒奕于率戶六千降, 拜使持節、車騎將軍、高平公.

萇寢疾, 遣姚碩德鎭李潤, 尹緯守長安, 召其太子興詣行營. 征南姚方成言於興曰：「今寇賊未滅, 上復寢疾, 王統、苻胤等皆有部曲, 終爲人害, 宜盡除之.」興於是誅苻胤、王統、王廣、徐成、毛盛, 乃赴召. 興至, 萇怒曰：「王統兄弟是吾州里, 無他遠志, 徐成等昔在秦朝, 並爲名將. 天下小定, 吾方任之, 奈何輒便誅害, 令人喪氣！」

萇下書, 兵吏從征伐, 戶在大營者, 世世復其家, 無所豫.

苻登與竇衝相持, 萇議擊之, 尹緯言於萇曰：「太子純厚之稱, 著于遐邇, 將領英略, 未爲遠近所知. 宜遣太子親行, 可以漸廣威武, 防闚■■之原.」萇從之, 戒興曰：「賊徒知汝轉近, 必相驅入堡, 聚而掩之, 無不克矣.」比至胡空堡, 衝圍自解. 登聞興向胡空堡, 引還, 興因襲平凉, 大獲而歸, 咸如萇策. 使興還鎭長安.

萇下書除妖謗之言及赦前姦穢, 有相劾擧者, 皆以其罪罪之.

晉平遠將軍、護氐校尉楊佛嵩率胡蜀三千餘戶降于萇, 晉將楊佺期、趙睦追之. 遣姚崇赴救, 大敗晉師, 斬趙睦. 以佛嵩爲鎭東將軍.

萇如長安, 至於新支堡, 疾篤, 輿疾而進. 夢苻堅將天官使者、鬼兵數百突入營中, 萇懼, 走入宮, 宮人迎萇刺鬼, 誤中萇陰, 鬼相謂曰：「正中死處.」拔矛, 出血石餘. 寤而驚悸, 遂患陰腫, 醫刺之, 出血如夢. 萇遂狂言, 或稱「臣萇, 殺陛下者兄襄, 非臣之罪, 願不枉臣」. 至長安, 召太尉姚旻、尙書左僕射尹緯、右僕射姚晃、尙書狄伯支等入, 受遺輔政. 萇謂興曰：「有毁此諸人者, 愼勿受之. 汝撫骨肉以仁, 接大臣以禮, 待物以信, 遇黔首以恩, 四者旣備, 吾無憂矣.」以太元十八年死, 時年六十四, 在位八年. 僞諡武昭皇帝, 廟號太祖, 墓稱原陵.

校勘記

[一]常盧澤　冉閔載記、通鑑九九「常盧」作「長蘆」. 水經濁漳水注見長蘆水. 字當作「長」, 「常」, 蓋當後秦史臣避姚萇嫌名而改, 唐人未及回改者.

[二]都督江淮諸軍事　御覽一二三引後秦錄、通鑑九九「江淮」作「江北」. 胡注：「江北」恐當作「河北」. 按：江淮爲東晉根本重地, 地域甚廣, 豈能以都督授弋仲. 戈仲時在淸河, 亦未必使其都督江北. 胡說疑是.

[三]流人郭斁等千餘人執晉堂邑內史劉仕降于襄　據張元濟校勘記云, 所見另一宋本「斁」字空格, 百衲本從殿本補. 周校：穆帝紀作「郭敞執陳留內史劉仕」. 按：通鑑九九從紀. 堂邑西晉雖曾置郡, 不聞曾爲王國, 何以稱內史, 疑誤. 「斁」字當是舊本模糊, 故宋本已空格, 或本是「敞」字, 形近訛「斁」.

[四]姜訓　通鑑一０五作「羌訓」.

[五]李詳　各本「詳」作「祥」, 宋本作「詳」. 通志一九０亦作「詳」, 今從宋本.

[六]遂師次於渥源　通鑑一０七「渥」作「泥」, 胡注：「漢書地理志, 北地郡有泥陽縣, 應邵注云：泥水出郁致北蠻中.」疑「渥」乃「泥」之訛.

[七]諸將或欲因登駭亂擊之　各本「亂」下衍「欲」字, 今據冊府二二七、通志一九０刪. 又「或」字, 冊府、通志並作「咸」.

[八]董成　御覽二九三引十六國春秋、通典一五四「成」作「咸」.

[九]金槌　通鑑一０七作「强金槌」.

晉書卷一百十七 載記第十七

姚興上

姚興字子略, 萇之長子也. 苻堅時爲太子舍人. 萇之在馬牧, 興自馬安冒難奔萇, 萇立爲皇太子. 萇出征討, 常留統後事. 及鎭長安, 甚有威惠. 與其中舍人梁喜、洗馬范勖等講論經籍, 不以兵難廢業, 時人咸化之. 萇死, 興袐不發喪, 以其叔父緖鎭安定, 碩德鎭陰密, 弟崇守長安. 碩德將佐言於碩德曰：「公威名宿重, 部曲最强, 今喪代之際, 朝廷必相猜忌, 非永安之道也. 宜奔秦州, 觀望事勢.」碩德曰：「太子志度寬明, 必無疑阻. 今苻登未滅而自尋干戈, 所謂追二袁之蹤, 授首與人. 吾死而已, 終不若斯.」及至, 興優禮而遣之.

興自稱大將軍, 以尹緯爲長史, 狄伯支爲司馬, 率衆伐苻登. 咸陽太守劉忌奴據避世堡以叛, 興襲忌奴, 擒之. 苻登自六陌向廢橋, 始平太守姚詳據馬嵬堡以距登. 登衆甚盛, 興慮詳不能遏, 乃自將精騎以迫登, 遣尹緯領步卒赴詳. 緯用詳計, 據廢橋以抗登. 登因急攻緯, 緯將出戰, 興馳遣狄伯支謂緯曰：「兵法不戰而制人者, 蓋爲此也. 苻登窮寇, 宜持重, 不可輕戰.」緯曰：「先帝登遐, 人情擾懼, 今不因思奮之力, 梟殄逆豎, 大事去矣. 緯敢以死爭.」遂與登戰, 大破之, 登衆渴死者十二三, 其夜大潰, 登奔雍. 興乃發喪行服. 太元十九年, 僭卽帝位于槐里, 大赦境內, 改元曰皇初, 遂如安定.

先是, 苻登使弟廣守雍, 子崇屯胡空堡, 聞登敗, 各棄守走. 登無所投據, 遂奔平凉, 率其餘衆入馬毛山. 興自安定如涇陽, 與登戰于山南, 斬登. 散其部衆, 歸復農業. 徙陰密三萬戶于長安, 分大營戶爲四, 置四軍以領之.

安南强熙、鎭遠楊多叛, 推竇衝爲盟主, 所在擾亂. 興率諸將討之, 軍次武功, 多兄子良國殺多而降. 衝弟彰武與衝離貳, 衝奔强熙. 熙聞興將至, 率戶二千奔秦州. 竇衝走汧川, 汧川氐仇高執送之. 衝從弟統率其衆降于興.

封征虜緖爲晉王, 征西碩德爲隴西王, 征南靖等及功臣尹緯、齊難、楊佛嵩等並爲公侯, 其餘封爵各有差.

鮮卑薛勃於貳城爲魏軍所伐, 遣使請救, 使姚崇赴救. 魏師旣還, 薛勃復叛, 崇伐而執之, 大收其士馬而還.

興追尊其庶母孫氏爲皇太后, 配饗太廟.

楊盛保仇池, 遣使請命, 拜使持節、鎭南將軍、仇池公. 鮮卑越質詰歸率戶二萬叛乞伏乾歸, 降于興, 興處之于成紀, 拜使持節、鎭西將軍、平襄公.

姚碩德討平凉胡金豹于洛城, 克之. 初, 上邽姜乳據本縣以叛, 自稱秦州刺史. 碩德進討之, 乳率衆降. 以碩德爲秦州牧, 領護東羌校尉, 鎭上邽. 徵乳爲尙書. 强熙及略陽豪族權干城率衆三萬圍上邽, [一]碩德擊破之. 熙南奔仇池, 遂仮道歸晉. 碩德西討干城, 干城降.

興令郡國各歲貢淸行孝廉一人.

慕容永旣爲慕容垂所滅, 河東太守柳恭等各阻兵自守, 興遣姚緖討之. 恭等依河距守, 緖不得濟. 鎭東薛彊先據楊氏壁, 引緖從龍門濟河, 遂入蒲阪. 恭勢屈, 請降. 徙新平、安定新戶六千于蒲阪.

興母蛇氏死, 興哀毁過禮, 不親庶政. 群臣議請依漢魏故事, 旣葬卽吉. 興尙書郎李嵩上疏曰：「三王異制, 五帝殊禮. 孝治天下, 先王之高事也, 宜遵聖性, 以光道訓. 旣葬之後, 應素服臨朝, 率先天下, 仁孝之擧也.」尹緯駁曰：「帝王喪制, 漢魏爲準. 嵩矯常越禮, 愆于軌度, 請付有司, 以專擅論. 旣葬卽吉, 乞依前議.」興曰：「嵩忠臣孝子, 有何咎乎？尹僕射棄先王之典, 而欲遵漢魏之權制, 豈所望於朝賢哉！其一依嵩議.」

鮮卑薛勃叛奔嶺北, 上郡、貳川雜胡皆應之, 遂圍安遠將軍姚詳於金城. 遣姚崇、尹緯討之. 勃自三交趣金城, 崇列營掎之, 而租運不繼, 三軍大飢. 緯言於崇曰：「輔國彌姐高地、建節杜成等皆諸部之豪, 位班三品, 督運稽留, 令三軍乏絶, 宜明置刑書, 以懲不肅.」遂斬之. 諸部大震, 租入者五十餘萬. 興率步騎二萬親討之, 勃懼, 棄其衆奔于高平公沒奕于, 于執而送之.

泫氏男姚買得欲因興葬母蛇氏殺興, 會有告之者, 興未之信, 遣李嵩詐往. 買得具以告嵩, 嵩還, 以聞, 興乃賜買得死, 誅其黨與.

興下書禁百姓造錦繡及淫祀.

興率衆寇湖城, 晉弘農太守陶仲山、華山太守董邁皆降於興. 遂如陝城, 進寇上洛, 陷之. 遣姚崇寇洛陽, 晉河南太守夏侯宗之固守金墉, 崇攻之不克, 乃陷柏谷, 徙流人西河嚴彦、河東裴岐、韓襲等二萬餘戶而還.

興下書, 令士卒戰亡者守宰所在埋藏之, 求其近親爲之立後.

武都氐屠飛、啖鐵等殺隴東太守姚迴, 略三千餘家, 據方山以叛. 興遣姚紹等討之, 斬飛鐵. 遣狄伯支迎流人曹會、牛壽萬餘戶于漢中.

興留心政事, 苞容廣納, 一言之善, 咸見禮異. 京兆杜瑾、馮翊吉黙、始平周寶等上陳時事, 皆擢處美官. 天水姜龕、東平淳于岐、馮翊郭高等皆耆儒碩德, 經明行修, 各門徒數百, 敎授長安, 諸生自遠而至者萬數千人. 興每於聽政之暇, 引龕等于東堂, 講論道藝, 錯綜名理. 凉州胡辯, 苻堅之末, 東徙洛陽, 講授弟子千有餘人, 關中後進多赴之請業. 興敕關尉曰：「諸生諮訪道藝, 修己厲身, 往來出入, 勿拘常限.」於是學者咸勸, 儒風盛焉. 給事黃門侍郎古成詵、中書侍郎王尙、尙書郎馬岱等, 以文章雅正, 參管機密. 詵風韻秀擧, 確然不群, 每以天下是非爲己任. 時京兆韋高慕阮籍之爲人, 居母喪, 彈琴飮酒. 詵聞而泣曰：「吾當私刃斬之, 以崇風敎.」遂持劍求高. 高懼, 逃匿, 終身不敢見詵.

興遣將鎭東楊佛嵩攻陷洛陽.

班命郡國, 百姓因荒自賣爲奴婢者, 悉免爲良人. 興以日月薄蝕, 災眚屢見, 降號稱王, 下書令群公卿士將牧守宰各降一等. 於是其太尉趙公旻等五十三人上疏諫曰：[二]「伏惟陛下勳格皇天, 功濟四海, 威靈振於殊域, 聲敎曁於遐方, 雖成湯之隆殷基, 武王之崇周業, 未足比喩. 方當廓靖江吳, 告成中岳, 豈宜過垂沖損, 違皇天之眷命乎！」興曰：「殷湯、夏禹德冠百王, 然猶順守謙沖, 未居崇極, 況朕寡昧, 安可以處之哉！」乃遣旻告于社稷宗廟, 大赦, 改元弘始. [三]賜孤獨鰥寡粟帛有差, 年七十已上加衣杖. 始平太守周班、槐里令李■■皆以黷貨誅, 於是郡國肅然矣. 洛陽旣陷, 自淮漢已北諸城, 多請降送任.

興下書聽祖父母昆弟得相容隱. 姚緖、姚碩德以興降號, 固讓王爵, 興弗許.

京兆韋華、譙郡夏侯軌、始平龐眺等率襄陽流人一萬叛晉, 奔于興. 興引見東堂, 謂華曰：「晉自南遷, 承平已久, 今政化風俗何如？」華曰：「晉主雖有南面之尊, 無總御之實, 宰輔執政, 政出多門, 權去公家, 遂成習俗. 刑網峻急, 風俗奢宕. 自桓溫、謝安已後, 未見寬猛之中.」興大悅, 拜華中書令.

興如河東. 時姚緖鎭河東, 興待以家人之禮. 下書封其先朝舊臣姚驢磑、趙惡地、王平、馬萬載、黃世等子爲五等子男. 命百僚擧殊才異行之士, 刑政有不便於時者, 皆除之. 兵部郎金城邊熙上陳軍令煩苛, 宜遵簡約. 興覽而善之, 乃依孫吳誓衆之法以損益之. 興立律學于長安, 召郡縣散吏以授之. 其通明者還之郡縣, 論決刑獄. 若州郡縣所不能決者, 讞之廷尉. 興常臨諮議堂聽斷疑獄, 于時號無冤滯.

姚緖、姚碩德固讓王爵, 許之. 緖、碩德威權日盛, 興恐姦佞小人沮惑之, 乃簡淸正君子爲之輔佐.

興以司隷校尉郭撫、扶風太守强超、長安令魚佩、槐里令彭明、倉部郎王年等淸勤貞白, 下書褒美, 增撫邑一百戶, 賜超爵關內侯, 佩等進位一級.

使碩德率隴右諸軍伐乞伏乾歸, 興潛軍赴之, 乾歸敗走, 降其部衆三萬六千, 收鎧馬六萬匹. 軍無私掠, 百姓懷之. 興進如枹罕, 班賜王公以下, 遍於卒伍.

興之西也, 沒奕于密欲乘虛襲安定, 長史皇甫序切諫乃止. 于自恨失言, 陰欲殺序.

乞伏乾歸以窮蹙來降, 拜鎭遠將軍、河州刺史、歸義侯, 復以其部衆配之.

興下書, 將帥遭大喪, 非在疆埸嶮要之所, 皆聽奔赴, 乃期, 乃從王役. 臨戎遭喪, 聽仮百日. 若身爲邊將, 家有大變, 交代未至, 敢輒去者, 以擅去官罪罪之. 遣晉將軍劉嵩等二百三十七人歸于建鄴.

魏人襲沒奕于, 于棄其部衆, 率數千騎與赫連勃勃奔于秦州. 魏軍進次瓦亭, 長安大震, 諸城閉門固守. 魏平陽太守貳塵入侵河東. 興於是練兵講武, 大閱于城西, 榦勇壯異者召入殿中, 引見群臣于東堂, 大議伐魏. 群臣咸諫以爲不可, 興不從. 司隷姚顯進曰：「陛下天下之鎭, 不宜親行, 可使諸將分討, 授以廟勝之策.」興曰：「王者正以廓土靖亂爲務, 吾焉得而辭之！」

興立其子泓爲皇太子, 大赦境內, 賜男子爲父後者爵一級.

遣姚平、狄伯支等率步騎四萬伐魏, 姚碩德、姚穆率步騎六萬伐呂隆. 平等軍次河東, 興遣其光遠党娥、立節雷星、建忠王多等率杏城及嶺北突騎自和寧赴援, 越騎校尉唐小方、[四]積弩姚良國率關中勁卒爲平後繼, 姚緖統河東見兵爲前軍節度, 姚紹率洛東之兵, 姚詳率朔方見騎, 並集平望, 以會于興. 使沒奕于權鎭上邽, 中軍、廣陵公歛權鎭洛陽, 姚顯及尙書令姚晃輔其太子泓, 入直西宮.

碩德至姑臧, 大敗呂隆之衆, 俘斬一萬. 隆將呂他等率衆二萬五千, 以東苑來降. 先是, 禿髮利鹿孤據西平, 沮渠蒙遜據張掖, 李玄盛據敦煌, 與呂隆相持. 至是, 皆遣使隆.

興率戎卒四萬七千, 自長安赴姚平. 平攻魏乾城, 陷之, 遂據柴壁. 魏軍大至, 攻平, 截汾水以守之. 興至蒲阪, 憚而不進.

時碩德攻呂隆, 撫納夷夏, 分置守宰, 節糧積粟, 爲持久之計. 降懼, 遂降. 碩德軍令齊整, 秋毫無犯, 祭先賢, 禮儒哲, 西土悅之.

姚平糧竭矢盡, 將麾下三十騎赴汾水而死, 狄伯支等十將四萬餘人, 皆爲魏所擒. 興下書, 軍士戰沒者, 皆厚加褒贈. 魏軍乘勝進攻蒲阪, 姚緖固守不戰, 魏乃引還.

興徙河西豪右萬餘戶于長安.

晉輔國將軍袁虔之、寧朔將軍劉壽、冠軍將軍高長慶、龍驤將軍郭恭等貳于桓玄, 懼而奔興. 興臨東堂引見, 謂虔之等曰：「桓玄雖名晉臣, 其實晉賊, 其才度定何如父也？能辦成大事以不？」虔之曰：「玄藉世資, 雄據荊楚, 屬晉朝失政, 遂偸竊宰衡. 安忍無親, 多忌好殺, 位不才授, 爵以愛加, 無公平之度, 不如其父遠矣. 今旣握朝權, 必行簒奪, 旣非命世之才, 正可爲他人驅除耳. 此天以機便授之陛下, 願速加經略, 廓淸吳楚.」興大悅, 以虔之爲大司農, 餘皆有拜授. 虔之固讓, 請疆埸自效, 改授仮節、寧南將軍、廣州刺史.

興立其昭儀張氏爲皇后, 封子懿、弼、洸、宣、諶、愔、璞、質、逵、裕、國兒皆爲公. 遣其兼大鴻臚梁斐, 以新平張構爲副, 拜禿髮■■檀車騎將軍、廣武公, 沮渠蒙遜鎭西將軍、沙州刺史、西海侯, 李玄盛安西將軍、高昌侯.

興遣鎭遠趙曜率衆二萬西屯金城, 建節王松■率騎助呂隆等守姑臧. 松■至魏安, 爲■■檀弟文眞所圍, 衆潰, 執松■, 送于■■檀. ■■檀大怒, 送松■還長安, 歸罪文眞, 深自陳謝.

興下書, 錄馬嵬戰時將吏, 盡擢敘之, 其堡戶給復二十年. 興性儉約, 車馬無金玉之飾, 自下化之, 莫不敦尙淸素. 然好游田, 頗損農要. 京兆杜挻以僕射齊難無匡輔之益, 著豐草詩以箴之, 馮翊相雲作德獵賦以諷焉. 興皆覽而善之, 賜以金帛, 然終弗能改.

晉順陽太守彭泉以郡降興, 興遣楊佛嵩率騎五千, 與其荊州刺史趙曜迎之, 遂寇陷南鄕, 擒建威將軍劉嵩, 略地至于梁國而歸. 又遣其兼散騎常侍席確詣凉州, 徵呂隆弟超入侍, 隆遣之. 呂隆懼禿髮■■檀之逼, 表請內徙. 興遣齊難及鎭西姚詰、鎭遠乞伏乾歸、鎭遠趙曜等步騎四萬, 迎隆于河西. 難至姑臧, 以其司馬王尙行凉州刺史, 配兵三千鎭姑臧, 以將軍閻松爲倉松太守, 郭將爲番禾太守, 分戍二城, 徙隆及其宗室僚屬于長安. 沮渠蒙遜遣弟如子貢其方物. [五]王尙綏撫遺黎, 導以信義, 百姓懷其惠化, 翕然歸之. 北部鮮卑並遣使貢款.

桓玄遣使來聘, 請辛恭靖、何澹之. 興留恭靖而遣澹之, 謂曰：「桓玄不推計曆運, 將圖簒逆, 天未忘晉, 必將有義擧, 以吾觀之, 終當傾覆. 卿今馳往, 必逢其敗, 相見之期, 遲不云遠.」初, 恭靖至長安, 引見興而不拜, 興曰：「朕將任卿以東南之事.」靖曰：「我寧爲國家鬼, 不爲羌賊臣.」興怒, 幽之別室. 至是, 恭靖亦踰牆遁歸.

興遣其將姚碩德、姚斂成、姚壽都等率衆三萬, 伐楊盛于仇池. 壽都等入自宕昌, 斂成從下辯而進. 盛遣其弟壽距成, 從子斌距都. 都逆擊擒之, 盡俘其衆. 楊壽等懼, 率衆請降. 碩德還師.

晉汝南太守趙策委守奔于興.

興如逍遙園, 引諸沙門于澄玄堂聽鳩摩羅什演說佛經. 羅什通辯夏言, 尋覽舊經, 多有乖謬, 不與胡本相應. 興與羅什及沙門僧略、僧遷、道樹、僧叡、道坦、僧肇、曇順等八百餘人, [六]更出大品, 羅什持胡本, 興執舊經, 以相考校, 其新文異舊者皆會於理義. 續出諸經幷諸論三百餘卷. 今之新經皆羅什所譯. 興旣託意於佛道, 公卿已下莫不欽附, 沙門自遠而至者五千餘人. 起浮圖於永貴里, 立波若臺于中宮, 沙門坐禪者恒有千數. 州郡化之, 事佛者十室而九矣.

使姚碩德及冠軍徐洛生等伐仇池, 又遣建武趙琨自宕昌而進, 遣其將斂俱寇漢中.

時劉裕誅桓玄, 迎復安帝, 玄衛將軍、新安王桓謙, 臨原王桓怡, 雍州刺史桓蔚, 左衛將軍桓謐, 中書令桓胤, [七]將軍何澹之等奔于興. 劉裕遣大參軍衡凱之詣姚顯, 請通和, 顯遣吉黙報之, 自是聘使不絶. 晉求南鄕諸郡, 興許之. 群臣咸諫以爲不可, 興曰：「天下之善一也, 劉裕拔萃起微, 匡輔晉室, 吾何惜數郡而不成其美乎！」遂割南鄕、順陽、新野、舞陰等十二郡歸於晉.

姚碩德等頻敗楊盛, 盛懼, 請降, 遣子難當及僚佐子弟數十人爲質, 碩德等引還. 署盛爲使持節、散騎常侍、都督益寧州諸軍事、征南大將軍、開府、益州牧、武都侯. 斂俱陷城固, 徙漢中流人郭陶等三千餘家於關中.

興班告境內及在朝文武, 立名不得犯叔父緖及碩德之名, 以彰殊禮. 興謙恭孝友, 每見緖及碩德, 如家人之禮, 整服傾悚, 言則稱字, 車馬服玩, 必先二叔, 然後服其次者, 朝廷大政, 必諮之而後行.

太史令郭■X言於興曰：「戌亥之歲, 當有孤寇起於西北, 宜愼其鋒. 起兵如流沙, 死者如亂麻, 戎馬悠悠會隴頭, 鮮卑、烏丸居不安, 國朝疲於奔命矣.」時所在有泉水涌出, 傳云飮則愈病, 後多無驗. 屢有妖人自稱神女, 戮之乃止.

興大閱, 自杜郵至於羊牧. 興以姚碩德來朝, 大赦其境內. 及碩德歸於秦州, 興送之, 及雍乃還.

禿髮■■檀獻興馬三千匹, 羊三萬頭. 興以爲忠於己, 乃署■■檀爲凉州刺史, 徵凉州刺史王尙還長安. 凉州人申屠英等二百餘人, 遣主簿胡威詣興, 請留尙, 興弗許. 引威見之, 威流涕謂興曰：「臣州奉國五年, 王威不接, 銜膽棲冰、孤城獨守者, 仰恃陛下威靈, 俯仗良牧惠化. 忽違天人之心, 以華土資狄. 若■■檀才望應代, 臣豈敢言. 竊聞乃以臣等貿馬三千匹, 羊三萬口, 如所傳實者, 是爲棄人貴畜. 苟以馬供軍國, 直煩尙書一符, 三千餘家戶輸一匹, 朝下夕辦, 何故以一方委此姦胡！昔漢武傾天下之資, 開建河西, 隔絶諸戎, 斷匈奴右臂, 所以終能屠大宛王毋寡. 今陛下方布政玉門, 流化西域, 奈何以五郡之地資之玁狁, 忠誠華族棄之虐虜！非但臣州里塗炭, 懼方爲聖朝旰食之憂.」興乃遣西平人車普馳止王尙, 又遣使喩■■檀. 會■■檀已至姑臧, 普以狀先告之. ■■檀懼, 脅遣王尙, 遂入姑臧.

尙旣至長安, 坐匿呂氏宮人, 擅殺逃人薄禾等, 禁止南臺. 凉州別駕宗敞、治中張穆、主簿邊憲、胡威等上疏理尙曰：

臣州荒裔, 鄰帶寇讎, 居泰無垂拱之安, 運否離傾覆之難. 自張氏頹基, 德風絶而莫扇；呂數將終, 梟鶚以之翻翔. 群生嬰罔極之痛, 西夏有焚如之禍. 幸皇鑒降眷, 純風遠被. 刺史王尙受任垂滅之州, 策成難全之際, 輕身率下, 躬儉節用, 勞逸豐約, 與衆同之, 勸課農桑, 時無廢業. 然後振王威以掃不庭, 迴天波以蕩氛穢. 則群逆冰摧, 不俟朱陽之曜；若秋霜隕籜, 豈待勁風之威. 何定遠之足高, 營平之獨美！經始甫爾, 會朝算改授, 使希世之功不終於必成, 易失之機踐之而莫展, 當其時而明其事者, 誰不慨然！

旣遠役遐方, 劬勞于外, 雖效未酬恩, 而在公無闕. 自至京師, 二旬于今, 出車之命莫逮, 萋斐之責惟深. 以取呂氏宮人裴氏及殺逃人薄禾等爲南臺所禁, 天鑒玄鏡, 暫免囹圄, 譏繩之文, 未離簡墨. 裴氏年垂知命, 首髮二毛, 嫠居本家, 不在尙室, 年邁姿陋, 何用送爲！邊藩要捍, 衆力是寄, 禾等私逃, 罪應憲墨, 以殺止殺, 安邊之義也. 仮若以不送裴氏爲罪者, 正闕奚官之一女子耳. 論勳則功重, 言瑕則過微. 而執憲吹毛求疵, 忘勞記過, 斯先哲所以泣血於當年, 微臣所以仰天而洒淚.

且尙之奉國, 歷事二朝, 能否效于旣往, 優劣簡在聖心, 就有微過, 功足相補, 宜弘罔極之施, 以彰覆載之恩.

臣等生自西州, 無翰飛之翼；久沈僞政, 絶進趣之途. 及皇化旣沾, 投竿之心冥發, 遂策名委質, 位忝吏端. 主辱臣憂, 故重繭披款, 惟陛下亮之.

興覽之大悅, 謂其黃門侍郎姚文祖曰：「卿知宗敞乎？」文祖曰：「與臣州里, 西方之英雋.」興曰：「有表理王尙, 文義甚佳, 當王尙硏思耳.」文祖曰：「尙在南臺, 禁止不與賓客交通, 敞寓於楊桓, 非尙明矣.」興曰：「若爾, 桓爲措思乎？」文祖曰：「西方評敞甚重, 優於楊桓. 敞昔與呂超周旋, 陛下試可問之.」興因謂超曰：「宗敞文才何如？可是誰輩？」超曰：「敞在西土, 時論甚美, 方敞魏之陳、徐, 晉之潘、陸.」卽以表示超曰：「凉州小地, 寧有此才乎？」超曰：「臣以敞餘文比之, 未足稱多. 琳琅出于崑嶺, 明珠生於海濱, 若必以地求人, 則文命大夏之棄夫, 姬昌東夷之擯士. 但當問其文彩何如, 不可以區宇格物.」興悅, 赦尙之罪, 以爲尙書.

校勘記

[一]權干城　元二十二字本及通鑑一０八「干」並作「千」. 下同.

[二]趙公旻　「趙公旻」, 各本作「趙旻公」. 宋本作「公旻」. 冊府二二０、通志一九０並作「公旻」. 據下文「遣旻」云云, 是其人封趙公, 名旻. 當姓姚, 下卷有姚旻, 卽其人. 故從宋本.

[三]改元弘始　諸史考異云：魏書崔光傳：鴻乃撰爲十六國春秋, 勒成百卷, 鴻經緯旣廣, 多有違謬. 至太祖天興二年, 姚興改號, 鴻以爲改在元年. 頤楫按：姚興傳(此指魏書興傳), 天興元年, 興去皇帝之號, 降稱天王, 號年弘始. 晉沙門法顯傳, 法顯以弘始二年, 歲在己亥, 至天竺. 天興元年戊戌, 二年己亥, 則亦以弘始改元在天興元年. 惟梁高僧傳, 鳩摩羅什以僞秦弘始十一年八月二十日卒於長安, 是歲晉義熙五年, 此以弘始改元在天興二年. 今按：姚興載記下記興死於義熙十二年, 與魏書太宗紀合, 皆以弘始改元在天興二年, 卽晉隆安三年, 故御覽一二三引後秦錄, 興攻取洛陽在弘始改元後, 而載記系於改元前.

[四]唐小方　各本原無「小」字. 魏書太祖紀、姚興傳、通鑑一一二「唐方」並作「唐小方」. 此處固雙名單稱. 然下卷卽作「唐小方」, 故補「小」字, 以資一律.

[五]如子　考證云：「如子」, 一本作「孥」. 按：沮渠蒙遜載記、通鑑一一二、一一三並作「挐」, 「如子」乃「挐」之訛.

[六]興與羅什及沙門僧略僧遷道樹僧叡道坦僧肇曇順等八百餘人　校文：僧遷、僧叡、僧肇、曇順俱見梁沙門慧皎高僧傳, 而僧略、道坦、道樹無其名. 考鳩摩羅什傳言興使沙門僧■、僧遷、法欽、道流、道恒、道標、僧肇等八百人諮受什旨云云, 乃知僧略、道樹、道坦實僧■、道標、道恒之訛, 皆形近致誤也. 僧■爲姚興國內僧主, 高僧傳中有專傳. 標與恒同什譯經事, 亦具道恒傳中, 均可互證載記字形之訛.

[七]桓胤　桓胤附桓彝傳, 稱：桓玄敗後, 徙於新安. 及東陽太守殷仲文、永嘉太守駱球等謀反, 陰欲立胤爲玄嗣, 事覺伏誅. 桓玄傳末略同. 是胤未嘗奔秦, 此誤.

晉書卷一百十八 載記第十八

姚興下

尹緯

晉義熙二年, [一]平北將軍、梁州督護苻宣入漢中, 興梁州別駕呂營、[二]漢中徐逸、席難起兵應宣, 求救於楊盛. 盛遣軍臨濜口, 南梁州刺史王敏退守武興. 楊盛復通於晉.

興以太子泓錄尙書事.

慕容超司徒、北地王鍾, 右僕射、濟陽王嶷, 高都公始, 皆來奔.

華山郡地涌沸, 廣袤百餘步, 燒生物皆熟, 歷五月乃止.

赫連勃勃殺高平公沒奕于, 收其衆以叛.

先是, 魏主拓跋珪送馬千匹, 求婚于興, 興許之. 以魏別立后, 遂絶婚, 故有柴壁之戰. 至是, 復與魏通和, 魏放狄伯支、姚伯禽、唐小方、姚良國、康宦還長安, 皆復其爵位.

時禿髮■■檀、沮渠蒙遜迭相攻擊, ■■檀遂東招河州刺史西羌彭奚念, 奚念阻河以叛.

蜀譙縱遣使稱藩, 請桓謙, 欲令順流東伐劉裕. 興以問謙, 謙請行, 遂許之.

使中軍姚弼、後軍斂成、[三]鎭遠乞伏乾歸等率步騎三萬伐■■檀, 左僕射齊難等率騎二萬討勃勃. 吏部尙書尹昭諫曰：「■■檀恃遠, 輕敢違逆, 宜詔蒙遜及李玄盛, 使自相攻擊. 待其斃也, 然後取之, 此卞莊之擧也.」興不從. 勃勃退保河曲. 弼濟自金城, 弼部將姜紀言於弼曰：「今王師聲討勃勃, ■■檀猶豫, 未爲嚴防, 請給輕騎五千, 掩其城門, 則山澤之人皆爲吾有, 孤城獨立, 坐可克也.」弼不從, 進拔昌松, 長驅至姑臧. ■■檀嬰城固守, 出其兵擊弼, 弼敗, 退據西苑. 興又遣衛大將軍姚顯率騎二萬, 爲諸軍節度. 至高平, 聞弼敗績, 兼道赴之, 撫慰河外, 率衆而還. ■■檀遣使人徐宿詣興謝罪.

齊難爲勃勃所擒. 興遣平北姚沖、征虜狄伯支、輔國斂曼嵬、鎭東楊佛嵩率騎四萬討勃勃. 沖次于嶺北, 欲回師襲長安, 伯支不從, 乃止, 懼其謀泄, 遂鴆殺伯支.

時王師伐譙縱, 大敗之, 縱遣使乞師于興. 興遣平西姚賞、南梁州刺史王敏率衆二萬救之, 王師引還. 縱遣使拜師, 仍貢其方物. 興遣其兼司徒韋華持節策拜縱爲大都督、相國、蜀王, 加九錫, 備物典策一如魏晉故事, 承制封拜悉如王者之儀.

興自平凉如朝那, 聞沖謀逆, 以其弟中最少, 雄武絶人, 猶欲隱忍容之. 斂成泣謂興曰：「沖凶險不仁, 每侍左右, 臣常寢不安席, 願早爲之所.」興曰：「沖何能爲也！但輕害名將, 吾欲明其罪於四海.」乃下書賜沖死, 葬以庶人之禮.

晉河間王子國璠、章武王子叔道來奔, 興謂之曰：「劉裕匡復晉室, 卿等何故來也？」國璠等曰：「裕與不逞之徒削弱王室, 宗門能自修立者莫不害之. 是避之來, 實非誠款, 所以避死耳.」興嘉之, 以國璠爲建義將軍、揚州刺史, 叔道爲平南將軍、兗州刺史, [四]賜以甲第.

興如貳城, 將討赫連勃勃, 遣安遠姚詳及斂曼嵬、鎭軍彭白狼分督租運. 諸軍未集而勃勃騎大至, 興欲留步軍, 輕如嵬營. 衆咸惶懼, 群臣固以爲不可, 興弗納. 尙書郎韋宗希旨勸興行, 蘭臺侍御史姜楞越次而進曰：「韋宗傾險不忠, 沮敗國計, 宜先腰斬以謝天下. 脫車駕動軫, 六軍駭懼, 人無守志, 取危之道也. 宜遣單使以徵詳等.」興黙然. 右僕射韋華等諫曰：「若車騎輕動, 必不戰自潰, 嵬營亦未必可至, 惟陛下圖之.」興乃遣左將軍姚文宗率禁兵距戰, 中壘齊莫統氐兵以繼之. 文宗與莫皆勇果兼人, 以死力戰, 勃勃乃退. 留禁兵五千配姚詳守貳城, 興還長安.

譙縱遣其侍中譙良、太常楊軌朝於興, 請大擧以寇江東. 遣其荊州刺史桓謙、梁州刺史譙道福率衆二萬東寇江陵. 興乃遣前將軍苟林率騎會之. 謙屯枝江, [五]林屯江津. 謙, 江左貴族, 部曲遍於荊楚, 晉之將士皆有叛心. 荊州刺史劉道規大懼, 嬰城固守. 雍州刺史魯宗之率襄陽之衆救之, 道規乃留宗之守江陵, 率軍逆戰. 謙等舟師大盛, 兼列步騎以待之. 大戰枝江, 謙敗績, 乘輕舸奔就苟林, 晉人獲而斬之. 苟林懼而引歸.

興以國用不足, 增關津之稅, 鹽竹山木皆有賦焉. 群臣咸諫, 以爲天殖品物以養群生, 王者子育萬邦, 不宜節約以奪其利. 興曰：「能踰關梁通利於山水者, 皆豪富之家. 吾損有餘以裨不足, 有何不可！」乃遂行之.

興從朝門游於文武苑, 及昏而還, 將自平朔門入. 前驅旣至, 城門校尉王滿聰被甲持杖, 閉門距之, 曰：「今已昏闇, 姦良不辨, 有死而已, 門不可開.」興乃迴從朝門而入. 旦而召滿聰, 進位二等.

乞伏乾歸以衆叛, 攻陷金城, 執太守任蘭. 蘭厲色責乾歸以背恩違義, 乾歸怒而囚之, 蘭遂不食而死.

赫連勃勃遣其將胡金纂將萬餘騎攻平凉. 興如貳城, 因救平凉, 纂衆大潰, 生擒纂. 勃勃遣兄子提攻陷定陽, 執北中郎將姚廣都. 興將曹熾、曹雲、王肆佛等各將數千戶避勃勃內徙, 興處佛于湟山澤, 熾、雲於陳倉. 勃勃寇隴右, 攻白崖堡, 破之, 遂趣淸水. 略陽太守姚壽都委守奔秦州, 勃勃又收其衆而歸. 興自安定追之, 至壽渠川, 不及而還.

初, 天水人姜紀, 呂氏之叛臣, 阿諂姦詐, 好間人之親戚. 興子弼有寵於興, 紀遂傾心附之. 弼時爲雍州刺史, 鎭安定, 與密謀還朝, 令傾心事常山公顯, 樹黨左右. 至是, 興以弼爲尙書令、侍中、大將軍. 旣居將相, 虛襟引納, 收結朝士, 勢傾東宮, 遂有奪嫡之謀矣.

興以勃勃、乾歸作亂西北, ■■檀、蒙遜擅兵河右, 疇咨將帥之臣, 欲鎭撫二方. 隴東太守郭播言於興曰：「嶺北二州鎭戶皆數萬, 若得文武之才以綏撫之, 足以靖塞姦略.」興曰：「吾每思得廉頗、李牧鎭撫四方, 使便宜行事. 然任非其人, 恒致負敗. 卿試擧之.」播曰：「淸潔善撫邊, 則平陸子王元始；雄武多奇略, 則建威王煥；賞罰必行, 臨敵不顧, 則奮武彭蚝.」興曰：「蚝令行禁止則有之, 非綏邊之才也. 始、煥年少, 吾未知其爲人.」播曰：「廣平公弼才兼文武, 宜鎭督一方, 願陛下遠鑒前車, 近悟後轍.」興不從, 以其太常索棱爲太尉, 領隴西內史, 綏誘乾歸. 政績旣美, 乾歸感而歸之. 太史令任猗言於興曰：「白氣出於北方, 東西竟天五百里, 當有破軍流血.」乞伏乾歸遣使送所掠守宰, 謝罪請降. 興以勃勃之難, 權宜許之, 仮乾歸及其子熾磐官爵.

姚詳時鎭杏城, 爲赫連勃勃所逼, 糧盡, 委守南奔大蘇. 勃勃要之, 衆散, 爲勃勃所執. 時遣衛大將軍顯迎詳, 詳敗, 遂屯杏城, 因令顯都督安定嶺北二鎭事.

潁川太守姚平都自許昌來朝, 言於興曰：「劉裕敢懷姦計, 屯聚芍陂, 有擾邊之志, 宜遣燒之, 以散其衆謀.」興曰：「裕之輕弱, 安敢闚吾疆埸！苟有姦心, 其在子孫乎！」召其尙書楊佛嵩謂之曰：「吳兒不自知, 乃有非分之意. 待至孟冬, 當遣卿率精騎三萬焚其積聚.」嵩曰：「陛下若任臣以此役者, 當從肥口濟淮, 直趣壽春, 擧大衆以屯城, 縱輕騎以掠野, 使淮南蕭條, 兵粟俱了, 足令吳兒俯仰回惶, 神爽飛越.」興大悅.

時西胡梁國兒於平凉作壽冢, 每將妻妾入冢飮讌, 酒酣, 升靈床而歌. 時人或譏之, 國兒不以爲意. 前後征伐, 屢有大功, 興以爲鎭北將軍, 封平輿男, 年八十餘乃死.

時客星入東井, 所在地震, 前後一百五十六. 興公卿抗表請罪, 興曰：「災譴之來, 咎在元首；近代或歸罪三公, 甚無謂也. 公等其悉冠履復位.」

仇池公楊盛叛, 侵擾祁山. 遣建威趙琨率騎五千爲前鋒, 立節楊伯壽統步卒繼之, [六]前將軍陜恢、左將軍姚文宗入自鷲陝, 鎭西、秦州刺史姚嵩入羊頭陜, 右衛胡翼度從陰密出自汧城, 討盛. 興將輕騎五千, 自雍赴之, 與諸將軍會于隴口. 天水太守王松■言于嵩曰：「先皇神略無方, 威武冠世, 冠軍徐洛生猛毅兼人, 佐命英輔, 再入仇池, 無功而還. 非楊盛智勇能全, 直是地勢然也. 今以趙琨之衆, 使君之威, 準之先朝, 實未見成功. 使君具悉形便, 何不表聞？」嵩不從. 盛率衆與琨相持, 伯壽畏懦弗進, 琨衆寡不敵, 爲盛所敗, 興斬伯壽而還. 嵩乃具陳松■之言, 興善之.

乾歸爲其下人所殺, 子熾磐新立, 群下咸勸興取之. 興曰：「乾歸先已返善, 吾方當懷撫, 因喪伐之, 非朕本志也.」

以楊佛嵩都督嶺北討虜諸軍事、安遠將軍、雍州刺史, 率嶺北見兵以討赫連勃勃. 嵩發數日, 興謂群臣曰：「佛嵩驍勇果銳, 每臨敵對寇, 不可制抑, 吾常節之, 配兵不過五千. 今衆旅旣多, 遇賊必敗. 今去已遠, 追之無及, 吾深憂之.」其下咸以爲不然. 佛嵩果爲勃勃所執, 絶亢而死.

興立昭儀齊氏爲皇后. 又下書以其故丞相姚緖、太宰姚碩德、太傅姚旻、大司馬姚崇、司徒尹緯等二十四人配饗於萇廟. 興以大臣屢喪, 令所司更詳臨赴之制. 所司白興, 依故事東堂發哀. 興不從, 每大臣死, 皆親臨之.

姚文宗有寵於姚泓, 姚弼深疾之, 誣文宗有怨言, 以侍御史廉桃生爲證. 興怒, 賜文宗死. 是後群臣累足, 莫敢言弼之短.

時貳縣羌叛興, 興遣後將軍斂成、鎭軍彭白狼、北中郎將姚洛都討之. 斂成爲羌所敗, 甚懼, 詣趙興太守姚穆歸罪. 穆欲送殺之, 成怒, 奔赫連勃勃.

興遣姚紹與姚弼率禁衛諸軍鎭撫嶺北. 遼東侯彌姐亭地率其部人南居陰密, 劫掠百姓. 弼收亭地送之, 殺其衆七百餘人, 徙二千餘戶于鄭城.

弼寵愛方隆, 所欲施行, 無不信納. 乃以嬖人尹沖爲給事黃門侍郎, 唐盛爲治書侍御史, 左右機要, 皆其黨人, 漸欲廣樹爪牙, 彌縫其闕. 右僕射梁喜、侍中任謙、京兆尹尹昭承間言於興曰：「父子之際, 人罕得而言. 然君臣亦猶父子, 臣等理不容黙. 並后匹嫡, 未始不傾國亂家. 廣平公弼姦凶無狀, 潛有陵奪之志, 陛下寵之不道, 仮其威權, 傾險無賴之徒, 莫不鱗湊其側. 市巷諷議, 皆言陛下欲有廢立之志. 誠如此者, 臣等有死而已, 不敢奉詔.」興曰：「安有此乎！」昭等曰：「若無廢立之事, 陛下愛弼, 適所以禍之, 願去其左右, 減其威權. 非但弼有太山之安, 宗廟社稷亦有磐石之固矣.」興黙然.

興寢疾, 妖賊李弘反于貳原, 貳原氐仇常起兵應弘. 興輿疾討之, 斬常, 執弘而還, 徙常部人五百餘戶于許昌.

興疾篤, 其太子泓屯兵于東華門, 侍疾於諮議堂. 姚弼潛謀爲亂, 招集數千人, 被甲伏于其第. 撫軍姚紹及侍中任謙、右僕射梁喜、冠軍姚讚、京兆尹尹昭、輔國斂曼嵬並典禁兵, 宿衛于內. 姚裕遣使告姚懿于蒲阪, 幷密信諸藩, 論弼逆狀. 懿流涕以告將士曰：「上今寢疾, 臣子所宜冠履不整. 而廣平公弼擁兵私第, 不以忠於儲宮, 正是孤徇義亡身之日. 諸君皆忠烈之士, 亦當同孤徇斯擧也.」將士無不奮怒攘袂曰：「惟殿下所爲, 死生不敢貳.」於是盡赦囚徒, 散布帛數萬匹以賜其將士, 建牙誓衆, 將赴長安. 鎭東、豫州牧姚洸起兵洛陽, 平西姚諶起兵於雍, 將以赴泓之難. 興疾瘳, 朝其群臣, 征虜劉羌泣謂興曰：「陛下寢疾數旬, 奈何忽有斯事！」興曰：「朕過庭無訓, 使諸子不穆, 愧于四海. 卿等各陳所懷, 以安社稷.」尹昭曰：「廣平公弼恃寵不虔, 阻兵懷貳, 自宜置之刑書, 以明典憲. 陛下若含忍未便加法者, 且可削奪威權, 使散居藩國, 以紓闚■■之禍, 全天性之恩.」興謂梁喜曰：「卿以爲何如？」喜曰：「臣之愚見, 如昭所陳.」興以弼才兼文武, 未忍致法, 免其尙書令, 以將軍、公就第. 懿等聞興疾瘳, 各罷兵還鎭. 懿、恢及弟諶等皆抗表罪弼, 請致之刑法, 興弗許.

時魏遣使聘于興, 且請婚. 會平陽太守姚成都來朝, 興謂之曰：「卿久處東藩, 與魏鄰接, 應悉彼事形. 今來求婚, 吾已許之, 終能分災共患, 遠相接援以不？」成都曰：「魏自柴壁克捷已來, 戎甲未曾損失, 士馬桓桓, 師旅充盛. 今修和親, 兼婚姻之好, 豈但分災共患而已, 實亦永安之福也.」興大悅, 遣其吏部郎嚴康報聘, 幷致方物.

時姚懿、姚洸、姚宣、姚諶來朝, 使姚裕言於興曰：「懿等今悉在外, 欲有所陳.」興曰：「汝等正欲道弼事耳, 吾已知之.」裕曰：「弼苟有可論, 陛下所宜垂聽. 若懿等言違大義, 便當肆之刑辟, 奈何距之！」於是引見諮議堂. 宣流涕曰：「先帝以大聖起基, 陛下以神武定業, 方隆七百之祚, 爲萬世之美, 安可使弼謀傾社稷. 宜委之有司, 肅明刑憲. 臣等敢以死請.」興曰：「吾自處之, 非汝等所憂.」先是, 大司農竇溫、司徒左長史王弼皆有密表, 勸興廢立. 興雖不從, 亦不以爲責. 撫軍東曹屬姜虯上疏曰：「廣平公弼懷姦積年, 謀禍有歲, 傾諂群豎爲之畫足, 釁成逆著, 取嗤戎裔. 文王之化, 刑于寡妻；聖朝之亂, 起自愛子. 今雖欲含忍其瑕, 掩蔽其罪, 而逆黨猶繁, 扇惑不已, 弼之亂心其可革耶！宜斥散凶徒, 以絶禍始.」興以虯表示梁喜曰：「天下之人莫不以吾兒爲口實, 將何以處之？」喜曰：「信如虯言, 陛下宜早裁決.」興黙然.

太子詹事王周亦虛襟引士, 樹黨東宮. 弼惡之, 每規陷害周. 周抗志確然, 不爲之屈. 興嘉其守正, 以周爲中書監.

興如三原, 顧謂群臣曰：「古人有言, 關東出相, 關西出將, 三秦饒俊異, 汝潁多奇士. 吾應天明命, 跨據中原, 自流沙已東, 淮漢已北, 未嘗不傾己招求, 冀匡不逮. 然明不照下, 弗感懸魚. 至於智效一官, 行著一善, 吾歷級而進之, 不使有後門之歎. 卿等宜明揚仄陋, 助吾擧之.」梁喜對曰：「奉旨求賢, 弗曾休倦, 未見儒亮大才王佐之器, 可謂世之乏賢.」興曰：「自古霸王之起也, 莫不將則韓吳, 相兼蕭鄧, 終不採將於往賢, 求相於後哲. 卿自識拔不明, 求之不至, 奈何厚誣四海乎！」群臣咸悅.

晉荊州刺史司馬休之據江陵, 雍州刺史魯宗之據襄陽, 與劉裕相攻, 遣使求援. 興遣姚成王, 司馬國璠率騎八千赴之.

弼恨姚宣之毁己, 遂譖宣於興. 會宣司馬權丕至長安, 興責丕以無匡輔之益, 將戮之. 丕性傾巧, 因誣宣罪狀. 興大怒, 遂收宣于杏城, 下獄, 而使弼將三萬人鎭秦州. 尹昭言於興曰：「廣平公與皇太子不平, 握强兵於外, 陛下一旦不諱, 恐社稷必危. 小不忍以致大亂者, 陛下之謂也.」興弗納. 赫連勃勃攻杏城, 興又遣弼救之, 至冠泉而杏城陷. 興如北地, 弼次於三樹, 遣弼及斂曼嵬向新平, 興還長安.

姚成王至于南陽, 司馬休之等爲劉裕所敗, 引歸. 休之、宗之等遂與譙王文思, 新蔡王道賜, 寧朔將軍、梁州刺史馬敬, 輔國將軍、竟陵太守魯軌, 寧朔將軍、南陽太守魯範奔于興.

勃勃遣其將赫連建率衆寇貳縣, 數千騎入平凉. 姚恢與建戰于五井, 平凉太守姚興都爲建所獲, 遂入新平. 姚弼討之, 戰于龍尾堡, 大破之, 擒建, 送於長安. 初, 勃勃攻彭雙方于石堡, 方力戰距守, 積年不能克. 至是, 聞建敗, 引歸.

休之等至長安, 興謂之曰：「劉裕崇奉晉帝, 豈便有闕乎？」休之曰：「臣前下都, 琅邪王德文泣謂臣曰：『劉裕供御主上, 克薄奇深.』以事勢推之, 社稷之憂方未可測.」興將以休之爲荊州刺史, 任以東南之事. 休之固辭, 請與魯宗之等擾動襄陽、淮、漢. 乃以休之爲鎭南將軍、揚州刺史, 宗之等並有拜授. 休之將行, 侍御史唐盛言於興曰：「符命所記, 司馬氏應復河洛. 休之旣得濯鱗南翔, 恐非復池中之物, 可以崇禮, 不宜放之.」興曰：「司馬氏脫如所記, 留之適足爲患.」遂遣之.

揚武、安鄕侯康宦驅略白鹿原氐胡數百家奔上洛, 太守宋林距之. 商洛人黃金等起義兵以掎宦, 宦乃率衆歸罪. 興赦之, 復其爵位.

時白虹貫日, 有術人言於興曰：「將有不祥之事, 終當自消.」時興藥動, 姚弼稱疾不朝, 集兵於第. 興聞之怒甚, 收其黨殿中侍御史唐盛、孫玄等殺之. 泓言於興曰：「臣誠不肖, 不能訓諧於弟, 致弼構造是非, 仰慚天日. 陛下若以臣爲社稷之憂, 除臣而國寧, 亦家之福也. 若垂天性之恩, 不忍加臣刑戮者, 乞聽臣守藩.」興慘然改容, 召姚讚、梁喜、尹昭、斂曼嵬於諮議堂, 密謀收弼. 時姚紹屯兵雍城, 馳遣告之, 數日不決. 弼黨兇懼. 興慮其爲變, 乃收弼, 囚之中曹, 窮責黨與, 將殺之. 泓流涕固請之, 乃止. 興謂梁喜曰：「泓天心平和, 性少猜忌, 必能容養群賢, 保全吾子.」於是皆赦弼黨.

靈臺令張泉又言於興曰：「熒惑入東井, 旬紀而返, 未餘月, 復來守心. 王者惡之, 宜修仁虛己, 以答天譴.」興納之.

正旦, 興朝群臣于太極前殿, 沙門賀僧慟泣不能自勝, 衆咸怪焉. 賀僧者, 莫知其所從來也, 言事皆有效驗, 興甚神禮之, 常與隱士數人預於讌會.

興如華陰, 以泓監國, 入居西宮. 因疾篤, 還長安. 泓欲出迎, 其宮臣曰：「今主上疾篤, 姦臣在側, 廣平公每希覬非常, 變故難測. 今殿下若出, 進則不得見主上, 退則有弼等之禍, 安所歸乎！自宜深抑情禮, 以寧宗社.」泓從之, 乃拜迎於黃龍門樽下. 弼黨見興升輿, 咸懷危懼. 尹沖等先謀欲因泓出迎害之, 尙書姚沙彌曰：「若太子有備, 不來迎侍, 當奉乘輿直趣公第. 宿衛者聞上在此, 自當來奔, 誰與太子守乎！吾等以廣平公之故, 陷身逆節. 今以乘輿南幸, 自當是杖義之理, 匪但救廣平之禍, 足可以申雪前愆.」沖等不從, 欲隨興入殿中作亂, 復未知興之存亡, 疑而不發. 興命泓錄尙書事, 使姚紹、胡翼度典兵禁中, 防制內外, 遣斂曼嵬收弼第中甲杖, 內之武庫.

興疾轉篤, 興妹僞南安長公主問疾, 不應. 興少子耕兒出告其兄愔曰：「上已崩矣, 宜速決計.」於是愔與其屬率甲士攻端門, 殿中上將軍斂曼嵬勒兵距戰, 右衛胡翼度率禁兵閉四門. 愔等遣壯士登門, 緣屋而入, 及于馬道. 泓時侍疾於諮議堂, 遣斂曼嵬率殿中兵登武庫距戰, 太子右衛率姚和都率東宮兵入屯馬道南. 愔等旣不得進, 遂燒端門. 興力疾臨前殿, 賜弼死. 禁兵見興, 喜躍, 貫甲赴賊, 賊衆駭擾. 和都勒東宮兵自後擊之, 愔等奔潰, 逃于驪山, 愔黨呂隆奔雍, 尹沖等奔于京師. 興引紹及讚、梁喜、尹昭、斂曼嵬入內寢, 受遺輔政. 義熙十二年, 興死, [七]時年五十一, [八]在位二十二年. 僞諡文桓皇帝, 廟號高祖, 墓曰偶陵.

尹緯字景亮, 天水人也. 少有大志, 不營産業. 身長八尺, 腰帶十圍, 魁梧有爽氣. 每覽書傳至宰相立勳之際, 常輟書而歎. 苻堅以尹赤之降姚襄, 諸尹皆禁錮不仕. 緯晩乃爲吏部令史, 風志豪邁, 郎皆憚之. 堅末年, 祅星見于東井, 緯知堅將滅, 喜甚, 向天再拜, 旣而流涕長歎. 友人略陽桓識怪而問之, 緯曰：「天時如此, 正是霸王龍飛之秋, 吾徒杖策之日. 然知己難遭, 恐不得展吾才志, 是以欣懼交懷.」

及姚萇奔馬牧, 緯與尹詳、龐演等扇動群豪, 推萇爲盟主, 遂爲佐命元功. 萇旣敗符堅, 遣緯說堅, 求禪代之事. 堅問緯曰：「卿於朕何官？」緯曰：「尙書令史.」堅歎曰：「宰相之才也, 王景略之儔. 而朕不知卿, 亡也不亦宜乎！」

緯性剛簡淸亮, 慕張子布之爲人. 馮翊段鏗性傾巧, 萇愛其博識, 引爲侍中. 緯固諫以爲不可, 萇不從. 緯屢衆中辱鏗, 鏗心不平之. 萇聞而謂緯曰：「卿性不好學, 何爲憎學者？」緯曰：「臣不憎學, 憎鏗不正耳.」萇因曰：「卿好不自知, 每比蕭何, 眞何如也？」緯曰：「漢祖與蕭何俱起布衣, 是以相貴. 陛下起貴中, 是以賤臣.」萇曰：「卿實不及, 胡爲不也？」緯曰：「陛下何如漢祖？」萇曰：「朕實不如漢祖, 卿遠蕭何, 故不如甚也！」緯曰：「漢祖所以勝陛下者, 以能遠段鏗之徒故耳.」萇黙然, 乃出鏗爲北地太守.

萇死, 緯與姚興滅苻登, 成興之業, 皆緯之力也. 歷輔國將軍、司隷校尉、尙書左右僕射、淸河侯.

緯友人隴西牛壽率漢中流人歸興, 謂緯曰：「足下平生自謂：『時明也, 才足以立功立事；道消也, 則追二疏、朱雲, 發其狂直, 不能如胡廣之徒洿隆隨俗.』今遇其時矣, 正是垂名竹素之日, 可不勉歟！」緯曰：「吾之所庶幾如是, 但未能委宰衡於夷吾, 識韓信於羈旅, 以斯爲愧耳. 立功立事, 竊謂未負昔言.」興聞而謂緯曰：「君之與壽言也, 何其誕哉！立功立事, 自謂何如古人？」緯曰：「臣實未愧古人. 何則？遇時來之運, 則輔翼太祖, 建八百之基. 及陛下龍飛之始, 翦滅苻登, 盪淸秦雍, 生極端右, 死饗廟庭, 古之君子, 正當爾耳.」興大悅. 及死, 興甚悼之, 贈司徒, 諡曰忠成侯.

校勘記

[一]晉義熙二年　通鑑一一四事在義熙三年. 下文姚興以太子泓錄尙書事, 據御覽一二三引後秦錄在興之弘始九年, 則此事亦當在此年. 弘始元年, 據魏書崔鴻傳在魏天興二年, 卽晉隆安三年, 其九年卽晉義熙三年. 此誤前一年. 參下校記.

[二]呂營　通鑑一一四、宋書氐胡傳「營」作「瑩」.

[三]斂成　周校：當作「姚斂成」, 下同. 按：姚斂成見上卷姚興載記上, 周說是.

[四]兗州刺史　冊府二三０、通鑑一一五、通志一九０「兗州」並作「交州」, 「兗」字當是形近而訛.

[五]謙屯枝江　各本「枝」作「支」. 本書地理志下, 宋書、南齊書州郡志, 宋書武帝紀、通鑑一一五「支江」並作「枝江」. 今據改.

[六]楊伯壽　通鑑一一六「楊」作「姚」.

[七]義熙十二年興死　通鑑考異云：晉本紀、三十國、晉春秋皆云義熙十一年二月姚興卒；魏本紀、北史本紀、姚興、姚泓載記皆在十二年. 按：後魏書崔鴻傳：太祖天興二年改號, 鴻以爲元年, 故晉本紀、三十國、晉春秋凡弘始後事, 皆在前一年, 由鴻之誤也.

[八]時年五十一　御覽一二三引後秦錄「五十一」作「五十三」.

晉書卷一百十九 載記第十九

姚泓

姚泓字元子, 興之長子也. 孝友寬和而無經世之用, 又多疾病, 興將以爲嗣而疑焉. 久之, 乃立爲太子. 興每征伐巡游, 常留總後事. 博學善談論, 尤好詩詠. 尙書王尙、黃門郎段章、尙書郎富允文以儒術侍講, 胡義周、夏侯稚以文章游集. 時尙書王敏、右丞郭播以刑政過寬, 議欲峻制, 泓曰：「人情挫辱, 則壯厲之心生；政敎煩苛, 則苟免之行立. 上之化下, 如風靡草. 君等參贊朝化, 弘昭政軌, 不務仁恕之道, 惟欲嚴法酷刑, 豈是安上馭下之理乎！」敏等遂止. 泓受經於博士淳于岐. 岐病, 泓親詣省疾, 拜于床下. 自是公侯見師傅皆拜焉.

興之如平凉也, 馮翊人劉厥聚衆數千, 據萬年以叛. 泓遣鎭軍彭白狼率東宮禁兵討之, 斬厥, 赦其餘黨. 諸將咸勸泓曰：「殿下神算電發, 蕩平醜逆, 宜露布表言, 廣其首級, 以慰遠近之情.」泓曰：「主上委吾後事, 使式遏寇逆. 吾綏御失和, 以長姦寇, 方當引咎責躬, 歸罪行間, 安敢過自矜誕, 以重罪責乎！」其右僕射韋華聞而謂河南太守慕容筑曰：「皇太子實有恭惠之德, 社稷之福也.」其弟弼有奪嫡之謀, 泓恩撫如初, 未嘗見於色. 姚紹每爲弼羽翼, 泓亦推心宗事, 弗以爲嫌. 及僭位, 任紹以兵權, 紹亦感而歸誠, 卒守其忠烈. 其明識寬裕, 皆此類也.

興旣死, 袐不發喪. 南陽公姚愔及大將軍尹元等謀爲亂, 泓皆誅之. 命其齊公姚恢殺安定太守呂超, 恢久乃誅之. 泓疑恢有陰謀, 恢自是懷貳, 陰聚兵甲焉. 泓發喪, 以義熙十二年僭卽帝位, 大赦殊死已下, 改元永和, 廬于諮議堂. 旣葬, 乃親庶政, 內外百僚增位一等, 令文武各盡直言, 政有不便于時、事有光益宗廟者, 極言勿有所諱.

初, 興徙李閏羌三千家於安定, 尋徙新支. 至是, 羌酋党容率所部叛還, 遣撫軍姚讚討之. 容降, 徙其豪右數百戶于長安, 餘遣還李閏. 北地太守毛雍據趙氏塢以叛于泓, 姚紹討擒之. 姚宣時鎭李閏, 未知雍敗, 遣部將姚佛生等來衛長安. 衆旣發, 宣參軍韋宗姦諂好亂, 說宣曰：「主上初立, 威化未著, 勃勃强盛, 侵害必深, 本朝之難未可弭也. 殿下居維城之任, 宜深慮之. 邢望地形險固, 總三方之要, 若能據之, 虛心撫禦, 非但克固維城, 亦霸王之業也.」宣乃率戶三萬八千, 棄李閏, 南保邢望. 宣旣南移, 諸羌據李閏以叛, 紹進討破之. 宣詣紹歸罪, 紹怒殺之. 初, 宣在邢望, 泓遣姚佛生諭宣, 佛生遂讚成宣計. 紹數其罪, 又戮之.

泓下書, 士卒死王事, 贈以爵位, 永復其家. 將封宮臣十六人五等子男, 姚讚諫曰：「東宮文武, 自當有守忠之誠, 未有赫然之效, 何受封之多乎？」泓曰：「懸爵於朝, 所以懲勸來效, 標明盛德. 元子遭家不造, 與宮臣同此百憂, 獨享其福, 得不愧於心乎！」讚黙然. 姚紹進曰：「陛下不忘報德, 封之是也. 古者敬其事, 命之以始, 可須來春, 然後議之.」乃止. 幷州、定陽、貳城胡數萬落叛泓, 入于平陽, 攻立義姚成都於匈奴堡, 推匈奴曹弘爲大單于, 所在殘掠. 征東姚懿自蒲阪討弘, 戰于平陽, 大破之, 執弘, 送於長安, 徙其豪右萬五千落于雍州.

仇池公楊盛攻陷祁山, 執建節王總, 遂逼秦州. 泓遣後將軍姚平救之, 盛引退. 姚嵩與平追盛及于竹嶺, 姚讚率隴西太守姚秦都、略陽太守王煥以禁兵赴之. 讚至淸水, 嵩爲盛所敗, 嵩及秦都、王煥皆戰死. 讚至秦州, 退還仇池. [一]先是, 天水冀縣石鼓鳴, 聲聞數百里, 野雉皆雊. 秦州地震者三十二, 殷殷有聲者八, 山崩舍壞, 咸以爲不祥. 及嵩將出, 群僚固諫止之. 嵩曰：「若有不祥, 此乃命也, 安所逃乎！」遂及於難. 識者以爲秦州泓之故鄕, 將滅之徵也.

赫連勃勃攻陷陰密, 執秦州刺史姚軍都, 坑將士五千餘人. 軍都瞋目厲聲數勃勃殘忍之罪, 不爲之屈, 勃勃怒而殺之. 勃勃旣克陰密, 進兵侵雍, 嶺北雜戶悉奔五將山. 征北姚恢棄安定, 率戶五千奔新平, 安定人胡儼、華韜等率衆距恢, 恢單騎歸長安. 立節彌姐成、建武裴岐爲儼所殺, 鎭西姚諶委鎭東走. 勃勃遂據雍, 抄掠郿城. 姚紹及征虜尹昭、鎭軍姚洽等率步騎五萬討勃勃, 姚恢以精騎一萬繼之. 軍次橫水, 勃勃退保安定, 胡儼閉門距之, 殺鮮卑數千人, 據安定以降. 紹進兵躡勃勃, 戰于馬鞍阪, 敗之, 追至朝那, 不及而還.

楊盛遣兄子倦入寇長蛇. 平陽氐苟渴聚衆千餘, 據五丈原以叛, 遣鎭遠姚萬、恢武姚難討之, 爲渴所敗. 姚諶討渴, 擒之. 泓使輔國斂曼嵬、前將軍姚光兒討楊倦于陳倉, 倦奔于散關. 勃勃遣兄子提南侵池陽, 車騎姚裕、前將軍彭白狼、建義蛇玄距卻之.

尋而晉太尉劉裕總大軍伐泓, 次于彭城, 遣冠軍將軍檀道濟、龍驤將軍王鎭惡入自淮肥, 攻漆丘、項城, 將軍沈林子自汴入河, 攻倉垣. 泓將王苟生以漆丘降鎭惡, 徐州刺史姚掌以項城降道濟, 王師遂入潁口, 所至多降服. 惟新蔡太守董遵固守不降, 道濟攻破之, 縛遵而致諸軍門. 遵厲色曰：「古之王者伐國, 待士以禮. 君奈何以不義行師, 待國士以非禮乎！」道濟怒殺之. 姚紹聞王師之至, 還長安, 言于泓曰：「晉師已過許昌, 豫州、安定孤遠, 卒難救衛, 宜遷諸鎭戶內實京畿, 可得精兵十萬, 足以橫行天下. 仮使二寇交侵, 無深害也. 如其不爾, 晉侵豫州, 勃勃寇安定者, 將若之何！事機已至, 宜在速決.」其左僕射梁喜曰：「齊公恢雄勇有威名, 爲嶺北所憚, 鎭人已與勃勃深仇, 理應守死無貳, 勃勃終不能棄安定遠寇京畿. 若無安定, 虜馬必及於郿、雍. 今關中兵馬足距晉師, 豈可未有憂危先自削損也.」泓從之. 吏部郎懿橫密言於泓曰：「齊公恢於廣平之難有忠勳於陛下, 自陛下龍飛紹統, 未有殊賞以答其意. 今外則致之死地, 內則不豫朝權, 安定人自以孤危逼寇, 欲思南遷者十室而九, 若擁精兵四萬, 鼓行而向京師, 得不爲社稷之累乎！宜徵還朝廷, 以慰其心.」泓曰：「恢若懷不逞之心, 徵之適所以速禍耳.」又不從.

王師至成皐, [二]征南姚洸時鎭洛陽, 馳使請救. 泓遣越騎校尉閻生率騎三千以赴之, 武衛姚益男將步卒一萬助守洛陽, 又遣征東、幷州牧姚懿南屯陝津爲之聲援. 洸部將趙玄說洸曰：「今寇逼已深, 百姓駭懼, 衆寡勢殊, 難以應敵. 宜攝諸戍兵士, 固守金墉, 以待京師之援, 不可出戰. 如脫不捷, 大事去矣. 金墉旣固, 師無損敗, 吳寇終不敢越金墉而西. 困之於堅城之下, 可以坐制其弊.」時洸司馬姚禹潛通於道濟, 主簿閻恢、楊虔等皆禹之黨, 嫉玄忠誠, 咸共毁之, 固勸洸出戰. 洸從之, 乃遣玄率精兵千餘南守柏谷塢, 廣武石無諱東戍鞏城, 以距王師. 玄泣謂洸曰：「玄受三帝重恩, 所守正死耳. 但明公不用忠臣之言, 爲姦孽所誤, 後必悔之, 但無及耳.」會陽城及成皐、滎陽、武牢諸城悉降, 道濟等長驅而至. 無諱至石關, 奔還. 玄與晉將毛德祖戰于柏谷, 以衆寡而敗, 被瘡十餘, 據地大呼. 玄司馬騫鑒冒刃抱玄而泣, [三]玄曰：「吾瘡已重, 君宜速去.」鑒曰：「若將軍不濟, 當與俱死, 去將安之！」皆死於陣. 姚禹踰城奔于王師. 道濟進至洛陽, 洸懼, 遂降. 時閻生至新安, 益男至湖城, 會洛陽已沒, 遂留屯不進.

姚懿嶮薄, 惑於信受, 其司馬孫暢姦巧傾佞, 好亂樂禍, 勸懿襲長安, 誅姚紹, 廢泓自立. 懿納之, 乃引兵至陝津, 散穀以賜河北夷夏, 欲虛損國儲, 招引和戎諸羌, 樹己私惠. 懿左常侍張敞、侍郎左雅固諫懿曰：「殿下以母弟之親, 居分陝之重, 安危休戚, 與國共之. 漢有七國之難, 實賴梁王. 今吳寇內侵, 四州傾沒, 西虜擾邊, 秦凉覆敗, 朝廷之危有同累卵, 正是諸侯勤王之日. 穀者, 國之本也, 而今散之. 若朝廷問殿下者, 將何辭以報？」懿怒, 笞而殺之. 泓聞之, 召姚紹等密謀於朝堂. 紹曰：「懿性識鄙近, 從物推移, 造成此事, 惟當孫暢耳. 但馳使徵暢, 遣撫軍讚據陝城, 臣向潼關爲諸軍節度. 若暢奉詔而至者, 臣當遣懿率河東見兵共平吳寇. 如其逆釁已成, 違距詔敕者, 當明其罪於天下, 聲鼓以擊之.」泓曰：「叔父之言, 社稷之計也.」於是遣姚讚及冠軍司馬國璠、建義蛇玄屯陝津, 武衛姚驢屯潼關.

懿遂擧兵僭號, 傳檄州郡, 欲運匈奴堡穀以給鎭人. 寧東姚成都距之, 懿乃卑辭招誘, 深自結託, 送佩刀爲誓, 成都送以呈泓. 懿又遣驍騎王國率甲士數百攻成都, 成都擒國, 囚之, 遣讓懿曰：「明公以母弟之親, 受推轂之寄, 今社稷之危若綴旒然, 宜恭恪憂勤, 匡輔王室. 而更包藏奸宄, 謀危宗廟, 三祖之靈豈安公乎！此鎭之糧, 一方所寄, 鎭人何功？而欲給之！王國爲蛇畫足, 國之罪人, 已就囚執, 聽詔而戮之. 成都方糾合義衆, 以懲明公之罪, 復須大兵悉集, 當與明公會於河上.」乃宣告諸城, 勉以忠義, 厲兵秣馬, 徵發義租. 河東之兵無詣懿者, 懿深患之. 臨晉數千戶叛應懿. 姚紹濟自蒲津, 擊臨晉叛戶, 大破之, 懿等震懼. 鎭人安定郭純、王奴等率衆圍懿. 紹入於蒲阪, 執懿囚之, 誅孫暢等.

泓以內外離叛, 王師漸逼, 歲旦朝群臣于其前殿, 悽然流涕, 群臣皆泣. 時征北姚恢率安定鎭戶三萬八千, 焚燒室宇, 以車爲方陣, 自北雍州趣長安, 自稱大都督、建義大將軍, 移檄州郡, 欲除君側之惡. 揚威姜紀率衆奔之. 建節彭完都聞恢將至, 棄陰密, 奔還長安. 恢至新支, 姜紀說恢曰：「國家重將在東, 京師空虛, 公可輕兵徑襲, 事必克矣.」恢不從, 乃南攻郿城. 鎭西姚諶爲恢所敗, 恢軍勢彌盛, 長安大震. 泓馳使徵紹, 遣姚裕及輔國胡翼度屯于灃西. 扶風太守姚雋、安夷護軍姚墨蠡、建威姚娥都、揚威彭蚝皆懼而降恢. 恢舅苟和時爲立節將軍, 守忠不貳, 泓召而謂之曰：「衆人咸懷去就, 卿何能自安邪？」和曰：「若天縱妖賊, 得肆其逆節者, 舅甥之理, 不待奔馳而加親. 如其罪極逆銷, 天盈其罰者, 守忠執志, 臣之體也. 違親叛君, 臣之所恥.」泓善其忠恕, 加金章紫綬. 姚紹率輕騎先赴難, 使姚洽、司馬國璠將步卒三萬赴長安. 恢從曲牢進屯杜成, 紹與恢相持于靈臺. 姚讚聞恢漸逼, 留寧朔尹雅爲弘農太守, 守潼關, 率諸軍還長安. 泓謝讚曰：「元子不能崇明德義, 導率群下, 致禍起蕭牆, 變自同氣, 旣上負祖宗, 亦無顔見諸父. 懿始構逆滅亡, 恢復擁衆內叛, 將若之何？」讚曰：「懿等所以敢稱兵內侮者, 諒由臣等輕弱, 無防遏之方故也.」因攘袂大泣曰：「臣與大將軍不滅此賊, 終不持面復見陛下！」泓於是班賜軍士而遣之. 恢衆見諸軍悉集, 咸懼而思善, 其將齊黃等棄恢而降. 恢進軍逼紹, 讚自後要擊, 大破之, 殺恢及其三弟. 泓哭之悲慟, 葬以公禮.

至是, 王鎭惡至宜陽. 毛德祖攻弘農太守尹雅于蠡城, [四]衆潰, 德祖使騎追獲之, 旣而殺晉守者奔固潼關.

檀道濟、沈林子攻拔襄邑堡, 建威薛帛奔河東. 道濟自陝北渡, 攻蒲阪, 使將軍苟卓攻匈奴堡, 爲泓寧東姚成都所敗. 泓遣姚驢救蒲阪, 胡翼度據潼關. 泓進紹太宰、大將軍、大都督、都督中外諸軍事、仮黃鉞, 改封魯公, 侍中、司隷、宗正、節錄並如故, 朝之大政皆往決焉. 紹固辭, 弗許. 於是遣紹率武衛姚鸞等步騎五萬, 距王師于潼關. 姚驢與幷州刺史尹昭爲表裏之勢, 夾攻道濟. 道濟深壁不戰, 沈林子說道濟曰：「今蒲阪城堅池濬, 非可卒克, 攻之傷衆, 守之引日, 不如棄之, 先事潼關. 潼關天岨, [五]形勝之地, 鎭惡孤軍, 勢危力寡, 若使姚紹據之, 則難圖矣. 如克潼關, 紹可不戰而服.」道濟從之, 乃棄蒲阪, 南向潼關. 姚讚率禁兵七千, 自渭北而東, 進據蒲津. 劉裕使沈田子及傅弘之率衆萬餘人入上洛, 所在多委城鎭奔長安. 田子等進及靑泥, 姚紹方陣而前, 以距道濟. 道濟固壘不戰, 紹乃攻其西營, 不克, 遂以大衆逼之. 道濟率王敬、沈林子等逆衝紹軍, 將士驚散, 引還定城. 紹留姚鸞守險, 絶道濟糧道.

時裕別將姚珍入自子午, 竇霸入自洛谷, 衆各數千人. 泓遣姚萬距霸, 姚彊距珍. 姚鸞遣將尹雅與道濟司馬徐琰戰于潼關南, 爲琰所獲, 送之劉裕. 裕以雅前叛, 欲殺之. 雅曰：「前活本在望外, 今死寧不甘心. 明公將以大義平天下, 豈可使秦無守信之臣乎！」裕嘉而免之.

泓遣給事黃門侍郎姚和都屯于堯柳, 以備田子. 姚紹謂諸將曰：「道濟等遠來送死, 衆旅不多, 嬰壘自固者, 正欲曠日持久, 以待繼援耳. 吾欲分軍逕據閿鄕, 以絶其糧運, 不至一月, 道濟之首可懸之麾下矣. 濟等旣沒, 裕計自沮.」諸將咸以爲然. 其將胡翼度曰：「軍勢宜集不可以分, 若偏師不利, 人心駭懼, 胡可以戰！」紹乃止. 薛帛據河曲以叛. 紹分道置諸軍爲掎角之勢, 遣輔國胡翼度據東原, 武衛姚鸞營於大路, 與晉軍相接. 沈林子簡精銳銜枚夜襲之, 鸞衆潰戰死, 士卒死者九千餘人.

姚讚屯于河上, 遣恢武姚難運蒲阪穀以給其軍, 至香城, 爲王師所敗. 時泓遣姚諶守堯柳, 姚和都討薛帛於河東, 聞王師要難, 乃兼道赴救, 未至而難敗, 因破裕裨將于河曲, 遂屯蒲阪. 姚讚爲林子所敗, 單馬奔定城. 紹遣左長史姚洽及姚墨蠡等率騎三千屯于河北之九原, 欲絶道濟諸縣租輸. 洽辭曰：「夫小敵之堅, 大敵之擒. 今兵衆單弱, 而遠在河外, 雖明公神武, 然鞭短勢殊, 恐無所及.」紹不聽. 沈林子率衆八千, 要洽于河上, 洽戰死, 衆皆沒. 紹聞洽等敗, 忿恚發病, 託姚讚以後事, 使姚難屯關西, 紹嘔血而死.

泓以晉師之逼, 遣使乞師于魏. 魏遣司徒、南平公拔拔嵩, [六]正直將軍、安平公乙旃眷, 進據河內, 游擊將軍王洛生屯于河東, 爲泓聲援.

劉裕次于陝城, 遣沈林子率精兵萬餘, 越山開道, 會沈田子等于靑泥, 將攻堯柳. 泓使姚裕率步騎八千距之, 泓躬將大衆繼發. 裕爲田子所敗, 泓退次于灞上, 關中郡縣多潛通于王師. 劉裕至潼關, 遣將軍朱超石、徐猗之會薛帛于河北, 以攻蒲阪. 姚讚距裕于關西, 姚難屯于香城. 裕遣王鎭惡、王敬自秋社西渡渭, 以逼難軍. 鎭東姚璞及姚和都擊敗猗之等於蒲阪, 猗之遇害, 超石棄其衆奔于潼關. 姚讚遣司馬休之及司馬國璠自軹關向河內, 引魏軍以躡裕後. 姚難旣爲鎭惡所逼, 引師而西. 時大霖雨, 渭水泛溢, 讚等不得北渡. 鎭惡水陸兼進, 追及姚難. 泓自灞上還軍, 次于石橋以援之. 讚退屯鄭城. 鎭北姚彊率郡人數千, 與姚難陣于涇上, 以距鎭惡. 鎭惡遣毛德祖擊彊, 大敗, 彊戰死, 難遁還長安.

劉裕進據鄭城. 泓使姚裕、尙書龐統屯兵宮中, 姚洸屯于灃西, 尙書姚白瓜徙四軍雜戶入長安, 姚丕守渭橋, 胡翼度屯石積, 姚讚屯霸東, 泓軍于逍遙園. 鎭惡夾渭進兵, 破姚丕于渭橋. 泓自逍遙園赴之, 逼水地狹, 因丕之敗, 遂相踐而退. 姚諶及前軍姚烈、左衛姚寶安、散騎王帛、建武姚進、揚威姚蚝、尙書右丞孫玄等皆死於陣, 泓單馬還宮. 鎭惡入自平朔門, 泓與姚裕等數百騎出奔于石橋. 讚聞泓之敗也, 召將士告之, 衆皆以刀擊地, 攘袂大泣. 胡翼度先與劉裕陰通, 是日棄衆奔裕. 讚夜率諸軍, 將會泓于石橋, 王師已固諸門, 讚軍不得入, 衆皆驚散.

泓計無所出, 謀欲降于裕. 其子佛念, 年十一, 謂泓曰：「晉人將逞其欲, 終必不全, 願自裁決.」泓憮然不答. 佛念遂登宮牆自投而死. 泓將妻子詣壘門而降. 讚率宗室子弟百餘人亦降于裕, 裕盡殺之, 餘宗遷于江南. 送泓于建康市斬之, 時年三十, 在位二年. 建康百里之內, 草木皆燋死焉.

姚萇以孝武太元九年僭立, 至泓三世, 以安帝義熙十三年而滅, 凡三十二年. [七]

史臣曰：自長江徙御, 化龍創業, 巨寇乘機而未寧, 戎馬交馳而不息, 晦重氛于六漠, 鼓洪流於八際, 天未厭亂, 凶旅實繁. 弋仲越自金方, 言歸石氏, 抗直詞於暴主, 闡忠訓於危朝, 貽厥之謀, 在乎歸順, 鳴哀之義, 有足稱焉. 景國弱歲英奇, 見方孫策, 詳其榦識, 無忝斯言, 遽踐迷途, 良可悲矣！

景茂因仲襄之緖, 躡苻亡之會, 嘯命群豪, 恢弘霸業, 仮容沖之銳, 俯定函秦；挫雷惡之鋒, 載寧東北. 在茲姦略, 實冠凶徒. 列樹而表新營, 雖云效績；荐棘而陵舊主, 何其不仁！安枕而終, 斯爲幸也.

子略克摧勍敵, 荷成先構, 虛襟訪道, 側席求賢, 敦友弟以睦其親, 明賞罰以臨其下, 英髦盡節, 爪牙畢命. 取汾絳, 陷許洛, 款僭燕而藩僞蜀, 夷隴右而靜河西, 俗阜年豐, 遠安邇輯, 雖楚莊、秦穆何以加焉！旣而逞志矜功, 弗虞後患. 委凉都於禿髮, 授朔方於赫連, 專己生災, 邊城繼陷, 距諫招禍, 蕭牆屢發, 戰無寧歲, 人有危心. 豈宜騁彼雄圖, 被深恩於介士；翻崇詭說, 加殊禮於桑門！當有爲之時, 肄無爲之業, 麗衣腴食, 殆將萬數, 析實談空, 靡然成俗. 夫以漢朝殷廣, 猶鄙鴻都之費；況乎僞境日侵, 寧堪永貴之役！儲用殫竭, 山林有稅, 政荒威挫, 職是之由, 坐致淪胥, 非天喪也.

元子以庸懦之質, 屬傾擾之餘, 內難方殷, 外禦斯輟. 王師杖順, 弭節而下長安；凶嗣失圖, 係組而降軹道. 物極則反, 抑斯之謂歟！

贊曰：弋仲剛烈, 終表奇節. 襄實英果, 萇惟姦桀. 興始崇構, 泓遂摧滅. 貽誡將來, 無踐危轍.

校勘記

[一]讚至秦州退還仇池　「退還」上當有「盛」字.

[二]成皐　各本「成」作「城」. 「成」「城」同音通用, 然地理志上皆作「成皐」, 今據改.

[三]騫鑒　通鑑一一七作「蹇鑒」.

[四]蠡城　各本「蠡」下有「吾」字. 通鑑一一八同, 胡注：蠡吾自是漢淸河國界亭名, 此乃蠡城, 非蠡吾城也. 按：宋書王鎭惡傳正作「蠡城」, 胡說是, 今據刪.

[五]潼關天岨　岨, 各本作「限」, 獨局本作「岨」. 通志一九０亦作「岨」, 局本當卽據通志改. 今從局本.

[六]拔拔嵩　毛本、局本「拔」字不重, 殿本上「拔」字作「拓」, 宋本、南北監本重「拔」字. 「拔拔嵩」卽長孫嵩, 事見魏書嵩傳. 魏書官氏志「拓跋氏後改爲長孫氏」, 鄧名世古今姓氏辯證三七云「拔拔氏後改爲長孫氏」, 通鑑一一九云長孫嵩「實姓拔拔」. 歷來考證並以官氏志此條「拓拔」爲「拔拔」之訛. 今從宋本.

[七]凡三十二年　姚萇以太元九年稱秦王, 至義熙十三年姚泓之亡實三十四年. 此云三十二年, 或自太元十一年萇稱皇帝時起算.

晉書卷一百二十 載記第二十

李特

李特字玄休, 巴西宕渠人, 其先廩君之苗裔也. 昔武落鍾離山崩, 有石穴二所, 其一赤如丹, 一黑如漆. 有人出於赤穴者, 名曰務相, 姓巴氏. 有出于黑穴者, 凡四姓：曰■X氏、樊氏、柏氏、[一]鄭氏. 五姓俱出, 皆爭爲神, 於是相與以劍刺穴屋, 能著者以爲廩君. 四姓莫著, 而務相之劍懸焉. 又以土爲船, 雕畫之而浮水中, 曰：「若其船浮存者, 以爲廩君.」務相船又獨浮. 於是遂稱廩君, 乘其土船, 將其徒卒, 當夷水而下, 至於鹽陽. 鹽陽水神女子止廩君曰：「此魚鹽所有, 地又廣大, 與君俱生, 可止無行.」廩君曰：「我當爲君求廩地, 不能止也.」鹽神夜從廩君宿, 旦輒去爲飛蟲, 諸神皆從其飛, 蔽日晝昏. 廩君欲殺之不可, 別又不知天地東西. 如此者十日, 廩君乃以靑縷遺鹽神曰：「嬰此, 卽宜之, 與汝俱生. 弗宜, 將去汝.」鹽神受而嬰之. 廩君立碭石之上, [二]望膺有靑縷者, 跪而射之, 中鹽神. 鹽神死, 群神與俱飛者皆去, 天乃開朗. 廩君復乘土船, 下及夷城, 夷城石岸曲, 泉水亦曲. 廩君望如穴狀, 歎曰：「我新從穴中出, 今又入此, 奈何！」岸卽爲崩, 廣三丈餘, 而階陛相乘, 廩君登之. 岸上有平石方一丈, 長五尺, 廩君休其上, 投策計算, 皆著石焉, 因立城其旁而居之. 其後種類遂繁. 秦幷天下, 以爲黔中郡, 薄賦斂之, 口歲出錢四十. 巴人呼賦爲賨, 因謂之賨人焉. 及漢高祖爲漢王, 募賨人平定三秦, 旣而求還鄕里. 高祖以其功, 復同豐沛, 不供賦稅, 更名其地爲巴郡. 土有鹽鐵丹漆之饒, 俗性剽勇, 又善歌舞. 高祖愛其舞, 詔樂府習之, 今巴渝舞是也. 漢末, 張魯居漢中, 以鬼道敎百姓, 賨人敬信巫覡, 多往奉之. 値天下大亂, 自巴西之宕渠遷于漢中楊車阪, 抄掠行旅, 百姓患之, 號爲楊車巴. 魏武帝克漢中, 特祖將五百餘家歸之, [三]魏武帝拜爲將軍, 遷於略陽, 北土復號之爲巴氐. [四]

特父慕爲東羌獵將.

特少仕州郡, 見異當時, 身長八尺, 雄武善騎射, 沈毅有大度. 元康中, 氐齊萬年反, 關西擾亂, 頻歲大飢, 百姓乃流移就穀, 相與入漢川者數萬家. 特隨流人將入于蜀, 至劍閣, 箕踞太息, 顧眄險阻曰：「劉禪有如此之地而面縛於人, 豈非庸才邪！」同移者閻式[五]、趙肅、李遠、任回等咸歎異之.

初, 流人旣至漢中, 上書求寄食巴蜀, 朝議不許, 遣侍御史李苾持節慰勞, 且監察之, 不令入劍閣. 苾至漢中, 受流人貨賂, 反爲表曰：「流人十萬餘口, 非漢中一郡所能振贍, 東下荊州, 水湍迅險, 又無舟船. 蜀有倉儲, 人復豐稔, 宜令就食.」朝廷從之, 由是散在益梁, 不可禁止.

永康元年, 詔徵益州刺史趙廞爲大長秋, 以成都內史耿滕代廞. 廞遂謀叛, 潛有劉氏割據之志, 乃傾倉廩, 振施流人, 以收衆心. 特之黨類皆巴西人, 與廞同郡, 率多勇壯, 廞厚遇之, 以爲爪牙, 故特等聚衆, 專爲寇盜, 蜀人患之. 滕密上表, 以爲流人剛剽而蜀人懦弱, 客主不能相制, 必爲亂階, 宜使移還其本. 若致之險地, 將恐秦雍之禍萃於梁益, 必貽聖朝西顧之憂. 廞聞而惡之. 時益州文武千餘人已往迎滕, 滕率衆入州, 廞遣衆逆滕, 戰于西門, 滕敗, 死之.

廞自稱大都督、大將軍、益州牧. 特弟庠與兄弟及妹夫李含、任回、上官惇、[六]扶風李攀、始平費佗、氐苻成、隗伯等以四千騎歸廞. 廞以庠爲威寇將軍, 使斷北道. 庠素東羌良將, 曉軍法, 不用麾幟, 擧矛爲行伍, 斬部下不用命者三人, 部陣肅然. 廞惡其齊整, 欲殺之而未言. 長史杜淑、司馬張粲言於廞曰：「傳云五大不在邊, 將軍起兵始爾, 便遣李庠握强兵於外, 愚竊惑焉. 且非我族類, 其心必異, 倒戈授人, 竊以爲不可, 願將軍圖之.」廞斂容曰：「卿言正當吾意, 可謂起予者商, 此天使卿等成吾事也.」會庠在門, 請見廞, 廞大悅, 引庠見之. 庠欲觀廞意旨, 再拜進曰：「今中國大亂, 無復綱維, 晉室當不可復興也. 明公道格天地, 德被區宇, 湯武之事, 實在於今. 宜應天時, 順人心, 拯百姓於塗炭, 使物情知所歸, 則天下可定, 非但庸蜀而已.」廞怒曰：「此豈人臣所宜言！」令淑等議之. 於是淑等上庠大逆不道, 廞乃殺之, 及其子姪宗族三十餘人. 廞慮特等爲難, 遣人喩之曰：「庠非所宜言, 罪應至死, 不及兄弟.」以庠尸還特, 復以特兄弟爲督將, 以安其衆. 牙門將許弇求爲巴東監軍, 杜淑、張粲固執不許. 弇怒, 於廞閤下手刃殺淑、粲, 淑、粲左右又殺弇, [七]皆廞腹心也.

特兄弟旣以怨廞, 引兵歸綿竹. 廞恐朝廷討己, 遣長史費遠、犍爲太守李苾、督護常俊督萬餘人斷北道, 次綿竹之石亭. 特密收合得七千餘人, 夜襲遠軍, 遠大潰, 因放火燒之, 死者十八九. 進攻成都. 廞聞兵至, 驚懼不知所爲. 李苾、張徵等夜斬關走出, 文武盡散. 廞獨與妻子乘小船走至廣都, 爲下人朱竺所殺. 特至成都, 縱兵大掠, 害西夷護軍姜發, 殺廞長史袁洽及廞所置守長, [八]遣其牙門王角、李基詣洛陽陳廞之罪狀.

先是, 惠帝以梁州刺史羅尙爲平西將軍、[九]領護西夷校尉、益州刺史, 督牙門將王敦、上庸都尉義歆、蜀郡太守徐儉、廣漢太守辛冉等凡七千餘人入蜀. 特等聞尙來, 甚懼, 使其弟驤於道奉迎, 幷貢寶物. 尙甚悅, 以驤爲騎督. 特及弟流復以牛酒勞尙於綿竹. 王敦、辛冉並說尙曰：「特等流人, 專爲盜賊, 急宜梟除, 可因會斬之.」尙不納. 冉先與特有舊, 因謂特曰：「故人相逢, 不吉當凶矣.」特深自猜懼.

尋有符下秦、雍州, 凡流人入漢川者, 皆下所在召還. 特兄輔素留鄕里, 託言迎家, 旣至蜀, 謂特曰：「中國方亂, 不足復還.」特以爲然, 乃有雄據巴蜀之意. 朝廷以討趙廞功, 拜特宣威將軍, 封長樂鄕侯, 流爲奮威將軍、武陽侯. 璽書下益州, 條列六郡流人與特協同討廞者, 將加封賞. 會辛冉以非次見徵, 不願應召, 又欲以滅廞爲己功, 乃寢朝命, 不以實上. 衆咸怨之. 羅尙遣從事催遣流人, 限七月上道. 辛冉性貪暴, 欲殺流人首領, 取其資貨, 乃移檄發遣. 又令梓潼太守張演於諸要施關, 搜索寶貨. 特等固請, 求至秋收. 流人布在梁益, 爲人傭力, 及聞州郡逼遣, 人人愁怨, 不知所爲. 又知特兄弟頻請求停, 皆感而恃之. 且水雨將降, 年穀未登, 流人無以爲行資, 遂相與詣特. 特乃結大營於綿竹, 以處流人, 移冉求自寬. 冉大怒, 遣人分牓通逵, 購募特兄弟, 許以重賞. 特見, 大懼, 悉取以歸, 與驤改其購云：「能送六郡之豪李、任、閻、趙、楊、上官及氐、叟侯王一首, 賞百匹.」流人旣不樂移, 咸往歸特, 騁馬屬鞬, 同聲雲集, 旬月間衆過二萬. 流亦聚衆數千. 特乃分爲二營, 特居北營, 流居東營.

特遣閻式詣羅尙, 求申期. 式旣至, 見冉營柵衝要, 謀揜流人, 歎曰：「無寇而城, 讎必保焉. 今而速之, 亂將作矣！」又知冉及李苾意不可迴, 乃辭尙還綿竹. 尙謂式曰：「子且以吾意告諸流人, 今聽寬矣.」式曰：「明公惑於姦說, 恐無寬理. 弱而不可輕者百姓也, 今促之不以理, 衆怒難犯, 恐爲禍不淺.」尙曰：「然. 吾不欺子, 子其行矣.」式至綿竹, 言於特曰：「尙雖云爾, 然未可必信也. 何者？尙威刑不立, 冉等各擁强兵, 一旦爲變, 亦非尙所能制, 深宜爲備.」特納之. 冉、苾相與謀曰：「羅侯貪而無斷, 日復一日, 流人得展姦計. 李特兄弟並有雄才, 吾屬將爲豎子虜矣. 宜爲決計, 不足復問之.」乃遣廣漢都尉曾元、牙門張顯、劉並等潛率步騎三萬襲特營. 羅尙聞之, 亦遣督護田佐助元. 特素知之, 乃繕甲厲兵, 戒嚴以待之. 元等至, 特安臥不動, 待其衆半入, 發伏擊之, 殺傷者甚衆, 害田佐、曾元、張顯, 傳首以示尙、冉. 尙謂將佐曰：「此虜成去矣, 而廣漢不用吾言, 以張賊勢, 今將若之何！」

於是六郡流人推特爲主, 特命六郡人部曲督李含、上邽令任臧、始昌令閻式、諫議大夫李攀、陳倉令李武、陰平令李遠、將兵都尉楊褒等上書, 請依梁統奉竇融故事, 推特行鎭北大將軍, 承制封拜, 其弟流行鎭東將軍, 以相鎭統. 於是進兵攻冉於廣漢. 冉衆出戰, 特每破之. 尙遣李苾及費遠率衆救冉, 憚特不敢進. 冉智力旣窘, 出奔江陽. [一０]特入據廣漢, 以李超爲太守, 進兵攻尙於成都. 閻式遺尙書, 責其信用讒構, 欲討流人, 又陳特兄弟立功王室, 以寧益土. 尙覽書, 知特等將有大志, 嬰城固守, 求救於梁、寧二州. 於是特自稱使持節、大都督、鎭北大將軍, 承制封拜一依竇融在河西故事. 兄輔爲驃騎將軍, 弟驤爲驍騎將軍, 長子始爲武威將軍, 次子蕩爲鎭軍將軍, 少子雄爲前將軍, 李含爲西夷校尉, 含子國離、任回、李恭、上官晶、李攀、費佗等爲將帥, 任臧、上官惇、楊褒、楊珪、王達、麴歆等爲爪牙, 李遠、李博、夕斌、嚴檉、上官琦、李濤、王懷等爲僚屬, 閻式爲謀主, 何巨、趙肅爲腹心. 時羅尙貪殘, 爲百姓患, 而特與蜀人約法三章, 施捨振貸, 禮賢拔滯, 軍政肅然. 百姓爲之謠曰：「李特尙可, 羅尙殺我.」尙頻爲特所敗, 乃阻長圍, 緣水作營, 自都安至犍爲七百里, 與特相距.

河間王顒遣督護衙博、廣漢太守張徵討特, [一一]南夷校尉李毅又遣兵五千助尙, 尙遣督護張龜軍繁城, 三道攻特. 特命蕩、雄襲博. 特躬擊張龜, 龜衆大敗. 蕩又與博接戰連日, 博亦敗績, 死者太半. 蕩追博至漢德, 博走葭萌. 蕩進寇巴西, 巴西郡丞毛植、五官襄珍以郡降蕩. 蕩撫恤初附, 百姓安之. 蕩進攻葭萌, 博又遠遁, 其衆盡降於蕩.

太安元年, 特自稱益州牧、都督梁益二州諸軍事、大將軍、大都督, 改年建初, [一二]赦其境內. 於是進攻張徵. 徵依高據險, 與特相持連日. 時特與蕩分爲二營, 徵候特營空虛, 遣步兵循山攻之, 特逆戰不利, 山險窘逼, 衆不知所爲. 羅準、任道皆勸引退, 特量蕩必來, 故不許. 徵衆至稍多, 山道至狹, 唯可一二人行, 蕩軍不得前, 謂其司馬王辛曰：[一三]「父在深寇之中, 是我死日也.」乃衣重鎧, 持長矛, 大呼直前, 推鋒必死, 殺十餘人. 徵衆來相救, 蕩軍皆殊死戰, 徵軍遂潰. 特議欲釋徵還涪, 蕩與王辛進曰：「徵軍連戰, 士卒傷殘, 智勇俱竭, 宜因其弊遂擒之. 若舍而寬之, 徵養病收亡, 餘衆更合, 圖之未易也.」特從之, 復進攻徵, 徵潰圍走. 蕩水陸追之, 遂害徵, 生擒徵子存, 以徵喪還之.

以騫碩爲德陽太守, 碩略地至巴郡之墊江.

特之攻張徵也, 使李驤與李攀、任回、李恭屯軍毗橋, 以備羅尙. 尙遣軍挑戰, 驤等破之. 尙又遣數千人出戰, 驤又陷破之, 大獲器甲, 攻燒其門. 流進次成都之北. 尙遣將張興僞降於驤, 以觀虛實. 時驤軍不過二千人, 興夜歸白尙, 尙遣精勇萬人銜枚隨興夜襲驤營. 李攀逆戰死, 驤及將士奔于流柵, 與流幷力迴攻尙軍. 尙軍亂, 敗還者十一二. 晉梁州刺史許雄遣軍攻特, 特陷破之, 進擊, 破尙水上軍, 遂寇成都. 蜀郡太守徐儉以小城降, 特以李瑾爲蜀郡太守以撫之. [一四]羅尙據大城自守. 流進屯江西, 尙懼, 遣使求和.

是時蜀人危懼, 並結■■堡, 請命于特, 特遣人安撫之. 益州從事任明說尙曰：[一五]「特旣凶逆, 侵暴百姓, 又分人散衆, 在諸■■堡, 驕怠無備, 是天亡之也. 可告諸■■, 密剋期日, 內外擊之, 破之必矣.」尙從之. 明先僞降特, 特問城中虛實, 明曰：「米穀已欲盡, 但有貨帛耳.」因求省家, 特許之. 明潛說諸■■, 諸■■悉聽命. 還報尙, 尙許如期出軍, 諸■■亦許一時赴會.

二年, 惠帝遣荊州刺史宋岱[一六]、建平太守孫阜救尙. 阜已次德陽, 特遣蕩督李璜助任臧距阜. 尙遣大衆奄襲特營, 連戰二日, 衆少不敵, 特軍大敗, 收合餘卒, 引趣新繁. 尙軍引還, 特復追之, 轉戰三十餘里. 尙出大軍逆戰, 特軍敗績, 斬特及李輔、李遠, 皆焚尸, 傳首洛陽. 在位二年. 其子雄僭稱王, 追諡特景王, 及僭號, 追尊曰景皇帝, 廟號始祖.

李流李庠

李流字玄通, 特第四弟也. 少好學, 便弓馬, 東羌校尉何攀稱流有賁育之勇, 擧爲東羌督. 及避地益州, 刺史趙廞器異之. 廞之使庠合部衆也, 流亦招鄕里子弟得數千人. 庠爲廞所殺, 流從特安慰流人, 破常俊於綿竹, 平趙廞於成都. 朝廷論功, 拜奮威將軍, 封武陽侯.

特之承制也, 以流爲鎭東將軍, 居東營, 號爲東督護. 特常使流督銳衆, 與羅尙相持. 特之陷成都小城, 使六郡流人分口入城, 壯勇督領■■堡. 流言於特曰：「殿下神武, 已克小城, 然山藪未集, 糧仗不多, 宜錄州郡大姓子弟以爲質任, 送付廣漢, 縶之二營, 收集猛銳, 嚴爲防衛.」又書與特司馬上官惇, 深陳納降若待敵之義. 特不納.

特旣死, 蜀人多叛, 流人大懼. 流與兄子蕩、雄收遺衆, 還赤祖, 流保東營, 蕩、雄保北營. 流自稱大將軍、大都督、益州牧.

時宋岱水軍三萬, 次于墊江, 前鋒孫阜破德陽, 獲特所置守將騫碩, 太守任臧等退屯涪陵縣. 羅尙遣督護常深軍毗橋, 牙門左氾、黃訇、何沖三道攻北營. 流身率蕩、雄攻深柵, 克之, 深士衆星散. 追至成都, 尙閉門自守, 蕩馳馬追擊, ■■倚矛被傷死. 流以特、蕩並死, 而岱、阜又至, 甚懼. 太守李含又勸流降, 流將從之. 雄與李驤迭諫, 不納, 流遣子世及含子胡質於阜軍. 胡兄含子離聞父欲降, 自梓潼馳還, 欲諫不及, 退與雄謀襲阜軍, 曰：「若功成事濟, 約與君三年迭爲主.」雄曰：「今計可定, 二翁不從, 將若之何？」離曰：「今當制之, 若不可制, 便行大事. 翁雖是君叔, 勢不得已, 老父在君, 夫復何言！」雄大喜, 乃攻尙軍. 尙保大城. 雄渡江害汶山太守陳圖, 遂入郫城, 流移營據之. 三蜀百姓並保險結塢, 城邑皆空, 流野無所略, 士衆飢困. 涪陵人范長生率千餘家依靑城山, 尙參軍涪陵徐ꞈ求爲汶山太守, 欲要結長生等, 與尙掎角討流. 尙不許, ꞈ怨之, 求使江西, 遂降於流, 說長生等使資給流軍糧. 長生從之, 故流軍復振.

流素重雄有長者之德, 每云：「興吾家者, 必此人也.」敕諸子尊奉之. 流疾篤, 謂諸將曰：「驍騎高明仁愛, 識斷多奇, 固足以濟大事, 然前軍英武, 殆天所相, 可共受事於前軍, 以爲成都王.」遂死, 時年五十六. 諸將共立雄爲主. 雄僭號, 追諡流秦文王.

李庠字玄序, 特第三弟也. 少以烈氣聞. 仕郡督郵、主簿, 皆有當官之稱. 元康四年, 察孝廉, 不就. 後以善騎射, 擧良將, 亦不就. 州以庠才兼文武, 擧秀異, 固以疾辭. 州郡不聽, 以其名上聞, 中護軍切徵, 不得已而應之, 拜中軍騎督. 弓馬便捷, 膂力過人, 時論方之文鴦.

以洛陽方亂, 稱疾去官. 性在任俠, 好濟人之難, 州黨爭附之. 與六郡流人避難梁益, 道路有飢病者, 庠常營護隱恤, 振施窮乏, 大收衆心. 至蜀, 趙廞深器之, 與論兵法, 無不稱善, 每謂所親曰：「李玄序蓋亦一時之關張也.」及將有異志, 委以心膂之任, 乃表庠爲部曲督, 使招合六郡壯勇, 至萬餘人. 以討叛羌功, 表庠爲威寇將軍, 仮赤幢曲蓋, 封陽泉亭侯, 賜錢百萬, 馬五十匹. 被誅之日, 六郡士庶莫不流涕, 時年五十五.

校勘記

[一]柏氏　御覽三七引世本, 太平寰宇記一七八「柏」作「相」, 斠注據謂「柏」爲「相」字之訛. 按：後漢書南蠻傳亦作「相」, 斠注說是.

[二]碭石　後漢書南蠻傳引盛弘之荊州記「碭石」作「陽石」. 水經夷水注云：「又有鹽石, 卽陽石也. 盛弘之以是推之, 疑卽廩君所射鹽神處也. 將知陰石是對陽石之名矣.」則酈道元亦同盛說. 疑作「陽」是.

[三]特祖將五百餘家歸之　李校：據華陽國志、李雄載記「祖」下當有「武」字. 斠注亦引華陽國志九「曾(此字衍)祖父虎」及御覽一二三引蜀錄「特祖父虎」之文, 謂載記不書虎名, 蓋避唐諱, 惟李雄記則改「虎」爲「武」. 按：此處當脫「武」字, 李說是.

[四]巴氐　廩君族乃巴郡、南郡蠻, 本非氐族. 後漢書列之南蠻傳中. 巴乃巴郡, 南郡蠻五姓之一, 傳稱廩君爲「巴氏子」, 又云「及秦惠王幷巴中, 以巴氏爲蠻夷君長」, 數言「巴氏」, 皆以爲族姓. 華陽國志九此句作「北土復號曰巴人」, 御覽一二三引蜀錄作「所在號爲巴人」, 並無「巴氐」之稱. 此處「巴氐」疑爲「巴氏」之訛.

[五]同移者閻式　各本「移」作「夷」, 殿本作「移」. 御覽一二三引蜀錄亦作「移」, 今從殿本.

[六]上官惇　斠注：華陽國志八作「上官晶」, 惟下文則上官晶、上官惇二人並列. 按：通鑑八三亦作「上官晶」. 此處上官惇敘於任回下, 李攀、費佗上, 下文在任下李、費上者正是晶而非惇, 知此處「惇」當是「晶」之誤.

[七]手刃殺淑粲淑粲左右又殺弇　各本皆不重「淑粲」二字, 冊府二二二、通鑑八四、通志一九０皆重「淑粲」二字, 疑此脫, 今據補.

[八]袁洽　南北監本、毛本、殿本「洽」作「治」, 據張元濟校勘記云, 所見另一宋本此字空格, 百衲本從殿本補「治」字, 獨局本作「洽」. 通志一九０、華陽國志八並作「洽」. 今從局本.

[九]梁州刺史羅尙　各本「梁」作「凉」. 羅尙傳及華陽國志八並云尙以梁州刺史遷益州. 斠注：「凉州」當從羅尙傳及華陽國志作「梁州」. 按：通鑑八四亦作「梁州」. 斠注說是, 今據改.

[一０]出奔江陽　華陽國志八及通鑑八四「江陽」作「德陽」. 擧正：通鑑作「德陽」爲是. 德陽屬廣漢, 特攻冉於廣漢, 就近出奔耳.

[一一]廣漢太守張徵　惠紀「徵」作「微」. 華陽國志八上文及此處兩見「廣漢太守張微」, 而上文李特攻趙廞, 入成都, 稱張徵斬關出走, 與載記同. 斠注：張微、張徵以形近致訛. 徵字建興, 張翼之子, 見華陽國志壽良傳. 則載記作「徵」不誤. 凡本書不誤者本不出校記, 以華陽國志先後雜出, 通鑑八四從紀作「微」, 故錄斠注語.

[一二]太安元年至改年建初　通鑑八五此事繫於太安二年正月, 通鑑考異云：「帝紀：『太安元年五月, 特自號大將軍.』載記：『太安元年, 特稱大將軍改元.』後魏書李雄傳曰：『昭帝七年, 特稱大將軍, 號年建初.』昭帝七年, 太安元年也. 祖孝徵修文殿御覽云：『太安二年, 特大赦, 改年建初元年. 特見殺.』三十國晉春秋云：『太安二年正月特僭位改年.』今從御覽等書.」按：御覽一二三引蜀錄云：「太安二年, 都下推特爲大將軍, 大赦, 改元爲建初元年.」

[一三]王辛　通鑑八四「辛」作「幸」.

[一四]李瑾　通鑑八五「瑾」作「璜」. 下文及李雄載記皆作「李璜」, 疑「瑾」字訛.

[一五]任明　通鑑八五「任明」作「任叡」, 通鑑考異云：「羅尙傳作『任銳』, 今從華陽國志.」

[一六]宋岱　參卷四校記.

晉書卷一百二十一 載記第二十一

李雄

李雄字仲雋, 特第三子也. 母羅氏, 夢雙虹自門升天, 一虹中斷, 旣而生蕩. 後羅氏因汲水, 忽然如寐, 又夢大蛇繞其身, 遂有孕, 十四月而生雄. 常言吾二子若有先亡, 在者必大貴. 蕩竟前死. 雄身長八尺三寸, 美容貌. 少以烈氣聞, 每周旋鄕里, 識達之士皆器重之. 有劉化者, 道術士也, 每謂人曰：「關隴之士皆當南移, 李氏子中惟仲雋有奇表, 終爲人主.」

特起兵於蜀, 承制, 以雄爲前將軍. 流死, 雄自稱大都督、大將軍、益州牧, 都於郫城. 羅尙遣將攻雄, 雄擊走之. 李驤攻犍爲, 斷尙運道, 尙軍大餒, 攻之又急, 遂留牙門羅特固守, 尙委城夜遁. 特開門內雄, [一]遂克成都. 于時雄軍飢甚, 乃率衆就穀於郪, 掘野芋而食之. 蜀人流散, 東下江陽, 南入七郡. 雄以西山范長生巖居穴處, 求道養志, 欲迎立爲君而臣之. 長生固辭. 雄乃深自挹損, 不敢稱制, 事無巨細, 皆決於李國、李離兄弟. 國等事雄彌謹.

諸將固請雄卽尊位, 以永興元年僭稱成都王, 赦其境內, 建元爲建興, 除晉法, 約法七章. 以其叔父驤爲太傅, 兄始爲太保, 折衝李離爲太尉, 建威李雲爲司徒, 翊軍李璜爲司空, 材官李國爲太宰, 其餘拜授各有差. 追尊其曾祖武曰巴郡桓公, [二]祖慕隴西襄王, 父特成都景王, 母羅氏曰王太后. 范長生自西山乘素輿詣成都, [三]雄迎之於門, 執版延坐, 拜丞相, 尊曰范賢. 長生勸雄稱尊號, 雄於是僭卽帝位, 赦其境內, 改年曰太武. [四]追尊父特曰景帝, 廟號始祖, 母羅氏爲太后. 加范長生爲天地太師, 封西山侯, 復其部曲不豫軍征, 租稅一入其家. 雄時建國草創, 素無法式, 諸將恃恩, 各爭班位. 其尙書令閻式上疏曰：「夫爲國制法, 勳尙仍舊. [五]漢晉故事, 惟太尉、大司馬執兵, 太傅、太保父兄之官, 論道之職, 司徒、司空掌五敎九土之差. 秦置丞相, 總領萬機. 漢武之末, 越以大將軍統政. 今國業初建, 凡百未備, 諸公大將班位有差, 降而競請施置, 不與典故相應, 宜立制度以爲楷式.」雄從之.

遣李國、李雲等率衆二萬寇漢中, 梁州刺史張殷奔于長安. 國等陷南鄭, 盡徙漢中人于蜀.

先是, 南土頻歲饑疫, 死者十萬計. 南夷校尉李毅固守不降, 雄誘建寧夷使討之. 毅病卒, 城陷, 殺壯士三千餘人, 送婦女千口於成都.

時李離據梓潼, 其部將羅羕、張金苟等殺離及閻式, 以梓潼歸于羅尙. 尙遣其將向奮屯安漢之宜福以逼雄, 雄率衆攻奮, 不克. 時李國鎭巴西, 其帳下文碩又殺國, 以巴西降尙. 雄乃引還, 遣其將張寶襲梓潼, 陷之. 會羅尙卒, 巴郡亂, 李驤攻涪, 又陷之, 執梓潼太守譙登, 遂乘勝進軍討文碩, 害之. 雄大悅, 赦其境內, 改元曰玉衡.

雄母羅氏死, 雄信巫覡者之言, 多有忌諱, 至欲不葬. 其司空趙肅諫, 雄乃從之. 雄欲申三年之禮, 群臣固諫, 雄弗許. 李驤謂司空上官惇曰：「今方難未弭, 吾欲固諫, 不聽主上終諒闇, 君以爲何如？」惇曰：「三年之喪, 自天子達於庶人, 故孔子曰：『何必高宗, 古之人皆然.』但漢魏以來, 天下多難, 宗廟至重, 不可久曠, 故釋縗絰, 至哀而已.」驤曰：「任回方至, 此人決於行事, 且上常難違其言, 待其至, 當與俱請.」及回至, 驤與回俱見雄. 驤免冠流涕, 固請公除. 雄號泣不許. 回跪而進曰：「今王業初建, 凡百草創, 一日無主, 天下惶惶. 昔武王素甲觀兵, 晉襄墨絰從戎, 豈所願哉？爲天下屈己故也. 願陛下割情從權, 永隆天保.」遂强扶雄起, 釋服親政.

是時南得漢嘉、涪陵, 遠人繼至, 雄於是下寬大之令, 降附者皆仮復除. 虛己愛人, 授用皆得其才, 益州遂定. 僞立其妻任氏爲皇后. 氐王楊難敵兄弟爲劉曜所破, 奔葭萌, 遣子入質. 隴西賊帥陳安又附之.

遣李驤征越嶲, 太守李釗降. 驤進軍由小會攻寧州刺史王遜, 遜使其將姚岳悉衆距戰. 驤軍不利, 又遇霖雨, 驤引軍還, 爭濟瀘水, 士衆多死. 釗到成都, 雄待遇甚厚, 朝廷儀式, 喪紀之禮, 皆決於釗.

楊難敵之奔葭萌也, 雄安北李稚厚撫之, 縱其兄弟還武都, 難敵遂恃險多爲不法, 稚請討之. 雄遣中領軍琀及將軍樂次、費他、李乾等由白水橋攻下辯, 征東李壽督琀弟玝攻陰平. 難敵遣軍距之, 壽不得進, 而琀、稚長驅至武街. 難敵遣兵斷其歸道, 四面攻之, 獲琀、稚, 死者數千人. 琀、稚, 雄兄蕩之子也. 雄深悼之, 不食者數日, 言則流涕, 深自咎責焉.

其後將立蕩子班爲太子. 雄有子十餘人, 群臣咸欲立雄所生. 雄曰：「起兵之初, 擧手扞頭, 本不希帝王之業也. 値天下喪亂, 晉氏播蕩, 群情義擧, 志濟塗炭, 而諸君遂見推逼, 處王公之上. 本之基業, 功由先帝. 吾兄適統, 丕祚所歸, 恢懿明叡, 殆天所命, 大事垂克, 薨于戎戰. 班姿性仁孝, 好學夙成, 必爲名器.」李驤與司徒王達諫曰：「先王樹冢適者, 所以防簒奪之萌, 不可不愼. 吳子捨其子而立其弟, 所以有專諸之禍；宋宣不立與夷而立穆公, 卒有宋督之變. 猶子之言, 豈若子也？深願陛下思之.」雄不從, 竟立班. 驤退而流涕曰：「亂自此始矣！」

張駿遣使遺雄書, 勸去尊號, 稱藩于晉. 雄復書曰：「吾過爲士大夫所推, 然本無心於帝王也, 進思爲晉室元功之臣, 退思共爲守藩之將, 掃除氛埃, 以康帝宇. 而晉室陵遲, 德聲不振, 引領東望, 有年月矣. 會獲來貺, 情在闇室, 有何已已. 知欲遠遵楚漢, 尊崇義帝, 春秋之義, 於斯莫大.」駿重其言, 使聘相繼. 巴郡嘗告急, 云有東軍. 雄曰：「吾嘗慮石勒跋扈, 侵逼琅邪, 以爲耿耿. 不圖乃能擧兵, 使人欣然.」雄之雅譚, 多如此類.

雄以中原喪亂, 乃頻遣使朝貢, 與晉穆帝分天下. [六]張駿領秦梁, 先是, 遣傅穎仮道于蜀, 通表京師, 雄弗許. 駿又遣治中從事張淳稱藩于蜀, 託以仮道. 雄大悅, 謂淳曰：「貴主英名蓋世, 土險兵强, 何不自稱帝一方？」淳曰：「寡君以乃祖世濟忠良, 未能雪天下之恥, 解衆人之倒懸, 日昃忘食, 枕戈待旦. 以琅邪中興江東, 故萬里翼戴, 將成桓文之事, 何言自取邪！」雄有慚色, 曰：「我乃祖乃父亦是晉臣, 往與六郡避難此地, 爲同盟所推, 遂有今日. 琅邪若能中興大晉於中夏, 亦當率衆輔之.」淳還, 通表京師, 天子嘉之.

時李驤死, 以其子壽爲大將軍、西夷校尉, 督征南費黑、征東任■■攻陷巴東, [七]太守楊謙退保建平. 壽別遣費黑寇建平, 晉巴東監軍毋丘奧退保宜都. 雄遣李壽攻朱提, 以費黑、卬攀爲前鋒, [八]又遣鎭南任回征木落, 分寧州之援. 寧州刺史尹奉降, 遂有南中之地. 雄於是赦其境內, 使班討平寧州夷, 以班爲撫軍.

咸和八年, 雄生瘍於頭, 六日死, [九]時年六十一, 在位三十年. [一０]僞諡武帝, 廟曰太宗, 墓號安都陵.

雄性寬厚, 簡刑約法, 甚有名稱. 氐苻成、隗文旣降復叛, [一一]手傷雄母, 及其來也, 咸釋其罪, 厚加待納. 由是夷夏安之, 威震西土. 時海內大亂, 而蜀獨無事, 故歸之者相尋. 雄乃興學校, 置史官, 聽覽之暇, 手不釋卷. 其賦男丁歲穀三斛, 女丁半之, 戶調絹不過數丈, 綿數兩. 事少役稀, 百姓富實, 閭門不閉, 無相侵盜. 然雄意在招致遠方, 國用不足, 故諸將每進金銀珍寶, 多有以得官者. 丞相楊褒諫曰：「陛下爲天下主, 當網羅四海, 何有以官買金邪！」雄遜辭謝之. 後雄嘗酒醉而推中書令, 杖太官令, 褒進曰：「天子穆穆, 諸侯皇皇, 安有天子而爲酗也！」雄卽捨之. 雄無事小出, 褒於後持矛馳馬過雄. 雄怪問之, 對曰：「夫統天下之重, 如臣乘惡馬而持矛也, 急之則慮自傷, 緩之則懼其失, 是以馬馳而不制也.」雄寤, 卽還. 雄爲國無威儀, 官無祿秩, 班序不別, 君子小人服章不殊；行軍無號令, 用兵無部隊, 戰勝不相讓, 敗不相救, 攻城破邑動以虜獲爲先. 此其所以失也.

李班

班字世文. 初署平南將軍, 後立爲太子. 班謙虛博納, 敬愛儒賢, 自何點、李釗, 班皆師之, 又引名士王嘏及隴西董融、天水文蘷等以爲賓友. 每謂融等曰：「觀周景王太子晉、魏太子丕、吳太子孫登, 文章鑒識, 超然卓絶, 未嘗不有慚色. 何古賢之高朗, 後人之莫逮也！」爲性汎愛, 動修軌度. 時諸李子弟皆尙奢靡, 而班常戒厲之. 每朝有大議, 雄輒令豫之. 班以古者墾田均平, 貧富獲所, 今貴者廣占荒田, 貧者種殖無地, 富者以己所餘而賣之, 此豈王者大均之義乎！雄納之. 及雄寢疾, 班晝夜侍側. 雄少數攻戰, 多被傷夷, 至是疾甚, 痕皆膿潰, 雄子越等惡而遠之. 班爲吮膿, 殊無難色, 每嘗藥流涕, 不脫衣冠, 其孝誠如此.

雄死, 嗣僞位, 以李壽錄尙書事輔政. 班居中執喪禮, 政事皆委壽及司徒何點、尙書令王瑰等. 越時鎭江陽, 以班非雄所生, 意甚不平. 至此, 奔喪, 與其弟期密計圖之. 李玝勸班遣越還江陽, 以期爲梁州刺史, 鎭葭萌. 班以未葬, 不忍遣, 推誠居厚, 心無纖芥. 時有白氣二道帶天, 太史令韓豹奏：「宮中有陰謀兵氣, 戒在親戚.」班不悟. 咸和九年, 班因夜哭, 越殺班于殯宮, 時年四十七, 在位一年, 遂立雄之子期嗣位焉.

李期

期字世運, 雄第四子也. 聰慧好學, 弱冠能屬文, 輕財好施, 虛心招納. 初爲建威將軍, 雄令諸子及宗室子弟以恩信合衆, 多者不至數百, 而期獨致千餘人. 其所表薦, 雄多納之, 故長史列署頗出其門.

旣殺班, 欲立越爲主, 越以期雄妻任氏所養, 又多才藝, 乃讓位于期. 于是僭卽皇帝位, 大赦境內, 改元玉恆. 誅班弟都. 使李壽伐都弟玝于涪, 玝棄城降晉. 封壽漢王, 拜梁州刺史、東羌校尉、中護軍、錄尙書事；封兄越建寧王, 拜相國、大將軍、錄尙書事. 立妻閻氏爲皇后. 以其衛將軍尹奉爲右丞相、驃騎將軍、尙書令, 王瑰爲司徒. 期自以謀大事旣果, 輕諸舊臣, 外則信任尙書令景騫、尙書姚華、田褒. 褒無他才藝, 雄時勸立期, 故寵待甚厚. 內則信宦豎許涪等. 國之刑政, 希復關之卿相, 慶賞威刑, 皆決數人而已, 于是綱維紊矣. 乃誣其尙書僕射、武陵公李載謀反, 下獄死.

先是, 晉建威將軍司馬勳屯漢中, 期遣李壽攻而陷之, 遂置守宰, 戍南鄭.

雄子霸、保並不病而死, 皆云期鴆殺之, 於是大臣懷懼, 人不自安. 天雨大魚于宮中, 其色黃. 又宮中豕犬交. 期多所誅夷, 籍沒婦女資財以實後庭, 內外兇兇, 道路以目, 諫者獲罪, 人懷苟免. 期又鴆殺其安北李攸. 攸, 壽之養弟也. 於是與越及景騫、田褒、姚華謀襲壽等, 欲因燒市橋而發兵. 期又累遣中常侍許涪至壽所, 伺其動靜. 及殺攸, 壽大懼, 又疑許涪往來之數也, 乃率步騎一萬, 自涪向成都, 表稱景騫、田褒亂政, 興晉陽之甲, 以除君側之惡. 以李奕爲先登. 壽到成都, 期、越不虞其至, 素不備設, 壽遂取其城, 屯兵至門. 期遣侍中勞壽, 壽奏相國、建寧王越, 尙書令、河南公景騫, 尙書田褒、姚華, 中常侍許涪, 征西將軍李遐及將軍李西等, 皆懷姦亂政, 謀傾社稷, 大逆不道, 罪合夷滅. 期從之, 於是殺越、騫等. 壽矯任氏令, 廢期爲邛都縣公, 幽之別宮. 期歎曰：「天下主乃當爲小縣公, 不如死也！」咸康三年, 自縊而死, [一二]時年二十五, 在位三年. [一三]諡曰幽公. 及葬, 賜鸞輅九旒, 餘如王禮. 雄之子皆爲壽所殺.

李壽

壽字武考, 驤之子也. 敏而好學, 雅量豁然, 少尙禮容, 異於李氏諸子. 雄奇其才, 以爲足荷重任, 拜前將軍、督巴西軍事, 遷征東將軍. 時年十九, 聘處士譙秀以爲賓客, 盡其讜言, 在巴西威惠甚著. 驤死, 遷大將軍、大都督、侍中, 封扶風公, 錄尙書事. 征寧州, 攻圍百餘日, 悉平諸郡, 雄大悅, 封建寧王. 雄死, 受遺輔政. 期立, 改封漢王, 食梁州五郡, 領梁州刺史.

壽威名遠振, 深爲李越、景騫等所憚, 壽深憂之. 代李玝屯涪, 每應期朝覲, 常自陳邊疆寇警, 不可曠鎭, 故得不朝. 壽又見期、越兄弟十餘人年方壯大, 而並有强兵, 懼不自全, 乃數聘禮巴西龔壯. 壯雖不應聘, 數往見壽. 時岷山崩, 江水竭, 壽惡之, 每問壯以自安之術. 壯以特殺其父及叔, 欲仮手報仇, 未有其由, 因說壽曰：「節下若能捨小從大, 以危易安, 則開國裂土, 長爲諸侯, 名高桓文, 勳流百代矣.」壽從之, 陰與長史略陽羅恒、[一四]巴西解思明共謀據成都, 稱藩歸順. 乃誓文武, 得數千人, 襲成都, 克之, 縱兵虜掠, 至乃姦略雄女及李氏諸婦, 多所殘害, 數日乃定.

恒與思明及李奕、王利等勸壽稱鎭西將軍、益州牧、成都王, 稱藩于晉, 而任調與司馬蔡興、侍中李艶及張烈等勸壽自立. 壽命筮之, 占者曰：「可數年天子.」調喜曰：「一日尙爲足, 而況數年乎！」思明曰：「數年天子, 孰與百世諸侯！」壽曰：「朝聞道, 夕死可矣. 任侯之言, 策之上也.」遂以咸康四年僭卽僞位, 赦其境內, 改元爲漢興. 以董皎爲相國, 羅恒、馬當爲股肱, 李奕、任調、李閎爲爪牙, 解思明爲謀主. 以安車束帛聘龔壯爲太師, 壯固辭, 特聽縞巾素帶, 居師友之位. 拔擢幽滯, 處之顯列. 追尊父驤爲獻帝, 母昝氏爲太后, 立妻閻氏爲皇后, 世子勢爲太子.

有告廣漢太守李乾與大臣通謀, 欲廢壽者. 壽令其子廣與大臣盟于前殿, 徙乾漢嘉太守. 大風暴雨, 震其端門. 壽深自悔責, 命群臣極盡忠言, 勿拘忌諱.

遣其散騎常侍王嘏、中常侍王廣聘於石季龍. 先是, 季龍遺壽書, 欲連橫入寇, 約分天下. 壽大悅, 乃大修船艦, 嚴兵繕甲, 吏卒皆備■■糧. 以其尙書令馬當爲六軍都督, 仮節鉞, 營東場大閱, 軍士七萬餘人, 舟師泝江而上. 過成都, 鼓譟盈江, 壽登城觀之. 其群臣咸曰：「我國小衆寡, 吳會險遠, 圖之未易.」解思明又切諫懇至, 壽於是命群臣陳其利害. 龔壯諫曰：「陛下與胡通, 孰如與晉通？胡, 豺狼國也. 晉旣滅, 不得不北面事之. 若與之爭天下, 則强弱勢異. 此虞虢之成範, 已然之明戒, 願陛下熟慮之.」群臣以壯之言爲然, 叩頭泣諫, 壽乃止, 士衆咸稱萬歲.

遣其鎭東大將軍李奕征牂柯, 太守謝恕保城距守者積日, 不拔. 會奕糧盡, 引還.

壽以其太子勢領大將軍、錄尙書事.

壽承雄寬儉, 新行簒奪, 因循雄政, 未逞其志欲. 會李閎、王嘏從鄴還, 盛稱季龍威强, 宮觀美麗, 鄴中殷實. 壽又聞季龍虐用刑法, 王遜亦以殺罰御下, 並能控制邦域, 壽心欣慕, 人有小過, 輒殺以立威. 又以郊甸未實, 都邑空虛, 工匠器械, 事未充盈, 乃徙旁郡戶三丁已上以實成都, 興尙方御府, 發州郡工巧以充之, 廣修宮室, 引水入城, 務於奢侈. 又廣太學, 起讌殿. 百姓疲於使役, 呼嗟滿道, 思亂者十室而九矣. 其左僕射蔡興切諫, 壽以爲誹謗, 誅之. 右僕射李嶷數以直言忤旨, 壽積忿非一, 託以他罪, 下獄殺之.

壽疾篤, 常見李期、蔡興爲祟. 八年, 壽死, [一五]時年四十四, 在位五年. [一六]僞諡昭文帝, 廟曰中宗, 墓曰安昌陵.

壽初爲王, 好學愛士, 庶幾善道, 每覽良將賢相建功立事者, 未嘗不反覆誦之, 故能征伐四克, 闢國千里. 雄旣垂心於上, 壽亦盡誠於下, 號爲賢相. 及卽僞位之後, 改立宗廟, 以父驤爲漢始祖廟, 特、雄爲大成廟, 又下書言與期、越別族, 凡諸制度, 皆有改易. 公卿以下, 率用己之僚佐, 雄時舊臣及六郡士人, 皆見廢黜. 壽初病, 思明等復議奉王室, 壽不從. 李演自越嶲上書, 勸壽歸正返本, 釋帝稱王, 壽怒殺之, 以威龔壯、思明等. 壯作詩七篇, 託言應璩以諷壽. 壽報曰：「省詩知意. 若今人所作, 賢哲之話言也. 古人所作, 死鬼之常辭耳！」動慕漢武、魏明之所爲, 恥聞父兄時事, 上書者不得言先世政化, 自以己勝之也.

李勢

勢字子仁, 壽之長子也. 初, 壽妻閻氏無子, 驤殺李鳳, 爲壽納鳳女, 生勢. 期愛勢姿貌, 拜翊軍將軍、漢王世子. 勢身長七尺九寸, 腰帶十四圍, 善於俯仰, 時人異之. 壽死, 勢嗣僞位, 赦其境內, 改元曰太和. 尊母閻氏爲太后, 妻李氏爲皇后.

太史令韓皓奏熒惑守心, 以宗廟禮廢, 勢命群臣議之. 其相國董皎、侍中王嘏等以爲景武昌業, 獻文承基, 至親不遠, 無宜疏絶. 勢更令祭特、雄, 同號曰漢王.

勢弟大將軍、漢王廣以勢無子, 求爲太弟, 勢弗許. 馬當、解思明以勢兄弟不多, 若有所廢, 則益孤危, 固勸許之. 勢疑當等與廣有謀, 遣其太保李奕襲廣於涪城, 命董皎收馬當、思明斬之, 夷其三族. 貶廣爲臨邛侯, 廣自殺. 思明有計謀, 强諫諍, 馬當甚得人心, 自此之後, 無復紀綱及諫諍者.

李奕自晉壽擧兵反之, 蜀人多有從奕者, 衆至數萬. 勢登城距戰. 奕單騎突門, 門者射而殺之, 衆乃潰散. 勢旣誅奕, 大赦境內, 改年嘉寧.

初, 蜀土無獠, 至此, 始從山而出, 北至犍爲、梓潼, 布在山谷, 十餘萬落, 不可禁制, 大爲百姓之患. 勢旣驕吝, 而性愛財色, 常殺人而取其妻, 荒淫不恤國事. 夷獠叛亂, 軍守離缺, 境宇日蹙. 加之荒儉, 性多忌害, 誅殘大臣, 刑獄濫加, 人懷危懼. 斥外父祖臣佐, 親任左右小人, 群小因行威福. 又常居內, 少見公卿. 史官屢陳災譴, 乃加董皎太師, 以名位優之, 實欲與分災眚.

大司馬桓溫率水軍伐勢. 溫次靑衣, 勢大發軍距守, 又遣李福與昝堅等數千人從山陽趣合水距溫. 謂溫從步道而上, 諸將皆欲設伏於江南以待王師, 昝堅不從, 率諸軍從江北鴛鴦碕渡向犍爲. 而溫從山陽出江南, 昝堅到犍爲, 方知與溫異道, 乃迴從沙頭津北渡. 及堅至, 溫已造成都之十里陌, 昝堅衆自潰. 溫至城下, 縱火燒其大城諸門. 勢衆惶懼, 無復固志, 其中書監王嘏、散騎常侍常璩等勸勢降. 勢以問侍中馮孚, 孚言：「昔吳漢征蜀, 盡誅公孫氏. 今晉下書, 不赦諸李, 雖降, 恐無全理.」勢乃夜出東門, 與昝堅走至晉壽, 然後送降文於溫曰：「僞嘉寧二年三月十七日, 略陽李勢叩頭死罪. 伏惟大將軍節下, 先人播流, 恃險因釁, 竊自汶蜀. 勢以闇弱, 復統末緖, 偸安荏苒, 未能改圖. 猥煩朱軒, 踐冒險阻. 將士狂愚, 干犯天威. 仰慚府愧, 精魂飛散, 甘受斧鑕, 以釁軍鼓. 伏惟大晉, 天網恢弘, 澤及四海, 恩過陽日. 逼迫食卒, 自投草野. 卽日到白水城, 謹遣私署散騎常侍王幼奉牋以聞, 幷敕州郡投戈釋杖. 窮池之魚, 待命漏刻.」勢尋輿櫬面縛軍門, 溫解其縛, 焚其櫬, 遷勢及弟福、[一七]從兄權親族十餘人于建康, 封勢歸義侯. 升平五年, 死于建康. 在位五年而敗.

始, 李特以惠帝太安元年起兵, 至此六世, 凡四十六年, [一八]以穆帝永和三年滅.

史臣曰：昔周德方隆, 古公切踰梁之患；漢祚斯永, 宣后興渡湟之師. 是知戎狄亂華, 釁深自古, 況乎巴濮雜種, 厥類實繁, 資剽竊以全生, 習獷悍而成俗. 李特世傳兇狡, 早擅梟雄, 太息劍門, 志呑井絡. 屬晉綱之落紐, 乘羅侯之無斷, 騁馬屬鞬, 同聲雲集, 殲殄蜀漢, 薦食巴梁, 沃野無半菽之資, 華陽有析骸之爨. 蓋上失其道, 覆敗之至於斯！

仲雋天挺英姿, 見稱奇偉, 推鋒累載, [一九]克隆霸業. 蹈玄德之前基, 掩子陽之故地, 薄賦而綏弊俗, 約法而悅新邦, 擬於其倫, 實孫權之亞也. 若夫立子以嫡, 往哲通訓, 繼體承基, 前修茂範. 而雄闇經國之遠圖, 蹈匹夫之小節, 傳大統於猶子, 託强兵於厥胤. 遺骸莫斂, 尋戈之釁已深；星紀未周, 傾巢之釁便及. 雖云天道, 抑亦人謀.

班以寬愛罹災, 期以暴戾速禍, 殊塗並失, 異術同亡. 武考憑藉世資, 窮兵竊位, 罪百周帶, 毒甚楚圍, 獲保歸全, 何其幸也！子仁承緖, 繼傳昏虐, 驅率餘燼, 敢距大邦. 授甲晨征, 則理均於困獸；斬關宵遁, 則義殊於前禽. 宜其懸首國門, 以明大戮, 遂得禮同劉禪, 不亦優乎！

贊曰：晉圖弛馭, 百六斯鍾. 天垂伏鱉, 野戰群龍. 李特窺釁, 盜我巴庸. 世歷五朝, 年將四紀. 簒殺移國, 昏狂繼軌. 德之不修, 險亦難恃.

校勘記

[一]遂留牙門羅特固守至特開門內雄　通鑑八五「羅特」作「張羅」, 通鑑考異云從華陽國志. 按：華陽國志八云：「留牙門張羅持城」, 又云「倉卒失節鉞, 羅持從後得之」, 似作「張羅持」, 但所云「張羅持城」, 又似「持」非人名, 「持城」作守城解, 下「羅持從後得之」衍「持」字, 故通鑑以爲作「張羅」. 然華陽國志不云張羅開門納雄, 下文稱羅進據犍爲之合水, 又以巴郡太守行三府事, 與隗文戰死. 開門納雄者是否卽張羅, 仍可疑.

[二]追尊其曾祖武曰巴郡桓公　華陽國志九「武」作「虎」, 晉書避唐諱改.

[三]范長生自西山乘素輿詣成都　各本「西山」作「山西」, 周校：「西山」誤倒. 按：上文已見「西山范長生」, 下云「封西山侯」, 今據乙.

[四]改年曰太武　通鑑八六作「改元晏平, 國號大成」. 通鑑考異據十六國春秋目錄及華陽國志八以爲李雄建元建興, 後改晏平, 無「太武」. 雄稱帝後, 國號大成, 載記誤以「大成」爲年號. 又訛「成」爲「武」. 按：今本華陽國志作「太武」, 蓋後人據載記妄改.

[五]勳尙仍舊　毛本、局本「勳」下注「元作『動』」. 疑是.

[六]與晉穆帝分天下　商榷：雄死在咸和八年, 是成帝時, 何云「與晉穆帝分天下」, 「穆」字誤. 按：語出魏書李雄傳, 本無「晉」字, 穆帝乃指魏追諡穆帝之猗盧. 載記採魏書, 妄增「晉」字.

[七]任■■　華陽國志九「■■」作「邵」. 疑本作「■■」, 卽「昭」字. 魏書莊帝紀尒朱榮所殺常山王邵, 新出墓誌「邵」作「■■」, 可證.

[八]卬攀　華陽國志「卬」作「邵」.

[九]咸和八年雄生瘍於頭六日死　校文：成帝紀及華陽國志皆言雄死於九年六月, 此誤前一年. 通鑑書雄卒於九年六月丁卯, 亦不從載記. 擧正：魏書, 烈帝六年李雄死, 卽咸和九年也. 按：御覽一二三引蜀錄, 謂雄卒於玉衡二十四年. 永嘉五年, 雄改年玉衡, 二十四年正當咸和九年. 此作八年誤. 又御覽引蜀錄, 稱「五月雄寢疾, 六月丁卯薨」. 丁卯乃六月二十五日, 必非病六日死. 此處「日」字當爲「月」之訛.

[一０]在位三十年　雄以永興元年稱成都王, 至咸和九年應爲三十一年. 此少一年, 亦以雄死誤爲咸和八年之故.

[一一]氐苻成隗文旣降　各本「隗文」倒作「文隗」. 華陽國志八、穆紀俱作「隗文」, 今乙正.

[一二]咸康三年自縊而死　成紀、華陽國志九、通鑑九六俱繫期死於咸康四年, 魏書李壽傳, 壽廢期自立在什翼犍之建國元年, 亦卽咸康四年, 此作「三年」, 亦因雄死誤前一年而誤.

[一三]在位三年　校文：成帝紀, 期立於咸和九年十月, 華陽國志同. 死於咸康四年四月, 當從國志作五月. 凡五年. 此傳以期死屬之三年固誤, 謂在位三年, 亦駁文也.

[一四]羅恒　各本「恒」作「桓」, 殿本據下文改「恒」. 華陽國志九、通鑑九六並作「恒」, 「桓」字形近而訛, 今從殿本. 下同.

[一五]八年壽死　康紀及華陽國志九並謂壽死於建元元年, 此作咸康八年, 誤前一年.

[一六]在位五年　校文：帝紀, 壽立於咸康四年, 卒於建元元年, 計在位六年. 華陽國志所記年月與帝紀同, 御覽一二三引蜀錄亦云壽死於漢興六年(卽晉建元元年), 此云五年誤. 按：此誤以壽死於咸康八年, 故少一年.

[一七]遷勢及弟福　周校：桓溫傳作「勢叔父福」爲是. 校文：桓溫傳作「勢叔父福」, 御覽一二三引蜀錄、三二四引晉書並同. 按：「弟」上疑脫「壽」字.

[一八]始李特以惠帝太安元年起兵至此六世凡四十六年　惠紀, 李特於永寧元年起兵, 至永和三年滅, 應是四十七年, 御覽一二三引蜀錄卽云「合四十七年」, 此云太安元年起兵, 故少一年, 實誤.

[一九]推鋒累載　各本「推」作「椎」, 獨宋本作「推」. 文選左太沖魏都賦有「推鋒積紀」語, 「推鋒」亦屢見本書, 今從宋本.

晉書卷一百二十二 載記第二十二

呂光

呂光字世明, 略陽氐人也. 其先呂文和, 漢文帝初, 自沛避難徙焉, 世爲酋豪. 父婆樓, 佐命苻堅, 官至太尉. 光生于枋頭, 夜有神光之異, 故以光爲名. 年十歲, 與諸童兒游戱邑里, 爲戰陣之法, 儔類咸推爲主. 部分詳平, 群童歎服. 不樂讀書, 唯好鷹馬. 及長, 身長八尺四寸, 目重瞳子, 左肘有肉印. 沈毅凝重, 寬簡有大量, 喜怒不形于色. 時人莫之識也, 惟王猛異之, 曰：「此非常人.」言之苻堅, 擧賢良, 除美陽令, 夷夏愛服. 遷鷹揚將軍. 從堅征張平, 戰于銅壁, 刺平養子蚝, 中之, 自是威名大著.

苻雙反于秦州, 堅將楊成世爲雙將苟興所敗, 光與王鑒討之. 鑒欲速戰, 光曰：「興初破成世, 姦氣漸張, 宜持重以待其弊. 興乘勝輕來, 糧竭必退, 退而擊之, 可以破也.」二旬而興退, 諸將不知所爲, 光曰：「揆其姦計, 必攻楡眉. 若得楡眉, 據城斷路, 資儲復贍, 非國之利也, 宜速進師. 若興攻城, 尤須赴救. 如其奔也, 彼糧旣盡, 可以滅之.」鑒從焉, 果敗興軍. 從王猛滅慕容暐, 封都亭侯.

苻重之鎭洛陽, 以光爲長史. 及重謀反, 苻堅聞之, 曰：「呂光忠孝方正, 必不同也.」馳使命光檻重送之. 尋入爲太子右率, 甚見敬重.

蜀人李焉聚衆二萬, 攻逼益州. 堅以光爲破虜將軍, 率兵討滅之, 遷步兵校尉. 苻洛反, 光又擊平之, 拜驍騎將軍. [一]

堅旣平山東, 士馬强盛, 遂有圖西域之志, 乃授光使持節、都督西討諸軍事, 率將軍姜飛、彭晃、杜進、康盛等總兵七萬, 鐵騎五千, 以討西域. 以隴西董方、馮翊郭抱、武威賈虔、弘農楊穎爲四府佐將. 堅太子宏執光手曰：「君器相非常, 必有大福, 宜深保愛.」行至高昌, 聞堅寇晉, 光欲更須後命. 部將杜進曰：「節下受任金方, 赴機宜速, 有何不了, 而更留乎！」光乃進及流沙, 三百餘里無水, 將士失色. 光曰：「吾聞李廣利精誠玄感, 飛泉涌出, 吾等豈獨無感致乎！皇天必將有濟, 諸君不足憂也.」俄而大雨, 平地三尺. 進兵至焉耆, 其王泥流率其旁國請降. 龜茲王帛純距光, 光軍其城南, 五里爲一營, 深溝高壘, 廣設疑兵, 以木爲人, 被之以甲, 羅之壘上. 帛純驅徙城外人入于城中, 附庸侯王各嬰城自守.

至是, 光左臂內脈起成字, 文曰「巨霸」. 營外夜有一黑物, 大如斷堤, 搖動有頭角, 目光若電, 及明而雲霧四周, 遂不復見. 旦視其處, 南北五里, 東西三十餘步, 鱗甲隱地之所, 昭然猶在. 光笑曰：「黑龍也.」俄而雲起西北, 暴雨滅其跡. 杜進言於光曰：「龍者神獸, 人君利見之象. 易曰：『見龍在田, 德施普也.』斯誠明將軍道合靈和, 德符幽顯. 願將軍勉之, 以成大慶.」光有喜色.

又進攻龜茲城, 夜夢金象飛越城外. 光曰：「此謂佛神去之, 胡必亡矣.」光攻城旣急, 帛純乃傾國財寶請救獪胡. 獪胡弟吶龍、侯將馗率騎二十餘萬, 幷引溫宿、尉頭等國王, [二]合七十餘萬以救之. 胡便弓馬, 善矛■■, 鎧如連鎖, 射不可入, 以革索爲■, 策馬擲人, 多有中者. 衆甚憚之. 諸將咸欲每營結陣, 案兵以距之. 光曰：「彼衆我寡, 營又相遠, 勢分力散, 非良策也.」於是遷營相接陣, 爲勾鎖之法, 精騎爲遊軍, 彌縫其闕. 戰于城西, 大敗之, 斬萬餘級. 帛純收其珍寶而走, 王侯降者三十餘國. 光入其城, 大饗將士, 賦詩言志. 見其宮室壯麗, 命參軍京兆段業著龜茲宮賦以譏之. 胡人奢侈, 厚於養生, 家有蒲桃酒, 或至千斛, 經十年不敗, 士卒淪沒酒藏者相繼矣. 諸國憚光威名, 貢款屬路, 乃立帛純弟震爲王以安之. 光撫寧西域, 威恩甚著, 桀黠胡王昔所未賓者, 不遠萬里皆來歸附, 上漢所賜節傳, 光皆表而易之.

堅聞光平西域, 以爲使持節、散騎常侍、都督玉門已西諸軍事、安西將軍、西域校尉, 道絶不通. 光旣平龜茲, 有留焉之志. 時始獲鳩摩羅什, 羅什勸之東還, 語在西夷傳. [三]光於是大饗文武, 博議進止. 衆咸請還, 光從之, 以駝二萬餘頭致外國珍寶及奇伎異戱、殊禽怪獸千有餘品, 駿馬萬餘匹. 而苻堅高昌太守楊翰說其凉州刺史梁熙距守高桐、[四]伊吾二關, 熙不從. 光至高昌, 翰以郡迎降. 初, 光聞翰之說, 惡之, 又聞苻堅喪敗, 長安危逼, 謀欲停師. 杜進諫曰：「梁熙文雅有餘, 機鑒不足, 終不能納善從說也, 願不足憂之. 聞其上下未同, 宜在速進, 進而不捷, 請受過言之誅.」光從之. 及至玉門, 梁熙傳檄責光擅命還師, 遣子胤與振威姚皓、別駕衛翰率衆五萬, 距光于酒泉. 光報檄凉州, 責熙無赴難之誠, 數其遏歸師之罪. 遣彭晃、杜進、姜飛等爲前鋒, 擊胤, 大敗之. 胤輕將麾下數百騎東奔, 杜進追擒之. 於是四山胡夷皆來款附. 武威太守彭濟執熙請降. 光入姑臧, 自領凉州刺史、護羌校尉, 表杜進爲輔國將軍、武威太守, 封武始侯, 自餘封拜各有差.

光主簿尉祐, 姦佞傾薄人也, 見棄前朝, 與彭濟同謀執梁熙, 光深見寵任, 乃譖誅南安姚皓、天水尹景等名士十餘人, 遠近頗以此離貳. 光尋擢祐爲寧遠將軍、金城太守. 祐次允吾, 襲據外城以叛, 祐從弟隨據鸇陰以應之. 光遣其將魏眞討隨, 隨敗, 奔祐, 光將姜飛又擊敗祐衆. 祐奔據興城, 扇動百姓, 夷夏多從之. 飛司馬張象、參軍郭雅謀殺飛應祐, 發覺, 逃奔.

初, 苻堅之敗, 張天錫南奔, 其世子大豫爲長水校尉王穆所匿. 及堅還長安, 穆將大豫奔禿髮思復鞬, 思復鞬送之魏安. 是月, 魏安人焦松、齊肅、張濟等起兵數千, 迎大豫於揟次, 陷昌松郡. 光遣其將杜進討之, 爲大豫所敗. 大豫遂進逼姑臧, 求決勝負, 王穆諫曰：「呂光糧豐城固, 甲兵精銳, 逼之非利. 不如席卷嶺西, 厲兵積粟, 東向而爭, 不及期年, 可以平也.」大豫不從, 乃遣穆求救於嶺西諸郡, 建康太守李隰、祁連都尉嚴純及閻襲起兵應之. 大豫進屯城西, 王穆率衆三萬及思復鞬子奚于等陣于城南. 光出擊, 破之, 斬奚于等二萬餘級. 光謂諸將曰：「大豫若用王穆之言, 恐未可平也.」諸將曰：「大豫豈不及此邪！皇天欲贊成明公八百之業, 故令大豫迷於良算耳.」光大悅, 賜金帛有差. 大豫自西郡詣臨洮, 驅略百姓五千餘戶, 保據俱城. 光將彭晃、徐炅攻破之, 大豫奔廣武, 穆奔建康. 廣武人執大豫, 送之, 斬于姑臧巿.

光至是始聞苻堅爲姚萇所害, 奮怒哀號, 三軍縞素, 大臨于城南, 僞諡堅曰文昭皇帝, 長吏百石已上服斬縗三月, 庶人哭泣三日. 光於是大赦境內, 建元曰太安, [五]自稱使持節、侍中、中外大都督、督隴右河西諸軍事、大將軍、領護匈奴中郎將、凉州牧、酒泉公. 王穆襲據酒泉, 自稱大將軍、凉州牧. 時穀價踊貴, 斗直五百, 人相食, 死者太半. 光西平太守康寧自稱匈奴王, 阻兵以叛, 光屢遣討之, 不捷.

初, 光之定河西也, 杜進有力焉, 以爲輔國將軍、武威太守. 旣居都尹, 權高一時, 出入羽儀, 與光相亞. 光甥石聰至自關中, 光曰：「中州人言吾政化何如？」聰曰：「止知有杜進耳, 實不聞有舅.」光黙然, 因此誅進. 光後讌群僚, 酒酣, 語及政事. 時刑法峻重, 參軍段業進曰：「嚴刑重憲, 非明王之義也.」光曰：「商鞅之法至峻, 而兼諸侯；吳起之術無親, 而荊蠻以霸, 何也？」業曰：「明公受天眷命, 方君臨四海, 景行堯舜, 猶懼有弊, 奈何欲以商申之末法臨道義之神州, 豈此州士女所望於明公哉！」光改容謝之, 於是下令責躬, 及崇寬簡之政.

其將徐炅與張掖太守彭晃謀叛, 光遣師討炅, 炅奔晃. 晃東結康寧, 西通王穆, 光議將討之, 諸將咸曰：「今康寧在南, 阻兵伺隙, 若大駕西行, 寧必乘虛出于嶺左. 晃、穆未平, 康寧復至, 進退狼狽, 勢必大危.」光曰：「事勢實如卿言. 今而不往, 當坐待其來. 晃、穆共相脣齒, 寧又同惡相救, 東西交至, 城外非吾之有, 若是, 大事去矣. 今晃叛逆始爾, 寧、穆與之情契未密, 及其倉卒, 取之爲易. 且隆替命也, 卿勿復言.」光於是自率步騎三萬, 倍道兼行. 旣至, 攻之二旬, 晃將寇顗斬關納光, 於是誅彭晃. 王穆以其黨索嘏爲敦煌太守, 旣而忌其威名, 率衆攻嘏. 光聞之, 謂諸將曰：「二虜相攻, 此成擒也.」光將攻之, 衆咸以爲不可. 光曰：「取亂侮亡, 武之善經, 不可以累征之勞而失永逸之擧.」率步騎二萬攻酒泉, 克之, 進次凉興. 穆引師東還, 路中衆散, 穆單騎奔騂馬, 騂馬令郭文斬首送之.

是時麟見金澤縣, 百獸從之, 光以爲己瑞, 以孝武太元十四年僭卽三河王位, 置百官自丞郎已下, 赦其境內, 年號麟嘉. 光妻石氏、子紹、弟德世至自仇池, 光迎于城東, 大饗群臣. 遣其子左將軍他、武賁中郎將纂討北虜匹勤于三巖山, [六]大破之. 立妻石氏爲王妃, 子紹爲世子. 讌其群臣于內苑新堂. 太廟新成, 追尊其高祖爲敬公, 曾祖爲恭公, 祖爲宣公, 父爲景昭王, 母曰昭烈妃. 其中書侍郎楊穎上疏, 請依三代故事, 追尊呂望爲始祖, 永爲不遷之廟, 光從之.

是歲, 張掖督郵傅曜考覈屬縣, 而丘池令尹興殺之, [七]投諸空井. 曜見夢於光曰：「臣張掖郡小吏, 案校諸縣, 而丘池令尹興贓狀狼藉, 懼臣言之, 殺臣投於南亭空井中. 臣衣服形狀如是.」光寤而猶見, 久之乃滅. 遣使覆之如夢, 光怒, 殺興. 著作郎段業以光未能揚淸激濁, 使賢愚殊貫, 因療疾于天梯山, 作表志詩九歎、七諷十六篇以諷焉. 光覽而悅之.

南羌彭奚念入攻白土, 都尉孫峙退奔興城. 光遣其南中郎將呂方及其弟右將軍呂寶、振威楊範、强弩竇苟討乞伏乾歸于金城. 方屯河北, 寶進師濟河, 爲乾歸所敗, 寶死之. 武賁呂纂、强弩竇苟率步騎五千南討彭奚念, 戰于盤夷, 大敗而歸. 光親討乾歸、奚念, 遣纂及揚武楊軌、建忠沮渠羅仇、建武梁恭軍于左南. 奚念大懼, 于白土津累石爲堤, 以水自固, 遣精兵一萬距守河津. 光遣將軍王寶潛趣上津, 夜渡湟河. 光濟自石堤, 攻克枹罕, 奚念單騎奔甘松, 光振旅而旋.

初, 光徙西海郡人於諸郡, 至是, 謠曰：「朔馬心何悲？念舊中心勞. 燕雀何徘徊？意欲還故巢.」頃之, 遂相扇動, 復徙之於西河樂都.

群議以高昌雖在西垂, 地居形勝, 外接胡虜, 易生翻覆, 宜遣子弟鎭之. 光以子覆爲使持節、鎭西將軍、都督玉門已西諸軍事、西域大都護, 鎭高昌, 命大臣子弟隨之.

光於是以太元二十一年僭卽天王位, 大赦境內, 改年龍飛. 立世子紹爲太子, 諸子弟爲公侯者二十人. 中書令王詳爲尙書左僕射, 段業等五人爲尙書.

乾歸從弟軻彈來奔, 光下書曰：「乾歸狼子野心, 前後反覆. 朕方東淸秦趙, 勒銘會稽, 豈令豎子鴟峙洮南！且其兄弟內相離間, 可乘之機, 勿過今也. 其敕中外戒嚴, 朕當親討.」光於是次于長最, 使呂纂率楊軌、竇苟等步騎三萬攻金城. 乾歸率衆二萬救之. 光遣其將王寶、徐炅率騎五千邀之, 乾歸懼而不進. 光又遣其將梁恭、金石生以甲卒萬餘出陽武下峽, 與秦州刺史沒奕于攻其東, 光弟天水公延以枹罕之衆攻臨洮、武始、河關, 皆克之. 呂纂克金城, 擒乾歸金城太守衛鞬, 鞬瞋目謂光曰：「我寧守節斷頭, 不爲降虜也.」光義而免之. 乾歸因大震, 泣歎曰：「死中求生, 正在今日也.」乃縱反間, 稱乾歸衆潰, 東奔成紀. 呂延信之, 引師輕進. 延司馬耿稚諫曰：「乾歸雄勇過人, 權略難測, 破王廣, 克楊定, 皆羸師以誘之, 雖蕞爾小國, 亦不可輕也. 困獸猶鬥, 況乾歸而可望風自散乎！且告者視高而色動, 必爲姦計. 而今宜部陣而前, 步騎相接, 徐待諸軍大集, 可一擧滅之.」延不從, 與乾歸相遇, 戰敗, 死之. 耿稚及將軍姜顯收集散卒, 屯于枹罕. 光還于姑臧.

光荒耄信讒, 殺尙書沮渠羅仇、三河太守沮渠麴粥. 羅仇弟子蒙遜叛光, 殺中田護軍馬邃, 攻陷臨松郡, 屯兵金山, 大爲百姓之患. 蒙遜從兄男成先爲將軍, 守晉昌, 聞蒙遜起兵, 逃奔貲虜, 扇動諸夷, 衆至數千, 進攻福祿、建安. 寧戎護軍趙策擊敗之, 男成退屯樂涫. 呂纂敗蒙遜于忽谷. [八]酒泉太守壘澄率將軍趙策、趙陵步騎萬餘討男成于樂涫, 戰敗, 澄、策死之. 男成進攻建康, 說太守段業曰：「呂氏政衰, 權臣擅命, 刑罰失中, 人不堪役, 一州之地, 叛者連城, 瓦解之勢, 昭然在目, 百姓嗷然, 無所宗附. 府君豈可以蓋世之才, 而立忠於垂亡之世！男成等旣唱大義, 欲屈府君撫臨鄙州, 使塗炭之餘蒙來蘇之惠.」業不從. 相持二旬而外救不至, 郡人高逵、史惠等言於業曰：「今孤城獨立, 臺無救援, 府君雖心過田單, 而地非卽墨, 宜思高算, 轉禍爲福.」業先與光侍中房晷、僕射王詳不平, 慮不自容, 乃許之. 男成等推業爲大都督、龍驤大將軍、凉州牧、建康公. 光命呂纂討業, 沮渠蒙遜進屯臨洮, 爲業聲勢. 戰于合離, 纂師大敗.

光散騎常侍、太常郭■X明天文, 善占候, 謂王詳曰：「於天文, 凉之分野將有大兵. 主上老病, 太子沖闇, 纂等凶武, 一旦不諱, 必有難作. 以吾二人久居內要, 常有不善之言, 恐禍及人, 深宜慮之. 田胡王氣乞機部衆最强, [九]二苑之人多其故衆. 吾今與公唱義, 推機爲主, 則二苑之衆盡我有也. 克城之後, 徐更圖之.」詳以爲然. 夜燒光洪範門, 二苑之衆皆附之, 詳爲內應. 事發, 光誅之. ■X遂據東苑以叛. 光馳使召纂, 諸將勸纂曰：「業聞師迴, 必躡軍後. 若潛師夜還, 庶無後患矣.」纂曰：「業雖憑城阻衆, 無雄略之才, 若夜潛還, 張其姦志.」乃遣使告業曰：「郭■X作亂, 吾今還都. 卿能決者, 可出戰.」於是引還. 業不敢出. 纂司馬楊統謂其從兄桓曰：「郭■X明善天文, 起兵其當有以. 京城之外非復朝廷之有, 纂今還都, 復何所補！統請除纂, 勒兵推兄爲盟主, 西襲呂弘, 據張掖以號令諸郡, 亦千載一時也.」桓怒曰：「吾聞臣子之事君親, 有隕無二, 吾未有包胥存救之效, 豈可安榮其祿, 亂增其難乎！呂宗若敗, 吾爲弘演矣.」統懼, 至番禾, 遂奔郭■X. ■X遣軍邀纂于白石, 纂大敗. 光西安太守石元良率步騎五千赴難, 與纂共擊■X軍, 破之, 遂入于姑臧. ■X之叛也, 得光孫八人于東苑. 及軍敗, 恚甚, 悉投之于鋒刃之上, 枝分節解, 飮血盟衆, 衆皆掩目不忍視之, ■X悠然自若.

■X推後將軍楊軌爲盟主, 軌自稱大將軍、凉州牧、西平公. 呂纂擊■X將王斐于城西, 大破之, 自是■X勢漸衰. 光遺楊軌書曰：「自羌胡不靖, 郭■X叛逆, 南藩安否, 音問兩絶. 行人風傳, 云卿擁逼百姓, 爲■X脣齒. 卿雅志忠貞, 有史魚之操, 鑒察成敗, 遠侔古人, 豈宜聽納姦邪, 以虧大美！陵霜不彫者松柏也, 臨難不移者君子也, 何圖松柏彫於微霜, 雞鳴已於風雨！郭■X巫卜小數, 時或誤中, 考之大理, 率多虛謬. 朕宰化寡方, 澤不逮遠, 致世事紛紜, 百城離叛. 戮力一心, 同濟巨海者, 望之於卿也. 今中倉積粟數百千萬, 東人戰士一當百餘, 入則言笑晏晏, 出則武步凉州, 呑■X咀業, 綽有餘暇. 但與卿形雖君臣, 心過父子, 欲全卿名節, 不使貽笑將來.」軌不答, 率步騎二萬北赴郭■X. 至姑臧, 壘于城北. 軌以士馬之盛, 議欲大決成敗, ■X每以天文裁之. 呂弘爲段業所逼, 光遣呂纂迎之. 軌謀於衆曰：「呂弘精兵一萬, 若與光合, 則敵强我弱. 養獸不討, 將爲後患.」遂率兵邀纂, 纂擊敗之. 郭■X聞軌敗, 東走魏安, 遂奔于乞伏乾歸. 楊軌聞■X走, 南奔廉川.

光疾甚, 立其太子紹爲天王, 自號太上皇帝. 以呂纂爲太尉, 呂弘爲司徒. 謂紹曰：「吾疾病唯增, 恐將不濟. 三寇闚■■, 迭伺國隙. 吾終之後, 使纂統六軍, 弘管朝政, 汝恭己無爲, 委重二兄, 庶可以濟. 若內相猜貳, 釁起蕭牆, 則晉趙之變旦夕至矣.」又謂纂、弘曰：「永業才非撥亂, 直以正嫡有常, 猥居元首. 今外有强寇, 人心未寧, 汝兄弟緝穆, 則貽厥萬世. 若內自相圖, 則禍不旋踵.」纂、弘泣曰：「不敢有二心.」光以安帝隆安三年死, 時年六十三, [一０]在位十年. [一一]僞諡懿武皇帝, 廟號太祖, 墓號高陵.

呂纂

纂字永緖, 光之庶長子也. 少便弓馬, 好鷹犬. 苻堅時入太學, 不好讀書, 唯以交結公侯聲樂爲務. 及堅亂, 西奔上邽, 轉至姑臧, 拜武賁中郎將, 封太原公.

光死, 呂紹袐不發喪, 纂排閤入哭, 盡哀而出. 紹懼爲纂所害, 以位讓之, 曰：「兄功高年長, 宜承大統, 願兄勿疑.」纂曰：「臣雖年長, 陛下國家之冢嫡, 不可以私愛而亂大倫.」紹固以讓纂, 纂不許之. 及紹嗣僞位, 呂超言於紹曰：「纂統戎積年, 威震內外, 臨喪不哀, 步高視遠, 觀其擧止亂常, 恐成大變, 宜早除之, 以安社稷.」紹曰：「先帝顧命, 音猶在耳, 兄弟至親, 豈有此乎！吾弱年而荷大任, 方賴二兄以寧家國. 縱其圖我, 我視死如歸, 終不忍有此意也, 卿愼勿過言.」超曰：「纂威名素盛, 安忍無親, 今不圖之, 後必噬臍矣.」紹曰：「吾每念袁尙兄弟, 未曾不痛心忘寢食, 寧坐而死, 豈忍行之.」超曰：「聖人稱知機其神, 陛下臨機不斷, 臣見大事去矣.」旣而纂見紹於湛露堂, 超執刀侍紹, 目纂請收之, 紹弗許.

初, 光欲立弘爲世子, 會聞紹在仇池, 乃止, 弘由是有憾於紹. 遣尙書姜紀密告纂曰：「先帝登遐, 主上闇弱, 兄總攝內外, 威恩被于遐邇, 輒欲遠追廢昌邑之義, 以兄爲中宗何如？」纂於是夜率壯士數百, 踰北城, 攻廣夏門, 弘率東苑之衆斫洪範門. 左衛齊從守融明觀, 逆問之曰：「誰也？」衆曰：「太原公.」從曰：「國有大故, 主上新立, 太原公行不由道, 夜入禁城, 將爲亂邪？」因抽劍直前, 斫纂中額. 纂左右擒之, 纂曰：「義士也, 勿殺.」紹遣武賁中郎將呂開率其禁兵距戰于端門, 驍騎呂超率卒二千赴之. 衆素憚纂, 悉皆潰散.

纂入自靑角門, 升于謙光殿. 紹登紫閣自殺, 呂超出奔廣武. 纂憚弘兵强, 勸弘卽位. 弘曰：「自以紹弟也而承大統, 衆心不順, 是以違先帝遺敕, 慚負黃泉. 今復越兄而立, 何面目以視息世間！大兄長且賢, 威名振于二賊, 宜速卽大位, 以安國家.」纂以隆安四年遂僭卽天王位, [一二]大赦境內, 改元爲咸寧. 諡紹爲隱王. 以弘爲使持節、侍中、大都督、都督中外諸軍事、大司馬、車騎大將軍、司隷校尉、錄尙書事, 改封番禾郡公, 其餘封拜各有差.

纂謂齊從曰：「卿前斫我, 一何甚也！」從泣曰：「隱王先帝所立, 陛下雖應天順時, 而微心未達, 惟恐陛下不死, 何謂甚也！」纂嘉其忠, 善遇之. 纂遣使謂征東呂方曰：「超實忠臣, 義勇可嘉, 但不識經國大體, 權變之宜. 方賴其忠節, 誕濟世難, 可以此意諭之.」超上疏陳謝, 纂復其爵位.

呂弘自以功名崇重, 恐不爲纂所容, 纂亦深忌之. 弘遂起兵東苑, 劫尹文、楊桓以爲謀主, 請宗燮俱行. 燮曰：「老臣受先帝大恩, 位爲列棘, 不能隕身授命, 死有餘罪, 而復從殿下, 親爲戎首者, 豈天地所容乎！且智不能謀, 衆不足恃, 將焉用之！」弘曰：「君爲義士, 我爲亂臣！」乃率兵攻纂. 纂遣其將焦辨擊弘, 弘衆潰, 出奔廣武. 纂縱兵大掠, 以東苑婦女賞軍, 弘之妻子亦爲士卒所辱. 纂笑謂群臣曰：「今日之戰何如？」其侍中房晷對曰：「天禍凉室, 釁起戚藩. 先帝始崩, 隱王幽逼, 山陵甫訖, 大司馬驚疑肆逆, 京邑交兵, 友于接刃. 雖弘自取夷滅, 亦由陛下無棠棣之義. 宜考己責躬, 以謝百姓, 而反縱兵大掠, 幽辱士女. 釁自由弘, 百姓何罪！且弘妻, 陛下之弟婦也；弘女, 陛下之姪女也, 奈何使無賴小人辱爲婢妾. 天地神明, 豈忍見此！」遂歔欷悲泣. 纂改容謝之, 召弘妻及男女于東宮, 厚撫之. 呂方執弘繫獄, 馳使告纂, 纂遣力士康龍拉殺之. 是月, 立其妻楊氏爲皇后, 以楊氏父桓爲散騎常侍、尙書左僕射、凉都尹, 封金城侯.

纂將伐禿髮利鹿孤, 中書令楊穎諫曰：「夫起師動衆, 必參之天人, 苟非其時, 聖賢所不爲. 禿髮利鹿孤上下用命, 國未有釁, 不可以伐. 宜繕甲養銳, 勸課農殖, 待可乘之機, 然後一擧蕩滅. 比年多事, 公私罄竭, 不深根固本, 恐爲患將來, 願抑赫斯之怒, 思萬全之算.」纂不從. 度浩亹河, 爲鹿孤弟■■檀所敗, 遂西襲張掖. 姜紀諫曰：「方今盛夏, 百姓廢農, 所利旣少, 所喪者多. 若師至嶺西, 虜必乘虛寇抄都下, 宜且迴師以爲後圖.」纂曰：「虜無大志, 聞朕西征, 正可自固耳. 今速襲之, 可以得志.」遂圍張掖, 略地建康. 聞■■檀寇姑臧, 乃還.

卽序胡安據盜發張駿墓, 見駿貌如生, 得眞珠簏、[一三]琉璃榼、白玉樽、赤玉簫、紫玉笛、珊瑚鞭、馬腦鍾, 水陸奇珍不可勝紀. 纂誅安據黨五十餘家, 遣使弔祭駿, 幷繕修其墓.

道士句摩羅耆婆言於纂曰：「潛龍屢出, 豕犬見妖, 將有下人謀上之禍, 宜增修德政, 以答天戒.」纂納之. 耆婆, 卽羅什之別名也.

纂游田無度, 荒耽酒色, 其太常楊穎諫曰：「臣聞皇天降鑒, 惟德是與. 德由人弘, 天應以福, 故勃焉之美奄在聖躬. 大業已爾, 宜以道守之, 廓靈基於日新, 邀洪福於萬祀. 自陛下龍飛, 疆宇未闢, 崎嶇二嶺之內, 綱維未振於九州. 當兢兢夕惕, 經略四方, 成先帝之遺志, 拯蒼生於荼蓼. 而更飮酒過度, 出入無恒, 宴安游盤之樂, 沈湎樽酒之間, 不以寇讎爲慮, 竊爲陛下危之. 糟丘酒池, 洛汭不返, 皆陛下之殷鑒. 臣蒙先帝夷險之恩, 故不敢避干將之戮.」纂曰：「朕之罪也. 不有貞亮之士, 誰匡邪僻之君！」然昏虐自任, 終不能改. 常與左右因醉馳獵於坑澗之間, 殿中侍御史王回、中書侍郎王儒扣馬諫曰：「千金之子坐不垂堂, 萬乘之主淸道而行, 奈何去輿輦之安, 冒奔騎之危！銜■■之變, 動有不測之禍. 愚臣竊所不安, 敢以死爭. 願陛下遠思袁盎攬轡之言, 不令臣等受譏千載.」纂不納.

纂番禾太守呂超擅伐鮮卑思盤, 思盤遣弟乞珍訴超於纂, 纂召超將盤入朝. 超至姑臧, 大懼, 自結於殿中監杜尙. 纂見超, 怒曰：「卿恃兄弟桓桓, 欲欺吾也, 要當斬卿, 然後天下可定.」超頓首不敢. 纂因引超及其諸臣讌于內殿. 呂隆屢勸纂酒, 已至昏醉, 乘步輓車將超等游于內. 至琨華堂東閤, 車不得過, 纂親將竇川、駱騰倚劍於壁, 推車過閤. 超取劍擊纂, 纂下車擒超, 超刺纂洞胸, 奔于宣德堂. 川、騰與超格戰, 超殺之. 纂妻楊氏命禁兵討超, 杜尙約兵舍杖. 將軍魏益多入, 斬纂首以徇曰：「纂違先帝之命, 殺害太子, 荒耽酒獵, 昵近小人, 輕害忠良, 以百姓爲草芥. 番禾太守超以骨肉之親, 懼社稷顚覆, 已除之矣. 上以安宗廟, 下爲太子報仇. 凡我士庶, 同茲休慶.」

僞巴西公呂他、隴西公呂緯時在北城, 或說緯曰：「超陵天逆上, 士衆不附. 明公以懿弟之親, 投戈而起, 姜紀、焦辨在南城, 楊桓、田誠在東苑, 皆我之黨也, 何慮不濟！」緯乃嚴兵謂他曰：「隆、超弑逆, 所宜擊之. 昔田恒之亂, 孔子鄰國之臣, 猶抗言於哀公, 況今蕭牆有難, 而可坐觀乎！」他將從之, 他妻梁氏止之曰：「緯、超俱兄弟之子, 何爲舍超助緯而爲禍首乎！」他謂緯曰：「超事已立, 據武庫, 擁精兵, 圖之爲難. 且吾老矣, 無能爲也.」超聞, 登城告他曰：「纂信讒言, 將滅超兄弟. 超以身命之切, 且懼社稷覆亡, 故出萬死之計, 爲國家唱義, 叔父當有以亮之.」超弟邈有寵於緯, 說緯曰：「纂殘國破家, 誅戮兄弟, 隆、超此擧應天人之心, 正欲尊立明公耳. 先帝之子, 明公爲長, 四海顒顒, 人無異議. 隆、超雖不達臧否, 終不以孽代宗, 更圖異望也, 願公勿疑.」緯信之, 與隆、超結盟, 單馬入城, 超執而殺之.

初, 纂嘗與鳩摩羅什棋, 殺羅什子, 曰：「斫胡奴頭.」羅什曰：「不斫胡奴頭, 胡奴斫人頭.」超小字胡奴, 竟以殺纂. 纂在位三年, 以元興元年死. [一四]隆旣纂位, 僞諡纂靈皇帝, 墓號白石陵.

呂隆

隆字永基, 光弟寶之子也. 美姿貌, 善騎射. 光末拜北部護軍, 稍歷顯位, 有聲稱.

超旣殺纂, 讓位於隆, 隆有難色. 超曰：「今猶乘龍上天, 豈可中下！」隆以安帝元興元年遂僭卽天王位. [一五]超先於番禾得小鼎, 以爲神瑞, 大赦, 改元爲神鼎. 追尊父寶爲文皇帝, 母衛氏爲皇太后, 妻楊氏爲皇后. 以弟超有佐命之勳, 拜使持節、侍中、都督中外諸軍事、輔國大將軍、司隷校尉、錄尙書事, 封安定公.

隆多殺豪望, 以立威名, 內外囂然, 人不自固. 魏安人焦朗遣使說姚興將姚碩德曰：「呂氏因秦之亂, 制命此州, 自武皇棄世, 諸子競尋干戈, 德刑不恤, 殘暴是先, 饑饉流亡, 死者太半, 唯泣訴昊天, 而精誠無感. 伏惟明公道邁前賢, 任尊分陝, 宜兼弱攻昧, 經略此方, 救生靈之沈溺, 布徽政于玉門. 纂奪之際, 爲功不難.」遣妻子爲質. 碩德遂率衆至姑臧. 其部將姚國方言於碩德曰：「今懸師三千, 後無繼援, 師之難也. 宜曜勁鋒, 示其威武. 彼以我遠來, 必決死距戰, 可一擧而平.」碩德從之. 呂超出戰, 大敗, 遁還. 隆收集離散, 嬰城固守.

時熒惑犯帝坐, 有群雀鬥于太廟, 死者數萬. 東人多謀外叛, 將軍魏益多又唱動群心, 乃謀殺隆、超, 事發, 誅之, 死者三百餘家. 於是群臣表求與姚興通好, 隆弗許. 呂超諫曰：「通塞有時, 艱泰相襲, 孫權屈身於魏, 譙周勸主迎降, 豈非大丈夫哉？勢屈故也. 天錫承七世之資, 樹恩百載, 武旅十萬, 謀臣盈朝, 秦師臨境, 識者導以見機, 而愎諫自專, 社稷爲墟. 前鑒不遠, 我之元龜也. 何惜尺書單使, 不以危易安！且令卑辭以退敵, 然後內修德政, 廢興由人, 未損大略.」隆曰：「吾雖常人, 屬當家國之重, 不能嗣守成基, 保安社稷, 以太祖之業委之於人, 何面目見先帝於地下！」超曰：「應龍以屈伸爲靈, 大人以知機爲美. 今連兵積歲, 資儲內盡, 强寇外逼, 百姓嗷然無餬口之寄, 仮使張、陳、韓、白, 亦無如之何！陛下宜思權變大綱, 割區區常慮. 苟卜世有期, 不在和好. 若天命去矣, 宗族可全.」隆從之, 乃請降. 碩德表隆爲使持節、鎭西大將軍、凉州刺史、建康公. 於是遣母弟愛子文武舊臣慕容筑、楊穎、史難、閻松等五十餘家質于長安, 碩德乃還. 姚興謀臣皆曰：「隆藉伯父餘資, 制命河外. 今雖飢窘, 尙能自支. 若將來豐贍, 終非國有. 凉州險絶, 世難先違, 道淸後順, 不如因其飢弊而取之.」興乃遣使來觀虛實.

沮渠蒙遜又伐隆, 隆擊敗之, 蒙遜請和結盟, 留穀萬餘斛以振飢人. 姑臧穀價踊貴, 斗直錢五千文, 人相食, 餓死者十餘萬口. 城門晝閉, 樵採路絶, 百姓請出城乞爲夷虜奴婢者日有數百. 隆懼沮動人情, 盡坑之, 於是積屍盈于衢路.

禿髮■■檀及蒙遜頻來伐之, 隆以二寇之逼也, 遣超率騎二百, 多齎珍寶, 請迎于姚興. 興乃遣其將齊難等步騎四萬迎之. 難至姑臧, 隆素車白馬迎于道旁. 使胤告光廟曰：「陛下往運神略, 開建西夏, 德被蒼生, 威振遐裔. 枝嗣不臧, 迭相纂弑. 二虜交逼, 將歸東京, 謹與陛下奉訣於此.」歔欷慟泣, 酸感興軍. 隆率騎一萬, [一六]隨難東遷, 至長安, 興以隆爲散騎常侍, 公如故；超爲安定太守；文武三十餘人皆擢敘之. 其後隆坐與子弼謀反, 爲興所誅.

呂光以孝武太元十二年定凉州, 十五年僭立, 至隆凡十有三載, [一七]以安帝元興三年滅. [一八]

史臣曰：自晉室不綱, 中原蕩析, 苻氏乘釁, 竊號神州. 世明委質僞朝, 位居上將, 爰以心膂, 受脤遐征. 鐵騎如雲, 出玉門而長騖；琱戈耀景, 捐金丘而一息. 蕞爾夷陬, 承風霧卷, 宏圖壯節, 亦足稱焉. 屬永固運銷, 群雄競起, 班師右地, 便有覬覦. 於是要結六戎, 潛窺雁鼎；幷呑五郡, 遂仮鴻名. 控黃河以設險, 負玄漠而爲固, 自謂克昌霸業, 貽厥孫謀. 尋而耄及政昏, 親離衆叛, 瞑目甫爾, 釁發蕭牆. 紹纂凡才, 負乘致寇；弘超兇狡, 職爲亂階；永基庸庸, 面縛姚氏. 昔竇融歸順, 榮煥累葉；隗囂干紀, 靡終身世. 而光棄茲勝躅, 遵彼覆車, 十數年間, 終致殘滅. 向使矯邪歸正, 革僞爲忠, 鳴檄而蕃晉朝, 仗義而誅醜虜, 則燕秦之地可定, 桓文之功可立, 郭■X、段業豈得肆其姦, 蒙遜、烏孤無所窺其隙矣. 而猥竊非據, 何其謬哉！夫天地之大德曰生, 聖人之大寶曰位. 非其人而處其位者, 其禍必速；在其位而忘其德者, 其殃必至. 天鑒非遠, 庸可濫乎！

贊曰：金行不競, 寶業斯屯. 瓜分九宇, 沴聚三秦. 呂氏伺隙, 欺我人神. 天命難仮, 終亦傾淪.

校勘記

[一]拜驍騎將軍　各本「驍」作「驃」, 宋本作「驍」. 本書苻堅載記、鳩摩羅什傳、冊府二二二、通志一九０、魏書呂光傳、御覽八九五引十六國春秋並作「驍騎」. 周校以爲作「驍騎」是. 今從宋本.

[二]引溫宿尉頭等國王　各本「尉頭」訛「尉須」, 今據漢書、北史西域傳及御覽一二五引後凉錄改.

[三]語在西夷傳　周校：羅什語見藝術傳, 誤作西夷. 斠注：本書西戎傳但云光進軍討平龜茲, 並無始獲羅什及勸其東還之語, 且傳稱「西戎」, 非「西夷」.

[四]凉州刺史梁熙拒守高桐　苻丕載記「高桐」作「高梧」, 通鑑一０六從之, 胡注云「當在高昌西界」, 未能確指其地. 讀史方輿紀要引或說, 「高梧, 交河之訛」. 今按：或說近是, 則此「桐」字乃「梧」之訛. 但無確證.

[五]建元曰太安　御覽一二五引後凉錄、通鑑一０六「太」作「大」. 按：「太安」乃苻丕年號, 此時光自稱大將軍、凉州牧、酒泉公, 當是用丕年號, 非自建元. 故魏書呂光傳稱光紀年始於麟嘉, 不記建元太安事.

[六]遣其子左將軍他武賁中郎將纂　擧正：「下呂超及隆殺呂纂, 呂緯說他擊之. 他妻梁氏曰：『緯、超俱兄弟之子.』又他謂緯曰：『吾老矣.』而超告他呼爲『叔父』. 夫隆爲光弟寶之子, 超乃隆弟. 使他爲光子, 則超爲從兄弟, 不應稱叔父；而是時光沒甫三年, 他亦不應言老, 幷以超爲兄弟之子. 尋前後文義, 當爲光弟, 非子也.」按：擧正說是, 「子」字當在「武賁中郎將纂」上, 此處當作「弟」.

[七]丘池　洪亮吉十六國疆域志一０：「按兩漢張掖有氐池縣. 晉書武帝紀泰始三年四月『張掖太守焦勝上言, 氐池大神谷口有玄石一所, 白晝成文』. 是晉初有氐池縣, 本未嘗省. 地理志失載也. 『丘池』卽『氐池』之誤.」按：禿髮烏孤載記、■■檀載記、沮渠蒙遜載記並見「氐池」, 洪說是.

[八]忽谷　通鑑一０九「忽谷」作「匆谷」.

[九]王氣乞機　周校：藝術郭■X傳及禿髮載記俱作「王乞基」, 「機」、「基」同音通用. 「氣」古爲「气」, 今爲「乞」, 一字誤書, 當去其一. 參卷九五校記.

[一０]時年六十三　御覽三八五引凉州記, 謂光石氏建武四年生. 按：石趙建武四年當晉咸康四年, 至隆安三年, 則是六十二歲.

[一一]在位十年　上文及孝武紀並云太元十四年卽三河王位, 隆安三年卒, 應云「十一年」.

[一二]纂以隆安四年遂僭卽天王位　呂光死於隆安三年十二月, 呂紹立五日而自殺, 纂卽位卽在本年十二月內. 御覽一二五引後凉錄稱纂改龍飛四年爲咸寧元年. 龍飛四年卽晉隆安三年. 可證其卽位改元在隆安三年歲末. 此作「四年」誤.

[一三]眞珠簏　冊府九三０「簏」作「簾」. 御覽三五九引後凉錄, 七００、七０一引凉州記, 八０二引晉書並作「簾」. 疑「簏」字訛.

[一四]纂在位三年以元興元年死　周校：安帝紀, 纂死在隆安五年. 按：通鑑一一二同紀, 纂改元咸寧在隆安三年, 在位三年正是隆安五年. 載記旣誤纂卽位改元在隆安四年, 故其死亦誤後一年.

[一五]隆以安帝元興元年遂僭卽天王位　周校：紀作隆安五年. 按：通鑑一一二同紀. 御覽一二五引後凉錄, 呂隆卽位, 「改咸寧三年爲神鼎元年」, 咸寧三年卽晉隆安五年, 魏書太祖紀隆立在天興四年, 亦卽隆安五年, 此誤後一年. 參上條校記.

[一六]隆率騎一萬　御覽一二五引後凉錄、通鑑一一三「騎」作「戶」. 按：姚興載記云呂隆降後, 「興徙河西豪右萬餘戶於長安」, 卽隆所率東遷之衆. 作「戶」是.

[一七]呂光以孝武太元十二年定凉州十五年僭立至隆凡十有三載　所謂「定凉州」, 當指光據姑臧, 稱酒泉公, 事在太元十年. (孝武紀在九年誤)所謂「僭立」, 若指稱「三河王」, 改元大赦, 則在太元十四年, 前有明文；若指稱「天王」, 則在二十一年, 亦有明文. 此處紀年誤.

[一八]以安帝元興三年滅　通鑑一一三在「二年」. 按：御覽一二五引後凉錄稱隆滅於神鼎三年, 歲在癸卯, 當晉元興二年. 此作「三年」亦誤後一年.

晉書卷一百二十三 載記第二十三

慕容垂

慕容垂字道明, [一]皝之第五子也. 少岐嶷有器度, 身長七尺七寸, 手垂過膝. 皝甚寵之, 常目而謂諸弟曰：「此兒闊達好奇, 終能破人家, 或能成人家.」故名霸, 字道業, 恩遇踰于世子雋, 故雋不能平之. 以滅宇文之功, 封都鄕侯. 石季龍來伐, 旣還, 猶有兼幷之志, 遣將鄧恒率衆數萬屯于樂安, 營攻取之備. 垂戍徒河, 與恒相持, 恒憚而不敢侵. 垂少好畋遊, 因獵墜馬折齒. 慕容雋僭卽王位, 改名■■, 外以慕郤■■爲名, 內實惡而改之. 尋以讖記之文, 乃去夬, 以「垂」爲名焉.

石季龍之死也, 趙魏亂, 垂謂雋曰：「時來易失, 赴機在速, 兼弱攻昧, 今其時矣.」雋以新遭大喪, 不許. 慕輿根言於雋曰：「王子之言, 千載一時, 不可失也.」雋乃從之, 以垂爲前鋒都督. 雋旣克幽州, 將坑降卒, 垂諫曰：「弔伐之義, 先代常典. 今方平中原, 宜綏懷以德, 坑戮之刑不可爲王師之先聲.」雋從之. 及雋僭稱尊號, 封垂吳王, 徙鎭信都, 以侍中、右禁將軍錄留臺事, 大收東北之利. 又爲征南將軍、荊兗二州牧, 有聲於梁楚之南. 再爲司隷, 僞王公已下莫不累跡. 時慕容暐嗣僞位, 慕容恪爲太宰. 恪甚重垂, 常謂暐曰：「吳王將相之才十倍於臣, 先帝以長幼之次, 以臣先之, 臣死之後, 願陛下委政吳王, 可謂親賢兼擧.」及敗桓溫于枋頭, 威名大振. 慕容評深忌惡之, 乃謀誅垂. 垂懼禍及己, 與世子全奔于苻堅[二].

自恪卒後, 堅密有圖暐之謀, 憚垂威名而未發. 及聞其至, 堅大悅, 郊迎執手, 禮之甚重. 堅相王猛惡垂雄略, 勸堅殺之. 堅不從, 以爲冠軍將軍, 封賓都侯, [三]食華陰之五百戶. 王猛伐洛, 引全爲參軍. 猛乃令人詭傳垂語於全曰：「吾已東還, 汝可爲計也.」全信之, 乃奔暐. 猛表全叛狀, 垂懼而東奔, 及藍田, 爲追騎所獲. 堅引見東堂, 慰勉之曰：「卿家國失和, 委身投朕. 賢子志不忘本, 猶懷首丘. 書不云乎：『父父子子, 無相及也.』卿何爲過懼而狼狽若斯也！」於是復垂爵位, 恩待如初.

及堅擒暐, 垂隨堅入鄴, 收集諸子, 對之悲慟, 見其故吏, 有不悅之色. 前郎中令高弼私於垂曰：「大王以命世之姿, 遭無妄之運, 迍邅棲伏, 艱亦至矣. 天啓嘉會, 靈命暫遷, 此乃鴻漸之始, 龍變之初, 深願仁慈有以慰之. 且夫高世之略必懷遺俗之規, 方當網漏呑舟, 以弘苞養之義；收納舊臣之冑, 以成爲山之功. 奈何以一怒捐之？竊爲大王不取.」垂深納之. 垂在堅朝, 歷位京兆尹, 進封泉州侯, 所在征伐, 皆有大功.

堅之敗於淮南也, 垂軍獨全, 堅以千餘騎奔垂. 垂世子寶言於垂曰：「家國傾喪, 皇綱廢弛, 至尊明命著之圖籙, 當隆中興之業, 建少康之功. 但時來之運未至, 故韜光俟奮耳. 今天厭亂德, 凶衆土崩, 可謂乾啓神機, 授之于我. 千載一時, 今其會也, 宜恭承皇天之意, 因而取之. 且夫立大功者不顧小節, 行大仁者不念小惠. 秦旣蕩覆三京, [四]竊辱神器, 仇恥之深, 莫甚於此, 願不以意氣微恩而忘社稷之重. 五木之祥, 今其至矣.」垂曰：「汝言是也. 然彼以赤心投命, 若何害之！苟天所棄, 圖之多便. 且縱令北還, 更待其釁, 旣不負宿心, 可以義取天下.」垂弟德進曰：「夫鄰國相呑, 有自來矣. 秦强而幷燕, 秦弱而圖之, 此爲報仇雪辱, 豈所謂負宿心也！昔鄧祁侯不納三甥之言, 終爲楚所滅；吳王夫差違子胥之諫, 取禍句踐. 前事之不忘, 後事之師表也. 願不棄湯武之成蹤, 追韓信之敗跡, 乘彼土崩, 恭行天罰, 斬逆氐, 復宗祀, 建中興, 繼洪烈, 天下大機, 弗宜失也. 若釋數萬之衆, 授干將之柄, 是卻天時而待後害, 非至計也. 語曰：『當斷不斷, 反受其亂.』願兄無疑.」垂曰：「吾昔爲太傅所不容, 投身於秦主, 又爲王猛所譖, 復見昭亮, 國士之禮每深, 報德之分未一. 如使秦運必窮, 曆數歸我者, 授首之便, 何慮無之. 關西之地, 會非吾有, 自當有擾之者, 吾可端拱而定關東. 君子不怙亂, 不爲禍先, 且可觀之.」乃以兵屬堅. 初, 寶在長安, 與韓黃、李根等因讌摴蒱, 寶危坐整容, 誓之曰：「世云摴蒱有神, 豈虛也哉！若富貴可期, 頻得三盧.」於是三擲盡盧, 寶拜而受賜, 故云五木之祥.

堅至澠池, 垂請至鄴展拜陵墓, 因張國威刑, 以安戎狄. 堅許之. 權翼諫曰：「垂爪牙名將, 所謂今之韓白, 世豪東夏, 志不爲人用. 頃以避禍歸誠, 非慕德而至, 列土千城未可以滿其志, [五]冠軍之號豈足以稱其心！且垂猶鷹也, 飢則附人, 飽便高颺, 遇風塵之會, 必有陵霄之志. 惟宜急其羈靽, 不可任其所欲.」堅不從, 遣其將李蠻、閔亮、尹國率衆三千送垂, 又遣石越戍鄴, 張蚝戍幷州.

時堅子丕先在鄴, 及垂至, 丕館之于鄴西, 垂具說淮南敗狀. 會堅將苻暉告丁零翟斌聚衆謀逼洛陽, 丕謂垂曰：「翟斌兄弟因王師小失, 敢肆凶勃, 子母之軍, 殆難爲敵, 非冠軍英略, 莫可以滅也. 欲相煩一行可乎？」垂曰：「下官殿下之鷹犬, 敢不惟命是聽.」於是大賜金帛, 一無所受, 惟請舊田園. 丕許之, 配垂兵二千, 遣其將苻飛龍率氐騎一千爲垂之副. 丕戒飛龍曰：「卿王室肺腑, 年秩雖卑, 其實帥也. 垂爲三軍之統, 卿爲謀垂之主, 用兵制勝之權, 防微杜貳之略, 委之於卿, 卿其勉之.」垂請入鄴城拜廟, 丕不許. 乃潛服而入, 亭吏禁之, 垂怒, 斬吏燒亭而去. 石越言於丕曰：「垂之在燕, 破國亂家, 及投命聖朝, 蒙超常之遇, 忽敢輕侮方鎭, 殺吏焚亭, 反形已露, 終爲亂階. 將老兵疲, 可襲而取之矣.」丕曰：「淮南之敗, 衆散親離, 而垂侍衛聖躬, 誠不可忘.」越曰：「垂旣不忠於燕, 其肯盡忠於我乎！且其亡虜也, 主上寵同功舊, 不能銘澤誓忠, 而首謀爲亂, 今不擊之, 必爲後害.」丕不從. 越退而告人曰：「公父子好存小仁, [六]不顧天下大計, 吾屬終當爲鮮卑虜矣.」

垂至河內, 殺飛龍, 悉誅氐兵, 召募遠近, 衆至三萬, 濟河焚橋, 令曰：「吾本外仮秦聲, 內規興復. 亂法者軍有常刑, 奉命者賞不踰日. 天下旣定, 封爵有差, 不相負也.」

翟斌聞垂之將濟河也, 遣使推垂爲盟主. 垂距之曰：「吾父子寄命秦朝, 危而獲濟, 荷主上不世之恩, 蒙更生之惠, 雖曰君臣, 義深父子, 豈可因其小隙, 便懷二三. 吾本救豫州, 不赴君等, 何爲斯議而及於我！」垂進欲襲據洛陽, 故見苻暉以臣節, 退又未審斌之誠款, 故以此言距之. 垂至洛陽, 暉閉門距守, 不與垂通. 斌又遣長史河南郭通說垂, 乃許之. 斌率衆會垂, 勸稱尊號, 垂曰：「新興侯, 國之正統, 孤之君也. 若以諸君之力, 得平關東, 當以大義喩秦, 奉迎反正. 無上自尊, 非孤心也.」謀于衆曰：「洛陽四面受敵, 北阻大河, 至於控馭燕趙, 非形勝之便, 不如北取鄴都, 據之而制天下.」衆咸以爲然. 乃引師而東, 遣建威將軍王騰起浮橋于石門.

初, 垂之發鄴中, 子農及兄子楷、紹, 弟子宙, 爲苻丕所留. 及誅飛龍, 遣田生密告農等, 使起兵趙魏以相應. 於是農、宙奔列人, 楷、紹奔辟陽, 衆咸應之. 農西招庫辱官偉于上黨, 東引乞特歸于東阿, 各率衆數萬赴之, 衆至十餘萬. 丕遣石越討農, 爲農所敗, 斬越于陳.

垂引兵至滎陽, 以太元八年自稱大將軍、大都督、燕王, [七]承制行事, 建元曰燕元. 令稱統府, 府置四佐, 王公已下稱臣, 凡所封拜, 一如王者. 以翟斌爲建義大將軍, 封河南王；翟檀爲柱國大將軍、弘農王；弟德爲車騎大將軍、范陽王；兄子楷征西大將軍、太原王. 衆至二十餘萬, 濟自石門, 長驅攻鄴. 農、楷、紹、宙等率衆會垂. 立子寶爲燕王太子, 封功臣爲公侯伯子男者百餘人.

苻丕乃遣侍郎姜讓謂垂曰：「往歲大駕失據, 君保衛鑾輿, 勤王誠義, 邁蹤前烈. 宜述修前規, 終忠貞之節, 奈何棄崇山之功, 爲此過擧！過貴能改, 先賢之嘉事也. 深宜詳思, 悟猶未晩.」垂謂讓曰：「孤受主上不世之恩, 故欲安全長樂公, 使盡衆赴京師, 然後修復家國之業, 與秦永爲鄰好. 何故闇於機運, 不以鄴見歸也？大義滅親, 況於意氣之顧！公若迷而不返者, 孤亦欲窮兵勢耳. 今事已然, 恐單馬乞命不可得也.」讓厲色責垂曰：「將軍不容於家國, 投命於聖朝, 燕之尺土, 將軍豈有分乎！主上與將軍風殊類別, 臭味不同, 奇將軍於一見, 託將軍以斷金, 寵踰宗舊, 任齊懿藩, 自古君臣冥契之重, 豈甚此邪！方付將軍以六尺之孤, 萬里之命, 奈何王師小敗, 便有二圖！夫師起無名, 終則弗成, 天之所廢, 人不能支. 將軍起無名之師, 而欲興天所廢, 竊未見其可. 長樂公主上之元子, 聲德邁于唐衛, 居陝東之任, 爲朝廷維城, 其可束手輸將軍以百城之地！大夫死王事, 國君死社稷, 將軍欲裂冠毁冕, 拔本塞源者, 自可任將軍兵勢, 何復多云. 但念將軍以七十之年, 懸首白旗, 高世之忠, 忽爲逆鬼, 竊爲將軍痛之.」垂黙然. 左右勸垂殺之, 垂曰：「古者兵交, 使在其間, 犬各吠非其主, 何所問也！」乃遣讓歸.

垂上表于苻堅曰：「臣才非古人, 致禍起蕭牆, 身嬰時難, 歸命聖朝. 陛下恩深周漢, 猥叨微顧之遇, 位爲列將, 爵忝通侯, 誓在戮力輸誠, 常懼不及. 去夏桓沖送死, 一擬雲消, 迴討鄖城, 俘馘萬計, 斯誠陛下神算之奇, 頗亦愚臣忘死之效. 方將飮馬桂州, 懸旌閩會, 不圖天助亂德, 大駕班師. 陛下單馬奔臣, 臣奉衛匪貳, 豈陛下聖明鑒臣單心, 皇天后土實亦知之. 臣奉詔北巡, 受制長樂. 然丕外失衆心, 內多猜忌, 令臣野次外庭, 不聽謁廟. 丁零逆豎寇逼豫州, 丕迫臣單赴, 限以師程, 惟給弊卒二千, 盡無兵杖, 復令飛龍潛爲刺客. 及至洛陽, 平原公暉復不信納. 臣竊惟進無淮陰功高之慮, 退無李廣失利之愆, 懼有靑蠅, 交亂白黑. 丁零夷夏以臣忠而見疑, 乃推臣爲盟主. 臣受託善始, 不遂令終, 泣望西京, 揮涕卽邁. 軍次石門, 所在雲赴, 雖復周武之會於孟津, 漢祖之集于垓下, 不期之衆, 實有甚焉. 欲令長樂公盡衆赴難, 以禮發遣, 而丕固守匹夫之志, 不達變通之理. 臣息農收集故營, 以備不虞, 而石越傾鄴城之衆, 輕相掩襲, 兵陣未交, 越已隕首. 臣旣單車懸軫, 歸者如雲, 斯實天符, 非臣之力. 且鄴者臣國舊都, 應卽惠及, 然後西面受制, 永守東藩, 上成陛下遇臣之意, 下全愚臣感報之誠. 今進師圍鄴, 幷喩丕以天時人事. 而丕不察機運, 杜門自守, 時出挑戰, 鋒戈屢交, 恒恐飛矢誤中, 以傷陛下天性之念. 臣之此誠, 未簡神聽, 輒遏兵止銳, 不敢窮攻. 夫運有推移, 去來常事, 惟陛下察之.」

堅報曰：「朕以不德, 忝承靈命, 君臨萬邦, 三十年矣. 遐方幽裔, 莫不來庭, 惟東南一隅, 敢違王命. 朕爰奮六師, 恭行天罰, 而玄機不弔, 王師敗績. 賴卿忠誠之至, 輔翼朕躬, 社稷之不隕, 卿之力也. 詩云：『中心藏之, 何日忘之』. 方任卿以元相, 爵卿以郡侯, 庶弘濟艱難, 敬酬勳烈, 何圖伯夷忽毁冰操, 柳惠倏爲淫夫！覽表惋然, 有慚朝士. 卿旣不容於本朝, 匹馬而投命, 朕則寵卿以將位, 禮卿以上賓, 任同舊臣, 爵齊勳輔, 歃血斷金, 披心相付. 謂卿食椹懷音, 保之偕老. 豈意畜水覆舟, 養獸反害, 悔之噬臍, 將何所及！誕言駭衆, 誇擬非常, 周武之事, 豈卿庸人所可論哉！失籠之鳥, 非羅所羈；脫網之鯨, 豈罟所制！翹陸任懷, 何須聞也. 念卿垂老, 老而爲賊, 生爲叛臣, 死爲逆鬼, 侏張幽顯, 布毒存亡, 中原士女, 何痛如之！朕之曆運興喪, 豈復由卿！但長樂、平原以未立之年, 遇卿於兩都, 慮其經略未稱朕心, 所恨者此焉而已.」

垂攻拔鄴郛, 丕固守中城, 垂塹而圍之, 分遣老弱於魏郡、肥鄕, 築新興城以置輜重, 擁漳水以灌之.

翟斌潛諷丁零及西人, 請斌爲尙書令. 垂訪之群僚, 其安東將軍封衡厲色曰：「馬能千里, 不免羈靽, 明畜生不可以人御也. 斌戎狄小人, 遭時際會, 兄弟封王, 自驩兜已來, 未有此福. 忽履盈忘止, 復有斯求, 魂爽錯亂, 必死不出年也.」垂猶隱忍容之, 令曰：「翟王之功宜居上輔, 但臺旣未建, 此官不可便置. 待六合廓淸, 更當議之.」斌怒, 密應苻丕, 潛使丁零決防潰水. 事洩, 垂誅之. 斌兄子眞率其部衆北走邯鄲, 引兵向鄴, 欲與丕爲內外之勢, 垂令其太子寶、冠軍慕容隆擊破之. 眞自邯鄲北走, 又使慕容楷率騎追之, 戰于下邑, 爲眞所敗, 眞遂屯于承營. 垂謂諸將曰：「苻丕窮寇, 必守死不降. 丁零叛擾, 乃我腹心之患. 吾欲遷師新城, 開其逸路, 進以謝秦主疇昔之恩, 退以嚴擊眞之備.」於是引師去鄴, 北屯新城. 慕容農進攻翟嵩于黃泥, 破之. 垂謂其范陽王德曰：「苻丕吾縱之不能去, 方引晉師規固鄴都, 不可置也.」進師又攻鄴, 開其西奔之路.

垂將有北都中山之意, 農率衆數萬迎之. 群僚聞慕容暐爲苻堅所殺, 勸垂僭位. 垂以慕容沖稱號關中, 不許.

晉龍驤將軍劉牢之率衆救苻丕, 至鄴, 垂逆戰, 敗績, 遂徹鄴圍, 退屯新城. 垂自新城北走, 牢之追垂, 連戰皆敗. 又戰于五橋澤, 王師敗績, 德及隆引兵要之於五丈橋, 牢之馳馬跳五丈澗, 會苻丕救至而免.

翟眞去承營, 徙屯行唐, 眞司馬鮮于乞殺眞, 盡誅翟氏, 自立爲趙王. 營人攻殺乞, 迎立眞從弟成爲主, 眞子遼奔黎陽.

高句驪寇遼東, 垂平北慕容佐遣司馬郝景率衆救之, 爲高句驪所敗, 遼東、玄菟遂沒.

建節將軍徐巖叛于武邑, [八]驅掠四千餘人, 北走幽州. 垂馳敕其將平規曰：「但固守勿戰, 比破丁零, 吾當自討之.」規違命距戰, 爲巖所敗. 巖乘勝入薊, 掠千餘戶而去, 所過寇暴, 遂據令支.

翟成長史鮮于得斬成而降, 垂入行唐, 悉坑其衆.

苻丕棄鄴城, 奔于幷州.

慕容農攻克令支, 斬徐巖兄弟. 進伐高句驪, 復遼東、玄菟二郡, 還屯龍城.

垂定都中山, 群僚勸卽尊號, 具典儀, 修郊燎之禮. 垂從之, 以太元十一年僭卽位, 赦其境內, 改元曰建興, 置百官, 繕宗廟社稷, 立寶爲太子. 以其左長史庫辱官偉、右長史段崇、龍驤張崇, 中山尹封衡爲吏部尙書, [九]慕容德爲侍中、都督中外諸軍事、領司隷校尉, 撫軍慕容麟爲衛大將軍, 其餘拜授有差. 追尊母蘭氏爲文昭皇后, 遷皝后段氏, 以蘭氏配饗. 博士劉詳、董謐議以堯母妃位第三, 不以貴陵姜嫄, 明聖王之道以至公爲先. 垂不從.

遣其征西慕容楷、衛軍慕容麟、鎭南慕容紹、征虜慕容宙等攻苻堅冀州牧苻定、鎭東苻紹、幽州牧苻謨、鎭北苻亮. 楷與定等書, 喩以禍福, 定等悉降.

垂留其太子寶守中山, 率諸將南攻翟遼, 以楷爲前鋒都督. 遼之部衆皆燕趙人也, 咸曰：「太原王之子, 吾之父母.」相率歸附. 遼懼, 遣使請降. 垂至黎陽, 遼肉袒謝罪, 垂厚撫之.

爲其太子寶起承華觀, 以寶錄尙書政事, 巨細皆委之, 垂總大綱而已. 立其夫人段氏爲皇后. 又以寶領侍中、大單于、驃騎大將軍、幽州牧. 建留臺于龍城, 以高陽王慕容隆錄留臺尙書事. 時慕容暐及諸宗室爲苻堅所害者, 並招魂葬之.

淸河太守賀耕聚衆定陵以叛, 南應翟遼, [一０]慕容農討斬之, 毁定陵城. 進師入鄴, 以鄴城廣難固, 築鳳陽門大道之東爲隔城.

其尙書郎婁會上疏曰：「三年之喪, 天下之達制, 兵荒殺禮, 遂以一切取士. 人心奔競, 苟求榮進, 至乃身冒縗絰, 以赴時役, 豈必殉忠於國家, 亦昧利于其間也. 聖王設敎, 不以顚沛而虧其道, 不以喪亂而變其化, 故能杜豪競之門, 塞奔波之路. 陛下鍾百王之季, 廓中興之業, 天下漸平, 兵革方偃, 誠宜蠲蕩瑕穢, 率由舊章. 吏遭大喪, 聽終三年之禮, 則四方知化, 人斯服禮.」垂不從.

翟遼死, 子釗代立, 攻逼鄴城, 慕容農擊走之. 垂引師伐釗于滑臺, 次于黎陽津, 釗于南岸距守, 諸將惡其兵精, 咸諫不宜濟河. 垂笑曰：「豎子何能爲, 吾今爲卿等殺之.」遂徙營就西津, 爲牛皮船百餘艘, 載疑兵列杖, 溯流而上. 釗先以大衆備黎陽, 見垂向西津, 乃棄營西距. 垂潛遣其桂林王慕容鎭、驃騎慕容國於黎陽津夜濟, 壁于河南. 釗聞而奔還, 士衆疲渴, 走歸滑臺, 釗攜妻子率數百騎北趣白鹿山. 農追擊, 盡擒其衆, 釗單騎奔長子. 釗所統七郡戶三萬八千皆安堵如故. 徙徐州流人七千餘戶于黎陽.

於是議征長子. 諸將咸諫, 以慕容永未有釁, 連歲征役, 士卒疲怠, 請俟他年. 垂將從之, 及聞慕容德之策, 笑曰：「吾計決矣. 且吾投老, 扣囊底智, 足以克之, 不復留逆賊以累子孫也.」乃發步騎七萬, 遣其丹楊王慕容瓚、龍驤張崇攻永弟支于晉陽. [一一]永遣其將刁雲、慕容鍾率衆五萬屯潞川. 垂遣慕容楷出自滏口, 慕容農入自壺關, 垂頓于鄴之西南, 月餘不進. 永謂垂詭道伐之, 乃攝諸軍還杜太行軹關. 垂進師入自天井關, 至于壺壁. [一二]永率精卒五萬來距, 阻河曲以自固, 馳使請戰. 垂列陣于壺壁之南, 農、楷分爲二翼, 慕容國伏千兵于深澗, 與永大戰. 垂引軍僞退, 永追奔數里, 國發伏兵馳斷其後, 楷、農夾擊之, 永師大敗, 斬首八千餘級, 永奔還長子. 慕容瓚攻克晉陽. 垂進圍長子, 永將賈韜等潛爲內應. 垂進軍入城, 永奔北門, 爲前驅所獲, 於是數而戮之, 幷其所署公卿刁雲等三十餘人. 永所統新舊八郡戶七萬六千八百及乘輿、服御、伎樂、珍寶悉獲之, 於是品物具矣.

使慕容農略地河南, [一三]攻廩丘、陽城, 皆克之, 太山、琅邪諸郡皆委城奔潰, 農進師臨海, 置守宰而還. 垂告捷于龍城之廟.

遣其太子寶及農與慕容麟等率衆八萬伐魏, 慕容德、慕容紹以步騎一萬八千爲寶後繼. 魏聞寶將至, 徙往河西. 寶進師臨河, 懼不敢濟. 還次參合, 忽有大風黑氣, 狀若隄防, 或高或下, 臨覆軍上. 沙門支曇猛言於寶曰：「風氣暴迅, 魏軍將至之候, 宜遣兵禦之.」寶笑而不納. 曇猛固以爲言, 乃遣麟率騎三萬爲後殿, 以禦非常. 麟以曇猛言爲虛, 縱騎遊獵. 俄而黃霧四塞, 日月晦冥, 是夜魏師大至, 三軍奔潰, 寶與德等數千騎奔免, 士衆還者十一二, 紹死之. 初, 寶至幽州, 所乘車軸無故自折. 術士靳安以爲大凶, 固勸寶還, 寶怒不從, 故及於敗.

寶恨參合之敗, 屢言魏有可乘之機. 慕容德亦曰：「魏人狃於參合之役, 有陵太子之心, 宜及聖略, 摧其銳志.」垂從之, 留德守中山, 自率大衆出參合, 鑿山開道, 次于獵嶺. 遣寶與農出天門, 征北慕容隆、征西慕容盛踰靑山, 襲魏陳留公泥于平城, [一四]陷之, 收其衆三萬餘人而還.

垂至參合, 見往年戰處積骸如山, 設弔祭之禮, 死者父兄一時號哭, 軍中皆慟. 垂慚憤歐血, 因而寢疾, 乘馬輿而進, 過平城北三十里疾篤, 築燕昌城而還. 寶等至雲中, 聞垂疾, 皆引歸. 及垂至于平城, 或有叛者奔告魏曰：「垂病已亡, 輿屍在軍.」魏又聞參合大哭, 以爲信然, 乃進兵追之, 知平城已陷而退, 還館陰山. 垂至上谷之沮陽, [一五]以太元二十一年死, 時年七十一, 凡在位十三年. 遺令曰：「方今禍難尙殷, 喪禮一從簡易, 朝終夕殯, 事訖成服, 三日之後, 釋服從政. 强寇伺隙, 袐勿發喪, 至京然後擧哀行服.」寶等遵行之. 僞諡成武皇帝, [一六]廟號世祖, 墓曰宣平陵.

校勘記

[一]字道明　慕容德載記稱慕容鍾亦字道明, 垂、鍾兄弟, 不應同字. 屠喬孫本十六國春秋垂傳作「字叔仁」, 屠書雖僞, 或別有所據.

[二]世子全　通鑑一０二「全」作「令」. 同書一００已云垂妻段氏生子令、寶. 下文及慕容寶載記敘「全」事, 通鑑並作「令」.

[三]封賓都侯　通鑑一０二「賓都」作「賓徒」. 胡注：「賓徒, 漢縣名, 屬遼西郡.」本書地理志上賓徒屬平州昌黎縣. 「都」「徒」音近, 當時人地名多通用同音及音近字. 但本名自當作「徒」.

[四]秦旣蕩覆三京　各本「三」作「二」, 獨宋本作「三」. 通志一九一作「三」, 慕容德載記亦有「三京社稷, 鞠爲丘墟」語. 三京指慕容廆都大棘城, 與龍城及鄴. 後人不數大棘, 遂改作「二京」. 今從宋本.

[五]列土千城未可以滿其志　宋本、元二十二字本、南北監本、殿本「千」作「干」, 毛本、局本作「千」. 御覽一二五引後燕錄「列土千城」作「列地百里」, 指封縣侯. 載記改「百里」爲「千城」, 已不合原意, 又字訛作「干城」.

[六]好存小仁　「仁」, 各本並作「人」, 獨殿本作「仁」, 當是依通鑑一０二改. 今從殿本.

[七]以太元八年自稱大將軍大都督燕王　通鑑一０五此事繫於太元九年正月. 御覽一二五引後燕錄稱元年正月改秦建元爲燕元元年. 按：苻堅淝水之敗在太元九年十月, 則此「正月」必是九年, 與通鑑合. 此「八」字當爲「九」之訛.

[八]建節將軍徐巖叛于武邑　通鑑一０六「徐」作「餘」. 按：燕有餘姓, 爲扶餘人. 慕容暐載記有「徐蔚」, 通鑑作「餘蔚」. 參卷一一一校記.

[九]以其左長史庫辱官偉至封衡爲吏部尙書　李校：此處庫辱官偉、段崇、張崇三人姓名下皆有脫文. 據下卷稱庫辱官偉爲太尉、段崇爲光祿大夫, 則此處當作「庫辱官偉爲太尉, 段崇爲左光祿大夫.」按：偉加太尉, 據通鑑一０八在太元十八年, 李說未盡是, 但三人下必有脫文, 今於「張崇」下爲句.

[一０]淸河太守賀耕至南應翟遼　前數行云「遼肉袒謝罪」, 忽云賀耕「南應翟遼」, 令人不解. 檢通鑑一０七, 遼降在太元十二年四月, 十月稱「翟遼又叛燕」, 載記失載.

[一一]永弟支　魏書慕容廆傳、通鑑一０八「支」並作「友」.

[一二]壺壁　斠注：當從魏書慕容廆傳、地形志及水經濁漳水注作「臺壁」. 按：通鑑一０八亦作「臺壁」, 斠注說是. 下同.

[一三]略地河南　各本「河南」作「河內」, 宋本作「河南」. 下擧廩丘、陽城並在河南, 今從宋本.

[一四]魏陳留公泥　北史魏宗室傳有「陳留王虔」, 死於此役. 「泥」「虔」當是鮮卑名之省譯.

[一五]垂至上谷之沮陽　「沮」, 各本作「俎」. 斠注：「俎陽」當從地理志作「沮陽」. 按：御覽一二五引後燕錄、通志一九一並同載記, 通鑑一０八則作「沮陽」. 「沮」「俎」音近, 當時通用, 但本名當作「沮」, 今據改.

[一六]僞諡成武皇帝　冊府二二四「成武」作「武成」. 御覽一二五引後燕錄亦作「武成」, 疑此誤倒.

晉書卷一百二十四 載記第二十四

慕容寶

慕容寶字道祐, 垂之第四子也. 少輕果無志操, 好人佞己. 苻堅時爲太子洗馬、萬年令. 堅淮肥之役, 以寶爲陵江將軍. 及爲太子, 砥礪自修, 敦崇儒學, 工談論, 善屬文, 曲事垂左右小臣, 以求美譽. 垂之朝士翕然稱之, 垂亦以爲克保家業, 甚賢之.

垂死, 其年寶嗣僞位, 大赦境內, 改元爲永康. 以其太尉庫辱官偉爲太師、左光祿大夫, 段崇爲太保, 其餘拜授各有差. 遵垂遺令, 校閱戶口, 罷諸軍營分屬郡縣, 定士族舊籍, 明其官儀, 而法峻政嚴, 上下離德, 百姓思亂者十室而九焉.

初, 垂以寶冢嗣未建, 每憂之. 寶庶子淸河公會多材藝, 有雄略, 垂深奇之. 及寶之北伐, 使會代攝宮事, 總錄、禮遇一同太子, 所以見定旨也. 垂之伐魏, 以龍城舊都, 宗廟所在, 復使會鎭幽州, 委以東北之重, 高選僚屬以崇威望. 臨死顧命, 以會爲寶嗣. 而寶寵愛少子濮陽公策, 意不在會. 寶庶長子長樂公盛自以同生年長, 恥會先之, 乃盛稱策宜爲儲貳, 而非毁會焉. 寶大悅, 乃訪其趙王麟、高陽王隆, 麟等咸希旨贊成之. 寶遂與麟等定計, 立策母段氏爲皇后, 策爲皇太子, 盛、會進爵爲王. 策字道符, 年十一, 美姿貌, 而惷弱不慧.

魏伐幷州, 驃騎農逆戰, [一]敗績, 還于晉陽, 司馬慕輿嵩閉門距之. 農率騎數千奔歸中山, 行及潞川, 爲魏追軍所及, 餘騎盡沒, 單馬遁還. 寶引群臣于東堂議之. 中山尹苻謨曰：「魏軍强盛, 千里轉鬥, 乘勝而來, 勇氣兼倍, 若逸騎平原, 形勢彌盛, 殆難爲敵, 宜度險距之.」中書令眭邃曰：[二]「魏軍多騎, 師行剽銳, 馬上齎糧, 不過旬日. 宜令郡縣聚千家爲一堡, 深溝高壘, 淸野待之, 至無所掠, 資食無出, 不過六旬, 自然窮退.」尙書封懿曰：「今魏師十萬, 天下之勍敵也. 百姓雖欲營聚, 不足自固, 是則聚糧集兵以資强寇, 且動衆心, 示之以弱. 阻關距戰, 計之上也.」慕容麟曰：「魏今乘勝氣銳, 其鋒不可當, 宜自完守設備, 待其弊而乘之.」於是修城積粟, 爲持久之備.

魏攻中山不克, 進據博陵魯口, 諸將望風奔退, 郡縣悉降于魏. 寶聞魏有內難, 乃盡衆出距, 步卒十二萬, 騎三萬七千, 次于曲陽柏肆. [三]魏軍進至新梁. 寶憚魏師之銳, 乃遣征北隆夜襲魏軍, 敗績而還. 魏軍方軌而至, 對營相持, 上下兇懼, 三軍奪氣. 農、麟勸寶還中山, 乃引歸. 魏軍追擊之, 寶、農等棄大軍, 率騎二萬奔還. 時大風雪, 凍死者相枕于道. 寶恐爲魏軍所及, 命去袍杖戎器, 寸刃無返.

魏軍進攻中山, 屯于芳林園. 其夜尙書慕容皓謀殺寶, 立慕容麟. 皓妻兄蘇泥告之, 寶使慕容隆收皓, 皓與同謀數十人斬關奔魏. 麟懼不自安, 以兵劫左衛將軍、北地王精, 謀率禁旅弑寶. 精以義距之, 麟怒, 殺精, 出奔丁零.

初, 寶聞魏之來伐也, 使慕容會率幽幷之衆赴中山. 麟旣叛, 寶恐其逆奪會軍, 將遣兵迎之. 麟侍郎段平子自丁零奔還, 說麟招集丁零, 軍衆甚盛, 謀襲會軍, 東據龍城. 寶與其太子策及農、隆等萬餘騎迎會于薊, 以開封公慕容詳守中山. 會傾身誘納, 繕甲厲兵, 步騎二萬, 列陣而進, 迎寶薊南. 寶分其兵給農、隆, 遣西河公庫辱官驥率衆三千助守中山. 會以策爲太子, 有恨色. 寶以告農、隆, 俱曰：「會一年少, 專任方事, 習驕所致, 豈有他也. 臣當以禮責之.」幽平之士皆懷會威德, 不樂去之, 咸請曰：「淸河王天資神武, 權略過人, 臣等與之誓同生死, 感王恩澤, 皆勇氣自倍. 願陛下與皇太子、諸王止駕薊宮, 使王統臣等進解京師之圍, 然後奉迎車駕.」寶左右皆害其勇略, 譖而不許, 衆咸有怨言. 左右勸寶殺會, 侍御史仇尼歸聞而告會曰：「左右密謀如是, 主上將從之. 大王所恃唯父母也, 父已異圖；所杖者兵也, 兵已去手, 進退路窮, 恐無自全之理. 盍誅二王, 廢太子, 大王自處東宮, 兼領將相, 以匡社稷.」會不從. 寶謂農、隆曰：「觀會爲變, 事當必然, 宜早殺之. 不爾, 恐成大禍.」農曰：「寇賊內侮, 中州紛亂, 會鎭撫舊都, 安衆寧境, 及京師有難, 萬里星赴, 威名之重, 可以振服戎狄. 又逆跡未彰, 宜且隱忍. 今社稷之危若綴旒然, 復內相誅戮, 有損威望.」寶曰：「會逆心已成, 而王等仁慈, 不欲去之, 恐一旦釁發, 必先害諸父, 然後及吾. 事敗之後, 當思朕言.」農等固諫, 乃止. 會聞之彌懼, 奔于廣都黃楡谷. 會遣仇尼歸等率壯士二十餘人分襲農、隆, [四]隆是夜見殺, 農中重創. 旣而會歸于寶, 寶意在誅會, 誘而安之, 潛使左衛慕輿騰斬會, 不能傷. 會復奔其衆, 於是勒兵攻寶. 寶率數百騎馳如龍城, 會率衆追之, 遣使請誅左右佞臣, 幷求太子, 寶弗許. 會圍龍城, 侍御郎高雲夜率敢死士百餘人襲會, 敗之, 衆悉逃散, 單馬奔還中山, 乃踰圍而入, 爲慕容詳所殺.

詳僭稱尊號, 置百官, 改年號. 荒酒奢淫, 殺戮無度, 誅其王公以下五百餘人, 內外震局, 莫敢忤視. 城中大飢, 公卿餓死者數十人. 麟率丁零之衆入中山, 斬詳及其親黨三百餘人, 復僭稱尊號. 中山飢甚, 麟出據新市, 與魏師戰於義臺, 麟軍敗績. 魏師遂入中山, 麟乃奔鄴.

慕容德遣侍郎李延勸寶南伐, 寶大悅. 慕容盛切諫, 以爲兵疲師老, 魏新平中原, 宜養兵觀釁, 更俟他年. 寶將從之. 撫軍慕輿騰進曰：「今衆旅已集, 宜乘新定之機以成進取之功. 人可使由之, 而難與圖始, 惟當獨決聖慮, 不足廣採異同, 以沮亂軍議也.」寶曰：「吾計決矣, 敢諫者斬！」寶發龍城, 以慕輿騰爲前軍大司馬, 慕容農爲中軍, 寶爲後軍, 步騎三萬, 次于乙連. 長上段速骨、宋赤眉因衆軍之憚役也, 殺司空、樂浪王宙, 逼立高陽王崇. 寶單騎奔農, 仍引軍討速骨. 衆咸憚征幸亂, 投杖奔之. 騰衆亦潰, 寶、農馳還龍城. 蘭汗潛與速骨通謀, 速骨進師攻城, 農爲蘭汗所譎, 潛出赴賊, 爲速骨所殺. 衆皆奔散, 寶與慕容盛、慕輿騰等南奔. 蘭汗奉太子策承制, 遣使迎寶, 及子薊城. 寶欲還北, 盛等咸以汗之忠款虛實未明, 今單馬而還, 汗有貳志者, 悔之無及. 寶從之, 乃自薊而南. 至黎陽, 聞慕容德稱制, 懼而退. 遣慕輿騰招集散兵于鉅鹿, 慕容盛結豪桀于冀州, 段儀、段溫收部曲于內黃, 衆皆響會, 剋期將集. 會蘭汗遣左將軍蘇超迎寶, 寶以汗垂之季舅, 盛又汗之婿也, 必謂忠款無貳, 乃還至龍城. 汗引寶入于外邸, 弑之, 時年四十四, 在位三年, 卽隆安三年也. [五]汗又殺其太子策及王公卿士百餘人. 汗自稱大都督、大將軍、大單于、昌黎王. 盛僭位, 僞諡寶惠愍皇帝, 廟號烈宗.

皝之遷于龍城也, 植松爲社主. 及秦滅燕, 大風吹拔之. 後數年, 社處忽有桑二根生焉. 先是, 遼川無桑, 及廆通于晉, 求種江南, 平州桑悉由吳來. 廆終而垂以吳王中興, 寶之將敗, 大風又拔其一.

慕容盛

盛字道運, 寶之庶長子也. 少沈敏, 多謀略. 苻堅誅慕容氏, 盛潛奔于沖. 及沖稱尊號, 有自得之志, 賞罰不均, 政令不明. 盛年十二, [六]謂叔父柔曰：「今中山王智不先衆, 才不出下, 恩未施人, 先自驕大, 以盛觀之, 鮮不覆敗.」俄而沖爲段木延所殺, 盛隨慕容永東如長子, 謂柔曰：「今崎嶇於鋒刃之間, 在疑忌之際, 愚則爲人所猜, 智則危甚巢幕, 當如鴻鵠高飛, 一擧萬里, 不可坐待罟網也.」於是與柔及弟會間行東歸于慕容垂. 遇盜陜中, 盛曰：「我六尺之軀, 入水不溺, 在火不焦, 汝欲當吾鋒乎！試豎爾手中箭百步, 我若中之, 宜愼爾命, 如其不中, 當束身相授.」盜乃豎箭, 盛一發中之. 盜曰：「郎貴人之子, 故相試耳.」資而遣之. 歲餘, 永誅雋、垂之子孫, 男女無遺. 盛旣至, 垂問以西事, 畫地成圖. 垂笑曰：「昔魏武撫明帝之首, 遂乃侯之, 祖之愛孫, 有自來矣.」於是封長樂公. 驍勇剛毅, 有伯父全之風烈.

寶卽僞位, 進爵爲王. 寶自龍城南伐, 盛留統後事. 及段速骨作亂, 馳出迎衛. 寶幾爲速骨所獲, 賴盛以免. 盛屢進奇策於寶, 寶不能從, 是以屢敗. 寶旣如龍城, 盛留在後. 寶爲蘭汗所殺, 盛馳進赴哀, 將軍張眞固諫以爲不可. 盛曰：「我今投命, 告以哀窮. 汗性愚近, 必顧念婚姻, 不忍害我. 旬月之間, 足展吾志.」遂入赴喪. 汗妻乙氏泣涕請盛, 汗亦哀之, 遣其子穆迎盛, 舍之宮內, 親敬如舊. 汗兄提、弟難勸汗殺盛, 汗不從. 慕容奇, 汗之外孫也, 汗亦宥之. 奇入見盛, 遂相與謀. 盛遣奇起兵于外, 衆至數千. 汗遣蘭提討奇. 提驕很淫荒, 事汗無禮, 盛因間之於汗曰：「奇, 小兒也, 未能辦此, 必內有應之者. 提素驕, 不可委以大衆.」汗因發怒, 收提誅之, 遣其撫軍仇尼慕率衆討奇. 汗兄弟見提之誅, 莫不危懼, 皆阻兵背汗, 襲敗慕軍. 汗大懼, 遣其子穆率衆討之. 穆謂汗曰：「慕容盛, 我之仇也. 奇今起逆, 盛必應之. 兼內有蕭牆之難, 不宜養心腹之疾.」汗將誅盛, 引見察之. 盛妻以告, 於是僞稱疾篤, 不復出入, 汗乃止. 有李旱、[七]衛雙、劉志、張豪、張眞者, 皆盛之舊昵, 蘭穆引爲腹心. 旱等屢入見盛, 潛結大謀. 會穆討蘭難等斬之, 大饗將士, 汗、穆皆醉. 盛夜因如廁, 袒而踰牆, 入于東宮, 與李旱等誅穆, 衆皆踴呼, 進攻汗, 斬之. 汗二子魯公和、陳公楊分屯令支、白狼, 遣李旱、張眞襲誅之. 於是內外怗然, 士女咸悅. 盛謙揖自卑, 不稱尊號. 其年, 以長樂王稱制, 赦其境內, 改元曰建平. 諸王降爵爲公, 文武各復舊位.

初, 慕容奇聚衆于建安, 將討蘭汗, 百姓翕然從之. 汗遣兄子全討奇, 奇擊滅之, 進屯乙連. 盛旣誅汗, 命奇罷兵, 奇遂與丁零嚴生、烏丸王龍之阻兵叛盛, 引軍至橫溝, 去龍城十里. 盛出兵擊敗之, 執奇而還, 斬龍、生等百餘人. 盛於是僭卽尊位, 大赦殊死已下, 追尊伯考獻莊太子全爲獻莊皇帝, 尊寶后段氏爲皇太后, 全妃丁氏爲獻莊皇后, 諡太子策爲獻哀太子. 盛幽州刺史慕容豪、尙書左僕射張通、昌黎尹張順謀叛, 盛皆誅之. 改年爲長樂. 有犯罪者, 十日一自決之, 無撾捶之罰, 而獄情多實.

高句驪王安遣使貢方物. 有雀素身綠首, 集于端門, 栖翔東園, 二旬而去, 改東園爲白雀園.

盛聽詩歌及周公之事, 顧謂群臣曰：「周公之輔成王, 不能以至誠感上下, 誅兄弟以杜流言, 猶擅美於經傳, 歌德於管絃. 至如我之太宰桓王, 承百王之季, 主在可奪之年, 二寇闚■■, 難過往日, 臨朝輔政, 群情緝穆, 經略外敷, 闢境千里, 以禮讓維宗親, 德刑制群后, 敦睦雍熙, 時無二論. 勳道之茂, 豈可與周公同日而言乎！而燕詠闕而不論, 盛德掩而不述, 非所謂也.」乃命中書更爲燕頌以述恪之功焉. 又引中書令常忠、尙書陽璆、袐書監郎敷于東堂, 問曰：「古來君子皆謂周公忠聖, 豈不謬哉！」璆曰：「周公居攝政之重, 而能達君臣之名, 及流言之謗, 致烈風以悟主, 道契神靈, 義光萬代, 故累葉稱其高, 後王無以奪其美.」盛曰：「常令以爲何如？」忠曰：「昔武王疾篤, 周公有請命之誠, 流言之際, 義感天地, 楚撻伯禽以訓就王德. 周公爲臣之忠, 聖達之美, 詩書已來未之有也.」盛曰：「異哉二君之言！朕見周公之詐, 未見其忠聖也. 昔武王得九齡之夢, 白文王, 文王曰：『我百, 爾九十, 吾與爾三焉.』及文王之終, 已驗武王之壽矣. 武王之算未盡而求代其死, 是非詐乎！若惑于天命, 是不聖也. 據攝天位而丹誠不見, 致兄弟之間有干戈之事. 夫文王之化自近及遠, 故曰刑于寡妻, 至于兄弟. 周公親違聖父之典而蹈嫌疑之蹤, 戮罰同氣以逞私忿, 何忠之有乎！但時無直筆之史, 後儒承其謬談故也.」忠曰：「啓金縢而返風, 亦足以明其不詐. 遭二叔流言之變, 而能大義滅親, 終安宗國, 復子明辟, 輔成大業, 以致太平, 制禮作樂, 流慶無窮, 亦不可謂非至德也.」盛曰：「卿徒因成文而未原大理, 朕今相爲論之. 昔周自后稷積德累仁, 至于文武. 文武以大聖應期, 遂有天下. 生靈仰其德, 四海歸其仁. 成王雖幼統洪業, 而卜世修長, 加呂、召、毛、畢爲之師傅. 若無周公攝政, 王道足以成也. 周公無故以安危爲己任, 專臨朝之權, 闕北面之禮. 管蔡忠存王室, 以爲周公代主非人臣之道, 故言公將不利於孺子. 周公當明大順之節, 陳誠義以曉群疑, 而乃阻兵都邑, 擅行誅戮. 不臣之罪彰于海內, 方貽王鴟鴞之詩, 歸非於主, 是何謂乎！又周公擧事, 稱告二公, 二公足明周公之無罪而坐觀成王之疑, 此則二公之心亦有猜於周公也. 但以疏不間親, 故寄言於管蔡, 可謂忠不見於當時, 仁不及於兄弟. 知群望之有歸, 天命之不在己, 然後返政成王, 以爲忠耳. 大風拔木之徵, 乃皇天祐存周道, 不忘文武之德, 是以赦周公之始愆, 欲成周室之大美. 考周公之心, 原周公之行, 乃天下之罪人, 何至德之謂也！周公復位, 二公所以杜口不言其本心者, 以明管蔡之忠也.」

又謂常忠曰：「伊尹、周公孰賢？」忠曰：「伊尹非有周公之親而功濟一代, 太甲亂德, 放於桐宮, 思愆改善, 然後復之. 使主無怨言, 臣無流謗, 道存社稷, 美溢來今. 臣謂伊尹之勳有高周旦.」盛曰：「伊尹以舊臣之重, 顯阿衡之任, 太甲嗣位, 君道未洽, 不能竭忠輔導, 而放黜桐宮, 事同夷羿, 何周公之可擬乎！」郎敷曰：「伊尹處人臣之位, 不能匡制其君, 恐成湯之道墜而莫就, 是以居之桐宮, 與小人從事, 使知稼穡之艱難, 然後返之天位, 此其忠也.」盛曰：「伊尹能廢而立之, 何不能輔之以至於善乎？若太甲性同桀紂, 則三載之間未應便成賢后. 如其性本休明, 義心易發, 當務盡匡規之理以弼成君德, 安有人臣幽主而據其位哉！且臣之事君, 惟力是視, 奈何挾智藏仁以成君惡！夫太甲之事, 朕已鑒之矣. 太甲, 至賢之主也, 以伊尹歷奉三朝, 績無異稱, 將失顯祖委授之功, 故匿其日月之明, 受伊尹之黜, 所以濟其忠貞之美. 夫非常之人, 然後能立非常之事, 非常人之所見也, 亦猶太伯之三讓, 人無德而稱焉.」敷曰：「太伯三以天下讓, 至仲尼而後顯其至德. 太甲受謗於天下, 遭陛下乃申其美.」因而談讌賦詩, 賜金帛各有差.

遼西太守李朗在郡十年, 威制境內, 盛疑之, 累徵不赴. 以母在龍城, 未敢顯叛, 乃陰引魏軍, 將爲自安之計, 因表請發兵以距寇. 盛曰：「此必詐也.」召其使而詰之, 果驗, 盡滅其族, 遣輔國將軍李旱率騎討之. 師次建安, 召旱旋師. 朗聞其家被誅也, 擁三千餘戶以自固. 及聞旱中路而還, 謂有內變, 不復爲備, 留其子養守令支, 躬迎魏師于北平. 旱候知之, 襲克令支, 遣廣威孟廣平率騎追朗, 及于無終, 斬之. 初, 盛之追旱還也, 群臣莫知其故. 旱旣斬朗, 盛謂群臣曰：「前以追旱還者, 正爲此耳. 朗新爲叛逆, 必忌官威, 一則鳩合同類, 劫掠良善, 二則亡竄山澤, 未可卒平, 故非意而還, 以盈怠其志, 卒然掩之, 必克之理也. 群臣皆曰：「非所及也.」

李旱自遼西還, 聞盛殺其將衛雙, 懼, 棄軍奔走. 旣而歸罪, 復其爵位. 盛謂侍中孫勍曰：「旱總三軍之任, 荷專征之重, 不能杖節死綏, 無故逃亡, 考之軍正, 不赦之罪也. 然當先帝之避難, 衆情離貳, 骨肉忘其親, 股肱失忠節, 旱以刑餘之體, 效力盡命, 忠款之至, 精貫白日. 朕故錄其忘身之功, 免其丘山之罪耳.」

盛去皇帝之號, 稱庶人大王. [八]

魏襲幽州, 執刺史盧溥而去. 遣孟廣平援之, 無及.

盛率衆三萬伐高句驪, 襲其新城、南蘇, 皆克之, 散其積聚, 徙其五千餘戶于遼西.

盛引見百僚于東堂, 考詳器藝, 超拔者十有二人. 命百司擧文武之士才堪佐世者各一人. 立其子遼西公定爲太子, 大赦殊死已下. 讌其群臣于新昌殿, 盛曰：「諸卿各言其志, 朕將覽之.」七兵尙書丁信年十五, 盛之舅子也, 進曰：「在上不驕, 高而不危, 臣之願也.」盛笑曰：「丁尙書年少, 安得長者之言乎！」盛以威嚴馭下, 驕暴少親, 多所猜忌, 故信言及之.

盛討庫莫奚, 大虜獲而還. 左將軍慕容國與殿中將軍秦輿、段讚等謀率禁兵襲盛, 事覺, 誅之, 死者五百餘人. 前將軍、思悔侯段璣、輿子興、讚子泰等, 因衆心動搖, 夜於禁中鼓譟大呼. 盛聞變, 率左右出戰, 衆皆披潰. 俄而有一賊從闇中擊傷盛, 遂輦升前殿, 申約禁衛, 召叔父河間公熙屬以後事. 熙未至而盛死, 時年二十九, 在位三年. [九]僞諡昭武皇帝, 墓號興平陵, 廟號中宗.

盛幼而羇賤流漂, 長則遭家多難, 夷險安危, 備嘗之矣. 懲寶闇而不斷, 遂峻極威刑, 纖芥之嫌, 莫不裁之於未萌, 防之於未兆. 於是上下振局, 人不自安, 雖忠誠親戚亦皆離貳, 舊臣靡不夷滅, 安忍無親, 所以卒于不免. 是歲隆安五年也.

慕容熙

熙字道文, 垂之少子也. 初封河間王. 段速骨之難, 諸王多被其害, 熙素爲高陽王崇所親愛, 故得免焉. 蘭汗之簒也, 以熙爲遼東公, 備宗祀之義. 盛初卽位, 降爵爲公, 拜都督中外諸軍事、驃騎大將軍、尙書左僕射, 領中領軍. 從征高句驪、契丹, 皆勇冠諸將. 盛曰：「叔父雄果英壯, 有世祖之風, 但弘略不如耳.」

及盛死, 其太后丁氏以國多難, 宜立長君. 群望皆在平原公元, 而丁氏意在於熙, 遂廢太子定, 迎熙入宮. 群臣勸進, 熙以讓元, 元固以讓熙, 熙遂僭卽尊位. 誅其大臣段璣、秦興等, 並夷三族. 元以嫌疑賜死. 元字道光, 寶之第四子也. 赦殊死已下, 改元曰光始, 改北燕臺爲大單于臺, 置左右輔, 位次尙書.

初, 熙烝于丁氏, 故爲所立. 及寵幸苻貴人, 丁氏怨恚■■詛, 與兄子七兵尙書信謀廢熙. 熙聞之, 大怒, 逼丁氏令自殺, 葬以后禮, 誅丁信.

熙狩于北原, 石城令高和殺司隷校尉張顯, 閉門距熙. 熙率騎馳返, 和衆皆投杖, 熙入誅之. 於是引見州郡及單于八部耆舊于東宮, 問以疾苦.

大築龍騰苑, 廣袤十餘里, 役徒二萬人. 起景雲山于苑內, 基廣五百步, 峰高十七丈. 又起逍遙宮、甘露殿, 連房數百, 觀閣相交. 鑿天河渠, 引水入宮. 又爲其昭儀苻氏鑿曲光海、淸凉池. 季夏盛暑, 士卒不得休息, 暍死者太半. 熙游於城南, 止大柳樹下, 若有人呼曰：「大王且止.」熙惡之, 伐其樹, 乃有蛇長丈餘, 從樹中而出.

立其貴嬪苻氏爲皇后, 赦殊死已下.

熙北襲契丹, 大破之.

昭儀苻氏死, 僞諡愍皇后. 贈苻謨太宰, 諡文獻公. 二苻並美而艶, 好微行游讌, 熙弗之禁也. 請謁必從, 刑賞大政無不由之. 初, 昭儀有疾, 龍城人王溫稱能療之, [一０]未幾而卒. 熙忿其妄也, 立於公車門支解溫而焚之. 其后好游田, 熙從之, 北登白鹿山, 東過靑嶺, 南臨滄海, 百姓苦之, 士卒爲豺狼所害及凍死者五千餘人矣. 會高句驪寇燕郡, 殺略百餘人. 熙伐高句驪, 以苻氏從, 爲衝車地道以攻遼東. 熙曰：「待■`平寇城, 朕當與后乘輦而入, 不聽將士先登.」於是城內嚴備, 攻之不能下. 會大雨雪, 士卒多死, 乃引歸.

擬鄴之鳳陽門, 作弘光門, 累級三層.

熙與苻氏襲契丹, 憚其衆盛, 將還, 苻氏弗聽, 遂棄輜重, 輕襲高句驪, 周行三千餘里, 士馬疲凍, 死者屬路. 攻木底城, 不克而還.

盡殺寶諸子. 大城肥如及宿軍, 以仇尼倪爲鎭東大將軍、營州刺史, 鎭宿軍, 上庸公懿爲鎭西將軍、幽州刺史, 鎭令支；尙書劉木爲鎭南大將軍、冀州刺史, 鎭肥如.

爲苻氏起承華殿, 高承光一倍. 負土於北門, 土與穀同價. 典軍杜靜載棺詣闕, 上書極諫. 熙大怒, 斬之. 苻氏嘗季夏思凍魚膾, 仲冬須生地黃, 皆下有司切責, 不得, 加以大辟, 其虐也如此. 苻氏死, 熙悲號躄踊, 若喪考妣, 擁其尸而撫之曰：「體已就冷, 命遂斷矣！」於是僵仆氣絶, 久而乃蘇. 大斂旣訖, 復啓其棺而與交接. 服斬縗, 食粥. 制百僚於宮內哭臨, 令沙門素服. 使有司案檢哭者, 有淚以爲忠孝, 無則罪之, 於是群臣震懼, 莫不含辛以爲淚焉. 慕容隆妻張氏, 熙之嫂也, 美姿容, 有巧思. 熙將以爲苻氏之殉, 欲以罪殺之, 乃毁其襚■■, 中有弊■s, 遂賜死. 三女叩頭求哀, 熙不許. 制公卿已下至于百姓, 率戶營墓, 費殫府藏. 下錮三泉, 周輪數里, 內則圖畫尙書八坐之象. 熙曰：「善爲之, 朕將隨后入此陵.」識者以爲不祥. 其右僕射韋璆等並懼爲殉, 沐浴而待死焉. 號苻氏墓曰徽平陵. 熙被髮徒跣, 步從苻氏喪. ■■車高大, 毁北門而出. 長老竊相謂曰：「慕容氏自毁其門, 將不久也.」

中衛將軍馮跋、[一一]左衛將軍張興, 先皆坐事亡奔, 以熙政之虐也, 與跋從兄萬泥等二十二人結盟, 推慕容雲爲主, 發尙方徒五千餘人閉門距守. 中黃門趙洛生奔告之, 熙曰：「此鼠盜耳, 朕還當誅之.」乃收髮貫甲, 馳還赴難. 夜至龍城, 攻北門不克, 遂敗, 走入龍騰苑, 微服隱于林中, 爲人所執, 雲得而弑之, 及其諸子同殯城北. 時年二十三, 在位六年. [一二]雲葬之于苻氏墓, 僞諡昭文皇帝.

垂以孝武帝太元八年僭立, [一三]至熙四世, 凡二十四年, 以安帝義熙三年滅. [一四]初, 童謠曰：「一束■, 兩頭然, 禿頭小兒來滅燕.」■字上有艸, 下有禾, 兩頭然則禾艸俱盡而成高字. 雲父名拔, 小字禿頭, 三子, 而雲季也. 熙竟爲雲所滅, 如謠言焉.

慕容雲

慕容雲字子雨, 寶之養子也. 祖父和, 高句驪之支庶, 自云高陽氏之苗裔, 故以高爲氏焉. 雲沈深有局量, 厚重希言, 時人咸以爲愚, 唯馮跋奇其志度而友之. 寶之爲太子, 雲以武藝給事侍東宮, [一五]拜侍御郎, 襲敗慕容會軍. 寶子之, 賜姓慕容氏, 封夕陽公.

熙之葬苻氏也, 馮跋詣雲, 告之以謀. 雲懼曰：「吾嬰疾歷年, 卿等所知, 願更圖之.」跋逼曰：「慕容氏世衰, 河間虐暴, 惑妖淫之女而逆亂天常, 百姓不堪其害, 思亂者十室九焉, 此天亡之時也. 公自高氏名家, 何能爲他養子！機運難邀, 千歲一時, 公焉得辭也！」扶之而出. 雲曰：「吾疾苦日久, 廢絶世務. 卿今興建大事, 謬見推逼. 所以徘徊, 非爲身也, 實惟否德不足以濟元元故耳.」跋等强之, 雲遂卽天王位, 復姓高氏, 大赦境內殊死以下, 改元曰正始, 國號大燕. 署馮跋侍中、都督中外諸軍事、征北大將軍、開府儀同三司、錄尙書事、武邑公, 封伯、子、男, 鄕、亭侯者五十餘人, 士卒賜穀帛有差. 熙之群官, 復其爵位. 立妻李氏爲天王后, 子彭爲太子.

越騎校尉慕輿良謀叛, 雲誅之.

雲臨東堂, 幸臣離班、桃仁懷劍執紙而入, 稱有所啓, 拔劍擊雲, 雲以几距班, 桃仁進而弑之. 馮跋遷雲尸于東宮, 僞諡惠懿皇帝. 雲自以無功德而爲豪桀所推, 常內懷懼, 故寵養壯士以爲腹心. 離班、桃仁等並專典禁衛, 委之以爪牙之任, 賞賜月至數千萬, 衣食臥起皆與之同, 終以此致敗云.

史臣曰：四星東聚, 金陵之氣已分；五馬南浮, 玉塞之雄方擾. 市朝屢改, 艱虞靡息. 慕容垂天資英傑, 威震本朝, 以雄略見猜而庇身寬政, 永固受之而以禮, 道明事之而畢力. 然而隼質難羈, 狼心自野. 淮南失律, 三甥之謀已構；河朔分麾, 五木之祥云啓. 斬飛龍而遐擧, 踰石門而長邁, 遂使翟氏景從, 鄴師宵逸, 收羅趙魏, 驅駕英雄. 叩囊餘奇, 摧五萬於河曲；浮船袐策, 招七郡於黎陽. 返遼陰之舊物, 創中山之新社, 類帝禋宗, 僭儗斯備. 夫以重耳歸晉, 賴五臣之功；句踐紿吳, 資五千之卒. 惡有業殊二霸, 衆微一旅, 掎拔而傾山嶽, 騰嘯而御風雲！雖衛人忘亡復傳於東國, 任好餘裕伊愧於西鄰, 信苻氏之姦回, 非晉室之鯨鯢矣.

寶以浮譽獲升, 峻文御俗, 蕭牆內憤, 勍敵外陵, 雖毒不被物而惡足自勦. 盛則孝友冥符, 文武不墜, 韜光而夷讎賊, 罪己而遜高危, 翩翩然濁世之佳虜矣. 熙乃地非奧主, 擧因淫德. 驪戎之態, 取悅於匡床；玄妻之姿, 見奇於鬒髮. 蕩輕舟於曲光之海, 望朝涉於景雲之山, 飾土木於驕心, 窮怨嗟於蕞壤, 宗祀夷滅, 爲馮氏之驅除焉.

贊曰：戎狄憑陵, 山川沸騰. 天未悔禍, 人非與能. 疾走而捷, 先鳴則興. 道明烈烈, 鞭笞豪傑. 掃燕夷魏, 釗屠永滅. 大盜潛移, 鴻名遂竊. 寶心生亂, 盛淸家難. 熙極驕淫, 人懷憤惋. 孽貽身咎, 災無以逭.

校勘記

[一]驃騎農　各本「農」上有「李」字. 斠注：魏書太祖紀作「遼西王農」乃慕容農, 非李農也. 按：通鑑一０八同魏書. 慕容農下文屢見, 別無所謂「李農」. 「李」字衍, 今刪.

[二]眭邃　各本「眭」訛「畦」, 今據魏書、北史隱逸傳、慕容廆傳；通鑑一０八改. 參卷九六校記.

[三]曲陽柏肆　各本「柏肆」作「柏津」. 斠注據十六國疆域志, 以爲「津」爲「肆」之訛. 按：魏書太祖紀、慕容寶傳並作「柏肆」. 通鑑一０九同魏書, 胡注：「此趙國之下曲陽縣也. 有柏肆塢, 隋開皇十六年置柏肆縣.」今據魏書改.

[四]率壯士二十餘人分襲農隆　各本「二十」作「二千」, 宋本作「二十」. 通鑑一０九、通志一九一並作「二十」, 今從宋本.

[五]在位三年卽隆安三年也　安紀及通鑑一一０寶死在隆安二年, 魏書太祖紀在天興元年, 亦卽隆安二年. 寶於太元二十一年卽位, 至此三年. 此處「隆安三年」當作「隆安二年」.

[六]盛年十二　通鑑一０六「十二」作「十三」. 盛死於隆安五年, 年二十九, 逆推生於寧康元年. 上云「慕容沖稱尊號」, 事在太元十年, 是年盛應年十三. 但御覽一二五引後燕錄, 盛於苻秦建元十年生於長安. 據御覽一二二引前秦錄, 建元二十一年, 卽晉太元十年, 慕容沖稱帝. 自建元十年至二十一年, 盛十二歲. 然前秦錄仍以盛死年二十九, 則此種紀載歧異, 前秦錄已然.

[七]李旱　冊府二二六、魏書慕容廆傳「旱」均作「早」.

[八]庶人大王　御覽一二五引後燕錄作「庶民天王」. 李校：「大王」本書五行志及通鑑、十六國春秋俱作「天王」. 按：魏書慕容廆傳又作「庶民大王」. 「人」本是「民」字, 唐人避諱改. 「大」「天」不知孰是.

[九]在位三年　安紀, 盛於隆安二年「稱長樂王, 攝天子位」. 御覽一二五引後燕錄, 建平元年七月, 盛以長樂王稱制, 是年十月「卽皇帝位」. 建平元年亦卽晉隆安二年. 自二年至五年死, 應云「在位四年」始合.

[一０]王溫　通鑑一一三作「王榮」.

[一一]中衛將軍馮跋　各本「中衛」作「衛中」. 周校：「衛中」, 跋記作「中衛」爲是. 斠注亦引馮跋載記及御覽一二五引後燕錄作「中衛」, 云「衛中」誤倒. 按：通鑑一一四亦作「中衛」. 中衛將軍魏末司馬昭置, 見本書職官志. 今據乙.

[一二]在位六年　安紀, 熙以隆安五年立, 至義熙三年死, 當云「在位七年」.

[一三]垂以孝武帝太元八年僭立　垂立於太元九年, 此作「八年」誤. 參卷一二三校記.

[一四]以安帝義熙三年滅　各本「三年」作「二年」, 宋本作「三年」. 安紀亦在三年. 今從宋本.

[一五]雲以武藝給事侍東宮　御覽一二五引後燕錄作「給侍東宮」. 按：疑「事」訛作「侍」, 後人旁注「事」字, 傳寫入正文. 原文當作「給事東宮」.

晉書卷一百二十五 載記第二十五

乞伏國仁

乞伏國仁, 隴西鮮卑人也. 在昔有如弗斯、出連、叱盧三部[一], 自漠北南出大陰山, 遇一巨蟲於路, 狀若神龜, 大如陵阜, 乃殺馬而祭之, 祝曰：「若善神也, 便開路；惡神也, 遂塞不通.」俄而不見, 乃有一小兒在焉. 時又有乞伏部有老父無子者, 請養爲子, 衆咸許之. 老父欣然自以有所依憑, 字之曰紇干. 紇干者, 夏言依倚也. 年十歲, 驍勇善騎射, 彎弓五百斤. 四部服其雄武, 推爲統主, 號之曰乞伏可汗託鐸莫何. 託鐸者, 言非神非人之稱也. 其後有祐鄰者, 卽國仁五世祖也. 泰始初, 率戶五千遷于夏緣, 部衆稍盛. 鮮卑鹿結七萬餘落, 屯于高平川, 與祐鄰迭相攻擊. 鹿結敗, 南奔略陽, 祐鄰盡幷其衆, 因居高平川. 祐鄰死, 子結權立, 徙于牽屯. 結權死, 子利那立, 擊鮮卑吐賴于烏樹山, 討尉遲渴權于大非川, 收衆三萬餘落. 利那死, 弟祁泥立. 祁泥死, 利那子述延立, 討鮮卑莫侯于苑川, 大破之, 降其衆二萬餘落, 因居苑川. 以叔父軻泥爲師傅, 委以國政, 斯引烏泥爲左輔將軍, 鎭蔡園川, 出連高胡爲右輔將軍, 鎭至便川, 叱盧那胡爲率義將軍, 鎭牽屯山. 述延死, 子■■大寒立. 會石勒滅劉曜, 懼而遷于麥田旡孤山. 大寒死, 子司繁立, 始遷于度堅山. 尋爲苻堅將王統所襲, 部衆叛降于統. 司繁歎謂左右曰：「智不距敵, 德不撫衆, 劍騎未交而本根已敗, 見衆分散, 勢亦難全. 若奔諸部, 必不我容, 吾將爲呼韓邪之計矣.」乃詣統降于堅. 堅大悅, 署爲南單于, 留之長安. 以司繁叔父吐雷爲勇士護軍, 撫其部衆. 俄而鮮卑勃寒侵斥隴右, 堅以司繁爲使持節、都督討西胡諸軍事、鎭西將軍以討之. 勃寒懼而請降, 司繁遂鎭勇士川, 甚有威惠.

司繁卒, 國仁代鎭. 及堅興壽春之役, 徵爲前將軍, 領先鋒騎. 會國仁叔父步穨叛於隴西, 堅遣國仁還討之. 步穨聞而大悅, 迎國仁於路. 國仁置酒高會, 攘袂大言曰：「苻氏往因趙石之亂, 遂妄竊名號, 窮兵極武, 跨僭八州. 疆宇旣寧, 宜綏以德, 方虛廣威聲, 勤心遠略, 騷動蒼生, 疲弊中國, 違天怒人, 將何以濟！且物極則虧、禍盈而覆者, 天之道也. 以吾量之, 是役也, 難以免矣. 當與諸君成一方之業.」及堅敗歸, 乃招集諸部, 有不附者, 討而幷之, 衆至十餘萬. 及堅爲姚萇所殺, 國仁謂其豪帥曰：「苻氏以高世之姿而困於烏合之衆, 可謂天也. 夫守常迷運, 先達恥之；見機而作, 英豪之擧. 吾雖薄德, 藉累世之資, 豈可睹時來之運而不作乎！」以孝武太元十年自稱大都督、大將軍、大單于、領秦河二州牧, 建元曰建義. 以其將乙旃音泥爲左相, [二]屋引出支爲右相, 獨孤匹蹄爲左輔, 武群勇士爲右輔, 弟乾歸爲上將軍, 自餘拜授各有差. 置武城、武陽、安固、武始、漢陽、天水、略陽、漒川、甘松、匡朋、白馬、苑川十二郡, 築勇士城以居之.

鮮卑匹蘭率衆五千降. 明年, 南安袐宜及諸羌虜來擊國仁, 四面而至. 國仁謂諸將曰：「先人有奪人之心, 不可坐待其至. 宜抑威餌敵, 羸師以張之, 軍法所謂怒我而怠寇也.」於是勒衆五千, 襲其不意, 大敗之. 袐宜奔還南安, 尋與其弟莫侯悌率衆三萬餘戶降於國仁, [三]各拜將軍、刺史.

苻登遣使者署國仁使持節、大都督、都督雜夷諸軍事、大將軍、大單于、苑川王. 國仁率騎三萬襲鮮卑大人密貴、裕苟、提倫等三部於六泉. 高平鮮卑沒奕于、東胡金熙連兵來襲, 相遇于渴渾川, 大戰敗之, 斬級三千, 獲馬五千匹. 沒奕于及熙奔還, 三部震懼, 率衆迎降. 署密貴建義將軍、六泉侯, 裕苟建忠將軍、蘭泉侯, 提倫建節將軍、鳴泉侯.

國仁建威將軍叱盧烏孤跋擁衆叛, 保牽屯山. 國仁率騎七千討之, 斬其部將叱羅侯, 降者千餘戶. 跋大懼, 遂降, 復其官位. 因討鮮卑越質叱黎于平襄, 大破之, 獲其子詰歸、弟子復半及部落五千餘人而還.

太元十三年, 國仁死, 在位四年, 僞諡宣烈王, 廟號烈祖.

乞伏乾歸

乾歸, 國仁弟也. 雄武英傑, 沈雅有度量. 國仁之死也, 其群臣咸以國仁子公府沖幼, 宜立長君, 乃推乾歸爲大都督、大將軍、大單于、河南王, 赦其境內, 改元曰太初. 立其妻邊氏爲王后, 以出連乞都爲丞相, 鎭南將軍、南梁州刺史悌眷爲御史大夫, 自餘封拜各有差. 遂遷于金城.

太元十四年, 苻登遣使署乾歸大將軍、大單于、金城王. 南羌獨如率衆七千降之. 休官阿敦、侯年二部各擁五千餘落, 據牽屯山, 爲其邊害. 乾歸討破之, 悉降其衆, 於是聲振邊服. 吐谷渾大人視連遣使貢方物. 鮮卑豆留■■、叱豆渾及南丘鹿結幷休官曷呼奴、盧水尉地跋並率衆降于乾歸, 皆署其官爵. 隴西太守越質詰歸以平襄叛, 自稱建國將軍、右賢王. 乾歸擊敗之, 詰歸東奔隴山. 旣而擁衆來降, 乾歸妻以宗女, 署立義將軍.

苻登將沒奕于遣使結好, 以二子爲質, 請討鮮卑大兜國. 乾歸乃與沒奕于攻大兜於安陽城, 大兜退固鳴蟬堡, 乾歸攻陷之, 遂還金城. 爲呂光弟寶所攻, 敗於鳴雀峽, 退屯靑岸. 寶進追乾歸, 乾歸使其將彭奚念斷其歸路, 躬貫甲冑, 連戰敗之, 寶及將士投河死者萬餘人.

苻登遣使署乾歸仮黃鉞、大都督隴右河西諸軍事、左丞相、大將軍、河南王, 領秦梁益凉沙五州牧, 加九錫之禮. 時登爲姚興所逼, 遣使請兵, 進封乾歸梁王, 命置官司, 納其妹東平長公主爲梁王后. 乾歸遣其前將軍乞伏益州、冠軍翟■■率騎二萬救之. 會登爲興所殺, 乃還師.

氐王楊定率步騎四萬伐之. 乾歸謂諸將曰：「楊定以勇虐聚衆, 窮兵逞欲. 兵猶火也, 不戢, 將自焚. 定之此役, 殆天以之資我也.」於是遣其凉州牧乞伏軻殫、秦州牧乞伏益州、立義將軍詰歸距之. 定敗益州於平川, 軻殫、詰歸引衆而退. 翟■■奮劍諫曰：「吾王以神武之姿, 開基隴右, 東征西討, 靡不席卷, 威震秦梁, 聲光巴漢. 將軍以維城之重, 受閫外之寄, 宜宣力致命, 輔寧家國. 秦州雖敗, 二軍猶全, 奈何不思赴救, 便逆奔敗, 何面目以見王乎！昔項羽斬慶子以寧楚, 胡建戮監軍以成功, 將軍之所聞也. ■■誠才非古人, 敢忘項氏之義乎！」軻殫曰：「向所以未赴秦州者, 未知衆心何如耳. 敗不相救, 軍罰所先, 敢自寧乎！」乃率騎赴之. 益州、詰歸亦勒衆而進, 大敗定, 斬定及首虜萬七千級. 於是盡有隴西、巴西之地.

太元十七年, 赦其境內殊死以下, 署其長子熾磐領尙書令, 左長史邊芮爲尙書左僕射, 右長史袐宜爲右僕射, 翟■■爲吏部尙書, 翟勍爲主客尙書, 杜宣爲兵部尙書, 王松壽爲民部尙書, 樊謙爲三公尙書, 方弘、麴景爲侍中, 自餘拜授一如魏武、晉文故事. 猶稱大單于、大將軍.

楊定之死也, 天水姜乳襲據上邽. 至是, 遣乞伏益州討之. 邊芮、王松壽言於乾歸曰：「益州以懿弟之親, 屢有戰功, 狃於累勝, 常有驕色. 若其遇寇, 必將易之. 且未宜專任, 示有所先.」乾歸曰：「益州驍勇, 善御衆, 諸將莫有及之者, 但恐其專擅耳. 若以重佐輔之, 當無慮也.」於是以平北韋虔爲長史、散騎常侍務和爲司馬. 至大寒嶺, 益州恃勝自矜, 不爲部陣, 命將士解甲游畋縱飮, 令曰：「敢言軍事者斬！」虔等諫曰：「王以將軍親重, 故委以專征之任, 庶能摧彼凶醜, 以副具瞻. 賊已垂逼, 奈何解甲自寬, 宴安酖毒, 竊爲將軍危之.」益州曰：「乳以烏合之衆, 聞吾至, 理應遠竄. 今乃與吾決戰者, 斯成擒也. 吾自揣之有方, 卿等不足慮也.」乳率衆距戰, 益州果敗. 乾歸曰：「孤違蹇叔, 以至於此. 將士何爲, 孤之罪也.」皆赦之.

索虜禿髮如苟率戶二萬降之, 乾歸妻以宗女.

呂光率衆十萬, 將伐乾歸, 左輔密貴周、左衛莫者羖羝言於乾歸曰：「光旦夕將至. 陛下以命世雄姿, 開業洮罕, 克翦群凶, 威振遐邇, 將鼓淳風於東夏, 建八百之鴻慶. 不忍小屈, 與姦豎競於一時, 若機事不捷, 非國家利也. 宜遣愛子以退之.」乾歸乃稱藩於光, 遣子敕勃爲質. 旣而悔之, 遂誅周等.

乞伏軻殫與乞伏益州不平, 奔于呂光. 光又伐之, 咸勸其東奔成紀, 乾歸不從, 謂諸將曰：「昔曹孟德敗袁本初於官渡, 陸伯言摧劉玄德於白帝, 皆以權略取之, 豈在衆乎！光雖擧全州之軍, 而無經遠之算, 不足憚也. 且其精卒盡在呂延, 延雖勇而愚, 易以奇策制之. 延軍若敗, 光亦遁還, 乘勝追奔, 可以得志.」衆咸曰：「非所及也.」隆安元年, 光遣其子纂伐乾歸, 使呂延爲前鋒. 乾歸泣謂衆曰：「今事勢窮踧, 逃命無所, 死中求生, 正在今日. 凉軍雖四面而至, 然相去遼遠, 山河旣阻, 力不周接, 敗其一軍而衆軍自退.」乃縱反間, 稱秦王乾歸衆潰, 東奔成紀. 延信之, 引師輕進, 果爲乾歸所敗, 遂斬之.

禿髮烏孤遣使來結和親. 使乞伏益州攻克支陽、鸇武、允吾三城, 俘獲萬餘人而還. 又遣益州與武衛慕容允、[四]冠軍翟■■率騎二萬伐吐谷渾視羆, 至于度周川, 大破之. 視羆遁保白蘭山, 遣使謝罪, 貢其方物, 以子宕豈爲質. 鮮卑疊掘河內率戶五千, 自魏降乾歸.

乾歸所居南景門崩, 惡之, 遂遷于苑川. 姚興將姚碩德率衆五萬伐之, 入自南安峽. 乾歸次于隴西以距碩德. 興潛師繼發. 乾歸聞興將至, 謂諸將曰：「吾自開建以來, 屢摧勍敵, 乘機藉算, 擧無遺策. 今姚興盡中國之師, 軍勢甚盛. 山川阻狹, 無縱騎之地, 宜引師平川, 伺其怠而擊之. 存亡之機, 在斯一擧, 卿等戮力勉之. 若梟翦姚興, 關中之地盡吾有也.」於是遣其衛軍慕容允率中軍二萬遷于柏陽, 鎭軍羅敦將外軍四萬遷于侯辰谷, 乾歸自率輕騎數千候興軍勢. 俄而大風昏霧, 遂與中軍相失, 爲興追騎所逼, 入于外軍. 旦而交戰, 爲興所敗. 乾歸遁還苑川, 遂走金城, 謂諸豪帥曰：「吾才非命世, 謬爲諸君所推, 心存撥亂, 而德非時雄, 叨竊名器, 年踰一紀, 負乘致寇, 傾喪若斯！今人衆已散, 勢不得安, 吾欲西保允吾, 以避其鋒. 若方軌西邁, 理難俱濟, 卿等宜安土降秦, 保全妻子.」群下咸曰：「昔古公杖策, 豳人歸懷；玄德南奔, 荊楚襁負. 分岐之感, 古人所悲, 況臣等義深父子, 而有心離背！請死生與陛下俱.」乾歸曰：「自古無不亡之國, 廢興命也. 苟天未亡我, 冀興復有期. 德之不建, 何爲俱死！公等自愛, 吾將寄食以終餘年.」於是大哭而別, 乃率騎數百馳至允吾. 禿髮利鹿孤遣弟■■檀迎乾歸, 處之於晉興.

南羌梁弋等遣使招之. 乾歸將叛, 謀洩, 利鹿孤遣弟吐雷屯于捫天嶺. 乾歸懼爲利鹿孤所害, 謂其子熾磐曰：「吾不能負荷大業, 致茲顚覆. 以利鹿孤義兼姻好, 冀存脣齒之援, 方乃忘義背親, 謀人父子, 忌吾威名, 勢不全立. 姚興方盛, 吾將歸之. 若其俱去, 必爲追騎所及. 今送汝兄弟及汝母爲質, 彼必不疑. 吾旣在秦, 終不害汝.」於是送熾磐兄弟於西平, 乾歸遂奔長安. 姚興見而大悅, 署乾歸持節、都督河南諸軍事、鎭遠將軍、河州刺史、歸義侯, 遣乾歸還鎭苑川, 盡以部衆配之. 乾歸旣至苑川, 以邊芮爲長史, 王松壽爲司馬, 公卿大將已下悉降號爲偏裨.

元興元年, 熾磐自西平奔長安, 姚興以爲振忠將軍、興晉太守. 尋遣使者加乾歸散騎常侍、左賢王. 遣隨興將齊難迎呂隆于河西, 討叛羌党龍頭于滋川, 攻楊盛將苻帛于皮氏堡, 並克之. 又破吐谷渾將大孩, 俘獲萬餘人而還. 尋復率衆攻楊盛將楊玉于西陽堡, 克之. 旣而苑川地震裂生毛, 狐雉入于寢內, 乾歸甚惡之. 姚興慮乾歸終爲西州之患, 因其朝也. 興留爲主客尙書, 以熾磐爲建武將軍、行西夷校尉, 監撫其衆.

熾磐以長安兵亂將始, 乃招結諸部二萬七千, 築城于■■■■山以據之. 熾磐攻克枹罕, 遣使告之, 乾歸奔還苑川. 鮮卑悅大堅有衆五千, 自龍馬苑降乾歸. 乾歸遂如枹罕, 留熾磐鎭之. 乾歸收衆三萬, 遷于度堅山. 群下勸乾歸稱王, 乾歸以寡弱弗許. 固請曰：「夫道應符曆, 雖廢必興；圖籙所棄, 雖成必敗. 本初之衆, 非不多也, 魏武運籌, 四州瓦解. 尋、邑之兵, 非不盛也, 世祖龍申, 亡新鳥散. 固天命不可虛邀, 符籙不可妄冀. 姚數將終, 否極斯泰, 乘機撫運, 實係聖人. 今見衆三萬, 足可以疆理秦隴, 淸蕩洮河. 陛下應運再興, 四海鵠望, 豈宜固守謙沖, 不以社稷爲本！願時卽大位, 允副群心.」乾歸從之. 義熙三年, [五]僭稱秦王, 赦其境內, 改元更始, 置百官, 公卿已下皆復本位.

遣熾磐討諭薄地延, 師次煩于, 地延率衆出降, 署爲尙書, 徙其部落于苑川. 又遣隴西羌昌何攻克姚興金城郡, 以其驍騎乞伏務和爲東金城太守. 乾歸復都苑川, 又攻克興略陽、南安、隴西諸郡, 徙二萬五千戶於苑川、枹罕. 姚興力未能西討, 恐更爲邊害, 遣使署乾歸使持節、散騎常侍、都督隴西嶺北匈奴雜胡諸軍事、征西大將軍、河州牧、大單于、河南王. 乾歸方圖河右, 權宜受之, 遂稱藩于興.

遣熾磐與其次子中軍審虔率步騎一萬伐禿髮■■檀, 師濟河, 敗■■檀太子武臺于嶺南, [六]獲牛馬十餘萬而還. 又攻克興別將姚龍于伯陽堡, 王憬于永洛城, [七]徙四千餘戶於苑川, 三千餘戶于譚郊. 乾歸率步騎三萬征西羌彭利髮於枹罕, 師次于奴葵谷, 利髮棄其部衆南奔. 乾歸遣其將公府追及于淸水, 斬之. 乾歸入枹罕, 收羌戶一萬三千. 因率騎二萬討吐谷渾支統阿若干于赤水, 大破降之.

乾歸畋于五谿, 有梟集于其手, 甚惡之. 六年, [八]爲兄子公府所弑, 幷其諸子十餘人. 公府奔固大夏, 熾磐與乾歸弟廣武智達、揚武木奕于討之. [九]公府走, 達等追擒于■■■■南山, 幷其四子, 轘之於譚郊. 葬乾歸于枹罕, 僞諡武元王, 在位二十四年. [一０]

乞伏熾磐

熾磐, 乾歸長子也. 性勇果英毅, 臨機能斷, 權略過人. 初, 乾歸爲姚興所敗, 熾磐質於禿髮利鹿孤. 後自西平逃而降興, [一一]興以爲振忠將軍、興晉太守, 又拜建武將軍、行西夷校尉, 留其衆鎭苑川. 及乾歸返政, 復立熾磐爲太子, 領冠軍大將軍、都督中外諸軍、錄尙書事. 後乾歸稱藩于姚興, 興遣使署熾磐仮節、鎭西將軍、左賢王、平昌公, 尋進號撫軍大將軍.

乾歸死, 義熙六年, [一二]熾磐襲僞位, 大赦, 改元曰永康. 署翟勍爲相國, 麴景爲御史大夫, 段暉爲中尉, 弟延祚爲禁中錄事, 樊謙爲司直. 罷尙書令、僕射、尙書、六卿、侍中、散騎常侍、黃門郎官, 置中左右常侍、侍郎各三人.

義熙九年, 遣其龍驤乞伏智達、平東王松壽討吐谷渾樹洛干於澆河, 大破之, 獲其將呼那烏提, 虜三千餘戶而還. 又遣其鎭東曇達與松壽率騎一萬, 東討破休官權小郎、呂破胡于白石川, 虜其男女萬餘口, 進據白石城, 休官降者萬餘人. 後顯親休官權小成、呂奴迦等叛保白坑, 曇達謂將士曰；「昔伯珪憑嶮, 卒有滅宗之禍；韓約肆暴, 終受覆族之誅. 今小成等逆命白坑, 宜在除滅. 王者之師, 有征無戰, 粵爾輿人, 戮力勉之！」衆咸拔劍大呼, 於是進攻白坑, 斬小成、奴迦及首級四千七百, 隴右休官悉降. 遣安北烏地延、冠軍翟紹討吐谷渾別統句旁于泣勤川, 大破之, 俘獲甚衆. 熾磐率諸將討吐谷渾別統支旁于長柳川, 掘達于渴渾川, [一三]皆破之, 前後俘獲男女二萬八千.

僭立十年, [一四]有雲五色, 起於南山. 熾磐以爲己瑞, 大悅, 謂群臣曰；「吾今年應有所定, 王業成矣！」於是繕甲整兵, 以待四方之隙. 聞禿髮■■檀西征乙弗, 投劍而起曰：「可以行矣！」率步騎二萬襲樂都. 禿髮武臺憑城距守, 熾磐攻之, 一旬而克. 遂入樂都, 論功行賞各有差. 遣平遠犍虔率騎五千追■■檀, 徙武臺與其文武及百姓萬餘戶于枹罕. ■■檀遂降, 署爲驃騎大將軍、左南公. 隨■■檀文武, 依才銓擢之. 熾磐旣兼■■檀, 兵强地廣, 置百官, 立其妻禿髮氏爲王后.

十一年, 熾磐攻克沮渠蒙遜河湟太守沮渠漢平, [一五]以其左衛匹逵爲河湟太守, [一六]因討降乙弗窟乾而還. 遣其將曇達、王松壽等討南羌彌姐康薄于赤水, 降之.

熾磐攻漒川, 師次沓中, 沮渠蒙遜率衆攻石泉以救之. 熾磐聞而引還, 遣曇達與其將出連虔率騎五千赴之. 蒙遜聞曇達至, 引歸, 遣使聘于熾磐, 遂結和親. 又遣曇達、王松壽等率騎一萬伐姚艾于上邽. 曇達進據蒲水, 艾距戰, 大敗之, 艾奔上邽. 曇達進屯大利, 破黃石、大羌二戍, 徙五千餘戶于枹罕.

令其安東木奕于率騎七千討吐谷渾樹洛干于塞上, 破其弟阿柴於堯扞川, 俘獲五千餘口而還, 洛干奔保白蘭山而死. 熾磐聞而喜曰：「此虜矯矯, 所謂有豕白蹢. 往歲曇達東征, 姚艾敗走；今木奕于西討, 黠虜遠逃. 境宇稍淸, 姦凶方殄, 股肱惟良, 吾無患矣.」於是以曇達爲左丞相, 其子元基爲右丞相, 麴景爲尙書令, 翟紹爲左僕射. 遣曇達、元基東討姚艾, 降之.

至是, 乙弗鮮卑烏地延率戶二萬降于熾磐, 署爲建義將軍. 地延尋死, 弟他子立, 以子軻蘭質于西平. 他子從弟提孤等率戶五千以西遷, 叛于熾磐. 凉州刺史出連虔遣使喩之, 提孤等歸降. 熾磐以提孤姦猾, 終爲邊患, 稅其部中戎馬六萬匹. 後二歲而提孤等扇動部落, 西奔出塞. 他子率戶五千入居西平.

先是, 姚艾叛降蒙遜, 蒙遜率衆迎之. 艾叔父雋言于衆曰：「秦王寬仁有雅度, 自可安土事之, 何爲從凉主西遷？」衆咸以爲然, 相率逐艾, 推雋爲主, 遣使請降. 熾磐大悅, 徵雋爲侍中、中書監、征南將軍, 封隴西公, 邑一千戶.

使征西孔子討吐谷渾覓地于弱水南, [一七]大破之. 覓地率衆六千降于熾磐, 署爲弱水護軍. 遣其左衛匹逵、建威梯君等討彭利和于漒川, 大破之, 利和單騎奔仇池, 獲其妻子. 徙羌豪三千戶于枹罕, 漒川羌三萬餘戶皆安堵如故.

元熙元年, 立其第二子慕末爲太子, [一八]領撫軍大將軍、都督中外諸軍事, 大赦境內, 改元曰建弘, 其臣佐等多所封授. 熾磐在位七年而宋氏受禪, [一九]以宋元嘉四年死. [二０]子慕末嗣僞位, 在位四年, [二一]爲赫連定所殺.

始, 國仁以孝武太元十年僭位, 至慕末四世, 凡四十有六載而滅. [二二]

史臣曰：夫天地閉, 大祲生；雲雷屯, 群凶作. 自晉室遘孽, 胡兵肆禍, 封域無紀, 干戈是務. 國仁陰山遺■■, 難以義服, 伺我阽危, 長其陵暴. 向使偶欽明之運, 遭雄略之主, 已當褫魂沙漠, 請命■街, 豈暇竊據近郊, 經綸王業者也.

乾歸智不及遠而以力詐自矜. 陷呂延之師, 姦謀潛斷；俘視羆之衆, 威策遐擧. 便欲誓汧隴之餘卒, 窺崤函之奧區, 秣疲馬而宵征, 翦勍敵而朝食. 旣而控弦鳴鏑, 厥志未逞, 沮岸崩山, 其功已喪. 履重氛於外難, 幸以計全；貽巨釁於蕭牆, 終成凶禍, 宜哉！

熾磐叱吒風雲, 見機而動, 牢籠俊傑, 決勝多奇, 故能命將掩澆河之酋, 臨戎襲樂都之地, 不盈數載, 遂隆僞業. 覽其遺跡, 盜亦有道乎！

馮跋 馮素弗

馮跋字文起, 長樂信都人也, 小字乞直伐, 其先畢萬之後也. 萬之子孫有食采馮鄕者, 因以氏焉. 永嘉之亂, 跋祖父和避地上黨. 父安, 雄武有器量, 慕容永時爲將軍. 永滅, 跋東徙和龍, 家于長谷. 幼而懿重少言, 寬仁有大度, 飮酒一石不亂. 三弟皆任俠, 不修行業, 惟跋恭愼, 勤於家産, 父母器之. 所居上每有雲氣若樓閣, 時咸異之. 嘗夜見天門開, 神光赫然燭於庭內. 及慕容寶僭號, 署中衛將軍.

初, 跋弟素弗與從兄萬泥及諸少年游于水濱, 有一金龍浮水而下. 素弗謂萬泥曰：「頗有見否？」萬泥等皆曰：「無所見也.」乃取龍而示之, 咸以爲非常之瑞. 慕容熙聞而求焉, 素弗袐之, 熙怒, 及卽僞位, 密欲誅跋兄弟. 其後跋又犯熙禁, 懼禍, 乃與其諸弟逃于山澤. 每夜獨行, 猛獸常爲避路. 時賦役繁數, 人不堪命, 跋兄弟謀曰：「熙今昏虐, 兼忌吾兄弟, 旣還首無路, 不可坐受誅滅. 當及時而起, 立公侯之業. 事若不成, 死其晩乎！」遂與萬泥等二十二人結謀. 跋與二弟乘車, 使婦人御, 潛入龍城, 匿于北部司馬孫護之室. 遂殺熙, 立高雲爲主. 雲署跋爲使持節、侍中、都督中外諸軍事、征北大將軍、開府儀同三司、錄尙書事、武邑公.

跋讌群僚, 忽有血流其左臂, 跋惡之. 從事中郎王垂因說符命之應, 跋戒其勿言. 雲爲其幸臣離班、桃仁所殺, 跋升洪光門以觀變. [二三]帳下督張泰、李桑謂跋曰：「此豎勢何所至！請爲公斬之.」於是奮劍而下, 桑斬班于西門, 泰殺仁于庭中. 衆推跋爲主, 跋曰：「范陽公素弗才略不恒, 志於靖亂, 掃淸凶桀, 皆公勳也.」素弗辭曰：「臣聞父兄之有天下, 傳之於子弟, 未聞子弟藉父兄之業而先之. 今鴻基未建, 危甚綴旒, 天工無曠, 業係大兄. 願上順皇天之命, 下副元元之心.」群臣固請, 乃許之, 於是以太元二十年乃僭稱天王于昌黎, [二四]而不徙舊號, 卽國曰燕, 赦其境內, 建元曰太平. 分遣使者巡行郡國, 觀察風俗. 追尊祖和爲元皇帝, 父安爲宣皇帝, 尊母張氏爲太后, 立妻孫氏爲王后, 子永爲太子. 署弟素弗爲侍中、車騎大將軍、錄尙書事, 弘爲侍中、征東大將軍、尙書右僕射、汲郡公, 從兄萬泥爲驃騎大將軍、幽平二州牧, 務銀提爲上大將軍、遼東太守, 孫護爲侍中、尙書令、陽平公, 張興爲衛將軍、尙書左僕射、永寧公, 郭生爲鎭東大將軍、領右衛將軍、陳留公, 從兄子乳陳爲征西大將軍、幷靑二州牧、上谷公, 姚昭爲鎭南大將軍、司隷校尉、上黨公, 馬弗勤爲吏部尙書、廣宗公, 王難爲侍中、撫軍將軍、潁川公, 自餘拜授, 文武進位各有差. 尋而萬泥抗表請代, 跋曰：「猥以不德, 謬爲群賢所推, 思與兄弟同茲休戚. 今方難未寧, 維城任重, 非明德懿親, 孰克居也！且折衝禦侮, 爲國藩屛, 雖有他人, 不如我弟兄, 豈得如所陳也.」於是加開府儀同三司.

義熙六年, 跋下書曰：「昔高祖爲義帝擧哀, 天下歸其仁. 吾與高雲義則君臣, 恩踰兄弟. 其以禮葬雲及其妻子, 立雲廟於韭町, 置園邑二十家, 四時供薦.」

初, 跋之立也, 萬泥、乳陳自以親而有大功, 謂當入爲公輔, 跋以二藩任重, 因而弗徵, 並有憾焉. 乳陳性粗獷, 勇氣過人, 密遣告萬泥曰：「乳陳有至謀, 願與叔父圖之.」萬泥遂奔白狼, 阻兵以叛. 跋遣馮弘與將軍張興將步騎二萬討之. 弘遣使喩之曰：「昔者兄弟乘風雲之運, 撫翼而起. 群公以天命所鍾, 人望攸係, 推逼主上光踐寶位. 裂土疏爵, 當與兄弟共之, 奈何欲尋干戈於蕭牆, 棄友于而爲閼伯！過貴能改, 善莫大焉. 宜舍茲嫌, 同獎王室.」萬泥欲降, 乳陳按劍怒曰：「大丈夫死生有命, 決之于今, 何謂降也！」遂剋期出戰. 興謂弘曰：「賊明日出戰, 今夜必來驚我營, 宜命三軍以備不虞.」弘乃密嚴人課草十束, 畜火伏兵以待之. 是夜, 乳陳果遣壯士千餘人來斫營. 衆火俱起, 伏兵邀擊, 俘斬無遺. 乳陳等懼而出降, 弘皆斬之.

署素弗爲大司馬, 改封遼西公, 馮弘爲驃騎大將軍, 改封中山公.

跋下書曰：「自頃多故, 事難相尋, 賦役繁苦, 百姓困窮. 宜加寬宥, 務從簡易, 前朝苛政, 皆悉除之. 守宰當垂仁惠, 無得侵害百姓, 蘭臺都官明加澄察.」初, 慕容熙之敗也, 工人李訓竊寶而逃, 貲至巨萬, 行貨于馬弗勤, 弗勤以訓爲方略令. 旣而失志之士書之於闕下碑, 馮素弗言之於跋, 請免弗勤官, 仍推罪之. 跋曰：「大臣無忠淸之節, 貨財公行於朝, 雖由吾不明所致, 弗勤宜肆諸市朝, 以正刑憲. 但大業草創, 彝倫未敘, 弗勤拔自寒微, 未有君子之志, 其特原之. 李訓小人, 汙辱朝士, 可東市考竟.」於是上下肅然, 請賕路絶.

蝚蠕勇斛律遣使求跋女僞樂浪公主, [二五]獻馬三千匹, 跋命其群下議之. 素弗等議曰：「前代舊事, 皆以宗女妻六夷, 宜許以妃嬪之女, 樂浪公主不宜下降非類.」跋曰：「女生從夫, 千里豈遠！朕方崇信殊俗, 奈何欺之！」乃許焉. 遣其游擊秦都率騎二千, 送其女歸于蝚蠕. 庫莫奚虞出庫眞率三千餘落請交市, 獻馬千匹, 許之, 處之於營丘.

分遣使者巡行郡國, 孤老久疾不能自存者, 振穀帛有差, 孝悌力田閨門和順者, 皆褒顯之. 昌黎郝越、營丘張買成、周刁、溫建德、何纂以賢良皆擢敘之. 遣其太常丞劉軒徙北部人五百戶于長谷, 爲祖父園邑. 以其太子永領大單于, 置四輔. 跋勵意農桑, 勤心政事, 乃下書省徭薄賦, 墮農者戮之, 力田者褒賞, 命尙書紀達爲之條制. 每遣守宰, 必親見東堂, 問爲政事之要, 令極言無隱, 以觀其志. 於是朝野競勸焉.

先是, 河間人褚匡言於跋曰：「陛下至德應期, 龍飛東夏, 舊邦宗族, 傾首朝陽, 以日爲歲. 若聽臣往迎, 致之不遠.」跋曰：「隔絶殊域, 阻迴數千, 將何可致也？」匡曰：「章武郡臨海, 船路甚通, 出於遼西臨渝, 不爲難也.」跋許之, 署匡游擊將軍、中書侍郎, 厚加資遣. 匡尋與跋從兄買、從弟睹自長樂率五千餘戶來奔, 署買爲衛尉, 封城陽伯, 睹爲太常、高城伯.

契丹庫莫奚降, 署其大人爲歸善王.

跋又下書曰：「今疆宇無虞, 百姓寧業, 而田畝荒穢, 有司不隨時督察, 欲令家給人足, 不亦難乎！桑柘之益, 有生之本. 此土少桑, 人未見其利, 可令百姓人殖桑一百根, 柘二十根.」又下書曰：「聖人制禮, 送終有度. 重其衣衾, 厚其棺槨, 將何用乎？人之亡也, 精魂上歸於天, 骨肉下歸於地, 朝終夕壞, 無寒煖之期, 衣以錦繡, 服以羅紈, 寧有知哉！厚於送終, 貴而改葬, 皆無益亡者, 有損於生. 是以祖考因舊立廟, 皆不改營陵寢. 申下境內, 自今皆令奉之.」

魏使耿貳至其國, 跋遣其黃門郎常陋迎之於道. 跋爲不稱臣, 怒而不見. 及至, 跋又遣陋勞之. 貳忿而不謝. 跋散騎常侍申秀言於跋曰：「陛下接貳以禮, 而敢驕蹇若斯, 不可容也.」中給事馮懿以傾佞有幸, 又盛稱貳之陵傲以激跋. 跋曰：「亦各其志也. 匹夫尙不可屈, 況一方之主乎！」請幽而降之, 跋乃留貳不遣.

是時, 井竭三日而復. 其尙書令孫護里有犬與豕交, 護見而惡之, 召太史令閔尙筮之. 尙曰：「犬豕異類而交, 違性失本, 其於洪範爲犬禍, 將勃亂失衆, 以至敗亡. 明公位極冢宰, 遐邇具瞻, 諸弟並封列侯, 貴傾王室, 妖見里庭, 不爲他也. 願公戒滿盈之失, 修尙恭儉, 則妖怪可消, 永享元吉.」護黙然不悅.

昌黎尹孫伯仁、護弟叱支、叱支弟乙拔等俱有才力, 以驍勇聞. 跋之立也, 並冀開府, 而跋未之許, 由是有怨言. 每於朝饗之際, 常拔劍擊柱曰：「興建大業, 有功力焉, 而滯於散將, 豈是漢祖河山之義乎！」跋怒, 誅之, 進護左光祿大夫、開府儀同三司、錄尙書事以慰之. 護自三弟誅後, 常怏怏有不悅之色, 跋怒, 酖之. 尋而遼東太守務銀提自以功在孫護、張興之右, 而出爲邊郡, 抗表有恨言, 密謀外叛. 跋怒, 殺之.

跋下書曰：「武以平亂, 文以經務, 寧國濟俗, 實所憑焉. 自頃喪難, 禮崩樂壞, 閭閻絶諷誦之音, 後生無庠序之敎, 子衿之歎復興于今, 豈所以穆章風化, 崇闡斯文！可營建太學, 以長樂劉軒、營丘張熾、成周翟崇爲博士郎中, 簡二千石已下子弟年十五已上敎之.」

跋弟丕, 先是, 因亂投於高句麗, 跋迎致之, 至龍城, 以爲左僕射、常山公.

蝚蠕斛律爲其弟大但所逐, 盡室奔跋, 乃館之于遼東郡, 待之以客禮. 跋納其女爲昭儀. 時三月不雨, 至于夏五月. 斛律上書請還塞北, 跋曰：「棄國萬里, 又無內應. 若以强兵相送, 糧運難繼；少也, 勢不能固. 且千里襲國, 古人爲難, 況數千里乎！」斛律固請曰：「不煩大衆, 願給騎三百足矣. 得達敕勒國, [二六]人必欣而來迎.」乃許之, 遣單于前輔萬陵率騎三百送之. 陵憚遠役, 至黑山, 殺斛律而還.

晉靑州刺史申永遣使浮海來聘, 跋乃使其中書郎李扶報之. 蝚蠕大但遣使獻馬三千匹, 羊萬口.

有赤氣四塞, 太史令張穆言於跋曰：「兵氣也. 今大魏威制六合, 而聘使斷絶. 自古未有鄰國接境, 不通和好. 違義怒鄰, 取亡之道. 宜還前使, 修和結盟.」跋曰：「吾當思之.」尋而魏軍大至, 遣單于右輔古泥率騎候之. 去城十五里, 遇軍奔還. 又遣其將姚昭、皇甫軌等距戰, 軌中流矢死. 魏以有備, 引還.

跋境地震山崩, 洪光門鸛雀折. 又地震, 右寢壞. 跋問閔尙曰：「比年屢有地動之變, 卿可明言其故.」尙曰：「地, 陰也, 主百姓. 震有左右, 比震皆向右, 臣懼百姓將西移.」跋曰：「吾亦甚慮之.」分遣使者巡行郡國, 問所疾苦, 孤老不能自存者, 賜以穀帛有差.

跋立十一年, 至是, 元熙元年也, 此後事入于宋. 至元嘉七年死. 弟弘殺跋子翼自立, 後爲魏所伐, 東奔高句麗. 居二年, 高句麗殺之.

始, 跋以孝武太元二十年僭號, 至弘二世, 凡二十有八載. [二七]

馮素弗, 跋之長弟也. 慷慨有大志, 姿貌魁偉, 雄傑不群, 任俠放蕩, 不修小節, 故時人未之奇, 惟王齊異焉, 曰：「撥亂才也.」惟交結時豪爲務, 不以産業經懷. 弱冠, 自詣慕容熙尙書左丞韓業請婚, 業怒而距之. 復求尙書郎高邵女, 邵亦弗許. 南宮令成藻, 豪俊有高名, 素弗造焉, 藻命門者勿納. 素弗逕入, 與藻對坐, 旁若無人. 談飮連日, 藻始奇之, 曰：「吾遠求騏驥, 不知近在東鄰, 何識子之晩也！」當世俠士莫不歸之. 及熙僭號, 爲侍御郎、小帳下督.

跋之僞業, 素弗所建也. 及爲宰輔, 謙虛恭愼, 非禮不動, 雖冢養之賤, 皆與之抗禮. 車服屋宇, 務於儉約, 修己率下, 百僚憚之. 初爲京尹. 及鎭營丘, 百姓歌之. 嘗謂韓業曰：「君前旣不顧, 今將自取, 何如？」業拜而陳謝. 素弗曰：「旣往之事, 豈復與君計之！」然待業彌厚. 好存亡繼絶, 申拔舊門, 問侍中陽哲曰：「秦趙勳臣子弟今何在乎？」哲曰：「皆在中州, 惟桃豹孫鮮在焉.」素弗召爲左常侍, 論者歸其有宰衡之度.

跋之七年死, 跋哭之哀慟. 比葬, 七臨之.

史臣曰：自五胡縱慝, 九域淪胥, 帝里神州, 遂混之於荒裔；鴻名寶位, 咸仮之於雜種. 嘗謂戎狄凶嚚, 未窺道德, 欺天擅命, 抑乃其常. 而馮跋出自中州, 有殊醜類, 因鮮卑之昏虐, 亦盜名於海隅. 然其遷徙之餘, 少非雄傑, 幸以寬厚爲衆所推. 初雖砥礪, 終罕成德, 舊史稱其信惑妖祀, 斥黜諫臣, 無開馭之才, 異經決之士, 信矣. 速禍致寇, 良謂在茲. 猶能撫育黎萌, 保守疆宇, 發號施令, 二十餘年, 豈天意乎, 非人事也！

贊曰：國仁驍武, 乾歸勇悍. 矯矯熾磐, 臨機能斷. 孰謂獯虜, 亦懷沈算. 文起常才, 憑時叛換. 咸竊大寶, 爲我多難.

校勘記

[一]在昔有如弗斯出連叱盧三部　古今姓氏書辯證三引西秦錄云：「有乞伏氏與斯引氏自漠北出陰山.」元和姓纂引西秦錄同, 但「斯」作「期」. 通志氏族略引西秦錄作「乞伏國仁之先如弗與出連、斯引、叱靈二(當作三)部自漠北出陰山.」按：魏書乞伏國仁傳但云「其先如弗」, 無「斯」字, 亦不擧三部名, 知「斯」字不與上「如弗」連讀. 據上引諸書, 知西秦錄所記與如弗同出陰山者有「斯引」, 據下文國仁初據苑川, 卽以「斯引烏泥」爲左輔將軍, 與出連高胡、叱盧那胡並列, 當卽斯引、出連、叱盧三部之長. 此處原文當作「在昔有如弗與斯引、出連、叱盧三部」, 脫去「與」「引」二字.

[二]以其將乙旃音泥爲左相　通鑑一０六「音泥」作「童泥」.

[三]莫侯悌　通鑑一０六「悌」下有「眷」字. 廣韻十九鐸亦作「莫侯悌眷」, 下乾歸載記稱「南梁州刺史悌眷爲御史大夫」, 卽其人. 「莫侯」當卽「莫何」之異譯, 乃官名. 此處單作「悌」當是省稱.

[四]慕容允　斠注：通鑑一一０作「慕兀」, 胡注云：「慕兀, 晉書載記作慕容兀. 蓋亦乞伏氏, 載記誤也.」按：如胡注所云, 胡所見本晉書作「兀」, 並不作「允」.

[五]義熙三年　周校：安帝紀作「義熙五年」. 按：通鑑一一五事在五年, 魏書太宗紀在永興元年, 亦卽晉義熙五年. 此處「三年」當是「五年」之訛.

[六]武臺　「武臺」本名「虎臺」, 避唐諱改, 參卷一二六校記.

[七]永洛城　通鑑一一六「永洛」作「水洛」, 胡注引水經渭水注及元豐九域志並作「水洛城」. 「永」字乃「水」形近而訛.

[八]六年　周校：紀作「八年」. 通鑑一一六事在八年, 魏書太宗紀在永興四年, 亦卽晉義熙八年. 此處「六年」乃「八年」之訛.

[九]揚武　各本「揚」作「陽」. 「揚武」乃軍號, 今據通鑑一一六改.

[一０]在位二十四年　乾歸稱河南王在太元十三年, 至義熙八年, 共二十五年.

[一一]後自西平逃而降興　各本「西平」作「南平」. 周校：當作「西平」. 按：上乾歸載記明言「元興元年, 熾磐自西平奔長安」, 是時禿髮利鹿孤居西平. 周說是, 今據上文改.

[一二]義熙六年　「六年」乃「八年」之訛, 見本卷校記.

[一三]掘達　冊府二三一、通鑑一一六「掘達」並作「掘逵」.

[一四]僭立十年　安紀, 熾磐立於義熙八年, 其滅■■檀在十年. 校文據此謂相拒僅三載, 安得曰「僭立十年」, 知「僭立」乃「義熙」二字之訛. 按：校文說或是, 但御覽一二七引西秦錄所謂「有雲五色」云云及滅■■檀在熾磐之永康三年, 則其誤或不在「僭立」二字, 而在「三年」訛「十年」.

[一五]河湟　周校：蒙遜載記作「湟河」, 爲是. 按：禿髮■■檀載記、通鑑一一七並作「湟河」, 地理志上有湟河, 無河湟, 周說是. 參卷八七校記.

[一六]匹逵　斠注：元本作「四達」. 按：南北監本、明周若年本以下簡稱周本作「四逵」, 通鑑一一七、一一八、通志一九一並作「匹達」.

[一七]孔子　各本「孔子」作「他子」, 張元濟校勘記云, 所見另一宋本作「孔子」. 按：冊府二三一、通鑑一一八、通志一九一並作「孔子」, 今從之.

[一八]元熙元年立其第二子慕末爲太子　通鑑一一九此事在宋永初元年, 御覽一二七引西秦錄在熾磐之建弘元年, 並卽晉元熙二年, 疑「元」字訛.

[一九]熾磐在位七年而宋氏受禪　熾磐於義熙八年卽位, 至元熙二年劉裕代晉, 應作「在位九年」.

[二０]以宋元嘉四年死　通志一九一「四年」作「五年」. 通鑑一二一亦系於五年. 御覽一二七引西秦錄云熾磐卒在建弘九年, 魏書世祖紀在神■■元年, 並當宋元嘉五年. 此處「四年」當是「五年」之訛.

[二一]在位四年　各本「四」作「三」. 斠注：慕末在位, 自戊辰至辛未, 實爲四年. 按：通鑑一二二記夏殺慕末在元嘉八年六月, 斠注說是. 冊府二一九、通志一九一並作「四年」. 今據改.

[二二]凡四十有六載而滅　通志一九一「四十有六」作「四十有七」. 國仁以太元十年立, 慕末以元嘉八年滅, 作「四十七載」是. 但慕末降夏據魏書世祖紀實在正月, 不計此年, 則作「四十六載」未爲甚誤.

[二三]洪光門　慕容熙載記「洪」作「弘」. 按：本當是「弘」字, 避魏獻文帝拓跋弘諱改.

[二四]於是以太元二十年乃僭稱天王于昌黎　校文：帝紀, 跋立在義熙五年, 太元二十年乃慕容垂稱帝時, 相拒十餘年矣. 四字(指「太元二十」四字)顯誤. 按：通志一九一「太元二十年」作「晉義熙五年」, 魏書太宗紀在永興元年, 卽晉之義熙五年, 通鑑一一五與安紀、通志、魏書同. 冊府二一九此條無「於是以太元二十年」八字. 觀下文稱「跋以孝武太元二十年僭號」, 則非傳刻之誤, 通志、冊府當是知其謬誤, 或改或刪.

[二五]蝚蠕勇斛律　李校：「勇」字疑誤, 魏書蠕蠕傳言：「斛律號靄苦蓋可汗, 魏言姿質美好也.」並無「勇」字, 此下亦止稱斛律. 按：通志一九一、通鑑一一六並無「勇」字, 當是衍文.

[二六]得達敕勒國　各本「勒」作「勤」. 周校：「敕勒」誤「敕勤」. 按：北史高車傳云：「初號爲狄歷, 北方以爲敕勒, 諸夏以爲高車、丁零.」字當作「勒」無疑, 今據改.

[二七]始跋以孝武太元二十年僭號至弘二世凡二十有八載　校文：跋立於義熙五年, 故云「至弘二世, 凡二十八載」, 若作太元二十年, 則三十九年矣. 按：冊府二一九、通志一九一「孝武太元二十年」作「安帝義熙五年」, 是. 上文已誤馮跋稱天王在太元二十年, 當是原文已誤, 冊府、通志並以意改正.

晉書卷一百二十六 載記第二十六

禿髮烏孤

禿髮烏孤, 河西鮮卑人也. 其先與後魏同出. 八世祖匹孤率其部自塞北遷于河西, 其地東至麥田、牽屯, 西至濕羅, 南至澆河, 北接大漠. 匹孤卒, 子壽闐立. 初, 壽闐之在孕, 母胡掖氏因寢而産於被中, 鮮卑謂被爲「禿髮」, 因而氏焉. 壽闐卒, 孫樹機能立, 壯果多謀略. 泰始中, 殺秦州刺史胡烈於萬斛堆, 敗凉州刺史蘇愉于金山, 盡有凉州之地, 武帝爲之旰食. 後爲馬隆所敗, 部下殺之以降. 從弟務丸立. 死, 孫推斤立. 死, 子思復鞬立, 部衆稍盛. 烏孤卽思復鞬之子也. 及嗣位, 務農桑, 修鄰好. 呂光遣使署爲仮節、冠軍大將軍、河西鮮卑大都統、廣武縣侯. 烏孤謂諸將曰：「呂氏遠來仮授, 當可受不？」衆咸曰：「吾士衆不少, 何故屬人！」烏孤將從之, 其將石眞若留曰：「今本根未固, 理宜隨時. 光德刑修明, 境內無虞, 若致死于我者, 大小不敵, 後雖悔之, 無所及也. 不如受而遵養之, 以待其釁耳.」烏孤乃受之.

烏孤討乙弗、折掘二部, 大破之, 遣其將石亦干築廉川堡以都之. 烏孤登廉川大山, 泣而不言. 石亦干進曰：「臣聞主憂臣辱, 主辱臣死, 大王所爲不樂者, 將非呂光乎？光年已衰老, 師徒屢敗. 今我以士馬之盛, 保據大川, 乃可以一擊百, 光何足懼也.」烏孤曰：「光之衰老, 亦吾所知. 但我祖宗以德懷遠, 殊俗憚威, 盧陵、契汗萬里委順. 及吾承業, 諸部背叛, 邇旣乖違, 遠何以附, 所以泣耳.」其將苻渾曰：「大王何不振旅誓衆, 以討其罪.」烏孤從之, 大破諸部. 呂光封烏孤廣武郡公. 又討意云鮮卑, 大破之.

光又遣使署烏孤征南大將軍、益州牧、左賢王. 烏孤謂使者曰：「呂王昔以專征之威, 遂有此州, 不能以德柔遠, 惠安黎庶. 諸子貪淫, 三甥肆暴, 郡縣土崩, 下無生賴. 吾安可違天下之心, 受不義之爵！帝王之起, 豈有常哉！無道則滅, 有德則昌. 吾將順天人之望, 爲天下主.」留其鼓吹羽儀, 謝其使而遣之.

隆安元年, 自稱大都督、大將軍、大單于、西平王, 赦其境內, 年號太初. 曜兵廣武, 攻克金城. 光遣將軍竇苟來伐, 戰于街亭, 大敗之. 降光樂都、湟河、澆河三郡, 嶺南羌胡數萬落皆附之. 光將楊軌、王乞基率戶數千來奔. 烏孤更稱武威王. 後三歲, [一]徙于樂都, 署弟利鹿孤爲驃騎大將軍、西平公, 鎭安夷, ■■檀爲車騎大將軍、廣武公, 鎭西平. 以楊軌爲賓客. 金石生、時連珍, 四夷之豪雋；陰訓、郭倖, 西州之德望；楊統、楊貞、衛殷、麴丞明、郭黃、郭奮、史暠、鹿嵩, 文武之秀傑；梁昶、韓疋、張昶、郭韶, 中州之才令；金樹、薛翹、[二]趙振、王忠、趙晁、蘇霸, 秦雍之世門, 皆內居顯位, 外宰郡縣. 官方授才, 咸得其所.

烏孤從容謂其群下曰：「隴右區區數郡地耳！因其兵亂, 分裂遂至十餘. 乾歸擅命河南, 段業阻兵張掖, 虐氐仮息, 偸據姑臧. 吾藉父兄遺烈, 思廓淸西夏, 兼弱攻昧, 三者何先？」楊統進曰：「乾歸本我所部, 終必歸服. 段業儒生, 才非經世, 權臣擅命, 制不由己, 千里伐人, 糧運懸絶, 且與我鄰好, 許以分災共患, 乘其危弊, 非義擧也. 呂光衰老, 嗣紹沖闇, 二子纂、弘, 雖頗有文武, 而內相猜忌. 若天威臨之, 必應鋒瓦解. 宜遣車騎鎭浩亹, 鎭北據廉川, 乘虛迭出, 多方以誤之, 救右則擊其左, 救左則擊其右, 使纂疲於奔命, 人不得安其農業. 兼弱攻昧, 於是乎在, 不出二年, 可以坐定姑臧. 姑臧旣拔, 二寇不待兵戈, 自然服矣.」烏孤然之, 遂陰有呑幷之志.

段業爲呂纂所侵, 遣利鹿孤救之. 纂懼, 燒氐池、張掖穀麥而還. 以利鹿孤爲凉州牧, 鎭西平, 追■■檀入錄府國事.

是歲, 烏孤因酒墜馬傷脅, 笑曰：「幾使呂光父子大喜.」俄而患甚, 顧謂群下曰：「方難未靜, 宜立長君.」言終而死. 在王位三年, 僞諡武王, 廟號烈祖. 弟利鹿孤立.

禿髮利鹿孤

利鹿孤以隆安三年卽僞位, 赦其境內殊死已下, 又徙居于西平. 使記室監麴梁明聘于段業. 業曰：「貴主先王創業啓運, 功高先世, 宜爲國之太祖, 有子何以不立？」梁明曰：「有子羌奴, 先王之命也.」業曰：「昔成王弱齡, 周召作宰；漢昭八歲, 金霍夾輔. 雖嗣子沖幼, 而二叔休明, 左提右挈, 不亦可乎？」明曰：「宋宣能以國讓, 春秋美之；孫伯符委事仲謀, 終開有吳之業. 且兄終弟及, 殷湯之制也, 亦聖人之格言, 萬代之通式, 何必胤己爲是, 紹兄爲非.」業曰：「美哉！使乎之義也.」

利鹿孤聞呂光死, 遣其將金樹、蘇翹率騎五千屯于昌松漠口.

旣逾年, 赦其境內, 改元曰建和. 二千石長吏淸高有惠化者, 皆封亭侯、關內侯.

呂纂來伐, 使■■檀距之. 纂士卒精銳, 進度三堆, 三軍擾懼. ■■檀下馬據胡床而坐, 士衆心乃始安. 與纂戰, 敗之, 斬二千餘級. 纂西擊段業, ■■檀率騎一萬, 乘虛襲姑臧. 纂弟緯守南北城以自固. ■■檀置酒于朱明門上, 鳴鍾鼓以饗將士, 耀兵于靑陽門, 虜八千餘戶而歸.

乞伏乾歸爲姚興所敗, 率騎數百來奔, 處之晉興, 待以上賓之禮. 乾歸遣子謙等質于西平. 鎭北將軍俱延言於利鹿孤曰：「乾歸本我之屬國, 妄自尊立, 理窮歸命, 非有款誠. 若奔東秦, 必引師西侵, 非我利也. 宜徙於乙弗之間, 防其越逸之路.」利鹿孤曰：「吾方弘信義以收天下之心, 乾歸投誠而徙之, 四海將謂我不可以誠信託也.」俄而乾歸果奔于姚興. 利鹿孤謂延曰：「不用卿言, 乾歸果叛, 卿爲吾行也.」延追乾歸至河, 不及而還.

利鹿孤立二年, 龍見于長寧, 麒麟游于綏羌, 於是群臣勸進, 以隆安五年僭稱河西王. 其將■■勿崙進曰：「昔我先君肇自幽朔, 被髮左衽, 無冠冕之儀, 遷徙不常, 無城邑之制, 用能中分天下, 威振殊境. 今建大號, 誠順天心. 然寧居樂土, 非貽厥之規；倉府粟帛, 生敵人之志. 且首兵始號, 事必無成, 陳勝、項籍, 前鑒不遠. 宜置晉人於諸城, 勸課農桑, 以供軍國之用, 我則習戰法以誅未賓, 若東西有變, 長算以縻之；如其敵强於我, 徙而以避其鋒, 不亦善乎！」利鹿孤然其言.

於是率師伐呂隆, 大敗之, 獲其右僕射楊桓. ■■檀謂之曰：「安寢危邦, 不思擇木, 老爲囚虜, 豈曰智也！」桓曰：「受呂氏厚恩, 位忝端貳, 雖洪水滔天, 猶欲濟彼俱溺, 實恥爲叛臣以見明主.」■■檀曰：「卿忠臣也！」以爲左司馬.

利鹿孤謂其群下曰：「吾無經濟之才, 忝承業統, 自負乘在位, 三載于茲. 雖夙夜惟寅, 思弘道化, 而刑政未能允中, 風俗尙多凋弊；戎車屢駕, 無闢境之功；務進賢彦, 而下猶蓄滯. 豈所任非才, 將吾不明所致也？二三君子其極言無諱, 吾將覽焉.」祠部郎中史暠對曰：「古之王者, 行師以全軍爲上, 破國次之, 拯溺救焚, 東征西怨. 今不以綏寧爲先, 惟以徙戶爲務, 安土重遷, 故有離叛, 所以斬將克城, 土不加廣. 今取士拔才, 必先弓馬, 文章學藝爲無用之條, 非所以來遠人, 垂不朽也. 孔子曰：『不學禮, 無以立.』宜建學校, 開庠序, 選耆德碩儒以訓冑子.」利鹿孤善之, 於是以田玄沖、趙誕爲博士祭酒, 以敎冑子.

時利鹿孤雖僭位, 尙臣姚興. 楊桓兄經佐命姚萇, 早死, 興聞桓有德望, 徵之. 利鹿孤餞桓于城東, 謂之曰：「本期與卿共成大業, 事乖本圖, 分歧之感, 實情深古人. 但鯤非溟海, 無以運其軀；鳳非修梧, 無以晞其翼. 卿有佐時之器, 夜光之寶, 當振纓雲閣, 耀價連城, 區區河右, 未足以逞卿才力. 善勖日新, 以成大美.」桓泣曰：「臣往事呂氏, 情節不建. 陛下宥臣於俘虜之中, 顯同賢舊, 每希攀龍附鳳, 立尺寸之功. 龍門旣開, 而臣違離, 公衡之戀, 豈曰忘之！」利鹿孤爲之流涕.

遣■■檀又攻呂隆昌松太守孟禕于顯美, 克之. ■■檀執禕而數之曰：「見機而作, 賞之所先；守迷不變, 刑之所及. 吾方耀威玉門, 掃平秦隴, 卿固守窮城, 稽淹王憲, 國有常刑, 於分甘乎？」禕曰：「明公開翦河右, 聲播宇內, 文德以綏遠人, 威武以懲不恪. 況禕蔑爾, 敢距天命！釁鼓之刑, 禕之分也. 但忠於彼者, 亦忠於此. 荷呂氏厚恩, 受藩屛之任, 明公至而歸命, 恐獲罪於執事, 惟公圖之.」■■檀大悅, 釋其縛, 待之客禮. 徙顯美、麗靬二千餘戶而歸. 嘉禕忠烈, 拜左司馬. 禕請曰：「呂氏將亡, 聖朝之幷河右, 昭然已定. 但爲人守而不全, 復忝顯任, 竊所未安. 明公之恩, 聽禕就戮於姑臧, 死且不朽.」■■檀義而許之.

呂隆爲沮渠蒙遜所伐, 遣使乞師, 利鹿孤引群下議之. 尙書左丞婆衍崙曰：「今姑臧饑荒殘弊, 穀石萬錢, 野無靑草, 資食無取. 蒙遜千里行師, 糧運不屬, 使二寇相殘, 以乘其釁. 若蒙遜拔姑臧, 亦不能守, 適可爲吾取之, 不宜救也.」■■檀曰：「崙知其一, 未知其二. 姑臧今雖虛弊, 地居形勝, 河西一都之會, 不可使蒙遜據之, 宜在速救.」利鹿孤曰：「車騎之言, 吾之心也.」遂遣■■檀率騎一萬救之. 至昌松而蒙遜已退, ■■檀徙凉澤、段冢五百餘家而歸.

利鹿孤寢疾, 令曰：「內外多虞, 國機務廣, 其令車騎嗣業, 以成先王之志.」在位三年而死, [三]葬于西平之東南, 僞諡曰康王. 弟■■檀嗣.

禿髮■■檀

■■檀少機警, 有才略. 其父奇之, 謂諸子曰：「■■檀明識榦藝, 非汝等輩也.」是以諸兄不以授子, 欲傳之於■■檀. 及利鹿孤卽位, 垂拱而已, 軍國大事皆以委之. 以元興元年僭號凉王, 遷于樂都, 改元曰弘昌.

初, 乞伏乾歸之在晉興也, 以世子熾磐爲質. 後熾磐逃歸, 爲追騎所執, 利鹿孤命殺之. ■■檀曰：「臣子逃歸君父, 振古通義, 故魏武善關羽之奔, 秦昭恕頃襄之逝. 熾磐雖逃叛, 孝心可嘉, 宜垂全宥以弘海岳之量.」乃赦之. 至是, 熾磐又奔允街, ■■檀歸其妻子.

姚興遣使拜■■檀車騎將軍、廣武公. ■■檀大城樂都. 姚興遣將齊難率衆迎呂隆于姑臧, ■■檀攝昌松、魏安二戍以避之.

興凉州刺史王尙遣主簿宗敞來聘. 敞父燮, 呂光時自湟河太守入爲尙書郎, 見■■檀于廣武, 執其手曰：「君神爽宏拔, 逸氣陵雲, 命世之傑也, 必當克淸世難. 恨吾年老不及見耳, 以敞兄弟託君.」至是, ■■檀謂敞曰：「孤以常才, 謬爲尊先君所見稱, 每自恐有累大人水鏡之明. 及忝家業, 竊有懷君子. 詩云：『中心藏之, 何日忘之.』不圖今日得見卿也.」敞曰：「大王仁侔魏祖, 存念先人, 雖朱暉眄張堪之孤, 叔向撫汝齊之子, 無以加也.」酒酣, 語及平生. ■■檀曰：「卿魯子敬之儔, 恨不與卿共成大業耳.」

■■檀以姚興之盛, 又密圖姑臧, 乃去其年號, 罷尙書丞郎官, 遣參軍關尙聘于興. 興謂尙曰：「車騎投誠獻款, 爲國藩屛, 擅興兵衆, 輒造大城, 爲臣之道固若是乎？」尙曰：「王侯設險以自固, 先王之制也, 所以安人衛衆, 預備不虞. 車騎僻在遐藩, 密邇勍寇, 南則逆羌未賓, 西則蒙遜跋扈, 蓋爲國家重門之防, 不圖陛下忽以爲嫌.」興笑曰：「卿言是也.」

■■檀遣其將文支討南羌、西虜, 大破之. 上表姚興, 求凉州, 不許, 加■■檀散騎常侍, 增邑二千戶. ■■檀於是率師伐沮渠蒙遜, 次于氐池. 蒙遜嬰城固守, 芟其禾苗, 至于赤泉而還. 獻興馬三千匹, 羊三萬頭. 興乃署■■檀爲使持節、都督河右諸軍事、車騎大將軍、領護匈奴中郎將、凉州刺史, 常侍、公如故, 鎭姑臧. ■■檀率步騎三萬次于五澗, 興凉州刺史王尙遣辛晁、孟禕、彭敏出迎. 尙出自淸陽門, 鎭南文支入自凉風門. 宗敞以別駕送尙還長安, ■■檀曰：「吾得凉州三千餘家, 情之所寄, 唯卿一人, 奈何捨我去乎？」敞曰：「今送舊君, 所以忠於殿下.」■■檀曰：「吾今新牧貴州, 懷遠安邇之略, 爲之若何？」敞曰；「凉土雖弊, 形勝之地, 道由人弘, 實在殿下. 段懿、孟禕, 武威之宿望；辛晁、彭敏, 秦隴之冠冕；裴敏、馬輔, 中州之令族；張昶, 凉國之舊胤；張穆、邊憲、文齊、楊班、梁崧、趙昌, 武同飛羽. 以大王之神略, 撫之以威信, 農戰並修, 文敎兼設, 可以從橫於天下, 河右豈足定乎！」■■檀大悅, 賜敞馬二十匹. 於是大饗文武於謙光殿, 班賜金馬各有差.

遣西曹從事史暠聘于姚興. 興謂暠曰：「車騎坐定凉州, 衣錦本國, 其德我乎？」暠曰：「車騎積德河西, 少播英問, 王威未接, 投誠萬里. 陛下官方任才, 量功授職, 彝倫之常, 何德之有！」興曰：「朕不以州授車騎者, 車騎何從得之！」暠曰：「使河西雲擾、呂氏顚狽者, 實由車騎兄弟傾其根本. 陛下雖鴻羅遐被, 凉州猶在天網之外. 故征西以周召之重, 力屈姑臧；齊難以王旅之盛, 勢挫張掖. 王尙孤城獨守, 外逼群狄, 陛下不連兵十年, 殫竭中國, 凉州未易取也. 今以虛名仮人, 內收大利, 乃知妙算自天, 聖與道合, 雖云遷授, 蓋亦時宜.」興悅其言, 拜騎都尉.

■■檀讌群僚于宣德堂, 仰視而歎曰：「古人言作者不居, 居者不作, 信矣.」孟禕進曰：「張文王築城苑, 繕宗廟, 爲貽厥之資, 萬世之業, 秦師濟河, 漼然瓦解. 梁熙據全州之地, 擁十萬之衆, 軍敗於酒泉, 身死于彭濟. 呂氏以排山之勢, 王有西夏, 率土崩離, 銜璧秦雍. 寬饒有言：『富貴無常, 忽輒易人.』此堂之建, 年垂百載, 十有二主, 唯信順可以久安, 仁義可以永固, 願大王勉之.」■■檀曰：「非君無以聞讜言也.」■■檀雖受制于姚興, 然車服禮章一如王者. 以宗敞爲太府主簿、錄記室事.

■■檀僞游澆河, 襲徙西平、湟河諸羌三萬餘戶于武興、番禾、武威、昌松四郡. 徵集戎夏之兵五萬餘人, 大閱于方亭, 遂伐沮渠蒙遜, 入西陝. 蒙遜率衆來距, 戰于均石, 爲蒙遜所敗. ■■檀率騎二萬, 運穀四萬石以給西郡. 蒙遜攻西郡, 陷之. 其後■■檀又與赫連勃勃戰于陽武, 爲勃勃所敗, 將佐死者十餘人, ■■檀與數騎奔南山, 幾爲追騎所得. ■■檀懼東西寇至, 徙三百里內百姓入于姑臧, 國中駭怨. 屠各成七兒因百姓之擾也, 率其屬三百人叛■■檀於北城. 推梁貴爲盟主, 貴閉門不應. 一夜衆至數千. 殿中都尉張猛大言於衆曰：「主上陽武之敗, 蓋恃衆故也. 責躬悔過, 明君之義, 諸君何故從此小人作不義之事！殿內武旅正爾相尋, 目前之危, 悔將無及.」衆聞之, 咸散. 七兒奔晏然, 殿中騎將白路等追斬之. 軍諮祭酒梁裒、輔國司馬邊憲等七人謀反, ■■檀悉誅之.

姚興以■■檀外有陽武之敗, 內有邊、梁之亂, 遣其尙書郎韋宗來觀釁. ■■檀與宗論六國從橫之規, 三家戰爭之略, 遠言天命廢興, 近陳人事成敗, 機變無窮, 辭致淸辯. 宗出而歎曰：「命世大才、經綸名敎者, 不必華宗夏士；撥煩理亂、澄氣濟世者, 亦未必八索、九丘. 五經之外, 冠冕之表, 復自有人. 車騎神機秀發, 信一代之偉人, 由余、日磾豈足爲多也！」宗還長安, 言於興曰：「凉州雖殘弊之後, 風化未穨；■■檀權詐多方, 憑山河之固, 未可圖也.」興曰：「勃勃以烏合之衆尙能破之, 吾以天下之兵, 何足克也！」宗曰：「形移勢變, 終始殊途, 陵人者易敗, 自守者難攻. 陽武之役, ■■檀以輕勃勃致敗. 今以大軍臨之, 必自固求全, 臣竊料群臣無■■檀匹也. 雖以天威臨之, 未見其利.」興不從, 乃遣其將姚弼及斂成等率步騎三萬來伐, 又使其將姚顯爲弼等後繼, 遺■■檀書云：「遣尙書左僕射齊難討勃勃, 懼其西逸, 故令弼等於河西邀之.」■■檀以爲然, 遂不設備. 弼衆至漠口, 昌松太守蘇霸嬰城固守, 弼喩霸令降, 霸曰：「汝違負盟誓, 伐委順之藩, 天地有靈, 將不祐汝！吾寧爲凉鬼, 何降之有！」城陷, 斬霸. 弼至姑臧, 屯于西苑. 州人王鍾、宋鍾、王娥等密爲內應, 候人執其使送之. ■■檀欲誅其元首, 前軍伊力延侯曰：「今强敵在外, 內有姦豎, 兵交勢踧, 禍難不輕, 宜悉坑之以安內外.」■■檀從之, 殺五千餘人, 以婦女爲軍賞. 命諸郡縣悉驅牛羊於野, 斂成縱兵虜掠. ■■檀遣其鎭北俱延、鎭軍敬歸等十將率騎分擊, 大敗之, 斬首七千餘級. 姚弼固壘不出, ■■檀攻之未克, 乃斷水上流, 欲以持久斃之. 會雨甚, 堰壞, 弼軍乃振. 姚顯聞弼敗, 兼道赴之, 軍勢甚盛. 遣射將孟欽等五人挑戰於凉風門, 弦未及發, 材官將軍宋益等馳擊斬之. 顯乃委罪斂成, 遣使謝■■檀, 引師而歸.

■■檀於是僭卽凉王位, 赦其境內, 改年爲嘉平, 置百官. 立夫人折掘氏爲王后, 世子武臺爲太子、[四]錄尙書事, 左長史趙晁、右長史郭倖爲尙書左右僕射, 鎭北俱延爲太尉, 鎭軍敬歸爲司隷校尉, 自餘封署各有差.

遣其左將軍枯木、駙馬都尉胡康伐沮渠蒙遜, 掠臨松人千餘戶而還. 蒙遜大怒, 率騎五千至于顯美方亭, 破車蓋鮮卑而還. 俱延又伐蒙遜, 大敗而歸. ■■檀將親率衆伐蒙遜, 趙晁及太史令景保諫曰：「今太白未出, 歲星在西, 宜以自守, 難以伐人. 比年天文錯亂, 風霧不時, 唯修德責躬可以寧吉.」■■檀曰：「蒙遜往年無狀, 入我封畿, 掠我邊疆, 殘我禾稼. 吾蓄力待時, 將報東門之恥. 今大軍已集, 卿欲沮衆邪？」保曰：「陛下不以臣不肖, 使臣主察乾象, 若見事不言, 非爲臣之體. 天文顯然, 動必無利.」■■檀曰：「吾以輕騎五萬伐之, 蒙遜若以騎兵距我, 則衆寡不敵；兼步而來, 則舒疾不同；救右則擊其左, 赴前則攻其後, 終不與之交兵接戰, 卿何懼乎？」保曰：「天文不虛, 必將有變.」■■檀怒, 鎖保而行, 曰：「有功當殺汝以徇, 無功封汝百戶侯.」旣而蒙遜率衆來距, 戰于窮泉, ■■檀大敗, 單馬奔還. 景保爲蒙遜所擒, 讓之曰：「卿明於天文, 爲彼國所任, 違天犯順, 智安在乎？」保曰：「臣匪爲無智, 但言而不從.」蒙遜曰：「昔漢祖困于平城, 以婁敬爲功；袁紹敗于官渡, 而田豐爲戮. 卿策同二子, 貴主未可量也. 卿必有婁敬之賞者, 吾今放卿, 但恐有田豐之禍耳.」保曰：「寡君雖才非漢祖, 猶不同本初, 正可不得封侯, 豈慮禍也.」蒙遜乃免之. 至姑臧, ■■檀謝之曰：「卿, 孤之蓍龜也, 而不能從之, 孤之深罪.」封保安亭侯.

蒙遜進圍姑臧, 百姓懲東苑之戮, 悉皆驚散. 疊掘、麥田、車蓋諸部盡降于蒙遜. ■■檀遣使請和, 蒙遜許之, 乃遣司隷校尉敬歸及子他爲質, 歸至胡坑, 逃還, 他爲追兵所執. 蒙遜徙其衆八千餘戶而歸. 右衛折掘奇鎭據石驢山以叛. ■■檀懼爲蒙遜所滅, 又慮奇鎭克嶺南, 乃遷于樂都, 留大司農成公緖守姑臧. ■■檀始出城, 焦諶、王侯等閉門作難, [五]收合三千餘家, 保據南城. 諶推焦朗爲大都督、龍驤大將軍, 諶爲凉州刺史, 降于蒙遜. 鎭軍敬歸討奇鎭於石驢山, 戰敗, 死之.

蒙遜因克姑臧之威來伐, ■■檀遣其安北段苟、左將軍雲連乘虛出番禾以襲其後, 徙三千餘家於西平. 蒙遜圍樂都, 三旬不克, 遣使謂■■檀曰：「若以寵子爲質, 我當還師.」■■檀曰：「去否任卿兵勢. 卿違盟無信, 何質以供！」蒙遜怒, 築室返耕, 爲持久之計. 群臣固請, 乃以子安周爲質, 蒙遜引歸.

吐谷渾樹洛干率衆來伐, ■■檀遣其太子武臺距之, 爲洛干所敗.

■■檀又將伐蒙遜, 邯川護軍孟愷諫曰：「蒙遜初幷姑臧, 凶勢甚盛, 宜固守伺隙, 不可妄動.」不從. 五道俱進, 至番禾、苕藋, 掠五千餘戶. 其將屈右進曰：「陛下轉戰千里, 前無完陣, 徙戶資財, 盈溢衢路, 宜倍道旋師, 早度峻險. 蒙遜善於用兵, 士衆習戰, 若輕軍卒至, 出吾慮表, 大敵外逼, 徙戶內攻, 危之道也.」衛尉伊力延曰：「我軍勢方盛, 將士勇氣自倍, 彼徒我騎, 勢不相及, 若倍道旋師, 必捐棄資財, 示人以弱, 非計也.」屈右出而告其諸弟曰：「吾言不用, 天命也. 此吾兄弟死地.」俄而昏霧風雨, 蒙遜軍大至, ■■檀敗績而還. 蒙遜進圍樂都, ■■檀嬰城固守, 以子染干爲質, 蒙遜乃歸. 久之, 遣安西紇勃耀兵西境. 蒙遜侵西平, 徙戶掠牛馬而還.

邯川護軍孟愷表鎭南、湟河太守文支荒酒愎諫, 不卹政事. ■■檀謂伊力延曰：「今州土傾覆, 所杖者文支而已, 將若之何？」延曰：「宜召而訓之, 使改往修來.」■■檀乃召文支, 旣到, 讓之曰：「二兄英姿早世, 吾以不才嗣統, 不能負荷大業, 顚狽如是, 胡顔視世, 雖存若隕. 庶憑子鮮存衛, 藉文種復吳, 卿之謂也. 聞卿唯酒是耽, 荒廢庶事. 吾年已老, 卿復若斯, 祖宗之業將誰寄也？」文支頓首陳謝.

邯川人衛章等謀殺孟愷, 南啓乞伏熾磐. 郭越止之曰：「孟君寬以惠下, 何罪而殺之！吾寧違衆而死, 不負君以生.」乃密告之愷, 誘章等飮酒, 殺四十餘人. 愷懼熾磐軍之至, 馳告文支, 文支遣將軍匹珍赴之. 熾磐軍到城, 聞珍將至, 引歸.

蒙遜又攻樂都, 二旬不克而還. 鎭南文支以湟河降蒙遜, 徙五千餘戶于姑臧. 蒙遜又來伐, ■■檀以太尉俱延爲質, 蒙遜乃引還.

■■檀議欲西征乙弗, 孟愷諫曰：「連年不收, 上下飢弊, 南逼熾磐, 北迫蒙遜, 百姓騷動, 下不安業. 今遠征雖克, 後患必深, 不如結盟熾磐, 通糴濟難, 慰喩雜部, 以廣軍資, 畜力繕兵, 相時而動. 易曰：『其亡其亡, 繫於苞桑.』惟陛下圖之.」■■檀曰：「孤將略地, 卿無沮衆.」謂其太子武臺曰：「今不種多年, 內外俱窘, 事宜西行, 以拯此弊. 蒙遜近去, 不能卒來, 旦夕所慮, 唯在熾磐. 彼名微衆寡, 易以討禦, 吾不過一月, 自足周旋. 汝謹守樂都, 無使失墜.」■■檀乃率騎七千襲乙弗, 大破之, 獲牛馬羊四十餘萬.

熾磐乘虛來襲, 撫軍從事中郎尉肅言於武臺曰：「今外城廣大, 難以固守, 宜聚國人於內城, 肅等率諸晉人距戰於外, 如或不捷, 猶有萬全.」武臺曰：「小賊蕞爾, 旦夕當走, 卿何慮之過也.」武臺懼晉人有二心也, 乃召豪望有勇謀者閉之於內. 孟愷泣曰：「熾磐不道, 人神同憤. 愷等進則荷恩重遷, 退顧妻子之累, 豈有二乎！今事已急矣, 人思自效, 有何猜邪？」武臺曰：「吾豈不知子忠, 實懼餘人脫生慮表, 以君等安之耳.」一旬而城潰.

安西樊尼自西平奔告■■檀, ■■檀謂衆曰：「今樂都爲熾磐所陷, 男夫盡殺, 婦女賞軍, 雖欲歸還, 無所赴也. 卿等能與吾藉乙弗之資, 取契汗以贖妻子者, 是所望也. 不爾, 歸熾磐便爲奴僕矣, 豈忍見妻子在他懷抱中！」[六]遂引師而西, 衆多逃返, 遣鎭北段苟追之, 苟亦不還. 於是將士皆散, 惟中軍紇勃、後軍洛肱、安西樊尼、散騎侍郎陰利鹿在焉. ■■檀曰：「蒙遜、熾磐昔皆委質於吾, 今而歸之, 不亦鄙哉！四海之廣, 匹夫無所容其身, 何其痛也！蒙遜與吾名齊年比, 熾磐姻好少年, 俱其所忌, 勢皆不濟. 與其聚而同死, 不如分而或全. 樊尼長兄之子, 宗部所寄, 吾衆在北者戶垂一萬, [七]蒙遜方招懷遐邇, 存亡繼絶, 汝其西也. 紇勃、洛肱亦與尼俱. 吾年老矣, 所適不容, 寧見妻子而死！」遂歸熾磐, 唯陰利鹿隨之. ■■檀謂利鹿曰：「去危就安, 人之常也. 吾親屬皆散, 卿何獨留？」利鹿曰：「臣老母在家, 方寸實亂. 但忠孝之義, 勢不俱全. 雖不能西哭沮渠, 申包胥之誠；東感秦援, 展毛遂之操, 負羈靮而侍陛下者, 臣之分也. 惟願開弘遠猷, 審進止之算.」■■檀歎曰：「知人固未易, 人亦未易知. 大臣親戚皆棄我去, 終始不虧者, 唯卿一人. 歲寒不凋, 見之於卿.」■■檀至西平, 熾磐遣使郊迎, 待以上賓之禮.

初, 樂都之潰也, 諸城皆降于熾磐, ■■檀將尉賢政固守浩亹不下. 熾磐呼之曰：「樂都已潰, 卿妻子皆在吾間, 孤城獨守, 何所爲也！」賢政曰：「受凉王厚恩, 爲國家藩屛, 雖知樂都已陷, 妻子爲擒, 先歸獲賞, 後順受誅, 然不知主上存亡, 未敢歸命. 妻子小事, 豈足動懷！昔羅憲待命, 晉文亮之；文聘後來, 魏武不責. 邀一時之榮, 忘委付之重, 竊用恥焉, 大王亦安用之哉！」熾磐乃遣武臺手書喩政, 政曰；「汝爲國儲, 不能盡節, 面縛於人, 棄父負君, 虧萬世之業, 賢政義士, 豈如汝乎！」旣而聞■■檀至左南, 乃降.

熾磐以■■檀爲驃騎大將軍, 封左南公. 歲餘, 爲熾磐所鴆. 左右勸■■檀解藥, ■■檀曰：「吾病豈宜療邪！」遂死, 時年五十一, 在位十三年, 僞諡景王. 武臺後亦爲熾磐所殺. ■■檀少子保周、臘于破羌、[八]俱延子覆龍、鹿孤孫副周、烏孤孫承缽皆奔沮渠蒙遜. 久之, 歸魏, 魏以保周爲張掖王, 覆龍酒泉公, 破羌西平公, 副周永平公, 承缽昌松公.

烏孤以安帝隆安元年僭立, 至■■檀三世, 凡十九年, [九]以安帝義熙十年滅.

史臣曰：禿髮累葉酋豪, 擅强邊服, 控弦玉塞, 躍馬金山, 候滿月而窺兵, 乘折膠而縱鏑, 禮容弗被, 聲敎斯阻. 烏孤納苻渾之策, 治兵以討不賓；鹿孤從史暠之言, 建學而延冑子. 遂能開疆河右, 抗衡强國. 道由人弘, 抑此之謂！

■■檀承累捷之銳, 藉二昆之資, 摧呂氏算無遺策, 取姑臧兵不血刃, 武略雄圖, 比蹤前烈. 旣而叨竊重位, 盈滿易期, 窮兵以逞其心, 縱慝自貽其弊, 地奪於蒙遜, 勢衄於赫連, 覆國喪身, 猶爲幸也. 昔宋殤好戰, 致災於華督；楚靈黷武, 取殺於乾谿. 異代同亡, 其於■■檀見之矣.

贊曰：禿髮弟兄, 擅雄群虜. 開疆河外, 淸氛西土. ■■檀傑出, 騰駕時英. 窮兵黷武, 喪國穨聲.

校勘記

[一]後三歲　「後三歲」承上烏孤稱武威王. 據安紀及通鑑一一０稱武威王在隆安二年；而徙樂都, 據御覽一二六引南凉錄在太初三年, 卽隆安三年, 則二事相拒僅一歲, 此云「後三歲」, 疑誤.

[二]薛翹　斠注：下文利鹿孤載記作「蘇翹」, 「蘇」與「薛」必有一誤. 按：下云「秦雍之世門」. 蘇氏爲武功大族. 而薛氏則河東大族, 不在秦雍範圍內, 疑作「蘇」是.

[三]在位三年而死　校文：安帝紀, 利鹿孤於隆安三年八月卽位, 元興元年三月卒, 凡四年, 非三年.

[四]世子武臺爲太子　斠注：通鑑晉紀屢作「虎臺」, 蓋亦唐人避諱改作「武」. 按：御覽一二六引南凉錄、魏書烏孤傳並作「虎臺」, 斠注說是.

[五]焦諶王侯等閉門作難　通鑑一一五「焦諶王侯」作「侯諶」.

[六]在他懷抱中　殿本作「在他人抱中」.

[七]戶垂一萬　各本「一萬」作「二萬」, 宋本作「一萬」. 通鑑一一六亦作「一萬」, 今從宋本.

[八]■■檀少子保周臘于破羌　通志一九二「臘」作「獵」. 通鑑一一六「臘于破羌」四字作「賀」. 按：魏書源賀傳, 賀, ■■檀子, 初名「破羌」. 則「破羌」人名. 下稱魏封「破羌西平公」, 亦可證. 「臘于破羌」不可解, 通志改「臘」作「獵」, 則以爲地名, 實誤. 疑「保周」下文有訛脫, 「于」乃「子」字之訛.

[九]凡十九年　御覽一二六引南凉錄云：「自烏孤太初九年歲在丁酉至檀薨之歲甲寅十有八載.」斠注：隆安元年丁酉至義熙十年甲寅實十八年也, 崔氏不誤, 載記誤多一年. 按：通志一九二亦作「十八年」, 此處「九」字當是「八」之訛.

晉書卷一百二十七 載記第二十七

慕容德

慕容德字玄明, 皝之少子也. 母公孫氏夢日入臍中, 晝寢而生德. 年未弱冠, 身長八尺二寸, 姿貌雄偉, 額有日角偃月重文. 博觀群書, 性淸愼, 多才藝. 慕容雋之僭立也, 封爲梁公, 歷幽州刺史、左衛將軍. 及暐嗣位, 改封范陽王, 稍遷魏尹, 加散騎常侍. 俄而苻堅將苻雙據陝以叛, 堅將苻柳起兵枹罕, 將應之. 德勸暐乘釁討堅, 辭旨慷慨, 識者言其有遠略. 暐竟不能用. 德兄垂甚壯之, 因共論軍國大謀, 言必切至. 垂謂之曰：「汝器識長進, 非復吳下阿蒙也.」枋頭之役, 德以征南將軍與垂擊敗晉師. 及垂奔苻堅, 德坐免職. 後遇暐敗, 徙于長安, 苻堅以爲張掖太守, 數歲免歸.

及堅以兵臨江, 拜德爲奮威將軍. 堅之敗也, 堅與張夫人相失, 慕容暐將護致之, 德正色謂暐曰：「昔楚莊滅陳, 納巫臣之諫而棄夏姬. 此不祥之人, 惑亂人主, 戎事不邇女器, 秦之敗師當由於此. 宜掩目而過, 奈何將衛之也！」暐不從, 德馳馬而去之. 還次滎陽, 言於暐曰：「昔句踐棲於會稽, 終獲吳國. 聖人相時而動, 百擧百全. 天將悔禍, 故使秦師喪敗, 宜乘其弊以復社稷.」暐不納. 乃從垂如鄴.

及垂稱燕王, 以德爲車騎大將軍, 復封范陽王, 居中鎭衛, 參斷政事. 久之, 遷司徒. 于時慕容永據長子, 有衆十萬, 垂議討之. 群臣咸以爲疑, 德進曰：「昔三祖積德, 遺詠在耳, [一]故陛下龍飛, 不謀而會, 雖由聖武, 亦緣舊愛, 燕趙之士樂爲燕臣也. 今永旣建僞號, 扇動華戎, 致令群豎從橫, 逐鹿不息, 宜先除之, 以一衆聽. 昔光武馳蘇茂之難, 不顧百官之疲, 夫豈不仁？機急故也. 兵法有不得已而用之, 陛下容得已乎！」垂笑謂其黨曰：「司徒議與吾同. 二人同心, 其利斷金, 吾計決矣.」遂從之. 垂臨終, 敕其子寶以鄴城委德. 寶旣嗣位, 以德爲使持節、都督冀兗靑徐荊豫六州諸軍事、特進、車騎大將軍、冀州牧, 領南蠻校尉, 鎭鄴, 罷留臺, 以都督專總南夏.

魏將拓拔章攻鄴, [二]德遣南安王慕容靑等夜擊, 敗之. 魏師退次新城, 靑等請擊之. 別駕韓■■進曰：「古人先決勝廟堂, 然後攻戰. 今魏不可擊者四, 燕不宜動者三. 魏懸軍遠入, 利在野戰, 一不可擊也. 深入近畿, 頓兵死地, 二不可擊也. 前鋒旣敗, 後陣方固, 三不可擊也. 彼衆我寡, 四不可擊也. 官軍自戰其地, 一不宜動. 動而不勝, 衆心難固, 二不宜動. 城郭未修, 敵來無備, 三不宜動. 此皆兵家所忌, 不如深溝高壘, 以逸待勞. 彼千里餽糧, 野無所掠, 久則三軍靡資, 攻則衆旅多斃, 師老釁生, 詳而圖之, 可以捷矣.」德曰：「韓別駕之言, 良、平之策也.」於是召靑還師. 魏又遣遼西公賀賴盧率騎與章圍鄴, 德遣其參軍劉藻請救於姚興, 且參母兄之問, 而興師不至, 衆大懼. 德於是親饗戰士, 厚加撫接, 人感其恩, 皆樂爲致死. 會章、盧內相乖爭, 各引軍潛遁. 章司馬丁建率衆來降, 言章師老, 可以敗之. 德遣將追破章軍, 人心始固.

時魏師入中山, 慕容寶出奔于薊, 慕容詳又僭號. 會劉藻自姚興而至, 興太史令高魯遣其甥王景暉隨藻送玉璽一紐, 幷圖讖袐文, 曰：「有德者昌, 無德者亡. 德受天命, 柔而復剛」. 又有謠曰：「大風蓬勃揚塵埃, 八井三刀卒起來. 四海鼎沸中山穨, 惟有德人據三臺.」於是德之群臣議以慕容詳僭號中山, 魏師盛于冀州, 未審寶之存亡, 因勸德卽尊號. 德不從. 會慕容達自龍城奔鄴, 稱寶猶存, 群議乃止. 尋而寶以德爲丞相, 領冀州牧, 承制南夏.

德兄子麟自義臺奔鄴, 因說德曰：「中山旣沒, 魏必乘勝攻鄴, 雖糧儲素積, 而城大難固, 且人情沮動, 不可以戰. 及魏軍未至, 擁衆南渡, 就魯陽王和, 據滑臺而聚兵積穀, 伺隙而動, 計之上也. 魏雖拔中山, 勢不久留, 不過驅掠而返. 人不樂徙, 理自生變, 然後振威以援之, 魏則內外受敵, 使戀舊之士有所依憑, 廣開恩信, 招集遺黎, 可一擧而取之.」先是, 慕容和亦勸德南徙, 於是許之. 隆安二年, 乃率戶四萬、車二萬七千乘, 自鄴將徙于滑臺. 遇風, 船沒, 魏軍垂至, 衆懼, 議欲退保黎陽. 其夕流凘凍合, 是夜濟師, 旦, 魏師至而冰泮, 若有神焉. 遂改黎陽津爲天橋津. 及至滑臺, 景星見于尾箕. 漳水得白玉, 狀若璽. 於是德依燕元故事, 稱元年, 大赦境內殊死已下, 置百官. 以慕容麟爲司空、領尙書令, 慕容法爲中軍將軍, 慕輿拔爲尙書左僕射, 丁通爲尙書右僕射, 自餘封授各有差. 初, 河間有麟見, 慕容麟以爲己瑞. 及此, 潛謀爲亂, 事覺, 賜死. 其夏, 魏將賀賴盧率衆附之.

至是, 慕容寶自龍城南奔至黎陽, 遣其中黃門令趙思召慕容鍾來迎. 鍾本首議勸德稱尊號, 聞而惡之, 執思付獄, 馳使白狀. 德謂其下曰：「卿等前以社稷大計, 勸吾攝政. 吾亦以嗣帝奔亡, 人神曠主, 故權順群議, 以繫衆望. 今天方悔禍, 嗣帝得還, 吾將具駕奉迎, 謝罪行闕, 然後角巾私第, 卿等以爲何如？」其黃門侍郎張華進曰：「夫爭奪之世, 非雄才不振；從橫之時, 豈懦夫能濟！陛下若蹈匹婦之仁, 捨天授之業, 威權一去, 則身首不保, 何退讓之有乎！」德曰：「吾以古人逆取順守, 其道未足, 所以中路徘徊, 悵然未決耳.」慕輿護請馳問寶虛實, 德流涕而遣之. 乃率壯土數百, 隨思而北, 因謀殺寶. 初, 寶遣思之後, 知德攝位, 懼而北奔. 護至無所見, 執思而還. 德以思閑習典故, 將任之. 思曰：「昔關羽見重曹公, 猶不忘先主之恩. 思雖刑餘賤隷, 荷國寵靈, 犬馬有心, 而況人乎！乞還就上, 以明微節.」德固留之, 思怒曰：「周室衰微, 晉鄭夾輔；漢有七國之難, 實賴梁王. 殿下親則叔父, 位則上台, 不能率先群后以匡王室, 而幸根本之傾爲趙倫之事. 思雖無申胥哭秦之效, 猶慕君賓不生莽世.」德怒, 斬之.

晉南陽太守閭丘羨、寧朔將軍鄧啓方率衆二萬來伐, 師次管城. 德遣其中軍慕容法、撫軍慕容和等距之, 王師敗績. 德怒法不窮追晉師, 斬其撫軍司馬靳瑰.

初, 苻登旣爲姚興所滅, 登弟廣率部落降於德, 拜冠軍將軍, 處之乞活堡. 會熒惑守東井, 或言秦當復興者, 廣乃自稱秦王, 敗德將慕容鍾. 時德始都滑臺, 介于晉魏之間, 地無十城, 衆不過數萬. 及鍾喪師, 反側之徒多歸于廣. 德乃留慕容和守滑臺, 親率衆討廣, 斬之.

初, 寶之至黎陽也, 和長史李辯勸和納之, 和不從. 辯懼謀洩, 乃引晉軍至管城, 冀德親率師, 於後作亂. 會德不出, 愈不自安. 及德此行也, 辯又勸和反, 和不從. 辯怒, 殺和, 以滑臺降于魏. 時將士家悉在城內, 德將攻之, 韓範言於德曰；「魏師已入城, 據國成資, 客主之勢, 翻然復異, 人情旣危, 不可以戰. 宜先據一方, 爲關中之基, 然後畜力而圖之, 計之上也.」德乃止. 德右衛將軍慕容雲斬李辯, 率將士家累二萬餘人而出, 三軍慶悅. 德謀於衆曰：「苻廣雖平, 而撫軍失據, 進有强敵, 退無所託, 計將安出？」張華進曰：「彭城阻帶山川, 楚之舊都, 地嶮人殷, 可攻而據之, 以爲基本.」慕容鍾、慕輿護、封逞、韓■■等固勸攻滑臺, 潘聰曰：「滑臺四通八達, 非帝王之居. 且北通大魏, 西接强秦, 此二國者, 未可以高枕而待之. 彭城土曠人稀, 地平無嶮, 晉之舊鎭, 必距王師. 又密邇江淮, 水路通浚, 秋夏霖潦, 千里爲湖. 且水戰國之所短, 吳之所長, 今雖克之, 非久安之計也. 靑齊沃壤, 號曰『東秦』, 土方二千, 戶餘十萬, 四塞之固, 負海之饒, 可謂用武之國. 三齊英傑, 蓄志以待, 孰不思得明主以立尺寸之功！廣固者, 曹嶷之所營, 山川阻峻, 足爲帝王之都. 宜遣辯士馳說于前, 大兵繼進于後. 辟閭渾昔負國恩, 必翻然向化. 如其守迷不順, 大軍臨之, 自然瓦解. 旣據之後, 閉關養銳, 伺隙而動, 此亦二漢之有關中、河內也.」德猶豫未決. 沙門朗公素知占候, 德因訪其所適. 朗曰：「敬覽三策, 潘尙書之議可謂興邦之術矣. 今歲初, 長星起於奎婁, 遂掃虛危, 而虛危, 齊之分野, 除舊布新之象. 宜先定舊魯, 巡撫琅邪, 待秋風戒節, 然後北轉臨齊, 天之道也.」德大悅, 引師而南, 兗州北鄙諸縣悉降, 置守宰以撫之. 存問高年, 軍無私掠, 百姓安之, 牛酒屬路.

德遣使喩齊郡太守辟閭渾, 渾不從, 遣慕容鍾率步騎二萬擊之. 德進據琅邪, 徐兗之士附者十餘萬, 自琅邪而北, 迎者四萬餘人. 德進寇莒城, 守將任安委城而遁, 以潘聰鎭莒城. 鍾傳檄靑州諸郡曰：「隆替有時, 義列昔經；困難啓聖, 事彰中籙. 是以宣王龍飛於危周, 光武鳳起於絶漢, 斯蓋曆數大期, 帝王之興廢也. 自我永康多難, 長鯨逸網, 華夏四分, 黎元五裂. 逆賊辟閭渾父蔚, 昔同段龕阻亂淄川, 太宰東征, 勦絶凶命. 渾於覆巢之下, 蒙全卵之施, 曾微犬馬識養之心, 復襲凶父樂禍之志, 盜據東秦, 遠附吳越, 割剝黎元, 委輸南海. 皇上應期, 大命再集, 矜彼營丘, 暫阻王略, 故以七州之衆二十餘萬, 巡省岱宗, 問罪齊魯. 昔韓信以裨將伐齊, 有征無戰；耿弇以偏軍討步, 克不移朔. 況以萬乘之師, 掃一隅之寇, 傾山碎卵, 方之非易. 孤以不才, 忝荷先驅, 都督元戎一十二萬, 皆烏丸突騎, 三河猛士, 奮劍與夕火爭光, 揮戈與秋月競色. 以此攻城, 何城不克；以此衆戰, 何敵不平！昔竇融以河西歸漢, 榮被於後裔；彭寵盜逆漁陽, 身死於奴僕. 近則曹嶷跋扈, 見擒於後趙；段龕干紀, 取滅於前朝. 此非古今之吉凶, 已然之成敗乎？渾若先迷後悟, 榮寵有加. 如其敢抗王師, 敗滅必無遺燼. 稷下之雄, 岱北之士, 有能斬送渾者, 賞同佐命. 脫履機不發, 必玉石俱摧.」渾聞德軍將至, 徙八千餘家入廣固. 諸郡皆承檄降于德. 渾懼, 將妻子奔于魏. 德遣射聲校尉劉綱追斬於莒城. 渾參軍張瑛常與渾作檄, 辭多不遜. 及此, 德擒而讓之. 瑛神色自若, 徐對曰：「渾之有臣, 猶韓信之有蒯通. 通遇漢祖而蒙恕, 臣遭陛下而嬰戮, 比之古人, 竊爲不幸. 防風之誅, 臣實甘之, 但恐堯舜之化未弘於四海耳.」德初善其言, 後竟殺之. 德遂入廣固.

四年, 僭卽皇帝位于南郊, [三]大赦, 改元爲建平. 設行廟於宮南, 遣使奉策告成焉. 進慕容鍾爲司徒, 慕輿拔爲司空, 封孚爲左僕射, 慕輿護爲右僕射. 遣其度支尙書封愷、中書侍郎封逞觀省風俗, 所在大饗將士. 以其妻段氏爲皇后. 建立學官, 簡公卿已下子弟及二品士門二百人爲太學生.

後因讌其群臣, 酒酣, 笑而言曰：「朕雖寡薄, 恭己南面而朝諸侯, 在上不驕, 夕惕於位, 可方自古何等主也？」其靑州刺史鞠仲曰：「陛下中興之聖后, 少康、光武之儔也.」德顧命左右賜仲帛千匹. 仲以賜多爲讓, 德曰：「卿知調朕, 朕不知調卿乎！卿飾對非實, 故亦以虛言相賞. 賞不謬加, 何足謝也！」韓範進曰：「臣聞天子無戱言, 忠臣無妄對. 今日之論, 上下相欺, 可謂君臣俱失.」德大悅, 賜範絹五十匹. 自是昌言競進, 朝多直士矣

德母兄先在長安, 遣平原人杜弘如長安問存否. 弘曰：「臣至長安, 若不奉太后動止, 便卽西如張掖, 以死爲效. 臣父雄年踰六十, 未沾榮貴, 乞本縣之祿, 以申烏鳥之情.」張華進曰：「杜弘未行而求祿, 要利情深, 不可使也.」德曰：「吾方散所輕之財, 招所重之死, 況爲親尊而可吝乎！且弘爲君迎親, 爲父求祿, 雖外如要利, 內實忠孝.」乃以雄爲平原令. 弘至張掖, 爲盜所殺, 德聞而悲之, 厚撫其妻子.

明年, 德如齊城, 登營丘, 望晏嬰冢, 顧謂左右曰：「禮, 大夫不逼城葬. 平仲古之賢人, 達禮者也, 而生居近市, 死葬近城, 豈有意乎？」靑州秀才晏謨對曰：「孔子稱臣先人平仲賢, 則賢矣. 豈不知高其梁, 豐其禮？蓋政在家門, 故儉以矯世. 存居湫隘, 卒豈擇地而葬乎！所以不遠門者, 猶冀悟平生意也.」遂以謨從至漢城陽景王廟, 讌庶老于申池, 北登社首山, 東望鼎足, 因目牛山而歎曰：「古無不死！」愴然有終焉之志. 遂問謨以齊之山川丘陵, 賢哲舊事. 謨歷對詳辯, 畫地成圖. 德深嘉之, 拜尙書郎, 立冶於商山, 置鹽官于烏常澤, 以廣軍國之用.

德故吏趙融自長安來, 始具母兄凶問. 德號慟吐血, 因而寢疾. 其司隷校尉慕容達因此謀反, 遣牙門皇璆率衆攻端門, 殿中師侯赤眉開門應之. [四]中黃門孫進扶德踰城, 隱於進舍. 段宏等聞宮中有變, 勒兵屯四門. 德入宮, 誅赤眉等, 達懼而奔魏. 慕容法及魏師戰于濟北之摽楡谷, 魏師敗績.

其尙書韓■■上疏曰：「二寇逋誅, 國恥未雪, 關西爲豺狼之藪, 揚越爲鴟鴞之林, 三京社稷, 鞠爲丘墟, 四祖園陵, 蕪而不守, 豈非義夫憤歎之日, 烈士忘身之秋. 而皇室多難, 威略未振, 是使長蛇弗翦, 封豕仮息. 人懷憤慨, 常謂一日之安不可以永久, 終朝之逸無卒歲之憂. 陛下中興大業, 務在遵養, 矜遷萌之失土, 仮長復而不役, 愍黎庶之息肩, 貴因循而不擾. 斯可以保寧于營丘, 難以經措于秦越. 今群凶僭逆, 實繁有徒, 據我三方, 伺國瑕釁. 深宜審量虛實, 大校成敗, 養兵厲甲, 廣農積糧, 進爲雪恥討寇之資, 退爲山河萬全之固. 而百姓因秦晉之弊, 迭相蔭冒, 或百室合戶, 或千丁共籍, 依託城社, 不懼燻燒, 公避課役, 擅爲姦宄, 損風毁憲, 法所不容. 但檢令未宣, 弗可加戮. 今宜隱實黎萌, 正其編貫, 庶上增皇朝理物之明, 下益軍國兵資之用. 若蒙採納, 冀裨山海, 雖遇商鞅之刑, 悅綰之害, 所不辭也.」德納之, 遣其車騎將軍慕容鎭率騎三千, 緣邊嚴防, 備百姓逃竄. 以■■爲使持節、散騎常侍、行臺尙書, 巡郡縣隱實, 得蔭戶五萬八千. ■■公廉正直, 所在野次, 人不擾焉.

德大集諸生, 親臨策試. 旣而饗宴, 乘高遠矚, 顧謂其尙書魯邃曰：「齊魯固多君子, 當昔全盛之時, 接、愼、巴生、[五]淳于、鄒、田之徒, 蔭修檐, 臨淸沼, 馳朱輪, 佩長劍, 恣非馬之雄辭[六], 奮談天之逸辯, 指麾則紅紫成章, 俛仰則丘陵生韻. 至於今日, 荒草穨墳, 氣消煙滅, 永言千載, 能不依然！」邃答曰：「武王封比干之墓, 漢祖祭信陵之墳, 皆留心賢哲, 每懷往事. 陛下慈深二主, 澤被九泉, 若使彼而有知, 寧不銜荷矣.」

先是, 妖賊王始聚衆于太山, 自稱太平皇帝, 號其父爲太上皇, 兄爲征東將軍, 弟征西將軍. 慕容鎭討擒之, 斬於都市. 臨刑, 或問其父及兄弟所在, 始答曰：「太上皇帝蒙塵於外, 征東、征西亂兵所害. 惟朕一身, 獨無聊賴.」其妻怒之曰；「止坐此口, 以至於此, 奈何復爾！」始曰：「皇后！自古豈有不破之家, 不亡之國邪！」行刑者以刀闣築之, 仰視曰：「崩卽崩矣, 終不改帝號.」德聞而哂之.

時桓玄將行簒逆, 誅不附己者. 冀州刺史劉軌、襄城太守司馬休之、征虜將軍劉敬宣、廣陵相高雅之、江都長張誕並內不自安, 皆奔於德. 於是德中書侍郎韓範上疏曰：「夫帝王之道, 必崇經略. 有其時無其人, 則弘濟之功闕；有其人無其時, 則英武之志不申. 至於能成王業者, 惟人時合也. 自晉國內難, 七載于茲. 桓玄逆簒, 虐踰董卓, 神怒人怨, 其殃積矣. 可乘之機, 莫過此也. 以陛下之神武, 經而緯之, 驅樂奮之卒, 接厭亂之機, 譬猶聲發響應, 形動影隨, 未足比其易也. 且江淮南北戶口未幾, 公私戎馬不過數百, 守備之事蓋亦微矣. 若以步騎一萬, 建雷霆之擧, 卷甲長驅, 指臨江會, 必望旗草偃, 壺漿屬路. 跨地數千, 衆踰十萬, 可以西幷强秦, 北抗大魏. 夫欲拓境開疆, 保寧社稷, 無過今也. 如使後機失會, 豪桀復起, 梟除桓玄, 布惟新之化, 遐邇旣寧, 物無異望, 非但建鄴難屠, 江北亦不可冀. 機過患生, 憂必至矣. 天與不取, 悔將及焉. 惟陛下覽之.」德曰：「自頃數纏百六, 宏綱暫弛, 遂令姦逆亂華, 舊京墟穢, 每尋否運, 憤慨兼懷. 昔少康以一旅之衆, 復夏配天, 況朕據三齊之地, 藉五州之衆, 敎之以軍旅, 訓之以禮讓, 上下知義, 人思自奮, 繕甲待釁, 爲日久矣. 但欲先定中原, 掃除逋孽, 然後宣布淳風, 經理九服, 飮馬長江, 懸旌隴阪. 此志未遂, 且韜戈耳. 今者之事, 王公其詳議之.」咸以桓玄新得志, 未可圖, 乃止. 於是講武於城西, 步兵三十七萬, 車一萬七千乘, 鐵騎五萬三千, 周亘山澤, 旌旗彌漫, 鉦鼓之聲, 振動天地. 德登高望之, 顧謂劉軌、高雅之曰；「昔郤克忿齊, 子胥怨楚, 終能暢其剛烈, 名流千載. 卿等旣知投身有道, 當使無慚昔人也.」雅之等頓首答曰：「幸蒙陛下天覆之恩, 大造之澤, 存亡繼絶, 實在聖時, 雖則萬隕, 何以上報！」俄聞桓玄敗, 德以慕容鎭爲前鋒, 慕容鍾爲大都督, 配以步卒二萬, 騎五千, 剋期將發, 而德寢疾, 於是罷兵.

初, 德迎其兄子超于長安, 及是而至. 德夜夢其父曰：「汝旣無子, 何不早立超爲太子. 不爾, 惡人生心.」寤而告其妻曰：「先帝神明所敕, 觀此夢意, 吾將死矣.」乃下書以超爲皇太子, 大赦境內, 子爲父後者人爵二級. 其月死, 卽義熙元年也, 時年七十. 乃夜爲十餘棺, 分出四門, 潛葬山谷, 竟不知其尸之所在. 在位五年, [七]僞諡獻武皇帝.

校勘記

[一]遺詠在耳　各本「詠」作「訓」, 宋本作「詠」. 「遺詠」與下「舊愛」「樂爲燕臣」相應, 今從宋本.

[二]魏將拓拔章攻鄴　魏書太祖紀、昭成子孫傳攻鄴主將爲東平公儀, 通鑑一０八從魏書.

[三]四年僭卽皇帝位于南郊　校文：安帝紀, 德卽帝位在隆安三年, 御覽一二六引南燕錄言德建平元年歲在己亥, 蓋卽隆安三年也. 下超傳云「二世, 凡十一年, 以義熙六年滅」, 上推至隆安三年, 正合十一年之數. 此「四年」蓋「三年」之誤.

[四]殿中師　周校：「師」當作「帥」. 按：通鑑一一三正作「帥」. 周說是.

[五]巴生　史記魯仲連傳正義引魯仲連子有齊辯士田巴, 疑「巴生」指田巴, 故此以名冠生.

[六]恣非馬之雄辭　各本「非」作「飛」, 殿本作「非」, 通志一九二亦作「非」, 今從殿本.

[七]在位五年　德卽帝位在隆安三年, 至義熙元年死, 凡七年, 卽如上文以德卽位在隆安四年, 亦應作「六年」.

晉書卷一百二十八 載記第二十八

慕容超 慕容鍾 封孚

慕容超字祖明, 德兄北海王納之子. 苻堅破鄴, 以納爲廣武太守, 數歲去官, 家于張掖. 德之南征, 留金刀而去. 及垂起兵山東, 苻昌收納及德諸子, 皆誅之, 納母公孫氏以耄獲免, 納妻段氏方娠, 未決, 囚之于郡獄. 獄掾呼延平, 德之故吏也, 嘗有死罪, 德免之. 至是, 將公孫及段氏逃于羌中, 而生超焉. 年十歲而公孫氏卒, 臨終授超以金刀, 曰：「若天下太平, 汝得東歸, 可以此刀還汝叔也.」平又將超母子奔于呂光. 及呂隆降于姚興, 超又隨凉州人徙于長安. 超母謂超曰：「吾母子全濟, 呼延氏之力. 平今雖死, 吾欲爲汝納其女以答厚惠.」於是娶之. 超自以諸父在東, 恐爲姚氏所錄, 乃陽狂行乞. 秦人賤之, 惟姚紹見而異焉, 勸興拘以爵位. 召見與語, 超深自晦匿, 興大鄙之, 謂紹曰：「諺云『姸皮不裹癡骨』, 妄語耳.」由是得去來無禁. 德遣使迎之, 超不告母妻乃歸. 及至廣固, 呈以金刀, 具宣祖母臨終之言, 德撫之號慟.

超身長八尺, 腰帶九圍, 精彩秀發, 容止可觀. 德甚加禮遇, 始名之曰超, 封北海王, 拜侍中、驃騎大將軍、司隷校尉, 開府, 置佐吏. 德無子, 欲以超爲嗣, 故爲超起第於萬春門內, 朝夕觀之. 超亦深達德旨, 入則盡歡承奉, 出則傾身下士, 於是內外稱美焉. 頃之, 立爲太子.

及德死, 以義熙元年僭嗣僞位, 大赦境內, 改元曰太上. 尊德妻段氏爲皇太后. 以慕容鍾都督中外諸軍、錄尙書事, 慕容法爲征南、都督徐兗揚南兗四州諸軍事, 慕容鎭加開府儀同三司、尙書令, 封孚爲太尉, 鞠仲爲司空, [一]潘聰爲左光祿大夫, 封嵩爲尙書左僕射, 自餘封拜各有差. 後又以鍾爲靑州牧, 段宏爲徐州刺史, 公孫五樓爲武衛將軍、領屯騎校尉, 內參政事. 封孚言於超曰：「臣聞五大不在邊, 五細不在庭. 鍾, 國之宗臣, 社稷所賴；宏, 外戚懿望, 親賢具瞻. 正應參翼百揆, 不宜遠鎭方外. 今鍾等出藩, 五樓內輔, 臣竊未安.」超新卽位, 害鍾等權逼, 以問五樓. 五樓欲專斷朝政, 不欲鍾等在內, 屢有間言, 孚說竟不行. 鍾、宏俱有不平之色, 相謂曰：「黃犬之皮恐當終補狐裘也.」五樓聞之, 嫌隙漸遘.

初, 超自長安行至梁父, 慕容法時爲兗州, 鎭南長史悅壽還謂法曰：「向見北海王子, 天資弘雅, 神爽高邁, 始知天族多奇, 玉林皆寶.」法曰：「昔成方遂詐稱衛太子, 人莫辯之, 此復天族乎？」超聞而恚恨, 形于言色. 法亦怒, 處之外館, 由是結憾. 及德死, 法又不奔喪, 超遣使讓焉. 法常懼禍至, 因此遂與慕容鍾、段宏等謀反. 超知而徵之, 鍾稱疾不赴, 於是收其黨侍中慕容統、右衛慕容根、散騎常侍段封誅之, 車裂僕射封嵩於東門之外. 西中郎將封融奔于魏.

超尋遣慕容鎭等攻靑州, 慕容昱等攻徐州, 慕容凝、韓範攻梁父. 昱等攻莒城, 拔之, 徐州刺史段宏奔于魏. 封融又集群盜襲石塞城, 殺鎭西大將軍餘鬱, 靑土振恐, 人懷異議. 慕容凝謀殺韓範, 將襲廣固. 範知而攻之, 凝奔梁父. 範幷其衆, 攻梁父克之, 凝奔姚興, 慕容法出奔于魏. 慕容鎭克靑州, 鍾殺其妻子, 爲地道而出, 單馬奔姚興.

于時超不恤政事, 畋游是好, 百姓苦之. 其僕射韓■■切諫, 不納. 超議復肉刑、九等之選, 乃下書於境內曰：「陽九數纏, 永康多難. 自北都傾陷, 典章淪滅, 律令法憲, 靡有存者. 綱理天下, 此焉爲本, 旣不能導之以德, 必須齊之以刑. 且虞舜大聖, 猶命咎繇作士, 刑之不可已已也如是！先帝季興, 大業草創, 兵革尙繁, 未遑修制. 朕猥以不德, 嗣承大統, 撫御寡方, 致蕭牆釁發, 遂戎馬生郊, 典儀寢廢. 今四境無虞, 所宜修定, 尙書可召集公卿. 至如不忠不孝若封嵩之輩, 梟斬不足以痛之, 宜致烹轘之法, 亦可附之律條, 納以大辟之科. 肉刑者, 乃先聖之經, 不刊之典, 漢文易之, 輕重乖度. 今犯罪彌多, 死者稍衆. 肉刑之于化也, 濟育旣廣, 懲慘尤深, 光壽、建興中二祖已議復之, 未及而晏駕. 其令博士已上參考舊事, 依呂刑及漢、魏、晉律令, 消息增損, 議成燕律. 五刑之屬三千, 而罪莫大于不孝. 孔子曰：『非聖人者無法, 非孝者無親, 此大亂之道也.』轘裂之刑, 烹煮之戮, 雖不在五品之例, 然亦行之自古. 渠彌之轘, 著之春秋；哀公之烹, 爰自中代. 世宗都齊, 亦愍刑罰失中, 咨嗟寢食. 王者之有刑糾, 猶人之左右手焉. 故孔子曰：『刑罰不中, 則人無所措手足.』是以蕭何定法令而受封, 叔孫通以制儀爲奉常. 立功立事, 古之所重. 其明議損益, 以成一代準式. 周漢有貢士之條, 魏立九品之選, 二者孰愈, 亦可詳聞.」群下議多不同, 乃止.

超母妻旣先在長安, 爲姚興所拘, 責超稱藩, 求太樂諸伎, 若不可, 使送吳口千人. 超下書遣群臣詳議. 左僕射段暉議曰：「太上囚楚, 高祖不迴. 今陛下嗣守社稷, 不宜以私親之故而降統天之尊. 又太樂諸伎皆是前世伶人, 不可與彼, 使移風易俗, 宜掠吳口與之.」尙書張華曰：「若侵掠吳邊, 必成鄰怨. 此旣能往, 彼亦能來, 兵連禍結, 非國之福也. 昔孫權重黎庶之命, 屈己以臣魏；惠施惜愛子之頭, 捨志以尊齊. 況陛下慈德在秦, 方寸崩亂, 宜暫降大號, 以申至孝之情. 權變之道, 典謨所許. 韓範智能迴物, 辯足傾人, 昔與姚興俱爲秦太子中舍人, 可遣將命, 降號修和. 所謂屈于一人之下, 申于萬人之上也.」超大悅, 曰：「張尙書得吾心矣.」使範聘于興. 及至長安, 興謂範曰：「封愷前來, 燕王與朕抗禮. 及卿至也, 款然而附. 爲依春秋以小事大之義？爲當專以孝敬爲母屈也？」範曰：「周爵五等, 公侯異品, 小大之禮, 因而生焉. 今陛下命世龍興, 光宅西秦, 本朝主上承祖宗遺烈, 定鼎東齊, 中分天曜, 南面並帝. 通聘結好, 義尙謙沖, 便至矜誕, 苟折行人, 殊似吳晉爭盟, 滕薛競長, 恐傷大秦堂堂之盛, 有損皇燕巍巍之美, 彼我俱失, 竊未安之.」興怒曰：「若如卿言, 便是非爲大小而來.」範曰：「雖由大小之義, 亦緣寡君純孝過于重華, 願陛下體敬親之道, 霈然垂愍.」興曰：「吾久不見賈生, 自謂過之, 今不及矣.」於是爲範設舊交之禮, 申敘平生, 謂範曰：「燕王在此, 朕亦見之, 風表乃可, 於機辯未也.」範曰：「大辯若訥, 聖人美之, 況爾日龍潛鳳戢, 和光同塵, 若使負日月而行, 則無繼天之業矣.」興笑曰：「可謂使乎延譽者也.」範承間逞說, 姚興大悅, 賜範千金, 許以超母妻還之. 慕容凝自梁父奔于姚興, 言于興曰：「燕王稱藩, 本非推德, 權爲母屈耳. 古之帝王尙興師徵質, 豈可虛還其母乎！母若一還, 必不復臣也. 宜先制其送伎, 然後歸之.」興意乃變, 遣使聘于超. 超遣其僕射張華、給事中宗正元入長安, 送太樂伎一百二十人于姚興. 興大悅, 延華入讌. 酒酣, 樂作, 興黃門侍郎尹雅謂華曰：「昔殷之將亡, 樂師歸周；今皇秦道盛, 燕樂來庭. 廢興之兆, 見于此矣.」華曰：「自古帝王, 爲道不同, 權譎之理, 會于功成. 故老子曰：『將欲取之, 必先與之.』今總章西入, 必由余東歸, 禍福之驗, 此其兆乎！」興怒曰：「昔齊楚競辯, 二國連師. 卿小國之臣, 何敢抗衡朝士！」華遜辭曰：「奉使之始, 實願交歡上國, 上國旣遺小國之臣, 辱及寡君社稷, 臣亦何心, 而不仰酬！」興善之, 于是還超母妻.

義熙三年, [二]追尊其父爲穆皇帝, 立其母段氏爲皇太后, 妻呼延氏爲皇后. 祀南郊, 將登壇, 有獸大如馬, 狀類鼠而色赤, 集于圓丘之側, 俄而不知所在. 須庾大風暴起, 天地晝昏, 其行宮羽儀皆振裂. 超懼, 密問其太史令成公綏, 對曰：「陛下信用姦臣, 誅戮賢良, 賦斂繁多, 事役殷苦所致也.」超懼而大赦, 譴責公孫五樓等. 俄而復之. 是歲廣固地震, 天齊水湧, 井水溢, 女水竭, 河濟凍合, 而澠水不冰.

超正旦朝群臣于東陽殿, 聞樂作, 歎音佾不備, 悔送伎于姚興, 遂議入寇. 其領軍韓■■諫曰：「先帝以舊京傾沒, 戢翼三齊, 苟時運未可, 上智輟謀. 今陛下嗣守成規, 宜閉關養士, 以待賦釁, 不可結怨南鄰, 廣樹仇隙.」超曰：「我計已定, 不與卿言.」于是遣其將斛穀提、公孫歸等率騎寇宿豫, 陷之, 執陽平太守劉千載、濟陰太守徐阮, 大掠而去. 簡男女二千五百, 付太樂敎之.

時公孫五樓爲侍中、尙書, 領左衛將軍, 專總朝政, 兄歸爲冠軍、常山公, 叔父穨爲武衛、興樂公. 五樓宗親皆夾輔左右, 王公內外無不憚之.

超論宿豫之功, 封斛穀提等並爲郡、縣公. 慕容鎭諫曰：「臣聞懸賞待勳, 非功不侯. 今公孫歸結禍延兵, 殘賊百姓, 陛下封之. 得無不可乎！夫忠言逆耳, 非親不發. 臣雖庸朽, 忝國戚藩, 輒盡愚款, 惟陛下圖之.」超怒, 不答, 自是百僚杜口, 莫敢開言.

尙書都令史王儼諂事五樓, 遷尙書郎, 出爲濟南太守, 入爲尙書左丞, 時人爲之語曰：「欲得侯, 事五樓.」

又遣公孫歸等率騎三千入寇濟南, 執太守趙元, 略男女千餘人而去. 劉裕率師將討之, 超引見群臣于東陽殿, 議距王師. 公孫五樓曰：「吳兵輕果, 所利在戰, 初鋒勇銳, 不可爭也. 宜據大峴, 使不得入, 曠日延時, 沮其銳氣. 可徐簡精騎二千, 循海而南, 絶其糧運, 別敕段暉率兗州之軍, 緣山東下. 腹背擊之, 上策也. 各命守宰, 依險自固, 校其資儲之外, 餘悉焚蕩, 芟除粟苗, 使敵無所資. 堅壁淸野, 以待其釁, 中策也. 縱賊入峴, 出城逆戰, 下策也.」超曰：「京都殷盛, 戶口衆多, 非可一時入守. 靑苗布野, 非可卒芟. 設使芟苗城守, 以全性命, 朕所不能. 今據五州之强, 帶山河之固, 戰車萬乘, 鐵馬萬群, 縱令過峴, 至于平地, 徐以精騎踐之, 此成擒也.」賀賴盧苦諫, 不從, 退謂五樓曰：「上不用吾計, 亡無日矣.」慕容鎭曰：「若如聖旨, 必須平原用馬爲便, 宜出峴逆戰, 戰而不勝, 猶可退守. 不宜縱敵入峴, 自貽窘逼. 昔成安君不守井陘之關, 終屈于韓信；諸葛瞻不據束馬之嶮, 卒擒于鄧艾. 臣以爲天時不如地利, 阻守大峴, 策之上也.」超不從. 鎭出, 謂韓■■曰：「主上旣不能芟苗守嶮, 又不肯徙人逃寇, 酷似劉璋矣. 今年國滅, 吾必死之, 卿等中華之士, 復爲文身矣.」超聞而大怒, 收鎭下獄. 乃攝莒、梁父二戍, 修城隍, 簡士馬, 畜銳以待之.

其夏, 王師次東莞, 超遣其左軍段暉、輔國賀賴盧等六將步騎五萬, 進據臨朐. 俄而王師度峴, 超懼, 率卒四萬就暉等于臨朐, 謂公孫五樓曰：「宜進據川源, 晉軍至而失水, 亦不能戰矣.」五樓馳騎據之. 劉裕前驅將軍孟龍符已至川源, 五樓戰敗而返. 裕遣諮議參軍檀韶率銳卒攻破臨朐, 超大懼, 單騎奔段暉于城南. 暉衆又戰敗, 裕軍人斬暉. 超又奔還廣固, 徙郭內人入保小城, 使其尙書郎張綱乞師于姚興. 赦慕容鎭, 進錄尙書、都督中外諸軍事. 引見群臣, 謝之曰：「朕嗣奉成業, 不能委賢任善, 而專固自由, 覆水不收, 悔將何及！智士逞謀, 必在事危, 忠臣立節, 亦在臨難, 諸君其勉思六奇, 共濟艱運.」鎭進曰：「百姓之心, 係于一人. 陛下旣躬率六軍, 身先奔敗, 群臣解心, 士庶喪氣, 內外之情, 不可復恃. 如聞西秦自有內難, 恐不暇分兵救人, 正當更決一戰, 以爭天命. 今散卒還者, 猶有數萬, 可悉出金帛、宮女, 餌令一戰. 天若相我, 足以破賊. 如其不濟, 死尙爲美, 不可閉門坐受圍擊.」司徒慕容惠曰：「不然. 今晉軍乘勝, 有陵人之氣, 敗軍之將, 何以禦之！秦雖與勃勃相持, 不足爲患. 且二國連橫, 勢成脣齒, 今有寇難, 秦必救我. 但自古乞援, 不遣大臣則不致重兵, 是以趙隷三請, 楚師不出；平原一使, 援至從成. 尙書令韓範德望具瞻, 燕秦所重, 宜遣乞援, 以濟時艱.」于是遣範與王蒲乞師于姚興. [三]

未幾, 裕師圍城, 四面皆合. 人有竊告裕軍曰：「若得張綱爲攻具者, 城乃可得耳.」是月, 綱自長安歸, 遂奔于裕. 裕令綱周城大呼曰：「勃勃大破秦軍, 無兵相救.」超怒, 伏弩射之, 乃退. 右僕射張華、中丞封愷並爲裕軍所獲. 裕令華、愷與超書, 勸令早降. 超乃遺裕書, 請爲藩臣, 以大峴爲界, 幷獻馬千匹, 以通和好, 裕弗許. 江南繼兵相尋而至. 尙書張俊自長安還, 又降于裕, 說裕曰：「今燕人所以固守者, 外杖韓範, 冀得秦援. 範旣時望, 又與姚興舊昵, 若勃勃敗後, 秦必救燕, 宜密信誘範, 啗以重利, 範來則燕人絶望, 自然降矣.」裕從之, 表範爲散騎常侍, 遺範書以招之. 時姚興乃遣其將姚强率步騎一萬, 隨範就其將姚紹于洛陽, 幷兵來援. 會赫連勃勃大破秦軍, 興追强還長安. 範歎曰：「天其滅燕乎！」會得裕書, 遂降于裕. 裕謂範曰：「卿欲立申包胥之功, 何以虛還也？」範曰：「自亡祖司空世荷燕寵, 故泣血秦庭, 冀匡禍難. 屬西朝多故, 丹誠無效, 可謂天喪弊邑而贊明公. 智者見機而作, 敢不至乎！」翌日, 裕將範循城, 由是人情離駭, 無復固志. 裕謂範曰：「卿宜至城下, 告以禍福.」範曰：「雖蒙殊寵, 猶未忍謀燕.」裕嘉而不强. 左右勸超誅範家, 以止後叛. 超知敗在旦夕, 又弟■■盡忠無貳, 故不罪焉. 是歲東萊雨血, 廣固城門鬼夜哭.

明年朔旦, 超登天門, 朝群臣于城上, 殺馬以饗將士, 文武皆有遷授. 超幸姬魏夫人從超登城, 見王師之盛, 握超手而相對泣. 韓■■諫曰：「陛下遭百六之會, 正是勉强之秋, 而反對女子悲泣, 何其鄙也！」超拭目謝之. 其尙書令董銳勸超出降, [四]超大怒, 繫之于獄. 于是賀賴盧、公孫五樓爲地道出戰王師, 不利. 河間人玄文說裕曰：「昔趙攻曹嶷, 望氣者以爲澠水帶城, 非可攻拔, 若塞五龍口, 城必自陷. 石季龍從之, 而嶷請降. 後慕容恪之圍段龕, 亦如之, 而龕降. 降後無幾, 又震開之. 今舊基猶在, 可塞之.」裕從其言. 至是, 城中男女患脚弱病者太半. 超輦而升城, 尙書悅壽言于超曰：「天地不仁, 助寇爲虐, 戰士尫病, 日就凋隕, 守困窮城, 息望外援, 天時人事, 亦可知矣. 苟曆運有終, 堯舜降位, 轉禍爲福, 聖達以先. 宜追許鄭之蹤. 以全宗廟之重.」超歎曰：「廢興, 命也. 吾寧奮劍決死, 不能銜璧求生.」於是張綱爲裕造衝車, 覆以版屋, 蒙之以皮, 幷設諸奇巧, 城上火石弓矢無所施用；又爲飛樓、懸梯、木幔之屬, 遙臨城上. 超大怒, 懸其母而支解之. 城中出降者相繼. 裕四面進攻, 殺傷甚衆, 悅壽遂開門以納王師. 超與左右數十騎出亡, 爲裕軍所執. 裕數之以不降之狀, 超神色自若, 一無所言, 惟以母託劉敬宣而已. 送建康市斬之, 時年二十六, 在位六年.

德以安帝隆安四年僭位, 至超二世, 凡十一年, 以義熙六年滅.

慕容鍾字道明, 德從弟也. 少有識量, 喜怒不形于色, 機神秀發, 言論淸辯. 至于臨難對敵, 智勇兼濟, 累進奇策, 德用之頗中. 由是政無大小, 皆以委之, 遂爲佐命元勳. 後公孫五樓規挾威權, 慮鍾抑己, 因勸超誅之, 鍾遂謀反. 事敗, 奔于姚興, 興拜始平太守、歸義侯.

封孚字處道, 渤海蓨人也. 祖悛, 振威將軍. 父放, 慕容暐之世吏部尙書. 孚幼而聰敏和裕, 有士君子之稱. 寶僭位, 累遷吏部尙書. 及蘭汗之簒, 南奔辟閭渾, 渾表爲渤海太守. 德至莒城, 孚出降. 德曰：「朕平靑州, 不以爲慶, 喜于得卿也.」常外總機事, 內參密謀, 雖位任崇重, 謙虛博納, 甚有大臣之體. 及超嗣位, 政出權嬖, 多違舊章, 軌憲日頹, 殘虐滋甚, 孚屢盡匡救, 超不能納也. 後臨軒謂孚曰：「朕于百王可方誰？」孚對曰：「桀紂之主.」超大慚怒. 孚徐步而出, 不爲改容. 司空鞠仲失色, 謂孚曰：「與天子言, 何其亢厲, 宜應還謝.」孚曰：「行年七十, 墓木已拱, 惟求死所耳.」竟不謝. 以超三年死于家, 時年七十一. 文筆多傳于世.

史臣曰：慕容德以季父之親, 居鄴中之重, 朝危未聞其節, 君存遽踐其位, 豈人理哉！然稟俶儻之雄姿, 韞從橫之遠略, 屬分崩之運, 成角逐之資, 跨有全齊, 竊弄神器, 撫劍而爭衡秦魏, 練甲而志靜荊吳, 崇儒術以弘風, 延讜言而勵己, 觀其爲國, 有足稱焉.

超繼已成之基, 居霸者之業, 政刑莫恤, 畋游是好, 杜忠良而讒佞進, 暗聽受而勳戚離, 先緖俄穨, 家聲莫振, 陷宿豫而貽禍, 啓大峴而延敵, 君臣就虜, 宗廟爲墟. 跡其人謀, 非不幸也.

贊曰：德實姦雄, 轉敗爲功, 奄有靑土, 淫名域中. 超承僞祚, 撓其國步. 廟失良籌, 庭悲霑露.

校勘記

[一]鞠仲爲司空　各本「鞠」作「麴」. 斠注：元和姓纂南燕有司空鞠仲, 則此不當作「麴」. 按：慕容德載記正見靑州刺史鞠仲, 下文封孚傳又見「司空鞠仲」, 並作「鞠」, 今據改.

[二]義熙三年　御覽一二六引南燕錄系追封事在太上四年. 超以義熙元年改元太上, 則此當在義熙四年. 通鑑一一四系於四年, 是.

[三]王蒲　各本「蒲」作「薄」, 宋本作「蒲」, 通鑑一一五亦作「蒲」, 今從宋本.

[四]董銳　通鑑一一五「銳」作「詵」.

晉書卷一百二十九 載記第二十九

沮渠蒙遜

沮渠蒙遜, 臨松盧水胡人也. 其先世爲匈奴左沮渠, 遂以官爲氏焉. 蒙遜博涉群史, 頗曉天文, 雄傑有英略, 滑稽善權變, 梁熙、呂光皆奇而憚之, 故常游飮自晦.

會伯父羅仇、麴粥從呂光征河南, 光前軍大敗, 麴粥言于兄羅仇曰：「主上荒耄驕縱, 諸子朋黨相傾, 讒人側目. 今軍敗將死, 正是智勇見猜之日, 可不懼乎！吾兄弟素爲所憚, 與其經死溝瀆, 豈若勒衆向西平, 出苕藋, 奮臂大呼, 凉州不足定也.」羅仇曰：「理如汝言, 但吾家累世忠孝, 爲一方所歸, 寧人負我, 無我負人.」俄而皆爲光所殺. 宗姻諸部會葬者萬餘人, 蒙遜哭謂衆曰：「昔漢祚中微, 吾之乃祖翼獎竇融, 保寧河右. 呂王昏耄, 荒虐無道, 豈可不上繼先祖安時之志, 使二父有恨黃泉！」衆咸稱萬歲. 遂斬光中田護軍馬邃、臨松令井祥以盟, 一旬之間, 衆至萬餘. 屯據金山, 與從兄男成推光建康太守段業爲使持節、大都督、龍驤大將軍、凉州牧、建康公, 改呂光龍飛二年爲神璽元年. 業以蒙遜爲張掖太守, 男成爲輔國將軍, 委以軍國之任.

業將使蒙遜攻西郡, 衆咸疑之. 蒙遜曰：「此郡據嶺之要, 不可不取.」業曰：「卿言是也.」遂遣之. 蒙遜引水灌城, 城潰, 執太守呂純以歸. 于是王德以晉昌, 孟敏以敦煌降業. 業封蒙遜臨池侯. 呂弘去張掖, 將東走, 業議欲擊之. 蒙遜諫曰：「歸師勿遏, 窮寇弗追, 此兵家之戒也. 不如縱之, 以爲後圖.」業曰：「一日縱敵, 悔將無及.」遂率衆追之, 爲弘所敗. 業賴蒙遜而免, 歎曰：「孤不能用子房之言, 以至于此！」業築西安城, 以其將臧莫孩爲太守. 蒙遜曰：「莫孩勇而無謀, 知進忘退, 所謂爲之築冢, 非築城也.」業不從. 俄而爲呂纂所敗. 蒙遜懼業不能容己, 每匿智以避之.

業僭稱凉王, 以蒙遜爲尙書左丞, 梁中庸爲右丞.

呂光遣其二子紹、纂伐業, 業請救于禿髮烏孤, 烏孤遣其弟鹿孤及楊軌救業. 紹以業等軍盛, 欲從三門關挾山而東. 纂曰：「挾山示弱, 取敗之道, 不如結陣衝之, 彼必憚我而不戰也.」紹乃引軍而南. 業將擊之, 蒙遜諫曰：「楊軌恃虜騎之强, 有窺覦之志. 紹、纂兵在死地, 必決戰求生. 不戰則有太山之安, 戰則有累卵之危.」業曰：「卿言是也.」乃按兵不戰. 紹亦難之, 各引兵歸.

業憚蒙遜雄武, 微欲遠之, 乃以蒙遜從叔益生爲酒泉太守, 蒙遜爲臨池太守. 業門下侍郎馬權雋爽有逸氣, 武略過人. 業以權代蒙遜爲張掖太守, 甚見親重, 每輕陵蒙遜. 蒙遜亦憚而怨之, 乃譖之于業曰：「天下不足慮, 惟當憂馬權耳.」業遂殺之. 蒙遜謂男成曰：「段業愚闇, 非濟亂之才, 信讒愛佞, 無鑒斷之明. 所憚惟索嗣、馬權, 今皆死矣, 蒙遜欲除業以奉兄何如？」男成曰：「業羇旅孤飄, 我所建立, 有吾兄弟, 猶魚之有水. 人旣親我, 背之不祥.」乃止. 蒙遜旣爲業所憚, 內不自安, 請爲西安太守. 業亦以蒙遜有大志, 懼爲朝夕之變, 乃許焉.

蒙遜期與男成同祭蘭門山, 密遣司馬許咸告業曰：「男成欲謀叛, 許以取仮日作逆. 若求祭蘭門山, 臣言驗矣.」至期日, 果然. 業收男成, 令自殺. 男成曰：「蒙遜欲謀叛, 先已告臣, 臣以兄弟之故, 隱忍不言. 以臣今在, 恐部人不從, 與臣剋期祭山, 返相誣告. 臣若朝死, 蒙遜必夕發. 乞詐言臣死, 說臣罪惡, 蒙遜必作逆, 臣投袂討之, 事無不捷.」業不從. 蒙遜聞男成死, 泣告衆曰：「男成忠于段公, 枉見屠害, 諸君能爲報仇乎？且州土兵亂, 似非業所能濟. 吾所以初奉之者, 以之爲陳、吳耳, 而信讒多忌, 枉害忠良, 豈可安枕臥觀, 使百姓離于塗炭.」男成素有恩信, 衆皆憤泣而從之. 比至氐池, 衆逾一萬. 鎭軍臧莫孩率部衆附之, 羌胡多起兵響應. 蒙遜壁于侯塢.

業先疑其右將軍田昂, 幽之于內, 至是, 謝而赦之, 使與武衛梁中庸等攻蒙遜. 業將王豐孫言于業曰：「西平諸田, 世有反者, 昂貌恭而心很, 志大而情險, 不可信也.」業曰：「吾疑之久矣, 但非昂無可以討蒙遜.」豐孫言旣不從, 昂至侯塢, 率騎五百歸于蒙遜. 蒙遜至張掖, 昂兄子承愛斬關內之, 業左右皆散. 蒙遜大呼曰：「鎭西何在？」軍人曰：「在此.」業曰：「孤單飄一己, 爲貴門所推, 可見■■餘命, 投身嶺南, 庶得東還, 與妻子相見.」蒙遜遂斬之.

業, 京兆人也. 博涉史傳, 有尺牘之才, 爲杜進記室, 從征塞表. 儒素長者, 無他權略, 威禁不行, 群下擅命, 尤信卜筮、讖記、巫覡、徵祥, 故爲姦佞所誤.

隆安五年, 梁中庸、房晷、田昂等推蒙遜爲使持節、大都督、大將軍、凉州牧、張掖公, 赦其境內, 改元永安. 署從兄伏奴爲鎭軍將軍、張掖太守、和平侯, 弟挐爲建忠將軍、都谷侯, 田昂爲鎭南將軍、西郡太守, 臧莫孩爲輔國將軍, 房晷、梁中庸爲左右長史, 張騭、謝正禮爲左右司馬. 擢任賢才, 文武咸悅.

時姚興遣將姚碩德攻呂隆于姑臧, 蒙遜遣從事中郎李典聘于興, 以通和好. 蒙遜以呂隆旣降于興, 酒泉、凉寧二郡叛降李玄盛, 乃遣建忠挐、牧府長史張潛見碩德于姑臧, 請軍迎接, 率郡人東遷. 碩德大悅, 拜潛張掖太守, 挐建康太守. 潛勸蒙遜東遷. 挐私于蒙遜曰：「呂氏猶存, 姑臧未拔, 碩德糧竭將還, 不能久也. 何故違離桑梓, 受制于人！」輔國莫孩曰：「建忠之言是也.」蒙遜乃斬張潛, 因下書曰：「孤以虛薄, 猥忝時運, 未能弘闡大猷, 戡蕩群孽, 使桃蟲鼓翼東京, 封豕烝涉西裔, 戎車屢動, 干戈未戢, 農失三時之業, 百姓戶不粒食. 可蠲省百徭, 專功南畝, 明設科條, 務盡地利.」

時梁中庸爲西郡太守, 西奔李玄盛. 蒙遜聞之, 笑曰：「吾與中庸義深一體, 而不信我, 但自負耳, 孤豈怪之！」乃盡歸其妻孥.

蒙遜下令曰：「養老乞言, 晉文納輿人之誦, 所以能招禮英奇, 致時邕之美. 況孤寡德, 智不經遠, 而可不思聞讜言以自鏡哉！內外群僚, 其各搜揚賢雋, 廣進芻蕘, 以匡孤不逮.」

遣輔國臧莫孩襲山北虜, 大破之. 姚興遣將齊難率衆四萬迎呂隆, 隆勸難伐蒙遜, 難從之. 莫孩敗其前軍, 難乃結盟而還.

蒙遜伯父中田護軍親信、臨松太守孔篤並驕奢侵害, 百姓苦之. 蒙遜曰：「亂吾國者, 二伯父也, 何以綱紀百姓乎！」皆令自殺.

蒙遜襲狄洛磐于番禾, 不克, 遷其五百餘戶而還.

姚興遣使人梁斐、張構等拜蒙遜鎭西大將軍、沙州刺史、西海侯. 時興亦拜禿髮■■檀爲車騎將軍, 封廣武公. 蒙遜聞之, 不悅, 謂斐等曰：「■■檀上公之位, 而身爲侯者何也？」構對曰：「■■檀輕狡不仁, 款誠未著, 聖朝所以加其重爵者, 褒其歸善卽敘之義耳. 將軍忠貫白日, 勳高一時, 當入諧鼎味, 匡贊帝室, 安可以不信待也. 聖朝爵必稱功, 官不越德, 如尹緯、姚晃佐命初基, 齊難、徐洛元勳驍將, 並位纔二品, 爵止侯伯. 將軍何以先之乎？竇融殷勤固讓, 不欲居舊臣之右, 未解將軍忽有此問！」蒙遜曰：「朝廷何不卽以張掖見封, 乃更遠封西海邪？」構曰：「張掖, 規畫之內, 將軍已自有之. 所以遠授西海者, 蓋欲廣大將軍之國耳.」蒙遜大悅, 乃受拜.

時地震, 山崩折木. 太史令劉梁言于蒙遜曰：「辛酉, 金也. 地動于金, 金動刻木, 大軍東行無前之徵.」時張掖城每有光色, 蒙遜曰：「王氣將成, 百戰百勝之象也.」遂攻禿髮西郡太守楊統於日勒. 統降, 拜爲右長史, 寵踰功舊.

張掖太守句呼勒出奔西凉. 以從弟成都爲金山太守, 羅仇子也；鄯爲西郡太守, 麴粥子也. 句呼勒自西凉奔還, 待之如初.

蒙遜率騎二萬東征, 次于丹嶺, 北虜大人思盤率部落三千降之.

時木連理, 生于永安, [一]永安令張披上書曰：「異枝同榦, 遐方有齊化之應；殊本共心, 上下有莫二之固. 蓋至道之嘉祥, 大同之美徵.」蒙遜曰：「此皆二千石令長匪躬濟時所致, 豈吾薄德所能感之！」

蒙遜率步騎三萬伐禿髮■■檀, 次于西郡. 大風從西北來, 氣有五色, 俄而晝昏. 至顯美, 徙數千戶而還. ■■檀追及蒙遜于窮泉, 蒙遜將擊之. 諸將皆曰：「賊已安營, 弗可犯也.」蒙遜曰：「■■檀謂吾遠來疲弊, 必輕而無備, 及其壘壁未成, 可以一鼓而滅.」進擊, 敗之, 乘勝至于姑臧, 夷夏降者萬數千戶. ■■檀懼, 請和, 許之而歸. 及■■檀南奔樂都, 魏安人焦朗據姑臧自立, 蒙遜率步騎三萬攻朗, 克而宥之. 饗文武將士于謙光殿, 班賜金馬有差. 以敦煌張穆博通經史, 才藻淸贍, 擢拜中書侍郎, 委以機密之任. 以其弟挐爲護羌校尉、秦州刺史, 封安平侯, 鎭姑臧. 旬餘而挐死, 又以從祖益子爲鎭京將軍、護羌校尉、秦州刺史, 鎭姑臧.

俄而蒙遜遷于姑臧, 以義熙八年僭卽河西王位, 大赦境內, 改元玄始. 置官僚, 如呂光爲三河王故事. 繕宮殿, 起城門諸觀. 立其子政德爲世子, 加鎭衛大將軍、錄尙書事.

■■檀來伐, 蒙遜敗之于若厚塢. ■■檀湟河太守文支據湟川, 護軍成宜侯率衆降之. 署文支鎭東大將軍、廣武太守、振武侯, 成宜侯爲振威將軍、湟川太守, 以殿中將軍王建爲湟河太守. 蒙遜下書曰：「古先哲王應期撥亂者, 莫不經略八表, 然後光闡純風. 孤雖智非靖難, 職在濟時, 而狡虜■■檀鴟峙舊京, 毒加夷夏. 東苑之戮, 酷甚長平, 邊城之禍, 害深獫狁. 每念蒼生之無辜, 是以不遑啓處, 身疲甲冑, 體倦風塵. 雖傾其巢穴, ■■檀猶未授首. ■■檀弟文支追項伯歸漢之義, 據彼重藩, 請爲臣妾. 自西平已南, 連城繼順. 惟■■檀窮獸, 守死樂都. 四支旣落, 命豈久全！五緯之會已應, 淸一之期無賖, 方散馬金山, 黎元永逸. 可露布遠近, 咸使聞知.」

蒙遜西如苕藋, 遣冠軍伏恩率騎一萬襲卑和、烏啼二虜, 大破之, 俘二千餘落而還.

蒙遜寢于新臺, 閹人王懷祖擊蒙遜, 傷足, 其妻孟氏擒斬之, 夷其三族.

蒙遜母車氏疾篤, 蒙遜升南景門, 散錢以賜百姓. 下書曰：「孤庶憑宗廟之靈, 乾坤之祐, 濟否剝之運會, 拯遺黎之荼蓼, 上望掃淸氛穢, 下冀保寧家福. 而太后不豫, 涉歲彌增, 將刑獄枉濫, 衆有怨乎？賦役繁重, 時不堪乎？群望不絜, 神所譴乎？內省諸身, 未知罪之攸在. 可大赦殊死已下.」俄而車氏死.

蒙遜遣其將運糧于湟河, 自率衆攻克乞伏熾磐廣武郡. 以運糧不繼, 自廣武如湟河, 度浩亹. 熾磐遣將乞伏魋尼寅距蒙遜, 蒙遜擊斬之. 熾磐又遣將王衡、折斐、麴景等率騎一萬據勒姐嶺, 蒙遜且戰且前, 大破之, 擒折斐等七百餘人, 麴景奔還. 蒙遜以弟漢平爲折衝將軍、湟河太守, 乃引還.

晉益州刺史朱齡石遣使來聘. 蒙遜遣舍人黃迅報聘益州, 因表曰：「上天降禍, 四海分崩, 靈耀擁于南裔, 蒼生沒于醜虜. 陛下累聖重光, 道邁周漢, 純風所被, 八表宅心. 臣雖被髮邊徼, 才非時雋, 謬爲河右遺黎推爲盟主. 臣之先人, 世荷恩寵, 雖歷夷嶮, 執義不回, 傾首朝陽, 乃心王室. 去冬益州刺史朱齡石遣使詣臣, 始具朝廷休問. 承車騎將軍劉裕秣馬揮戈, 以中原爲事, 可謂天贊大晉, 篤生英輔. 臣聞少康之興大夏, 光武之復漢業, 皆奮劍而起, 衆無一旅, 猶能成配天之功, 著車攻之詠. 陛下據全楚之地, 擁荊揚之銳, 而可垂拱晏然, 棄二京以資戎虜！若六軍北軫, 克復有期, 臣請率河西戎爲晉右翼前驅.」[二]

熾磐率衆三萬襲湟河, 漢平力戰固守, 遣司馬隗仁夜出擊熾磐, 斬級數百. 熾磐將引退, 先遣老弱. 漢平長史焦昶、將軍段景密信招熾磐, 熾磐復進攻漢平. 漢平納昶、景之說, 面縛出降. 仁勒壯士百餘據南門樓上, 三日不下, 衆寡不敵, 爲熾磐所擒. 熾磐怒, 命斬之. 段暉諫曰：「仁臨難履危, 奮不顧命, 忠也. 宜宥之, 以厲事君.」熾磐乃執之而歸. 在熾磐所五年, 暉又爲之固請, 乃得還姑臧. 及至, 蒙遜執其手曰：「卿, 孤之蘇武也！」以爲高昌太守. 爲政有威惠之稱, 然頗以愛財爲失.

蒙遜西祀金山, 遣沮渠廣宗率騎一萬襲烏啼虜, 大捷而還. 蒙遜西至苕藋, 遣前將軍沮渠成都將騎五千襲卑和虜, 蒙遜率中軍三萬繼之, 卑和虜率衆迎降. 遂循海而西, 至鹽池, 祀西王母寺. 寺中有玄石神圖, 命其中書侍郎張穆賦焉, 銘之于寺前, 遂如金山而歸.

蒙遜下書曰：「頃自春炎旱, 害及時苗, 碧原靑野, 倏爲枯壤. 將刑政失中, 下有冤獄乎？役繁賦重, 上天所譴乎？內省多缺, 孤之罪也. 書不云乎：『百姓有過, 罪予一人.』可大赦殊死已下.」翌日而澍雨大降.

蒙遜聞劉裕滅姚泓, 怒甚. 門下校郎劉祥言事于蒙遜, [三]蒙遜曰：「汝聞劉裕入關, 敢硏硏然也！」遂殺之. 其峻暴如是. 顧謂左右曰：「古之行師, 不犯歲鎭所在. 姚氏舜後, 軒轅之苗裔也. 今鎭星在軒轅, 而裕滅之, 亦不能久守關中.」

蒙遜爲李士業敗于鮮支澗, [四]復收散卒欲戰. 前將軍成都諫曰：「臣聞高祖有彭城之敗, 終成大漢, 宜旋師以爲後圖.」蒙遜從之, 城建康而歸.

其群下上書曰：「設官分職, 所以經國濟時；恪勤官次, 所以緝熙庶政. 當官者以匪躬爲務, 受任者以忘身爲效. 自皇綱初震, 戎馬生郊, 公私草創, 未遑舊式. 而朝士多違憲制, 不遵典章；或公文御案, 在家臥署；或事無可否, 望空而過. 至令黜陟絶于皇朝, 駁議寢于聖世, 淸濁共流, 能否相雜, 人無勸競之心, 苟爲度日之事. 豈憂公忘私, 奉上之道也！今皇化日隆, 遐邇寧泰, 宜肅振綱維, 申修舊則.」蒙遜納之, 命征南姚艾、尙書左丞房晷撰朝堂制. 行之旬日, 百僚振肅.

太史令張衍言于蒙遜曰：「今歲臨澤城西當有破兵.」蒙遜乃遣其世子政德屯兵若厚塢. 蒙遜西至白岸, 謂張衍曰：「吾今年當有所定, 但太歲在申, 月又建申, 未可西行. 且當南巡, 要其歸會, 主而勿客, 以順天心. 計在臨機, 愼勿露也.」遂攻浩亹, 而蛇盤于帳前. 蒙遜笑曰：「前一爲騰蛇, 今盤在吾帳, 天意欲吾迴師先定酒泉.」燒攻具而還, 次于川巖. 聞李士業徵兵欲攻張掖, 蒙遜曰：「入吾計矣. 但恐聞吾迴軍, 不敢前也. 兵事尙權.」乃露布西境, 稱得浩亹, 將進軍黃谷. 士業聞而大悅, 進入都瀆澗. 蒙遜潛軍逆之, 敗士業于壞城, [五]遂進克酒泉. 百姓安堵如故, 軍無私焉. 以子茂虔爲酒泉太守, 士業舊臣皆隨才擢敘.

蒙遜以安帝隆安五年自稱州牧, [六]義熙八年僭立, 後八年而宋氏受禪, 以元嘉十年死, 時年六十六, 在僞位三十三年. 子茂虔立, 六年, 爲魏所擒, [七]合三十九載而滅.

史臣曰：蒙遜出自夷陬, 擅雄邊塞. 屬呂光之悖德, 深懷仇粥之冤；推段業以濟時, 仮以陳吳之事. 稱兵白澗, 南凉請和；出師丹嶺, 北寇賓服. 然而見利忘義, 苞禍滅親, 雖能制命一隅, 抑亦備諸凶德者矣.

贊曰：光猜人傑, 業忌時賢. 游飮自晦, 匿智圖全. 兇心旣逞, 僞績攸宣. 挺茲姦數, 馳競當年.

校勘記

[一]永安　斠注：十六國疆域志曰：考平陽郡有永安縣, 相去較遠, 或疑卽「永平」之誤.

[二]臣請率河西戎爲晉右翼前驅　李校：「河西戎」下當脫一「夏」字或「旅」字.

[三]門下校郎劉祥　魏書沮渠蒙遜傳「門下校郎」作「校書郎」. 通鑑一一八胡注云：「蒙遜置諸曹校郎, 如門下校郎、中興校郎是也.」不知所據.

[四]鮮支澗　各本「鮮」作「解」. 安紀作「鮮」. 宋書氐胡傳作「西支間」, 「澗」訛「間」. 「西支」與「鮮支」音近, 知此「解」乃「鮮」形近而訛, 今據改.

[五]壞城　斠注：士業傳作「懷城」. 按：御覽二八六引十六國春秋、通鑑一一九並作「懷城」. 疑作「懷」是.

[六]蒙遜以安帝隆安五年自稱州牧　各本「五」作「元」. 周校：隆安五年誤作「元年」. 按：上文本云隆安五年梁中庸等推蒙遜爲凉州牧, 與安紀合. 自隆安五年至元嘉十年死, 亦正合下文在位三十三年之數. 「元」字顯爲傳刻之訛, 今據上文改.

[七]六年爲魏所擒　魏書世祖紀、沮渠蒙遜傳, 此事在太延五年, 卽宋元嘉十六年, 與宋書氐胡傳合. 茂虔以元嘉十年卽位, 至十六年, 應是七年. 御覽一二四引北凉錄, 茂虔卽位, 改元永和, 永和七年九月「面縛出降」, 與諸書同. 此處作「六年」誤.

晉書卷一百三十 載記第三十

赫連勃勃

赫連勃勃字屈孑, [一]匈奴右賢王去卑之後, 劉元海之族也. 曾祖武, [二]劉聰世以宗室封樓煩公, 拜安北將軍、監鮮卑諸軍事、丁零中郎將, 雄據肆盧川. 爲代王猗盧所敗, 遂出塞表. 祖豹子招集種落, 復爲諸部之雄, 石季龍遣使就拜平北將軍、左賢王、丁零單于. 父衛辰入居塞內, 苻堅以爲西單于, 督攝河西諸虜, 屯于代來城. 及堅國亂, 遂有朔方之地, 控弦之士三萬八千. 後魏師伐之, 辰令其子力俟提距戰, [三]爲魏所敗. 魏人乘勝濟河, 克代來, 執辰殺之. 勃勃乃奔于叱干部. 叱干他斗伏送勃勃于魏. 他斗伏兄子阿利先戍大洛川, 聞將送勃勃, 馳諫曰：「鳥雀投人, 尙宜濟免, 況勃勃國破家亡, 歸命于我？縱不能容, 猶宜任其所奔. 今執而送之, 深非仁者之擧.」他斗伏懼爲魏所責, 弗從. 阿利潛遣勁勇簒勃勃于路, 送于姚興高平公沒奕于, 奕于以女妻之.

勃勃身長八尺五寸, 腰帶十圍, 性辯慧, 美風儀. 興見而奇之, 深加禮敬, 拜驍騎將軍, 加奉車都尉, 常參軍國大議, 寵遇踰于勳舊. 興弟邕言于興曰：「勃勃天性不仁, 難以親近. 陛下寵遇太甚, 臣竊惑之.」興曰：「勃勃有濟世之才, 吾方收其藝用, 與之共平天下, 有何不可！」乃以勃勃爲安遠將軍, 封陽川侯, 使助沒奕于鎭高平, 以三城、朔方雜夷及衛辰部衆三萬配之, 使爲伐魏偵候. 姚邕固諫以爲不可. 興曰：「卿何以知其性氣？」邕曰：「勃勃奉上慢, 御衆殘, 貪暴無親, 輕爲去就, 寵之踰分, 終爲邊害.」興乃止. 頃之, 以勃勃爲持節、安北將軍、五原公, 配以三交五部鮮卑及雜虜二萬餘落, 鎭朔方. 時河西鮮卑杜崙獻馬八千匹于姚興, [四]濟河, 至大城, 勃勃留之, 召其衆三萬餘人僞獵高平川, 襲殺沒奕于而幷其衆, 衆至數萬.

義熙三年, [五]僭稱天王、大單于, 赦其境內, 建元曰龍昇, 署置百官. 自以匈奴夏后氏之苗裔也, 國稱大夏. 以其長兄右地代爲丞相、代公, 次兄力俟提爲大將軍、魏公, 叱干阿利爲御史大夫、梁公, 弟阿利羅引爲征南將軍、司隷校尉, 若門爲尙書令, 叱以鞬爲征西將軍、尙書左僕射, 乙斗爲征北將軍、尙書右僕射, 自餘以次授任.

其年, 討鮮卑薛干等三部, [六]破之, 降衆萬數千. 進討姚興三城已北諸戍, 斬其將楊丕、姚石生等. 諸將諫固險, 不從, 又復言于勃勃曰：「陛下將欲經營宇內, 南取長安, 宜先固根本, 使人心有所憑係, 然後大業可成. 高平險固, 山川沃饒, 可以都也.」勃勃曰：「卿徒知其一, 未知其二. 吾大業草創, 衆旅未多, 姚興亦一時之雄, 關中未可圖也. 且其諸鎭用命, 我若專固一城, 彼必幷力于我, 衆非其敵, 亡可立待. 吾以雲騎風馳, 出其不意, 救前則擊其後, 救後則擊其前, 使彼疲于奔命, 我則游食自若, 不及十年, 嶺北、河東盡我有也. 待姚興死後, 徐取長安. 姚泓凡弱小兒, 擒之方略, 已在吾計中矣. 昔軒轅氏亦遷居無常二十餘年, 豈獨我乎！」于是侵掠嶺北, 嶺北諸城門不晝啓. 興歎曰：「吾不用黃兒之言, 以至于此！」黃兒, 姚邕小字也.

勃勃初僭號, 求婚于禿髮■■檀, ■■檀弗許. 勃勃怒, 率騎二萬伐之, 自楊非至于支陽三百餘里, [七]殺傷萬餘人, 驅掠二萬七千口、牛馬羊數十萬而還. ■■檀率衆追之, 其將焦朗謂■■檀曰：「勃勃天姿雄驁, 御軍齊肅, 未可輕也. 今因抄掠之資, 率思歸之士, 人自爲戰, 難與爭鋒. 不如從溫圍北渡, 趣萬斛堆, 阻水結營, 制其咽喉, 百戰百勝之術也.」■■檀將賀連怒曰：「勃勃以死亡之餘, 率烏合之衆, 犯順結禍, 幸有大功. 今牛羊塞路, 財寶若山, 窘弊之餘, 人懷貪競, 不能督厲士衆以抗我也. 我以大軍臨之, 必土崩魚潰. 今引軍避之, 示敵以弱. 我衆氣銳, 宜在速追.」■■檀曰：「吾追計決矣, 敢諫者斬！」勃勃聞而大喜, 乃于陽武下陝鑿凌埋車以塞路. ■■檀遣善射者射之, 中勃勃左臂. 勃勃乃勒衆逆擊, 大敗之, 追奔八十餘里, 殺傷萬計, 斬其大將十餘人, 以爲京觀, 號「髑髏臺」, 還于嶺北.

勃勃與姚興將張佛生戰于靑石原, 又敗之, 俘斬五千七百人. 興遣將齊難率衆二萬來伐, 勃勃退如河曲. 難以去勃勃旣遠, 縱兵掠野, 勃勃潛軍覆之, 俘獲七千餘人, 收其戎馬兵杖. 難引軍而退, 勃勃復追擊于木城, 拔之, 擒難, 俘其將士萬有三千, 戎馬萬匹. 嶺北夷夏降附者數萬計, 勃勃于是拜置守宰以撫之. 勃勃又率騎二萬入高岡, 及于五井, 掠平凉雜胡七千餘戶以配後軍, 進屯依力川.

姚興來伐, 至三城, [八]勃勃候興諸軍未集, 率騎擊之. 興大懼, 遣其將姚文宗距戰, 勃勃僞退, 設伏以待之. 興遣其將姚楡生等追之, 伏兵夾擊, 皆擒之. 興將王奚聚羌胡三千餘戶于敕奇堡, 勃勃進攻之. 奚驍悍有膂力, 短兵接戰, 勃勃之衆多爲所傷. 于是堰斷其水, 堡人窘迫, 執奚出降. 勃勃謂奚曰：「卿忠臣也！朕方與卿共平天下.」奚曰：「若蒙大恩, 速死爲惠.」乃與所親數十人自刎而死. 勃勃又攻興將金洛生于黃石固, 彌姐豪地于我羅城, 皆拔之, 徙七千餘家于大城, 以其丞相右地代領幽州牧以鎭之.

遣其尙書金纂率騎一萬攻平凉, 姚興來救, 纂爲興所敗, 死之. 勃勃兄子左將軍羅提率步騎一萬攻興將姚廣都于定陽, 克之, 坑將士四千餘人, 以女弱爲軍賞. 拜廣都爲太常. 勃勃又攻興將姚壽都于淸水城, 壽都奔上邽, 徙其人萬六千家于大城. 是歲, 齊難、姚廣都謀叛, 皆誅之.

姚興將姚詳棄三城, 南奔大蘇. 勃勃遣其將平東鹿奕于要擊之, 執詳, 盡俘其衆. 詳至, 勃勃數而斬之.

其年, 勃勃率騎三萬攻安定, 與姚興將楊佛嵩戰于靑石北原, 敗之, 降其衆四萬五千, 獲戎馬二萬匹. 進攻姚興將党智隆于東鄕, 降之, 署智隆光祿勳, 徙其三千餘戶于貳城. 姚興鎭北參軍王買德來奔. 勃勃謂買德曰：「朕大禹之後, 世居幽朔. 祖宗重暉, 常與漢魏爲敵國. 中世不競, 受制于人. 逮朕不肖, 不能紹隆先構, 國破家亡, 流離漂虜. 今將應運而興, 復大禹之業, 卿以爲何如？」買德曰：「自皇晉失統, 神器南移, 群雄岳峙, 人懷問鼎, 況陛下奕葉載德, 重光朔野, 神武超于漢皇, 聖略邁于魏祖, 而不于天啓之機建成大業乎！今秦政雖衰, 藩鎭猶固, 深願蓄力待時, 詳而後擧.」勃勃善之, 拜軍師中郎將.

乃赦其境內, 改元爲鳳翔. 以叱干阿利領將作大匠, 發嶺北夷夏十萬人, 于朔方水北、黑水之南營起都城. 勃勃自言：「朕方統一天下, 君臨萬邦, 可以統萬爲名.」阿利性尤工巧, 然殘忍刻暴, 乃蒸土築城, 錐入一寸, 卽殺作者而幷築之. 勃勃以爲忠, 故委以營繕之任. 又造五兵之器, 精銳尤甚. 旣成呈之, 工匠必有死者：射甲不入卽斬弓人；如其入也, 便斬鎧匠. 又造百鍊剛刀, 爲龍雀大環, 號曰「大夏龍雀」, 銘其背曰：「古之利器, 吳楚湛盧. 大夏龍雀, 名冠神都. 可以懷遠, 可以柔逋. 如風靡草, 威服九區.」世甚珍之. 復鑄銅爲大鼓, 飛廉、翁仲、銅駝、龍獸之屬, 皆以黃金飾之, 列于宮殿之前. 凡殺工匠數千, 以是器物莫不精麗.

于是議討乞伏熾磐. 王買德諫曰：「明王之行師也, 軌物以德, 不以暴. 且熾磐我之與國, 新遭大喪, 今若伐之, 豈所謂乘理而動, 上感靈和之義乎！苟恃衆力, 因人喪難, 匹夫猶恥爲之, 而況萬乘哉！」勃勃曰：「甚善. 微卿, 朕安聞此言！」

其年, 下書曰：「朕之皇祖, 自北遷幽朔, 姓改姒氏, 音殊中國, 故從母氏爲劉. 子而從母之姓, 非禮也. 古人氏族無常, 或以因生爲氏, 或以王父之名. 朕將以義易之. 帝王者, 係天爲子, 是爲徽赫實與天連, 今改姓曰赫連氏, 庶協皇天之意, 永享無疆大慶. 係天之尊, 不可令支庶同之, 其非正統, 皆以鐵伐爲氏, 庶朕宗族子孫剛銳如鐵, 皆堪伐人.」立其妻梁氏爲王后, 子■K爲太子, 封子延陽平公, 昌太原公, 倫酒泉公, 定平原公, 滿河南公, 安中山公.

又攻姚興將姚逵于杏城, 二旬, 克之, 執逵及其將姚大用、姚安和、姚利僕、尹敵等, 坑戰士二萬人.

遣其御史中丞烏洛孤盟于沮渠蒙遜曰：「自金晉數終, 禍纏九服, 趙魏爲長蛇之墟, 秦隴爲豺狼之穴, 二都神京, 鞠爲茂草, 蠢爾群生, 罔知憑賴. 上天悔禍, 運屬二家, 封疆密邇, 道會義親, 宜敦和好, 弘康世難. 爰自終古, 有國有家, 非盟誓無以昭神祇之心, 非斷金無以定終始之好. 然晉楚之成, 吳蜀之約, 咸口血未乾, 而尋背之. 今我二家, 契殊曩日, 言未發而有篤愛之心, 音一交而懷傾蓋之顧, 息風塵之警, 同克濟之誠, 戮力一心, 共濟六合. 若天下有事, 則雙振義旗；區域旣淸, 則並敦魯衛. 夷險相赴, 交易有無, 爰及子孫, 永崇斯好.」蒙遜遣其將沮渠漢平來盟.

勃勃聞姚泓將姚嵩與氐王楊盛相持, 率騎四萬襲上邽, 未至而嵩爲盛所殺. 勃勃攻上邽, 二旬克之, 殺泓秦州刺史姚平都及將士五千人, [九]毁城而去. 進攻陰密, 又殺興將姚良子及將士萬餘人. 以其子昌爲使持節、前將軍、雍州刺史, 鎭陰密. 泓將姚恢棄安定, 奔于長安, 安定人胡儼、華韜率戶五萬據安定, 降于勃勃. 以儼爲侍中, 韜爲尙書, 留鎭東羊苟兒鎭之, 配以鮮卑五千. 進攻泓將姚諶于雍城, 諶奔長安. 勃勃進師次郿城, 泓遣其將姚紹來距, 勃勃退如安定. 胡儼等襲殺苟兒, 以城降泓. 勃勃引歸杏城, 笑謂群臣曰：「劉裕伐秦, 水陸兼進, 且裕有高世之略, 姚泓豈能自固！吾驗以天時人事, 必當克之. 又其兄弟內叛, 安可以距人！裕旣克長安, 利在速返, 正可留子弟及諸將守關中. 待裕發軫, 吾取之若拾芥耳, 不足復勞吾士馬.」于是秣馬厲兵, 休養士卒. 尋進據安定, 姚泓嶺北鎭戍郡縣悉降, 勃勃于是盡有嶺北之地.

俄而劉裕滅泓, 入于長安, 遣使遺勃勃書, 請通和好, 約爲兄弟. 勃勃命其中書侍郎皇甫徽爲文而陰誦之, 召裕使前, 口授舍人爲書, 封以答裕. 裕覽其文而奇之, 使者又言勃勃容儀瑰偉, 英武絶人. 裕歎曰：「吾所不如也！」旣而勃勃還統萬, 裕留子義眞鎭長安而還. 勃勃聞之, 大悅, 謂王買德曰：「朕將進圖長安, 卿試言取之方略.」買德曰：「劉裕滅秦, 所謂以亂平亂, 未有德政以濟蒼生. 關中形勝之地, 而以弱才小兒守之, 非經遠之規也. 狼狽而返者, 欲速成簒事耳, 無暇有意于中原. 陛下以順伐逆, 義貫幽顯, 百姓以君命望陛下義旗之至, [一０]以日爲歲矣. 靑泥、上洛, 南師之衝要, 宜置遊兵斷其去來之路. 然後杜潼關, 塞崤陝, 絶其水陸之道. 陛下聲檄長安, 申布恩澤, 三輔父老皆壺漿以迎王師矣. 義眞獨坐空城, 逃竄無所, 一旬之間必面縛麾下, 所謂兵不血刃, 不戰而自定也.」勃勃善之, 以子■K都督前鋒諸軍事, 領撫軍大將軍, 率騎二萬南伐長安, 前將軍赫連昌屯兵潼關, 以買德爲撫軍右長史, 南斷靑泥, 勃勃率大軍繼發. ■K至渭陽, 降者屬路. 義眞遣龍驤將軍沈田子率衆逆戰, 不利而退, 屯劉迴堡. 田子與義眞司馬王鎭惡不平, 因鎭惡出城, 遂殺之. 義眞又殺田子. 于是悉召外軍入于城中, 閉門距守. 關中郡縣悉降. ■K夜襲長安, 不克. 勃勃進據咸陽, 長安樵採路絶. 劉裕聞之, 大懼, 乃召義眞東鎭洛陽, 以朱齡石爲雍州刺史, 守長安. 義眞大掠而東, 至于灞上, 百姓遂逐齡石, 而迎勃勃入于長安. ■K率衆三萬追擊義眞, 王師敗績, 義眞單馬而遁. 買德獲晉寧朔將軍傅弘之、輔國將軍蒯恩、義眞司馬毛脩之于靑泥, 積人頭以爲京觀. 于是勃勃大饗將士于長安, 擧觴謂王買德曰：「卿往日之言, 一周而果效, 可謂算無遺策矣. 雖宗廟社稷之靈, 亦卿謀猷之力也. 此觴所集, 非卿而誰！」于是拜買德都官尙書, 加冠軍將軍, 封河陽侯.

赫連昌攻齡石及龍驤將軍王敬于潼關之曹公故壘, 克之, 執齡石及敬送于長安. 群臣乃勸進, 勃勃曰：「朕無撥亂之才, 不能弘濟兆庶, 自枕戈寢甲, 十有二年, 而四海未同, 遺寇尙熾, 不知何以謝責當年, 垂之來葉！將明揚仄陋, 以王位讓之, 然後歸老朔方, 琴書卒歲. 皇帝之號, 豈薄德所膺！」群臣固請, 乃許之. 于是爲壇于灞上, 僭卽皇帝位, 赦其境內, 改元爲昌武. 遣其將叱奴侯提率步騎二萬攻晉幷州刺史毛德祖于蒲阪, 德祖奔于洛陽. 以侯提爲幷州刺史, 鎭蒲阪.

勃勃歸于長安, 徵隱士京兆韋祖思. 旣至而恭懼過禮, 勃勃怒曰：「吾以國士徵汝, 柰何以非類處吾！汝昔不拜姚興, 何獨拜我？我今未死, 汝猶不以我爲帝王, 吾死之後, 汝輩弄筆, 當置吾何地！」遂殺之.

群臣勸都長安, 勃勃曰：「朕豈不知長安累帝舊都, 有山河四塞之固！但荊吳僻遠, 勢不能爲人之患. 東魏與我同壤境, 去北京裁數百餘里, 若都長安, 北京恐有不守之憂. 朕在統萬, 彼終不敢濟河, 諸卿適未見此耳！」其下咸曰：「非所及也！」乃于長安置南臺, 以■K領大將軍、雍州牧、錄南臺尙書事.

勃勃還統萬, 以宮殿大成, 于是赦其境內, 又改元曰眞興. 刻石都南, 頌其功德, 曰：

夫庸大德盛者, 必建不刊之業；道積慶隆者, 必享無窮之祚. 昔在陶唐, 數鍾厄運, 我皇祖大禹以至聖之姿, 當經綸之會, 鑿龍門而闢伊闕, 疏三江而決九河, 夷一元之窮災, 拯六合之沈溺, 鴻績侔于天地, 神功邁于造化, 故二儀降祉, 三靈協贊, 揖讓受終, 光啓有夏. 傳世二十, 歷載四百, 賢辟相承, 哲王繼軌, 徽猷冠于玄古, 高範煥乎疇昔. 而道無常夷, 數或屯險, 王桀不綱, 綱漏殷氏, 用使金暉絶于中天, 神轡輟于促路. 然純曜未渝, 慶綿萬祀, 龍飛漠南, 鳳峙朔北. 長轡遠馭, 則西罩崑山之外；密網遐張, 則東■■滄海之表. 爰始逮今, 二千餘載, 雖三統迭制于崤函, 五德革運于伊洛, 秦雍成簒弑之墟, 周豫爲爭奪之藪, 而幽朔謐爾, 主有常尊于上；海代晏然, 物無異望于下. 故能控弦之衆百有餘萬, 躍馬長驅, 鼓行秦趙, 使中原疲于奔命, 諸夏不得高枕, 爲日久矣. 是以偏師暫擬, 涇陽摧隆周之鋒；赫斯一奮, 平陽挫漢祖之銳. 雖霸王繼蹤, 猶朝日之升扶桑；英豪接踵, 若夕月之登濛汜. 自開闢已來, 未始聞也. 非夫卜世與乾坤比長, 鴻基與山嶽齊固, 孰能本枝于千葉, 重光于萬祀, 履寒霜而踰榮, 蒙重氛而彌耀者哉！

于是玄符告徵, 大猷有會, 我皇誕命世之期, 應天縱之運, 仰協時來, 俯順時望. 龍升北京, 則義風蓋于九區；鳳翔天域, 則威聲格于八表. 屬姦雄鼎峙之秋, 群凶嶽立之際, 昧旦臨朝, 日旰忘膳, 運籌命將, 擧無遺策. 親御六戎, 則有征無戰. 故僞秦以三世之資, 喪魂于關隴；河源望旗而委質, 北虜欽風而納款. 德音著于柔服, 威刑彰于伐叛, 文敎與武功並宣, 俎豆與干戈俱運. 五稔之間, 道風弘著, 曁乎七載而王猷允洽. 乃遠惟周文, 啓經始之基；近詳山川, 究形勝之地, 遂營起都城, 開建京邑. 背名山而面洪流, 左河津而右重塞. 高隅隱日, 崇墉際雲, 石郭天池, 周綿千里. 其爲獨守之形, 險絶之狀, 固以遠邁於咸陽, 超美於周洛. 若迺廣五郊之義, 尊七廟之制, 崇左社之規, 建右稷之禮, 御太一以繕明堂, 模帝坐而營路寢, 閶闔披霄而山亭, 象魏排虛而嶽峙, 華林靈沼, 崇臺袐室, 通房連閣, 馳道苑園, 可以蔭映萬邦, 光覆四海, 莫不鬱然並建, 森然畢備, 若紫微之帶皇穹, 閬風之跨后土. 然宰司鼎臣, 群黎士庶, 僉以爲重威之式, 有闕前王. 于是延王爾之奇工, 命班輸之妙匠, 搜文梓于鄧林, 採繡石于恒嶽, 九域貢以金銀, 八方獻其瑰寶, 親運神奇, 參制規矩, 營離宮于露寢之南, 起別殿于永安之北. 高構千尋, 崇基萬仞. 玄棟鏤榥, 若騰虹之揚眉；飛簷舒咢, 似翔鵬之矯翼. 二序啓矣, 而五時之坐開；四隅陳設, 而一御之位建. 溫宮膠葛, 凉殿崢嶸, 絡以隨珠, 綷以金鏡. 雖曦望互升于表, 而中無晝夜之殊；陰陽迭更于外, 而內無寒暑之別. 故善目者不能爲其名, 博辯者不能究其稱, 斯蓋神明之所規模, 非人工之所經制. 若乃尋名以求類, 跡狀以效眞, 據質以究名, 形疑妙出, 雖如來須彌之寶塔, 帝釋忉利之神宮, 尙未足以喩其麗, 方其飾矣.

昔周宣考室而詠于詩人, 閟宮有侐而頌聲是作. 況乃太微肇制, 淸都啓建, 軌一文昌, 舊章唯始, 咸秩百神, 賓享萬國, 群生開其耳目, 天下詠其來蘇, 亦何得不播之管弦, 刊之金石哉！乃樹銘都邑, 敷讚碩美, 俾皇風振于來葉, 聖庸垂乎不朽. 其辭曰：

於赫靈祚, 配乾比隆. 巍巍大禹, 堂堂聖功. 仁被蒼生, 德格玄穹. 帝錫玄珪, 揖讓受終. 哲王繼軌, 光闡徽風. 道無常夷, 數或不競. 金精南邁, 天輝北映. 靈祉踰昌, 世葉彌盛. 惟祖惟父, 克廣休命. 如彼日月, 連光接鏡. 玄符瑞德, 乾運有歸. 誕鍾我后, 應圖龍飛. 落落神武, 恢恢聖姿. 名敎內敷, 群妖外夷. 化光四表, 威截九圍. 封畿之制, 王者常經. 乃延輸爾, 肇建帝京. 土苞上壤, 地跨勝形. 庶人子來, 不日而成. 崇臺霄峙, 秀闕雲亭. 千榭連隅, 萬閣接屛. 晃若晨曦, 昭若列星. 離宮旣作, 別宇云施. 爰構崇明, 仰準乾儀. 懸甍風閱, 飛軒雲垂. 溫室嵯峨, 層城參差. 楹彫虯獸, 節鏤龍螭. 瑩以寶璞, 飾以珍奇. 稱因褒著, 名由實揚. 偉哉皇室, 盛矣厥章！義高靈臺, 美隆未央. 邁軌三五, 貽則霸王. 永世垂範, 億載彌光.

其袐書監胡義周之辭也. 名其南門曰朝宋門, 東門曰招魏門, 西門曰服凉門, 北門曰平朔門. 追尊其高祖訓兒曰元皇帝, [一一]曾祖武曰景皇帝, 祖豹子曰宣皇帝, 父衛辰曰桓皇帝, 廟號太祖, 母苻氏曰桓文皇后.

勃勃性凶暴好殺, 無順守之規. 常居城上, 置弓劍于側, 有所嫌忿, 便手自殺之, 群臣忤視者毁其目, 笑者決其脣, 諫者謂之誹謗, 先截其舌而後斬之. 夷夏囂然, 人無生賴. 在位十三年而宋受禪[一二], 以宋元嘉二年死. 子昌嗣僞位, 尋爲魏所擒. 弟定僭號于平凉, 遂爲魏所滅. 自勃勃至定凡二十有六載而亡. [一三]

史臣曰：赫連勃勃獯醜種類, 入居邊宇, 屬中壤分崩, 緣間肆慝, 控弦鳴鏑, 據有朔方. 遂乃法玄象以開宮, 擬神京而建社, 竊先王之徽號, 備中國之禮容, 驅駕英賢, 闚■■天下. 然其器識高爽, 風骨魁奇, 姚興睹之而醉心, 宋祖聞之而動色. 豈陰山之韞異氣, 不然何以致斯乎！雖雄略過人, 而凶殘未革, 飾非距諫, 酷害朝臣, 部內囂然, 忠良卷舌, 滅亡之禍, 宜在厥身, 猶及其嗣, 非不幸也.

贊曰：淳維遠裔, 名王之餘. 嘯群龍漠, 乘釁侵漁. 爰創宮宇, 易彼■s廬. 雖弄神器, 猶曰凶渠.

校勘記

[一]赫連勃勃字屈孑　各本「孑」作「子」. 魏書劉虎傳作「孑」. 斠注：「屈子」爲「屈孑」之訛, 以形近也. 按：音義亦作「孑」. 「子」字訛, 今據改.

[二]曾祖武　魏書有劉虎傳, 御覽一二七引夏錄亦作「劉虎」. 此作「武」, 避唐諱改.

[三]力俟提　魏書劉虎傳、通鑑一０七作「直力鞮」. 按：「直」「俟」音近, 「直力」「力俟」互倒, 必有一誤.

[四]河西鮮卑杜崙　通鑑一一四「河西鮮卑杜崙」作「柔然可汗社崙」. 北史蠕蠕傳(卽柔然傳)不載此事, 河西鮮卑亦不得云卽柔然, 不知通鑑何據. 但其名當是「社崙」, 故通鑑以爲與柔然可汗爲一人, 疑「杜」字訛.

[五]義熙三年　各本「三」作「二」. 冊府二一九作「三」. 校文：「二年」, 帝紀作「三年」. 據御覽一二七引十六國春秋夏錄, 勃勃初號龍昇元年, 歲在丁未. 考義熙三年歲正在丁未. 此言「義熙二年」, 蓋誤前一年. 按：魏書太祖紀, 事在天賜四年, 卽晉義熙三年. 校文說是, 今據冊府改.

[六]鮮卑薛干　各本「干」作「于」. 校文：據魏書薛干傳「于」當作「干」, 蓋卽上叱干部也. 按：魏書太祖紀、劉虎傳、通鑑一０七此字諸本亦「干」「于」雜出, 然「薛干」卽「叱干」, 魏書官氏志「叱干氏後改爲薛氏」, 金石萃編有唐資州刺史叱干公道場碑. 以「叱干」之作「干」, 可知「薛于」爲「薛干」之訛無疑, 今據魏書高車傳改.

[七]支陽　漢書地理志下、後漢書郡國志五、元和郡縣志「支」並作「枝」, 載記作「支」, 同音通用, 但本名當作「枝陽」.

[八]姚興來伐至三城　姚興載記下、通鑑一一五「三城」作「貳城」. 按：上云勃勃掠平凉雜戶, 下云勃勃攻黃石固, 魏書地形志下原州長城郡有黃石縣. 黃石、平凉並在今甘肅平凉、華亭附近. 通鑑一一五胡注：「貳城, 貳縣城也, 在杏城西北, 平凉東南.」雖不能確指其地, 必與今平凉、華亭相近. 至三城則魏書地形志下云在東夏州偏城郡廣武, 地在今延安東, 距戰地甚遠. 當是「貳」寫作「二」, 又訛作「三」.

[九]秦州刺史姚平都　周校：姚泓載記作「姚軍都」. 按：通鑑一一七作「平凉太守姚軍都」, 官稱不同, 必別有所據, 而名亦作「軍都」, 與姚泓載記合. 疑作「軍都」是.

[一０]百姓以君命望陛下義旗之至　「以君命」三字不可解, 疑有訛脫, 或三字衍.

[一一]訓兒　斠注：魏書劉虎傳, 虎父誥升爰, 一名訓兜, 此作「訓兒」, 爲「訓兜」之誤.

[一二]在位十三年而宋受禪　勃勃於義熙三年稱天王, 至元熙二年劉裕代晉稱宋, 應爲十四年.

[一三]自勃勃至定凡二十有六載而亡　御覽一二七引夏錄：「勃勃初號龍昇元年, 歲在丁未, 至是歲在辛未, 二十五載也.」按：義熙三年丁未至元嘉八年辛未, 凡二十五載. 此作二十六載誤.